
31.8.44.Las efemeridele războiului în grija presei şi mă preocup de perspectivele interne 
ale României. 

Familia Bagdasar, oameni de stânga convinşi, mi-au afirmat că actuala formaţie 
guvernamentală e tranzitorie şi că de pe acum totul e prevăzut pentru un viitor guvern 
comunist, care va proceda la exproprierea rurală şi la organizarea colhozurilor urmată de 
cea urbană, iar pentru a curma temerile de tulburări interne, va fi obligat să execute pe 
câţiva din vinovăţii regimului trecut, începând cu Antoneştii. 

Cum în tot acest program văd mâna şi influenţa Moscovei, fac cele mai negre previziuni 
pentru biata noastră ţară, în cazul în care naţional-ţărăniştii şi liberalii sunt într-adevăr aşa 
de slabi precum sunt socotiți de comunişti. Păstrez totuşi speranţa că ne vom recăpăta un 
echilibru stabil şi că partidele vor putea ţine în frâu dezmăţul comunist şi să împiedice 
pieirea ţării şi înglobarea în orbita Sovietelor. 

La Moscova au mai sosit Ştirbei şi Vişoianu pentru a lua parte la negocierile armistiţiului. 
1.9.44. La patru ani de la arbitrajul de la Viena, alaltăieri, armata noastră a trecut în 
Transilvania de nord şi a ajuns la Sf. Gheorghe, unde s-a întâlnit cu trupele ruseşti venite pe 

la Breţcu. 

Azi, la cinci ani de la începutul acestui nenorocit război de sinucidere a civilizaţiei 
europene, Bucureştiul, şi de fapt toată ţara, se află sub ocupaţie efectivă sovietică, 
comandamentul militar bolşevic declarând că până la semnarea armistiţiului, România este 
considerată ţară inamică, iar potentaţii de la Moscova găsind fel de fel de pretexte pentru a 
tergiversa şi a continua în voia cea bună, să pună mâna pe întregul nostru aparat economic. 

Mihai Popovici care-mi exprimă părerile lui Maniu, se arată foarte tulburat de cele ce se 
petrec: furturi, abuzuri, violuri, însuşirea prin forţă a automobilelor sub cuvânt de control de 
teama spionilor nemti. (Maniu însuşi nu îndrăzneşte să plece în Ardeal pentru a nu rămâne 
pe jos la jumătatea drumului). El crede că jocul ruşilor e de natură politică; vor să profite de 
împrejurări ca să ocupe cât mai repede întreg Balcanul şi să discute apoi cu aliaţii de pe 


poziţia de fapt. 

Cu atât mai clar devine acest joc dubios, cu cât, în timp ce ocupă România, trec în 
Bulgaria, întind mâna lui Tito sperând să ajungă în Grecia, ţintesc ocuparea Ungariei şi 
întărirea în Cehoslovacia; ei par să nu se mai gândească a ataca Germania prin nord, ci să 
se mulţumească cu linia Curzon, obţinută amiabil de la nemți în 1939. 

S-a zvonit azi că ar fi început tulburări la Berlin şi în alte centre ale Reichului, spre a sili 
guvernul să solicite pacea, dar lucrul nu se confirmă. 

Alt zvon, de data asta din izvor elveţian, spune că la Moscova ni se pretinde: un miliard 
de dolari despăgubiri, un milion de lucrători, 100.000 specialişti pentru refacerea regiunilor 
prădate şi ruinate de români în Rusia. 

De fapt, nu ştiu absolut nimic: nimeni nu s-a înapoiat încă de la Moscova şi nimic nu s-a 
comunicat guvernului, aşa că de trei zile Consiliul de miniştri ţine şedinţe câte şase ore cu 
discuţii sterile, fără a putea hotărî nimic, pricinuind astfel o paralizare generală a întregii 
activităţi administrative a ţării. 

Ruşii aruncă pe piaţă hârtia falsă de 20 lei, cu un curs forţat de 20=100 lei, sub pretextul 
că banul nostru e devalorizat, însă schimbă rubla la 25 lei. 

Bebe Brătianu mai puţin pesimist, crede că după semnarea armistiţiului, cuvântul de 
ordine al Moscovei va fi moderate", ceea ce ar însemna atât potolirea exceselor Armatei 
Roşii, cât şi liniştirea spiritelor printre comuniştii de la noi. (Un general-comandant sovietic 
spune ca justificare: „ce vreţi, aici sunt trupe de front şi niciodată soldaţi! de pe front n-au 
fost disciplinaţi”). 

Foarte grav este că grupul de voluntari români, foştii prizonieri de la Stalingrad şi de la 
cotul Donului, comit abuzuri şi se răzbună asupra foştilor camarazi de arme; iar atunci când 
Statul Major le cere să se prezinte pentru a-şi clarifica situaţia militară, dânşii răspund că nu 
pot executa alte ordine decât cele primite de la comandamentul sovietic. 

Membrii arestaţi ai fostului guvern (cei doi Antoneşti, generalul Pantazi, Piki Vasiliu, 
Elefterescu etc.) care se aflau undeva în cartierul Vatra Luminoasă sub paza unor milițieni 
comunişti, ar fi fost predaţi ruşilor la cererea acestora. Tristă decădere de a nu mai avea 
dreptul să judecăm şi să pedepsim noi înşine pe semenii noştri, aşa precum ne dictează 
legile proprii şi inima, ci să-i abandonăm ocupantului! 

La intrarea în oraş, tunuri de câmp aşezate în baterie, gata să pornească focul la primul 
semn de neorânduială; în Piaţa Unirii, pe bulevarde şi la anume colţuri de stradă, tancuri în 
poziţie de tragere, iar pe şoseaua Jianu şi pe şoseaua Kiseleff, trupe staţionează printre 
copaci, cu blindate şi camioane adunate în jurul palatului Brâncoveanu, unde s-a instalat 
comandamentul militar sovietic. 

Bett şi acte de violenţă, în special la periferii sunt inevitabile; după alcool şi automobile, 
afecţionează în deosebi ceasornicele. Pe străzi sunt afişate ordonanţe de poliţie, semnate 
de comandamentul sovietic; de la lăsarea întunericului, tramvaiele nu mai circulă, iar toată 
noaptea se aud Împuşcături răzlețe. Lus ocupâna/, în plin. 

Mihai Popovici consideră ca o slăbiciune scrisoarea lui Maniu către legionari, temându-se 
că acest gest va irita pe comunişti. ! 

1 Dreptul ocupantului 

El susţine că alcătuirea hibridă a guvernului cu militari şi prieteni personali ai Regelui, 
fără coeziune şi necristalizat, în locul unui guvern civil condus de Maniu, aşa cum fusese 
hotărât în ziua de 25 august, e datorită numai jocului Suveranului şi că dacă mâine acest 
guvern pierde situaţia din mână, vina întreagă o poartă Regele, care riscă să-şi piardă şi 
Tron şi Dinastie. 

2.9.44. jafurile continuă în Capitală. Sunt informat că ruşii sunt hotărâți a menţine 
ocupaţia militară a României până la încheierea păcii. 

Aseară, garda lagărului de prizonieri de la Budeşti a fost dezarmată şi toţi ruşii s-au 
răspândit în satele din judeţ pe unde au lucrat la munci agricole, dedându-se la beţii şi la 
excese. La noi, după o noapte de chef, se pare că m-au căutat pe mine şi pe administratorul 


moşiei, de unde au plecat mai departe. 

Caut să plec cum pot la ai mei la ţară. 

Zvonuri că Hitler e tot mai izolat, chiar Goering şi Himmler fiind hotărâți să solicite pacea. 
New-York Times află că Hitler a îndepărtat pe Goering de la comanda aviaţiei. 

Killinger s-a sinucis azi dimineaţă în localul Legaţiei din Bucureşti, împreună cu Ingrid, 
secretara sa. 

3.9.44. leri au sosit Bebe cu copiii de la ţară după o noapte de groază, în care foştii 
prizonieri plecaţi de la Budeşti m-au căutat pe mine, precum şi pe alţi proprietari dimprejur, 
după ce bătuseră crunt pe administratorul pe care l-au găsit acasă. Cu mare greutate am 
obţinut un bilet de voie de la comandamentul rusesc şi am trimis automobilul, însoţit de un 
tălmaci basarabean să-i aducă. 

Pe teatrul de vest, aliaţii au ajuns la graniţa Belgiei iar în răsărit, germanii continuă să 
reziste pe străzile Varşoviei, pe când ruşii anunţă o nouă ofensivă asupra Prusiei orientale. 

Până la formarea noului guvern bulgar pe care-l va conduce Bagrianov, sau mai curând 
Muraviev, au fost suspendate convorbirile pentru armistițiu. 

La cinci ani de la începerea războiului, Papa încearcă să împace şi capra şi varza, vorbind 
de dreptul natural al proprietăţii particulare, dar şi ridicându-se împotriva acelora ce se 
folosesc de acest drept în anume scopuri private; mă tem că din prea multă abilitate, să nu 
rămână, - cu tot respectul ce datorez cinstitei sale feţe - între două luntri. 

Comuniştii de la noi sunt de părere că până peste şase luni se vor expropria şi 
proprietăţile urbane. Frumos va fi aspectul omenirii, muncind într-un soi de densă ceaţă 
cenuşie şi trăind în falanstere pentru triumful unei egalizări pur animalice. 

Ce coborâre a nivelului lipsit de elite şi ce pericol de prăbuşire totală a sărmanei civilizaţii 
din bătrâna noastră Europă!... 

Se pare că trupele lui Tito au ajuns în preajma,Belgradului, aşteptând să le sosească prin 
România sprijinul armatei sovietice. 

Associated Press anunţă din Stockholm că zilele acestea Finlanda va lua hotărârea 
definitivă pentru începerea negocierilor cu Moscova. 

Caiet VII. Le mauvais quart d'heure 

4.9.44. Regele a proclamat că ţara reintră în drepturile ei constituţionale, cu modificările 
aduse în 1923 Constituţiei din 1866. 

De abia acum încep să sosească telegrame de la delegaţia noastră de la Moscova şi 
acest lucru ne face să sperăm că vom reuşi în câteva zile să obţinem semnarea 
documentelor. Poate atunci vor binevoi ruşii să stea de vorbă cu autorităţile noastre şi să 
înceapă a da ascultare şi doleanţelor ce le adresăm. 

Zvonul despre remiterea guvernantilor arestaţi în mâinile ruşilor nu mi se confirmă încă. 
în schimb, toţi membrii fostelor misiuni germane, cu totul câteva sute de persoane, ţinute 
sub pază românească în localul unei şcoli nemţeşti, vor fi predaţi azi organelor de pază 
sovietice. Dureroasă starea de înjosire în care am ajuns! 

Teritoriul belgian a început a fi eliberat şi postul de radio german din Bruxelles a anunţat 
pe ascultători că a avut loc ultima sa emisiune. 

Guvernul Finlandei a hotărât să ceară şi el armistițiu şi Sovietele îi dau răgaz până la 15 
septembrie să dezarmeze pe germani. 

Cercurile militare americane socotesc că în 3-4 săptămâni ar putea lua sfârşit războiul 
din Europa, odată cu înfrângerea Germaniei. Se zvoneşte că Hitler şi cu naziştii de seamă s- 
ar pregăti să fugă şi s-ar gândi să ceară azil lui Franco în Spania. 

Aud, dacă o fi adevărat, că Şeicaru ar fi hotărât să colaboreze de astă dată cu guvernul 
legionar pe care naziştii l-au înjghebat la Viena, desigur tot cu Horia Sima. 

în fine sosesc telegrame din Moscova care anunţă că azi trebuie să aibă loc Conferinţa 
plenară a armistiţiului, ceea ce ar putea da speranţa că în curând, chiar foarte curând, 
Convenţia să fie semnată. 

Aflu însă cu surprindere, că Ştirbei şi Vişoianu, care trebuiau să vină de la Cairo cu 
misiunea de a semna un prim acord prealabil, pe baza a şase puncte, n-au sosit nici până 
azi la Moscova, aşa că acum se va finaliza probabil acolo instrumentul definitiv, care trebuia 
să fie de fapt un al doilea act, cuprinzând toate chestiunile de amănunt, urmând celui dintâi 


cu caracter provizoriu şi urgent. Deci altă şiretenie rusească, menită să mai câştige timp 
pentru o cât mai completă ocupare a ţării, cu cât mai răspândite jafuri şi abuzuri. 

Un ţăran a sosit azi de la Orăşti să ne informeze că azi noapte a sosit în sat un 
detaşament al Armatei Roşii care s-a instalat la noi în curte, unde s-a pus să prade şi să 
spargă toate uşile. Sunt îngrozit să ştiu că biata mama e încă acolo cu sărmane alte femei, 
că administratorul şi-a încărcat pe camionul nostru toate lucrurile sale fugind, fără a se 
gândi măcar a lua şi pe ai noştri. în starea de debandadă, fără niciun om în curte, cu 
magaziile, vitele, casa întreagă în voia soartei, jaful rusesc înseamnă ruina noastră totală. 

Toate încercările mele de a ajunge la ţară au rămas zadarnice, nimeni nu mai 
îndrăzneşte să se aventureze dincolo de limita oraşului şi chiar ofiţerul rus care-mi dăduse 
autorizaţia permanentă pentru automobil, mă sfătuieşte să nu încerc acum a pleca la drum, 
în adevăr, Bova Scoppa mi-a spus că a obţinut cu mare greutate, graţie lui Gerbore, 

autorizaţii semnate de generalul rus, comandat la Bucureşti, pentru opt maşini ale Legaţiei? 
şi că până ieri două au şi fost furate cu tot ordinul dat. 

6.9.44. Mama împreună cu guvernanta copiilor şi femeile ce mai rămăseseră la noi, au 
sosit aseară în fine cu căruţa şi cu câteva cufere şi geamantane, pe care le-au mai putut 
scăpa de devastarea hoardelor bolşevice. [...] Au spart tot, au răscolit tot, au băut tot şi au 
distrus ce n-au putut bea sau mânca, şi-au şters ciubotele cu aştemuturile, au chemat 
nevestele şi fetele ţiganilor de la marginea satului şi le-au dăruit rochiile şi încălţămintea 
soţiei mele, silindu-le să le îmbrace în faţa lor şi zicând că de-acum s-a isprăvit cu „boyarii”. 
Au tăiat vite, au furat cai, au devalizat cerealele din magazie. 

Pe mama au lăsat-o în pace, apelând-o „babuşka” şi tare minunându-se când o tot 
vedeau că se închină. 

La fel au procedat şi prin curţile ţăranilor, luându-le vita din bătătură şi calul de la căruţă, 
alergând noaptea prin sat după femei. Aud că iau cirezile de vaci ale lăptarilor din jurul 
Bucureştiului, lăsându-i fiecăruia câte două vite. 

Guvernanta copiilor, de origină germană din Banat, care a mâncat şi a stat de vorbă cu ei 
cum s-a priceput, dându-se drept comunistă înfocată cu speranţa să-i mai îmbune, îmi 
spune că mai niciunul nu ştia să citească, nici măcar caracterele chirilice de pe o carte 
poştală pe care o aveau la ei, întrebând-o chiar dacă nu cumva e scrisă pe nemţeşte! 

Acesta e progresul realizat în 27 ani de orânduire comunistă, care se laudă că toţi 
locuitorii de azi ai URSS sunt ştiutori de carte! 

Amicul meu Bova Scoppa îmi spunea cât regretă că măcar o divizie sovietică n-a pătruns 
şi în Italia, unde comunismul face ravagii. Eu adaug că asemenea specimene umane ar fi 
trebuit să ajungă şi în America şi în Anglia, fiindcă atunci când populaţia lor va fi cuprinsă de 
bolşevism, va fi desigur prea târziu. 

Pe aşa numitul front al nostru din Transilvania, după ce trupele noastre ajunseseră la 
Baraolt-Malnaş şi în zona Jimbor, de trei zile dau îndărăt în faţa atacurilor germano- 
maghiare de la vest de Sf. Gheorghe şi Tg. Mureş, precum şi de la sud de Cluj. Mi se spune 
că este o situaţie cu totul trecătoare. în schimb, ruşii folosesc în continuare expresia de 
„eliberare” de către ei a comunelor româneşti din mâinile nemților, când de fapt bietele 
noastre regimente quasi-dezarmate, lipsite de aviaţie şi de artilerie motorizată, au dus tot 
greul. Trufia moscovită trebuie să-şi acorde însă această satisfacţie. 

începerea discutării armistiţiului se tot amână, după însăşi declaraţia lui Molotov, nu din 
vina ruşilor, ci din cea a englezilor care vor să aibă şi avizul prealabil al dominicanelor, ca şi 
cum Noua Zeelandă este în măsură a cunoaşte şi a se pronunţa asupra situaţiei din 
România. în acest timp, ruşii au tot răgazul să pună mâna pe mica noastră flotă de război şi 
comercială, să dezarmeze marinarii şi să-i trimită în linia întâia a 
? Legația Italiei de la Bucureşti (n.ed.) 

Caiet VII. Le mauvais quart d'heure 


https://biblioteca-digitala.ro / https://migl.ro 
12 Dimitrie luraşcu 


frontului. Dacă mai găsesc şi alte pretexte de întârziere, vor proceda la fel şi cu trupele 
noastre terestre. 


Faţă de finlandezi întrebuinţează altă măsură, căci îndată ce guvernul din Helsinki a 
aceptat condiţiile (dintre care princiala este plecarea sau dezarmarea trupelor germane), 
Moscova a declarat că aşteaptă delegaţii Finlandei, şi că, din acel moment, - 4 septembrie - 
armata sovietică încetează orice mişcare pe toată lungimea frontului. 

Noul guvern bulgar sperase să ducă o politică mai subtilă, declarând că: „în dorinţa 
menţinerii unei riguroase politici de neutralitate, va rupe relaţiile cu Germania, numai în 
cazul în care aceasta ar refuza să-şi retragă de bună voie trupele.” Rezultatul a fost că 
Molotov a înmânat reprezentantului bulgar declaraţia de război în care arată duplicitatea 
Bulgariei şi dorinţa ei ascunsă de a continua ajutorarea Germaniei. 

Trupele ruseşti de la noi au trecut în ţara vecină în urmărirea resturilor de unităţi 
germane fugite peste Dunăre sub scutul prieteniei bulgare, iar nemţii încă stăpânind la 
Sofia, au şi pornit să atace trupele bulgăreşti. De ce se temeau, n-au scăpat... 

Pe frontul de vest, aliaţii au ocupat Saarbrucken şi Aachen. 

Zvonurile că Hitler ar fi încredinţat lui Papen rolul de a încerca prin toate mijloacele 
încuviințarea aliaţilor de a accepta pacea, nu se adeveresc. Dimpotrivă, naziştii pregătesc 
pe teritoriul german rezistenţa în forma de „arici” şi lupte de gherilă. Vor să meargă la 
prăbuşire totală şi la anarhie. 

Belgia şi Luxemburg au încheiat o convenţie vamală. 

Dacă Leopold nu va putea părăsi Germania, unde e internat împreună cu familia sa, e 
probabil că se va constitui provizoriu o Regenţă. 

Toţi germanii din Danemarca pleacă în fugă, de teama unei revolte generale. 

La Bratislava s-a schimbat guvernul, tot sub imperiul nemților, şi au început luptele cu 
forţele cehoslovace organizate de aliaţi. 

Aceştia au cucerit Anvers, aşa că e de aşteptat ca circa 50.000 de germani încercuiți în 
regiunea Pas de Calais să capituleze. 

Salazar şi-a înlocuit întreg cabinetul cu oameni noi, afară de Lambrales la Finanţe, care 
rămâne. Să fie o scuturare de tendinţe axiste?... 

Suedia, Portugalia şi alte state au declarat că nu vor acorda azil naziştilor ce-ar voi 
eventual să se refugieze acolo. 

7.9.44. Bulgaria a fost silită să ceară pace Rusiei şi să rupă relaţiile diplomatice cu 
Germania, ale cărei trupe refuză să dezarmeze şi să părăsească teritoriul. 

La noi, ruşii continuă să dezarmeze unităţi ce găsesc în cale, capturând şi furând tot 
materialul, pentru ca apoi să mai ceară miliardul de dolari şi câte alte despăgubiri. Acum, o 
comisie românească e obligată să rechiziţioneze maşinile pentru ruşi, care în fiecare zi vin 
cu exigenţe noi. 

Miile de vagoane şi sutele de locomotive anunţate ca fiind capturate în ţara noastră de la 
nemți, sunt de fapt furate de la noi, tot aşa cum anunţă că au eliberat atâtea localităţi 
româneşti din mâinile germanilor, pe când în realitate, ei intră acolo mult timp după 
plecarea nemților şi se aşază pe pradă. 

în Ardeal, sărmanele noastre trupe au fost date peste cap la Turda, timp în care 
voluntarii noştri sovietizaţi s-au instalat pe chefuri şi organizează reprezentații de 
patriotism, urlând: „vrem Ardealul”. 

8.9.44. Comunicatul nostru spune că am oprit pe germano-maghiari, care ajunseseră la 
Aiud. în schimb, nemţii au pătruns la Baziaş iar ruşii au trecut în Jugoslavia pe la Kladovo, 
după ce au „eliberat” Tumu Severin. 

în ce priveşte basmul cu armistițiul nostru, nu ştiu când îl vom putea semna. 

Unii spun că aliaţii vor să încheie concomitent convențiile de armistițiu cu România, 
Bulgaria şi Finlanda; alţii pretind că în discuţiile dintre aliaţi, ruşii ar fi formulat revendicări 
asupra Dunării maritime Galaţi-Sulina, cât şi asupra Strâmtorilor, ceea ce a silit pe anglo- 
americani să ţină negocierile pe loc. Dar mai sunt unii care gândesc că înşişi ruşii 
tărăgănează lucrurile, pentru a lua în stăpânire întreaga ţară şi că au cerut englezilor ca 
reprezentanţi ai Imperiului Britanic să posede depline puteri şi din partea dominicanelor. 

Aud că unul din scopurile Moscovei este, ca în aceste momente de nesiguranţă, să ne 
impună un guvern comunist, pentru care acţionează chiar Pătrăşcanu aflat acolo. 


De această perspectivă îmi vorbise deschis profesorul Bagdasar încă de la început, iar 
acum, pe de o parte - Titel Petrescu se referă la fuziunea Partidelor Comunist şi Social- 
Democrat (lăsând să se creadă că aceasta ar fi un fel de scut împotriva Internaționalei a IIl- 
a) şi, pe de altă parte - s-a semnat un protocol pentru lărgirea Blocului Naţional Democrat 
într-un Front Naţional Unic cu tendinţă aşa zis anti-hitleristă şi pe care îl semnează alături de 
comunişti şi social-democraţi, Uniunea Patriotică cu Vlădescu - Răcoasa şi Bagdasar, social- 
ţărăn;ştii lui Ralea şi Frontul Plugarilor din Ardeal al lui Groza. 

Se vede deci voinţa clară de excludere a partidelor pretinse burgheze, ca liberalii 
învechiţi şi ca naţional-ţărăniştii lui Maniu şi Mihalache. 

Se spune că faţă de Bulgaria, la a cărei cerere de armistițiu şi declaraţie de război în 
contra Germaniei, Sovietele n-au binevoit să răspundă, e vorba de un joc similar pentru a 
aduce la guvern pe faimosul Dimitrov, cel cu incendierea Reichstagului. 

Nu ştiu dacă şi faţă de Finlanda, Moscova va proceda la fel. 

în acest timp, Maniu dă gazetarilor englezi de la noi un soi de declaraţie „cu întârziere” în 
care vorbeşte de recedarea Basarabiei şi a Bucovinei (ca şi cum ruşii ne-ar fi luat în 1940 
întreaga provincie şi nu doar partea de nord), de o grea despăgubire de război (pe care de 
fapt ruşii încă n-au precizat-o, dar care vor avea poftă s-o majoreze cât mai mult); dezminte 
apoi zvonul milionului de români pretins de ruşi pentru lucrări de 

reconstrucţie şi vorbeşte de o „zonă liberă” (pe care ruşii o pot reduce la nimic - unii 
vorbesc de jud. Ilfov cu Bucureştiul, jud. Prahova şi porţiuni din Transilvania). Trist... 

Zvon despre transportarea lui Antonescu împreună cu alţi 22 arestaţi la Odesa, unde va 
fi judecat pentru crimele comise. E tot atât de odios ca şi alt zvon de la Anvers, cu privire la 
închiderea în cuştile de fiare de la grădina zoologică a belgienilor colaboraţionişti cu nemţii. 
[...] 

Ofiţeri români, ale căror unităţi au fost dezarmate de ruşi, se sinucid. Vera Basilescu, 
fugărită de ruşi prin porumburi, fiind şchioapă şi neputându-le scăpa, se împuşcă. în faţa şi 
în biroul subsecretarului nostru la Aprovizionare, se înjură ca la uşa cortului doi ofiţeri ruşi, 
unul trimis de şeful său direct din Moscova, celălalt un colonel din statul major al lui 
Malinovski, amândoi veniţi să ne ceară livrarea unei serii de fabrici româneşti. Fiecare îşi 
arată „zapisul” pe care competitorul său refuză să îl recunoască până ce, la urmă, unul 
dintre ei îl ia de ceafă şi, cu un picior sub şale, îşi dă adversarul pe uşă afară. [...] Cu astfel 
de dezmăţaţi şi într-o asemenea anarhie ne închipuim noi să reuşim a obţine ordine şi 
disciplină în sistemul de ocupaţie sau respectarea prevederilor unei eventuale Convenții. 

în ce priveşte problema noastră cu ungurii, guvernul român a declarat că deoarece nu 
recunoaşte actul de la Viena şi consideră deci Translvania de nord ca parte integrantă din 
România, nu vede vreun obstacol de a continua raporturi normale cu Ungaria, dacă şi 
guvernul maghiar este dispus a recunoaşte această stare de drept. De vreme ce agresiunea 
armatelor sale în contra trupelor române dovedeşte voinţa sa de a păstra prada obţinută în 
1940, guvernul nostru constată că Ungaria s-a pus în stare de război cu România. 

9.9.44. De la Moscova, tot încă nimic. Maniu se încântă cu speranţa că întârzierea va fi 
în favoarea noastră, aliaţii având astfel timpul să convingă pe ruşi de a mai scădea din 
pretenţiile lor. 

Ca semn îmbucurător, aflu că Sovietele ne cer să numim prefecţi şi primari în Moldova, 
spre a nu mai avea dânşii nimic de a face cu administraţia ţării. Semn rău însă e faptul că 
zilele acestea au fost prinşi doi spioni nemți la care s-au găsit uniforme de ofiţeri români şi 
că s-a dovedit proveniența lor de la un colonel român care avea intenţia să plece cu ei 
împreună în Ardeal. De aici, explozie de indignare la comandamentul rusesc, care ne 
tratează de ticăloşi, de iude şi refuză să mai acorde scutiri de rechiziţii de orice fel. 

Filov a demisionat din postul de Regent al Bulgariei. Ruşii au ocupat Rusciuc şi cer 
bulgarilor să lase trecere complet liberă trupelor jugoslave. 

Revoltă generală în Serbia, toate garnizoanele nemţeşti sunt atacate. 

Ruşii încep o nouă ofensivă în Polonia. 

Spre deoebire de a noastră, delegaţia finlandeză a sosit cu avionul la Moscova şi a fost 


primită de comisarul Dekanozov, cu omagiul unui comunicat Tass. 

La Washington se pregăteşte o importantă conferinţă în „3” pentru stabilirea păcii, ca 
urmare a celei de la Dumberton Oaks. Ea va avea loc înainte de sfârşitul războiului, la o 
dată ce se va stabili probabil la întâlnirea de la Quebec a lui Roosevelt cu Churchill. 

La noi, s-a desfiinţat Patronajul, a cărui gestiune e sub anchetă şi în loc, s-a creat Liga 
Operelor Sociale sub conducerea reginei Elena. 

Ştire că la Lisabona au sosit mai multe personalităţi de seamă din Germania, printre ei 
fiind Papen şi Ribbentrop, fie cu mandat să negocieze cu aliaţii, fie mai degrabă ca refugiaţi 
politici, veniţi să-şi salveze persoanele şi averile. Se adaugă chiar că sub pseudonimul 
„Primavera ” s-ar ascunde Mussolini, fugit de curând din Italia. 

Acum seara, aflu că Filov a fost arestat şi că o soartă similară îl aşteaptă pe Chirii. 

La Budapesta se simte o opoziţie în contra lui Horthy, care împreună cu clica sa 
împiedică pe unguri să se descătuşeze de Axă. 

Ruşii au ocupat Silistra, Turtucaia şi Vama, iar în Transilvania - Sibiul, unde nemţii încă 
mai rezistau. 

10.9.44. Pare a se confirma zvonul misiunii lui Papen, care ar fi fost trimis ambasador la 
Madrid, unde cu ajutorul lui Franco ar mai putea avea loc încercări pentru o pace cu 
Germania. Aliaţii însă declară repetat: dublarea eforturilor de război, sporirea presiunii 
asupra Germaniei şi ca unică ofertă - capitularea fără condiţii. 

Noul guvern bulgar a numit trei noi Regent în locul lui Filov, Chirii şi a generalului Mikov. 

1.1.9.44. Churchill a sosit la Quebec şi se spune că se va pune de acord cu Roosevelt 
pentru momentul ocupării Germaniei, şi instituirea unui comisariat suprem permanent de 
control cu sediul în Berlin, în frunte cu generalul Dwight Eisenhower, Sir Harold Alexander şi 
mareşalul Jukov. 

La patru zile după declaraţia de război a Bulgariei, Sovietele anunţă că au încetat 
ostilitățile. Să vedem cum se vor comporta în ocupaţia lor paşnică... 

Cu ajutorul ruşilor care se fălesc că au ocupat Alba lulia, noi împingem pe unguri îndărăt 
spre Turda, iar în răsărit ocupăm Tg. Secuiesc şi înaintăm spre Tuşnad. 

Un gazetar american declară că foarte probabil în afara Basarabiei şi a Bucovinei de 
nord, pe care le vom reda ruşilor, problema despăgubirilor băneşti se va rezolva prin 
asumarea achitării lor de către Statele Unite (75%) şi Anglia (25%), în schimbul 
concesionării regiunilor şi instalaţiilor noastre petrolifere. Se mai vorbeşte de o „zonă 
neutră” (adică controlată sau chiar ocupată de Soviete) la gurile Dunării. 

Direct, n-avem nicio informaţie de la Moscova. 

Aflu un amănunt dureros, dacă se adevereşte: Legația Germaniei, unde se afla o gardă 
românească, a fost ocupată de ruşi care s-au dedat la jaf, ceea ce i-a determinat pe ai noştri 
să prade şi ei laolaltă. Până acum cadavrele lui Killinger şi al secretarei sale, zac 

încă la morgă, nimeni îndrăznind să se ocupe de înmormântarea lor creştinească, de teama 
ruşilor. Ce josnici suntem!.. 

Sufletul rus de totdeauna, aşa cum l-am cunoscut pe vremea revoluţiei din 19171918: un 
ofiţer sovietic e găzduit trei zile la via lui Coman Negoescu de la Valea Călugărească; la 
plecare, cu tot refuzul proprietarului şi susţinând că aşa e ordinul expres al lui Stalin, rusul 
plăteşte românului ospitalitatea. Oferă 6000 lei pentru casă şi masă, dă bacşişuri tuturor 
servitorilor pe care îi cheamă dimpreună cu proprietarul în odaia în care locuise, după care, 
sub ameninţarea pistolului, îi încuie pe toţi la un loc şi se pune pe jaf, furând argintărie, 
haine şi toţi banii găsiţi în casă. 

La atelierele de maşini „Leonida” trecute sub control rusesc, maiorul-comandant cheamă 
pe toţi lucrătorii şi le vorbeşte prin interpret, îndemnându-i la muncă şi la disciplină, 
spunându-le că în URSS muncitorii sunt mai slab plătiţi şi fac mai multe ore de lucru zilnic 
decât în România. 

Afirmând că n-au program comun cu celelalte partide ale Blocului Naţional-Democrat, 


social-democraţii au declarat gazetarilor străini că doresc exproprierea moșiilor mari cu o 
echitabilă şi prealabilă despăgubire, dar că nu se vor atinge de proprietăţile mici şi mijlocii, 
ci dimpotrivă, vor căuta să le comaseze spre a face posibil un randament mai bun, cu 
ajutorul capitalului străin ce se va investi. 

12. 9.44. Nemţii au atacat puternic cu forţe motorizate regiunea Timişoarei, probabil spre 
a paraliza operaţiunile ruseşti de încercuire a trupelor germane din Balcani. 

Ca rezultat al mişcării lui Tito, s-a dezlănţuit o revoltă generală în Croaţia şi se vorbeşte 
de arestarea lui Ante Pavelici. 

Nemţii continuă să bombardeze Sofia. 

Abia ieri a avut loc la Moscova prima reuniune plenară, la care delegaţia română a putut 
sta de vorbă şi cu ambasadorii Angliei şi ai Statelor Unite. Nu se ştie însă nimic cu privire la 
mersul convorbirilor. 

Singurul lucru cert este că ruşii o tot lungesc ca să ne ocupe complet ţara. Au început 
lărgirea căilor ferate din Moldova până la Buzău, conform ecartamentului liniilor sovietice şi 
continuă să elibereze Mediaş, Sighişoara, Petroşani, aşa că pun acum mâna şi pe 
Transilvania, precum au făcut deja cu restul ţării. 

Dacă mâine după semnarea armistiţiului, care nu va schimba nimic în starea de fapt, 
vom fi siliţi a proceda la alegeri generale, nu-mi închipui cum vom putea evita guvernul 
comunist ce se pregăteşte. Naţional-ţărăniştii speră totuşi că actuala formaţie hibridă de 
guvern, va fi urmată printr-o mai cristalizată uniune liberal-ţărănistă, de un guvern Maniu- 
Brătianu, care va trăi însă tant que vivent les roses”. 

3 „cât timp trăiesc trandafirii” 

Abia ieri s-au întors de la Odesa avioanele ce plecaseră la 25 august cu delegaţia română 
pentru Moscova. Piloții povestesc că în tot acest răstimp, dânşii au fost ţinuţi la secret, fără 
a putea comunica cu nimeni şi fără a şti măcar ce a devenit delegaţia noastră. 

Se pretinde că întrunirea de la Quebec, la care Stalin s-a scuzat că nu poate participa din 
cauza operaţiunilor militare, va fi urmată peste scurtă vreme de o întâlnire în „3”. 

13.9.44. Azi dimineaţă a sosit în fine ştirea că după o nouă şedinţă plenară, s-a semnat 
armistițiul cu România, însă nu se cunoaşte încă niciun amănunt. Impresia generală e că 
ruşii vor continua să pompeze cât mai mult cu sistemul lor de ocupaţie, supunând ţara la 
prestații şi la rechiziţii. 

Cei ce speră că vom obţine o zonă neutră sau liberă în care autoritatea de stat a 
României să se poată exercita fără piedica ocupaţiei străine, se referă la o regiune foarte 
redusă în jurul Bucureştiului, o bandă de la Dunăre la munţi, şi chiar aceasta, sub formă de 
control interaliat. 

încet şi cu greutate, continuă mişcarea de respingere a trupelor ungaro-germane în 
Transilvania; în Banat însă, după nereuşita încercării de la Timişoara, nemţii atacă acum la 
Ora viţa. 

Armatele aliate înaintează pe teritoriul german la Aachen şi la Trier. Garnizoana ce 
rezista din răsputeri la Le Hâvre s-a predat, în timp ce cea de la Brest este încă pe poziţie. 

în Orientul apropiat, garnizoanele germane din Creta şi celelalte insule din Egee se retrag 
spre Salonic, dar ruşii pretind că li se va tăia complet calea de întoarcere prin Ungaria. 

Ştirile încă neconfirmate despre armistițiul pe care l-au semnat Pătrăşcanu, Dămăceanu, 
Ştirbei şi Pop pretind că, graţie aliaţilor, am putut salva gurile Dunării şi petrolul, pe care în 
mod provizoriu pun mâna americanii, drept gaj pentru finanţarea despăgubirilor de război 
către Soviete, care s-ar fi redus la 300 milioane de dolari, în schimbul predării întregului 
utilaj industrial. Poate că e mai bine aşa... Se mai vorbeşte de o zonă liberă, mai mult 
simbolică, cu o rază de 30 km în jurul Capitalei. 

14.9.44. Astăzi, Aflarea Sfintei Cruci, am aflat şi noi ce cruce avem de dus pe umeri, căci 
am citit condiţiile de armistițiu. 

Cele 18 puncte cu diverse suplimente explicative, ce nu fac decât să îngreuneze 
condiţiile prin precizările ce le aduc, dovedesc clar că cel puţin până la încheierea păcii, vom 
fi încetat a mai fi un stat independent. Pierderea suveranităţii este vădită mai cu seamă în 
punctul care fixează că toate legăturile noastre cu străinătatea, - poştale, telefonice, curieri 


etc., atât ale particularilor şi misiunilor române, cât şi ale Legaţiilor şi Consulatelor străine 

din România, - vor fi supuse regulilor dictate de comandamentul sovietic de la noi. 
Reinstalarea autorităţilor şi administraţiei române se face până într-o zonă situată la 50- 

100 km în spatele frontului, deci s-ar purtea zice că, în mod oficial, aproape întregul teritoriu 

va fi „liber”, dacă n-ar exista servitutea permanentă a comandamentului sovietic, 

care-şi va exercita dreptul pentru prestații şi de rechiziţii pentru nevoile sale, să treacă şi 
să-şi staţioneze trupele sale pretutindeni unde doreşte. 

E adevărat că o Comisie interaliată se va instala cu sediul la Bucureşti, însă ea se va afla 
sub controlul şi ordinele sovieticilor. 

De asemenea, despăgubirile s-au redus la 300 milioane de dolari, însă vom fi siliţi a 
restitui în stare bună tot avutul public şi particular ridicat de trupele şi administraţia noastră 
din teritoriile ruseşti ocupate de noi (vezi Patronajul şi Transnistria, plus jafurile ofiţerilor...) 
şi vom avea să răscumpărăm toate rublele şi leii sovietici care circulă în ţară şi pe care ruşii 
ni-i bagă cu sila pe gât. 

Vom mai avea să le predăm tot materialul de război şi industrial, precum şi flota 
Germaniei şi a „sateliților ei”, aflătoare pe teritoriul nostru şi să ne punem industria la 
dispoziţia ruşilor pentru nevoile de război. Vom contribui cu cel puţin 12 divizii de infanterie 
la ducerea mai departe a campaniei contra Ungariei şi Germaniei şi vom întreţine trupele de 
ocupaţie etc. etc. 

în declaraţiile făcute de Pătrăşcanu la Moscova, citesc că se vor face alegeri generale 
fără a preciza data (să dea Dumnezeu să nu aibă loc înaintea plecării ruşilor!) şi că 
Antonescu care se află „într-un loc sigur de unde nu poate scăpa nici în vis” (să fie chiar la 
Odesa?) va fi judecat de un tribunal român sau internaţional. 

în Transilvania am scos dimpreună cu sovieticii pe unguri din Turda şi din Odorhei, dar la 
Oraviţa şi la Curtici luptele continuă cu nemţii. Şoseaua dintre Orşova şi Tumu Severin de-a 
lungul Dunării este necontenit bombardată de nemţii de pe malul sârbesc, afectând 
circulaţia. 

Turcii refuză să acorde azil bulgarilor ce se refugiază la dânşii. Mai toţi diplomaţii bulgari 
au fost rechemaţi. Nemţii spun că de fapt Monarhia a încetat în Bulgaria şi se întreabă ce 
rost mai are menţinerea Consiliului de Regenţă. 

Se zvoneşte că şi dr. Schacht ar fi fost arestat în legătură cu complotul împotriva lui 
Hitler, după ce Goerdeler şi alţi complici au fost spânzurați. în sânul Partidului Nazist s-au 
despărţit acum două tabere bine definite: cea condusă de Goering, cu generalul Guderian şi 
mareşalul Modell, care cere să se solicite imediat un armistițiu, şi cea având în frunte pe 
Hitler şi pe Himmler, a disperaţilor, care vor să continue lupta cu orice preţ până la 
prăbuşirea totală şi care au de gând să transforme fiecare oraş german într-o citadelă, 
gen... „fort Chabrol”. 

Mâine încetează termenul acordat Finlandei pentru dezarmarea trupelor germane şi se 
pare că acestea nu au de gând să se supună. 

15.9.44. leri delegaţia noastră a sosit de la Moscova iar Pătrăşcanu face expunerea 
situaţiei în Consiliul de Miniştri. 

Ce va fi mâine e greu de prevăzut, dar sunt multe probabilităţi să nu se modifice lucrurile 
în bine şi să nu vedem prea curând pe ruşi plecând de bună voie din ţară. 

Aud că astăzi chiar trupe ruseşti au ocupat ferma statului de la Băneasa, anunțând pe 
toţi că vor trebui să declare că înţeleg să lucreze mai departe sub ordinele lor, ceilalţi 
urmând să plece. 

în Transilvania, ungurii au fost respinşi de la Miercurea Ciuc în sus până aproape de 
Gheorgheni şi spre Bicaz. Se înaintează spre Tg. Mureş şi spre Cluj. Lupte grele au loc la 
Arad unde nemţii atacă. 

Radio german anunţă cu vie satisfacţie pierderea suveranităţii României şi înglobarea 
ţării nostre în orbita URSS, brodând tot soiul de zvonuri fanteziste despre un gazetar englez 


care ar fi cerut audienţă la Rege, dar care nu l-a putut primi, fiind epuizat şi aflat sub 
îngrijirile unui neurolog sosit special de la Moscova. 

Radio Londra anunţă că primul-ministru finlandez, şeful delegaţiei de la Moscova, ar fi 
suferit acolo un atac de apoplexie şi că starea sa e foarte gravă. 

Tot englezii fac un suprem apel către unguri, îndemnându-i să părăsească partida 
germană, căci de dragul Transilvaniei, riscă a-şi pierde ţara întreagă, pe când altfel ar mai 
salva ceva, deoarece promisiunea făcută României nu este definitivă, aşa că schimbând 
imediat politica, ar mai putea obţine, la pace, ceva din Ardeal. 

Ce eleganţă de stil, cu adevărat britanică!... 

Nouă, presa engleză ne aduce laude pentru gestul făcut şi ne felicită de a fi scăpat aşa 
de repede de germani, de unităţile SS şi Gestapo, afirmând cu o dezarmantă ingenuitate că, 
dacă n-ar fi să dobândim decât atât, şi încă trebuie să ne socotim fericiţi... 

De bine ce-am semnat armistițiul, ruşii s-au pornit mai amarnic să fure maşinile şi să 
jefuiască casele oamenilor, bogaţi sau săraci, fără a alege: au furat o maşină oficială din 
faţa ministerului nostru (mutat actualmente la UGIR“ lângă piaţa Romană), un automobil 
american de la hotelul Ambasador, un altul, al unui general, iar mie, doi ofiţeri cu patru 
soldaţi mi-au spart garajul de acasă, tot în acest scop. 

în cartierul Colentina, pradă casele locuitorilor nevoiaşi în plină zi, pe bdul. Brătianu au 
împuşcat un plutonier care trecea liniştit, ca să-i fure bicicleta. 

Toate acestea, sunt cazuri petrecute azi, doarîntr-o oră. 

17.9.44. Sosirea lui Eden la Quebec a fost atât de neaşteptată, încât toată lumea se 
întreba de misterul extrem de importantei informaţii ce nu putea fi încredinţată 
telegramelor diplomatice. Se vorbeşte de posibilitatea încheierii unei păci precipitate cu 
Germania şi la renunţarea la formula „capitulare fără condiţii”, fie de teama armelor noi, 
cum zic unii, fie de frica unei înţelegeri în extremis cu sovieticii, sau chiar a unei disperate 
acţiuni de distrugere totală în interior, care ar provoca o completă stare de anarhie în 
Germania şi ar lăsa-o pradă bolşevismului, răstumănd toate planurile aliaţilor care contează 
pe o viitoare Germanie, ca element constructiv în Europa. 

+ Uniunea Generală a Inginerilor din România 
Caiet VII. Le mauvais quart d'heure 

Trupele anglo-americane au intrat în Aachen, iar în răsărit, Armata Roşie pregăteşte 
atacul asupra Varşoviei. 

Cu privire la noi, Radio Moscova difuzează comentariile americane asupra publicării 
imediate a condiţiilor armistiţiului cu România, pe când cele ale Italiei aşteaptă de peste un 
an. Adaugă aici precizarea lui Cordell Huli, care face o deosebire între fermitatea hotărârilor 
României şi politica sa clară adoptată recent, cu situaţia Italiei care nici până azi nu şi-a 
clarificat rosturile politice şi militare. 

Pe de altă parte, ministrul Italiei îmi mărturisea ieri că restricţiile puse de ruşi 
corespondenţei misiunilor străine de la noi, nu trebuie să înspăimânte pe nimeni, deoarece 
avem cu toţii precedentul Angliei, care a interzis timp de mai multe luni reprezentanţelor 
străine aflate la Londra folosirea telegramelor cifrate şi misiunile curierilor, fără ca nimeni să 
se fi formalizat. El mai adaugă că diplomaţii italieni comunicaseră timp de patru ani 
guvernului lor informaţii, ce ştiau perfect de bine că erau toate, cunoscute de nemti. 

Starea de ostilităţi între nemți şi finlandezi a început: nemţii au fost alungaţi de la capul 
de pod de pe insula Hogland, în schimb au închis complet regiunea de nord a graniţei cu 
Suedia. 

Primul-ministru finlandez se află într-o stare exterm de gravă cu complicaţii de congestie 
pulmonară, iar ministrul de Externe a plecat la Moscova în locul lui. 

Cu toate încercările nemților de a menţine cu orice preţ deschis drumul din Balcani spre 
Ungaria, ruşii pretind că la înălţimea Nişului, au închis complet trecerea trupelor germane 
din sud, adică vreo 150.000 oameni. Cam acelaşi număr ar fi fost salvat, dacă 
comandamentul german ar fi acceptat propunerea leală a guvernului român pentru a-şi 
retrage în linişte trupele de la noi. 

Aud că lon Antonescu, Pantazi şi Piki Vasiliu ar fi prizonieri la Moscova; colonelul 
Davidescu şi Mircea Elefterescu ar fi arestaţi la noi; că Ică s-ar afla într-o insulă din Egee dus 


cu avionul de americani ca să-l scape de ruşi; Maria Mareşal ar continua să locuiască la 
Snagov; Ovidiu Vlădescu a dispărut; Veturia Goga s-ar găsi la Berlin împreună cu Şeicaru, a 
cărui nouă ipostază este cea de ministru de Externe în guvernul Horia Sima. 

Guvernul de Gaulle caută şi arestează pe toţi colaboraţioniştii. A dat afară pe 
ambasadorii şi pe miniştrii guvernului de la Vichy şi are de gând să ceară extrădarea lui 
Laval şi a lui Pétain, care s-a socotit întotdeauna ca un ostatec al nemților, pentru a salva în 
acest chip cele 2 milioane de prizonieri francezi în Germania şi n-a făcut niciodată vreun 
gest deplasat de pactizare. 

18.9.44.Conferinţa de la Quebec s-a terminat cu hotărârea de a proceda cu forţe unite 
la distrugerea Japoniei în Pacific, de îndată ce se va fi reuşit prăbuşirea militară a Germaniei 
în Europa. 

Aliaţii au ocupat în fine Brest. 

Enkell a sosit la Moscova şi se pare că printre condiţiile impuse Finlandei ar fi: 300 
milioane de dolari, 2-3 insule în golful Finic, folosirea aerodromurilor finlandeze până la 
izgonirea germanilor din Estonia, eventuale concesiuni teritoriale în nord (în afara graniţei 
din 1940), comisie de armistițiu pentru controlul executării condiţiilor. 

Deci în principiu, tratament mai omenos decât faţă de noi 

Cu Bulgaria, negocierile de armistițiu vor avea loc la Ankara. Ruşii sunt în Sofia. 

O puternică ofensivă aliată a început în Olanda cu trupe aerotransprtate cu 6000 
avioane şi planoare. Se pare că rezistenţa germană e foarte serioasă. 

Naziştii continuă să suprime pe adversarii interni, aşa că mă întreb cine ar mai putea 
negocia un eventual armistițiu cu aliaţii. 

Aud că după ukazul comandamentului sovietic de a se depune toate armele, autorităţile 
noastre ar fi voit să procedeze şi la dezarmarea gărzilor comuniste din Aleea Alexandru 
(Legația Poloniei), dar că ruşii s-au opus la această măsură. Plăcută perspectivă... 

Astăzi am avut o nouă vizită domiciliară cu un maior, un căpitan şi un soldat cu puşcă- 
mitralieră atârnată de gât, care m-au supus unui întreg interogatoriu asupra funcţiei, 
activităţii, relaţiilor mele politice, despre cuierele din casă, despre automobilul pe care nu l- 
au mai găsit, aparatul de radio cu autorizarea românească în regulă, dar pe care n-o 
recunosc şi pentru care m-au ameninţat cu rigorile comandamentului rusesc; poate la 
nevoie s-ar fi mulţumit - dacă n-ar fi fost mai mulţi de faţă - cu un ceas, un stilou sau o 
pălărie. 

19.9.44. Aliaţii au cucerit Tilberg şi Eindhoven lângă graniţa belgo-olandeză şi Nijmegen 
pe Rin, aproape de Germania. 

Zvonurile cererii de pace germane, persistă: unii o atribuie direct lui Hitler, alţii lui 
Himmler, Goering etc., care vor să se debaraseze de Führer, acesta gândind a se adăposti în 
Japonia, de unde, prin agenţii săi, să încerce a continua conducerea rezistenţei în Reich. 

La noi, Consiliul de miniştri s-a ocupat de purificarea aparatului de stat (recte, de 
izgonirea tuturor funcţionarilor bănuiţi de legionarism, antonism etc., ceea ce va duce lao 
serie de răzbunări personale) şi la măsurile de luat pentru cultivarea normală a pământului 
(ca şi cum în starea de teroare actuală când ruşii pradă pe mic şi pe mare de tot avutul, s-ar 
mai găsi un ţăran să iasă cu plugul, cu carul, cu vitele la munca câmpului.) 

Bandele de soldaţi ruşi, hoinărind pe străzi, înghesuiți în camioane, culcaţi pe tancuri cu 
capul pe-un harbuz, dau impresia mai mult decât oricând, a unor hoarde barbare. O femeie 
în cizme şi uniformă de porutcik, alăpta la colţul străzii un copil, înfăşat într-o faţă de masă! 

Toate ziarele vorbesc de arestarea lui Radu Lecca, banditul care tăia şi spânzura pe evrei 
şi le storcea sute de milioane sub cuvânt că le dăruieşte Patronajului sau armatei, dar eu l- 
am întâlnit azi pe stradă, plimbându-se liniştit cu pardesiul pe braţ. 

Caiet VII. Le mauvais quart d'heure 

Legația noastră din Budapesta şi misiunile din Cluj şi Oradea aşteaptă de o săptămână în 
tren într-o staţie de graniţă schimbul de personal, pe când noi, nici pe cale ferată nici în 


camioane nu-i putem transporta pe ai lor peste linia de foc a frontului. 

în ce priveşte misiunile noastre din Germania, ruşii au admis în fine să libereze 
personalul german strict diplomatic de la noi pentru efectuarea schimbului, dar vor rămâne 
arestaţi în Germania toţi românii - studenţi, muncitori, persoane particulare, chiar şi comisii 
de recepţie - prinşi acolo de evenimente. 

Aud că ruşii ne-au mai cerut 30 oameni politici, printre care Gigurtu şi Manoilescu, aşa că 
suntem încă departe de a ne putea considera ca la noi acasă. 

Din Londra se anunţă că oricare ar fi propunerile de pace germane şi ori de la cine ar 
proveni, ostilitățile nu vor înceta decât atunci când armata germană va fi total înfrântă şi 
Germania în întregime ocupată, pentru a nu se mai repeta ca în 1918, când nemţii au 
pretins că n-au fost învinşi, ci că au cerut armistițiul doar din considerente de politică 
internă. 

S-a anunţat azi semnarea la Moscova a convenției de armistițiu cu Finlanda. Din text 
rezultă o diferenţă de tratament faţă de noi, doarece finlandezii nu s-au aventurat în inima 
Rusiei, departe de revendicările lor. 

Aliaţii au trimis note de protest Suediei şi Spaniei, acuzându-le de continuarea alimentării 
Germaniei. Trupele aliate sunt la 25 km de Colonia. 

La bursa de la noi, acţiunile înregistrează creşteri mari şi gramul de aura trecut de 
30.000 lei. i 

Cu speranţa că se va mai îmbunătăţi situaţia, guvernul nostru aşteaptă cu nerăbdare 
sosirea Comisiei interaliate care s-a anunţat peste 2-3 zile, închipuindu-şi că un comisar civil 
ar fi mai de înţeles decât un comandant militar. 

22.9.44. Deşi înaintarea continuă în nord-est spre Bucovina şi Maramureş, de la Topliţa 
în sus, maghiaro-germanii au reuşit să intre profund la Beiuş şi la Inău, unde luptele sunt 
foarte îndârjite. 

Ca de obicei, ungurii se răzbună pe populaţia civilă: au arestat pe episcopii români din 
Ardealul de nord, pe Haţieganu şi pe alţi intelectuali din Cluj, iar noi, prin radio, am 
ameninţat cu retorsiuni, acordând Budapestei un răgaz de 24 ore. 

Schimbul misiunilor române şi ungare nu e posibil, căci ruşii au refuzat pentru motive 
strategice suspensiunea de arme, iar propunerea ungurilor de a le trimite simultan în câte o 
ţară neutră, Elveţia şi Turcia de pildă, nu e realizabilă căci misiunea noastră din Budapesta 
ar trebui trecută peste teritoriul german, unde ar fi desigur arestată. în plus, ruşii refuză 
categoric remiterea unor germani printre care Clodius, Steltzer etc., pe care îi consideră ca 
vinovaţi de război. 

Azi vor sosi la noi Comisiile pentru executarea armistiţiului şi toţi ai noştri îşi pun mari 
speranţe pe prezenţa englezilor şi a americanilor care vor fi destul de numeroşi. 

Eu mă tem că dacă vor face ca la Moscova, unde au fost doar personaje mute în faţa 
mercurialei lui Molotov care la fiecare timidă încercare a noastră de protestare, ne închidea 
gura cu vorba: „Ce-aţi căutat la Stalingrad?”, adăugând imediat: „trecem la paragraful 
următori! - nicio schimbare în bine nu va fi posibilă. 

Teama mare e mai ales că în prezenţa activă, deşi tacită a comandamentului sovietic de 
ocupaţie, elementele noastre extremiste se vor deda la o propagandă periculoasă ce va 
avea ca efect alegeri generale premature tot sub ocupaţie rusească, deci cu rezutatul 
neîndoios al triumfului comuniştilor. 

Zilele acestea sosesc aici Ana Pauker cu vreo 200 diverşi experţi în propaganda 
bolşevică. Să ne ferească Dumnezeu de un asemenea rai al Internaționalei moscovite! 

Din Lisabona, se zvoneşte că Churchill ar fi plecat de la Quebec direct la Moscova şi că 
acesta ar fi fost scopul inopinatei călătorii a lui Eden. 

La noi, s-a constituit la indicaţia guvernului un Tribunal suprem spre a judeca pe vinovâăţii 
regimurilor de dictatură. Nu se va putea fac recurs în Casaţie împotriva hotărârilor şi în 
acest scop va trebui modificată Constituţia pe cale de decret, înaintea alegerii unei 
reprezentanţe naţionale. Ar fi vorba ca şi Tătărescu să fie asimilat Gigurţilor, Antoneştilor, 
Manoileştilor etc. 

în Danemarca, unde a izbucnit revolta şi greva generală, nemţii au procedat cu extremă 


violenţă: lupte de stradă, cadavre de ambele părţi şi încercare nereușită a trupelor germane 
de a pune mâna pe familia regală refugiată în castelul Amalienburg, pe care miliția daneză îl 
apără cu îndârjire. 

Prinţul Charles a fost proclamat Regent la Bruxelles 

în Franţa continuă arestarea colaboraţioniştilor şi se anunţă şi pe cea a savantului 
Georges Claude, care pare să fi recunoscut a fi lucrat la faimoasele zburătoare Vi. Ca şi la 
noi, ca şi în Italia, vor urma perioade întunecate de excese şi de răzbunări personale. 

în statele baltice, ruşii au reluat ofensiva, dar mă întreb dacă acţiunea lor nu se va 
mărgini la ocuparea exclusivă a teritoriilor revendicate ca aparţinând fostului Imperiu al 
tarilor, deci o coluziune cu Reichul... 

Apropierea sârbo-bulgară ia unele prime forme de înfiripare: la Sofia s-a constituit o 
societate de amiciţie, iar la o telegramă de omagiu a primului ministru bulgar, Tito răspunde 
vorbind de „poporul bulgar” dar de „popoarele jugoslave”, semn precursor al unor intenţii 
de uniune slavă (sovietică) în Balcani. [...] 

23.9.44. Aseară s-a anunţat oficial că trupele nostre împreună cu sovieticii au reocupat 
Aradul. Incursiunea maghiaro-germană fusese însoţită de cumplite acte de barbarie şi măcel 
printre ostaşii făcuţi prizonieri şi prin populaţia civilă, aşa că trebuie să ne aşteptăm la 
multe cruzimi şi din partea noastră, mai ales că setea de răzbunare e întreţinută zilnic şi 
făţiş prin presă şi la radio. 

Caiet VII. Le mauvais quart d'heure 

Acum că trupele aliate au trecut Rinul inferior în Olanda şi se apropie de malurile sale în 
Westfalia, se zvoneşte că guvernul nazist are de gând să distrugă întreaga zonă industrială 
din Ruhr, după ce vor fi procedat la evacuarea totală a populaţiei din oraşele importante. 

La Quebec s-a discutat şi despre împărţirea Germaniei ocupate în 3 (4) regiuni: 

- cea răsăriteană cu Prusia dar fără Berlin, Sovietelor; 

- sudul cu Bavaria, Statelor Unite; 

- nordul cu zona maritimă, Angliei; 

- Renania, eventual Franţei. 

Fiecare va avea câte un comisar civil şi o Comisie mixtă la Berlin. 

Pentru Austria, un aranjament similar. 

Când se va întâmpla asta, dacă nebunii lui Hitler sunt hotărâți să facă totul praf înainte? 

La Sofia, foştii Regent, Bojilov cu alţi miniştri şi generali bulgari, ca şi misiunea germană 
au fost arestaţi de comandamentul sovietic. 

Guvernele belgian şi finlandez au demisionat pentru motive lesne de înţeles. 

La noi la moşie, o aşa zisă „pază de poliţie” rusească s-a instalat în casă, ia cu japca tot 
ce-i trăzneşte prin cap şi împiedică să se vândă bob de grâu sau fir de paie din recoltă fără 
învoirea comandamentului lor, ceea ce practic va însemna că ni se va prăda totul şi că vom 
rămâne cu ogoarele nelucrate şi cu muncile de vară neplătite. Când mă duc să reclam 
comenduirii române situaţia, un ofiţer mă sfătuieşte discret să-mi pun oamenii să-i bată şi 
să-i omoare pe ruşi, căci ăsta e unicul mijloc de a reacţiona. Ce tristeţe!... 

Nemţii anunţă că din cauza armistiţului Finlandei, sunt obligaţi a evacua Estonia şi în 
consecinţă, Reval a fost abandonat. 

Primul ministru ungur Lakatos ar fi declarat - ceea ce îmi vine greu a crede în actualele 
împrejurări - că din pricina schimbării de politică în România, armata germană nu va mai 
putea rezista în Balcani şi pe linia Dunării şi că în consecinţă, Ungaria va fi silită în curând să 
ceară pace. Se adaugă că după sondaje încercate la Londra, guvernul maghiar ar fi fost 
informat că, înainte de a se lua în considerare orice formulă pentru condiţii de armistițiu, 
Ungaria va trebui să reintre în graniţele sale din 1918. 

Finlanda a declarat război Japoniei; noi în schimb, deşi la Moscova anglo- americanii ne- 
au dat binecuvântarea în acelaşi sens, n-am îndrăznit s-o facem de teama ruşilor. 

Trupele noastre şi cele sovietice au trecut graniţa Ungariei la Arad şi au reocupat Beiuş. 

26.9.44. După cum era de aşteptat, s-a întâmplat şi la noi ca pretutindeni în perioade de 
criză: partidele de ordine dau dovadă de anemică încetineală şi de prudentă 

pusilaminitates, pe când comuniştii le-au luat-o înainte, formulându-şi programul, aşa că va 
trebui să ne aşteptăm la o victorie extremistă. 

în ce priveşte pe ruşii de la noi, cu toate înțelegerile stabilite cu mareşalul Malinovski, ei 
continuă a pune piedici de tot soiul reînceperii unei activităţi organizate, continuă să prade, 
să terorizeze lumea, încât nici ţăranii nu mai vor să-şi muncească pământurile Este intenţia 
evidentă de a da peste cap aparatul economic al ţării şi de a ne împiedica astfel de a 
executa condiţiile de armistițiu şi calea sigură de a-şi prelungi indefinit ocuparea de fapt a 
României. 

Până atunci, în rândul trupelor lor, beţiile şi jafurile ofiţerilor, sentimentul unei vieţi mai 
dulci de care nu au avut idee în raiul sovietic, pare să le cam năruie spiritul războinic. Vom 
avea oare tăria de a rezista moralmente acţiunii de comunizare, chiar în eventualtatea că 
am fi siliţi să facem alegeri sub ocupaţie? 

Speranţa tuturor este că, îndată după căderea Germaniei, sau în cel mai rău caz după 
înfrângerea Japoniei, va izbucni conflictul ruso-american. 

Pe front, împingem spre Szeged, obligând pe maghiari să părăsească Clujul fără luptă. 

Guvernul a decis să desființeze grupul etnic german: cel mai bun mijloc ar fi hotărârea de 
a nu mai reprimi pe teritoriul nostru pe toţi tinerii saşi şi şvabi care s-au înrolat în armata 
Reichului şi au obţinut cetăţenia germană. [...] 

Zvon că Pétain s-ar afla în castelul Hohenzollem din Sigmaringen. 

Un grup de generali nemți din grupul Ucraina-sud, prizonieri la ruşi, face apel către 
poporul german pentru răsturnarea lui Hitler. Pe de altă parte, Eisenhower a adresat la radio 
un îndemn lucrătorilor străini din Germania să treacă la acţiune în contra naziştilor. [...] 

La noi, discuţie între liberali şi ţărănişti pe de o parte şi comunişti cu socialişti pe de alta, 
pentru a primi în Blocul Democrat de guvernare şi pe reprezentanţii celorlalte partide, în 
special pe Guţă Tătărescu şi pe Ralea, pe care Maniu mai ales, nu vrea să-i admită. 

Americanii au stabilit ca La Guardia să meargă în Italia, ca administrator al aliaţilor. 

27.9.44. Trupele ruso-române au depăşit în mai multe puncte fruntaria ungară, cu 
direcţia Szeged şi Oradea, iar într-un ordin de zi comandamentul sovietic aduce elogii 
armatei române pentru energica şi viteaza colaborare. 

Japonezii, atacați tot timpul cu aviația, sunt pe cale să părăsească bazele navale din 
Filipine. 

Letonia este în întregime ocupată de ruşi. 

Un grav conflict a izbucnit în sânul guvernului, Pătrăşcanu acuzând pe ministrul de 
Justiţie de a fi alterat în avantajul colaboraţioniştilor pro-germani textul legii pentru 
epurarea din cadrele aparatului de stat. 
> frică, teamă, sfiiciune exagerată (n.ed.) 

28.9.44. Am reuşit în fine să obţinem ca, de la 1 octombrie, să înceteze circulaţia 
ruinătoare a rublelor şi leilor sovietici, pe care Banca Naţională era obligată să-i răscumpere 
şi să-i restituie comandamentului Armatei Roşii în fiecare lună pentru reînceperea unor noi 
operaţiuni. în acest chip ni se storceau mai mulţi bani pe lângă cele 300 miloane dolari. 

Trupe aliate aeropurtate au ajuns în Albania pentru a hărţui pe nemţii în retragere. 

înaintarea noastră în Ungaria continuă: am ocupat Mako spre Szeged şi Elek spre Gyula 
în direcţia Salonta şi Debrecen. 

După un an de aşteptare, Italia are dreptul de a trimite ambasadori la Washington şi la 
Londra graţie, zice-se, pledoariei lui Churchill. De altfel, acum italienii dau dovadă de mult 
mai multă cuminţenie: toate partidele politice sunt de acord să amâne marile probleme 
politice şi sociale, până ce se vor putea face noi alegeri, să se abţină de la orice ar putea 
tulbura acordul comun, să reziste în bloc oricărui atac al forţelor reacționare şi să-şi 
controleze presa proprie spre a dovedi armonia în guvern. Cum nu putem lua şi la noi acest 
exemplu! 

Am aflat care e sensul conflictului cu Pătrăşcanu: înainte de a pleca la Moscova, acesta 


formulase un proiect de lege pentru epurarea cadrelor, pe care Consiliul de miniştri a dat-o 
în studiu lui Căpăţână, care la rândul lui însărcinase o comisie de magistrați de la Casaţie 
pentru o redactare definitivă. 

Formula revăzută a fost prezentată în şedinţa de guvern, care l-a adoptat, dispunând 
publicarea în Monitor. Pătrăşcanu fulminează acum că i s-a sabotat proiectul, fie de guvern, 
fie de ministru, căutând în text argumente care ar justifica scoaterea comuniştilor de la 
guvernare. Cum însă, atât Maniu cât şi Brătianu se tem mai mult de comunişti în opoziţie 
decât lângă ei la guvernare, cabinetul este dispus să facă lui Pătrăşcanu toate platitudinele, 
aşa că probabil va pleca Căpăţână. 

Mi-e frică însă că acum prinzând mişcarea, comuniştii vor abuza de teroarea ce inspiră, 
făcând un necontenit şantaj asupra partidelor burgheze. 

Funcţionarii ministerului nostru evacuaţi la Mehadia care erau readuşi în camioane la 
Bucureşti, au fost mitraliaţi pe drum la Haţeg de avioane nemţeşti: patru din şase camioane 
au fost distruse, câteva persoane rănite, lăzile cu arhive arse. 

Bulgaria a rupt relaţiile cu Ungaria. 

Regele a făcut declaraţii presei străine, dar a vorbit cam mult de englezi şi prea puţin de 
ruşi; e drept că, deşi prezenţi, niciunul din gazetarii sovietici nu i-au pus vreo întrebare. 

Se aude că astă seară, o delegaţie maghiară a sosit la Cairo pentru a afla ce condiţii de 
armistițiu ar impune aliaţii Ungariei. 

Odată cu debarcarea aliaţilor în Balcani şi cu ocuparea oraşului Tirana, se anunţă că 
trupele lui Tito au ajuns la Belgrad, unde ar avea loc lupte de stradă. 

Consilierul de la Casaţie Căpăţână a demisionat din funcţia de ministru al Justiţiei. 

Un semn îmbucurător este declaraţia şefului social-democraţilor Titel Petrescu, că 
alegerile generale ar fi o imposibilitate de fapt în vremurile actuale, aşa că primele alegeri 
libere nu pot avea loc decât după încheierea păcii. Până atunci, în perioada de tranziţie, 
guvernul ar putea numi o Adunare consultativă formată din 100 reprezentanţi ai partidelor, 
după exemplul adunării din Alger, care a secondat pe de Gaulle. 

Membrii Legaţiei maghiare de la Bucureşti s-au desolidarizat de guvernul din Budapesta. 

30.9.44. La rândul lor şi ungurii coloniei din România adresează un apel guvernului 
maghiar pentru a-i solicita să nu mai maltrateze populaţia românească din Ardealul de nord. 
Manifestare de simplă teamă, acum. 

Ceea ce este mai interesant este pasajul din discursul lui Churchill care tratează Ungaria 
destul de prieteneşte, spre deosebire de Bulgaria şi chiar de România şi Finlanda. Deci 
legăturile de familie între cele două gentries, mai au importanţa lor covârşitoare. 

Szeged, Salonta Gyula şi Sighet au fost ocupate. Trupele ruseşti se află la aproape 150 
km de Budapesta şi speră să ocupe capitala înainte ca ungurii să fi obţinut armistițiul. Poate 
că atunci când vor da de bogăţiile princiare ale latifundiarilor unguri, ne vor mai lăsa în 
pace; sentiment puţin cam laş desigur, însă în aceste vremuri de totală întunecare 
sufletească, o asemenea reacţie e lesne de înţeles. 

La noi, în aceste clipe preocuparea de căpetenie rămâne tot intriga politică: mai dinamici 
decât bătrânii liberali şi ţărănişti, comuniştii întreţin zăzania în partidele burgheze, 
alimentând combustia cazurilor Tătărescu şi Ralea şi atacând totodată, nu persoanele lui 
Dinu Brătianu şi Maniu, ci ale lui Gheorghe Brătianu şi ale lui Mihalache şi Lupu, care 
reprezintă acţiunea de viitor a celor două formaţiuni. 

Aliaţii au acordat un armistițiu garnizoanei din Calais spre a capitula. Trupele coborâte 
din avioane în Olanda la Amhem au avut pierderi mari, căci rezistenţa germană e încă 
foarte puternică, ceea ce a îndreptăţit pe Churchill să afirme că nu prevede terminarea 
războiului cu Germania înainte de 1945. 

1.10.44. Un nou ultimatum dat Ungariei: dacă nu ne confirmă până astă seară la ora 24 
eliberarea prelaţilor şi fruntaşilor români din Transilvania de nord, România va aplica la acea 
oră măsuri de retorsiune. Prea multă răbdare din partea noastră. 

în declaraţiile lui Eden din Camera Comunelor, care completează discursul lui Churchill, 
nu se mai pomeneşte nimica de noi: vorbeşte doar de bulgari, de polonezi, de francezi, fără 
a anunţa nimic definitiv. 


Astă noapte a capitulat garnizoana din Calais. 

Ruşii înaintează în Bucovina până la lacobeni iar trupele nostre au ocupat Reghin şi se 
află la 18 km de Cluj. în Banat ocupă Anina, spre Oraviţa. Peste Dunăre, ruşii au ocupat 
Tekia şi Negotin pe malul sârbesc şi se îndreaptă către Belgrad, unde nemţii par să reziste. 

în acest timp la noi, aprigă luptă surdă între partidele din Blocul Democrat, comuniştii 
căutând să torpileze pe aşa-zişii burghezi. Uniunea patriotică manifestă pe străzi şi în faţa 
Palatului, susţinând punctele din programul minimal de guvernare ale comuniştilor, iar 
liberalii şi naţional-ţărăniştii, încercând tot posibilul să nu provoace ruptura, însă nevoind să 
admită a scoate basma curată pe Tătârescu şi pe Ralea. 

Se vorbeşte de demisia celor patru şefi de partide: Maniu, Brătianu, Titel Petrescu şi 
Pătrăşcanu şi de formarea unui cabinet politic, care în prima sa expresie să fie prezidat de 
Barbu Ştirbei. 

3.10.44. Din informaţii necontrolate, ar reieşi că deocamdată comuniştii au handicapul 
ralierii social-democraţilor la hotărârea liberalilor şi a naţional-ţărăniştilor, de a menţine 
fermă poziţia lor faţă de Tătărescu şi Ralea. în schimb, s-ar lărgi componenţa Blocului 
Democratic prin agreerea Uniunii Patriotice cu Vlădescu-Răcoasa şi a Frontului Plugarilor cu 
Groza. N-ar mai fi vorba de retragerea din guvern a lui Maniu şi Dinu Brătianu, ci discuţiile s- 
ar mărgini acum la atribuirea portofoliilor. 

Liberalii doresc Instrucţia publică, comuniştii Justiţia şi Internele, ţărăniştii 
compartimentele economice iar social-democraţii, Munca. Cabinetul ar fi prezidat tot de 
Sănătescu, sau mai degrabă de Barbu Ştirbei, mult mai abil, mai suplu şi cu antene spre 
stânga. în asemenea condiţii, Buzei ar rămâne mai departe la Externe; l-a adus pe Filotti ca 
secretar general în locul lui Davidescu. 

Aliaţii atacă acum la Dunkerque, pregătind ofensiva asupra Reichului cu 3 milioane de 
oameni. 

4.10.44. Aflu azi de la Mihai Popovici că, atacând cu forţe mari şi 150 tancuri, nemţii şi 
ungurii au recucerit Oradea şi ne-au dat îndărăt din regiunea Cluj, unde trupele noastre 
ajunseseră pe Feleac. Războiul nu este încă aproape de sfârşit, iar aliaţii n-au cum, dar 
poate nici dorinţa, să schimbe atitudinea faţă de ruşi. Ce se va întâmpla în acest timp în ţara 
noastră? Vor avea ruşii pofta să împingă la guvern pe oamenii lor, deşi aud că nu au prea 
mare consideraţie pentru ei, apeciindu-i că încă sunt copii zgomotoşi şi plini de pretenţii? 

Cei din grupul Pătrăşcanu care cer acum paritate cu celelate partide (câte trei miniştri 
fiecare) plus câte unul pentru Uniunea Patriotică, Sindicatele muncitoreşti etc., pe care le 
consideră ca un fel de antecameră a Partidului Comunist, s-ar mulţumi cu prelungirea 
actualei stări de lucruri, pe care o socotesc, pe drept cuvânt, haotică (de fapt zăpăceala 
actuală nu le poate fi de folos decât lor). 

într-adevăr, în timp ce comuniştii atacă plini de dinamism, partidele burgheze dovedesc 
laşitate şi lipsă de coeziune, întocmai ca în Rusia guvernului provizoriu sau în Franţa 
girondină. în ce priveşte succesiunea la guvern, n-ar putea fi vorba de Barbu Ştirbei decât 
dacă l-ar ruga Maniu, căci şi plecarea lui la Cairo sau participarea la discuţiile de la Moscova, 
le-a acceptat tot datorită prieteniei sale cu acesta. 

întors din Rusia, a făcut raportul direct lui Maniu şi n-a vrut să se prezinte în faţa 
Consiliului de miniştri, din partea căruia nu primise de fapt niciun mandat. 

Se mai vorbeşte de un guvern de tehnicieni, uitându-se că până acum, tehnicienii ne-au 
adus acolo unde am ajuns. Cine să formeze guvenul? Un Sănătescu, om de treabă dar cu 
frica răspunderilor? Alţi generali, când bine se ştie că în ţara asta nu mai sunt decât cei ai 
regimului Carol al Il-lea sau Antonescu? De unde să găsim alţii? Şi apoi un tehnician ar fi un 
excelent consilier al unui ministru, dar nu poate avea vederile unui om politic. 

„De n-ar fi teama de ruşii ocupanţi, a adăugat Popovici, n-am avea grijă de comunişti: 
Regele nu are nici vreun angajament, nici simpatie faţă de ei, aşa că uşor ar fi partidelor 


burgheze să stăpânescă această minoritate slabă şi tulburentă, în ciuda tuturor sutelor de 
milioane ce le cheltuieşte. Căci nu numai prin sate, dar nici în Bucureşti muncitorii nu sunt 
cu dânşii. Măcar de s-ar termina războiul cu Germania, încheie dânsul, pentru că atunci s-ar 
putea spera că anglo-americanii vor începe a-şi schimba limbajul faţă de ruşi!” lată tot ce 
mi-a zis bătrânul Mihai Popovici, om cu mult mai mult bun simţ decât se crede. 

5.10.44. Cu toate atacurile aliaţilor în contra liniei Siegfried străpunsă pe alocuri, 
acţiunea din Balcani şi spre Câmpia Română, înaintarea în Italia şi încercările ruseşti de a 
ocupa Riga, cu toate neîncetatele bombardări asupra centrelor industriale din Germania - 
sunt semne neîndoioase că nemţii sunt încă tari, că rezistenţa lor va mai dura încă cel puţin 
un an, că în interior regimul de teroare a închis gura tuturor şi a paralizat orice încercare de 
revoltă antinazistă. 

Cum vom suporta noi aceste luni din ce în ce mai grele, cu o criză economică mereu 
crescândă, cu trupele ruseşti de ocupaţie nesăturate, neastâmpărate şi indisciplinate?... 

Naţionaliştii poloni din Varşovia au fost nevoiţi să capituleze, după mai multe săptămâni 
de lupte în oraş, aşa că nemţii s-au fortificat în acest punct. 

Bova Scoppa mi-a citit un raport al său foarte recent în care face istoricul activităţii lui 
Mihai Antonescu: reiese că încă din februarie 1943, acesta insista pe lângă Mussolini spre a-l 
convinge că partida Germaniei este pierdută, că România ca şi Italia trebuie să iasă din 
alianţă şi că această iniţiativă trebuie luată fără întârziere. 

La început, Ducele era cu totul ostil, ceea ce a şi provocat alungarea lui Ciano, care îşi 
însuşise cu entuziasm aceste păreri; mai târziu s-a lăsat şi el ademenit şi în iunie 1943 a 
mărturisit lui Ică Antonescu că Italia n-ar mai putea continua lupta, decât încă cel mult două 
luni. Imediat apoi s-au precipitat evenimentele şi Mussolini era arestat. 

în privinţa lui Ică, Bova socoteşte că dânsul a făcut două greşeli esenţiale: 

- a dat prea mare importanţă rolului de mijlocitor pe care-l putea juca Turcia, 
bizuindu-şi politica pe aceşti prieteni, ce s-au dovedit a nu avea mare trecere pe lângă 
aliaţi; 

- s-a preocupat exclusiv de opinia anglo-americană pe care a cultivat-o prin agenţii 
noştri din statele neutre şi n-a dat nicio atenţie factorului rus, care s-a dovedit a juca rolul 
precumpănitor în regiunile noastre. 

în orice caz, Bova crede că dacă vinovăţii războiului vor fi judecaţi de un Tribunal 
internaţional şi nu ca simpli prizonieri politici de către oficine ruseşti, Ică ar avea toate 
şansele să scape necondamnat. 

8.10.44. Comunicatele ruseşti şi aliate pretind că se pregăteşte pe curând atacul decisiv 
al Gemaniei care să dea nazismului lovitura de graţie şi să provoace prăbuşirea rezistenţei 
germane şi terminarea războiului în Europa. 

E adevărat că nemţii părăsesc Grecia; e adevărat că trupele lor din Balcani sunt 
amenințate de a nu se mai putea scurge prin Ungaria dacă linia Dunărea-Sava le va fi 
tăiată; e adevărat că prin ocuparea Pancevo, Belgradul e sortit să cadă şi că prin reluarea 
ofensivei ruse spre Tisa, se va produce evacuarea completă a Transilvaniei de nord. 

Deocamdată însă, germano-maghiarii rezistă cu succes la Cluj şi spre Oradea; în nordul 
frontului rusesc, rezistenţa nemților la Riga încă n-a slăbit; capitularea naţionaliştilor poloni 
de la Varşovia le-a întărit poziţia; în apus, cu toate spărturile produse în linia Siegfried, aliaţii 
nu par să înainteze spre Colonia şi spre Ruhr, iar bombardările masive aeriene n-au reuşit 
încă să provoace mult aşteptata revoltă a populaţiei în contra teroare! naziste, mai aprigă 
decât niciodată. 

Pentru toate aceste motive şi în scopul menţinerii şi cimentării coeziunii între aliaţi, 
întâlnirea proiectată între Roosevelt, Stalin şi Churchill e hotărâtă a avea loc în curând, după 
terminarea conferinţei de la Dumberton Oaks. 

La noi, s-a publicat în fine legea pentru purificarea administraţiei publice. Să vedem 
acum în ce mod va fi aplicată. 

Azi au loc în Bucureşti mari întruniri, pe de o parte cea a Frontului Unic Muncitoresc, 
grupând pe comunişti, social-democraţi, sindicate şi Uniunea Patriotică, iar pe de altă parte 


a naţional-ţărăniştilor, care după ce au comis greşelile cu acceptarea legionarilor şi cu 
împănarea cu partizanii lor a tuturor posturilor mănoase din societăţi germane, vin acum cu 
programul de supra-licitare faţă de cel comunist şi pentru a nu păstra epitetul de partid 
„burghez”, declară în oficiosul Dreptatea că programul lor agrar din 1929 era mult mai 
radical, deoarece preconiza exproprierea moșiilor cu începere de la 25 în loc de 50 hectare. 

Singur Dinu Brătianu, care nu reneagă caracterul burghez al Partidului Naţional Liberal, 
face apel la toate partidele româneşti pentru ca, urmând exemplul Italiei, să sprijine cu 
acţiunea lor tot ce le poate uni şi să lase de o parte tot ceea ce le desparte, astfel ca să se 
poată realiza imperativele momentului, adică executarea clauzelor convenției de armistițiu 
şi continuarea războiului alături de aliaţi. 

Atunci când împrejurările vor permite şi când consultarea opiniei publice prin alegeri va fi 
posibilă, vor fi atacate celelalte puncte din programele fiecăruia. 

Zvon că Hitler ar fi ordonat împuşcarea contelui v. der Schullemburg, ultimul ambasador 
german la Moscova, care încercase zadarnic să nu pornească războiul contra Sovietelor şi 
care ar fi acceptat portofoliul Externelor în guvernul complotiştilor din iulie. 

Printre vreo 2000 colaboraţionişti din Franţa, s-ar afla Flandin şi Peyroutou. în privinţa 
membrilor guvernului Laval, mai toţi s-ar afla în Germania dimpreună cu Pétain, într-o 
localitate necunoscută. 

Tito se află la Moscova unde Stalin îl primeşte în audienţă. 

Situaţia bulgarilor e tot neclară: trupele lor sunt sub comanda mareşalului Tolbuhin, dar 
altele continuă să lupte alături de nemti. 

Cei mai avantajaţi dintre noi sunt grecii, al căror teritoriu e ocupat de anglo- americani şi 
al căror guvern, cu Regele în frunte, va pleca în curând din Italia unde se afla refugiat, 
pentru a se instala la Atena. 

9.10.44. La întrunirea de ieri, Pătrăşcanu a luat atitudine netă în contra guvernului 
Blocului Democratic, pe care-l acuză formal de a sabota opera de epurare şi declară că 
examenul la care a fost supus după 23 august, a fost cu totul negativ. 

De aceea, cere plecarea acestui guvern (toţi dezmăţaţii încolonaţi strigau cât îi ţinea 
gura: „Jos guvernul!”, „Trăiască mareşalul Malinovskil”) şi propune tuturor partidelor 
democratice să-şi încadreze activitatea în platforma Frontului Unic Muncitoresc, pentru 
crearea unui Front Naţional Democratic. 

Social-democraţii au vorbit „a l'eau de roses". La rândul său, Maniu a declarat că nu 
există criză de guvern, ci doar „unele probleme de actualitate acută” care se vor rezolva 
„graţie împrejurării că Providența a dat minte oamenilor”... 

Tristă inerție în faţa dinamismului agresiv al minorităţii comuniste. 

Comandamentul sovietic găseşte cu cale că avem prea multe trupe româneşti în 
Capitală, unde n-ar trebui să rămână decât 2-3 batalioane, în timp ce, bineînţeles, gărzile 
muncitoreşti sunt înarmate până în dinţi. [...] 

A murit Wendell Willkie, fostul candidat la preşedinţia USA şi secundul lui Roosevelt. Să 
vedem acum ce va face Dewey. 

10.10.44. Comunicatul frontului contra Ungariei e mai bun: trupele noastre au 
reocupat dealul Feleacului, iar ruşii au ajuns la Tisa şi la vest de Oradea, de unde se 
îndreaptă spre Debrecen. 

De asemenea, de pe frontul de vest se anunţă o străpungere mai serioasă la Aachen, pe 
unde aliaţii au început să pătrundă. 

Se află că din unităţile Armatei Roşii de la noi, au loc dezertări în masă şi cu toate 
drasticile măsuri represive, fenomenul continuă. Au început cam prea devreme 
descompunerea, iar nemţii sunt încă puternici. Poate şi de aceea Churchill, însoţit de Eden 
* „mediocru, dulceag” 

într-o vizită la Moscova, s-a văzut nevoit la coborârea din avion să declare: „avem mari 
speranţe să câştigăm războiul, nu însă şi certitudinea”. 


S-ar repeta deci „a rebours” problema rusească din 1916/1917, ceea ce ar putea avea ca 
rezultat o nouă mână dumnezeiască pentru noi în privinţa Basarabiei. Vedremol... 

Deocamdată, englezii şi americanii sunt îngroziţi de ce văd că se petrece la noi şi ar fi 
declarat că în niciun caz nu vor admite un guvern fără Maniu. 

Gheorghe Brătianu îmi spune că după efectul zilei de duminică, teama liberalilor şi a 
naţional-ţărăniştilor de a se vedea încălecaţi de comunişti s-a mai împrăştiat, căci sunt 
semne că totul se va rezuma poate la manifestări zgomotoase şi în vorbe goale: se pare că 
la adunarea de la ANEF n-au fost decât cel mult 20.000 oameni, aduşi cam cu forţa de prin 
fabrici, unde li se spusese că cei ce vor lipsi, vor fi consideraţi ca trădători. Celor intraţi pe 
stadion, o gardă înarmată le interzicea să părăsească incinta înaintea terminării 
discursurilor. Să sperăm că va fi aşa!... 

11.10.44. Ştiri prevestitoare că Clujul va cădea în curând. Se pare că Maniu e decis 
să împingă viitoarea graniţă până la Tisa, aflând că aliaţii ar fi hotărâți să reducă Ungaria la 
zona ținuturilor de pustă. Să nu ne pripim şi să nu comitem greşeala de a ne lăcomi, fără a 
Une sema de faptul că vom îngloba astfel prea mulţi unguri, pe când interesul nostru ar fi să 
ne scuturăm cât mai tare de surplusul de minorităţi. 

De asemenea, ar fi de dorit ca ruşii să nu ajungă prea curând şi prea uşor la Budapesta, 
spre a nu da guvernului maghiar putinţa să încheie armistițiul, înainte ca noi să ne fi 
consolidat poziţiile. 

în acest timp comuniştii noştri pescuiesc în apă tulbure şi căutând să ridice veşnic noi 
obstacole în calea guvernului, vorbesc acum de acceptarea Partidului Poporului Maghiar, 
Madosz, care a manifestat atât de tardiv desolidarizarea sa de politica Budapestei, la care s- 
ar putea adăuga şi un partid al populaţiei germane, ca şi cum rostul poporului român este 
să ne transformăm aici, în centrul mozaicului european, într-un nucleu de Internaţională 
Comunistă. 

Aceiaşi comunişti au început instigări prin sate pentru înlocuirea primarilor şi a consiliilor 
comunale cu creaturi de-ale lor. lar atunci când guvernul ia măsurile de a împiedica o 
asemenea anarhie, urlă ca în gură de şarpe, vorbind de drepturile sfinte ale poporului, 
consfinţite prin proclamația Regelui de la 23 august. 

E drept că şi guvernul prea s-a codit să înlocuiască aparatul administrativ al lui 
Antonescu; câteva exemple arfi produs efectul dorit. 

Dreptatea de azi acuză consiliul de administraţie al Băncii Naţionale de a se fi pretat 
manevrelor lui Ică, care sub pretextul falacios de a se putea refugia în Elveţia cu elita 
intelectuală a ţării compusă din 200 persoane, alese de dânsul spre a susţine din străinătate 
7„în sens contrar” 

cauza României la conferinţa de pace, a cerut şi a obţinut 20 milioane franci elveţieni care 
au fost puse la dispoziţia lui Pella la Berna şi a lui Miky Dumitrescu la Madrid. Pare cam 
neverosimil... 

întreruperea din Berlin a legăturilor telefonice şi telegrafice între Germania şi Suedia, a 
fost interpretată la Stockholm ca un semn că un nou complot în contra lui Hitler ar fi 
izbucnit. 

De la întrevederea de la Moscova, transpiră că acolo se discută problema polonă, poate 
şi cea română, ca şi chestiunea statelor neutre ale Europei. Oricum, Churchill însoţit de un 
numeros Stat Major, a venit să pună la punct cu Stalin întreaga serie de probleme dezbătute 
la Quebec, precum şi să obţină acceptul celor convenite la Dumberton Oaks cu privire a 
faimoasele propuneri pentru menţinerea păcii şi a securităţii, pe care guvernul englez le-a şi 
publicat. 

Gazetarii englezi şi americani de la noi pleacă la Ankara, indignaţi contra sovieticilor care 
îi împiedică să-şi trimită rapoartele. De la dânşii aflu că tot materialul de război trimis de 
Statele Unite, nu are nicio piesă de schimb, aşa că numărul maşinilor scoase din uz şi ajunse 
fier vechi e considerabil. 

12.10 44. După ocuparea Clujului, cei patru şefi de partide din guvern au făcut 
declaraţii, dintre care Titel Petrescu găseşte de cuviinţă să nu spună niciun cuvânt de Rege 
şi termină zicând: „Trăiască România democratică! Trăiască socialismul!”, pe când 


Pătrăşcanu renunţă la orce soi de vivat şi termină cu pumnul strâns, cerând să fie 
necruţători faţă de hitleriştii din afară şi de cei dinăuntru. 

Sub presiunea comunistă, guvenul a adoptat unele legi pentru urmărirea celor ce au 
făcut parte din cabinetele dictatoriale, începând cu 1938. Aceasta a provocat demisia 
generalului Potopeanu, care a cerut să fie arestat ca făcând parte din această categorie. S- 
ar putea ca gestul său să producă o simplă remaniere în loc de plecarea întregului guvern, 
aşa cum o cere Pătrăşcanu. 

Ca ştire senzaţională: a fost arestată Veturia Goga la Sibiu şi mai mulţi agenţi din 
Transnistria, în frunte cu banditul Gherman Pântea ce fusese dat afară de liberali de la 
primăria Chişinău ca hoţ şi apoi numit de Antonescu primar la Odesa. 

Ruşii împing la Debrecen şi provoacă panică la Budapesta, de unde lumea începe să 
fugă. 

în nord, trupe sovietice înaintează spre Memel şi Libau, iar în vest, garnizoana din 
Aachen deşi somată, refuză să se predea. 

Legăturile telefonice între Berlin şi Stockholm au fost reluate şi călătorii sosiți în Suedia 
din Germania, afirmă că acolo este linişte. 

Primul ministru polonez Mikolayczyk a fost invitat la Moscova pentru convorbiri. 

Banca Naţională recunoaşte că a dat 20 milioane franci elveţieni, nu însă lui Ică, ci 
ministerului Afacerilor Străine, la cererea Finanţelor. 

Caiet VII. Le mauvais quart d'heure 

Nu este „bonnet blanc”, ci este „blanc bonnet. "2 

13.10.44. în timp ce Stalin felicită victorioasele Armate Roşii care au cucerit Clujul, 
Szeged şi Oradea, conflictul deschis între partidele de stânga şi cele aşa zis burgheze este 
mai violent decât oricând. 

Găinarii urlă pe stradă: „Jos cu Aldea!”, după ce Pătrăşcanu strigase în Consiliul de 
Miniştri „Jos cu Căpăţână!”, iar acum consiliul Frontului Naţional Democrat, invitând pe 
liberali şi pe naţional-ţărănişti să se integreze, declară în România Liberă că va cere Regelui 
formarea imediată a unui nou guvern din toţi reprezentanţii Frontului, adăugând că e 
pregătit a-şi asuma răspunderea şi fără eventuala participare a celor două partide 
menţionate. 

Cu această formulă, comuniştii, social-democraţii, Uniunea Patriotică, Frontul Plugarilor şi 
sindicatele unite sunt convinşi că-şi vor conserva majoritatea, fără a voi să admită că 
majoritatea lor e o glumă de prost gust, când ştim bine ce reprezintă de fapt aceste 
formaţiuni. 

De ieri au început arestări ale principalilor actori din perioada Antonescu şi din cea 
imediat anterioară: Gigurtu, Manoilescu, Vaier Pop, Marinescu, Panaitescu, Budişteanu. Se 
mai vorbeşte şi de unii generali. 

S-a dovedit că mobilierul Legaţiei URSS fusese împărţit „frăţeşte 
Patronajului: Veturia Goga, Maria Mareşal, Şteflea, Barbul. 

Cauza adevărată a demisiei lui Potopeanu este cererea comandamentului rus de a fi pus 
şi el sub anchetă, deoarece după scoaterea lui Alexianu a fost şi el un timp guvernator al 
Transnistriei. Ruşii precizează că nu e nimic înjositor ca un membru din guvern să fie 
anchetat şi că dacă i se dovedeşte nevinovăția, situaţia sa va deveni de la sine, cu atât mai 
strălucită. 

Bulgaria a semnat alaltăieri convenţia de armistițiu cu Uniunea Sovietică. 

Atentat neizbutit contra lui Goebbels în Renania. 

Comunicatul sovietic anunţă că în Jugoslavia, cu concursul trupelor lui Tito, a fost tăiată 
complet legătura armatelor germane, izolând acolo şase divizii în nord şi 16 în sud. 

La Atena au loc lupte de stradă între naţionaliştii greci şi trupele germane, în timp ce 
detaşamente britanice înaintează spre oraş. 

Portugalia a anunţat şi ea că nu va acorda azil vinovaţilor germani de război, astfel că n-a 
mai rămas pe lume decât Argentina, unde se pare că sosesc neîncetat refugiaţi nazişti sub 
nume deghizate, aducând cu ei mari sume de bani. 

14.10.44. Oştile stau astăzi faţă în faţă: reprezentanţii Frontului Naţional Democrat 


mA 
| 


ntre doamnele 


au specificat în audiența de ieri de la Palat că în noul guvern ce propun, cele patru partide 
din fostul Bloc ar avea un număr egal de mandate, la care s-ar mai adăuga câte un ministru 
„ce mi-e Rada baba, ce mi-e baba Rada” 

sau subsecretar de stat pentru fiecare din grupările lor anexe, ei asigurându-şi astfel o 
majoritate permanentă de trei voci în sânul cabinetului. 

Maniu, dimpotrivă, declară că e gata să ia parte la un guvern de colaborare naţională cu 
partidele ce au semnat protocolul din 20 iunie 1944 (ignorând deci grupările anexe); dar că 
în caz de refuz al unora, e gata să-şi asume răspunderea, singur sau împreună cu cei ce vor 
să continue colaborarea pentru rezolvarea gravelor probleme ale momentului, şi anume: 
executarea armistiţiului; 
continuarea războiului; 
menţinerea ordinei; 
buna gospodărire a ţării; 
purificarea aparatului de stat; 
sancţionarea vinovaţilor; 
dezarmarea gărzilor (aici este şah la extremişti.) 

Regele va primi azi pe Maniu şi pe Dinu Brătianu, dar a sfătuit pe frontişti să se înţeleagă 
cu celelalte partide. 

Cum însă până aseară partidele burgheze n-au dat niciun răspuns, consiliul FND se va 
întruni astăzi spre a fixa propuneri concrete pentru alcătuirea noului guvern de coaliţie 
democratică... 

Ministrul de Interne, generalul Aldea, acuzat ca legionar, ca hitlerist etc., expune într-un 
interview publicat în presă, activitatea sa trecută şi prezentă. 

Au mai fost arestaţi: generalul Şteflea, foştii guvernatori ai Bucovinei şi Basarabiei, apoi 
Nichifor Crainic şi llie Rădulescu. 

Pe front, trupele nostre au ocupat Huedin şi regiunea Oradea, iar ruşii se luptă să ocupe 
Debrecen, iar în sud au ocupat Subotica şi Smederevo, izolând astfel tot mai mult Belgradul. 

Riga a fost cucerită de sovietici care atacă acum graniţa Prusiei orientale pe un front de 
peste 200 km. 

Acţiunea patrioţilor greci, ajutaţi de flota britanică, a eliberat Atena şi Pireu. 

Prin întrevederea de Gaulle-Lebrun, se încearcă anularea totală a regimului Pétain, 
argumentându-se că preşedintele Lebrun, reales în 1939, îşi va putea relua mandatul pe 
care să-l continue legal până în 1946, fără nicio notificare şefilor de Stat străini şi putând 
aşadar să încredinţeze generalului de Gaulle formarea guvernului, fără vreo altă formalitate 
constituţională. 

Generalul Mihail a fost înlocuit la Statul Major prin generalul Rădescu, fiind numit 
inspector al Infanteriei. Cauza plecării ar fi o încercare a sa de punere la punct mai precisă a 
lucrurilor care n-a fost pe placul ruşilor, cărora le convine să schimbe vorba după cum bate 
vântul. 

15.10.44. Se pare că tot din cauza ruşilor n-a putut avea loc Marea adunare național- 
ţărănistă de la cinematograful Scala, sub cuvânt că ar împiedica reprezentarea unui film 
sovietic, dar în realitate de teama că manifestaţia ar fi întunecat-o pe cea de la stadionul 
ANEF a grupărilor comuniste. 

lată probe evidente că, în ciuda cuvântului dat, ruşii îşi bagă codiţa în bucătăria noastră 
internă, în mod special codiţa fiind Ana Pauker, prepusă a Sovietelor la cenzurarea ţării, şi 
care ne iubeşte, cu motive, ca sarea în ochi. 

După ocuparea Gherlei şi a Dejului, înaintarea ruso-românilor dincolo de Zimbor şi de 
Hida, luarea Năsăudului, după intrarea trupelor jugoslave în Belgrad şi la Niş şi cu 
convingerea că bătălia de tancuri din câmpia ungară e pierdută dinainte - Horthy a anunţat 
azi la radio poporul maghiar că s-a hotărât să ceară aliaţilor armistițiu şi să renunţe la 


EE 


alianţa cu Germania (să vedem dacă şi nemţii vor renunţa atât de uşor la alianţa cu 
Ungaria, socotită a fi ultimul bastion al rezistenţei hitleriste). 

Reuter găseşte însă, pe lângă cuvântul Regentului care cere să înceteze imediat orice 
acţiune militară a honvezilor, şi ordinul Statului Major care declară că aceasta constituie un 
act de duplicitate şi că trupele maghiare vor continua lupta până la stabilirea şi acceptul 
termenilor armistiţiului. 

Delegaţia bulgară pentru armistițiu a plecat la Moscova, unde au loc convorbiri 
importante între Churchill şi Stalin cu privire la soarta Poloniei. Este evident că, până se va 
mai întoarce roata, noi, bulgarii şi polonii suntem lăsaţi cu totul pradă ruşilor (ce va fi cu 
ungurii?) 

Cât de avantajaţi sunt grecii şi sârbii, care par a fi căzut în lotul britanici... 

16.10.44. Se pare că înţelegerea în sânul Blocului s-a putut totuşi realiza, păstrându- 
se raportul 4, 4, 2, 2 şi adăugându-se încă trei subsecretariate de stat pentru Vlădescu- 
Răcoasa, Bagdasar şi Groza (acesta din urmă fiind pare-se, câştigat de partea lui Maniu). 

De câteva zile Universul şi-a încetat apariţia; s-a spus că ar fi datorită cererii ruşilor, 
supăraţi că a apărut anunţul mortuar al fiului Măriei Mareşal. E un simplu pretext; în 
realitate mi se afirmă că redacţia ar fi fost ocupată cu forţa de Uniunea patriotică, care vrea 
să cumpere ziarul, pentru a-l transforma într-un organ de presă propriu şi împiedecându-i 
apariţia, să-l convingă pe Lugoşianu de a înceta rezistenţa. 

Guvernul nu îndrăzneşte să intervină. Triste vremuri!... 

în urma hotărârii Regentului, unităţile lui Himmler au năvălit în Ungaria cu toate forţele 
disponibile din Austria, l-au arestat pe Horthy, instalând un guvern progerman. 

La Belgrad, în schimb, guvernul Nedici a dispărut. 

17.10.44. După încercarea neizbutită de a rupe cu nemţii şi de a cere armistițiu, 
după dispariţia fiului său trimis poate ca emisar pe lângă aliaţi, Horthy şi-a prezentat 
demisia din demnitatea de Regent „pentru a face posibilă concentrarea tuturor energiilor 
ţării spre o 

cât mai viguroasă continuare a războiului alături de Germania” şi a fost înlocuit prin Szalasi, 
preşedintele „Crucilor cu săgeți” care a şi format noul guvern. 

Sunt semne probabile de tulburări în Ungaria. 

Trupele nostre sunt la Jibou şi în apropire de Zalău. 

18.10.44. După speranţele spulberate ale unui guvern de concentrare cu Sănătescu 
sau ale unui cabinet prezidat de Ştirbei, după anunţarea înţelegerii între partide cu 
proporţia iniţială păstrată pentru miniştri, aud acum de refuzul naţional-ţărăniştilor şi al 
liberalilor, de demisia din guvern a lui Pătrăşcanu şi a lui Titel Petrescu şi de propunerea 
stângii de a alcătui totuşi un cabinet sub presidenţia lui Petru Groza, reprezentantul 
Frontului Plugarilor (care între noi fie vorba, e omul lui Maniu şi mare magnat rural cu feciori 
care servesc în livrea). 

Internele şi Finanţele sunt acordate ţărăniştilor, Sănătatea şi Economia liberalilor, Justiţia 
şi Agricultura comuniştilor, Munca şi Educaţia social-democraţilor, Comunicaţiile sindicatelor 
unite, Propaganda Uniunii Patriotice, lăsând Externele şi Războiul pe seama specialiştilor. 

Cele şase subsecretariate sunt împărţite, câte unul fiecărei formaţiuni. Sigur că 
propunerea nu va fi acceptată, orice combinaţie fiind o cârpeală ce doar prelungeşte agonia 
Blocului. 

în Transilvania s-a ocupat calea ferată de la Vişeu spre Cehoslovacia şi în direcţia Baia 
Mare. 

Mărturisirile guvernului german arată acum că, în august 1940, Horthy fusese cu totul 
nemulţumit de dictatul de la Viena, că vroia întreaga Transilvanie şi cu mare greu Berlinul l- 
a oprit să nu ne declare război. Astăzi probabil că Hitler nu i s-ar mai împotrivi dacă ar putea 
cuceri chiar şi toată România. 

Matei Ghica, Racotă, Hurmuzescu şi Auschnitt au fost achitaţi de condamnarea la 
moarte. 

Sindicatul ziariştilor a publicat o primă listă de epuraţi din presă, cuprinzând pe Stelian 
Popescu, Pamfil Şeicaru, Nichifor Crainic, llie Rădulescu, Romulus Dianu, Mircea Grigorescu, 


Ciuceanu, Titeanu etc. Stelian Popescu e acuzat pentru articolul publicat în Universul din 6 
septembrie 1940 sub titlul „lată-l” împreună cu fotografia lui Ilon Antonescu. 

De câteva zile circulă aici zvonul surprinzător despre Carol, care de la Lisabona ar fi ajuns 
la Moscova, unde a văzut pe Stalin şi pe Churchill şi de unde va veni la Bucureşti să pună 
ordine în spirite şi să dea ţara pe mâinile lui Maniu şi Brătianu. Vrabia mălai visează şi 
calicul, praznicul... 

19.10.44. Criza politică continuă: Maniu e demisionar, Dinu Brătianu pe-aproape, iar 
guvernul, cu toate protestările stângii care îl consideră căzut, declară că va rămâne la 
cârmă până ce discuţiile dintre partide vor ajunge la un rezultat pozitiv. Intransigenţa lui 
Maniu face imposibilă formula Groza, ca şi proporţia cerută de comunişti. De altfel, tot 
Caiet VII. Le mauvais quart d'heure 


https://biblioteca-digitala.ro / https://migl.ro 
38 Dimitrie luraşcu 


intransigenţa sa împiedică reintrarea la liberali a lui Tătărescu, care acum e nevoit să joace 
periculoasa carte Carol. 

Optimişii pretind despre comunişti că vor obosi cu urletele neîncetate şi exagerările din 
presa lor, care cu cât devin mai violente, cu atât provoacă deziluzii printre partizani. Se mai 
spune că Moscova preferă să aibă a face în România cu un guvern burghez, care va 
prezenta totdeauna seriozitate şi statornicie. 

Stând de vorbă cu Pătrăşcanu, Savel Rădulescu are impresia unui om potolit, care îşi dă 
seama că unele puncte din program sunt neexecutabile azi (printre altele, reforma agrară); 
sunt însă în jurul său elemente dezmăţate care împing spre ton extremist şi, dorind să 
pescuiască în apă tulbure, provoacă pretinse scandaluri cu legionarii lui Maniu (o mare 
greşeală comisă de el la început), care, în ziua ocupării Clujului, strigau în faţa statuii lui 
Mihai Viteazu: „Trăiască Horia Sima”. 

Trupele ruso-române au ocupat Valea lui Mihai, Sighet şi trecătorile spre Cehoslovacia, 
unde au dat mâna cu patrioţii ruteni. 

în Ungaria haosul creşte, mişcări revoluţionare pe străzile Budapestei, iar Horthy s-ar afla 
internat într-un castel din sudul Germaniei. 

Universul a repărut azi, prezentând scuze în chestiunea publicării prin inadvertenţă a 
faire-part-ulul morţii fiului Măriei Mareşal. 

21.10.44. Trupele ruso-române sunt aproape de Satu Mare şi de Cărei, aşa că mai 
toată Transilvania e din nou în mâinile noastre. A căzut şi Debrecen dar şi Belgrad, aşa că 
nemţii se retrag la nord de râul Sava 

La Atena s-a instalat guvernul Papandreu şi urmează un referendum pentru a vedea dacă 
regele George mai este dorit în Grecia. 

A căzut în fine şi Aachen, în care o mână de nemți mai rezista cu disperare. 

A fost cucerit Petsamo şi ruşii împing spre Vardo. 

Americanii au debarcat pe o insulă în Filipine şi Roosevelt a promis solemn independenţa 
completă a populaţiei locale după război. 

A luat sfârşit la Moscova conferinţa anglo-sovietică cu promisiuni şi cuvinte calde pentru 
polonezi, - dar fără niciun indiciu de soluţie practică, - şi cu declaraţii de înţelegere asupra 
problemelor din sud-estul Europei. Vorbit-au şi de noi?... 

Aici, după invective homerice şi ameninţări pe stradă, guvernul continuă să guverneze şi 
fără exteremişti, ceea ce îi va convinge poate să cadă la o împăciuială. Pentru completarea 
ministerelor vacante, se ventilează numele lui Victor Bădulescu, lon Christu şi un magistrat 
de la Casaţie. Unii se bucură, gândind că aceasta înseamnă o evidentă susţinere din partea 
aliaţilor occidentali, căci altcum, Regele n-ar fi îndrăznit să ia o atare atitudine de 
intransigenţă. 

23.10.44. Preliminând completa eliberare a Transilvaniei până în câteva zile, 
guvernul a hotărât să sărbătorească solemn acest eveniment în ziua de 26 octombrie. Nu 
ne-om fi grăbit oare? 

După terminarea conferinţei de la Moscova, comunicatul oficial care se ocupă în special 
de Polonia şi de sud-est (Bulgaria şi Jugoslavia), dovedeşte că dificulătăţi serioase mai 


subzistă încă până la o deplină înţelegere. Pravda nu se sfieşte, în comentariul său, să acuze 
guvernul emigrat polonez de toate relele şi să pretindă pe faţă „emanciparea poporului 
polonez de sub jugul proprietarilor feudali”. 

S-ar părea că în ce priveşte România, englezii şi americanii au hotărât să nu lase liber 
jocul comunist de sub oblăduirea sovietică. [...] 

în declaraţiile sale de sâmbătă, Roosevelt a atacat pe democraţii care au susţinut politica 
antimilitaristă, antisovietică şi izolaţionistă a Statelor Unite şi a afirmat că după pedepsirea 
vinovaţilor germani, nimeni nu se va gândi să reducă la sclavie poporul german, dar că el va 
avea de urcat un drum greu pentru a-şi merita locul în concertul mondial şi că, în acest 
scop, va fi scutit, - „sperăm pe vecie”, - să mai aibă de cărat şi o grămadă de tunuri. 

Deşi realegerea sa ca Preşedinte o consideră sigură, el nu se aşteaptă însă a obţine mare 
majoritate de voturi faţă de Dewey. 

Guvernul britanic, alături de cele american, canadian, australian şi sovietic, au anunţat 
oficial recunoaşterea guvernului provizoriu francez al generalului de Gaulle. 

25.10.44. Trupele ruso-române se grăbesc a cuceri restul încă neocupat din nord- 
vestul Transilvaniei, pentru a nu ne da de ruşine cu prilejul serbării de eliberare. La nord de 
Debrecen, ruşii au ajuns la Nyiregyhaza şi s-ar putea ca resturile de trupe germano-ungare 
de la Satu Mare sau Carei să nu se mai poată retrage prin drumurile de munte ale Slovaciei, 
de la Szolnok la Budapesta mai sunt doar 120 km. 

în nordul frontului sovietic, luptele se dau acum pe teritoriul Prusiei orientale: Tilsit, 
Wirballen, Suwalki etc. iar la Eydkuhnen a fost numit primul comandant-guvemator rus de 
pe teritoriul german. Se anunţă că ofensiva va pomi acolo şi din sud, precum şi în regiunea 
Varşoviei. 

La noi, negocierile între partide continuă fără vreun rezultat concret deocamdată şi este 
din nou vorba.de cârpeală a cabinetului sub preşedinţia generalului Rădescu, şeful de Stat 
Major. 

Azi la amiază s-a anunţat amânarea serbărilor de mâine din Transilvania. Mintea 
moldoveanului, cea de pe urmă... 

Aflu pe cale particulară, că un grup de vreo 12 studenţi s-a pornit la Cluj pe răzbunări 
lipsite de demnitate, între altele, a da foc cărţilor în limba maghiară, ceea ce e cel puţin o 
insultă adusă civilizaţiei; ca rezultat, au fost arestaţi de ruşi pe motivul că au comis crime în 
contra ungurilor. Ce ruşine! Ne-am dat iarăşi în petic, pentru a da prilej ungurilor să ne 
trateze de sălbateci, iar ruşilor - de a ne face educaţie... 

26.10.44. Aseară s-a anunţat terminarea operaţiunilor din Transilvania, prin 
ocuparea oraşului Cărei şi continuarea luptelor pe teritoriul Ungariei. 

în Camera Comunelor, guvernul a declarat că n-au avut loc negocieri şi că nu s-a stabilit 
nimic concret până după terminarea războiului cu privire la împărţirea unor zone de 
influenţă în Balcani între englezi şi ruşi. 

Circulă zvonul că până mâine se va constitui noul guvern cu participarea tuturor 
partidelor, prezidat de Rădescu. Aflu de la Mihai Popovici, vesel, că de astă dată comuniştii 
au cam rămas cu buza umflată, fiindcă la Moscova s-a recunoscut greşeala comisă faţă de 
partidul lui Maniu, când, printr-o odioasă inducere în eroare, s-a crezut că întrunirea de 
acum două săptămâni ce a fost împiedicată să se desfăşoare, fusese organizată de 
legionari!... 

Sub presidenţia agreatului general Rădescu, se pare că se va forma cabinetul cu patru 
liberali, patru naţional-ţărănişti şi şase frontişti, Internele fiind rezervate persoanei neutre a 
preşedintelui de Consiliu, iar Externele, Războiul şi Comunicaţiile, unor specialişti. Gărzile 
vor fi dezarmate. 

în campania de două luni în Ardeal, am pierdut 65.000 morţi, răniţi şi prizonieri, adică 
echivalentul a vreo şase divizii. Cât vom mai sângera până la terminarea războiului? 

în Filipine, japonezii sunt pe cale să piardă o mare bătălie navală şi debarcările 
americane continuă. 

Se pare că nemţii au deportat în Germania aproape 25.000 români. Le-am dat de ştire că 
dacă nu ni se înapoiază toţi cei reţinuţi acolo, indiferent din ce motive, vom proceda la 


retorsiuni. 

27.10.44. în discursul său de azi, referindu-se la problemele statelor mici din Balcani 
(Grecia, Jugoslavia, Bulgaria, România şi Ungaria), Churchill declară că nu crede că există 
„pericol imediat ca efortul de război să fie slăbit de divergențe de politică sau de 
doctrină...!'. Deci, viitorul... 

29.10.44. Aseară s-a semnat armistițiul cu Bulgaria. 

Azi întrunirea naţional-ţărăniştilor la sala Aro, unde Maniu a declarat comuniştilor şi 
social-democraţilor că nu va urma pe calea lor de doctrină extremistă, aşa cum a declarat şi 
tinerilor legionari în 1935, căci şi unii şi alţii vor să aplice la noi, formule nedigerate de prin 
alte ţări. A pronunţat exclusiva împotriva lui Tătărescu, care la 28 mai 1940 a semnat 
împreună cu Urdăreanu convenţia de robire a ţării în faţa Gemaniei, ceea ce a constituit 
primul şi cel mai important act de trădare, pe lângă toate celelalte care au urmat. A făcut 
elogiul Regelui şi al liberalilor şi a întins o mână de colaborare tuturor partidelor care vor să 
lucreze acum pentru consolidarea ţării şi rezolvarea practică a problemelor urgente, fără a 
mai pierde vremea cu filozofarea doctrinelor, pentru care n-avem nici răgaz şi nici 
pregătirea necesară. 

31.10.44, în convenţia de armistițiu semnată de Bulgaria, nu s-au impus contribuţii 
sau despăgubiri de război ca nouă, însă se prevede că trupele sovietice vor îngloba armata 
bulgară sub comandamentul lor. 

încolo, jaf ca şi în ţara noastră şi chiar mai exagerat după cum mi se spune, aşa ca, în 
scurtă vreme, poporul să fie adus a cere acceptarea destinelor sale în marea familie 
sovietică. Ca început, limba rusă e obligatorie în învăţământ, iar studiul religiei este scos din 
programele şcolare. 

La noi, actele de banditism ale bezmeticilor ruşi continuă, iar guvernul e silit a hotărî că 
Regele nu mai are drept de grațiere a celor condamnaţi pentru crimă în contra trupelor unei 
puteri aliate (recte: caz de legitimă apărare faţă de violențele ruseşti.) 

Astăzi se va constitui, în fine, noul cabinet, dar tot sub presidenţia lui Sănătescu cu şase 
miniştri şi trei subsecretari de la frontişti, cinci miniştri ţărănişti şi patru liberali, cu diverşii 
subsecretari de stat. Treaba merge însă greu cu repartizarea portofoliilor, mai ales 
Internele, aşa că mă tem că până la urmă iar se împotmoleşte lotca. Aud că în acest caz, 
Regele ar recurge tot la un guvern de tehnicieni prezidat de Rădescu, dar şi acesta n-ar fi 
decât o soluţie în extremis sortită unei grabnice reluări a conflictelor, demonstrațiilor şi 
pertractărilor. 

După cum arată americanii, ultima luptă navală din Filipine, a fost un adevărat dezastru 
pentru flota japoneză, care a pierdut 24 vase cu 200.000 tone şi peste 30 avariate. 

Cerând prorogarea Parlamentului, Churchill spune că nu se poate aştepta la terminarea 
războiului cu Germania înainte de şase luni şi cu Japonia de încă 18 luni. îndată după 
înfrângerea Germaniei va cere dizolvarea Parlamentului şi noi alegeri. 

Cei doi candidaţi americani Roosevelt şi Dewey îşi vor termina campania elctorală prin 
câte un discurs la Boston. Alegerile vor fi la 7 noiembrie şi toţi sorții sunt în favoarea lui 
Roosevelt. 

Ruşii au ocupat Kecskemet la 80 km de Budapesta. 

Regele este informat că Pătrăşcanu cu acoliţii săi urmăreşte răsturnarea Monarhiei şi 
înglobarea ţării în Uniunea Sovietică. De aceea va face tot posibilul să nu se dea pe mâna 
Frontului. Observatorii englezi şi americani din comisia de armistițiu, care văd ce se petrece 
şi ce ni se pregăteşte, au ordin să nu spună niciun cuvânt. 

Se presupune că aliaţii pregătesc acuma debarcarea în Norvegia. Trygve Lie, ministrul de 
Externe norvegian a sosit la Stockholm, în drum spre Moscova. 

2.11.44. După guasi-ruptura şi încetarea oricăror convorbiri între şefii celor două 
grupări opuse, acum se pare că din nou se va cârpi colaborarea, prin prezenţa în guvern ca 
vicepreşedinte a lui Petru Groza, agreat de frontişti ca al lor şi considerat de ceilalţi, drept 
amic personal al lui Maniu. Aşa că azi sau mâine s-ar putea forma un guvern Sănătescu 
combinat pro forma din toate culorile politice. 

Guţă Tătărescu a reacţionat ieri împotriva acuzațiilor lui Maniu, susţinând că n-a semnat 
niciun act cu Fabricius la 28 mai 1940 şi afirmând că vinovăţii nu sunt cei care în iunie 1940 
n-au îndrăznit să se opună ultimatumului sovietic, ci cei care în 1941 au împins la război, 
susţinând că trebuie „să luptăm până la Nistru”. A ameninţat că va publica numele celor ce 
au semnat memoriul adresat lui Antonescu în acest sens. 

leri noapte, aviația germană a atacat gările din Arad şi Timişoara. 

Guvernul român a rupt raporturile cu Japonia, după ce ezitase atâta vreme, ca să nu 
supere Sovietele, deşi Finlanda, într-o poziţie identică, n-a pregetat s-o facă imediat. 

Englezii au ocupat Salonic, după ce au eliberat Grecia aproape în întregime. 

în Camera Comunelor, Richard Law a declarat că Bulgaria n-a fost recunoscută ca stat 
beligerant. Noi am fost? 

3.11.44.Eternizatul imbroglio guvernamental pare să fi ajuns în faza finală: 

Frontul va avea şase departamente, printre care Justiţia lui Pătrăşcanu şi Agricultura lui 
Gheorghiu Dej, iar la Minorităţi dr. Bagdasar (probabil spre a le extirpa encefalul). Ţărăniştii 
şi liberalii au nouă departamente cu Mihai Popovici la Economie, Penescu la Interne, Puiu 
Romniceanu la Finanţe, Bebe Brâtianu la producţia de război, Danielopol la Sănătate. Groza 
ar intra fără portofoliu, la fel cu Maniu şi cu Dinu Brâtianu, iar Niculescu-Buzeşti şi Racoviţă, 
şi-ar păstra posturile, ca oameni ai Regelui. 

De la Kecsksemet, ruşii au ajuns până la 25 km de Budapesta unde e panică şi revoluţie 
(?). 
Englezii au debarcat în mai multe puncte pe coasta Dalmației, iar pe frontul de vest în 
insula olandeză la Walcheren, la sud de Rotterdam. Se pretinde că în curând începe în vest 
o mare ofensivă, dar lucrurile merg încă greu, nemţii nefiind încă aproape de prăbuşire. 

4.11.44.Astă noapte, avangărzile ruseşti au intrat în Budapesta, iar acum au loc violente 
lupte de stradă. Noi luptăm alături de ruşi între Tisa şi Dunăre. 

în interior treburile merg greu: după spusele Frontului, guvernul nu se poate forma din 
vina lui Maniu, iar comandamentul sovietic ne acuză că sabotăm voit convenţia de armistițiu 
şi ne dă un soi de ultimatum. Această lovitură organizată de ruşi este pentru a ne sili în cel 
mai critic moment, să formăm un guvern frontist agreat de ei. Cum vom mai ieşi din 
această încurcătură?!... 

Sub presiunea amenințării sovietice şi a celei frontiste, s-a format guvernul Sănătescu, 
având pe Groza vicepreşedinte, Pătrăşcanu la Justiţie, Vişoianu la Externe, dar fără 
persoanele lui Maniu, Dinu Brâtianu şi Titel Petrescu. Cuprinde şase frontişti, câte patru 
liberali şi ţărănişti. Cât va dura? 

Se aşteaptă ca la 11 noiembrie, Churchill şi Eden să-l viziteze pe de Gaulle la Paris. 

5.11.44.Polemică între comuniştii care acuză pe Maniu de a tot fi pus bețe în roate 
pentru alcătuirea guvernului şi ţărăniştii care denunţă reaua credinţă a frontiştilor. Probabil 

că persoanele de mâna a doua intrate din partea ţărăniştilor şi a liberalilor, dovedesc puţina 
încredere în viabilitatea acestei combinaţii. 

Trupele sovietice intrate în Budapesta înaintează din cartier în cartier, iar rezistenţa 
germano-ungară se concentrază la Buda, în timp ce guvernul s-ar fi refugiat la Viena. 

Cu toată colaborarea de arme româno-sovietică, comandamentul rus ne pretinde să 
demobilizăm trupele de pe tot cuprinsul ţării, spre a intensifica astfel contribuţia noastră pe 
front până la 12 divizii şi a facilita financiarmente sarcinile României ce decurg din 
convenţia de armistițiu, păstrând la interior doar forţe de poliţie. O asemenea măsură 
pregăteşte vădit predarea totală şi îngenunchierea noastră faţă de politica cotropitoare a 
Moscovei. 

De altfel, atât în Moldova cât şi în Transilvania, ruşii organizează unde pot entităţi roşii, 
care se declară independente de regatul României (cazul prefectului de Bacău) sau dau 
ajutor comuniştilor unguri, care prinzând mişcarea, luptă pe această cale în contra 
elementului românesc şi proclamă Universitatea Stalin în clădirea mare, obligând pe cei 


câţiva români să se adăpostească în vreun biet local mizerabil. 

După matură chibzuinţă, guvernul elveţian a adresat URSS un memorandum în vederea 
stabilirii relaţiilor diplomatice, însă Sovietele dispreţuind acest gest, refuză propunerea 
declarând pe elveţieni ca inamici. 

6.11.44.Vişoianu s-a prezentat ieri la Minister, spunând că vine pentru scurtă vreme, 
aşa că în mod oficial se recunoaşte caracterul provizoriu al acestei combinaţii de guvernare, 
iar ţărăniştii adaugă: „negocierile între partide trebuie reluate cu tot calmul, pentru a da 
ţării advăratul guvern cu democrați încercaţi şi cu experienţă”. 

lată deci motivul prezenţei dublurilor liberale şi ţărăniste. 

Pe de altă parte, ruşii continuă să ne amenințe, spunând că armistițiul care nu e un 
contract, trebuie aplicat în bloc şi că neaplicarea unora din clauze, ne va exclude de la 
beneficiul eliberării Transilvaniei de nord. 

lată dar şi explicaţia comportării ruşilor, care, cu rea credinţă desigur, caută să ne scoată 
pe noi unici vinovaţi. 

7. 11.44. Buzei, acuzat de Pătrăşcanu în plin Consiliu de miniştri a fi „fascist deghizat”, 
dimpreună cu lonel Stircea, au fost nevoiţi să demisioneze, ca nefiind pe placul Frontului. 
Aceasta dovedeşte că Regele care afirmase o atitudine fermă, se lasă astăzi intimidat de 
extremişti. Cât va dura un asemenea guvern? 

Chiar şchiopătând, este evident că e mai bine să-şi prelungească existenţa firavă,decât 
să alunecăm în prăpastia unui guvern comunist. 

Christu împreună cu toţi membrii din comisia de armistițiu au demisionat în urma 
protestului semnat de Vinogradov, arătând într-un memoriu câtă rea-credinţă este în 
acuzaţiile ruseşti, care susţin că prezentăm liste eronate sau incomplete, pe când în 
realitate, nu prezentasem încă nicio listă, termenul lor fiind la 15 noiembrie. 

în schimb, ruşii fură pe faţă toate instalaţiile societăţilor petrolifere, în mare parte cu 
capital american, iar reprezentanţii acestora au ordinul expres de a nu face niciun fel de 
opoziţie, desigur până când vor mai avea nevoie de ruşi pentru înfrângerea Germaniei. Vom 
rezista până atunci ca să-i ţinem cu zăhărelul prin guverne de rezistenţă pasivă? 

Mihai Popovici îmi spune că, deşi are speranţe că guvernul ar putea dura, ar fi preferat 
să-l vadă prezidat de Maniu, care în această calitate să plece la Moscova pentru a pleda 
cauza României. El recunoaşte sâmburele de adevăr al tezei comuniste în polemica avută, 
căci cu adevărat Maniu acceptase la început vicepreşedinţia lui Groza, nedând răspunsul 
unei contra-propuneri cu un al doilea vicepreşedinte decât după intervenţia consilierilor săi. 
Aceştia i-au arătat primejdia ruperii echilibrului de forţe în cazul absenței lui Sănătescu de la 
vreo şedinţă de Consiliu. 

în împrejurările de azi şi de teama unor mişcări de stradă extremiste, Popovici spune că 
ar fi preferabil să nu întârziem prea mult alegerile generale care, acum, mai pot asigura o 
majoritate partidelor de dreapta. 

în privinţa lui Stircea, Popovici mi-a destăinuit că acesta, închipuindu-şi că va putea 
domina pe Rege, începuse a înjgheba un sistem de camarilă în jurul său, lucru despre care 
şi Maniu îi atrăsese atenţia Suveranului, aşa că de vreo 3-4 săptămâni raporturile sale cu 
mareşalul Palatului nu mai erau dintre cele mai cordiale, obligându-l în final să demisioneze. 

în privinţa rublelor, ruşii au cerut un nou termen până la 1 decembrie, în care interval, 
oricine va putea obţine preschimbarea lor fără vreun plafon şi fără drept de a fi cercetat 
asupra provenienţei. Vom fi deci siliţi să înghiţim alte miliarde, în afara celor socotite în 
contul despăgubirilor. Ne lasă în sapă de lemn, dacă au de gând să ne mai lase... 

Au murit Charles Diel, Alexis Carrel şi rezidentul britanic în Egipt, asasinat la Cairo. 

Pronosticurile Gallup pentru alegerile din Statele Unite dau 51,5% pentru Roosevelt în 
competiţia cu Dewey. 

10.11.44. Roosevelt a fost reales cu peste 24 milioane faţă de cele 21 milioane ale 
lui Dewey, care i-a adresat felicitări pentru victorie, încă înaintea anunţării oficiale a 
rezultatelor. 

Ruşii anunţă momentul ofensivei decisive asupra Budapestei, Vienei etc., dar se prevede 


o rezistenţă înverşunată din partea nemților. 

La noi a sosit Vişinski, însoţit de diverşi diplomaţi, printre care şi Lavrentiev, fostul 
ministru la Bucureşti. Ai noştri nutresc speranţa că sunt cu toţii animați de cele mai bune 
intenţii. 

Ca să le facem pe plac, s-a hotărât ca în cinci zile să predăm tot materialul luat de la ruşi 
şi să arestăm pe capete pe toţi foştii miniştrii ai lui Antonescu, vinovaţi sau nu. Sentimentele 
sunt foarte împărţite: unii se tem că mergem cu paşi grăbiţi spre comunizare, alţii cred, că 
vom reuşi să ne scuturăm în curând de asupritoarea lor ocupaţie. 

în Italia aliaţii au ocupat Forli. 

Azi, la Academie, Bănescu a vorbit de figura lui lorga, marele profet al neamului, care nu 
s-a lăsat intimidat de prepotenţa germană şi a denunţat-o, arătând că în ciuda tuturor 
aparenţelor, valorile etice biruie până la sfârşit în istoria popoarelor. 

Pătrăşcanu anunţă epurarea la Casaţie (vizat Lupu). 

După alegerile prezidenţiale americane, e foarte posibilă o nouă întâlnire între cei „3”. în 
Camera Comunelor, Churchill a recunoscut întrebuinţarea unei noi bombe-rachetă germană 
cu efect de astă dată până la 600 km, lungă cam cât un par de telegraf şi cu o viteză care 
depăşeşte pe cea a sunetului, astfel că proiectilul loveşte ţinta înainte de a fi auzit. 

11.11.44. Aniversarea armistiţiului: la ora 11 a.m. eram la Legația sovietică în biroul 
unui tânăr arhitect rus, încercând să-l înduplec a nu fi prea exigent faţă de inerentele 
greutăţi ale reparării imobilului şi restaurării mobilierului clădirii, prădat în 1941 din ordinul 
lui Ică de către bandiții de la Siguranţă, armată şi emisarii Veturiei, în ciuda tuturor regulilor 
de drept celor mai elementare. 

Aflu, dar nu pot avea confirmarea, că Vişinski care dejunează azi cu Regele la Sinaia, a 
venit aici cu misiunea de a impune un guvern comunist şi că apoi va trece în Bulgaria cu 
acelaşi scop. 

La Helsinki este în prezent grevă de guvern. Pentru un motiv similar oare?... 

Sub Arcul de Triumf din Paris, Churchill însoţeşte pe de Gaulle pentru a primi apoi 
defilarea trupelor şi acest gest va fi semnul că de azi înainte, Franţa este primită pe picior 
de egalitate în concertul celor trei aliaţi. 

Din Moscova se anunţă, iar din Stockholm şi chiar din Berlin se confirmă ştirea, că în 
cursul acestei nopţi, ruşii vor începe debarcarea pe coasta germană a Balticei, în genul celei 
din Normandia. 

La noi, au început arestări masive printre legionari şi Pătrăşcanu ia măsuri pentru 
modificarea comisiilor de epurare care vor lucra de acum înainte în condiţii mult mai severe, 
urmând a fi completate cu persoane din afara instituţiei respective, prin urmare de esenţă 
comunistă. Ce va da ? 

Cu toate măsurile ce se preconizează, bietul nostru leu nu mai poate ţine pe panta 
degringoladei şi napoleonul a depăşit 50.000 lei. 

Evreii care pot, pleacă grăbiţi spre Palestina de teama comunismului pe care-l văd 
întronat la noi. îi sfătuiesc şi pe amici de-ai lor români să-i urmeze, uitând că, de astă dată, 
numai ei sunt autorizaţi să obţină paşaport. 

12.11.44. Vişinski a dejunat ieri cu Regele şi, ca rezultat probabil, aflu de la Statul 
Major îngrozit, că toate autoritățile româneşti trimise în Ardeal trebuie retrase, ruşii 
neadmiţând să ni se restituie regiunea cucerită, înainte de a fi executat condiţiunile 
armistiţiului. 

în acest timp, comandamentul rus continuă manevrele sale (denunţate în răspunsul 
delegaţiei noastre, dar care bineînţeles n-a fost dată publicităţii), punând bazele 

comunizării în Moldova, Dobrogea şi în Ardeal (cu ungurii de la Madosz) şi dezorganizând ce 
brumă de autoritate a statului mai exista acolo, fără a mai socoti de tot ce se petrece sub 
ochii noştri în Bucureşti cu lucrătorii din uzine şi cu concursul intelectualităţii noastre de 


stânga. 

Pe front, nemţii n-au dat mult îndărăt: la Budapesta nu mai e vorba de coloane de tancuri 
sovietice, iar pe Tisa de nord, Divizia a 4-a română a fost învăluită şi cu prea puţini sorţi să 
mai scape. 

Urmare vizitei lui Churchill şi Eden la Paris, guvernele Statelor Unite, Angliei şi URSS au 
invitat simultan Franţa în comisia consultativă europeană, acordându-i drepturi egale. 

Ministrul de Externe norvegian este încântat de vizita sa la Moscova şi de convorbirile 
avute. 

Pilet-Golaz a demisionat, ca urmare a refuzului Sovietelor de a relua raporturile 
diplomatice cu Elveţia, iar suedezii au protestat la Berlin împotriva deciziei de a considera 
întreaga Baltică zonă de război. 

La noi, preţurile cerealelor pentru recolta 1945 s-au urcat cu aproape 50%, pe când 
costul vieţii s-a urcat de anul trecut până azi cu cel puţin 500%. 

13.11.44. Vişinski, faimosul Fouquier-Thinville din tragicele procese anti-troţkiste la 
comanda lui Stalin din anii '30, pretinde şi la noi o mai reală epurare a legionarilor şi a 
naziştilor. A declarat hotărât că prevederile armistiţiului formează un bloc, şi câtă vreme nu 
le vom fi îndeplinit cu stricteţe, nu putem spera a obţine Transilvania. 

Se acreditează pe zi ce trece zvonul că după atentatul din 20 iulie, Hitler n-ar mai trăi 
sau că cel puţin nu mai e în stare să conducă ţara. leri în fine, câteva cuvinte rostite de 
Himmler din partea lui Hitler, repetă că: „atâta vreme cât va fi el în viaţă, Germania nu va 
capitula.” Argumentul acesta nu înlătură, ci chiar întăreşte presupunerile. 

Se pare că în timpul transmisiunii, la Radio Londra s-ar fi auzit o voce fantomă strigând: 
„Jos cu el! Jos războiul!” 

Aflu astă seară că în convorbirea particulară cu Regele, Vişinski a recunoscut greutăţile 
de care ne-am lovit în Moldova spre pildă (adică din pricina jafului rusesc), pentru 
executarea armistiţiului, dar că va lua toate măsurile ca aceste impedimente să dispară; 
dacă şi atunci va mai simţi încetineală sau puţină tragere de inimă din partea noastră, va 
raporta la Moscova că nu e nimic de făcut cu românii şi va cere să se întrebuinţeze faţă de 
noi alte metode. Ameninţare nedeghizată... în futurum. 

Gazetarul american Stevens se arată cu totul îngrozit de planurile diabolice ale Sovietelor 
cu privire la România şi denunţă un complot ce se pregăteşte pentru suprimarea sau în tot 
cazul pentru îndepărtarea Suveranului şi a oamenilor ce stau în calea planurilor lor de 
anexiune. 

îmi pare totuşi că aceste destăinuiri au prea mult caracterul senzaţional al presei de tiraj 
din New-York. Vorbeşte de logodna regelui Mihai cu prinţesa Margareth-Rose a Angliei, care 
n-a împlinit nici 15 ani, şi că în acest scop Regele ar pleca la Londra, însoţit de Maniu. Aici 
începe complotul, căci ruşii nu le-ar mai permite să se înapoieze în ţară. lar de cumva n-ar 
voi să plece mai curând, ar fi indispensabil ca un avion să fie mereu la dispoziţia Regelui 
pentru orice eventualitate. 

Stevens mai spune că gazetarii aliaţi sunt indignaţi pe ruşi, care nu le permit să meargă 
în Dobrogea şi să viziteze Constanţa. 

îngrozită de ce se petrece datorită cârdăşiei între unguri şi ruşi, populaţia românească 
din Ardealul de nord începe să se se refugieze dincoace, aşa că astă seară, la cererea 
comandamentului sovietic, guvernul român, printr-un comunicat, atrage atenţia că nu se 
evacuează decât: „autorităţile administrative trimise fără încunoştiinţarea prealabilă a 
înaltului Comandament Sovietic şi în urma incidentelor regretabile făptuite de bande 
înarmate”. 

Se zice că ar fi vorba de „gărzile ardelene” înarmate de către Partidul Național- Ţărănesc, 
ce s-au dedat la excese în contra ungurilor, fapt de care aceştia s-au servit ca să-şi câştige 
oblăduirea rusească. Se pare că la Odorhei treburile s-au petrecut tocmai de-andoaselea şi 
că ungurii s-au năpustit asupra românilor, ceea ce l-ar fi determinat pe ruşi să întoarcă foaia 
şi să recheme pe români ca autoritate a locului. 

Ruşii de aici mărturisesc că n-au de gând să se instaleze definitiv la noi, dar că vor să 
instaureze un guvern comunist de teama legionarilor care mişună în toată ţara şi care 


mA 

prezintă un pericol actual. 

Ei nu pot ascunde că în Dobrogea, la Ploieşti, şi pe linia Şiretului, s-au întărit împotriva 
englezilor, deşi declară că primejdia unei răsturnări a alianțelor i-ar fi preocupat altă dată, 
nu însă acum când sunt atât de departe în inima Europei. 

Faţă de o asemenea mentalitate, e tristă mărturisirea unui englez, care la întrebarea 
noastră de ce nu intervin în favoarea României lăsată pradă ruşilor, răspunde, ridicând din 
umeri în semn de neputinţă, adăugând că ţara noastră a căzut definitiv în lotul rusesc. 

Gruparea lui Groza ar fi fuzionat cu cea a lui Ralea într-un front socialist-ţărănesc. 

Cuirasatul „Tirpitz” de 45.000 tone a fost scufundat de bombardiere engleze în portul 
norvegian Tromso. 

S-a zvonit că şi contele de Paris a fost arestat. 

O ultimă pungă de rezistenţă germană se mai menţine la St. Nazaire. Se pare că 
bombele V2 sunt totuşi periculoase, căci ştirea viitoarei întâlniri a celor „3”, prevăzută la 
Londra, ar fi mai sigură în vreun punct din Mediterana. 

15.11.44, leri la dejunul oferit în onoarea lui Vişinski la care au luat parte şi delegaţi 
englezi şi americani, acesta a declarat guvernului român, - fără a pomeni măcar de 
existenţa Suveranului ţării, - că închină pentru „justa executare a convenției din 12 

septembrie, care va constitui punctul de plecare al relaţiilor noastre viitoare” şi „în 
sănătatea guvernului democrat al României.” 

De altfel, ruşii fac tot ce pot să aducă la cârmă un guvern comunist, aşa că Maniu, care a 
fost informat de ce se plănuieşte în privinţa sa, este convins că acest guvern nu poate dura; 
el nu va capitula, ci va lupta împotriva proiectelor comuniste, gândind din nou ca soluţie 
tranzitorie, la un guvern de tehnicieni. Deocamdată a hotărât ca toate gărzile ardelene să 
depună armele şi să fie dizlocate potrivit acordului stabilit cu Frontul, ce urmează a proceda 
la fel. Vom vedea rezultatul. 

16.11.44. [...] Toate informațiile ce mi se dau arată că s-a stricat cu totul căruța 
guvernamentală: Tătărescu fiind exclus definitiv din rândurile liberalilor, mulți partizani 
vechi ai liberalilor au hotărât să-l părăsească pe Dinu Brătianu, timp în care Guţă e pe cale 
de a convoca un mare congres liberal în care să se proclame şef al partidului. Gândul său 
este să facă apoi front cu oamenii lui Ralea. 

în previziunea acestor evenimente, Frontul a şi anunţat pe colaboratorii ţărănişti şi 
liberali din guvern, că în cazul unor noi neînţelegeri, se va vedea silit să renunţe la concursul 
domnilor Maniu şi Brătianu, mulţumindu-se cu cea a domnilor Tătărescu şi Ralea pentru o 
nouă formulă de guvernare. 

Aceste perspective sunt puse în legătură cu zvonurile despre Carol, care la Lisabona ar 
pregăti cu Statul său Major o nouă descindere din avion pe teritoriul românesc. Cercurile 
oficiale mă asigură că de fapt, Carol nici n-a sosit pe continent, ci că abia ar fi putut ajunge 
în Brazilia, unde guvernul a fost prevenit să-i interzică formal călătoria în Europa. 

îmi aduc totuşi aminte de măsuri similare luate în 1930 împotriva sa, dar care n-au 
împiedicat aventura din 6 iunie şi restauraţia. Vom fi oare martori ai unei noi răsturnări a 
propriului fiu?... 

în Germania, se vorbeşte mult de revoluţie, de moartea, boala, nebunia sau de plecarea 
lui Hitler în Japonia şi de înlocuirea sa cu Himmler pentru continuarea războiului până la 
prăbuşirea totală. 

De Gaulle a fost invitat de Stalin la Moscova în calitate de şef al Statului francez. S-a 
zvonit şi de o vizită a lui Roosevelt la Paris. 

Nemţii anunţă executarea lui Alexis Carrel. 

19.11.44. Anglo-americanii îşi închipuie că Franţa, fiind recunoscută ca mare putere 
aliată, va putea compensa preponderența de azi a Sovietelor. Cum însă de Gaulle pleacă la 
Moscova la propria sa rugăminte, pe care Stalin binevoieşte s-o admită, este evident că rolul 
de mâine al Franţei rămâne încă destul de modest. 

Totuşi e foarte semnificativă declaraţia Biroului sovietic de informaţii din Washington, 
care neîntrebat de nimeni, anunţă că Rusia „n-are intenţia de a interveni în afacerile interne 
ale altor state” şi că „punctul de vedere al Moscovei este recunoaşterea coexistenţei a două 


sisteme” (adică comunismul şi capitalismul). 

în continuare, acelaşi Birou enunţă principiile politice externe sovietice: 

1) relaţii pacifiste cu toate statele, indiferent de sistemul lor politic; 

2) cooperare politică şi economică cu toate statele, pe baza egalităţii şi suveranităţii 
părţilor contractante precum şi a coexistenţei celor două sisteme; 

3) alianţe cu orice state pentru a se apăra contra actelor de agresiune; 

4) renunţarea categorică la orice expansiune imperialistă în dauna altor naţiuni (cum 
rămâne cu Bucovina de nord, chiar dacă am admite legitimitatea re-răpirii Basarabiei?); 

5) nici o intervenţie în afacerile interne ale altor state; 

6) întărirea coaliţiei antifasciste. E 

Henry Spaak a anunţat ca probabilă încheierea unui pact regional de securitate între 
Belgia, Franţa, Olanda, Luxemburg şi eventual Norvegia. 

Aliaţii sunt pe punctul de a ocupa Metz şi Belfort, iar germanii părăsesc Alsacia. 

în Balcani, Tito e la porţile Zagrebului, nemţii au evacuat Tirana şi aliaţii au ocupat 
Spalato. 

în delegaţia noastră pentru armistițiu, locul lui Christu ce şi-a menţinut demisia după 
scrisoarea lui Vinogradov, a fost ocupat de Savel Rădulescu. 

21.11.44. Cu toată înverşunata rezistență a nemtilor şi deşi reuşiseră să împingă 
mult înapoi pe ruşi în Pocuția şi în Bucovina precum şi din jurul Budapestei, s-ar părea acum 
că trupele sovietice au reluat ofensiva, amenințând Eger şi Hatvan la est de capitală şi 
încercând să izoleze trupele inamice din nord-estul Ungariei şi de legăturile lor cu Germania. 

Pe frontul apusean aliaţii înaintează viguros prin străpungerea de la Belfort spre Rin, iar 
Metz este în ajunul capitulării. 

Zvon de dispariţia, unii spun chiar de asasinarea, lui Goering. 

La noi, cârpeala acordului între partide, se destramă tot mai mult. 

Noul guvern e pe dric. 

23.11.44.Printre aliaţi se discută dacă întâlnirea în scurtă vreme a celor „3” ar fi 
oportună şi se zvoneşte că s-ar amâna pentru la primăvară. 

La noi, sunt simptome tot mai numeroase de fricţiuni dintre aliaţi şi ruşi, iar ştirea 
nedezminţită până azi că în curând Turcia ar intra în război (contra cui?), face să se 
bănuiască că nici Moscova nu-şi mai face iluzii că va putea întârzia conflictul anglo-sovietic 
ce se prepară. 

Subasici s-a dus la Moscova pentru încheierea unui acord de felul celui stabilit cu Beneş. 

Guvernul Szalasi a fugit din Budapesta. 

A murit Caillaux, un colaboraţionist cu mult avant la lettre. 

A apărut o nouă lege a epuraţiei, prima dovedindu-se ineficientă, căci după obiceiul 
pământului, vinovaţi au fost găsiţi... acarii Păun! 

Radu Lecca a evadat şi a fost prins, iar acum este în paza ruşilor, care nu mai au nicio 
încredere în noi. 

Stalin urmăreşte constituirea unui bloc slav format din Polonia, Cehoslovacia, Jugoslavia 
(organizată pe un plan federal), probabil şi Bulgaria, ce ar urma să graviteze în jurul politicii 
de hegemonie a Uniunii Sovietelor. 

Cum vom mai trăi noi, înecaţi în acest ocean de prepotenţă slavă? Anglia şi Franţa putea- 
vor oare să ţină în cumpănă o atare forţă? Cât despre americani, aceştia par să se 
dezintereseze cu totul de orice în Europa, ce nu înseamnă pentru ei a big business. 

26.11.44. Sunt informat că într-un precedent Consiliu de miniştri în care Pătrăşcanu 
ca deobicei se pornise la atacuri personale împotriva unor colegi din guvern, Sănătescu l-a 
oprit brusc (pare-se pentru prima oară), zicându-i: „înainte de a fi comunişti, ţărănişti sau 
liberali, suntem cu toţii români şi cu toţii trebuie să stăm împreună spre a forma un bloc 
pentru apărarea ţării." 

A informat apoi Cabinetul de conflictul ivit în Serbia între anglo-americani şi ruşi, care 


începuseră să coboare la Belgrad drapelele jugoslave înălțate de trupele lui Tito, înlocuindu- 
le cu cele sovietice. 

Amintind Moscovei de acordul de la Teheran, aliaţii au hotărât încetarea oricărei livrări de 
material ruşilor şi au amânat sine die proiectata conferinţă. 

întrucât ne priveşte, se pare că presa americană a publicat şi a comentat răspunsul 
nostru la scrisoarea ultimativă a lui Vinogradov. 

Pe front, deşi s-a anunţat ocuparea oraşului Miscolc, înaintarea ruşilor în Ungaria e tot 
foarte anevoioasă, pe când rezistenţa germană pare vădită. 

Date fiind raporturile actuale între aliaţi, n-ar fi cu totul exclus să asistăm într-o bună zi, 
după ce în apus îşi vor fi asigurat stăpânirea asupra regiunii renane, ca anglo- americanii să 
întindă mâna nemților pentru a se opune primjdiei ruseşti. Vom avea atunci la noi în ţară un 
nou moment foarte periculos de suportat, pe cât de grav, pe atât de scurt. 

28.11.44. în politica noastră internă, iarăşi s-a stricat căruţa guvernamentală pe 
chestiunea numirii prefecților şi apoi din cauza unui conflict între beţivi în cartierul 
Apărătorii Patriei, unde un pluton de câţiva soldaţi s-au bătut şi au ucis cu arma câţiva 
lucrători aflaţi în cârciumă. 

Toţi muncitorii din fabrici, angajaţi de Frontul Democratic, au defilat ieri pe străzi, cerând 
arestarea ministrului „legionar” Penescu, pe care însuşi subsecretarul său îl taxează ca 
„palavragiu”. Stânga cere deci un Ministru de Interne din sânul ei şi numirea generalului 
Vasiliu-Răşcanu la Război spre a proceda la epurarea armatei. 

în cadrul procesului de epuraţie, Pătrăşcanu a destituit pe Lupu şi pe Petit, absolvind pe 
Coman Negoescu şi lăsând în amânare de discuţie pe Macry, cunoscut ca antisemit notoriu. 
La Casaţie şi în restul magistraturii, acţiunea este în continuare. 

Manifestanţii de ieri s-au dus în delegaţie la Vişinski (gauleiterul oficial al României, cel 
real fiind Ana Pauker cu aghiotantul ei preferat, lucrătorul Vasile Luca, pe când şeful de 
partid Pătrăşcanu, fiul scriitorului neamţofil de pe vremea celuilalt război, însurat cu Herta 
Schwamen, devenită Elena Pătrăşcanu [n.ed.], nu e decât a cincea roată). 

La reclamaţia lor în contra guvernului trădător, Vişinski a răspuns că relaţiile noastre cu 
Sovietele depind de modul în care vom executa convenţia de armistițiu, deci vechiul cântec, 
pe când Vinogradov le-a atras atenţia să se lase de manifestații şi să se ţină de muncă, căci 
numai aşa vom îndeplini obligaţiile noastre. 

E foarte trist că un străin, al cărui rol e să ne asuprească şi să ne dezorganizeze, să fie 
cel ce ne dă lecţii. Oare om sfârşi în fine prin a pricepe să nu ne mai mâncăm între noi ca 
nişte câini?... 

Până când ne-om dezmetici, ruşii ne ocupă complet: este vorba să-şi instaleze divizii în 
regiunile nevralgice ale ţării: Bucureşti, valea Prahovei şi în centrele miniere Petroşani, 
Reşiţa etc. Unii spun că vor veni şase divizii, alţii 12 sau chiar 15. Oricum, dacă nu se 
schimbă repede balanţa de forţe între aliaţi, ocupaţia bolşevică ce va implica şi guvern 
comunist, ar putea uşor aluneca în anexiune solicitată chiar de noi, căci cozi de topor se 
găsesc oricând câte pofteşti. 

în ultimele trei zile, s-au celebrat parastase cu discursuri pentru lonel Brătianu, Madgearu 
şi lorga, exaltând pe aceste lumini ale democraţiei, dar înainte de toate, ale românismului 
integral. 

Acum suntem în pragul unei dizlocări în sânul partidelor istorice: cel liberal, unde rolul lui 
George Brătianu e foarte discutat, şi cel naţional-ţărănist, în care mulţi atacă acum 
infailibitatea lui Maniu din pricina iniţiativei sale cu legionarii. 

Mă tem că ne aşteaptă încă zile negre, dar totuşi nu sunt deznădăjduit; aceasta nu 
fiindcă aş pune mare temei pe propria noastră virtute, ci sperând pe o slăbire a potenţialului 
rusesc şi pe un nou echilibru de forţe între aliaţi. 

Cordell Huli a demisionat pentru motive de sănătate şi a fost înlocuit cu Stettinius ca 
secretar de stat. 

în drum spre Moscova, de Gaulle a vizitat pe regele Faruk la Cairo. 

Tulburări sociale în Belgia, Grecia şi Italia pe care aliaţii, deocamdată ocupanţi de fapt, le 
condamnă. 


30.11.44. Mesajul Regelui în Parlamentul englez vorbeşte cu încredere de victoria 
finală şi, în afară de marii aliaţi, citează în ordinea descrescândă simpatiile Angliei, începând 
cu Franţa şi încheind cu Grecia şi Jugoslavia. Niciun cuvânt bineînţeles despre noi, însă 

cum nu vorbeşte nici de Cehoslovacia, Polonia sau Finlanda, tăcerea asta nu înseamnă că 
ne abandonează pe toţi pravoslavnicelor Soviete. 

Churchill a repetat în Cameră pronosticul său de terminarea războiului (desigur cel 
european) înainte de finele verii viitoare. Până atunci, graţie complicităţilor interioare, pe 
noi ne ocupă aproape total ruşii, iar criza de guvern ne îndreaptă tot mai mult spre 
primejdia unui cabinet absolut frontist. 

în Ardeal şi în Moldova, epidemiile fac ravagii şi chiar aici în Bucureşti, spitalele gem de 
exantematici şi de tiflei?. 

Atacul pe linia Rinului continuă, iar în Ungaria de sud, ruşii au ocupat Pecs şi Mohacs. 

Guvernul Pierlot din Belgia, foarte ameninţat, a acceptat încadrarea în armată a 
membrilor mişcării de rezistenţă, împănându-se astfel cu comunişti. 

La Londra, rezistenţă împotriva pretenţiei Spaniei de a pune mâna pe zona internaţională 
a Tangerului. 

La noi Frontul, pescuitor în apă tot mai mocirloasă, anunţă demascarea lui Maniu, numit 
„admirator al lui Hitler şi Mussolini, susţinător al lui Codreanu şi al legionarilor, sprijinitor al 
lui Antonescu şi al războiului anti-sovietic, saboteur al democraţiei” şi pretinde că mâine, 
Sănătescu va rezolva criza provocată prin „moţiunea de retragere din guvern” a ţărăniştilor 
şi a liberalilor. Mai mult chiar, prevede ruperea partidului lui Maniu şi plecarea ţărăniştilor 
regăţeni sub conducerea lui Mihalache sau poate chiar a lui Ralea. 

Churchill împlineşte azi 70 ani. 

Zvon de ultimă oră, că după ziua Unirii Ardealului, adică de mâine, Sănătescu va 
demisiona şi că-i va urma un guvern Groza, întrunind, pe lângă extremiştii comunişti şi 
social-democrati, şi dublurile liberale şi ţărăniste ale lui Tătărescu şi Ralea. Mulţi se întreabă 
din nou dacă o asemenea combinaţie nu va readuce pe Carol ca scut de apărare în contra 
înglobării noastre în Uniunea Sovietică. 

Deocamdată gruparea lui Ralea a fuzionat cu a lui Groza, iar o delegaţie de „ţărani” 
limbuţi din Ilfov, lalomiţa şi Teleorman s-a prezentat la Vişinski cu plângeri nesăbuite 
împotriva „mogşierilor sabotori” şi a „reacţionarului Maniu” spre a-l asigura că-şi vor face 
dreptate după modelul sovietic. 

Cu astfel de metode ce depăşesc, de se poate, sistemul odios al slugărniciei faţă de 
trimişii Ţarului sau ai Sultanului de acum un veac, ne ducem de râpă. 

Negel, cu care am vorbit, mi-a afirmat că trebuie neapărat să reacţionăm, să dăm 
dovada unităţii româneşti şi dacă o fi să ne sugrume ruşii, să nu plecăm dinainte grumazul, 
ci să ne prăbuşim cu capul sus, căci dacă acesta e planul Moscovei, o va face-o şi dacă ne 
îndoim din şale şi dacă stăm drepţi. Ba eu zic ceva mai mult: când o fi să se stabilească un 
? persoane bolnave de tifos (n.ed.) 
https://biblioteca-digitala.ro / https://migl.ro 
Juma! politic 1939-1950 
53 
alt echilibru de forţe, aliaţii nu vor mai găsi niciun interes să ne susţină dacă ne-or vedea 
căzuţi şi supuşi ruşilor prin propria noastră laşitate. 

Dacă nu mă înşel, jocul actual este următorul: reprezentanţii Frontului susţin că nu e 
criză de guvern, ci numai chestie de remaniere pentru înlocuirea lui Penescu prin 
subsecretarul de stat Teohari Georgescu, numirea lui Vasiliu-Răşcanu la Război şi eventual 
înlocuirea altor titulari care ar mai demisiona. Ei speră astfel să domine întreg cabinetul atât 
de slab al lui Sănătescu, pe când liberalii şi ţărăniştii vor să provoace criza demisionând, cu 
gândul că Regele va avea din nou curajul să renunţe la caricatura colaborării şi să 
încredinţeze lui Maniu, spre pildă, constituirea unui guvern unitar. 

Memoriul-declaraţie al Partidului Naţional Ţărănesc reclamă sancţionarea imediată a 
sabotorilor comunişti sau imediata demisie a guvernului. O asemenea eventualitate 
răstoarnă toate planurile lui Pătrăşcanu. 


Am auzit că Ana Pauker şi-a instalat biroul în sediul ministerului de Justiţie, unde titularul 
aleargă de câte ori ea îl cheamă prin uşier. 

2.12.44. Azi s-a afişat pe străzi declaraţia PNȚ, iar Consiliul de miniştri ia hotărârea dacă 
guvernul va demisiona sau ba, în timp ce Frontul organizează o nouă manifestare pentru 
numirea lui Vasiliu-Răşcanu; Pătrăşcanu îi prezintă regrete lui Penescu pentru campania ce 
s-a dus, exprimându-şi speranţa că va rămâne mai departe la Interne. Se verifică deci că le 
e teamă comuniştilor de o schimbare de guvern. 

în acelaşi timp, Mihalache care primeşte vizita lui Dej şi a lui Ralea, aproape că îi dă afară 
la încercarea acestora de a-l convinge să facă acorduri politice peste capul lui Maniu. 

Ar putea fi vorba de încercarea unui guvern de tehnicieni pentru executarea armistiţiului 
şi restabilirea ordinii în ţară, care să fie prezidat de generalul Rădescu. O asemenea formulă 
ar putea dura trei zile dar şi trei luni, îmi spune Mihai Popovici. Dacă nu, vom fi nevoiţi a 
recurge la un guvern cu caracter politic unitar, spre a evita riscul unui guvern comunist. 

în sfârşit, englezii şi americanii s-au hotărât să ne prevină că va trebui să rezistăm 
presiunii ruşilor, care dacă ne ţinem bine, nu vor îndrăzni să ne terorizeze pe faţă şi să ne 
ocupe, contrar prevederilor armistiţiului. Numai prin propria noastră unitate internă vom 
putea obţine mai târziu concursul lor în contra ruşilor, atunci când aceasta le va fi posibil. 

Jocul lui Vişinski e foarte dubios: din propria iniţiativă şi-a exprimat dorinţa unei 
convorbiri cu Maniu, însă atunci când acesta i-a transmis în prealabil un soi de memoriu 
asupra chestiunilor ce ar avea de discutat, rusul a răspuns că nu-i va fi posibil să le discute 
în mod oficial cu un membru al guvernului, aceasta spre a dovedi că nu vrea să se 
amestece în treburile noastre interne. Totuşi se întâlneşte cu Lupu, îi transmite dorinţa de a- 
| vedea pe Mihalache şi face muncitorilor şi ţăranilor veniţi să-l salute declaraţii cu caracter 
de adevărat guvernator. 

Acolitul Anei Pauker, tovarăşul Luca, care îşi are şi el biroul în clădirea ministerului de 
Justiţie, ar fi secui din şleahta lui Bela Kun. 

în discuţiile din Cameră, Eden a susţinut că guvernul englez nu poate fi favorabil lui 
Sforza, care e inamicul lui Bonomi şi Badoglio, dat fiind că în timpul regimului Mussolini, a 
luptat în chip atât de puţin efectiv, doar nominal din Statele Unite sau din Franţa, în timp ce 
acum pune bete în roate chiar celor ce au combătut în Italia, având toate riscurile de partea 
lor. 

6.12.44. Aseară, recepţie la Legația sovietică pentru aniversarea Constituţiei staliniste în 
localul nou mobilat, în care fiecare scaun, orice perdea, cea mai mică scrumieră, erau 
privite de mine sub aspectul cifrelor, reprezentând sutele de milioane de lei cheltuite azi de 
Statul nostru pentru a şterge ruşinea jafului ordonat de Ică, profesor în dreptul ginţilor. Era 
de faţă tot guvernul, prezent şi viitor cu ambii preşedinţi (Sănătescu plecat dimpreună cu 
Penescu) şi Rădescu. 

Acesta îşi ia Internele, formează tot un cabinet politic şi pe care Frontul îl acceptă pentru 
a nu se mai face zarvă pe acest subiect. 

Personajul cel mai simandicos însă, pe care ruşii l-au primit ca pe un suveran, a fost 
Groza, văzut în acest mod ca viitorul şef de guvern agreat de Soviete, lată şi pe Barbu 
Ştirbei, fotografiat idilic cu Vişinski. 

Convorbire interesantă cu Pallin, care a recunoscut că Finlanda trăieşte azi în condiţii mai 
puţin riguroase decât noi, probabil graţie faptului că Mannerheim şi tot guvernul au ştiut să- 
şi ţină demnitatea, care impune totdeauna mai mult decât slugărnicia de care dăm noi 
veşnic dovadă. 

De curând au sosit trei divizii ruseşti stabilite în jurul Bucureştiului, afară de alte trei care 
trec în Bulgaria, fără îndoială spre a contrabalansa forţele engleze debarcate la Salonic. 
Unul din motivele pentru care ruşii nu mai atacă în Ungaria e tocmai starea de tensiune cu 
aliaţii, cărora caută să le creeze dificultăţi în apus, de când americanii au cam strâns 
şurubul cu livrările de material către URSS. 

Frusy Caranfil a plecat pe ascuns cu băiatul din cauza necazurilor ce începuseră să-i facă 
ruşii şi după ce a aflat că bărbatul ei nu se va mai putea întoarce în ţară, cât timp va mai 
dura ocupaţia moscovită, care face tot posibilul să ne ţină rupţi de lumea occidentală, 


împiedicând pe oricine să se mai întoarcă, român sau străin, odată plecat din România. 

Guvernul englez susţine guvernul italian al lui Bonomi ca şi persoana lui Badoglio. 

în Grecia, Churchill deplânge războiul civil dezlănţuit din cauza elementelor comuniste 
„Ellas”, în pofida prezenţei trupelor engleze. Papandreu e nevoit să demisioneze, urmând pe 
curând să se pună chestiunea monarhiei. 

Noi arestări de naţionalişti în Danemarca iar în Belgia, guvernul Pieriot întâmpină mari 
dificultăţi. 

Azi după masă la ora 5, noul guvern a depus jurământul. Generalul Negulescu fiind numit 
la Război, înfrângerea Frontului e vădită. Să vedem cât va putea dura acest cabinet 
Rădescu. 

Pe străzile Atenei se dau lupte între cele două tabere greceşti adverse, trupele engleze 
susţinând armata regulată. 

Eden a fost atacat în Camera Comunelor pe tema Sforza, arătându-i-se că Bonomi a făcut 
o declaraţie de prietenie pentu Sforza şi că Stettinius a luat o atitudine contrară guvernului 
englez. Totuşi Eden s-a menţinut la punctul său de vedere. 

9.12.44. leri a plecat la Moscova gauleiterul Vîşinski, după ce probabil a lăsat în urmă 
câteva bombe „cu întârziere”. Le vom vedea în curând efectul, dacă între timp guvernul 
Rădescu nu va fi dovedit că are autoritatea ce-i lipsise lui Sănătescu. 

Primele manifestări sunt de bun augur: a reuşit să decidă pe reprezentanţii partidelor să 
semneze o declaraţie comună privind dezarmarea gărzilor, armistițiul de presă, revizuirea 
primarilor şi a prefecţilor aleşi sau numiţi ilegal. Ziarele Dreptatea şi Scânteia nu se mai 
insultă reciproc. 

Rădescu a cerut hotărât să se termine cu dezmăţul manifestărilor de stradă, ca toţi 
lucrătorii să se ţină de treabă şi ca producţia să se intensifice pentru executarea astfel a 
condiţiilor de armistițiu. 

Evident că Frontul e tare otrăvit de acestă schimbare de guvern, căci ar fi preferat să se 
infiltreze cu încetul spre a ajunge să domine în cabinetul Sănătescu. 

Cu destulă subtilitate din partea Sovietelor, mi s-a insinuat mirarea la recepţia lor, că n- 
au fost văzute personalităţi politice ca domnii Maniu sau Brătianu. Am răspuns că probabil 
n-a fost invitată decât lumea oficială, iar aceştia nu mai fac parte din guvern. Mi s-a replicat: 
„De ce a venit atunci domnul Tătărescu?...” 

în privinţa lui Groza, „raliatul” Ralea mi-a mărturisit că dânsul e viitorul preşedinte de 
Consiliu, după ce a avut vicepreşedinţia în două cabinete şi că el va putea întruni cele mai 
preţioase colaborări, păstrând, ca ardelean, vechile simpatii din partea național- ţărăniştilor 
şi fiind totodată cel mai moderat dintre cei de stânga. 

în timp ce la noi se duce o luptă împotriva curentelor extremiste alimentate de puterea 
ocupantă, în Grecia lucrurile se petrec pe dos: Anglia susţine guvernul în contra bandelor 
răzvrătite şi Churchill declară în Parlament că: „democraţia nu înseamnă numai aripa 
stângă” şi: „un partid nu e democratic fiindcă tinde spre cele mai extreme forme ale 
revoluţiei”. 

Poziţiile contradictorii între anglo-americani şi ruşi se conturează tot mai vădit: după ce 
englezii întreabă pe sovietici contra cui se întăresc în Dobrogea, americanii îi întreabă la 
rândul lor, cum se face că au capturat de la japonezi material de război american, pe care 
Statele Unite îl trimiseseră în Rusia... Ambii aşteaptă încă un răspuns. 

Pe frontul Ungariei, trupele sovietice schiţează o înaintare spre nord de Budapesta şi trec 
Dunărea pe la sud de capitală, împingând totodată spre sud între Sava şi lacul Balaton. 

Ziariştii americani în goană după senzaţional, anunţă încă de pe acum că reprezentanţi ai 
secretariatului de stat de la Washington vor putea intra la 1 februarie în Dantzig şi 
Copenhaga, la 1 martie la Praga şi la 1 aprilie la Viena. 

Azi am luat prânzul cu Romniceanu, cu Gheorghe şi Bebe Brătianu, dr. Danielopol etc. 


într-o atmosferă cu totul anti-frontistă. Sunt cu toţii de acord că generalul Rădescu i-a frânat 
puţin, dar se gândesc cu teamă la ziua de 13 decembrie, comemorarea putschului încercat 

de comunişti în 1918 în piaţa Teatrului Naţional. Am aflat astfel că Dinu şi Maniu, invitaţi de 
gazdele sovietice, au avut o uşoară indispoziţie diplomatică, drept răspuns la boala invocată 
de Vişinski cu câteva zile înainte, când trebuia să ia masa cu dânşii. 

Zvonuri persistente despre demisia lui Franco, ce ar fi încredinţat puterea preşedintelui 
Falangei şi despre leaderul stângii Maura, care ar încerca de la Paris să constituie un guvern 
de tranziţie cu personalităţi republicane. 

Pe de altă parte, zvon că pretendentul francez de Guise, ar fi încercat să provoace de pe 
teritoriul spaniol o mişcare monarhistă în Franţa, mai exact în Bretania şi în Pirinei. Vremuri 
tulburi pretutindeni... 

12.12.44. De la frontiera spaniolă, Maura tratează cu oamenii politici spanioli 
înlocuirea guvernului Franco demisionar printr-unul republican de dreapta, care să 
pregătească fără vărsare de sânge instaurarea regimului constituţional republican. Desigur 
e şi aici jocul englezilor care speră în acest chip să evite o nouă dezlănţuire a exceselor 
comuniste. 

La Atena, englezii continuă de asemenea politica lui Churchill, însă se pare că ruşii se 
formalizează, spunând că influenţa în Balcani le aparţine exclusiv lor şi că, în caz contrar, 
vor proceda la demobilizarea armatei poloneze, ceea ce ar reveni la denunţarea acordurilor 
Curzon asupra Poloniei şi deci la ocuparea totală a ţării. 

Fiecare începe să-şi arate colții. 

Ocuparea Budapestei n-ar mai fi decât chestiune de zile. în legătură cu aceste operaţiuni, 
diviziile ruseşti ce trec pe la noi n-ar merge în Bulgaria, ci s-ar îmbarca pe Dunăre pentru 
frontul maghiar. Cert deocamdată este că au devastat Giurgiu. 

O altă manifestare de hotărâre a englezilor e că, la cererea lui Auschnitt, au intervenit 
ferm şi au oprit demontarea de către ruşi a uzinelor Malaxa (se pare că fabrica de ţevi este 
cea mai modernă şi mai bine utilată din Europa.) De asemenea, s-a oprit transportarea în 
Rusia a materialului tehnic al societăţilor petrolifere. 

De Gaulle a semnat la Moscova un tratat de alianţă şi de asistenţă împotriva oricăror 
veleităţi de viitoare reînarmare a Germaniei. 

14.12.44. Rebelii atacă şi dinamitează clădirile din Atena unde cred că se află trupe 
britanice. Reprimarea revoltei şi reintrarea în ordine nu se arată deloc uşoară. Se pretinde 
că nemți şi bulgari luptă în rândurile e/assiste, dar n-ar fi de mirare ca şi Moscova să-şi fi 
băgat codiţa. 

Noul guvern italian Bonomi e tot mai împănat cu comunişti care deţin posturi importante. 

Acordul Tito-Subasici fixează alegerile generale pentru constituantă şi regimul provizoriu 
al ţării, până ce votul poporului jugoslav va arăta ce formă de guvernământ îşi va alege. 

Mi se spune, dar n-am putut controla, că Eden ar fi declarat pe faţă că relaţiile anglo- 
sovietice devin din ce în ce mai încordate. La rândul lor, ruşii manifestă o neîncredere totală 
faţă de englezi. Este rezultatul călătoriei lui Churchill ?!... 

Ziua de ieri s-a desfăşurat în linişte: pelerinaj la mormântul lui Frimu şi discursuri în piaţa 
Teatrului. Tot ieri, Ana Pauker a fost sărbătorită de ai săi pentru cei 60 ani de viaţă. 

17.12.44. în Grecia, englezii speră să ajungă la un armistițiu politic, dar până atunci 
tot se bat. S-ar putea ca soluţia să însemne o profundă schimbare constituţională; - să fie 
răsturnarea Monarhiei? 

în Camera Comunelor, Churchill a expus greutăţile problemei poloneze, învinuind de simţ 
apolitic pe conducătorii guvernului de la Londra pentru veto-ul lor negativ în tratativele cu 
sovieticii şi cu Comitetul Naţional de Eliberare de la Lublin. El propune prelungirea liniei 
Curzon!" spre sud cuprinzând Lemberg în favoarea ruşilor, în schimbul acordării Poloniei a 
Prusiei orientale (cu populaţia germană expulzată!) şi a oraşului Dantzig. 

Se pretinde că prin mijlocirea Vaticanului, nemţii, prin Papen, ar spera să obţină din 
partea aliaţilor definirea capitulării „necondiţionate”. 

După ce Churchill şi-a exprimat dorinţa formal în Parlament, se anunţă din Washington 
că după instalarea lui Roosevelt pentru a 4-a oară la Casa Albă, adică după 20 ianuarie, va 


avea loc întâlnirea cu Stalin; Eden a emis speranţa că de rândul acesta, ceilalţi se vor 
deplasa, ţinând seama de vârsta înaintată a premierului britanic. 

La noi comisia pentru reforma agrară se lasă terorizată de Luca. 

în contul art.12 din convenţia de armistițiu, ruşii pretind acum să le restituim în integrum 
un spital din Odesa jefuit de ai noştri. 

Un om de rând spunea în tramvai că sistemul de epuraţie va distruge toată clasa 
intelectuală a ţării şi că va fi vai de noi să ne conducă numai pleava poporului român. 
10 Linia Curzon a fost o linie de demarcaţie de la sfârşitul Primului Război Mondial propusă 
de Consiliul Suprem Aliat pentru a delimita Polonia de Rusia. După destrămarea URSS 
(1991), linia Curzon reprezintă frontiera de răsărit a Poloniei cu Ucraina, Belarus şi Lituania 
(n.ed.) 

19.12.44. Pe frontul apusean, nemţii au reluat ofensiva pe o lărgime de 100 km, 
pătrunzând din nou pe teritoriul Belgiei şi Luxemburgului. 

Cu toate că s-a anunţat un armistițiu în Grecia, lupte îndârjite continuă la Atena, trupele 
britanice câştigând cu greu teren în contra rebelilor. în sânul guvernului grec sunt 
divergente privind Regența până la sosirea Regelui, iar la Londra, partidele de stânga 
manifestă împotriva lui Churchill. 

Zvon de tratative de armistițiu la Moscova cu un grup de cinci delegaţi unguri. Gheorghiu 
Dej ar fi plecat la Moscova; ce ni se pregăteşte? în tot cazul, rezultatul vizitei sale la 
Petroşani este dezastruos: anarhie la culme şi producţie tot mai scăzută. 

Comunismul dezorganizează totul pe unde pătrunde. Ştiu că aceste manifestări sunt 
superficiale şi temporare, dar rămâne de văzut dacă gândul Sovietelor nu este să ne 
înglobeze total prin asemenea mijloace. 

Produce vâlvă ruptura din Partidul Naţional Liberal prin acţiunea lui Tătărescu, care ia cu 
sine numeroşi şi importanţi partizani. 

Un nou decret-lege suspendă pe patru luni inamovibilitatea magistraţilor şi suprimă până 
la 1 septembrie 1945 avizul Consiliului superior. 

Se pare că în ianuarie va începe în faţa unui Tribunal al poporului judecarea criminalilor 
de război. Niciun soi de imaginaţie în copierea greşelilor comise de Revoluţia franceză. 

21.12.44. Nemţii au ocupat Spa şi împing spre Liege, iar bombele lor zburătoare 
lovesc până la Anvers. Cred că această supremă încercare are scopul să determine pe aliaţi 
a fi mai dispuşi să trateze cu Germania, bineînţeles pe sema muscalilor. Mă tem că nu vor 
reuşi! 

Situaţie staţionară în Grecia, adică luptele continuă însă sunt speranţe de armistițiu. încă 
se dezbate chestiunea Regenţei mitropolitului Damaschinos. 

Fapte diverse de pe la noi: agresarea lui Groza din partea a doi boieri botoşăneni 
Miclescu şi Pilat; recepţie în onoarea unui profesor rus trimis aici să lege relaţii culturale, dar 
care are mai mult figură de anglo-saxon sau în tot cazul de balt; un gazetar englez din 
Bucureşti se prăbuşeşte beat-mort în cutia unui ascensor; Marfa Bibescu se plimbă cu o 
brasardă multicoloră a drapelelor aliate, în calitate de corespondent de război şi cu un toiag 
alb de orb milog, făcând acum pe amica bolşevicilor. 

24.12.44, Aliaţii susţin că vor putea opri ofensiva germană dintre Bastogne şi 
Malmédy şi că Liege nu mai este ameninţat. 

Pe frontul oriental ruşii cam stau pe loc, deşi se laudă că au cucerit mereu alte localităţi. 
Bine ar fi dacă s-ar întâmpla ca şi în războiul trecut, o prăbuşire a muscalilor. E singura 
noastră speranţă fiindcă altcum ne vor destrăma întreaga ţară. 

Pe aici încă mai putem trăi, dar ce aud că se petrece în Moldova, în Ardeal sau în 
Dobrogea este îngrozitor. în multe judeţe moldovene, de pildă în Tutova, unde e prefect un 

bandit, azi comunist fost legionar, s-au constituit Soviete în sate şi s-au expropriat toate 
moşiile mai mari de 50 hectare pe care le pradă, le distrug şi le împart la ţărani. 

Prefectul de Constanţa ordonă şi comisarii execută arestarea burghezilor români şi 


străini, pe care îi eliberează doar plătind răscumpărări, uneori chiar de câteva milioane 
(nota Legaţiei Italiei în acest sens). 

La Bod lângă Braşov, conducătorul unui tren militar sovietic, descoperind dezertarea 
câtorva soldaţi ai săi, ia cu sila un număr egal de localnici găsiţi în sala de aşteptare şi-i urcă 
cu forţa în tren spre a completa lipsurile. 

în Făgăraş sau Hunedoara, după ce furaseră deja mai toate vitele, ruşii cer acum să li se 
predea jumătate din numărul înscris pe care l-au găsit în registrele locale. 

Aici, ridică conductele de petrol, sub cuvânt că e captură germană, deşi sunt în funcţiune 
cu ani de zile înainte de război. Cu tot protestul aliaţilor, uzinele Malaxa au reînceput a fi 
demontate. 

S-a lansat prospectul împrumutului intern, cu atracţia unui milion de monezi-medalii de 
aur, unii spun de frica ruşilor care ar putea fura mai uşor stocul metalic aflat la monetărie, 
decât răspândit la zeci de mii de particulari. Nu cred că acest expedient ar opri mişcarea 
ascendentă a scumpirii vieţii, a creşterilor la bursa neagră şi deci prăvălirea leului. 

în Bulgaria, a început procesul aşa zişilor criminali de război. La noi, se pregăteşte legea 
în această privinţă, iar presa de stânga ameninţă neîncetat cu arestarea tuturor 
demnitarilor regimului Antonescu. 

28.12.44. Crăciunul n-a fost pentru aliaţi din cele mai plăcute: Radio Londra 
recunoaşte că nici în 1940, când nemţii bombardau zilnic oraşul, englezii nu erau mai 
demoralizaţi decât acum, când sperau să se bucure de un Crăciun de pace; ofensiva 
germană foarte puternică în Belgia unde au împins spre Liège şi Dinant, abia acum pare-se 
că poate fi oprită, după ce aliaţilor li s-au măcinat vreo şase divizii, fiind siliţi să arunce în 
foc 250.000 oameni din trupele de rezervă. 

în Grecia, Churchill împreună cu Eden, generalul Alexander şi Mcmillan au fost nevoiţi să 
meargă de Crăciun la Atena, tratând cu diversele grupări mai mult sau mai puţin comuniste 
să cadă la învoială; spiritele sunt totuşi foarte îndârjite şi se descoperă mereu bombe, mine 
etc. contra englezilor. Un glonţ tras ieri de un grec, era să-l nimerească pe premierul 
britanic. 

Se pare că problema se complică prin pretenţia sârbilor lui Tito de a obţine Macedonia şi 
portul Salonic, vechiul măr de discordie. 

Budapesta pare acum cu totul încercuită de trupele lui Tolbuhin şi Malinovski, care spun 
că au prins în capcană vreo 100.000 germano-maghiari. Ar fi chiar lupte de stradă în Buda, 
iar la Debrecen s-a constituit un guvern maghiar pro-sovietic, având în sânul său şi un conte 
Teleky. 

Prea din New-York anunţă că „The Big Three” se vor întruni în Februarie în afara 
teritoriului american (probabil acolo unde i-ar conveni lui Stalin) şi că în martie va avea loc 
în America întrunirea tuturor Naţiunilor Unite. 

La noi, un tâmpit de şef al Siguranţei a eliberat permisii să plece în oraş de Crăciun unui 
grup de o sută legionari arestaţi; bine că s-au întors de voia lor la închisoare după o 
straşnică beţie, fără să fi provocat vreun conflict cu sovieticii. 

Echipa ministerială pornită în Moldova n-a îndrăznit să înlocuiască, cum voia la început, 
pe unii prefecţi şi primari comunişti. Mai bine nu s-ar mai fi dus. 

30. 12.44. Lupte de stradă în cartierele Budapestei; nemţii rezistă din casă în casă. 
Aud că Palatul regal e în flăcări, că Parlamentul şi podurile peste Dunăre sunt distruse. Ruşii 
au ocupat Alba Regală unde se încoronau Regii maghiari precum şi Esztergom, sediul 
cardinalului-primat al Ungariei. Mă îngrozesc ce vor face pe la moşiile grofilor, cu toate că 
guvernul provizoriu de la Debrecen va obţine, pare-se, un armistițiu ale cărui condiţii sunt 
acum discutate între Moscova, Londra şi Washington. 

La Atena, războiul civil continuă. Se aşteaptă răspunsul Regelui cu privire la Regent şi 
îndată după numirea acestuia, Papandreu va demisiona. 

în vizita sa, Churchill a obţinut o suspendare a focului de doar 45 minute. Problema 
greacă va fi discutată în trei cu Molotov şi Stettinius. 

Guvernul federal elveţian a abrogat toate legile anticomuniste, doar s-or îndura muscalii. 


în Belgia, ofensiva mareşalului Gerd v. Rundstedt a fost complet oprită. 

Generalul Catroux, numit ambasador la Moscova. 

Bulgarii au obţinut de la Soviete să le restituie principalii vinovaţi de război. Numai noi, 
nul... 

31.12.44, De sfârşit al anului, comandamentul germano-maghiar al Budapestei a 
respins oferta de capitulare, omorând chiar pe parlamentarii ruşi, aşa că acum va urma o 
luptă fără cruţare pentru cucerirea oraşului; la rândul său, guvernul din Debrecen a declarat 
război Germaniei. 

Pe de altă parte însă, nemţii se laudă prin radio că vor încercui o armată sovietică de 
250.000 oameni. Cred că se laudă ca să mai dea curaj populaţiei. 

în Grecia a sosit răspunsul Regelui, care numeşte pe mitropolitul Damaschinos ca 
Regent. 

în Belgia, aliaţii au ajuns din nou la graniţa Germaniei şi reduc cu încetul străpungerea 
nemților. 

Guvernul Bonomi care se intitulează conservator-progresist, a luat poziţie în contra 
extremiştilor socialişti şi comunişti pe care Times îi acuză de a uza de aceleaşi arme de 
teroare şi chiar de acelaşi personal puţin recomandabil al fasciştilor. încă o dovadă a poziţiei 
luate de Anglia în contra Moscovei. 

Cu asentimentul aliaţilor, adică de fapt cu capitularea anglo-americanilor, se constituie în 
Jugoslavia un guvern unitar Tito. 

Aseară, Rădescu a vorbit presei pentru a arăta că guvernul şi ţara fac tot posibilul pentru 
a îndeplini condiţiile de armistițiu dar că „acolo unde nu este, nici Dumnezeu nu cere” şi 
roagă pe aliaţi să fie înţelegători, spre a ne ajuta şi a facilita îndatoririle la care ne-am 
angajat. Nicio gazetă de azi n-a pomenit un cuvânt despre această declaraţie, desigur ea 
nefiind pe placul ruşilor, însă la radio lumea a auzit-o. 

Primul ministru are deci curajul să spună lucrurile verde. Să vedem cum se vor desfăşura 
evenimentele şi dacă e mai bine să vorbeşti decât să înghiţi tăcând. 

La Si/vesterabend” Hitler, Goering şi Goebbels au vorbit poporului german, spunând că 
pregătesc o puternică lovitură cu divizii şi cu arme noi, ce va da peste cap pe aliaţi, 
precizând că dacă până la sfârşit s-ar întâmpla totuşi ca Germania să nu câştige războiul, 
aceasta ar însemna că tot rostul Istoriei s-ar prăbuşi. 

Chiar şi pentru sofiştii decadenţei, argumentul e slab... 

Churchill promite victoria în 1945. 

1945 

1.1.45. Divizii române au intrat şi luptă în cartierele de est ale Pestei, iar ruşii venind din 
vest, cuceresc casă după casă. Delegaţia guvernului maghiar de la Debrecen a sosit la 
Moscova pentru încheierea armistiţiului. Sunt convins că, până la urmă, şi ungurii vor 
obţine, ca şi bulgarii, condițiuni mai avantajoase decât noi, în tot cazul cu aplicare mai puţin 
brutală, numai graţie faptului că la ei nu se găsesc cozi de topor, care să facă jocul ruşilor. 

Papa a făcut apel la beligeranţi pentru a pune capăt măcelului de la Budapesta. 

Noul Regent Damaschinos a depus jurământul. 

Comitetul naţional polon din Lublin s-a transformat în guvern, cu scopul să ţină în şah pe 
cel din Londra. încă o încercare, probabil, de opoziţie britanică faţă de scopurile sovietice. 

4.1.45. Generalul Plastiras formează guvernul grec, însă la Atena luptele continuă. 

Am auzit că, plictisit de declaraţiile lui Rădescu făcute presei, Vinogradov s-a dus să-l 
roage a le modifica spre a le lăsa a fi publicate; acesta i-a răspuns că nu schimbă niciun 
cuvânt şi dacă ele nu convin aliaţilor, pot interzice publicarea, dar lumea a aflat adevărul de 
la radio. Este deci suficient ca ai noştri să ia o atitudine demnă, pentru ca şi bolşevicii să se 
11 Seara de Ajun 

poarte altfel. între timp, se zvoneşte de o nouă stare de tensiune între Maniu şi frontişti şi 
de posibilitatea unei noi crize de guvern. 


Turcia a rupt relaţiile cu Japonia. 

8.1.45. Guvernul englez nu ia poziţie faţă de cel polon pro-sovietic, însă continuă a 
recunoaşte pe cel din Londra. 

Se pare că Vinogradov, foarte enervat de poziţia lui Rădescu, ar fi protestat la englezi şi 
la americani, spunând că în asemenea condiţii, Sovietele vor denunța armistițiul cu 
România. | s-ar fi răspuns: „Perfect, denunţaţi-l şi conform înțelegerilor de la Teheran, 
România va fi imediat ocupată de cei trei.” Rezultatul a fost că rusul, care nu se aştepta la 
atare poziţie, a înghiţit hapul, după care occidentalii s-au dus la Rădescu să-l felicite. 

Pe frontul de vest, cu toată ameninţarea armatelor lui Montgomery (numit de curând la 
comanda supremă pe acest front) de a gâtui şi a izola întrândul german, aceştia nu fac nicio 
mişcare de retragere; în schimb, au provocat o nouă spărtură pe malul stâng al Rinului în 
zona Strasbourg. 

La Budapesta, nemţii au pornit o ofensivă pentru degajarea armatelor încercuite, iar 
comunicatul ruşilor de azi recunoaşte că au fost nevoiţi a evacua Esztergom. 

La noi, atât în chestiunea agrară cât şi în cea a criminalilor de război, toate partidele, 
inclusiv social-democraţii cu excepţia comuniştilor, sunt extrem de moderate, fiind deci 
speranţe de a se câştiga timp, evitându-se măsurile radicale la care ne-am vedea siliţi să 
subscriem sub imperiul ocupaţiei militare ruseşti. 

Se zvoneşte că întâlnirea Roosevelt-Churchill-Stalin va avea loc într-un punct, unde 
niciunul să nu fie la el acasă. 

în Statele Unite, mobilizare generală. 

Zvon despre moartea lui Victor Emmanuel, pe care o dezminte prinţul de Piemont. 
Oricum, starea sănătăţii sale e foarte precară. 

Germanii au încheiat cu americanii un armistițiu de 15 zile pentru evacuarea populaţiei 
civile din St. Nazaire înainte de reluarea luptelor. 

Presiune mare germană în Ungaria de la Esztergom către Budapesta. 

12.1.45. Brutalitatea şi neomenia rusească devin îngrozitoare. S-ar zice că presimt că le 
sunt numărate zilele în care vor mai putea teroriza lumea. 

Contrar convenției de armistițiu, acum au început arestarea cetăţenilor români de origine 
etnică germană pentru a-i transporta în Rusia. La fel vor proceda şi cu diplomaţii germani 
internaţi la noi. Este jale generală şi guvernul român nu îndrăzneşte să se opună, măcar cu 
un cuvânt de protestare. Şi când te gândeşti că au pretenţia să susţină că de 27 ani 
respectă uzanţele şi morala internaţională... 

Pentru nenorocita de comisie, însărcinată cu restaurarea Legaţiei sovietice prădată de ai 
noştri, ieri am avut de suportat exigenţele sălbatice ale delegatului rus, care ne jupoaie 
acum zece piei şi ne mai şi insultă, spunând că niciodată autorităţile din Moscova n-ar fi fost 

capabile de actele de jaf ale guvernului Antonescu. Am cheltuit până acum 400 milioane lei 
şi va fi nevoie de cel puţin încă atât, pentru a le satisface plăcerea sadică de a ne ruina şi de 
a ne exaspera. 

Cu orice risc de sabotare a armistiţiului, voi cere azi să numească pe un altul în locul meu 
care să prezideze comisia şi pentru a trata, poate cu mai mult noroc cu sovieticii. 

Din comunicatul sovietic, rezultă că se apropie etapa finală pentru ocuparea Budapestei 
şi că se pregăteşte acum cea mai formidabilă ofensivă a războiului, culminând cu marşul 
asupra Berlinului. 

14.1.45. „Ceasul greu” se prelungeşte peste măsură; s-ar zice că ornicul destinului 
României s-a oprit tocmai în acest răstimp de restrişte. Măsurile de deportare a tuturor celor 
de origine germană în stare de a munci au fost cerute guvernului printr-o notă cominatorie, 
cu ameninţarea că dacă autorităţile române nu le vor aplica, organele ruseşti vor proceda 
direct la arestări. Rădescu a protestat, a vrut să demisioneze, dar s-a răzgândit, de teamă 
că vor veni frontiştii şi că va fi şi mai rău. 

Cu mare greutate, dintre miile de persoane îmbarcate pentru Rusia, s-a putut prezenta o 
listă pentru doar câteva zeci de excepţii. O comisie mixtă de control se află la Râmnicul 
Sărat, acolo unde s-au oprit trenurile. Pentru diplomaţii germani internaţi, am intervenit la 
Moscova de unde se aşteaptă răspunsul. Panica e generală la bursă, iar la bănci subscrierile 


la împrumut au încetat aproape complet. 

Se pare că de la Baltica până în Carpaţi, trupele sovietice au pornit o ofensivă generală 
pe un front de 650 km, realizând în primele zile într-un sector de 60 km o spărtură pe o 
adâncime de 40 km. 

Garnizoana încercuită la Budapesta mai luptă în centrul Pestei, în timp ce Buda este 
ocupată. 

Intrândul german din munţii Ardeni e pe cale de a fi eliminat; nemţii mai atacă doar în 
Alsacia. 

A reuşit debarcarea americanilor pe insula Luzon din Filipine şi încercarea japoneză de a 
aduce întăriri s-a soldat cu importante pierderi de vase de război de mare tonaj. 

Armistițiul în Grecia a fost semnat şi trupele elassiste sunt obligate a abandona 
pretutindeni liniile lor de rezistenţă şi a elibera pe toţi prizonierii britanici. 

Val de frig cu multă ninsoare în Spania şi în Portugalia. 

Cu toată opoziţia regelui Petru, acordul Tito-Subasici pentru instituirea unei Regente în 
Jugoslavia până la hotărârea asupra viitoarei forme de stat a obţinut aprobarea celor mari, 
aşa că atitudinea Suveranului e privită cu răceală. 

Se confirmă zvonul că regele Mihai a fost oprit la Câmpina de nişte derbedei ruşi pentru a 
le abandona automobilul şi că ofiţerul sovietic, prepus la paza, dar de fapt la supravegherea 
Suveranului din altă maşină aflată în spate, a intervenit cu focuri de armă. 

Maniu, care a declarat că românii ar trebui să reziste tentaţiei alunecării pe panta 
apropierii propagandistice între comuniştii din România şi URSS, e violent atacat de /zvestia 
şi acuzat de a se arăta duşman al forţelor democratice şi dornic de a susţine rămăşiţele 
facismului. 

Jet AS Comunicatele germane recunosc eficacitatea ofensivei ruseşti, anunțând că 
trupele lor au ajuns la 35 km de Cracovia şi la 60 km de graniţa Sileziei. Admit de 
asemenea, că încercarea lor de străpungere spre Budapesta nu s-a putut apropia la mai 
puţin de 25 km de capitală, care este pe punctul de a fi complet pierdută. 

Pe frontul de vest sunt semne că ofensiva germană nu mai poate reuşi. 

Numeroase grupuri de avioane aliate însumând aproape 7000 aparate, au bombardat ieri 
teritoriul german în diferite puncte, la care nemţii au putut opune doar 750 avioane, 
pierzând 1/3 din efectivul lor. 

Se zvoneşte hotărârea nemților de a părăsi Italia şi a se retrage în Alpi. 

Aliaţii anunţă că pentru susţinererea ofensivei sovietice, ei vor alimenta pe ruşi trecând 
prin Dardanele şi debarcând material în porturile Mării Negre. Mă întreb dacă, în acest chip, 
nu se gândesc să ocupe la un moment dat acest litoral, spre a-şi impune voinţa. 

Pun asemenea eventualitate în legătură cu cele ce mi se şoptesc aici din partea lor, să 
mai rezistăm până după viitoarea conferinţă a celor „3”, ce va avea loc după 20 ianuarie, 
poate tot la Teheran datorită motivului reinvocat de Stalin că nu se poate îndepărta de ţara 
sa în timpul marii ofensive declanşate. Aşadar, Churchill dar mai ales Roosevelt, vor trebui 
să întreprindă din nou lungi călătorii. 

Azi a sosit la noi mareşalul Malinovski pentru a semna convenţia în legătură cu prima 
tranşă a materialului ce livrăm în virtutea art. 11. Ruşii ne socotesc produsele la nivelul 
preţurilor din 1938, atât de departe de cele exorbitante din 1944 şi 1945. 

Guvernul s-a pus de acord asupra problemei sindicatelor la care se pot afilia şi 
funcţionarii publici şi asupra fixării categoriilor de criminali de război şi a celor răspunzători 
de dezastrul ţării, socotiți cu începere din 1938. 

S-au procedat epurări în rândul avocaţilor şi inginerilor. 

18.1.45.Guvernul speră să poată relua în curând raporturile diplomatice cu aliaţii. E 
vorba ca Ciuntu să fie trimis la Moscova. 

Ziua de ieri a adus importanta ştire a căderii Varşoviei, Cracoviei şi a oraşului 
Czestochowa, sediul icoanei făcătoare de minuni a Fecioarei. 

Malinovski, ajuns la Budapesta, spune că acolo aproape nu va mai rămâne piatră peste 
piatră. 


Este probabil că părăsirea completă a Poloniei constituie un plan de retragere a nemților, 
pe care de altfel, Goebbels l-a şi prevăzut în Das Reich ca să pregătească poporul cu aceste 
dureroase ştiri. 

Se zvoneşte că primele vase aliate de aprovizionare a ruşilor vor trece în curând prin 
Dardanele. 

Eden a declarat că posesiunile italiene din Africa vor fi luate în discuţie la pace şi că Italia 
n-are niciun drept să le revendice. 

Regența din Grecia nu are mandat limitat din partea Regelui, mitropolitul Damaschinos 
având mână absolut liberă. 

Cu toate încercările Franţei, de Gaulle nu va fi invitat la întâlnirea celor „3”, în ciuda 
tatonărilor Moscovei şi a interview-ului acordat de Bidault presei americane. 

Mari demonstraţii la Belgrad contra regelui Petru din cauza refuzului său de a accepta 
Regenta în Jugoslavia. 

în ţară, exproprierea agrară a fost acceptată în principiu, cu deosebirea că Frontul o cere 
fără despăgubiri şi cu aplicarea ei chiar pentru însămânţările din primăvară. 

Deşi guvernul a căzut de acord asupra vinovaţilor de război, ţărăniştii şi Vişoianu sunt de 
părere că executivul actual care nu exprimă voinţa ţării, având un mandat limitat de 
îndeplinire a condiţiilor de armistițiu, îi va putea aresta la cererea aliaţilor, dar că n-are 
dreptul să anticipeze asupra felului în care un Parlament român va aprecia calitatea lor de 
vinovaţi politici; deci n-ar putea fi judecaţi de un Tribunal al partidelor politice, ci de înalta 
Curte de Justiţie. 

19.1.45. Ruşii continuă înaintarea în Polonia, împingând spre Mlava, Piotrkow şi Lodz, iar 
de la Czestochowa au trecut pe teritoriul german în Silezia. După părerea americanilor, 
menţinând acest ritm, ruşii vor sosi la Berlin înaintea aliaţilor, dar, din nenorocire, suntem 
nevoiţi a dori ca această înaintare rusească să nu înceteze. 

Polemică între ţărănişti şi Tătărescu, acuzat de a fi principalul vinovat în producerea 
dezastrului ţării. Ce triste sunt aceste atacuri între oameni ce ar trebui să fie uniţi spre a 
face faţă primejdiei bolşevice care ne apasă!... 

Churchill a rostit un discurs foarte important în Camera Comunelor şi odată mai mult nu 
pierde ocazia să fixeze poziţia sa fermă de adversar convins al comunismului. Poate doar în 
dânsul să ne păstrăm speranţa pentru mai târziu... 

21.1.45. Ofensiva rusească în Polonia continuă pe toate fronturile. în nord au ocupat 
Tilsit şi se îndreaptă spre Tannenberg, iar în sud se află lângă Katowice şi ameninţă Breslau, 
de care tancurile sovietice nu mai sunt decât la 45 km. Totodată şi aliaţii sunt pe punctul de 
a dezlănţui ofensiva în vest. 

Acordul Tito-Subasici a convenit ca Regența să fie formată din preşedintele Academiei 
sârbe de ştiinţă, un eminent jurist croat şi fostul Ban al Sloveniei. După cucerirea Kosice de 
către ruşi, s-a stabilit un acord între ruşi şi cehi asupra Rusiei subcarpatice, unde, la 
momentul oportun, rutenii să hotărască asupra soartei lor fără vreo presiune din afară. 

S-a semnat ieri la Moscova convenţia de armistițiu cu ungurii din Debrecen. Din partea 
Naţiunilor Unite a semnat Voroşilov, asistat fiind de reprezentanţii englez, american, dar şi 
sârb şi cehoslovac. 

Regele Leopold al Belgiei, împreună cu Daladier şi alţi francezi, se află internaţi la Bad 
Godesberg unde în septembrie 1938 s-a întâlnit Hitler cu Chamberlain, nemţii având 
speranţa să le servescă într-un moment suprem, ca schimb cu conducătorii nazişti pe care îi 
vor reclama aliaţii ca criminali de război. 

Au fost publicate decretele-legi referitoare la sancţionarea celor vinovaţi de dezastrul 
ţării, pentru care pedepsele sunt de la muncă silnică pe viaţă până la cinci ani închisoare 
corecțională şi a criminalilor de război, cărora li se poate aplica şi pedeapsa cu moartea. 
Vinovaţi de dezastru sunt cei ce au instaurat regimul (regimurile?) de dictatură, cei 


răspunzători de orientarea politică spre Germania, cei ce au consimţit printr-o activitate 
susţinută la cedarea Transilvaniei de nord, cei ce au încheiat tratate de alianţă politică cu 
Germania sau au dus propagandă în acest sens. 

în felul în care este redactat textul, mulţi pot scăpa, dar şi mulţi alţii pot fi acuzaţi. Pentru 
criminalii de război în schimb, răspunderile sunt precise. 

22.1.45. Ruşii continuă să înainteze în Prusia orientală şi în Silezia, amenințând Breslau 
şi Königsberg. 

Anticipând asupra condiţiilor impuse ungurilor la Moscova, guvernul italian a declarat 
solemn României că socoteşte nul şi neavenit actul de la Viena (mascalzonii care au fost cei 
mai de vină în făurirea acestei inechităţi, dau ca totdeauna proba de laşitate.) 

Textul armistiţiului dintre Aliați şi Ungaria vorbeşte explicit de teritoriile Cehoslovaciei, 
Jugoslaviei şi României ocupate de unguri după 31 decembrie 1937 (deci nu se mai 
pomeneşte de „majoritatea teritoriilor Transilvaniei de nord” aşa cum era menţionat în 
convenţia încheiată cu noi), însă face parte mai frumoasă cehilor şi sârbilor care sunt aliaţi, 
pe care îi şi despăgubeşte (100 milioane dolari de împărţit între ei), pe când, bineînţeles, nu 
vorbeşte nimic de intemaţii şi ostatecii români, de bunurile furate sau pierderile cauzate 
nouă, deoarece pentru moment, România e încă în stare de război cu Naţiunile Unite, lucru 
pe care unii de la noi tot nu-l înţeleg. 

23.1.45. Ruşii înaintează de la Insterburg de-a lungul râului Pregel spre Königsberg, de la 
Tannenberg prin Osterode în direcţia Dantzig, de la Kolo spre Posen şi de la Czestochowa 
spre Breslau, adică pe toată linia pentru ocuparea Prusiei orientale şi pentru atacarea liniei 
de rezistenţă de pe Oder. 

Declarându-se împotriva acordului Tito-Subasici, regele Petru a cerut demisia guvernului, 
pe care se crede că l-ar înlocui cu o formaţie artificială a jugoslavilor din Londra, adversari 
hotărâți ai lui Tito, deşi în declaraţiile sale, Suveranul spune că e gata să transfere în mâinile 
acestuia puterile constituţionale, cu condiţia ca numirea lui să fie legală. Conflictul 

între Coroană şi popor este mai deschis decât oricând, căci se pare că Subasici nu va 
admite această demitere. 

Ştirile de pe front de astă seară, arată că se dau lupte de stradă la Posen, că săgeți 
sovietice au atins Oderul între Breslau şi Oppeln şi că linia de rezistenţă posibilă germană ar 
mai fi la Frankfurt/Oder, adică abia la 70 km de Berlin. 

25.1.45. Ruşii au ocupat Kalisz şi alte localităţi din regiunea industrială a Sileziei şi acum 
atacă Breslau, unde se pare că nemţii au adus din vest trupe de întărire. în Prusia orientală 
au atins liniile exterioare de apărare de la Königsberg. 

în schimb, la Budapesta rezistenţa continuă, ba chiar ruşii mărturisesc că au fost siliţi a 
evacua Szekesfehervar, între capitală şi lacul Balaton. 

Foarte nemulţumiţi de atitudinea regelui Serbiei, englezii anunţă că acordul Tito-Subasici 
rămâne în picioare, că membrii guvernului merg la Belgrad spre a forma un guvern unitar 
cu Tito, cu toate că Petru a format la Londra un altul; văzând aceasta, Regele încearcă 
acum, în al 11-lea ceas, să cârpească o înţelegere cu Subasici. 

Regele Faruk a părăsit Egiptul pentru o vizită la Regele Hedjazului, Ibn-Saud. 

La Lyon a început procesul împotriva lui Charles Maurras, acuzat de colaboraţionism. 

Zvon necontrolat că la Madrid ar fi sosit o delegaţie germană ca să sondeze condiţiile de 
capitulare impuse de aliaţi. 

întrebat în Camera Comunelor, Eden recunoaşte ajutorul substanţial dat aliaţilor de 
România cu cele 14 divizii; în ce priveşte însă statutul de co-beligeranţă ce ar trebui să ni se 
acorde, a cerut ca întrebarea să i se facă în scris. 

în acest timp la noi, partidele se zbat pe chestiunea reformei agrare: comuniştii vor 
exproprierea fără nicio despăgubire, ca o primă etapă spre colhozuri, având în vedere 
caracterul individualist al ţăranului român. Ţărăniştii pretind o despăgubire derizorie, de 
teama că altfel toată clientela electorală pleacă spre stânga. 

Se mai ventilează o idee a proprietarilor: fără expropriere dar cu finanţarea de către toţi 
cei ce deţin minimum 20 hectare a unui organism de cultură raţională şi de înzestrare a 
producătorilor, cu o contribuţie de câte 100 kg/hectare timp de 20 ani. în aceste condiţii s-ar 


înlătura complet orice grevare a bugetului statului, s-ar evita dezastrul economic provocat 
de fărâmițarea proprietăţii fără mijloace proprii de cultivare, s-ar exclude o viitoare 
expropriere fatală peste 10-15 ani care ar deveni chiar o imposibilitate de fapt şi, în fine, s- 
ar remedia problema proletariatului agricol, pe care exproprierea n-o rezolvă în niciun caz. 
Aud că acest proiect foarte atrăgător surâde multora şi că Regele, Rădescu, Negel sunt 
încântați. Totuşi mă îndoiesc de reuşita sa, mai ales că la Justiţie, Pătrăşcanu pregăteşte un 
proiect de lege pentru anularea tuturor tranzacţiilor perfectate după 23 august, ceea ce 
dovedeşte voinţa de a pune grabnic în aplicare legea exproprierii. 
26.1.45. Ruşii au atins Marea Baltică la Elbing, aşa că trupele germane din Prusia 
orientală ar putea fi complet izolate şi încercuite. 

Se zvoneşte că guvernul german se pregăteşte pentru evacuarea Berlinului şi că 
misiunile străine neutre au început să libereze concetăţenilor lor din Germania certficate de 
identitate redactate în limba rusă. 

Ambasadorul sovietic la Londra a sosit la Moscova pentru punerea la punct a întâlnirii 
celor „3”. Cu toate că sunt slabe speranţe ca Franţa să fie invitată, de Gaulle declară că 
aliaţii ştiu cât de mare este dorinţa francezilor de a participa. 

28.1.45.Ce urmăresc nemţii în retragerea masivă din Polonia şi în rezistenţa la 
Budapesta e încă greu de înţeles: să atragă pe ruşi în cursă spre a-i ataca cu succes în liniile 
de rezistenţă pregătite în interior, este greu de conceput; să-şi organizeze o apărare 
disperată în dispozitivele muntoase, - Alpi, cadrilaterul Boemiei, Turingia, Bavaria şi linia 
Rinului, - e foarte problematic cu sovieticii care înaintează în câmpia din nord de-a lungul 
Balticei până în centrele vii ale Germaniei; să caute a convinge în acest chip pe anglo- 
americani să încheie mai curând pace de teama bolşevizării şi căderii pradă comunismului a 
întregii Europe, e iarăşi puţin admisibil, dată fiind hotărârea aliaţilor de a nu se mai lăsa 
păcăliţi de nemți. 

Pe de altă parte, aud că ruşii vor să procedeze şi în Germania la fel ca în Polonia, în 
Ungaria etc., adică a forma în regiunile cucerite acolo un guvern pro-aliat cu care să încheie 
un armistițiu. 

în acest fel şi cu autoritatea crescândă a Sovietelor, n-ar fi de mirare să ne trezim într-o 
bună zi cu întreg continentul european sub ferula Moscovei. 

Totuşi, aşa fiind, cred că s-ar putea întâmpla cu sovieticii ceea ce s-a petrecut şi cu 
nemţii: se vor prăbuşi tocmai din cauza prea vastei întinderi, şi-şi vor îndulci virusul prin 
larga răspândire asupra atâtor neamuri diferite... şi iarăşi grecii înfrânți vor reuşi să învingă 
pe romanii triumfători. 

Sub imboldul ruşilor în acest timp la noi, Frontul ia din nou poziţie împotriva guvernului şi 
revendică puterea pentru imediat. îşi publică în presă programul, în special de expropriere, 
faţă de care numai liberalii rezistă, pe când ţărăniştii sunt laşi. 

Charles Maurras a fost condamnat la detenţie pe viaţă. E drept că are 77 ani... 

30.1.45. Ştirile din Germania, sosite prin Suedia, anunţă panică mare la Berlin, 
evacuarea şefilor nazişti spre Munchen, arestarea şi chiar executarea de către Himmler a 
mai multor generali germani de pe frontul de est, în general sentimentul că în scurtă vreme, 
poate chiar câteva zile, soarta războiului va fi pecetluită. 

Rămâne neclară tactica conducătorilor Reichului care rezistă înverşunat în apus, unde 
anglo-americanii au un material cel puţin tot atât de puternic ca şi al ruşilor, în Italia, sau în 
Ungaria unde pusta nu prezintă poziţii strategice mai bune decât câmpiile din nordul 
Poloniei, în timp ce se retrag precipitat în faţa ruşilor, doar ca să dovedească aliaţilor cât de 
iminentă e primejdia cuceririi de către ei a întregii Europe. Este drept că preţul dovezii este 
grozav de costisitor... 

La noi, Frontul face azi manifestații pentru a i se da puterea. Face greşeala de a pune 
problema reformei agrare pe tărâm revoluţionar şi anti-constituţional prin proiectul de 


„confiscare”; rămâne de văzut dacă vom şti să amânăm exproprierea până după alegerile 
parlamentare, când românii şi-ar putea exprima voinţa fără teroarea ocupaţiei muscalilor. 

Punctul de vedere al sindicatului agricultorilor publicat în presă, are o poziţie contrară 
exproprierii totale şi împărţirii în loturi mici, - ambele dăunătoare economiei generale a ţării. 
Se pare că încercarea va rămâne zadarnică, iar azi însuşi ministrul Agriculturii, național- 
ţărănistul Hudiţă declară că guvernul este decis să înfăptuiască exproprierea chiar în 
această primăvară, liberalii fiind singurii care se mai opun. Va fi un dezastru... 

1.2.45. Armatele lui Jukov continuă să înainteze în Brandenburg şi se pare că după 
ocuparea punctelor Messeritz şi Schweibus, o coloană motorizată a pătruns între Frankfurt şi 
Kustrin, la 70 km în linie dreaptă de Berlin. 

Ruşii îşi arată în /zvestia indignarea împotriva unei părţi din presa aliată ca Daily Mai! şi 
New York Times, care sunt înspăimântate de succesul sovietic şi de perspectivele de 
bolşevizare ale Europei. 

La radio s-a zvonit că Ribbentrop a plecat la Londra pentru a trata capitularea. Puțin 
verosimil! 

în vederea întâlnirii celor „3”, guvernul nostru pregăteşte un memoriu de protestare 
împotriva ruşilor care nu respectă angajamentul armistiţiului, abordând şi problemele 
colaborării efective la război şi a co-beligeranţei, a Transilvaniei de nord, a imixtiunii în 
politica internă, a deportării saşilor etc. Protestează în special împotriva tovarăşilor Luca şi 
Pauker, cetăţeni sovietici, care conduc Frontul în politica internă a ţării. 

3.2.45. Aseară s-a anunţat sosirea lui Churchill la Gibraltar, iar azi dimineaţă că a şi 
început conferinţa. Unde o fi având loc? Poate la Cairo, poate altundeva în Africa; în niciun 
caz nu cred să fie din nou la Teheran şi încă şi mai puţin la Moscova. 

Cum s-a anunţat de mult caracterul politic al acestei conferinţe şi cum în ultima vreme 
înaintarea fulgerătoare a ruşilor a adus modificări categorice ale echilibrului de forţe între 
aliaţi pe fronturi, este evident că se va discuta în primul rând despre soarta Germaniei şi 
problema Poloniei. Se va pune oare şi chestiunea situaţiei din România? Mă întreb. 

Ruşii anunţă că trupele lui Jukov continuă încercuirea la Frankfurt şi că fac joncţiunea cu 
cele ale lui Koniev care înaintează din Silezia. După declaraţiile disperate ale lui Hitler din 30 
ianuarie, se pare că germanii vor lupta cu ultima îndârjire, pregătind baricade în Berlin 
pentru a forţa pe ruşi să-şi sleiască forţele, ca şi nemţii la Stalingrad. 

Tribunalul poporului din Sofia a pronunţat sentinţele; cele mai multe condamnări la 
moarte pentru foştii Regent! şi mai mulţi generali şi miniştri, alte numeroase la închisoare 
pe viaţă şi mult mai puţine, pe timp limitat. Toate atrag după sine confiscarea averilor. Vor 
proceda tot atât de sălbatic şi la noi? 

Ar fi îngrozitor, căci s-ar transforma totul într-un prilej de răzbunări personale. 

4.2.45. La Sofia au fost executaţi condamnaţi! la moarte, printre care şi deputaţi care 
fuseseră toată viaţa anglofili, aşa că în realitate n-a fost decât un joc sinistru al Sovietelor, 
care în acest chip au desfiinţat bruma de clasă conducătore ce mai exista acolo, pregătind 
terenul pentru bolşevizarea ţării. 

Pătrăşcanu a pregătit Tribunale speciale cu muncitori din fabrici, avocaţi, universitari 
frontişti, - ca judecători sau acuzatori publici -, anunțând că ele vor intra de mâine în 
funcţiune. Aşadar, vom asista şi noi la scenele de groază ale faimoaselor tribunale 
revoluţionare... Ceea ce mă surprinde este că toate acestea se prezintă sub formă de 
decrete-legi, fără sancţiune regală; la fel ca şi pe vremea lui Antonescu: „Noi, Conducătorul” 
sau „Noi, Maria Mareşal”, va veni în curând şi „Noi, Ana Pauker”... 

Sub presiunea ruşilor, dar, ceea ce este mai trist, şi ca să fie bine văzut, prefectul de Cluj 
a ordonat deschiderea unei Universităţi maghiare alături de cea română în Transilvania, pe 
care în convenţia de armistițiu, ruşii declară că o eliberează de sub dominaţia Ungariei 
dictatului de la Viena. 

Mi se spune că ruşii n-ar fi deloc mulţumiţi de activitatea comuniştilor din România, care 
cu un Luca şi o Ana Pauker arată o mentalitate mai mult troţkistă, că îşi dau seama de 
dezastrul economic, cunosc sentimentele anti-comuniste ale ţăranului român şi că ar 


prefera să vadă continuarea unui guvern Rădescu. Dacă ar fi aşa, sunt speranţe că atât cât 
va dura acest guvern, să nu se înfăptuiască exproprierea. 

Ticăloşi mari sunt acum ţărăniştii, care de teamă să nu-i vadă într-o zi pe comunişti luând 
singuri conducerea ţării, sunt gata să accepte toate înjosirile pentru a se mai putea înfrupta 
cu ceva. Afară de liberali, care păstrează o ţinută demnă, îi înţeleg până la urmă pe frontişti 
care continuă să susţină radicalismul doctrinei lor, dar mi-e scârbă de cei care, numai din 
oportunism, se scaldă în toate apele. 

Ca să-şi salveze situaţia, regele Petru s-a grăbit să numească pe cei trei Regenţi, cu 
speranţa că-i va accepta şi Tito, astfel ca Tronul să nu fie dat peste cap. 

Creşte haosul în Germania, mai ales că foametea şi mizeria sunt tot mai acute. Flota 
germană din Baltica a părăsit Gdynia şi Stettin, iar trupele ruse ce au trecut Oderul lângă 
Breslau şi Kustrin, continuă să atace. 

în vest, aliaţii au ocupat Colmar şi fac presiuni asupra liniei Siegfried, iar avioanele lor 
stingheresc grozav mişcările trupelor germane de pe un front pe altul. 

Conferinţa în „3” pare să aibă loc în Italia (deşi unii pretind că Stalin nu poate părăsi în 
aceste momente teritoriul sovietic); se vorbeşte că la terminarea întâlnirii, Roosevelt ar dori 
să facă o vizită Papei. 

6.2.45. La Ankara se anunţă că „The Big Three” s-au întâlnit nu în Italia, ci undeva pe 
litoralul Mării Negre pe teritoriul sovietic, probabil în Crimeea. 

Ruşii continuă să stabilească tot mai multe capete de pod peste Oder şi la nord-vest de 
Kustrin s-au apropiat la 56 km de capitală. în Prusia orientală, Königsberg este complet 
izolat. 

în Filipine, americanii au reocupat Manilla şi au dat o proclamaţie pentru a anunţa 
liberarea populaţiei. Rând pe rând, fiecare se laudă cu asta... 

Intrigile între partidele de la noi sunt mai lipsite de demnitate decât oricând: formațiunea 
liberală din laşi a trecut de partea Frontului; fiul lui Rădescu manifestă prin întruniri pentru 
un guvern frontist, în timp ce Generalul caută să convingă pe miniştrii frontişti, în special pe 
Pătrăşcanu, de primejdia de a se lăsa conduşi de Ana Pauker, evreică şi cetăţeană sovietică 
şi de secuiul Lajos Lukacz, maior în Armata Roşie. 

La ţărănişti, haos complet, deoarece reprezentanţii lor în guvern n-au fost aleşi de 
conducerea partidului, ci numiţi direct de Maniu, care acum face pe bolnavul şi întârzie să 
se întoarcă în Bucureşti, unde se desenează tot mai vădit o alăturare în jurul lui Lupu, 
despre care se vorbeşte chiar ca, un posibil viitor prim-ministru. 

Ar fi trist, mai ales că pare cu totul obosit, e bolnav de inimă şi lipsit de calităţile unui şef 
de guvern. Hudiţă începe acum să dea îndărăt, declarând că nu a vrut să acuze pe liberali 
fiindcă se opun exproprierii. 

Aud că în fond toate aceste certuri n-ar fi decât aparente, rostul lor fiind să câştigăm 
timp. Ar fi prea frumos să fie adevărat... 

Se zvoneşte că Vişinski soseşte din nou aici. 

7.2.45. Cum era de aşteptat, Tito refuză să subscrie la alegerea Regenţilor numiţi de 
regele Petru; deci iată din nou conflictul deschis în Jugoslavia pe chestia dinastică. 

Cu toate protestările lui de Gaulle, care se rugase de Stalin să pună un cuvânt bun spre a 
fi primit în „Consiliul director al lumii”, întrunirea actuală are loc fără dânsul. 

întâi, spre a-i arăta că rău a procedat adresându-se Sovietelor şi apoi ca măsură de 
garanţie, dat fiind că poporul francez nu s-a pronunţat încă în chip electoral asupra mişcării 
gaulliste, care s-ar părea că nu întruneşte majoritatea în Franţa. Totuşi ca „fişă de 
consolare”, se anunţă că întâlnirea va fi urmată de o conferinţă a miniştrilor de Externe la 
Paris, la care va fi invitat şi cel francez. 

8.2.45. Ruşii au trecut Oderul pe lângă Frankfurt, îndreptând atacul spre Berlin, unde 
Goebbels organizează rezistenţa, în timp ce nesfârşite convoaie de fugari din Silezia, 
regiunile poloneze şi din Prusia orientală nu mai au unde să-şi pună capul şi avioanele 
inamice bombardează necontenit localităţile, drumurile şi gările germane. Trupele sovietice 
sunt la 35 km de Stettin, aşa că în curând întregul litoral baltic va fi ocupat şi unica speranţă 
de rezistenţă disperată a lui Hitler nu s-ar mal putea organiza decât în regiunile muntoase 


din sud. 

Anglia şi Statele Unite declară oficial - cum era şi de aşteptat - că în România, Bulgaria şi 
Finlanda nu vor putea acredita misiuni diplomatice în toată perioada armistiţiului. Noi 
strigăm însă cât ne ţine gura: „marii noştri aliaţi”. 

La conferinţa internaţională a sindicatelor de la Londra vor participa şi mişcările sindicale 
din aceste ţări. 

Guvernul belgian al lui Pieriot a demisionat definitiv. Acum se anunţă la radio că e criză 
de guvern şi în Olanda. , 

Se zvoneşte că ruşii ne pretind noi contingente de cetăţeni români de origine germană şi 
presidenţia Consiliului s-a văzut nevoită să dea un comunicat liniştitor, căci biet nemți sunt 
iar îngroziţi. 

în problema exproprierii, după Uniunea Sindicatelor, şi Academia Agricolă s-a pronunţat 
pentru menţinerea marii proprietăţi. 

Se pare că unul din avioanele delegaţiei britanice care însoțesc pe Churchill în Rusia, a 
suferit un accident şi că ar fi 10 morţi şi cinci răniţi. îmi închipui ce greu trebuie să le fie, 
prin pierderea unor experţi de seamă, odată cu aceea a unor dosare importante. 

Republicanii spanioli, care şi-au ales sediul acţiunii anti-franchiste la Mexico-City, au ca 
şef recunoscut pe Negrin, aflat acum în Franţa pentru a trece apoi cu scop de propagandă în 
Anglia şi mai departe în America. 

9.2.45. Primul comunicat al reuniunii celor „3” priveşte planurile militare de coordonare 
a ofensivei contra Germaniei. Partea a doua a conferinţei se va ocupa în special de 
problemele controversate: soarta Poloniei, situaţia din Balcani, planurile finale despre 
Germania (se zice că Berlinul va fi ocupat de către cei trei aliaţi). 

Chestiunea admiterii la congresul de la Londra a sindicaliştilor din România, Bulgaria, 
Finlanda şi Italia fusese intens combătută de Sir Walter Citrine, care susţinea că nu pot fi 
admişi, câtă vreme situaţia din ţările lor este încă în discuţia celor „3” de pe ţărmul Mării 
Negre; atunci când am fost, în fine, invitaţi, era prea târziu să mai sosească în timp util la 
congres. 

Asupra atitudinii retractile despre care s-a vorbit mult în ultima vreme, Maniu s-a simţit 
obligat să dezmintă zvonurile legate de retragerea sa din politică. 

Duminică, Rădescu va vorbi la Scala cetăţenilor Capitalei, pe care îi cheamă la 
consfătuire peste capul partidelor. 

Am auzit că e decis a nu se lăsa intimidat de nimeni şi de nicio mişcare şi că va păstra 
puterea în ciuda adversităţilor. S-ar părea că anglo-americanii îl susţin în această atitudine, 
iar că ruşii au informat pe frontişti să nu repete greşeala comisă de legionari cu prilejul 
rebeliunii, când credeau că vor fi ajutaţi de germani şi că armata nu va interveni în contra 
lor. Acum ca şi atunci, guvernul român e hotărât să tragă dacă vor încerca o mişcare, iar 
dacă vor fi solicitaţi, ruşii vor fi nevoiţi să intervină de partea autorităţilor. O fi sau nu 
adevărat? Este cert însă că Frontul e acum cam cu nasul pe jos şi că intenţia unei acţiuni 
imediate s-a mai potolit. 

Voice of America recunoaşte importanta contribuţie a României şi însemnătatea zilei de 
23 august în desfăşurarea istorică a evenimentelor. Totuşi nu se ştie încă dacă ni se 

va acorda beligeranţa, pe când italienii care s-au purtat cum s-au purtat şi care acum nu 
contribuie cu nimic efectiv pe front, pretind schimbarea statutului lor de co-beligeranţă în 
alianţă. Unde mai pui că din punct de vedere economic, aliaţii alimentează Italia muritoare 
de foame, pe când noi, cu tot jaful sovietic, continuăm a întreţine trupele sovietice din ţară 
şi cele de pe frontul unguresc. 

Ceea ce însemnă că, în ciuda tuturor vorbelor răsunătoare, mentalitatea celor mari nu s- 
a schimbat. 

11.2.45.întrunirea de la Sotchi se apropie de sfârşit. 

După ce a încercat să fie admis prin intervenţia Sovietelor şi după ce a văzut că ceilalţi 


doi se opun, de Gaulle încearcă acum un sistem foarte puţin elegant prin care să forţeze 
oarecum mâna aliaţilor: Radio Paris anunţă că el a fost invitat acolo să participe la deciziile 
definitive, pe când agenţia Reuter declară că nu ştie nimic despre un asemenea zvon. între 
timp şi Havas informează că zvonul nu se confirmă. 

O mică şi meschină intrigă, nedemnă de francezi. 

Rădescu a vorbit azi cu suflet şi cu o energie demnă de omul dintr-o bucată ce este. Sala 
cinematografului Scala unde trebuia să vorbească, fusese ocupată din ajun de comunişti 
care urlau „Vrem guvern FND”, aşa că ceilalţi, în frunte cu liberalii care răspundeau „Patria 
şi Re-ge-le”, s-au mutat la sala „Aro” unde însufleţirea a fost unanimă. 

Din textul publicat în presă, reiese că el nu s-a sfiit să acuze Frontul de rea credinţă şi de 
intrigării. în privinţa reformei agrare, a avut abilitatea să nu se declare împotriva 
principiului, ci să afirme că momentul ar fi rău ales, căci înaintea tuturor, primii 
împroprietăriți vor trebui să fie cei care luptă acum pe front, aşa că exproprierea n-ar putea 
avea loc înainte de terminarea războiului. 

Ca un răspuns, conferinţa de după amiază a lui Pătrăşcanu despre „lon al Babei”, 
deputatul clăcaşilor în Divanul ad-hoc al Moldovei, în care caută să dovedească dreptul 
ţăranilor asupra pământului, drept nescris dar imprescriptibil, pe care boierii l-au încălcat 
când şi-au croit moşiile, şi pe care azi poporul român are îndatorirea să-l realizeze imediat, 
căci de la 1857 până în 1918, urmaşii lui lon al Babei n-au mai avut prilejul să-şi spună 
cuvântul. De aceea reformele agrare din 1864 şi 1916 n-au dat rezultate fericite. 

însă, fără a o spune, înţelesul pe care-l dă devălmăşiei de altă dată a pământului, 
înseamnă că el pledează nu împroprietărirea, ci organizarea colhozurilor. 

12.2.45. După declaraţiile de ieri ale lui Rădescu, presa frontistă de azi, singura care a 
apărut, îl acuză de a se fi dat pe mâna huliganilor şi a fasciştilor, iar sindicatul tipografior a 
hotărât să refuze a-i imprima cuvântarea şi totodată a decis să manifesteze în piaţa 
Palatului, cerând demisia guvernului. 

Rădescu a vorbit azi la radio pentru a explica de ce nu a putut vorbi în sala prevăzută 
iniţial, unde circa o mie de frontişti o ocupaseră şi nu lăsau să intre de cât pe ai lor. A 
adăugat că a permis cenzurii să publice orice atac în contra sa, căci nu-l supără să 

audă strigându-se „Jos Rădescu”, deoarece neavând nicio ambiţie personală, va pleca de 
bună voie atunci când ţara o va cere, dar că nu se va lăsa intimidat de câţiva terorişti. 

Cum s-a zvonit că vreo 60.000 gărzi comuniste au fost puternic înarmate, ne-am putea 
aştepta la o reeditare a zilelor din ianuarie 1941; ar fi poate mai bine să se spargă abcesul 
mai repede, fiind convins că Rădescu şi armata vor acţiona. 

Scânteia anunţă că în Prahova şi Dâmboviţa, ţăranii au început să-şi împartă moşiile. 
Cum se va comporta guvernul în faţa acestui fel de reformă agrară? 

în Belgia s-a constituit un guvern van Acker de uniune naţională, de la catolici până la 
comunişti. 

Guvernul cehoslovac în frunte cu Beneş speră ca în două săptămâni să se poată instala 
la Kosice sau în vreun alt oraş eliberat. 

Aliaţii acuză guvernul Franco de pro-hitlerism şi îi proorocesc un grabnic sfârşit; se afirmă 
că Franco ar fi scris acum câtăva vreme lui Churchill, spre a-l ruga să ia împreună măsuri de 
preîntâmpinare a pericolului întinderii bolşevismului în Europa, dar că englezul i-ar fi 
răspuns că are cu Moscova o alianţă, pe care nu are intenţia s-o denunțe. 

Ruşii au ocupat capul de pod la sud de Breslau şi au înaintat spre vest, ocupând Liegnitz 

în ultima şedinţă a comisiei pentru reforma agrară după expunerea lui Kapri pentru 
menţinerea proprietăţii şi după declaraţiile naţional-ţărăniştilor Hudiţă şi Zâne că sunt 
pentru expropriere cu oarecare reformulări, reprezentantul Frontului, Zăroni, a anunţat că 
se retrage de la lucrări, fiindcă liberalii şi reprezentanţii instituţiilor ştiinţifice sunt contra 
proiectului. 

Această manifestare, dar mai ales probabila reacţie a Frontului faţă de atacul făţiş al lui 
Rădescu, ne vor aduce probabil în curând în faţa unei crize deschise - ieşirea din guvern a 
Frontului şi începerea unei acţiuni de răsturnare - sau poate, cine ştie, la potolirea spiritelor 


în cazul unei nesiguranţe a reuşitei. 

13.2.45. Conferinţa în „3” din Crimeea s-a încheiat printr-un comunicat în care se 
anunţă: voinţa unică de a curma pentru totdeauna ameninţarea Germaniei asupra restului 
omenirii, întrunirea unei conferinţe interaliate la San Francisco pentru 25 aprilie, invitarea 
adresată Franţei de a participa la viitoarele întruniri ca şi la ocuparea Germaniei, precum şi 
dorinţa pentru guverne de uniune naţională în Polonia şi în Jugoslavia. 

Despre fostele state satelite, declaraţia vorbeşte de dreptul tuturor popoarelor de a-şi 
alege forma de guvernământ ce preferă şi anunţă că le va ajuta să-şi organizeze cât mai 
curând alegeri libere. Despre chestiunea co-beligeranţei României, ca şi cea a poziţiei de 
aliată pentru Italia, nu se pomeneşte nimic. 

La noi, Frontul anunţă întrunire în Piaţa Unirii pentru azi după amiază şi unii pretind că 
vor fi vărsări de sânge. în tot cazul, duminică patrule ruseşti n-au schiţat nicio mişcare în 
favoarea manifestanţilor frontişti pe care mulţimea îi înghiontea mai serios, în timp ce un 
grup de militari americani au fost ovaţionaţi şi conduşi în triumf de către manifestanți 
liberali. 

Acum Frontul reclamă prin mari afişe: arestarea şi condamnarea legionarilor şi a 
fasciştilor (?!) care i-au atacat la redacţia ziarului Scânfe/a, a lui Ţeţu, Comaniciu, 
Fărcăşanu; împărţirea pământului la ţărani şi la ostaşii de pe front şi din cazărmi; „Jos 
Hudiţă” (deşi s-a pronunţat pentru exproprierea imediată) şi bineînţeles mai presus de 
toate, constituirea unui guvern FND. în teama lor au şi început să denunțe constituirea unui 
bloc al partidelor istorice în jurul lui Rădescu pentru excluderea din guvern pe membrii 
frontişti. Să vedem... 

Se pare că maniera forte a lui Rădescu are succes, căci astă seară se anunţă că 
întrunirea în aer liber din piaţa Unirii a decurs în linişte, cu angajamentul mutual al 
partidelor de a evita orice manifestări dezordonate, spre a fi astfel pe placul aliaţilor de la 
Yalta de a vedea în toate ţările guverne interimare de uniune naţională până la alegerile 
generale. Deci guvernul va rămâne, ba chiar se va consolida. 

Indignaţi de terminarea definitivă a rolului guvernului emigrat de la Londra, polonezii 
vorbesc la Washington de „a cincea împărţire a Poloniei” şi de „concesiile ruşinoase” făcute 
prin rectificările aduse liniei Curzon. 

Sunday Times menţionează pretenţiile sovietice asupra desființării restricţiilor privitoare 
la traficul prin Strâmtori şi la demilitarizarea zonelor de pe ambele maluri. Presa din New- 
York se întreabă dacă Rusia şi Japonia vor denunța pactul lor de neutralitate sau îl vor 
extinde pe o nouă perioadă de cinci ani. 

Există unele aspecte ce denotă serioase nepotriviri între aliaţi. 

în ultimul moment se află că în fine a căzut Budapesta, aşa că acum e deschis drumul 
spre Viena. Rostul înverşunatei rezistenţe germane aici, pare să fi fost datorită unor 
importante centre de producţie militară în zona cuprinsă între Pesta şi Viena. 

Ca dovadă a pornirii unei ofensive mai cu temei din Silezia, au fost puternic bombardate 
Viena, Graz şi Dresda. 

14.2.45. Am fost informat azi că la Yalta aliaţii hotărâseră admiterea co-beligeranţei 
României, însă spre a nu lăsa să se creadă că au admis-o numai în urma insistențelor 
frontiştilor sau pentru a nu le aduce apă la moară acestora, au socotit cu cale să mai 
întârzie cu câteva săptămâni publicarea ştirii. 

Au loc negocieri între extremişti şi partidele istorice pentru continuarea colaborării sub 
preşedinţia lui Rădescu, în care Titel Petrescu joacă rolul cinstitului mijlocitor. S-ar putea 
ajunge la un rezultat, cu o uşoară remaniere a miniştrilor ce se arată opuși colaborării. 
Toată lumea e de acord că întreaga vină o poartă naţional-ţărăniştii şi sunt semne că se 
desenează în partid o orientare spre tendinţa Mihalache, în opoziţie cu cea a lui Maniu. 

Negel, cu care am stat de vorbă azi dimineaţă susţine cu multă dreptate că politicienii 
noştri au două lucruri de făcut: 

în primul rând, să evite a marca o diferenţă de simpatii în defavoarea ruşilor, dimpotrivă 
să le dovedească că partidele burgheze sunt dispuse a colabora cinstit şi permanent cu ei şi 
ca atare, susţinererea exclusivă de către sovietici a frontiştilor nu are 

rațiune. Acesta cu atât mai mult, cu cât istoria va recunoaşte câtă importanţă a avut pentru 
rezultatul final al războiului actul României de la 23 august, aşa că trebuie să ne aşteptăm, - 
oricare va fi viitorul regim al Germaniei - că nemţii nu ne vor ierta că noi am grăbit 
dezastrul lor, ceea ce înseamnă că va fi nevoie să ne sprijinim pe o cordială convieţuire cu 
Rusia, vecina pe care am ignorat-o atâta vreme. 

în al doilea rând, partidele burgheze ar trebui să priceapă că, spre a lupta cu succes în 
contra adunăturii de embrioane de partide ale Frontului, e mai bine să se înţeleagă între ele, 
chiar şi sub aspect de dizidenţe, ca să apară numeroşi şi uniţi în faţa adversarului. 

Un colonel sovietic, cu puţin prea mult alcool absorbit prea repede, a definit perfect 
starea de lucruri de la noi: „Foarte curios mi se pare să văd, că pe când voi faceţi tot ce 
puteţi ca să trăiţi ca în ţara noastră, noi nu dorim decât un singur lucru: să putem trăi aşa 
cum trăiţi voi”. Toată problema atât de dezbătută între bolşevism şi burghezie, rezidă poate 
în această formulare atât de simplist redată. 

16.2.45. Din nou s-a întunecat orizontul nostru intern, Frontul făcând obstrucţie în 
guvern ceea ce a provocat o reacţie de solidarizare a partidelor istorice. Se vorbeşte chiar 
de criză şi de o demisie a lui Rădescu, însă cu probabilităţi ca tot el să reconstituie 
cabinetul. 

Este un semn cert că hotărârile de la Yalta au cam pus pe gânduri pe frontişti, care nu 
mai sunt acum atât de dornici de a veni singuri la guvernare. 

La înapoierea de la Yalta, Churchill s-a oprit la Atena unde a vorbit grecilor într-un delir 
de aclamații. Roosevelt s-a oprit la Marsilia în drum spre America. 

Nemţii anunţă că, de ieri, Breslau este încercuit şi că ruşii se apropie de Cottbus. 

S-a zvonit că aliaţii au de gând să debarce în Norvegia 

Printre cei deţinuţi la Prefectura poliţiei s-a ivit tifosul exantematic; Manoilescu s-a 
îmbolnăvit şi este internat la spitalul Colentina. 

17.2.45.0 scrisoare a generalului Rădescu, drept răspuns celei deschise, transmisă de 
Teohari Georgescu, pune la punct lucrurile privitoare la comisiile de epurare şi va determina 
probabil, fie suprimarea, fie înlocuirea subsecretarilor de la Interne. S-ar putea o mai largă 
remaniere şi din alte partide (ex. Hudiţă sau Leucuţia de la ţărănişti), fără încetarea 
guvernării coaliţiei democratice de sub presidenţia lui Rădescu şi deci fără teama venirii 
unui guvern frontist, căci s-ar opune hotărărilor de la Yalta. 

De acum încolo, fiind puşi sub tutela celor „3”, nu ne mai temem ca mai înainte, de 
manevrele unilaterale ale Sovietelor. 

Toate Republicile sud-americane, cu excepţia Argentinei, au rupt relaţiile cu Japonia. 
Suedia a rupt relaţiile economice cu Germania. 

18.2.45.Până mâine există un soi de armistițiu între partide. Totuşi Consiliul Frontului nu 
se sfieşte a declara că nu partide reacționare, aşa zis istorice, cu oameni ca 

Rădescu, reprezintă elementele democratice ale poporului, aşa cum se precizează în 
deciziile de la Yalta, ci numai FND care întruneşte unirea naţională a tuturor forțelor cu 
adevărat democratice. 

Comisia aliată de control hotărăşte să suprime definitiv apariția ziarului Viitorul, unde 
lucrătorii intraseră în grevă, fiind înlocuiți cu tipografi benevoli din tineretul liberal. Aşadar, 
nu mai e vorba nici de neamestecul ruşilor, nici de încetarea agresivității Frontului, care, 
mai mult decât oricând, revendică puterea. 

Să vedem cum se vor comporta acum anglo-americanii. 

Se pare că Statele Unite pregătesc invazia Japoniei. Tokio e bombardat neîncetat cu 
slabe reacții din partea japonezilor. 

Beneş pleacă din Londra spre Cehoslovacia prin Rusia şi s-a adresat poporului său, 
anunțând cât de curând alegeri. 

Ziarul Ordre de Paris pretinde că Franco ar fi avut de gând să atace Franţa în momentul 


ofensivei germane din Ardeni. în orice caz, politica sa e foarte suspectă în ochii aliaţilor. 

Reuter lansează ştirea că şi Argentina ar fi dispusă să declare război Axei. 

20.2.45. Se zvoneşte despre un conflict, sau cel puţin o stare de tensiune din partea 
generalului de Gaulle, care ar fi refuzat să meargă la Alger spre a întâlni pe Roosevelt, după 
comunicarea ce i s-a făcut de către ambasadorul american asupra rezultatelor de la Yalta. 

Schacht ar fi ajuns în Elveţia spre a trata problema refugierii conducătorilor nazişti în 
vreo ţară neutră, în schimbul principalilor ostateci deţinuţi de ei în Germania. Foarte 
probabil, demersul va fi zadarnic. în tot cazul, guvernul elveţian a decis blocarea bunurilor 
germane. E un început. 

Subasici a sosit la Belgrad. E vorba acum de alegerea Regenţilor ce vor constitui un nou 
guvern, menit să asigure desfăşurarea alegerilor generale. 

Churchill se întoarce la Londra, după opriri la Cairo, Atena şi Malta, unde au avut loc 
însemnate convorbiri militare anglo-americane. 

Americanii au debarcat cu succes pe insula Iwo Jima din arhipelagul Bonin, la 800 km de 
coastele japoneze. Rezistenţa Japoniei este puternic zdruncinată, ceea ce înseamnă că 
aliaţii ar putea-o înfrânge concomitent cu Germania fără concursul ruşilor, foarte suspecți în 
jocul lor şi dispuşi desigur a exercita un şantaj. 

La noi, jocul dubios al Sovietelor este tot mai vădit: susţin Frontul în atacul său violent în 
contra guvernului, spre a ajunge la dezorganizarea totală a situaţiei economice şi sociale a 
tării. Rădescu rezistă viguros, sper că nu doar cu ajutorul verbal al aliaţilor. Pentru moment 
criza este în plin şi efectele ei se produc mai ales în provincie, unde agenţii frontişti, impuşi 
pe alocuri ca prefecţi sau primari, comit acte de anarhie. Nu mi-am pierdut încă nădejdea, 
clipa e însă tragică. 

Din nenorocire, au început să şuiere glonţele şi să curgă sânge. Dacă la Tumu Măgurele, 
prefectul Frontului, instalat cu forţa, tot prin forţă dar fără violenţă a fost înlocuit cu fostul 
prefect numit de guvern, dacă cei trei subsecretari de stat la Interne au fost demişi, - 
Rădescu conducând singur întregul aparat al administaţiei de stat, - situaţia a devenit gravă 
la uzinele Malaxa unde lucrătorii comunişti s-au ciocnit cu cei aşa-zişi „fascişti” şi unde a 
fost împuşcat preşedintele Confederaţiei Generale a Muncii şi au fost răniţi 15 lucrători. 

în situaţia actuală, e greu de prevăzut că întrunirea de astă seară a Consiliului de miniştri 
ar putea aduce vreo destindere, mai ales după cele petrecute şi după ieşirea atât de 
violentă a lui Maniu în contra Frontului, pe care presa nici n-a publicat-o. 

Rădescu, hotărât să uzeze de maniera forte, e atacat direct, ca fiind prin discursul său de 
la ARO cauza principală a dezorinilor şi invitat „să plece”. Frontul îşi asumă răspunderea 
guvernării, însă Rădescu se arată foarte decis să nu plece, nici să se plece. 

21.2.45. Gravitatea mare a situaţiei ne-o aduce vestea că la Cluj sub oblăduire rusească, 
s-a format un...guvern al Frontului, un soi de surogat de... Debrecen, care ar fi şi cedat 
Rusiei subcarpatice 18 sate din Maramureşul pe care ucrainienii, ca la Brest-Litovsk, şi ca la 
Trianon, îl reclamă acum în întregime pentru dânşii. 

Să vedem ce vor mai zice drăguţii de aliaţi cu frazele lor despre libertatea popoarelor de 
a dispune de soarta lor şi de guvernele de uniune democratică. 

Este evident că acesta e răspunsul Moscovei la discursul lui Rădescu, care afirmase că: 
„Ardealul este al nostru şi nu avem deci a-l cerşi de la nimeni.” 

După întrevederile din Egipt ale lui Roosevelt şi Churchill cu regii Faruk şi Ibn-Saud şi cu 
împăratul Etiopiei, se desenează planul anglo-american de constituire a unei mari federaţii 
pan-arabe. 

Lloyd George e pe moarte la 82 ani. 

Aliaţii au bombardat puternic Berchtesgaden. 

Aproape toate guvernele neutre încep să se desprindă de Gemania, rupând întâi 
raporturile economice, cu speranţa să fie invitate la conferinţa de la San Francisco. 

22.2.45. Frontul anunţă pentru sâmbătă o mare întrunire pentru răsturnarea guvernului. 
Prin radio, Moscova ia poziţie hotărâtă împotriva lui Rădescu. Ca să curme scandalurile, 
acesta vrea să procedeze în curând la alegeri. Biroul lui Teohari Georgescu de la Interne a 


fost încuiat şi subordonații săi - repartizaţi la alte servicii. 

Radio Moscova spune că Stalin va cere ca la conferinţa păcii să nu participe decât statele 
care au luat parte efectiv la lupta pentru doborârea Germaniei. Ca efect, se dă ca sigură 
vestea că în sesiunea parlamentară ce se deschide mâine la Ankara, Turcia va decide să 
declare război Germaniei. 

Şi noi ne batem ca orbeţii, făcând în acest chip jocul duşmanilor. 

23.2.45. Situaţia s-a agravat mult după articolul din Pravaa în contra lui Rădescu, în care 
este acuzat de a fi incapabil să ţină ordinea în ţară şi de a se crampona la remorca 
partizanilor lui Antonescu şi ai lui Hitler. 

Şeful său de cabinet cu care am vorbit azi dimineaţă cu privire la ordinul prefectului 
frontist din Tumu Măgurele de a se da vite de muncă şi bani pentru armata rusă, acuzându- 
ne apoi de sabotaj economic fiindcă pământul rămâne nesemănat, m-a sfătuit să nu dăm 
nici vite, nici bani, ci să avem încredere în premier, care nu va abandona guvernul, afară 
doar de cazul că ar reuşi comuniştii să-l suprime. 

Pe de altă parte, Teohari Georgescu continuă să telegrafieze prefecţilor, ordonându-le să 
îndeplineaacă dispoziţiile sale şi să nu dea niciun soi de ascultare celor primite de la 
preşedinţia Consiliului de miniştri. Mulţi cred, ca lonel Christu, că Rădescu nu va mai putea 
rezista şi că până mâine va fi silit să plece. 

în acestă atmosferă „qui sent la poudre”, se vor organiza mâine cele două manifestări 
adverse ale naţional-ţărăniştilor şi ale frontiştilor. 

Pentru a 27-a aniversare a Armatei Roşii, misiunea sovietică dă o recepţie în frac în 
saloanele Legaţiei remobilate de noi. 

în acest timp, comunicatul Moscovei anunţă că trupele sale au pătruns în patru din 
cartierele oraşului Breslau. 

Guvernul francez anunţă prin generalul de Gaulle, că, după primirea triplei explicaţii 
engleză, americană şi sovietică asupra celor stabilite la Yalta, se consideră pe deplin 
satisfăcut, căci i se va recunoaşte participarea cu egalitate de drepturi, la toate întrunirile ce 
vor hotărî soarta Europei şi a lumii. 

S-a zvonit că Mussolini s-ar fi adresat comuniştilor italieni pe care îi deţine, că le va 
garanta libertatea, dacă ei vor reuşi să-i obţină în Serbia asigurarea vieţii sale. 

Reuter lansează zvonul că mai multe partide greceşti s-ar fi pronunţat pentru 
transformarea statului în Republică. 

Turcia intră în război cu Germania şi cu Japonia de la 1 martie, ca răspuns la cererea 
formală a ambasadorului Angliei, care a pus acea dată drept condiţie sine qua non a 
acceptării sale la conferinţa Naţiunilor Unite. Ministrul turc de Externe a declarat aceasta în 
Adunarea Naţională, precizând că demersuri similare au fost făcute şi pe lângă Egipt, 
Islanda, Chile şi alte republici sud-americane. 

Mă întreb dacă noi, care de şase luni luptăm efectiv contra Germaniei, suntem calificaţi 
pentru a fi consideraţi o naţiune asociată. 

Ca suprem act de cuminţenie, s-a decis ca naţional-ţărăniştii să nu ţină azi întrunirea şi 
ca Maniu să renunţe la declaraţii publice. 

Din toate părţile aud că marea majoritate a lucrătorilor din uzine şi ateliere sunt contra 
Frontului, dar că sunt ameninţaţi cu bătăi şi cu pierderea locului de muncă. 

12 „care miroase a praf de puşcă” 

Azi, la radio, Rădescu a dezminţit zvonurile despre demisia sa, sfătuind lumea să nu le 
dea ascultare, ci să-şi vadă liniştită de treburi. 

Moscova anunţă cucerirea definitivă a oraşului Posen şi ocuparea parţială a oraşului 
Gubin. 

Doriot a fost ucis în Germania de bomba unui avion aliat în picaj. 

După manifestarea de azi în strigăte de: „jos Rădescu, moarte fasciştilor” şi de defilarea 
cu pancarte şi steaguri de toate culorile prin faţa Palatului, frontiştii s-au întors către 


ministerul de Interne unde se afla Rădescu. Au fost însă intimidaţi de câteva salve trase în 
aer. Publicul trecător era sau indiferent sau indignat; nimeni nu le-a arătat pic de simpatie. 

Astă seară, Rădescu a denunţat la radio într-un apel adresat ţării, manevrele criminale 
conduse de doi venetici, Pauker şi Luca, arătând că la Craiova au luat cu asalt Prefectura, că 
la Caracal trupa li s-a opus cu succes, că la Braşov au devastat o cooperativă, iar că în 
Bucureşti armata n-a tras în vânt, decât fiind atacată, şi că manifestanţii au tras din stradă 
focuri de armă în biroul lui Negel din Palat şi în al lui din sediul ministerului. 

Chiar după ora 9 seara, nişte răsculați trăgând dintr-un camion în mers, au ucis şi au 
rănit mai mulţi cetăţeni care se aflau în faţa ministerului de Interne. El face apel la întregul 
popor român şi declară că va lupta având armata de partea sa, în contra acestei mâini de 
nelegiuiri. 

Sper că Rădescu se bazează pe aliaţi care i-au promis desigur tot sprijinul. Să-l ajute 
Dumnezeu, numai să nu facă ruşii vreun pocinog. Mi-e foarte teamă de ei, deşi astăzi au 
păstrat o atitudine ireproşabilă. 

25.2.45. Ce fel de guvern mai poate fi acela în care membrii de-ai săi, ca Pătrăşcanu, 
Rădăceanu, Gheorghiu Dej, iau cuvântul la întruniri pentru răsturnarea lui şi în care un 
subsecretar dat afară, continuă să dea ordine prefecţilor şi să declare în piaţa publică: 
„Rădescu este o nulitate care a strâns în jurul lui întreaga reacțiune din România şi 
murdăreşte înțelegerile din Crimeea”?! 

Eisenhower a declarat presei că Germania va fi înfrântă numai atunci când se vor întâlni 
armatele ocidentale cu cele sovietice, precizând că după ce vor pierde regiunile Ruhr şi 
Silezia, germanii nu vor mai putea păstra o defensivă organizată mai mult de două luni, 
având totuşi posibilitatea continuării unui război de gherilă în sudul ţării. 

Şi Egiptul a declarat război Germaniei, însă treaba n-a mers aşa de uşor ca în Turcia, căci 
wafdiştii şi naționaliștii s-au opus cu înverşunare, primul-ministru fiind ucis în cursul unui 
accident în Parlament de către un extremist. 

în Italia, Macmillan a declarat că aliaţii au îndulcit mult condiţiile de armistițiu, acceptând 
ca guvernul italian să poată lua măsuri administrative numind funcţionari fără aprobarea 
prealabilă a comisiei de control (parcă la noi nu s-a ajuns până aici!) şi 

permițându-i să reia raporturi diplomatice normale cu străinătatea (în această privinţă stăm 
mai prost!) 

Aliaţii au ocupat Julich şi Durren şi atacă spre Colonia, de care s-au apropiat la 25 km. 
Ruşii luptă în direcţia Königsberg şi ocupă cu greu rând pe rând cartierele din Breslau. 

Sâmbătă dimineaţa, înainte de manifestarea END, Vinogradov şi cu Pavlov au plecat pe 
neşteptate la Moscova. De ce? Conveniseră ceva în ajun cu Rădescu şi mergeau la raport? 
Se temeau că va ieşi cu scandal şi nu vroiau să fie prezenţi? E semn că sunt de acord cu 
guvernul sau dimpotrivă, că susţin pe sub mână mişcarea de răsturnare? 

Orice supoziţie e posibilă şi asta ne e tocmai grija cea mare. 

Cairo anunţă că acum o săptămână un convoi aliat de vase a trecut prin Dardanele, 
transportând cele necesare pentru misiunile din Crimeea. Sub această formă, ştirea cam 
pare trasă de păr. 

La noi, imaginaţia e de o bogăţie incalculabilă şi Buzică Danielopol aflase deja că de ieri 
flota engleză este la Constanţa. 

Bidault a sosit la Londra unde îl va întâlni pe Churchill. 

26.2.45. Regele s-a întors de la Sinaia şi a primit pe Rădescu şi apoi pe Vişoianu. Miniştrii 
FND au adresat o telegramă de protestare Suveranului şi i-au cerut o audienţă colectivă. Nu 
este vorba însă de un guvern frontist, ci se zvoneşte tot de un guvern de colaborare, 
numele generalului Avramescu, al lui Ştirbei, chiar şi, din nou, al lui Rădescu, fiind 
pronunţate. 

27.2.45.E vorba ca mâine să se întoarcă Vinogradov; vom vedea apoi cum se va rezolva 
criza. Deocamdată Rădescu încă n-a demisionat şi mi se spune că şi dacă ar pleca, nu seva 
forma un guvern frontist, ci tot o combinaţie împreună cu liberali şi ţărănişti, sub o 
presidenţie oarecum neutră. 

Ana Pauker a plecat şi ea la Moscova; potrivit sistemului sovietic, probabil va suferi 


consecinţele încercării nereuşite de lovitură. 

Ceea ce este inadmisibil e declaraţia unor ofiţeri superiori în activitate şi de la posturi de 
comandă, care se desolidarizează de acţiunea şi de declaraţiile lui Rădescu. Mă întreb ce 
măsuri - aş zice ce sancţiuni - se vor lua. 

Riposta n-a întârziat şi chiar azi, Ministerul de Război i-a pus pe toţi în retragere. Mă 
gândesc că atât Rădescu cât şi Regele care sancţionează aceste măsuri, n-ar putea proceda 
astfel dacă nu s-ar baza pe un sprijin efectiv al aliaţilor, aş zice chiar mai mult, dacă n-ar 
avea pentru aceasta şi asentimentul Sovietelor. 

28.2.45. leri a sosit Vişinski cu instrucţiuni ferme ale Moscovei, care de altfel s-a 
pronunţat încă de la început categoric în contra lui Rădescu, aşa că el va pleca, nu alungat 
de dezmăţul străzii, ci de voinţa Sovietelor. 

După convorbirea de aseară cu Regele şi cea de azi după dejun, guvernul Rădescu şi-a 
prezentat demisia şi se vorbeşte că Ştirbei ar primi însărcinarea să 

alcătuiască un nou cabinet, colorat mai spre stânga. Ar fi pe placul anglo-americanilor, însă 
cu sentimentele sale liberale şi cu antenele ţărăniste, mă întreb dacă îl va accepta Frontul. 
Cred că în orice caz, s-a dovedit tuturor, că mişcarea FND nu are răsunet în ţară. 

Expunerea de ieri a lui Churchill care s-a ferit să pomenească ceva despre România, 
poate lăsa impresia că înţelegerea de la Yalta ne-a abandonat cu totul în seama ruşilor. Şi 
totuşi, încă nu-mi vine a crede că lucrul ar fi cu putinţă. Să vedem cum vor decurge 
dezbaterile în Camera Comunelor, căci s-ar putea ca vreo interpelare să silească guvernul a 
deschide vorba şi despre noi. 

Zvonul că turcilor li s-a cerut să pună la dispoziţia aliaţilor o armată de un milion oameni, 
m-a pus pe gânduri: cele câteva insule din Egee nu necesită o asemenea desfăşurare de 
forţe; singura explicaţie ar fi eventualitatea întrebuinţării ei în Balcani şi aceasta ar însemna 
că politica sovietică în România, Bulgaria şi în Jugoslavia, să nu prea fie pe placul Londrei şi 
al Washingtonului. 

Postul de Radio Dunărea, pescuind în apă tulbure, s-a grăbit a răspândi zvonul că regele 
Mihai îşi pregăteşte fuga în Elveţia şi că, dacă s-au opus la aceasta în septembrie 1944, în 
ianuarie 1945 atât Dinu Brătianu cât şi Maniu au fost de acord. în fond n-ar fi exclus ca în 
cazul extrem în care Sovietele şi-ar impune aici guvernul lor, Regele să plece spre a 
constitui un alt guvern român în exil. Să ne ferească Sfântul! 

în Camera Comunelor, Eden a învinovăţit atât trecutele guverne ale Poloniei de o politică 
abuzivă, încercând a „poloniza” artificial populaţiile ucrainiene din jurul Lwow şi pe ruşii albi 
de la Wilna, cât şi pe cel actual de la Londra, de a nu se fi putut acorda cu comitetul din 
Lublin. 

Pe lângă cei „3”, China şi Franţa, iată că şi Brazilia, - toate participante la viitoarea 
conferinţă de la San Francisco,- va fi recunoscută ca mare putere. 

1.3.45. S-a petrecut azi noapte, ceea ce mă temeam de mult că se va întâmpla; din 
acest moment suntem complet ocupați de ruşi. Prefectura poliţiei e în mâna lor, aşa că nu 
mai avem speranţa să apelăm la vreo autoritate de-a noastră în cazul probabil că abuzurile 
sovietice se vor înteţi. Se procedează la desfiinţarea jandarmeriei, deci şi la ţară va domni 
pretutindeni bunul plac moscovit. 

în aceste condițiuni, Barbu Ştirbei a acceptat să formeze guvernul. Ce fel de guvern?! 

Astă seară, la Braşov, a sărit în aer clădirea fostului Consulat german în care s-a instalat 
comandamentul sovietic, probabil datorită unei proaste mânuiri a instalaţiei de gaz metan. 
A fost însă de-ajuns ca ruşii să ne acuze tot pe noi de atentat, deşi paza era exclusiv a lor. 

Vişinski şi-a terminat misiunea şi a plecat. 

Dejun astăzi la Pallin. Atmosferă de înmormântare şi nicidecum una de clasa întâi! 

Ştirbei a depus mandatul şi se vorbeşte acum de guvern Groza sau Tătărescu. Buzică 
Danielopol afirmă că ruşii care au fost totdeauna în istorie de rea credinţă, dar care veşnic 


au pierdut partida, sunt şi acum pe cale să comită greşeli peste greşeli: 

1. îl alungă pe Rădescu care a fost primul ce s-a ridicat la noi împotiva lui Killinger; 

2. îl aduc pe Tătărescu care a fost premierul dictaturii carliste şi care a dat afară pe 
Titulescu; 

3. pregătesc plecarea Regelui, silind să abdice pe cel care a avut curajul şi 
înţelepciunea actului de la 23 august. 

Declaraţia ultimă a lui Rădescu a fost făcută în prezenţa şi cu îndemnul englezilor şi 
americanilor; dacă n-ar fi făcut-o, întârziam poate cu două săptămâni, dar nu puteam evita 
cele ce se produc azi. 

Statul Major a surprins acum câteva zile un ordin al Anei Pauker pentru luarea cu asalt a 
Prefecturii din Buzău, aşa că agenţii săi au putut fi arestaţi. 

Mi s-a povestit despre o scenă dramatică în care Vişinski i-a reproşat lui Rădescu că 
guvernul român n-a fost în stare timp de şase luni să sancţioneze criminalii de război, 
pentru ca apoi în şase ceasuri să dea afară din oştire nişte generali cu adevărat patrioţi. Ca 
urmare, i-a cerut revocarea imediată a măsurii luate. 

în întrevederea avută cu Regele, Vişinski i-a spus: „Bineînţeles, Suveranul trebuie să 
priceapă că guvernul Rădescu nu mai poate continua”. Mihai intimidat, nu i-a răspuns nimic. 
în tot cazul, aflu că Vişinski n-a plecat încă, şi că nu va pleca până la rezolvarea crizei. 

în afara haosului tot mai răspândit în spirite, efectul cu adevărat palpabil al 
„democratizării” ţării este răspândirea fulgerătoare a molimii tifosului exantematic, ca şi 
pragmaticul său antidot care străbate păturile atmosferei, într-un covârşitor parfum de 
usturoi... 

Ruşii anunţă că au intrat în unele cartiere din Dantzig. 

Dezbaterile din Parlamentul englez s-au terminat cu un vot de încredere care a adoptat 
în unanimitate programul guvernului. 

Lucru nemaipomenit în analele constituţionale americane: preşedintele Roosevelt a făcut 
în faţa Congresului o expunere asupra convorbirilor de la Yalta. 

Franţa reia raporturile diplomatice directe cu Italia. 

S-au pus bazele, încă în stare de proiect, ale unui stat-tampon al Renaniei. 

2.3.45. Am aflat că Regina a părăsit ţara în avion şi că Regele, care ar fi dorit şi dânsul 
să plece, a fost împiedicat s-o facă de către partidele istorice. Acum se zbat ai noştri să 
alcătuiască un guvern: azi dimineaţă Tătărescu se afla la Legația sovietică, iar ieri 
Stevenson a fost să-l vadă pe Dombrovski. 

Se pare că aliaţii ar gândi să transforme ţara noastră într-un experiment al celor hotărâte 
la Yalta, în sensul că dacă nu reuşim să formăm un guvern de largă colaborare 

democratică, România ar urma să fie ocupată simultan de cei trei mari aliaţi, spre a ne 
asigura libertăţile şi a proceda la alegeri. 

în acest caz, n-ar fi mai abil din partea noastră să nu izbutim a forma guvernul? 

Deocamdată ocupaţia rusă este totală; reîncep a perchiziţiona casele sub motivul de a 
căuta arme, dar cu rezultatul practic al jafului necontrolat şi fără iluzia măcar a unei 
autorităţi la care bieţii creştini să mai poată apela. Din nenorocire nu-mi pot închipui nici 
cum, nici când această stare de lucruri s-ar putea modifica în bine. 

Vişinski are o activitate febrilă la cartierul său general de la Legația sovietică, iar Ana 
Pauker, reîntoarsă de la Moscova, e tot timpul acolo să-şi recâştige prestigiul, aducând la 
guvernare FND-ul, dar care să reprezinte totuşi... „o largă colaborare democratică...” 

Astă seară Regele a încredinţat lui Groza alcătuirea guvernului. Să fie oare acesta 
motivul bucuriei Brătienilor, care afirmă că azi atmosfera e mult mai favorabilă decât ieri şi 
că occidentalii au început să se amestece? Frumos amestec, n-am ce zice! 

Pe frontul de vest, operaţiunile se precipită şi aliaţii anunţă că au intrat în Krefeld şi în 
Dusseldorf. Rezistenţa germană pe linia Siegfried slăbeşte văzând cu ochii, astfel că 
trecerea Rinului nici nu mai poate fi disputată de acum înainte. 

3.3.45. Zvonul umblă că Groza va forma guvenul cu Guţă Tătărescu, ca vicepreşedinte 
şi la Externe şi cu Ralea, ambii ca exponenţi ai celor două partide istorice, raliaţi la 
democraţia frontistă. De la liberali şi ţărănişti, mi se afirmă că până la sfârşit nu este sigur 


că Groza va putea forma guvernul, iar starea lor euforică de ieri corespundea speranţei, că 
având susţinerea englezilor şi americanilor, s-ar fi putut constitui un guvern Ştirbei. 

Cum am spus, conform celor enunțate de Roosevelt, ar fi poate mai bine să nu reuşim a 
constitui guvernul, spre a ne lăsa ocupați şi conduşi de un fel de consiliu de tutelă al celor 
trei aliaţi. Rămâne însă de văzut dacă pentru a para această perspectivă, ruşii nu vor uza de 
maniera brutală, operând prin forţă. 

Tot soiul de ştiri fanteziste au reînceput să circule prin oraş, fiecare colportând pe cele ce 
se potrivesc mai bine cu pofta inimii sale. 

După sosirea lui Vişinski şi după ordinul său brutal către Rege de a-l da afară pe 
Rădescu, Maniu cu Brătianu s-au dus să-i declare că faţă de această atitudine contrară 
prevederilor armistiţiului, partidele lor denunţă pactul încheiat. 

După ce s-a anunţat plecarea Reginei în Anglia, aliaţii au şi răspândit zvonul că şi 
Rădescu se află la Londra, pe când unii afirmă că l-au zărit prin oraş într-un automobil 
încadrat de ruşi. 

Cert este însă că după dezarmarea poliţiei şi trecerea ei în subordinea ruşilor, deţinuţi! 
de drept comun de la închisoarea Arsenalului, vreo 200 criminali şi borfaşi, au evadat astă 
noapte, terorizând cartierul Izvor; desigur azi sunt cu toţii înscrişi deja în FND... 

Aud astă seară că iniţiativa Groza a eşuat şi că acum Lupu ar fi primit însărcinarea să 
încerce formarea cabinetului. 

Aliaţii împing puternic la Rin, sunt la 6 km de Colonia şi nu departe de Bonn. 

4.3.45. Continuă să circule zvonul că ruşii întâmpină mari dificultăţi, unii zic chiar că 
suferă înfrângeri din partea nemților, care din această cauză probabil, cedează mult în vest. 
Informaţii mai serioase de la noi, spun că Regina n-a plecat, spre a nu lăsa singur pe 
Rege care e cu totul descurajat prin teroarea ce încearcă acum Vişinski asupra noastră. Cu 

toată presiunea acestuia care voia să impună un guvern fără vechii liberali şi ţărănişti, 
Groza s-a văzut silit să depună mandatul şi toată lumea se întreabă cine ar mai putea forma 
guvernul. 

între timp, Vinogradov a fost destituit, fiind acuzat de prea mare slăbiciune faţă de noi. 
Din nenorocire, sunt semne vădite că americanii şi englezii nu sunt încă în stare să ia o 
atitudine fermă faţă de ruşi, aşa că mă întreb dacă formula de a ne arăta incapabili să 
constituim un guvern de largă uniune democratică spre a ajunge la necesitatea unei tutei 
tripartită, mai poate fi socotită ca o abilitate. Zvonul că Frontul s-ar arăta mai înţelegător în 
chestia agrară trebuie controlat. 

Regimentul 6 „Mihai Viteazu” şi cel de Gardă care au refuzat să se lase dezarmate, au 
fost trimise disciplinar pe front în linia întâia. 

Se comentează mult audienţele succesive acordate de Papa ambasadorului german 
Weizsăcker şi trimisului personal al preşedintelui Roosevelt, d-nul Taylor, pentru a deduce 
posibilitatea unei încercări de pace între nemți şi aliaţi. Unii chiar pretind a realiza un front 
defensiv în contra amenințării cotropitoare moscovite. 

5.3.45. Trupele lui Jukov au ajuns la Baltica, ocupând Koesling şi Kolberg, singura 
fortăreață prusacă rămasă necucerită de armatele victorioase ale lui Napoleon; forţele 
germane din Pomerania sunt acum complet izolate ca şi cele de la Dantzig şi din Prusia 
orientală, lată deci, cel puţin în nord, dezminţirea zvonului despre o slăbire a forţei ofensive 
a ruşilor. 

Guvernul de la noi este încă în gestiune: ba se vorbeşte de un guvern Groza pe care 
strada îl reclamă până sub ferestrele Palatului, dar pe care Maniu îl refuză pe motiv că-l 
aduce pe Tătărescu drept colaborare liberală şi pe 2-3 transfugi trecuţi la FND ca aport 
țărănist; ba de un guvern Guţă pe care, zice-se, ruşii îl au la mână şi-l vor face să cânte 
după voia lor graţie unor dosare compromiţătoare; ba de un guvern neutru prezidat de 
Davidescu de la Casaţie; ba de un soi de „mixtum-compositum ” cu reprezentanţi din toate 
partidele, conduşi de un triumvirat anglo-ruso-american. 

în orice caz, persoana Regelui se descoperă mult prea mult, fiind nevoit să refuze cutare 
sau cutare combinaţie, şi pe care într-o bună zi Vişinski îl va arunca peste bord, spre a 
realiza cu canaliile în solda sa o manifestare spontană de raliere a poporului român la marea 


federaţie amică sovietică. 

Conform organizaţiei sindicatelor din uzine, lucrătorii sunt obligaţi ca la ora terminării 
activităţii să se înarmeze şi să pornească prin mahalale pentru răspândirea convingătoare a 
principiilor Frontului, sau să fie oricând gata să manifesteze pentru cauza cea bună. Cunosc 
aceste prevederi de la un tânăr căruia i s-au pus aceste condiţii pentru a putea fi angajat să 
lucreze la uzinele Malaxa sau la Vulcan. 

6.3.45. Aliaţii au intrat în Colonia. 

După toate probabilitățile, la noi vom avea un guvern Groza cu Tătărescu la Externe; cât 
despre liberali şi ţărănişti, aud că după ce refuzaseră orice colaborare, mai cu seamă din 
cauza intransigenţei lui Maniu, aleargă acum, care mai de care, după un portofoliu. Este 
deci clar că poziţia de principiu nu era datorită decât speranţei, că fără ei nu se va putea 
forma guvernul. 

întrunirea prevăzută pentru ieri, are loc azi după amiază. Dacă până atunci s-a şi format 
guvernul, manifestaţia rămâne fără obiect şi devine doar una de simpatie şi de entuziasm. 
S-o vedem şi pe asta. 

Elveţia a comunicat guvernului cehoslovac din Londra că a rupt raporturile cu fosta 
Legaţie slovacă, iar acesta consideră că ipso facto, relaţiile cu Republica cehoslovacă au 
fost reluate. 

Cele patru puteri aliate invitante, - Anglia, Statele Unite, URSS şi China, - au trimis 
invitaţii pentru 25 aprilie la San Francisco guvernelor a 44 state, făcând excepţie pentru 
naţiunile neutre şi pentru foştii sateliți, aşa că România „peut se brosser’””. De altfel, 
fiindcă n-are încă un guvern unitar, nici Polonia n-a fost invitată. 

Cât despre Franţa, există şi aici oarecare dificultăţi pentru a o considera la rând cu 
celelalte puteri invitante. 

Guvernul lui Hitler pare să se fi instalat la Munchen, lăsând lui Himmler grija Berlinului, 
unde se organizează o aprigă rezistenţă. 

Astă seară s-au aruncat în fine sorții şi s-a constituit guvernul Groza cu Guţă Tătărescu 
vicepreşedinte şi la Externe, dar cu Teohari Georgecu la Interne, Zăroni la Agricultură, 
Vasiliu-Răşcanu la Război, având pe Dămăceanu ca subsecretar de stat, Pătrăşcanu la 
Justiţie, Ralea la Arte şi toată kiriela frontiştilor mai mărunți; liberalii dizidenţi rămân cu 
Alimănişteanu la Finanţe şi cu Bejan la Industrie şi Comerţ. 

Ce va da acest guvern, nu ştiu, în tot cazul bine, nu. 

Totul va depinde de planurile de viitor ale lui Stalin. Stăpân al jumătăţi estice a 
continentului nostru şi al Asiei nordice până la Pacific, va avea de ales între o politică de 
acomodare cu puterile anglo-saxone, ceea ce ar putea cere multă apă în vinul său oţetit, şi 
un plan de lungă durată spre a nu ceda nimic din terenul câştigat şi a pregăti armele pentru 
o nouă ofensivă asupra restului apusean al Europei. 

15 „este refuzată” 
https://biblioteca-digitala.ro / https://migl.ro 
Jurnal politic 1939-1950 

87 

Dar mai există şi un Dumnezeu, aşa că nu trebuie să ne pierdem toată nădejdea... Atât! 

7.3.45. După primul Consiliu de miniştri, Groza a vorbit presei anunțând că foarte 
curând vom intra în Transilvania de nord, ale cărei porţi ne sunt deschise după promisiunea 
mareşalului Malinovski, care dimpreună cu Vişinski au primit pe Groza după depunerea 
jurământului la Palat, ca un soi de altă învestitură. A mai precizat că nu va trece mult şi se 
vor întoarce şi prizonierii din Rusia. 

în schimb, vom trebui să ne depresurăm complet de cătuşele reacţionarismului fascist, 
curăţind şi democratizând tot aparatul statului şi bineînţeles, procedând în cel mai scurt 
timp la reforma agrară. 

Se vorbeşte de proiectul lui Tătărescu care propune o cotă neexpropriabilă până la 150 
hectare (să vedem ce trecere ar mai putea avea el!) şi de un altul al lui Groza, care lasă o 
cotă mai mare de 50 hectare, doar celor cu copii majori (probabil unde el însuşi nu mai are 


minori!). 

în privinţa vinovaţilor traşi la răspundere, se vorbeşte de distrugerea dosarelor de către 
organele Siguranţei şi de dispariţia unora dintre acuzaţi: Radu Budişteanu şi alţii. Ultima 
noutate: pentru democratizarea armatei, ofiţerii sunt chemaţi sâmbătă la o întrunire, iar 
prin ministere toţi funcţionarii trebuie să se sindicalizeze. 

Mareşalul Tito formează guvernul în Jugoslavia cu Subasici la Externe. 

Finlanda s-a trezit să declare la 1 martie război Germaniei (tot degeaba, căci n-a fost nici 
ea poftită la San Francisco) şi brusc de tot, mareşalul Mannerheim şi-a adus aminte că are 
78 ani şi că la o vârstă atât de înaintată nu mai poate conduce ca Preşedinte destinele ţării 
sale. 

Mai sonor decât oricând, Guţă s-a prezentat azi după amiază la minister. 

în Italia, generalul Roatta, condamnat de Tribunalul Poporului a evadat, unii pretind că a 
trecut în Portugalia, alţii că s-ar afla ascuns la Vatican. Oricum, opinia publică e furioasă şi 
se desenează o mişcare de revoltă deschisă împotriva guvernului Bonomi. 

Ştirea la noi că generalul Rădescu ar fi arestat este dezminţită printr-o altă ştire, tot atât 
de puţin confirmată, că s-ar afla refugiat la misiunea engleză. Aud că ruşii, furioşi pe Ştirbei 
că n-a vrut să formeze guvernul după placul lor, i-au stabilit acestuia domiciliu forţat la 
Buftea. 

Astă seară, în Consiliul de Miniştri, Gheorghiu Dej pare să fi luat conducerea generală a 
politicii guvernului; într-un expozeu radiodifuzat, a trecut în revistă tot programul de politică 
internă şi externă al diverselor departamente, după ce Groza şi Tătărescu nu vorbiseră 
decât generalităţi. Să fie el şeful?... 

9.3.45. Aliaţii au trecut Rinul la sud de Colonia şi au intrat în Bonn şi se îndreaptă spre 
Koblenz. Ruşii se află la 6 km de Stettin şi la 45 km de Berlin, al cărui atac se anunţă 
iminent. Se zvoneşte că Hitler nu mai deţine autoritatea. 

Alimănişteanu mi-a spus că s-a reuşit obţinererea unui preţ just pentru pământul 
expropriat ce se va plăti mai târziu, spre a feri pe proprietari de bonuri de expropriere fără 
valoare şi acordarea de sume mai mari pentru familiile cu copii. între timp însă, în multe 
judeţe continuă sub îndrumarea autorităţilor frontiste împărţirea imediată a pământului la 
ţărani, spre a pune pe legiuitor în faţa faptului împlinit. 

Presa engleză protestează împotriva statului-fantomă al Renaniei pe care Franţa, dacă 
mai are destulă cuminţenie, îl va lăsa să rămână germanilor, aceasta în interesul păcii 
generale. 

10.3.45. Ca semn al prieteniei şi încrederii ce au faţă de noul guvern român, ruşii 
deschid începând cu 12 martie porţile Ardealului de nord, unde se instalează de azi înainte 
administraţie românească. Aceasta, pe baza schimbului de telegrame între Groza şi Stalin, 
constituind din partea guvenului nostru angajamentul că ordinea va fi păstrată, că 
drepturile tuturor naționalităților vor fi respectate şi că se va purta grijă de toate nevoile 
frontului de luptă. 

Agenţia Tass informează şi Reuter retransmite ştirea, că Sovietele au fost informate 
oficial de către englezi că generalul Rădescu se adăposteşte la misiunea britanică din 
Bucureşti. 

Guvernul înlocuieşte întregul personal administrativ numit de ţărănişti în Ardeal. Este 
cert că în curând nu vom mai avea nicăieri în ţară decât prefecţi şi primari comunişti. Mai 
mult, după întrunirea de azi după amiază pentru sovietizarea armatei, nu vom mai putea 
conta nici pe această faimoasă „grande muette”* care va începe să se manifeste 
grandilocvent. 

11.3.45.La recepţia de vineri a ARLUS, dată în casa Monteoru de pe calea Victoriei în 
onoarea lui Vişinski, acesta a acuzat formal pe Rădescu care a voit să arunce ţara în 
prăpastie printr-o politică de aventură, şi a numit partidele istorice ca arhaice şi bune de pus 
la arhivă, care preferă să rămână într-o „splendidă izolare”, decât să ocupe rolul modest ce 
li se cuvine în stat şi în societate şi pe care Groza le oferise. A terminat amenințând pe 
duşmanii... fascişti, că dacă nu vor înceta să tot clevetească, „îi vom sili să amuţeacă.” 


Adevărat Reichsverwalter!15!... 

Aliaţii lărgesc capul de pod la răsărit de Rin, iar ruşii luptă în Dantzig şi ocupă localităţi în 
jurul Stettinin. 

în timp ce Polonia, Italia şi noi n-am fost admişi la Conferinţa de la San Francisco, o 
invitaţie specială a fost adresată evreilor de a avea reprezentanţi neoficiali la conferinţă. 
Oh, sfântă democraţie şi magice cuvinte de Libertate, Egalitate, Fraternitate!... 

Generalul Roatta a fost rearestat. 

E „Forța tăcută” 

a vătaf 

Manchester Guardian recunoaşte că misiunea engleză din România nu putea decât să 
acorde azil lui Rădescu, văzând cum era ameninţat de cei din tabăra rusească şi atrage 
atenţia Sovietelor asupra greşelii ce comit, comportându-se şi amestecându-se astfel în 
treburile româneşti. 

13.3.45. Am aflat că la întrunirea armatei de la sala Aro atmosfera a fost foarte 
bătăioasă şi deloc pe gustul FND. Atunci când Groza a afirmat că Armata Roşie ne-a redat 
Ardealul, ofiţerii din sală au protestat: „Ba cei 60.000 morti ai noştri ni l-au redat. De ce ne- 
aţi dezarmat ? Daţi-ne armele înapoi, să putem lupta.” Ziarele au suprimat bineînţeles 
această intervenţie, şi au publicat doar frazele primului ministru. 

Azi dimineaţă, guvernul a pornit în alai mare la Cluj, de unde se va întoarce Joi, după 
ceremonii solemne de frăţie cu sovieticii. Aud că anglo-americanii sunt foarte nemulţumiţi 
de totala nerespectare din partea Sovietelor a convenției de la Yalta cu privire la România şi 
că în semn de protestare, niciun membru al misiunilor de la noi şi nici vreun gazetar al lor 
nu merge la Cluj. 

Am vorbit ieri cu Ralea, care mi-a afirmat că nimeni din Front, nici măcar comuniştii, nu 
au nutrit vreodată idea înlăturării Monarhiei, aşa că atunci când în zilele de criză Regele era 
hotărât să abdice, ei s-au gândit nu la Republică, ci la un consiliu de Regenţă prezidat de 
Patriarh. 

A adăugat că acum, ca şi altă dată boierii ţării, partidele politice trebuie să-şi împartă 
rolurile, spre a reuşi o acomodare momentană a situaţiei fără învrăjbire reală; consideră pe 
Groza destul de bine intenţionat şi destul de abil ca să ocoleacă asperităţile cu Sovietele, 
fără a abandona poziţia şi interesele ţării. Ralea mai susţine că a încercat, acasă la Groza, o 
noapte întreagă să-l convingă pe Mihalache să devină mai înţelegător, dar a fost în zadar 
din cauza intransigenţei lui Maniu. 

Acesta sfătuise pe Rege să plece pentru a organiza rezistenţa în străinătate, căci în ţară 
ruşii nu l-ar lăsa să domneacă, dar Dinu Brătianu, abia în ultima zi, a revenit la gândul 
sănătos de a sfătui şi dânsul pe Rege să rămână, având asigurări formale din partea 
guvernului Groza că nu se va întâmpla nimic. 

în Finlanda, un joc foarte neclar: după ce renunţase din motive de sănătate şi de vârstă, 
Mannerheim îşi dă deodată seama că s-a înzdrăvenit şi revine din nou la cârma statului. 
Bizar! între timp însă, mişcarea comunistă finlandeză face progrese uimitoare. 

Lucru surprinzător: Bulgaria primeşte reprezentanţi politici englezi, americani, francezi şi 
italieni şi este autorizat a trimite un reprezentant al său la Paris. Pe când noi?! 

în Grecia simptomele tulburi continuă. 

Japonia care strigă tare că va rezista şi că până la sfârşit va triumfa, recunoaşte că se 
poate aştepta în curând la o debarcare americană în metropolă şi că aliaţii fac toate 
eforturile să termine cât mai curând războiul din Pacific. Japonezii au dezarmat trupele 

franceze din Indochina iar Annamul s-a declarat independent, afirmând că va lupta alături 
de Japonia. 

Costel Tătăranu a fost numit guvernatorul Băncii Naţionale în locul lui Lapedatu. 

Ştiri de la ţară, că autorităţile împiedică pe proprietari să mai facă însămânţările de 
primăvară. Mâine va fi dat publicităţii decretul pentru reforma agrară. Pare a se desena un 


vag început de neînțelegere între Groza şi comunişti şi mă tem că, până la sfârşit, aceştia 
vor încerca să-l înlăture. 

14.3.45. Impresia ceremoniei de la Cluj este că acolo a avut loc o desfăşurare a 
regimului de forţă al Frontului, cu pancarte în contra lui Maniu, cu câteva glasuri răzlețe 
ovaţionând pe Rege în mijlocul uralelor nesfârşite pentru liberatorul Stalin şi pentru scumpul 
amic Vişinski, cu discurs rostit de Groza în româneşte şi în ungureşte, cu un Suveran stând 
mut în faţa unei manifestări de triumfător comunism, sub surâsul oblăduitor al protocolului 
sovietic. 

A mai trecut ţara şi prin alte nevoi, deşi nu atât de dramatice poate, dar foarte reale: am 
avut anii protectoratului generalului Kiseleff, a cărui generozitate aristocratică, nu era mai 
puţin primejdioasă decât brutalitatea bolşevică; am avut serbările de la laşi pentru alipirea 
Basarabiei din martie 1918 cu un guvern Marghiloman adus din Bucureşti în furgoanele 
germane; am avut ocupaţia nemţească a lui Killinger. Toate au trecut şi noi am trecut prin 
toate, ca să trăim mai departe cu greu, dar totuşi trăind, căliţi ca oţelul care se înconvoaie şi 
zbârnâie tremurând ca varga, dar ca varga oţelită, rezistând fără a se rupe. 

Din toate câte le aud, toţi ce ce ne conduc azi cu pumnul încleştat în loc de-o palmă 
răşchirată sunt ca şi şefii legionari de acum câţiva ani, inferiori intelectual şi moral, nişte 
rataţi ai vieţii ce-şi dau sema că unicul lor mijloc de a se afirma este să ţipe, să terorizeze şi 
să profite de clipa ce trece, ca pedeapsă şi învăţătură pentru biata şi nătânga noastră 
omenire, încă atât de copilă... 

Atacurile bandiţilor şi jafurile se ţin lanţ, ba chiar se înteţesc; astă noapte au furat 
covoare din Legația turcă, efect probabil al organizării pazei cu gărzi cetăţeneşti. E bine că 
şi străinii pot aprecia astfel mai de aproape binefacerile... luminii care ne vine din răsărit. 

Cu toate fraternizările dintre Madosz şi Front, au avut loc bineînţeles la Cluj şi inevitabile 
păruieli între români şi unguri. 

Eden a declarat în Camera Comunelor că Moscova a informat guvernul britanic că în 
România,- guvernul Rădescu dovedindu-se incapabil să menţină ordinea, cauzând grave 
prejudicii în spatele frontului,- Sovietele au fost nevoite să ia măsuri pentru constituirea unui 
guvern Groza şi se miră de ce misiunea de la Bucureşti a dat azil lui Rădescu, vinovat de 
acţiune dăunătoare aliaţilor. Ministrul englez adaugă că deoarece pentru guvernul britanic 
nu reiese întru nimic vina lui Rădescu, misiunea a fost autorizată să-i acorde adăpost şi că în 
acest moment are loc un schimb de note între Londra, Washington şi Moscova cu privire la 
România. 

15.3.45. Mai mult decât oricând, ţara şi poporul sunt sub potcoava muscalului: lucru 
nemaiauzit, şedinţa Consiliului de miniştri de la Cluj, oricât de festivă i-ar fi fost 
însemnătatea, a avut cinstea prezenţei lui Vişinski şi încă şi mai mare cinstea discursului 
său, în care-i dă îndrumări politice, afirmând că, în afara acestei concentrări de forţe 
democratice, n-au mai rămas decât acei ce nu au dreptul să se numească democrati. lar ieri 
după amiază, în piaţa Palatului trecea manifestaţia frontistă prin faţa Regelui, scandând: „A- 
na Pau-ker! A-na Pau-ker!” 

Aud că Maniu, cu toate speranţele ce-i şoptesc aliaţii, este foarte descurajat, văzând câtă 
puzderie de armată sovietică ne-a împănat ţara şi fiind informat că englezii şi americanii, 
care nu vor să recunoască guvernul Groza din cauza prezenţei lui Tătărescu (acuzat de a fi 
provocat ruptura cu Anglia), ar fi hotărâți să ne părăsească, lăsându-ne singuri pe mâna 
ruşilor (că până acum, mult ne-au mai ocrotit!). 

Din aceeaşi sursă, mi se afirmă că Tătărescu şi grupul său de neo-liberali ar fi fost chiar 
scoşi din guvern şi că acum ruşii se muncesc să aducă în locul său pe nebunul şi ramolitul 
de Lupu, cu tot alaiul său de dizidenţă ţărănistă. Pentru aceasta, se aşteaptă doar 
înapoierea la Bucureşti a lui Mihalache ca să-şi dea blagoslovenia. 

în legătură cu aceste zvonuri, aflu din izvor sovietic că în ultimile ceasuri de înfrigurare 
ale guvernului Rădescu, Ana Pauker plecase cu avionul la Moscova, unde a explicat că 
România este în ajunul unui „coup de force”! antidemocratic al tuturor partidelor 
reacționare şi că a provocat prin alarma dată, o impresionantă desfăşurare de forţe militare 
în România. 


Drept răspuns la zvonurile că printre comandanții oştirii germane ar creşte curentul 
pentru încheierea unei păci cu armatele Eisenhower, aliaţii anunţă că sunt dispuşi să 
accepte capitularea oricărui corp de trupă german, însă că refuză să discute cu Germania 
chestiunea unui armistițiu. 

în discursul rostit în faţa delegaţiei Partidului Conservator, Churchill a declarat că 
Germania are de ales între capitulare fără condițiuni şi distrugere şi ruină completă, 
precizând că dacă războiul în Europa se termină până în vară, alegerile engleze ar putea 
avea loc imediat după. 

Unele din frazele lui Churchill au factura oratorică de înaltă clasă: „libertăţile noastre 
menţin Imperiul şi Imperiul ne garantează libertatea” sau: „greutăţile dramatice prin care a 
trecut Anglia dovedesc minunata trăinicie a Imperiului său, care depăşeşte cu mult toate 
exemplele istorice din trecut”, aşa că: „nu avem nevoie, pentru a ne conduce barca, de 
sfatul şi de ajutorul nimănui, nici chiar al celor mai buni prieteni” (dacă nici aici nu e vorba 
de propaganda bolşevică, mărturisesc că-mi pierd libera rațiune). 

16.3.45. Persistă zvonurile despre criza de guvern, de plecarea lui Tătărescu, ba chiar de 
plecarea misiunii engleze. 

16 „acțiune de forță” 

L-am întrebat azi pe Gută, care s-a arătat surprins şi mi-a dezminţit bineînţeles orice 
temei de criză, mărturisind că nu vede pe ce motiv. La drept vorbind, dacă va pleca 
Tătărescu, aceasta s-ar întâmpla nu din cauza supărării britanice, ci pe cauze interne de 
ruptură cu Frontul, pe chestiunea reformei agrare, ceea ce nu poate fi decât foarte onorant 
pentru dânsul. 

La noi a intrat în funcţiune sistemul stahanovist cu citaţii, premii şi medalii pentru 
muncitorii care termină o treabă într-o zi în loc de patru, sau pentru echipe de trei lucrători 
care fac munca cât a altor zece! La Eforia spitalelor, ministrul Bagdasar a înscăunat ca prim 
efor pe un mecanic şef de la spitalul Colentina. 

Spre a uşura situaţia ruşilor din Ungaria care sunt atacați de 15 zile la est de Balaton, 
Radio Londra anunţă că a intrat în acţiune aviația americană din Italia. 

De trei zile, aliaţii au început să arunce asupra Germaniei bombe de câte 10 tone ce fac 
ravagii înspăimântătoare; o fi sau nu vreo legătură, dar presa suedeză anunţă că după 
discuţii furtunoase la Berghoff, Hitler s-a lăsat înduplecat de Ribbentrop să încerce un 
demers de pace pe lângă reprezentanţii englez şi american din Stockholm, dar că răspunsul 
a fost un refuz categoric. 

Se aşteaptă sosirea la Moscova a lui Beneş, care împreună cu guvernul său e în drum 
spre Kosice. 

în privinţa noastră, se pare că americanii sunt cei ce au luat iniţiativa şi că englezii îi 
urmează: de pildă, nimeni din misiunea americană n-a luat contact cu cineva din guvern, iar 
englezii care acceptaseră la început invitaţia pentru Cluj, s-au scuzat în ultimul moment, 
aflând că americanii nu se vor duce. 

La o întrebare ce i s-a pus în Parlamentul englez, Churchill a răspuns categoric că nu 
poate fi vorba de a se acorda României co-beligeranţa, ceea ce se interpretează de unii ca 
fiind datorat guvenului Groza, emanaţie a Frontului. 

17.3.45. Toată lumea este impresionată de vestea că Statele Unite, prin vocea lui 
Stettinius, refuză să recunoască legalitatea guvernului Groza. 

De aici, tot soiul de zvonuri încep să circule: că guvernul e pe ducă, că în curând va fi o 
nouă întâlnire în „3”, poate chiar aici, la Bucureşti, ba chiar că până în două zile aviația 
americană va veni să bombardeze la noi pe ruşii care aduc mereu trupe şi material în jurul 
capitalei şi care, între timp, au reînceput să rechiziţioneze case pentru ofiţerii lor, dând 
afară lumea din locuinţe sau din birouri. 

S-ar părea că Vişinski a plecat în grabă la Moscova, pentru a încerca să pareze campania 
intrigilor ţesute acolo în lipsa sa, cu scopul de a se arăta lui Stalin că a împins lucrurile prea 
departe, greşind în politica faţă de România. în tot cazul, nu încape îndoială că situaţia între 
aliaţi este destul de încordată pe tema României şi se afirmă că Rădescu ar fi şi plecat în 


Anglia. 

La noi, ţăranii îşi împart moşiile încă înaintea publicării decretului-lege de reformă agrară, 
iar un ministru din cabinet mi-a mărturisit că acestea sunt ordinele date de guvern; aveam 
poftă să-i răspund, întrebând: „ordine” sau „dez-ordine?” 

Am aflat că la interogatoriul luat de către acuzatorul public, lon Antonescu a răspuns: 
„Sunt învinovăţit a fi provocat dezastrul ţării şi a fi un criminal de război. Da, recunosc. Sunt 
criminal de război, dar numai eu şi nimeni altul afară de mine căci toţi ceilalţi n-au făcut 
decât să execute ordinele mele şi, dacă nu le-ar fi executat, i-aş fi lichidat eu pe dânşii. 
Altceva nu am de spus.” 

Astă seară, comunistul Agiu care taie şi spânzură la ministerul Agriculturii a vorbit la 
radio de comemorarea răscoalelor de la 1907, prilej a se referi din nou şi pentru a anunţa 
„confiscarea moşiilor”. 

Poate că e mai bine aşa: un asemenea „déni de justice”! susţine mai mult cauza 
proprietăţii decât pomana unei ridicole despăgubiri în rentă devalorizată ca în 1920. 

Ruşii anunţă ocuparea Gdyniei, apropierea de Stettin şi ofensivă puternică la lacul 
Balaton. 

18.3.45. Lumea mai înviorată şopteşte că aliaţii, îngroziţi de procedeul rusesc de la noi, 
nu ne vor lăsa şi că astăzi chiar cei „3” se întâlnesc, probabil tot în Rusia, pentru rezolvarea 
problemei româneşti. Alţii se gândesc la o intervenţie turcească în Balcani, care să ţină pe 
loc veleităţile cuceritoare sovietice. în tot cazul ni se dau speranţe că energumenii ce s-au 
pornit să dezorganizeze ţara vor pleca repede şi ordinea se va restabili în curând la noi. 

Am aflat că ruşii au ocupat aeroportul din Popeşti-Leordeni, de unde au alungat pe 
englezi; aceştia au plecat fără să murmure, însă au procedat la rândul lor la fel cu cel de la 
Băneasa, unde acum the tommies stau de gardă. 

Culmea abjecţiei pentru biata Franţă sub conducerea lui de Gaulle, omul Moscovei: 
pentru prima dată Parisul a sărbătorit aniversarea Comunei, care s-a răsculat împotriva lui 
Thiers, trădătorul, aşa că francezii din 1945, înalţă în slăvi pe anarhiştii din 1871. 

Aliaţii au ocupat aproape total Koblenz, însă la capul de pod de peste Rin, rezistenţa 
germană a crescut. Comandamentul aliat a prevenit prin radio pe locuitorii din 
Frankfurt/Main, Mainz, Ludwigshafen, să părăsească aceste centre care vor fi violent atacate 
foarte curând. 

Pe frontul oriental, ruşii au încercuit complet Stettin, iar în Ungaria contra-ofensiva 
germană e în descreştere după pierderi mari. 

19.3.45. Astă noapte pe zidul gardului din faţa casei noastre s-a scris cu creta: „Români, 
ştiţi rezultatul anchetei din piaţa Palatului? Victimele au fost împuşcate cu gloanţe calibrul 
6,35. Armata nu posedă arme cu acest calibru, care este pentru revolver de buzunar. FND 
şi-a împuşcat oamenii. Răspândiţi!” 

17 „inechitate” 
Caiet VII. Le mauvais quart d'heure 


https://biblioteca-digitala.ro / https://migl.ro 
94 


Dimitrie luraşcu 

Aliaţii au ocupat Koblenz, iar ruşii Kolberg, staţiunea celebră de pe malul Balticei. 

20.3.45. Din informaţii directe, Maniu pleacă de la şefia partidului, nu ca să părăseacă 
ţara, ci pentru a da putinţa liberalilor lui Dinu Brătianu să dea mâna cu Guţă. 

în adevăr, de câteva zile anglo-americanii care în nerecunoaşterea lor a guvernului 
Groza, au ajuns să comită mojicia să nu răspundă măcar la cărţile de vizită ce li s-au depus, 
au făcut demonstraţii severe pe lângă ruşi, spre a le arăta încălcarea convenției de la Yalta 
şi spre a pretinde ca guvernul român să fie alcătuit din membrii tuturor partidelor 
democrate, fără dominaţia unei singure tendinţe. 

Ar fi deci posibil să vedem o formaţiune mult mai moderată şi să asistăm de pe acum lao 
sensibilă modificare a principiilor reformei agrare. Cu împărţirea moşiilor, în multe locuri 
deja înfăptuită, autorităţile comuniste au mers atât de departe, încât în unele părţi au 
răsturnat brazda peste semănăturile cu grâul de toamnă răsărit, spre a dovedi că moşierul 


nu-şi muncise ogoarele şi spre a justifica exproprierea. 

21.3.45.Până la urmă, Maniu pare să rămână în fruntea partidului, tocmai spre a 
împiedica pe doritori să colaboreze cu Frontul, căci altfel s-ar da apă la moară celor ce vor 
să dovedească baza democratică a guvernului Groza. Guţă Tătărescu mi-a mărturisit că deşi 
în chestiunea reformei agrare a obţinut prea puţin, socoteşte totuşi de datoria sa să 
continue a rămâne în guvern, spre a servi ca element ponderator şi de frână. 

Dar cei din jurul lui Maniu consideră că Regele a comis o greşeală atunci când, sfătuit de 
Dinu şi de Negel, a sancţionat aducerea la guvern a lui Groza, căci aliaţii anglo-americani nu 
ne vor ajuta decât dacă dovedim că avem destulă rezistenţă să ne susţinem singuri. 

Toată lumea este interesată de ştirea că nu se va reînoi pactul turco-sovietic, unii 
vorbesc chiar de denunţarea lui şi mulţi se întreabă cum vor proceda ruşii în scurtă vreme, 
când se va prezenta scadenţa acordului nipo-sovietic. Ştirea poate fi pusă în legătură cu 
zvonul că ruşii, care au sosit în masă în România, trimit forţe spre Dunăre: oare pentru a 
trece fluviul în Bulgaria, sau spre a le îmbarca pentru a le transporta în susul apei în 
Ungaria, cu scopul intensificării ofensivei ce pregătesc asupra Vienei? 

în caz că le trec în Balcani, nu cumva spre a preveni o acţiune turco-aliată în contra lor? 
în asemenea ipoteză, întreaga manevră a concentrării de forţe de la noi sub cuvânt că s-ar 
fi pregătit aici o revoltă anti-sovietică, nu e menită decât a masca contra măsurile Moscovei 
faţă de temerea unei schimbări de atitudine a aliaţilor. 

Relativ la aceste supoziţii, se afirmă că în acest moment au loc discuţii aprinse între 
anglo-americani şi ruşi cu privire la România şi la sabotarea celor convenite la Yalta. 

Rădescu împreună cu alţi generali au fost puşi în retragere. 

Aici au sosit doi reprezentanţi ai guvernului maghiar din Debrecen. Nici nu e de mirare 
când ştim ce atitudine a avut Groza la Cluj, unde a fost cu adevărat o manifestare a 
levenţilor unguri, care înarmaţi şi cu steagurile lor, au defilat scandând: „Eljen Groza, Eljen 

Vişinski!” şi sărind la bătaie când nişte bieţi români au îndrăznit să strige şi ei: „Trăiască 
Regele!”. 

Maniu spune că la Târgu Mureş, unde cu autorizarea comandamentului sovietic a intrat în 
oraş o unitate de vânători români, aceştia au fost primiţi cu focuri de arme de către levenţi 
şi ruşi, fiind omorâţi cinci şi răniţi alţi 14 ostaşi de-ai noştri. Tristă şi dureroasă amiciţie 
româno-sovietică, aşa că pe drept cuvânt ARLUS ar putea fi tradus prin: „Alipirea României 
La Uniunea Sovietică!” 

Ce să mai zicem noi, dacă Beneş, încercatul lor amic de totdeauna, e silit acum la 
Moscova să constituie noul guvern cehoslovac sub ochii lui Stalin, cuprinzând elemente ale 
comitetului slovac creat de ruşi. 

în Finlanda rezultatele au dat un echilibru echivoc de forţe între 101 „frontişti” adică a 
coaliţiei de stânga şi 99 aleşi ai partidelor burgheze. Dar până la sfârşit, îşi vor băga şi acolo 
ruşii coada. Pallin a primit ordin să plece şi are impresia că e datorită faptului că nu este 
agreabil sovieticilor. 

Bova Scoppa a plecat ieri dimineaţă după un soi de fricţiune cu Gerbore, rămas 
însărcinat cu afaceri. 

22.3.45. Astăzi circulă zvonul că denunţarea pactului turco-sovietic care durează de 25 
ani, ar fi determinat chiar de o ruptură a relaţiior diplomatice între cele două ţări. Evident că 
turcii n-au luat de capul lor o asemenea poziţie şi că ne-am putea aştepta la o încăierare, ce 
n-ar fi exclus să aibă regiunea Dunării, ca teatru de război. 

Mi s-a afirmat că drept răspuns la telegrama prin care noul guvern român exprimă lui 
Churchill sentimentele sale amicale, misiunea britanică de aici a transmis următoarea 
depeşă: „Vă rog să comunicaţi (cui?) că primul-ministru al Marii Britanii a primit o telegramă 
semnată Petre Groza”... 

Pe când proiectul de reformă agrară, amendat pe cât s-a putut prin rezistenţa lui Guţă, 
abia admite dreptul pentru proprietari să-şi strângă recolta din toamnă şi recunoaşte 
conacele, armanele, pădurile şi viile, în Ungaria se admit proprietăţi de 57, 114 şi de 177 
hectare şi stabileşte că toţi cel ce primesc pământ, vor avea să-l plătească la un preţ ce se 
va fixa mai târziu, şi care va fi de 20 ori venitul net al bunului. 


Aceasta este Ungaria comunistă din Debrecen, unde bineînţeles tot magnații continuă să 
aibă conducerea. 

Pe frontul de vest, Palatinatul e aproape complet ocupat şi din cei 80.000 soldaţi germani 
de acolo, aproape 70.000 sunt prizonieri. Acum aviația aliată bombardează masiv regiunea 
Ruhr, de unde populaţia a fost atenţionată de comandamentul aliat prin radio să fugă. 

După ce se zvonise că Regele va refuza să semneze, astă seară la radio la ora 22, ţăranul 
Zăroni a citit - cu greu şi cu opinteli cuvinte încă neîntâlnite în vorbirea sa: minister, 

proprietate, inventar, - textul decretului-lege de reformă agrară, care este o adevărată 
confiscare şi nu ţine sema de niciuna din obiecțiile sau rezervele formulate de Tătărescu. 

24.3.45. în declaraţia făcută ieri, Tătărescu caută a-şi salva un soi de libertate de 
acţiune pentru viitor, recunoscând: „jertfa unei clase care va suporta cu patriotism, ca şi în 
1918, reducerea patrimoniului ei” şi că: „în cursul elaborării reformei agrare, n-au lipsit în 
sânul guvernului nici discuţiile, nici divergenţele, care au impus membrilor Partidului 
Naţional-Liberal anumite rezerve”, dar afirmând totuşi că: „legea agrară va fi aplicată cu 
consensul tuturor membrilor guvernului, solidari în acţiune...”. De altfel el susţine că a intrat 
şi că rămâne în guvern la dorinţa expresă a Regelui. 

Oficial, continuă însă atacurile contra lui Maniu, Rădescu, Brătianul... 

25.3.45. Ofensiva aliaţilor pentru trecerea Rinului s-a dezlănţuit cu puteri înnoite şi trei 
capete de pod la răsăritul fluviului au fost consolidate; unul la Wesel în regiunea Ruhr, unde 
40.000 oameni transportaţi din Anglia au coborât cu planoarele şi paraşutele chiar în 
interiorul dispozitivului german, cel de la Remagen, care a fost lărgit şi un altul la 
Oppenheim în direcţia Darmstadt. 

Americanii au trecut Rinul la Rastatt, faimoasa localitate gazdă a două congrese, dintre 
care cel din 1797, s-a soldat cu asasinarea plenipotenţiarilor Revoluţiei franceze. 

în momentul începerii acţiunii în Ruhrgebiet, Churchill se afla la cartierul general al lui 
Montgomery, de unde a trimis un mesaj anunțând apropierea victoriei definitive în Europa. 

Ofensiva rusească continuă în Silezia, la vest de Oppeln, ajungând prin Neisse până la 
graniţa cehoslovacă şi respingând pe nemţii care contra-atacaseră în Ungaria, între Balaton 
şi Dunăre. 

în presa americană s-a răspândit părerea că în puţine săptămâni va începe destrămarea 
armatei germane prin capitularea de unităţi din ce în ce mai mari, precum şi zvonul că la 
Berna, Japonia ar fi încercat să pornească convorbiri cu aliaţii. 

De teamă că va rămâne de căruţă, Argentina s-a arătat dispusă a declara război Japoniei, 
nu însă şi Germaniei, pe care o consideră de pe acum învinsă. Pentru aceleaşi consideraţiuni 
Spania îi ţine isonul şi protestează energic la Tokio contra atrocităților comise de japonezi 
faţă de cetăţenii spanioli din Fiii pine. 

Desigur că în interior, poziţia lui Franco e foarte şubredă prin acţiunea pretendentului 
monarhist Don Juan. 

în ce ne priveşte pe noi, zvonurile sunt contradictorii: unii spun că englezii şi americanii 
pretind că într-o lună, două, se va termina cu anarhia şi terorizarea ţării de către comunişti 
şi că la 29 martie se va întruni la Bucureşti o conferinţă interaliată pentru aplicarea 
hotărârilor de la Yalta; alţii dimpotrivă, sunt convinşi de Radio Londra că până la victoria 
finală să nu hrănim nicio nădejde de îndreptare... 

26.3.45. Aliaţii precipită înaintarea la răsărit de Rin: au ocupat Darmstadt şi au traversat 
Main la est de Frankfurt, aşa că oraşul e izolat la sud şi la nord. 

Ruşii au recâştigat teren în Ungaria, ocupând Esztergom şi Tata pe râul Raba şi 
deschizând astfel drumul către câmpia Vienei, precum şi localitatea Veszprem la vest de 
Balaton, iar în nord, atacurile sovietice strâng cercul la Dantzig şi la Königsberg. 

Ziarele americane informează că la ora actuală sunt vreo 20 milioane de oameni fără 
locuinţă în Germania, şi că aproape jumătate dintre ei, rătăcesc pe drumuri, fugari din 


localităţile părăsite. 

Aliaţii au intrat în Frankfurt/Main, atacând din trei părţi şi tancuri americane au înaintat în 
câmpiile centrale germane până la 400 km de frontul rusesc. 

Lloyd George a murit la 82 ani. 

Vaida a fost arestat pentru a fi susţinut pe legionari în timpul guvernelor lui Carol. 

Se vorbeşte de numirea lui Franasovici la Berna. 

27.3.45. Trupele aliate continuă înaintarea, amenințând Essen şi Karlsruhe, cu toate că 
Kesselring a înlocuit pe Rundstedt, acuzat de a fi pregătit o acţiune de capitulare a 
armatelor frontului occidental. 

Atmosfera în Germania e de completă demoralizare; în trei zile livra sterlină a atins cifra 
de 10.000 mărci. Astă seară se anunţă că americanii au înaintat cu 90 km la est de Rin şi se 
apropie de Wetzlar. 

Argentina a declarat război Japoniei şi chiar şi Germaniei. 

29.3.45.Frontul german din apus pare să nu mai reziste nicăieri: înaintând de-a lungul 
Main-ului, aliaţii au atins Wurtzburg în direcţia Nurnberg, aşa că ruşii profită să declare că 
toate trupele germane au fost transportate la est, unde rezistenţa lor e aprigă, ceea ce 
înseamnă că aliaţii sunt victorioşi graţie lor. 

Comunicatul sovietic anunţă că luptele se dau în periferia oraşului Dantzig, prăbuşirea 
armatelor germane izolate în Prusia orientală, fiind doar o chestie de zile. 

De altfel, aici toată lumea crede că războiul în Europa se va termina în puţine zile prin 
capitularea Germaniei. Alţii însă ca Gerbore, crede că nu s-a terminat încă deloc şi că nemţii 
şi-au organizat rezistenţa în Pădurea Neagră, Bavaria, Turingia, Austria şi mai ales în 
cadrilaterul Boemiei, unde vor putea continua multe luni lupte de gherilă, abandonând 
invadatorilor întregul nord cu Berlinul, care e ca şi evacuat. 

Cu privire la noi, toţi cei ce speră în terminarea grabnică a ostilităţilor, îşi închipuie că va 
lua sfârşit şi epoca aceasta de teroare şi de totală dezorganizare a întregului nostru aparat 
de stat, ca şi cum aliaţii ar putea schimba imediat politica lor faţă de ruşi, pe care să-i oblige 
a renunţa la planurile lor de dominație în Europa. 

Problema e cu mult mai grea şi mai complicată, căci ea s-ar pune într-un complex ce mai 
cuprinde Polonia, Cehoslovacia, Ungaria, Jugoslavia şi Bulgaria, de unde cu greu s-ar putea 
convinge ruşii să se retragă. Cât despre eventualitatea unui conflict armat cu anglo- 
americanii, probabilitățile sunt minime. 

Acelaşi Gerbore crede că România va avea să socotească câţiva ani buni încă de 
influenţă predominant sovietică, pe care totuşi - ca să mă consoleze puţin - o prevede din 
ce în ce mai domolită în urma viitoarelor conferinţe interaliate, începând cu cea de la San 
Francisco, din cauza nevoii imperioase pentru ruşi de capital şi de material american. 

Pentru moment, sovieticii nu vor să audă de nicio uşurare a nevoilor noastre, ba din 
contra, fac tot ce pot să întreţină haosul şi să ne aducă în starea de dezorganizare 
favorabilă constituirii colhozurilor şi înglobării noastre în lumea sovietică, pe care o vor 
extinsă peste Europa. 

în ce priveşte reforma agrară, la noi s-a aplicat aproape integral textul impus de ruşi 
polonezilor de la Lublin. 

Mare greşeală a comis Tătărescu care, de teamă că va fi arestat ca criminal de război, s- 
a lăsat ademenit să intre în guvern, unde în loc de a căuta să combată proiectul Frontului, a 
pierdut timp preţios susţinându-şi propriul proiect, pe care ceilalţi îi dădeau iluzia că-l 
discută, până în ziua în care s-a trezit cu publicarea celui al FND. 

Mare greşeală a comis şi Negel, care a împins pe Rege să-l accepte pe Tătărescu în 
guvern şi chiar Dinu Brătiau când s-a despărţit în ultimul moment de Maniu, care insista din 
răsputeri ca Suveranul să nu-l admită, lăsând pe frontişti în propria mocirlă. De altfel, Maniu 
este ameninţat acum de ruşi şi de teama arestării, doarme în fiecare noapte la misiunea 
britanică. 

Ruşii au ajuns acum să aibă mai multă ură pe prietenii englezilor decât pe oamenii 
nemților şi se zice că şi din cauza asta, au ocupat în două ore casa lui Auschnitt, în ziua în 


care avea lume la masă. Tot aici trebuie căutat şi motivul punerii în retragere a atâtor 
generali care fuseseră scoşi din activitate de Antonescu şi repuşi abia de câteva luni în 
drepturile lor. 

Circulă zvonul că Tătărescu va pleca peste câteva zile la Moscova, desigur în legătură cu 
discuţiile ce se poartă acolo între aliaţi cu privire la aplicarea dispoziţiilor de la Yalta. Vagă 
impresie că guvernul Groza este foarte preocupat de faptul că anglo-americanii nu-l 
recunosc, dar că şi ruşii se gândesc cu grijă la momentul când va înceta rezistenţa germană 
şi când aliaţii i-ar putea ataca spre a-i pune la respect. [...] 

Sunt informat de un ucrainian, care face pe interpretul ruşilor, că cinci unguri au fost 
surprinşi aşezând o bombă pe linia trenului ce se întorcea de la Cluj cu Regele şi cu Vişinski. 
După redactarea unui simplu proces-verbal, aceştia au fost împuşcaţi pe loc sub ochii 
cunoscutului meu, probabil spre a nu se da de urma cine ştie cărui complot ce ar fi putut 
răsturna multe din planurile ruşilor în Ardeal. 

Ruşii au ocupat Komarom şi Györ, trecând râul Raba. 

30.3.45. înaintarea ruşilor continuă spre Viena; au ocupat Szombathely (unde bietul 
Carol de Austria coborâse din avion în încercarea sa de putsch nereușit), în timp ce în apus, 
aliaţii au ocupat Munster şi înaintează spre Kassel şi Nürnberg. 

Eisenhower este desemnat ca reprezentant al Statelor Unite printre cei patru directori- 
comandanţi ai Germaniei după capitulare. La Londra, cele patru zone de guvernare au şi 
fost stabilite. 

Se simte că nemţii deschid voit calea aliaţilor, spre a-şi feri ţara de primejdia ocupaţiei 
bolşevice, după ce mai întâi încercaseră să se înţeleagă cu aceştia. 

Toată lumea se aşteaptă la noi la mari evenimente şi la schimbări fundamentale după 
capitularea Germaniei, în care aliaţii vor da nas în nas cu sovieticii. 

De la Washington se scrie că guvernul polon de la Lublin nu e invitat la conferinţa de la 
San Francisco. „Avis aux amateursl...” 

31.3.45.Ralea mi-a spus azi că încercase zadarnic împreună cu Tătărescu să convingă 
guvernul ca în fruntea comisiilor săteşti de reformă agrară, să fie numit câte un magistrat, 
aşa că acum se vor comite inevitabil tot soiul de ilegalităţi asupra cărora cu greu s-ar mai 
putea reveni. 

Părintele Burducea, conducătorul departamentului Cultelor, este un fost legionar, vulgar, 
beţiv, fără pic de ţinută, care tună şi fulgeră, anunțând curățirea tagmei preoţeşti de toate 
elementele legionare şi fasciste. 

Cât despre buna credinţă a celor din guvern, ce să mai zicem când un comunicat oficial 
începe cu următoarea afirmaţie: „Faţă de situaţia grea în care se află inventarul agricol al 
ţării ca urmare a jafului sistematic hitlerist şi sabotajul moşierilor reacţionari”...!? După 
prada distrugătoare, vine şi bătaia de joc insultătoare. 

Dar bunul Dumnezeu nu loveşte cu ciomagul!... 

1.4.45. Guvernul sovietic a luat asupra sa să obţină admiterea guvernului polon din 
Varşovia la San Francisco. Va fi o piatră de încercare, să vedem cum reacţionează până la 
sfârşit aliaţii. 

Beneş cu guvernul său au părăsit Moscova pornind spre viitoarea Cehoslovacie, pe care o 
reclamă exact în graniţele sale din 1938. 

Din Lublin, se anunţă că teritoriul Dantzig împreună cu Gdynia şi alte localităţi din fostul 
„Coridor” au fost încorporate prin decret Poloniei. 

Presa engleză constată că prin hotărârea conducătorilor Reichului de a merge la 
sinucidere, nu mai poate fi vorba acum de o capitulare fără condiţii, căci nu mai există o 
armată germană, ci grupuri de soldaţi ce aruncă armele şi niciun guvern care să trateze, ci 
80-90 milioane de oameni care agită pânze albe. 

Aliaţii pătrund în Germania centrală cu opt Armate şi 3000 tancuri, iar ruşii ocupă Szent- 
Gothard unde ajunseseră turcii altă dată şi oraşe din Burgenland, spre WienerNeustadt. 

Aud că ruşii lui Malinovski care ţine arestat pe generalul Avramescu, socrul lui Ilie Vlad 
Sturdza, pe motiv că a facilitat fuga unor legionari, au decis să dezarmeze şi să licenţieze 
unităţile române. 

2.4.45. Tolbuhin şi Malinovski împing concentric spre Viena, de care unele unităţi 
avansate se află la 30 km. 

în vest, unităţi izolate din zona Ruhr rezistă cu furie şi chiar contra-atacă. E foarte 
probabil că nu mai există nicio legătură între comandamente şi că fiecare procedează cum îl 
taie capul. Ar fi fost de dorit ca o asemenea rezistenţă să se exercite numai în răsărit 
împotriva ruşilor care întâmpină mari dificultăţi; după ce anunţaseră de mult cucerirea unor 
centre, declară că de abia acum au intrat în Glogan şi sunt aproape de Ostrava. 

Bulgarii pretind şi ei co-beligeranţa pe motivul că au executat toate condiţiile 
armistiţiului, condamnând la moarte pe toţi criminalii de război, adică distrugându-se 
întreaga lor clasă conducătoare, pe când noi care ne-am dovedit incapabili să-i lichidăm 
încă, suntem socotiți nedemni de acest statut. 

India a pretins Angliei independenţa completă şi admiterea sa printre celelalte 
dominicane ale Imperiului Britanic. 

3.4.45. Aliaţii au depăşit Fulda şi se apropie de Eisenach, iar ruşii au tăiat la Semmering 
legătura dintre Viena şi Graz, intrând în prezent în Bratislava. 

Ministrul Suediei în Ungaria afirmă că ruşii cucerind Budapesta, au bătut măr pe ministrul 
Elveţiei în Legaţie şi că în localul Legaţiei Franţei, au violat-o pe fata ministrului. 

Ella Negruzzi s-a dus la Pătrăşcanu cu o delegaţie de femei să protesteze împotriva 
nedreptăţii din legea reformei agrare, care nu lasă decât 10 hectare femeii măritate; dânsul 
i-a dat dreptate, însă a adăugat confidenţial că totul nu mai prezintă practic niciun soi de 
importanţă, căci hotărârea guvernului este ca peste puţin timp, să se ia şi tot restul de 
pământ mogşierilor. 

Aşadar, se vede cu ochi şi cu sprâncene, că ordinele vin de la Moscova unde s-a decis 
desfiinţarea completă a unei întregi pături sociale. Acum a apărut şi un decret pentru 
impunerea sălbatică a acţiunilor cumpărate după 1940 la cursul lor cel mai ridicat din 
decembrie 1944, iar mâine va veni o lege de impunere a caselor, pentru a obliga pe 
proprietari să le vândă sau să le piardă. 

E zvon că în privinţa noastră, la Salonic s-au întâlnit ambasadorii din zona Orientului a 
celor „3” şi că e vorba de un guvern Mitiţă Constantinescu, el însuşi înscris la comunişti, 
însă mai maleabil prin oportunism, ca să adune reprezentanţi din toate partidele, conform 
deciziilor luate la Yalta. 

Ştire necontrolată a BBC, anunţă intrarea aliaţilor în Osnabrück, Kassel şi Jena, iar că ruşii 
au pătruns în Wiener Neustadt. 

Astă seară ni s-a comunicat de la ţară, că după ce o zi întreagă administratorul nostru 
fusese împiedicat să-mi telefoneze, comitetul sătesc ne-a confiscat în întregime moşia într-o 
atmosferă de adevărată teroare. „Puteţi face şi şapte apeluri, delegatul plăşii va hotărî ca 
mine”, a fost răspunsul preşedintelui de comitet. 
https://biblioteca-digitala.ro / https://migl.ro 
Juma! politic 1939-1950 
101 

Modul de aplicare al decretului e o insultă adusă justiţiei. Englezii ne tot spun: „Nu vă 
temeti, nu vor rămâne nerăzbunate cele ce fac ruşii acum la voi.” 

între timp, un comunicat al guvernului informează că se află în studiu proiectul pentru 
exproprierea pădurilor, iar secretarul general de la Agricultură a mărturisit că legea reformei 
agrare consfinţeşte furtul şi lasă liberă orice interpretare pentru confiscarea chiar şi în 
întregime a proprietăţilor. 

Lumea e alarmată şi de exproprierea urbană şi de deportarea în masă a întregii clase 
burgheze, vorbindu-se că peste două zile se va proceda la numeroase arestări, mai ales 
printre ofiţeri şi tehnicieni „epuraţi”, acuzaţi de sentimente anglofile. Misiunea britanică a 
protestat împotriva agenţilor secreţi care urmăresc fiecare pas al englezilor. 

A început conferinţa Commonwealth-M englez. 

4.4.45. Un an de la primele bombardamente asupra Bucureştiului. 

Se pare că Groza se arată îngrozit de teamă că ruşii ar putea pune mâna pe Maniu şi pe 
Dinu Brătianu. După demisia lui Alimănişteanu (de ce n-a plecat fără a semna decretul 


impozitelor ruinătoare?...), acum e vorba să plece şi Tătărescu din guvern (se vede treaba 
că de asta mi-a afirmat cu atâta siguranţă că va da el însuşi afară pe cei care ne-au 
confiscat ilegal integral moşia!...). 

Ruşii anunţă ocuparea Bratislavei. 

Stettinius anunţă că Statele Unite renunţă la un vot plural, dar că va susţine o cerere a 
URSS pentru un triplu vot adică Rusia sovietică, Ucraina şi Bielorusia. 

De asemenea speră că până la conferinţa de la San Francisco, polonezii să-şi poată forma 
un guvern care să fie recunoscut. Deci nu cedează. 

5.4.45. Ruşii sunt la porţile Vienei şi au ocupat Baden, dar stau în schimb pe loc pe 
frontul din Germania, de unde nici nu se mai dau comunicate. 

Aliaţii înaintează dincolo de Gotha, iar nemţii se retrag din Olanda spre Bremen şi 
Hamburg, în timp ce restul trupelor din Ruhr sunt complet încercuite. Toate „guvernele” 
german, Mussolini, Tiso, croat, maghiar, român s-au îngrămădit în localităţi de munţi din 
Bavaria şi din Tirol. 

Americanii au ocupat Okinawa la 500 km de metropolă de unde bombardează 
neîncetat'centrele japoneze. 

S-a zvonit că Portugalia va declara război Japoniei pentru ocuparea insulei Timor. 

Se pare acum că şi combinaţia unui guvern cu Mitiţă Constantinescu e perimată şi că 
după întrunirea comunistă de la Horeşti unde s-a strigat: „Jos Tătărescu! Jos liberalii şi 
ţărăniştii! Jos social-democraţii!” e vorba acum de un guvern Gheorghiu Dej cu Pătrăşcanu 
la Externe, Mitiţă la Finanţe, Agiu la Agricultură etc., din care vor fi daţi afară Groza şi 
Zăroni, ca şi toţi ceilalţi „im-puri” şi „semi-puri”, lăsând locul exclusiv comuniştilor, ca ultimă 
treaptă înainte de înghiţirea completă în lumea Sovietelor. Poate chiar din acest exces să 

iasă binele şi ca într-o asemenea conjunctură, să vedem pe aliaţi că se enervează şi în fine 
că se hotărăsc să intervină. 

Mai degrabă eu nădăjduiesc într-o oboseală a ruşilor, care în plină victorie după 
prăbuşirea Germaniei să refuze a mai lupta, iar din sânul armatelor de peste hotare să 
pornească o acţiune de dezagregare şi de subminare a autorităţii centrale. 

Sovietele au denunţat azi pactul de neutralitate cu Japonia, care expiră peste un an, pe 
motiv că situaţia s-a schimbat fundamental faţă de 1941 când a fost semnat, căci de atunci 
Germania a declarat război URSS, iar Japonia a declarat război aliaţilor ei. 

„Mieuxvauttard... 18 

Dar vezi, se apropie conferinţa de la San Francisco şi domnii de la Moscova se simt 
obligaţi să mai arunce lest. 

La Tokio, guvernul a demisionat în urma ultimelor înfrângeri suferite, fiind înlocuit printr- 
unul format de amiralul Suzuki, preşedintele Consiliului Privat, bătrân de 77 ani. 

6.4.45. Aliaţii intră în Wurtzburg şi nemţii se apără cu îndârjire la Viena. 

Zvon confirmat că Tătărescu va pleca la Moscova, deci criza de guvern nu este încă 
iminentă. Dar dezmăţul e în schimb la culme; comuniştii par de pe acum să fie împărţiţi în 
trei tabere: 

- una, de înglobare totală în orbita Moscovei cu Ana Pauker şi acoliţii ei; 

- o alta, cu Gheoghiu Dej, care mai ţine încă la noţiunea de entitate românească; 

- a treia, cu Pătrăşcanu, complet depăşit. 

Noi ne zbatem cu aplicarea reformei agrare, lovindu-ne de reaua credinţă, pe când 
avocaţii comunişti încasează sume grele pentru a obţine de la ai lor excepţii favorabile celor 
năpăstuiţi; mai mult decât oricând, se învârtesc din afaceri băneşti foarte mari. 

8.4.45. Aliaţii atacă acum Bremen şi Hannover şi anunţă că în salinele de la Muhlhausen 
au capturat opere de artă germane şi tezaurul lor de război, adică: 100 tone aur, 100 
milioane franci, 3 milioane mărci, 2 milioane dolari, 110.000 livre sterline şi diferite alte 
monede din aur. 

Ruşii au reluat atacurile la Breslau şi cuceresc puncte din suburbiile Vienei. 

Americanii anunţă o importantă victorie navală, distrugând japonezilor şase vase de 
război, printre care un super-cuirasat de 45.000 tone. 

Noul guvern cehoslovac s-a constituit la Kosice cu Fierlinger ca prim-ministru şi cinci 


vicepreşedinţi, având tot pe Jan Masaryk la Externe. 

Denunţării de către Moscova a tratatului turco-sovietic, turcii au răspuns că vor examina 
cu bunăvoință orice propunere de reînnoire le-ar veni de la ruşi, pentru menţinerea 
îndelungatei lor prietenii. 

ER „Mai bine mai târziu...” 

Criză de guvern la Atena, unde în urma atacurilor regaliştilor care speră să învingă la un 
plebiscit partidele de stânga, Plastiras a demisionat şi Regentul mitropolit Damaschinos a 
însărcinat pe amiralul Vulgaris să formeze noul guvern. 

Stalin a primit oficial pe Tito şi pe membrii guvernului său care, după cehoslovaci, au 
venit să-i prezinte omagiul jugoslavilor. 

Se aude cu insistenţă că acum vine rândul nostru şi că în curând Tătărescu pleacă la 
Moscova. Groza afirmă că nu se gândeşte o clipă să bolşevizeze ţara, nici s-o închine 
Sovietelor şi se vorbeşte iar de Mitiţă Constantinescu, ce s-ar fi dat numai de nevoie de 
partea comuniştilor. Să nu fie numai o iluziei... 

Doamnei Churchill în vizită la Moscova ca delegată a Crucii Roşii britanice, i se fac mari 
recepții. 

9.4.45. Am fost azi la Budeşti la sediul comisiei de plasă care judecă în apel confiscarea 
moşiilor noastre în disprețul legii şi al regulamentului, publicate doar ca să ia ochii. 
Preşedintele Carp, lăcătuş la CAM, mi-a declarat că rostul său e să susţină cauza Frontului 
Plugarilor şi că ne va judeca fără a da celor expropriaţi nici măcar dreptul să se apere şi să 
asiste la dezbateri. 

„Double déni de justice: être juge et partie et interdire le droit de defense!....."*. 

A adăugat că degeaba ne mai zbatem, deoarece un regulament explicativ sau 
interpretativ nu poate modifica sensul unei legi. Reaua credinţă este evidentă... 

Dacă în foarte scurtă vreme nu se prăbuşeşte Germania şi aliaţii nu sunt în stare a 
îngrădi pe ruşi, peste şase luni ţara întreagă va fi complet ruinată şi dezorganizată, iar 
colhozurile, pe care ni le impun Sovietele în manevrele lor diabolice, ne vor aduce în 
definitivă stare de robie. 

Aud totuşi că semnele de neînţelegeri sunt tot mai numeroase: supărată că la San 
Francisco guvernul „lor” polonez nu va fi acceptat, Moscova ar fi decis să nu mai trimită o 
delegaţie condusă de Molotov, ci doar pe ambasadorul sovietic la Washington, ca simplu 
observator; pieţele din Londra şi New-York ar fi refuzat să ia în considerare cererea ruşilor 
pentru un foarte important împrumut de refacere; vase engleze sosite la Odesa cu o mare 
încărcătură de produse farmaceutice ar fi primit ordin să plece, fără a descărca nimic. 

Pe de altă parte, Ilya Ehrenburg principalul corespondent rus de politică externă şi de 
război, a afirmat că englezii mint atunci când pretind că au avut pierderi sângeroase în 
Germania, căci înaintarea lor şi a americanilor în apus se face printr-o mare de cearceafuri 
albe ale nemților ce se predau. Succesele lor atât de uşoare sunt datorate exclusiv faptului 
că ruşii pe frontul de est duc tot greul războiului. 

10.4.45. Ruşii au ocupat în fine Königsberg, unde au făcut 45.000 prizonieri; de 
asemenea luptă în centrul Vienei, unde rezistenţa, fiind infinit mai slabă decât la Budapesta, 
e „Dublă inechitate: să fii totodată şi judecător şi parte, interzicând dreptul la 
apărare!...' 

există speranţa ca monumentele oraşului să nu fie cu totul distruse. Aliaţii atacă direct 
Bremen, au ocupat Hannovra şi în Bavaria de nord s-au apropiat la 80 km de graniţa 
cehoslovacă. 

în Italia, a reînceput ofensiva, aliaţii ocupând Massa în direcţia Spezia. 

Un zvon necontrolat însă din izvor oficial sovietic, pretindea că Moscova ar fi reuşit să 
impună aliaţilor admiterea guvernului polon de la Varşovia la San Francisco. Dacă a fost 
numai o săgeată de încercare lansată de ruşi, fără a fi obţinut în realitate capitularea anglo- 


americană, cred că au greşit manevra, deoarece aceasta îi va îndârji încă mai mult pe aliaţi 
în intransigenţa lor şi bine mi-ar părea. 

Se aude că propunerile Moscovei pentru negocierea pe baze noi a unui acord de 
armistițiu cu Turcia ar fi: controlul de către ruşi a Mării Negre şi a Dardanelelor şi o 
rectificare de graniţă în spre Caucaz. 

Motive arh j-suficiente pentru a determina fricţiuni cu englezii. 

Zbârnâie mereu la noi zvonul despre înlăturarea actualului guvern şi despre o notă 
cominatorie foarte drastică a aliaţilor. Mă tem că sunt doar speranţe şi iluzii. Deocamdată, 
în locul lui Alimănişteanu vine Mircea Durma, care îl ia pe Alexandrini ca subsecretar. 

11.4.45.Aliaţii atacă Braunschweig şi Coburg, amenințând Magdeburg şi Hamburg. Ruşii 
se află în centrul Vienei. Nemţii încă nu capitulează, ci îşi organizează numeroase centre de 
rezistenţă, izolate unele de altele, socotind printre ele Norvegia şi Danemarca drept foarte 
importante. 

Ştiri engleze şi americane dovedesc că aliaţii n-au nicio poftă să cedeze în faţa 
insistențelor ruseşti pe chestiunea guvernului polonez, cu atât mai puţin cu cât americanii 
sunt furioşi pe ruşi pe tema denunţării pactului cu Japonia, prin care ei socotesc a putea 
deveni părtaşi cu aliaţii în cazul capitulării Japoniei, ceea ce desigur strică mult planurilor 
anglo-americane în Pacific. 

Ghelmegeanu ia locul lui Savel Rădulescu, demisionat din comisia de armistițiu. 

12.4.45.Tito a semnat la Moscova un tratat de alianţă pe 20 ani cu Uniunea Sovietică, 
zice-se pentru apărarea mutuală împotriva primejdiei în viitor al unui atac din partea 
Germaniei sau a acoliţilor ei. Când ne va veni şi nouă rândul?!... 

Ofensiva aliaţilor în Italia începe să devină serioasă. 

Japonezii anunţă că o puternică flotă americană se îndreaptă spre apele nipone. 

Ruşii ocupă ultimele cartiere din Viena, ajutaţi fără îndoială de populaţia bucuroasă că a 
scăpat de călcâiul nazist şi încă neştiutoare de cel bolşevic. Declară că au înaintat în susul 
Dunării la 60 km vest de oraş. 

Aliaţii au trecut Elba la sud de Magdeburg, au ocupat Weimar şi Coburg, ameninţă Halle, 
dau ultimul asalt la Bremen şi se îndreaptă în direcţia Hamburg. 

Impresia militarilor de carieră este că asemenea înaintări nebuneşti în săgeată, 
neflancate şi neconsolidate, nu s-ar putea realiza prin rapiditatea lor fără o înţelegere cu 

trupele germane care rezistă în răsărit, în timp ce se predau în masă compactă anglo- 
americanilor. [...] 

în Polonia, e vorba să se facă apel la şeful agrarienilor, despre care se auzise că fusese 
arestat chiar de ruşi, pentru alcătuirea unui nou guvern de uniune naţională care să dea 
polonezilor dreptul să meargă la San Francisco. Este aceasta oare un soi de capitulare a 
Moscovei? Să vedem şi la noi că vine mâine un nou guvern Rădescu, scos din cutie de 
englezi?!... 

în ultimul moment, aflăm că Roosevelt a murit de congestie cerebrală în Georgia. Trist! 
Cum Harry Truman devine până la alegeri Preşedinte efectiv imediat, ar fi interesant de 
ştiut dacă noi, românii nu avem mult de pierdut prin dispariţia lui Roosevelt şi dacă, date 
fiind curentele americane, va mai dăinui acea colaborare intimă anglo-americană pe care 
acesta o stabilise atât de trainic cu Churchill. 

Sunt semne de nelinişte în rândul forţelor sovietice de la noi; aud că după ce au evacuat 
spitalele din Braşov, acum părăsesc regiunea Ploieştiului, încărcând tot ce pot, ca şi cum ar 
fi obligaţi să plece mâine. 

Se arată repercusiuni şi în rândurile FND, unde se vorbeşte de măsuri necesare pentru 
recristalizarea Partidului Comunist, simțindu-se că slăbeşte coeziunea. 

Un învăţător de la noi din sat, întrebat fiind dacă s-a înscris în partid, cunoscându-i- se 
sentimentele, a răspuns: „Naşul meu care e membru de partid, mi-a spus «Stai, fmule, 
liniştit de o parte, destul că m-am fript eu».” 

Sunt zvonuri că şi la noi s-ar pregăti o schimbare ca în Polonia şi în Grecia şi că în curând 
am putea avea un guvern llasievici. în orice caz, convorbirile avute de Groza cu Maniu şi cu 
Brătianu dau de gândit, deoarece ştie bine că anglo-americanii nu recunosc guvernul său şi 


nici nelegiuirile pe care le dictează. 

în această privinţă, ultimul decret de amnistie e îngrozitor: el deschide larg porţile 
temniţelor tuturor bandiţilor, escrocilor şi tulburătorilor ordinei, cu speranţa să îngroaşe 
astfel rândurile Frontului. E un joc foarte periculos, însă pentru mine e şi un semn vădit că 
toate canaliile din guvern simt că terenul de sub picioare devine tot mai alunecos, aşa că, 
într-un sens, nu sunt nemulţumit. 

13.4.45, Stalin anunţă ocuparea totală a Vienei, unde au fost făcuţi 130.000 prizonieri şi 
capturate 100 tancuri. Aliaţii se află lângă Halle şi Lepzig şi la 50 km de graniţa cehoslovacă 
în direcţia Coburg; trupele lor aeropurtate sunt acum la est de Magdeburg şi doar la 35 km 
de Berlin. 

Ideea unei înţelegeri, măcar tacite anglo-germane, nu cu guvernul muribund al Reichului, 
ci cu unii comandanţi de mari unităţi, al căror rol ulterior ar fi menţinerea ordinei în ţară 
ferind Germania de bolşevizare, reiese şi din declaraţia lui Churchill făcută ieri în Cameră: 
„Formula unei capitulări necondiționate nu înseamnă neapărat o capitulare generală, ci 
cuprinde şi capitulări fragmentare.” 

JS A AS Americanii sunt la Stendal şi se apropie de Berlin; la sud de Leipzig, se apropie 
de Dresda; în Bavaria se apropie de Nurnberg. 

Francezii au ocupat Kehl la est de Strasbourg, iar în Franţa reduc punga germană de la 
Bordeaux. 

Ruşii sunt la St. Polten, la vest de Viena, iar pe Oder se anunţă iminenta reîncepere a 
ofensivei. 

Papen a fost capturat în Ruhr la moşia ginerelui său. Prizonier a fost făcut şi mareşalul 
Mackensen de 96 ani, care, ca tânăr ofiţer, a luptat în războiul franco-prusac din 1870... 

Molotov a fost delegat de Stalin să reprezinte URSS la San Francisco. Ce va ieşi de acolo? 

La noi, comuniştii par cam plouaţi şi preocupaţi de viitorul raporturilor între Soviete şi 
anglo-americani. Un general aliat a declarat unui român: „Mai aveţi răbdare o săptămână şi 
totul se va schimba în bine pentru voi”. La fel, - dar cu mai puţină precizie -, spune şi Le 
Rougetel, care a comunicat în scris lui Guţă că nici englezii, nici americanii nu recunosc 
acest guvern, precum nici legiuirile pe care le edictează. 

Americanii ar fi la periferia Berlinului; alţii pretind că au şi intrat în oraş. 

16.4.45. Aliaţii au ocupat Chemnitz şi sunt la periferia oraşului Leipzig; declară azi că 
întâmpină o mare rezistenţă germană. Să nu fie un joc, ca răspuns acuzărilor din Pravaa că 
singuri ruşii luptă cu adevărat, pe când anglo-americanii ocupă oraşele cu aparatele 
fotografice. 

Oricum, frontul german e rupt în două: în sud adică în masivul Bavariei comandă 
Kesselring, iar în nord a fost numit Busch pentru Ruhr, Olanda, Prusia. 

Eden a avut o întrevedere politică cu Truman. Acesta a vorbit azi în faţa Congresului, 
afirmând că va continua fără răgaz lupta dusă de Roosevelt pentru înfrângerea definitivă a 
Germaniei şi a Japoniei, pentru urmărirea şi pedepsirea criminalilor de război, pentru 
organizarea păcii şi pentru ridicarea standardului de viaţă în omenire, promovarea şi 
respectarea dreptului şi libertăţii pentru fiecare, declarând că marile puteri unite au datoria 
să uzeze de forţa lor pentru servirea, nu pentru dominarea celorlalte naţiuni. 

Americanii au pătruns în Nurnberg, iar ruşii au reluat ofensiva pe Oder. 

Mare luptă navală în Extremul orient. 

21.4.45. Aliaţii luptă în Leipzig şi la porţile Hamburgului; pungile din Olanda, Ruhr, Harz, 
precum şi cele din Franţa - Gironde, Dunkerque etc., sunt în curs de lichidare. La rândul lor, 
ruşii fac toate sforţările să spargă frontul german şi se pare că aliaţii le vor acorda ca 
omagiu să intre primii în Berlin. 

Pe de altă parte, relaţiile Sovietelor cu anglo-americanii sunt în multe privinţe destul de 
încordate: li s-a refuzat creditul de 3 miliarde livre pentru a doua oară, Washington 
comunică Moscovei că nu poate recunoaşte „junta din Varşovia” şi că la San Francisco nu 

va putea merge decât un delegat al unui guvern polon de uniune naţională, conform 
angajamentelor Naţiunilor Unite faţă de guvernul Poloniei luate în 1939 şi faţă de hotărârile 
de la Yalta. 

în privinţa guvernului Groza, aliaţii continuă să nu-l recunoască. 

Se zvoneşte că Turcia ar fi primit un soi de ultimatum de la Moscova, pretinzând controlul 
Mării Negre şi a Strâmtorilor, libera circulaţie a vaselor de război precum şi două provincii 
ale Armeniei turceşti. 

Se confirmă din toate părţile că militarii ruşi pleacă cam de pretutindeni de la noi, fie 
spre Dunăre, fie în direcţia frontului, dar că lasă în urmă formațiunile lor de poliţie şi mai 
ales pandurii de la divizia „Tudor Vladimirescu” care vor fi înaintați în grad şi repartizaţi pe 
la unităţi, pentru educarea şi organizarea armatei noastre după sistemul „politruc” 
comunist. Acest fapt, împreună cu amnistierea puşcăriaşilor de drept comun, reprezintă cel 
mai grav pericol pentru ţară, mai grozav decât dezorganizarea economiei prin confiscarea 
moşiilor. 

Păstrez totuşi speranţa că până la urmă vom scăpa, mai ales că sunt semne că în Front şi 
chiar printre comunişti îşi face loc dihonia. în aceste condiţii, ar fi chiar periculos să se facă 
un alt guvern, pe care frontiştii unindu-se din nou, ar căuta în toate chipurile să-l torpileze, 
pe când lăsaţi să „mijoter dans leur jus”2 se vor destrăma singuri mai uşor. 

Se anunţă liberarea oraşului Bologna din centrul Italiei. Aliaţii sunt la 50 km de 
Regensburg, la 100 km de Munchen, au ocupat Asch, primul oraş din Cehoslovacia, iar în 
direcţia Dresda, se află la 40 km de avangărzile ruseşti din est, care ameninţă acum din trei 
părţi apărările exterioare ale Berlinului. 

Francezii au intrat în Stuttgart şi Freiburg, ajungând la graniţa elveţiană. 

Ruşii au ocupat Bautzen, aşa că joncţiunea cu aliaţii în zona Dresda se va realiza foarte 
curând. 

Se pare că ultimele rămăşiţe ale flotei germane s-au refugiat la Copenhaga. 

Eden a avut convorbiri cu Stettinius şi cu Bidault la Washington, iar mâine va vorbi 
probabil cu Molotov. 

Durma, Agiu şi cu alţi membri din guvern pleacă mâine la Moscova. 

22.4.45. Izvestia publică un lung articol de osanale pentru tratatul încheiat la Moscova 
cu guvernul polonez de la Varşovia, cu un aer de „defi” aruncat în obrazul lui Stettinius, 
care refuză să recunoască „/junta”. 

Londra anunţă că ruşii sunt la 125 km est de Dresda şi înaintând pe la sud şi la nord-est, 
se apropie de suburbiile Berlinului, şi că Goebbels, rămas cu trupele de şoc SS şi cu ai săi în 
capitală, a declarat că va apăra oraşul până la ultimul om, suprimând pe oricine ar încerca 
să ridice steagul alb. 
wi „să fiarbă în suc propriu” 
ca „Sfidare” 

Eisenhower spune însă că nu consideră războiul cu Germania terminat şi că se aşteaptă 
la luni de aprigă şi sângeroasă rezistenţă. în asemenea condiţii, mă întreb dacă omagiul de 
politeţe pe care anglo-americanii îl oferă ruşilor, invitându-i primii în Berlin, nu ascunde o 
cursă diabolică în care, ca vrednici aliaţi, ar fi foarte dornici să-i vadă căzând. 

23.4.45. Coloane ruseşti au ajuns până la 3 km de celebrul Unter den Linden. Zvonuri 
neconfirmate anunţă că la sud spre Dresda, s-a operat joncţiunea între trupele sovietice şi 
cele americane. Americanii luptă la Regensburg şi la Ulm, iar trupele franco- americane au 
trecut Dunărea şi se află la Bodensee. 

24.4.45. Radio Londra informează că ruşii bombardează Potsdam şi Spandau, iar că 
trupele lor au pătruns în Berlin pe la nord-est. 

Churchill, Truman şi Stalin au trimis guvernului german o notă colectivă, prevenind că 
având acum dovada răului tratament al prizonierilor, aliaţii vor urmări şi pedepsi fără 
cruţare pe toţi cei vinovaţi. 

Germanii au propus să lase pe prizonierii aliaţi acolo unde se găsesc, fără a-i lua cu ei 
odată cu retragerea trupelor lor şi se pare că aliaţii ar fi acceptat aceasta. 


Cei patru miniştri de Externe sunt aşteptaţi azi la San Francisco, după cele câteva 
convorbiri zadarnice în trei avute la Washington asupra problemei poloneze, urmând să le 
reia pentru a-i oferi prilej lui Molotov să primească noi instrucţiuni de la Moscova. 

La rândul său, guvernul polonez de la Londra a adresat un memorandum englezilor şi 
americanilor, declarând că e gata să încheie un acord cu Sovietele pe baza unei democraţii 
poloneze independente. 

în Italia aliaţii luptă pe Po, iar ultimele informaţii spun că au ocupat oraşele Spezia, 
Modena şi Ferrara. 

Ştirile de astă seară spun că nemţii se apără cu îndârjire la Berlin, luptând din casă în 
casă şi că ruşii au reuşit să ocupe două puncte la est de Gross-Berlin. Lângă Leipzig au 
ocupat Meissen, iar americanii Ulm, apropiindu-se de Augsburg. în nord, Hamburg e aproape 
complet ocupat. 

Pétain a trecut în Elveţia şi aşteaptă să intre în Franţa unde va fi judecat, pe când lui 
Laval, guvernul federal nu i-a acordat viza de trecere a graniţei. 

Ar fi vorba ca în curând şi regele Leopold al Belgiei să sosească în Elveţia. 

Guvernele britanic şi cel al Statelor Unite au declarat că sunt dispuse a susţine ca 
Sovietele să aibă trei voturi la conferinţa de la San Francisco. Probabil că şi statele sud- 
americane vor fi de acord cu această pretenţie. 

Mişu Antoniade care va pleca şi el de la comisia de armistițiu, îmi arată că în timp ce 
raţia pentru populaţia noastră a fost redusă la 200 gr. pâine de 4 ori/săptămână, carnea se 
cumpără pe sub mână cu 2.500-3.000 lei/kg şi laptele a ajuns să coste 300 lei/l., - ţara e 
nevoită să furnizeze ruşilor un milion de raţii zilnice de câte 1,5 kg pâine, 200 gr. came, 11. 
lapte etc., etc. La drept vorbind, noi întreţinem un sfert al armatei sovietice de pe front, pe 

când în ţara noastră, nu se află nici a cincea parte din cifra pretinsă de comandamentul 
rusesc. 

26.4.45. Englezii atacă ultimele rezistenţe la Bremen şi Hamburg şi îndreaptă o săgeată 
spre Lubeck. Ruşii au încercuit complet Berlinul pe la vest de Potsdam şi luptând din casă în 
casă, înaintează spre centru. Americanii se apropie de ultima redută a nazismului din Alpii 
bavarezi şi au ajuns la 120 km de Berchtesgaden pe care avioanele au început să-l 
bombardeze. 

Herriot a fost eliberat de ruşi iar Pétain a sosit în Franţa, unde după toate probabilitățile 
va fi achitat. 

27.4.45. Ruşii au ocupat Stettin şi Brno, americanii au ocupat Regensburg, francezii au 
intrat în Konstanz complet neapărat, englezii au ocupat total Bremen. 

în Italia au căzut Parma şi Verona, iar patrioţii italieni au luat în stăpânire Genova, Milano 
şi Torino. 

La San Francisco, unde conferinţa pentru organizarea viitoare a lumii va dura vreo şase 
săptămâni, se va face un fel de „Kraftprobe” a forţelor anglo-americane şi ruse ce stau faţă 
în faţă. 

Regele a vizitat divizia „Tudor Vladimirescu” şi a semnat decretul pentru reintegrarea 
voluntarilor săi în cadrele armatei. Iniţialele pe care le are: „T.V.”, se pot traduce prin: 
„Trădare-Vânzare.” 

28.4.45.Joncţiunea armatelor sovietică şi americană s-a făcut acum două zile la Torgau 
pe Elba şi a fost salutată solemn prin mesajele lui Stalin, Truman şi Churchill. 

Ruşii au ocupat Wittenberg, Spandau, Rathenow şi Potsdam, iar în Berlin se apropie de 
centru, cucerind cartierul Moabit. 

Americanii au ocupat Ingolstadt şi au intrat în Austria pe la Passau. 

Prăbuşirea germană în Italia e catastrofală, partizanii italieni luând în posesie toate 
localităţile din nord. Mussolini, Pavolini, Graziani şi Farinacci au fost arestaţi. 

La Moscova, se anunţă că Goering cu familia şi multe livre sterline, ar fi zburat cu avionul 
într-o direcţie necunoscută, în timp ce ceilalţi şefi sunt încă în capcanele lor. 

La Stockholm se analizează intervenţia Suediei în Norvegia în contra nemților, la cererea 
insistentă a guvernului norvegian. 

Molotov discută cu presa americană problema poloneză, desigur ca să facă atmosferă. La 


şedinţa plenară de ieri, care a aprobat cele trei voci pentru Soviete, s-a refuzat admiterea 
guvernului polon de la Lublin-Varşovia, declarându-se că numai acordul celor „3” mari de la 
Yalta va putea admite un delegat polonez care să reprezinte un guvern de adevărată 
uniune. 

Comisia de anchetă a parlamentarilor englezi de la Buchenwald lângă Weimar a făcut un 
raport lugubru asupra atrocităților comise acolo de regimul nazist. 

Se pare că Hitler e la Berlin unde conduce rezistenţa celor câţiva kmp ce i-au mai rămas, 
dar astă seară a sosit ştirea că Himmler a oferit anglo-americanilor capitularea fără condiţii, 
nu însă şi ruşilor, aşa că aliaţii întruniţi la San Francisco refuză a lua în consideraţie 
asemenea ofertă cât timp nu e propusă deopotrivă tuturor aliaţilor. 

O altă veste pretinde că la Munchen ar fi pornit o mişcare anti-nazistă condusă de von 
Epp, care cere germanilor să înceteze rezistenţa. 

în Italia, aliaţii au ajuns la Como pe graniţa Elveţiei, aşa că forţele germane sunt rupte în 
două. De altfel se pare că acolo a şi încetat orice rezistenţă. 

Neînţelegeri între trupele franceze care au ocupat Stuttgart şi comandamentul Armatei a 
7-a americane, care le invită a părăsi oraşul înglobat în zona de operaţiuni şi necesar ca 
centru de aprovizionare. 

Comitetul executiv al conferinţei de la San Francisco este compus din 14 membri în loc 
de 11, cât se fixase iniţial: Australia, Anglia, Statele Unite, URSS, Brazilia, Canada, China, 
Cehoslovacia, Chile, Franţa, Iran, Mexico, Olanda şi Jugoslavia. 

Guvernul polon de la Londra reînnoieşte declaraţia sa că e gata să accepte o formulă de 
largă colaborare democratică, însă că tratatul încheiat de Soviete cu comitetul de la Lublin, 
e considerat de el ca inexistent. 

29.4.45. Din San Francisco s-a răspuns nemților lui Himmler că li se acordă un răgaz de 
72 ore pentru a capitula şi faţă de Soviete. 

Se vorbeşte de o întâlnire Truman-Churchill-Stalin pentru rezolvarea chestiunii poloneze 
ca şi a celorlalte probleme europene, după prăbuşirea Germaniei. 

Radio Bari anunţă că Mussolini şi cu acoliţii săi, capturați de patrioţi italieni, au şi fost 
executaţi şi cadavrele lor expuse în piaţa din Milano. 

Judecată sumară a Tribunalului poporului din Como. E dezgustător şi mă întreb cum se va 
proceda la noi... 

Radio Londra anunţă că elemente înaintate americane au intrat în Munchen. 

Din Stockholm vine ştirea despre contele Bernadotte, preşedintele Crucii Roşii, că a 
plecat brusc pentru o destinaţie necunoscută în nordul Germaniei şi se presupune că prin el 
şi-ar formula Himmler noile propuneri de capitulare necondiționată faţă de ruşi. 

Radio Moscova e informat că la Viena, bătrânul fost cancelar Karl Renner a format un 
guvern cu şase social-democraţi, trei comunişti, trei creştini-sociali şi trei independenţi. 

30.4.45. Trei divizii americane au pătruns în Munchen aproape fără a combate; 
rezistenţă mai mare se observă la înaintarea pe teritoriul Boemiei. 

Ruşii înaintează la vest de Stettin, iar în Berlin au ocupat Anhalter Bahnhoff, Wilmersdorf, 
Hallensee şi au ajuns la Tiergarten, cartierul general nazist. 

S-a zvonit că Hitler a murit, unii zic asasinat de ai săi dimpreună cu Goebbels, alţii, lovit 
de apoplexie, aflând că Himmler a propus capitularea în întrevederea avută la 21 aprilie 
https://biblioteca-digitala.ro / https://migl.ro 
Jurnal politic 1939-1950 
111 
cu contele Bernadotte. O fi sau nu adevărat, chestiunea nu mai are importanţă, iar sfârşitul 
rezistenţei germane mai e o afacere de doar câteva zile. 

în Italia, aliaţii au intrat în Veneţia şi armatele lui Tito au ocupat Trieste. 

Conform planului republican pentru Jugoslavia care va fi formată din şapte state 
federative, s-a format un guvern democrato-comunist pentru Macedonia. Intrigile ruseşti îşi 
tes pretutindeni pâza lor de păianjen în care vor să ne învăluie şi pe noi. 

1.5.45. Contele Bernadotte a plecat la Stockholm după ce a conferit a doua oară cu 


Himmler. Se aşteaptă ştiri importante în cursul zilei de azi. Churchill va face astă seară 
declaraţii în Parlament. 

în Germania au mai rămas cuiburi de rezistenţă îndârjită, însă haosul se întinde peste tot. 
La Berlin, steagul sovietic a fost înălţat deasupra Reichstagului. 

Francezii au ocupat Friedrichshafen la Bodensee şi au pătruns în Tirol pe la Bregenz, iar 
americanii sunt la 20 km de Innsbruck şi înaintează spre Linz. 

Americanii au refuzat să recunoscă guvernul provizoriu austriac de sub preşedinţia lui 
Renner, deşi are toate aparențele unui cabinet de largă concentrare democrată. încă un 
semn că USA a luat poziţie fermă faţă de IIRSS. 

Azi, adunare în piaţa Victoriei cu camioane şi placarde FND. în tribună - guvernul şi 
reprezentanţii sovietici; ascult la radio discursurile muncitorului Apostol, ale lui Titel 
Petrescu, Teohari Georgescu, Zăroni, al colonelului Barbu care a salutat pe Rege, ceea cea 
stârnit aplauze şi urale, spre deosebire de tot restul manifestaţiei. 

S-a trimis o telegramă lui Stalin, iar teama mea că s-ar fi putut strecura vreo aluzie 
despre înglobarea în Uniunea Sovietică a fost deşartă. 

în genere, impresie de ordine şi de entuziasm moderat, cu toate atacurile contra lui 
Maniu şi Rădescu. 

2.5.45. Hitler a murit ieri în palatul cancelariei Reichului, după ce a remis puterile 
amiralului Doenitz, care în proclamația sa către popor anunţă că războiul continuă până la 
sfârşit, că lupta aprigă, fără cruţare, va fi dusă împotriva ruşilor, iar că faţă de anglo- 
americani se va continua un război defensiv doar în măsura în care aceştia îi vor stingheri 
libertatea de acţiune contra Sovietelor. 

De altfel, Bernadotte n-a mai vorbit a doua oară cu Himmler, ci cu Doenitz şi cu 
mareşalul Busch; pe de altă parte, în proclamația amintită, Doenitz n-a mai pomenit nimic 
despre Himmler, Goering, Ribbentrop sau alţi nazişti de vază. 

Ruşii au ocupat Stralsund şi Brandenburg, iar în Berlin luptă pe Unter den Linden, pe 
Wilhelmstrasse şi la Brandenburger Tor. 

Armatele germane din Italia au capitulat fără condițiuni. Doenitz a înlocuit pe Ribbentrop 
cu contele Schwerin v. Krosigk, fost ministru de Finanţe. 

Mareşalul v. Rundstedt a fost făcut prizonier în Bavaria. 

în Danemarca, nemţii se pregătesc a capitula, iar în Norvegia, guvernul Quisling e gata 
să demisioneze. 

Horthy a fost arestat şi el de aliaţi, iar Deat şi Laval ar fi sosit cu avionul la Barcelona. 

Argentina fost acceptată la San Francisco cu toată opoziţia lui Molotov. De altfel, se pare 
că acesta a părăsit conferinţa, dar că gestul n-ar fi o manifestare de ruptură, nici măcar de 
supărare, ci doar nevoia de a relua contactul cu Stalin, căruia trebuie să-i refere asupra 
situaţiei de fapt. 

Astă seară, comunicat special sovietic despre capitularea acum o oră a garnizoanei 
Berlinului, unde ruşii au făcut 70.000 prizonieri. 

3.5.45. Pe litoralul Balticii, ruşii şi-au dat mâna cu aliaţii, aşa că Schleswig-Holstein e 
izolat. Pe Dunăre, spre Linz, sunt de asemenea gata a se întâlni. 

Innsbruck declară că nu se va apăra, iar Lubeck a fost ocupat. 

Doenitz a proclamat Praga oraş deschis spitalizării răniților. 

Conform capitulării necondiționate a armatelor germane din Italia şi din Austria 
occidentală, peste un milion de oameni au fost făcuţi prizonieri; şi în Trieste au intrat trupe 
aliate, aşa că ocuparea sa de către trupele lui Tito a fost un mit. 

Guvernul spaniol a comunicat aliaţilor că Pierre Laval şi alţi patru miniştri ai guvernului 
de la Vichy, debarcaţi la Barcelona de pe un avion german, au fost internaţi şi sunt la 
dispoziţia aliaţilor. Cam ruşinos pentru „grandezza ” spaniolă... Dar acum nu-i vorba decât 
de salvarea situaţiei destul de scabroase şi uşor se dă cinstea pe ruşine. Nu mă gândesc la 
persoana lui Laval care a încercat să fugă, în loc de a se preda cu fruntea sus ca Pétain. 

4.5.45. Englezii au trecut peste canalul Kiel spre graniţa daneză. Guvernul Doenitz s-a 
refugiat în Danemarca, iar regele Christian s-a reîntors la Copenhaga. 

La San Francisco s-a hotărât să nu se mai invite nicio altă naţiune la conferinţă; aceasta - 


ca s-o taie definitiv sperantelor italiene şi spaniole, în general oricărui neutru. Pentru 
polonezi rămâne totuşi deschisă portiţa, cu condiţia unui guvern pe baza celor stabilite la 
Yalta. 

Din Belgrad se anunţă că guvernul Tito reclamă oraşul Trieste şi protestează împotriva 
ocupării sale de neo-zeelandezi, după ce fusese eliberat de către sârbi. încep fricţiuni... 

Ştiri neconfirmate: 

1. întâlnire Doenitz-Montgomery în prezenţa reprezentanţilor politici şi militari din 
Danemarca şi din Norvegia, care poate fi pusă în legătură cu noua declaraţie a guvernului 
german că va fi învins onorabil, rezistând cu ultima energie doar contra Sovietelor. 

2. Temându-se a fi răsturnat de o mişcare monarhistă, Franco ar fi propus 
pretendentului Don Juan instituirea unei Regente, ca fază intermediară şi pregătitoare unei 
restauraţii. 
https://biblioteca-digitala.ro / https://migl.ro 
Jurnal politic 1939-1950 
113 

Salzburg s-a predat fără rezistenţă, iar trupele aliate care au trecut în Tirol au dat mâna 
la pasul Brenner cu cele din Italia. 

5.5.45. Azi dimineaţă a intrat în vigoare convenţia de capitulare fără condițiuni a 
armatelor germane din Olanda, Danemarca şi nord-vestul Germaniei în mâinile mareşalului 
Mongomery, adică mai bine de un milion oameni, după ce un alt milion capitulase acum 
două zile în faţa mareşalului Alexander. 

Mareşalul v. Busch ar fi dorit să predea şi trei corpuri de armate care luptă în 
Mecklenburg în contra bolşevicilor, însă Montgomery a refuzat net, spunând că asta e 
treaba comandamentului sovietic. 

Doenitz a vorbit poporului german pentru a-l sfătui să înceteze rezistenţa faţă de anglo- 
americani, dar să continue lupta cu ultima energie împotriva ruşilor, spre a salva ţara de 
bolşevizare şi distrugere. Londra precizeză însă că o asemenea manevră cu scopul de a 
disocia pe aliaţi, nu prinde. 

Berchtesgaden a fost ocupat şi în curând va cădea Linz, făcându-se astfel joncţiunea cu 
sovieticii şi pe Dunăre. 

Suveranii Juliana şi Bernhard au sosit în Olanda după cinci ani de ocupaţie a ţării lor. 
Molotov care n-a mai plecat de la San Francisco a vorbit presei, protestând împotriva 
admiterii Argentinei „nazisto-fascistă” printre Naţiunile Unite, pe când democraticei Polonii i 

se fac dificultăţi. Nu cred că va reuşi în acest chip să creeze o atmosferă favorabilă. 

Din Stockholm se anunţă că amiralul Doenitz a părăsit Copenhaga, îndreptându-se spre 
Norvegia, iar regele Christian aşteaptă terminarea capitulării germane din Danemarca 
pentru a constitui un nou guvern. 

Până acum, aliaţii au 5 milioane de prizonieri germani faţă de 800.000 care sunt în 
mâinile ruşilor. 

De la Radio Moscova, Herriot a vorbit pentru cimentarea legăturilor de prietenie franco- 
sovietice. 

Comandamentul englez aduce aspre observaţii formațiunilor de patrioţi italieni ce 
continuă a ataca şi teroriza pe nemți după capitularea lor, declarându-le că se comportă ca 
nişte bandiți, nu ca soldaţi şi că o asemenea purtare le va atrage pierderea tuturor 
avantajelor câştigate şi a consideraţiei din partea aliaţilor. 

6.5.45. După intrarea americanilor în Boemia, cehii s-au răsculat, au ocupat Praga, au 
proclamat desfiinţarea Protectoratului şi restabilirea republicii cehoslovace. 

După încercări de rezistenţă, nemţii de aici au capitulat. La fel ca şi trupele germane din 
Bavaria, Austria precum şi cele de la vest de Berlin. 

Daladier, Gamelin, Reynaud şi Weygand au fost liberaţi; în urma lor, Schuschnigg şi Leon 
Blum. 

Aflând de arestarea de către trupele sovietice a polonezilor din comitetul de rezistenţă, 
Eden şi Stettinius şi-au exprimat consternarea faţă de Molotov şi au întrerupt 

orice discuţii asupra problemei poloneze, până când acesta le va da „full explanations. "77 
Sunt arestaţi la Moscova sub învinuirea de sabotaj în spatele frontului şi vor fi judecaţi în 
curând. 

Comisia aliată a ajuns la Oslo şi se aşteaptă în curând şi capitularea nemților din 
Norvegia. 

Japonezii sunt furioşi pe germani pentru nerespectarea pactului tripartit prin capitularea 
în faţa anglo-americanilor cu care Japonia e în plin război, în timp ce continuă să reziste 
ruşilor cu care ei se află în stare de neutralitate 

Pravda a atacat direct pe Salazar şi pe de Valera, care amândoi au exprimat condoleanţe 
pentru moartea lui Hitler. 

Ca reacţie şi probabil ca precauţie, Huem a fost chemat la ministerul portughez de 
Externe pentru a i se comunica hotărârea guvernului lusitan că, devreme ce nu mai există 
un guvern în Germania, Portugalia nu mai înţelege rostul de a întreţine relaţii diplomatice cu 
un stat în descompunere şi că deci îi este ridicată calitatea sa diplomatică, prin suprimarea 
unor raporturi cu neantul. 

Şeful partizanilor italieni din nordul ţării i-a reclamat lui Bonomi reconstituirea guvernului 
prin intrarea „patrioţilor” care nu sunt pur şi simplu decât comuniştii care atacă ca nişte 
adevăraţi bandiți pe nemţii ce s-au predat şi care au spânzurat leşul lui Mussolini de picioare 
în piaţă pentru ca trecătorii din Milano să-l scuipe în semn de dispreţ. 

Churchill a telegrafiat lui Eden ca să-i confirme că e „în full agreement”? cu declaraţiile 
făcute de acesta la San Francisco în privinţa Poloniei. 

7.5.45. Azi dimineaţă la Reims, delegaţii germani au semnat cu delegaţii american, 
sovietic, englez şi francez capitularea necondiționată a Gemaniei. 

Ştirea publicată de Associated Press nu va deveni totuşi oficială decât mâine după 
amiază, când potrivit acordului stabilit, toţi aliaţii vor face concomitent declaraţii asupra 
marelui eveniment. Zilele de 9 şi 10 mai vor fi sărbători naţionale în Anglia. 

Cu toate acestea, în Boemia trupele germane mai luptă încă şi comandamentul 
cehoslovac declară că vor fi consideraţi ca franctirori, deci în afara legilor războiului. 

Ministrul german din Suedia a semnat la Oslo capitularea forţelor germane din Norvegia, 
deşi se zvoneşte că unele unităţi germane au intenţia să treacă în Suedia spre a fi 
dezarmate. 

Ruşii au ocupat abia azi Breslau. 

La Berlin au fost găsite cadavrele lui Goebbels şi ale întregii sale familii, care cu toţii s-au 
otrăvit. Al lui Hitler încă n-a fost găsit şi unii se şi întreabă dacă într-adevăr a murit sau se 
ascunde pe undeva. 

La San Francisco au sosit delegaţii ucrainean şi bielorus, cărora li se rezervă locuri în 
comisii. 

i „explicații complete” 

Spaak a plecat brusc spre Belgia la zvonul înapoierii regelui Leopold, a cărui abdicare se 
pare că o cer cu insistenţă partidele de stânga. 

Zvon neconfirmat că aliaţii ar fi cerut Sovietelor să lichideze conturile lor de război 
„imprumut-închiriere”, acum că războiul s-a încheiat. Oare aceasta - ca răspuns la cererea 
ruşilor pentru un nou împrumut de 25 miliarde ruble pe care nu l-ar putea obţine decât de 
pe pieţele străine? Sau poate începutul acelui faimos „robinet”, pe care, sperăm cu toţii că - 
Statele Unite îl vor închide cu privire la alimentarea Rusiei? 

Sunt mulţi care se aşteaptă ca în cursul verii să înceapă un conflict armat între aliaţi: 
pentru anglo-americani nu se va mai prezenta niciodată o conjunctură atât de favorabilă cu 
sovieticii sleiţi de puteri, cu milioane de nemți disponibili, cu Turcia şi Siria gata să intre în 
luptă. 

în memoria tuturor popoarelor pe unde se află azi bolşevicii, sunt vii ororile bandelor lor 
năvălitoare. lar lipsa totală a aviaţiei, armamentul defectuos, înseşi trupele lor demoralizate 
prin proaspătul contact cu viaţa ce au întâlnit în afara graniţelor şi dovada de cum fuseseră 
minţiţi acasă, sunt argumente suplimentare. 

De altfel ruşii o simt şi se aşteaptă la un conflict; probă sunt trupele ce merg în Bulgaria 


să întărească linia spre turci, ca şi modul în care se pregătesc la noi în Dobrogea şi în 
câmpia Dunării. Aşadar, poate iar teatru de război în ţara noastră... 

8.5.45. Trupele germane din Norvegia şi din Boemia au capitulat, iar Praga e în 
sărbătoare. în porturile militare germane flota se predă. 

Exemplul Portugaliei de a suprima relaţiile diplomatice cu Germania prăbuşită a fost 
urmat de Spania şi de Suedia. 

News Chronicle scrie că victoria câştigată asupra Germaniei înseamnă rezolvarea 
principalelor probleme, dar că mai rămân multe altele amenințătoare. Astfel, discuţiile 
dintre ruşi şi aliaţi constituie un nor gros şi negru care ne poate rezerva zile dureroase, dar 
că întregul popor englez trebuie să fie unit tocmai în previziunea unor asemenea 
perspective. 

O altă informaţie din New-York spune că strălucirea acestei zile de victorie e întunecată 
de atitudinea aliatei sovietice, care a nesocotit de la început în mod sistematic toate 
angajamentele luate. 

Bizar este că după ce delegatul rus a semnat alături de ceilalţi alaţi la Reims actul 
capitulării, singur Stalin nu a considerat oportun să proclame, odată cu Churchill şi Truman, 
capitularea Germaniei şi terminarea războiului în Europa. 

De aceea, după ce a adus laude şi mulţumiri sistemului parlamentar, Churchill a declarat 
în Cameră că ziua de azi fiind serbarea victoriei pentru Commonwealth-ul britanic şi pentru 
lumea europeană, doreşte să rezerve ziua de mâine aliatului rus. 

23 „pe deplin de acord” 

Cuvântul regelui George a fost înălţător, încheind cu mulţumiri aduse lui Dumnezeu, în 
mâinile căruia e viaţa şi viitorul nostru întreg. 

9.5.45. Au avut loc la Berlin semnările solemne ale capitulării de către mareşalul Keitel, 
mareşalul Jukov şi şeful flotei aeriene aliate. 

La noi, la ora 13,45, sirenele vor suna încetarea alarmei şi ridicarea camuflajului. 

Ca totdeauna, Anglia dovedeşte o înaltă ţinută morală: în Camera Comunelor, Churchill a 
propus ca, înainte de toate, să se aducă mulţumiri Domnului; cei 600 deputaţi au pornit în 
procesiune la St. Margarethe Church, unde toţi în cor au cântat imn de slavă Celui Prea 
înalt. 

Goering a fost capturat, precum şi Quisling şi Seyss-Inquart; când va sosi şi ştirea că a 
fost prins grupul lui Horia Sima?... 

10.5.45. Azi se împlinesc cinci ani de când Hitler a invadat Belgia şi Olanda, anunțând că 
în acea zi se pecetluieşte soarta Germaniei pentru o mie de ani... 

Să dea Dumnezeu să nu fie adevărat, să nu trăim de azi înainte o mie de ani de 
întunecare bolşevică!... 

Spaak merge la Salzburg să confere cu regele Leopold, aducându-i asigurările Partidului 
Liberal în contra încercărilor curentelor de stânga pentru abdicarea sa. Cred că atât în 
Belgia cât şi în Grecia Suveranii se vor întoarce; singura ţară unde s-ar arăta o mai 
discutabilă siguranţă în această privinţă este Serbia, unde însă Tito s-ar putea lăsa totuşi 
convins. 

Molotov a plecat ieri de la San Francisco (zis şi San Fiasco de către unii!) pentru a raporta 
Moscovei, după ce declarase că e convins că până la sfârşit problema poloneză va obţine o 
soluţie favorabilă. 

Ruşii au pătruns ieri în Praga „liberând-o” şi pe ea de fiara nazistă... Ca la Bucureşti?... 

Guvernul american a hotărât să retragă 3.100.000 oameni din Europa, câte 250- 
300.000/lună, spre a nu rămâne aici decât 400.000. Pe de altă parte, a hotărât prelungirea 
tinerii trupelor sub arme încă un an. 

E vorba de o nouă întâlnire a celor „3”, nu se ştie nici când, nici unde. 

în Camera Comunelor, Law a declarat că raportul agenţiei Tass despre Polonia „nu e întru 
nimic confirmat de informaţiile pe care le posedă guvernul britanic.” 

Beneş cu guvernul său s-au instalat la Praga sub oblăduirea armatelor sovietice. 

12.5.45. în ce ne priveşte pe noi românii, am impresia că pentru moment cel puţin, 
aliaţii nu se mai arată atât de intransigenţi faţă de guvernul Groza. 


Astfel, Radio Londra, la ora în limba română, a început să comenteze asupra cutărei 
declaraţii sau cutărui discurs al primului ministru sau al celui de Externe, iar ziarele noastre 
publică azi o fotografie din data de 9 mai, când guvernul în corpore a prezentat felicitări 
comisiei aliate de control, în care cu mâinile pe burtă apare generalul-colonel 

Susaikov, locţiitorul preşedintelui comisiei, ţinut de braţ la dreapta de Groza, la stânga de 
reprezentantul american, acesta flancat de Tătărescu, iar vice-amiralul Stevenson la 
dreapta lui Groza, - toţi râzând cu beatitudine. 

S-au ţinut discursuri şi s-au ciocnit pahare pentru victorie, aşa că nu mai poate fi vorba 
acum de o „carantină” anglo-americană. 

Şi guvernul nostru face tot ce poate ca să dea aparenţe de legalitate şi încearcă, mă tem 
că e târziu, să frâneze acţiunea deşănţată a agenţilor Frontului, care în fond nu ascultă 
decât de ordinele Moscovei transmise prin Ana Pauker. 

Aşa cum s-au rupt zăgazurile oricărei ordine şi discipline de stat, mărturisesc că admir 
cuminţenia nativă a poporului care nu s-a lăsat momit complet de această activitate 
subversivă şi nu s-a dedat la acte reprobabile sau n-a provocat dezastre iremediabile. De 
aceea, am speranţa că până la sfârşit ne vom tămăduli şi de acestă boală şi că vom scăpa 
de amicii ruşi fără a fi contaminati. 

Când şi cum vor pleca ruşii, nu ştiu. Sper doar că vom reuşi să-i vedem plecaţi, dar mă 
întreb cu ce mijloace şi după câte suferinţe, ştiut fiind că n-au părăsit ţara noastră niciodată 
de bună voie. 

Manifestaţia pentru Rege de 10 mai a avut un caracter de dragoste şi de spontaneitate, 
cu totul altul decât procesiunile organizate de comunişti, în admiraţia tablourilor lui Stalin, 
Lenin, Engels şi Mane 

Eden a declarat ieri presei americane că cei 16 polonezi arestaţi de Soviete, sunt cele 
mai eminente personalităţi ale Poloniei încă de la începutul mişcării de rezistenţă şi că fără 
avizul lor hotărâtor şi fără pezenţa lor efectivă, nu se poate concepe constituirea unui 
guvern polon de uniune naţională. 

Zvonuri că Japonia ar încerca oarecare tatonări de pace prin mijlocirea unor state 
interesate în politica Extremului Orient, pe baza retragerii trupelor sale din toate teritoriile 
ce posedă în afara metropolei, cu condiţia ca aceasta să fie scutită de ocupaţia aliaţilor. 

Se pare că aceştia refuză orice discuţii în afară de capitularea fără condițiuni, continuând 
până atunci să bombardeze violent cu fortărețele zburătoare porturile şi industria japoneză. 
Principalele porturi ale ţării au fost distruse, paralizând navigația şi deci aproape toate 
posibilităţile de comunicaţie între centrele ţării. 

13.5.45. Astăzi au loc în tot Imperiul Britanic servicii religioase ca mulţumire lui 
Dumnezeu pentru victorie. Regele, Regina, suveranii Norvegiei, Olandei, Greciei, Serbiei s- 
au aflat la Catedrala St. Paul în mijlocul unui consens de profund sentiment de umilinţă în 
faţa bunătăţii divine. 

Breslele norvegiene au hotărât să renunţe pentru doi ani la orice greve pentru o mai 
rapidă refacere economică. 

Regele Leopold, aşteptat la Bruxelles pentru a relua domnia din mâinile Regentului 
Charles pe timpul cât Suveranul se afla în imposibilitate de a domni, a trimis fratelui său o 
Caiet VII. Le mauvais quart d'heure 
https://biblioteca-digitala.ro / https://migl.ro 
118 Dimitrie luraşcu 
scrisoare spre a-l ruga să continue misiunea, deoarece după anii de captivitate, nu se simte 
încă în stare să-şi reia grelele funcțiuni. 

Churchill a vorbit astă seară la radio, făcând istoricul războiului dus de Anglia şi arătând 
rolul împlinit pe continentul european de-a lungul istoriei, de a lupta adeseori singură contra 
tuturor încercărilor de dominație spaniolă, franceză sau germană. ` 

Face elogiul frăţiei anglo-americane. 

Partea cea mai importantă a discursului care ne dă şi nouă speranţa că vom scăpa cât 
mai e încă vreme de prieteşugul înăbuşitor al muscalilor este pasajul în care „se dă” la 
„guvernele totalitare şi polițiste” ce ar putea urma cotropitorilor germani şi din care numai 


cine nu vrea să înţeleagă nu vede aluzia transparentă la Soviete. 

15.5.45.La noi a început ieri simulacrul de judecare a criminalilor de război în faţa 
Tribunalului poporului, unde nici măcar preşedintele nu are cunoştinţele unui magistrat de 
carieră. Canaliile de la radio ridică osanale în previziunea viitoarelor asasinate legale, 
dându-ne ca exemple scenele de scârbă şi de groază petrecute în Bulgaria şi în Italia. 

Presa franceză, din nou aflată în mâna Frontului Popular, atacă pe Weygand sub 
semnătura lui Emile Bure şi-l consideră la fel de criminal ca şi pe Laval sau pe Pétain pentru 
politica sa anti-comunistă mai mult decât pentru acea lună, în care în ceasul al 13-lea 
încerca să mai salveze ce se mai putea din Franţa. 

Un alt ziar pretinde că în afara tronurilor Angliei, Olandei şi ţărilor scandinave unde 
Suveranii sunt mai mult nişte preşedinţi de Republică, toate celelate Monarhii sunt menite 
prăbuşirii şi înlocuirii lor prin Republici: Italia, Grecia, Bulgaria, Serbia, România şi chiar 
Belgia. larăşi codiţă rusească. 

în privinţa lui Leopold, chiar fratele său care se dusese să-l vadă la Salzburg, pare că nu 
l-a putut convinge să părăseacă linştea vieţii de familie şi să-şi reia obligaţiie de monarh. 

16.5.45.Franţa a fost în fine recunoscută ca una din cele cinci mari puteri; în schimb 
Sovietele n-au reuşit să impună pe reprezentantul Uniunii sindicatelor muncitoreşti, pe care 
Molotov îl adusese în bagajele sale la San Francisco şi cu care a trebuit să se întoarcă la 
Moscova. 

Se zvoneşte că va fi înlocuit prin Litvinov, ceea ce ar dovedi că Stalin recunoaşte că nu-şi 
va putea impune voinţa prin maniera forte şi s-a decis cu multă abilitate „recu/er pour 
mieux sauter"”, atunci când îi va veni mai târziu iarăşi la socoteală. 

O conjunctură atât de favorabilă pentru Anglia - evident, cu greu s-ar mai putea imagina 
peste câtăva vreme - şi de aceea Churchill pare hotărât să-şi impună pretenţiile faţă de ruşi 
fără a mai renunţa la nimic, chiar cu riscul să ajungă la un conflict. 

în ce ne priveşte, circulă zvonul că s-ar fi decis să se reconstituie un guvern similar celui 
de la 23 august, emanaţie a celor patru partide coalizate care au răsturnat regimul 
24 „să se retragă pentru a-şi lua avântul unei mai bune sărituri 

Antonescu, pentru a prezida la alegeri generale în România. Spre a nu da impresia că ruşii 
au cedat, s-ar fi convenit ca Vişinski să revină la Bucureşti pentru a examina situaţia şi a 
propune „spontan” această formulă. 

Totuşi, atmosfera nu predispune deloc spre atare perspective: ruşii se întăresc cât pot în 
lungul Dunării şi în Dobrogea, englezii se aşteaptă ca până în două luni să izbucnească 
conflictul la noi şi în Bulgaria, unde, de asemenea, ruşii îngrămădesc trupe. 

Se mai vorbeşte că englezii instalează în Turcia „lagăre de concentrare” pentru 
prizonierii germani, ceea ce desigur preocupă şi indispune grozav pe ruşi, tot aşa cum i-a 
supărat faptul că ofiţerii nemți sunt bine trataţi în captivitatea americană, obligând pe 
Eisenhower să anunţe măsuri mai severe. 

Duminică s-a încheiat la Cluj congresul Uniunii Populare Maghiare printr-un discurs- 
program al lui Groza care-şi dezvăluie tot sufletul de canalie şi de trădător al intereselor 
neamului, preconizând desfiinţarea graniţelor cu Ungaria, şi lăsând poporul român pradă 
potopului înfometat al celui maghiar, mai bine dezvoltat economic şi mai evoluat 
moralmente. 

Cât depre moţiunea votată, se ridică osanale Sovietelor şi lui Stalin, dar nu se 
pomeneşte, măcar spre a salva aparențele, numele Regelui nostru şi cel al României. 

De vrei să te cinstească străinul, să ai tu însuţi mândria să ţii fruntea sus, cinstindu- ţi 
Neamul şi Suveranul! Dar din nenorocire, noi dăm cu fiecare prilej dovada tuturor josniciilor 
şi a unei totale lipse de patriotism. 

în acelaşi timp, în Parlamentul din Londra, Churchill face elogiul regelui George, Suveran 
iubit şi respectat al Imperiului Britanic şi unica legătură constituţională între dominicanele 
acestui falnic Commonwealth. 

Se confirmă oficial ştirea că Truman, Churchill şi Stalin se vor întâlni în curând, poate la 
Londra. Presa engleză îşi pune această întrebare, adăugând că nu locul reuniunii este 
problema esenţială, ci mai ales nevoia unei înţelegeri depline între ei. 


Până acum s-a dovedit că după fiecare întâlnire se dădeau comunicate de perfect acord, 
după care urmau imediat divergențe între concepţia unilaterală, izolaţionistă, de esenţă 
excesiv centralizată a Sovietelor şi cea deschisă, de largă colaborare, a anglo- 
americanilor,.hotărâţi a nu sabota pacea prin măsuri ce nu respectă un consens general. 

lată câteva cazuri recente: 

- exemplul din Trieste al mareşalului Tito, care uzează de metode violente faţă de 
patrioţii italieni, ce s-au dus să reclame la Roma şi care nici n-a răspuns notei redactate în 
termeni urbani dar cu fond cominatoriu a anglo-americanior; 

- cazul Carinthiei, unde un comandant jugoslav nu ţine seama de faptul că regiunea 
se află sub autoritatea mareşalului Alexander; 

- exemplul Austriei, unde ruşii au instalat prin propria voinţă un guvern Renner, fără a 
preveni măcar pe aliaţi; 

- exemplul guvernului din Lublin, care cu propria autoritate a pus stăpânire pe oraşul 
Frankfurt/Oder; 

- exemplul trupelor sovietice, care de la sine putere au ocupat insula Bomholm ce 
aparţine Danemarcei; 

- în fine, exemplul guvernului autonom din Rusia subcarpatică, care a hotărât alipirea 
sa la Uniunea Sovietică şi care pare, de voie, de nevoie, că a obţinut asentimentul 
guvernului Fieri înger de la Praga. 

Englezii îşi exprimă speranţa că de rândul acesta nu se va mai manifesta existenţa a 
două tabere adverse, care au împiedicat să se poată realiza până acum ceva concret. 

18.5.45.Fel de fel de zvonuri au reînceput să circule la noi, semn că lumea trăieşte sub 
presiune şi în stare de nelinişte: 

- ba că Molotov a fost înlocuit prin Litvinov la comisariatul Afacerilor Străine şi deci şi 
la San Francisco, unde lucrările, pare-se, se vor încheia la 15 iunie; 

- ba că a sosit Carol sub auspiciile Moscovei; 

- ba că de două zile Vişinski este iarăşi la Bucureşti să organizeze noul guvern menit a 
prezida alegerile generale. 

Fapt cert e că ruşii nu-şi mai ascund nemulţumirea faţă de aliaţi pe care îi acuză că 
tratează prea prieteneşte pe nemti, refuzând chiar să-i dezarmeze, sub cuvânt că-i folosesc 
la administrarea Germaniei ocupate. Un alt fapt ce se pretinde a fi cert, ar fi că acum când 
războiul a luat sfârşit în Europa, americanii au cerut ruşilor să le restituie tot materialul 
furnizat prin sistemul împrumut-închiriere. 

Din toate aspectele răzlețe se desenează tot mai vizibilă tensiunea între aliaţi, ce se 
traduce în România printr-o totală neîncredere şi antipatie a ruşilor faţă de noi, date fiind 
sentimentele noastre pro-aliate ce nu se pot ascunde. 

Ruşii acumulează trupe la noi, în afară de cele ce trec Dunărea în Bulgaria şi ne obligă să 
procedăm la noi concentrări de trupe. Aceste trupe româneşti ar urma să fie trimise în 
Balcani. Evident că în asemenea condiţii, ar fi greu de admis ca rezultatul alegerilor 
generale din România să nu fie cu totul favorabil Sovietelor. Este ştiut punctul de vedere al 
lui Vîşinski, care susţine că URSS trebuie să-şi constituie o barieră de siguranţă prin state 
vecine-vasale conduse de guverne pro-sovietice, având în vedere rolul de agentpionier pe 
care-l joacă în societatea noastră organizaţia ARLUS. Pe de altă parte, prin angajamentul 
economic încheiat de Durma la Moscova, ne dăm legaţi ruşilor de mâini şi de picioare. 

O altă versiune a rostului vizitei lui Vişinski pe care încă nu l-a văzut nimeni, ar fi pentru a 
încheia un pact de asistenţă, după modelul celor cu Polonia, cu Cehoslovacia sau cu 
Jugoslavia. întâmplarea face că tocmai cu privire la aceste pacte regionale s-au iscat 
neînţelegeri între occidentali şi sovietici în comisia de securitate a celor cinci de la San 
Francisco. 

Deşi poziţia României, unde ruşii se întăresc în previziunea unui conflict, devine tragică, 
socotesc că ar fi preferabil să izbucnească acum conflictul în loc de a lăsa ruşilor 


posibilitatea să-l amâne pentru o dată convenabilă lor. Este cert că englezii, după obiceiul 
lor, vor aştepta ca ceilalţi să se pună în poziţia antipatică a agresorului; însă cred că dacă se 
realizează în curând pacea cu Japonia, acesta va fi cel mai bun simptom că Anglia şi Statele 
Unite sunt ferm hotărâte să nu mai amâne încăierarea. 

Se răspândesc zvonuri că Japonia ar solicita pacea prin mijlocirea agenţilor din ţările 
neutre a celor cinci mari familii de magnați industriali niponi şi cu asentimentul Mikadoului, 
care, desfiinţând gruparea pro-hitleristă din armată şi înlăturând pe şefii militari care au dus 
ţara în război, speră să obţină pacea fără a fi silit să abdice şi fără a pierde toate posesiunile 
de pe continentul asiatic. 

Francezii cer Italiei o rectificare de graniţă în regiunea alpină unde se găseşte o populaţie 
vorbitoare de limba franceză. 

La noi, Tribunalul poporului a început interogarea criminalilor de război, în timp ce o 
campanie sălbatică s-a pornit pentru condamnarea lor la moarte. [...] 

în jurul clădirii sălii de judecată din Bulevardul Ferdinand, drojdia populaţiei bucureştene, 
excitată prin presă, radio şi afişe lipite pretutindeni cu cadavre spânzurate, până şi pe 
gardul Palatului Regal, stă grămadă zi şi noapte urlând cât o ţine gura: „moarte criminalilor 
de război! Spânzuraţi-i pe toţi!” 

în privinţa criminalilor de război, s-a decis a-i împărţi în trei categorii: cei principali, în 
special şefii nazişti, vor fi judecaţi de o Curte internaţională; majoritatea celor mai mărunți, 
de către Tribunale proprii, iar în unele cazuri speciale, vor fi deferiţi justiţiei din ţările în care 
au fost comise crimele. 

79.5.45. Starea de tensiune între ruşi şi anglo-americani se cristalizează astăzi în jurul a 
trei grave probleme: 

1.  Mareşalul Alexander, care arată în raportul său că guvernul Tito are de ales în 
chestiunea Trieste între soluţia propusă de aliaţi şi adoptarea mijloacelor violente. 

2. Cu privire la arestarea celor 16 polonezi, Stalin a răspuns că Sovietele vor da 
totdeauna preferinţă unei Polonii amică şi devotată lor şi că vor combate ideea unei Polonii 
menită să formeze un cordon sanitar împotriva Uniunii Sovietice. 

3. Presa din Londra consideră că grabnica întrunire a celor „3” este acum deo 
importanţă esenţială, căci acesta ar fi unicul chip să se evite constituirea unei dualităţi de 
regim în Germania: guvern pro-sovietic în răsărit şi un altul pro-occidental în apus. 

Sub asemenea auspicii, între ciocan şi nicovală, privim noi zilele ce ne aşteaptă. 

Am auzit că Wilhelm Filderman, care vede crescând curentul antisemit printre români 
este de părere că n-ar trebui întinsă prea mult coarda, pe când Ana Pauker îi răspunde că 
din contra, acum trebuie împinse înainte elementele evreieşti pentru a provoca 

excese anti-semite în România, considerând că pe această cale se va distruge prietenia 
englezilor şi mai ales a americanilor faţă de noi. 

Astă seară, răspunsul lui Tito foarte dârz, care pretinde că-şi va menţine trupele pe 
poziţiile ocupate la Trieste şi în Carinthia, aşa că speranţele că lucrurile se vor calma sunt 
foarte slabe. 

E posibil în aceste condiţii să se adeverească zvonul că Vişinski a trecut mai întâi pe la 
Belgrad, după care va veni să se ocupe şi de problema românescă. Ar fi deci verificarea 
celor ce s-au pretins că acesta şi cu Molotov duc de fapt politica de agresivă intransigenţă a 
Sovietelor, pe când Stalin, impresionat de soarta dictatorilor, ar fi dispus s-o lase mai moale. 

Un alt punct de tensiune este în Liban şi în Siria, unde francezii au trimis trupe care au 
exasperat populaţia căreia guvernul britanic îi lăsase speranţa independenţei. 

în Franţa, generalul de Gaulle se vede nevoit a lua pe plan economic, financiar şi social 
măsuri radicale şi de stânga, ce vor comporta şi schimbări în aparatul guvernamental. 

20.5.45. Aliaţii pregătesc răspunsul de dat lui Tito, care refuză a elibera Trieste şi 
terorizează populaţia italiană, numind şi un consiliu dirigent sloven la Klagenfurt. Presa 
engleză arată că asemenea procedee de violenţă sunt semne de slăbiciune şi de dificultăţi 
de ordin interior, pe care guverne nesigure încearcă să le ascundă sau să le devieze în 
complicaţii internaţionale. 

Primul ministru belgian a mărturisit că situaţia internă este extrem de gravă, fiind silit a 


suspenda dreptul de grevă pe trei luni. 

Presa londoneză recunoaşte că pretutindeni focarele de nemulţumire sunt de esenţă 
comunistă şi vede în ele mâna Moscovei, dovedind că Sovietele au adoptat această cale 
pentru a căuta să obţină avantaje faţă de aliaţi. 

în Palatinat şi Hessen, americanii au instituit primul guvern provincial german cu sediul la 
Mannheim. 

De Gaulle va reconstitui guvernul francez conform rezultatului alegerilor municipale, 
adică cu elemente de extremă stângă. 

în Grecia s-au declarat greve în multe localităţi, din cauza creşterii excesive a preţurilor 
faţă de salariile care s-au menţinut scăzute. 

Populaţia italiană de pe coasta de la Rimini va fi evacuată spre interior, din cauza 
ocupării portului Pola de pe partea cealaltă a Adriaticii de către unităţi jugoslave. Situaţia 
pare încă foarte încordată. 

Mihai Popovici, pe care l-am văzut azi, mi-a spus că mare a fost greşeala Regelui de a nu 
fi ascultat de sfatul lui Maniu cu prilejul formării guvernului Groza, atunci când Vişinski îi 
bătea din picior, şi de a nu-i fi propus ca, potrivit acordului de la Yalta, să convoace pe 
delegaţii englez şi american pentru a conveni împreună asupra viitorului guvern, urmând ca 
Regele să sancţioneze hotărârea lor. 

Aceasta nu corespunde cu părerea celor ce pretind că singur Maniu e vinovat de tot ce s- 
a petrecut la noi de la 23 august încoace: se pare că ruşii chiar au declarat că intenţia şi 
dorinţa lor fusese să se pună de acord cu un guvern român burghez, reprezentat prin omul 
de încredere Maniu, dar că acesta, în loc de a-şi lua răspunderea şi să accepte misiunea, s-a 
dat în lături, lăsând în faţă soluţia comunistă. 

Tot Popovici, contrar părerilor ţărăniste care manifestă sentimente de euforie, susţine că 
acordul economic încheiat de Durma va avea rezultate dezastruoase, mai ales în privinţa 
luării în stăpânire a căilor noastre de comunicaţie, şi în special a Dunării. 

21.5.45. Legionarii de la noi care s-au întărit în credinţa că le va reveni vremea şi că 
popularitatea lor va creşte odată cu înlăturarea elementelor pro-germane Horia Sima & Co 
sunt convinşi că astăzi Groza şi acoliţii săi care nu se sfiesc a declara că s-a terminat 
perioada istorică a micilor popoare şi că noi românii va trebui să ne integrăm viaţa în 
Uniunea Sovietică, caută acum, prin alegeri generale sau alte mijloace, a surprinde atât 
tendinţele naţionaliste ale neamului, cât şi buna credinţă a aliaţilor, provocând alipirea 
noastră la URSS. 

Deocamdată toată lumea e alarmată de chemarea sub arme a numeroase contingente şi 
de perspectiva ca divizii româneşti să fie obligate a combate în Balcani şi pe Dunăre trupe 
turceşti sau anglo-americane. 

Cu toată bravada sa, la Trieste unde a organizat o paradă a trupelor sale ce au defilat cu 
armament american, Tito s-a hotărât să înceapă a da îndărăt. Comandantul jugoslav de la 
Klagenfurt a anunţat că armata sa de ocupaţie din Carinthia se va retrage începând cu data 
de azi. 

Americanii au descoperit tezaurul de război maghiar, circa 4 miliarde pengb în aur, în 
afară de alte valori şi bijuterii. 

Churchill a propus laburiştilor amânarea alegerilor generale până după prăbuşirea 
Japoniei. Cum însă la congresul lor, aceştia n-au acceptat continuarea colaborării, cerând 
alegeri la toamnă, Churchill a răspuns că preferă să se supună imediat scrutinului popular, 
ceea ce nu convine laburiştilor, de teamă că victoria fiind încă prea recentă, să nu se 
întoarcă lucrurile cu totul în favoarea conservatorilor. în tot cazul, lupta electorală e 
virtualmente deschisă. 

Americanii au plecat din Trieste şi s-au retras în Gorizia, însă neo-zeelandezii au rămas în 
oraş. Dacă e adevărat că Vişinski se află lângă Tito, întorsătura aceasta nu va fi un succes. 

în Germania s-a hotărât a se renunţa la Berlin, ca centru unic al administraţiei comune a 
celor trei puteri aliate şi se vor stabili centre ale guvernelor provinciale, ceea ce înseamnă 
că anglo-americanii preferă a evita să împartă cu sovieticii administrarea zonelor 
respective. 

S-a convenit la San Francisco admiterea de pacte regionale în sistemul de securitate ca 
elemente iniţiale de apărare împotriva agresiunilor, până ce vor fi avut timp să intervină cu 
eficacitate cele cinci mari puteri. 

Un amic francez care ţinea până de curând un limbaj foarte favorabil politicii Rusiei 
sovietice, unde şi locuise ani îndelungaţi, şi-a schimbat acum tonul şi nu-şi mai ascunde 
antipatia faţă de regimul bolşevic, mărturisind că nu-şi închipuise atunci ce nefast poate fi 
pentru întreaga omenire. Cuvintele lui: „Dacă acest război a fost dus pentru prăbuşirea 
dictaturilor şi pentru reîntronarea democraţiei, în zadar se vor fi sacrificat atâtea vieţi şi 
atâta energie, dacă, după desfiinţarea regimurilor din Germania şi Japonia, se va lăsa în 
picioare pe cel din Rusia, care este cel mai periculos.” 

Sunt informat din izvor serios, dar trebuie să am confirmarea, că acum câteva săptămâni 
a avut loc schimbul de fotografii între Regele nostru şi a doua fiică a regelui Angliei, acesta 
fiind semnul tangibil al logodnei proiectate, ceea ce dovedeşte că, faţă de englezi, România 
este menită a fi unul din pionii principali ai politicii sale în Orient. 

Aceasta explică de ce de câteva zile Maniu care este exponentul acestei apropieri, se 
arată radios şi încrezător în viitorul nostru. 

23.5.45. Din schimbul de scrisori dintre Churchill şi Atlee reiese că, în ciuda dificultăţilor 
ce vor rezulta, primul ministru e decis să rupă imediat colaborarea cu Labour-Party şi să 
procedeze la noi alegeri ce vor avea loc la început de iulie. El zice că nu are rost să 
lungească boala până la toamnă, dar pe de altă parte nu este exclus un nou guvern de 
colaborare, ca rezultat al alegerilor. 

Din schimbul de scrisori publicat în presa noastră între corespondentul mes şi Stalin cu 
privire la cei 16 polonezi arestaţi de ruşi, rezultă că aceştia nu fuseseră invitaţi niciodată la 
tratative la Moscova. Astăzi însă guvernul polon din Londra afirmă că posedă scrisoarea 
formală de invitare din partea mareşalului Ivanov şi chiar promisiunea acestuia de a le 
asigura libera trecere, spre a conferi cu cei de la Londra şi apoi să se reîntoarcă în Polonia 
pentru reluarea contactului cu ai lor. 

Prin dovedirea că Stalin a minţit oficial în scris, partida anti-sovietică din Anglia (ca şi din 
America de altfel), ar câştiga enorm în ochii opiniei publice mondiale şi un atare neadevăr 
va cântări mai greu în dauna Sovietelor decât orice crimă. 

Pe asemenea greşeli politice sau militare s-a bizuit totdeauna Anglia pentru a-şi dobori 
adversarii. 

Truman a invitat oficial pe de Gaulle să-l viziteze, gestul având scopul de a şterge 
impresia penibilă produsă prin refuzul generalului francez de a-l vedea pe Roosevelt care, 
epuizat de călătoria la Yalta, îl rugase să vină la Alger spre a-l întâlni. 

Situaţia din Franţa e încă foarte tulbure din cauza presiunii din stânga; vom vedea în 
curând remanierea guvernului prin readucerea extremiştilor şi a Frontului popular în frunte 
cu Leon Blum. Căci dacă azi Weygand este acuzat de colaboraţionism, când i se 

cunosc atât de bine sentimentele sale anti-germane, e numai datorită faptului că fusese pe 
vremuri duşmanul Frontului. 

în Siria şi în Liban efervescenta creşte din cauza trupelor franceze debarcate la Beirut. 
Acum a intrat în acţiune şi formula pan-arabă, preconizată de Churchill şi de Roosevelt la 
Cairo, prin energicul protest al Irakului. 

în subsidiar, ar putea interveni în acest conflict şi problema evreiască în Palestina, unde 
englezii susţin pe arabi. 

Guvernul Bonomi întâmpină în Italia serioase dificultăţi din partea patrioţilor şi se 
vorbeşte de o posibilă răsturnare a guvernului de către stânga socialistă şi comunistă. 

La Trieste tensiunea pare în scădere, se pare că până la urmă Tito va ceda. 

întâlnirea celor „3” s-ar putea amâna până după alegerile din Anglia, spre a se şti cine va 
fi acolo. 


leri a fost anunţată sentinţa în procesul primului lot al criminalilor de război. 

Au fost condamnaţi la moarte 29 persoane (dintre care opt în lipsă), unul la muncă silnică 
pe viaţă, şapte la temniţă între l-5 ani şi unul singur achitat. 

Unii dintre aceştia evident că au recunoscut crimele, comise fie cu cinism, fie din 
inconştienţă, mulţi au încercat cu o totală lipsă de ţinută morală să arunce vina pe alţii 
(sistem din nenorocire curent în oştirea noastră), aşa că greu ar fi putut scăpa de pedeapsă. 

Ceea ce mă dezgustă însă şi mă îngrozeşte este întronarea principiului de a se încălca 
legile fundamentale ale justiţiei şi bazele noastre constituţionale. S-ar fi putut judeca şi 
condamna în faţa instanţelor obişnuite - civile sau militare - fiindcă n-au fost decât crime de 
drept comun; s-ar fi evitat astfel acele manifestări odioase de presiune a plebei asupra 
Tribunalului. 

Aud că ar fi vorba să se instaleze spânzurători în piaţă şi să oblige lumea a defila prin 
faţa lor. [...] 

La noi, postul de radio a devenit cu totul odios: e pur şi simplu o oficină sovietică de cea 
mai ordinară speţă; şi acum aruncă injurii guvernelor Franco şi Salazar cu care ţara noastră 
întreţine raporturi diplomatice; după ce l-a etichetat pe Franco cu epitetul de: „neruşinată 
unealtă hitleristă”, mă întreb cum mai stă aici ministrul Spaniei, care, de altfel, a şi făcut 
cererea de plecare şi cum de nu-l urmează reprezentantul portughez? 

în altă ordine de idei, se pare că Franţa s-a pus de acord cu republicanii spanioli pentru a 
începe pe teritoriul francez o acţiune pentru răsturnarea lui Franco, convocând chiar şi 
Cortesurile în Franţa. Avem deci pe cine imita, canalii îs pretutindeni. 

Conform tradiţiei parlamentare engleze, Churchill a prezentat demisia guvernului, iar 
Regele i-a încredinţat tot lui formarea guvernului provizoriu până la alegeri. în noul cabinet, 
reprezentanţii conservatori Eden şi ministrul de Finanţe vor rămâne. Noua echipă va fi 
constituită probabil din persoane tinere. 

Toţi condamnaţi! Tribunalului poporului au făcut recurs în faţa Curţii de casaţie, care în 
trei zile se va pronunţa asupra viciilor de formă ale judecății sau ale constituirii Tribunalului. 
Se vede deci ce slabi sorţi de scăpare le-au rămas. 

25.5.45. Himmler s-a predat comandamentului britanic, dar s-a otrăvit cu cianură în 
cursul examenului medical. După confirmarea morţii lui Hitler şi arestarea lui Goering şi al 
guvemului-fantomă Doenitz, n-a mai rămas niciun personaj mai proeminent printre 
conducătorii nazişti. 

în ce priveşte pe Laval, dat fiind că s-au ivit dificultăţi pentru extrădarea sa din Spania, 
guvernul francez a propus să fie repatriat din nou cu avionul în Germania, de unde francezii 
urmează a-l aresta direct. 

Despre grupul Sima nu se ştie nimic, pe când guvernul lui Tiso a fost arestat în întregime 
în Austria. 

Se pare că în convorbirile Alexander-Tito asupra Triestului, s-a ajuns într-un punct mort. 
Englezii au constituit un guvern militar în Austria carinthică, însă la Viena, anglo- americanii 
nu şi-au putut trimite încă misiunile, fiind împiedicaţi de ruşi. 

Deocamdată, tribunalul poporului începe acum să judece un lot de gazetari pro-nazişti în 
care amestecă pe Stelian Popescu cu Pamfil Şeicaru, iar poliţia a arestat o serie de foşti 
miniştri ai lui Antonescu: Mareş, Sichitiu, Buşilă, Stoenescu, Tomescu. 

De ce doar pe aceştia şi nu pe toţi? 

Aliaţii anunţă pe curând ofensiva finală în contra Japoniei şi aproape în fiecare zi Tokio 
este bombardat din ce în ce mai mult. 

Problema sirio-libaneză pare a se complica şi s-au adus acuze formale Franţei la San 
Francisco. 

26.5.45. Ohurchill şi-a constituit un guvern omogen şi începe chiar de azi campania 
electorală. Hotărârea laburiştilor la congresul de la Blackpool este să anihileze pe 25 ani 
Partidul Conservator, însă în cazul în care alegerile nu le-ar da majoritatea voturilor, declară 
că nu vor mai intra în vreo coaliţie. 

Deşi sentimentul unanim al poporului englez este să nu-şi mai complice existenţa cu un 


nou război, şi politica intransigentă a lui Churchill ar risca să ducă Anglia la un conflict cu 
Sovietele, pronosticurile de azi sunt totuşi favorabile conservatorilor. Chiar şi fără conflict, 
Londra ar putea obţine mai serioase avantaje de la Moscova printr-un guvern adversar 
Sovietelor, decât printr-unul, prieten lor. 

Aviz celor de la noi ce se fac slugi plecate ruşilor şi acuză pe Maniu de fascism şi 
legionarism. 

Franţa se dovedeşte tot mai mult instrumentul sovietic şi comisia pentru Afaceri Străine 
din Adunarea Naţională invită guvenul francez să propună aliaţilor un demers comun pentru 
a cere lui Franco plecarea imediată de la putere, spre a se proceda în Spania la 
https://biblioteca-digitala.ro / https://migl.ro 
Juma! politic 1939-1950 
127 
alegeri libere sub un guvern democrat. (Influenţa predominantă a lui Negrin care şi-a 
instalat bateriile pe teritoriul francez). 

O asemenea manifestare depăşeşte orice principiu internaţional şi lasă mult de gândit... 
De altfel, în interior, de Gaulle a anunţat că până la sfârşitul anului va naţionaliza minele de 
cărbuni, uzinele electrice şi poate chiar marile întreprinderi industriale. Coada Moscovei!... 

Şi în Suedia ar fi vorba de a se proceda la noi alegeri, punându-se capăt guvernului de 
coaliţie prezidat de Per Albin Hansson. 

Mircea Durma s-a întors de la Moscova convins (cel puţin aparent, căci îl socotesc de rea- 
credinţă), de necesitatea imperioasă şi permanentă pentru România să se încadreze fără 
reticenţe într-o politică de devotament şi de vasalitate economică faţă de URSS, declarând 
că ţara noastră nu are ce mai spera de la anglo-americani care au, după spusele lui Catroux, 
ambasadorul francez la Moscova, „d'autres chats â fouetter”” de la Elba la Triest, pe unde îi 
ameninţă cotropirea sovietică, aşa că problema românească rămâne pentru ei pe planul al 
14-lea. 

Durma îşi manifestă antipatia pentru oameni ca Agiu şi alţii din cauza tendinței lor 
manifeste de a ne îngloba în Uniunea Sovietică şi caută să-şi păstreze portiţe de scăpare din 
viesparul în care vede că s-a băgat. 

Cu privire la mentalitatea rusească, Durma constată că la baza comportării lor abuzive şi 
jefuitoare faţă de noi, stă sentimentul părerii de rău că n-au cunoscut mai devreme bogatele 
resurse ale ţării noastre şi că regretă acum, întocmai ca Bismarck în 1871 cu Franţa, că n-au 
pretins mai mult în convenţia de armistițiu. Astăzi fură cât pot şi încarcă notele fără ruşine, 
iar comisia noastră nu poate lupta împotriva exigenţelor ruseşti, cât timp guvernul nu se 
arată dispus a o susţine protestând, ci, din contra, cedează pe toată linia, după sistemul lui 
Groza. 

în discursul electoral de azi, Churchill a declarat că schimbarea de guvern în Anglia nu 
trebuie să aducă vreo întârziere întâlnirii celor „3”, care ar fi util să aibă loc cât mai curând. 
Probabil că delegaţii preşedintelui Truman care au şi sosit la Londra şi la Moscova, vor avea 
să pună la punct şi această importantă chestiune. 

în schimbul de telegrame Eden-Molotov cu prilejul aniversării de trei ani a alianţei 
încheiate pe termen de 20 ani, primul a subliniat strânsa şi prieteneasca colaborare anglo- 
sovietică „fără a tinde la niciun fel de acaparări teritoriale pentru ele şi abţinându-se de la 
amestecul în treburile interne ale altor state.” 

Să fie oare Regina în gardă sau chiar şah la Rege?!... 

Preocupat de situaţia generală a Franţei, de Gaulle doreşte să plece cât mai curând la 
Washington, dar nu înainte de a rezolva problemele de acasă. împins de deplasarea spre 
stânga, are de gând să remanieze guvernul în acest sens. 

25 „alte grijr 

în ce priveşte Spania, vede că invitaţia lansată atât de puţin socotit naţiunilor aliate, nu 
prea are ecou; de aceea n-ar fi exclus ca rezultatul final să fie ruperea relaţiilor franco- 
spaniole. 

în fine, grava chestiune a Siriei şi a Libanului ia proporţiile unui conflict cu aspecte 


mondiale, căci guvernele din Damasc şi Beirut au întrerupt negocierile cu Franţa în urma 
trimiterii de noi forţe armate şi au făcut apel la Egipt pentru grabnica convocare a Ligii 
Arabe. 

Printr-o declaraţie a lui Eden, guvernul britanic în acord cu cel american, ia poziţie 
împotriva politicii franceze. Să nu uităm că Liga a fost înfăptuită la Cairo la iniţiativa lui 
Churchill şi a lui Roosevelt, ca un soi de contra-asigurare împotriva veleităţilor sovietice în 
Orientul apropiat, unde pionii Moscovei sunt evreii şi francezii. Toate aceste dificultăţi ar 
trebui înlăturate înaintea călătoriei lui de Gaulle. 

28.5.45. Potrivit convorbirilor avute la Londra de Davies, fostul ambsador al Statelor 
Unite la Moscova şi deci cel mai bun cunoscător al treburilor ruseşti, şi la Moscova - de 
Hopkins, cel mai bun cunoscător al treburilor Imperiului Britanic, s-a zvonit că în curând va 
avea loc conferinţa celor „3” probabil în Anglia, deşi mă îndoiesc foarte mult că Stalin se va 
hotări a părăsi URSS. 

Convorbirile vor avea ca subiecte: organizarea Germaniei ocupate, problema Austriei, a 
Triestului şi chestiunea poloneză. 

La noi e vorba iar de o remaniere în guvern, odată cu plecarea social-democraţilor şi 
completarea locurilor cu adepţi ai lui Tătărescu şi cu comunişti. 

într-un discurs rostit la Belgrad, Tito revendică drepturile Jugoslaviei asupra Carinthiei, 
Triestului şi litoralului istrian, iar presa sovietică susţine pentru prima dată această poziţie. 

De Gaulle şi-a exprimat regretul că Siria şi Libanul au întrerupt negocierile cu 
reprezentantul francez. Consiliul Ligii Arabe se întruneşte la Cairo, pe când Franţa discută 
chestiunea cu Anglia şi cu Statele Unite, în timp ce la Alep au avut loc ciocniri sângeroase. 

America organizează alimentarea Europei înfometate, începând cu Grecia, Jugoslavia, 
Polonia, Cehoslovacia şi Italia. Bineînţeles, Germania va rămâne la urmă, asigurându-se că i 
se va acorda totuşi un minim de 1500 calorii/zi/om. 

în acest timp, se află că din cauza secetei în Australia, au pierit 6 milioane de oi şi mii de 
vite mari, iar în Brazilia producţia de orez a suferit de asemenea din pricina uscăciunii. 

Astăzi, la Academie sub preşedinţia Regelui, a avut loc recepţia episcopului Colan al 
Clujului şi Feleacului. Prilej de entuziaste ovaţii pentru Suveran şi discursuri de înaltă ţinută 
morală într-o impecabilă haină literară. 

Atunci de ce ne complăcem zilnic în limbajul trivial, aşa precum ne place să dăm tuturor 
restaurantelor româneşti aspect de crâşme şi să avem în societate atitudini de 

bordel? Fondul sufletesc sănătos există; prin urmare se poate găsi leac acestui spirit vulgar 
de suprafaţă. Ne trebuie educaţie în condiţiile în care ne lipseşte tradiţia. 

Dar nu îndrăznesc a arunca vina numai asupra noastră, când am sub ochi dovada vie a 
calamităţilor venite din afară, care de trei ori pe secol ne sfârtecă viaţa şi de atâta amar de 
vreme ne distrug ţara. 

29.5.45. Churchill e dispus a pofti pe Atlee să participe la întâlnirea celor „3”, aşa că 
eventualul şef al unui guvern englez laburist, să fie la curent cu situaţia, în caz de succes în 
alegeri. Nu se poate mai fair-play. 

30.5.45. Sunt informat din izvor foarte serios că acum două zile Groza l-a convocat pe 
Tătărescu pentru a se consulta ce să facă în cazul unui conflict anglo-sovietic, declarându-i 
că dânsul e hotărât ca România să intre în luptă alături de Soviete. Guţă s-a îngrozit 
bineînţeles şi a vorbit amicilor în dreapta şi în stânga care l-au sfătuit să nu se grăbească; 
aliaţii, informaţi şi ei, ne-au dat de asemenea sfatul să stăm deoparte, să nu ne amestecăm. 

Aceştia iau însă măsuri preliminare pentru organizarea plecării misiunilor lor, ca şi a 
persoanelor particulare de la noi. 

Un ardelean întors de la Budapesta şi din Cluj, îmi spune că ungurii, care sunt acum cu 
toţii roşii, au naivitatea să arate pe faţă că pentru politica pe care o duc, au mandat de la 
trecutul guvern Horthy şi Szalasi, dovedind astfel că politica Ungariei a avut totdeauna 
caracter de continuitate. 

Ministrul suedez de la noi, de Reuterswärd este foarte pesimist şi prevede că ruşii vor 
elimina cu încetul pe toţi reprezentanţii străini din România, pretinzând că, - în ciuda tuturor 
principiilor de drept internaţional, - în perioada de armistițiu, guvernul român n-are dreptul 


să întreţină relaţii diplomatice cu alte state. 

Astfel au şi procedat cu Franţa, căreia i-au refuzat viza de intrare în ţară pentru noul 
ministru, astfel a declarat formal Pavlov lui Gerbore, căruia nu-i recunoaşte calitatea de 
însărcinat cu afaceri al Italiei. 

Ştiind ce s-a petrecut la Budapesta, unde unguri avuţi depuseseră valori importante la 
Legația suedeză pe care ruşii au devastat-o, încât chiar ministrul n-a putut scăpa decât 
numai cu ce avea pe el, de Reuterswärd nu mai vrea să-şi ia răspunderea lucrurilor depuse 
la dânsul, mai ales că e prevenit că ruşii îl urmăresc, convinşi fiind că a favorizat pe 
diplomaţii nemți de la Bucureşti, ale căror interese le girează. 

lată trei manifestări diverse, reprezentând tot atitea mentalități în trei ţări europene 
scăpate de război: 

1. Regina Wilhelmina a Olandei a încredinţat formarea noului guvern principalelor 
două personalităţi din mişcarea de rezistenţă. 

2. în Italia, un ministru comunist a formulat imperativ lui Bonomi cererea ca viitorul 
premier să fie din partidul său. 

3. La Londra, Lordul Templewood propune ca cei trei şefi de partide să constituie un 
comitet din deputaţi ai fiecărei formaţiuni, pentru a se pune de acord asupra problemelor de 
politică externă. 

De două zile transporturile maritime nu se mai fac în convoi, afară de zona teatrului de 
război din Pacific; vasele de comerţ vor naviga libere cu luminile de bord aprinse. Până 
acum, flota engleză a pierdut 12 milioane tone, iar cea americană numai 5 milioane. Câtă 
vreme va resimţi lumea enorma scădere a tonajului pricinuit de acest război?... 

31.5.45. După înapoierea lui Schuyller cu instrucţiuni de la Washington şi de la San 
Francisco, sentimentul de nesiguranţă şi teama de a fi nevoiţi să fugă în orice moment au 
dispărut din sufletele americanilor de la noi. El afirmă că nu e vorba de plecare, că nimic 
dramatic nu se va petrece în România şi că guvernele aliate poartă de grijă ca această ţară 
să nu rămână la cheremul jafului rusesc. 

Aceasta nu înseamnă că a fost înlăturată posibilitatea conflictului; el există şi se va 
menţine permanent. 

Anglo-americanii au însă la îndemână argumente economice cu care ar putea obţine 
mult mai serioase modificări ale comportamentului ruşilor, cu toate că acum, aceştia dau 
impresia că sunt orbiţi de sentimentul atotputerniciei lor. 

Savel Rădulescu, împreună cu care am trecut în revistă orizontul politic, socoteşte că în 
viitor nu va mai putea fi vorba de o completă independenţă a statelor mici şi că în ce ne 
priveşte pe noi românii, nu vom putea face abstracţie de factorul Rusia, faţă de care vom 
avea a duce totdeauna o politică prietenoasă. 

în politica internă, este evident că pretenţia lui Guţă de a servi ca element ponderator în 
guvernul Groza este o iluzie pe care nici el nu şi-o face, deoarece ştie prea bine că nu mai 
poate ieşi din acest angrenaj, ci că are de ales între banca ministerială şi cea a acuzaților de 
la Tribunalul poporului. 

Maniu îşi păstrează iluziile în privinţa Angliei, asta şi din cauză că numai în acest chip 
poate păstra coeziunea în partid. în schimb, naţional-ţărăniştii sunt foarte tulburaţi de faptul 
că Times a publicat un articol în care acuză partidele istorice de la noi de a nu fi fost 
capabile să-şi ţină rolul ce aveau de jucat şi deci de a fi fost cauza marasmului în care am 
căzut. 

Anglia a luat tot mai făţiş poziţie în favoarea arabilor şi în contra Franţei, considerată a fi 
poate pe drept cuvânt, instrumentul inconştient al Sovietelor: forţele franceze s-au apucat a 
bombarda Damascul şi n-au încetat decât în urma intervenţiei ministrului britanic de acolo. 

Greşită e politica dusă de guvernul de Gaulle: căutând acum să acţioneze ca un stat 
imperialist, îşi închipuie că ar putea menţine în acest chip prestigiul de mare putere al 
Franţei, fără a se gândi cât de dubios e acest joc în afară, în timp ce la interior aluncecă tot 
mai mult pe povârnişul extremist al stângii. 

în ajunul întâlnirii celor „3”, unde probabil că Churchill e hotărât pentru o poziţie fermă, 
iar Truman se simte cu totul liber de obligaţiile personale ale lui Roosevelt, Stalin dă 
impresia că nu se simte prea sigur pe poziţiile sale şi încearcă să pună la contribuţie, în 
ceasul al 12-lea, chiar pe văduva fostului Preşedinte, care într-un articol publicat în presa 
americană şi răspândit în lume prin 7ass „condamnă sforţările făcute în anumite cercuri, de 
a stârni teama de Uniunea Sovietică, care gândesc că Germania n-ar trebui prea tare slăbită 
şi fac în mod inconştient propagandă fascistă.” 

Este evident că acest articol presupune existenţa în Statele-Unite a unui curent anti-rus 
foarte real. 

Se pare că mareşalul Malinovski îşi va muta comandamentul la Bucureşti, în timp ce 
Voroşilov va fi instalat la Budapesta. 

După ce a completat cabinetul cu elemente noi, de Gaulle a anunţat că alegerile 
generale vor avea loc în Franţa în cursul acestui an. 

Evenimentele din Siria s-au înrăutățit într-atât, încât Churchill a telegrafiat lui de Gaulle 
pentru a-l preveni că, având în vedere scopul victoriei în contra Japoniei, guvernul britanic 
nu poate admite tulburări în Orientul apropiat, aşa că a dat ordine trupelor engleze să 
intervină spre a restabili liniştea şi invită guvernul francez să evite orice prilej de fricţiuni cu 
aceste trupe. După ce lucrurile vor fi revenit normale, Franţa va fi invitată la Londra spre a 
discuta problema pe cale diplomatică. 

Persia a trimis note identice guvernelor englez, american şi sovietic, invitându-le să-şi 
retragă trupele de pe teritoriul său, acum că războiul cu Germania s-a încheiat. Al cui joc 
face oare guvernul persan? 

Londra a anunţat că nu recunoaşte guvernul din Viena, deoarece s-a constituit formal 
fără respectul celor convenite la Yalta şi că misiunile engleză şi americană nu au putinţa să 
verifice pe loc în ce chip s-au petrecut lucrurile (NB. Ruşii nu le-au permis până în prezent să 
se instaleze la Viena). 

Precum era de aşteptat, Curtea de Casaţie a respins recursurile celor osândiţi la moarte. 
Prin urmare, toţi nenorociţii ce se află închişi la Jilava, printre care numai unii par să fi fost 
într-adevăr criminali, vor fi împuşcaţi în curtea fortului; cel puţin vom fi scutiţi de o hidoasă 
exhibiţie publică. 

De două zile a început procesul gazetarilor, dintre care unul singur este acuzat şi sub 
rubrica de „criminal de război.” 

La insistentul sfat al lui Maniu, Lugoşianu care poartă păcatul socrului său, trecut pe lista 
celor vinovaţi de a fi târât opinia publică spre dezastrul ţării, s-a hotărât în fine să 
părăsească direcţia ziarului Universul, care apare acum sub conducerea unui comitet de 
direcţie, adică comuniştii au pus mâna complet pe acest cotidian. 

Lugoşianu încearcă astfel să salveze ceva din averea lui Stelian Popescu. 

Foştii miniştri deţinuţi la Arsenalul armatei trăiesc acolo într-un mod cu totul jalnic, fără 
dreptul de a-şi vedea familiile şi de abia autorizaţi, după mare caznă, să poată primi de 
acasă mâncare de 2 ori/săptămână, şi pe care gardienii o fărâmiţează de teama că ar putea 
ascunde cine ştie ce lucruri interzise. Aud că lui Mareş i-au ras barba şi mustăţile, probabil în 
scop de igienăţ?!) 

La Beirut, generalul de Gaulle a dat ordin trupelor franceze „să dea satisfacţie dorințelor 
britanice.” [...] 

1.6.45. Truman a comunicat adeziunea Statelor Unite la acţiunea britanică din Levant, 
iar laburiştii englezi, prin vocea lui Atlee, au asigurat pe Churchill de asentimentul lor la 
politica guvernului, lată un frumos exemplu de conştiinţă naţională. 

Ca răspuns notei persane, guvernul britanic a declarat că potrivit acordului din 1942, 
trupele aliate vor trebui să părăseacă Persia la şase luni după sfârşitul războiului cu 
Germania şi cu aliatii săi, deci oricum după terminarea ostilităţilor cu Japonia. 

Totuşi guvernul iranian o cere imediat; de aici deduc tot o lucrătură sovietică, la care 


englezii s-au grăbit să pună lucrurile la punct, spre a nu da putinţa ruşilor să dea acestei 
iniţiative persane o altă interpretare. 

Aflu acum că după ce cu câteva zile în urmă a fost răscolit apartamentul lui Maniu, 
căutând documente compromiţătoare, comuniştii îşi dau silinţa să extindă lista criminalilor 
de război spre a-l îngloba şi pe el şi a-l aduce pe banca acuzaților în faţa Tribunalului 
poporului. Nu ştiu până unde vor ruşii să întindă coarda şi mă întreb dacă într-o bună zi ea 
nu va plezni urât de tot. 

Astăzi şi-au permis să suprime prin cenzura lor toate publicaţiile Academiei Române 
precum şi buletinul Institutului de Istorie „Nicolae lorga”. Cum „lumina ne vine de la răsărit”, 
ei socotesc că nu vom avea nevoie de propriile noastre opaițe, iar mâine ne vor aduce de la 
Moscova şi manualele de şcoală tipărite în două limbi, asemenea juxtelor latine ale autorilor 
clasici. 

De câteva zile Tchang Kai-check a demisionat din funcţia de preşedinte al Consiliului pe 
care l-a cedat cumnatului său, spre a se ocupa exclusiv de conducerea războiului contra 
Japoniei, în calitate de şef al statului şi al forţelor armate. 

Ce e bine şi reconfortant în China, este că totul se petrece numai în familie, guvernul 
fiind doar o societate comercială. 

Astă seară, primul-ministru Groza, însoţit de ministrul Justiţiei Pătrăşcanu, s-au dus la 
Rege solicitând ca uzând de dreptul său de grațiere, să dispună comutarea pedepsei tuturor 
celor osândiţi la moarte, la muncă silnică pe viaţă. 

în acest chip sunt respectate tradiţia şi sentimentul românului, rebel ideii de pedeapsă cu 
moartea. Totodată, se sileşte guvernul de a-şi menţine un rest de popularitate 

şi de a păstra neştirbită prerogativa cea mai profund umană a Suveranului. E mare lucru că 
în vălmăşagul în care ne aflăm, să reuşim totuşi să ne strecurăm, fără a fi obligaţi a ne 
executa între noi şi a duce apoi povara unor păcate iremediabile. 

2.6.45. Bineînţeles, Groza a obţinut în prealabil învoirea ruşilor, arătându-le probabil că 
execuţia celor condamnaţi ar risca să provoace tulburări. 

Ce este sigur e că s-a exercitat presiune din afară şi că abilitatea Palatului a fost ca 
gestul să aibă aparenţa unei iniţiative guvernamentale. 

Mâine dimineaţă - mare manifestare de lealitate pentru Rege. 

Guvernul francez s-a supus scrâşnind din dinţi ultimatumului englez şi Radio Paris a ţinut 
să sublinieze reaua credinţă britanică, acuzând pe englezi de modul brutal în care rezolvă 
propriile lor probleme cu the natives, spre deosebire de corectitudinea franceză. 

Această înfrângere, pe care eu o pun în socoteala Moscovei, trebuie adăugată celei cu 
privire la Spania, unde guvernul din Paris s-a văzut silit a informa Madridul că nu a luat în 
consideraţie rezoluţia comitetului pentru afaceri străine ale Adunării Naţionale Franceze, 
ceea ce, cu alte cuvinte, înseamnă că a trebuit să recunoască, a fi dat „un grand coup 
d'épée dans l'eau. 

Guvernul norvegian s-a instalat la Oslo, însă regele Haakon nu se va înapoia decât peste 
o lună, desigur de teama vreunor rămăşiţe de pro-nazişti, capabile de orice năzbâtie. 

2 „cu oiştea în gard” 

Mai mult decât oricând se dovedeşte astăzi coluziunea politicii franceze cu cea sovietică, 
sau mai degrabă subordonarea celei dintâi Moscovei. 

lată că, a treia zi după scripturi, se trezeşte şi guvernul URSS să adreseze un apel 
Franţei, Angliei, Statelor Unite şi Chinei spre a lua grabnice măsuri pentru o soluţie paşnică 
în Siria şi în Liban. Aceasta, după ce aluzia lui de Gaulle că Anglia ar fi trebuit cel puţin să 


informeze Moscova despre iniţiativa sa, a rămas fără ecou. 

Tot fără ecou va rămâne desigur şi demersul sovietic, căci Londra a explicat clar că 
problema va fi discutată în trei (englezi, americani şi francezi) în prezenţa delegaților sirieni 
şi libanezi. Nu cred să mă înşel, apreciind că a început poate de pe acum o fază în relaţiile 
dintre aliaţi, în care ruşii arată o oarecare ezitare, dacă nu de slăbiciune, în politica lor de 
prepotenţă. 

Truman a declarat că poate chiar în cursul săptămânii viitoare se va fixa întâlnirea celor 
„3” mari (la care cu toate sforţările lui de Gaulle, nu vor fi invitate nici Franţa, nici China). 
Abia apoi vom vedea dacă presupunerile mele se adeveresc. 

Guvernul francez face pe supăratul şi de Gaulle declară că nu se va duce să discute 
chestiunea Levantului, ci o va accepta numai în cadrul unei conferinţe generale, la care să 
ia parte şi URSS împreună cu statele arabe, iar Radio Paris face elogiul guvernului sovietic 
pentru obiectivitatea cu care examinează problema, fără a se arăta agresiv faţă de nimeni 
(bate şaua englezească...) 

Comandantul rus al Berlinului unde se pare că au cam început unele acte de agresiune 
împotriva trupelor de ocupaţie, a prevenit populaţia că pentru fiecare soldat ucis, vor fi 
executaţi dimpreună cu cel vinovat, încă alţi 50 germani, aleşi dintre nazişti. [...] 

4.6.45. Astăzi se întruneşte la Cairo conferinţa arabă în chestiunea Siriei şi a Libanului, 
iar Statele Unite au declarat că vor susţine cele ce se vor decide acolo. 

La Damasc, trupele şi civilii francezi au început să părăsească teritoriul sirian sub scutul 
armatei britanice, care a fost primită cu entuziasm de către populaţia arabă. 

în ce priveşte problema ce urmează a se discuta la Londra, de Gaulle refuză a se lăsa 
judecat de anglo-americanii singuri, ci pretinde ca şi Sovietele să ia parte la conferinţă. 
Churchill a preluat interimatul Afacerilor Străine pe tot timpul îmbolnăvirii lui Eden, suferind 
de ulcer. 

La San Francisco discuţiile au ajuns la un punct mort din cauza opoziţiei neaşteptate a 
ruşilor în chestia adoptării dreptului de veto pentru cele cinci mari puteri. Se spune că 
niciodată conferinţa „Roosevelt” n-a trecut printr-o criză mai gravă decât acum. 

Comitetul polonezilor din Franţa a hotărât să rupă relaţiile cu guvernul în exil de la 
Londra şi să se ralieze celui de la Lublin. 

Pretutindeni acelaşi aspect: drept cauză a tuturor problemelor, trebuie examinat 
substratul conflictului anglo-rus. 

S-a dat azi sentinţa în lotul gazetarilor: Pamfil Şeicaru şi Grigore Manoilescu (ambii fugiţi) 
la moarte, alţii, printre care Stelian Popescu la închisoare pe viaţă, ceilalţi la 10-12 ani 
detenţie (cu confiscarea averilor pentru toţi). Universul a fost acaparat de Ana Pauker; mă 
întreb dacă Lugoşianu a salvat ceva... 

5.6.45. Impresia generală este că sovieticii atacă acum toate problemele. Fac acest 
lucru, fie din convingerea că, acum când au terminat războiul, iar aliaţii sunt încă angajaţi în 
conflictul cu Japonia, va fi momentul să obţină cele mai mari avantaje politice, fie şi-au 
pierdut capul şi cred că pot teroriza lumea. 

La fel a făcut Hitler după succesele diplomatice din 1938/1939, când îşi pusese mintea în 
acelaşi timp cu toţi duşmanii săi. 

Sper ca şi ruşii să comită o greşeală similară, care-i va costa mult până la urmă. Lovitura lui 
de Gaulle în Levant şi în Spania nu va reuşi. 

Chestiunea jugoslavilor din Triest şi din Carinthia, pare de asemenea să se termine în 
piscem) 

Cu privire la Polonia, lupta e foarte aprigă, însă nici englezii nu par a fi dispuşi să cedeze. 

în Franţa văd că se atacă acum oamenii politici care n-au fost în Front Populaire, ca 
Daladier, Reynaud etc. şi sunt denunţaţi vindictei publice. Tot de acolo, La Passionaria 
începe campania de răsturnare a lui Franco, dimpreună cu tot grupul „roşilor”, ca şi cum s- 
ar afla pe un teritoriu complet la dispoziţia lor. 

Radio Moscova şi presa sovietică nu se sfiesc a acuza guvernul englez de a duce o 
politică dubioasă în lumea arabă, iar pe Stettinius îl atacă acum direct, arătându-l incapabil 
de a duce o politică sănătoasă după dispariţia lui Roosevelt, deci indirect, atacându-l pe 
Truman. 


La San Francisco, ruşii s-au izolat complet prin atitudinea adoptată în chestiunea 
dreptului de veto. Mă întreb dacă englezii cu politica lor constantă de a lăsa pe adversari să 
devină agresori, nu-i împing pe ruşi oarecum pe căi lăturalnice la această intransigenţă. 

Sunt informat din foarte serios izvor britanic că noi românii ar trebui să avem privirile 
aţintite asupra Vienei şi a celor ce se petrec în Austria, deoarece .este posibil ca foarte 
curând, Sovietele să comită o foarte mare greşeală.” 

La întrebarea dacă nu cumva englezii ar contribui poate la o asemenea greşeală, 
informatorul britanic a surâs în tăcere... 

1 „să cadă baltă” 

Aud despre Cavaleria Sf. Gheorghe că ar fi început să lucreze cu efect printre 
comandanții trupelor sovietice din afara graniţelor Uniunii şi că aceştia n-ar mai fi dornici să 
se înapoieze acasă în condiţiile de azi. De altfel, mi se afirmă că trupele ce se scurg pe la 
noi, în drum spre Rusia unde sunt demobilizate, sunt supuse unui important triaj la Reni, 
unde li se iau nu numai armele, ci şi haine, ceasuri, stofe, în general tot fructul jafului 
practicat de atâtea luni la noi şi aiurea, aşa că se întorc la dânşii acasă furioşi şi scârbiţi de 
regim. [...] 

Cu privire la comutarea pedepselor, am avut confirmarea că, în adevăr, gestul e datorit 
exclusiv iniţiativei Regelui, care prevenise pe Groza că el va uza în orice caz de dreptul său 
de grațiere, altfel va abdica, dar că formal, guvenul va trebui să ia această îniţiativă, spre a 
păstra caracterul constituţional al drepturilor Suveranului. 

Groza, temându-se de repercusiunea faţă de anglo-americani în cazul îndeplinirii 
amenințării, a cedat şi a dat fuga la ruşi să le ceară învoirea. Ştia desigur că se atrăsese 
atenţia Regelui asupra slăbiciunii arătate la 6 martie, atunci când ar fi trebuit să amenințe 
cu abdicarea. Astfel aliaţii aveau dreptul să intervină. De această dată, Groza s-a temut că 
Mihai nu va mai scăpa prilejul. 

7.6.45. Alaltăieri s-au întrunit la Berlin mareşalii Jukov şi Montgomery, generalii 
Eisenhower şi de Lattre de Tassigny, care în absenţa oricărui reprezentant german, au 
semnat Declaraţia solemnă a înfrângerii Germaniei şi a desființării oficiale al celui de-al Ill- 
lea Reich, prin trecerea puterii supreme în mâinile aliaţilor. 

S-a fixat zona de ocupaţie rusească care înglobează ceva mai mult de jumătatea fostului 
Reich, cele engleză, americană şi franceză urmând a fi stabilite ulterior. 

Ceea ce este oarecum curios e faptul că teritoriul recunoscut Germaniei e retras la liniile 
de fruntarie din 1937, deci exclusiv Austria şi Cehoslovacia, aşa că mă întreb cum rămâne 
cu regiunile promise polonezilor în Vest, drept compensatie a celor pe care sunt obligaţi să 
le cedeze ruşilor în Est? 

Să fie oare fatalitatea Poloniei, că, după ce primele împărțiri au salvat situaţia precară a 
Franţei, ultimele să servească a menţine integritatea Germaniei? 

incontestabil că din punct de vedere al interesului Occidentului, mai interesant este să se 
păstreze o putere de rezistenţă germană, decât să se reconstituie un focar de conflicte 
pentru viitorul Europei. 

Odată cu dispariţia Reichului german şi o seamă de alte măsuri au fost luate; astfel 
Portugalia a remis localul Legaţiei germane din Lisabona reprezentanţilor occidentali. Cum 
va proceda guvernul Franco, în afară de cazul Laval pe care îl reclamă guvernul francez 
susţinut de cel englez, în ceea ce priveşte pe numeroşii şefi nazişti ce s-au refugiat în 
Spania? 

în Pacific, americanii au cucerit aproape complet insula Okinawa care va servi drept port- 
avion pentru bombardarea masivă a Japoniei metropolitane. Câtă vreme aceasta 

va mai rezista, aliaţii se văd obligaţi a proceda cu mânuşi faţă de Moscova, dar mă întreb 
dacă şi ruşii nu-şi vor da seama de primejdia necontenitei lor intransigente. 

Aflu că la Viena au sosit pentru prima dată misiuni aliate ce vor lua contact cu organele 


de ocupaţie sovietică, spre a constata în ce mod funcţionează guvernul austriac. 

Oare vor comite ruşii acea greşeală tactică pe care aliaţii par s-o aştepte cu atâta 
siguranţă? Şi unde o vor comite? Stăm şi noi şi ne întrebăm dacă ar mai fi speranţe să se 
schimbe şi situaţia noastră, căci dacă ne mai stau încă multă vreme aceşti musafiri, ne vor 
secătui şi dezorganiza complet. Aliaţii ne tot acuză că nu reacţionăm, că suntem prea pasivi, 
că ar trebui să luăm atitudine mai fermă, chiar cu riscul de a fi trimişi în lagăre, dar eu cred 
că în orice caz aliaţii vor schimba politica când le va veni la îndemână, cu sau fără reacţie 
din partea românilor. 

Un articol din Manchester Guardian, răspândit aici pe sub mână, afirmă că guvernul 
Groza nu e recunoscut de anglo-americani, că ruşii se comportă mai rău decât pe vremea 
nemților şi că dacă unul din aliaţi (ghici cine e?) ar nesocoti convențiile stabilite, Anglia e 
hotărâtă a le impune chiar cu arma în mână. 

Churchill a declarat că regretă a nu se putea întâlni la Londra cu mareşalul Stalin, ceea 
ce era de aşteptat. 

în ce priveşte viitoarea conferinţă a păcii, s-a propus în Parlamentul englez ca Anglia să 
aibă reprezentanţi din toate partidele, indiferent de ce guvern va avea parte Marea Britanie, 
însă Churchill ar fi declarat că el nu va participa în niciun caz la aceasta. 

Canalia de Groza a făcut ieri declaraţii de amiciţie pentru Ungaria, în aşa grad, încât mă 
întreb dacă într-adevăr nu este el oare neaoş maghiar şi nu reprezintă internele 
Madoszuluiîn guvernul român. A preconizat uniunea româno-maghiară, - ceea ce n-ar fi fost 
foarte rău sub alte auspicii şi într-alt moment, - începând cu suprimarea graniţelor vamale, 
prin schimbarea paşapoartelor şi prin răspândirea publicaţiilor ungureşti în România, într-un 
cuvânt „pentru ca ungurul din Budapesta să poată oricând merge la Târgu Mureş, unde să 
se simtă cu totul ca la dânsul acasă” (cred şi eu!) Bineînţeles că ministrul de Externe 
maghiar s-a grăbit a conveni că aplaudă aceste declaraţii. 

Guatemala şi San Salvador s-au reunit într-un singur stat, embrionul unei federaţii a 
întregii Americi Centrale. 

După cinci ani de exil, regele Haakon s-a întors la Oslo. 

Ruşii pretind că în catacombele Cancelariei Reichului ar fi descoperit un cadavru 
carbonizat ce ar putea fi al lui Hitler. Un zeu cules cu făraşul din gunoaie... 

Suveranii englezi au fost primiţi cu entuziasm şi lealitate în insulele normande, stăpânite 
de pe vremea lui Wilhelm Cuceritorul. 

în Cehoslovacia s-a promulgat ca şi la noi, legea pentru confiscarea marilor proprietăţi. în 
Turcia unde nu s-a manifestat prezenţa sovietică, exproprierea se va face după o justă 
despăgubire. 

Campania electorală din Anglia se poate rezuma astfel: 

- conservatorul Churchill regretă că liberalii au părăsit coaliția, însă acuză pe socialişti 
de a nu fi cu adevărat democrați, deoarece nu respectă libertatea individului, ci doresc 
întronarea dictaturii etatiste; 

- laburistul Attlee replică fără multe detalii că socialismul englez n-a împrumutat nimic 
de la Kari Marx, că îl avea naturalizat dinainte prin Owen şi că socialismul australian a dat 
destule probe de o sănătoasă economie de stat; 

- liberalul Samuel pluteşte între amândouă aceste curente şi speră că la conferinţa 
păcii va lua parte şi Churchill, oricare va fi guvernul de atunci. 

8.6.45. Ştirile sosite azi de la Frisco înregistrează cu satisfacţie destinderea realizată în 
ultimul moment prin renunţarea de către Soviete la opoziţia în chestiunea dreptului de veto, 
aşa că de acum înainte, se poate vorbi cu adevărat de Puterile Unite pentru cei cinci 
(Statele Unite, URSS, Anglia, Franţa, China.) 

Un alt semn că poate ruşii o lasă mai moale ar fi faptul că mâine se va încheia la Belgrad 
un acord între americani, englezi şi jugoslavi „spre satisfacerea generală”, spune 
comunicatul. 

Truman a declarat că până peste şase săptămâni va avea loc cu siguranţă întâlnirea sa 
cu Stalin şi cu Churchill. Să fie acesta un semn că ruşii au început să dea înapoi? 

în ce ne priveşte pe noi, nu se arată nicio rază de lumină, dimpotrivă. Ruşii sunt mai 


exigenţi decât oricând şi de la încetarea războiului pentru ei, pretenţiile pentru întreţinerea 
tupelor lor au crescut considerabil. 

Bonomi a demisionat azi şi e vorba de un nou guvern italian - Nenni, comunist sau de 
Gasperi, catolic. 

Zona de ocupaţie anglo-americană din Germania a fost delimitată, englezii preluând zona 
Ruhr cu Colonia, Aachen până la Bonn. în privinţa pretențiilor Franţei care se arată 
exagerate, nu s-a hotărât încă nimic. 

Churchill şi Truman au declarat că flota aliată a scufundat 700 submarine germane în 
timpul războiului, ceea ce înseamnă un real succes. 

10.6.45. Toată lumea e încântată de soluţia dată dreptului de veto. Se cere unanimitatea 
celor cinci membri permanenţi ai Consiliului de Securitate pentru hotărârile ce duc la o 
acţiune coercitivă miltară sau economică, afară de cazul în care litigiul priveşte chiar pe una 
din părţi; în schimb un litigiu adus în faţa Consiliului de către orice naţiune, va fi luat în 
considerare şi discutat, fără a putea fi împiedicat prin vreun drept de veto. Se stipulează: 
„Niciun membru al Consiliului de Securitate nu poate singur împiedica luarea în considerare 
şi discutarea unor litigii, iar părţile în litigiu nu pot fi împiedicate prin asemenea mijloace de 
a fi ascultate.” Prin măsurile luate, s-a urmărit să se înlăture teama unor obstrucţii asupra 
vreunor importante decizii de fond, pentru care în fosta Ligă a Naţiunilor se cerea votul 
unanim al tuturor membrilor Consiliului. 

Acordul de la Belgrad cu privire la Veneţia-Giulia, prevede că pe tot teritoriul la vest de 
linia ce cuprinde Triest, Pola şi locurile de ancorat pe coasta apuseană a Istriei, precum şi 
căile ferate sau şoselele spre Austria, Gorizia, Caporetto şi Tarvisio, vor fi sub comanda şi 
controlul comandamentului aliat, care are dreptul să menţină la dispoziţia serviciilor 
administrative într-un anume district, un detaşament de cel mult 2000 trupe jugoslave. Tito 
îşi va retrage până în dimineaţa de 12 iunie restul forţelor sale la est de această linie şi va 
retrimite pe toţi locuitorii regiunii ce au fost arestaţi sau deportaţi. 

Deşi acordul are caracter provizoriu, cred că reprezintă un succes al aliaţilor asupra 
ruşilor, care nu apar ca semnatari în acest act. 

Dacă şi conflictul din Levant va căpăta o soluţie, fără ca Sovietele să participe la 
discuţiuni, succesul aliaţilor occidentali va fi încă mai marcant. 

La San Francisco s-a stabilit în principiu ca noua organizaţie de pace şi securitate 
internaţională ce va fi intitulată „Naţiunile Unite”, să-şi aibă sediul temporar la Londra. 

La Tokio s-a hotărât într-un important Consiliu de miniştri, că dată fiind gravitatea 
situaţiei şi posibilitatea ca în curând bătălia decisivă să se dea pe teritoriul metropolitan, se 
va legifera pe cale de decrete imperiale, fără a se mai face apel la avizul Parlamentului. 

Laval a fost remis astăzi autorităţilor franceze de către cele spaniole la Port-Bou. 

Guvernul cehoslovac a cerut comandamentelor ocupante american şi sovietic părăsirea 
imediată a teritoriului său, pe care acest guvern îşi ia răspunderea să-l administreze singur. 
Americanii au răspuns că sunt gata a se retrage, în clipa în care şi ruşii vor face acelaşi 
lucru. Aceştia însă au declarat că au de gând să mai rămână şase luni, iar acum au loc 
convorbiri tripartite în vederea reducerii acestui termen. ” 

La Belgrad s-a ratificat convenţia de amiciţie şi alianţă sovieto-jugoslavă, semnată de 
Tito la Moscova. 

Hary Hopkins în trecere de la Moscova spre Washington, s-a oprit la Paris, dar curioasă 
întâmplare, tocmai atunci generalul de Gaulle se afla în inspecţie în provincie şi nu l-a putut 
întâlni. Dacă am apropia această ciudăţenie de faptul că preşedintele Roosevelt ce se 
odihnea la Alger venind de la Yalta, epuizat de călătorie, rugase pe General să vină să-l 
vadă, iar acesta s-a scuzat din cauza ocupaţiunilor sale multiple, cazul devine simptomatic. 
Nu cumva a aflat că suzeranul său de la Kremlin n-a prea avut succes în problema 
Levantului şi acum face el însuşi pe supăratul? 

în orice caz, reprezentantul Angliei la Damasc a declarat că originea tulburărilor şi a 
crizei, trebuie căutată în atitudinea neînţelegătoare a autorităţilor franceze. 

Beneş a declarat că guvernul său va lua măsuri de expulzare a tuturor germanilor şi a 


ungurilor de pe teritoriul ţării, şi când mă gândesc că la noi, Groza lasă să ne inunde tot 
potopul iudeo-maghiar, iar zidurile Bucureştiului sunt astăzi placate cu reclame în ungureşte 
ale unui nou cotidian maghiar! lar mâine, ne vom trezi că ungurii vor cere plebiscit în Ardeal 
şi vor obţine poate chiar majorităţi, graţie acestui act de neasemuită trădare de neam. [...] 

12.6.45. Bebe Brătianu mi-a comunicat adineaori ştirea că aliaţii sunt pe cale de a cădea 
la o înţelegere cu sovieticii asupra problemei Poloniei şi acum au rămas nelămurite 
chestiunile Austriei, Bulgariei şi României, care vor fi discutate cu prilejul apropiatei întruniri 
a celor „3”. Dacă aceste noutăţi se confirmă, este semn din ce în ce mai evident că pe zi ce 
trece, Sovietele toarnă tot mai multă apă în vin. 

E foarte probabil deci că lucrurile se vor potoli; de altfel ruşii au lăsat-o moale şi în 
privinţa partidelor istorice, aşa că liberalii se arată foarte optimişti. Singura deosebire faţă 
de aprecierile lui Maniu este că acesta îşi închipuie că situaţia va fi în curând complet 
răsturnată prin triumful Angliei asupra Rusiei, pe când bătrânii liberali sunt convinşi că şi în 
viitor ţara noastră va avea veşnic nevoie să ducă viaţă de bună vecinătate cu sovieticii la 
Prut. 

Brătienii nu se tem nici de eventualitatea unor alegeri generale, al căror rezultat nu va 
însemna nimic, căci va fi avut loc sub teroare şi sub ocupaţie, după cum n-au avut nicio 
valoare rezultatele plebiscitare obţinute de Carol sau de Antonescu. 

Cât despre iniţiativa incalificabilă a lui Groza faţă de ardeleni cu braţele ce le deschide 
larg ungurilor - mai ales acum după declaraţia lui Beneş - ea nu poate face decât bine, căci 
fortifică astfel spiritul de rezistenţă al poporului. Mai primejdioasă ar fi o atitudine de 
simpatie şi de bunăvoință, pe care însă guvernul e încă departe de a o adopta. 

în ce priveşte pe Guţă Tătărescu, el nu e vinovat într-atât pentru faptul de a fi rupt o 
parte din partizanii liberali, cât pentru dovada ce o arată ruşilor că burghezii sunt capabili să 
facă supralicitaţie de lichelism faţă de extremiştii comunişti. 

Un zvon ce pare să se acrediteze şi care bineînţeles produce o nouă îngrijorare, este cea 
cu privire la trecerea prin ţara noastră a armatelor lui Tolbuhin. E vorba ca în afara puţinelor 
trupe ce se pot scurge pe Dunăre, să se construiască poduri de vase la Calafat şi la Călăraşi, 
aşa că în acest caz ar fi prăpăd de-a lungul şi de-a latul bietei noastre ţări. De altfel, jaful a 
reînceput cu virulență pe unde trec ruşii. 

Aliaţii au socotit că Germania va trebui să le plătească 8 miliarde livre sterline ca 
despăgubire de război în decurs de 15 ani. Ceea ce înseamnă că acesta s-a fixat şi ca 
termen de ocupaţie. Rămâne însă de văzut dacă în această sumă vor fi cuprinse şi planurile 
de reconstrucţie în regiunile devastate de germani şi dacă mâna de lucru germană ce se va 
expedia în robie faraonică, va fi scăzută din sumă. Mă îndoiesc. 

Astă seară, mi se spune că ruşii ar fi acceptat să elibereze pe cei 16 polonezi arestaţi şi 
ca viitorul guvern polonez să fie constituit şi cu personalităţi din cele emigrate la Londra. De 
altfel aud că englezii, ca represalii împotriva acestor arestări, puseseră mâna pe un evreu 
polonez, trimis de ruşi la Londra ca reprezentant al guvernului din Lublin, care obținuse pe 
vremuri azil în Anglia împotriva persecuțiilor germane. îl predaseră polonezilor emigraţi ca 
dezertor, spre a fi ţinut într-un lagăr din Scoţia. 

Eisenhower a primit azi la Guildhall? cetăţenia de onoare a oraşului Londra. 

Jugoslavii şi-au retras trupele din Triest, însă Tito a protestat la Belgrad, afirmând că se 
înclină în faţa acestei nedreptăţi numai pentru a nu crea obstacole la menţinerea păcii. 

în chestiunea pandurilor „Tudor Vladimirescu”, generalul Sănătescu, - a cărui poziţie de 
şef al Statului Major e foarte şubredă şi despre care se vorbeşte că ar putea fi înlocuit prin 
generalul Cambreaţ?!),- a declarat că încercarea de a-i împărţi pe la unităţi ca elemente de 
„democratizare politică a armatei” n-a reuşit, cel puţin în ce priveşte trupele de pe front. 

Atât Dăscălescu cât şi Atanasiu au refuzat categoric să-i primească. S-a încercat mai întâi 
pensionarea lui Dăscălescu, care mai are vreo câteva luni până la vârsta de retragere prin 


acordarea unui concediu din oficiu, însă acesta nu s-a pretat manevrei celor din guvern. 
Rezultat: armatele noastre din Cehoslovacia, care ar fi trebuit să se întoarcă în ţară, sunt 
menținute ca pedeapsă pe graniţa de vest spre Ungaria. 

Deoarece respingerea recursului pentru neconstituţionalitate al primului lot de 
condamnaţi creează jurisprudenţă, Curtea de Casaţie nu-şi mai poate modifica atitudinea 
adoptată, aşa că şi recursurile ziariştior au fost respinse. 

Mi se spune că la comisia de armistițiu, în problema cetăţenilor basarabeni şi bucovineni 
reclamaţi de Soviete, Ghelmegeanu a fost în stare să le acorde chiar mai multe categorii de 
români decât ne cer ruşii. Ce să mai spun de o asemenea ruşine.!... 

Un interpret de-al nostru care frecventează cafeneaua „Princiar” unde se adună ofiţerii 
ruşi, i-a auzit vorbind între ei despre programul de retragere treptată şi de demobilizare a 
trupelor de la noi şi totodată despre rugămintea guvernului român, în special a lui Teohari 
Georgescu, care, pentru a-şi asigura poliţia şi liniştea în interior, le-a cerut ruşilor să mai 
lase în ţară 4-5 divizii sovietice. Nu e neverosimili... 

Pe de altă parte, aud că la sosirea în ţară o parte din panduri au dezertat, dar că 
guvernul nu s-a sinchisit pentru atâta şi a completat efectivele, înlocuindu-i prin agenţi 
comunişti fără o zi de armată, pe care i-a îmbrăcat în uniforme şi i-a întrebuințat în diversele 
lor atribuţiuni de propagandă prin sate. Minunat! 

14.6.45. Truman a declarat presei că s-a fixat totul în privinţa întâlnirii sale cu Churchill 
şi cu Stalin. Data şi locul nu vor fi date publicităţii decât după terminarea conferinţei. Un alt 
comunicat, identic la Washington, Londra şi Moscova, anunţă conferinţa ce va avea loc la 
Moscova cu reprezentanţii polonezi ai guvernului din Lublin, ai celui din Londra şi ai 
comitetului de rezistenţă din Polonia în frunte cu Witos, în vederea constituirii unui guvern 
de uniune democratică. 

Laval n-a fost predat încă autorităţilor franceze, aşa că nu va fi judecat în lipsă. 

2 Sediul Primăriei londoneze 

Ulea mi-a spus că nevasta lui Susaikov a declarat în gura mare la un pahar de vin, că 
România va avea un viitor strălucit, cu singura condiţie ca întreg poporul să fie strâns unit în 
jurul tânărului Rege. Se pare că toţi rusnacii sunt încântați de Mihăiţă al nostru. în ce 
priveşte vestea că Malinovski îşi va stabili Cartierul la Bucureşti, este evident că în 
conformitate cu convenţia de armistițiu, de îndată ce dispare problema frontului, locul lui 
este aici, unde toţi Vinogradovii, Susaikovii etc. sunt doar locţiitorii preşedintelui comisiei 
aliate de control. 

15.6.45. Ribbentrop a fost arestat de englezi la Hamburg, unde se acunsese în casa unui 
cunoscut al său, negustor de vinuri. Toată pasărea pe limba ei piere... 

Azi a fost dizolvat Parlamentul englez în vederea alegerilor de la 15 iulie. 

Pentru ca politica străină a Angliei să nu se modifice totuşi în liniile sale principale, 
oricare ar fi guvernul de mâine, Churchill a invitat oficial pe Attlee să ia parte la conferinţa 
în „3” ceva avea loc în curând. Din schimbul lor de scrisori, reiese că întâlnirea va avea loc 
în iulie la Berlin sau în împrejurimi. 

Propunerea guvernului britanic pentru viitorul statut al Indiilor prevede indianizarea 
completă a Consiliului Executiv al Vice-regelui (în afara Consilierului de Război, care va fi 
comandantul englez) pe o bază reprezentativă a principalelor partide indiene şi a diverselor 
interese din India. 

La cererea partidelor Socialist şi Comunist belgiene, care s-au pronunţat în unanimitate 
pentru abdicarea lui Leopold, van Acker a plecat din nou la Salzburg spre a avea o 
întrevedere cu Regele. 

16.6.45. Reacţia susţinută probabil de Anglia s-a produs imediat: faţă de atitudinea 
extremiştilor din Belgia; regele Leopold s-a hotărât brusc să se întoarcă în ţară, iar van 
Acker convins de rezistenţa ce va întâmpina în rândurile stângii, şi, nevrând să subscrie la 
cuvintele ce va rosti Regele la înapoiere, a prezentat Regentului demisia guvernului belgian. 

în Italia de asemenea, după încercări de guvernare de Gasperi sau Pietre Nenni, acum se 
vorbeşte cu insistenţă de Ferucio Pani, fostul director de la Corriere délia Sera, şeful 
rezistenţei antifasciste, care ar forma guvernul, flancat de un socialist şi de un liberal. 


Delegații guvernului polon de la Londra au plecat la Moscova, unde conferinţa care 
începe probabil mâine se va desfăşura sub controlul lui Molotov şi al celor doi ambasadori 
aliaţi, dar se insistă să vină şi Witos. Din izvor sovietic, se afirmă că totuşi procesul celor 16 
deţinuţi va fi judecat în curând. 

Guvernul spaniol protestează împotriva unei stupide agresiuni a populaţiei franceze în 
gara Chambery asupra unui tren cu repatriați spanioli, presupuşi a fi aparţinut diviziei 
„Azul”; iar în Barcelona au avut loc manifestări ostile la adresa Angliei, a lui Churchill şi a 
americanilor. 

Gazete din Belgrad arată că numai graţie patrioţilor jugoslavi, care pe vremea luptelor de 
la El-Alamein au imobilizat divizii germane în munţii lor, soarta lumii a fost 

salvată, dând putinţa englezilor să reziste. Deci, cu atât mai trist este faptul că acum 
aceasta se nesocoteşte, şi aceeaşi englezi uită contribuţia jugoslavă, întărind în Istria 
nedreptatea ce se comite. Tot ei, buricul pământului... 

Agenţia Tass afirmă că autorităţile elveţiene s-au comportat sălbatic cu cetăţeni sovietici 
evadați din Germania care se află internaţi în lagăre din Elveţia şi că până ce ruşii nu vor 
avea dovada că elveţienii au luat reale măsuri de îndreptare a situaţiei, organele sovietice 
au ordin să suspende autorizările de plecare spre ţara lor a cetăţenilor elveţieni aflaţi în 
zonele controlate de ruşi. 

Deci slabă speranţă să mai plece de la noi aşa de curând Rene de Weck cu misiunea 
Ritter şi bineînţeles cu Marta Bibescu, despre care continuă cu insistenţă zvonul de 
căsătorie cu diplomatul helvet, spre a se intitula de acum înainte cum zic gurile rele: 
„Prinzessin geh weg!” 

Scurgerea trupelor ruseşti pe la noi continuă, însă din nenorocire e însoţită de 
inevitabilele jafuri pe unde trec, încât chiar comandamentul sovietic invită autoritățile 
române să ia măsuri ca prin satele de tranzit, să nu se mai găseacă în calea lor nici oameni, 
nici vite, nici crâşme deschise, căci el nu mai poate răspunde de nimic. 

17.6.45. Am fost azi să-l văd pe generalul Rădescu: e plin de optimism şi crede, după 
asigurările primite de la aliaţi, că în scurtă vreme se va schimba situaţia şi pentru noi. El e 
convins că la viitoarea conferinţă se va pune în discuţie şi problema românească odată cu 
cea polonă. De altfel, actualul guvern Groza nu-şi ascunde îngrijorarea, convins fiind că e pe 
ducă. Evident, nu e nici el de părerea lui Maniu care-şi face iluzii, închipuindu-şi că puterea 
rusească se va prăbuşi, ci că în viitor va trebui să ţinem seama de vecinătatea Sovietelor, 
însă fără a ne lăsa complet înfeudaţi lor economiceşte. 

în acest scop, ar fi necesar ca americanii să-şi ia asupră-şi lichidarea obligaţiunilor 
noastre decurgând din convenţia de armistițiu, pentru a menţine apoi angajamente numai 
faţă de ruşi şi a ne libera complet de dominaţia lor. 

Acordul comercial încheiat de Mircea Durma e un dezastru, căci ne dă cu totul în mâinile 
ruşilor, care se introduc în conducerea întreprinderilor noastre industriale petrolifere, de 
navigaţie, transport, comerţ etc. pe care tot noi vom fi obligaţi a le finanța pe-a întregul, 
căci ruşii nu au nicio posibilitate să investească aici capitaluri. Ceva similar combinațiilor 
avute cu nemţii, minus spiritul întreprinzător şi regula lor în organizare. [...] 

Despre Guţă Tătărescu, Rădescu spune că el l-a salvat, reuşind a-l scoate de pe lista 
acuzaților, din respect pentru Rege, spre a nu-l sili să condamne şi să sancţioneze politica 
nefastă a propriului său tată. Dacă şi-ar fi putut închipui că acesta va trăda apoi partidele 
burgheze, aliindu-se cu frontiştii, nu l-ar fi scăpat, căci fără concursul transfugilor 
3 Joc de cuvinte: „Prinţesă, du-teri 

liberali şi ţărănişti, Groza n-ar fi format guvernul, deoarece nici ruşii n-ar fi acceptat să 
patroneze un guvern exclusiv al FND, contrar înţelegerii de la Yalta. 

Mâine începe la Moscova procesul celor 16 polonezi, iar guvernul sovietic a invitat 
ambasadele aliate să trimită delegaţi spre a asista la şedinţa publică. 


Tot la Moscova a început discutarea şi schimbul de vederi pentru formarea noului guvern 
polonez. Aliaţii sunt hotărâți a nu interveni în dezbateri, nici a da indicaţii asupra propriilor 
preferinţe. 

Confederaţia Muncii şi Partidul Socialist belgian au decretat că vor provoca greva 
generală în clipa în care ar sosi regele Leopold, susţinut de catolici. 

Faţă de declaraţia hotărâtă a lui Beneş la Tabor, de a expedia pe toţi nemţii şi ungurii din 
Cehoslovacia, guvernul englez a protestat că o asemenea deportare în masă nu poate fi 
decisă fără asentimentul celor patru puteri care conduc azi Germania. 

Pe de altă parte, un conflict ceho-polon e pe cale de a izbucni pe chestiunea Teschen, 
precum şi a Sileziei de sud-vest, unde cehii încep a-şi organiza instalarea. 

22.6.45. în aceste zile în care n-am mai notat nimic, situaţia nu arată încă vreun semn 
spre clarificare, deşi evenimente de semnalat se petrec în fiecare clipă. 

Tribunalul de la Moscova a osândit pe opt dintre cei 16 acuzaţi polonezi la pedepse 
relativ uşoare, de la şase luni la 10 ani închisoare, iar pe ceilalţi i-a achitat, pretextând că 
dată fiind actuala lipsă a oricărei mişcări clandestine în Polonia, Sovietele înţeleg a fi 
mărinimoase. în realitate, în această sentinţă intră desigur o mare doză de slăbiciune a 
ruşilor faţă de anglo-americani. 

Tulburările continuă în Levant, francezii acuzând pe englezi de a fi responsabili, iar 
aceştia menţionând printr-o notă diplomatică, hotărârea lor de a aduce guvernul francez la 
judecată la Londra, în timp ce acesta refuză a veni ca acuzat în faţa unui judecător care este 
totodată şi parte. 

în Anglia pronosticurile asupra alegerilor, cu toate greşelile de tactică ale laburiştilor, le 
acordă o oarecare majoritate faţă de conservatori, fără a le da totuşi o majoritate absolută. 
Foarte probabil deci, liberalii vor stabili majorităţile parlamentare şi cu care ar trebui să facă 
cartel viitorul guvern. 

Preşedintele Truman va vorbi mâine la San Francisco la încheierea lucrărilor conferinţei. 
O exclusivă împotriva guvernului Franco a fost pronunţată cu formula de „a ignora în 
viitoarele întruniri ale Naţiunilor Unite pe acele state care au beneficiat de intervenţia 
militară a puterilor Axei.” 

Bătălia în insula Okinawa pare să fi încetat, aşa că de acum înainte Japonia trebuie să se 
aştepte la o violentă şi masivă ofensivă pe calea aerului, care va grăbi prăbuşirea 
rezistenţei sale. 

La Triest lucrurile încă nu s-au calmat complet; s-a încheiat un acord teritorial între Tito şi 
aliaţi. Tito pare a mai fi cedat ceva din pretenţiile jugoslave. 

Asupra zonei Teschen, discuţii ceho-polone la Moscova unde s-a dus Fierlinger; polonii au 
ocupat cu trupe această regiune minieră. 

în Belgia părerile sunt împărţite „fifty-fifty” asupra lui Leopold, majoritatea fiind totuşi 
pentru menţinerea Monarhiei, în timp ce socialiştii şi liberalii cerând un referendum asupra 
persoanei Regelui. 

Conferinţa pentru reparaţii s-a deschis ieri la Moscova sub preşedinţia lui Maiski. 

La noi, lumea e cu dreptate alarmată de noul potop de trupe ruseşti, care în aşa zisa lor 
retragere, au invadat toată ţara cu tendinţa de a se stabili pentru cât mai multă vreme: 
evacuări de populaţie în centrul Constanţei, dar la fel se petrec lucrurile la Câmpulung, 
Văleni, pe valea Prahovei etc., nemaivorbind de Bucureşti. Rechiziţiile cad droaie pe capul 
bieţilor oameni, fără a mai ţine socoteală de tot ce jefuiesc ruşii. 

Astfel, acum două zile a trecut prin satul nostru un camion rusesc încărcat cu covoare 
furate, nu se ştie de unde, pe care le vor vinde altundeva, spre a putea apoi bea aiurea în 
tihnă. Şi aceste hoarde haotice au cucerit lumea ?!... Mintea mea refuză a admite aceasta şi 
de aceea cred că nu va trece multă vreme şi vom scăpa de dânşii. 

Mihalache pretinde că vom mai avea două-trei luni grele de suferit cu destule fărădelegi 
şi neajunsuri. 

Cozile noastre de topor fac tot răul în ce priveşte activitatea Armatei Roşii la noi. 

Am confirmarea că ruşii au fost rugaţi de guvernul Groza să nu părăsească ţara, 
deoarece altcum ar fi primejdie mare de dezordine şi de tulburări în România. 


Recte: Frontul se teme că fără ajutorul sovietic, care prin prezenţa aici terorizează 
populaţia, nu s-ar mai bucura de nicio popularitate şi că lesne ar fi dat peste cap. Oieriu, 
demnul acolit al lui Ghelmegeanu, a declarat la radio că românii au prădat în Transnistria 
valori de o mie de miliarde de lei, aşa că dacă vom ajunge a trata cu Sovietele, - în afara 
condiţiilor armistiţiului, - pentru o sumă forfetară de 300 miliarde lei, ar fi pură generozitate 
din partea lor. 

în Ardeal, regimul trădător şi filo-maghiar al lui Groza ne-a dat într-atât legaţi cobză în 
mâinile ungurilor, încât Pătrăşcanu, considerat de ai săi ca aproape trecut în tabăra 
burgheză, s-a simţit nevoit a declara la Cluj, - unde a rămas înspăimântat de cum sunt 
asupriţi fără ruşine românii de către unguri - că politica noastră de înfrățire cu celelalte 
popoare conlocuitoare, va trebui să găsească acelaşi ecou la secui şi la unguri, care, în scop 
constructiv, să recunoască integralitatea autorităţii statului român şi să repecte simbolul 
său, - drapelul românesc. în ce hal au ajuns deci lucrurile pe acolo! 

Drept consecinţă practică, ministerul Justiţiei a hotărât imediat constituirea unui Tribunal 
al poporului la Cluj. Numai să nu se rezume în a teroriza în acest chip pe toţi maniştii şi 
liberalii de acolo... 

Teohari Georgescu a îndulcit hapul, explicând că aşa precum nu tot poporul român 
trebuie învinovăţit de ororile comise în URSS de regimul Antonescu, tot astfel nu putem nici 

noi asimila pe toţi ungurii în ticăloşiile bandelor lui Horthy şi ale fasciştilor maghiari. Oricum, 
cei ce vin acum din Ardeal îmi spun că acolo ne-au încălecat complet ungurii, care se şi au 
bine cu sovieticii. 

Gazetarii ruşi dau informaţii că de Gaulle ar fi cedat Sovietelor tot pachetul de acţiuni şi 


Guvernul italian condus de Pari a depus azi jurământul; compunerea lui pare a fi foarte 
puţin extremistă, exceptând faptul că miniştrii de Finanţe şi de Justiţie sunt comunişti. 

Americanii şi englezii au reuşit să obţină în Austria zone de ocupaţie, de unde se retrag 
trupele sovietice. Vor urma alegeri generale. 

Montgomery a declarat că pentru definitiva stârpire a spiritului nazist din Germania, toţi 
cei care până în septembrie 1944 au făcut parte din formațiunile SS, vor fi internaţi în lagăre 
pe timp de 20 ani, fiind consideraţi ca şi criminali de rând. 

Generalul american Marshall a declarat că victoria asupra Japoniei nu poate fi încă fixată 
de pe acum, căci sfârşitul războiului e în funcţie de multe imponderabile, dintre care 
principalul este de a şti dacă şi când se vor hotărî Sovietele a declara război Japoniei. Mi se 
pare că, pentru prima dată, Statele Unite îndrăznesc să pună direct chestiunea celor din 
Moscova. 

După închiderea conferinţei de la San-Francisco, Consiliul de Securitate se va muta la 
Londra. 

24.6.45. Noul guvern polonez care va fi autorizat să semneze şi Charta Naţiunilor Unite 
va fi constituit prin colaborarea celor trei partide, fiecare grupare obţinând un anume număr 
de portofolii, iar persoanele proeminente ca Morawsky, Mikolajczyk şi Witos, făcând parte 
neapărat din cabinet. Ruşii au dat vădit înapoi... 

Ca represalii pentru incidentul de la Chambery, guvernul spaniol refuză a mai autoriza 
transferul din Africa a unui număr de 30.000 francezi, pentru care Franţa nu are vasele de 
transport necesare şi declară că a închis graniţa pentru orice trafic de mărfuri şi călători. 

Chestia extrădării lui Laval a rămas baltă, aşa că guvernul dë Gaulle nu mai vede rostul 
menţinerii raporturilor diplomatice cu Madridul. 

' Pe de altă parte, situaţia guvernului francez nu pare a fi prea sigură în interior, cel puţin 
până după rezolvarea problemei siriene, unde tendinţa spre o totală independenţă este tot 
mai puternică. în această fază atât de precară, personalităţi marcante ca Herriot sau Blum 
refuză a se angaja cu actualul guvern şi declară că înţeleg a nu face parte din Adunarea 
consultativă. 

Preşedinţii adunărilor legiuitoare belgiene s-au întors de la Salzburg, unde regele Leopold 
stă încă şi socoate dacă să abdice, să lase pe van Acker să organizeze alegeri pentru ca 
Suveranul să-şi întemeieze apoi hotărârea pe voinţa exprimată a poporului sau să 


încredinţeze de pe acum puterea Partidului Catolic care-l susţine. 

în Olanda s-a constituit noul guvern cu elemente ale frontului de rezistenţă. 

Sovietul Suprem a decis la Moscova să demobilizeze 13 contingente mai vechi şi această 
operaţiune va dura toată a doua jumătate a anului 1945. Vedem deci, cât de anevoie se vor 
scurge pe la noi atâta amar de trupe ruseşti; ba unele vor şi ierna aici şi li s-au fixat, pare-se 
ca regiuni, Banatul, Oltenia şi Teleormanul, fără a mai vorbi de Dobrogea. 

Dintr-o scrisoare a unui bucovinean aflat la Londra de cinci ani, aflu că ai noştri din Anglia 
au asigurări ferme că ruşii vor pleca cu totul de pe aici: „te încredinţez, scumpul meu, că de 
Crăciun vom fi împreună la noi acasă la Mahala” (ferma lor de pe Prut de lângă 
Cernăuţi)...Deci în acest mod este anunţarea unei speranţe că până la sfârşitul anului, ruşii 
se vor retrage, nu numai de pe la noi, dar şi din regiunile Bucovinei de nord, furată în 1940 
şi furată din nou în 1944, şi cine ştie, poate şi din Basarabia. 

Deocamdată însă, s-au întețit iarăşi jafurile de la ţară, lumea toată e îngrozită, şi spun 
încă o dată: dacă o da Dumnezeu să scăpăm de ei, purtarea lor va fi fost pentru noi românii 
leacul cel mai minunat ce ne va tămădui radical de comunism şi de filo-sovietism. 

25.6.45. Moscova a sărbătorit ieri cu mare pompă parada Victoriei în faţa mausoleului lui 
Lenin, primită de mareşalul Jukov şi comandată de Rokosovski, în prezenţa lui Stalin, a 
întregului guvern şi a corpului diplomatic. Invitaţi la ceremonie din partea noastră, au 
asistat vajnicii generali-democraţi Vasiliu Răşcanu, lonaşcu şi Cambrea. 

Azi se deschide la Simla conferinţa Indiei după ce ieri Vice-regele Wawell conferise 
îndelung cu Gandhi din partea Partidului Congresului şi cu reprezentantul musulmanilor. E 
vorba ca India să intre şi ea în rândul dominicanelor; Vice-regele care până acum e şi şeful 
guvernului central indian şi delegatul intereselor metropolei, să rămână exclusiv 
preşedintele unui guvern compus numai din indieni (afară de ministrul de Război care va 
rămâne comandantul trupelor engleze), iar interesele britanice să fie asumate de un 
ambasador al Angliei, trimis în calitate de înalt Comisar. 

India va urma să aibă şi reprezentanţi diplomatici în toate ţările lumii. Gandhi nu va lua 
parte la conferinţă, însă rămâne la Simla, spre a sta la dispoziţia oricui pentru consultări. 

Conferinţa de la San-Francisco îşi încheie azi activitatea după o sesiune de nouă 
săptămâni, iar mâine Truman va rosti cuvântarea solemnă de închidere. 

Organul de securitate mondială, compus din 51 membri (inclusiv Polonia) nu va intra în 
vigoare decât după ratificarea Chartei sale de către 28 state, în care să fie cuprinse toate 
cele cinci mari puteri aliate. 

Azi s-au depus în Anglia 1600 candidaturi pentru cele 640 locuri în Parlament. Pronosticul 
şanselor pentru Churchill, creşte atât acasă cât şi printre soldaţi! de pe front. 

26.6.45. Informaţii concordante ar dovedi că americanii ar fi prelungit contractul de 
împrumut-închiriere cu sovieticii în vederea pornirii în război a Sovietelor contra Japoniei şi 
că în acest scop au şi început a trimite armament şi material de război în Siberia. 

Pe de altă parte, circulă zvonuri că în Ucraina ar fi început oarecari tulburări, susţinute, 
bineînţeles, de ruina şi de starea de mizerie de acolo, dar poate şi de oarecare mânuire de 
bani englezeşti. 

Aici s-ar putea găsi întrucâtva şi explicaţia faptului că trupele bolşevice demobilizate se 
urnesc atât de anevoie de la noi. Guvernul nostru afirmă că nu e nici vorbă să ierneze, ci 
doar poposesc în ţara noastră pe timpul necesar deparazitării; îşi scutură aici păduchii... 

Alt zvon ar fi că şi Malinovski s-ar afla oarecum în dizgrație, ca fiind şi el ucrainean, şi 
deci bănuit a nu fi cu totul străin de acea mişcare de revoltă. 

Planul de securitate mondială semnat de 50 state este o reeditare corectată a 
Covenantului Ligii Naţiunilor. Sediul va fi la Londra, iar Stettinius care a demisionat, din 
funcţia de secretar de stat, va fi primul preşedinte al Organizaţiei. 

28.6.45. Toată lumea aşteaptă întrunirea de la Potsdam, unde există speranţa că multe 


probleme vor fi puse la punct. Aud că în ce ne priveşte, aliaţii au prevenit pe Maniu şi pe 
Brătianu că vor pretinde constituirea unui nou guvern alcătuit exact din cele patru partide 
coalizate, care au servit Regele în lovitura de stat de la 23 august. 

Durma s-a plâns lui Romniceanu că nu mai poate suporta obligaţiunile ce-i sunt impuse 
de cârdăşia guvernamentală de azi, că e îngrozit să vadă ruina spre care ne prăbuşim şi 
minciunile ce este silit să trâmbiţeze, dar că îi este cu neputinţă a demisiona, ca şi cum s-ar 
fi angajat prin cine ştie ce jurăminte masonice, care i-au răpit liberul arbitru.. 

în Spania şi Portugalia se semnalează unele simptome în sensul unei restaurări 
monarhice. 

29.6.45. Guvernul polon s-a constituit cu grupul de la Lublin în majoritate, pe când cei de 
la Londra şi agrarienii lui Witos au numai câte trei locuri în cabinet, iar acesta din urmă nici 
nu face parte din guvern. 

Ministrul de Externe chinez Song şi cumnatul său Tchang Kai-check, s-au hotărât a face o 
vizită la Moscova. 

30.6.45. Afară de Franţa şi bineînţeles Sovietele care au recunoscut noul guvern 
polonez, nici englezii, nici americanii nu şi-au spus cuvântul, ci au hotărât ca în prealabil să 
aibă loc consultări între puterile semnatare ale acordului de la Yalta. Ar fi şi greu în adevăr, 
să recunoască de plano un guvern compus din 21 persoane, în care din cele 18 portofolii, 16 
sunt deţinute de membrii comitetului de la Lublin, pe când cei de la Londra apar palizi pe ici 
pe colo, iar Witos nici măcar nu se osteneşte a se duce la Moscova. 

A fost desigur o nouă şiretenie rusească, care însă nu mai păcăleşte lumea. 

Pentru noi, se pretinde că aliaţii, inclusiv ruşii, ne cer ca înainte de august să fi format un 
guvern cu o cinstită reprezentare a partidelor semnatare a Cartelului democratic şi să fi 
organizat alegeri generale, cu ameninţarea că altcum, România nu va fi admisă printre 
Naţiunile Unite. 

Groza a avut o întâlnire cu Maniu, plângându-i-se că nu poate executa armistițiul şi 
adăugând că ruşii ne acuză de rea-credinţă. 

Se pare că după ce a făcut atâtea pocinoage, Ghelmegeanu ar vrea să-şi dea demisia, 
dar că i se refuză şi este obligat să stea mai departe la comisia de armistițiu; se vede că şi 
dânsul, la fel ca şi Durma, a jurat pe cine ştie ce cadavre... ' 

La sectorul „de Galben”, al naţional-ţărăniştilor din Capitală, au fost aduse de către 
agenţi provocatori manifeste injurioase pentru guvern, urmate imediat de o percheziţie, 
menită să dea autorităţilor motiv de arestare a unei întregi serii de aşa zişi „legionaro- 
fascişti.” Azi dimineaţă a fost ocupat sediul clubului țărănist din str. Corăbiei. 

Să fie oare un semn că guvernul Groza se teme şi că Maniu are din nou sorţi să iasă la 
suprafaţă? Cu tot optimismul şefului, mulţi partizani serioşi se îndoiesc de a ne putea 
scutura aşa curând de jugul moscovit şi ne socotesc legaţi de soarta sovietică pentru încă 5- 
6 ani. Grozavă perspectivă, pe care refuz s-o admit. 

Să vedem ce vor da alegerile din Anglia, cum vor decurge convorbirile de la Potsdam şi 
cum va evolua -politica rusească faţă de Japonia, înainte de a pune cruce nădejdilor noastre. 

Fierlinger a semnat la Moscova acordul prin care Rusia subcarpatică este înglobată 
Ucrainei sovietice. E preţul ajutorului acordat de ruşi Cehoslovaciei. 

Conferinţa de la Simla n-a ajuns la niciun rezultat pozitiv cu privire la repartizarea 
locurilor în consiliul executiv, aşa că discuţiile au fost amânate pe 15 zile. Ar fi posibil ca 
deosebirile de vederi între Partidul Congresului şi Liga musulmană să fie până la sfârşit 
lămurite de Wawell, care ar putea alege nominal pe membrii viitorului consiliu de pe liste ce 
i-ar fi prezentate de fiecare din cele două grupări adverse. 

Intră deci în joc adagiul străvechi: divide ut impera. 

1.7.45. Azi a avut loc la sala Aro congresul aşa zisului „Partid Naţional-Liberal” al lui 
Tătărescu, care a acuzat pe Dinu Brătianu de a fi rămas anchilozat cu un schelet de cadre, 
pe când masa partizanilor a trecut la dânsul şi de a fi devenit un satelit al veleitarului Maniu, 
a cărui întreagă politică e negativă şi se reduce la o veşnică temporizare. Guţă l-a mai 
acuzat de a fi refuzat să răspundă la multiplele sale avansuri, sub cuvânt: „eu aş vrea, dar 
nu vrea Maniu, deci nu pot să vreau nici eu.” 


în fine, l-a cuzat de a se fi pronunţat în contra exproprierii şi de a părea să nu admită 
realitatea vecinătăţii ruseşti. El însuşi declară că nu e comunist, dar că socoteşte să 
privească în faţă realitatea puterii celor 200 milioane de sovietici, cu care trebuie să trăim în 
bună armonie. 

După acest congres va veni probabil cel al pretinşilor „naţional-ţărănişti” din guvern, cu 
speranţa să se dovedească astfel anglo-americanilor că Groza constituie în cabinetul său 
uniunea celor patru partide democrate din România. 

Şiretenie cusută cu aţă albă... 

Dinu Brătianu însă, după ce el singur determinase guvernul Sănătescu să-l scoată pe 
Gută de pe lista criminalilor sau vinovaţilor de război, s-a decis în fine, după o prea lungă 
aşteptare, să-l excludă din partid împreună cu tot grupul său: Bentoiu, Bejan, Vântu, 
Alimănişteanu etc. şi să-i trimită prin portărei o notificare în care reaminteşte toate erorile 
sale politice din 1936 încoace, şi-l ameninţă cu art. 414 c.p. pentru uzurparea de titlu al 
partidului şi cu art. 549 c.p. pentru înşelăciune. 

Sper că dacă Dinu s-a hotărât a trece la acte, e cu asentimentul aliaţilor. 

Astăzi au început englezii să pătrundă în Berlin, spre a se instala în zona occidentală 
respectivă, urmaţi în curând de americani şi de francezi, iar aliaţii se retrag din zonele 
destinate ruşilor, unde aceştia se vor instala până miercuri. 

René de Weck care n-a putut încă pleca din cauza ruşilor, crede că ar fi un mare noroc 
pentru biata Europă, dacă aliaţii ar reuşi să-i împingă pe ruşi în război contra Japoniei, spre a 
le slăbi astfel veleităţile în Apus şi a ne dezbăra mai uşor de plaga moscovită. A mai 
adăugat că, după a sa părere, ar fi mai abil pentru Churchill ca viitorul guvern englez să fie 
format din Labour Party care ar reuşi în alegeri cu o majoritate atât de neînsemnată, încât 
n-ar putea guverna decât cu concursul liberalilor. 

După 10 ani de guvernare, conservatorii n-ar avea decât de câştigat prin trecerea în 
opoziţie, ca să nu păţească la fel ca liberalii care s-au epuizat fiindcă n-au ştiut să se retragă 
la timp. 

Cam în acelaşi sens a vorbit şi Churchill în ultimul său discurs electoral, adăugând că un 
guvern laburist ar fi răspunzător, mai presus de Coroană şi de Parlament, faţă de un comitet 
executiv al partidului de 27 persoane, organism cu totul neconstituţional şi antidemocratic. 

Cresc în toată lumea perspectivele foametei: după ce în Australia au murit oi şi vite cu 
sutele de mii din cauza secetei, Italia anunţă că va avea un deficit în cereale de 29 milioane 
chintale. La noi, seceta ne pregăteşte o recoltă de porumb insuficientă şi lipsă de nutreţ 
după cea de grâu, submediocră. 

Să vedem cum se va manifesta noul secretar de stat american, James Bymes. 

Este oare numai o concesie făcută ruşilor după ieşirea lor violentă în contra lui Stettinius? 
Se pare că ruşii ce se află la noi şi se adună în prezent la Călăraşi, vor fi îmbarcaţi direct pe 
mare spre Japonia. 

3.7.45. Conferinţa anglo-americano-franceză asupra Tangerului care trebuia să înceapă 
azi la Paris, a fost amânată cu câteva zile din cauza cererii Sovietelor, care înţeleg să 
participe şi ele la statului internaţional al zonei. 

La Bruxelles, manifestații ale partidelor de stânga pentru abdicarea regelui Leopold şi 
proclamarea prinţului moştenitor Baudoin sub regenta prinţului Charles. 

Ghelmegeanu pretinde a şti că peste 15 zile se vor modifica în multe privinţe raporturile 
noastre cu aliaţii, aducând următoarele ameliorări (ca şi cum s-ar fi stabilit deja în prealabil 
cele ce se vor decide la Potsdam): 

1. ni se va acorda calitatea de aliaţi (unii spun că numai faţă de Soviete, ceea ce mi se 
pare o absurditate); 

2. vom putea avea 17 divizii pe care le vor înarma ruşii (contra cui şi pentru a lupta pe 
ce front? nu cumva ca să-i îmbarce şi pe ai noştri spre Extremul Orient?...); 


3. ni se vor restitui vasele de pe Dunăre şi mare; 

4. din cele patru Armate ruseşti ce se află la noi, vor pleca două (unde?), iar cele ce 
rămân aici vor fi întreţinute de sovietici (în afară de prădăciunile, care vor cădea tot în 
sarcina noastră); 

5. vom putea relua relaţiile economice (unii pretind chiar şi diplomatice) cu 
străinătatea. 

Se mai vorbeşte de faimoasa sumă forfetară ce ni se pretinde pentru jafurile din 
Transnistria, care va fi redusă de la un miliard la 150 milioane dolari. (Dacă socotim cursul 
dolarului la bursa neagră, chiar şi aşa va fi depăşită suma de o mie de miliarde lei...) 

Se mai zvoneşte, de asemenea, că în curând se va forma la noi un guvern Rădescu sub 
auspiciile aliaţilor. 

Mă tem însă că cele cinci puncte prin care să se îmbunătăţească soarta României, vor fi 
combinate numai prin graţia exclusivă a Moscovei, care speră să obţină în acest chip 
covârşitoarea dominație asupra noastră. 

Se zvoneşte că Malinovski a căzut în dizgrație, acuzat de o anume mişcare separatistă 
ucraineană. 

6.7.45. Pronosticurile zilei de ieri în Anglia sunt că laburiştii vor obţine circa 45% din 
voturi, conservatorii vreo 40%, aşa că viitorul guvern prezidat de Attlee va reprezenta o 
coaliţie laburisto-liberală, cu o puternică opoziţie conservatoare în Parlament, care îl va 
obliga să facă poate mai puţine concesiuni Rusiei decât un guvern tory cu o însemnată 
opoziţie socialistă. 

în tot cazul, scrutinul nu se va despuia decât peste trei săptămâni, când vor fi sosit 
buletinele trupelor britanice răspândite pe toate mările şi prin toate colţurile globului. Până 
atunci urnele stau sigilate. 

Cu intensa sa activitate, Churchill uitase să se înscrie pe listele electorale; de aceea el n- 
a putut vota. Acum a plecat să se odihnească o săptămână în sudul Franţei, înainte de a 
pomi spre Potsdam, unde va fi însoţit de Eden şi de Attlee. Nu se va întâlni în prealabil cu 
Truman. 

Cu promisiunea făcută solemn că în curând vor avea loc alegeri generale libere, guvernul 
polonez a fost recunoscut de Anglia şi de Statele Unite. 

în Belgia se pare că soarta Regelui va fi hotărâtă de un referendum popular pentru 
bărbaţii şi femeile de peste 21 ani. 

Guvernul cehoslovac va expulza 2,5 milioane de germani şi 700.000 unguri, cărora li se 
vor acorda 18 luni pentru a părăsi ţara. La noi, în schimb, graniţele sunt larg deschise 
tuturor liftelor. 

La Moscova, ministrul chinez Song s-a întâlnit cu reprezentantul Mongoliei exterioare 
(stat sovietic), iar americanii au prelungit acordul de împrumut-închiriere cu URSS şi-i trimit 
armament în Siberia. Ca urmare, Sovietele au convenit să pornească război contra Japoniei, 
în schimbul, fără îndoială, al unor câştiguri substanţiale în Manciuria şi poate chiar în 
Mongolia. 

La noi, circulă zvonul că Vasiliu Răşcanu a obţinut mari avantaje de la Stalin, care caută 
să ne ia cu totul sub oblăduirea sa, spre a mege la Potsdam cu un fapt împlinit, iar lumea 
noastră se bucură că până la toamnă pleacă toţi ruşii din ţară. 

în ce priveşte reluarea raporturilor diplomatice cu străinătatea, preocuparea alor noştri 
este cum să se înfrupte cu posturi agreabile: Voitec cere Roma, iar Ralea, Parisul. 

8.7.45. Ne bucurăm cu toţii la comandă că acum două zile un decret al prezidiului 
Sovietului Suprem a binevoit să acorde Regelui nostru decorația „Victoria” pentru actul 
curajos de la 23 august şi suntem măguliţi foarte că presa moscovită publică chiar 
fotografia lui Mihai. Un asemenea gest, urmând ofertei de alianţă şi promisiunii de înarmare 
a diviziilor şi de restituire a flotei româneşti, nu poate avea ca scop decât de a dovedi anglo- 
americanilor la Potsdam, că între noi şi ruşi curge doar lapte şi miere. 

în schimb, autorităţile noastre din Constanţa oferă o recepţie lui Tolbuhin şi lui Susaikov, 
care cinstesc amândoi pentru poporul român şi conducătorii săi, care au luptat împreună cu 
sovieticii împotriva fascismului german, ferindu-se însă ca de moarte să pomenească 


numele Regelui. 

O serie de demisii în guvernul american, denotă că Truman este hotărât a primeni 
întregul personal al fostei conduceri. în Senatul Statelor Unite, s-a propus ca Stettinius să 
reintre în guvern ca „ministru al Păcii”. 

Guvernul francez încearcă acum să trateze direct cu reprezentanţii Siriei şi Libanului, 
sperând să evite în acest chip călătoria la „Canossa”, însă deocamdată incidentele 
regretabile continuă în acele regiuni. 

De Gaulle a acceptat invitaţia lui Truman de a se duce la Washington în luna august. 
Planurile aliaţilor asupra Germaniei încep să se diferenţieze tot mai vădit: pe când Franţa 
urmăreşte anexarea Renaniei iar americanii, detaşarea Bavariei şi a sudului catolic de 
unitatea germană, englezii susţin întărirea curentelor naţionaliştilor germani în regiunile lor 
de ocupaţie, iar ruşii fac tot ce pot ca să întroneze în zona ocupată de ei, adică în cea mai 
mare jumătate a ţării, obişnuitul lor sistem de dominare a poporului prin extremiştii devotați 
Moscovei şi, prin aceştia, dominarea directă a Rusiei asupra Germaniei. 

lată deci sub ce perspective se vor întruni zilele acestea cei „3” la Potsdam. 

însoţit de secretarul Bymes, preşedintele Truman a părăsit sâmbătă teritoriul american, 
în drum spre Berlin. Să sosească el oare înainte de Churchill care şi-a luat la Hendaye 
merinde pentru două săptămâni? 

Discuţii între ruşi şi anglo-americani cu privire la alimentarea zonelor din Berlinul ocupat 
de aceştia (englezii 900 mii, americanii 750 mii, ruşii un milion de locuitori.) Ruşii pretind ca 
anglo-americanii să-şi procure alimentele din propriile lor zone, pe când aceştia vor ca ele 
să fie aduse din regiunea înconjurătoare, care este cea rusească. 

Van Acker este pentru a 4-a oară la Salzburg şi va convoca Parlamentul imediat după 
înapoiere deoarece socialiştii vor manifesta duminică pentru abdicare. 

10.7.45. Truman cu tot statul său major soseşte în Europa duminică cu vaporul, aşa că şi 
Churchill îşi va scurta vacanţa de la Hendaye spre a se întâlni cu toţii la Potsdam, unde se 
iau toate măsurile de pregătire a primirii delegaţiilor. 

De la Londra se află că în rezumat, cei „3” vor discuta: 

1. soarta teritoriilor eliberate şi a foştilor sateliți ai Axei (deci şi România), precum şi 
administrarea Germaniei; 

2. reparațiile de război şi distrugerea definitivă a forţei militare germane; 

3. examinarea actualelor negocieri ruso-chineze; 

4. fixarea datei pentru conferinţa păcii. 

Bombardări masive de câte 1000 fortărețe zburătoare asupra Japoniei. 

Se anunţă întoarcerea de pe front a ostaşilor noştri. 

Cambrea îşi permite să felicite pe Rege, printr-o telegramă dată publicităţii, pentru 
deosebita cinste pe care i-au făcut-o ruşii, decorându-l. 

11.7.45. S-a zvonit la noi, şi frontiştii se arată deosebit de îngrijoraţi, cum că aliaţii îşi vor 
împărţi între ei rolurile de tutori ai statelor satelite şi anume: Bulgaria va reveni Sovietelor, 
Ungaria englezilor şi România americanilor. Totul fără îndoială, se va pune la cale cu prilejul 
întâlnirii de la Potsdam de la 17 iulie. 

Se pare că graţie coloniei italiene din Statele Unite, Camera reprezentanţilor va invita 
guvenul să propună consiliului Naţiunilor Unite, admiterea Italiei ca membru. 

Şi când mă gândesc ce aport a adus aliaţilor acest mare vinovat al războiului care a fost 
poate cauza iniţială a tuturor mizeriilor Europei şi care până în prezent n-a contribuit cu mai 
nimic la victorie, pe când sărmana Românie a întreţinut de un an de zile întreaga Armată 
Roşie din tot sud-estul continentului şi a pierdut aproape jumătate din efectivul de peste 
300.000 oameni, care de la 23 august a luptat în Transilvania, în Ungaria şi în Cehoslovacia 
împotriva germanilor, fără a mai ţine seama de faptul că noi singuri am redus rezistenţa 
nemţească de la noi, servind drept trupe de acoperire unităţilor ruseşti care înaintau pe 
teritoriul nostru. 

13.7.45. în preziua întrunirii de la Potsdam, două probleme capitale ale lumii 
mediteraneene iau de astă dată o importanţă covârşitoare, prin pretenţia ruşilor de a juca 
un rol de prim rang. 

Aceea a Tangerului în statutul internaţional al căruia, Sovietele cer să participe cu putere 
egală cu Anglia, Statele Unite şi Franţa, excluzând Spania şi Italia. 

Şi mai ales aceea a Strâmtorilor, unde pretind a pune definitiv piciorul prin instituirea 
unei comisii de control şi administrare a riveranilor: URSS, România, Bulgaria şi Turcia, adică 
de fapt dominarea, aş zice chiar exclusivă, în timp ce aliaţii se gândesc la formula unei 
comisii internaţionale mai largi, spre a-i contrabalansa pe moscoviți. 

în această a doua chestiune, vitală şi mult mai arzătoare pentru ei decât cea a 
Tangerului, care e de simplu prestigiu, Sovietele sunt gata să intre în conflict cu aliata lor 
britanică şi îşi iau în Balcani şi pe Dunăre toate măsurile militare necesare unei acţiuni de 
intimidare sau poate chiar de agresiune împotriva Turciei. 

Asupra acestora, ruşii mai au şi pretenţia teritoriilor armene Kars şi Ardachan, în 
schimbul cărora sunt gata să ofere turcilor despăgubiri la... Alep. 

Aceasta ar fi explicaţia pentru care întreaga peninsulă balcanică e împănată cu ruşi, de 
ce menţin şi întăresc la noi o armată de cel puţin 600.000 oameni, de ce sunt gata să ne 
echipeze 17 divizii, de ce au decorat pe Rege, de ce ne trimit ambasador şi acceptă să 
primească la Moscova pe inefabilul Mitiţă Constantinescu, de ce se arată faţă de noi „tout 
miel, tout sacre”? £...cel puţin pe hârtie, de ce Guţă îşi permite să declare că Je mauvais 
quart d'heure a pris fin'*, de ce Mircea Durma căruia Dinu Brătianu i-a spus în faţă că înoată 
în noroi, se făleşte cu cele obţinute pentru ţară în acordul economic, de ce... de ce...! 

Fi-vor oare englezii în stare să se ţină dârzi faţă de o politică atât de hotărât formulată şi 
putea-vor oare minimiza pretenţiile ruseşti, sau vor ceda din contra, prin largi 
compromisuri?... 

lar noi, sărmanii de noi, cum vom mai putea nădăjdui să nu fim încadraţi în simbioza 
rusească şi să ne menţinem veleităţi de viaţă proprie, naţională în acest total dezechilibru al 
unui triplex confiniumfi, în care un element, Germania, a dispărut ca forţă pentru multă 
vreme, cel al intereselor anglo-turce se simte stingherit şi preocupat de multe alte probleme 
şi doar al treilea, Rusia, domină tragic scena cu nemăsuratele sale mase elementare?!... Şi 
totuşi nu am pierdut încă speranţa. 

Conferinţa Lordului Wawell cu indienii la Simla s-a încheiat cu un insucces total, aşadar 
un nou punct la activul Sovietelor. 

La Stockholm va avea loc o conferinţă a statelor scandinave, probabil fără Finlanda de 
astă dată, pentru reluarea fostei lor colaborări. 

4, ,numai miere şi zahăr' 

” „ceasul cel greu a trecui 

“tripla vecinătate 

Franco va convoca Falanga pentru constituirea unui consiliu de Regenţă, în prezenţa 
căruia Caudillo are de gând să se retragă pe planul secund. Prin urmare, primul pas spre 
restaurarea Monarhiei, desigur cu asentiment englez. 

Regina Elisabeta, mama lui Leopold, pleacă la Salzburg însoţită de Spaak, unde se pare 
că Regele va vedea şi pe regentul Charles şi pe prinţul Baudoin. Se crede că ne aflăm în 
ajunul abdicării. 

Cartierul general aliat a fost desfiinţat, iar interdicţia de fraternizare cu populaţia 
germană a fost ridicată pentru armata aliată de ocupaţie. 

Ştiri încă neconfirmate anunţă prin Radio Buenos Aires că generalul Franco ar fi şi 
demisionat şi ar fi remis puterile unei junte militare. 

în Portugalia, secetă catastrofală. 

Preşedintele Truman va debarca duminică la Anvers, urmând a zbura apoi cu avionul la 
Berlin. Stalin şi Molotov au întrerupt convorbirile cu delegaţia chineză, plecând ca şi 
Churchill, aflat pe litoralul sudic francez, spre aceeaşi destinaţie. 


Se presupune acum că întâlnirea de la Potsdam se va prelungi cam trei săptămâni, cu o 
scurtă întrerupere la 26 iulie, pentru a da putinţa lui Churchill şi lui Attlee să plece la Londra 
spre a fi de faţă la proclamarea rezultatelor alegerilor. 

Se precizează că scopul acestei conferinţe este mai ales acela să netezească terenul în 
vederea deschiderii la începutul anului viitor a preliminariilor de pace. 

17. 7.45. Noul ministru al Franţei la Bucureşti, nepotul lui Paul Boncour, pare să fie un 
personaj mediocru, lipsit de tact şi de bună cuviinţă. 

Vorbind astă seară la radio pentru Ziua naţională a ţării sale, şi-a permis să aprecieze 
acţiunea noastră în contra Sovietelor drept „une guerre criminelle, mené par un fou”. ” între 
noi avem dreptul să spunem ce poftim şi să ne înjurăm cum ne place; unui oaspete al ţării 
noastre, nu-i este însă îngăduit să arunce cuvinte de ocară împotriva unui om, asupra căruia 
n-are nici căderea să vorbească, nici n-are dreptul să anticipeze cu privire la hotărârea unei 
instanţe de judecată care încă nu s-a pronunţat. El are însă dorinţa probabil de a se arăta 
activ şi foarte dinamic. 

Să bage însă de seamă: dacă va continua tot aşa să se amestece într-o mocirlă care nu-i 
a lui, să nu se mire că într-o bună zi, îl vor mânca nişte porci din tagma cărora nu face 
parte... 

18.7.45. Cabinetul belgian s-a întrunit azi ca să discute hotărârea ultimă a Regelui, care 
nici nu vrea să abdice, nici să se întoarcă în ţara sa, Regentul la rândul său, refuzând 
demisia lui van Acker. 

Ca să fie mai uşor admisă printre Naţiunile Unite, Italia a declarat război Japoniei şi vrea 
să-şi pună flota la dispoziţia aliaţilor. 
7„un război criminal condus de un nebun” 

Azi dimineaţă la Neues Palais din Potsdam, cei „3” au avut prevăzută o conferinţă 
preliminară spre a fixa programul lucrărilor. însă cum generalissimul Stalin cam întârzie să 
sosească, Truman şi Churchill au vorbit în doi „în a quite informai meeting.” Apoi s-au 
plimbat prin Berlin, vizitând ruinele Reichstagului şi ale Cancelariei lui Hitler. 

La Londra se afirmă că anglo-americanii vor cere cu insistenţă ca statele foste satelite să 
poată proceda la alegeri libere şi să intre în raporturi diplomatice cu restul lumii. 

Pregătind terenul după obiceiul lor, Sovietele au început o violentă campanie de presă 
atât în contra Turciei, pe care o acuză de pofte de dominație printr-o pretinsă Ligă balcanică 
cu Grecia şi Albania împotriva Bulgariei, României şi Jugoslaviei, cât şi în contra unor aşa 
zise curente fasciste din Anglia şi Statele Unite, care ar pregăti o campanie anti-sovietică în 
aceste ţări. Grecia este considerată ca un adevărat cuib reacţionar, nazist şi anti- 
democratic. 

La noi, toată lumea vorbeşte cu insistenţă de o grabnică schimbare de guvern în sensul 
unei concentrări de uniune democratică: unii pun înainte numele lui Ştirbei, alţii pe-al lui 
Mitiţă Constantinescu. Majoritatea îşi închipuie că tot Guţă Tătărescu va reuşi să întrunească 
toate sufragiile (el însuşi răspândind acest zvon). 

19. 7.45. Astăzi la amiază, mareşalul Tolbuhin a înmânat oficial Regelui decorația 
„Victoria” şi, în acest scop, guvernul a organizat o manifestaţie la Palat, aducând de prin 
toate mahalalele grupuri de simpatizanți cu drapele româneşti şi sovietice. Unii dintre ei 
mergeau pe Calea Victoriei cu încălţămintea în mână, desigur ca să-şi poată exprima mai 
nestingheriţi entuziasmul lor de comandă. 

„Măria Sa, poporul” devine pe zi ce trece strânsura şi scursura tuturor necăjiţilor şi 
păcătoşilor oraşului. 

La Potsdam, conferinţa în „3” alternează cu şedinţe în „2” între Truman şi Churchill. 

Deşi la noi se lansează zvonul, parcă voit din partea celor de la guvern, că în curând vor 
trebui să plece (însuşi Groza zicea lui Durma, care-i prezenta demisia: „lasă, Domnule, că 
peste două săptămâni, vom pleca cu toţii, dumneata la Bancă şi eu la Deva”), lumea mai 
puţin optimistă nu-şi face iluzii şi crede mai degrabă că după modelul polonez, se va încerca 
doar un soi de remaniere aparentă cu ciurucuri de pe la liberali şi ţărănişti, tot cu Groza în 
cap, căci el e cel pe care-l apreciază Sovieticii mai mult. 

Prin urmare, nu prea are răsunet speranţa că scăpăm de ruşii din ţară... 


Se mai povesteşte că Statele Unite şi-au formulat condiţiile de pace pentru Japonia: 
abandonarea tuturor cuceririlor, cedarea flotei şi industriei de război în schimbul 
recunoaşterii actualei împărăţii şi a structurii interioare a statului, cu nădejdea că se va 
prăbuşi întregul curent militarist şi imperialist. Se adaugă posibilitatea ca pacea cu Japonia 
5 „intr-o destinsă întâlnire neoficială” 

să fie dezbătută şi stabilită chiar la Potsdam, ceea ce ne-ar apropia mult de sfârşitul 
războiului. 

în Franţa, proiectul guvernamental de a proceda în septembrie la alegeri generale care 
să fie totodată şi un referendum privitor la modificarea Constituţiei din 1875, întâmpină o 
puternică opoziţie, atât în presă cât şi în sânul Adunării consultative, de teamă că guvernul 
de Gaulle ar profita de puteri arbitrare într-o perioadă de şapte luni de interregn, cât ar dura 
eventuala elaborare a uneia noi. 

în Belgia, situaţia rămâne încordată, toţi catolicii din guvernul van Acker demisionând, iar 
atât Camera cât şi Senatul votând excluderea Regelui de la putere, până ce înapoierea sa în 
tară va fi fost aprobată de Parlament. Se pretinde acum că realegerea sa în Germania 
îndată după capitularea ţării în 1940, a fost făcută la propria sa cerere. 

Zvon fantezist că un submarin german, care s-a predat zilele trecute guvernului 
argentinian, ar fi debarcat în prealabil pe Hitler, însoţit de pretinsa sa nevastă Eva Braun şi 
s-ar fi refugiat în Patagonia! 

De câteva zile, flota anglo-americană a început a bombarda direct împrejurimile Tokio şi 
coasta Japoniei, de care s-a apropiat, pretind unii, până la o lovitură de puşcă! 

S-a întors în ţară a doua divizie de prizoneri români sovietizaţi „Horia, Cloşca şi Crişan” 
de sub comanda generalului Lascăr. Cu aceste elemente speră Moscova să ne domine 
armata. 

20. 7.45.în ajunul manifestaţiei organizate de guvern pentru decorarea Regelui, mulţi 
studenţi din gruparea lui Maniu au manifestat nestingheriţi cântând „Deşteaptă-te, române” 
şi au jucat hora în piaţa Palatului, în aplauzele unanime ale populaţiei. leşeau de la o 
întrunire la clubul naţional-ţărănesc, unde Maniu le-a vorbit răspicat de acţiunea sa faţă de 
aliaţi cu consensul Suveranului din 1941 şi până azi şi le-a arătat ţelurile permanente ale 
neamului nostru, fără a excepta Basarabia şi Bucovina de nord. 

Făcând o legătură între aceste atitudini şi audiența lui Maniu la Rege, mă întreb dacă 
poate fi adevărată telegrama lui Churchill că i-a primit memoriul şi că speră într-un rezultat 
pozitiv. Pe de altă parte, în toastul său către Rege, Tolbuhin susţine pe faţă guvernul Groza. 

în Cameră, van Acker ţine un lung şi dureros rechizitoriu contra regelui Leopold, a cărui 
cea mai uşoară critică este că „n-a reacţionat la fel cu restul naţiunii în faţa invaziei 
germane.” 

21. 7.45. len, de ziua Aviației, Sovietele au dăruit Regelui două avioane. Această bruscă 
şi insistentă prietenie, în timp ce atacurile masive în contra Turciei şi Greciei se repetă fără 
încetare e semnificativă, cu atât mai mult cu cât presa moscovită acuză din nou acţiunea 
„fascistă” a lui Maniu şi a lui Rădescu, anunțând totodată pe anglo-americani că, dacă 
aceştia ar pune vreo piedică Rusiei în rezolvarea problemei Strâmtorilor şi a ieşirii la marea 
liberă, aceasta ar însemna sfărâmarea alianţei. 

Paul Valery a murit ieri la Paris. 

Mi se afirmă că în acest moment ar exista un fel de similitudine între atitudinea Angliei 
faţă de ruşi, cu cea a lui Chamberlain faţă de Hitler înainte de Munchen şi de Bad 
Godesberg, când premierul avea aerul că acceptă tot, atâta timp cât opinia publică engleză 
nu era încă complet pregătită pentru un război cu Germania. Să fie aşa?!... 

22. 7.45. Rădescu mi-a confirmat azi dimineaţă că Maniu trimisese într-adevăr un 
memoriu lui Churchill, după cum şi Brătianu i-a trimis două: unul privitor la situaţia politică 
şi altul asupra poziţiei lui Tătărescu. O altă chestiune ce i se pare importantă este demisia 
lui Durma prezentată lui Groza, în care protesta contra noilor proiecte de impozite ce n-ar 


aduce statului de cât 1/100 din necesităţile reale ale bugetului, pe când guvernul ar trebui 
să fie mai cu băgare de seamă relativ la contractele ce se încheie şi unde se jefuieşte ca în 
codru. 

Refuzul lui Groza sub cuvânt că în curând vor pleca cu toţii nu pare a se adeveri, când 
vedem la fiecare prilej cum ruşii nu fac decât să accentueze că „singurul guvern agreat de 
dânşii e cel al lui Petru Groza, flancat de vechiul şi încercatul om de stat, Tătărescu” (aşa 
cum a vorbit Pavlov Regelui cu prilejul zilei Aviației). 

Toate acestea sunt bineînţeles valabile, numai în cazul în care Stalin nu s-ar vedea să 
dea înapoi la Potsdam şi în care deci anglo-americanii n-ar fi fermi în hotărârea de a-şi 
impune politica faţă de veleităţile de dominație sovietică. 

Cu speranţa să arate aliaţilor occidentali adevăratul sentiment al poporului român, 
liberalii şi ţărăniştii au organizat manifestaţiile de patriotică lealitate de zilele trecute, 
soldate până la sfârşit cu unele incidente de stradă, capete sparte şi arestarea câtorva zeci 
de manifestanți. Dacă o asemenea atitudine hotărâtă s-ar fi arătat mai de mult, poate că nu 
ajungeam în starea de plâns în care ne aflăm şi în care ne-a adus Frontul. 

Se pare că la Potsdam lucrurile nu merg prea uşor, ba chiar sunt în aer semne deo 
posibilă ruptură cu Sovietele, sau în orice caz de întrerupere a convorbirilor, sub pretextul 
nevoii de plecare a lui Churchill pentru alegerile din Anglia, după care lucrările să nu 
continue decât cu delegaţi de mâna a doua, experţi etc. 

înapoierea lui Truman la Washington şi a lui Stalin la Moscova, ar însemna pur şi simplu 
nereuşita conferinţei, cu toate că diversele comentarii sovietice o trâmbiţează ca fiind în 
plin progres. 

Remanierea guvernului spaniol nu pare ca o dovadă suficientă pentru aliaţi de buna 
credinţă şi de dreptul de continuitate al regimului Franco. 

Radio Londra nu vorbeşte de întreruperea posibilă a convorbirilor directe între cei „3”, 
dar reproduce după Observer, că generalissimul Stalin ar trebui să priceapă că ruşii n-ar 
avea nimic de pierdut dacă ar permite gazetarilor englezi şi americani să ia contact cu ţările 
ocupate de Soviete, ca Bulgaria, România şi Ungaria, aşa cum au început s-o admită în 
Cehoslovacia şi în mai slabă măsură în Polonia. 

în comentariile presei engleze, se dă ca probabil rolul de intermediar ce ar avea de jucat 
Churchill la Potsdam între cele două teze opuse ale Moscovei şi Washingtonului. Este 
evident că întreaga problemă a raporturilor anglo-americanilor cu sovieticii este în funcţie 
directă de soluţionarea războiului în Extremul Orient, pentru care se pretinde că Stalin ar fi 
venit la Potsdam cu propuneri de pace. 

Din această situaţie atât de tulbure, rămân totuşi cu sentimentul că pentru noi e mai 
bine o... neînțelegere decât o înţelegere pe spinarea noastră. 

Mihai Popovici îmi afirmă că nici n-a fost vorbă de vreun mesaj al lui Churchill către 
Maniu, iar că în audiența sa la Rege, totul s-a redus la un monolog al său, arătând 
Suveranului gravitatea situaţiei noastre interne, unde nimeni nu mai lucrează şi totul e 
complet anarhizat şi cerându-i să schimbe guvernul, pe când Regele a tăcut tot timpul, căci 
nici n-ar fi putut face altceva. 

24.7.45.Un comunist notoriu mi-a mărturisit că proiectul lor de reformă agrară 
prevedea, în scopul menţinerii productivităţii ţării, un minim neexpropriabil de 100 de 
hectare dar că ticăloşii din Frontul Plugarilor au coborât limita la 50 de hectare, cu speranţa 
să devină astfel populari. Acum, comuniştii luptă pentru răsturnarea lui Groza, cu toate 
slugile sale de Zăroni şi pentru modificarea decretului-lege aşa cum chiar Vişinski ar fi dorit 
să se înfăptuiască reforma. 

De ieri a început la Paris procesul mareşalului Pétain; primul care a depus împotriva sa a 
fost Paul Reynaud. 

Plecând la Londra astă seară, cu greu s-ar mai putea imagina ca Churchill, Attlee şi Eden 
să se reîntoarcă la Potsdam, iar Truman şi cu Stalin să-i aştepte. 

De ceea, dacă nu e o ruptură, conferinţa se încheie „en queue de poisson”.* 

25.7.45. Comunicatul de aseară se arată mai puţin pesimist cu privire la rezultatele 


conferinţei: nu mai e vorba de plecarea lui Truman şi Stalin în timpul absenței englezilor şi 
se insistă asupra hotărârii lor să se reîntoarcă cât de curând: imediat, dacă Churchill iese 
învingător în alegeri, sau cât de repede dacă Attlee reuşeşte, fiind deci nevoit să-şi 
constituie guvernul. 

Tonul presei însă, atât în Anglia cât şi în Statele Unite, e tot mai hotărât faţă de ruşi. în 
problema Strâmtorilor, Manchester Guardian scrie că pretenţia Moscovei de a modifica 
statutele printr-o negociere directă turco-sovietică nu e realizabilă, deoarece la Montreux 
ruşii au semnat convenţia dimpreună cu o întreagă serie de state mari şi mici interesate, 
aşa că pentru eventuale modificări de introdus, este imperios nevoie ca o nouă discutare 
plenară să aibă loc. Acum că Liga Naţiunilor este înlocuită prin Charta Naţiunilor Unite, e 
necesar ca problema pusă de ruşi să fie studiată de acest nou for internaţional. 

9 „în coadă de peşte’ 
https://biblioteca-digitala.ro / https://migl.ro 
Jurnal politic 1939-1950 

163 

Sunt aşadar speranţe că până la sfârşit ruşii vor da îndărăt, cu toate încercările lor de 
şantaj, care n-ar putea prinde decât în cazul improbabil în care Japonia ar mai avea sorţi de 
izbândă. 

Aici guvernul trage să moară şi Tătărescu care n-a învăţat şi n-a uitat nimic, urmăreşte 
mici răzbunări personale, retrospective şi chiar postume. A găsit că Davidescu, eu, Buzei, 
Pogoneanu şi alţi cinci mai mărunți, nu mai suntem indispensabili ministerului şi ne pun 
oarecum „hors cadres”"" la dispoziţia presidenţiei Consiliului de miniştri. Fără să vrea, îmi 
creează o gloriolă de victimă, pe care n-o speram... 

26. 7.45. De la amiază, Radio Londra începe să comunice rezultatele alegerilor acolo 
unde s-au despuiat urnele: până acum, laburiştii sunt cu mult în cap, având 310 locuri 
câştigate, faţă de 171 conservatori şi un neînsemnat număr celorlalte formaţiuni. 

în centrele universitare, Cambridge s-a dovedit laburist, faţă de Oxfordul conservator. 

La conferinţa de la Potsdam a participat şi Lordul Mountbatten, comandantul suprem al 
forţelor britanice în Extremul Orient. Prezenţa lui poate fi semnificativă cu privire la soarta 
războiului cu Japonia. O pace mai grabnică acolo ar influenţa şi raporturile aliaţilor cu 
Sovietele, permiţând poate americanilor să se arate mai categorici faţă de pretenţiile 
ruseşti. 

Deocamdată, pe durata suspendării convorbirilor, Truman a plecat la Frankfurt/ Main 
spre a-şi inspecta trupele. Ce face oare Stalin singur în acest răstimp? 

în Austria, trupele engleze au sosit în fine la Graz şi la Viena, unde de abia acum încep a 
înlocui pe ruşii care pleacă cu greu de acolo. 

La Berlin au început să fie aduse zilnic câte 1000 vagoane cu alimente, aşa că lucrurile 
se petrec cum a fost pe placul ruşilor. Mulţi de la noi cred de aceea că nu vom scăpa prea 
uşor de dânşii, şi că viitoarea formulă guvernamentală va fi tot o cârpeală în sensul polonez, 
jarcă aliaţii, pentru moment, vor trebui să mai rabde. 

Ştirile de astă seară dau rezultatul a 614 locuri din totalul de 640, dintre care 207 revin 
conservatorilor, 388 laburiştilor, 11 liberalilor etc. în consecinţă, Churchill şi-a înaintat 
demisia, iar Clement Attlee a fost însărcinat cu formarea noului guvern. Este pentru prima 
oară că LabourParty obţine o majoritate absolută în Parlamentul englez. 

Poporul britanic care s-a pronunţat hotărât pentru menţinerea sistemului a două partide, 
a decis dispariţia liberalilor. 

Evident că reforme importante vor avea loc pe tărâm intern social şi economic. 

în politica externă însă, atât noul premier cât şi colaboratorii săi au declarat că linia 
tradiţională nu va fi modificată întru nimic. Cred totuşi că în străinătate şi în special prin ţări 
ca a noastră, repercusiunea se va manifesta în sensul comunist, aşa că, cel puţin pentru 
câtva timp, „fenediştii” se vor simţi întăriţi. * 

e „disponibili” 

O proclamaţie semnată Truman, Churchill, Tchang Kai-check a fost adresată Japoniei spre 


a o determina să capituleze înainte de distrugerea totală a ţării, datorită încăpăţânării fatale 
a conducătorilor săi militarişti. Cele trei puteri adaugă că sunt hotărâte a menţine în Japonia 
unele puncte sau regiuni de ocupaţie, până ce acest popor va da dovada că a renunţat la 
politica sa actuală. 

Truman s-a înapoiat la Berlin, unde delegaţia engleză este aşteptată la sfârşitul 
săptămânii. 

Guvernul van Acker a obţinut un vot de încredere în Cameră cu 98 faţă de 68, ceea ce 
înseamnă că regimul Regenţei rămâne în picioare, în contra veleităţilor Regelui de a 
conduce destinele Belgiei. 

28. 7.45. Cu toată majoritatea zdrobitoare a laburiştilor în repartizarea mandatelor, 
succesul ca număr de voturi este cu mult mai redus, ei obţinând aproape 12 milioane de 
voturi faţă de 9 milioane pentru conservatori şi peste 2 milioane pentru liberali. Primul 
ministru Attlee devine totodată prim Lord al Tezaurului şi ministru al Apărării; Morisson, 
elementul cel mai dinamic din partid, Lord preşedinte al Consiliului; Bevin, Afacerile Străine; 
E Greenwood, Lord al sigiliului privat; Dalton, Finanţele; Cripps, Comerţul. Pentru numirea 
în celelalte posturi, Attlee va proceda după înapoierea de la Potsdam. Se pare că a propus 
lui Churchill să-l însoţească în calitate de consilier, însă în faţa refuzului acestuia, va cere lui 
Eden să meargă. 

La noi, se pare că primul efect al alegerilor va fi recunoaşterea guvernului Groza de către 
Anglia, ceea ce va da mult oxigen FND-ului şi-i va asigura poate o viaţă îndelungată. 

Procesul Pétain continuă: după Reynaud, au defilat la bară ca martori Daladier, Herriot, 
Jeannenay şi Blum (unicul pe care Mareşalul pare să nu-l recunoască, întrebând: „qui est cet 
homme-lă?"1), Laval tot în Spania, încearcă să fie pus în libertate, în timp ce se dau atacuri 
tot mai numeroase pentru răsturnarea lui Franco. 

Londra anunţă că astă seară Attlee însoţit de Bevin a plecat cu avionul spre Potsdam 
unde se vor relua imediat convorbirile. 

Truman ar fi telegrafist la Washington că va comunica în curând Congresului unele 
importante convenţii militare pe care le va încheia (cu Rusia? contra Japoniei?) 

Mai putem deci a avea de înregistrat unele evenimente surprinzătoare. 

Cabinetul grec Vulgaris a demisionat. Consecinţă a schimbării de guvern în Anglia? Deci 
mutatis mutandis, probabilitatea ca la noi să nu se schimbe nimic şi ca Groza să troneze 
mai departe. 

După sistemul de ocupaţie în patru al Berlinului, şi Viena a fost împărţită tot în patru 
sectoare. 1! 

E „cine e omul acesta?” 

Empire State Building din New-York a fost lovit şi incendiat de un avion; 19 victime. 

La noi, Cambrea devine subşef de Stat Major, iar posturile de comandă, mai ales la 
Bucureşti, sunt împănate cu elemente de la „Tudor Vladimirescu”, şi „Horia, Cloşca şi 
Crişan” precum şi din noua divizie „Mazarini”. 

în Suedia s-a constituit noul guvern, exclusiv socialist, sub preşedinţia indispensabilului 
Per Albin Hansson. 

E totuşi semn al vremurilor hotărât orientate spre stânga: la Atena pro-britanicii se 
retrag, de Gaulle se consolidează la Paris, iar la noi Groza se înţepeneşte. 

29. 7.45. Cei „3” par grăbiţi să încheie cât de curând convorbirile, Attlee dorind să fie la 
Londra pentru deschiderea Parlamentului, iar Truman şi Stalin având poate sentimentul 
reciproc că o prelungire nu va avea darul să limpezească situaţia. 

Senatul american a ratificat acordul de la San Francisco. 

Primul ministru japonez a răspuns ultimatumului aliaţilor, declarând că Japonia va lupta 
până la capăt. Care capăt? al prăbuşirii complete? 

Amiralul Vulgaris a dezminţit oficial zvonul despre demisia guvernului grec. A declarat, 
contrar mitropolitului Damaschinos, că după demisia ministrului de Externe Sophianopulos, 
datoria cabinetului său este de a rămâne la postul de luptă. De unde a pornit minciuna? N-o 
fi oare Moscova?!... 

Primul ministru polon Morawski a plecat la Potsdam ca observator. îndrăzneşte oare 


acum fiindcă nu mai e Churchill printre cei trei? 

Totuşi, cred că se înşeală cei ce gândesc că schimbarea de guvern în Anglia ar putea 
însemna un eveniment revoluţionar, că tineretul progresist a învins, că un capitol istoric s-a 
încheiat etc. însuşi comentatorul oficial de la BBC arată că politica britanică îşi va urmări 
mai departe constantele tradiţionale, că în Anglia a existat întotdeauna o colaborare 
armonioasă între tineri şi bătrâni, că englezii procedează prin evoluţie, nu prin revoluţie şi 
că, după 10 ani de guvernare conservatoare care în interior n-a reuşit mari realizări şi dat 
fiind programul laburiştilor, alegătorul britanic şi-a zis: /et's give them a chance.” 

Aceeaşi părere are şi Rădescu, căci el rămâne cu totul încrezător: nu se teme că noul 
guvern va recunoaşte pe Groza, nici că-şi va modifica atitudinea faţă de exorbitanta 
exigenţelor sovietice, aşa că e sigur că peste câteva luni vom scăpa de ruşi. 

S-ar putea ca formula să fie: 10.000 ruşi şi 10.000 americani care să fie prezenţi la 
alegeri. 

31.7.45. Truman anunţă quasi-oficial printr-un interview al său că acum Statele Unite nu 
mai trebuie să-şi retragă atât de repede forţele armate din Europa, spre a nu primejdui 
pacea; situaţia se va schimba însă atunci când se vor ivi condiţiile care s-o garanteze. Dacă 
pun aceasta în legătură cu informaţiile lui Liviu Nasta că ruşii par cam opăriţi, semnul apare 
destul de îmbucurător. 

Cu două zile de întrerupere, Attlee va fi prezent la Potsdam până la 15 august când are 
loc deschiderea solemnă a Parlamentului şi când guvernul îşi va dezvolta programul prin 
mesajul Tronului. Preocupat mai ales de reformele interne sociale şi economice, guvernul 
laburist ar putea lăsa mai în umbră problemele de politică externă, pe care americanii să le 
formuleze mai exigent. 

Faţă de votul de neîncredere al Adunării Naţionale Franceze relativ la proiectul de 
reformă constituţională al lui de Gaulle, s-ar putea ca acesta să demisioneze. 

El pare a fi combătut de vechii politicieni ai Uniunii Stângii şi ai Frontului Popular, care nu 
par dispuşi, de abia reveniţi din surghiun şi cu popularitatea renăscută, să abandoneze 
acum în mâinile unui nou dictator, poziţiile recâştigate. 

După refuzul Japoniei de a lua în consideraţie ultimatumul aliaţilor, se vesteşte că 
atacurile repetate navale şi aeriene ce cresc în intensitate, ar fi preludiul invaziei teritoriului 
metropolitan de către cea mai formidabilă forţă concentrată vreodată în istorie. 

Procesul Pétain continuă, unul din ultimii martori ai acuzării fiind Michel Clemenceau, fiul 
„Tigrului”. Se pare că Laval, care ar fi încercat să fugă cu un avion, va fi în cele din urmă 
predat Franţei. 

La noi, continuă specula bursei negre: medaliile de aur atât de puţin reuşite au depăşit 
cursul napoleonului, graţie faptului că preţul e negociabil fără vreo restricţie şi ele pot fi 
astfel trecute în stocuri mari la Budapesta. 

1.8.45. Silit să părăsească teritoriul spaniol, Laval preferase să aterizeze în liniile 
americane de lângă Linz, însă comandamentul american l-a expediat spre zona franceză. El 
e căutat spre a depune mărturie în procesul Pétain. 

în ultima şedinţă a procesului, incidente violente între Weygand şi Reynaud pe 
chestiunea armistiţiului din 1940. Cine ar vrea să urmărească cinstit dezbaterile, ar vedea 
uşor că atât Weygand cât şi Pétain au fost bine intenţionaţi şi n-au trădat Franţa. „Lavai a 
fost însă geniul rău al Mareşalului” a declarat Weygand. 

La reîntoarcerea spre ţară, Truman ar dori să se opreacă câteva ore la Plymouth, spre a 
vedea pe regele George. Ar fi deci unica sa vizită în Europa. 

Cât despre de Gaulle, dacă mai rămâne în capul Statului, dânsul va merge în august la 
Washington. 

S-ar putea ca printr-o declaraţie comună, cei „3” să ia atitudine împotriva lui Franco. 

Noul guvern suedez pur socialist, are în Cameră 115 deputaţi, faţă de un număr egal de 
opoziţionişti (conservatori, agrarieni, partidul poporului, comunişti.) Churchill a fost decorat 
cu ordinul „The Garter”!? dar declină cinstea de a deveni Sir şi s-a instalat la proprietarea sa 
din Kent. 


Remanierile din sânul guvernului chinez indică o orientare pro-sovietică. 
12 Ordinul Jartierei. 

Guţă Tătărescu, superficial în constatările sale, n-are nicio încredere în vreo asistenţă 
anglo-americană faţă de noi, aliaţii mulţumindu-se să ne tot împingă la rezistenţă, şi crede 
că va trebui să ne zbatem singuri spre a găsi un modus-vivendi cu Rusia, pentru care 
mărturiseşte că n-are nicio înclinare. El socoteşte totuşi că în toamnă vor putea pleca 
trupele de ocupaţie şi că nu vor rămâne decât organele de control. Ideea sa cardinală este 
că atât Anglia cât şi Statele Unite sunt în mâinile evreilor, ceea ce a provocat căderea lui 
Churchill (care s-a dovedit anti-semit în problema arabo-palestiniană) şi care va fi în viitorul 
apropiat şi cauza slăbiciunii politicii lui Truman. [...] 

Mareşalul Alexander a fost numit guvernator general al Canadei, în locul Lordului Athlom, 
unchiul Regelui. 

Laval a fost adus cu avionul la Le Bourget” şi internat la Fresnes, însă atât acuzarea cât 
şi apărarea au respins acceptarea sa în procesul Pétain. 

în favoarea Mareşalului a intervenit şi amiralul Leahy printr-o scrisoare, declarând că în 
tot timpul misiunii sale la Vichy, politica lui Pétain a fost favorabilă aliaţilor şi dusă cu 
sprijinul poporului francez. 

Congresul mondial evreiesc s-a întrunit la Londra, unde Weizmann a deplâns în faţa 
delegaților din 18 state slăbirea puterii evreilor din Europa şi a acuzat guvernul britanic de a 
fi dus o politică antisemită. 

Azi a avut loc ultima şedinţă a celor „3” în care s-a stabilit formula comunicatului oficial 
ce va fi publicat. 

Truman va întâlni mâine la Plymouth pe regele George al Angliei la bordul cuirasatului 
„Renown”, după care se va îmbarca pe „Victory” pentru a se înapoia în Statele Unite. Attlee 
va sosi la Londra, unde Camera a ales drept speaker pe Brown şi a ovaţionat pe Churchill. 

Au început dezordini în Argentina în jurul demisiei ministrului de Interne. Moscova anunţă 
aceasta drept o manifestaţie antifascistă. 

Aud că foarte curând Guţă va pleca la Moscova. Ce va mai semna şi ce vom mai fi siliţi a 
ceda eliberatorilor noştri, din ciurucurile ce ne-au rămas?... 

3.8.45. flz.| a apărut în ziare comunicatul oficial al conferinţei de la Potsdam, care 
vorbeşte de Consiliul miniştrilor de Externe rus, american, englez, francez şi chinez ce se va 
întruni la Londra până la 1 septembrie, spre a pregăti tratatele de pace. 

Anterior însă, s-ar putea relua raporturi diplomatice cu guvernele democratic 
recunoscute din România, Ungaria, Bulgaria şi Finlanda (ceea ce cam plictiseşte actualul 
nostru guvern), iar comisiile aliate de control îşi vor revizui activitatea. 

Sovietele ocupă regiunea Königsberg, iar polonezilor li se dă linia cursurilor Oder şi 
Neisse până în Cehoslovacia. 

13 Aeroport al Parisului. 

Am auzit ieri de la Vladimir Ghica că doar Grecia, unde restaurarea e periclitată, şi 
Spania, unde guvernul Franco e pus în carantină de hotărârile celor „3” ca fiind o creaţiune 
a Axei, vor ieşi mai prost decât toţi. El spune că la noi se vor îndrepta lucrurile, mai ales că 
proiectele ruşilor cu faimoasele societăţi mixte româno-sovietice sunt nerealizabile, din 
cauza lipsei totale de capital rusesc şi a refuzului de finanţare din partea aliaţilor. S-ar părea 
că unicele afaceri la care Moscova n-ar vrea să renunţe, sunt întreprinderile petrolifere unde 
însă se vor lovi bineînţeles de interesele contrarii anglo-americane. 

Este drept că aliaţii renunţă în favoarea Sovietelor la bunurile germane din România, 
ceea ce ar însemna câştigarea de către ruşi a tuturor drepturilor şi acţiunilor nemţeşti 
obţinute între 1940-1944. 

Se pare că ruşii se arată foarte nemulţumiţi de executarea armistiţiului, din ale cărui 
condițiuni abia 20% au fost satisfăcutei?!) şi acuză de sabotaj în special pe Teohari 


Georgescu şi pe Gheorghiu Dej. Deci Frontul Plugarilor - versus comunişti, care apar în 
aceste împrejurări într-o lumină mai simpatică. 

Aud că haimanalele din soldăţimea sovietică au invadat la Predeal vila locuită de Le 
Rougetel, unde s-au dedat la jafuri şi bestialităţi. O regret din suflet pentru el, dar pentru noi 
nu-mi pare rău. 

Comentariile presei engleze asupra comunicatului arată că nu va fi încheiat niciun tratat 
de pace cu Germania şi că ea va fi menţinută în stare de tutelă pe o durată încă 
nedeterminată. 

Izolarea lui Franco pare să nu fi fost formulată de Churchill, care a manifestat un soi de 
slăbiciune pentru dânsul. 

Manchester Guardian exprimă critice în contra nebulozităţii textului, mai ales în ceea ce 
priveşte „speranţa că presa aliată va fi liberă să scrie ce se petrece în state foste satelite, ca 
România,...” iar Times subliniază condiţia ca guvernele acestora să fie democratice şi 
recunoscute de aliaţi, spre a putea încheia tratate de pace şi a relua relaţii diplomatice. 

India va trimite delegaţi la Londra pentru a obţine acordarea unei Constituţii. Vedremol... 

4.8.45. Am auzit că imediat după încheierea conferinţei de la Potsdam, delegaţii englez 
şi american de la noi s-au prezentat la comisia aliată de control, arătând ruşilor că din acel 
moment aveau să controleze şi să semneze împreună toate actele pentru aplicarea 
armistiţiului şi totdată să verifice şi gestiunea din trecut. 

Aceasta ar însemna oare să se dea la iveală toate abuzururile, tâlhăriile şi blestemăţiile 
comise de ruşi şi să se constate că am plătit cu vârf şi îndesat, cu mult peste angajamentele 
ce ne-am luat? 

Toată lumea spune că acest guvern nu mai poate sta şi Tătărescu lansează imediat 
formula unui guvern condus de el, cu transfugi liberali şi ţărănişti şi cu socialişti (fără FND), 
însă 

cred că n-ar fi cu putinţă dacă e exact ce mi se raportează, că englezii îl consideră pe Guţă 
ca pe vinovatul iniţial care a împins România pe panta dictaturii şi a războiului. 

Din altă sursă aud că Moscova a mulţumit guvernului român pentru oferta sa de a 
adăposti la noi 500.000 ruşi lipsiţi de casă şi de masă de la ei... 

între timp, bandiți îmbrăcaţi în uniforme ruseşti jefuiesc şi omoară pe proprietari la 
conacele lor (generalul Rujinski, arhitectul Vasilescu). 

întregul trafic maritim între insulele Japoniei metropolitane a fost desfiinţat prin 
scufundarea tot mai numeroasă a tonajului nipon şi prin blocarea cu mine a porturilor 
japoneze. Aceasta înseamnă qguasi-totala paralizare a vieţii economice a acelei ţări, care 
trăieşte mai mult pe mare şi care, ca şi Norvegia, suferă de lipsa unei reţele de comunicaţii 
interioare. 

Portul Stettin cade şi el în lotul polonez; mă tem că se pregăteşte focarul unui nou 
conflict. 

Contrar avizului apărării, Laval a fost adus să depună ca martor în procesul Pétain. 

Comisia pentru afaceri externe din Adunarea consultativă franceză a cerut din nou 
guvernului să rupă relaţiile diplomatice cu Spania. 

Guvernul englez a fost completat. 

7.8.45. Aseară s-a anunţat la noi ca lucru mare, faptul că Moscova a hotărât restabilirea 
imediată a relaţiior diplomatice cu România. N-o fi oare puţin cu speranţa să dea în acest 
chip un balon de oxigen guvernului Groza, pe care aliaţii nu-l recunosc? 

Se zvoneşte că pentru a scăpa din încurcătură, Franco ar fi dispus să ofere Regenta 
Spaniei prinţului Xavier de Bourbon-Parma, fratele faimosului Sixte şi al împărătesei Zitta, 
care fusese în captivitate în Germania, şi care acum se află la St. Jean de Luz. 

înainte de a pleca în Canada, mareşalul Alexander a ţinut să-şi viziteze trupele din Italia 
şi din regiunea contestată Triest. Cu această ocazie, sârbii lui Tito au protestat din nou 
împotriva politicii abuzive dusă de aliaţi. 

leri s-a lansat asupra Japoniei prima bombă atomică, cu o deflagraţie de 20.000 mai 
distrugătoare decât a dinamitei. Este desigur vorba de forţa incalculabilă a disocierii 
materiei, întrevăzută acum 50 ani de către Gustave Le Bon. 


Truman şi Attlee au anunţat această ştire în mod oficial, dând publicităţii şi declaraţia 
pregătită de Churchill înaintea schimbării guvernului, doar s-or hotărî japonezii să 
capituleze. 

8.8.45. în Grecia, Regentul şi-a terminat consultările în urma ofertei comuniştilor de a 
forma singuri guvernul. 

Tito se pronunţă în Jugoslavia pentru instaurarea Republicii, acuzând pe Rege că a ţinut 
permanent partea bandelor lui Mihailovici şi a anti-democraţilor. 

în Italia, faţă de atitudinea hotărât anti-monarhică a unei notabile fracțiuni a poporului, 
locotenentul regal Umberto ar fi decis ca peste puţine săptămâni să părăsească Italia 
dimpreună cu ceilalţi membri ai Casei de Savoia din jurul Regelui, spre a evita astfel 
eventuale tulburări intestine. 

Nu mai vorbesc de curentul dezlănţuit în Belgia prin îndărătnicia lui Leopold, nici de 
rezistenţa pe care o întâmpină de Gaulle printre vechii politicieni din Franţa care vor desigur 
să-şi apere poziţiile. 

Ar rămâne doar Spania şi Portugalia unde s-ar simţi că e încă propice o mişcare de 
restaurare. 

Song împreună cu delegaţia chineză, s-a întors la Moscova pentru a relua convorbirile 
întrerupte la Potsdam. 

Odată cu declaraţia faţă de noi, Sovietele au propus şi Finlandei să reia raporturile 
diplomatice, dată fiind corectitudinea cu care se execută armistițiul. Dar, spre deosebire de 
noi, acolo şi anglo-americanii s-au grăbit să anunţe aceeaşi intenţie. 

Va fi oare acesta un semn suficient pentru guvernul Groza? 

Regele a decorat o seamă de generali ruşi şi români cu „Mihai Viteazu” în frunte cu 
mareşalul Malinovski, căruia îi acordă toate cele trei clase. Unde o fi însă acesta?... 

După o vizită prelungită la Damasc, ministrul turc de Externe s-a întors la Ankara, fără a 
fi reuşit să încheie un pact de amiciţie cu Siria şi cu Libanul, care nu vor în ruptul capului să 
renunţe la pretenţiile lor asupra sandgeak-ului Alexandretta. 

Truman a sosit la Newport. în curând va pleca şi de Gaulle cu avionul la Washington. Un 
ultim răgaz s-a acordat japonezilor, înainte de a se proceda masiv la distrugerea oraşelor şi 
a porturilor cu alte bombe atomice. 

Bazate pe principiul dezagregării materiei, bombele explozive în care intră elementul 
radioactiv al uraniului şi apa grea ca factor de disociere, vor deschide în viitor un orizont 
larg pentru o totală reorganizare a vieţiii sociale şi economice; carburanţii curenţi: petrol, 
cărbune vor fi înlocuiţi, iar electricitatea va fi produsă prin forţa atomului disociat şi s-ar 
putea ca tot sistemul valorilor şi bogățiilor naturale să fie răsturnat. 

Agenţia Tass a comunicat astă seară că începând de mâine, URSS se află în stare de 
război cu Japonia, dat fiind că refuzul acesteia la ultimatumul anglo-sino-american din 26 
iulie, face ca cererea adresată Sovietelor de a servi drept mediatoare, îşi pierde întreaga 
rațiune de a fi. 

Dimpotrivă, se adaugă cu venin în coadă, această acţiune e unicul mijloc de a grăbi 
pacea şi deci de a scuti poporul japonez de ororile distrugerii suferite de germani. 

Egiptul a cerut Angliei revizuirea tratatului din 1936. Venind în momentul în care o 
problemă similară e pusă de Siria şi de Liban şi în care congresul sionist din Londra discută 
soarta Palestinei, această cerere are semnificaţia unei reglementări generale a statutului 
întregului Orient Mijlociu. 

Mâine sau cel târziu vineri, Truman va face poporului american la radio o expunere a 
situaţiei mondiale în urma conferinţei de la Potsdam. 

A şi început să circule la noi „sous le couvert”!* un program american în 14 puncte, cu 
totul neverosimil, însă exprimând atât de puternic dezideratele româneşti, încât îl redau ca 
simplă curiozitate: 


mA 
| 


Tratatul de la Versailles rămâne în picioare. 

Ordinea şi securitatea în Germania vor fi asigurate exclusiv de către Statele Unite. 
Granițele pentru toate statele sunt cele din 1939. 

Independenţa statelor balcanice. 

Crearea în Africa a unui stat evreiesc independent, unde se vor aduna toţi evreii din 
lumea întreagă, inclusiv din Europa. 

6 Charta Atlanticului rămâne în vigoare. 

7. Demobilzarea tuturor armatelor europene, inclusiv a URSS. 

8 Dezarmarea generală sub controlul Statelor Unite. 

9. Grecia va primi Macedonia, exclusiv cea sârbească. 

10. Anularea tratatului de la Craiova. 

11. Conferința cu participarea tuturor statelor mari şi mici va începe la 15 august. 

12. Timp de 50 ani, niciun stat nu va păstra decât trupe strict necesare pazei şi 
ordinei. 

13. Democraţie sinceră şi reală, inclusiv în URSS. 

14.  Dardanelele rămân ale Turciei. 

9.8.45. Ruşii au atacat azi în zori graniţa Manciuriei şi avioanele lor au lovit în spatele 
frontului. Portul Nagasaki a fost lovit de a doua bombă atomică, în timp ce la Hiroshima 
incendiile continuă. 

Truman a ratificat Charta Naţiunilor Unite. 

Regele Petru al Jugoslaviei a retras mandatul Regenţilor, în urma crezului republican 
trâmbiţat de Tito. 

Guvernul polonez în frunte cu preşedintele Republicii a sosit la Moscova. Ce mai ticluiesc 
ruşii?!... 

Anglo-americanii au declarat că vor relua raporturile diplomatice cu Finlanda numai după 
încheierea păcii. Cât despre noi, nici măcar nu pomenesc. 

Guvernul japonez a protestat prin mijlocirea Elveţiei împotriva bombardamentului 
atomic, care nesocoteşte convențiile de la Haga. Biata Haga, ce-a ajuns!... 

Statele Unite, Anglia, Rusia şi Franţa au semnat o convenţie cu privire la judecarea 
criminalilor de război. O curte internaţională va avea sediul la Nurnberg, unde vor fi aduşi 
peste 3000 acuzaţi, dintre care doi sunt români (desigur ambii Antoneşti). 

Amiralul Vulgaris a fost însărcinat să formeze în nou guvern de tranziţie în Grecia. 

+ „pe sub mână” 

10.8.45. Incidente dureroase şi sângeroase continuă să aibă loc în Ardealul de nord între 
populaţia exasperată de prepotenţa maghiară şi canaliile de la guvern. 

După vizita lui Teohari Georgescu în Ţara Secuilor şi declaraţiile sale privitoare la 
drapelul naţional şi la obligaţia pentru unguri să respecte şi să se încadreze în legile statului 
român, acum vreo 10 zile agenţi provocatori unguri au sfâşiat şi au călcat în picioare un 
steag românesc, iar ieri la Cluj, cu prilejul sosirii trupelor române din Ungaria, s-a produs o 
reacţie românească contra drapelului maghiar, soldată cu moartea a doi manifestanți 
unguri. 

Ancheta a dovedit bineînţeles instigaţia maniştilor reacţionari şi legionaro-fascişti, drept 
care guvernul a decis arestarea lui Emil Haţieganu şi îndepărtarea din armată a generalului 
comandant al garnizoanei Cluj. 

Mihai Popovici îmi afirmă că pretinsa scrisoare a lui Maniu către Groza prin care îl roagă 
să mai stea la guvern (atunci când el era hotărât a demisiona îndată după Potsdam) este o 
minciună neruşinată, aşa după cum tot minciună fusese aserţiunea lui Groza că, înainte de 
6 martie, Maniu l-ar fi asigurat că va colabora din culise, dacă primeşte să ia guvernul. 

Aşa cum atunci de fapt Maniu îl prevenise dimpotrivă că îl va combate fără încetare, şi 
acum Maniu a cerut chiar azi o audienţă la Rege pentru a solicita îndepărtarea guvernului 
de trădători şi aducerea la putere a unui cabinet de reală uniune democratică. 

Se pare că Titel Petrescu aşteaptă doar învoirea laburiştilor englezi pentru a întreprinde 
alături de Maniu o acţiune de răsturnare. Evident că în acest scop este absolută nevoie de 


Ln PA 


un gest mai pronunţat, de o declaraţie fermă din partea englezilor şi americanilor, cum că 
nu recunosc actualul guvern şi cer constituirea unui adevărat guvern de uniune 
democratică, ceea ce ar facilita poate şi Regelui iniţiativa de a îndepărta pe Groza & Co. 

Aud că pentru postul de la Moscova, după ce s-a perimat formula cu Mitiţă 
Constantinescu, ar fi vorba acum de Ghelmegeanu, Christu sau Ciuntu. 

Congresul sioniştilor de la Londra a formulat punctele principale ale programului lor: 

1. Rezistență pasivă şi activă faţă de politica engleză şi intensificarea imigrației în 
Palestina. 

2. Adunarea evreilor din Europa spre a-i transfera cât mai rapid în Palestina. 

3. Sporirea activităţii politice în Anglia şi în alte centre importante pentru imediata 
desemnare a Palestinei ca stat evreu. 

4. Cooperarea cu arabii palestinieni pentru dezvoltarea ţării şi o alianţă între statul 
evreu şi ţările arabe învecinate. 

La ora dejunului, s-a răspândit vestea la Londra că Japonia e gata să capituleze datorită 
bombei atomice, intrării în război a Sovietelor şi discursului hotărât al lui Truman, care a 
declarat că se vor arunca atâtea bombe câte vor fi necesare pentru a distruge rezistenţa 
îndărătnică a Japoniei. 

Se pare că bucuria şi entuziasmul spontan al londonezilor sunt de neînchipuit, cu mult 
mai mare decât la capitularea Germaniei, căci acum este adevărat „trie end of the end.” 
Trebuie să recunosc cu durere în suflet că ruşii au un noroc porcesc, căci câştigă astfel şi pe 
al doilea tablou, fără să piardă nimic din actualul potenţial militar. 

Din cât am putut asculta fragmentele discursului lui Truman, am reţinut în special două 
puncte: 

1. Poloniei i s-au dat teritorii germane până la Oder mai uşor de apărat, de unde s-a 
refugiat în faţa ruşilor aproape toată populaţia germană (rămânând acolo cel mult 1,5 
milioane oameni), aşa că lesne vor putea fi aduşi cei 3 milioane polonezi din răsărit în 
aceste pământuri abandonate. 

2. înce priveşte România, Bulgaria şi Ungaria, aceste ţări nu vor mai putea fi stăpânite 
de către o singură putere aliată, ci urmează a-şi dezvolta viaţa sub controlul reunit al celor 
trei puteri. încă odată, vedremo.... 

Radio Londra anunţă că guvernul japonez a propus capitularea prin mijlocirea Elveţiei şi a 
Suediei, cu unica condiţie ca „Majestatea Imperială a Mikadoului să nu fie ştirbită în 
suveranitatea sa de domnitor”, ultimul vestigiu al originii sale divine. 

Ultimatumul de la Potsdam prevede reducerea suveranităţii Japoniei la insulele 
metropolitane şi la stabilirea unor puncte de control ce vor fi ocupate de aliaţi până la 
desăvârşita executare a celorlalte condițiuni (dezarmare, desfiinţarea industriei de război 
etc.). El se referă şi la cele stabilite la Cairo, unde s-a convenit că Manciuria, Formosa şi 
Pescadores vor reveni Chinei, iar Coreea va fi ajutată pentru a-şi recâştiga independenţa. 

Aceasta ar însemna că în afară de Sahalin, poate ceva hinterland la Vladivostok şi 
Mongolia exterioară, ruşii nu pot spera să-şi lărgească posesiunile extrem-orientale. Deci, 
tot în Europa compensaţiile... 

Bidault a comunicat guvernelor aliate că Franţa ia act de cele hotărâte la Potsdam, că 
acceptă să participe la Consiliul miniştrilor de Externe, dar că face rezerve asupra mai 
tuturor punctelor din program, în special asupra celor fixate cu privire la România, Bulgaria 
şi Ungaria. Nu ştiu deloc ce vrea să înţeleagă. 

Tot în legătură cu ţara noastră, Truman a precizat că relativ la Strâmtori, Dunăre etc., în 
organismele nou create, pe lângă riverani, vor participa şi Statele Unite, Marea Britanie, 
Rusia şi Franţa. 

11.8.45.Presa aliată se ocupă în întregime de condiţia pusă de Japonia pentru 
capitulare, adică de salvgardarea suveranităţii împăratului, pe care guvernele aliate o 
studiază înainte de a răspunde. 

Curios este că americanii sunt pentru acceptare, şi că englezii de asemenea socotesc cu 
drept cuvânt că un Suveran fără prestigiu şi demonetizat este mai puţin periculos decât un 
Suveran martir. Singură presa sovietică este intransigentă, zicând că nu se poate discuta 


asupra unei asemenea cereri, căci o capitulare fără condițiuni nu poate 

admite nici cea mai mică derogare. Atitudinea ruşilor, care până ieri au încercat să se 
slujească de şantajul japonez, pare cel puţin scabroasă. 

în orice caz, o ştire din Guam anunţă că atacurile asupra Japoniei metropolitane au fost 
deocamdată susupendate, ele continuând numai pe continent, bineînţeles numai din partea 
Sovietelor. 

Un procent de 30% din deputăţii laburişti din noua Cameră aparţin sindicatelor, pe când 
un număr de 200 reprezintă diverse profesiuni libere din pătura intelectuală. 

Azi după amiază guvernul american a comunicat Legaţiei Elveţiei spre a fi transmis la 
Tokio răspunsul aliaţilor, în care se admite menţinerea împăratului, cu condiţia expresă să 
se conforme întocmai prevederilor impuse de comandamentul aliat din Japonia. Convenţia 
de armistițiu va fi semnată probabil pe insula Okinawa. Poporul japonez va decide apoi 
asupra viitoarei sale forme de guvernământ. 

Tito a răspuns exclusivei lansate de regele Petru, anunțând că Suveranul a abdicat de la 
puterile sale, remiţându-le în mâinile Regenţilor, aşa că aceştia rămân mai departe la 
posturile lor, fără a ţine seama de voinţa regală. Prin urmare, războiul e deschis. 

în urma audienţelor lui Maniu şi Brătianu, Regele le-a declarat că dată fiind totala 
nepotrivire între acuzaţiile aduse de dânşii guvernului şi pretenţia lui Groza de a reprezenta 
cu adevărat uniunea diverselor noastre partide democratice, el s-a adresat reprezentanţilor 
anglo-americani, care i-au promis să-i dea până în două zile răspunsul guvernelor lor despre 
felul în care consideră actualul guvern român. 

Depinde deci de acest răspuns dacă Regele va lăsa mai departe guvernul Groza sau dacă 
va aviza asupra unuia nou de concentrare democratică. în acest din urmă caz, ar fi vorba de 
un guvern Negel, Titel Petrescu sau Lupu, la care să participe atât bătrânii liberali cât şi 
maniştii. 

La Sinaia au loc neîncetat întrevederi între Brătianu, Maniu şi Petrescu. Dacă se face 
ceva, ar fi vorba ca schimbarea să aibă loc în cursul actualei săptămâni. 

Guvernul ce ar veni ar fi unul de alegeri, dar care să poată eventual reprezenta România 
la Conferinţa păcii. 

Rechizitoriul ministerului public în procesul Pétain, acuzându-l de înaltă trădare şi de 
toate turpitudinile, conchide la aplicarea pedepsei cu moartea. Abject!... 

13.8.45. Ruşii au numit ministru la Bucureşti pe unul din comisarii adjuncţi la Afacerile 
Străine cu rang de ambasador, iar noi la Moscova, pe prof. lorgu lordan, social-democrat din 
laşi, membru al Academiei de ştiinţe. Cum rămâne însă cu Ghelmegeanu, care se lăuda 
pretutindeni că el e cel care pleacă şi-şi oferea postul de preşedinte în comisia de armistițiu 
lui Durma?!... 

Deşi unii pretind că împăratul Hirohito ar fi decis să abdice în favoarea fiului său, puterile 
aliate n-au primit încă niciun răspuns de la Tokio şi sunt decise în caz negativ, să desfăşoare 
cu bombe atomice, fortărețe zburătoare şi cu flota cea mai intensă ofensivă ce 

s-a putut vreodată imagina. Generalul Douglas MacArthur e desemnat să semneze 
armistițiul şi să preia apoi comanda trupelor de ocupaţie. 

Spania a protestat la Londra şi la Washington împotriva conferinţei în patru de la Paris cu 
privire la statutul Tangerului. 

Mitropolitul Damaschinos e acum acuzat de comunişti, al căror ecou s-a făcut şi Radio 
Bucureşti, că e reacţionar, pro-fascist etc., etc. Cântec vechi! 

Tito respinge atitudinea Regelui, revendică din nou Triest şi ia poziţie ca adversar al 
Angliei. 

14.8.45. Se aşteaptă cu înfrigurare nota de răspuns a Japoniei; azi la amiază s-a zvonit 
că ar fi şi sosit la Berna. Cu toate operaţiunile succesive de cifrări şi recifrări americane, 
elveţiene, japoneze şi vice-versa, era natural să fi întârziat atâtea zile. 

Se aude că între timp operaţiunile militare au încetat în China unde japonezii capitulează, 


că în insula Bougainville s-au şi predat americanilor, dar că în Birmania continuă să reziste. 

Pe de altă parte, la Tokio a început epidemia de harakiri printre japonezii de seamă, care 
nu pot supravieţui ruşinii dezastrului şi se pare că Piaţa Palatului Imperial e plină de 
demnitari ce stau prăbuşiţi cu fruntea în pământ, cerând parcă iertare împăratului, de a nu 
fi putut duce războiul la bun sfârşit. Până mâine dimineaţă vom avea totuşi rezultatul 
definitiv. 

Eisenhower e în vizită la Moscova; iar Lordul Mountbatten s-a reîntors la comandamentul 
său din Asia. 

La Nurnberg unde va începe procesul criminalilor de război, au fost aduşi în închisoarea 
locală printre alţii: Goering, Papen, Ribbentrop, Keitel, Rosenberg, Seiss-Inquart etc. (vreo 
10-12 cu totul). 

Dinu Brătianu spune că în curând trebuie să sosească de la Londra generalul Berry 
împreună cu un laburist de frunte, care vine cu instrucţiuni din partea guvernului englez şi 
va da indicaţii social-democraţilor lui Titel Petrescu asupra atitudinii ce va avea de luat. 

Un martor ocular al incidentelor de la Cluj (Frenghian) afirmă că manifestanţii unguri cu 
drapele roşii au fost provocatorii, atacând cu focuri de armă pe românii care cu tricolorul în 
mână, aclamau armata ce sosea şi pe Rege, ceea ce a silit pe comandantul trupelor să 
intervină spre a restabili ordinea. El explică astfel victimele printre unguri şi printre soldaţi, 
precum şi măsurile drastice ale guvernului în contra generalilor noştri şi împotriva lui 
Haţieganu, dovedind astfel atitudinea duşmănoasă faţă de sentimentele noastre naţionale şi 
tendinţele sale filo-maghiare trădătoare, determinând în acest chip o îndârjire a reacției 
româneşti. 

Regele Gustav a alunecat în baie, lovindu-se la piept; el a suportat totuşi cu bine 
accidentul. 

Semne prevestitoare că ruşii fac tot posibilul să grăbească operaţiunile de alegeri în ţară, 
ceea ce ar fi poate o dovadă că se tem de o prea mare întârziere... 

15.8.45. Răspunsul de capitulare al Japoniei a fost transmis aseară târziu la Washington 
şi la miezul nopţii a fost dat publicităţii prin radio. 

Azi şi mâine, mari serbări de bucurie în Anglia; luptele au încetat pe toate fronturile. 
Ministrul japonez de Război s-a sinucis. 

Rusia şi China au semnat un tratat de alianţă şi amiciţie. 

Mareşalul Pétain a fost condamnat la moarte, dar preşedintele Tribunalului a propus ca 
având în vedre vârsta înaintată, pedeapsa să nu fie executată. Bunurile i-au fost confiscate 
şi a fost „frappé d'indignit& nationale.” 

Nu ştiu, zău, de ce parte artrebui căutat şi găsit acest calificativ. 

16.8.45. Mesajul de ieri al Tronului la deschiderea Parlamentului englez a început prin a 
înălța mulţumiri Celui prea înalt, după care a expus programul guvernului: aprobarea 
Chartei Naţiunilor Unite (ratificată între timp de China şi Turcia), naţionalizarea Băncii 
Angliei şi a minelor de cărbuni în cadrul planului de coordonare a industriei combustibililor şi 
a energiei, campania de construcţii, transformarea industriei de război în industrie de pace 
(spre a evita pe cât posibil şomajul, care în Statele Unite riscă să atingă 10 milioane de 
persoane), exproprierea terenurilor în folos public, abrogarea legii conflictelor de muncă 
(adică legalizarea grevelor generale), asigurările sociale etc. 

Pentru prima dată în istoria bimilenară a Japoniei, împăratul a vorbit poporului său (la 
radio) spre a anunţa capitularea „ca o strădanie pentru prosperitatea şi securitatea 
supuşilor noştri, conform obligaţiei solemne impusă de strămoşii noştri, pe care ţinem s-o 
respectăm”. 

Un nou guvern a fost format de socrul fetei Mikadoului şi generalul MacArthur speră că în 
câteva zile totul va fi perfectat. Deocamdată operaţiuni militare continuă încă în Bimnania şi 
Manciuria şi avioane japoneze au atacat ieri flota aliată. Tokio anunţă că ordinul general de 
încetare a focului nu poate parveni pretutindeni fără oarecari întârzieri. 

Truman a anunţat de la Casa Albă că acum după terminarea războiului, misiunea ce stă 
în faţa democraţiei este instalarea pe tot cuprinsul lumii a unor guverne libere pentru 


asigurarea păcii. 

Din toate părţile la noi, se zvoneşte că vor sosi unităţi americane aeropurtate cu prilejul 
serbărilor de la 23 august, care să asigure apoi şi controlul necesar pentru alegerile 
parlamentare şi comunale. Ruşii vor cu tot diandinsul să le grăbească, însă criza de guvern 
s-ar părea că este virtual deschisă şi se vorbeşte de o formulă Barbu Ştirbei sau de un 
guvern de funcţionari. 

15 „decăzut din demnitatea de francez”. 

Maniu este informat că de curând Carol a debarcat în Portugalia, unde încearcă prin 
Pangal să organizeze o nouă lovitură dimpreună cu Tilea şi Franasovici, bineînţeles cu 
gruparea Tătărescu de aici. 

Azi, în Camera Comunelor, Churchill a denunţat graniţa de vest a Poloniei, ca izvor de 
serioase greutăţi şi de viitoare conflicte în Europa, precum şi politica preconizată de Lasky 
în Grecia. El a explicat guvernului că nu augurează nimic bun cu privire la viitorul Europei 
deoarece guvernanţii polonezi au comis greşeala de a lua o treime din teritoriul cultivabil al 
Germaniei. 

Totuşi, ruşii şi polonii au încheiat acordul cu privire la fixarea graniţelor şi la 
determinarea procentului din despăgubirile acordate Sovietelor, ce vor reveni Poloniei. 

17.8.45. Pentru prima oară în istoria Japoniei, un membru al familiei imperiale devine şef 
al guvernului şi rude ale împăratului au plecat să ducă comandanților diverselor fronturi 
rescriptul imperial al capitulării. Acest lucru va cere o întârziere de 10-12 zile, deci 
convenţia militară n-ar putea fi semnată până atunci. 

MacArthur a consimţit, însă ruşii - ca să nu-şi piardă năravul - sunt tot cei intransigenţi. 
Izvestia pretinde că alcătuirea unui nou guvern înainte de îndeplinirea formelor de 
capitulare va produce complicaţii şi denotă un gând ascuns din partea japonezilor, iar 
comandantul sovietic din Manciuria cere capitularea până la 20 august la amiază, în timp ce 
japonezii se plâng americanilor că ruşii tot continuă să atace, cu toate că ei au oprit 
acţiunea. 

Primul ministru chinez Song a plecat la Washington ca să explice acordul sino-sovietic. 
18.8.45. De Gaulle a comutat pedeapsa mareşalului Pétain la detenţie pe viaţă într-o 
fortăreață din insula Yeu. Miercurea viitoare Generalul va fi oaspetele preşedintelui Truman 

pentru trei zile, după care va vizita New-York şi Canada. 

Franţa a ratificat Charta Naţiunilor Unite. 

Regele Leopold se stabileşte în Elveţia. 

Se aude că în Bulgaria ar fi demisionat guvernul la cererea anglo-americanilor. Speranţă 
şi pentru noi? 

Aflu că reprezentantul american a fost aseară la ministerul de Externe să comunice că 
guvernul său nu recunoaşte guvernul Groza şi că România nu va putea încheia pacea cu 
aliaţii cât timp nu-şi va fi constituit un guvern de largă colaborare democratică. Zăpăceală 
generală, fiecare sperând să mai fie personaj providenţial care să cârpească un guvern 
agreat; între alţii - Guţă care simte nisipul pe care şi-a clădit platforma năruindu-i-se sub 
picioare. 

Aliaţii au declarat că nu vor asista la serbările de la 23 august. Evident că ruşii vor face 
tot posibilul să mai pescuiască în apă tulbure şi n-ar fi de mirare să ne trezim într-o bună zi 
cu mişcări de stradă şi incidente. 

Astă noapte pleacă spre Okinawa avionul cu plenipotenţiarii japonezi care vor fi escortaţi 
până la Manilla de avioane aliate. 

în China trupele japoneze se vor preda mâine la Canton. Pe frontul sudic ele continuă a 
se preda în masă. Ordinul guvernului nipon este ca toţi să execute condiţiile impuse la 
Potsdam. 

Martinez Bario a fost proclamat la Mexico City preşedinte al Republicii spaniole de către 
un grup de parlamentari exilați, pentru care se acordase în acest scop dreptul de 


extrateritorialitate al localului primăriei, unde a avut loc alegerea. 

19.8.45. îndată după comunicarea făcută Regelui de către consilierul Legaţiei britanice 
Roy Melboume (făcută concomitent şi lui Maniu, Brătianu şi Titel Petrescu), Suveranul i-a 
chemat împreună în audienţă pe primii doi, spre a le spune că acum va putea aviza. 

Rădescu, care a avut în prealabil o lungă convorbire cu Schuyller, este convins că 
lucrurile se vor precipita, căci americanii nu se vor opri la jumătatea drumului. De altfel, 
reprezentantul Statelor Unite i-a declarat formal că dacă ar fi avut dovada că poporul român 
are tendinţe comuniste, chiar ei ar fi susţinut un guvern de stânga, dar că faţă de rezistenţa 
de care dă dovadă şi de reacţia puternică în mase, guvernul american nu va permite 
niciodată menţinerea unui asemenea guvern. 

De asemenea, toate aranjamentele economice, care în prezent ne dau legaţi de mâini şi 
de picioare în braţele ruşilor, vor fi revizuite de Statele Unite. 

Rădescu crede că cel mai indicat ar fi un guvern pentru alegeri prezidat de Barbu Ştirbei, 
împotriva căruia Sovietele n-au niciun motiv să pronunţe exclusiva, şi că acesta a fost şi 
sfatul pe care i l-a dat lui Schuyller. 

Mihai Popovici nu se arată la fel de optimist cu privire la o rapidă îndepărtare a lui Groza. 
Acesta a declarat vineri lui Solomon (care se dusese să obţină liberarea lui Haţieganu) că 
puţin îi pasă de demersul american, căci Statele Unite şi Anglia sunt departe şi că el se 
bazează exclusiv pe prietenia Sovietelor şi pe bunele relaţii cu ungurii, bulgarii şi jugoslavii, 
aşa că se va mulţumi cu pacea făcută cu Moscova, chiar dacă ceilalţi aliaţi refuză s-o 
încheie. 

Semn vădit de totală ignoranță şi de paralizie generală... 

Popovici se mai arată preocupat şi de exemplul celor petrecute în Bulgaria, unde 
Gheorghiev a declarat că după ce şi-a reconstituit guvenul în urma demisiei agrarienilor, nu 
se va lăsa intimidat de declaraţia americană, ci va proceda la alegeri generale cu tot 
protestul aliaţilor. Este evident că un asemenea limbaj n-a fost posibil decât cu sovieticii în 
spate, aşadar şi la noi lucrurile s-ar putea produce la fel. 

Diferenţa, - i-am răspuns eu, - este că noi avem factorul constituţional al Suveranului, 
care în Bulgaria şi în Jugoslavia a fost suprimat, iar Tito terorizează populaţia, arestând şi 
asasinând chiar pe cei ce intră în contact cu aliaţii. 

La acestea Popovici adaugă apoi că un avantaj pentru noi sunt şi cei 130.000 ostaşi 
întorşi de pe front, bine înarmaţi şi adversari hotărâți ai mişcărilor comuniste, dar cu care 
guvernul va putea paraliza teroarea şi acţiunile de stradă ale extremiştilor. 

Mai sunt alte două semne că guvernul este neliniştit: 

1. Greva de la căile ferate în contra măsurilor guvernului şi huiduirea lui Gheorghiu 
Dej, căruia lucrătorii i-au zis: „noi te-am adus, tot noi te vom da afară”. 

2. Conferinţa lui Agiu la ministerul Domeniilor unde a declarat agronomilor şi agenţilor 
de ocoale: „am pus genunchiul pe grumazul moşierilor, acum trebuie să facem toate 
sforţările ca să-i desfiinţăm complet, fiindcă, dacă acum ar mai reuşi să ridice capul, vom fi 
pierduţi, căci reacţia lor va fi fără cruţare”. [...] 

Popovici socoteşte că orice guvern de colaborare democratică ar fi sortit anarhiei; de 
aceea el crede că după alegeri, dacă un partid (liberalo-ţărănist) va obţine majoritatea, să 
se alcătuiască un guvern unitar, singur în stare să ducă o politică constructivă. 

Azi dimineaţă au sosit la Manilla delegaţii japonezi pentru semnarea preliminariilor 
capitulării, care va primi forma definitivă la Tokio. 

Cu privire la revenirea acasă a populațiilor mutate fără voia lor în decursul războiului, 28 
state din UNRRA!S au votat reîntoarcerea fără formalităţi speciale, contra patru state ce s-au 
opus şi anume: Rusia, Cehoslovacia, Jugoslavia şi Polonia. 

Neîncetat deci semne de neînţelegeri între aliaţi. 

Mai important pare jocul american din China unde Truman - după ce a băgat pe ruşi în 
război - a dezvăluit acordul de la Cairo şi a creat astfel un măr al discordiei sino-rus, 
complicat cu problema guvernului comunist chinez şi exclusivitatea manifestată de Moscova 
în ce priveşte Manciuria şi Coreea. 

O altă bombă e declaraţia generalului Amold, şeful forţelor aeriene americane făcută 


presei, despre rolul esenţial pentru Statele Unite de a menţine dominaţia aeriană asupra 
Pacificului şi a Asiei întregi de pe bazele de la San Francisco, Honolulu, Midway, Wake, Tokio 
şi Aleutine. Cât despre dominarea asupra Atlanticului, el adaugă: „vă veţi putea singuri uşor 
imagina care va fi viitorul”. 

Rădescu mi-a spus despre Vasiliu-Răşcanu, pe care Ana Pauker i-l propusese ca membru 
în guvern, că i-a răspuns că va trebui să meargă mai întâi la Curtea marţială pentru jafurile 
sale cu mărcile în Transnistria şi mi-a afirmat că posedă dosarul anchetelor despre 
malversaţiunile acestuia. 

Cât despre Groza, acesta a avut cutezanţa să afirme că, în februarie, Rădescu adusese la 
Bucureşti 50.000 trupe ca să înece în sânge mişcarea poporului, când ştia 
16 United Nations Relief and Rehabilitation Administration (Organizaţia Naţiunilor Unite 
pentru Asistenţă şi Refacere) 

perfect că la acea dată ţara întreagă nu mai avea decât trei divizii de câte 3000 oameni 
înarmaţi, adică cu totul 9000 soldaţi. 

20.8.45. Aud că Regele caută de două zile pe Groza şi că acesta nu poate fi găsit. 
Probabil aşteaptă instrucţii de la Moscova ca să ştie dacă va putea rezista şi să-şi permită şi 
el jocul pe care-l încearcă Gheorghiev în Bulgaria. Mi se spune că Ştirbei refuză a prezida un 
guvern de alegeri, aşa că acum ar fi posibilităţi pentru un guvern Negel sau Titel Petrescu. 

La Belgrad, vicepreşedintele Consiliului a demisionat fiindcă nu poate subscrie deciziilor 
barbare ale lui Tito de a ridica naționalitatea iugoslavă tuturor acelora ce nu se pot bucura 
de simpatia conducătorilor extremişti de azi. 

întâlnirea de la Manilla s-a încheiat; delegaţii japonezi au luat act de formula de 
capitulare impusă de aliaţi, care va fi semnată solemn peste câteva zile la Tokio. 

Primirea lor a fost cu totul glacială: la salutul lor la sosire, s-a răspuns printr-un semn din 
cap, iar japonezii au rămas cu mâna întinsă. în sală au fost invitaţi să intre fără săbii şi cu 
capul descoperit. Primirea a fost făcută de şeful de Stat Major al lui MacArthur, care n-a 
binevoit să-i vadă. 

Azi începe la Oslo procesul lui Quisling. 

Mişu Antoniade mi-a afirmat că Groza a declarat joia trecută la masa oferită ruşilor 
pentru încheierea acordului financiar, de faţă cu 60 persoane, că guvernul român nu se va 
lăsa intimidat de aprecierile anglo-americanilor, de vreme ce Sovietele îl agrează şi l-au 
recunoscut şi că România trăieşte în raporturi de perfectă amiciţie cu vecinii săi. 

Pe de altă parte, Tătărescu s-a întâlnit cu Le Rougetel ca să-i prezinte un guvern de 
uniune democratică format de dânsul, cu concursul mare! majorităţi a liberalilor, cu o bună 
parte din naţional-ţărănişti, cu comuniştii şi social-democraţii. Englezul l-a ascultat fără a-i 
răspunde nimic. 

Tot el a propus lui Maniu colaborarea, dar acesta i-a transmis răspunsul că ţărăniştii nu 
se vor despărţi în niciun caz de Brătianu. Această exclusivă indirectă este cu atât mai 
categorică, cu cât Guţă şi-a pierdut complet sărita, delegând pe un transfug liberal, 
Dumitriu, custode al tuturor bunurilor Partidului Liberal, pe ale căror gazete Viitorul şi 
L'indépendance roumaine a şi pus stăpânire. Tătărescu l-a trimis pe Dumitriu să ridice de la 
Banca Românească tot activul partidului. Banca l-a trimis la plimbare. în urma acestui act 
de gangster, Dinu Brătianu l-a dat în judecată pe Dumitriu. 

O notă hazlie a raporturilor dintre aliaţi de la noi: Schuyller i-a arătat lui Susaikov o listă 
de 16 gazetari americani care urmează a sosi în România. Acesta s-a apucat să şteargă cu 
creionul mai multe nume, lăsând numai patru, zicând că vor fi de ajuns. Americanul l-a oprit 
declarându-i: „Poate nu m-am explicat destul de lămurit; n-am venit să vă cer îngăduinţa, ci 
doar să vă informez că toţi aceşti 16 gazetari vor sosi în România, aşa că e absolut inutil să 
vă osteniţi a alege dintre ei, fiindcă vor veni cu toţii. Am vrut doar s-o ştiţi.” 

Dar lucrul cel mai minunat al raporturilor sovieto-anglo-americane este discursul de 
astăzi al lui Bevin în Camera Comunelor. 


După ce a arătat că situaţia creată de ocupaţia germană în multe state europene a creat 
pretutindeni o mişcare de rezistenţă, acum după victorie, mentalitatea a rămas în multe 
părţi falsificată, mai ales că deseori un regim totalitar a fost înlocuit print-un altul. Ministrul 
de Externe britanic adaugă: „noi nu înţelegem a lăsa să se instaleze asemenea sisteme în 
unele ţări unde opoziţia este acuzată de «fascism» sau «nazism» pentru simplul motiv că 
asemenea guverne nereprezentative unei adevărate colaborări democratice, au alterat cu 
totul adevăratul sens al noţiunii «democraţie», aşa cum o înţelegem noi”. 

Cu privire la Grecia, spune că Anglia nu admite ca mişcări de răsturnare a guvernului 
stabilit prin acţiunea aliaţilor să aibă loc săptămânal. Guvernul actual va prezida deci 
alegerile generale ce vor avea loc sub control englez, american şi francez şi regretă că ruşii 
refuză să participe. 

în România, Bulgaria şi Ungaria, Anglia nu poate recunoaşte guvernele actuale, deoarece 
ele nu reprezintă toată opinia democratică de acolo, ci dimpotrivă, continuă sistemul 
dictatorial de care abia au putut scăpa popoarele lor. (Aşadar, asentimentul englez la 
demersul american a fost şi mai puternic decât speram.) 

Cu privire la graniţa de vest a Poloniei, este de acord cu Churchill că exagerările 
polonezilor pot fi cauza unui măr de discordie pentru viitor, însă ele vor fi analizate la 
conferinţa păcii. 

Relativ la Spania, declară că nu va susţine nicio acţiune din afară, care să dea prilejul 
unui nou război civil. 

S-a arătat înţelegător faţă de Pétain, zicând că Franţa nu trebuie să uite pe învingătorul 
de la Verdun. 

în general, a fost discursul chibzuit al unui serios om de stat care dovedeşte, încă odată, 
că marii oameni de stat nu improvizează, ci se formează la minunata şcoală a tradiţiei ce 
stă la baza politicii tuturor statelor mari. 

21.8.45. Zvonurile de azi dimineaţă pretind că după punerea la punct atât de hotărâtă a 
lui Bevin, situaţia politică din sud-estul Europei se va prezenta în zilele următoare ca un soi 
de „Kraftprobe” între ruşi şi anglo-americani. 

La noi, se pare că Groza refuză să-şi prezinte demisia, aşa că din punct de vedere strict 
constituţional, Regele nu-l poate da afară, mai ales cu sovieticii ocupându-ne ţara şi doar 
aşteptând să izbucnească tulburări, ci îi vor rămâne ca soluţii posibile: 

- sau plecarea lui Titel Petrescu din guvern care ar descompleta echipa, ceea ce e 
foarte probabil, dată fiind înţelegerea prealabilă între el şi grupările Maniu şi Brătianu; 

- sau apelul la cei trei aliaţi care vor avea să se pună de acord şi să decidă asupra 
guvernului cu care ar fi dispuşi să trateze şi să încheie pacea. 

Aşadar, în cel mai rău caz, ar rămâne ca problema României să fie rezolvată de Consiliul 
miniştrilor de Externe ce se vor reuni la Londra la 1 septembrie. 

Nu cred, după ce Washington şi Londra au luat poziţie, să le mai poată fi cu putinţă a da 
îndărăt pe chestiunea românească. 

De altfel, s-ar putea ca şi problema graniţei vestice a Poloniei să fie doar un şiretlic 
machiavelic al aliaţilor care n-au putut protesta pe faţă împotriva noului guvern de la 
Varşovia care le stă în gât şi pe care ar fi foarte bucuroşi să-l vadă căzut datorită acestei 
chestiuni. 

Eden a felicitat pe Bevin pentru discursul său, asigurându-l de completa aprobare a 
conservatorilor. 

în ce priveşte politica statelor foste satelite, guvernul american a anunţat că va relua 
raporturile diplomatice cu Finlanda, care a dovedit prin alegeri că ele reprezintă cu adevărat 
opinia democratică a electoratului. Se subliniază deci cum înţeleg anglo-americanii să 
trateze un guvern ca al nostru sau ca cel bulgăresc. 

Generalul MacArthur anunţă că duminică vor sosi la Tokio primele trupe aeropurtate de 
ocupaţie şi că în 10 zile actul de capitulare al Japoniei va fi semnat. 

Ruşii au ocupat insula Sahalin, Manciuria şi au pătruns în Port-Arthur. 

22.8.45. Guvernul bulgar a dat un comunicat extrem de dârz, drept răspuns demersului 


american, însă azi radio Londra anunţă că o nouă notă a fost adresată Sofiei, insistând că în 
niciun caz alegerile ce vor avea loc la 26 august nu vor fi luate în consideraţie, fiindcă nu 
vor exprima un vot democratic. 

Situaţia pare destul de încordată la noi, acum în ajun de 23 august: Regele i-a cerut lui 
Groza să-şi prezinte demisia şi acesta a refuzat, aşa că, în stadiul actual, problema 
României a trecut de pe plan intern pe cel internaţional. 

Suveranul fiind în imposibilitate să ia măsuri de coerciţie, din cauza ocupaţiei de facto a 
ruşilor, nu mai rămâne decât ca cei trei aliaţi să ia la Consiliul de la Londra decizia definitivă 
faţă de noi. 

Pe de altă parte, aud că politicienii noştri discută acum „a perle de vue”! dozajul care va 
intra în compunerea viitorului guvern din partea fiecărui partid, cu scopul să obţină şi la 
alegeri o majoritate avantajoasă. Ceea ce înseamnă că actuala compoziţie să se perpetueze 
încă, sub o altă ipostază. 

Mareşalul Alexander a avut convorbiri la Atena cu regentul Damaschinos şi cu primul 
ministru grec, amiralul Vulgaris. 

Guvernul american a hotărât încheierea operaţiunilor de împrumut-închiriere, care se 
cifrează până acum la 40 miliarde dolari, rămânând ca diverse state interesate să discute 
separat eventuala cumpărare a materialului procurat. 

17 „aiurea” 

De Gaulle a sosit la New-York. 

Generalul MacArthur va sosi marţi la Tokio şi e vorba ca ocuparea Japoniei să ia 
caracterul unei adevărate invazii, cu tot materialul de război şi cu toate precauţiile necesare 
spre a preîntâmpina orice surpriză din partea japonezilor. 

Semnarea actului de capitulare va avea loc vineri la bordul vasului american „Missouri” 
(statul de origine al lui Truman) în rada portului Tokio, în prezenţa delegaților englez, 
sovietic, chinez, australian, canadian, neo-zeelandez, olandez şi francez. 

Alegeri generale şi provinciale vor avea loc în India. 

23.8.45. Aniversarea actului prin care Regele s-a dezbărat de cătuşele hitlerismului este 
azi prilej de manifestare comunistă şi anti-ţărănistă şi anti-liberală, iar nicidecum de bucurie 
pentru întoarcerea în capitală a trupelor de pe front. 

Cu greu a putut obţine Mihai ca formațiunile patriotice să nu defileze în faţa Suveranului 
laolaltă cu bravii ostaşi. Ele vor fi însă înşirate de-a lungul parcursului, purtând pancarte cu 
elogierea Armatei Roşii, dar şi cu unele pe care scrie „jos Maniu”, „jos Brătianu”. 
Consecvent cu el însuşi, Regele nu ia parte la ceremonie, unde misiunile aliate sunt 
reprezentate prin Tolbuhin, Susaikov, Pavlov, iar Corpul diplomatic, prin ministrul bulgar şi 
scârba de Paul Boncour. 

Este cea mai cumplită palmă pe care ar primi-o în obraz guvernul Groza, dacă ar mai 
avea aşa ceva. 

în pruritul său verbal, regimul Antonescu căutase să introducă în vocabular expresii 
bombastice ca: „treptelnic, jertfelnic, răscruce epocală” etc. Astăzi în schimb, lifte cu accent 
de ghetto moscovit, ne varsă monstruozităţi înveninate şi abjecte caricaturi ale bietei 
noastre limbi: „reacţiunea moşierească, hidra fascistă, masele cultivăreşti, constructivitatea 
organizatorică” etc. 

Punându-se problema aprovizionării Italiei şi Austriei în ultima şedinţă UNRRA, delegatul 
jugoslav a protestat împotriva ajutorării poporului italian, care până mai deunăzi luptase 
împotriva Naţiunilor Unite. Observaţia a raliat multe voci în sprijinul tezei sale. 

Până la urmă, la noi azi au defilat şi comuniştii lui Bodnăraş, precum şi bande cu 
pancarte agresive. Acum războiul e deschis între Suveran şi guvern. Cel puţin de azi înainte, 
se joacă cu cărţile pe faţă. 

După ce a fost vorba de demisia lui Malifax şi de înlocuirea sa cu Sir John Anderson, se 
aude acum că tot el se va reîntoarce la post la Washington. 

24.8.45.După Rusia, China etc. şi Marea Britanie a ratificat Charta Naţiunilor Unite. 
Moscova sărbătoreşte ocuparea Manciuriei şi a insulei Sahalin. 

Corespondentul Reuter din Berlin deplânge soarta celor 8 milioane de germani obligaţi să 


emigreze din teritoriile cedate Cehoslovaciei, Poloniei, Rusiei... 

Ministrul de Externe bulgar comunică oficial că a primit două note, americană şi engleză, 
dar că greşit au fost înmânate guvernului bulgar, în loc de a fi trimise la Moscova, pentru a 
parveni apoi la Sofia prin canalul comisiei aliate de control. 

Această paradă a Bulgariei are tâlc şi pentru noi. 

în privinţa României, radio „sovietic” de aici, a rezumat un articol din /zvestia, care cu 
prilejul zilei de ieri, atacă din nou forţele reacționare ce încearcă să uneltească în contra 
guvernului Groza „de largă concentrare democratică”. 

în schimb, Radio Londra afirmă că refuzul cu totul anti-constituţional al lui Groza de a se 
supune dorinţei Suveranului care i-a cerut demisia, este proba evidentă, îndată după 
expunerea lui Bevin, că acest guvern nu e nici reprezentativ, nici democratic. 

Vom vedea acum ce va mai încerca Groza în conflictul cu Regele, care nu-i va mai semna 
niciun decret. 

Mihai Popovici mi-a spus că trupele noastre de pe front (cele adevărate, nu canaliile 
diviziilor sovietizate) erau indignate, că nu vroiau în ruptul capului să defileze în absenţa 
Regelui şi că erau gata chiar să aresteze guvernul. Mihai, foarte cuminte (ascultând de data 
asta de sfaturile primite) s-a opus unor asemenea expediente, ce ar fi putut da ruşilor 
ocazia visată de a interveni. Dimpotrivă, am aflat că văzând goală estrada regală (unde apoi 
s-a îngrămădit lumea) Tolbuhin s-a arătat foarte otrăvit de cele întâmplate. 

Ca abilitate faţă de anglo-americani şi cu scopul de a preveni intervenţiile acestora în 
Bulgaria şi în România, ruşii au declarat că nu înţeleg să trimită observatori pentru alegerile 
din Grecia, deoarece nu vor să se amestece întru nimic în afacerile interne ale unui alt stat. 
Manevră ce sper să nu reuşească! 

Graţie acordului încheiat cu Song şi a pactului de familie a acestuia cu Tchang Kai-check, 
e posibil ca în China să se facă pace cu comuniştii. Aceştia împing acum spre Shanghai, cu 
învoirea, pare-se, a Guomindangului. S-ar putea deci ca rezultatul final să se dovedească a 
fi în favoarea ruşilor. 

Ministrul plenipotenţiar sovietic a sosit la Bucureşti, primit fiind la aeroport de Tătărescu 
însoţit de secretarul general al ministerului, pe când la plecarea lui Rene de Weck care a 
stat la noi 12 ani, nu s-a dus nici măcar şeful protocolului să-şi ia ziua bună. 

Zilele acestea pleacă la Moscova lorgu lordan, spre a pregăti vizita lui Groza şi a lui 
Tătărescu. (Bineînţeles, zvonul era anterior zilei de 23 august!). 

Vom vedea ce va spune Guţă astă seară la radio pentru străinătate. 

25.8.45. Se îngroaşă gluma cu guvernul Groza. 

Pe de o parte expunerea lui Tătărescu, care se arată dârz faţă de anglo-americani şi 
termină declarând: „guvernul nostru va continua să-şi realizeze programul de refacere, de 
democratizare şi de consolidare, fără nicio abatere, ascultând numai de interesele şi 
poruncile ţării.” 

Pe de altă parte Vasiliu-Răşcanu a cerut ofiţerilor să aleagă între a servi pe Rege şi a 
servi poporul, adăugând că cei care nu se vor învoi cu spiritul nou, vor pieri fără urmă (ca în 
paradisul sovietic), iar Susaikov care în dimineaţa de 23 august, ieşind de la Suveran după 
ce încercase un demers suprem pe lângă Rege ca să-l convingă să asiste la defilare, s-a 
adresat aghiotanţilor şi persoanelor din antecameră cu ameninţarea violentă: „voi sunteţi 
de vină şi cu toţii veţi dispăreai”. 

în fine, ieri după ceremonia prezentării scrisorilor de către noul ministru sovietic (care a 
ţinut să fie primit imediat în prezenţa Ministrului Afacerilor Străine, ceea ce a silit pe Vodă 
să cheme pe Guţă ca „girant” al ministerului), o bandă de comunişti s-a pornit să lovească 
pe manifestanţii din faţa Palatului fiindcă strigau „Trăiască Regele” şi au ucis un ofiţer, au 
rănit mai multe persoane, încărcându-i pe toţi în camioane ca să nu se mai poată constata 
crima şi excesele comise. Sunt totuşi şi unele semne că ruşii nu se simt atât de siguri pe 


situaţie. 

După ce Moscova a declarat cu privire la Grecia că nu aprobă controlul străin asupra 
alegerilor, aflu acum că guvernul din Sofia anunţă că alegerile de mâine au fost amânate la 
cererea comisiei aliate de control, ceea ce înseamnă că presiunea anglo-americană şi-a 
produs efectul la Kremlin. 

E deci probabil că se depun mari insistenţe pe lângă Stalin în privinţa noastră şi s-ar 
putea ca până la sfârşit să triumfe rezistenţa Regelui, căci nu este admisibil ca aliaţii să 
abandoneze pe Mihai după ce acesta îşi expune pentru a doua oară viaţa şi Tronul. 

Dacă însă scopul ruşilor este să ne distrugă Dinastia, incontestabil că cel mai bun mijloc 
ar fi să alunge pe Mihai şi să-l înlocuiască prin Carol care atâta aşteaptă şi care ar fi dispus 
să se ofere chiar şi „Comisar al poporului” la fel cu Guţă, care ca şi stăpânul său de 
altădată, încearcă acum să-l readucă în scaun, fiind gata la toate laşităţile şi înjosirile, numai 
să reuşească a-şi umple buzunarele. 

Cu privire la acelaşi individ, aud că Pătrăşcanu când se vorbea la început de colaborarea 
cu Tătărescu, mărturisea cu un aer de repulsie: „Nu-l pot vedea pe omul acesta; prezenţa sa 
îmi dă senzaţia că ating corpul rece şi vâscos al unui şarpe. Este tipul cel mai abject şi mai 
respingător pe care l-am întâlnit vreodată.” 

Moscova anunţă că ridică Legația din Bucureşti la rang de Ambasadă şi roagă guvernul 
român să procedeze şi el la fel. 

La banchetul de alaltăieri de la Cercul Militar, Guţă a vorbit de prezenţa sufletească a 
Regelui în mijlocul lor, ca şi cum ar fi fost vorba de ectoplasmă sau de Duhul Sfânt, pe când 
Pătrăşcanu a regretat absenţa autorilor actului de la 23 august, iar rusul Pavlov voind să 
împace parcă şi capra şi varza, a spus că „ar fi fost foarte bine pentru România dacă unii 
dintre cei absenţi ar fi cât mai repede prezenţi, iar unii dintre cei de faţă n-ar deveni 
absenţi”... 

Buzei pe care l-am văzut adineaori, se arată foarte optimist, socotind că aliaţii vor reuşi a 
impune punctul lor de vedere ruşilor, fie chiar sub forma unui oarecare compromis şi-mi 
mărturisea că se temea de o reacţie a lor împotriva Regelui. De vreme ce nu au făcut-o în 
primul moment, nu vor îndrăzni s-o facă mai târziu. 

Vor ajunge probabil la un soi de retragere strategică, ca în chestiunea alegerilor bulgare, 
când preşedintele sovietic al Comisiei aliate de control răspunde unei scrisori a guvernului 
din Sofia, că acceptă şi recomandă amânarea alegerilor dorită de guvernul bulgar. în speţă, 
această retragere este o adevărată înfrângere. 

Hotărârea lui Truman de a întrerupe brusc aranjamenetele de împrumut-închiriere a 
provocat o adevărată revoluţie în situaţia financiară a Angliei şi se prevede un viitor 
întunecat în situaţia economică a poporului englez, dacă ajutorul acordat până acum nu va 
fi continuat. Halifax pleacă în curând la Washington şi e vorba ca Statele Unite să propună 
transformarea acordurilor existente în împrumuturi pe termen lung cu dobânzi foarte 
reduse. Nu cred că actuala prietenie anglo-americană, nu va găsi un modus vivendi 
acceptabil reciproc. 

Data începerii debarcărilor aliate în Japonia s-a amânat cu 48 ore, din cauza unui teribil 
taifun; deci şi solemnitatea semnării capitulării va avea loc duminică 2 septembrie. 

Regentul Damaschino ia contact cu toţi şefii de partide politice din Grecia, înaintea 
plecării sale la Londra. 

26.8.45. S-a dat publicităţii textul acordului sovieto-chinez de la Moscova: 

1. La trei luni după capitularea Japoniei, ruşii se vor retrage din Manciuria ocupată. 

2. Port-Arthur va deveni bază comună ambelor state timp de 30 ani, după care va 
reveni Chinei. 

3. Portul Dairen va deveni port-franc. 

4. Căile ferate din Manciuria orientală şi nordică vor fi administrate de o companie 
mixtă timp de 30 ani, după care vor reveni Chinei fără a plăti despăgubiri. 

5. Mongolia exterioară va deveni independentă, dacă un plebiscit se va pronunţa în 
acest sens. 


6. URSS nu seva amesteca în afacerile interne ale Chinei şi va sprijini în chip exclusiv 
guvernul Tchang Kai-check. 

Acordul are o durată de 30 ani. 

Coreea va fi ocupată de americani. 

Aud că la noi, criza se va rezolva în curând şi că n-ar fi exclusă o formulă Lupu, acceptată 
şi de Moscova, cu debarcarea lui Groza, al cărui partid Frontul Plugarilor a pierdut mult 
teren şi al lui Tătărescu devenit odios tuturor. 

S-ar desena pentru mai târziu o apropiere a stângii ţărăniste de comunişti şi de social- 
democrați pentru care s-ar întrevede o conducere Pătrăşcanu, care are totuşi o mentalitate 
burgheză. Dreapta s-ar forma din bătrânii liberali care ar găsi o formulă de 

înţelegere cu grupul Tătărescu şi din national ardeleni, dar fără a se putea întrevede cine 
va deveni şef. 

27.8.45. Azi se vorbeşte iar de guvern Barbu Ştirbei sau general Niculescu pentru 
alegeri, cu funcţionari şi persoane neutre. Tot mai insistent e vorba şi de demisia în curând 
a guvernului, fie din cauza comuniştilor ca Teohari Georgescu, fie din cauza rupturii între 
miniştrii social-democraţi din guvern şi partidul lor care nu le-a putut impune să plece, fie în 
fine, din cauză că partizanii lui Tătărescu încep să-şi cam părăsească şeful. 

Am auzit că Groza a trimis vorbă lui Maniu că-l roagă a interveni ca să-l împace cu Vodă 
şi că, în schimb, dânsul se angajează să înceteze campania ostilă a comuniştilor împotiva 
ţărăniştilor şi mai ales a lui. Trist şi ridicol! 

Guvernul italian intervine la Moscova, cerând bunele sale oficii pentru aplanarea 
conflictului cu jugoslavii. în schimb la Belgrad, moţiune ca guvernul să reclame cu tărie 
toate teritoriile în litigiu. 

încântat de hotărârea guvernului de la Sofia, guvernul american a scris lui Gheorghiev 
pentru a-l felicita şi a-l anunţa că acceptă pe reprezentantul bulgar propus pentru 
Washington. Mă tem că satisfacția Statelor Unite s-a manifestat cam repede. 

29.8.45. Londra a anunţat ieri că guvernul englez acceptă invitaţia celui american, care 
s-a adresat de asemenea şi celui sovietic, pentru a lua în deliberare cererea regelui Mihai de 
a fi ajutat să constitue un guvern reprezentativ. Consfătuirile vor avea loc la Londra în 
Consiliul miniştrilor de Externe, ce se va întruni la 10 septembrie. Schimburile de vederi au 
şi început de pe acum între cele trei capitale. 

Sunt convins că americanii nu se vor opri în drum, odată ce au luat poziţie. 

Deocamdată însă, deşi debarcările în Japonia au început de ieri, anglo-americanii se tem 
încă de vreo surpriză din partea niponilor, declarând de altfel deschis că ocuparea 
teritoriului va avea caracterul unei invazii. 

Ruşii continuă instigările tot mai violente prin cozile de topor de la noi, care acum au 
descoperit că organizaţia tineretului liberal şi naţional-ţărănist ar fi pus la cale suprimarea 
tuturor miniştrilor din guvern şi a conducătorilor END, având pe generalul Rădescu, ca şef al 
acţiunii!... Evident, totul e ticluit ca să dea la cap rezistenţei aşa zis... fasciste. De altfel 
îndată după 23 august, locuinţa lui Rădescu a fost pusă la secret şi nimeni nu mai poate 
pătrunde la dânsul. 

30.8.45. Culmea ridicolului din partea guvernului: Filderman a fost arestat sub acuzaţia 
cu totul nouă de... iudeo-fascist!!! 

Demisia guvernului Groza e foarte laborioasă; deşi Durma a plecat, acceptându-i-se 
demisia, deşi plevuşcă grupării Tătărescu îl părăseşte, deşi fricţiunile dintre comunişti şi 
plugari sunt tot mai vădite, e încă greu de prevăzut la ce formulă se va ajunge. 

Burton Berry de când s-a întors, n-a văzut pe nimeni. Pare să se rezerve pentru a se 
pronunţa în ultima clipă, iar Susaikov a plecat la Moscova, chemat urgent să raporteze. 
Caietul VIII. Les convulsiona pourla paix 
https://biblioteca-digitala.ro / https://migl.ro 
188 
Dimitrie luraşcu 

Se pare că Ana Pauker a pronunţat exclusiva împotriva lui Titel Petrescu ca preşedinte de 
Consiliu, aşa că atâta vreme cât ruşii sunt în ţară, iar americanii, din pricina Japoniei, nu 


îndrăznesc să le vorbească mai ferm, e greu de crezut cum un nou guvern nu ar fi un 
„pastiche”!* al celui de azi şi cum pe sub mână nu s-ar sabota, chiar prin mijloace teroriste, 
discreditarea şi sabotarea oricărei încercări de reorganizare şi de normalizare a vieţii 
noastre stat. 

Statele Unite anunţă că îşi vor reduce în viitorul an efectivele militare de la 8 la 2,5 
milioane soldaţi. 

Toată flota aliată, o „Armada” ce se desfăşura pe o lungime de 600 mile, a sosit în golful 
Tokio, iar debarcarea a început cu toate precauţiile necesare. Se zvonise că Mikadoul şi-ar fi 
făcut harakiri, dar se pare că ar fi un lucru imposibil, de vreme ce un zeu nu se poate 
sinucide... 

Sub auspiciile ambasadorului Statelor Unite, au loc convorbiri între Tchang Kai-check şi 
preşedintele Chinei comuniste (de circa 90 milioane locuitori), la sediul reprezentantei 
americane. 

La Nurnberg vor începe în octombrie procesele criminalilor de război germani, judecaţi 
de Tribunalul internaţional. 

Londra anunţă că la cererea Statelor Unite au fost amânate şi alegerile din Ungaria, 
fixate pentru luna septembrie. Totuşi guvernul maghiar anunţă că ele se vor ţine peste cel 
mult 10 săptămâni. Crede oare că până atunci va deveni un guvern agreat de aliaţi? 

Plecarea lui Susaikov la Moscova a avut loc după o convorbire de şase ore cu Lupu şi se 
crede că ruşii vor încerca înjghebarea în câteva zile a unui guvern, spre a se prezenta la 
Londra cu el gata constituit. 

Am auzit, dacă o fi adevărat, că exigenţele americane comunicate de Berry sunt ca 
miniştrii de Interne şi de Război să fie neapărat oameni ai Regelui. 

Pe de altă parte, mi se afirmă că ruşii vor accepta îndepărtarea lui Groza, iar în privinţa 
lui Guţă, vor proceda astfel încât să-l determine la propria sa plecare, fără a i-o impune. 

Oricum, guvernul este acum foarte plictisit de ruptura definitivă cu Regele, căci fără 
semnătura Suveranului nu se poate face nici promovarea ministrului la Moscova la rangul 
de ambasador, nici perfectarea instrumentelor convențiilor economice cu Sovietele, nici 
decretul de amnistie, nici înaintările în grad din armată. 

De altfel, la întrunirea de aseară la clubul liberal (aripa Tătărescu), acesta a fost acuzat 
de ai săi că şi-a condus barca mizerabil şi că mulţi din colaboratori îl vor părăsi. 

Azi în fine, l-am văzut în chestiunea mea personală şi s-a scuzat cum a putut, 
promiţându-mi că va „reintra în legalitate şi că mă va reintegra” (ca şi cum stupida sa 
decizie ar fi putut avea efectul să mă îndepărteze din carieră). 

18 „imitaţie" 

L-am lăsat să vorbească şi i-am cerut iertare pentru timpul răpit. 

31.8.45. Guvernul e quasi-demisionat; cei doi social-democraţi s-au supus ordinelor 
partidului şi au plecat, rupând totodată cartelul guvernamental, aşa că formula de „largă 
colaborare democratică” e acum inexistentă, chiar şi potrivit felului sui-generis de a privi 
situaţia de către canaliile din jurul lui Groza. Apoi, dihonia domneşte printre partizanii lui 
Guţă; Bentoiu, Alimănişteanu, Costel Tătăranu, Aznavorian etc., formând în gruparea sa un 
puternic bloc de opoziţie împotriva elucubraţiilor sale. 

Cine va forma guvernul? Lupu e sigur că până duminică va fi chemat la Palat. 

Pe de altă parte, Maniu depune insistenţe grozave pe lângă Ştirbei să primească. Părerea 
altora, este că în tot cazul, guvernul ce se va forma acum ar fi o formulă cu totul mediocră 
dacă nu chiar proastă, din cauza nevoii de a încerca un compromis, pe care ruşii să-l admită 
şi pe care aliaţii să nu-l respingă. 

1.9.45. Aseară m-a invitat Mihai Popovici spre a discuta poziţia ce va lua partidul său 
faţă de problemele ce se vor pune României la conferinţa de pace. 

Erau prezenţi: Mihalache, Vişoianu, Lugoşianu, Buzei, Pogoneanu, lonel şi Ghiţă Pop, 
Penescu, Hudiţă, Cioculescu etc. 

S-a pus chestiunea Transilvaniei şi a ungurilor de la noi. 

între cele două poziţii extreme: 

a) integritate teritorială cu statut de autonomie pentru minoritatea maghiară şi 


b) cedarea unei porţiuni, cu transferul celei mai mari părţi a populaţiei ungurești. 
Preferinţa s-a arătat până la sfârşit pentru a doua ipoteză, spre a scăpa definitiv de viermele 
ce ne roade organismul. 

Bineînţeles, delegaţii români vor susţine prima formulă, fără ipotecă minoritară, şi ar 
accepta a doua doar silită, ţinând seama că s-ar mai putea propune o seamă de soluţii 
intermediare. 

Guvernul republican spaniol a hotărât să-şi transfere sediul din Mexic în Franţa. 

în procesul Quisling, rechizitoriul ministerului public a opinat pentru condamnarea la 
moarte. 

Edda Ciano, expulzată din Elveţia, a fost predată autorităţilor italiene care au internat-o. 

Regentul Damaschinos pleacă la Londra neînsoţit de niciun ministru, spre a fi de faţă la 
Consiliul miniştrilor de Externe. 

Toată lumea discută hotărârea lui Truman de a propune Congresului stingerea datoriilor 
contractate de aliaţii Statelor Unite prin convenţia de împrumut-închiriere, precum şi planul 
său de aprovizionare cu alimente a Europei. 

2.9.45. Aseară, Maniu a prezidat întâlnirea de la Mihai Popovici, afirmând că, în 
principiu, partidul nu are dreptul să adopte poziţia de schimb de populaţii cu cedare 
inevitabilă de teritoriu, deoarece reglementarea de azi a lumii tinde spre un caracter 
definitiv, 

ceea ce ar însemna că ce vom pierde acum, - fără măcar a face rezerve pentru drepturile 
noastre de revendicat altă dată, - va fi bun pierdut pentru foarte multă vreme. Nefiind în 
situaţia de azi în fruntea unui guvern care să poată la rigoare ceda într-un punct pentru a 
obţine avantaje în altă parte, partidul trebuie să se menţină pe poziţia integrităţii idealurilor 
româneşti. 

în ce priveşte populaţia alogenă, rezistenţa etnică şi prolificitatea neamului ne autoriză a 
nu ne înspăimânta de o convieţuire cu minorităţi în sânul nostru, căci prin mjloace civilizate 
poporul nostru este în stare a le asimila cu timpul, bineînţeles nu cu metode violente, aşa 
cum greşit socotiseră a utiliza trecutele guvernări liberale şi averescană. Noile principii 
stabilite în prezent nu mai fac menţiune de un regim capitular al minorităţilor, ci s-ar 
recurge de preferinţă la sistemul transferului de populaţii, care însă nouă nu ne-ar conveni, 
fiindcă ar implica cesiuni de teritoriu. 

De aceea, ar trebui să propunem o reglementare generală pentru întregul mozaic de 
populaţii din sud-estul european, ceea ce practic ar fi irealizabil, dar în acest chip să putem 
paraliza impunerea principiului transferului de populaţii. 

S-au format mici grupuri, spre a studia în parte diversele aspecte ale chestiunii. 

Pe tărâm politic, teama mare este duplicitatea rusească, care cu greu ar consimţi să 
abandoneze terenul câştigat la noi şi care, chiar acceptând la rigoare principiile propuse la 
Londra, va continua pe sub mână să producă instigaţi! şi să provoace tulburări în România. 

Ticăloşia guvernului patronează astfel de manifestări subversive şi antidinastice. 

Aud că Ana Pauker, înapoiată de la Moscova, ar fi propus lui Titel Petrescu să devină 
preşedinte al unei viitoare Republici, fiind mai moderat dintre elementele de stânga. Acesta 
i-ar fi răspuns că o socoteşte ca pe o glumă, dar că nici în glumă nu poate asculta o astfel 
de propunere. 

Guţă şi-a pregătit plecarea la Moscova, socotind că o atare vizită i-ar consolida situaţia. 
Negel spera că în 3-4 zile criza se va rezolva, însă impresia de azi este că lămurirea situaţiei 
se va mai amâna şi că totul „fait/long feu'.!* Poate e mai bine aşa. 

Azi dimineaţă la bordul cuirasatului „Missouri” a avut loc ceremonia capitulării Japoniei în 
virtutea căreia Mikadoul se obligă a se supune ordinelor comandantului aliat, generalul 
MacArthur. 

Preşedintele Truman a proclamat ziua de azi „Victoria” asupra Japoniei, considerând-o 
suprema ocazie pentru omenire să se salveze de primejdia prăbuşirii. 

Pe chestiunea convenției de împrumut-închiriere, se pare că s-a creat un conflict între 
Preşedinte şi Congres, privind ştergerea datoriilor. Ca urmare, Byrnes a pus lucrurile la 


punct, în sensul că Statele Unite nu renunţă la recuperarea datoriilor, ci doar sunt dispuse a 
încheia acorduri separate cu diversele naţiuni, spre a fi plătite sub alte forme decât în bani. 
19 „va eşua” 

Susţin că din acest punct de vedere, scopul acţiunii este tot de a exercita presiuni asupra 
Sovietelor, deşi Observer a publicat foarte semnificativ că „lumea de mâine nu trebuie să fie 
stăpânită nici de americani, nici de ruşi, ci să prezinte rezultatul armonios al spiritului de 
convieţuire democratică, ca cel dintre popoarele Imperiului Britanic.” 

O polemică s-a iscat între /zvestia şi presa franceză, care denunţă tendinţele regimurilor 
totalitare din sud-estul Europei şi vorbeşte despre comunitatea de interese a unui „bloc 
occidental”. 

Cum această campanie s-a pornit imediat după înapoierea generalului de Gaulle, mă 
întreb dacă ea nu face parte din aceeaşi încercare de politică franceză, care se face 
campioana celor mici şi a justiţiei imanente, faţă de voinţa de supremație a celor mari, 
reeditare a atitudinii lui Talleyrand la congresul de la Viena, şi pe care Bidault a schiţat-o 
atunci când a acceptat invitaţia la Consiliul miniştrilor de Externe. 

Reprezentantul francez ar fi în acest caz un avocat câştigat al cauzei noastre împotriva 
manevrelor de cucerire disimulată a României de către Soviete. 

în Polonia s-a reconstituit vechiul Partid al agrarienilor sub conducerea lui Witos, probabil 
cu tendinţa de a întări elementul de rezistenţă democratică în contra subjugării ruseşti. Şi 
aici - o manevră anglo-americană deghizată. 

3.9.45. Amicii lui Guţă, printre care Bentoiu şi Aznavorian care erau hotărâți să plece în 
urma atitudinii sale antidinastice şi anti-aliaţi, s-au lăsat înduplecaţi să amâne ruptura 
pentru o săptămână, cu promisiunea din partea sa că va veni cu o bombă atât de 
formidabilă, încât situaţia sa va fi definitiv consolidată. 

Ce să fie oare? Dat fiind că Guţă pleacă mâine la Moscova împreună cu Groza şi cu 
Gheorghiu Dej, se va întoarce oare de acolo cu Basarabia şi cu Bucovina de nord pe o tavă 
de argint, cu promisiunea că aliaţii vor recunoaşte un guvern Tătărescu sau cu Carol în 
buzunar, acceptat de sovietici ca Rege, Regent, Comisar al poporului sau preşedinte de 
Republică?... 

în acest răstimp, fel de fel de zvonuri sunt iscodite pe la noi: ba că Regele abdică, ba că 
americanii îl părăsesc, socotind că ţara noastră a devenit cu totul neinteresantă pentru 
comerţul lor, de când ne-am dat pe mâna ruşilor prin convențiile lui Durma... 

S-ar părea totuşi că aliaţii nu ne vor lăsa în carafă, dar că, după metoda lor, tot amână 
soluţia ca să-i prindă mai tare pe ruşi în capcană. 

Sunt informat că noul ambasador sovietic venise cu instrucţiuni precise de la Molotov să 
pretindă Regelui împăcarea cu guvernul şi retragerea notei sale către aliaţi, dar că 
americanii, fiind informaţi de acest demers, Harrimann s-a dus imediat la Stalin şi i-a cerut 
imperios să revină asupra unui asemenea demers, ceea ce s-a şi executat, aşa că rusul n-a 
mai cerut nimica lui Mihai. 

Am aflat că Pavlov a plecat de la noi la cererea lui Tolbuhin, care-şi dăduse cuvântul 
Regelui înainte de 23 august, că nu se vor rosti discursuri cu caracter politic la 

banchet, lucru de care Pavlov n-a ţinut seama şi care, în consecinţă, a pretins acum la 
Moscova, ca un cuvânt de onoare al unui mareşal al Uniunii Sovietice să nu fie călcat în 
picioare. 

Am auzit de asemenea că la reproşul adresat de generalul Atanasiu de a-şi fi pus divizia 
la dispoziţia guvernului rebel faţă de Rege, Cambrea i-a răspuns: „Să-mi dea ordin 
Suveranul şi trag imediat în toate aceste canalii.” 

Pe de altă parte, se pare că generalii cărora Vasiliu-Răşcanu le-a ridicat comanda, refuză 
să execute ordinele, declarând că vor deschide focul în contra oricui ar îndrăzni să-i silească 
la aceasta. 


Pentru prima dată, s-a publicat un comunicat al întrunirii comisiei aliate de control, 
Susaikov, Schuyller şi Stevenson, în faţa cărora, raportul guvernului - ce raport! - a fost 
prezentat de Romulus Zăroni, ceea ce înseamnă că aliaţii recunosc totuşi acest guvern. 

MacArthur intră azi în Tokio spre a pregăti defilarea triumfală a trupelor aliate ce va avea 
loc peste 10 zile şi pentru a constitui un comitet aliat care va conduce treburile Japoniei, 
până ce ţara va fi în măsură a-şi constitui un guvern propriu. 

Guvernul iranian protestează împotriva Sovietelor care susţin pe sub mână actele 
teroriste ale extremiştilor comunişti, spre a avea astfel pretextul să-şi menţină trupele de 
ocupaţie în această ţară. 

4.9.45. Azi dimineaţă a plecat cu avionul la Moscova Groza, Tătărescu, Gheorghiu- Dej, 
Voitec, Ghelmegeanu, Mircea Solacolu etc, însoţiţi de ambasadorul sovietic şi de Susaikov 
(pentru a pune la cale şi a lansa bomba de care aşa de mult s-a lăudat Guţă?) Până atunci, 
guvernul a publicat comunicatul din 24 august, prin care declară că nu părăseşte puterea în 
ciuda voinţei Regelui, căci a fost adus la cârma statului de către voxpopuli. 

Lumea începe să se gândească că, dacă Guţă, care de bine de rău, este un exponent al 
burgheziei conservatoare, reuşeşte a fi recunoscut de anglo-americani, mai convenabil ar fi 
un guvern al său în perioada critică care să poată face alegeri necomuniste, întreţinând 
totodată raporturi economice corecte cu Sovietele, de vecinătatea cărora politica României 
nu va mai putea face abstracţie în viitor. 

în Bulgaria şi Jugoslavia iau fiinţă cu ajutorul aliaţilor partide de opoziţie, care să 
contrabalanseze ingerinţele şi atotputernicia guvernamentală în pragul viitoarelor alegeri. 

în Grecia, Damaschinos s-a îmbolnăvit de gripă în ajunul călătoriei la Londra. 

La Paris, de Gaulle a intrat în conflict cu organizaţiile sindicale. 

Amicul meu comunist, avocatul ungur Goro, mi-a mărturisit că după vizita la Moscova 
intenţia guvernului este să se remanieze cu mici schimbări de persoane, dar cu aceleaşi 
categorii de elemente. 

Astfel, dacă va pleca Groza din cauza poziţiei sale imposibile faţă de Rege (lucru cu care 
şi sovieticii au convenit), se va reconstitui cabinetul sau sub preşedinţia lui Titel 

Petrescu (dacă acceptă), sau a generalului Niculescu care ar lua Războiul, Pătrăşcanu 
trecând la Culte în locul infamului Burducea, iar Bentoiu intrând la Justiţie. 

în ce priveşte însă poziţia unui asemenea guvern faţă de anglo-americani, formula ar fi 
tot stupiditatea anunţată de Groza, anume că România n-are nevoie să fie prezentă la 
conferinţa păcii dacă şi-a consolidat şi asigurat situaţia faţă de URSS şi dacă faţă de toţi 
vecinii săi, nu are nicio problemă rămasă nerezolvată. 

Amicul meu mai adaugă că n-ar fi exclus ca Guţă să încerce acum din nou să joace 
cartea Carol" [...] 

5.9.45. Aflu dovezi tot mai numeroase că americanii au luat în mână chestiunea situaţiei 
din România şi sunt probabilităţi că nu se vor opri la jumătatea drumului. 

Sănătescu mi-a spus azi că Regele i-a mărturisit că ar fi fost dispus să treacă ziua de 23 
august şi să asiste la solemnităţi, pentru ca numai apoi să ridice lui Groza chestiunea 
constituţională. Schuyller însă a insistat să nu mai amâne nicio oră, căci destul a aşteptat şi 
că de aici înainte nu mai e cu putinţă să ezite sau să cedeze. 

Pe de altă parte, înainte de a pleca la Londra, Bymes a declarat presei americane că a 
cerut guvernului sovietic să autorizeze formal pe Molotov de a discuta la conferinţă situaţia 
din România. 

Churchill se află de o săptămână pe malul lacului Como, ca oaspete al mareşalului 
Alexander, dar lumea şopteşte că s-ar fi întâlnit cu prinţul Umberto. 

Conferinţa pentru Tanger a hotărât să se revină la situaţia antebelică şi ca Spania să-şi 
retragă trupele din zona internaţională. 

6.9.45. Unii zic că din ordinul Moscovei, alţii cred că pur şi simplu ca amendă onorabilă, 
guvernul Groza s-a hotărât să-l sărbătorească pe Rege. 

Ce-a mai rămas la Bucureşti din guvern, s-a dus în corpore să se înscrie la Palat după Te 
Deum-ul de la Patriarhie. 

Până ieri, Groza venise şi se menținea la putere prin voinţa poporului, iar azi deodată, îşi 


aminteşte că Regele l-a numit şi-i exprimă ca atare recunoştinţa. Sunt semne că zilele îi 
sunt numărate şi că se simte şubred de tot. 

La Ministerul Sănătăţii, Bagdasar a luat cu totul câmpii: vrea să restabilească jocul la 
Sinaia, dar nu pentru Eforia Spitalelor, ci pentru nevoile ministerului său şi poate mai 
degrabă ale partidului; faţă de protestele secretarilor generali şi ale contenciosului, a 
răspuns că: „puţin îmi pasă de un proces, căci procesele se câştigă când eşti la putere”. La 
acestea, Şerban Brătianu s-a sculat zicând: „nu mai stau aici, că parcă am ajuns pe vremea 
legionarilor” - semn evident că se scufundă corabia, atunci când şoarecii încep s-o 
părăsească. 

Mi se spune că la Bacău nebunul de Nisi lonescu a instaurat o adevărată „republică 
sovietică”: puţin îi pasă de ordinele de la Bucureşti, dând ordin magistraţilor să nu mai ia în 
consideraţie reclamaţiile proprietarilor contra abuzurilor comise cu furturi de vite, 

recolte etc., pe care le socoteşte ca făcând parte din aplicarea reformei agrare şi că trebuie 
deci rezolvate de comitetul apărării patriotice locale. 

în schimb, acolo e belşug de toate: şuncă, salam, cu preţuri foarte reduse faţă de cele 
din Capitală, însă nimeni nu poate aduce nimic, căci e „vămuit” la plecare, iar la sosirea în 
oraş e cercetat, ca şi cum ar pătrunde pe un teren străin. 

S-ar părea că motivul călătoriei echipei guvernamentale la Moscova este modificarea 
condiţiilor armistiţiului şi acordarea unor reduceri masive ale mai tuturor pretențiilor ruseşti, 
aceasta desigur atât ca să închidă gura anglo-americanilor în comisia de control, cât şi ca să 
mai dea oxigen lui Groza. 

Marţea viitoare se întrunesc la Londra miniştrii de Externe ai celor cinci (Statele Unite, 
URSS, Anglia, Franţa, China) la care se va adăuga delegatul Australiei, pentru pregătirea 
condiţiilor de pace privind Italia, România, Bulgaria, Ungaria şi Finlanda, spre a le prezenta 
apoi consiliului Naţiunilor Unite, precum şi pentru a studia problemele minoritare din centrul 
şi sud-estul Europei. 

7.9.45. în mesajul către Congres, Truman se arată preocupat de problemele economice 
mondiale de după război şi de rolul Statelor Unite pentru prevenirea răului. După ce 
exprimă dorinţa unei cât mai largi înţelegeri a greutăților financiare ale naţiunilor debitoare 
americanilor în urma ajutoarelor materiale primite pentru menţinerea luptei de eliberare şi 
de înfrângere a inamicului, şi după ce vorbeşte de înlăturarea crizei prin transformarea 
producţiei de război într-o industrie de pace, Preşedintele nu-şi ascunde grija zilei de mâine 
pentru preîntâmpinarea vreunui nou conflict. 

Bazele defensive din Pacific şi Atlantic fiind fixate, el adaugă nevoia imperioasă de a le 
asigura eficacitatea prin menţinerea contingentelor militare necesare şi deci, prin fixarea 
unui serviciu activ obligatoriu de doi ani pentru tinerii între 18 şi 25 ani. 

Damaschinos a sosit aseară la Londra unde de câteva zile se află Fierlinger şi Masaryk, 
care discută problema expulzării sudeţilor din Cehoslovacia. 

Scârbele guvernului nostru se dovedesc mai prejos de orice închipuire: Groza şi Guţă 
trimit Regelui o telegramă de o revoltantă platitudine, iar Vasiliu-Răşcanu, care îşi bătea joc 
de Rege în faţa ofiţerilor revoltați, s-a găsit să-i ridice osanale la Te Deum-ul de ieri. 

Radio Londra anunţă că autorităţile sovietice din zona de ocupaţie a Germaniei au stabilit 
acolo un soi de guvern administrativ local, compus din cinci comunişti, cinci social- 
democrați, doi social-creştini şi un independent, în contradicţie flagrantă cu cele convenite 
între aliaţi la Potsdam. Deci, un nou motiv de neînțelegere, pe care anglo-americanii îl 
înregistrează deocamdată, fără a-i da caracter de conflict. 

Aliaţii au arestat 44 magnați ai industriei germane din Ruhr, acuzaţi de a fi finanţat şi 
susţinut pe Hitler. 

Azi s-a confirmat ştirea îngrozitoare că nora lui Stellan Popescu, născută Câmpeanu, în 
complicitate cu un excroc american, a otrăvit întreaga familie a socrului său, 

dimpreună cu însuşi soţul ei, în total nouă persoane inclusiv personalul de serviciu, pentru a 


le fura bijuteriile şi aurul din casă, fugind apoi cu iubitul. Poliţia elveţiană a descoperit crima 
şi i-a arestat, deschizând acţiune penală în contra lor. 

Un exemplu mai mult, spre a arăta străinătăţii starea de abjectă demoralizare în care au 
căzut românii. 

8.9.45. Aseară un radio din New-York a anunţat că guvernele american şi englez rămân 
neclintite pe poziţia ce au luat cu privire la situaţia din România, cu toate sforţările 
Sovietelor de a susţine guvernul Groza, considerat de ele nereprezentativ şi nedemocratic şi 
cu care nu vor semna pacea. 

Este evident că aliaţii nu vor da înapoi acum în ultimul moment şi că Molotov va trebui să 
trateze, neputând invoca motive de amânare. 

Sunt informat că un emisar al lui Groza a fost la Lupu să-i ofere vicepreşedinţia 
Consiliului împreună cu cinci portofolii, dar că acesta a răspuns că discuţiile sale cu 
Susaikov s-au purtat pentru un guvern condus de el, iar nicidecum pentru unul Groza 
remaniat şi cârpit. Aşteaptă deci ca Regele să-l cheme ca să-i încredinţeze puterea. 

Cred că a fost suprema tentativă a Moscovei pentru a salva echipa protejatului său. 

Se pare că un grup de ofiţeri japonezi conduşi de generalul Tojo, au încercat să împiedice 
pe Mikado de a transmite trupelor mesajul de capitulare, dar că au fost în parte ucişi, atunci 
când încercaseră să pătrundă în Palatul imperial. 

Izvestia a luat poziţie împotriva anglo-americanilor pe chestiunea României, având aerul 
să scuze pe Rege, care ar fi cerut demisia guvernului, silit de injoncţiunile acestora. 
Corespondentul Reuter a răspuns imediat, arătând că Sovietele par să uite complet de 
angajamentele de la Yalta, când pretind că reprezentanţii occidentali acţionează la 
Bucureşti fără asentimentul celui sovietic din comisia aliată de control şi că s-au dedat la 
acte nepermise în politica internă a României, pe care le resping în modul cel mai categoric. 

Procedura ce se va urma la Londra, atât pentru formularea condiţiilor de pace, cât şi 
pentru rezolvarea problemelor teritoriale în suspensie, va fi următoarea: Consiliul miniştrilor 
de Externe va supune aceste probleme aprobării celor cinci puteri, pentru a fi apoi 
prezentate Adunării Naţiunilor Unite spre aprobare. 

S-a ridicat problema unor rectificări de graniţă cu Italia, deoarece trupele franceze ocupă 
Tirolul meridional spre a-l reda Austriei. 

Cât despre Triest şi regiunea istriană, şeful guvernului italian protestează împotriva 
pretențiilor jugoslave, dar recunoaşte că tot hinterlandul porturilor este populat de sârbi. De 
aceea, propune Triest ca port internaţional, care să deservească întreaga regiune 
danubiană a fostei monarhii austro-ungare. 

9.9.45. Molotov soseşte mâine la Londra împreună cu Vişinski, expert în probleme 
româneşti, dar oficialitatea engleză nu micşorează cu nimic importanţa divergenţei de 
vederi 

între aliaţi relativ la ţara noastră şi care împreună cu chestiunea navigaţiei internaţionale 
pusă de Truman, va forma centrul discuţiilor. 

Belgia crede că va obţine să participe cu trei divizii la ocuparea Germaniei. 

După capitularea a un milion de japonezi în China, guvernul s-a mutat azi la Nanking. 

în Senatul american s-a propus ca o formaţiune aeriană americană de bombe atomice să 
fie pusă la dispoziţia Consiliului de Securitate al Naţiunilor Unite pentru menţinerea păcii în 
lume. 

Criza bulgară se apropie de soluţionare prin recunoaşterea existenţei legale acordate 
partidelor din opoziţie (democrat, agrarian şi socialist) şi prin încuviințarea reapariţiei 
propriilor prese. 

10.9.45. Familia Tătărescu a răspândit zvonul că Guţă pleacă la Londra cu Molotov, ceea 
ce îl cufundă şi mai mult în ridicol. Dacă o fi adevărat că articolul din /zvesti/a tot de dânsul a 
fost inspirat, atunci se va fi făcut de râs şi faţă de ruşi. 

Delegaţia acestui nenorocit guvern se întoarce mâine de la Moscova, bineînţeles cu 
coada între picioare, căci nu-mi pot închipui că Sovietele să mai acorde ceva unor oameni 
care nu le mai pot fi de nicio utilitate. 

Socotesc totuşi că nefastul guvern Groza va fi fost până la urmă necesar ţării, căci dacă 


ruşii s-ar fi purtat cumsecade şi de nu s-ar fi produs toate aceste abuzuri şi mişelii, situaţia 
din România n-ar fi atras într-atât atenţia şi interesul anglo-americanilor, care ne-ar fi lăsat 
poate pe mâna ruşilor să dospim în drojdia sovietică. 

La Londra se află acum şi Marjoribanks, Burton Berry şi Roy Melboume, diplomaţi ai 
misiunilor engleză şi americană la Bucureşti, care vor şti să dovedească asupra celor 
petrecute în România şi nu cred că aliaţii care iau o atitudine tot mai hotărâtă, să mai dea 
înapoi, ba chiar să nu admită nicio formulă de compromis cu Sovietele asupra sud-estului 
european. 

în Indochina franceză şi mai ales în Annam au izbucnit tulburări împotriva Franţei, iar 
trupele britanice care au pătruns acolo, au luat măsuri pentru potolirea lor. 

De Gaulle a acordat un important interview corespondentului ziarului Times cu privire la 
relaţiile franco-engleze, în care arată că trebuie să existe între cele două state, cel puţin o 
strânsă colaborare economică, dacă nu o alianţă formală. 

în acest scop trebuie rezolvate două probleme: în Orientul Apropiat unde Anglia a dat o 
lovitură duşmănoasă Franţei, şi în Renania şi Ruhr care ar trebui internaţionalizate iar 
producţia de cărbune şi siderurgia să fie puse sub control internaţional. 

La Londra se preconizează crearea în Europa de mari centre de distribuire a petrolului 
printr-un sistem cooperatist. 

Quisling a fost condamnat la moarte şi la confiscarea averii. 

Comuniştii acuză în Franţa pe de Gaulle că el urmăreşte izolarea Sovietelor, iar socialiştii 
se ridică împotriva propunerii sale de mutilare a Germaniei de vest. Comentariile din Anglia 
sunt dimpotrivă, favorabile acestei idei. 

în ajunul deschiderii conferinţei miniştrilor de Exeme, oficialitatea engleză consideră că 
Europa nu mai poate fi împărţită în zone de influenţă, ci că de aici înainte trebuie să 
constituie o unică entitate. 

New-York Times de azi publică o corespondenţă despre constituirea guvernului Groza şi 
arată cele trei audienţe ale lui Vişinski de la 3 martie pentru a obliga pe Rege să demită pe 
Rădescu şi dându-i ultimatum de două ore pentru a numi pe Groza, deşi Suveranul 
încredinţase cu formarea cabinetului pe Barbu Ştirbei. 

Articolul arată că ştirea a fost expediată peste graniţă din cercurile Palatului din cauza 
cenzurii de la noi, unde nici declaraţia lui Bymes, nici discursul lui Bevin, nici acţiunea lui 
Mihai de a cere demisia lui Groza nu au fost publicate în presa românească şi nici difuzate la 
radio. Corespondenţa precizează că partizanii actualului guvern, abia dacă reprezintă 5% 
din opinia publică. 

MacArthur a desfiinţat Marele Cartier imperial japonez, iar generalul Tojo, care a fost 
arestat ca criminal de război, şi-a făcut harakirim momentul arestării. 

Germania care e centrul economic al Europei de mâine se află azi în haos, bântuită de 
foamete şi epidemii, cum n-a mai fost de multe secole încoace. 

Cele 9 milioane de germani emigrând spre vest din Polonia, Cehoslovacia şi Ungaria, 
constituie o problemă a cărei soluţie trebuie găsită de consiliul celor cinci. 

Radio Bucureşti face spume din cauza articolului din New-York Times şi acuză pe 
reacţionarii şi pe fasciştii de la noi care informează greşit şi induc în eroare pe străinii, care 
din prostie, se fac unealta lor. 

„Adevărul adevărat este că cel puţin 85% din populaţie este pentru guvernul de largă 
concentrare democratică Petru Groza, pe când biete 5% reprezintă de fapt voturile pe care 
aceşti trădători le-ar putea obţine”, spune comentatorul. 

Scârbele ce comandă azi la Radio Bucureşti merg însă mai departe şi vorbind de 
programul întâlnirilor de la Londra, nu mai fac deloc menţiune de România printre statele cu 
care aliaţii urmează a încheia pacea, ca şi cum ţara noastră nu mai are nevoie să 
îndeplineacă vreo obligaţie, de vreme ce s-a pus de acord cu Sovietele. 

După decorarea lui Montgomery şi a regelui Mihai, Stalin a conferit ordinul „Victoria” şi 
lui Broz Tito, punându-l pe acelaşi picior cu primii doi. 

12.9.45. New-York Herald Tribune de ieri publică şi el aceleaşi informaţii cu privire la 
rolul Rusiei în constituirea guvernului Groza, precizând că în vizita sa în Transilvania, primul 


ministru era însoţit de generalul Susaikov care-i comanda când şi ce să vorbească. 

News Chronicle la rândul său, scrie că englezii şi americanii refuză să încheie pacea cu 
România, Bulgaria şi Ungaria, ale căror guverne comuniste reprezintă o infimă minoritate 
impusă. 

La deschiderea conferinţei, Bevin a declarat între altele, că aliaţii vor trebui să se pună 
de acord asupra disfuncţiei unor noţiuni ca „democraţie” care au un sens diferit în apus şi în 
răsărit. 

Guvernul polonez s-a decis să reia relaţiile cu România. O delegaţie a sosit de la Varşovia 
spre a încheia un acord economic. Se vede de aici scopul urmărit de guvern pentru a dovedi 
că România poate trăi perfect şi fără recunoaşterea anglo-americanilor. 

Poliţia aliată urmăreşte la Triest o bandă de agenţi iugoslavi care umblă cu liste de 
subscripţii în sârbeşte şi în italiană, cerând alipirea la Jugoslavia a întregii regiuni, sub 
ameninţarea de a se răzbuna asupra celor ce ar refuza să-şi manifeste adeziunea. 

13.9.45. Canaliile întoarse de la Moscova dau un comunicat cu privire la negocierile 
încheiate cu „rezultate extrem de favorabile”, în care arată că ruşii ne oferă din ce-au jefuit 
de la noi, grâu şi porumb, cu împrumut pe un an, cu dobândă de 5%, o oarecare reducere a 
livrărilor în natură pentru nevoile trupelor sovietice din ţară, precum şi restituirea unei mici 
părţi din parcul de vagoane şi vase furate toamna trecută. 

Pentru toate aceste minuni, au scos în stradă câteva sute de nenorociţi, copii şi derbedei, 
ca să le strige: „Bine aţi venit”! 

MacArthur a dispus arestarea conducătorilor japonezi ai socităţii secrete jingoiste 
„Balaurul Negru”, în cea mai mare parte generali, care pe rând au început să-şi facă 
harakiri. 

în prezenţa Lordului Mountbatten, la Singapore s-a semnat capitularea tuturor forțelor 
japoneze din Asia de sud-est, cu efective de peste un milion de oameni. 

Anglo-americanii continuă să se ocupe de România. în acest sens, se poate spune că 
Groza ne-a făcut un bine, /imes scrie în termeni foarte potoliți că este de mirare cum a putut 
Izvestia să afirme asemenea neadevăruri, acuzând pe englezi şi pe americani de a se fi 
amestecat în treburile interne ale unui stat suveran şi independent, când ştiut este că au 
făcut-o în conformitate cu prevederile acordului de la Yalta, adăugând că socoteşte 
deschiderea acestei polemici în ajunul Consiliului miniştrilor de Externe, ca pe o acţiune 
nefericită. 

Pentru tonul măsurat al acestui ziar, găsesc că e foarte mult. 

Perspectivele acestui consiliu sunt ca el să dureze vreme destul de îndelungată, poate 
chiar doi ani, pentru a-şi transmite apoi funcțiunile Consiliului de Securitate al Naţiunilor 
Unite. 

Radio Moscova a anunţat că aliaţii au căzut de acord să amâne pentru mai târziu 
discutarea problemei Strâmtorilor şi a Mării Baltice, la care Truman s-a grăbit să răspundă 
că Dardanelele şi comunicațiile pe unele fluvii internaţionale urmează a fi discutate imediat. 

Deocamdată la Londra, miniştrii n-au ţinut azi şedinţa, spre a-şi procura şi traduce toate 
documentele necesare, poate şi spre a mai sta de vorbă şi a găsi unele modalităţi de acord. 

Asupra Italiei, sunt pe tapet chestiunile teritoriale, Franţa cerând o rectificare de fruntarie 
în Savoia, Austria pretinde Tirolul meridional, Jugoslavia reclamă Veneţia -Giulia şi portul 
Triest, iar Grecia revendică Dodecanezul. Egiptul care pretinde un plebiscit asupra Libiei cu 
speranţa de a obţine ceva din partea aceea, profită de ocazie pentru a ruga pe englezi ca 
ocupaţia lor să ia sfârşit. Etiopia de sigur se gândeşte că n-ar fi rău să aibă o ieşire la mare 
prin Eritreea. 

Pentru toate acestea, Consiliul va convoca delegaţii ale acestor state, spre a fi audiate 
împreună cu cea italiană. 

Englezii şi americanii se arată tot mai preocupaţi de soarta tragică a 10-12 milioane de 


nemti (se vede că cifra creşte mereu), expulzați din ţările învecinate, care n-au unde merge, 
nici ce mânca. Copii şi femei ce nu pot purta vina păcatelor naziştilor, sosesc muribunzi la 
Berlin şi riscă să piară în iarna ce va veni, şi care va fi cea mai cumplită pentru biata Europă. 

Şi la noi se va pune în curând problema foametei destul de riguros şi mulţi se întreabă 
dacă din punct de vedere al oportuniţăţii politice, n-ar fi mai practic să rămână tot guvernul 
actual, măcar până la primăvară, să se zbată tot el cu toate nevoile. 

Orice altă formulă guvernamentală s-ar găsi, ea s-ar lovi inevitabil de toate aceste 
dificultăţi, din care ar profita numai propaganda subversivă, aruncându-i în spinare toate 
acuzele şi care ar provoca necontenit tulburări şi greve, mai ales cu ocupaţia rusească 
prezentă. De aceea, poate mai bine ar fi să mai înghiţim câteva luni ridicolul acestor 
succese şi întoarceri triumfale de comandă şi să lăsăm scârbelor fenediste să ducă ei singuri 
ponosul zilelor grele şi negre ce ne aşteaptă. 

Unica parte grea a problemei va fi situaţia Regelui, care nu poate relua raporturi cu acest 
guvern rebel. Grava întrebare rămâne că în asemenea caz, ruşii vor avea toată latitudinea 
să împingă din toate puterile la nişte alegeri pe placul lor şi deci la înglobarea ţării în vreo 
formulă de anexare sau oricum de dominare. 

Cred însă că americanii care au luat acţunea în mâinile lor, vor reuşi să oblige pe ruşi a 
ne părăsi ţara, singurul mijloc de a da viabilitate unui guvern democratic la noi. 

La congresul trade-unionist de la Blackpool, delegatul american a atacat violent 
sindicatele sovietice, afirmând că nu vor putea colabora niciodată cu muncitorii ruşi, care nu 
se bucură de drepturi, de libertate într-o ţară fără Parlament, fără presă liberă, fără putinţa 
de a-şi exprima gândirea. 

Printr-o scrisoare deschisă, delegatul sovietic acuză delegaţia americană de a face 
aprecieri injuste asupra sindicatelor sovietice, care în asemenea condiţii nu pot participa 
mai departe într-un organism federativ internaţional. 

Bymes a avut azi întrevederi cu regele Petru şi cu regentul Damaschinos. 

Sunt zvonuri că şi regele Mihai ar pleca la Londra să reprezinte interesele româneşti. 
Izvestia a schimbat complet tonul: un articol foarte „a l'eau de rose” în care arată că deşi 
există unele nepotriviri şi contradicții de tendinţe între aliaţi, sunt totuşi mari probabiltăţi ca 
discuţiile din Consiliul celor cinci miniştri de Externe să aplaneze dificultăţile şi să readucă 
unitatea de vederi. 

15.9.45. Calculând cât se poate de simplist, Molotov a adus în faţa consiliului de la 
Londra proiecte de tratate de pace cu România, Bulgaria şi Ungaria, care se pare că nu sunt 
altceva decât confirmarea textelor din convențiile de armistițiu. 

Sunt indicii că socoteala de acasă nu se potriveşte cu cea din târg. 

Atitudinea lui Truman e intransigentă, delegaţii americani atacă tendinţele sovietice, iar 
Radio America declară că toată opinia publică din Statele Unite e strânsă în jurul 
Preşedintelui. 

Figura Regelui nostru pare a fi azi cea mai populară printre americani. Dacă la cererea 
regelui Petru de a se ocupa de treburile interne ale Jugoslaviei, Bymes i-a răspuns rece că 
nu se poate ocupa de chestiuni ce nu sunt în program, este că într-adevăr a trebuit să 
refuze o intervenţie de ultima oră, provocată de problema atât de actuală a României, dar 
care pentru sârbi nu se pune. Aceasta deoarece acolo restaurarea Regelui e hotărâtă, ca şi 
cea a lui Tito, confruntat acum cu o serie de înfrângeri din partea partizanilor lui Mihailovici, 
care luptă în numele Regelui. 

Radio Moscova nu se astâmpără, declarând ritos că guvernul Groza pregăteşte viitoarele 
alegeri din România care vor fi absolut libere, cu vot universal şi scrutin secret, pentru a 
dovedi cât de tare iubeşte şi susţine poporul acest guvern. 

Aliaţii protestează împotriva proiectului de concesionare a unei regiuni petrolifere din 
Austria ce produce o medie anuală de un milion tone, oferită Sovietelor de către guvernul 
Renner. 

Pentru problema Triest, pe lângă experţi italieni şi jugoslavi, vor mai lua parte şi delegaţi 
ai Australiei, Canadei, Indiei şi Noii Zeelande, care, din întâmplare, sunt cu toţii membrii 


Commonwealth-ului britanic. 

Se pare că Franco a hotărât să pună capăt prerogativeor exclusive ale Falangei şi să 
permită reînvierea partidelor politice spaniole. Totodată, poliţia din Madrid a arestat 
comitetul central al Partidului Comunist de acolo. 

Dacă Franco va trece mâna, este cert că o va face în favoarea Monarhiei. 

După înapoierea de la Moscova, Tătărescu a cerut în două rânduri audienţă la Rege „spre 
a-i comunica ştiri de o extremă importanţă.” în zadar, deoarece audienţele i-au 
20 „frumos parfumai 

fost succesiv refuzate. Ce-i putea spune? să recunoască faptul că în prosteasca şi josnica lor 
trădare, canaliile au admis ca trupele ruseşti să plece de la noi abia în... iulie 1946!?... 

P.S. Probabil că temându-se ca ruşii să nu se formalizeze că în chestiunea graniţelor 
italiene vot fi complet majoraţi de voturile britanice, Bevin a poftit la discuţii şi pe delegaţii 
ucrainean, polon şi rus alb. 

Aud că guvernul Groza ar fi dat delegaţie lui Molotov să trateze dânsul în numele 
României negocierile de pace cu aliaţii. Nu mă mai mir de nimic! 

16.9.45. Cancelarul Renner a comunicat că faţă de protestările anglo-americane, 
guvernul austriac a decis să amâne pentru mai târziu deschiderea discuţiilor privitoare la 
concesionarea terenurilor petrolifere din zona sovietică, promisă acestora. 

Guvernul francez a hotărât să încheie cu Spania un acord economic în valoare de 12,5 
milioane livre sterline pentru materii prime, alimente necesare populaţiei spaniole 
înfometate şi de 7,5 milioane reprezentând mâna de lucru spaniolă în Franţa. 

încă o dovadă că de Gaulle schimbă de picior. Pe de altă parte însă, Leon Blum acordă un 
interview presei, pentru a protesta împotriva ideii unui bloc apusean cu tendinţă exclusivistă 
faţă de Soviete. 

Noile dispoziţii electorale luate în Jugoslavia împotriva cetnicilor lui Mihailovici şi în contra 
tuturor funcţionarilor care au prestat serviciu pe vremea ocupaţiei, probează atitudinea 
vădit anti-aliaţi pe care Tito se menţine cu fermitate. 

în Bulgaria, alegerile sunt fixate pentru 18 noiembrie. 

Ministrul de Externe sârb Subasici, care trebuia să plece la Londra pentru discutarea 
frontierei cu Italia, a avut un atac de apoplexie şi este înlocuit cu vicepreşedintele 
Consiliului. 

Bevin analizează cu Bidault termenii unui tratat de alianţă franco-englez. 

Truman va lua mâine în cercetare problema spinoasă a condiţiilor de muncă în Statele 
Unite, unde 200.000 lucrători au declarat grevă, majoritatea de la General Motors din 
Detroit, pentru a obţine o majorare a salariilor cu 30%. Până acum, la cererea lui Roosevelt, 
recurgerea la grevă fusese suspendată de comun acord pe toată durata războiului. 

20.9.45. Guvernul Groza a rămas plutind în aerul mefitic al Moscovei, fără platformă 
constituţională şi fără sprijinul maselor cu care se laudă, fără posibilitatea să-şi consolideze 
situaţia în afară, altfel decât cedând ruşilor tot ceea ce aceştia poftesc. 

Chiar numai citind expunerea făcută în Consiliu asupra noilor acorduri încheiate, se poate 
vedea uşor cât de prădaţi continuăm să fim. Guţă, care, după întoarcerea de la Moscova, a 
cam amuţit, se dă peste cap să intre în grațiile regale; unii spun că ar fi fost chiar poftit la o 
vânătoare. 

Consiliul miniştrilor de Externe discută condiţiile păcii cu Italia, unde şi Grecia a fost 
chemată să prezinte un memoriu şi se pare că vor căuta o fruntarie etnică cu Jugoslavia cât 

mai aproape de realitate, urmând ca regiunii portului Triest, să i se aplice un regim 
internaţional. 

Attlee la Londra şi Wawell la New Delhi au anunţat că India va avea o constituţie şi un 
regim autonom. 

La Londra, Franţa se manifestă tot mai mult a fi trecut în câmpul anglo- americanilor; de 
aceea Rusia face spume şi tratează regimul de Gaulle, ca şi pe cel din Grecia, drept 


nereprezentativ, ridicând în schimb în slavă pe cele din România şi din Bulgaria. 

Spre a pune la punct problema relaţiilor dintre Anglia şi Spania franchistă, ca şi a tuturor 
poveştilor despre o coluziune între Londra şi Madrid, guvenul englez a dat publicităţii 
răspunsul trimis de Churchill încercării de apropiere din partea lui Franco. 

într-un inteview acordat presei engleze, Molotov a precizat că guvernele român, bulgar şi 
ungar sunt reprezentative, guvernul Groza fiind singurul care a reuşit să restabilească 
ordinea în ţară şi să execute cu lealitate condiţiile armistiţiului. Venind la putere, Groza a 
propus grupărilor Maniu şi Brătianu colaborarea, dar nu s-a putut înţelege din cauza 
pretențiilor lor excesive de participare la guvernare; de altfel, vor avea loc în curând alegeri 
generale, pentru ca viitorul Parlament să dea exact măsura compunerii viitorului guvern, 
prin listele de candidaţi propuse de câteva partide politice (recte: partidele FND), iar nu 
printr-o listă unică. 

Se vede bine de aici că Sovietele au luat în mână cauza României. Să vedem acum ce-or 
zice şi ceilalţi. E vorba ca azi să se ia în considerare problemele tratatelor de pace cu statele 
din sud-estul Europei. 

Mari demonstraţii la Buenos Aires în contra guvernului de dictatură din Argentina. 

Marile puteri aliate vor lua măsuri pentru a asigura independenţa Coreii. 

Se prevede că, după executarea condiţiilor capitulării, Mikadoul ar avea de gând să 
abdice, asumându-şi răspunderile. 

Radio Londra de astă seară anunţă că cele două şedinţe de azi ale Consiliului au fost 
consacrate tratatelor de pace cu Finlanda şi România, luându-se ca bază de discuţii 
propunerile delegaţiei sovietice; delegaţia britanică a făcut o expunere relativ la ambele 
state, iar cea americană numai referitoare la România. 

în ritmul în care lucrează, miniştrii de Externe vor prelungi şedinţele până joia viitoare şi 
sunt probabilităţi să se întâlneacă din nou la începutul lunii decembrie spre a discuta atunci 
rezultatele obţinute între timp de către adjuncţii lor. 

Comentatorul de la Londra asupra situaţiei de la noi, discutând interview-ul lui Molotov, 
pare să se mulţumească acum ca guvernul Groza să accepte libertatea presei şi a 
întrunirilor, modificarea legii electorale şi asigurarea unor alegeri libere, pentru a fi 

Este evident că totul se va termina printr-o formulă de compromis şi că în orice ipoteză 
ne-am afla, vom fi totdeauna obigaţi să ţinem seama de potenţialul rusesc din flancul 
nostru. 

în orice împrejurări ne-om afla şi orice guvern, - oricât de susţinut de anglo- americani ar 
fi, - toată problema se reduce la putinţa de a determina un moment mai curând, plecarea 
ruşilor din ţară. Altfel, guvernul ce ar veni, n-ar putea face alegeri cinstite, chiar de ar voi, 
oricâte libertăţi ar acorda pe hârtie. 

Ar fi deci nevoie de alte luni de frământări interne, de alte guverne, poate cu alte 
protestări ale aliaţilor şi cu alte alegeri generale pentru a ajunge peste un an, să zicem, la o 
Românie sleită material şi moral, dar liberată de ruşi. 

Deocamdată, Groza a convenit la Moscova o oarecare reducere de furnituri pentru 
trupele de ocupaţie până în iulie viitor, rămânând ca atunci, dacă pacea nu s-a încheiat încă 
şi dacă ruşii n-au consimţit încă să părăsească ţara, să se convină asupra altor cantităţi 
pentru trupele ce vor mai sta la noi. Vedremo!... 

21.9.45.Şedinţa de azi dimineaţă a fost consacrată exclusiv României. 

Deşi anglo-americanii nu sunt de acord cu sovieticii în privinţa reprezentativităţii 
guvernului Groza, aliaţii continuă a fixa condiţiile tratatului de pace, cu speranţa că ulterior 
vor conveni şi asupra unui guvern legal. 

Miniştrii aliaţi i-au pus întrebări vicepreşedintelui guvernului jugoslav cu privire la 
pretenţiile teritoriale asupra României, Bulgariei, Albaniei şi Greciei. El a răspuns că sârbii 
au tot interesul să trăiască în raporturi de prietenie cu aceste state, unica revendicare este 
faţă de Austria, fără a cere însă şi localitatea Villach. 

Cu toate garanţiile date de autorităţile jugoslave, partidele de opoziţie au hotărât să nu 
prezinte candidaţi la alegeri, dat fiind caracterul dictatorial al guvernului. 


La Londra se discută interview-ul lui Molotov care ridică interese ruseşti în Dodecanez, 
Eritreea, Tripolitania, unii spun chiar Suez, ceea ce constituie un atac direct în contra 
drumului imperial al Commonwealth-M britanic. 

Eisenhower a sosit la Varşovia, iar Montgomery la Praga. 

Ruşii retrag trupele din Teheran. 

Ştiri încă neconfirmate asupra acordului între Guomindang şi China comunistă pentru o 
colaborare sub conducerea lui Tchang Kai-check. 

22.9.45. Fel de fel de zvonuri puţin îmbucurătoare circulă cu privire la desfăşurarea 
activităţii Consiliului miniştrilor de Externe de la Londra şi, în corolar, relativ şi la soarta 
guvernului Groza. 

După ce Tătărescu afirmase că azi el va demisiona ca dovadă a lealităţii sale faţă de 
Rege, aud acum că rămâne în guvern. Pe de altă parte mi se afirmă, dar îmi vine greu a 
crede, că din unicul motiv ca în capul guvernului să rămână un ardelean, Maniu ar fi promis 
lui Groza să-l împace cu Mihail... 

Cum şi la Londra s-ar părea că, în anumite condițiuni formula guvernului de azi n-ar mai 
fi respinsă prin definiţie de către anglo-americani, ne-am putea aştepta să vedem 
continuând echipa actuală, cu mici modificări de persoane, adică marasmul permanentizat. 
[...] 

Guvernul de la Belgrad propune înglobarea Triestului în federația jugoslavă ca stat liber 
cu 25 reprezentanţi în Parlament. 

Presa britanică socoteşte că problema bulgară va fi foarte anevoiasă, din cauza 
pretențiilor ruseşti la despăgubiri şi la o fruntarie prezentând garanţii serioase. 

în ce priveşte România, dificultăţile unui acord se vor ivi relativ la potenţialul şi la rolul ei 
militar, la forma ei de guvernământ şi la problema Transilvaniei. 

Daily Herald se întreabă: de ce protestează Pravaa împotriva ideii unui bloc apusean, în 
timp ce Sovietele duc o politică de înglobare a micilor state din răsăritul Europei în zona lor 
de influenţă? 

Se pare că procesul de la Nürnberg al celor 24 principali criminali de război va începe de 
abia după Crăciun. 

New Statesman, organ de stânga, protestează vehement în contra pretenţiei Rusiei de a 
obţine mandat asupra Tripolitaniei şi o consideră ca o dezvăluire a tendinţelor sale 
imperialiste în Mediterana. 

Se pare că guvernul Groza a decis să asume prerogativele regale şi să emită decrete fără 
semnătura Regelui. Care va fi poziţia lui Mihai dacă situaţia de azi continuă?!... 

Azi era să fie discutate la Londra condiţiile tratatului cu Ungaria; şedinţa însă s-a amânat 
şi sunt unele presupuneri că ar fi din cauza acordurilor economice încheiate cu Sovietele, 
după modelul celor din România cu societăţi mixte etc. 

Corespondenta americană Ann McCormick este de părere că acest consiliu de la Londra 
reprezintă doar o primă fază de explorare a problemelor de după război şi crede că tratatele 
de pace nu se vor încheia încă, ci că se va stabili o situaţie intermediară care să dea acestor 
state putinţa să reia o viaţă internă şi internaţională normală; ea declară în concluzie: „o 
amânare a soluţiei este totdeauna preferabilă uneia rele luate în pripă”. Vedem de aici, la 
ce ne putem aştepta. 

Congresul de la Bombay a refuzat să ia în considerare propunerile Angliei, declarând că 
nu poate discuta decât pe baza completei independente a Indiei, aşa că şi această încercare 
este „a failure. "2" 

23.9.45. Se anunţă azi de la Londra că situaţia în consiliul miniştrilor a atins o tensiune 
latentă datorită totalei divergențe dintre Soviete şi aliaţi în ce priveşte situaţia politică 
internă în statele din sud-estul Europei, şi care a ajuns la un punct culminant prin cedarea a 
50% din activitatea economică a Ungariei către ruşi. 

21 „un eşec” 

Aceasta a fost cauza suprimării şedinţei de ieri dimineaţă; cea de după amiază a durat 
câteva ore, în care timp s-au depus sforţări deosebite pentru reducerea tensiunii. 

Ducele de Windsor a sosit în Europa şi se va stabili la Paris sau în sudul Franţei. 

24.9.45. Ştirile de azi dimineaţă sunt cu mult mai îmbucurătoare: întors la Casa Albă, 
Truman a declarat presei că dânsul personal a luat în mână întreaga chestiune a bombei 
atomice, ca să curme odată pentru totdeauna orice amestec politic sau orice discuţie 
asupra datoriei Statelor Unite de a împărtăşi acest secret şi celorlalţi aliaţi. 

La Londra, după ce a lăsat pe ruşi să reclame despăgubiri de război Italiei şi după ce a 
lăsat pe Tito să revendice Triestul, guvernul american declară hotărât că nu admite ca Italia 
să plătească vreun ban ca despăgubiri, nu admite alte graniţe decât cele fixate de Woodrow 
Wilson în 1919, nu admite ca oraşul Triest, al cărui port va fi internaţionalizat, să nu rămână 
pe teritoriul italian. 

Este evident că această intransigenţă americană nu e determinată de vreo dragoste 
neţărmurită a poporului yankee pentru cel italian, ci e doar datorită faptului că Italia 
reprezintă pivotul rezistenţei în Mediterană faţă de primejdia amestecului sovietic. 

Să sperăm că şi România reprezintă pentru Statele Unite şi pentru viaţa Europei un alt 
pivot, tot atât de important şi de ameninţat, acel al Dunării, iar ruşii vor fi puşi în curând la 
ordine şi în ce ne priveşte pe noi. 

25.9.45.în consiliul de ieri s-au discutat problemele de navigaţie ale fluviilor 
internaţionale europene: Dunăre, Rin, Elba şi Oder. 

Teza americană propune un sistem de administrare internaţională prin delegaţii tuturor 
Naţiunilor aliate, pe când cea sovietică pretinde o administrare regională sub controlul 
armatelor de ocupaţie. 

Din cauza poziţiilor contradictorii în privinţa tuturor problemelor din sud-estul european, 
presa britanică declară că umbra Balcanilor întunecă întreaga atmosferă a consiliului. De 
altfel, ruşii au şi cerut ca toate aceste chestiuni să fie scoase de pe rolul discuţiilor dintre 
cele cinci mari puteri, spre a fi tratate într-un comitet restrâns de către cei „3” de la 
Potsdam. 

Corespondenţii americani arată că faptul de a nu se fi ajuns la niciun rezultat definitiv în 
niciuna din chestiunile supuse consiliului, nu trebuie considerat ca o nereuşită, ci doar ca o 
prezentare a situaţiei generale, care va fi examinată ulterior în decembrie, când titularii se 
vor reîntâlni. 

Prin urmare, de rândul acesta, problema tratatelor de pace a fost de abia schiţată, sub 
aspectul tendinţelor diferite ce se desenează între participanţi. 

Atitudinea lui Molotov n-a fost nicidecum aceea a unui delegat dornic să ajungă prin 
discuţii la un rezultat, ci cea a politicianului sovietic care examinează orice problemă numai 
sub aspectul în care aceste chestiuni se pot sau nu adapta poftelor ruseşti de dominație. 

în schimb, consiliul a fost un prilej nimerit al puterilor occidentale de a pomi acţiuni de 
apropiere foarte utile pentru mai târziu, de care de altfel Sovietele se arată destul de 
plictisite. Astfel, acord economic anglo-american, alianţă franco-britanică, înţelegere franco- 
italiană, toate deocamdată în stadiul de tatonări între state, care peste câtva timp s-ar 
putea dovedi închegate ca un bloc apusean. 

Alegerile cantonale din Franţa prezintă o marcată tendinţă spre stânga; sunt însă multe 
balotaje. 

Guvernul egiptean cere retragerea trupelor engleze şi din Sudanul anglo-egiptean şi 
alipirea acestuia într-un singur stat pentru tot cursul Nilului. 

S-a zvonit că Mikadoul ar fi şi abdicat. Deocamdată însă, a cerut să facă o vizită 
generalului MacArthur la reprezentanța americană. 

Pretenţia guvernului Groza de a-şi asuma prerogativele regale se bazează, pare-se, pe 
nevoia promulgării unui decret pentru majorarea salariilor funcţionarilor publici, sperând în 
acest chip să-şi asigure popularitatea în masele orăşeneşti. 

26.9.45. Presa engleză acuză făţiş Sovietele de a voi, în loc de soluţii internaţionale a 


problemelor, acorduri regionale care să prezinte pentru ele un caracter de securitate, prin 
menţinerea în anumite regiuni de regimuri satelite lor. 

Totuşi, se pare că în Ungaria unde regimul parlamentar a fost menţinut, există o 
puternică opoziţie împotriva convențiilor economice maghiaro-sovietice, aşa că ar fi posibil 
ca ratificarea lor să nu se realizeze. 

Statele Unite s-au grăbit să ofere guvernului din Budapesta reluarea raporturilor 
diplomatice, cu anumite condițiuni de garantare a libertăţilor politice. Şi ruşii au comunicat 
prin Voroşilov reluarea relaţiilor diplomatice cu Ungaria, aşa că această ţară ar putea profita 
de supralicitata dintre cele două tabere adverse. 

Se vorbeşte că alegerile generale vor avea loc la 4 noiembrie. 

Premierul belgian van Acker cu mai mulţi membri din cabinet se află la Lisabona, unde e 
aşteptat şi prinţul Charles şi unde se zice că ar sosi şi regele Leopold. 

Să fie vorba de abdicare sau din contra, de împăcare?... 

Republicanii spanioli cer cu insistenţă aliaţilor să rupă relaţiile cu regimul Franco, însă 
cum englezii şi americanii, chiar şi francezii nu se arată deloc dispuşi s-o facă, sunt mai 
multe probabilităţi ca balanţa să atârne în avantajul unei restaurări a Monarhiei, aşa cum 
susţine un aghiotant al pretendentului, care e convins că, până în şase luni, Franco va ceda 
locul direct şi fără tulburări Regelui, în locul unei republici a camarazilor. 

Grevele se intensifică în Statele Unite, numărul greviştilor atinge o jumătate de milion de 
oameni. 

Răscoale în Insulindia, Annam şi Siam. 

Truman spune că nu ştie nimic despre vreo pretenţie sovietică pentru constituirea în 
Japonia a unei comisii aliate de control şi că MacArthur deţine acolo mai departe autoritatea 
supremă. 

28.9.45. Vizita lui Hirohito în jachetă la reprezentanța americană unde MacArthur l-a 
primit în bluză kaki, fără cravată şi fără decoraţii, a prăbuşit de pe piedestal divinitatea 
Mikadoului în sufletul japonezilor. Primul efect este constituirea unui partid laburist în 
Japonia. 

Şi guvernul britanic a decis să reia raporturi limitate cu guvernul maghiar Miklos. 

Stare de asediu în Argentina. 

Zvon la noi, probabil doar o farsă sinistră care denotă însă zăpăceala din spirite, cum că 
guvernul pregăteşte răsturnarea Regelui şi aducerea lui Sadoveanu ca şef al statului până la 
înglobarea ţării în Uniunea Sovietică! Cert este însă că Susaikov i-a spus lui Groza că nu-i 
pasă de rezistenţa regală, că guvernul va rămâne mai departe şi că dacă ar fi să plece 
cineva, apoi acela va fi Regele. Oricum, toată lumea se aşteaptă la schimbări pe curând. 

Wickam Steed a vorbit azi la radio foarte răspicat pentru a pune la punct pretenţiile 
sovietice: omenirea trebuie să înveţe a vorbi o limbă universală, iar nu dialecte naţionaliste 
sau regionale; în loc de a ţine consilii de miniştri în „5”, mai bine ar fi ca aceste probleme să 
fie tratate pe faţă de opinia publică în presă. 

29.9.45. Rezultatul reacției dictatoriale din Argentina unde au loc arestări masive de 
comunişti şi socialişti este că guvernul american ameninţă pe cel din Buenos Aires, 
declarând oficial că va combate orice manifestare fascistă, oriunde s-ar produce şi sub orice 
formă s-ar ivi. 

în Portugalia, preşedintele Carmona a decis dizolvarea Adunării Naţionale precum şi o 
nouă lege electorală democrată, în locul Partidului unic corporatist. 

La Bombay trupele engleze au început represiunea împotriva tulburărilor produse prin 
conflictul dezlănţuit între mahomedani şi hinduşi. Au debarcat de asemenea în Indochina şi 
în curând şi în Jawa pentru potolirea revoltelor naţionaliste, provocate de japonezi. 

Pe continentul asiatic au mai rămas 4 milioane soldaţi japonezi, pentru transportul cărora 
în metropolă, MacArthur refuză să acorde tonajul cerut de guvernul din Tokio. 

Consiliul miniştrilor de Exeme de la Londra se va întruni şi azi după ce au discutat 
pretenţiile franceze în Renania şi Ruhr şi după ce au hotărât ca locţiitorii lor să continue a 
studia problema statelor din sud-estul european. 

Se speră că prin rezolvarea chestiunii maghiare, s-ar putea facilita şi discutarea situaţiei 


din România şi Bulgaria pe cale de compromis. Ce-ar putea însemna acest compromis 
Dumnezeu ştie, fiindcă un lucru este cert: nimic serios nu se va putea organiza 

Caietul VIII. Les convulsions pourla paix 

https://biblioteca-digitala.ro / https://migl.ro 

208 Dimitrie luraşcu 

în ţara noastră, cât timp vom avea pe ruşi pe capul nostru. Alegeri sub ocupaţie aşa cum 
are de gând guvernul, ar fi un dezastru. 

Zvonuri interesate vorbesc mereu de alungarea Regelui şi de un regim hibrid pro-sovietic 
cu o Regenţă provizorie în care să intre şi un comunist. Potrivit celor răspândite de Guţă, el 
este acela care, luptând pentru ordinea burgheză, ar fi reuşit să determine guvernul să 
accepte unele măsuri de ordine în Stat, graţie cărora starea actuală de anarhie ar fi 
întrucâtva dominată şi limitată. 

Formula comunicatului este însă destul de imprecisă, lăsând impresia că traducerea în 
fapt va permite să domnească mai departe arbitrarul şi abuzurile. 

Mareşalul Jukov a fost invitat de Truman şi va sosi peste o săptămână la Washington. N-o 
fi oare vorba să se încerce asupra lui o dulce şi convingătoare promisiune? Similară cu cea 
exercitată asupra lui de Gaulle?... 

30.9.45. Miniştrii de la Londra se mai întâlnesc şi azi spre a se pune de acord asupra 
protocolului sesiunii şi cuvântul de ordine este că nu trebuie pierdută speranţa unei 
înţelegeri între cei mari. 

Spiritele de la noi sunt foarte alarmate şi unii spun că şi Maniu a devenit acum pesimist. 
Să nu uit a menţiona declaraţiile făcute de dânsul presei străine, impecabile ca fineţe şi ca 
urbanitate, chiar a doua zi după interview-ul lui Molotov. 

Zvonurile despre situaţia guvernului sunt foarte variate: unii vorbesc de debarcarea lui 
Groza şi înlocuirea sa prin Tătărescu, alţii că Groza îşi va prezenta demisia Regelui spre a 
reintra în legalitate, că acesta i-o va accepta, însărcinându-l să gireze mai departe afacerile, 
până la constituirea unui guvern pe placul aliaţilor. 

în ce ne priveşte, a licărit ieri o rază de speranţă prin comunicarea de la Londra cum că 
Byrnes a prezentat consiliului o formulă de compromis în ce priveşte statele balcanice şi că 
Molotov a cerut instrucţiuni Moscovei pentru a le putea discuta. 

Dacă formula ar fi pe placul ruşilor, este sigur că el n-ar mai avut nevoie să ceară 
instrucţiuni, iar dacă tonul n-ar fi fost destul de hotărât şi ameninţător, s-ar fi mulţumit s-o 
respingă, aşa cum a procedat fără jenă în alte ocazii. 

Sovietele încearcă să combată acţiunile americane prin grevele declanşate în Statele 
Unite, unde numărul greviştilor a trecut de 2 milioane. 

în Germania ocupată de ruşi, se expropriază moşiile junkerilor de peste 250 hectare, pe 
când imbecilii la noi au limitat la 50 hectare pe care vor până la urmă să le fure şi pe ele. 

1.10.45. Din izvor destul de serios, aflu că Moscova este hotărâtă să admită schimbarea 
guvernului Groza, de care ruşii şi-au dat seama de totala sa insuficienţă. Rămâne de văzut 
cine va forma noul cabinet. Mi se afirmă că aliaţii susţin coaliția în „4” din august 1944, 
ceea ce le-ar da garanţia unui minim de libertăţi la viitoarele alegeri. 

Se pare că şi în Bulgaria s-au petrecut cam aşa lucrurile, încât opoziţia a prins putere şi 
începe a-şi manifesta pe faţă reacţia împotriva comndamnărilor injuste ale ofiţerilor şi 
politicienilor bulgari. S-a ajuns, după obiceiul lor, să se asasineze magistraţii care i-au 
judecat, dintre care unii au scăpat refugiindu-se la noi. 

Turcii pretind a şti că Truman ar fi propus lui Stalin o întâlnire în doi, Statele Unite fiind 
mai independente şi mai puţin interesate în problemele europene decât Anglia şi deci mai în 
măsură să discute în mod obiectiv cu sovieticii. 

Rămâne de văzut cu ce mijloace vor reuşi americanii să convingă pe sovietici. 

După balotaje, alegerile cantonale din Franţa au confirmat un şi mai mare câştig pentru 
socialişti, aşa că şi la alegerile generale de peste trei săptămâni, este de aşteptat victoria 
stângii. 

Arabii protestează cu indignare împotriva demersului preşedintelui american pe lângă 
guvernul britanic de a permite imigrarea în Palestina a 100.000 evrei fără adăpost din 


Germania, declarând că acea ţară nu e colonie engleză, ci un teritoriu sub mandat, asupra 
căruia Anglia nu are drepturi suverane. 

Miniştrii de Externe nu s-au putut pune de acord asupra textului de protocol final. 

Presa engleză emite părerea că înaintea viitoarei sesiuni din decembrie, cei cinci să se 
reunească la Moscova, adică: Stalin, Truman, Attlee, de Gaulle şi Tchang Kai-check. 

La Triest şi în alte oraşe din regiune ca Gorizia, grevele s-au întețit susţinute de populaţia 
rurală de origine sârbă, deci alimentată de politica lui Tito. 

3.10.45.După ultima şedinţă de aseară, miniştrii de Externe pleacă azi de la Londra. 
Declaraţiile lui Bymes făcute presei şi comunicatul Moscovei mărturisesc pe faţă că 
rezultatul actualei sesiuni a fost o nereuşită totală, după ce, până la 22 septembrie, 
speraseră să ajungă la o înţelegere. 

în acea zi, Molotov, care semnase un acord relativ la participarea Franţei şi Chinei la 
discuţiuni, se trezeşte deodată, desigur în urma unor aspre mustrări venite de la Kremlin, şi 
declară că a comis o greşeală iscălind acordul privitor la consiliul celor cinci, cerând ca 
hotărârile esenţiale să nu se ia decât în trei, conform celor fixate la Potsdam. „N-ar fi 
admisibil ca Franţa, care nici măcar n-a declarat război Bulgariei, României şi Ungariei, să 
discute acum condiţiile tratatelor de pace ce se vor încheia cu aceste ţări.” 

După părerea lui Bymes însă, n-ar fi admisibil ca „trei mari puteri să hotărască asupra 
soartei lumii şi să cheme apoi pe toţi ceilalţi, spunându-le doar: semnaţi! Acesta ar fi 
mijlocul cel mai sigur de a nărui pacea şi de a ajunge chiar de a doua zi la conflicte.” (Cu 
alte cuvinte, teza germană depre „diktatu/“de la Versailles.) 

Bineînţeles, consiliul continuă activitatea prin locţiitorii miniştrilor care vor rămâne în 
continuare la Londra. 

Bymes crede că decât să se aştepte o nouă sesiune a consiliului care s-a încheiat printr-o 
quasi-ruptură din pricina notei cu caracter ultimativ a lui Molotov, mai bine ar fi să se 
întrunească din nou şefii de Stat, ale căror întâlniri au avut totdeauna bune rezultate. 

în aceste condiţii, nu văd pentru noi posibilitatea de a mai scăpa de ruşi, afară de cazul 
unui conflict deschis între cele două tabere. Oricum, nu se mai pune pentru câtva timp 
chestiunea schimbării de guvern în România, fiindcă acum Moscova nu mai are motive de 
menajat pe ceilalţi. 

Starea de tensiune creşte în lumea arabă împotriva evreilor: guvernul libanez intervine şi 
el, protestând contra imigrărilor în Palestina; guvernul englez a răspuns lui Truman spre a-şi 
susţine punctul său de vedere; arhiepiscopul copt al lerusalimului a fost găsit mort într-un 
şanţ în Cairo. 

La intervenţia Londrei, Polonia şi Cehoslovacia au întrerupt provizoriu expulzarea 
germanilor. 

Mareşalul Jukov s-a îmbolnăvit brusc la ordinul Moscovei şi a contramandat vizita sa în 
Statele Unite. în schimb, generalul Patton, comandantul armatei americane de ocupaţie din 
Germania, a fost înlocuit şi Moscova jubilează. 

Din cauza situaţiei încordate din Argentina, guvernul de la Washington discută cu cel din 
Rio amânarea sau chiar anularea conferinţei pan-americane. 

Regele Leopold, trăind în Elveţia, a lansat un manifest poporului belgian, spre a-şi apăra 
atitudinea din vremea ocupaţiei germane, explicând rostul vizitei sale la Berchtesgaden, 
atunci când Hitler ordonase ca numai flamanzii să se poată înapoia în Belgia şi spre a afirma 
că aşteaptă cu încredere votul poporului, a cărui expresie de voinţă e însăşi monarhia 
belgiană. 

4.10.45. Delegaţia sovietică la Londra a dat publicităţii proiectul de protocol propus de 
Moscova, neacceptat de ceilalţi delegaţi. Ea propunea ca actul final să fie semnat de toţi 
cinci, însă ca cel privitor la Italia să nu aibă semnătura Chinei, cel asupra tratatelor de pace 
cu România, Bulgaria şi Ungaria nici pe a Franţei, iar cel despre Finlanda, nici pe a Statelor 
Unite. 

într-un comunicat al Ambasadei americane, Bymes propusese din contra, ca în cazul în 
care hotărârile n-ar fi luate decât de semnatarii de la Potsdam, deciziile lor să fie revizuite 


de plenul conferinţei de pace, compus din totalitatea Naţiunilor Unite europene, precum şi 
de acele state ne-europene care au luat parte efectivă la ducerea războiului în Europa. 

Times de azi declară foarte dur că „d-nul Molotov a irosit cu multă nepăsare toate 
simpatiile pe care şi le-au câştigat Sovietele pe lângă aliaţi în timpul războiului.” 

6.10.45. Charta Naţiunilor Unite intră în vigoare căci a fost ratificată de peste 29 state. 

în urma ordinelor generalului MacArthur de a se elibera prizonierii politici şi de desființare 
a societăţii naţionalist-şovine, guvernul prinţului Higashi Kuni a demisionat, deşi neagă a fi 
din această cauză. Sunt negocieri şi întrevederi pentru formarea noului cabinet. 

După ruperea oricărei încercări de acord între anglo-americani şi ruşi şi mai ales după 
vehementul articol din /zvestia care acuză formal pe aliaţi de rea credinţă, se spune că 
Londra şi Washington ar trata constituirea unei unice armate cu un Stat Major comun, în 
timp ce amiralul Nimitz se gândeşte desigur tot la primejdia rusească, atunci când declară: 
„Statele Unite n-au intrat niciodată pregătite în război; rog Cerul ca un viitor conflict armat 
să nu ne mai găsească nepregătiţi.” 

Dacă însă s-ar verifica ştirea că ruşii au abandonat guvernul Groza şi că Regele va 
însărcina pe Lupu a forma noul cabinet (de alegeri) cu reprezentanţi ai celor patru partide 
din coaliția loviturii de stat de la 23 august 1944, acesta ar fi semnul evident că dau înapoi 
şi că recunosc înfrângerea politicii lor de intransigenţă de la Londra. 

Se vorbeşte chiar de o schimbare a atitudinii lui Stalin şi de înlocuirea echipei Molotov 
prin Litvinov (ca totdeauna atunci când o acţiune încercată dă greş, agentul plăteşte oalele 
sparte). 

Bymes a declarat că este inadmisibil ca pacea să fie dictată de un Directorii!, fie el de 
trei sau de cinci, care să hotărască cu privire la interesele celor mici. Aceasta n-ar mai fi 
pace. Statele Unite ar fi dispuse să impună condiţii statelor învinse, dar nu pot admite să le 
impună Naţiunilor Unite, nici să oblige state ca Franţa şi China să se supună voinţei unei 
singure puteri, pe baza principiului unanimităţii (exact în contradicţie cu pretenţia lui 
Molotov, care nu admite ca Sovietelor să le fie impusă voinţa altora). 

Dânsul admite însă ca acest consiliu, de cinci sau chiar de trei state, să pregăteacă 
textele tratatelor, care înainte de sfârşitul anului să fie prezentate în faţa conferinţei de 
pace. 

în privinţa Italiei, el cere ca noile frontiere să fie bazate pe criterii etnice, ca Triest să fie 
internaţionalizat, ca Dodecanezul să revină Greciei, iar coloniile italiene să fie puse sub 
mandat (fără a preciza formula), dar refuză să admită cererea Rusiei ca Italia să plătească 
600 milioane dolari ca despăgubiri de război. Ajutorul acordat de americani poporului italian 
se ridică până acum la câteva sute de milioane, aşa că n-ar fi just ca italienii să plătească 
spre a se alimenta şi să facă sforţări zadarnice, pentru ca aceşti bani să intre în buzunarele 
unui alt stat (recte Rusia). 

Speră că impasul la care s-a ajuns cu privire la Bulgaria şi România, va folosi pentru ca 
într-o viitoare întrunire a miniştrilor de Externe să se găsească mai lesne o soluţie 
acceptabilă. 

Federaţia Sindicatelor Muncitoreşti, reunită la Paris în congres şi reprezentând aproape 
50 milioane lucrători, a ales pe Sir Walter Citrine ca preşedinte şi pe francezul Saillant ca 
secretar general. Deci şi aici se înregistrează un nou eşec pentru ruşi. 

Baronul nipon Shidekara, bătrân liberal de 73 ani care s-a retras din politică în 1931 din 
cauza acţiunii Japoniei în Manciuria, a acceptat să formeze guvernul, păstrând pe Yosida la 
Afacerile Străine. 

Ducele de Windsor a sosit singur la Londra, locuind la Malborough House împreună cu 
mama sa. 

în privinţa variantei Lupu, Mihai Popovici îmi spune că ar putea fi păcălit de ruşi, tot aşa 
cum a fost la 6 martie, când Ana Pauker îi spunea că dânsul este omul lor, în timp ce avea în 


buzunar soluţia Groza. 

9.10.45. Zvonurile care circulă la noi continuă a fi contradictorii. 

Unii pretind că guvenul se va remania în parte, mărindu-se procentul elementelor 
burgheze, aceasta fiind teoria lui Guţă, care tot speră să ajungă el şef de guvern. 

Alţii spun că micile cârpeli, ce se vor face provizoriu, vor dura până la noua întrunire a 
miniştrilor de Externe de peste două luni, când se va constitui noul guvern pe baza coaliţiei 
celor patru partide, având asentimentul tuturor aliaţilor. 

Aceasta e ideea lui Titel Petrescu care a mărturisit că nu se mai înpacă cu reprezentanţii 
socialişti din cabinet, nici cu cele ce apar în ziarul Libertatea. 

Mai este speranţa lui Lupu de a forma el guvernul cu agrementul Moscovei, Londrei şi 
Washingtonului pentru organizarea alegerilor. 

Şi mai este în fine gândul lui Maniu ca guvernul să-şi înainteze demisia spre a reintra în 
legalitate, pentru ca Regele să-l lase apoi să gireze afacerile până la constituirea unui nou 
cabinet, socotind că astfel Groza va rămâne până la primăvară, dar fără a avea dreptul să 
facă alegeri, pentru a încasa toată revolta şi năduful populaţiei, care va suporta încă 6-8 luni 
grele, şi evitând celorlalte partide asemenea tribulaţiuni. 

Deocamdată însă, se simte o oarecare schimbare în atitudinea guvernului: ziarele au 
publicat în-extenso expozeul lui Bymes, iar emisiunile la radio nu ne mai otrăvesc cu textele 
de tămâiere a ruşilor din Scânteia sau din Grai nou, ci transmit telegrame din Londra, 
Washington, Paris etc., lăsând mai pe la coadă pe cele de la Moscova, Sofia sau Belgrad. 
Expunerea lui Bevin, cât se poate de bună, a apărut necenzurată în presa noastră. 

Azi la Londra, zi mare: se redeschide Parlamentul şi se pun în discuţie chestiunile mari 
ca: naţionaliarea Băncii Angliei şi a minelor de cărbuni, dar mai ales se aşteaptă expunerea 
lui Bevin, care a declarat că preferă să vorbească în Cameră, spre a putea fi susţinut sau 
criticat şi a fi astfel în măsură să facă mai multă lumină asupra celor petrecute la Consiliul 
miniştrilor de Externe. Churchill va lua şi el atitudine. 

Truman vorbeşte cu groază de eventualitatea unui al Ill-lea război mondial şi, fără a 
ameninţa, face totuşi aluzie la efectele bombei atomice, ce va deveni o armă a păcii. 

Situaţia e foarte încordată în Palestina, unde evreii protestează împotriva restricţiilor 
britanice de imigrare cuprinse în „Cartea Albă” şi fac apel la Truman şi la Attlee. 

Mareşalul Mannerheim însănătoşindu-se, şi-a reluat activitatea ca preşedinte al 
Republicii, moment care coincide cu acordul aliaţilor asupra Finlandei. 

Rudolf Hess va fi judecat împreună cu ceilalţi germani acuzaţi de crime de război. 

Zvonindu-se din nou că Hitler ar trăi, proprietara hotelului din Bad Godesberg care îi era 
prietenă, afirmă că e sigură că a murit împreună cu Eva Braun cu care trăia şi cu care se 
logodise la Berghoff în ajunul debarcării aliaţilor în Normandia. 

Continuă procesul lui Laval în absenţa sa şi a apărătorilor. Se va invoca viciu de formă?... 

Shintoismul dispare în Japonia ca religie de stat. 

în alegerile municipale din Budapesta a câştigat Partidul Kisgazda al lui Eckhardt, cel mai 
de dreapta din coaliția guvernamentală, deţinând 122 locuri, faţă de 103 obţinute împreună 
de celelalte partide. 

La Atena a demisionat guvernul Vulgaris. 

Alegerile generale din Norvegia au fost câştigate de socialişti în dauna conservatorilor; şi 
liberalii au obţinut câteva locuri. 

Truman a declarat pe neaşteptate că secretul de fabricare a bombei atomice pe care 
Statele Unite îl posedă împreună cu Anglia şi Canada, şi pentru care au cheltuit 2 miliarde 
dolari, nu trebuie divulgat şi altor naţiuni, care i-ar putea da o întrebuințare nefastă pentru 
civilizaţia omenirii şi că cele trei state sunt de acord cu aceasta. 

Ghici ghicitoarea mea?... 

10.10.45. Laval a fost condamnat la moarte şi refuză a semna cererea de grațiere, 
însă avocaţii săi au cerut o audienţă lui de Gaulle spre a protesta împotriva acestei déni de 
justice şi a pretinde o nouă judecată. 

Aud că după încheierea acelor faimoase acorduri economice cu Moscova, guvernul Groza 
se trezeşte acum că ruşii îi cer recontrolarea cifrelor invocate pentru obţinerea îndulcirii 


condiţiilor de armistițiu; bineînţeles că se acceptă tot. 

Mai sigur decât oricând, Lupu crede că el va forma guvernul, dar eu cred că dorinţa lui 
Maniu este să-l lase pe Groza cât mai multă vreme să se zbată cu toate dificultăţile: 
foamete, boli, dezordine în administraţie şi mai presus de toate, reaua credinţă a ruşilor 
care nu vor să părăsească ţara de bună voie, nici atât de curând. 

Totuşi, Lupu se gândeşte că, luând puterea, prima sa misiune va fi plecarea trupelor 
sovietice, după care vor urma acorduri economice cu anglo-americanii şi reorganizarea 
administrativă, iar numai la sfârşit alegeri generale. Numai în acest chip ele vor putea fi 
libere, cu candidaţi ai partidelor pe liste separate. 

Să i se aplice zicala: „Deşteptul făgăduieşte şi prostul trage nădejde” sau mai curând 
vorba trecătorului grăbit în faţa cerşetorului cu mâna întinsă: „Crede, moşule...”? 

La Buenos Aires a produs o profundă impresie demisia vicepreşedintelui de Consiliu, 
autorul moral al regimului de dictatură al Argentinei din 1943 şi se crede că acestă 

schimbare politică va contribui la o vădită apropiere de Washington, dând posibilitatea şi 
acestei ţări a fi admisă printre Naţiunile Unite. 

N-ar mai rămâne pe dinafară decât Spania. 

11.10.45. Bymes a declarat că Statele Unite vor trimite în curând reprezentanţi în 
România şi în Bulgaria, pentru constatarea condiţiilor politice din aceste ţări. 

Amicul basarabean Cazacu îşi închipuie că de vreme ce Vulgaris a demisionat şi se 
vorbeşte de succesorul Sophoulis, un republican liberal, s-ar putea ca aliaţii să fi cedat în 
Grecia pentru ca şi ruşii să cedeze în România, abandonând pe Groza. 

E sigur însă că Lupu îşi face iluzii, atât din partea ruşilor, care îl ţin cu vorba fără a se 
angaja formal, cât şi din partea lui Maniu, care zice „da” şi face „nu.” 

Dânsul crede însă că, până la sfârşit, războiul ruso-american va izbucni în China şi că 
Sovietele „vor crăpa.” 

Un general rus din Budapesta i-a mărturisit că „Rusia iese din acest război pulverizată şi 
că au intrat cu cizmele într-un noroi, din care au să iasă doar cu picioarele goale”. Din acest 
punct de vedere al conflictului în perspectivă, e foarte important raportul generalului 
Marshall, şeful de Stat Major american, care cere o armată permanentă cu serviciu 
obligatoriu şi cadre de carieră, care să fie cât mai repede înfiinţată, înainte de încheierea 
păcii, spre a putea rezolva mai uşor unele chestiuni ce se arată pentru moment atât de 
complicate (vezi Rusia). 

Situaţia din Palestina devine tot mai încordată şi cercurile londoneze se aşteaptă la 
izbucnirea conflictului acum că plafonul imigrării evreieşti a fost atins. 

Soldaţilor americani, bineînţeles celor de religie mozaică, le este interzis a mai pătrunde 
în Palestina, fie măcar şi în concediu. 

Sophoulis nu poate forma guvernul din cauza refuzului populiştilor şi comuniştilor de a 
colabora, aşa că organizaţiile profesionale, sprijinite şi de dreapta care se opune constituirii 
unui nou guvern, cer menţinerea lui Vulgaris, cu alegeri la 20 ianuarie. 

în Portugalia, Salazar a dispus încetarea cenzurii, ceea ce va permite celorlalte partide să 
înceapă în presă campania în vederea viitoarelor alegeri. 

Vor începe convorbiri diplomatice cu Turcia în vederea rediscutării convenției de la 
Montreux, deoarece la Londra nu s-a putut iniţia nicio înţelegere cu privire la comunicaţia pe 
apă şi pe fluviile internaţionale. 

12.10.45. Regentul Damaschinos pus în faţa situaţiei prezente, a însărcinat din nou 
pe Vulgaris să formeze guvernul. 

Stalin anunţă că a părăsit Moscova pentru un concediu de odihnă. S-ar putea să fie o 
simplă absenţă diplomatică, spre a nu fi silit să răspundă injoncţiunilor aliaţilor. 

Situaţia regimului Farrel în Argentina e din cele mai confuze şi Statele Unite se tem că 
demisia colonelului Peron, n-ar fi decât tot un joc al dictaturii. 

Demisia ministrului de Externe jugoslav Subasici, face foarte problematică recunoaşterea 


guvernului Tito de către anglo-americani. 

Generalul MacArthur a pretins la Tokio o reformă constituţională prin introducerea 
drepturilor omului şi se zice că prinţul Konoye ar fi însărcinat cu această acţiune, ceea ce ar 
putea provoca demisia actualului guvern. Se zvoneşte că instalarea unei comisii de control 
în Japonia, ar putea determina pe MacArthur să plece. 

Ziarul New York Herald Tribune publică un editorial cu articolul ditirambic al lui Ilya 
Ehrenburg asupra regimului Groza în România. Pe aceeaşi pagină, un al doilea editorial, în 
care redactorul american se îndoieşte de realitatea raiului românesc văzut de agentul 
sovietic şi se întreabă de ce asemenea fericite binefaceri nu pot fi apreciate şi de gazetarii 
englezi sau americani şi de ce această blagoslovită ţară e atât de păzită şi de ferecată, încât 
nu poate fi văzută şi gustată de aliaţi. 

15.10.45. Noul guvern argentinian care se reduce la un soi de triumvirat între Farrel 
şi miniştrii săi de Război şi Marină ce deţin împreună şapte portofolii, e considerat în Statele 
Unite drept o farsă sinistră care nemulţumeşte pe toată lumea şi nu rezolvă problema 
democraţiei. Totuşi universităţile au fost redeschise şi presa e declarată liberă. 

în schimb, în Portugalia, Salazar a reintrodus cenzura prin suprimarea organului Diario 
Popular, care în numele a 150.000 petiţionari, cerea să se amâne data de 16 noiembrie, 
fixată pentru alegeri. 

Grevele din Anglia şi din Statele Unite sunt în descreştere. 

Aproape 400 savanţi americani propun ca secretul bombei atomice să nu rămână 
apanajul câtorva mari puteri, ci să fie încredinţat unui comitet mondial care să organizeze 
distribuirea energiei atomice. Altcum, omenirea ar fi ameninţată unui război nesfârşit, cu 
mult mai îngrozitor decât cel trecut. 

Presa din Londra protestează împotriva întrebuinţării trupelor britanice la operaţiunile din 
Jawa şi Indochina pentru a veni în ajutorul olandezilor şi francezilor, în chestiuni cu totul 
străine de orice interes englez. 

Laval a fost executat azi dimineaţă, după ce încercase să se sinucidă cu cianură. 

Guvernul Groza anunţă că va proceda în curând la alegeri generale, imediat după ce vor 
fi fost rezolvate cele mai urgente probleme ale României. Care or fi acestea? Unii se tem că 
vom ajunge de grabă gubernie rusească. 

După nereuşita noii încercări Vulgaris, regentul grec a însărcinat cu formarea guvernului 
pe Tsonderos, fost prim-ministru al guvernului emigrat, care poartă acum convorbiri cu 
Sophoulis şi cu populiştii. 

17.10.45. [...] Statele Unite au hotărât să recunoască guvernul austriac Renner, cu 
condiţia că alegerile din noiembrie vor fi libere. 

în Ungaria, alegerile circumscripţiei Budapesta (oraş şi împrejurimi), au dat 491 locuri 
coaliţiei de stânga, faţă de 401 pentru partidul lui Eckhardt, care fusese câştigător în 

alegerile municipale. Să se facă oare legătură cu faptul că guvernul maghiar a ratificat 
convențiile economice de la Moscova şi deci - o eventuală schimbare în atitudinea 
americanilor faţă de Ungaria? 

în tot cazul, Radio New-York continuă să afirme că spre deosebire de guvernele de la 
Viena şi Budapesta, cele din Bucureşti şi Sofia nu vor fi recunoscute atâta timp cât nu vor da 
dreptul şi celorlalte partide democratice să ia parte activă la conducerea statului, înseamnă 
că aliaţii s-ar mulţumi ca guvernul Groza să dea câte un locşor şi vreunui reprezentant de-al 
lui Maniu şi de-al lui Dinu Brătianu?... 

Oricum, trimisul special al lui Truman în România şi în Bulgaria a primit ultimele 
instrucţiuni şi a ţinut o conferinţă de presă înainte de a pomi la drum. 

Neputând forma un guvern nici cu Sophoulis, nici cu Tsonderos, nici cu Vulgaris, Regentul 
Damaschinos s-a hotărât să devină el însuşi propriul său prim-ministru. 

Din nou tensiuni în problema dinastică în Belgia: van Acker acuză în Senat pe Leopold de 
a fi provocat el însuşi vizita sa la Berchtesgaden şi convorbirile politice cu Hitler, la care 
Regele a răspuns cu un mesaj trimis Senatului. 

18.10.45. Gogore Carp crede, şi ideea sa nu e lipsită de probabilitățile unui sâmbure de 


adevăr, că misiunea lui Mark Ethridge, trimisul lui Truman în Balcani, este aceea a unui 
procuror însărcinat să redacteze un rechizitoriu ce va fi prezentat în decembrie la 
Westminster Hall în plenul Naţiunilor Unite, împotriva unui stat care prin purtarea sa, este 
„au ban de la civilisation”? şi pe care unul sau mai mulţi membri ai Adunării, vor primi 
misiunea să-l aducă la respectul legilor internaţionale. 

Cu alte cuvinte, Statele Unite vor să primească însărcinarea oficială şi legală de a 
termina odată pentru totdeauna cu ameninţarea sovietică, ce ar deveni sinistră în viitor. Un 
semn vădit că ruşii încep să dea înapoi este hotărârea luată ieri de a suprima complet 
cenzura pentru corespondenţii ziarelor engleze şi americane în România. 

Să vedem însă până unde va merge şi cât timp va dura buna lor credinţă. 

în Ungaria s-au decretat măsuri de justiţie sumară din cauza înteţirii crimelor. Cât ar fi şi 
la noi nevoie de aşa ceva, numai că aici jafurile şi abuzurile sunt comise de autorităţi. 

Ducele de Alba a demisionat din postul de ambasador al Spaniei la Londra, arătând că 
Franco l-a ţinut cu vorbe pe pretendentul Don Juan, fără a face niciun gest în favoarea sa 
pentru restabilirea Monarhiei. 

Statele Unite acordă împrumuturi masive Rusiei, Olandei şi Chinei, din care numai 
Sovietelor 400 milioane dolari. E poate ciolanul pe care-l trec pe sub nasul câinelui 
hămesit... 

Pe de altă parte, şeful de Stat Major american cere guvernului să aducă la cunoştinţa 
statelor străine situaţia exactă a potenţialului militar actual al Statelor Unite, 

22 „nedemn de lumea civilizată” 

deoarece astfel cei ce-ar dori să tulbure pacea ar fi mai uşor ţinuţi în respect, decât bănuind 
o Americă dezarmată. 

în Bulgaria comuniştii luptă prin teroare ca să distrugă cooperativele săteşti ale Partidului 
Agrarian, spre a le înlocui prin colhozuri (ştire comunicată de corespondenţii americani din 
Istanbul). 

Voroşilov a dispus că în Ungaria toţi candidaţi! celor cinci partide ce se prezintă la 
alegeri, vor trebui înscrişi pe o singură listă comună, ceea ce reduce tot jocul libertăţilor 
politice la farsa dictaturii comuniste. 

Mihai Popovici mi-a spus că aliaţii au comunicat lui Maniu că, şi în cazul în care partidul 
său sau al lui Brătianu ar fi determinate a încheia vreun agrement cu actualul guvern, dânşii 
vor lupta pentru stabilirea unei complete libertăţi politice în România, la nevoie, chiar şi în 
contra Domniilor lor. 

Groza a trimis lui Maniu o notă în care-i arată că anglo-americanii susţinuseră la Londra 
rectificarea graniţei de vest a ţării în favoarea Ungariei, dar că Molotov împreună cu Bidault 
s-au opus, invocând textul armistiţiului. în cazul în care Maniu ar reuşi să-i facă a renunţa la 
rectificare, Groza îşi dă cuvântul de onoare că va demisiona imediat, rugând pe Maniu să 
propună ca preşedinte de Consiliu persoana pe care el o va alege. Maniu s-a grăbit să 
transmită această notă aliaţilor. Dacă aceştia au procedat cu adevărat în acest chip, atunci 
ruşii speră în efectul unei asemenea bombe. 

19.10.45. Englezii şi americanii declară că faţă de noua situaţie creată în Ungaria 
care restrânge întreaga libertate în alegeri, guvernele lor vor reconsidera dacă ar mai fi 
locul să reia raporturi normale cu această ţară. 

Specialiştii în probleme agrare şi economice sunt îngroziţi de starea de mizerie şi de 
dezorganizare în care ruşii ne-au adus ţara şi socotesc că abia în toamna viitoare am putea 
spera să ne reechilibrăm, dacă ruşii ne-ar lăsa în pace. 

Destrăbălarea şi demoralizarea au ajuns la culme: ziua în amiaza mare, Fotino a văzut în 
piaţa Palatului trei ruşi care, cu pistoalele în piept, jefuiau pe un biet creştin de toţi banii ce 
avea supra sa. lar noi, ne mulţumim să facem epigrame usturătoare şi tot mai triviale, 
semne de exasperare la adresa ruşilor şi a slugilor lor din guvern. 

Să nu uităm însă cât de multe epigrame circulau „sous le manteau” şi câte pamflete 
apăreau în Olanda pe vremea lui Ludovic al XIV-lea, dar că a mai trecut un veac până să fie 
răsturnat absolutismul. 

Şi cu toate acestea, nu-mi pierd speranţa. Nu mi-o pierd fiindcă sunt convins că 


americanii nu vor da îndărăt şi că în atitudinea ce-au luat, împing pe ruşi spre război. 

Pe de altă parte, aceştia şi-au pierdut parcă minţile şi fac greşeli după greşeli: după 
bomba lui Voroşilov în Ungaria, aud acum de la un general că trupe sovietice ar fi reocupat 
Cehoslovacia şi că la noi aduc nenumărate tancuri. Ceea ce ar însemna că şi ei se aşteaptă 
în mod serios la un război care, după aprecierile unora, n-ar putea izbucni decât prin mai 
viitor. 

Zvonuri necontrolate din izvor rusesc, circulă persistent cu privire la înlocuirea lui 
Molotov prin Litvinov şi la retragerea lui Stalin (explicaţia bolii sale diplomatice?), pentru a 
face loc lui Jukov. Alţii însă se întreabă dacă în locul lui Molotov n-ar veni mai degrabă 
Vişinski, ceea ce înseamnă că ruşii împing ei înşişi la război. 

Ciracii lui Lupu continuă să afirme că tot el va forma guvernul şi că lucrul s-ar putea 
întâmpla peste câteva zile, adică înaintea sosirii lui Ethridge. Alţii cred că n-ar fi vorba decât 
de o simplă remaniere în sânul actualului guvern, Internele şi Războiul fiind desemnate de 
Rege şi poate Groza înlocuit. 

Se pare că toţi cei din jurul lui Tătărescu vor să plece şi că el nu va rămâne până la urmă 
decât cu Sibiceanu. Aud că şi Alexandrini, care se formalizase de unele aprecieri ale lui 
Oieriu, tot se va retrage până la sfârşit. 

21.10.45. Consiliul aliat de control în Austria a convenit ieri să accepte oficial 
guvernul Renner ca guvern provizoriu al Austriei, cu speranţa ca viitoarele alegeri să se 
desfăşoare în mod liber şi democratic. 

Deşi s-a oferit grupării lui Eckhardt un procent de 45% pe lista comună, faţă de cele 24%, 
23% şi 8% celorlalte partide de stânga, Partidul Micilor Proprietari refuză acest sistem şi 
cere să participe separat la alegeri. Pe de altă parte, Anglia şi Statele Unite au protestat 
separat dar simultan la Moscova, în contra acordului economic pe cinci ani încheiat de ruşi 
cu Ungaria. 

Sunday Times publică un studiu asupra mentalităţii ruseşti şi asupra crizei de încredere 
reciprocă între aliaţi. Prin propaganda din presa lor, ruşii reduc la minimum contribuţia 
anglo-americană în război şi se arată frustraţi de fructul victoriei, prin pretenţia aliaţilor de a 
nu-i lăsa să tragă foloase din ţările liberate de ei singuri, ca: Polonia, România, Balcanii, 
Austria. 

Un corespondent american publică interview-ul lui Dinu Brătianu în care protestează 
împotriva oprimării tuturor libertăţilor cetăţeneşti de către guvernul Groza şi cere 
îndepărtarea sa de la putere. 

Lumea politică engleză discută problema intervenţiei britanice în Jawa şi Indochina unde 
suportă greutăţi şi sacrificii, fără a obţine măcar recunoştinţa statelor interesate, precum şi 
pe cea palestiniană, unde mandatul Angliei ridică o chestiune de interes mondial. 

Starea sanitară în Germania e îngrozitoare, mai ales la Berlin unde, din cauza 
epidemiilor, mor peste 20% dintre copiii între 1 şi 15 ani. 

22.10.45. în Franţa, 85% din cetăţenii cu drept de vot au condus la un succes al 
partidelor ce susţin pe de Gaulle, în timp ce radicalii sunt în regres. Au fost alese 29 femei. 

Ethridge a sosit la Sofia, unde socoteşte să stea trei săptămâni, urmând a vizita şi 
provincia, după care va trece în România; s-ar putea ca în acest răstimp să se producă 
unele schimbări în guvern. 

Inflaţie excesivă în Ungaria şi temere de mare inflaţie şi în Germania. 

Recrudescenţă a grevelor printre docherii londonezi, unde 11.000 au părăsit lucrul. 

Guţă a pus în disponibilitate (bineînţeles fără decret regal) vreo 20 funcţionari ai 
ministerului dintre cei rechemaţi şi care nu s-au întors în ţară, fiindcă n-au pe unde veni, sau 
fiindcă refuză să se supună, cum e Cretzianu de la Ankara. 

Ştirile de astă seară cu privire la alegerile din Franţa, arată 151 locuri pentru comunişti, 
dar 142 progresişti catolici şi 139 socialişti, care împreună susţin pe de Gaulle. Radicalii lui 


Herriot şi Daladier care susţin a Ill-a Republică cu Constituţia din 1875, au fost înfrânți. 

Prin urmare, Franţa va avea o nouă Constituţie republicană, iar în timpul celor şapte luni 
cât va dura elaborarea de către Constituantă a actului funamental, guvernul va avea puteri 
discreţionare. Aşa ar începe deci a IV-a Republică. 

Churchill a cerut în Cameră, ca Anglia să menţină în timp de pace o marină de 400.000 
oameni, 4.000 avioane de prima linie şi o armată de uscat de un milion militari. 

Alături de cei 4 milioane preconizaţi de Statele Unite, aceasta înseamnă ceva pentru 
asigurarea viitoarei păci în lume. 

Guvernul britanic a protestat împotriva negocierilor economice duse de URSS cu 
România şi cu Bulgaria, fără aliaţii anglo-americani. 

Corespondentul american publică un interview al lui Guţă, în care el se apără de 
acuzaţiile ce i se aduc de a fi introdus dictatura lui Carol în România, de a fi contribuit la 
orientarea spre Axă şi de a fi încercat să trateze izolat de ceilalţi o pace cu sovieticii. A 
adăugat că dacă ţara nostră ar fi şi astăzi condusă cu disciplina guvernelor sale de altădată, 
ea ar fi într-o situaţie cu mult mai favorabilă. (Aluzie la dorinţa unui nou regim carlist sau 
învinuiri aduse celui actual? în ambele cazuri, bizar!...). 

Alegerile din Ungaria, care trebuiau să aibă loc în curând, par a se fi amânat pentru la 
primăvară. 

24.10.45. în expunerea de la conferinţa Partidului Comunist, după ce a ridicat 
osanale guvernului pentru înfăptuirile sale, Pătrăşcanu a declarat că bugetul va trebui 
echilibrat „printr-o masivă impunere a veniturilor directe” - deci iarăşi o lovitură dată 
criminalului de proprietar, - şi a vorbit de noua lege electorală, al cărui proiect e gata, dar 
mai trebuie supus consiliului FND. 

Se prevede dreptul de vot de la 19 ani pentru ambele sexe şi eligibilitatea de la 23 ani, 
precum şi desfiinţarea Senatului, considerat „vestigiu reacţionar”. 

Şi când mă gândesc că Maniu susţine că alegerile nu vor avea loc... 

în Ungaria, după ce s-a vorbit de amânarea lor la primăvară, acum se anunţă că ele vor 
avea totuşi loc la 4 noiembrie, însă că diversele partide ce nu s-au putut pune de acord 
pentru o listă comună vor prezenta liste separate. Ce-o mai ieşi de aici?!... 

într-un mesaj adresat Congresului, Truman cere ca toţi americanii între 18-20 ani să facă 
un an serviciu militar, dar se pare că va întâmpina obstacole. Vorbeşte şi de mijloacele 
tehnice ce trebuie să lovească inima unei ţări spre a se împiedica războaiele. 

Statele Unite propun celorlalte state sud-americane recunoaşterea guvernului 
revoluţionar Bettancourt din Venezuela. 

Sunt temeri de mişcări în zona guvernului comunist din China. 

Quisling a fost executat astă noapte. 

Se zvoneşte la noi că Stalin ar fi murit. Vrabia mălai visează şi calicul praznic... 

Aflu că Berry şi colegul său de la Sofia sunt furioşi de călătoria lui Ethridge şi că ar fi gata 
să demisioneze, ca protestare pentru un asemenea controlor ce denotă din partea 
guvernului american o totală lipsă de încredere. 

Marjoriebanks a fost numit ca referent la Foreign Office pentru problemele româneşti. 

25.10.45. Canaliile, cuprinse de un sentiment de laşitate, publică în ziare osanale pentru 
aniversarea Regelui şi anunţă liberarea unora dintre cei internaţi în lagăre. 

Prin depunerea ratificărilor din partea Rusiei, Ucrainei, Rusiei albe şi Poloniei, ieri la 
Washington s-a putut perfecta instrumentul intrării în vigoare a Chartei Naţiunilor Unite (din 
39 state care au ratificat-o, 29 au depus ratificările). 

Cu toate demersurile făcute la Moscova de către Statele Unite şi Marea Britanie pentru a 
se ieşi din punctul mort la care se ajunsese la Londra, Bymes declară că Sovietele n-au dat 
încă niciun răspuns, iar în ce priveşte cererea de împrumut a ruşilor care se cifrează, pare- 
se, la 250 milioane livre sterline, nu s-a luat încă nicio hotărâre. 

Şapte noi lorzi au fost creaţi, ceea ce ridică la 30 numărul celor pe care poate conta sigur 
guvernul laburist, căci din cei 800 ce compun Camera Lorzilor, abia 60 iau parte activă la 
lucrările parlamentare. 


România liberă protestează împotriva deciziei guvernului englez de a refuza viza 
delegaților români la congresul tineretului democratic. 

Constantinescu-laşi recunoaşte, într-un inteview acordat agenţiei Reuter, că la noi presa 
nu e liberă şi nu va fi liberă atâta vreme cât nu vor fi eliminate toate elementele fasciste din 
ţară. 

Pe de altă parte, Times arată că în toate aceste state supuse influenţei sovietice, nu se 
poate deghiza tendinţa neobişnuit de favorabilă ruşilor din partea guvernelor respective, 
ceea ce denotă planul Moscovei de a forma în aceste regiuni un bloc sovietic ce va avea ca 
efect tendinţa de constituire a unui alt bloc european în Apus. 

Lumea de la noi îşi închipuie că misiunea lui Ethridge este de „faire semblant”2, fără însă 
a întreprinde nimic până la primăvară, când într-adevăr anglo-americanii vor începe a 
schimba tonul cu sovieticii. 

25 „aparență” 

Truman declară că a trimis lui Stalin o scrisoare personală cu privire la întrunirea 
miniştrilor de la Londra, la care încă nu i s-a răspuns. 

Guvernul polon dezminte zvonul că Polonia ar fi şi devenit a 17-a republică a Uniunii 
Sovietice. 

Cehoslovacii protestează împotriva piedicilor ce li se pun de către aliaţi pentru 
expulzarea germanilor sudeţi şi anunţă că orice s-ar întâmpla, ei vor continua să-i alunge 
din ţara lor până la ultimul. 

La noi, dihonie mare în rândul social-democraţilor, unde Titel Petrescu, care protestează 
împotriva politicii FND, este atacat de proprii săi partizani, printre care comunismul face 
ravagii. 

La adunarea de la Lupeni, compusă din majoritate ungurească, au avut loc ieşiri violente 
în contra Regelui, pe care pentru prima oară un ziar ca Universul, unde dictează Ana Pauker, 
îşi permite să le publice fără ruşine, lată ce înseamnă „cenzura” guvernului faţă de 
elementele fasciste. 

27.10.45. Cu mare greutate, guvernul japonez va trebui să se supună ultimelor 
injoncţiuni ale lui MacArthur, anume să rupă absolut toate relaţiile diplomatice cu orice stat 
şi să-şi recheme toate misiunile din străinătate. 

în Camera Comunelor, Bevin a rostit un discurs magistral, pe care presa noastră îl 
înregistrează. 

Vorbind de scrisoarea lui Truman către Stalin, agenţia Tass admite că ea a fost remisă de 
Harrimann abia miercuri lui Stalin, care s-a înapoiat de 2-3 zile de pe litoralul Mării Negre şi 
cu care ambasadorul american a şi avut două întrevederi. 

în ce priveşte controlul Japoniei, s-ar părea că Sovietele ar fi renunţat la pretenţia lor ca 
acolo, ca şi la Berlin, un consiliu de patru să conducă treburile. 

Ciclonul de pe litoralul sud-vestic al Angliei, care a provocat pagube şi la Londra, 
continuă încă. 

Ştirea care circulă la noi din cercuri pro-aliate este că lichidarea cu sau fără conflict al 
diferendului cu sovieticii este iminent şi că în cel mai rău caz, ţara noastră ar avea de suferit 
timp de o lună, după care vom scăpa definitiv de molima rusească. S-ar părea deci că 
americanii nu mai sunt dispuşi să aştepte până la primăvară. 

Presiune tot mai mare printre Naţiunile Unite de a provoca o ruptură cu actualul guvern 
din Argentina, ca şi faţă de Spania lui Franco. 

28.10.45. Discursul rostit de Truman la New-York pentru Ziua marinei era aşteptat 
cu mare nerăbdare şi cuvintele sale ar putea fi interpretate destul de optimist, dacă plecăm 
de la premiza că americanii sunt hotărâți a impune voinţa lor ruşilor, chiar şi prin forţă, aşa 
cum a enunțat el în al 2-lea principiu fundamental al politicii externe a Statelor Unite. Dacă 
ne temem de oarecare ezitare sau dorinţă de compromisuri, am putea privi cu îngrijorare 
punctul 6 al expunerii, care spune: „în cazuri în care ar fi imposibil să se împiedice ca un 

asemenea guvern (adus la cârmă printr-o forţă străină) să se impună prin forţă, guvernul 
Statelor Unite nu va recunoaşte un atare guvern...”. 

Cam slabă consolare pentru viitorul la care ne-am putea aştepta în împrejurările actuale 
de la noi! 

Totuşi să nu ne pierdem nădejdea, mai ales că Eden a declarat şi el că „Anglia să nu fie 
prea modestă şi să nu se teamă de puterea masivă a Americii şi a Rusiei, căci nicio naţiune 
nu va putea fi vreodată destul de tare pentru a domina Europa, şi cu atât mai puţin lumea”. 

29.10.45. A izbucnit conflictul între guvernul Tchang Kai-check şi comuniştii chinezi: 
în 11 provincii; peste 100.000 oameni se bat actualmente, ceea ce nu uşurează situaţia 
reciprocă a Sovietelor şi a anglo-americanilor. 

Sunt informat de ofiţeri români, că sunt aşteptate avioane americane pe aerodromurile 
noastre; pe de altă parte, ruşii pregătesc o mare desfăşurare de forţe pentru a sărbători în 
România ziua aniversară a Revoluţiei de la 7 noiembrie. 

Până atunci, comuniştii noştri continuă să-şi ducă dezmăţul obişnuit al propagandei prin 
sate şi starea de anarhie şi cazurile de jafuri şi omoruri la drumul mare, continuă. 

30.10.45. Attlee a anunţat ieri în Cameră că va vizita în curând pe preşedintele 
Truman în legătură cu problema energiei atomice, pentru studiul căreia Anglia a decis să 
creeze un institut de cercetări, precum şi relativ la diverse chestiuni de politică externă, 
precum Palestina. 

La rândul său, Truman a renunţat la călătorii proiectate în Statele Unite, spre a se ocupa 
de problema urgentă a grevelor ce continuă. 

Graţie scrisorii lui Truman şi vizitei făcute de Harrimann, Stalin a fost constrâns să 
anunţe că se află la Soci şi că e perfect sănătos. Nu e totuşi exclus ca URSS să fie azi prada 
a cel puţin două curente opuse, din care unul extremist caută să domine, situaţie întrucâtva 
asemănătoare celei din Franţa dictatorială din ajunul lui 18 Brumar. 

să fie oare Jukov un nou Bonaparte?... 

Cabinetul Fierlinger de la Praga a demisionat şi Beneş a fost reales preşedinte al 
Cehoslovaciei. 

După demisia preşedintelui Vargas, acuzat de abuzuri şi familiocraţie, preşedintele Curţii 
Supreme a fost proclamat, până la noile alegeri, drept preşedinte provizoriu al Braziliei. 

Delegaţia română admisă în fine a participa la congresul mondial al tineretului, a plecat 
azi cu avionul la Londra. 

Telegramele corespondenţilor străini se vor cenzura totuşi la Sofia, urmând ca ştirile 
interne să fie libere. 

Tulburările din China au devenit un adevărat război civil; comuniştii au ocupat patru 
oraşe. 

31.10.45, La viitoarea întâlnire Truman-Attlee, a fost invitat şi Mackenzie King să 
participe din partea Canadei, iar Attlee a profitat să fie însoţit de conservatorul Sir John 
Anderson, în calitatea sa de preşedinte al comitetului consultativ pentru energia atomică. 

Pe de altă parte, s-a propus ca preşedintele Statelor Unite să fie autorizat în deplină 
libertate, a dispune de un număr limitat de forţe americane, spre a fi folosite la nevoie de 
Consiliul de Securitate pentru menţinerea păcii. Totul se pregăteşte, se pare, pentru a 
strânge Sovietelor chingile. 

Caranfil scrie de la Londra că schimbarea la faţă se va petrece la primăvară când ruşii 
vor fi siliţi „să plece sau să se plece.” 

în acest timp, guvernul nostru şi conferinţa Partidului Comunist se arată mai siguri decât 
oricând pe situaţie şi vorbesc cu insistenţă de viitoarele alegeri. 

Dar până după sosirea lui Ethridge, care vrea să asiste la alegerile din Bulgaria, nimic nu 
s-ar putea întâmpla. Pentru a da fiinţă proiectului de lege electorală, va fi nevoie neapărat 
de semnătura regală, fără de care, oricât l-ar considera cei de la guvern pe Rege, drept 
„Şomeur”, nu vor îndrăzni să treacă. Până la primăvară deci, vom mai bate apa în piuă. 

Am aflat că la congresul bisericesc, unde canalia de Burducea s-a sărutat în bot cu 
rabinul, unde mitropolitul Bălan a vorbit foarte frumos că ardelenii nu pot uita crimele şi 
împilările comise de unguri şi unde în mod spontan, preoţii au început ca protestare în 


contra atitudinii guvernului să cânte „Trăiască Regele”, s-a mai petrecut un fapt 
semnificativ: în lipsa unui reprezentant al Bisericii Anglicane, a vorbit un delegat al 
protestanților din Suedia. [...] 

La Atena, Sofocle Venizelos nu reuşeşte a forma guvernul şi a depus azi mandatul. 

Alegerile parlamentare în Italia vor avea loc înainte de mai viitor, iar cele comunale 
înainte de sfârşitul acestui an. 

în alegerile daneze, comuniştii au câştigat 15 locuri, ajungând la 18, pe când social- 
democraţii sunt în pierdere cu 44 locuri. Liberalii şi conservatorii sunt într-un oarecare 
progres. 

Un general englez care negocia încetarea luptelor cu indonezienii a fost ucis în timpul 
convorbirilor şi comandantul britanic ameninţă cu represalii severe, dacă vinovăţii nu se 
predau imediat. 

întrebat de un laburist dacă nu crede că problema energiei atomice trebuie să fie 
discutată şi cu Rusia, Attlee a răspuns că „preferă ca aceasta să fie rezolvată pas cu pas.” 

Statele Unite au recunoscut guvernul Venezuelei. 

Truman a anunţat în conferinţa de presă de azi că a primit răspunsul lui Stalin, de care se 
arată foarte mulţumit, fără însă a putea spune încă nimic altceva. 

Şi Bevin a primit răspunsul sovietic la protestarea făcută cu privire la acordurile 
economice cu Ungaria şi cu România, dându-i-se asigurări că interesele engleze din aceste 
tări nu vor fi atinse. Cât despre recunoaşterea guvernelor, Anglia le va recunoaşte pe cele 

de la Budapesta şi Sofia, dacă viitoarele alegeri vor da stisfacţie. Cât despre România, 
guvernul de la Bucureşti dovedeşte că n-a luat nicio dispoziţie care să arate vreun semn în 
sensul posibilităţii unei recunoaşteri. 

A murit Witos, şeful Partidului Ţărănesc polonez. Succes pentru Soviete?... 

A început la Budapesta procesul „criminalului de război” Bardossy. Pentru câţi alţii va 
plăti el?!... 

1.11.45.Declaraţiile de azi ale lui Bymes mi-au părut foarte decepţionante, căci 
recunosc Sovietelor dreptul de a-şi asigura guverne ducând o politică amicală în ţările din 
centrul şi sud-estul Europei şi de a lua măsuri de precauţie împotriva oricăror încercări de 
tendinţe duşmănoase Sovietelor. El ia notă de promisiunea Moscovei de a nu impune 
regimul sovietic în aceste state, ci de a le lăsa libere să-şi fixeze singure sistemul de 
guvernământ. 

S-ar părea că America ne-a cedat Rusiei pentru cine ştie ce compensaţii în China sau 
chiar pe continentul american, unde instigaţiile comuniste sunt de temut. 

în lupta dintre comunişti şi guvernul Tchang Kai-check, agresiunea s-a declanşat din clipa 
în care ruşii au părăsit Manciuria şi trupe chineze au sosit acolo aduse de flota americană. 
Prin urmare, retragerea ruşilor e numai aparentă; în realitate, dânşii continuă pe alte căi 
politica lor de acaparare. Când vor înţelege aliaţii acest lucru? Fi-vor ei vreodată capabili să i 
se opună? 

Din nou mă simt foarte demoralizat şi totuşi logica îmi spune să nu pierd nădejdea. 

Terorişti evrei se dedau la acte de sabotaj ale căilor ferate şi în porturile din Palestina. 

2.11.45.Grevele docherilor englezi au încetat formal. 

Guvernul american a anunţat că va susţine guvernul chinez al lui Tchang KaiCheck. 

Canelopoulos a format în fine la Atena un guvern şi Regentul îi va acorda cele mai 
depline drepturi. 

Aliaţii afirmă că au acum dovezile sinuciderii lui Hitler şi a Evei Braun la Cancelaria 
Reichului în ziua de 30 apriliel 944. 

La Oslo, guvern pur socialist cu Trygve Lie la Externe. Ce-o fi devenit Koht şi Hambro? 

Senatorul american Pepper a sosit ieri aici venind de la Belgrad, în misiune de informare, 
ca membru al comisiei pentru afacerile străine. A luat contact cu Maniu în prezenţa lui 
Schuyller şi Berry, cerându-i o expunere asupra situaţiei din România. 

Am auzit că poliţia pătrunzând la o întrunire a tineretului „reacţionar” unde a lovit şi 
arestat mai multe persoane, a descoperit că printre cei maltrataţi erau şi câţiva gazetari 


americani, ceea ce îi plictiseşte grozav. 

Se pare că printre comuniştii noştri e dihonie mare, Pătrăşcanu şi Bodnăraş nemaifiind 
aleşi în comitetul de conducere, aceştia fiind de părere că guvernul Groza trebuie neapărat 
să se retragă. 

3.11.45.Pe de altă parte, aud despre comuniştii din guvern că sunt otrăviţi, iar după 
Ethridge că n-a vrut aproape deloc să stea de vorbă cu comuniştii bulgari, dând ascultare 
plângerilor opoziţiei. 

Ca urmare, la noi s-au desfiinţat imediat gărzile de panduri de la ministere (cum rămâne 
cu înlocuirea consiliului de administraţie de la Petroşani, făcut cu ajutorul unităţilor „Tudor 
Vladimrescu” care au luat imobilul în stăpânire, expulzând comitetul de direcţie?). De 
asemenea s-a uzat de şmecherii ieftine şi când, pentru a trimite la Londra pe delegaţii 
tineretului progresist, guvernul a încuviinţat trimiterea totodată şi a celor ai tineretului 
liberal şi naţional-ţărănist, dar cărora însă ruşii le refuză acum vizele de ieşire din ţară, aşa 
că doar primii au ajuns la Londra. 

Maniu a dat un interview corespondentului de la New-York Times, acuzând guvernul 
actual de a fi compus din Quislingi ruşi şi afirmând că atâta vreme cât vor fi în România 
trupe de ocupaţie, nu poate fi vorba de posibilitatea unor alegeri. 

Mi se spune că pentru sosirea lui Ethridge, Guţă i-a comunicat imediat că i se pune la 
dispoziţie o locuinţă somptuoasă, fiind rugat doar să spună în ce cartier doreşte şi câte 
automobile să aibă. A răspuns că va locui la misiunea americană şi că va folosi doar 
maşinile acesteia. Unica rugăminte este ca, la sosirea la Bucureşti, să găsească colecţia 
completă a presei de opoziţie apărută în România în ultimile şase luni. Delicios, nu-i aşa?!.. 

Guvernul belgian acuză pe Rege, bazându-se pe notele lui Schmiat, interpretul lui Hitler, 
pe când Leopold, care de abia acum a luat cunoştinţă de ele, protestează afirmând că 
spusele sale au fost denaturate şi că i s-au atribuit lui, unele cuvinte pronunţate de Fuhrer. 

Franco, puţin cam târziu, încearcă să treacă mâna pretendentului Don Juan, pe când 
republicanii fac progrese mari în propaganda lor printre aliaţi. 

Din declaraţiile făcute presei de către senatorul Pepper reținem câteva fraze care ne pot 
da încă speranţe: „Politica de neintervenţie în afacerile interne, nu înseamnă aprobarea 
tiraniei locale... Nu putem recunoaşte aranjamente regionale ca substitute ale unui regim 
mondial. Trăim într-o singură lume şi în aceste vremuri atomice, izolaţionismul regional e 
chiar mai primejdios decât cel naţional... Nu putem avea felul necesar de cooperare pentru 
pace într-o lume împărţită în sfere de influenţă exclusivă şi de privilegii speciale. Sistemul 
lumii pe care căutăm să-l creem, trebuie bazat pe principiul egalităţii naţiunilor; aceasta nu 
înseamnă ca toate să fie egale în putere şi influenţă, ci pe respectul individualităţii şi 
suveranităţii naţiunilor mari sau mici...în trecut, naţiuni puternice au încercat adesea să-şi 
împartă lumea între ele, dar n-au reuşit... 

Astăzi lumea are de ales: trebuie să fie o singură lume pentru noi toţi, sau să nu mai fie 
lume pentru nimeni.” 

Din întreaga atitudine, reiese evident că americanii sunt hotărâți a merge până la 
extrema limită a concilierii şi a oferi ruşilor o cât mai largă formulă de compromis; dar în 
faţa unei atitudini de totală şi neînţelegătoare prepotenza, să aibă tot dreptul şi întreaga 
opinie publică de partea lor, atunci când se vor decide să vorbească altfel. 

Deci să avem răbdare, să rezistăm şi să aşteptăm cu încredere acumularea de erori de 
către sovietici... 

Pentru alegerile din Jugoslavia, 15 deputaţi englezi sunt prezenţi. 

Spre graniţa Manciuriei, comuniştii chinezi organizează un baraj împotriva înaintării 
trupelor guvernamentale, care însă continuă să debarce în porturile manciuriene aduse de 
flota americană. 

Pe baza unui raport al lui Eisenhower, preşedintele Truman a anunţat că cel mai târziu la 


1 iunie 1946, un guvern civil va fi constituit în Germania. în mod similar se va proceda şi în 
Japonia, unde incalculabila avere a Mikadoului (e şi natural să fie aşa, cu o dinastie de 2600 
ani), va fi alocată pentru a contribui la plata reparațiilor. 

în toată lumea arabă, inclusiv în Egipt, mişcări împotriva evreilor, cu excese, - morţi şi 
răniţi, - protestând contra imigrării acestora în Palestina. 

4.11.45. Presa engleză acuză Sovietele de a împinge şi de a ajuta pe comuniştii chinezi 
în lupta lor contra guvernului, căci asupra lor s-au găsit arme japoneze date de către ruşi. 
Dar, în timp ce se bat, ei continuă să trateze cu Tchang Kai-check. 

Metodă tipic sovietică... 

Inonu a expus în Adunarea Naţională politica Turciei în timpul războiului, pentru a dovedi 
că a fost fără şovăire de partea aliaţilor. 

Bardossy a fost ieri condamnat la moarte, dovedit a fi fost trădător hitlerist (jocul 
mimetismului maghiar merge până la crimă, căci pe acea vreme toţi conducătorii unguri 
erau perfect de acord, inclusiv Eckhardt), iar acesta a cerut cu destulă mândrie să fie 
imediat executat. 

în Jawa, situaţia continuă să fie încordată; rebelii în număr de 50-70.000 sunt conduşi şi 
înarmaţi de niponi. 

Statele Unite anunţă că vor lua în mână interesele Chinei spre a o transforma în mare 
putere, începând cu organizarea armatei, oferind armamentul necesar şi trimițând o 
misiune de 2000 ofiţeri instructori. 

Observer scrie despre ţara noastră, spunând că aici există două Românii şi că rolul 
Angliei este destul de delicat între aceste grupări adverse. Tot în presa engleză se discută 
poziţia Angliei între Statele Unite şi Rusia sovietică, având a convinge pe americani „to do 
more than they do”? şi pe ruşi „to do less than they do. "77 
2A „Sã facă mai mult decât fac’ 

Sa „să facă mai putin decât fac' 

Şeful sioniştilor Weizmann a plecat la Washington să discute problema Palestinei cu 
Truman şi în prezenţa lui Attlee. 

Guvernul jugoslav se laudă că, după alegerile de la 11 noiembrie, la care a invitat 
parlamentari englezi ca observatori, Skupcina va proclama transformarea Regatului în 
„Republică federativă democrată”. 

Se pare că alegerile din Ungaria vor fi un succes pentru Kisgazda, apoi pentru socialişti şi 
mai puţin pentru comunişti. 

în numele Partidului Comunist francez, Maurice Thorez cere: 

L pedepsirea tuturor profitorilor şi trădătorilor, cu confiscarea averii acestora; 

2. o democraţie adevărată, garantată prin libertate şi prin educaţie publică (ştim ce 
înseamnă!) 
naţionalizarea industriilor, a băncilor, societăţilor de asigurări etc; 
desfiinţarea corporațiilor; 
stabilizarea preţurilor, a salariilor şi a valorii monetare; 
reforma democratică a armatei; 
securitatea colectivă pentru menţinerea păcii; 
colaborare sinceră cu cele trei mari puteri; 

. aplicarea strictă a alianţei cu Sovietele; 

10. respingerea oricărui bloc occidental; 

11. ruperea imediată a relaţiilor cu generalul Franco. 

Pe de altă parte, în numele celor 140 deputaţi ai catolicilor populişti, Bidault cere 
colaborarea pe picior de egalitate cu socialiştii şi comuniştii într-un guvern tripartit condus 
de generalul de Gaulle. Noua Constituantă franceză se va întruni mâine. 

6.11.45. Azi de Gaulle a remis puterea în mâinile Constituantei, prezidată de cel mai în 
vârstă ales al naţiunii. Acesta e deci începutul Republicii a IV-a şi a celei a 13-a Constituţii. 

Primele cifre ale alegerilor maghiare arată 58% pentru agrarieni, 22% pentru socialişti, 
14% pentru comunişti şi restul, diversele mici grupări de moderat, 

Evident că un asemenea rezultat ar fi un puternic motiv împotriva pretenţiei lui Maniu de 


GEET 


a nu se proceda la alegeri în România, înaintea plecării totale a trupelor de ocupaţie. Din 
nenorocire la noi, toţi ungurii - şi sunt destul de mulţi - vor vota pentru comunişti, nu din 
convingere, ci din ură împotriva românilor. Poate până la primăvară om mai putea-o lungi 
cu alegerile, însă tot vor trebui să aibă loc, cu sovieticii încă la noi. 

Aud că Pepper a spus lui Brătianu că ar trebui să ţinem seama de vecinătatea ruşilor şi 
să ducem casă bună cu dânşii; acesta i-a răspuns că el, care urmează politica lui Titulescu, 
e primul care e convins de acest lucru, dar că atâta vreme cât stau pe capul nostru, toată 
viaţa noastră socială se destramă, iar activitatea economică e paralizată. Dacă 

ar pleca, peste şase luni vom avea moneda stabilizată şi în 2-3 ani am putea deveni cea mai 
prosperă ţară a Europei. 

7.11.45.Cu toate acestea, canaliile din guvern nu se sfiesc să continue a acuza pe 
Brătianu şi pe Maniu ca fascişti care încearcă să tulbure şi să saboteze opera de redresare a 
ţării, şi că „aceşti duşmani ai poporului şi ai democraţiei” vor fi până la urmă învinşi de FND. 

Astăzi pentru a 28-a aniversare a Revoluţiei din 1917, s-a publicat raportul lui Molotov 
asupra politicii externe sovietice. 

Pare foarte preocupat de monopolul anglo-canado-american al bombei atomice, 
protestează împotriva sistemului blocurilor de naţiuni şi a reeditării mentalităţii Ligii 
Naţiunilor unde dictau unele mari puteri şi ameninţă că LIRSS va poseda în curând secretul 
bombei atomice şi „chiar ceva mai mult decât atât”. Deşi tonul său pare destul de agresiv, 
presa americană şi engleză se arată foarte mulţumită, afirmând că raportul exprimă dorinţa 
Rusiei de a se înţelege şi a colabora cu ceilalţi aliaţi. 

Se vede treaba că într-un soi de „addenda et corrigenda "26, ne-am întors la timpurile 
homerice, când eroii îşi epuizau 90% din energie în răţoieli verbale... 

La noi, bineînţeles urlă megafoanele prin toate colţurile şi au loc întruniri cu toţi corifeii 
comunişti, pentru a înălța slavă măreţilor noştri aliaţi şi protectori... 

Mareşalul Mannerheim grav atins, a plecat pentru mai multe luni la Madeira. Imediat 
după aceasta, guvernul finlandez, recăzut sub călcâiul muscălesc, a decretat că fostul 
preşedinte Ryti şi mai mulţi fruntaşi politici, printre care Tanner, au fost arestaţi şi vor fi 
judecaţi ca criminali de război. 

S-au publicat în fine termenii armistiţiului încheiat cu Italia în septembrie 1943, abia 
acum când e vorba de îndulcirea sau chiar de suprimarea unora din condițiuni. 

Acel act se compune de fapt din două acte: un armistițiu „scurt” în 12 articole şi un altul 
„lung” în 44 articole, semnat la Malta de Eisenhower şi Badoglio, care cuprinde unele 
condițiuni mai grele, prin chiar imprecizia lor. 

Guvernul italian a socotit la 3000 miliarde livre totalul pagubelor suferite în război. 
Evident sunt opere de artă distruse, de-a dreptul incalculabile. 

Un fost hamal, devenit apoi şeful sindicatului lucrătorilor căilor ferate engleze, a fost 
numit guvernator al Bengalului. 

Comuniştii chinezi pretind că au înfrânt 70.000 trupe guvernamentale, interceptând 
legătura feroviară cu Pekin şi împiedicând debarcările de pe vasele americane. 

Arabii au ucis şi au rănit evrei la Tripoli. 

Tulburătoare ştirea de la Londra că Stalin n-a participat la serbările de la Moscova, 
fotoliul său fiind ocupat de Molotov. Bolnav? suprimat? sau pur şi simplu îndepărtat?... Tot la 
2 „convenim şi apoi modificăm” 

Londra, dintre toţi diplomaţii străini prezenţi la şedinţa Camerei, singurul absent a fost 
ambasadorul sovietic. 

8.11.45.Azi dimineaţă, mare afluenţă şi însufleţire la Palat, unde mii de oameni veneau 
să se înscrie în registru, în timp ce în piaţă mulţimea descoperită, intona Imnul regal. 

Cu tot cuvântul de ordine din presă şi de la radio, cu toată telegrama slugarnică şi 
Ordinul de zi al lui Răşcanu, acelaşi care în faţa ofiţerilor imita în batjocură vorbirea greoaie 
a Regelui, formaţiuni comuniste în camioane nu s-au putut împiedica să manifesteze agresiv 


pentru guvenul FND. 

Rezultat: câteva păruieli, capete sparte şi un camion incendiat. Bine că sunt americanii 
de faţă: Ethridge a sosit aseară, iar Pepperîncă n-a plecat. 

Ziarele de azi publică darea de seamă trunchiată a discursurilor lui Churchill şi Bevin. Nu 
pomenesc nimic de afirmaţia ministrului de Externe că înţelege să aibă libertate totală, la 
nevoie impusă cu forţa, pentru relaţiile economice ale Angliei cu statele din sud-estul 
Europei. 

9.11.45.Peste 40.000 manifestanți leali Regelui adunaţi în piaţa Palatului au fost atacați 
de comuniştii veniţi în camioane să-i împrăştie. Guvernul interzisese orice adunare şi a scos 
trupa, care a tras cu mitraliere în mulţime. Manifestanţii au răsturnat două camioane şi le- 
au incendiat. Au fost morţi şi răniți. S-au operat numeroase arestări, şi Partidele Liberal şi 
Naţional-Ţărănist sunt acuzate de a fi pregătit cu săptămâni înainte aceste tulburări cu 
ajutorul „huliganilor legionari” abia liberaţi din tabere. 

Ziarele de stânga cer arestarea lui Maniu şi a lui Brătianu „reacţionarii fostei dictaturi.” 
Se pare că Susaikov a intervenit personal pentru încetarea focului. 

Pandurii lui Cambrea păzesc din nou înarmaţi la colţuri de stradă. 

Aud că, din nenorocire, Ethridge nu sosise încă, iar Pepper plecase deja la Praga. Acesta 
a răspuns ziariştilor fenedişti care îl întrebaseră insidios dacă şi fasciştii pot participa la 
alegeri, că doar cei condamnaţi de un tribunal legalmente constituit pot fi împiedicaţi de a 
vota, căci libertatea opiniei trebuie să fie absolută. 

Presa americană ne dă exemplul Ungariei, unde poporul a dat dovadă de maturitate 
politică şi de curaj civic şi unde şi ruşii au permis ca alegerile să fie absolut libere, spre 
deosebire de Bulgaria şi de România, unde trupe sovietice de ocupaţie susţin şi ajută 
activitatea comunistă. 

Rezultatul final de la Budapesta e minunat: 242 agrarieni (Kisgazda), 70 comunişti, 69 
socialişti, 23 ţărănişti şi doi democrați. Zoltán Tildy, şeful agrarienilor, negociază pentru 
constituirea unui guvern de coaliţie al celor patru partide. 

Generalul Cunningham, eroul din Africa, îl va înlocui pe Lord Gort, ca înalt Comisar în 
Palestina. 

Situaţia continuă a se menţine tulbure în Jawa. Comandamentul britanic a dat un 
ultimatum indonezienilor pentru predarea celor vinovaţi de a fi provocat dezordini. 

Caietul VIII. Les convuisions pourla paix 
https://biblioteca-digitala.ro / https://migl.ro 
230 

Dimitrie luraşcu 

Guvernul american a anunţat că-şi retrage forţele din nordul Chinei. 

10.11.45. Am aflat aseară amănunte cu privire la dezordinile din ziua precedentă. 
Penescu din partea lui Maniu şi Bebe Brătianu din partea lui Dinu, conveniseră din timp cu 
Teohari Georgescu ca tineretul lor să poată manifesta în linişte pentru Rege într-un anume 
perimetru din faţa Palatului, aşa că intervenţia ulterioară a camioanelor comuniste 
dovedeşte reaua credinţă a guvernului. 

Comuniştii au început a arunca cu cioburi de sticlă şi cu legături de fier vechi în mulţime, 
care a început a riposta sub ochiul îngăduitor al jandarmilor, nevoiţi să stea neutri şi imobili. 
Au fost huiduiţi miniştrii care se întorceau de la Te Deum să se înscrie la Palat şi Guţă, tratat 
de trădător, a fugit fără a mai tenta să intre în Palat. 

în urmă, au fost înţepate cauciucurile camioanelor, iar un ofiţer a străpuns rezervorul de 
benzină al unuia şi i-a dat foc; alţii au imitat gestul său. 

De pe acoperişul ministerului de Interne s-a pornit ropot de gloanţe. 

Până acum au fost transportaţi 13 morţi şi 90 răniţi, dintre care 20 foarte grav loviți şi 
fără sorţi să scape cu viaţă. Sunt mulţi arestaţi, printre care copii şi trecători paşnici, pe care 
zbirii regimului, în majoritate panduri şi agenţi comunişti, îi schingiuie în beciurile Poliţiei şi 
la Interne. 

Incomensurabila lipsă de orice simţ politic al guvernantilor, vine în ajutorul opoziţiei; 
procedând tot aşa, fără niciun fel de discernământ, se vor discredita mai repede. Abia sosit 
la noi, Ethridge a şi anunţat că a plecat în grabă la Moscova, unde va expune probabil cu 
tărie situaţia imposibilă creată în România şi în Bulgaria, unde se pare că s-au produs de 
asemenea excese, ceea ce a şi determinat întârzierea plecării sale din Sofia. 


în discursul său de ieri, Attlee n-a omis să aducă elogii contribuţiei Sovietelor în război, 
însă cuvintele sale au fost ascultate într-o tăcere de mormânt, pe când omagiile pentru 
Statele Unite şi pentru Eisenhower au stârnit furtuni de aplauze. 

în ce priveşte energia atomică, guvernul englez e dispus a încredința studiul şi 
întrebuinţarea sa spre folosul omenirii unui comitet internaţional special. O părere a fost 
emisă ca cinci escadrile de avioane, fiecare având câte cinci bombe, să stea la dispoziţia 
acestui comitet. 

Un grup de state compus din Statele Unite, Imperiul Britanic, URSS, China, Franţa, Belgia, 
Olanda, Norvegia şi Cehoslovacia vor avea rostul să formeze un organism pentru comerţul 
internaţional, stabilind libertatea completă a schimburilor şi desfiinţând tarifele 
preferenţiale. 

La conferinţa pentru reparaţiile de cerut Germaniei, singură Franţa a formulat pretenţii 
pentru circa cinci mii de miliarde franci la cursul actual. 

„Vieizu wenig unddesto schmutziger. "27 
ES „Mult prea puțin şi, de aceea, cu atât mai scabros.” 

în ce priveşte formarea viitorului guvern francez şi deci confirmarea atât de aşteptată a 
lui de Gaulle, sunt mari neînţelegeri între cele trei partide sortite să colaboreze. 

Mâine au loc alegeri în Jugoslavia, iar duminica viitoare în Bulgaria şi în Portugalia, unde 
înalta Curte a respins cererea opoziţiei pentru amânarea lor. 

Ruşii şi americanii par să fie de acord ca până la 1 decembrie să retragă complet trupele 
de ocupaţie din Cehoslovacia, unde a dispărut teama nazismului. 

Mareşalul August von Mackensen a murit la 96 ani. 

în Spania s-ar fi descoperit un complot pentru suprimarea tuturor membrilor guvernului 
Franco. Au fost arestate 12 persoane. La Porto, guvernul Salazar a dispus de asemenea, 
arestarea mai multor şefi ai opoziţiei. 

La Londra s-a anunţat că Stalin se află sănătos, undeva în sudul Rusiei, debarcat de 
Molotovţ?), care încă de la conferinţa de la Londra luase împotriva părerii lui Stalin atitudini 
de ireconciliabilă opunere faţă de occidentali. Extremiştii „celor 500” de pe vremea 
Directoratului par să dicteze deocamdată la Kremlin. Cu atât mai bine dintr-un punct de 
vedere, căci creşte astfel convingerea că aliaţii nu se vor împăca cu sovieticii pe spinarea 
noastră. 

La noi, sunt semne vădite că lichelele de la guvern sunt”aux aboi;s'””. 

Bentoiu şi Aznavorian au părăsit definitiv pe Tătărescu. Se vorbeşte din nou de un guvern 
Lupu cu Groza ca vicepreşedinte, cu Fotino şi dr. Costinescu de la liberali, Gheorghiu-Dej şi 
Pătrăşcanu de la comunişti, bineînţeles fără asentimentul lui Maniu şi nici al lui Dinu 
Brătianu. 

La Interne şi la Siguranţă, continuă arestările. Pe de altă parte, americanii şi englezii fac 
anchete prin spitale şi iau dovezi că toţi cei răniţi au fost loviți de gloanţe ale mitralierelor 
comuniste. Au împiedicat ca pandurii să mai facă de strajă intemaţilor răniţi şi să se mai 
încheie procese-verbale tendenţioase. 

Istrate Micescu s-a însărcinat a prezenta problema juridică a faptului că s-a tras în 
mulţime fără prealabile somaţii legale. 

Constantinescu-laşi a spus că manifestanţii i-au ciuruit automobilul de gloanţe, pe când 
şoferul său mărturiseşte că au fost tiruri de mitraliere, al căror unghi greşit a lovit şi unde nu 
trebuia. 

Rezistenţa indonezienilor în Sorebaja a încetat după primele bombardamente aeriene, 
dar provocări noi s-au produs la Batavia. 

în China, comuniştii continuă să lupte, pretinzând că tot nordul ţării, deci şi Manciuria, 
trebuie să fie ocuptă de trupele lor atunci când se retrag japonezii. Totuşi americanii ajută în 
continuare trupele guvernamentale să debarce în Manciuria. 

25 „în corzi” 

11.11.45. Mi se spune că, sosit din Bulgaria, chiar în dimineaţa de 8 noiembrie, 
Ethridge, venit cu automobilul de la Giurgiu, a stat de vorbă pe drum cu ţărani, şi a ajuns la 
hotelul Athenee Palace în plină „bagarre”8. | s-au remis toate documentatiile necesare, a 
vorbit cu diverşi oameni politici, după care a întâlnit pe Rege la Sinaia, iar a doua zi a plecat 
deja cu avionul la Moscova. 

S-ar putea deci să vină la înapoiere cu asentimentul ruşilor pentru o schimbare de 
guvern, atât la Sofia cât şi la Bucureşti. 

Cu micile intrigi şi bisericuțe din partidele noastre, s-ar putea ca în viitor constelaţiile 
politice să se grupeze în două partide de guvernământ: unul social-democrat în care să se 
înglobeze şi stânga ţărăniştilor şi unul naţional-liberal, care să ralieze toate elementele 
burgheze de la ardeleni. 

Cu înfrângerea ce se prevede pentru comunişti, aceştia vor exista poate în jurul lui 
Pătrăşcanu, dar sper să se fi sfârşit pentru totdeauna cu sinistra farsă a lui Tătărescu şi cu 
toate canaliile devenite extremişti, din simplu interes personal. 

Guvernul de la Washington a comunicat celui de la Budapesta că socoteşte în vigoare 
tratatul comercial din 1925, care prevede clauza naţiunii celei mai favorizate, aşa că dacă 
actualul şi următorul guvern maghiar nu vor ratifica convenţia maghiaro-sovietică „half and 
half, s-ar putea ca Statele Unite să recunoască guvernul Ungariei. 

America şi Anglia trimit reprezentanţi la Viena. 

12.11.45. Călătoria lui Ethridge devine tot mai misterioasă: după cele aflate pe cale 
particulară despre vizita sa în România, Radio Bucureşti anunţă azi dimineaţă că el a plecat 
sâmbătă de la Sofia direct la Moscova, dar astă seară, Radio Londra informează că dânsul 
mai aşteaptă la Sofia organizarea zborului la Moscova. 

Se poate presupune că a fost între timp la Bucureşti, dar că se doreşte ca lucrul să se 
ţină secret. Pe de altă parte, ruşii nu prea doresc să discute cu el situaţia din Balcani şi-i fac 
tot felul de dificultăţi. Poate chiar din pricina stării de lucruri actuale din Rusia. Tanto 
meglio... 

După amiază până seara târziu, din piața Mare - până în parcul Jianu, s-au scurs 
cortegiile comuniste cu placarde, steaguri roşii şi coroane pentru înmormântarea celor şase 
sau şapte morţi dintre agenţii lor provocatori. S-au rostit cuvântări incendiare în contra lui 
Maniu şi Brătianu, uriându-se în ritmul lor obişnuit: „moarte lor!” arestare!” şi „dizolvare!” 
pentru partidele istorice. Nu s-au produs tulburări, însă spiritele sunt agitate, aşa că lumea e 
înfricoşată. 

Presa din Moscova publică articole violente, cerându-se cu insistenţă să se organizeze 
grabnic alegeri în România. 

Guvernul din Ungaria de după alegeri condus de Zoltân Tildy, cuprinde şapte agrarieni 
(cu ministerul de Externe), trei comunişti, trei socialişti şi un țărănist. 

29 „încăierare” 

Alegerile din Jugoslawe, fără participarea opoziţiei (deşi guvernul i-a asigurat pare-se, 
secretul votului contra), au dat un rezultat zdrobitor pentru Tito, dar rezultatele se vor 
cunoaşte mâine. 

Cum aliaţii sunt dispuşi să recunoască guvernul albanez, premierul grec Canelopoulos 
protestează împotriva alegerilor ce ar putea avea loc în Epirul de nord, ca parte integrantă a 
Albaniei, cerând acolo un regim provizoriu sub control aliat. 

Adunarea Naţională Franceză va desemna mâine pe viitorul şef al guvernului, probabil pe 
de Gaulle, fără contracandidat. între timp, cele trei partide de guvernământ, nu se înţeleg 
asupra educaţiei religioase în şcoli. 

Churchill se află la Paris, unde a luat contact cu oamenii politici şi a fost ales membru al 
Academiei de ştiinţe. Va pleca apoi la Bruxelles, unde guvernul a reluat dezbaterile cu 
privire la Rege, a cărui bună credinţă e recunoscută, afirmându-se însă că a dus o politică 
greşită. O Carte Albă va apare în ianuarie pe acest subiect. 

O comisie de experţi va redacta la Washington un memorandum cu privire la propunerile 
lui Attlee asupra energiei atomice, care preconizează încredințarea tuturor secretelor unui 


organism internaţional în cadrul Consiliului de Securitate, cu obligaţia pentru toate statele 
să-şi transmită datele de fabricaţie şi să permită controlul uzinelor. Dacă ne gândim la 
mentalitatea sovietică, o asemenea propunere devine ridicolă... 

Toată lumea aşteaptă expunerea lui Attlee în faţa Congresului american cu privire la 
politica Imperiului Britanic, iar la Londra se aşteaptă cu înfrigurare matchul de football 
anglo-sovietic! 

Cordel Huli a primit premiul Nobel pentru pace. 

15.11.45. Ambasadorul sovietic la Bucureşti, vorbind de excesele rămăşiţelor 
fasciste, a acuzat pe manifestanţii de la 8 noiembrie de a-i fi atacat sediul şi înjurat URSS, 
de a fi devastat librăriile cu cărţi ruseşti şi de a fi ars ziare sovietice. 

într-un interview, dr. Lupu a protestat împotriva aţâţărilor antisemite, ca şi cum ar fi vrut 
astfel să se pună bine cu Sovietele. Deoarece e prima dată, după o lungă tăcere, că ia o 
atitudine publică, ar fi semn că s-a decis să reintre în arenă cu asentimentul Moscovei. 

Lămuririle lui Teohari Georgescu date presei străine sunt pline de contraziceri şi denotă o 
totală rea credinţă. Astfel la întrebarea: „dacă n-ar fi venit camioanele cu muncitori, s-ar fi 
ajuns totuşi la dezordini?” el a refuzat să răspundă, spunând doar: „chesiunea nu e să ştim 
dacă ar fi venit sau nu ar fi venit maşini, dacă ar fi fost sau dacă n-ar fi fost muncitori...” 

Ministrul de Externe britanic Bevin a expus în Cameră problema palestiniană şi a anunţat 
acordul Londrei cu Washingtonul pentru instituirea unei comisii mixte de anchetă anglo- 
americane care să examineze situaţia evreilor, atât în Palestina cât şi în ţările europene 
unde există o problemă evreiască. Rezultatul a fost un val de indignare în lumea evreilor cu 
proclamarea unei greve generale de 24 ore în toată Palestina, cu inevitabile excese şi 
tulburări la Tel-Aviv. 

Cred oare sioniştii să dea peste cap politica britanică care ţine seama de lumea 
musulmană, din care 90 milioane trăiesc în India şi să rupă apropierea politică tot mai 
marcată de cea a guvernului american? 

UNRRA se interesează de starea economică şi de perspectivele foametei din România, 
Jugoslavia şi în mai mică măsură din Bulgaria. 

La Budapesta a început procesul Imredy. 

Se aşteaptă cu înfrigurare întoarcerea lui Ethridge de la Moscova, nu atât pentru a şti ce 
rezultate practice aduce, cât pentru speranţa de a obţine prin dânsul o orientare asupra 
misterului ce planează de o lună încoace cu privire la schimbările posibile ce mocnesc 
printre conducătorii politicii actuale a Sovietelor. Toţi cred că, într-un chip sau altul, buba va 
căpa şi că vom asista în curând la descompunerea monstrului bolşevic. 

Cu ajutorul lui Franasovici, Guţă caută să aplice la Berna sechestrul asupra sumelor 
depuse acolo la dispoziţia Legaţiei noastre de la Ankara şi vrea să aplice sistemul său su; 
generis de punere la dispoziţia Presidenţiei a funcţionarilor ministerului de Externe, precum 
şi a lui lonel Stircea şi Dim. Popescu, trimis de Cretzianu la Berna să ridice banii. Totodată a 
pregătit o adresă către Groza cu lista tuturor celor puşi în cadrul special, dar n-a îndrăznit 
încă s-o trimită. 

Au loc ciocniri sângeroase la Tel-Aviv între britanici şi evreii îndârjiţi, care cu setea de 
martir, se năpustesc asupra armelor englezeşti. 

Conferinţa de la Washington s-a încheiat cu un comunicat asupra controlului energiei 
atomice şi propune crearea unei comisii de studiu de pe lângă Consiliul de Securitate, spre a 
prezenta anumite recomandări ştiinţifice. Se cunoaşte sistemul numirii de comisii şi de sub- 
comisii atunci când e vorba de chestiuni spinoase sau delicate, pentru ca să se ajungă la o 
înmormântare „clasa l-a”. 

Attlee pleacă azi în Canada. 

Preşedintele Labour Party englez Lasky, s-a pronunţat împotriva acţiunii guvernului în 
sprijinul împilatorilor francezi şi olandezi din Indochina şi din Jawa, regretând că acest 
guvern e socialist pur, iar nicidecum unul de coaliţie condus de conservatori. Ce înseamnă 
acest joc dubios, care se cam aseamănă cu situaţia falsă a Partidului Liberal pe vremea 
guvernului Tătărescu? 


De Gaulle întâmpină noi dificultăţi din partea comuniştilor, care îi pretind unul din 
principalele departamente, adică Externe, Interne sau Război, pe când el cere libertate 
absolută pentru repartizarea portofoliilor între reprezentanţii partidelor pentru guvernul de 
colaborare. 

Toate regiunile Manciuriei evacuate de ruşi au fost ocupate de comuniştii chinezi, în timp 
ce negocierile dintre sovietici şi Tchang Kai-check n-au dat niciun rezultat. Reaua credinţă e 
vădită. 
https://biblioteca-digitala.ro / https://migl.ro 
Jurnal politic 1939-1950 
235 

Comentariile presei engleze cu privire la comunicatul de la Washington sunt unanime să 
recunoască faptul că atâta vreme cât nu este asigurată garanţia absolută că bomba atomică 
nu va servi unor țeluri agresive, secretul între cei trei va fi păstrat. 

Unele ziare nu-şi ascund preocuparea că, dacă Sovietele se vor lăsa conduse de 
extremism şi de suspiciune asupra celor exprimate, atunci lumea va reîncepe o îngrozitoare 
cursă a înarmărilor. 

Sunt prezumţii că extremiştii bolşevici care par să conducă acum destinele Rusiei, se 
bizuie mult pe troţkişti (bolşevicii integrali care urmăresc revoluţia mondială şi pe care 
Stalin îi înlăturase), aşa că acesta ar fi rostul recrudescenţei comunismului agresiv în toate 
colţurile lumii. 

Astă seară s-a zvonit, fără încă a se confirma, că faţă de intransigenţa comuniştilor, de 
Gaulle şi-ar fi prezentat demisia. 

Attlee va vorbi şi în faţa Parlamentului canadian, după care va pleca la Londra, spre a fi 
prezent la dezbaterile ce vor începe joia viitoare în Cameră, unde va vorbi şi Churchill, 
sărbătorit acum şi de belgieni. 

17.11.45. De Gaulle a demisionat; reprezentanţii celor trei partide s-au întrunit spre a 
delibera asupra situaţiei, iar comuniştii au declarat că-şi iau răspunderea guvernării, însă 
presa engleză care susţine pe General, este unanimă în a considera că nimeni altul nu-l 
poate înlocui. 

Bymes a declarat că secretul folosirii energiei atomice va fi păstrat numai atâta vreme 
cât va fi strict necesar şi că s-ar putea ca până în două luni, să se constituie comisia 
însărcinată cu studiul acestei probleme. 

Guvernul american a informat pe cel bulgar că în urma raportului Ethridge, el nu va 
putea recunoaşte un guvern rezultat din alegeri ce admite doar o listă comună şi care 
nesocoteşte drepturile partidelor din opoziţie. Să vedem dacă alegerile de mâine se vor 
amâna sau dacă Moscova e hotărâtă să se menţină pe poziţiile sale de intransigenţă. 
Ethridhe se află încă la Moscova şi se vorbeşte că ar putea sosi aici dimpreună cu Vişinski. 

în China trupele guvernamentale au luat acum ofensiva şi atacă pe comunişti pe linia de 
graniţă cu Manciuria. 

Ca semn al noului curent, la noi ziarele de sub ordinele ruşilor (altele nici nu prea 
există!), au început deodată să se dea la unguri şi atacă cotidianul budapestan Uy 
Magyarorszag sub pretextul unei caricaturi jignitoare a Regelui nostru, acuzând noul guvern 
de acolo de iredentism şi de veleităţi de a obţine rectificări în Transilvania pe tema Ungariei 
milenare şi a superiorității rasei maghiare asupra vecinilor săi. 

Motivul real este că Budapesta are acum un regim necomunist, astfel că paiaţele noastre 
din guvern susţin azi, ceea ce condamnaseră în guvernele anterioare. 

Circulă cu insistenţă zvonul că guvernul ar fi decis să dizolve partidele lui Maniu şi Dinu 
Brătianu; unii susţin că acesta ar fi prilejul cel mai nimerit pentru ca adepţii lor să se 
reorganizeze într-un singur partid unificat şi deci mai puternic. 

Fără a fi trâmbiţat lucrul, guvernul şi-a asumat prerogativele regale şi, printr-un simplu 
Jurnal al Consiliului de miniştri, se lansează noi monede divizionare şi se vorbeşte acum de o 
nouă emisiune de monede din aur (un milion bucăţi) pentru care, în mod normal, ar fi fost 
nevoie de semnătura Regelui. Până unde se va merge?... 


18.11.45. Alegerile din Bulgaria au avut loc cu abţinerea opoziţiei, astfel încât 
Frontul guvernamental pare să fi obţinut 70-80% din voturi. Răspunzând protestului 
american, Ministrul de Externe bulgar declară că, după alegeri, sensul democratic al ţării se 
va desena tot mai evident. 

în Portugalia, alegerile au dat cam 60% pentru partidul unic al lui Salazar, în timp ce 
asupra Lisabonei se abătea o furtună cu trombe de apă, cum n-au mai fost de 30 ani 
încoace, inundând cartiere întregi, dezvelind case şi lăsând mulţime de oameni fără 
adăpost. 

La noi guvernul anunţă că derbedei fascişti(?1) au manifestat pe străzi strigând: „Trăiască 
bomba atomică”. 

în Azerbaidjanul Persiei, au izbucnit mişcări separatiste susţinute de trupe sovietice, care 
circulau prin sate şi oraşe, împărțind din camioane tracte şi arme. 

în Jawa s-a agravat situaţia, în special la Batavia, indonezienii fiind ajutaţi de japonezi. 

Adunarea Naţională Franceză trebuie să se pronunţe azi pentru sau contra lui de Gaulle, 
în conflictul său cu comunştii. Se vorbeşte de posibilitatea ca viitorul şef al guvernului să fie 
preşedintele Adunării, Gouin, preşedintele CGT% Jouhaux, sau chiar şeful Partidului 
Comunist, Maurice Thorez. Sper că nu! 

20.11.45. Adunarea Naţională a aprobat moţiunea, cu tot votul contra al 
comuniştilor, ca de Gaulle să fie invitat a relua convorbirile cu cele trei partide pentru 
alcătuirea unui guvern de colaborare. Comuniştii se arată intransigenţi asupra atribuirii 
portofoliilor, denunţând pe General ca reacţionar, antidemocrat etc. 

în Persia rebelii au atacat Tabriz, iar în Jawa s-ar părea că indonezienii au declarat 
„război” britanicilor. 

Evreii de la noi se adună pentru a protesta împotriva politicii duse de Bevin cu privire la 
Palestina. Acesta a declarat într-adevăr că, potrivit raportului Balfour, această ţară poate fi 
considerată ca un „cămin” al evreilor, nicidecum ca un stat evreiesc. 

Sosit pe ascuns la Innsbruck, Otto de Habsburg, va fi expulzat de către autorităţile de 
ocupaţie franceze în urma protestelor cancelarului Renner, care a afirmat că: „este o 
provocare la adresa statelor succesoare şi a Republicii austriace, şi că nimeni nu-şi mai 
poate face iluzii asupra acestui titlu lipsit de semnificaţie”. 

30 Confederaţia Generală a Muncii. 

Ethridge a sosit ieri la Bucureşti şi a început contactele cu lumea politică de la noi. Să 
vedem dacă succesul lui aici, va fi egal cu cel din Bulgaria. 

Dintr-o sursă americană mi se spune că atâta vreme cât procesul de destrămare a Rusiei 
nu s-a pronunţat, ar fi o greşeală ca aliaţii să devină agresori şi să pornească un conflict, 
căci acesta ar provoca o reînviere a coeziunii în faţa primejdiei din afară, şi că din această 
pricină se găsesc mereu formule dilatorii pentru a ajunge la primăvară, când toate vor fi 
poate mai la punct. 

Azi a început la Nurnberg procesul primului lot de criminali de război, în frunte cu 
Goering. 

Canelopoulos şi-a înaintat demisia după o guvernare de doar o lună şi Regentul a început 
consultările, în primul rând cu Mac Neil, încă prezent la Atena. 

21.11.45. Noul cabinet grec s-a format imediat sub preşedinţia liberalului Sophoulis 
şi promite să procedeze în curând la alegeri libere; cât despre un plebiscit pentru eventuala 
înapoiere a Regelui, el n-ar avea loc decât în 1948!... 

Aliaţii au căzut de acord să repartizeze egal între cele patru zone de ocupaţie, 7 milioane 
de germani expulzați din Austria, Cehoslovacia, Polonia şi Ungaria. 

Guvernul persan a protestat la Moscova împotriva faptului că trupe sovietice au interzis 
trecerea prin zona lor de ocupaţie a unităţilor trimise să liniştească mişcarea de revoltă din 
Azebaidjan. 

Generalul Eisenhower a înlocuit pe generalul Marshall ca şef de Stat Major american, iar 
amiralul Nimitz devine şef al marinei Statelor Unite. Ce-o mai fi şi asta?!... 

Consultările de azi ale lui de Gaulle, par că vor da rezultate şi că în fine se va constitui un 
guvern de uniune naţională, având ca miniştri de stat: comunistul Cachin, socialistul Vincent 


Auriol, un populist şi eventual reprezentantul dreptei, Louis Marin. 

în ce priveşte repartizarea portofoliilor, ministerul de Război va fi divizat în unul al 
Armatei cu titularul numit direct de către de Gaulle, şi altul al Armamentului, cu un 
comunist. La Externe ar rămâne Bidault, iar la Interne ar veni un socialist. 

Ethridge a făcut prima vizită Regelui la Sinaia, unde a fost reţinut la dejun. 

Azi s-a întâlnit cu Tătărescu şi cu Groza. 

La o întrebare pusă la conferinţa de presă săptămânală, preşedintele Truman a declarat 
că fabricarea bombei atomice continuă, dar numai cu titlu experimental. 

22.11.45. De Gaulle şi-a format guvernul precum era de aşteptat, cu deosebirea că 
Thorez a devenit ministru de stat, comuniştii având şi patru portofolii. 

Regentul Damaschinos a demisionat după primirea jurământului noului guvern, aşa că 
Sophoulis a luat provizoriu şi prerogativele suverane. Se pare că mitropolitul a demisionat 
din cauza protestului Regelui cu privire la amânarea plebiscitului. 

Ethridge va avea azi întrevederi cu şefii opoziţiei. Aud că e profund vexat de faptul că 
Molotov n-a binevoit măcar să-l primească, aşa că şi-a vărsat focul asupra lui Vişinski 

(care ar fi sosit şi el la Bucureşti), declarând că în urma celor petrecute în Bulgaria, Statele 
Unite consideră că este o chestiune de prestigiu de a nu mai accepta bobâmace ruseşti. în 
cazul în care politica agresivă a Moscovei va continua, s-ar putea ca americanii să se 
gândească a modifica raporturile lor cu Sovietele. 

De fapt, scopul guvernului american ar fi să aducă în faţa Consiliului Naţiunilor Unite ce 
se va întruni în decembrie, problema politicii ruseşti, în flagrantă contradicţie cu cele 
convenite cu aliaţii, spre a obţine mandat în regulă pentru a-i sili să se ţină de cuvânt. 

Astfel, în cazul unui conflict armat, Statele Unite n-ar mai părea pentru nimeni ca 
agresor, ci ca un agent al justiţiei şi securităţii internaţionale. 

Doi caraghioşi, Vasilescu-Notara şi Viforeanu care nu fac parte nici măcar din gruparea 
naţional-ţărănistă, au publicat în ziare o moţiune de desolidarizare de Maniu, în care îl bagă 
şi pe Lupu, cu toate că acesta nici n-a visat să se amestece în asemenea tărâţe. 

Cu toată prezenţa lui Ethridge la Bucureşti, guvernul Groza nu se sfieşte a continua 
agresivitatea faţă de opoziţie. S-ar gândi serios la arestarea capilor opoziţiei, iar unii merg 
mai departe, pretinzând că n-ar fi exclus să comploteze cu asentimentul tacit al ruşilor, la 
suprimarea Regelui. 

Attlee a prezentat azi în Cameră rezultatele convorbirilor sale de la Washington şi Ottawa 
asupra problemelor energiei atomice şi fără a insista asupra relaţiilor cu Uniunea Sovietică, 
a declarat că sunt absolut imposibil de imaginat conflicte între Anglia şi dominicane, sau 
între Anglia şi Statele Unite, pe când Eden, cu care premierul şi-a împărţit rolurile, a pus 
pedala cu putere asupra nevoii bunelor raporturi cu URSS. 

500.000 lucrători din Detroit, dintre care 200.000 de la General Motors, au declarat azi 
greva pentru obţinerea majorării cu 30% a salariilor, cerută de atâta vreme. 

Se vorbeşte de înapoierea lui Stalin la Moscova(?1). Să însemne oare asta un câştig 
pentru moderaţi?... 

Criză de guvern în Italia prin demisia liberalilor. 

Mişcări şi tulburări în India din pricina măsurilor luate împotriva partizanilor 
independenţei ai lui Chandra Bose. 

Imredy a fost şi el condamnat la moarte prin spânzurătoare. Nu se ştie încă dacă 
Bardossy a fost executat. 

Churchill va pleca în curând într-o călătorie de informare în Australia şi Noua Zeelandă, 
lăsând pe Eden ca şef al opoziţiei până în martie anul viitor. Minunată e vitalitatea acestui 
bătrân, dar mai minunat este acordul perfect dintre guvern şi opoziţia engleză. 

La clubul Naţiunilor Unite am fost obligaţi să înghiţim un film sovietic al serbărilor 
sportive de la Moscova din acest an. 

Trei observaţii semnificative: spre deosebire de filmul anului trecut de la Legația 
sovietică, de rândul acesta nu s-au sfiit să prezinte delegaţia Republicii moldoveneşti - 
menţionată în paranteză „Basarabia” - ca să nu fie dubii, cu dansuri ucrainiene şi costume 

de fantezie. Apoi imnul de stat, era un vechi imn țarist, iar în sfârşit, Mareşalul fotografiat 
tot timpul, avea faciesul caracteristic al hemiplegicului cu ochiul stâng închis şi acea parte a 
feţei crispată. 

24.11.45. După ce ieri a vorbit cu şefii partidului lui Maniu, Ethridge a venit azi să 
cunoască şi pe membrii săi, la un aperitiv la Mihai Popovici. Face o impresie foarte plăcută, 
e simplu şi înţelegător. S-a fotografiat la cererea lor cu naţional-ţărăniştii, foşti şi... viitori 
arestaţi. 

Vorbind de Haţieganu, Lupu a spus că şi acum tot de unguri a fost el arestat, fiindcă 
actualul regim Groza e tot al maghiarilor. (Are mare dreptate când văd ce declară acest 
trădător la Tg. Mureş unde, vorbind de necesitatea uniunii româno-maghiare, anunţă că va 
suprima complet graniţa de vest, pentru a lăsa trecerile libere din spre Ungaria. Desigur 
acest lucru ar fi foarte bun cu timpul ca mijloc de apărare împotriva supremaţiei slave, însă 
nicidecum în condiţiile dominaţiei sovietice, acum când sub comunism, ungurii din Ardeal ne 
terorizează şi ne subjugă. Estmoaus în rebus.*"...). 

E vorba ca Ethridge să plece în Transilvania şi de acolo în Moldova, dar nu se ştie prin ce 
oraşe sau regiuni va trece. Joia viitoare va pleca direct spre Washington, căci după 
rezultatul vizitei sale la Moscova, nu va mai încerca desigur să pledeze faţă de ruşi, ci va 
merge să-şi prezinte raportul lui Byrnes. 

Abia mai târziu se va vedea eventual rezultatul călătoriei sale. 

25.11.45. După expunerea lui Bevin, preconizând crearea unei Adunări mondiale 
pentru pace şi în urma atmosferei create de presa britanică şi americană relativ la extrema 
încercare a aliaţilor de a înlătura orice suspiciune din partea ruşilor, văd că acum atât 
ambasadorul sovietic la Londra cât şi agenţia Tass vorbesc de necesitatea absolută de 
strânsă colaborare între cei trei aliaţi, dar cerând şi din partea anglo-americană o atitudine 
tot atât de înţelegătoare. 

Moscova a ridicat la rangul de dogmă reaua credinţă şi minciuna, iar robii săi de la noi nu 
fac decât să imite aceste procedee cu o şi mai dezgustătoare şi cinică sălbăticie. 

Criza din Italia a dus la demisia lui Pani, silit s-o facă deoarece democraţii-creştini refuză 
să accepte formula înlocuirii liberalilor demisionaţi, prin alte persoane din aceeaşi grupare. 
El a spus prinţului Umberto că o tendinţă spre stânga sau spre dreapta a unui viitor guvern, 
o socoteşte ca fiind de-a dreptul primejdioasă. 

Mişcarea revoluţionară din Jawa continuă şi se traduce prin excese de xenofobie pe care 
mulţi europeni le admit, socotind că un popor ce vrea să trăiască liber, nu poate fi forţat 
prin gloanţe şi tancuri englezeşti să rămână în sclavia unor negustori olandezi. Chestiunea e 
gravă. De altfel problema asiatică se va pune tot mai intens în India, Indochina, China, iar 
ofensiva bolşevică a Sovietelor în lume se grefează pe o mişcare a asiaticilor asupra 
Europei. 3! 

31 Există o limită în toate. 

Dacă s-ar studia mai serios întrega perioadă a năvălirilor din Evul Mediu obscur şi 
procesul de descompunere al Lumii vechi, s-ar putea găsi o oarecare asemănare şi un 
paralelism de ordin social cu vremurile tulburi de azi. 

Cât despre bomba atomică, ea va juca un rol cel puţin tot atât de important în istorie, ca 
inventarea prafului de puşcă, care a reuşit să dărâme odată cu cetăţile feudale şi cetăţuia 
potentaţilor care domina viaţa burgheziei din târguri. 

în sens invers, capitalismul actual a dat posibilitatea dezvoltării vieţii economice, a unui 
trai mai bun al maselor, tot aşa cum în jurul fortăreţelor baronilor medievali, se dezvolta, 
într-o relativă siguranţă, viaţa locuitorilor din „faux-bourgo”, devenite cu timpul oraşe... S-ar 
putea deci, să trăim în aceste clipe, dându-ne în mod excepţional seama de importanţa lui, 
unul din momentele determinante ale istoriei omenirii, mai însemnat decât descoperirea 
Americii sau căderea Bizanțului. 


Marea problemă dezbătută după enunţarea făcută de Bevin este aceea a unei federaţiuni 
mondiale care, spre deosebire de o Ligă a Naţiunilor, ar fi o instituţie la care să participe 
direct toţi cetăţenii lumii, în dubla calitate de cetăţeni ai statelor naţionale şi de cetăţeni ai 
federaţiunii; la rândul său, aceasta ar putea la nevoie trece peste organismul statului, 
pentru a lua direct contact cu cetăţeanul, luat ca individ. 

Se arată că numai în acest chip s-ar putea evita războaiele şi mizeria în lume. 

Problemă vastă care de sute de ani a preocupat spiritele mari ale omenirii şi care, chiar 
rămânând în stadiu de ideal nerealizabil, este frumoasă şi înălţătoare. 

Se anunţă că la cererea lui Bevin, regentul Damaschinos a revenit asupra demisiei. 

Ethridge a anunţat că-şi va continua călătoria de informare în România încă pe 2-3 
săptămâni. Aud că, întrebând de Rădescu şi fiind informat că este perfect liber, s-a dus să-l 
vadă, negijând a preveni guvernul de vizita sa; s-a lovit la poartă de refuzul grosolan al 
zbirilor, dovedindu-se astfel ce înseamnă de fapt aici libertatea. 

26.11.45. Cifrele provizorii ale alegerilor din Austria dau majoritatea pentru socialişti 
în Viena, Graz şi Klagenfurt, pe când la sate, ea aparține catolicilor, în special în Tirol, 
Austria de sud şi Voralberg, unde sunt 70% catolici, 28% socialişti şi 2% comunişti. Se crede 
că aceştia din urmă nu vor întruni în final nici 10% din voturi şi că s-ar putea să nu deţină 
niciun loc în Parlament. 

La Roma, Umberto se consultă cu Orlando, Bonomi, Badoglio şi Nitti pentru constituirea 
noului guvern. 

Guvernul american informat de demersul celui din Teheran la Moscova a cerut 
guvernului sovietic explicaţii cu privire la rolul jucat de trupele Armatei Roşii în mişcarea din 
Azerbaidjan, faţă de convenţia anglo-ruso-americană asupra Persiei. 

Radio Moscova protestează că agenţi reacţionari răspândesc zvonuri mincinoase despre 
scopuri imperialiste ale Sovietelor. 

în Palestina, situaţia rămâne încordată din cauza atitudinii agresive a extremiştilor evrei. 
Britanicii par să domine situaţia în Jawa. 

în China, comuniştii acuză guvernul Tchang Kai-check de a refuza o elaborare cu dânşii şi 
pretind că americanii întreţin şi ajută chiar direct rezistenţa anti-comunistă. 

Au izbucnit greve şi în Anglia şi iluminatul cu gaz aerian în Londra e foarte pe sponci, de 
teamă că se vor consuma în curând toate rezervele. 

Comuniştii englezi, adunaţi în Congres, acuză politica guvernului laburist în Persia, China, 
Indochina, Rusia şi în celelalte state democratice europene, cerând plecarea lui Bevin. 

27.11.45, Guvernul englez a trimis la Moscova o Notă asemănătoare celei 
americane, amintind ruşilor de acordul anglo-sovietic şi de angajamentele de la Teheran. 

La Washington se anunţă că până la 1 ianuarie trupele americane vor părăsi Persia, 
adăugând speranţa că şi cele ruseşti şi engleze vor proceda la fel până la aceeaşi dată. 
Tonul n-a pierdut încă urbanitatea... 

în Italia, Orlando încearcă a forma guvernul. 

Primul ministru olandez preconizează uniunea Belgiei cu Ţările de Jos. 

Catolicii au obţinut majoritatea absolută la alegerile din Austria. Se pare că potrivit 
acordului anterior, guvernul va fi alcătuit din coaliția celor trei partide, deşi comuniştii n-au 
reuşit să aibă decât trei locuri în Parlament. 

Soţia împreună cu fata ambasadorului sovietic la Bucureşti, ce par civilizaţi şi cu anume 
ascendență albă, au asistat duminică la slujba de la Patriarhie, după care au făcut o vizită 
lui Nicodim. 

Se prevede că din lipsă de combustibil, ne putem aştepta la întreruperea curentului 
electric în Bucureşti şi, din aceeaşi cauză, se vorbeşte şi de o criză în fabricarea hârtiei. 
Şcolile sunt avizate că săptămâna viitoare nu vor mai avea cu ce să se încălzească. 

Este curios cum radio-ul sovietic de la noi, vorbind de situaţia din Italia, spune că Nenni a 
fost însărcinat cu formarea guvernului, pe când Londra nu pomeneşte decât de Orlando, 
adăugând că partidele de stânga îl consideră pe acesta mult prea reacţionar. 

Reprezentanţii opoziţiei în Camera Lorzilor au declarat că anul acesta se prezintă în culori 
mult mai optimiste, dar că situaţia se arată destul de încordată din două motive: bomba 


atomică şi suspiciunea Sovietelor, care a determinat o mai strânsă colaborare anglo- 
americană. Suspiciunea nu este unilaterală, căci şi occidentalii sunt în drept să suspecteze 
politica sovietică în Balcani, ruşii trebuind să faciliteze o destindere prin deschiderea largă a 
graniţelor pentru ziariştii străini. 

Şeful catolicilor austrieci devine prim-ministru, iar Renner va deveni probabil preşedinte 
de Republică. 

28.11.45, Consultările lui Orlando n-au avut succes, prinţul Umberto urmând a sta 
azi de vorbă şi cu şefii partidelor de stânga, spre a încerca o înţelegere între cele şase 
partide. 

A demisionat ambasadorul american în China, declarând că Statele Unite n-au reuşit în 
politica lor, punând în conflict pe imperialişti şi pe comunişti, în loc de a se sprijini pe masele 
democratice. Se aude că va fi înlocuit cu generalul Marshall, trimis acolo în misiune 
specială. Sau mă înşel grozav, sau asta însemnă război pe faţă... 

Răsculaţii din Azerbaidjan sunt în drum spre capitală şi au ajuns la Quazvin la 150 km de 
Teheran. Aceasta nu mai înseamnă mişcarea de autonomie a unei provincii, cu toate că la 
Moscova se vorbeşte de interesul cu care Sovietele privesc desfăşurarea evenimentelor, 
fără a pomeni însă de notele primite de la anglo-americani. 

La Nürnberg s-a citit un raport al lui Jodl din 1943 care explică nereuşita planului german 
prin trei motive: 

1. superioritatea aviaţiei britanice; 

2. insuccesul politicii germane de a atrage Spania în război şi de a lua Gibraltarul în 
stăpânire, aceasta datorită lui Serrano-Suner, tratat de fals iezuit; 

3. faptul că ruşii au avut totdeauna cu 1,5 milioane trupe mai mult decât nemţii, în 
afara partizanilor şi rebelilor din spatele frontului, precum şi iama aspră şi timpurie din 
1941. 

Ethridge a fost ieri la Braşov, Făgăraş şi Sibiu, iar seara s-a întors la Bucureşti unde la 
locuinţa lui Schuyller a văzut pe Christu, Savel Rădulescu şi Ghelmegeanu, adică toată 
evoluţia din comisia de armistițiu. Universul, devenit organul de presă al Anei Pauker, e 
furios de metoda emisarului american de investigaţie directă. 

Guvernul atacă acum instituţiile bancare liberale, în special Banca Românească, 
acuzându-le de a fi finanţat pe legionari şi politica pro-nazistă a lui Antonescu. N-ar fi de 
mirare ca acest atac să fie preludiul unei încercări de naţionalizare după exemplul din 
Franţa, unde o seamă de bănci mari printre care şi Credit Lyonnais au fost naţionalizate. 

Grevele din Statele Unite ating azi 600.000 lucrători şi se vorbeşte că încă tot pe atâţia 
sunt pregătiţi să oprească activitatea, iar în Anglia s-ar putea ca greva docherilor să 
reînceapă, după ce încercarea de aranjamente directe a dat greş. 

La comisia pregătitoare a Naţiunilor Unite întrunită la Londra, se va pune chestiunea 
sediului organizaţiei şi mulţi delegaţi doresc să se aleagă capitala unei ţări mici europene, 
ca Olanda sau Danemarca, deoarece pe acest continent este locul permanent al conflictelor, 
dar şi centrul civilizaţiei între Orient şi Occident. 

La întrunirea Partidului Conservator, Churchill a atacat violent guvernul laburist, 
acuzându-l de a aluneca pe panta prăbuşirii mândriei şi prestigiului Imperiului Britanic şi 
declarând că dacă conservatorii nu întârzie şi nu greşesc prin activitatea lor din perioada 
următoare în metropolă şi în dominioane (rostul vizitei sale în Australia şi Noua Zeelandă), 
partidul său va putea prezida din nou la destinele măreţe ale Imperiului. 

La noi, se zvoneşte că sâmbătă 1 decembrie, cu prilejul anversării unirii Ardealului, vor fi 
din nou manifestații cu posibile tulburări în piaţa Palatului. 

Partidul Comunist cheamă tot poporul să protesteze împotriva reacţionarilor Maniu şi 
Brătianu, care împreună cu Carol şi Antonescu au colaborat la criminalul arbitraj de la Viena 


(sic!) [...] 


O mulţime de refugiaţi bălți,- letoni, lituanieni, estonieni,- pe care guvernul suedez 
convenise să-i predea celui sovietic sub cuvânt că au luptat în rândurile hitleriste, fac greva 
foamei şi apelează la umanitatea Regelui pentru a nu-i trimite nevinovaţi la torturile 
lagărelor ruseşti. Jumătate din ei zac acum în spitale, vasul sovietic aşteaptă la Trelleborg şi 
Suveranul se consultă cu guvernul pentru a nu se pune rău nici cu Moscova, dar nici cu 
conştiinţa proprie. 

Congresul sionist de la lerusalim protestează împotriva declaraţiei viclene a lui Bevin, 
care în loc de a studia problema unei „patrii a poporului evreiesc”, vorbeşte de 
„imprăştierera evreilor în lume”, şi-l întreabă cine i-a dat mandatul să împrăştie „puţinele 
resturi ale evreilor din Europa în ţări unde-i aşteaptă soarta celor din Tripoli sau a sirienilor 
din Irak.” [...] 

Concomitent are loc la Cairo o conferinţă pan-arabă. 

29.11.45, Ethridge a plecat în Statele Unite după ce a încercat zadarnic să viziteze 
Ardealul de nord şi Moldova; chiar în plimbarea sa prin Sibiu, era încadrat de două maşini 
ale Siguranţei. A reuşit până la urmă a vedea pe Rădescu, după ce mai întâi îşi turtise nasul 
de uşi ferecate şi de zbirii de la poartă. 

Se poate spune că a plecat perfect edificat, dar rămâne de văzut când şi ce vor putea 
întreprinde americanii spre a ne scăpa de gâtuirea rusească. 

30.11.45, Un vag semn în acest sens este ultima declaraţie a lui Truman, care nu 
găseşte utilă o nouă întrunire a celor „3”, ci preferă ca Organizaţia Naţiunilor Unite să ducă 
la îndeplinire misiunea lămuririi greutăților internaţionale. Adaugă cât ar fi de dorit să se 
modifice înțelegerile de la Potsdam, pentru a se pune capăt sistemului ca un singur aliat, 
exercitând dreptul său de veto, să paralizeze măsuri generale de luat cu privire la 
Germania. 

în legătură cu instituirea unui guvern unitar german, Eisenhower afirmă că acest 
deziderat nu se poate realiza din cauza obstrucţiei Franţei, care se opune ca Berlinul să 
poată dispune cu privire la Renania, Ruhr sau Saar. Se vede interesul meschin al guvernului 
francez, care vrea să stoarcă tot ce poate din regiunea westfaliană. 

Adunarea constituantă de la Belgrad aleasă de urnele lui Tito a proclamat Republica 
democratică federativă a popoarelor din Jugoslavia, decretând totodată abolirea Monarhiei 
şi deposedarea de orice drepturi a regelui Petru şi a dinastiei Karagheorghevici. 

Concomitent, a avut loc la Londra declaraţia făcută de Suveran pentru a protesta 
împotriva acestei violentări dictatoriale a voinţei poporului jugoslav. Este însă de mirare 
cum Manchester Guardian susţine că alegerile exprimă într-adevăr sentimentul poporului şi 
că 

dacă mai multe state aliate vor recunoaşte noua Republică, nu se va mai putea pune 
problema legalităţi sale. 

Oare guvernul Majestății Sale îşi va abandona atât de uşor aliatul? 

Un comitet mixt anglo-american, în care nu va intra niciun evreu sau vreun arab, va 
începe cât de curând o anchetă asupra problemei palestiniene. 

După ce au ocupat Quazvin, rebelii din Azerbaidjan se îndreptă spre nord-vest către 
Caspica, părând a abandona direcţia Teheran, iar guvernul persan se arată cu totul 
nemulţumit de conţinutul răspunsului sovietic. 

Se vorbeşte că în Italia, democrat-creştinul Alcide de Gasperi va sfârşi prin a forma 
guvernul de coaliţie. 

Un automobil acţionat de energia atomică a fost distrus în Anglia în momentul 
experimentării sale oficiale. Unii zic că atentatul ar fi fost pus la cale de către fabricile de 
maşini amenințate de noul model, alţii se întreabă dacă n-a fost mână rusească. 

La noi se discută mult problema Partidului Social-Democrat, căruia aliaţii îi prezic un 
mare viitor, dar pe care îl ameninţă lipsa totală de cadre şi mai ales pusilanimitatea lui Titel 
Petrescu, zis „Mi-titel Petrescu”, şeful partidului, pe care îl terorizează chiar membrii săi din 
guvern. 

Comuniştii continuă să atace pe liberali şi pe manişti, pe care îi acuză de a se fi vândut 
finanţe! germane şi de a fi sabotat, în înţelegere cu grofii unguri, unirea Ardealului, ca şi 


împăcarea popoarelor conlocuitoare. 

Gândul lor ar fi să ajungă a pune mâna pe Banca Naţională, pe Banca Românească, pe 
uzinele Letea etc. şi să dezorganizeze toate aceste instituţii ce le stau în gât. 

în ticăloşia sa, guvernul a dizolvat Academia de Ştiinţe Morale şi Politice, acuzând-o că a 
fost înfiinţată de Ică Antonescu şi că azi e condusă de prietenii săi Istrate Micescu, Gruia, 
Leon, Strat, Mironescu şi alţii. 

La înmormântarea prim-preşedintelui de la Casaţie Lupu, care fusese dat afară de 
Pătrăşcanu, consilierul în retragere Bădeanu a rostit o curajoasă filipică în contra guvernului. 

1.12.45.După cele petrecute la Belgrad, corespondentul Revteri/a Sofia socoteşte că şi 
Bulgaria ar putea deveni în curând Republică, nu atât pentru a înlătura pe Simion, cât spre a 
realiza o mare federaţie jugoslavă. 

Fără îndoială, totul s-ar petrece sub semnul stelei roşii, aşa că mă întreb, în cazul în care 
anglo-americanii ar consimţi după cum se arată, la acest joc al Moscovei, ce vom deveni noi, 
românii, dacă nu se înjghebează între timp o federaţie danubiană austro-ungaro- română. 
Chiar şi în asemenea condiţii, viabilitatea ei ar fi şubredă între ceho-polonl la nord şi sârbo- 
bulgari la sud, deopotrivă slavi şi aflaţi la remorca Sovietelor. Doar prăbuşirea însăşi a 
acestora ne-ar putea salva. 

Şantierele navale din Hamburg au fost cedate ruşilor, care le demontează în contul 
reparațiilor. 

Rudolf Hess a declarat ieri că amnezia sa mentală fusese simulată şi cere a fi judecat 
alături de ceilalţi. 

Nota Sovietelor pretinde că doar funcţionarii persani poartă vina mişcării rebele din 
Azerbaidjan, că trupele sovietice s-au opus trecerii armatei persane ca să evite vărsări de 
sânge şi anunţă că Armata Roşie se va retrage în împrejurimile Teheranului. 

Armata a 14-a britanică, care a luptat pe graniţele Indiei, în Birmania şi în sudul Chinei, a 
fost demobilizată. 

Liberalii englezi au suprimat unele părţi mai violente din moţiunea de neîncredere a 
conservatorilor, care se va prezenta miercuri în Parlament. 

2.12.45. Cu toată opoziţia liberalilor care nu admit un socialist la Interne, şeful 
creştinilor-democraţi Gasperi speră să formeze noul guvern italian. 

Astăzi au loc alegeri generale în Brazilia după 15 ani, pentru Preşedinte, Senat, Cameră, 
care vor trebui să dea ţării o nouă Constituţie. 

Azi, de asemenea, alegeri în Albania, unde nu se prezintă decât candidaţii 
guvernamentali ai Frontului şi unde alegătorii n-au voie decât să voteze „Da” sau să se 
abţină, cuvântul „Nu” fiind interzis. Bineînţeles că acolo va fi o Republică democrată şi 
progresistă. 

Scene dureroase printre cei 1000 bălți, pe care Suedia a sfârşit totuşi a-i livra ruşilor. 
Poliţia a fost nevoită să intervină, ca să împiedice pe cei ce încercau să se sinucidă, spre a 
nu cădea vii în mâinile sovieticilor, lată cât e de decăzută chintesenţa civilizaţiei noastre! 

Bevin a declarat ieri că Adunarea Naţiunilor Unite care se va întruni peste câteva 
săptămâni, va fi cel mai important Parlament mondial ce a existat vreodată şi că speră mult 
în eficienţa sa. 

Dacă judecăm puţin logica ultimelor evenimente, cred că ar fi cu putinţă ca în ultimă 
esenţă, anglo-americanii să urmărească năruirea forţei amenințătoare sovietice, dar până la 
realizarea acestui suprem deziderat, ar fi inutil să înceapă vreo mişcare de reacțiune în 
România, Serbia sau Bulgaria, unde marionetele bolşevice se vor prăbuşi imediat, odată cu 
suportul lor moscovit. 

Dacă însă nu reuşesc, dacă ruşii îşi cristalizează poziţiile câştigate, tot atât de inevitabil 
omenirea va fi obligată să accepte dominaţia rusească asupra celei mai mari părţi a Asiei şi 
Europei, căci acest organism monstruos care se întinde pe a şasea parte a globului, 
stăpânind nesfârşite întinderi continentale cu prea slabe ieşiri la mare, va trebui sau să 
piară asfixiat, sau să respire liber la Mediterană, la golful Persic, la Marea Nordului sau la 
Pacific. 

în procesul de la Nurnberg, la o întrebare pusă lui Ribbentrop cu privire la politica de 


cuceriri a Germaniei, acesta s-a uitat mirat în jur, spunând că toate aceste chestiuni 

fuseseră pe larg discutate şi convenite cu amicul său Molotov, pe care se miră că nu-l vede 
azi alături de conducătorii nazişti pe banca acuzaților. 

N-ar fi de mirare că toţi aceştia, văzând că nu mai au nimic de pierdut, să caute a târî cu 
dânşii în prăpastie şi pe complicii lor bolşevici, devenind la rândul lor acuzatori la bara 
acestei instanţe supreme, care are tendinţa să creeze o nouă jurisprudenţă internaţională. 

4.12.45. A început rechizitoriul în procesul de la Nurnberg pentru crime comise împotriva 
păcii prin agresiunile asupra Cehoslovaciei, Poloniei, Norvegiei, Belgiei, Olandei, Franţei şi 
Angliei, aceasta în virtutea pactului Kellog, iar Pravaa încearcă să asimileze şi pe Franco cu 
ceilalţi criminali de război nazişti. 

Ambasadorul Angliei la Varşovia a declarat guvernului polonez că libertatea nu există în 
această ţară, contrar celor convenite la Yalta şi la Potsdam. 

De Gasperi speră să formeze azi noul guvern italian de coaliţie a celor şase partide, 
acordând vicepresidenţia liberalului Orlando şi acceptând şi miniştri de stat fără portofolii, 
ca Bonomi. 

Adunarea Naţională Franceză a votat trecerea asupra Statului a Băncii Franţei şi a altor 
patru bănci mai importante cu începere de la 1 ianuarie 1946. 

Sovietele refuză invitaţia americană de a părăsi teritoriul persan până la începutul anului 
viitor; faţă de acest răspuns, trupele Statelor Unite se vor retrage concomitent cu cele 
britanice, adică până la 1 martie 1946. 

Liga Arabă a decretat boicotul general al tuturor prăvăliior şi mărfurilor evreieşti din 
Palestina. 

Singurul rezultat practic al conferinţei Partidului Social-Democrat de la noi este moţiunea 
prin care Titel Petrescu a reuşit să impună colegilor săi fenedişti, ca la viitoarele alegeri 
partidul să prezinte liste separate de ale Frontului guvernamental, spre a putea verifica 
astfel forţa însăşi a formaţiunii sale. 

Scânteia atacă violent şi injurios pe gazetarul american Marckham, care în ziarul 
Christian Science Monitor şi-a permis să scrie despre casele ţărăneşti de la noi care sunt 
înfloritoare, pe când conacele proprietarilor sunt devastate şi pustii, precizând că această 
stare de lucruri va determina un regres al economiei agricole a ţării. 

5.12.45. încep să apară tot mai vădit unele aparenţe ale tensiunii aliato-sovietice: Ruşii 
sunt furioşi de faptul că procesul de la Nurnberg nu s-a terminat în câteva zile, cu toată 
prezenţa lui Vişinski trimis acolo să regizeze dezbaterile după sistemul moscovit. 

Acum se indignează împotriva anglo-americanilor, care întreţin pe teritoriile lor de 
ocupaţie din Germania forţe armate germane gata organizate (ghici contra cui?), denunţând 
aceasta ca metode fascisto-nazisto-reacţionare. 

Congresul american a votat legea prin care preşedintele Truman este autorizat să 
dispună, fără a mai cere vreo învoire, de trupe americane puse la dispoziţie - aceasta numai 

pe baza mandatului ce ar primi eventual din partea Consiliului de Securitate al Naţiunilor 
Unite. 

La Istanbul au izbucnit mişcări anti-comuniste provocate de studenţi, cărora li s-au 
alăturat numeroase grupuri de cetăţeni care au devastat redacţiile ziarelor turce pro- 
comuniste, ca Tan etc. 

Aud, dar fără a putea avea confirmarea, că în regiunile muntoase din Putna, Bacău, 
Neamţ s-au constituit bande de haiduci, „sumanele negre”, care atacă convoaiele ruseşti de 
aprovizionare, distribuind ţăranilor proviziile, iar când vin poterele, se răzleţesc prin poteci şi 
dispar fără urmă, sau sunt ascunşi de săteni. 

Prin diversele noastre Legaţii, se repetă opereta grecească de pe vremea celuilalt război, 
când aproape în fiecare capitală se înjghebau alături de misiunea regelui Constantin, o alta, 
adversară a venizeliştilor, alcătuită din membrii dizidenţi. 

Astfel, Guţă trimite la Ankara pe lonel Magheru, care va avea să se ia la harţă cu 


Cretzianu şi pe Scrădeanu la Stockholm, unde Duca s-a declarat şi el contra regimului. 

Pătrăşcanu a suspendat azi şi a deschis anchetă disciplinară împotriva magistraţilor care 
au îndrăznit să achite pe un negustor arestat de organele de sabotaj, procedând la fel şi cu 
judecătorul de instrucţie, care şi-a permis să nu reţină decât câteva din capetele de 
acuzare. 

Traian Săvulescu a fost numit peste capul lui Zăroni coordonator pentru reforma agrară 
şi se pare că e hotărât, deşi de stânga fiind, a restitui proprietarilor inventarul ce le-a fost 
sechestrat, a le da mijloacele pentru a-şi cultiva pământul rămas şi a mări cota fermelor 
model. 

6.12.45. Bymes a declarat că Statele Unite vor proceda la centralizarea Germaniei, chiar 
şi fără concursul guvernului francez, care continuă să viseze la interese imediate şi fără 
perspective de cuminţenie politică în Ruhr şi în Renania. 

Azi va începe în Parlamentul englez „duelul” Churchill-Attlee. 

Mi se afirmă că Groza ar fi încercat să-l convingă pe Patriarh de a accepta Locotenenţa 
regală în caz de abdicare a Regelui, dar că a fost trimis la plimbare. 

Pe de altă parte, aud că guvernul actual ar fi dispus a demisiona, cu unica condiţie ca 
Regele să-l accepte măcar câteva ceasuri, pentru a putea pleca apoi în chip legal. Unii, 
foarte probabil din izvor apropiat lui, vorbesc de un guvern Tătărescu. 

Toate aceste zvonuri denotă cât sunt de profund dezorientate spiritele la noi. 

Se studiază serios elaborarea unei Constituţii pentru India; un grup de parlamentari 
englezi vor pleda în faţa membrilor Congresului indian buna credinţă şi buna voinţă a 
guvernului de la Londra. 

Anglia a răspuns la memorandumul sovietic privitor la trupele germane echipate, 
instruite şi ţinute sub arme din zona sa de ocupaţie, declarând politicos că, pentru 
realizarea 

condiţiilor de demobilizare, va continua a le menţine. (Răspuns evaziv, ce ar corespunde 
unei fin de non recevo/r??). 

Primul ministru persan a declarat că nu va demisiona şi că va răspunde în curând cu 
privire la revoltele din Azerbaidjan. 

Un atentat neizbutit a avut loc la Cairo în contra şefului Partidului Naționalist; nu se 
cunosc autorii. 

Prinţul Konoye, fost prim-ministru şi consilier permanent al Mikadoului în politica externă, 
a fost arestat din ordinul generalului MacArthur. Se prevede că împăratul va abdica în aprilie 
în favoarea fiului său de 13 ani, iar fraţii săi vor prelua Regenta. 

8.12.45. Azi dimineaţă, declaraţii simultane la Washington, Moscova şi Londra anunţă că 
sâmbăta viitoare, 15 decembrie, se vor întruni la Moscova miniştrii de Externe Bymes, 
Molotov şi Bevin spre a discuta problema energiei atomice. 

Această întâlnire ce va continua şi în timpul sărbătorilor, nu va prejudicia întru nimic 
Adunarea Naţiunilor Unite care se va deschide la Londra la 7 ianuarie şi unde probabil cei 
trei vor fi prezenţi ca şefi ai propriilor delegaţii. Se vor mai discuta desigur şi alte chestiuni 
interesând cele trei puteri, dar nu se vor lua hotărâri, conferinţa servind numai la punerea 
cărţilor pe masă, conform expresiei lui Bevin. 

Ar putea fi un soi de Berchtesgaden, ca încercarea supremă dar lipsită total de speranţe 
după întâlnirea, tot atât de zadarnică, de la Munchen din 1938. 

Franţa şi China, care n-au fost prezente la Yalta unde s-au prevăzut astfel de întâlniri, nu 
sunt invitate la Moscova. 

Vom vedea deci, şi de rândul acesta, dacă iese de aici pace sau război. 

Nu prea ştiu ce să cred, însă cu toate zilele negre ce ne aşteaptă, aş dori mai degrabă să 
nu se cadă la o împăcare, adică ruşii să nu cedeze, căci altfel ele ar dovedi o supremă 
abilitate, pentru a-şi rezerva atacul puţin mai târziu, când anglo-americanii vor fi poate mai 
dezuniţi şi slăbiţi de propriile lor nevoi. 

Congresul american va discuta în curând condiţiile împrumutului acordat Angliei de 4.400 
milioane dolari pe 50 ani cu dobândă de 2% începând cu 1951, cu scopul de a lichida 
datoriile din acordul de împrumut-închiriere, restul servind pentru cumpărarea de mărfuri 


americane. 

Bevin a răspuns guvernului persan, asigurându-l că Anglia îi va susţine independenţa, 
suveranitatea şi integralitatea teritorială. 

A început instalarea în zonele de ocupaţie din Germania a celor aproape 7 milioane de 
nemți, ce trebuie să părăsescă Cehoslovacia, Ungaria, Polonia şi Austria. 

Amănunt delicios al călătoriei lui Ethridge la Moscova: plecarea din Sofia s-a făcut cu un 
avion de lux, capitonat cu mătase albastră, cu adevărat împărătesc. La înapoiere, 

32 refuza” 

după furtunoasa convorbire cu Vişinski, n-a obţinut decât un loc într-un avion de zbor 
obişnuit, pe care a trebuit să şi-l plătească! 

Se pare că cele 7-8 persoane de la noi, cărora Ethridge le-a vorbit deschis, printre care 
desigur şi Maniu, se arată extrem de optimiste că Statele Unite nu ne vor abandona. 

La propunerea guvernului polon de a lichida toate problemele pendinte, guvernul 
cehoslovac s-a arătat dispus a negocia, cu excepţia chestiunii regiunii Teschen. 

în schimb, încercarea de negocieri directe ceho-maghiare n-a dat vreun rezultat 
apreciabil. 

9.12.45. De două zile viscoleşte întruna: s-au rupt firele electrice, aşa că jumătate din 
casa noastră e în întuneric, caloriferul automat ameninţă să nu mai funcţioneze, iar abia 
dacă mai curge apa, când şi când, câte un ceas pe zi. 

Nu mai circulă de ieri niciun tren, liniile tramvaielor sunt troienite pe alocurea şi circulaţia 
împiedicată de acoperişurile smulse de furtună şi prăbuşite peste şine. Crivăţul suflă cu 
furie; dacă mâine nu încetează, înseamnă că va dura nouă zile... 

Singura ştire ce mai pot prinde de la Radio Londra arată că la noi, alegerile n-ar putea 
avea loc în niciun caz înaintea primăverii viitoare şi că guvernul Groza, neputând conta nici 
pe concursul Regelui, nici pe colaborarea opoziţiei, se teme să rişte acum un scrutin 
popular. 

Lumea noastră dă dovadă de o totală lipsă de încredere şi medaliile de aur emise acum 
nouă luni la 15.000 lei/buc. ca primă a titlurilor de împrumut, au ajuns acum la 500.000 şi 
unii pretind că până la Crăciun se vor urca la 700.000 lei/buc. 

Asistăm deci la completa prăbuşire a leului. 

Prin vocea lui Gheorghiu Dej, care pare să ia în mână conducerea politicii interne, 
guvernul îngrozit anunţă măsuri represive în contra speculanţilor de la bursa neagră. 

Szallasy, fostul şef al guvernului maghiar nazist şi conducător al „Crucilor cu Săgeţi”, a 
fost condamnat la moarte pentru politica fascistă a Ungariei. 

în acest timp, faimosul şovin Szegfu a fost numit ministrul Ungariei la Moscova, iar 
celălalt luptător al şovinismului maghiar, Domanovski, director la Nouvelle Revue de 
Hongrie, reprezintă democraţia maghiară la congresul ce a avut loc la Moscova. 

Aceeaşi politică de cameleon denunţată de mine în Un caz de mimetism istoric. 

Pe de altă parte, sunt nevoit să admir profundul patriotism şi abilitatea politică a 
ungurilor, care au o echipă bine formată de oameni deştepţi şi pricepuţi, pe care şi-i 
costumează pentru toate rolurile. 

O nouă încercare de mistificare a opiniei publice: Uniunea Patriotică, camuflajul comunist 
în frunte cu dr. Bagdasar, caută să înjghebeze un partid al claselor mijlocii, spre a putea 
atrage astfel masa funcţionarilor. 

Comuniştii japonezi au pus pe lista criminalilor de război pe împăratul Hiro-Hito, pe 
împărăteasă şi pe toţi prinții imperiali mai mari de 18 ani. Ei speră în acest chip să distrugă 

dintr-odată toată Dinastia. Se aşteptă însă decizia lui MacArthur, căci el va avea cuvântul 
hotărâtor. 

15.12.45. Azi încep la Moscova convorbirile între cei trei miniştri de Externe. 

Sosit aseară, Bymes a fost întâmpinat doar de Dekanozov, căci Molotov, acum de când 
Stalin s-a dat la fund, şi-a luat în serios rolul de şef al guvernului sovietic. 


în conferinţa de presă de la Washington, înaintea plecării, Byrnes a declarat că se va 
discuta în primul rând controlul energiei atomice, apoi problemele europene şi asiatice (în 
afara celor interesând China şi Franţa, neinvitate a participa), în special chestiunea Pensiei, 
unde trupele americane vor rămâne atâta vreme cât vor fi menținute şi cele engleze şi cele 
ruseşti. 

Pentru problemele din Balcani, el se va servi de raportul Ethridge. 

Oficialitatea de la noi a trâmbiţat că vor fi recunoscute cu acest prilej guvenele de la 
Bucureşti şi Sofia. Pielea ursului?... Fără îndoială că în asemenea caz, se va pune imediat 
problema alegerilor generale. 

Bymes a mai declarat că se va discuta şi chestiunea încheierii cu un moment mai curând 
a tratatelor de pace. Deocamdată, aliaţii par să fie de acord că raporturile cu Italia vor 
trebui să intre într-o nouă fază, preliminară a păcii. 

La Roma, de Gasperi a format guvernul fără Orlando, ca vicepreşedinte, ci cu Nenni. 

Sioniştii continuă acţiunea lor de rezistenţă împotriva politicii britanice în Palestina. 
Continuă luptele aprige cu indonezienii în Jawa. 

Ministrul de Externe persan cere a fi primit la Moscova. 

Guvernul sovietic nu se arată satisfăcut cu nota de răspuns a Turciei relativ la 
manifestările anti-comuniste. 

Generalul Marshall pleacă azi de la Washington în noul său post de ambasador în China, 
unde rolul principal va fi să împace pe comunişti cu guvernul stabilit la Tchong-ki'ing. 

Prin Alphand, delegatul francez la Moscova, Bidault a solicitat sprijinul guvernului sovietic 
pentru a obţine internaţionalizarea Ruhrului, unicul mijloc de a asigura în viitor pacea din 
vestul Europei, demers în care pare susţinut de conservatorii englezi. 

Manchester Guardian scrie că rostul de căpetenie al conferinţei de la Moscova este ca 
aliaţii să facă pe placul ruşilor, care sunt necontenit preocupaţi de teama unei alianţe anti- 
sovietice, şi trebuie recunoscut că teama e un factor important, atunci când domină viaţa 
unui organism gigantic ca URSS. 

16.12.45. Conferinţa de la Moscova n-a început încă în mod oficial. 

După ce au luat fiecare contact cu Molotov, Bevin şi Bymes au avut convorbiri între ei şi 
cu ambasadorii lor, inclusiv cu cel britanic de la Teheran. 

Comitetul executiv al Naţiunilor Unite a hotărât, după multe discuţii, cu o majoritate de 
două treimi, ca sediul organizaţiei să rămână totuşi în Statele Unite. 

Liga pan-arabă a hotărât ca începând cu 1 ianuarie 1946, să execute blocarea economică 
totală a evreilor din Palestina, spre a face astfel imposibilă dorința oricărei alte noi imigrări. 

La două ore după plecarea lui Marshall, Truman a cerut terminarea imediată a ostilităților 
din China şi convocarea unei conferințe naţionale a reprezentanţilor principalelor elemente 
politice chineze. 

Ca să-şi scuze gestul incalificabil faţă de magistratură şi nesocotirea celor mai 
elementare principii de drept prin pedepsirea judecătorilor care achitaseră pe saboteurul 
Nelu Mihăilescu şi rejudecarea aceluiaşi proces pentru aceeaşi vină de către aceeaşi 
instanţă, Pătrăşcanu a expus aseară la radio motivele hotărârii sale: este pur şi simplu 
apelul la popor al demagogului ce vrea să răstoarne ordinea stabilită. 

Se aude, dar nu-mi vine a crede că, în semn de protestare, vor demisiona mulţi 
magistrați. Poate că e tocmai ce vrea guvernul, ca să ajungă la formula Tribunalului 
poporului în locul instanţelor judiciare. 

Se mai zvoneşte că ar fi posibil să se constituie cu asentimentul aliaţilor, un cabinet de 
coaliţie democratică sub preşedinţia Patriarhului, în vederea alegerilor. 

Agenţia Tass anunţă că la Tabriz s-a constituit un nou guvern pentru autonomia 
Azerbaidjanului persan. 

Prinţul Konoye s-a sinucis cu otravă în închisoare, declarând că nu poate suporta să fie 
judecat de către americani. El prezidase guvernul care a început războiul contra Chinei şi 
care a adus dictatura miltară. Tot el era învinovăţit de încheierea pactului tripartit. 

Guţă Tătărescu, care a întrunit azi congresul Partidului său, a vorbit despre situaţia 
internă şi externă a României. De n-ar fi atât de panglicar şi de mincinos, s-ar găsi şi unele 


afirmaţii cuminţi în declaraţiile sale ca: proprietatea individuală şi respingerea sistemului 
colectiv, rezervele făcute asupra principiului confiscării practicat de guvern la expropriere 
ce va trebui rediscutat în Parlament, sistemul bicameral şi fixarea vârstei de abilitate 
politică la 21 ani. 

Pe lângă acestea, sunt şi atâtea neadevăruri, încât ar trebui citit textul spre a le putea 
sublinia pe toate. 

19.12.45. Bineînţeles, multe din aceste afirmaţii sau profesiuni de credinţă, ar păstra 
o oarecare valoare, dacă n-ar fi vorba de „Guţă Minciună”. Dar el şi-a dat în petic chiar de a 
doua zi: la întrunirea de luni unde guvernul adunase pe toţi prefecţii de poliţie, Tătărescu a 
declarat că acordul său cu Partidul Comunist este perfect şi că liberalii n-au fost în 
divergență de păreri cu comuniştii; ca dovadă, s-a îmbrăţişat cu Gheorghiu-Dej. lată omul!... 

Vasiliu-Răşcanu duce propagandă printre generali pentru debarcarea Regelui şi 
înfiinţarea unei Regenţe. Patriarhul a declarat ritos lui Mihalache că nu s-ar gândi niciodată 
să joace un rol politic, fie ca Regent, fie ca şef de guvern, deoarece orice astfel de activitate 

este pentru feţele bisericeşti contrară canoanelor, aşa că ceea ce face azi Damaschinos sau 
ce-a făcut altă dată la noi Miron Cristea, merită afurisenia şi excomunicarea. 

înainte de a părăsi ţara, Mark Ethridge a vorbit cu Maniu, Mihalache şi cu alţii, arătând în 
ce sens îşi va redacta raportul, rugându-i să nu-l dea în vileag înaintea prezentării lui 
Byrnes. în toate convorbirile sale cu persoanele politice fără excepţie, chiar şi cu un ministru 
comunist (se presupune că ar fi vorba de Pătrăşcanu), a avut confirmarea informaţiilor 
furnizate de la Berry şi a întregii misiuni americane de aici, anume: 

1. Actualul guvern român s-a constituit în mod cu totul ilegal, violentând factorul 
constituţional. 

2. Comisia aliată de control este absolut inexistentă, căci doar misiunea sovietică 
comandă şi decide totul în România. 

3. Ceea ce se petrece aici este în totală contradicţie atât cu prescripţiunile de la Yalta, 
cât şi cu cele de la Potsdam. 

4. Guvernul actual nu reprezintă nici cât o infimă parte a voinţei poporului român, care 
este pus în totală imposibilitate de a se manifesta. 

5. Sub actualul regim nu se poate concepe o viaţă de stat organizată şi o existenţă 
normală pe tărâm economic, deoarece totul se petrece sub dictatul celei mai perfecte 
anarhii. 

lată deci cu ce material a ajuns Bymes la Moscova. Rămâne de văzut dacă va reuşi să 
obţină ceva de la Molotov în privinţa noastră sau dimpotrivă, împins şi de englezii direct 
ameninţaţi în Persia (unde guvemul-păpuşă din Azerbaidjan a şi format - după care alegeri? 
- un Parlament pro-sovietic), s-ar gândi să se arate mai conciliant în Balcani, consimţind 
spre pildă recunoaşterea guvernelor de la noi, spre a obţine renunţarea ruşilor la cuceriri în 
direcţia golfului Persic. 

Primul-ministru de la Teheran e gata să sosescă la Moscova pentru a pleda în faţa celor 
trei miniştri cauza ţării sale, în timp ce presa sovietică acuză trupele şi autorităţile persane 
de excese şi orori comise asupra cetăţenilor paşnici, iar ministrul Persiei la Londra denunţă 
pe unul din „marii aliaţi” drept agresor. 

în tot acest imbroglio, unde ruşii se arată hotărâți a pomi ofensiva pe toate fronturile, 
generalisimul Stalin a sosit brusc la Moscova, după o odihnă de 10 săptămâni, reluându-şi 
funcţiile. La Londra şi la Washington se crede că acest lucru va aduce o destindere între 
aliaţi, aşa că fără a socoti că această conferinţă să ajungă la vreun rezultat decisiv, se speră 
să nu atingă criza punctul culminant. 

Stalin va împlini vineri 66 ani şi va primi felicitările celor doi miniştri aliaţi, care l-au şi 
vizitat după întoarcerea sa. 

Churchill va pleca de sărbători în Statele Unite pentru un lung concediu de sănătate ce s- 
ar putea prelungi până la trei luni, aşa că n-ar fi exclus să continue cu vizita în Australia şi 
Noua Zeelandă, precum se anunţase. 

Mâine au loc alegeri prezidenţiale în Austria pentru care se dă ca sigur câştigător 
persoana lui Karl Renner. 

Liga Arabă protestează în contra votului din Senatul american, care admite imigrarea 
nelimitată a evreilor în Palestina, adăugând că Statele Unite ar putea lua asemenea 
dispoziții pentru propriul lor teritoriu. 

20.12.45. Renner a fost ales preşedinte al celei de-a doua Republici a Austriei în 
unanimitatea voturilor celor două Camere. în ajun, făcuse declarații formale că Tirolul 
meridional va trebui reintegrat în graniţele ţării sale. 

Truman a numit delegaţii Statelor Unite la Adunarea Naţiunilor Unite, pe lângă Sttetinius 
şi Bymes (care va prezida prima întâlnire): senatorul Conolly şi Eleanor Roosevelt, văduva 
preşedintelui recent decedat... 

21.12.45. Convorbirile de la Moscova continuă într-o atmosferă destul de încordată. 
Până la sosirea Primului ministru persan, cel de Interne a fost înlocuit la Teheran cu un altul, 
care a dispus alegeri generale în toată ţara (afară de Azerbaidjan), iar comandantul militar 
din Tabriz care a capitulat, va fi judecat pentru înaltă trădare. 

Ca să încurce încă mai mult lucrurile, ruşii aruncă o nouă ghiulea în picioarele aliaţilor, 
publicând o scrisoare deschisă a unor istorici georgieni împotriva Turciei (ceva similar cu 
campania de presă împotriva României în ajunul ultimatumului asupra Basarabiei din lunie 
1940), acuzând-o de a fi răpit în sec. al XI-lea teritorii aparţinând azi Uniunii Sovietice!... Ar 
fi vorba de o bandă de 170 km de-a lungul Mării Negre. 

Un alt cap de acuzare este faptul că în timpul războiului, turcii au dus o politică favorabilă 
Germaniei. 

Atunci când, acum câteva luni, ruşii lansaseră un alt balon de încercare cu privire la 
Strâmtori şi la o rectificare de frontiere în Asia, guvernul de la Ankara declarase că 
integritatea teritorială a Turciei e o chestiune de viaţă şi de moarte pentru ea şi că în 
susţinerea drepturilor sale, îşi are armata mobilizată. 

Ce vor face aliaţii? Chestiunea începe să devină vitală chiar pentru ei, atât în Persia, 
unde calea imperială britanică este ameninţată şi unde americanii au achiziţionat 
importante concesiuni petrolifere, cât şi pentru Turcia, unde pierderea independenţei 
politice ar însemna renunţarea definitivă din partea englezilor la orice speranţă de dominare 
la Strâmtori, în Mediterană şi la Suez. 

Dacă aliaţii capitulează aici - şi aceasta înseamnă o capitulare şi mai totală pentru 
România - pierdem orice speranţă să ne mai scuturăm vreodată de jugul moscovit, pe care, 
o repet, nu l-am putea înlătura decât prin prăbuşirea Sovietelor. 

în această privinţă, merită să medităm asupra unei scrisori primite de curând de Ticu 
Vălimărescu de la fiul său care e funcţionar la State Department şi care-i transmite ecouri 
din Washington: cariera politică a lui Maniu şi Brătianu e perimată din cauza atitudinii lor de 
ireconciliabilă ostilitate faţă de Soviete; prin urmare, România va fi nevoită să ducă o 

politică de înţelegere faţă de Moscova, adică aliaţii ne lasă să ne descurcăm singuri, pentru 
simplul motiv că americanii nu vor să mai audă de un nou război. 

Bineînţeles, aceste aprecieri nu sunt literă de evanghelie, trebuie totuşi ţinut seama de 
ce simte omul de rând în America. 

Aşadar, n-ar fi exclus ca formula unui guvern Tătărescu (care povesteşte cui vrea să-l 
asculte că ruşii îl consideră şi-l admit ca unicul şef de guvern acceptabil în România), să fie 
în situaţia îngrozitoare în care ne aflăm, un rău necesar ce ne-ar putea salva şi care ar 
permite să procedăm la alegeri generale, similare celor din Ungaria (dar unde tocmai din 
cauza rezultatelor, situaţia e departe de a fi trandafirie şi unde ruşii se comportă din nou în 
chip odios). 

Adunarea constituantă franceză a redus considerabil atribuţiile preşedintelui Republicii, 
care nu va mai prezida nici Consiliile de miniştri, nici întrunirile pentru apărarea naţională, 
nu va mai avea dreptul de grațiere, ci se va mărgini doar să prezideze la promoţia 
magistraţilor şi să semneze actele internaţionale ce i se vor prezenta. 


Abel Hennant, condamnat pentru colaboraţionism la detenţie pe viaţă, a fost exclus din 
Academia Franceză, redevenind astfel simplu „muritor”. 

La 7 ianuarie se va întruni comisia mixtă anglo-americană pentru afacerile palestiniene, 
după care membrii săi vor întreprinde călătorii prin statele având probleme cu populaţie 
evreiască (deci şi în România?) 

Jan Masaryk a făcut declaraţii cu privire la Polonia, cu care doreşte rezolvarea tuturor 
chestiunilor pendinte (exceptând Teschen) şi cu privire la Ungaria, pe care o denunţă că n-a 
îndeplinit niciuna din obligaţiile la care s-a angajat prin armistițiul încheiat la Moscova. 

A murit generalul Patton. 

Ruşii caută să provoace scandal pe tema că acuzaţii pentru crime de război din Finlanda, 
al căror proces este în curs, sunt liberi şi au dreptul şă-şi exprime părerile şi să poarte 
discuţii civilizate cu judecătorii. Tendinţa Moscovei este să înglobeze printre cei vinovaţi şi 
pe mareşalul Mannerheim, care urmează acum o cură de odihnă şi de întremare în Spania 
sau Portugalia, şi pe care ruşii vor cu tot dinadinsul să-l alunge de la presidenţia Republicii, 
pentru a-l înlocui cu Paasikivi. 

Ulea mi-a mărturisit azi, că la Palat se crede că aliaţii ne vor abandona pentru alte 
probleme mai arzătoare (Persia, China, Turcia), aşa că bietul Rege, îndemnat de americani 
pe poziţia de intransigenţă atunci când s-ar fi putut înţelege cu sovieticii dacă era lăsat de 
capul lui, trebuie acum să înghită toate avaniile şi să rişte chiar a-şi periclita total situaţia, 
cu palida speranţă că mai târziu se vor aranja poate lucrurile. 

Acum e vorba de înlocuirea lui Groza la guvern prin Tătărescu sau cu vreun alt membru 
din actualul cabinet: aceeaşi căpăţână, altă căciulă. 

22.12.45, Aliaţii au luat azi în posesie minele de cărbuni din Renania, fără nicio 
despăgubire pentru cele 65 concerne de proprietari nemti, acuzaţi de a fi fost părtaşi 
interesaţi la înarmarea Germaniei şi la declanşarea războiului. Toţi directorii şi tehnicienii 
sunt obligaţi a continua să-şi presteze în continuare munca. 

Guvernul francez a decis o devalorizare a francului (480 franci = o livră sterlină). 

Situaţie tulbure în Persia, unde fostul ministru de Interne declară că n-a demisionat. 
Protestări în Adunarea de la Ankara împotriva articolelor agresive din presa sovietică, în 
Spania, ar fi circal 0-15.000 germani refugiaţi. 

Londra şi Washington au comunicat simultan la Belgrad că îşi vor acredita reprezentanţii 
lor pe lângă guvernul republican, cu singura rezervă din partea americanilor, că aceasta nu 
înseamnă o recunoaştere a politicii anti-democratice duse de maraşalul Tito. Slabă 
consolare pentru bietul rege Petru...şi mă întreb ce ne aşteaptă şi pe noi cu asemenea 
dovezi de slăbiciune! 

Semn vădit că cedează ruşilor în Balcani spre a-şi salva propriile interese în Asia. Dar tot 
nu-mi vine a crede! 

Pe de altă parte, situaţia României nu e identică cu cea a Jugoslaviei, unde Regele e 
fugar şi unde în lipsă de Dinastie, doar sistemul republican federativ mai poate ţine 
împreună populaţii atât de divergente şi de centrifugale de ceea ce reprezintă vechea 
Serbie, precum croații, slovenii, bosniacii, dalmaţii sau macedonenii. 

în ce priveşte dinastia Karagheorghevici, aş dori să remintesc aici, - în afara seriei de 
comploturi împotriva lui Alexandru ce se porniseră din 1918 la Salonic, - o mărturisire 
impresionantă făcută mie de către Paia Marinkovici în 1915 sau 1916, ministrul sârb de pe 
acea vreme la Bucureşti: „Je doit reconnăitre que notre roi (Pierre I) s'est très bravement 
comporte pendant ces guerres, qu'il a rselement payé de sa personne, de sorte que notre 
peuple a finit par oublier son crime..." (E vorba de acuzaţia de a fi fost amestecat în 
complotul de la Konak din 1903, al asasinării Suveranilor Alexandru şi Draga Obrenovici). 

24.12.45, Papa a numit 32 noi cardinali pe care îi va declara în viitorul Consistoriu de 
la începutul lui februarie; pentru prima oară după patru secole, cardinalii italieni se vor afla 
în minoritate în Sacrul Colegiu. 

Austria pretinde de la Germania regiunea Berchtesgaden; în schimb, primul- ministru 
italian a declarat că nu va ceda Tirolul meridional. 

Guvernul turc arată că nu poate lua în consideraţie şi deci nu acordă nicio importanţă 


unor afirmaţii făcute de doi aşa-zişi savanţi georgieni, fără vreo răspundere sau situaţie 
oficială. 

Continuă convorbirile de la Moscova şi presa sovietică se arată foarte satisfăcută, ceea 
ce ne îndreptăţeşte a fi cât se pote de puţin optimişti. 
3 „Trebuie să recunosc faptul că Regele nostru (Petru I), a fost foarte brav de-a lungul 
acestor războaie, a plătit cu propria persoană, astfel încât poporul a dat până la urmă uitării 
crima sa...” 
Caietul VIII. Les convulsiona pourla paix 

25.12.45. Pentru ziua de Crăciun, prima rază de speranţă în mai bine, o aflăm din 
comunicatul de astă noapte de la Moscova, care anunţă că s-a stabilit acordul între cei trei 
miniştri, ca să se încheie pace cu foştii sateliți ai Germaniei. 

Pacea va fi elaborată în următoarele trei etape: 

1. Se vor stabili condițiile de pace: 

- pentru Italia,- de către Statele Unite, Anglia, Rusia şi Franţa; 

- pentru România, Bulgaria şi Ungaria,- de către Statele Unite, Anglia şi Rusia; 

- pentru Finlanda,- de către Anglia şi Rusia. 

2. Condiţiile vor fi studiate şi apoi fixate, cel mai târziu până în mai viitor de către 
reprezentanții națiunilor care au luptat în Europa. 

ER Condiţiile definitive vor fi hotărâte de către plenul organismului Naţiunior Unite. 

Să vedem acum în ce mod se vor traduce aceste decizii şi dacă vom putea spera să 
scăpăm de pacostea rusească. Evident că totul va depinde în mare parte de noi înşine. 

Beneş a anunţat că, în cursul anului 1946, vor fi expulzați toţi germanii din Cehoslovacia. 
Ungurii vor să procedeze la fel, sub cuvânt de regenerare a propriei populaţii. [...] 

26.12.45. Se pare că azi va avea loc ultima şedinţă a miniştrilor de Externe, cele stabilite 
la Moscova urmând a fi puse la punct la Londra de către locţiitorii lor. 

Guvernul francez e dispus să protesteze împotriva faptului că Franţa n-a fost invitată să 
discute decât condiţiile tratatului cu Italia. 

în privinţa celor discutate de comisia mixtă anglo-franceză asupra problemei siriene, se 
pare că nu s-a ajuns la vreun rezultat şi că, de altfel, guvernul Siriei nu e câtuşi de puţin 
dispus să accepte alte hotărâri decât cele proprii. 

28.12.45. Conferinţa de la Moscova s-a terminat ieri noapte, după ce ultima şedinţă a 
redactării protocolului a durat aproape 12 ore, cu o scurtă întrerupere seara. 

în afara stabilirii modalităţilor încheierii păcii cu sateliții Germaniei, s-a decis instituirea 
unei comisii a Extremului-Orient şi a unui consiliu al Japoniei. 

S-a analizat situaţia din China, tutela în „4” a Coreei, şi mai ales s-a stabilit crearea unui 
organism pentru energia atomică. 

în schimb, nu s-a convenit nimic relativ la Persia, unde ultima localitate guvernamentală 
din Azerbaidjan a căzut în mâna rebelilor şi de unde expertul american trimis să ancheteze, 
s-a înapoiat „bredoui/le ” la Washington, deoarece autorităţile sovietice i-au refuzat până la 
urmă autorizarea să pătrundă în regiunile contestate. 

Discuţiile se vor urma, pare-se, pe cale diplomatică. 

în Palestina au reînceput tulburări provocate de extremiştii sionişti la lerusalim şi la Tel- 
Aviv. 
34 „cu coada între picioare” 

Bymes a plecat ieri la Washington prin Napoli şi Casablanca, iar Bevin a zburat azi 
dimineaţă direct la Londra. De data asta, amândoi au fost conduşi la avion de Molotov. 

Anglia şi Statele Unite au luat notă de protestul Franţei cu privire la regimul Franco şi s-ar 
putea ca în ianuarie să se discute problema la Londra cu prilejul Adunării Generale a 
Organizaţiei Naţiunilor Unite, nicidecum în vreo conferinţă specială. 

Din lectura comunicatului conferinţei de la Moscova, reiese evident că s-a făcut o 
sensibilă deosebire de tratament între România şi Bulgaria, unde o simplă recomandare 


sovietică pare să fie suficientă, aceasta cu atât mai mult cu cât comunistul Dimitrov a pornit 
o campanie activă pentru alungarea dinastiei şi instalarea Republicii. 

Se recunoaşte deci că reacţiunea bulgară e cu mult mai slabă decât cea de la noi. 

leri a intrat în vigoare acordul financiar de la Bretton Woods, prin ratificarea sa la 
Washington de către reprezentanţii a 28 state. 

Astă seară pleacă din Moscova spre Bucureşti cu trenul, Archibald Clark Kerr, Harrimann 
şi Vişinski, astfel că s-ar putea ca evenimentele de la noi să înceapă a se desfăşura într-un 
ritm mai rapid. 

29.12.45. Fel de fel de zvonuri circulă cu privire la repercusiunile în cercurile liberale 
şi ţărăniste a celor hotărâte la Moscova asupra noastră. 

Unii pretind că atât Maniu cât şi Brătianu vor refuza să-şi trimită câte un reprezentant în 
actualul guvern, căci rolul său s-ar rezuma la cel al unui simplu observator quasi-mut, câtă 
vreme tot Groza va prezida, Teohari Georgescu va fi la Interne şi Vasiliu-Răşcanu la Război. 
Alţii, susţin că vor intra Danielopolu şi Ghiţă Pop, persoane agreate şi de ruşi. 

Toată lumea e însă de acord că intransigenţa celor două partide istorice ar fi cea mai 
nesăbuită politică, ce n-ar uşura sarcina aliaţilor şi ar face imposibilă poziţia Regelui. 
Evident că acordul stabilit se rezumă la o quasi-capitulare a occidentalilor în faţa ruşilor în 
Balcani, spre a obţine avantaje în Extremul Orient. 

Evident de asemenea, că problema-cheie a Persiei a rămas nerezolvată, aşa că în orice 
moment ea poate deveni izvor de conflict. 

Totul va depinde deci de potenţialul de război al aliaţilor pe care îl ignor, dar şi de opinia 
publică engleză şi americană care pare hotărât ostilă oricărui nou conflict. 

în ce ne priveşte pe noi, românii, s-a dat o fişă de consolare pentru a oferi Suveranului 
putinţa de a ieşi din impas cu obrazul curat, aşa că în mare parte desfăşurarea 
evenimentelor va fi în funcţie şi de propria noastră abilitate, ca să dovedim lumii că suntem 
capabili să ne strecurăm printre dificultăţi, dar şi că rezistenţa şi reacţia poporului a rămas 
încă vie. 

Mihai Popovici nu se arată absolut intransigent, deşi e foarte pesimist, dar se întreabă 
cine din partid va accepta să intre în guvern, Maniu şi Mihalache probabil refuzând; ar 
rămâne doar dr. Lupu, care ar vrea, dar care pofteşte doar Presidenţia. 

în privinţa alegerilor, crede că vor trebui cerute garanţii şi anume: înlocuirea întregului 
aparat administrativ care se află în mâinile comuniştilor şi al Apărării Patriotice, reintegrarea 
funcţionarilor şi a magistraţilor scoşi samavolnic din funcţie, dizolvarea formațiunilor para- 
militare şi de poliţie comuniste, asigurarea libertăţii tiparului, persoane neutre la Interne, 
Război şi Justiţie precum şi prefecţii, restituirea automobilelor prădate şi asigurarea liberei 
circulații, plecarea trupelor de ocupaţie, controlul de către aliaţi al localurilor de vot etc., 
etc. 

30.12.45. Presa anglo-americană socoteşte rezultatele conferinţei ca fiind constructive, 
căci discuţiile au reuşit să înlăture spectrul „fricei” ce domina în ultimul timp în politica 
internaţională, aşa că, de nu s-ar fi ajuns la rezultate pozitive, nici Adunarea de la Londra a 
Naţiunilor Unite n-ar fi putut avea loc. 

Niciunul dintre cei trei n-a ieşit satisfăcut, ceea ce însemnă că totul s-a desfăşurat pe 
bază de compromis, adică succese incomplete şi insuccese reciproce, ceea ce în fond 
constituie cel mai temeinic principiu de înţelegere durabilă. 

Despre problemele necuprinse în comunicat, adică Persia şi mai ales cea atât de delicată 
şi de importantă a conflictului ruso-turc, ele urmează a fi reluate la viitoarea conferinţă de la 
Washington din martie 1946, continuându-se între timp negocierile diplomatice. 

în primele zile din ianuarie, o delegaţie militară americană va sosi la Londra spre a 
discuta în cadrul Consiliului de Securitate cu delegaţiile echivalente engleză, sovietică, 
franceză şi chineză problema alcătuirii unor forţe internaţionale de menţinere a păcii. 

într-o vilă de lângă Munchen s-au găsit documente ale lui Hitler, printre care testamentul 
său politic, certificatul de căsătorie cu Eva Braun din 29 aprilie 1945 şi scrisoarea prin care îl 
numeşte pe amiralul Dönitz ca succesor al său. 


Guvernul bulgar a declarat solemn că va încerca să se conformeze dorinţei de lărgire a 
cadrului de colaborare. Aceasta să fie totul pentru ca anglo-americanii să-l recunoască? în 
timp ce la Sofia, propaganda şi declaraţiile oficiale pentru răsturnarea Monarhiei continuă cu 
putere, Kolarov afirmă că toate intrigile şi măsurile împotriva poporului se ticluiau şi se 
puneau la cale la Palat. 

Şi Italia şi-a devalorizat moneda, fixând cursul la 900 lirete=1 livră sterlină. 

Siria va trimite o protestare la Adunarea Naţiunilor Unite împotriva hotărârilor comisiei 
anglo-franceze, cerând imediata evacuare a teritoriului său de trupe străine. 

Guvernul de la Damasc a intervenit pe lângă Liga pan-arabă pentru a-i susţine cererea. 
Graţie măsurilor riguroase luate de poliţia britanică, în Palestina lucrurile par a se fi liniştit 
deocamdată. 

Observer discută rezultatele conferinţei de la Moscova şi conchide că ele dovedesc 
realizarea unui compromis ruso-american, cu excluderea Angliei, care deşi rămâne mare 
putere, nu mai e pusă pe picior de egalitate cu organisme mondiale, adevărate continente, 

ca Statele Unite şi Uniunea Sovietică. Unica soluţie pentru ea ca să-şi recâştige prestigiul şi 
puterea, este o colaborare şi o alianţă desăvârşită cu Franţa. 

Guvernul spaniol protestează împotriva campaniei de denigrare a presei străine de 
stânga. Comuniştii spanioli din Franţa fac apel la toate celelalte partide democrate spre a 
forma un Front unic pentru răsturnarea regimului Franco. 

31.12.45, La radio, aseară, Bymes a declarat cam în doi peri, lucruri nu prea 
încântătoare despre conferinţa de la Moscova. 

Astfel a spus că „popoarele lumii ar trebui să spere că această conferinţă va deschide o 
perspectivă de pace”, că „Sovietele au convenit ca energia atomică să fie sub control 
internaţional, dar că secretul bombei nu va fi împărtăşit altora, până ce nu se va fi obţinut 
siguranţa absolută împotriva primejdiei de agresiune”, că „divergențe subzistă cu Uniunea 
Sovietică în ce priveşte situaţia din România şi Bulgaria, dar că ruşii au aici interese 
speciale, aşa că retragerea trupelor nu s-ar putea realiza decât având totală încredere că 
guvernele respective, n-ar pomi o politică ostilă lor”, că „în Japonia s-a convenit o 
colaborare internaţională, dar că un eventual conflict între aliaţi nu va stingheri întru nimic 
autoritatea generalului MacArthur.” 

Prin urmare exact ceea ce mi-a fost frică să se întâmple, s-a realizat: americanii au cedat 
ruşilor în Balcani, ca să obţină câştig de cauză în Extremul Orient. 

Bymes adaugă că unica problemă asupra căreia nu s-au putut înţelege a fost cea 
persană, dar că speră a reuşi mai târziu. 

Trist sfârşit de an şi întunecate perspective pentru cel viitor... 

Fiul lui Tchang Kai-check a sosit ca trimis special la Moscova, fiind primit de Stalin. Comisia 
aliată Kerr, Harrimann, Vişinski va sosi abia astă seară la Bucureşti. 

Guvernul egiptean a decis să adere la hotărârea Ligii pan-arabe de a boicota toate 
mărfurile evreieşti cu începere de mâine dimineaţă, 1 ianuarie 1946. 

Radio New-York declară că anul acesta se sfârşeşte lăsând nerezolvate importante 
conflicte interne şi internaţionale; printre acestea, nu trebuie omisă problema încheierii 
tratatelor de pace cu fostele state satelite. 

Bymes a spus că în această privinţă marile puteri au răspunderi mai mari decât statele 
mici, însă, de vreme ce condiţiile de pace nu vor putea fi definitivate decât după ce micile 
state îşi vor fi formulat recomandările şi obiecţiunile, Statele Unite nu vor aproba hotărâri 
fără a se ţine seama de dezideratele acestora. 

S-ar părea totuşi - o spun ca să-mi mai întăresc încrederea - că dacă om şti cum să ne 
purtăm şi dacă sentimentul patriotic va putea înfrânge ambițiile personale, avem încă 
dreptul să aşteptăm o geană mai luminoasă la orizont. 

Corespondenţi străini de la noi pretind însă că în caz că ar intra vreun membru liberal sau 
țărănist în actualul guvern, partidele lor vor decreta „a/ico”*, că aceştia nu mai reprezintă 
vederile propriei formaţiuni. 

33 „imediat” 
Caietul VIII. Les convulsiona pour la paix 

Curios dar şi explicabil acest amestec hibrid de primitivitate şi de bizantinism în gândirea 
politicienilor noştri... 

Regele a vorbit la radio la ora 12, făcând apel la simţul patriotic al întregului popor şi la 
colaborarea tuturor forţelor ţării pentru relizarea operei de pace şi readucerea României în 
rândurile Naţiunilor Unite. Foarte cuminte şi limpede exprimat. 

1946 

1.1.46. Comisia aliată sosită aseară la ora 19 la gara Mogoşoaia, a fost întâmpinată de 
Tătărescu, în timp ce Groza ţinea o şedinţă a Consiliului de miniştri, spre a afirma strânsa 
colaborare a tuturor partidelor din arcul guvernamental. 

Se spune că Regele ar fi primit-o chiar aseară, dar nu-mi vine a crede că Harrimann şi 
Kerr să fi început discuţiile înainte de a fi puşi la curent despre situaţia din ţară de către 
propriile misiuni de la Bucureşti. Altfel, aceasta ar însemna totala superioritate a lui Vişinski 
care are toate informaţiile, aşa cum le convin ruşilor. 

Bymes a declarat că Molotov nu va merge la Londra, dar speră că delegaţii celor cinci 
mari puteri vor putea lucra la elaborarea tratatelor de pace. 

într-o proclamaţie adresată poporului, Mikadoul a renunţat la origina sa divină, declarând 
de asemenea că principiul superiorității rasei japoneze e o minciună. 

Ultimele trupe americane au fost retrase ieri din Persia, aşa că acum ruşii şi englezii au 
rămas faţă în faţă. Bevin propusese organizarea unei comisii tripartite cu sub-comisii în 
provincii şi Molotov părea a fi acceptat formula, când brusc a refuzat-o sub cuvânt că presa 
iraniană a luat o poziţie ostilă faţă de Soviete. 

Sunt temeri acute la Londra că uşor s-ar putea provoca o schimbare de guvern la 
Teheran, care ar duce apoi la intrarea politicii Persiei pe făgaşul sovietic. 

Deşi nu va fi publicat, raportul Ethridge va călăuzi delegaţia americană pentru elaborarea 
tratatelor de pace. [...] 

în Statele Unite se încearcă evitarea unei greve monstre de 800.000 lucrători din 
industria oţelului. Este clară lucrătura sovietică, spre a slăbi potenţialul american. 

Unica armă de apărare a Statelor Unite va fi cererea URSS de credite masive pentru 
reorganizarea propriei industrii, pentru care americanii vor pune desigur condiţii grele şi vor 
cere garanţii solide. 

Churchill, care refuzase ordinul „Jarretierii”, a primit decorația „Meritului”, creată în 
1902. 

2.1.46. Ştirea că un al patrulea ministru persan a demisionat, preocupă intens presa 
engleză, care se aşteaptă la demisia întregului cabinet şi la orientarea viitorului 

guvern spre Soviete. Această delicată problemă va fi piatra de încercare a relaţiilor anglo- 
sovietice. 

în Ungaria foametea bate la uşă; 300.000 persoane din jurul Budapestei nu pot primi 
rațiile alimentare, iar capitala mai are hrană pentru o săptămână. 

Finlanda reduce la jumătate valoarea monedei sale, urmând ca 50% din toate biletele de 
bancă să fie depuse spre a servi la un împrumut forţat până în 1949. 

Siamul a încheiat pace cu Anglia şi cu India. 

Generalul Marshall, care ar putea juca un rol de mediator între comuniştii chinezi şi 
guvern, are acum întrevederi cu şefii comunişti. 

Neînţelegere în sânul guvernului francez între de Gaulle şi socialişti care cer reducerea 
cu 20% a bugetului armatei. Discuţia s-a amânat pentru două luni, admiţându-se 
deocamdată o reducere de 5%. De Gaulle ameninţă cu demisia, dar în raporturile actuale 
dintre guvern şi Constituantă, respingerea unui proiect guvernamental, nu implică şi 
demisia guvernului. 

A reînceput procesul de la Nurnberg. 

Azi dimineaţă Regele a primit Comisia Tripartită. 

într-o conferinţă asupra misiunii sale în Balcani, Mark Ethridge a declarat că deşi raportul 
său, care n-a fost deloc pe placul ruşilor, nu va fi dat publicităţii, el afirmă totuşi că 


guvernele din România şi Bulgaria sunt în contradicţie cu prevederile de la Yalta, dar că 
Rusia a convenit, mai mult decât spera dânsul, la reconstituirea guvernului român pe baze 
mai largi, care să asigure alegeri libere, prin colaborarea celor două mari partide ce 
fuseseră lăsate fără putinţa de a se manifesta. 

A promis să recomande şi la Sofia lărgirea guvernului, deşi acolo situaţia e diferită prin 
alegerile care deja au avut loc, cu toate că după părerea sa şi contrar aprecierilor ruseşti, 
acele alegeri sunt cu totul lipsite de orice valoare. El adaugă apoi că URSS care a duso 
politică de imperialism, simte acum necesitatea unei colaborări internaţionale de securitate. 

în ce priveşte atitudinea adoptată de guvernul francez relativ la conferinţa de la Moscova 
şi mai ales la excluderea Franţei de la redactarea tratatelor de pace cu statele din centrul şi 
sud-estul european, există o divergență între de Gaulle, susţinut de socialişti, decis să 
protesteze vehement şi Bidault, reprezentantul catolicilor, care e de părere să se accepte 
hotărârile luate. 

Bineînţeles în acest conflict, comuniştii nu iau nicio parte, ci continuă a se menţine pe 
terenul de a aproba fără discuţii toate indicaţiile ce li se trimit de la Moscova. 

Clark Kerr şi Harrimann au avut întrevederi şi cu Dinu Brătianu şi Maniu, pe când Vişinski 
îi ignoră. Acesta a fost numit şeful delegaţiei sovietice la Londra, ceea ce denotă cât de 
importantă este pentru Soviete desfăşurarea evenimentelor politice din România. 

3.1.46. Generalul britanic Morgan comunică din Frankfurt, în ciuda denegaţiilor evreieşti 
care îl taxează de mincinos, că un adevărat exod de evrei bine hrăniţi, bine îmbrăcaţi şi 
prevăzuţi cu importante sume de bani se îndreaptă în trenuri sovietice din Polonia înspre 
Berlin. 

Comuniştii chinezi care par să fi admis o formulă de împăcare cu Tchang Kai-check, pe 
care să o arbitreze ambasadorul Marshall, denunţă acum pe guvernamentali de a fi trimis în 
sudul Manciuriei 250.000 trupe, în contra cărora se vor opune cu forţa. 

4.1.46. Truman a prevenit Congresul de primejdia care ameninţă Statele Unite, dacă 
activitatea legislativă va continua într-un ritm atât de încet, atrăgând atenţia că peste un 
milion de lucrători ar putea intra curând în grevă. 

La Washington se întruneşte azi pentru prima oară comisia mixtă anglo-americană 
pentru chestiunile palestiniene. Bineînţeles, reprezentanţii evreimii dar şi cei ai lumii arabe, 
protestează cu vehemenţă. 

Mannerheim s-a întors în Finlanda după un concediu de două luni, dar imediat s-a 
îmbolnăvit foarte grav. 

Liberalii şi ţărăniştii au convenit să delege în guvern ca observatori pe Bebe Brătianu şi 
pe Mihalache. Deoarece ruşii puseseră exclusiva în contra lui Dinu şi a lui Maniu, anglo- 
americanii au procedat la fel faţă de Lupu, care se cam dăduse de partea sovietică. 

La întrunirea de aseară a partidului, Lupu a pretins să fie el cel numit delegat în guvern şi 
s-a mâniat într-atât auzind că n-a fost acceptat, încât a avut aproape un atac. 

Mă întreb dacă asta nu e o manevră rusească, care încearcă să bage zâzanie în partide, 
căci se pare că de la început ruşii ar fi voit ca fiecare formaţiune să propună câte trei 
persoane, dintre care comisia aliată să aleagă pe cel ce-i va conveni. 

Harrimann a promis lui Maniu că se va face un control real la alegeri, dar că şi poporul 
român va trebui să dea dovadă de destoinicie şi de maturitate politică. 

Se pare că guvernului care nu e deloc sigur de rezultatul alegerilor, i-ar conveni să le 
amâne cât mai mult. încă n-am pierdut speranţa, dar lupta va fi aprigă şi subtilă. 

Azi după amiază, aflu că supărarea lui Lupu s-a tradus prin plecarea sa din partid şi 
constituirea unuia nou, „[ărănesc-Democrat”, ceea ce va slăbi bineînţeles coeziunea celui 
existent şi deci sorții de izbândă în alegeri, oricât de infimă ar fi noua organizaţie. 

în Turcia, s-a format acum un nou Partid Social-Democrat pe lângă cel existent, al 
Poporului. 

Guvernul francez a comunicat aliaţilor că e fericit ca Parisul să fie centrul negocierilor 
pentru pace. 

5.1.46. Din pricina evreimii care urlă în contra sa, generalul Morgan e silit să 


demisioneze. Frumoasă independenţă îşi manifestă, cu acest prilej, Truman. 

Tot atâta independenţă faţă de Soviete şi-au manifestat americanii şi relativ la noi. 

Din cercurile Palatului care sunt extrem de pesimiste, mi se spune limpede că la 
conferinţa de la Moscova, s-a realizat întărirea guvernului Groza, recte recunoaşterea 
autorităţii exclusive şi discreţionare a ruşilor asupra României, unde vor cu orice chip să 
desființeze complet burghezia, spre a unifica o biată populaţie amorfă în masa cenușie şi 
anonimă a Uniunii Sovietice. 

în aceste condiţii, bineînţeles că ai noştri sunt cei ce cu deosebire sunt instrumentele 
ruşilor, dând odată mai mult dovada de absoluta neînțelegere a situaţiei şi de totală lipsă de 
patriotism. Acum când ar trebui să realizăm, chiar şi în mod ocult, o unitate de acţiune între 
partide, însăşi acestea se fărâmiţează şi-şi slăbesc puterile în lupta ce au de dat la viitoarele 
alegeri. 

Lupu s-a făcut coada de topor a ruşilor, spre a destrăma pe ţărănişti, pe care acum îi 
denunţă ca unelte ale reacţionarilor, iar reprezentanţii desemnaţi de liberali şi de național- 
ţărănişti în guvern, sunt respinşi de acesta, ca neprezentând suficiente garanţii de lealitate: 
Guţă refuză pe Bebe, fiindcă poartă numele de Brătianu pe care-l are în oroare, iar Groza pe 
Mihalache, din ordinul lui Vişinski. 

Dintre liberali, acum e vorba de lancu Costinescu (care aud că refuză!) sau de Fotino; alţii 
cred că mai indicat ar fi Sasu, dispus să lucreze la împăcarea lui Dinu Brătianu cu Tătărescu. 

La ţărănişti, se vorbeşte de Zâne sau Solomon, care a purtat în mai multe rânduri ştafeta 
între Groza şi Maniu. 

Oricum trist şi dezgustător spectacol pentru ochii englezilor şi americanilor. 

6.146. Prin faptul că la 23 august americanii ne-au împins la intransigenţă, iar după 
patru luni pledează teza acomodamentului cu Sovietele şi plecând de la premiza că şi atunci 
şi acum au fost de bună credinţă, trebuie să deducem că între timp s-au petrecut în Statele 
Unite evenimente grave, obligând guvernul lor la concilieri faţă de ruşi. 

Ele nu pot fi decât ameninţarea grevelor ce riscă a nu mai putea fi stăpânite, 
dezorganizând întreaga viaţă economică a statului, fără a mai vorbi de refuzul hotărât al 
populaţiei de a accepta eventualitatea unui nou război. 

Dacă asemenea împrejurări se vor perpetua, n-ar fi exclus ca întreaga lume europeană 
să fie adusă în robia sovietică. 

Minunat rezultat al luptei duse împotriva dictaturilor... 

Ruşii refuză să ratifice acordurile economice de la Breton Woods, sub cuvânt că nu au 
avut încă timp să studieze termenii condiţiunilor. în realitate, continuă sistemul obişnuit de 
a păstra cel mai desăvârşit secret asupra măsurilor economice şi financiare, pe când 
acordurile în chestiune, specifică obligaţia ca toate statele semnatare să-şi ia obligaţia de a 
publica cifre exacte asupra acestor probleme. 

Continuând tot aşa, ruşii se vor pune singuri în afara familiei Naţiunilor Unite. Sper că, 
încetul cu încetul, vor ajunge la o izolare care le va zdruncina mult situaţia. 

Caietul VIII. Les convulsiona pourla paix 

Pentru moment, aliaţii par să fi capitulat în faţa lor. Tot aşa au capitulat şi englezii în faţa 
lui Hitler la Munchen şi la Berchtesgaden... 

Deocamdată, glasul Americii se mulţumeşte a ne repeta zilnic textul declaraţiilor lui 
Bymes cu privire la România, spre a ne spune indirect că nu ne-au abandonat. 

în schimb, Vişinski nu se sfieşte să-şi bată chiar aici joc de aliaţii săi (poate chiar în 
prezenţa colegilor din comisie) cu o obrăznicie ce depăşeşte limitele cele mai nepermise ale 
ironiei. 

La Londra, presa nu ascunde faptul că aşa zisul „compromis” de la Moscova a eliminat cu 
totul Anglia de pe planul mondial în faţa Sovietelor şi a Statelor Unite. 

Strânsa colaborare dorită cu Franţa s-ar putea reflecta şi în nota guvernului de la Paris, 
care face importante rezerve cu privire la cele hotărâte acolo, ticluită poate de acord cu 
guvernul britanic. Speriamo benei... 


Comisia de şapte membri pentru alegerea unui sediu permanent al Adunării Naţiunilor 
Unite a sosit în America. Se presupune că va fi aleasă o localitate de lângă New-York sau 
Boston. 

în curând va începe la Tokio procesul criminalilor de război japonezi în frunte cu amiralul 
Tojo. 

Aici s-a răspândit zvonul că atât Vişinski, încântat probabil de zăpăceala ce a produs, cât 
şi Clark-Kerr, dezolat şi dezgustat de totala nereuşită a acestei încercări de cârpeală în 
extremis, au părăsit ţara. Harrimann a rămas încă aici... 

Radio New-York anunţă totuşi că lucrările comisiei continuă. 

7.1.46. Radio Londra confirmă că ambasadorii englez şi american au mai văzut ieri pe 
Maniu şi că ar urma ca Partidele Naţional-Liberal şi Naţional-Ţărănist să-şi aleagă noi 
delegaţi în guvern, mai puţin proeminenţi decât persoanele domnilor Constantin-Bebe 
Brătianu şi Mihalache. 

Saradcioglu a protestat împotriva pretențiilor sovietice asupra regiunilor de fruntarie din 
Kars, arătând zdrobitoarea majoritate după plebiscitul de după primul război mondial, care 
n-a făcut decât să restituie Turciei un bun ce-i aparținuse, într-o perioadă în care ţara era 
încă mai slabă decât Rusia. 

Funeraliile unui ministru naţionalist asasinat la Cairo au provocat manifestări studenţeşti 
în contra primului ministru, a cărui demisie a fost cerută. 

Statele Unite sunt amenințate ca, până la finele lui ianuarie, să aibă peste 2 milioane de 
grevişti de tot soiul, care pretind mărirea salariului cu circa 2 dolari/zi, ca urmare a 
suprimării orelor suplimentare. 

Cu o mare doză de sofism, presa engleză insistă în speranţa succesului Adunării 
Naţiunilor Unite „una din cele mai însemnate date ale istoriei”, căci consecinţele unui 
insucces ar fi cu mult mai grave decât cele ale nereuşitei Ligi a Naţiunilor după primul 

război. Se mai arată că acesta va fi primul pas pentru organizarea unităţii unui federalism 
mondial. 

Aud că astă seară va trebui rezolvată criza de la noi şi se pare că ambele partide istorice 
s-au hotărât a remite delegaţiilor aliate, câte o listă a membrilor mai marcanţi, dintre care 
aceştia să aleagă de comun acord, pe cei pe care îi vor considera „reprezentativi şi leali faţă 
de guvern". 

Lupu susţine că dacă ruşii nu vor pleca din ţară după încheierea păcii, adică în cazul în 
care la momentul alegerilor,- dorite de guvern la toamnă,- îi vom mai avea pe cap (şi sunt 
mari probabilităţi să se întâmple aşa), gestul său va fi fost o manevră abilă, căci acesta e 
unicul mjloc de a încerca o echilibrare cu forţele comuniste, pro-sovietice. 

într-adevăr, nimeni nu se poate îndoi că în asemenea condiţii, sorții de reuşită ale lui 
Brătianu şi Maniu în alegeri măsluite sunt minime, pe când Lupu, ţinându-se în frâu cu Guţă, 
ar contra-balansa pe extremişti. 

S-ar părea (sau este doar în imaginaţia lui Lupu?) că în afara celor doi reprezentanţi 
istorici, gruparea lui ar intra în FND, obţinând până la patru portofolii şi subsecretariate. 
Dânsul se aşteaptă ca după încheierea conferinţei de la Londra, adică până într-o lună, să se 
producă o mai amplă remaniere şi o mai reală echilibrare de forţe. Ar fi vorba ca în curând 
să se încheie activitatea comisiei aliate de control, ceea ce ar presupune evident 
recunoaşterea guvernului şi reluarea raporturilor diplomatice. 

în Bulgaria, criza pare să se desfăşoare aproape identic, căci guvernul Frontului Patriotic 
care intrase în negocieri cu partidele din opoziţie, refuză să colaboreze cu reprezentanţii 
indicaţi de aceste partide. 

Guvernul republican al Austriei şi preşedintele Renner au fost recunoscuţi de aliaţi. 

Guvernul maghiar a hotărât să sfârşească odată pentru totdeauna cu noţiunea simbolică 
şi iredentă a „Regatului Ungariei” şi să ceară Parlamentului proclamarea definitivă a 
Republicii. 

Lucrurile par a nu se fi liniştit în Jugoslavia: guvernul Tito denunţă mişcarea subversivă 
întreţinută de englezi în Carinthia pentru restabilirea monarhiei regelui Petru. Această 
mişcare se traduce prin lupte îndârjite de gherilă în munţii Sloveniei. 


Astă seară la ora 21, Emil Haţieganu şi Mihai Romniceanu au depus jurământul în faţa 
Regelui, asistați de Groza (deci, implicit împăcarea cu guvernul actual), ca reprezentanţi cu 
rolul de miniştri secretari de stat, ai Partidelor Naţional-Ţărănist şi respectiv Liberal. Prin 
urmare, nimic nu se mai opune ca şi englezii şi americanii să recunoască guvernul. 

Pe de altă parte, faptul că din lista delegaţiei permanente a naţional-ţărăniştilor a fost 
ales tocmai Haţieganu, care din temniţele ungurești a fost băgat în cele ale lui Groza, 
denotă că n-au fost nici Vişinski, nici Groza, ci desigur anglo-americanii aceia care şi-au fixat 
alegerea, aşa că în consecinţă, ei n-or fi chiar aşa de slabi faţă de ruşi. 

Caietul VIII. Les convulsiona pourla paix 

Primul ministru al Bulgariei unde opoziţia agrară nu admite să colaboreze decât dacă 
pleacă comunistul de la Interne, văzând că nu reuşeşte a înjgheba nimic, a plecat la 
Moscova pentru a cere instrucţiuni de la Stalin. 

9.1.46. în primul Consiliu ţinut după completarea guvernului, noii miniştri au făcut 
declaraţii în numele partidelor lor. Ambii au vorbit de sincera dorinţă de a colabora cu 
guvernul, alături de marii aliaţi pentru Ţară şi Rege, pentru instaurarea libertăţilor publice şi 
asigurarea deplină a aspirațiilor legitime ale neamului. 

Haţieganu a adăugat: „Sunt în mijlocul D-voastră pentru punerea în funcţiune a 
hotărârilor de la Moscova, fără a purta răspunderea pentru restul acţiunii de guvernare.” 

Unii îl laudă pentru această afirmare, alţii, dimpotrivă, îl acuză că a şi început să arate 
neînţelegătorul spirit de obstrucţie al lui Maniu. 

Cât despre Lupu, ,/7 est voué aux gémonies”.” 

Răspunzând tămâierilor scârnave ale celor de la ARLUS, Vişinski le-a spus înainte de 
plecare că e încântat de sentimentele de dragoste ale românilor pentru Uniunea Sovietică, 
dar că nu ştie dacă ele se vor menţine aceleaşi în ziua apropiată în care trupele vor părăsi 
tara. Ne declară de pe acum, că în curând ne vom da seama câte dificultăţi vom întâlni în 
privinţa graniţelor noastre de la englezi şi americani (chestiunea Ardealului de nord, unde se 
pare că la trecuta conferinţă de la Londra, aliaţii susţinuseră pe unguri), pe când singuri ruşii 
ne vor apăra. 

E vorba ca şi de Gaulle să meargă la Londra şi se acreditează tot mai mult părerea că la 
formularea condiţiilor de pace cu Ungaria, România şi Bulgaria, protestările şi rezistenţa 
franceză sunt în perfect acord cu Anglia, care ne dă a înţelege că la Moscova situaţia 
noastră fusese la un moment tragică de tot (atunci când ruşii reclamau dizolvarea partidelor 
şi îndepărtarea Regelui!), pe când, cu răbdare şi cu abilitate, lucrurile se vor schimba mult 
după luna mai (data presupsă a încheierii tratatelor). 

Bineînţeles, în mare parte, situaţia viitoare va depinde şi de noi, în alegeri de pildă, căci 
nu se pot măslui 80% din voturi, aşa cum se laudă Maniu că va avea. 

Partidele de stânga din Grecia au cerut Regentului formarea unui nou guvern cu toate 
formațiunile. 

în Persia se cere înlocuirea primului minstru, aşa că s-ar apropia clipa în care starea de 
provizorat dintre ruşi şi englezi s-ar înrăutăţi. Guvernul persan dezminte însă zvonul că ar fi 
cerut ca o comisie tripartită de anchetă să viziteze ţara. 

Mihai Popovici cu care am vorbit azi, îmi spune că nimeni nu ştie ce s-a petrecut alaltăieri 
la Palat, căci de unde ar fi trebuit ca Groza să-şi prezinte demisia sa Regelui, pentru ca 
acesta să cheme în audienţă pe şefii de partide, inclusiv pe Maniu şi pe Brătianu, pentru ca 
apoi să încredinţeze din nou lui Groza constituirea noului cabinet lărgit, - deodată, 3% 

36 „s-a făcut de râs” 

fără a preveni pe nimeni şi fără a mai ţine sema de sfatul dat, el a chemat brusc pe 
Haţieganu şi pe Romniceanu ca să depună jurământul, cu el victorios alături. 

Deci capitulare regală din punct de vedere constituţional şi mare supărare a lui Maniu, 
păstrătorul prototip al formelor... 

Se pare însă că Truman nu s-ar mulţumi cu acest soi de „passez-muscade'”, că ar fi 


declarat că recunoaşterea guvernului român va fi în funcţie de modul în care se vor aplica 
libertăţile cetăţeneşti şi că în ultimă analiză, dânsul personal va aprecia acest lucru. De 
altfel azi încă, Statele Unite n-au recunoscut anexarea statelor baltice la Rusia sovietică şi 
continuă să aibă relaţii cu miniştrii acestora, aflaţi în exil la Washington. 

Aud că în Ungaria, ruşii sunt furioşi de tendinţele noului guvern, blocând orice mijloc de 
aprovizionare pentru capitală. Recursul lui Bardossy a fost respins, aşa că urmează a fi 
executat prin spânzurare. 

A fost dizolvat Parlamentul belgian. 

10.1.46. Adunarea Naţiunior Unite şi-a inaugurat azi sesiunea la Westminster, după 
banchetul de aseară oferit de regele George la St. James's*. 

Spaak a fost ales preşedinte al Adunării, cu toată contra-candidatura propusă de ruşi şi 
susţinută de ucrainieni, poloni şi danezi. Era vorba de Tryve Lie, socialistul norvegian. 

Din dispoziţia lui Stalin, Vişinski a disprețuit aceste solemnităţi şi se află la Sofia, unde 
speră să realizeze lărgirea guvernului, cu toată rezistenţa partidelor din opoziţie. 

Nu ştiu, zău, ce e mai bine: capul plecat ca la noi, sau îndârjire ca la bulgari? 

Cred că, în ultimă esenţă, rezultatul va fi identic. 

XIX-th Century publică un foarte documentat articol despre situaţia din România şi 
ajunge la concluzia că bestialul despotism bolşevic, ce se exercită vertical, va distruge 
complet organismul acestei ţări. 

11.1.46. Bardossy a fost spânzurat ieri la Budapesta; ceilalţi condamnaţi politici, vor fi 
executaţi în curând. 

Ruşii nu pierd ocazia să-şi manifeste dezacordul cu ceilalţi aliaţi. Aşa a fost candidatura 
norvegiană care a întrunit 23 voturi faţă de cele 28 obţinute de Spaak, dovedind că 
antenele lor sunt numeroase în multe părţi ale lumii, în afara vasalilor cunoscuţi. Nu mai 
vorbesc de ofensiva sovietică, continuată pe toate fronturile cu o tenacitate impresionantă. 

Ciracii lor de la noi vorbesc acum de presiunea aliaţilor asupra Turciei pentru a ataca pe 
ruşi... „Ces pauvres turcs! les russes n'en feront qu'une bouchée”? , zic aceşti strategi de 
cafenea. 

SS „Şmechereală” 

38 Parc la marginea Palatului Buckingham. 

33 „Bieţii turci, ruşii îi vor sorbi dintr-o înghitțitură” 

Dispreţul lui Vişinski pentru Naţiunile Unite e cel puţin egal cu cel faţă de guvernul 
bulgar, pe care s-a dus să-l aşeze pe calea cea dreaptă, în clipa în care cei mai de seamă 
miniştri în frunte cu premierul, se află la Moscova, unde benchetuiesc, vizitează uzine, 
metroul etc.... Culmea ridicolului! 

Harrimann a plecat ieri la Londra, făcând presei o declaraţie de simpatie pentru Rege, 
„foarte respectat de poporul american pentru acţiunea sa decisivă şi curajoasă din august 
1944” şi exprimând speranţa că se va acorda libertatea presei, dreptul de asociere şi că 
alegeri libere vor avea loc cât de curând. 

Maniştii anunţă că au şi pornit campania electorală şi că ziarul Dreptatea va reapare în 
curând. 

în China au încetat luptele între guvernamentali şi comunişti. 

Guvernul de la Teheran a respins propunerile anglo-americane ca o comisie a celor trei 
să facă o călătorie de anchetă în interiorul ţării. 

Regele Arabiei saudite Ibn-Saud a sosit la Cairo pentru o vizită de 12 zile. Este prilejul 
recrudescenţei mişcării pan-arabe şi Egiptul cere din nou cu insistenţă revizuirea tratatului 
anglo-egiptean şi plecarea din ţară a trupelor britanice. 

Ruşii se laudă că au pregătit o bombă atomică, mai grozavă decât cea americană... 

Se vorbeşte de o probabilă remaniere guvernamentală la noi, în care Franasovici ar veni 
la Externe, Guţă păstrând doar vicepreşedinţia Consiliului. Mircea Durma dezminte însă 
zvonul că el ar reveni la Finanţe. 

Corespondentul american Brower arată cât de falacioase sunt la noi asigurările de 
libertate a presei date de guvern, când chiar şi în prezenţa delegaților străini, declaraţiile lui 


Dinu Brătianu referitoare la conferinţa de la Moscova au fost mai întâi masacrate de cenzura 
rusească şi apoi boicotate de sindicatul tipografilor, împiedecându-le să apară în 19 din cele 
20 de ziare bucureştene. 

Ceva mai mult, Groza a comis o mare greşeală, afirmând lui Harrimann că toate aceste 
libertăţi vor fi asigurate de miniştrii Justiţiei, Internelor şi Propagandei, când bine ştiut este 
că tocmai dânşii au fost cei care au girat cele mai flagrante abuzuri în această privinţă. Este 
evident că, verbal cel puţin, americanii încă nu ne-au abandonat. 

12.1.46. Kzi se va proceda la Londra la alegerea membrilor nepermanenţi ai Consiliului 
de Securitate (cinci permanenţi + doi nepermanenţi, pe câte doi şi respectiv un an), precum 
şi a comitetului economic şi social compus din 16 membri. 

în privinţa secretarului general al Adunării, care nu poate fi o sinecură de diplomat, nici 
vreo palidă umbră a coridoarelor fostei Ligi a Naţiunilor, se dă ca cel mai indicat, numele 
generalului Eisenhower (sau poate Eden). 

în Grecia, din nou situaţie politică foarte tulbure, grefată pe îngrozitoarea stare 
economică. 

în momentul sosirii reprezentantului diplomatic sovietic la Tirana, Albania a proclamat 
decăderea regelui Ahmed Zogu. 

Se semnalează emigrarea continuă evreilor poloni şi ruşi spre vest. Odată ajunşi în zona 
britanică din Germania, aşteaptă decizia de la Washington ca să plece apoi spre Palestina 
sau spre vreo altă ţară ce s-ar alege ca Patrie a lor. 

Un nou partid al claselor mijlocii, intitulat Naţional-Popular, a fost constituit la noi de cei 
de la Uniunea Patriotică, precum Bagdasar, Burducea, Răzvan Penescu, ca să zăpăcească 
lumea şi să încerce acum, în preajma alegerilor, să mai smulgă din voturile liberale sau 
maniste, aşa după cum s-a căutat prin dizidenta lui Lupu, sau cum încearcă azi încă pe la 
ţară ticăloşii de la Frontul Plugarilor prin propaganda pretins anti-comunistă. 

Vişinski a plecat azi la Londra, dar unii cred că trece mai întâi prin Moscova. 

Clark-Kerr şi Harrimann, spune Brower, sunt departe de a se arăta satisfăcuţi de 
rezultatul obţinut, căci până după alegeri nu se va putea dovedi realitatea libertăţilor din 
România, aşa că guvernul american repetă că echipa lui Groza nu va fi recunoscută decât 
după ce va fi satisfăcut prescripţiile de la Moscova. 

Atât liberalii cât şi naţional-ţărăniştii au cerut: 

1.  reapariţia celor patru ziare din capitală şi a 30 ziare în judeţe; 

2. restituirea sediilor aparţinând partidelor şi rechiziţionate sub diverse pretexte; 

3.  liberarea celor arestaţi la 8 noiembrie pentru a fi manifestat pentru Rege. 

Se pare că ambele formaţiuni au mari probleme din cauza lipsei de fonduri pentru presă 
şi campania electorală, mai ales că toate camioanele şi automobilele sunt acum în mâinile 
guvernului şi ale ruşilor. 

Un comunist notoriu a mărturisit unui amic al său care mi-a repetat că: „în caz de alegeri 
libere vom obţine 5% din voturi; dacă reuşim a le măslui, ajungem la 30%.” 

să-l audă Dumnezeu! 

Cu toată noua opoziţie a Sovietelor care caută în mod sistematic să încurce iţele, 
Consiliul de Securitate şi-a completat azi cei 11 membri, alegând pe lângă cei permanenţi: 
Statele Unite, Anglia, URSS, China şi Franţa, pe cei nepermanenţi: Brazilia, Australia şi 
Polonia (pe câte doi ani), Olanda, Egipt şi Mexic (pe câte un an). 

Mesajul Tronului la Stockholm a anunţat că Suedia îşi va exprima dorinţa de a fi cooptată 
printre membrii Naţiunilor Unite. 

La noi s-a anunţat că de la 15 ianuarie se va suprima cenzura rusească, fiind menţinută 
cea internă numai pentru executarea clauzelor armistiţiului (până la încheierea păcii)... 

13.1.46. Lumea se întreabă la Londra, dacă Vişinski care se află la Moscova, va mai 
prezida delegaţia sovietică, doarece misiunea sa în Bulgaria n-a reuşit. 

Trupele americane din Germania protestează că demobilizarea anunţată întârzie. E 
datorită greutăților de a expedia trupe noi din Statele Unite. 

14.1.46. Pentru alegerea celui de-al 18-lea membru al comitetului economic şi social, 
dintre Noua Zeelandă şi Jugoslavia, se va recurge la vot secret (pe care englezii îl consideră 
ca un scut împotriva încercărilor de abuz din partea celor mari, aluzie oare la ruşi care 
propuseseră votarea prin aclamaţie?). 

Se va stabili şi un comitet pentru studiul energiei atomice şi se va discuta propunerea 
engleză pentru lărgirea atribuţiilor şi un ajutor mai eficace pentru UNRRA. 

Consiliul de Securitate îşi va începe şedinţele la sfârşitul săptămânii viitoare pentru a 
aştepta reîntorcerea lui Bidault, chemat la Paris pentru dezbateri de politică externă în 
Adunarea Naţională, cât şi sosirea lui Vişinski, care se crede că până la urmă va veni. Este 
aşteptat şi Clark-Kerr, urmând ca reprezentanţii celor trei puteri să discute acolo cazul 
României şi al Bulgariei. 

Se presupune în presă că recunoaşterea guvernului român va urma în curând, aşa că mă 
întreb cum rămâne cu afirmaţiile lui Truman, care o condiţionează de rezultatul alegerilor 
libere, de presă nestingherită etc., etc. 

Tot Consiliul de Securitate va avea să propună şi candidatura secretarului general prin 
unanimitatea reprezentanţilor marilor puteri, care va avea apoi să fie confirmată de două 
treimi ale voturilor Adunării Generale. 

Grevele din Statele Unite continuă a fi amenințătoare, deşi cea din industria oţelului a 
fost amânată cu o săptămână, iar cea de la telefoane cu o lună, spre a da posibilitatea 
încheierii unui acord. 

Statisticile americane arată că 53,5 milioane de oameni pot avea o activitate normală pe 
timp de pace şi că în prezent din aceştia, abia 2 milioane sunt şomeri, adică nici 4%. Dacă 
ţinem seama, pe de altă parte, de pretenţiile lucrătorilor de a li se ridica salariile cu l-2 
dolari/zi şi raportăm această valoare la standardul de viaţă al cetăţeanului din raiul sovietic, 
nu cred să existe om de bună credinţă care să îndrăznească a prefera sistemul comunist 
celui capitalist. 

Generalul MacArthur a admis ca guvernul japonez remaniat să organizeze alegeri către 
15 martie. 

Noi demonstraţii în vederea unei grabnice demobilizări a trupelor americane din Asia şi 
din Europa. Totuşi, Statele Unite anunţă că vor întreţine mai departe pe timp de pace şapte 
escadre (trei în Atlantic şi trei în Pacific, însumând o mie de unităţi şi una în Mediterană şi în 
apele europene) şi că în curând vor avea loc manevre navale cu mijloace up to date. Ca să 
ţină în respect pe cine? Greu de ghicit?! 

S-ar putea ca ruşii, care se laudă acum cu propria lor bombă atomică, să fi pus mâna în 
Germania peste laboratoare sau lucrări nemţeşti ajunse la un stadiu destul de înaintat. 

Lovitură de stat militară în Haiti împotriva guvernului ajuns pe mâinile comuniştilor. 

După dezistarea Noii Zeelande, Jugoslavia a fost al 18-lea stat ales în comitetul economic 
şi social. 

Lupu recunoaşte că încercarea sa de dizidentă a dat greş şi că blocul Partidului Național- 
Ţărănist a rămas neştirbit. Cât despre liberali, se pare că s-a căzut în principiu de acord să 
se realizeze împăcarea cu Guţă, care ar reintra în rânduri sub presidenţia lui Dinu, el însuşi 
devenind secretar general al partidului. 

16.1.46. Agenţia Reuter publică interview-uri luate lui Groza şi Tătărescu, care se feresc 
a preciza când ar putea avea loc alegerile şi care în privinţa libertăţii presei şi a drepturilor 
cetăţeneşti (lucru pentru care a avut loc ieri un Consiliu restrâns între Groza, Georgescu, 
Pătrăşcanu, Constantinescu-laşi, Romniceanu şi Haţieganu) declară că nicio schimbare nu 
se va face până după alegeri în actuala constituire. O adevărată libertate a presei în 
înţelesul occidental al termenului este o imposibilitate, căci ar însemna un act de sinucidere 
din partea guvernului, care adaugă că cenzura politică va fi menţinută şi după abolirea 
cenzurii militare sovietice. 

în schimb un cronicar din Craiova scrie, într-o foaie „înainte”, injurii la adresa 
Suveranului, numindu-l „domnitor degenerat”, fără ca nimeni să-l acuze de /ese-majeste. 


Azi este aşteptat Vişinski la Londra. 

17.1.46.Banditul de Vişinski, obişnuit ca fost mare inchizitor al proceselor staliniste să-şi 
chinuiască victimele prin tot soiul de mijloace rafinate, printre care şi sistemul „speranţei”, 
lasă dinadins să se facă aşteptat la Londra, socotind astfel să-şi obosească adversarii. 
Radio-ul englez anunţă că va sosi abia mâine; în schimb Clark-Kerr este acolo de ieri. 

Delegatul persan la Naţiunile Unite, primind instrucţiuni de la guvernul său, a cerut oficial 
ca situaţia creată în ţara sa să fie dezbătută fie de către Adunare, fie chiar în Consiliul de 
Securitate, care se va întruni azi pentru prima dată. Ar fi cel dintâi caz de apel ce va avea 
de judecat. 

Coaliția stângii greceşti EAM, a luat măsuri ca toţi partizanii săi să se înscrie în listele 
electorale, spre a putea astfel boicota viitoarele alegeri. 

Printr-o declaraţie comună (Joint Statement) regii Faruk şi Ibn-Saud au proclamat în 
numele tuturor musulmanilor şi al Ligii Arabe, că Palestina e o ţară arabă, asupra viitorului 
căreia străinii nu pot lua dispoziţii. Problema evreiască devine tot mai spinoasă. 

în recenta conferinţă de presă, preşedintele Truman a anunţat că Statele Unite vor 
păstra mai departe toate insulele japoneze necesare sistemului lor de securitate din Pacific. 
Aceasta, probabil în legătură cu declaraţia Angliei de a fi dispusă a remite organismului 
Naţiunilor Unite toate ţările din Asia şi din Africa de sub mandat britanic. 

Probabil că prin cererea de explicaţii cu privire la deciziile luate la Moscova, Franţa va 
obţine totuşi „voix au chapitre”* chiar relativ la formularea condiţiilor de pace cu România, 
Bulgaria şi Ungaria. 

Conferinţa păcii urmează a se deschide la Paris la 1 mai. în ce ne priveşte pe noi, se pare 
admis că statele foste satelite vor fi chemate la conferinţă spre a-şi susţine cauza. Cine va fi 
trimis din partea României? Guţă, Franasovici?... 

Deocamdată sunt anumite nepotriviri în sânul guvernului privitor la legea electorală, căci 
s-a anunţat oficial însuşirea proiectului Pătrăşcanu, care diferă considerabil de cele 
prezentate de Guţă în expunerea sa de la sala Aro. 

Comuniştii vor o singură Adunare, Senatul fiind suprimat, politica este admisă în armată, 
iar dreptul de vot va fi extins începând de la 18 ani. 

Tătărescu a luat interimatul Finanţelor. 

New-York Times publică sub semnătura lui Brower cazul ziarului Ardealul, suspendat pe 
15 zile, fiindcă şi-a permis să atace ziarul din provincie pentru o biată inadvertenţă 
(„domnitorul nostru degenerat”) datorată unei „simple greşeli de tipar şi acuzat fiind de 
acţiune anti-semită, deoarece editorul acelui cotidian e un sărman evreu, sosit de curând în 
tară. 

Autorul adaugă că două editoriale din Jurnalul de dimineață şi din Libertatea (acesta sub 
semnătura unui subsecretar de stat), au fost suprimate de cenzura românească, nu de cea 
rusească, fiindcă şi-a permis să aducă laude libertății presei şi a individului. Şi aceasta chiar 
atunci când Consiliul de miniştri hotăra să ia toate măsurile pentru executarea prescripţiilor 
de la Moscova. 

Deci, scrie americanul, „domnul Groza una face şi alta spune”. Radio New-York a rămas 
unica noastră libertate... 

Bevin a anunţat la Londra că Anglia va lua măsuri ca teritoriile Tanganyka, Camerun şi 
Togo, să treacă sub tutela organizaţiei Naţiunilor Unite. în ce priveşte Transiordania, aceasta 
va deveni în curând independentă. 

Grevele din Statele Unite au o însemnătate mult mai mare decât o problemă salarială. 
Ele sunt un fel de „Kraftprobe” între sindicalişti şi industriaşi. Truman face o supremă 
încercare, prezentând un plan personal de conciliere. 

Franţa declară că va admite şi ea tutela privitor la Togo şi Camerunul francez. 

în Grecia funcţionarii publici intră în grevă. 

18.1.46. Cu abţinerea dreptei şi împotriva propunerii lui Bidault ca Franţa să nu 
acţioneze singură, Adunarea Franceză a adoptat prin aclamații rezoluţia de a rupe relaţiile 
cu guvernul Franco şi de a intra în raporturi cu republicanii spanioli. 


+ „dreptul de a-şi spune părerea” 

Deoarece niciun demers oficial nu s-a produs din partea Sovietelor, guvernul turc 
socoteşte că nu e cazul a se deferi Adunării Naţiunilor Unite problema raporturilor turco- 
sovietice. 

Ministrul Marinei din Australia a fost ales preşedintele Consiliului de miniştri. 

Comisia de armistițiu de la noi, care după încheierea păcii ar trebui să dispară, a fost 
ataşată ministerului de Externe, faimosul Oieriu, devenind subsecretar de stat. 

Se mai vorbeşte că noua lege de organizare, va da ministrului latitudinea să numească 
„0utsideri“lrl orice funcţie. 

Vor pleca în calitate de miniştri plenipotenţiari: Voitec la Roma, Ralea la Paris, Stoilov la 
Praga, Silber la Bruxelles, iar Ghelmegeanu la Berna în locul lui Franasovici, care vine titular 
la Externe, Guţă rămânând la Finanţe. 

în privinţa fuziunii din Partidul Liberal, se pare că cei din jurul lui Dinu sunt împărţiţi în 
pro şi contra, ceea ce-i slăbeşte considerabil. Guţă oferă Viitorul ca preţ al împăcării. Unii 
doresc unirea pentru ca în alegeri burghezia să fie unită, pe când alţii susţin că o asemenea 
împăcare ar face ca majoritatea voturilor lor să treacă la manişti. 

Şeful sioniştilor protestează împotriva hotărârii Angliei de a acorda independenţa 
Transiordaniei, deoarece ea formează un tot cu Palestina, fiind constituite într-un unic 
mandat. 

Ce-o fi cu încercarea de „putsch” din 15 ianuarie a celor trei prinți Habsburg care au 
debarcat în Austria pentru proclamarea Monarhiei? Reeditarea searbedei tragedii a ofilitului 
împărat Carol?!... Ziarele vorbesc de Karl Rudolf şi de Ludwig, probabil fraţii pretendentului 
Otto sosiți la Innsbruck, lucru ce a provocat răspândirea de broşuri monarhiste de către 
secţia din Tirol a Reichsbundului. 

Izvestia acordă românilor diplomă de cuminţenie, dar se miră de declaraţia lui 
Maţieganu, care se consideră ca simplu observator în guvern şi pretinde deci a nu purta 
răspunderea hotărârilor întregului cabinet. Prim avertisment!... 

în tot cazul, armistițiul n-a durat faţă de Manlu, care e din nou acuzat de fascism, 
huliganism etc., sub pretextul că el a determinat campania din Ardealul contra acelui evreu 
care se scuză acum că scrisese despre un „domnitor degenerat” din Craiova. 

La Londra, Nenni discută cu Bevin condiţile păcii cu Italia. 

Adjuncţii miniştrilor de Externe ai celor cinci puteri şi-au reluat pregătirea proiectelor de 
tratate de pace cu statele foste satelite, începând cu Italia. 

Se anunţă 800.000 grevişti în Statele Unite, deoarece propunerea lui Truman, acceptată 
de sindicate de a se urca salariile cu 18,5 cenţi/oră, a fost respinsă de şefii industriilor 
metalurgice din Pittsburg. 

20.1.46. leri s-au terminat discuţiile generale ale Adunării Naţiunilor Unite, aşa că 
delegaţiile se împart în şase mari comisiuni, dintre care cea a energiei atomice se va întruni 
chiar mâine. 

Sir Archibald Clark-Kerr va fi trimis la Batavia ca ambasador special pe lângă generalul 
Christensen pentru organizarea Indiilor Olandeze; pleacă numai pentru câteva zile la 
Moscova şi va sosi în Jawa la sfârşitul lunii. Harrimann pleacă la Tokio. Curios!... 

Elaborarea ante-proiectelor tratatelor de pace cu Italia, România, Bulgaria, Finlanda şi 
Ungaria de către delegaţiile celor patru puteri este în curs, urmând ca în luna mai la Paris să 
fie supuse aprecierii celor 21 naţiuni care au luptat în Europa. 

Se anunţă din Madrid că guvernul Franco a stabilit ce anume politică ar urma Spania, în 
caz că Franţa ar rupe raporturile diplomatice (fi-va oare intransigenţă?). 

Mi s-a spus că într-o lungă consfătuire între comunişti şi social-democraţi, la care ar fi 
participat şi Titel Petrescu, s-a convenit ca la viitoarele alegeri, votul să fie pe faţă. 

Frumoasă libertate a individului! Nu mai vorbesc de pretinsa libertate a presei, care este 


o farsă sinistră. Aud că din motive absolut contrarii, atât Frontul cât şi opoziţia, doresc ca 
alegerile să fie amânate cât mai mult spre toamnă. 

21.1.46. Discordie totală în Franţa. De Gaulle a demisionat, trântind uşa şi declarând că 
e sătul de intrigile şi de manevrele politicienilor. Deocamdată, Vincent Auriol şi-a asumat 
Presidenţia şi Adunarea se va întruni zilele următoare spre a decide asupra situaţiei. Se 
presupune că Partidul Comunist care are cea mai puternică reprezentare în Cameră, va 
căuta să formeze noul guvern sub preşedinţia lui Thorez. De văzut reacţia de la Washington 
şi Londra. 

în două provincii greceşti s-a decretat legea marţială din cauza unor tulburări provocate 
de unele formaţiuni de dreapta. Ca urmare, reprezentanţii stângii s-au dus cu jalba în proţap 
la Moscova. 

Terorişti evrei au atacat posturile britanice pentru paza coastei, la sud de Haifa. 

Acest incident trebuie pus în legătură cu încercarea de debarcare clandestină a vreo mie 
de emigranţi în Palestina. La lerusalim sunt anchetate peste 3000 persoane. 

Guvernul belgian a respins o nouă cerere a regelui Leopold pentru un referendum în 
legătură cu reîntoarcerea sa în ţară. 

Criza franceză este socotită la Londra că va întârzia unele probleme ale Consiliului de 
Securitate, printre care cea persană şi alegerea secretarului general, pentru care 
participarea delegatului francez este absolut necesară. 

Preşedintele Truman a adresat azi Congresului mesajul anual asupra politicii externe şi 
interne americane. Cu privire la statele foste satelite, el s-a referit asupra celor convenite la 
Yalta şi anume, alegeri libere şi neinfluenţate de vreo putere străină în aceste ţări, 
adăugând că delegaţii acestora vor fi autorizaţi să-şi spună cuvântul la redactarea tratatelor 
de pace respective. 

22.1.46. Se strică de tot căruţa la Londra. Delegaţia sovietică a protestat într-o notă la 
Consiliul de Securitate împotriva prezenţei şi amestecului trupelor britanice în treburile 
greceşti, iar cea ucraineană, una identică referitoare la Jawa. 

Consililul n-a fixat încă data la care va lua în discuţie plângerea Persiei, dar, între timp, 
guvernul persan a demisionat, delegatul său la Londra rămânând fără instrucţiuni; Totodată, 
Parlamentul din Teheran se întruneşte azi pentru a proceda la alegerea unui nou prim- 
ministru. 

S-a propus ca în comisia energiei atomice, să intre membrii Consiliului de Securitate plus 
Canada. Se va discuta şi cererea Uniunii Mondiale a Sindicatelor de a avea un delegat la 
Naţiunile Unite. 

Ordinea a fost restabilită în Grecia; la Kalamata gruparea ariei drepte „X” neagă 
amestecul său în provocarea de tulburări. în schimb, delegaţii stângii greceşti care se află la 
Moscova, cer ca reprezentanţi sovietici să sosească în Grecia spre a fi prezenţi la alegerile 
din martie. Este interesant că atunci când guvernul britanic oferise Sovietelor, - ca şi 
americanilor şi francezilor -, să trimită observatori, ruşii au refuzat. 

Presa engleză socoteşte că acţiunea ruso-ucraineană, relativ la situaţia din Jawa şi Grecia 
a fost lansată cu scopul ca ei să nu apară singuri ca acuzaţi în faţa Consiliului de Securitate. 
De notat că ambele note folosesc termenul de „situaţie” şi nu de „litigiu”, care în 
conformitate cu Charta de la San Francisco, n-ar da dreptul statului pus în cauză să 
participe la dezbateri şi la vot. 

Consiliu de cabinet la Londra privitor la acest atac neaşteptat. 

Sophoulis a declarat că trupele engleze se află în Grecia la cererea guvernului elen. 

Comuniştii francezi par a fi renunţat la pretenţia de a constitui un guvern de coaliţie 
prezidat de Thorez şi ar propune acum presidenţia lui Felix Gouin, socialistul ales 
preşedintele Adunării Naţionale, aşa că şi catolicii lui Bidault ar conveni poate să participe la 
un guvern neprezidat de un comunist. Unii se gândesc chiar la posibilitatea să înduplece pe 
de Gaulle să revină. 

Micile intrigi politice de la noi îşi continuă în acest timp cursul: liberalii propun maniştilor 
cartel electoral, iar aceştia refuză să se angajeze, atât din cauza slăbiciunii acelui partid 
(datorită celor ca Angelescu, Costinescu sau Sadu, dornici de împăcarea cu Guţă), cât mai 


ales temerii ca dizidenţa lui Lupu, deocamdată nulă, însă bazată pe protestul celor ce nu se 
împacă cu cârdăşia manisto-liberală, să nu prindă astfel aderenţi. 

Pe de altă parte, Maniu care acum trei ani avusese la Braşov un atac foarte serios, a mai 
avut acum în decurs de o lună două uşoare aşa zise spasme, care îl obligă la un repauz 
absolut pentru câtăva vreme. Se va duce la Sinaia în vila dr. Jovin, fiind în îngrijirea 
acestuia. Şi apoi, nimic nu s-a fixat pentru data alegerilor; de ce atunci pacte de pe acum 
pentru o acţiune ce se va petrece poate peste şase luni? 

Se pare că în rândul Partidului Social-Democrat are loc un început de dezbinare, 
Rădăceanu şi Voitec rămânând în Front, pe când Titel Petrescu se desparte definitiv. Aşa să 
fi oare? 

Astă seară a sosit în fine Vişinski la Londra. 

Ruşii au pus mâna pe Banca Ungariei şi au blocat fondurile celorlalte bănci. Să fie 
adevărat?!.. 

în cazul în care grevele din industria cărnii din Statele Unite continuă, guvernul va 
militariza fabricile de conserve, obligând lucrătorii la treabă şi acordând majorările de salarii 
convenite. 

23.1.46. Consiliul de Securitate ar putea lua în considerare notele rusă şi ucraineană, 
numai după ce va fi examinat reclamaţia delegatului persan. Moscova anunţă însă că noul 
prim-ministru iranian ar prefera să trateze direct cu Sovietele această problemă, aşa că 
Tass se aşteaptă la o vizită la Kremlin a acestuia. (Numele lui nu se cunoaşte încă). 

Attlee a declarat în Cameră că speră ca în curând să se reia negocierile între guvernul 
său şi indonezieni. 

La Paris, catolicii anunţă că acceptă să colaboreze într-un guvern tripartit prezidat de un 
socialist, sub anume condițiuni. 

După informaţii sovietice, s-ar părea că ziarul 7/mes acuză într-un articol politica puţin 
abilă a lui de Gaulle, care n-a reuşit să se facă agreat nici la Washington, nici la Moscova şi 
care apoi s-a stricat şi cu Londra, în urma insuccesului cu politica dusă în Levant. 

Premierul grec afirmă din nou că trupele engleze din Grecia sunt acolo cu asentimentul 
guvernului, colaborînd perfect cu autorităţile pentru menţinerea ordinei. 

Dânsul anunţă de asemenea că răzvrătiți! formațiunilor de dreapta din sudul 
Peloponezului (vreo 2000) baricadaţi într-un sat de lângă Kalamata cu vreo 200 ostatici, s- 
au împrăştiat prin munţi, abandonându-i pe aceştia. 

Aspectul hazliu al celor două note de protest, rusă şi ucraineană, este că demersul a fost 
făcut, nu numai fără asentimentul, dar chiar şi fără ştirea delegaţiilor greacă şi olandeză, 
aflate la Londra. 

Astă seară s-a anunţat că Felix Gouin a fost ales de cele trei partide din guvern ca 
succesor al lui de Gaulle. Naiva şi destul de cazona simplicitate a militarului, va fi înlocuită 
prin abila sforărie a unui „vieux routier”” în ale politicianismului. 

Guvernul englez se arată înspăimântat de numărul mare şi mereu crescând al crimelor 
politice din Polonia, care pare că se petrec cu complicitatea poliţiei. 

Consiliul locţiitorilor miniştrilor de Externe care se ocupă cu formularea condiţiilor de 
pace cu ltalia, a decis să trimită o comisie de anchetă, formată din patru delegaţi cu câte 
doi experţi fiecare, spre a studia problema frontierei cu Jugoslavia şi cea a Triestului. 
Protestări la Belgrad şi Viena, faţă de pretenţiile Romei de a păstra graniţele din 1919. 

Presa americană salută pe noul ministru al Ungariei la Washington, bucurându-se că 
această ţară este prima recunoscută din fostele state inamice şi subliniind că Statele 
4 „vulpe bătrână” 

Unite vor proceda la ajutorarea populaţiei maghiare. 0 asemenea ştire dată la Radio New- 
York pentru România, pare a fi un transparent „aviz amatorilor”. 

24.1.46. Consiliul de Securitate a discutat neoficial alegerea secretarului general, fără a 
putea stabili un acord. Se avansează numele ambasadorului canadian de la Washington, 


Pearson, candidat al anglo-americanilor, şi Trygve Lie, cel al ruşilor. Disensiunile dintre 
apuseni şi sovietici devin tot mai vizibile. Fără a ajunge deocamdată la un conflict, motivele 
unei rupturi se vor înmulţi neîncetat. 

După primul moment de stupoare, presa engleză vorbeşte acum deschis de completa 
dezumflare a balonului, prin care Sovietele contau să contrabalanseze chestiunea persană şi 
denunţă acţiunea lor „stigmatizând această manevră necinstită.” 

Gouin îşi va forma azi cabinetul, păstrând pe Bidault la Externe pentru continuitatea 
politicii franceze la Naţiunile Unite. 

Tulburări la Bombay, unde se organizează o procesiune pentru aniversarea 
naţionalistului Chandra Bose. 

Bymes a declarat presei că socoteşte insuficientă o comisie de trei pentru rezolvarea 
problemei persane, deşi la Moscova el preconizase o asemenea soluţie. 

între timp, a intervenit reclamaţia guvernului de la Teheran şi de aceea este preferabil ca 
această chestiune, ca şi cea grecească şi indoneziană, să fie supuse Consiliului de 
Securitate, a cărui chemare este să rezolve cu rapiditate şi echitate toate diferendele de 
acest soi; amânate nu pot decât să se înrăutăţească. 

Bymes adaugă apoi că speră grabnica încheiere a păcii cu statele satelite, spre a le da 
putinţa să intre cât mai curând în sânul Naţiunilor Unite şi să scape cu un moment mai 
degrabă de povara ocupaţiei străine. 

Bineînţeles că face excepţie pentru statele vinovate ale războiului, Germania şi Japonia, 
iar dintre cele neutre lasă în afară Spania, fiind aici de acord cu Bevin, care a declarat că a 
condamnat totdeauna politica dusă de regimul Franco. 

Un corespondent englez care a vizitat zona sovietică de ocupaţie din Germania, arată 
nepotrivirea principiilor economice aplicate acolo, făcându-se etatizare completă în industrie 
şi fărâmiţare extremă în agricultură, dar spoliere în ambele cazuri. 

Reprezentanţii catolici din guvenul de coaliţie din Saxonia au protestat şi au refuzat să 
semneze decretul de expropriere a moşiilor, aflând că foştii proprietari nu vor primi nicio 
despăgubire şi ruşii au fost obligaţi să ia măsuri de expulzare a lor din posturile ce le 
deţineau în guvernul landului. 

Ce frumos exemplu pentru toţi Guţă şi acoliţii lor, care scot panglici la sala Aro, dar 
semnează fără umbră de rezistenţă orice ukaz comunist li se prezintă, ca să-şi scape 
preţioasele lor persoane. 

25.1.46. Adunarea Naţiunilor Unite a aprobat în unanimitate raportul Comisiei Politice şi 
de Siguranţă, relativ la înfiinţarea Comisiei pentru controlul energiei atomice. 

Vişinski, care refuzase decizia, şi-a exprimat speranţa că în curând, poate chiar mâine, 
Consiliul de Securitate va lua în consideraţie notele persană, ucraineană şi rusă. 

Guvernul libanez a protestat împotriva prezenţei continue a trupelor engleze şi franceze 
pe teritoriul său. 

Greva metalurgiştilor din Statele Unite a afectat şi producţia Canadei. Unii ziarişti 
americani se întreabă dacă guvernul n-ar trebui să rechiziţioneze mâna de lucru şi în uzinele 
siderurgice, după modelul luat în industria cărnii. 

Savanţii din armata americană au luat contact prin radar cu suprafaţa lunii, vibraţiile 
întorcându-se după 2,5 secunde; ei cred posibilă detectarea proiectilelor lansate prin 
stratosferă. Serviciul aviaţiei civile britanice anunţă că în 1948 vor circula avioane de 
călători în serviciu regulat în stratosferă. în adevăr uluitor! 

26. 1.46. Pe neaşteptate, aşa cum fac ruşii de obicei, Vişinski a adresat o notă 
preşedintelui Consiliului de Securitate, pentru a se respinge reclamaţia persană şi a se 
opune discutării sale, socotind cu mult mai oportună şi mai eficace o discutare bilaterală 
ruso-persană (sigur fiind de totala supunere a noului guvern de la Teheran). Bevin a 
declarat însă că pretinde ca cele trei probleme să fie lămurite definitiv în Consiliu. 

Anglia acuză pe drept cuvânt Sovietele de manevre frauduloase, bazându-se pe 
declaraţia premierului elen, dar şi pe aprobarea comisiei Afacerilor Externe de la Atena 
(minus extrema stângă la solda Moscovei), privind neamestecul trupelor britanice în 


treburile interne greceşti. 

Sir Archibald Clark-Kerr va fi numit ambasador la Washington în locul lui Halifax. 

Harrimann, în drum spre Moscova, a sosit cu avionul la New-Delhi şi va pleca luni la 
Tchong-k'ing. 

în cazul în care va reuşi să formeze guvernul cu colaborarea celor trei partide, Gouin 
propune un plan de austeritate pentru francezi. 

în afara datoriei de război de 46 milioane lire sterline, Anglia a acordat Greciei un 
împrumut de 10 milioane, însă sub control direct. 

La denunţarea crimelor politice din Polonia de către Bevin, primul ministru polonez a 
declarat că ele sunt comise de grupări reacționare şi că atâta vreme cât trupele generalului 
Anders nu vor fi puse sub comanda directă a guvernului, acesta nu va putea răspunde de 
situaţie. Reaua credinţă în plin!... 

Truman cere intensificarea producţiei agricole în Statele Unite pentru acoperirea 
deficitului din Europa. Etatizarea industriei cărnii ar trebui să înceapă de azi, însă 200.000 
lucrători din această ramură refuză a relua lucrul. 

Odată cu cererea Uniunii Mondiale a Sindicatelor de a fi reprezentată la ONU, şi Federaţia 
muncii din Statele Unite cere un tratament egal, arătând că nu poate recunoaşte sindicatele 
europene ce cuprind pe cele din URSS, unde libertatea muncitorului nu este reală. [...] 

Primul ministru maghiar Zoltan Tildy va supune votului Parlamentului proclamarea 
Republicii ungare; se spune că dânsul va fi primul ei preşedinte. 

„Personalităţile” de la ARLUS: Parhon, Magheru, Oieriu, Sandu Rosetti, Lăscăruş Catargi, 
Eftimiu şi alţii au plecat la Moscova să-şi prezinte omagiul stăpânilor lor. 

Guvernul anunţă deschiderea procesului Antoneştilor. S-ar părea că se încearcă a se 
aduce în acest chip acuzări directe lui Maniu şi lui Brătianu, pe motivul că aceştia ar fi 
convenit cu regimul de atunci acţiunea de război în contra Sovietelor. 

Pe de altă parte, guvernul a intentat acţiune împotriva lui Penescu, în calitate de secretar 
general al Partidului Naţional-Ţărănist, pentru demonstrațiile de la 8 noiembrie. Este 
evidentă tendinţa odioasă de discreditare a partidelor istorice. 

27.1.46. Cabinetul francez s-a constituit cu şapte comunişti, şase socialişti, şase 
populari-catolici şi un independent, vicepreşedinţi fiind comunistul Maurice Thorez şi 
catolicul Francisque Gay. Presa însă îi prevesteşte dificultăţi cel puţin tot atât de mari ca 
cele ale lui de Gaulle şi crede că un guvern de colaborare va fi şubred, atâta vreme cât nu 
se va realiza blocul stângii între socialiştii lui Blum şi comuniştii lui Thorez. 

Delegatul persan la ONU a adresat o nouă notă Consiliului de Securitate, cerând o 
anchetă grabnică a diferendului cu URSS, şi oferind dovezi despre amestecul sovietic 
neîncetat în treburile interne ale Persiei. 

Pe de altă parte, noul prim-ministru ales de Parlament, Sultaneh, afirmă că nu retrage 
reclamaţia, dar că va încerca totuşi să pornească negocieri directe cu Moscova în 
chestiunea Azerbaidjanului. Persia trebuie să trăiască în armonie cu vecinul său din nord şi 
greşit a procedat fostul guvern de a nu fi oferit ruşilor concesiuni petrolifere, la fel ca 
englezilor şi americanilor, adăugând că va scoate din funcţie pe toţi persanii filo-anglo- 
americani, ţara trebuind să-şi păstreze o perfectă neutralitate. 

Moscova anunţă că, potrivit celor convenite în februarie trecut, cei „3” au admis ca după 
înfrângerea Japoniei, insulele Kurile să fie alocate ruşilor. 

Clark-Kerr a plecat de la Moscova unde a discutat problema indoneziană cu Stalin şi cu 
Molotov spre Batavia, sperând să-şi termine misiunea în două luni. 

Conflict între comunişti şi naţionalişti la Buenos Aires. 

Trei miniştri egipteni au demisionat ca protestare că ministrul de Externe n-a reuşit să fie 
admise la ONU revendicările Egiptului. 

Semne că grevele din Statele Unite sunt pe cale să se rezolve în curând. 

Cutremur mare în Elveţia. 

28.1.46. Deşi acuzaţiile aduse Sovietelor de către guvernul de la Teheran constituie 
primul subiect al şedinţei de azi a Consiliului de Securitate, chestiunea nu va fi dezbătută 
înainte ca delegaţia persană să fi primit noi instrucţiuni de la guvernul său, aşa că probabil 


primele discuţii se vor purta asupra problemelor greacă şi indoneziană, unde 

englezii vor să se facă lumină cât mai curând, spre a spulbera învinuiri atât de nedrepte. 
Starea de tensiune mereu crescândă la Londra, dezvăluie tot mai mult b/ufful jocului 
sovietic. 

Exact contrar e cazul Rusiei, care deşi clamează vehement puritatea politicii sale, se 
fereşte totuşi de discuţii în plen, preferând să se înţeleagă direct în doi cu noul prim- 
ministru iranian. 

Grecii mărturisesc că extremiştii stângii care s-au dus să se jeluiască la Moscova, nu prea 
au sorţi să se mai întorcă la Atena, unde dată fiind fierbinţeala sângelui grecesc, precum şi 
obiceiurile locale de comitagii, se presupune că n-ar mai putea avea zile multe. 

Noile alegeri în zona de ocupaţie americană din Germania, au dat majoritatea catolicilor 
populişti, socialiştii sunt în al doilea rând, iar comuniştii la coadă cu abia 2%. Acelaşi rezultat 
ar fi dacă s-ar face noi alegeri în Franţa, ca şi în alte ţări europene. 

Pericolul mare al bolşevizării viitoare a continentului nostru nu rezidă în faptul că în vreo 
regiune ar reuşi să domine comunismul, ci în adevărul că în toate aceste ţări, în timp ce 
partidele naţionale: catolici, agrarieni, radicali etc., pot domina viaţa politică locală, dar nu 
vor reuşi niciodată să realizeze o colaborare între formațiunile franceze, germane, italiene, 
maghiare, române etc., comuniştii, chiar în minoritate fiind, vor lucra totdeauna uniţi cu cei 
de pretutindeni, ascultând de cuvântul de ordine ce-l vor primi de la Moscova. 

Deci unicul mijloc de a înlătura această formidabilă primejdie, va fi ca democraţiile 
apusene să obţină prăbuşirea chiar a centrului mişcării, adică la Kremlin, şi prin urmare un 
război împotriva Rusiei sovietice, devine o necesitate ineluctabilă. 

Bevin a vorbit zi cu Vişinski despre starea de lucruri din România şi din Bulgaria. 

în Statele Unite încetarea grevei în industria cărnii, acordul stabilit în industria de radio, 
rezultatele obţinute la uzinele Ford şi Chrysler lasă speranţa că în curând se va reuşi 
reducerea grevelor. Numărul total al greviştilor care depăşiseră 1,5 milioane, a scăzut până 
azi cu 300.000. 

în America de sud, s-ar dori ca viitorul secretar general al ONU să fie latino- american, 
din Columbia sau Brazilia. 

La intervenţia pesonală a regelui Faruk şi în urma informaţiei că guvernul britanic este 
dispus să revizuiască convenţia anglo-egipteană, cabinetul de la Cairo stă pe loc. 

Blum a fost numit ambasador extraordinar al Franţei la Washington în misiune financiară 
şi economică. 

în Palestina s-a decretat pedeapsa cu moartea pentru crime teroriste şi acte de sabotaj. 

în urma declaraţiei delegatului persan că sunt imposibile negocieri directe cu Sovietele, 
precum şi a celei lui Vişinski - că Persia nu e în drept a aduce cazul în faţa Consiliului, 
deoarece Charta stabileşte că trebuie încercate discuţii directe, Consiliul de Securitate a 
decis să ia miercuri în discuţie această problemă. 

Delegatul jugoslav susţinut de ruşi şi de polonezi, a cerut cooptarea Albaniei în sânul 
Naţiunilor Unite, iar Stettinius s-a lăsat cam greu. 

29.1.46. Consiliul de Securitate a aprobat în unanimitate candidatura lui Trygve Lie ca 
secretar general al ONU. 

La dezbaterile de mâine în problema persană, delegatul Rusiei nu va putea participa la 
vot, fiind implicat în chestiune. Vişinski face spume. 

30.1.46.Se pare că a rămas convenit ca asupra fondului litigiului, să se iniţieze negocieri 
directe între Persia şi Soviete, Consiliul de Securitate urmând a examina numai latura 
procedurală. Dacă negocierile nu reuşesc, Consiliul va discuta şi fondul. 

în urma cererii Uniunii Mondiale a Sindicatelor şi a cererii similare a Federaţiei 
americane, comitetul a respins ambele cereri, însă a admis cu şapte voturi contra şase, 
acceptarea unui delegat al Uniunii cu vot consultativ, urmând ca americanii să redeschidă 


solicitarea în Adunarea Generală. 

Ministrul de Externe grec Sophianopoulos a demisionat din cauza divergenţelor de păreri 
cu guvernul asupra problemelor de la Naţiunile Unite; ministrul de Interne a fost numit în 
locul său şi pleacă la Londra ca şef al delegaţiei greceşti. 

Roosevelt confirmase într-un „Agreement” secret la Yalta, cedarea insulelor Kurile şi a 
sudului insulei Sahalin, ca preţ al intrării Sovietelor în contra Japoniei. Bymes recunoaşte azi 
acest lucru, dar socoteşte că faptul va fi consimţit, numai după ce se va fi încheiat tratatul 
de pace cu Japonia, pe când Tass pretinde că lucrul e definitiv şi irevocabil. 

Pentru naţionalizarea întreprinderior carbonifere, guvernul englez propune ca statul să 
angajeze pe cinci ani suma de 150 milioane livre pentru modernizarea minelor. în ce 
priveşte conflictul de muncă permanent între producători şi lucrători, tot consumatorul va 
plăti până la urmă diferenţa de preţ sau de salarii. 

Pentru alegerile din Grecia care vor avea loc în martie, vreo 1200 observatori englezi, 
americani şi francezi au şi sosit la Atena. 

La Londra se anunţă că Holman îl va înlocui la noi pe Le Rougetel. 

Stafford Cripps afirmă că până la sfârşitul anului 1946 comerţul exterior britanic va 
atinge volumul din 1938. 

1.2.46. Lucrul de care sunt tot atât de nemulţumiţi şi evreii şi arabii, este avizul 
comisiei de anchetă anglo-americană pentru o cotă lunară de 1500 imigranţi în Palestina, 
cei debarcaţi clandestin urmând a fi cuprinși în această cotă. 

Lordul Samuel s-a declarat în favorea imigrării, pe când fostul ministru-rezident englez 
Spears e convins că tendinţa spre un stat evreu palestinian, va provoca acolo o stare 
permanentă de nelinişte. 

Un schimb de note a avut loc între guvernele egiptean şi englez asupra revizuirii 
tratatului din 1936, iar ambasadorul britanic la Cairo e însărcinat a începe negocieri. 

în Egipt se crede totuşi că problema Sudanului va fi spinoasă şi că plecarea în totalitate a 
trupelor engleze e puţin probabilă. 

în chestiunea persană, Consiliul de Securitate a sfârşit prin a ceda în faţa ruşilor „sans 
céder, tout en cédant”. După dezbateri animate în care Bevin a spus lui Vişinski unele 
adevăruri crude, s-a căzut de acord ca negocieri directe să aibă loc între cele două părţi, 
Consiliul rezervându-şi totuşi dreptul a fi informat de evoluţia acestora şi de progresele 
realizate, ca să nu se poată spune că s-a dezistat complet. 

Azi, Consiliul se întruneşte pentru problema Greciei, iar luni, delegaţii vor analiza Statul 
Major militar al Naţiunilor Unite, reprezentanţii ruşi sosind în fine şi ei la Londra. 

Se crede că delegaţii îşi vor termina lucrările la 12 februarie, urmând ca partea a doua a 
sesiunii acostui an să aibă loc în Statele Unite. 

Guvernul francez a autorizat pe leaderul republican spaniol Girai să se stabilească în 
Franţa, iar pretendentul Don Juan a sosit în Portugalia pentru un timp nedeterminat. Criza 
spaniolă pare că se apropie de un deznodământ. 

în Ungaria, Parlamentul a votat proclamarea Republicii, a treia dacă se socoteşte cea din 
1848 şi cea a lui Bela Kun din 1919. 

Montgomery va deveni în iunie şeful Marelui Stat Major imperial britanic. 

Vincent Auriol a fost ales preşedintele Adunării Naţionale. 

Greva tipografilor parizieni a luat sfârşit. 

Un colonel sovietic a fost ucis cu o grenadă pe şoseaua spre Bucureşti, fiind urmărit de 
un automobil care l-a ajuns din urmă. Toate elementele, inclusiv cunoaşterea perfectă a 
deplasării sale, probează că această crimă a fost comisă de unul de-al lor. 

Totuşi, la înmormântarea la care guvernul român a asistat spre a-i da o cât mai mare 
solemnitate, ambasadorul Kavtaradze a acuzat formal pe „fasciştii reacţionari români.” Este 
aceeaşi expresie ca stil şi minciună grosolană, pe care ruşii vor căuta probabil s-o 
exploateze „pour faire piece” acuzaţiile aduse de englezi guvernului bolşevic al Poloniei 
pentru crimele comise acolo contra membrilor opoziţiei, dar pe care oficialităţile le atribuie 
bandelor clandestine ce acţionează sub imboldul polonezilor emigraţi, aflaţi chiar pe 
teritoriul german ocupat de englezi şi de americani. 


Radio New-York este informat că regele Mihai avizează în prezent constituirea unui nou 
guvern. Să fie cu putinţă? la sfatul aliaţilor??... 

Trygve Lie a fost ales cu 46 voturi contra 3, secretar general al Adunării Naţiunilor Unite, 
iar la Budapesta, Tildy a devenit preşedintele Republicii ungare. 

în Palestina, arabii au decis să declare grevă generală în semn de protest împotriva 
acordării unei cote lunare de 1500 imigrări evreieşti. 

SS „cedând dar fără a părea” 

13 „pentru a spulbera”. 

în şedinţa de azi a Consiliului de Securitate a avut loc duelul Bevin-Vişinski. 

în atacul său, rusul cere în numele Sovietelor, plecarea imediată şi necondiționată a 
trupelor engleze din Grecia, învinuindu-le că servesc de „bu//wark”* regaliştilor pentru 
dezordinele pe care aceştia le provoacă. El adaugă că unica rațiune a prezenţei unei forţe 
aliate într-o ţară aliată, acum că operaţiunile militare sunt încheiate, ar fi să servească de 
trecere spre o regiune inamică ocupată, aşa cum e cazul Belgiei şi Olandei pentru englezi şi 
americani, sau al Poloniei pentru ruşi. 

Reamintind acordul anglo-sovietic, Bevin afirmă că trupele britanice se vor retrage din 
Grecia deîndată ce situaţia va fi consolidată acolo. Este însă fapt constatat că Sovietele au 
obiceiul să evoce situaţia din Grecia, ori de câte ori sunt discutate situaţiile din statele 
vecine Uniunii Sovietice. Anglia ar fi putut proceda în Grecia după exemplul dlui. Vîşinski în 
România, unde a instalat un guvern devotat ruşilor. Principiul englez este însă că 
democraţia trebuie exercitată de jos în sus, iar nu invers, aşa cum procedează Sovietele. 

Ministrul englez întreabă care anume vecini ai Greciei sunt ameninţaţi, cum pretinde d- 
nul Vişinski, de către modesta armată greacă, care a luptat eroic cu doi puternici invadatori, 
mai frumos decât toate armatele aliate, - engleză, rusă sau americană, - şi care a servit ca 
exemplu chiar ruşilor în lupta de rezistenţă a acestora. 

Ameninţă ei oare pe bulgari care au o armată intactă de 100.000 omeni şi care au pe 
teritoriul lor puternice forţe sovietice? sau pe jugoslavi cu o armată de 300.000 oameni? 
Dânsul respinge deci acuzaţia că prezenţa englezilor în Grecia ameninţă pacea şi cere 
Consiliului să răspundă fără înconjur prin da sau nu la această chestiune. 

Bevin termină spunând că pericolul real îl reprezintă propaganda Moscovei care atacă pe 
englezi şi pe guvernul lor, ca şi cum n-ar exista o prietenie între Anglia şi URSS. 

Mai mult, o curioasă coincidenţă face ca simultan cu atacurile ruseşti, comuniştii de 
pretutindeni să atace de asemenea Anglia, începând cu Daily Worker, care a scris că 
discursul lui Bevin în problema persană, mirosea prea mult a petrol. 

Delegatul grec a declarat că propunerea de a invita pe englezi în Grecia a venit din 
partea tuturor partidelor greceşti şi că prezenţa lor e încă indispensabilă. 

Consiliul şi-a amânat deliberările pentru luni. 

Delegatul arab a declarat comisiei anglo-americane pentru Palestina, că arabii de acolo 
pot trăi ca fraţii cu evreii locali, dar că se opun noului aflux. 

2.2.46. Presa engleză este unanimă pentru a susţine curajul lui Bevin în riposta sa, afară 
bineînţeles de Daily Worker, care acuză pe conducătorii laburişti de a face pe democraţii în 
interior, pe când în politica externă sunt înfeudaţi coaliţiei cu partidul conservator. 

a „suport 

Aseară, după furtunoasa înfruntare din Consiliu, Vişinski a oferit totuşi o recepţie la 
Ambasadă, având ca oaspeţi pe Attlee şi pe Bevin, care ciocnind cu el un pahar, i-a spus: 
„Noi, englezii, spunem pe faţă tot ce avem pe suflet”, la care rusul a răspuns că şi ei fac la 
fel. 

Pentru sediul permanent al Naţiunilor Unite, s-a căzut de acord asupra localităţii 
Greenwich din Connecticut, din vecinătatea New-Yorkului. De fapt e vorba de construirea 
unui adevărat oraş internaţional de reşedinţă a ONU la 30 mile de oraş. 


Pretendentul Don Juan care a făcut o vizită de câteva zile regelui Angliei, a sosit cu 
avionul la Lisabona, unde ambasadorul Nicolas Franco l-a salutat la coborâre. Se va instala 
într-o vilă la Estoni. 

Noul ministru de Externe grec va sosi chiar azi la Londra şi va participa la dezbaterile de 
luni, când e vorba ca Vişinski să-i răspundă lui Bevin, care desigur va replica. Se anunţă că 
premierul grec aprobă întru totul discursul lui Bevin şi că organizaţia EAM a declarat că 
plecarea trupelor britanice n-ar putea avea loc decât după normalizarea situaţiei. 

Presa engleză acuză făţiş pe ruşi de a fi în fruntea complotului pentru distrugerea 
Imperiului Britanic şi adaugă că acest lucru poate periclita direct pacea. 

Făcând biografia lui Vişinski, Observer scrie că acesta a fost procurorul principal al 
proceselor staliniste între 1936-1939, şi care, prin dialectica sa plină de ascuţime, a reuşit 
să trimită la moarte atâţia oameni politici ruşi. 

4.2.46. Din presa britanică de ieri reiese că dacă duelul Bevin-Vişinski nu se termină 
printr-un compromis, este ameninţată alianţa anglo-sovietică şi în consecinţă, însăşi pacea 
lumii. Dacă după câte se pare, fiecare rămâne neclintit pe poziţia sa, Consiliul ar fi obligat 
să dea dreptate uneia dintre părţi. 

Şi atunci vine gluma care e tare potrivită: „Y aura-t-il un conseil pour la sécurité du 
Conseil de Sécurité?” ®” 

Sir Maurice Peterson, fost subsecretar de stat la Foreign Office în 1912 şi în urmă 
ambasador la Ankara, a fost numit acum ambasadorul Angliei la Moscova. 

Don Juan a început la Lisabona convorbiri politice cu monarhiştii spanioli, printre care 
ducele de Alba. 

Prin canalul reprezentantului sovietic la Nurnberg, guvernul jugoslav a formulat acuzări 
lui Stoiadinovici şi întregului guvern emigrat de la Londra, pentru crime de război împotriva 
prinţului Paul. 

Guvernul egiptean va cere evacuarea completă a trupelor britanice şi unirea cu Sudanul, 
aşa că discuţiile se arată cam laborioase. 

Alte convorbiri dificile au loc la Londra şi la Roma între aliaţi şi guvernul italian cu privire 
la viitoarele graniţe ale tratatului de pace. 

43 „Se poate găsi vreo înțelegere pentru existența Consiliului de Securitate?” 

Astfel, o comisie mixtă e destinată a cerceta la faţa locului pretenţiile jugoslave, precum 
şi propunerile Austriei care cere Tirolul de sud (sau Alto Adige), oferă ospitalitate cetăţenilor 
italieni care n-ar dori să părăsească teritoriul, acordă Italiei dreptul de proprietate asupra 
tuturor uzinelor hidroelectrice din regiune şi accesul liber al Italiei la un port austriac de pe 
Dunăre, Viena sau Linz. 

Corespondenţii străini de la Bucureşti anunţă că guvernul român speră să obţină în 
curând recunoaşterea de către Washington şi Londra, arătând că au fost îndeplinite 
condiţiile de la Moscova. în adevăr, întrunirile opoziţiei nu sunt împiedicate de autorităţi, 
generalul Rădescu poate primi acum pe cine pofteşte şi ziarele liberale încep să apară, 
bineînţeles sub controlul cenzurii şi cu riscul de a nu avea hârtie. 

Franasovici, sosit pentru câteva săptămâni, fără nicio intenţie de a intra în guvern, este 
surprins(?l) să constate cât de generală este ura împotriva ruşilor, aşa încât dacă prin 
imposibil, Maniu s-ar da de partea Sovietelor, ar pierde imediat întreaga sa popularitate. 

în privinţa recunoaşterii şi a încheierii păcii, ar fi posibil ca tratatul să fie ratificat de noi 
după câteva luni, atunci când ruşii vor fi părăsit ţara, iar alegeri libere vor fi dat ţării un 
Parlament, care să perfecteze instrumentul de ratificare... 

5.2.46. în şedinţa de ieri a Consiliului de Securitate la care a asistat şi Trygve Lie, în 
calitatea sa de secretar general, dar la care n-a participat ministrul de Externe grec, 
întârziat pe drum, Vişinski a acuzat pe Bevin de a fi dat în chip inexact şi tendenţios o 
interpretare specioasă evenimentelor din Grecia şi consideră ca pe „un mauvais truc” 
faptul de a acuza pe Molotov că tot scoate chestiunea grecească precum regele dintr-un 
pachet de cărţi, căci ţinând acest limbaj, Consiliul s-ar putea considera apreciat în chip 
pejorativ, drept un tripou. 

La aceasta, Bevin a reacţionat: „să ştiţi că noi putem scoate şi asul”. Replica lui Vişinski a 


stârnit un hohot de râs: „yourAce is not absolutely Hke a normal Ace’ 

Este prea puţin eleganta dar transparenta acuzare a Angliei de a trişa. 

Vişinski a mai respins de asemenea declaraţia lui Bevin că „englezii debarcând în Grecia 
au întâlnit trupele rezistenţei greceşti coborând spre Atena pentru a o ocupa, în loc de a se 
îndrepta spre nord pentru a lupta contra germanilor” şi a afirmat că s-a folosit de confuzia 
produsă de vreun detaşament izolat, când se ştie prea bine că aceste trupe de rezistenţă au 
paralizat acţiunea a 10 divizii germane. (încercarea de confuzie e provocată în realitate 
chiar de Vişinski, căci adevărul este că aceleaşi trupe care au luptat eroic împotriva 
nemților, încercau apoi să-şi impună propriul guvern la Atena). 

46 „Şmecherie ieftină” 

id „asul Dumneavoastră nu pare a fi neapărat unul corect' 

Bevin a fost foarte categoric şi se pare că a bătut cu pumnul în masă, declarând că 
refuză orice decizie a Consiliului care nu va spune răspicat că trupele britanice din Grecia nu 
ameninţă întru nimic pacea internaţională. 

Delegatul grec prezent între timp a repetat declaraţia că succesiv, toate guvernele de la 
Atena au insistat ca trupele engleze să nu părăsească ţara lor, înainte de normalizarea 
completă a situaţiei. 

Stettinius a socotit că ar fi cuminte pentru Consiliu să mulţumească călduros delegaților 
sovietic, englez şi grec pentru informaţiile date, spre a hotărî apoi că nu se va mai ocupa de 
chestiunea grecească. Ar fi o politicoasă formă de non recevoir a acuzațiilor sovietice. 

Vişinski însă nu s-a dat bătut şi a cerut autorizarea să-şi exercite dreptul de veto faţă de 
cererea lui Bevin. O asemenea soluţie ar periclita însăşi existenţa Consiliului şi a ONU, căci 
ar însemna readucerea Naţiunilor Unite la starea de incapacitate a Ligii Naţiunilor, care s-a 
prăbuşit deoarece în probleme mai importante şi mai delicate se cerea consensul tuturor 
membrilor. Consiliul se va întruni astă seară pentru a se pronunţa dacă Sovietele au sau nu 
dreptul să se folosească în acest caz de dreptul de veto. 

Precum se vede, situaţia e încă foarte spinoasă. 

Printr-un schimb de telegrame amicale, Stalin a invitat pe primul ministru persan la 
Moscova pentru a discuta acolo „cordial” chestiunea Azerbaidjanului. 

Primul ministru turc dezminte ştirea lansată de ruşi că printre minoritățile din Turcia ar 
exista vreo stare de nelinişte sau de agitaţie, privind eventualitatea anexării lor la Uniunea 
Sovietică. 

Comandamentul american din Germania a remis guvernului jugoslav pe generalul Nedici, 
pentru a fi judecat ca criminal de război. 

Radio Bucureşti de azi la amiază a anunţat comunicarea scrisă primită de guvernul 
român din partea Angliei şi a Statelor Unite, declarând că sunt dispuse a-l recunoaşte şi-l 
invită a-şi desemna propunerile pentru posturile de reprezentanţi ai României la Londra şi la 
Washington. 

6.2.46. Recunoaşterea României nu este chiar aşa de simplă cum o arată guvernul 
nostru, căci informaţia de la Londra spune că „they granted a limited recognition", ceea ce 
comportă probabil îndeplinirea unor anume obligaţiuni, pentru care în primul număr din 
Dreptatea, Haţieganu acuză guvernul Groza de a le fi neglijat complet. 

Cu toate acestea, toţi din guvern trăiesc o stare de euforie, pregătindu-se la o amplă 
remaniere, produsă precum se pare de pofta multor miniştri de pleca în străinătate. De 
exemplu, Ralea la Paris are însă contracandidat pe Stoilov, în timp ce Stoica la Londra, 

4 „au asigurat o recunoaştere limitată” 

va face împreună cu soţia sa la St. James's, figura cea mai reprezentativă a unui popor de 
proletari agricoli etc., etc. 

Presa engleză continuă să acuze pe Vişinski de a fi comis grava eroare să nu-şi fi retras 
plângerea, de îndată ce a obţinut în chestiunea persană soluţia negocierilor directe. Astăzi, 


nu prezenţa în Grecia a armatei britanice ameninţă pacea, ci pretenţia delegatului rus de a 
uza de dreptul de veto, riscând să dărâme toată opera de funcţionare a ONU. 

Aseară, în Consiliu, care se simte încurcat de a se pronunţa faţă de cele două teze opuse, 
delegatul polonez a cerut cinci minute răgaz ca să redacteze o formulă împăciuitoare. Cum 
cele cinci minute au durat două ceasuri, toată lumea a fost mulţumită să amâne şedinţa şi 
discuţiile pentru astă seară, cu speranţa că timpul, „Marele Meşteri!, va găsi cea mai fericită 
soluţie. 

Exemplul Sovietelor a fost urmat de Siria şi de Liban, care cer Consiliului să recomande 
englezilor şi francezilor evacuarea imediată a teritoriilor lor. 

Corespondenţii străini la Teheran cred că primul-ministru iranian se va supune mai 
tuturor pretențiilor ruseşti, numai ca Azerbaidjanul să rămână în limitele teritoriului persan 
cu autonomia sa locală. 

Lumea anglo-saxonă este preocupată de foametea ce ameninţă Europa; guvernul englez 
a decis să reducă rațiile alimentare ale populaţiei britanice încă de pe acum. 

Şi în India situaţia se arată de asemenea foarte gravă pentru viitor. 

Astă seară, Londra şi Washington au publicat textul notelor adresate guvernului român. 
Ele amintesc promisiunile făcute de Groza ambasadorilor Clark-Kerr şi Harrimann şi îl invită 
să confirme în scris executarea cinstită a celor patru libertăţi: alegeri, presă, întruniri, 
conştiinţă, cerând ca alegeri libere cu vot secret şi dreptul fiecărui partid democratic să 
prezinte liste separate de candidaţi cu embleme proprii să aibă loc în aprilie sau cel mai 
târziu în luna mai. Să dispară din limbajul politic acuzaţiile insultătoare de „trădător” sau 
„fascist”, aluzie la neîncetatele atacuri în contra lui Maniu. 

lată ce înseamnă „a /imited recognition”. 

La noi, preocuparea esenţială însă este ca fiecare să-şi asigure, câte un post în 
străinătate. La cei menţionaţi înainte, se adaugă: Vlădescu-Răcoasa în Statele Unite, Christu 
în Anglia, Grigoriu la Praga, Pangal la Lisabona sau la Vatican (probabil fiindcă este M.M. 
gradul 33!) 

7.2.46. Consiliul de Securitate a căzut aseară de acord asupra unei formule privind 
Grecia, ca să scape din acel „dead-/ock”> în care se afla. 

Atât Bevin cât şi Vişinski au accceptat să nu mai insiste pentru obţinerea unei rezoluţii 
formale. Decizia spune că se ia notă de declaraţiile Sovietelor, Regatului Unit şi Greciei, 
precum şi de punctele de vedere exprimate de alţi oratori cu privire la prezenţa * 

a „impas”. 

trupelor britanice în Grecia şi declară chestiunea politică ca închisă, deoarece niciun alt 
membru decât cel sovietic nu consideră că aceste trupe ameninţă pacea şi fiindcă însăşi 
Rusia abandonează cererea pentru plecarea lor imediată. 

Şedinţa s-a încheiat cu shake-hands and cheers. 

Azi Consiliul va examina reclamaţia ucraineană cu privire la situaţia din Indonezia. 

Consiliul a ales ieri pe cei 15 judecători ai Curţii de la Haga şi s-a recomandat ca a doua 
jumătate a actualei sesiuni, să se amâne până în septembrie. 

Franţa propune ca Togo şi Camerunul să fie puse sub Consiliul de Tutelă. 

Nu ştiu dacă se confirmă informaţia dată de Radio Londra, căci prea îmi pare formidabilă: 
procurorul sovietic la procesul de la Niimberg ar fi adus în faţa Tribunalului peste 700 dovezi 
despre jafurile şi furturile comise de nemți în Rusia, dar că preşedintele instanţei 
internaţionale, ar fi emis dubii asupra autenticităţii documentelor prezentate. Dacă totuşi e 
adevărat, repercusiunea morală în lume ar fi incalculabilă. 

Generalul Nedici s-a aruncat pe fereastră de la etajul al III-lea, în timp ce era condus de o 
santinelă la anchetă. 

La noi, în ajunul deschiderii perioadei electorale, primăria Capitalei interzice sub 
ameninţare de arestare, orice lipire sau vopsire de afişe sau lozinci pe ziduri, în afara 
locurilor anume destinate. Când vedem toate casele şi gardurile Bucureştiului măzgălite 
doar cu injurii şi embleme comuniste, măsura dictată e cel puţin ridicolă. 

8.2.46. Lipsa de decenţă elementară a Sovietelor este nemaipomenită: în funcţia ce o 


deţine, similară unui preşedinte de republică, Kalinin atacă în ziarul Bolşevik figuri 
reprezentative ale socialismului apusean ca Macdonald sau Vandervelde, acuzându-i de a-şi 
fi prostituat credinţele şi partidele şi de a se fi pus în slujba interesată a capitalismului 
conservator. 

în Consiliul de Securitate, delegatul Ucrainei n-a mai cerut plecarea din Jawa a trupelor 
engleze, ci trimiterea unei comisii pentru anchetarea faptelor. 

Bevin se întreabă cu mirare, la ce acuzare să răspundă şi neagă că englezii ar fi atacat 
vreodată mişcarea indoneziană; adaugă că de vreme ce plecarea nu e cerută, prezenţa lor 
însă, ajută mult mai mult negocierilor în curs, decât vreo nouă comisie care ignoră totul. 

Ministrul de Externe olandez confirmă necesitatea prezenţei trupelor şi declară că 
evenimentele zilelor următoare vor dovedi realitatea simpatiilor guvernului de la Haga faţă 
de mişcarea naționalistă din Jawa. Este probabil că acum se tratează acordarea unei largi 
autonomii în cadrul Regatului neerlandez. 

Ziarele noastre au început să publice mai exact ştirile; totuşi din polemicile în afacerea 
greacă, au omis să citeze conflictul Freitas Valle-Vişinski, când, la protestarea brazilianului 
că nu se poate admite ca un simplu membru să dicteze Consiliului textul deciziei ce va lua, 
aşa cum rusul încercase să impună, acesta i-a tăiat vorba spunând: 

„probabil D-sa caută să glumească, dar că el (Vişinski) nu este amator să asculte znoave.” 
Replica brazilianului a fost că vorbeşte foarte serios şi gândind că a doua zi el va prezida 
Consiliul (Brazilia după Australia), nu admite să se găsească în faţa unui asemenea 
precedent. 

în acuzarea adusă la Nurnberg lui Hess, se afirmă că în 1941 când a sosit în Anglia, a 
adus din partea lui Hitler oferta ca Anglia să-şi păstreze totalitatea Imperiului, minus fostele 
colonii germane, iar ca în Europa, Germania să aibă mână liberă şi ca guvernul Churchill să 
fie îndepărtat. 

UNRRAface un apel urgent Adunării Naţiunilor Unite pentru o raţională organizare a 
aprovizionării lumii, atât în ţările producătoare cât şi în cele consumatoare. 

70.2.46. La propunerea delegatului Panama, Adunarea ONU a votat în unanimitate 
rezoluţia prin care „Keep Franco Spain out of UN”. Girai, sosit la Paris, declară că speră ca 
încâteva luni regimul Franco să fie răsturnat. 

Churchill care urma să întâlnească pe Truman la Miami a părăsit Cuba, însă deoarece 
preşedintele american nu-şi poate lua concediul de două săptămâni din cauza complicaţiei 
grevelor, englezul se va duce la Casa Albă. 

Consiliul de Securitate doreşte să termine cât mai repede discuţiile despre Indonezia şi 
Levant, pentru a lua în considerare împreună cu Statul Major al Naţiunilor Unite, planul 
mondial de securitate. 

Deocamdată a fost în discuţie plângerea ucraineană care şi-a formulat-o în patru puncte: 

- plecarea trupelor engleze; 

- condamnarea colaborării lor cu japonezii împotriva naţionaliştilor indonezieni; 

- acordarea unei Constituţii 

- trimiterea unei comisiii de anchetă care să examineze nepotrivirile dintre declaraţiile 
lui Bevin şi ale lui van Klaeppens. 

Bevin a răspuns că respinge cererea reînoită a unei anchete, aducând contra-argumentul 
situaţiei din state suverane ca Polonia şi România, unde se află numeroase trupe sovietice, 
fără a se putea măcar invoca motivul unor tulburări interne. 

Cât despre problema Constituţiei, olandezii oferă un pact fundamental bazat pe principii 
tot atât de înaintate ca şi drepturile şi libertăţile de care se bucură Ucraina în cadrul Uniunii 
Sovietice. 

într-o expunere asupra situaţiei politice, Molotov acuză pe aliaţii care întreţin în Italia 
trupele poloneze rebele(?) ale lui Anders şi în Austria - bandele ruşilor albi. 

în discursul său electoral pentru alegerile de azi, când vor vota peste 100 milioane de 
robi sovietici cu un entuziasm de uragan (sici), Stalin anunţă suprimarea cartelelor şi a 
raţionalizării alimentelor, dar cere ajutorul întregului popor pentru un nou plan pe cinci ani, 
pentru realizarea dublării producţiei industriale. 

în Bulgaria, un ziar radical a fost suspendat fiindcă a publicat sub titlul „Mâna invizibilă” 
un articol în care ar fi jignit vecina Jugoslavia, a cărei politică ca şi cea bulgară, este 
condusă de această mână invizibilă. 

Montgomery a fost numit „ Viscount of El-Alamein”. 

Truman a respins cererea de grațiere a generalului Yamashita, „Tigrul din Malaya”, 
condamnat la moarte. 

Franasovici care a fost numit la Londra, încearcă cu Bebe Brătianu o împăcare a 
liberalilor. 

Adunarea Naţiunilor Unite va avea de discutat rezoluţia Angliei, Statelor Unite, Franţei şi 
Chinei (delegaţia sovietică aşteptând directive de la Moscova) pentru ca toate guvernele să 
întreprindă măsuri energice spre a obţine o producţie maximă de cereale pentru 
alimentaţie. 

Mari inundaţii în Anglia. 

La Cairo şi Alexandria, poliţia a împiedicat demonstraţii studenţeşti anti-britanice, 
organizate cu privire la revizuirea tratatului anglo-egiptean din 1936. 

La Copenhaga, grevă generală ca protestare împotriva încetinelii cu care Danemarca 
este curăţită după ocupaţia germană de elementele indezirabile. 

Bymes proiectează pentru coloniile italiene un sistem cu un consiliu de tutelă format din 
şapte membri pe o perioadă de 10 ani, după care ele vor deveni idependente. 

12.2.46. Nici aseară Consiliul nu s-a pronunţat în problema indoneziană. 

Vişinski, cu o obrăznicie nemaiauzită, a susţinut teoria, că deşi Charta ONU nu prevede 
dreptul Ucrainei să propună soluţii şi îl limitează la dreptul să ia parte la discuţii, dar fără 
drept de vot, nefăcând parte din Consiliu, totuşi un articol nescris în Chartă, bazat pe logică 
şi pe morală, dă dreptul celui ce denunţă o neregulă să aducă şi propuneri de îndreptare. 

Cu toate că Ucraina a revenit la cererea trimiterii unei comisii de anchetă, Bevin susţinut 
de Statele Unite, Australia, Olanda, Franţa, Egipt şi chiar de Polonia s-a opus, afirmând că 
guvernul britanic nu se preocupă decât de trupele sale în Jawa şi de învinovăţirea că 
prezenţa lor ar ameninţa pacea. 

Guvernul olandez a oferit indonezienilor un statut de „Commonwealth”, ca stat asociat în 
cadrul regatului Olandei, dimpreună cu Guyana şi Indiile Occidentale şi păstrându-şi 
independenţa prin instituirea unui regim reprezentativ. 

Guvernul englez a luat contact cu cel american şi cu cel francez pentru a discuta situaţia 
regimului Franco, unde se pare că au izbucnit greve, mai ales la Barcelona. 

Rusia s-a raliat în fine la demersul celor patru pentru o campanie mondială contra 
foametei. Canada reduce în martie şi aprilie raţia săptămânală de unt de la şase la patru 
uncii, adică de la 175 la 125 gr., în timp ce Smuts declară că problema aprovizionării în 
Africa de Sud provoacă temeri. 

Adunarea Naţiunilor Unite a decis să amâne chestiunea alegerii definitive a cartierului 
general după ce o nouă comisie va întreprinde mai ample cercetări în regiunea Stamford- 
Greenwich (la nord de New-York). 

La Nurnberg a apărut mareşalul Paulus (devenit şi el un soi de Cambrea sau Lascăr), 
pentru a declara că ambiția lui Hitler fusese ca Germania să stăpâneacă Europa până la 
Volga, acuzând în special pe Goering, pe Keitel şi pe Jodl de a fi contribuit la aceasta. 

Agrementul secret de la Yalta a fost dat simultan publicităţii de către cei „3”. Din text, se 
arată că Rusia îşi luase angajamentul ca la 2-3 luni după înfrângerea Germaniei să atace 
Japonia, în schimbul Kurilelor şi a acordării unei baze navale la Port Arthur. 

Mare euforie pe tot cuprinsul Uniunii Sovietice, unde ziua de ieri a fost consacrată 
alegerilor pentru Sovietul Suprem şi la care au participat aproape 96% din cei cu drept de 
vot. După acest sistem, la noi vor lua parte cel puţin 105%!! 

Franasovici a mărturisit că încercarea sa de a împăca pe Dinu Brătianu cu Tătărescu n-a 


prea reuşit şi nu-şi ascunde unele rezerve relativ la politica lui Guţă. 

Groza a comis, cred eu, greşeala de a invita pentru a controla şi a urmări alegerile de la 
noi delegaţi din Ungaria, Bulgaria, Jugoslavia şi Cehoslovacia. Atât!... 

însă, după cum apare tot mai vădit - mi-a spus-o Şerbescu care nu se prea înşală - 
guvernul ar dori să le amâne la „Sfântu Aşteaptă”, iar aliaţii sunt bucuroşi că în privinţa 
României au scăpat din încurcătură printr-un schimb de note, în care se pun condiţii şi se 
iau angajamente. Pentru rest, se va vedea... 

Din amânări în amânări, tot nu se ştie soluţia pentru Jawa. 

în principiu, se va discuta formula egipteană care exprimă dorinţa ca trupele engleze să 
se retragă de îndată ce prezenţa lor acolo nu va mai fi indispensabilă, exact ceea ce 
declarase şi Bevin de la început. 

La pretenţia ucraineană pentru o comisie de anchetă, susţinută cu îndârjire de Rusia, s-a 
raliat Mexicul şi în urmă şi Polonia, pe când toţi ceilalţi sunt contra. 

Cvorumul necesar nu poate fi obţinut din cauza Rusiei, care fiind una dintre cele „5 
mari”, blochează votul. 

Lumea se întreabă de ce Anglia, care n-ar putea evident ataca făţiş purtarea lui Vişinski, 
nu află vreun delegat al Guatemalei sau Hondurasului, ca să zgâlţăie pe această lichea, de 
ai cărui părinţi şi loc de naştere nu se ştie nimic mai mult, decât că e născut în luna ianurie 
(Andrei lanurievici) undeva prin regiunea Tarnopol. 

Cu privire la problema refugiaților, de asemenea ruşii nu vor să admită dreptul pentru 
unii dintre ei să nu fie siliţi, pentru motive de ordin politic, a se înpoia în ţara de origine, ci 
pretind ca delegaţi ai ţărilor respective să poată controla lagărele de refugiaţi, spre a vedea 
dacă nu pregătesc acolo cine ştie ce complot (cazul polonezilor din Italia sau al jugoslavilor 
din Austria). 

14.2.46.Jocul sovietic de intimidare n-a reuşit, căci în culise politica angloamericana a 
avut succes. Consiliul de Securitate a sfârşit prin a respinge atât cererea ucraineană cât şi 
formula egipteană, aşa că trupele britanice continuă să rămână în Jawa şi chestiunea e 
închisă. De altfel dezordinile continuă în vestul insulei, aşa precum se întâmplă şi în Bengal 
şi în Egipt. 

O altă înfrângere sovietică este şi neadmiterea cererii Albaniei ca membru ONU, care se 
va lua în considerare doar după întrunirea din septembrie în noul sediu provizoriu de la 
New-York. 

Bevin a prezentat rezoluţia celor cinci în vederea unei grabnice acţiuni pentru fixarea 
preţului alimentelor, spre a împiedica ameninţarea foametei a unui miliard de oameni. El 
socoteşte că în iunie producţia mondială de grâu va fi cu 10 milioane tone inferioară celei 
din anul trecut. 

Până acum, Anglia a trimis în Germania 100.000 tone alimente, dar spectrul înfometării 
este totuşi îngrozitor dacă ne gândim că numai în Europa 40 milioane fiinţe omeneşti se vor 
hrăni cu cel mult 1500 calorii/zi, cu toate că ştiinţa cere ca nutriţie un minimum de 2000 
calorii. 

Rezultatul alegerilor din URSS arată că 100 milioane voturi au fost acordate candidaţilor 
guvernului, pe când abia 800.000 au votat contra. Onoare acestora!... 

Face vâlvă în Statele Unite demisia misirului de Interne Ickes, ca protestare împotriva 
politicii personale a preşedintelui Truman de a-şi alege colaboratorii, aşa zisa „Bandă 
Missouri”. Cum Ickes este membru marcant al aripei New Deal din Partidul Democrat, 
opoziţia unei părţi din Congres devine tot mai vădită. S-a zvonit chiar că Truman nu va mai 
candida pentru alegerile din 1948. 

Rezultatul crizei cu de Gaulle în Franţa este că bugetul armatei a fost redus cu 50%. în 
presa franceză a început o campanie pentru obţinerea unor rectificări de frontieră cu Italia 
spre Mont Cenis. 

Până la sfârşitul săptămânii viitoare, delegaţia persană, în frunte cu primul ministru 
Gavan Sultaneh, va pleca la Moscova să facă act de supunere Sovietelor. 

în Statele Unite se ventilează ideea de se a cere excluderea Argentinei din sânul ONU, pe 


motivul că în timpul războiului făcuse pregătiri secrete de a se îngloba în Axă. 

Faptul că în sacrul Colegiu la Vatican, cardinalii italieni nu mai deţin majoritatea, iar 
catolicii din Lumea Nouă sunt foarte bine reprezentaţi, supără îndeosebi pe Soviete. 

15.2.46. Adunarea Naţiunilor Unite şi-a încheiat aseară lucrările cu discursuri rostite de 
Attlee, Spaak şi Lie. Consiliul de Securitate rămâne însă în sesiune permanentă şi se ocupă 
acum de plângerea Siriei şi a Libanului împotriva prezenţei trupelor anglo- franceze în 
Levant. 

Ministrul englez al Muncii a anunţat în Cameră că în acest an vor fi demobilzaţi 2 
milioane bărbaţi şi femei, cu 500.000 mai mult decât fusese prevăzut. 

Adunarea Naţiunilor Unite a hotărât ca Uniunea Mondială a Sindicatelor, Federaţia 
americană şi orice alte organisme de acest profil, să fie acceptate de a informa şi a da 
îndrumări comitetului economic şi social, respingându-se propunerea ruso-ucraineană care 
prevedea acest drept numai pentru forul mondial. Altă înfrângere. 

Guvernul polonez a adresat ambasadei engleze la Varşovia o notă cerând licențierea 
tuturor organizaţiilor militare polone de pretutindeni, ce se află sub scutul trupelor engleze. 

Confederaţia generală a muncii de la noi a adresat un protest guvernului Groza în contra 
atacurilor din Dreptatea împotriva lui Chivu Stoica, acuzat de a fi fost agent legionar în 1933 
şi cere suprimarea ziarului şi pedepsirea vinovaţilor. Se vede uşor unde bate!... 

Guvernul Argentinei protestează în contra învinuirii Statelor Unite, pe care le consideră 
drept manevre în preajma alegerilor. 

16.2.46. Consiliul de Securitate întrunit azi în chestiunea Siriei şi Libanului, n-a încheiat 
încă discuţiile. Delegații acestor state declaraseră că prezenţa trupelor anglo- franceze nu 
mai este necesară din moment ce războiul a luat sfârşit. 

Franţa a spus că este dispusă a examina problema împreună cu ambele guverne, iar 
Anglia a adăugat că n-are nicio intenţie să ţină acolo trupe în mod nedefinit. 

în timp ce Rusia şi Polonia au cerut să se fixeze un termen cât mai scurt pentru plecarea 
lor, Statele Unite, Egitul, China, Brazilia şi Olanda au găsit că soluţia cea mai nimerită, ar fi 
ca negocieri să aibă loc între cele patru state interesate, care să pună şi Consiliul în curent 
cu mersul acestora. (Formulă aceptabilă, fiind similară celei adoptate pentru Persia). 

Greva oţelului din America e pe cale de a fi rezolvată, prin aprobarea unei majorări de 18 
cenţi/oră lucrătorilor şi de 5 dolari/tona de oţel. 

într-un interview acordat ziarului Manchester Guardian, generalul Anders a dezminţit că 
s-ar gândi să atace pe ruşi, dar că nu vrea să se întoarcă în Patrie, atâta timp cât ţara sa e 
ocupată de trupe sovietice. 

Guvernul egiptean demisionând, regele Faruk a însărcinat pe fostul prim-ministru Ismail 
Sidky Paşa, să constituie noul cabinet. 

Clădirea Empire State Building va adăposti la New-York sediul provizoriu al ONU până ce 
se vor clădi edificiile noii reşedinţe. 

Anglia şi Statele Unite s-au grăbit să ia notă de angajamentul guvernului român şi admit 
să se acrediteze miniştrii la Londra şi la Washington. Bizar este faptul că de conţinutul 
răspunsului nostru n-au fost înştinţaţi nici reprezentanţii liberal şi țărănist din guvern, ba nici 
măcar Regele, mă încredinţează lancu Costinescul... 

Toţi noii miniştri în străinătate împreună cu personalul lor vor pleca într-un tren special la 
începutul lunii martie. Numirile sunt hotărâte de o comisie formată din Tătărescu, Voitec, 
Pătrăşcanu şi Ralea, pe care, din umbră, o regizează Bodnăraş. 

Dreptatea care atacase pe Chivu Stoica de legionarism, a trebuit să facă o rectificare 
(datorită unei erori de informaţie). Tristă uşurinţă de gazetar, de care profită comuniştii... 

17.2.46. Consiliul de Securitate şi-a încheiat discuţiile relative la plângerea siriano- 
libaneză, acceptând cu şapte voturi contra două (Anglia şi Franţa abţinându-se de la vot), 
rezoluţia propusă de Stettinius şi anume: Consiliul îşi exprimă încrederea că trupele anglo- 


franceze vor părăsi cât mai curând posibil teritoriile acestor state şi recomandă delegaților 
lor să înceapă negocieri directe în patru, informând apoi Consiliul de progresele realizate. 

Vişinski s-a opus, arătând că votul contrar al Rusiei ca membru permanent, face în mod 
automat decizia nevalidă, fapt la care au convenit atât Bevin cât şi Bidault. 

Se pare că Vişinski a supus exercitarea dreptului de veto aprecieriii majorităţii, care l-a 
respins. Consiliul se va reuni în Statele Unite, dar nu s-a fixat data. 

înainte de plecare, Vişinski a adresat o scrisoare membrilor Consiliului prin care susţine 
nota jugoslavă de protestare împotriva celor 120.000 polonezi ai lui Anders din Italia, care 
se apropie de graniţa jugoslavă şi o ameninţă. 

Presa londoneză acuză pe demnitarul rus de a încerca să-şi asigure clienţi, semănând ura 
şi îngreunând apropierea dintre Anglia şi Polonia, unde domneşte teroarea sovietică şi unde 
viitoarele alegeri ar putea căpăta aspecte sângeroase. 

Guvernele spaniol şi argentinian resping acuzarea din Cartea Albastră americană, care le 
acuză că ar fi pregătit un front tripartit cu Germania hitleristă. 

La Madrid au avut loc manifestări şi contramanifestări cu prilejul celei de-a 10-a 
aniversări a regimului republican. 

Ambasadorul Angliei la Cairo a sosit la Londra, iar Sidky Paşa tratează cu leaderii politici 
pentru formarea noului guvern egiptean, prin care s-ar dori îmbunătăţirea relaţiilor cu Marea 
Britanie. 

Guvernul canadian anunţă că poliţia cercetează numeroase cazuri de spionaj în favoarea 
misiunii sovietice, despre care Mackenzie King prevenise pe Truman cu ocazia conferinţei în 
trei asupra bombei atomice. 

Bymes l-a vizitat pe Churchill la Miami. 

La noi, s-a fixat preţul tonei de cereale: grâul 5 milioane, iar porumbul 3,6 milioane, în 
timp ce la ţărani baniţa de porumb se vinde curent cu 25-30.000 lei. Această măsură este 
iar o minciună sfruntată a pretinsei comprimări a preţurilor, moşierii „care sug sângele 
poporului etc.” fiind obligaţi să producă în pagubă, pe când nimeni nu se va atinge de 
traficul negru de la sate. 

După cum arată comentariile, trebuie adusă o rectificare ultimei şedinţe a Consiliului de 
Securitate: nu din cauza opunerii Sovietelor nu s-a putut lua o rezoluţie formală, ci deoarece 
Anglia şi Franţa s-au raliat benevol dorinţei majorităţii exprimată de Stettinius pentru 
negocierile directe. Hotărâre cu atât mai lăudabilă. 
https://biblioteca-digitala.ro / https://migl.ro 
Jumal politic 1939-1950 
295 

Se pare că în convorbirile lui Churchill cu personalităţile americane, s-a discutat 
problema solidarităţii anglo-americane, mergând până la ideea unei cetăţenii comune, aşa 
cum o propusese el guvernului francez în zilele cele mai rele ale verii anului 1940. 

Astăzi evident, vremurile nu mai sunt atât de vitregi, însă de bună seamă că o asemenea 
propunere, ce va fi desigur susţinută de Churchill şi în conferinţa pe care o va rosti în martie 
în statul Missouri, denotă grave preocupări pentru viitor. Şi aşa ajungem la ghicitoarea 
ciupercii... 

18.2.46. Guvernul englez a trimis secretarului general al ONU o notă de răspuns referitor 
la plângerea jugoslavă transmisă prin URSS, dezminţind acuzaţiile aduse generalului Anders 
şi exprimându-şi mirarea că guvernul de la Belgrad s-a folosit de această cale neobişnuită, 
în loc de a se fi adresat direct Londrei cu care întreţine de altfel relaţii diplomatice. 

Rezultatul provizoriu al alegerilor din Belgia, dă o majoritate relativă de deputaţi ai 
Partidului Catolic Creştin-Socialist favorabil reîntoarcerii Regelui cu 92 locuri, faţă cele 69 
ale socialiştilor, 23 ale comuniştilor, 18 pentru liberali şi unul pentru noul Partid al Uniunii 
Democratice. Se crede că în aceste condiţii, guvernul va fi constituit de un cartel al 
socialiştilor şi comuniştilor, ceea ce ar asigura stângii o majoritate din cele mai şubrede. în 
Senat, majoritatea este catolică. 

Se pare că din ordinul Sovietelor, guvernul maghiar a refuzat comisiei de anchetă pentru 
problemele evreieşti să intre în Ungaria. Cu atât mai vârtos s-ar opune să pătrundă pe 
teritoriul României. Ea se află deocamdată la Viena. 

O seamă de regalişti spanioli notorii au fost sancţionaţi de guvernul Franco pentru a fi 
adresat omagii pretendentului sub titlul de Don Juan IL Ducesa de Medina-Sidonia, nebună 


cum o ştim, a fost amendată cu 10.000 livre sterline pentru o telegramă către acesta şi, cu 
ton injurios, la adresa guvernului. 

Mi se spune din izvor discutabil, că aliaţii s-ar fi săturat de politica negativă a lui Maniu şi 
că sunt hotărâți să nu-l mai susţină, urmând ca partidul său să se destrame, unii trecând la 
liberalii lui Dinu, alţii la Lupu, iar ardelenii la Groza (sici). 

Consistoriul secret al Vaticanului a confirmat numirea celor 32 cardinali. 

19.2.46. Guvernul englez a anunţat Parlamentul că s-a ales ziua de 8 iunie, ca 
sărbătoare legală pentru celebrarea Victoriei. 

Aud că întorcându-se de la Moscova, Bodnăraş ar fi fost victima unei agresiuni la Ploieşti; 
guvernul prezintă aceasta ca pe un act criminal, pus la cale de fascistul reacţionar Maniu. Pe 
de altă parte, teama că populaţia, în special cea ţărănească, este hotărâtă a împiedica orice 
încercare de falsificare a rezultatelor urnelor, ar determina guvernul să înăsprească încă mai 
mult regimul dictatorial impus de ruşi. 

20.2.46. La sfârşitul lunii martie va pleca în India o comisie guvernamentală engleză 
formată din Lord Patrick Lawrence, ministrul Indiei, Sir Stafford Cripps, ministrul 

Comerţului şi Lord Alexander, ministrul Muncii, pentru a discuta cu lordul Wawell şi 
reprezentanţii Congresului indian problema acordării unei Constituţii; personalităţile de vază 
indiene declară că unica formulă acceptabilă ar fi acordarea unei complete independenţe. 
Tulburări la Bombay printre marinarii indieni. 

Mişcări pentru completa independenţă a Egiptului continuă la Cairo, unde noul guvern a 
declarat Parlamentului hotărârea sa de a obţine totala evacuare a trupelor engleze şi unirea 
cu Sudanul. 

în legătură cu afacerea de spionaj din Canada, Bymes a declarat că secretul bombei 
atomice nu putea fi descoperit, deoarece Statele Unite n-au împărtăşit nimic nici Angliei, 
nici Canadei. La Ottawa s-au luat măsuri ca principalii martori, printre care un fost 
funcţionar sovietic, să fie păziţi cu cea mai strictă atenţie de poliţie (cunoscute fiind 
metodele clasice moscovite de a suprima mărturiile neplăcute). 

Guvernul american e de părere că la experienţele ce vor avea loc în Pacific în luna mai, 
să asiste observatori ai celor cinci mari, deci inclusiv Sovietele. 

Guvernul Statelor Unite se arată foarte neliniştit că trupele sovietice n-au încă deloc 
intenţia să părăsească Manciuria, deşi termenul se fixase la trei luni de la capitularea 
Japoniei. Acest termen a fost prelungit de două ori, ultimul expirând la 1 februarie. 
Dimpotrivă, se află că ruşii instruiesc acolo trupe japoneze... 

Henry Wallace a anunţat ieri că Truman se va prezenta la alegerile prezidenţiale din 
1948 din partea Partidului Democrat. 

21.2.46. Guvernul sovietic a adresat o notă Canadei pentru a se plânge de campania 
inadmisibilă dusă în problema spionajului, începută imediat după încheierea lucrărilor de la 
Londra, unde Rusia susţinuse cauza democraţiei şi a micilor naţiuni. Se recunoaşte că unii 
funcţionari ai biroului ataşatului militar din Ottawa obţinuseră informaţii secrete dar fără 
valoare pentru Soviete, ale căror rezultate tehnice au depăşit stadiul progreselor realizate 
de americano-canadieni şi că de altfel ataşatul militar a şi fost imediat rechemat. (Bizară 
scuză, care se transformă în acuzare împotriva unei duşmănoase propagande antisovietice, 
dusă în presă şi la radio şi încurajată de guvernul canadian). 

Se pretinde că secretul s-ar rezuma la mecanismul detectorului bombei americane. Presa 
engleză discută chestiunea raporturilor sovieto-engleze, datorate unei „stranii 
incomprehensiuni mutuale” şi arată poziţia slăbită a Angliei între cele două mari forţe, 
americană şi sovietică, având de ales, sau să devină satelitul uneia din ele, sau să recâştige 
puteri printr-o cât mai strânsă unire politică şi economică cu întreg Commonwealth-ul 
britanic, precum şi cu statele continentale din vestul Europei şi de aiurea, în tot cazul, toată 
lumea este de acord că pentru mulţi ani, un al treilea război mondial nu mai este posibil. 

în urma unei discuţii furtunoase între Don Juan şi Nicolâs Franco, acesta a declarat 
pretendentului că guvernul fratelui său nu va permite resturarea Monarhiei. 

Guvernul chinez nu se simte obligat de cele convenite la Yalta în absenţa sa, socotind că 
doar un acord direct cu Sovietele ar avea valoare (problema Manciuriei). 

în afară de Horia Grigorescu la Praga, toţi ceilalţi trimişi de guvern în străinătate, poartă 
titlul de ambasadori: Franasovici la Londra, Stoilov la Paris, Vianu la Belgrad, Raiciu la 
Varşovia, Moisil la Ankara. Justificarea este că în bugetul Ministerului de Externe nu sunt 
posturi vacante de miniştri plenipotenţiari. 

Se zvoneşte că americanii n-ar acorda agrementul cerut pentru Bagdasar şi că deci tot 
Stoica ar fi să plece la Washington, cu toate că Partidul Comunist ar fi declarat exclusiva 
împotriva sa. Să fie cu putinţă? De ce stă atunci secretar general?! 

22.2.46.Răscoala echipajelor indiene din flota regală de la Bombay şi Karachi provoacă 
serioase preocupări guvernului de la Londra, care a dus forţe importante spre a putea 
stăpâni situaţia, fiind totodată dispus să dea ascultare doleanţelor lor legitime. 

Discursul lui Bevin care a închis dezbaterile din Cameră asupra politicii externe engleze, 
a accentuat nota dominantă a relaţiilor ruso-britanice, subliniind necesitatea pentru ambele 
puteri de a nu înăspri situaţia. 

Tonul din presa britanică e destul de îngrijorat. Cu privire la nota sovietică adresată 
Canadei, se spune că resentimentul Moscovei este în adevăr uimitor şi adaugă că în ambele 
ţări n-ar mai trebui făcut nimic care să agraveze încă mai mult atmosfera. Grigore Carp îmi 
declară că în acest moment, americanii, ba chiar şi englezii, nu mai ascund faptul că unicul 
mijloc de a lichida toate problemele cu Sovietele este războiul, care ar putea pomi în iunie 
sau iulie şi s-ar termina foarte repede. 

în această privinţă, Truman a anunţat azi că a luat toate măsurile necesare pentru 
păstrarea secretului bombei atomice. 

La Moscova au început negocierile ruso-persane, dar în Azerbaidjan au izbucnit din nou 
ciocniri între trupe şi răzvrătiți. 

La Tchong-k'ing a fost atacată redacţia unui ziar comunist chinez, ca reacţie împotriva 
menţinerii ocupaţiei sovietice în Manciuria. 

Bidault a anunţat că după toate probabilitățile, conferinţa pentru pace din luna mai de la 
Paris se va amâna din cauza mersului convorbirilor asupra Italiei şi a nevoii ca o delegaţie 
internaţională să ancheteze la faţa locului situaţia regiunilor contestate din Veneţia-Giulia şi 
de la Triest. 

Tribunalul poporului şi-a reluat la noi activitatea şi a condamnat fie la moarte, fie la lungă 
detenţie, dar în cea mai mare parte în contumacie, pe membrii aşa zisului guvern pro- 
german de la 23 august 1944, supranumit Donauregierung, după informaţiile din emisiunea 
de la Viena adresată României. 

De pe listă lipseşte Şeicaru, pe cale să restabilească un nou echilibru, printr-un articol- 
catilinar publicat în Italia şi intitulat: „Ho avuto ragione, Signor Churchill. "> * în veacul 
nostru de dezechilibru moral, veninul şi noroiul puturos produc totdeauna un efect contrar 
celui aşteptat, iar lumea, în loc să le respingă cu dezgust, le soarbe cu nesaţ. 

în Finlanda, guvernul colaboraţionist Ryti a fost condamnat cu pedepse de la 10 la doi 
ani; nici moarte, nici detenţie pe viaţă, nici confiscarea averii. 

Guvernul Groza acumulează atacurile împotriva lui Maniu, fie acuzând studenţi ţărănişti 
de propagandă subversivă în universităţi, fie descoperind arme. Contra liberalilor nu 
îndrăznesc mişelii similare, dar prefectul şi chestorul din Brăila au fost agenţi provocatori la 
o întrunire a acestora. 

23.2.46. Generalul Yamashita a fost spânzurat la Manilla. 

Azi în zorii zilei, marinarii rebeli indieni au ridicat steagul negru, predându-se fără condiţii 
precum ceruseră autorităţile, aceasta conform avizului comitetului de grevă din Bombay, 
care se consultase cu Partidul Congresului. 

Totuşi, ieri s-au produs în oraş mişcări de simpatie pentru rebeli, care au degenerat în 
jafuri; depozite de grâne au fost incendiate. Attlee a declarat în Cameră că se vor face „ful! 


investigations”. 

Emirul Abdullah a sosit la Londra pentru convorbiri relativ la planul britanic de 
independență a Transiordaniei. 

Studenţii chinezi au demonstrat contra amânării de evacuare a Manciuriei de către ruşi, 
dar guvernul chinez explică aceasta prin faptul că trupele sale au întârziat să sosească. 

Franco a destituit pe ducele de Alba, fostul ambasador la Londra şi pe alţi membri ai 
Cortesului, care au semnat o scrisoare de omagiu către Don Juan. 

La Lisabona însă, s-a realizat unificarea între monarhiştii legalişti şi cariişti, care se 
despărţiseră încă de pe vremea lui Ferdinand al VIl-lea în anii '30 ai sec. XIX-lea şi care 
acum se raliază cu Don Juan. 

24.2.46. Presa londoneză de azi se arată impresionată de spiritul de revoltă ce 
domneşte în lume şi care îngreunează întronarea păcii. 

în India, cu toată capitularea marinarilor, tulburările au continuat la Bombay, unde în trei 
zile s-au înregistrat 250 morţi şi 1500 răniţi şi unde mulţimea nu ţine seama nici de peace- 
makin ” din Parlament, nici de avertismentul lui Gandhi, care condamnă „orgies of violence, 
as harming indian advance for independance. *50>1 52 

La manifestaţiile studenţeşti de la Cairo, ca răspuns la nota de protest engleză care cere 
50.000 livre despăgubiri pentru pagubele pricinuite cetăţenilor britanici, wafdiştii 
Sei „Am avut dreptate, domnule Churchill.” 

E „beneficiile păcii” 

22 „Orgiile violenței, care păgubesc eforturilor Indiei spre independență” 

continuă să ceară plecarea imediată a trupelor engleze, pretinzând că sunt organizaţi şi 
înarmaţi să le dea singuri afară. 

Demonstraţiile continuă în China împotriva menţinerii ocupaţiei ruseşti în Manciuria. 

Un nou val de teroare falangistă în Spania în contra monarhiştilor dar şi a comuniştilor, 
iar în Franţa se cere cu insistenţă guvernului să rupă relaţiile diplomatice cu Franco. 

în Argentina, atacul poate exagerat al Statelor Unite, ar putea avea ca efect un succes 
pentru partidul lui Peron la viitoarele alegeri, ca o reacţie de independenţă faţă de 
ingerinţele străine. 

în fine, afacerea de spionaj din Canada în care sunt deocamdată implicaţi 11 bărbaţi şi 
două femei, pune foarte serios problema secretului bombei atomice, pe care ar fi posibil s-o 
fi aflat şi ruşii. N-ar fi exclus ca aceasta să fie explicaţia faptului că acum câteva luni, presa 
sovietică a început brusc să se laude de grozave descoperiri ale savanților ruşi. Se pare că 
nu poate fi vorba de un secret ştiinţific, ci de unul al aplicărilor tehnice, pentru care 
laboratoarele sovietice ar avea nevoie de vreo 25 ani ca să le pună la punct, dar pe care 
acuma le-ar avea de-a gata, în cazul în care furtul documentelor conţine detaliile de ordin 
tehnic. 

Fiul mareşalului Tchang Kai-check s-a înapoiat la Moscova să discute cu Stalin chestiunea 
Manciuriei. 

Explozia din mina de cărbuni de la Dortmund a îngropat de vii 550 muncitori, din care 
doar 67 au putut fi salvaţi. 

Guvernul a sărbătorit un an de la acţiunea pornită pentru răsturnarea lui Rădescu şi, cu 
această ocazie, cu toate panglicăriile debitate acum câteva luni la Aro de Tătărescu, s-a 
dovedit că el s-a încadrat complet în programul END, aşa că degeaba se fălise atunci că 
reprezintă un partid burghez, că face rezerve cu privire la expropriere sau la sistemul 
electoral şi al unei Camere unice. Toate s-au făcut acum o apă. 

Groza a declarat că alegerile vor fi amânate mai spre toamnă. 

Poate că e mai bine aşa, căci un rezultat contrar guvernului, precum se prevede, ar avea 
ca efect desigur o înăsprire a rigorilor ruseşti, o dezorganizare şi o înfometare desăvârşită a 
ţării, la fel cu modul în care s-a procedat în Ungaria. Pe când dacă amânăm, mai câştigăm 
timp şi în câteva luni, multe se pot întâmpla. 

Cu privire la mine, după ce cu rea credinţă patentă, Guţă a mărturisit că regretă a nu 
putea face nimica, fiindcă sunt pe lista celor încondeiaţi, alături de Niculescu-Buzeşti, 
Pogoneanu etc. (dar tocmai asta e întrebarea: de ce m-a pus pe acea listă?), îmi trimite 


acum vorbă prin Franasovici că are toată simpatia pentru mine, dar că şi eu ar trebui să mă 
mai colorez puţin (sic!)... 

Caietul VIII. Les convulsiona pour la palx 

25.2.46. Nu s-au mai înregistrat noi dezordini la Bombay şi situaţia este sub control; 
vasele pe care marinarii au capitulat, sunt vizitate de ofiţeri superiori. Nicio rezistenţă 
pasivă nu mai este tolerată. Se pare că sfatul lui Gandhi a fost de mare efect. 

La Cairo, guvernul a interzis orice demonstraţie pentru egiptenii ucişi cu prilejul 
tulburărilor anti-britanice. 

Rezultatul oficial al alegerilor prezidenţiale din Argentina nu va fi cunoscut decât peste 
câteva zile, dar ambele tabere se laudă că sunt sigure de victorie. 

Cartierul general guvernamental de la Peking spune că a fost încercat un atac al 
comuniştilor în Manciuria spre a tăia comunicațiile cu Mukden. Moscova însă protestează 
vehement împotriva agenţilor guvernamentali din Manciuria, care fac instigări anti-sovietice 
şi înarmează pe japonezi. 

Tchang Kai-check are convorbiri cu comandantul forţelor americane în China, iar 
Wellington Koo amână plecarea sa din Londra la Tchong-k'ing, unde se pretinde că ruşii 
demontează şi transportă în Siberia tot materialul industrial al Manciuriei. 

Leon Blum va sosi la Washington spre a trata condiţiile unui împrumut de un miliard 
dolari pentru achitarea cumpărăturilor Franţei din Statele Unite şi încă 2 miliarde dolari 
pentru alte achiziţii din diverse ţări. 

26.2.46. Radio Londra explică în ce mod agenţii armatei americane din Germania au 
pătruns pe teritoriul cehoslovac şi au dezgropat, cu riscul vieţii, arhiva secretă a Gestapoului 
şi a colaboraţioniştilor cehoslovaci, ascuns într-un câmp de mine. 

Guvernul de la Praga a protestat şi post-faestum a arestat trei americani, dar după cum 
zic englezii, cehii le vor recunoaşte vitejeasca acţiune, îi vor repune în libertate şi chiar îi vor 
decora. Bineînţeles Jan Masaryk, sluga ruşilor, face scandal şi cere imperios ministrului 
american la Praga restituirea imediată a acestor arhive secrete; se vede treaba că s-or mai 
fi găsind acolo şi acte compromiţătoare pentru Soviete. 

Pravda atacă viguros pe Mackenzie King şi-l arată ca pe o simplă unealtă a lui Bevin, 
menită a masca insuccesul lui de la conferinţă. 

Acelaşi ziar publică un nou articol despre reclamaţia georgienilor asupra regiunilor de 
fruntarie ale Turciei. Vii emoţiile la Ankara şi la Istanbul. 

Ziarul Borba din Belgrad acuză guvernul italian de a adăposti la Triest o seamă de agenţi 
italieni şi jugoslavi renegaţi, ce pregătesc acolo mişcări împotriva lui Tito. 

Acesta a înglobat Muntenegru şi umblă să tragă şi Albania în Federaţia jugoslavă, în timp 
ce regele Petru a avut convorbiri cu Mihailovici la Roma. 

Americanii au remis Sovietelor puţinii dintre ruşii ce luptaseră alături de nemti în război şi 
denunţă apoi teroarea dezlănţuită de autorităţile bolşevice asupra acestor nenorociţi, care 
preferau să se sinucidă decât să cadă vii în mâinile acestor criminali. 

Moscova anunţă proclamarea lui Stalin, până acum generalissim cu numele, drept 
comandant suprem al tuturor forţelor armate, de aici înainte. Evident, acest rol încredinţat 

unui hemiplegie, nu poate însemna decât o încercare în extremis de a mai ţine în picioare 
şandramaua ce stă să cadă. 

De altfel, aş fi îndemnat să privesc multiplele atacuri turbate îndreptate în toate direcţiile 
ale Moscovei, ca zvârcoliri de disperare şi neputinţă ale unei fiare încolţite, care muşcă cum 
poate, făcând spume, simțind că nu mai are scăpare. Fără îndoială că până în ziua când 
totul se va prăbuşi, noi cei din ghiarele fiarei vom trece prin tragice clipe. 

într-un discurs rostit la Câmpulung, Dinu Brătianu a înfierat politica comuniştilor de la 
noi, elemente de discordie care au instaurat dictatura şi sabotajul economic. 

A atacat direct pe Tătărescu, „dovada cea mai evidentă a anarhiei morale, prin locul ce-l 
ocupă în guvern şi în viaţa publică sub egida democraţiei, el, sprijinitorul de ieri şi de azi ale 


sistemelor dictatoriale, care ia în deşert numele Partidului Naţional-Liberal, cu ale cărui 
idealuri şi metode politice nu are nimica în comun”. 

în schimb, Scânteia de azi acuză pe Dinu că a pactizat cu legionarii şi cu Antonescu, 
dându-le drept colaborator pe George Cretzianu de la Banca Românească, spre a trage apoi 
enorme profituri financiare. 

în drum spre Câmpulung, comuniştii pregătiseră un atentat în contra lui Brătianu: un 
camion i-a telescopat automobilul, care s-a făcut praf; el a scăpat teafăr şi cere arestarea şi 
condamnarea atentatorilor sau demiterea infamului Teohari Georgescu şi chiar plecarea 
unui guvern care organizează şi patronează asemenea crime. 

în India, tulburările s-au calmat aproape complet, dar autorităţile engleze, calificându-le 
„riots, not strike'*?, anunţă că nu se vor aplica pedepse colective, însă vinovăţii pe care 
ancheta îi va dovedi, vor fi pedepsiţi. S-ar putea deci ca în acel moment, să fie provocate 
noi dezordini de către agitatori. 

Sidki Paşa prezintă pe englezi ca principalii responsabili ai dezordinelor produse în Egipt. 
Guvernul britanic ceruse: pedepsirea vinovaţilor, despăgubiri acordate cetăţenilor englezi 
afectaţi şi asigurări luate pentru viitor. Guvernul egiptean e însă de părere că problema 
prezenţei trupelor engleze trebuie adusă în faţa Consiliului de Securitate. 

Guvernul de la Tchong-k'ing declară că nu va admite niciun soi de compromis asupra 
suveranităţii chineze în Manciuria. 

Comisia de anchetă anglo-americană părăseşte Europa după ce i s-a interzis definitiv 
intrarea în Ungaria şi în România. Pleacă la Cairo, iar de acolo va merge în Palestina. 

în Spania se fac concentrări de trupe la graniţa cu Franţa şi se procedează la noi arestări 
de comunişti. Guvernul francez a decis de joi noapte închiderea graniţei cu Spania pentru 
traficul de călători. 

Insistenţe repetate în Franţa, Anglia şi chiar în Olanda pentru ruperea relaţiilor 
diplomatice cu Spania. 

53 „acte de rebeliune, nu actiuni greviste” 

Dinu Brătianu, pe care l-am văzut astă seară la recepţia de la clubul pentru Naţiunile 
Unite organizată pentru plecarea lui Le Rougetel, vorbind de încercarea de atentat de la 
Câmpulung, mi-a spus: „orice atentat neizbutit este o prostie”. N-o fi prea inteligent, este 
însă plin de bun simţ şi mai ales om de caracter, dar mai presus de toate este un 
gentleman, lucru aşa de rar azi. 

Plecarea lui Le Rougetel lasă nu numai regrete, căci a dat dovadă de lipsă de tact şi de 
ţinută, dându-şi în vileag patima băuturii şi socotind că suprema esenţă a societăţii 
româneşti o reprezintă soţii Rică Georgescu... 

Regele Christian e bolnav de pneumonie. Are 75 ani. 

27.2.46.în India, ordinea se restabileşte pe zi ce trece. 

Investigaţii severe în Palestina privind atacarea de către extremişti a cinci aerodromuri şi 
distrugerea a 15 sau chiar 23 avioane. 

Continuă demonstrațiile în China împotriva Sovietelor care întârzie evacuarea Manciuriei. 
Moscova arată însă că evacuarea a început încă din noiembrie, că fusese suspendată la un 
moment dat la cererea autorităţilor chineze, dar că acum a fost reluată. 

în schimb, situaţia internaţională se înăspreşte cu privire la Spania şi la Jugoslavia. O 
mare manifestaţie de protest s-a ţinut la Paris, la care a participat şi La Passionaria, pentru 
executarea lui Garcia din mişcarea de rezistenţă franceză, care fusese predat lui Franco de 
către Gestapoul din Franţa. 

S-a cerut ruperea imediată a relaţiilor diplomatice cu actualul regim spaniol, iar oprirea 
traficului de călători cu începere de la 1 martie, dovedeşte că guvernul francez s-a decis să 
ia iniţiativa, fără o consultare prealabilă cu Anglia şi cu Statele Unite. 

Zilele acestea se aşteaptă sosirea în Franţa a lui Martinez Barrio, care va determina 
probabil recrudescenţa demonstrațiilor anti-franchiste şi poate măsuri şi mai categorice ale 
guvernului francez. 

La Londra se spune că guvernul doreşte înlocuirea regimului Franco prin reacţia internă 


din Spania, iar nicidecum printr-o intervenţie străină. 

în Jugoslavia tensiunea e încă mai mare, căci Tito masează trupe cu peste 200 tancuri în 
zona jugoslavă a Veneţiei-Giulia şi pare dispus să încerce o lovitură spre a pune stăpânire 
pe Triest, astfel încât aliaţii să se găsească în faţa faptului împlinit. 

Comandamentul englez şi american din Italia nu reacţionează în niciun fel, urmărind cu 
calm desfăşurarea evenimentelor. Byrnes a declarat însă că Statele Unite aşteaptă ca 
guvernul lui Tito să îndeplinească angajamentele luate, dar că până atunci reprezentantul 
american la Belgrad acreditat pe lângă persoana regelui Petru, rămâne singurul 
reprezentant american în Jugoslavia. Mulţi se gândesc că acolo se va sparge buba, dacă 
Sovietele care stau în spatele lui Tito ar fi hotărâte să împingă lucrurile prea departe. 

Caraghioşii de la ARLUS, întorși din raiul sovietic, se minunează de tot ce-au văzut, iar ca 
efect palpabil, Sandu Rosetti devine rector în locul lui Stoilov, numit între timp ambasador la 
Paris. 

De notat articolul lui Teodorescu-Branişte în Jurnalul de dimineață intitulat „în niciun caz, 
cec fără acoperire” ca să atragă atenţia guvernului asupra promisiunilor făcute. 

28.2.46. Guvernul american s-a adresat la Londra şi la Paris cu note similare, prin care 
cere părerea ambelor guverne relativ la un guvern interimar ce-ar trebui instaurat în Spania 
în cazul prăbuşirii regimului Franco. 

Bidault a atras în scris atenţia Angliei şi Statelor Unite asupra primejdiei ce reprezintă 
acest regim pentru pacea lumii, arătând că guvenul francez e gata să evoce chestiunea în 
faţa Consiliului de Securitate. 

Congresul trade-unions engleze a decis să ceară guvernului ruperea relaţiilor cu 
Madridul, la Bruxelles studenţii au demonstrat în faţa Ambasadei spaniole, iar la Copenhaga, 
Legația Spaniolă a fost atacată. 

La Paris au început convorbiri anglo-franceze cu privire la evacuarea trupelor din Levant. 

Attlee a vorbit în Cameră de nevoia efortului unit al întregii naţiuni britanice pe tărâmul 
economic. A arătat că exportul a atins 750 milioane lire, adică dublul celui antebelic, dar că 
numărul demobilizaţilor a ajuns în ianuarie la 470.000 şi că toţi lucrătorii din uzinele de 
armament au în prezent nevoie de protecţia Statului. 

Pandit Nehru a spus că se aşteaptă la rezultate apreciabile din convorbirile ce vor avea 
loc cu miniştrii din cabinetul britanic ce vor sosi în martie în India. 

Un senator american care asistase la sesiunea ONU de la Londra, se arată preocupat în 
special de atitudinea Sovietelor care şi-au dat pe faţă tendinţele politice, şi spune că Statele 
Unite ar trebui să urmeze exemplul acestora, fiind convins că în acest fel se va putea lucra 
spre binele păcii. 

1.3.46. într-o declaraţie radiodifuzată, Byrnes a subliniat că ar trebui să se comită 
greşeli peste greşeli pentru a se ajunge la un conflict cu Rusia sovietică şi că America este 
hotărâtă să apere Charta Naţiunilor Unite şi prin urmare, va lupta împotriva forţei sau 
amenințării cu forţa, contrară principiilor Charte, A adăugat că o ţară nu poate fi ocupată de 
o armată străină contrar voinţei poporului său şi că este inadmisibil ca resursele statelor 
mici să fie secătuite cu trupele ce consumă şi dezorganizează activitatea economică etc. 

în privinţa Spaniei, americanii au primit răspunsurile Angliei şi Franţei, convenind-se ca 
cele trei state să asigure recunoaşterea guvernului interimar care va urma regimului Franco. 
Spre deosebire însă de punctul de vedere francez, guvernul Statelor Unite este decis să 
păstreze un total neamestec în treburile interne spaniole. 

Bidault se va întâlni azi cu leaderul republican spaniol Girai. 

Caietul VIII. Les convulsions pourla paix 

Delegații celor patru miniştri de Externe, care discută condiţiile tratatului de pace cu 
Italia, au numit comisia însărcinată a merge la Triest pentru stabilirea liniei de frontieră cu 
Jugoslavia. în ce priveşte frontiera din spre Austria, guvernul de la Roma continuă să insiste 
că întregul Alto-Adige până la Brenner, trebuie să rămână italienilor. 


Mâine vor pleca din Persia ultimele trupe engleze de acolo, dar Londra precizează că cele 
sovietice n-au de gând să se conformeze angajamentului luat de a părăsi şi ele Persia până 
la 2 martie. 

Spaak, însărcinat cu formarea guvernului belgian. 

2.3.46. Declaraţiile lui Byrnes au stârnit mare vâlvă, mai ales că au fost în totul însuşite 
de către Comisia pentru Afaceri Stăine a Senatului. în afara unui singur punct în care a 
afirmat voinţa Americii de a nu avea conflict cu Sovietele, Bymes n-a făcut decât să 
condamne una după alta acţiunile politice ale Moscovei. Presa din Lodra cât şi cea 
americană, arată că pentru prima oară s-a vorbit răspicat Uniunii Sovietice, care va trebui 
să-şi lămurească la rândul ei poziţia. 

în acest timp, Radio Moscova anunţă că se începe evacuarea trupelor din anumite regiuni 
din Persia răsăriteană, dar că în zonele septentrionale şi nord-vestice, printre care 
Azerbaidjan, se vor menţine forţele până la completa clarificare a situaţiei, în flagrantă 
violare a acordului anglo-ruso-persan din 1942, chiar dacă prin convingere sau teroare ar 
reuşi să obţină pentru aceasta, asentimentul Teheranului. 

Cât de fidel repetă Moscova metodele lui Hitler !... 

Statele Unite au anunţat Rusia că nu vor recunoaşte demontarea şi ridicarea de către 
Soviete a întregii industrii japoneze din Manciuria, căci ea constituie un drept colectiv al 
tuturor aliaţilor. 

Preşedintele Truman a declarat că valoarea maximă a împrumuturilor pe care Statele 
Unite le-ar putea acorda până în iulie 1947, nu poate depăşi 3 miliarde dolari, sumă în care 
nu este inclus creditul acordat Angliei, a cărei prosperitate constituie o condiţie specială 
pentru bunul mers al economiei mondiale. 

în privinţa cererii Sovietelor pentru un miliard dolari, New-York spune că până în prezent, 
ruşii n-au făcut niciun demers în vederea discutării şi stabilirii condiţiilor împrumutului. 

Guvernul de la Madrid a publicat un comunicat prin care denunţă complotul bolşevic sub 
care se acunde demersul tripatit, dar mai cu seamă iniţiativa franceză atât de belicoasă, 
pusă la cale de Partidul Comunist. 

Comisia de anchetă anglo-americană asupra problemelor evreieşti din Europa şi din 
Palestina a sosit la Cairo, după refuzul categoric al ruşilor, justificat prin sofismul 
convențiilor de armistițiu cu România, Bulgaria şi Ungaria, în care se declară că în aceste 
ţări nu mai există discriminări rasiale (art.6 din convenţia cu noi) şi deci nici vreo problemă 
evreiască. 

în urma renunţării Franţei la regimul excepţional al capitulaţiilor în China şi prin urmare 
la drepturi de extrateritorialitate, trupele chineze ce ocupau nordul Indochinei au început să 
se retragă. 

în lupta pentru presidenţie în Argentina între democratul Tamborini şi colonelul Peron, 
care anunţă succese importante mai ales în regiunea Buenos Aires, se anunţă că s-ar fi 
dezlănţuit şi greve în sprijinul campaniei pro-democrate. 

Ministrul Statelor Unite la Sofia, a remis guvernului o notă în care îl acuză formal de rea- 
credinţă în ce priveşte aplicarea acordului de la Moscova pentru lărgirea cadrului 
guvernamental cu cele două partide de opoziţie. 

Din ordinul aliaţilor, în docurile germane a fost incendiat transatlanticul german 
„Milwaukee” (fost „Spitzberg”). 

Organul de stânga Tribune arată că în zona de ocupaţie sovietică a Germaniei are loc 
fuzionarea Partidului Socialist cu comuniştii; imposibilitatea conducătorilor socialişti de a-şi 
afirma opinia, care sau sunt închişi, sau dispar fără urmă, sau reuşesc să se refugieze în 
zona engleză, înseamnă pur şi simplu reintroducerea dictaturii sub domnia comunistă şi 
negarea oricărui început de viaţă democratică în Germania, în ciuda celor convenite la 
Potsdam. 

Articolul se încheie afirmând că în astfel de condiţii, guvernul englez este liber a pomi în 
zona sa acţiunile de reorganizare a democraţiei, fără a mai ţine seama de Soviete. Unde se 
va aprinde oare scânteia salvatoare a libertăţii omenirii?!... 

3.3.46. leri au părăsit Pensia ulimele resturi ale trupelor engleze şi acum au loc 


consultări anglo-americane cu privire la menţinerea mai departe a forţelor sovietice, care 
rămân acolo, fără ca măcar Moscova să fi prevenit Londra de acest lucru. 

Presa engleză arată că ruşii violează pentru prima oară vădit şi categoric un tratat 
internaţional, în timp ce preşedintele comisiei pentru afacerile străine din Senatul american, 
senatorul Conolly, a declarat că foarte probabil la reîntrunirea Consiliului de Securitate la 21 
martie, se va discuta problema persană. 

Parlamentul de la Teheran a fost convocat în şedinţă secretă şi s-a zvonit că guvernul ar 
fi foarte îngrijorat de nereuşita misiunii la Moscova a primului ministru. 

Reprezentanţii Ligii Arabe au remis ieri comisiei de anchetă anglo-americane la Cairo un 
memoriu în care arată că arabii nu vor accepta pentru Palestina un regim în care ei să nu 
deţină majoritatea, că au luptat două veacuri spre a-şi menţine acolo supremaţia şi că sunt 
gata a reîncepe lupta în acest scop. 

Londra se consultă cu Washington cu privire la deficitul mondial al producţiei alimentare, 
calculat azi la 7 milioane tone, adică cu 2 milioane peste prevederi, arătându-se că numai 
India, unde au izbucnit mişcări din cauza amenințării foametei, ar avea nevoie de aproape 6 
milioane tone. 

Caietul VIII. Les convulsions pourla paix 

Zilele următoare se aşteaptă publicarea declaraţiei comune anglo-franco- americane 
privind Spania, unde franchiştii acuză activitatea comunistă condusă de Moscova, care a 
determinat guvernul de la Paris de a închide graniţa. în această zonă se află concentrate 
200.000 trupe spaniole. 

Churchill a părăsit Florida în vederea conferinţei cu caracter politic ce va rosti la 
Universitatea din Fulton în statul Missouri. 

Spaak a renunţat la formarea guvernului belgian din cauza refuzului Partidului Liberal de 
a colabora cu socialiştii şi cu comuniştii. 

în drum de la Roma spre New-York, cardinalul Spellman s-a oprit la Madrid, unde a primit 
la Ambasada americană pe ministrul de Externe spaniol. 

După ce un avion american, ce se aventurase în zona portului franc Dairen, a fost atacat 
cu focuri de către ruşi în ciuda convențiilor internaţionale, trei gazetari americani au fost 
expulzați de acolo din ordinul Sovietelor, în urma unei telegrame de presă prin care unul 
dintre ei informa despre concentrarea de trupe ruseşti în Manciuria şi despre demontarea 
instalaţiilor japoneze şi strămutarea lor la Vladivostok. 

Reprezentantul iranian la Washington a rugat guvernul Statelor Unite să se alăture 
Angliei în demersul acesteia pe lângă cel sovietic, pentru plecarea trupelor din regiunile 
nordice ale ţării sale. 

Fapt caracteristic este că la Londra, Molotov protestase împotriva propunerii engleze de 
a menţine forţe britanice şi ruseşti în Azerbaidjan, precum şi a celei americane de a aproba 
o scurtă amânare a evacuării generale, proclamând că litera acordului din ianuarie 1946 
este intangibilă şi că nu pot fi modificate condiţiile stipulate în tratat. 

în timp ce la Moscova primul ministru persan era informat de amânarea evacuării 
trupelor ruseşti, la Teheran se ovaţiona în Parlament cererea de a se recurge la Consiliul de 
Securitate pentru a constrânge pe ruşi să respecte înţelegerea şi se afirma că premierul 
Sultaneh nu are nicio autorizare de a conveni vreun aranjament în această chestiune. 

în capitala Pensiei au avut loc azi manifestări şi tulburări provocate de partidul filo- 
sovietic împotriva hotărârii celor de dreapta, de a respinge ţinerea alegerilor, atâta vreme 
cât ţara se află încă sub ocupaţie străină. 

Mackenzie King a dat publicităţii raportul relativ la afacerea de spionaj, arătând că 
funcţionarii misiunii sovietice din Ottawa au acţionat la ordinul Moscovei pentru obţinerea 
de informaţii cu privire la mişcarea de trupe între America şi Extremul Orient. Moscova 
publică însă în presa sovietică aprecierea despre „campania antisovietică din Canada care a 
eşuat lamentabil”. 

Conferinţa anglo-franceză privitoare la Levant, a convenit ca în Siria şi în Liban evacuările 
să înceapă la 11 martie, pentru a se încheia la finele lui aprilie. Declarând că, până la 
sfârşitul anului, Anglia va mai păstra sub arme 1,1 milioane oameni, Attlee a specificat că 


trupele din Italia, Levant şi Grecia vor fi retrase cât mai curând posibil. 

Mareşalul Mannerheim, care este bătrân şi bolnav a demisionat azi din demnitatea de 
preşedinte al Finlandei. 

Guvernul Groza a dat un avertisment ziarului lui Maniu, Dreptatea, care publicase 
informaţii despre unii membri de partid ce colaboraseră sau primiseră pe vremuri subsidii 
de la germani. Ziarul publicase o fotografie cu Guţă şi Antoneştii împreună la masă sub titlul 
Dejunul din Chişinău, dar... comisia aliată (sic!) s-a burzuluit, sub cuvânt de propagandă 
revizionistă. Unde dai şi unde crapă!... 

Primul ministru iranian Gavan Sultaneh e în drum spre Teheran, fără ca între timp să fi 
dat vreo ştire despre mersul negocierilor cu Sovietele. 

5.3.46. în afacerea de spionaj din Canada sunt implicaţi şapte membri ai misiunii 
sovietice, iar fostul ataşat militar, rechemat de curând, este acuzat a fi încercat să afle 
secretul detonatorului electronic al bombei atomice. 

în timp ce ţinea o conferinţă la King's College, un savant fizician englez a fost arestat sub 
inculparea de trădare a secretelor de stat. 

însărcinatul cu afaceri englez la Moscova are sarcina de a cere informaţii amănunțite cu 
privre la menţinerea trupelor ruseşti în Persia. (Să nu uităm că ocuparea Azerbaidjanului 
persan reprezintă o ameninţare directă nu numai pentru Turcia, ci şi pentru interesele 
engleze din Irak, adică pentru instalaţiile petrolifere din Mesopotamia). 

Declaraţia comună anglo-franco-americană cu privire la Spania, precizează că aceste ţări 
n-au intenţia să se amestece în afacerile interne ale Spaniei şi subliniază doar speranţa ca 
spaniolii înşişi să găsească mijlocul potrivit de a înlocui regimul Franco printr-un guvern 
democrat. 

Presa londoneză constată că există o similititudine supărătoare între actuala politică a 
Sovietelor, cu cea dusă de Hitler între 1933-1939 şi că reprezintă o reeditare a 
imperialismului sec. XIX, cu mijloacele oferite de sec. XX. 

6.3.46. Aniversarea guvernării Groza este sărbătorită printr-o întâlnire la sala Aro unde 
primul ministru, în fraze demne de Caţavencu, a jurat fidelitate veşnică Sovietelor, a 
preamărit distrugerea clasei moşiereşti şi a acuzat partidele istorice de a fi instrumentele 
reacţiunii, fascismului etc., anunţându-le înfrângerea totală în alegeri. 

Vâlva mare a zilei o stârneşte însă discursul lui Churchill la Westminster University din 
Fulton (Missouri) în prezenţa lui Truman. 

El a făcut apel la consolidarea unor relaţii speciale între Marea Britanie şi Statele Unite 
prin crearea de baze navale comune şi prin lărgirea raporturilor existente anglo- canadiene. 
A preconizat necesitatea organizării imediate a unei forţe armate internaţionale în serviciul 
păcii mondiale, prin instruirea în fiecare ţară a unor unităţi de aviaţie „/interchangeables” şi 
a respins ideea dezvăluirii secretului bombei atomice în actuala stare de dezechilibru din 
lume. 

Caietul VIII. Les convulsions pourla paix 

Credinţa lui fermă este să se ajungă la o înţelegere cu sovieticii, nu însă pe cale de 
neîncetate concesuni, căci astăzi nimeni nu ştie ce urmăreşte în fond Rusia sovietică, nici 
care sunt în viitorul apropiat scopurile Internaționalei Comuniste, sau care sunt limitele 
tendinţelor sale. 

Churchill a denunţat cu tărie faptul că în afara Commonwealth-M britanic şi de Statele 
Unite, tot restul omenirii este azi pradă ofensivei pe care comunismul o dă împotriva 
civilizaţiei creştine prin a 5-a coloană a sa. 

El arată că de la Stettin la Triest o perdea grea de fier a izolat tot răsăritul Europei, 
lăsându-l sub sub influenţa şi teroarea sovietică. 

în această privinţă, trebuie semnalat atacul comunistului maghiar Rakoczi în contra 
grupării de dreapta a Partidului Micilor Proprietari, considerat ca reacţionar. Tot aşa cum au 
procedat şi la noi, cum încearcă acum în Persia, vor încerca ruşii şi în Ungaria. 


Se pare că protestul Iranului este real. Primul ministru a fost în măsură să comunice la 
Teheran că, de când se află la Moscova, a avut doar un chimb de vederi cu sovieticii, fără să 
fi putut ajunge la o învoială asupra niciunei chestiuni. 

Guvernul englez declară că respinge orice propunere sovietică de joint operation asupra 
princialelor unităţi industriale din Manciuria. 

Ruşii s-au grăbit să sublinieze toate manifestările divergente din Statele Unite la teza 
susţinută de Churchill, care se gândeşte în ultimă esenţă la o cetăţenie anglo- americană, 
ceea ce bineînţeles n-ar fi decât în folosul Angliei slăbite, ahtiată după oxigenul american. Ei 
acuză în special această „politique de puissance ™, contrară principiilor Naţiunilor Unite. 

în orice caz, s-a decis ca, pe ordinea de zi a Camerei Reprezentanţilor de la Washington, 
să fie analizat conţinutul discursului lui Churchill. 

Normal în situaţia actuală, ar trebui să fim foarte aproape de clipa dezlănţuirii conflictului 
cu Sovietele. Dacă însă Moscova reuşeşte să-l evite fără a ceda poziţiile câştigate în afară şi 
fără a risca o prăbuşire a regimului dinlăuntru, va trebui să recunoaştem că diplomaţia 
bolşevică le-a învins pe toate celelalte diplomaţii cu trecut istoric. 

Cu 24 ore înaintea primirii notei celor trei, guvernul spaniol a comunicat la Washington şi 
la Londra hotărârea de a păstra puterea şi a nu ceda decât în faţa forţei brutale. Desigur că 
Franco îşi bazează pe ceva real intransigenţa sa faţă de amenințările verbale de până acum. 

Informaţii din Argentina spun că deocamdată colonelul Peron are şanse să câştige 
alegerile. 

Noua constituţie japoneză lasă Mikadoului un rol doar simbolic şi desfiinţează clasa 
nobiliară, pe măsură ce vor dispare cei de azi. 

“+ „politică de forță” 
https://biblioteca-digitala.ro / https://migl.ro 
Jurnal politic 1939-1950 

309 

7.3.46. Canada a acordat Angliei un împrumut de 1,25 miliarde dolari pe 50 ani cu 
dobândă 2,5%. Rămâne acum de văzut ce vor decide Stele Unite pentru împrumutul 
solicitat de 3,5 miliarde dolari. 

în Grecia, partidele de stânga au declarat că sunt dispuse a candida pe liste comune cu 
celelalte partide democratice, cu unica condiţie de amânare a alegerilor fixate la 31 martie; 
altfel ar putea fi teamă de război civil. 

Este curios cum în toate aceste ţări se tem comuniştii de alegeri... Probabil exemplul 
Ungariei, unde au fost învinşi şi unde acum, sub presiunea ruşilor, au început manifestări 
contra Partidului Micilor Proprietari pe care-l acuză a se fi vândut dreptei reacționare. Nu 
mai vorbesc la noi, unde Haţieganu a înaintat un memoriu guvernului, prin care se plânge 
că în toate părţile se înăspresc excesele comuniste împotriva opoziţiei. 

Guvernul este îngrijorat de faptul că social-democraţii nu sunt încă hotărâți a se prezenta 
la alegeri pe lista comună a Frontului Unic Muncitoresc, iar Gheorghiu-Dej s-a pronunţat 
contra sistemului listelor separate, referindu-se la sfatul ziarului moscovit Timpuri noi, deci 
din ordinul Sovietelor. 

Titel Petrescu, cere într-adevăr congresului să participe pe liste separate, invocând 
spiritul de colaborare cu socialismul occidental. El ameninţă că dacă congresul va căuta să-l 
intimideze cu votul pentru liste comune, dânsul e decis a merge la ruptură, despărţindu-se 
de cei trei membri din guvern care aparţin partidului. 

Lumea de la noi este totuşi impresionată că la radio, aliaţii atrag atenţia guvernului 
român că până în prezent n-a executat încă acele condiţii la care s-a angajat prin hotărârea 
de la Moscova, că poporul n-a fost măcar pus la curent cu totalitatea acestor condiţii şi că, 
fără îndeplinirea lor integrală, recunoaşterea sa de către aliaţi nu poate fi înfăptuită. De aici 
nu e decât un pas până a zice că degeaba se tot dau peste cap noii ambasadori Franasovici 
& Co, deoarece plecarea în misiunile la Londra sau Washington, rămâne deocamdată 
incertă. 

8.3.46. Guvernul american a înmânat miercuri o notă celui sovietic, cerându-i să 
părăsească imediat teritoriul persan, căci altfel va fi răspunzător faţă de Charta ONU de a fi 
violat independenţa, suveranitatea şi integritatea Persiei, pe care Sovietele au garantat-o 
dimpreună cu Anglia şi cu Statele Unte în 1943. 

Cu privire la planurile anglo-americane dezvoltate de Churchill, guvernul englez a 


declarat în Camera Lorzilor că el urmăreşte colaborarea mondială în sânul ONU şi nicidecum 
constituirea unor blocuri de forţe adverse (nici nu putea spune altceva!), iar liberalul Lord 
Samuel a afirmat că ruşii suferă de o dublă infirmitate; starea de cenzură şi presa - roabă 
absolută a guvernului. 

Londra anunţă că de abia acum a început Moscova să vorbească de discursul lui Churchill 
fără a-l reproduce, ci mulţumindu-se a cita numai comentariile ce-i sunt nefavorabile. în 
schimb, în Spania şi Portugalia nu se acunde entuziasmul pentru discurs. 

Caietul VIII. Les convulsiona pour la paix 

Churchill nu se astâmpără şi va lua cuvântul şi la Richmond (statul Virginia), aşa că se 
vede acum prea bine că e vorba de o campanie organizată în acord cu Truman. 

S-a decis ca flota comercială germană (1,2 milioane tone) să fie împărţită egal între cei 
„3” adică echivalentul a 20 milioane livre sterline, în afara cotei speciale acordată Poloniei. 

9.3.46. Ruşii încă n-au răspuns notei britanice referitoare la menţinerea trupelor 
sovietice în Persia. în schimb, au răspuns americanilor cu privire la demersul 
reprezentantului Statelor Unite la Sofia în vederea lărgirii guvernului bulgar, declarând că 
Sovietele nu acceptă propunerea făcută. Susţin că s-ă denaturat sensul acordului de la 
Moscova şi că americanii întărâtă în acest fel opoziţia la o acţiune ilegală. Washington a şi 
declarat că va răspunde pentru a combate poziţia sovietică. 

Se vesteşte că Azerbaidjanul care s-a proclamat independent faţă de Teheran, şi-a mai 
anexat la răsărit teritoriul Gilan de pe litoralul Mării Caspice. 

Este într-adevăr timpul să ne întrebăm şi noi odată cu senatorul american Vandenberg 
care pune chestiunea: „Ce vrea Rusia?”: ce urmăresc ruşii în Manciuria şi în Persia? în 
statele baltice şi la Bosfor? în ţările balcanice şi în Tripolitania? în Canada şi la Tokio?, ba ne 
putem întreba, - cum spune senatorul, - ce urmăresc în unele privinţe chiar şi în Statele 
Unite?... Vandenberg încheie: „Vom putea şti, dacă ne îndreptăm spre consolidarea păcii 
sau spre un război, doar atunci când vom obţine un răspuns clar la toate aceste întrebări.” 

în noul său discurs de la Richmond, Churchill face un apel stârnitor la realizarea cât mai 
grabnică a solidarităţii anglo-americane, afirmând că este dorinţa vie şi unanimă a celor 200 
milioane de englezi şi de americani de pe glob „căci acesta ne e viitorul.” 

într-un nou comunicat, guvernul Franco respinge orice încercare de ingerinţă străină în 
afacerile interne ale Spaniei şi atacă „/a tentative déplacée” a lui Bidault. 

Pe de altă parte, Girai declară că va face tot ce-i stă în putinţă pentru a determina 
ruperea relaţiilor cu regimul Franco. 

La Triest au sosit şi delegaţii ruşi. în regiunea Veneţia-Giulia s-a interzis arborarea altor 
drapele de cât cele autorizate de aliaţi. 

Dat fiind răspunsul aliaţilor la cererea de amânare a alegerilor greceşti, Sophoulis 
menţine data de 31 martie. 

La lerusalim într-un discurs de două ore, Weizmann a cerut comisiei mixte crearea 
statului evreiesc în Palestina. 

O primire răsunătoare se face la noi unui aşa zis grup de savanţi sovietici, - istorici şi 
arheologi, - veniţi să viziteze şi să studieze în regiunea Dunării de Jos, vestigiile unor 
pretinse aşezări primitive slave, menite să dovedească în Ţara Românească leagănul şi 
obârşia slavilor. 

CS „inițiativa deplasată” 

Şi ticăloşii noştri se vor grăbi a le bate în strună. 

Demetre Ghika îmi spune că a auzit la Radio Bruxelles comentariile despre conflictul acut 
dintre Truman şi Bymes - latent îl simţisem mai demult - şi despre hotărârea Preşedintelui 
de a-şi alege un alt secretar de stat, acesta depăşind orice măsură în politica sa de 
concesiuni, s-ar putea zice de capitulare, faţă de ruşi. Este convins că la conferinţa păcii, 
aliaţii vor pune ritos ruşilor chestiunea teritoriilor ce ocupă dincolo de graniţele din 1939 
(statele baltice, Bucovina etc.) şi că Sovietele vor fi obligate până la urmă a ceda fără 


război, o cedare care ar putea merge până la descompunerea actualului regim centrali... 

Pachebotul englez „Queen Elisabeth” a fost incendiat în port; se vorbeşte de un act de 
sabotaj (comunist?). 

Ca nou preşedinte al Finlandei în locul mareşalului Mannerheim, a fost ales primul 
ministru Paasikivi. 

Guvernul sovietic a informat pe turci că reînnoirea pactului de amiciţie nu s-ar putea face 
decât în urma rediscutării problemei Strâmtorilor şi pe baza unor noi aranjamente privind 
provinciile de graniţă Kars şi Ardahan, asupra cărora ruşii au ridicat pretenţii. 

Guvernul chinez a fost înştinţat că armatele sovietice au început să plece din Mukden, iar 
Washington a primit de la Moscova răspuns la intervenţia sa relativ la Manciuria. 

Popa Burducea, care-şi pregătise pentru zile negre postul de paroh al Capelei române din 
Paris, a fost nevoit să demisioneze din funcţia de ministru al Cultelor, datorită valului de 
denunţuri despre malversaţiunile sale, stârnit de toţi cei care îi jinduiau afacerile. 

Guvernul îşi dă singur vot de blam, recunoscând oficial necesitatea arendei. 

10.3.46. Azi va fi mare scandal la congresul social-democraţilor, căci membrii fenedişti, 
în frunte cu Lothar Rădăceanu, au dat un vot de blam lui Titel Petrescu deoarece a 
proclamat intenţia de a se prezenta în alegeri pe liste separate de FUM şi pentru declaraţia 
sa corespondentului Reuter cu aserţiuni ofensatoare la adresa unora dintre conducătorii 
partidului. 

La Atena, criza bate în plin, căci şase membri ai guvernului, printre care vice- 
preşedintele de Consiliu, sunt gata a demisiona dacă nu se amână alegerile pentru încă cel 
puţin o lună, iar Sophoulis declară că rămâne la guvern şi că scrutinul va avea loc la data 
fixată. în adevăr, Londra nu admite o amânare ce ar putea fi interpretată de ruşi ca un 
mijloc indirect de prelungire a menţinerii trupelor britanice în Grecia. Cafandaris şi cu toţi 
cei de stânga, urlă că vor lupta în contra acestui simulacru de alegeri şi că premierul riscă 
să provoace război civil. 

în Persia se prevăd mari dificultăţi interioare, mai ales că la sfârşitul lunii martie expiră 
mandatul Parlamentului persan ce va fi dizolvat, iar conform uzanţei constituţionale, 

noile alegeri n-ar putea avea loc, câtă vreme teritoriul naţional este sub ocupaţie străină, în 
timp ce grupările pro-sovietice neagă acest argument. 

Conferinţa anglo-franceză a convenit ca Libanul să fie evacuat până la finele anului 1946 
de trupele britanice şi până la 1 aprilie 1947, de cele franceze. 

Mukden a fost complet evacuat de trupele ruseşti, iar armata chineză a şi sosit în locul 
lor. Se anunţă însă incendii şi excese comuniste la periferia oraşului. 

La Batavia au fost debarcaţi 3000 soldaţi olandezi înlocuind pe englezi şi pe indieni. 
Primul ministru Charrar protestează împotriva acestei acţiuni. 

Cu toată prezenţa comisiei mixte de anchetă în Palestina, excesele evreieşti nu încetează 
la Tel-Aviv. 

Grâul ce trebuia trimis în Japonia va fi reţinut pentru India, acolo unde foametea 
ameninţă cu furie. 

Situaţia din Germania este şi ea disperată; mareşalul Montgomery sosit la Londra, a 
arătat că în zona britanică populaţia nu va mai putea avea decât 700 calorii zilnice, adică 
mai puţin decât în lagărele de concentrare sub Hitler, ceea ce ar constitui cea mai 
nenorocită reclamă împotriva aliaţilor şi a democraţiei şi un preţios suport de propagandă 
nazistă. 

Un avion Lancaster a parcurs distanţa între Anglia şi Noua Zeelandă în 60 ore şi 45 
minute. 

Faimosul tren-fantomă cu diplomaţi care, după multe amânări, ar fi trebuit să plece joi, 
se pare că nu mai porneşte deloc din ordinul ruşilor. După ce a ajuns abject cu linguşirile, 
guvernul nostru devine şi ridicol prin picioarele ce le tot primeşte din partea stăpânilor săi. 

Se prevede o criză de guvern în Franţa, unde partidele de stânga susţin limitarea 
puterilor constituţionale ale preşedintelui Republicii şi ale Adunări naţionale, pe când 
populiştii catolici caută să le lărgescă, şi ca urmare, coaliția tripartită actuală e ameninţată 
să se sfarme în curând. 


11.3.46.Congresul social-democrat care s-a încheiat noaptea, la ora două, l-a pus în 
minoritate pe Titel Petrescu cu 232 voturi pentru liste comune cu FUM contra 29 pentru liste 
separate şi 60 abţineri, aceasta în urma citirii unei scrisori adresate lui Petrescu de Bebe 
Brătianu şi Penescu, care în numele Partidelor Naţional-Liberal şi Naţional-Ţărănist, îi promit 
ajutor în alegeri şi subvenţii băneşti, atrăgându-i atenţia asupra situaţiei din Ungaria, unde 
ruşii se răzbună împotriva grupărior necomuniste care au reuşit în alegeri. 

Dacă scrisoarea nu e plăsmuită de ticăloşii fenedişti, ceea ce ar fi foarte verosimil, 
greşeala celor doi secretari generali ai partidelor istorice care semnează un asemenea 
document este de neiertat. 

în Grecia 11 miniştri din cabinet au demisionat sau sunt pe cale să plece; Sophoulis 
declară că-şi va completa guvernul cu partizani liberali şi tot el va prezida 

alegerile de la 31 martie, bazându-se pe afirmaţia lui Bevin că partidele de stânga se vor 
abţine, numai din teama că rezultatul le va fi defavorabil, căci ce pericol poate prezenta un 
vot secret pentru un alegător liber? (Aluzia la votul pe faţă din Jugoslavia şi din Albania). 
Totuşi, în Camera Comunelor, 70 deputaţi laburişti au prezentat o moţiune pentru amânare. 

Londra a trimis Moscovei note cominatorii, cerând răspunsuri grabnice în privinţa 
transferului de bunuri industriale japoneze din Manciuria, evacuarea Pensiei şi un guvern de 
colaborare democratică în Bulgaria, unde nici Internele, nici Justiţia nu pot rămâne în 
mâinile comuniştilor (dar la noi da? De ce?!), mergând astfel mână în mână cu poziţia 
Statelor Unite. 

La Ankara, au fost iniţiate convorbiri cu Irakul şi cu celelalte state arabe, iar poporul turc 
e cât se poate de măgulit de cinstea că vasul de război „Missouri”, la bordul căruia a avut 
loc capitularea Japoniei, aduce în ţară rămăşiţele pământeşti ale ambasadorului Turciei mort 
la Washington. 

Pravda publică pentru prima oară discursul lui Churchill şi-l acuză că preconizează 
politica de forţă, propunând o alianţă anglo-americană în contra Sovietelor. 

Noul cardinal catolic al Angliei a arătat într-o predică atitudinea unui stat puternic, care 
atacă atât Papalitatea cât şi Imperiul Britanic, ambele susţinând libertăţile omului. 

Sioniştii caută să dovedească la lerusalim comisiei mixte că în Palestina mai este loc 
pentru un milion de evrei. 

La UNRRA, preşedintele Lehman a dat un avertisment asupra situaţiei alimentare 
precare, cerând ca ţările cu producţie excedentară să ajute pe cele deficitare, dând ca 
exemplu Rusia unde s-au suprimat cartelele şi care oferă Franţei ca împrumut 5 milioane 
quintale cereale. 

Cea mai grav ameninţată e zona britanică din Germania, unde 23 milioane oameni riscă 
a muri de foame, fiind nevoie imediată de 150.000 tone alimente, altfel nivelul caloriilor 
coboară la 450/zi. 

Din textul scrisorii citite de Tudor lonescu la congresul social-democraţilor, se vede 
limpede că ea a fost plăsmuită, cum de altfel declară şi partidele învinuite tăgăduindu-i 
autenticitatea. Radio Londra este informat că furios pe rezultatul votului, Titel Petrescu a 
decis o altă întâlnire pentru astă seară cu partizanii ce i-au rămas. 

La Triest au izbucnit tulburări cu morți şi răniţi din cauza coborârii unui drapel jugoslav 
de pe o biserică, poliţia fiind nevoită să intervină cu focuri de armă. 

Statele Unite au respins propunerea Franţei de a se aduce chestiunea regimului Franco în 
faţa Consiliului de Securitate, pe motiv că situaţia actuală din Spania nu ameninţă cu nimic 
pacea lumii. 

12.3.46. Churchill a sosit la New-York în drum spre Anglia, după ce a avut lungi 
convorbiri cu Truman şi cu Bymes. 

La Moscova, furia a ajuns la culme împotriva sa; în articolul din Pravda intitulat „Churchill 
şi-a scos sabia din teacă”, el este acuzat de a fi revenit la vechile sale credinţe, anterioare 


războiului „scoțând din fundul arhivelor sperietoarea pericolului bolşevic pe care o 
ascunsese cât a durat războiul şi cât timp un pericol mortal ameninţa Anglia şi Europa.” 

La Teheran, gruparea pro-sovietică a provocat tulburări din cauza dizolvării Parlamentului 
care se va produce azi, după întoarcerea de la Moscova cu mâna goală a primului ministru. 
Au fost ucişi şi răniţi, iar deputaţi ai grupărilor de dreapta sechestraţi. 

Stânga de la Budapesta ameninţă cu dizlocarea coaliţiei, dacă „micii proprietari” nu 
exclud din sânul lor un număr de 60 deputaţi, socotiți a reprezenta tendinţa reacționară de 
dreapta. Grupul Kizgazda respinge însă această pretenţie. 

La Triest, greva aproape generală, împiedică descărarea în port a alimentelor aduse de 
UNRRA, ca să se dovedească apoi sârbilor că aliaţii sunt cei care boicoteză. 

Tătărescu a primit colanul „Carol |” după insistența lui Groza, care a arătat Regelui că la 
10 mai din anul trecut doar el nu fusese decorat laolaltă cu tot guvernul. 

Evident că el e totdeauna gata să susţină Tronul ca funia pe spânzurat, o funie care are 
prevededera să fie cât se poate de bine... unsă. E prototipul vremurilor de dezmăţ şi de 
înjosire morală în care trăim. 

13.3.46.După toate principiile de logică mergem spre război, dar s-ar putea ca tocmai 
această stare de tensiune acută în care fiecare adversar virtual e gata pentru orice 
eventualitate să fie frâna necesară menită a menţine echilibrul pe muchia de cuţit. Cred 
însă că în orice caz, unul trebuie să cedeze, şi anume cel al cărui potenţial de forţă şi 
rezistenţă este mai slab, mai repede epuizabil. Căci subzistă unele permanente ale logicii, 
peste care nu se poate trece. 

Primind un raport despre mişcarea spre sud în direcţia Teheran de trupe sovietice cu 
echipament complet de război, Statele Unite au întrebat Moscova dacă este adevărat, 
cerând explicaţii asupra acţiunii. Acest fapt trebuie pus în legătură cu declaraţiile 
senatorului Conolly, care a prevenit Rusia de primejdia celor care se tot joacă cu focul şi cu 
afirmaţia acestuia că Statele Unite vor trebui să aibă „o armată de uscat potrivită, o flotă 
navală superioară şi o aviaţie superlativă.” 

La Londra, se crede că mişcarea trupelor ruseşti cu desfăşurare de tunuri şi blindate, ar 
putea fi menită doar a impresiona populaţia persană, spre a permite astfel succesul unui 
„Coup de main“ ale organizaţiilor de stânga din Persia fără vărsare de sânge. în adevăr, 
după şedinţa secretă a Parlamentului în care Sultaneh şi-a prezentat raportul, Adunarea a 
fost dizolvată iar corpul prezidenţial a luat conducerea provizorie a treburilor ţării până la 
noi alegeri, iar un nou Parlament va desemna un alt guvern. Premierul a mărturisit că 
negocierile cu Moscova n-au izbutit din cauza pretențiilor teritoriale ruseşti şi 
e „acțiune-surpriză”. 

pentru concesiuni petrolifere la care n-a putut subscrie, ceea ce a şi determinat refuzul la 
cererea sa de retragere a trupelor. 

Ruşii au răspuns notei americane din 9 februarie cu privire la Manciuria, dar nu şi la cea 
ulterioară despre ridicarea de către Soviete a echipamentului industrial de acolo. 

La Tchong-k'ing s-au semnalat noi demonstraţii cerând plecarea ruşilor. Guvernul chinez 
a hotărât, de acord cu comuniştii, să trimită acolo reprezentanţi pentru restabilirea păcii. 

Partidul Micilor Proprietari maghiari a convenit la naţionalizarea minelor, a băncilor etc., 
la reforma agrară şi totodată să excludă 20 deputaţi cu tendinţe de dreapta; ca urmare, 
comuniştii s-au declarat satisfăcuţi, astfel încât coaliția guvernamentală va continua graţie 
acestei capitulări în faţa stângii. 

Manifestatii la Triest în favoarea lui Tito cu prilejul înmormântării celor două persoane 
ucise în ziua tulburărilor. 

Spaak a constituit guvernul belgian cu 10 socialişti şi cinci neafiliaţi unor partide. 

Pentru alegerile din Grecia, Bevin a declarat că nu poate admite o amânare, care oricum 
n-ar schimba situaţia. 

Franţa a trimis Angliei şi Statelor Unite o nouă notă pentru aducerea cazului regimului 
Franco în faţa Consiliului de Securitate ce se va întruni la 25 martie. 

Preşedintele UNRRA Lehman, în funcţie din 1942, a demisionat din motive de sănătate. 

Până în prezent peste 120 deputaţi din Camera Comunelor au semnat adresa de 


protestare împotriva declaraţiilor lui Churchill, pe care le socotesc ca amenințând pacea. 

Unii delegaţi de la Naţiunile Unite se tem că dacă englezii vor părăsi Levantul înaintea 
francezilor, ar putea reizbucni dezordini. Peste 10 zile sunt aşteptaţi experţii francezi la 
Beirut pentru controlul evacuării trupelor. 

Generalul polonez Anders a sosit la Londra pentru a conferi cu guvernul britanic. 

La noi, guvernul ameninţă cu trimiterea la Curtea Marţială a alarmiştilor, a celor care 
răspândesc zvonuri că ruşii ne vor băga în război. Totuşi, pretutindeni se fac concentrări 
masive, la Bucureşti se vorbeşte de exerciţii de camuflaj şi că şcolile s-ar putea închide de la 
1 aprilie. 

Din cauza întârzierii lucrărilor comisiei pregătitoare, conferinţa păcii, care trebuia să 
înceapă la Paris la 1 mai, va fi probabil amânată pentru luna iunie. 

74.3.46. Penescu a adresat Parchetului o reclamaţie împotriva scrisorii citite la congresul 
social-democraţilor ca fiind a sa şi a lui Bebe Brătianu, acuzând în special pe Tudor lonescu 
de fals, uz de fals şi delict de calomnie. 

Şerbescu mi-a spus însă că, dacă n-ar cunoaşte prostia incomensurabilă a celor doi, ar fi 
sigur că scrisoarea e plăsmuită. Ştiind însă că pe vremea lui Antonescu au mers cu 
naivitatea până a încheia procese-verbale în câte cinci exemplare semnate de delegaţii 
partidelor complotiste, de câte ori se adunau spre a pune la cale răsturnarea dictatorilor şi 

sabotarea Gemaniei, iar că acum Liberalul şi Dreptatea au candoarea să susţină în 
polemicile lor cauza lui Titel Petrescu - lucru de care trebuiau să se ferească tocmai fiindcă 
erau în tandreţă cu el - scrisoarea devine verosimilă, chiar dacă nu e adevărată. 

Teoria sa este că ruşii nu încearcă să ne dezorganizeze, ceea ce ar fi putut face de la 
început, şi adaugă cât este de falsă argumentarea celor numeroşi de la noi, care speră că 
un război între ruşi şi anglo-americani ar fi mântuirea noastră. 

în istoria sa, poporul român n-a trăit în linişte şi într-o relativă independenţă decât în 
perioadele în care puterile ce se loveau cu interesele lor contradictorii în acest triplex 
confinium s-au menajat una pe alta prin concesiuni reciproce, pe când atunci când izbucnea 
conflictul între ele, şi deci nu mai aveau ce menaja, noi cădeam inevitabil sub ocupaţia 
vremelnică a ruşilor, a turcilor sau a nemților, suportând toate rigorile războiului, cu 
cortegiul său de jafuri, asasinate, molime, foamete şi secătuirea ţării. 

în acest moment, dacă aş mai putea judeca bazat pe argumente logice ale unei minţi 
normale, ar trebui să deduc că trăim clipele unei „vei/lee des armes. "7773 Dar cum totul s-a 
petrecut anapoda în acest război, orice fantasmagorie devine posibilă, dar şi orice realitate 
poate fi fantezistă. 

Spuneam azi unui prieten: „Chiar dacă mâine mi s-ar spune că Statele Unite au încheiat 
cu Sovietele un pact de alianţă pentru împărţirea Imperiului Britanic, nu m-aş mira deloc, ci 
aş excalma: credo quia absurdum”,™ Prietenul mi-a răspuns: „Ştii că la asta încă nu mă 
gândisem, dar e foarte posibil, iar aparentul tău paradox se reazemă pe baze mai serioase 
şi mai reale decât ne-am putea închipui”. 

lată la ce situaţii de tristă inhibiţie ne poate conduce starea de dezechilibru în care ne 
aflăm... 

leri s-a vestit că o coloană rusească ajunsese la 40 km de Teheran, iar azi dimineaţă se 
zvonea că o altă coloană se apropia de graniţele Turciei şi ale Irakului. 

Foarte îngrijorătoare este declaraţia ministrului de Externe australian, care îşi 
reaminteşte că, în momentele cele mai dramatice ale războiului, aliaţii acordaseră în scris 
ruşilor avantaje teritoriale în Europa şi în Extremul-Orient (care?), dar cu ideea sinceră că 
aceştia nu le vor folosi în scop de cuceriri (sic!). 

într-un interview acordat în Pravda, Stalin atacă vehement discursul lui Churchill de la 
Fulton, acuzându-l formal că vrea să formeze o alianţă ofensivă contra Sovietelor pentru a 
realiza astfel dominarea lumii de către 200 milioane de anglo-americani. 

în aşteptarea lămuririi problemelor de fruntarii ale Italiei, locţiitorii miniştrilor de Exeme 
s-au ocupat şi de tratatul de pace cu România, pe când pentru cel cu Bulgaria discuţiile vor 
fi încetinite, până la efectuarea remanierii guvernului de la Sofia. 


27 „pregătiri de luptă” 

Se „cred, tocmai fiindcă este absurd” 

Preşedintele spaniol în exil Martinez Barrio sosit la Paris, a fost întâmpinat cu alai de 
Gouin şi de Bidault. 

A/ew-York Herald Tribune de azi discută polemica Churchill-Stalin şi încheie spunând că 
rolul Statelor Unite ar fi să intervină ca împăciuitor, dar că atâta vreme cât primul acuză 
politica Sovietelor de a fi o reeditare a nazismului, iar al doilea vorbeşte de o reîncarnare a 
lui Hitler, lucrul nu este cu putinţă. 

Moscova a răspuns notei americane, respingând acuzarea ca necorespunzând 
adevărului, pe când Statele Unite anunţă a fi primit re/iab/e reporis cum că mişcarea 
trupelor continuă. Repetând fabula cu lupul şi mielul, /zvestia acuză acum pe reacţionarii 
persani de a nutri în sufletul poporului sentimente de imperialism asupra provinciilor 
sovietice din Caucaz şi veleităţi cuceritoare asupra bazinului Mării Caspice. 

15.3.46. Mareşalul Tito a pornit în călătorie, făcând vizite la Praga şi la Varşovia, ca şi 
cum problema graniţei spre Italia nu l-ar mai interesa. 

Familia regală engleză a acceptat o invitaţie oficială în Africa de Sud în februarie 1947. Ar 
fi prima vizită a Suveranilor englezi de la cea amânată din 1899. 

Dreptul pentru Uniunea Sovietică să intre ca membru fondator în Organizaţia Financiară 
Mondială stabilită la Bretton Woods, s-a prelungit până la sfârşitul anului. 

La Moscova, Washington şi Londra s-au făcut declaraţii cu privire la Persia. 

în timp ce ruşii neagă afirmaţiile americane despre pătrundererea de noi unităţi pe 
teritoriul persan, preşedintele Truman spune că nu se arată îngrijorat de situaţie, iar Bevin 
acceptă faptul că nu prea înţelege ce politică duc Sovietele în această ţară. 

Evreii sionişti propun acum ca Palestina să devină un stat binaţional, constituit într-o 
federaţie arabo-iudaică, pe când arabii refuză o atare propunere şi declară, dimpotrivă, că 
sunt dispuşi să acorde drepturi largi evreilor în cadrul unui stat arab. 

Fostul preşedinte Herbert Hoover, care a primit însărcinarea să conducă o anchetă 
asupra problemei foametei în Europa, cere americanilor să facă economii severe spre a 
scăpa de moarte sigură multe mii de tineri din sutele de mii de europeni ameninţaţi a pieri 
de foame. 

Spaak a constituit cabinetul, având pe van Acker ca vicepreşedinte de Consiliu. 

Partidele de stânga din Grecia au adresat câte un memoriu celor patru puteri, cerându-le 
să acorde o păsuire de două luni pentru alegeri spre a da răgaz guvernului să ia dispoziţiile 
necesare pentru amnistie şi de împăcare între taberele adverse. 

Toată lumea se arată alarmată pe drept cuvânt de ticăloşia guvernului, care pe deo 
parte face concentrări când încep muncile agricole, iar pe de altă parte anunţă ca un act de 
generozitate a ruşilor hotărârea de a trimite pe soldaţii lor pe la ţară să ajute chipurile, la 
munca câmpului, răspândindu-se astfel prin toată ţara, fie în previziunea alegerilor, fie mai 
de grabă în pregătirile unui nou război, pentru a ne paraliza complet şi să împiedice orice 
veleiate de liberare din partea noastră. Cu adevărat diabolici... 

Ministrul de Război persan a declarat că în prezent se află acolo de trei ori mai multă 
armată sovietică decât înainte şi că Şahul a hotărât să se adreseze Consiliului de Securitate 
pentru rezolvarea problemei. 

Attlee a declarat în Cameră, cu ocazia plecării comisiei ministeriale britanice în India, că 
Anglia speră ca acest mare popor (oare cele 400 milioane de indieni nu formează decât un 
singur popor?), să decidă a rămâne în Commonwealth-ul naţiunilor britanice, dar că, de va 
prefera o viaţă independentă în afara societăţii Imperiului Britanic, desigur că englezii nu 
vor opune nicio rezistenţă. 

16.3.46.în discursul rostit aseară în faţa a 2000 persoane la banchetul oferit la New-York 
cu prilejul înmânării diplomei de cetăţean de onoare al oraşului, Churchill n-a retractat nimic 


din cele afirmate la Fulton. 

Fără a pronunţa numele lui Stalin, a spus că se înşeală cei ce cred că el nu continuă să 
aibă toată consideraţia pentru națiunea rusă şi că nu pledează câtuşi de puţin teoria 
necesităţii unui război în contra Sovietelor. Rusia însăşi pare astăzi a-l dori, căci face tot ce 
poate pentru a-l provoca. 

El nu crede nici pacea ameninţată, nici conflictul inevitabil, dar soarta zilei de mâine se 
află azi în mâinile câtorva oameni capabili care dispun de destinul a 180 milioane de ruşi şi 
a numeroase alte milioane de oameni ce trăiesc dincolo de graniţele Rusiei sovietice. 
Churchill arată că după teoria Moscovei, guvernul britanic alcătuit dintr-un singur partid este 
mai puţin democratic decât guvernele din România, Polonia etc., alcătuite din aşa zisa 
colaborare a unui mai mare număr de pretinse grupări democratice. 

A doua problemă abordată de Churchill e aceea a Dardanelelelor; aliaţii sunt de acord să 
stabilească pentru toate naţiunile libertatea absolută a Strâmtorilor şi, desigur, chiar turcii 
ar fi gata să convină la aceasta. Ruşii au pretins însă să li se asigure un punct fortificat în 
însăşi zona Strâmtorilor, ceea ce ar însemna ca din libere, ele să ajungă a aparţine unui 
singur stat. 

Bineînţeles că din ordinul Sovietelor, în presa noastră s-a scris doar că la New-York au 
avut loc manifestări în contra lui Churchill: „Churchill vrea pe copiii noştri.” (Informaţii 
particulare confirmă acest fapt: americanii nu mai vor să audă de un nou război şi tot 
gândul le e să se bucure de viaţă). 

Guvernul american a înregistrat cu plăcere vestea că Iranul e hotărât să se adreseze din 
nou Consiliului pentru lămurirea problemei trupelor ruseşti. Lucrul grav este că ministrul de 
Război persan ar cam da acum înapoi, declarând că nu se confirmă ştirea înaintării armatei 
sovietice spre Teheran. Şi acolo trebuie să fie un imbroglio nemaipomenit, aşa că n-ar fi de 
mirare că până la 25 martie să aibă loc în Persia o totală schimbare la faţă. 

Bymes a declarat presei că problema Manciuriei nu se va pune la actuala sesiune a 
Consiliului de Securitate, pe care senatorul Vandenberg ar dori să-l ştie în sesiune 
permanentă pentru elucidarea tuturor chestiunilor în litigiu din lume. 

în urma vizitei generalului Anders la Londra, toţi polonezii din unităţile aflate sub drapel 
britanic vor primi un apel din partea guvernului polon, prin care li se garantează drepturile 
şi siguranţa individuală la reîntoarcerea în patrie, precum şi o scrisoare din partea 
guvernului englez care le recomandă să dea ascultare apelului Varşoviei. 

Corespondentul britanic din România socoteşte că după viitoarele alegeri, un guvern 
ideal ar trebui compus din comunişti, social-democraţi, naţional-ţărănişti (Maniu) şi liberali 
(Dinu Brătianu), pe când conform atacului lansat de Stalin împotriva lui Churchill, presa 
sovietică declară că trebuie să se termine definitiv cu formulele manisto-fasciste de guverne 
tip Ştirbei-Rădescu, cu toată infama lor şleahtă. 

Sigur că dacă ruşii se răspândesc prin toată ţara cu pretextul muncilor agricole, să nu ne 
mirăm că acest sistem deghizat de colonizare ne va aduce într-o bună zi la un plebiscit pro- 
sovietic. 

17.3.46. Cinismul, reaua credinţă şi disprețul cu care ruşii îşi bat joc de demersurile 
foarte urbane anglo-americane sunt incomensurabile şi nu pot fi depăşite decât de 
dezgustătoarea înjosire la care a ajuns presa şi serviciul de radio român. 

Cea mai recentă manifestare este transmiterea la radio a unui articol dintr-un ziar 
budapestan care susţine că prietenia româno-maghiară datează încă de pe vremea 
revoluţiei lui Horia, Cloşca şi Crişan, în care ţăranii români şi unguri înfrăţiţi s-au răsculat 
împotriva grofilor, dar că apoi o politică rău voitoare a săpat între ei o prăpastie, pe care 
abia acum mâna prietenoasă şi înţelegătoare a lui Groza e pe cale de a o înlătura. Mare 
minune dacă până la sfârşit bieţii iobagi ardeleni traşi pe roată nu vor apare ca eroi şi 
martiri ai maghiarimiil... 

Şi în acest timp guvernul ungar comunică aliaţilor că e gata să încheie şi să 
îndeplinească condiţiile tratatului de pace în interiorul graniţelor sale, rămânând ca aliaţii să 
rezolve problema minorităţilor maghare ce trăiesc sub ocupaţie străină. 

Deci se redeschide problema revizionismului de la Budapesta, la început modest, spre a 


sfârşi violent şi agresiv. Cum rămâne atunci cu minunata apropiere realizată de Groza ?... 

După ce /zvestia a acuzat Persia de intenţii agresive faţă de teritorii sovietice, după ce 
cei de la Moscova şi-au bătut joc de aliaţi, vorbind de invazia lăcustelor în Persia şi de 
măsurile de a le combate cu aviația, iată acum acelaşi ziar care arată că, la 26 februarie 
1921, Sovietele renunţaseră la concesiunile ţariste petrolifere pe teritoriul Persiei, cu unica 
condiţie ca nici alte state să nu profite de asemenea concesiuni; cum apoi, „nici măcar nu 
se uscase cerneala acordului încheiat” şi guvernul persan a acordat aceste terenuri 
societăţii Standard Oii, pentru ca în 1922 să fie obligat a anula concesiunile; cum apoi s-a 
constituit The Anglo-lranian Ou Co., dovedind atitudinea duşmănoasă a Persiei faţă de 
Rusia. 

Cam aşa se explică lumii aflate sub dominaţia sovietică, deci inclusiv României, motivul 
mişcării coloanelor ruseşti în Iran. 

Caietul VIII. Les convulsions pourla paix 

Se pare că detaşamente izolate sovietice s-au aventurat pe teritoriul turc spre Kars şi 
Van şi că turcii, în stare de alarmă, le-ar fi surprins şi distrus. 

Aud că Regele a refuzat cererea lui Vasiliu-Răşcanu de a trimite soldaţi români pentru 
instrucţie în Rusia. Acesta a raportat lui Susaikov care a şi plecat la Moscova unde s-a 
hotărât, ca reacţie, sosirea de noi unităţi sovietice în Moldova pentru susţinerea lucrărilor de 
campanie agricolă... 

Sovietele nu-l pot înghiţi pe Churchill căci le-au rămas în gât declaraţiile sale atât de 
crude şi zvonesc că la reîntoarcerea sa în Anglia, el va renunţa la conducerea Partidului 
Conservator, pentru a calma astfel spiritele îndârjite împotriva sa, urmând să treacă mâna 
lui Eden, care s-a achitat foarte bine ca substitut de leader. 

Aud că va rosti astă seară o a treia cuvântare, cu prilejul primirii diplomei de Doctor 
Honoris Causa al Universităţii Columbia din New-York. 

Moscova anunţă că a remis Statelor Unite o notă cu privire la împrumutul solicitat de un 
miliard dolari pentru înfăptuirea planului cincinal, atât de trâmbiţat în lumea întreagă. 

Tot Sovietele anunţă că anglo-americanii au adus la Triest, unde tensiunea creşte mereu, 
trupe cu armament greu şi vase de război. 

Pe de altă parte, Londra informează despre declaraţiile împăciuitoare făcute concomitent 
de Byrnes, Bevin şi Lie, tustrei fiind preocupaţi de atitudinea Sovietelor şi de rezolvarea 
litigiilor prin mijlocirea Consiliului de Securitate. 

De rândul acesta însă, americanul se arată mai hotărât, pe când Bevin care anterior 
fusese atât de dârz, caută s-o scalde (se vede treaba că aşa e orchestrată simfonia anglo- 
americană), declarând acum că n-are nimic a face cu iniţiativa cu totul personală a lui 
Churchill şi că, dimpotrivă, în acest moment el repetă ruşilor oferta sa de prelungire a 
alianţei anglo-sovietice de la 20 la 50 ani, aşteptând un cuvânt din partea lor. 

Purtătorul de cuvânt al guvernului american subliniază, în schimb, că ruşii se află la 40 
km nord-vest de Teheran şi în cazul în care guvernul persan (a cărui reacţie se aşteaptă a 
sosi azi la Ambasada lor de la Washington) şi-ar modifica părerea sau chiar de se va 
schimba regimul politic în Persia, Statele Unite sunt decise a depune ele plângerea la 
Consiliu. 

Gromyko a sosit la New-York, cu nouă zile înainte de deschiderea noii sesiuni, la care va 
asista şi Truman. 

Ruşii au început evacuarea insulei Bornholm. 

în schimb, Marshall informează că în Manciuria situaţia e foarte încordată, căci cele 39 
divizii chineze gata să ocupe acest teritoriu vor pătrunde acolo înainte ca să fi luat 
comuniştii vreo măsură de evacuare. 

Hoover va pleca în Europa, oprindu-se mai întâi la Paris ca să studieze „surle vi? 
problema dureroasă a foametei ce ne ameninţă pe toţi. A declarat că următoarele patru luni 
vor fi foarte critice şi că stabilirea păcii în lume depinde de rezolvarea problemei alimentare. 

Rezultatele primite până acum de la Buenos Aires dau o majoritate zdrobitoare în 


favoarea colonelului Peron, astfel încât victoria sa asupra lui Tamborini este asigurată. 

18.3.46. Ambasada persană de la Washington tot aşteaptă un cuvânt de la Gavan 
Sultaneh, dar informaţiile americane dau ca sigur că ruşii exercită o presiune considerabilă 
la Teheran, pentru ca Persia să nu-şi reînoiască reclamaţia, iar însărcinatul cu afaceri 
sovietic a declarat primului ministru că Rusia va combate orice apel adresat Naţiunilor Unite 
şi că va socoti în drept să ia toate măsurile ce va crede de cuviinţă. între timp, Şahul şi-a 
mutat reşedinţa în afara capitalei. 

Sophoulis afirmă că azi nu există condiţii favorabile pentru alegeri libere în Grecia, ceea 
ce nu corespunde deloc hotărârii sale de a nu le amâna, adăugând că se vor produce acţiuni 
brutale de către comunişti şi monarhişti, ambele curente tot atât de anti-democratice. Ruşii 
profită bineînţeles de această declaraţie şi înmânează guvernului elen o notă pentru 
amânarea scrutinului cu două luni. 

Prin două memorii adresate comisiei mixte, guvernul sirian susţine revendicările arabilor 
în Palestina. 

Lehman anunţă că, între martie şi iunie, 9 milioane tone de alimente vor fi distribuite în 
16 ţări, cele mai însemnate cantităţi fiind acordate Chinei, Poloniei, apoi Jugoslaviei, Italiei, 
Greciei etc. 

O erupție vulcanică a acoperit cu foc şi cenuşă oraşul Kagoshima din sudul insulelor 
japoneze. 

Prinţul Umberto a remis primului ministru italian o scrisoare prin care declară că dacă 
rezultatul alegerilor va pronunţa opţiunea pentru Republică, atât Regele cât şi întreaga 
familie regală se vor supune voinţei populare. în acest caz, guvernul îşi va asuma puterile 
prezidenţiale până la alegerea unui preşedinte. 

Restricţiile alimentare din Austria au redus caloriile zilnice la 800, chiar şi în regiunile mai 
îndestulate, pe când Viena suportă mizeria de mai multă vreme. 

Titel Petrescu împreună cu cei câţiva adepţi au fost excluşi din Partidul Social-Democrat. 
Ei vor să formeze un nou partid, însă sunt boicotaţi în aşa chip de FND, încât nu pot nici 
măcar să-şi publice manifestul. Reprezentanţii opoziţiei au protestat în guvern, dar după 
toate probabilitățile fără succes. 

Ca să nu alarmeze Sovietele, flota americană a renunţat la exerciţiile navale proiectate în 
Mediterana, iar cele câteva unităţi prevăzute a fi trimise spre Istanbul, rămân pe loc. 

3 Ja fața locului” 

Informaţiile ce le primisem că vor fi înlocuiţi derbedeii şi imbecilii de la Agricultură care 
au ruinat ţara, de bine ce-au aplicat reforma agrară, încep a se verifica: comunistul Agiu a 
fost dat afară şi înlocuit cu Traian Săvulescu, care are dorinţa să procedeze legal şi să 
încadreze nenorocita expropiere într-un minim sens al realităţii. 

19.3.46.Tito a încheiat un tratat de alianţă la Varşovia pe 20 ani cu Polonia. 

A declarat că bandele fasciste din Jugoslavia lucrează mână în mână cu trupele lui 
Anders din Italia, dar că în curând Mihailovici va fi prins şi judecat. 

Astăzi soseşte la Teheran noul ambasador sovietic care se va grăbi să-şi afirme 
autoritatea asupra guvernului persan, iar tot azi se aşteaptă ca ambasadorul persan la 
Washington să facă importante declaraţii în legătură cu trupele sovietice din ţara sa şi 
despre eventuala plângere la Consiliul de Securitate. 

Mackenzie King a spus că va informa direct pe Stalin despre activitatea misiunii sovietice 
la Ottawa, încă cu 4-5 ani înainte de descoperirea bombei atomice, ceea ce înseamnă că nu 
aflarea secretului acesteia a determinat-o să se comporte atât de condamnabil. Precizează 
că speră ca Stalin să înţeleagă aceasta, evitându-se o ruptură diplomatică. 

Se pare că programul mondial de aprovizionare a ţărilor înfometate nu s-ar putea realiza 
din cauza Argentinei, care nu vrea să reducă livrările de cereale către Spania şi Portugalia, 
aşa că, în extremis, singure Statele Unite, Anglia şi Canada ar lua asupră-le întreaga 
responsabilitate. 

Peste o lună se vor întâlni la Londra primii miniştri ai Commonwealth-ului britanic, spre a 
studia situaţia Imperiului. 


Cu toate că observatorii străini din Grecia se arată satisfăcuţi de pregătirea alegerilor, n- 
ar fi totuşi exclus ca până la 31 martie să se decidă din motive tehnice (buletinele de vot, 
ducerea urnelor în toate centrele etc.), o amânare de două săptămâni. 

Londra anunţă că, fără a mai aştepta sosirea noului ambasador rus, guvernul persan a 
trimis instrucţiunile necesare reprezentanţei sale de la Washington pentru a adresa 
Consiliului de Securitate cererea aşteptată, iar la Teheran guvernul face cunoscut că va lua 
toate măsurile pentru menţinerea ordinei şi respectarea legalităţii. 

Ne putem aştepta să izbucnească tulburări puse la cale de Soviete sau poate chiar o 
încercare de răsturnare a actualului guvern. 

Locţiitorii celor trei miniştri de Externe au luat în studiu redactarea tratatului de pace cu 
România, fiecare prezentând propriul său proiect. 

Textul sovietic tratează chestiunea în linii generale, fără a intra în amănuntele condiţiilor 
de impus României, nici în cele privitoare la viitoarele graniţe, probabil pentru a-şi rezerva 
libertatea de a combate mai uşor propunerile celorlalţi. 

20.3.46. Nota de protest a Persiei a fost adresată lui Trygve Lie, acuzând pe ruşi atât de 
menţinerea trupelor după data de 2 martie, cât şi de neîncetatul amestec în afacerile 

interne persane prin agenţii, funcţionarii şi armatele sale. Ambasadorul adaugă că nota nu 
are caracter neprietenesc, dar e dictată de răspunderea guvernului faţă de popor şi că 
speră ca în Consiliul de securitate să se obţină o soluţie compatibilă cu relaţiile amicale între 
Soviete şi propria suveranitate a Persiei. în afară de problema persană, Consiliul urmează a 
se ocupa de cererea Albaniei de a fi admisă în rândul Naţiunilor Unite, precum şi de anumite 
reguli de procedură. 

Hoover, care şi-a stabilit cartierul general la Paris, va întreprinde investigaţii în mai toate 
ţările Europei, inclusiv în Rusia. Este vorba de ajutorarea unor populaţii europene şi asiatice, 
înglobând 500 milioane de locuitori ameninţaţi de foamete; se pare că într-o provincie din 
China unde este nevoie urgentă de un milion de tone de grâu şi orez, spectrul foamei şi-a 
făcut apariţia. Statele Unite speră să procure 13-14 milioane tone de alimente până în iulie. 
Pentru aceasta însă se propuneau: mari reduceri ale consumului în America, mărirea 
producţiei agricole, o mai logică distribuire a produselor, suprimarea fabricării alcoolului din 
cereale, înglobarea Rusiei în cadrul acestui demers etc. 

Kalinin a fost înlocuit la Presidenţia Sovietului Suprem prin Shvernik. Stalin rămâne 
Secretar General al Sovietelor şi Preşedintele Consiliului de Miniştri (toţi comisarii devin 
acum miniştri), iar Molotov rămâne la Externe. 

După 22 ani de raporturi întrerupte, Elveţia şi Uniunea Sovietică au decis prin negocieri la 
Belgrad, să reia relaţiile diplomatice. Guvenul federal va putea trimite totodată 
reprezentanţi la Viena şi la Budapesta, unde până acum Sovietele se opuseseră. 

Nu ştiu ce se va petrece până la sfârşit în Grecia; la noi ruşii anunţă că Damaschinos a 
convenit să se amâne alegerile cu trei săptămâni, pe când Londra susţine că Sophoulis 
menţine data de 31 martie. 

Ştiri întârziate au sosit de la Teheran, de trei săptămâni au loc lupte între kurzi şi armata 
regulată persană în apropierea graniţei cu Irakul. 

21.3.46. Lovitură de teatru la Washington şi evenimente tragice în Persia. 

Rusia a cerut lui Lie să amâne cu două săptămâni sesiunea Consiliului, sub cuvânt că 
reclamaţia persană a surprins-o pe neaşteptate, deoarece negocierile între cele două ţări 
continuă, aşa că o asemenea iniţiativă a găsit-o nepregătită pentru discuţii. 

în acest timp, 3000 nomazi kurzi au atacat trei oraşe din provincia Ardalan la circa 500 
km vest de Teheran cu ajutorul unor străini, vorbind un dialect din Azerbaidjan şi conduşi de 
un şef ce se refugiase de curând la Soviete. Vor să provoace o mişcare separatistă, fiind cu 
atât mai periculoşi, cu cât populaţia kurdă este răspândită atât în Persia cât şi în Turcia şi în 
Irak, formând în regiunile limitrofe un bloc de naţionalitate unitară, de care ruşii speră să se 
servească, poate într-un triplu scop. 

După convorbirile cu noul ambasador sovietic, primul ministru a convocat Consiliul de 
miniştri, considerând că situaţia s-a înrăutățit. Azi va face o declaraţie radiodifuzată. 
Caietul VIII. Les convulsions pour la paix 

Pe de altă parte, Stettinius a cerut lui Lie să nu omită a pune plângerea Persiei pe primul 
loc pe rolul Consiliului de Securitate, cerând ca, în conformitate cu cele stabilite la Londra, 
Consiliul să primească un raport cu privire la negocierile ruso-persane de până în prezent. 

Cu toată atitudinea Statelor Unite, Londra socoteşte că n-ar fi exclus să se aprobe 
cererea rusească de amânare a discutării cazului pentru 10 aprilie. 

în Grecia, se pare că alegerile se vor ține totuşi la 31 martie, cu toată afirmaţia 
agrarianului Milonas că partidul său se va abţine şi cu toate demersurile lui Sophianopoulos 
pe lângă aliaţi pentru a obţine o amânare de două luni. 

Tulburări în Germania din cauza reducerii raţiilor alimentare: brutării şi un vagon cu 
alimente au fost jefuite. 

După o existenţă de 10 zile, guvernul Spaak a demisionat, neobţinând în Parlament votul 
de încredere solicitat. Cu tot sprijinul comuniştilor, socialiştii n-au întrunit decât 90 voturi, 
faţă de un număr egal al adversarilor catolici, liberalii abţinându-se. 

în alegerile din Bombay, Partidul Congresului a obţinut majoritatea absolută. 

Preşedintele Truman a declarat presei că şedinţa Consiliului de Securitate va avea loc la 
25 martie. La întrebarea ziariştilor ce se va întâmpla dacă se vor înfrunta cele două teze, 
cea rusă şi cea americană, el a răspuns: „vă veţi putea satisface curiozitatea asistând la 
şedinţă.” 

Mai categoric a fost însă ziaristul Walter Lipmann într-un articol din cotidianul New-York 
Herald Tribune, arătând că singura soluţie a diferendului cu Sovietele ar fi o înţelegere 
mutuală căci „fără consimţământul anglo-americanlor, ruşii degeaba ar cuceri Dardanelele, 
Suez, Gibraltar sau Golful Persic; flota şi aviația aliată îi va putea oricând împiedica să 
ajungă la marea liberă, iar bomba atomică îi ameninţă, nu prin păstrarea secretului, ci prin 
întrebuinţarea ei cât mai curând într-un război preventiv asupra centrelor industriale 
sovietice. Ruşii au deci de ales, căci altfel lumea ar merge la un război de exterminare, care 
ar distruge nu numai Rusia ci şi întreaga Europă.” 

Cam acesta ar fi rezumatul articolului. Plăcut, nu-i aşa?... 

Guvernul bulgar a demisionat spre a da factorului constituţional putinţa să-l reconstituie 
cu înglobarea reprezentanţilor celor două partide din opoziţie, conform celor hotărâte la 
Moscova. Să fie oare aici un pas îndărăt al Sovietelor?... 

Azi a expirat termenul pentru depunerea candidaturilor la alegerile din Grecia şi partidele 
de stânga s-au abținut. 

23.3.46. Problema persană ia tot mai mari proporţii în Consiliul de Securitate din cauza 
celor două forţe prezente: ruşii pretind că negocierile continuă pe cale diplomatică şi că ar fi 
o lipsă de abilitate politică de a nu admite amânarea cerută, ceea ce ar produce desigur şi o 
destindere, pe când ambasadorul Persiei insistă să se ia fără întârziere în discuţie, fiindcă 
negocierile au eşuat iar trupele sovietice menținute după 2 martie sunt 

întărite pe zi ce trece, aşa că planul Moscovei este să pună într-o bună zi lumea în faţa 
faptului împlinit, deci orice întârziere ar prejudicia grav pacea. 

După toate probabilitățile, Trygve Lie n-ar mai avea pretext de amânare şi susţinut de 
Stettinius, plângerea va fi analizată luni. 

în condiţiile actuale, Truman nu va mai asista la şedinţa de deschidere, Bymes urmând a 
citi un cuvânt de salut din partea sa, urmat de un mesaj de bun sosit al oraşului New-York. 

înaintea îmbarcării pe „Queen Marry”, Churchill a dat un interview presei şi n-a pierdut 
prilejul să accentueze încă odată poziţia sa fermă: atunci când Hitler a atacat Sovietele în 
iunie 1941, el şi-a exprimat admiraţia pentru curajul Armatei Roşii, însă prin aceasta nu 
renunţă la concepţia sa anti-comunistă, căci pe tărâm politic scopul urmărit de ruşi este să 
dărâme edificiul spiritual al omenirii. 

A arătat ce gravitate prezintă înăsprirea evenimentelor din Persia şi cât de mare este 
interesul Naţiunilor Unite să discute asemenea conflicte într-o fază cât mai timpurie, spre a 
împiedica degenerarea lor. 


Despre chestiunea spaniolă, a spus că Franţa comite o greşeală să se lase condusă de 
comunişti în insistența cu care ridică o asemenea ingerinţă împotriva regimului Franco, 
iritând poporul spaniol care altfel, s-ar manifesta el însuşi faţă de opresiunea falangistă. De 
fapt, Moscova a invitat guvernul francez să se alăture demersului sovietic la Consiliul de 
Securitate pentru a-l reclama pe Franco. 

Evident, de rândul acesta este vorba la New-York de însăşi existenţa viitoare a 
Consiliului, aşa cum la Geneva se pusese problema existenţei Ligii în cazul Abisiniei. 

Cu multă dreptate a spus Churchill „Cu acest prilej, Consiliul va avea să dovedească dacă 
e într-adevăr o realitate, căci altminteri ar fi foarte primejdios pentru însuşi viitorul 
organizării Naţiunilor Unite”. 

La graniţa Irakului, luptele continuă cu îndârjire, şi un reprezentant al kurzilor la Teheran 
pretinde că neamul său e supărat de faptul că dialectul kurd nu este recunoscut de 
autorităţile persane, iar funcţionarii statului nu ţin seama de unele recriminări ale acestor 
triburi nomade. 

Lumea comentează interview-ul acordat de Stalin agenţiei Associated Press pentru a 
afirma încrederea sa în ONU care se bazează pe principiul egalităţii între state şi nu pe cel al 
dominaţiei unora asupra altora; că în afara unor grupări politice, toate naţiunile doresc 
pacea şi că trebuie făcută o contra-propagandă în opinia publică mondială împotriva celor 
ce propovăduiesc un nou război. 

Ambasadorul persan la Washington se arată încântat de acest limbaj iar Da//y Herald 
consideră declaraţia „rassurante et encourajante”.5 
60 „liniştitoare şi asigurătoare” 

Desigur faptul că Stalin a devenit oficial preşedinte al Consiliului de miniştri înseamnă 
ceva, cu toate că-l are pe Molotov ministru de Externe cu Vişinski ca adjunct, iar pe Litvinov, 
de abia subsecretar de stat. 

La Guardia a fost numit director general al UNRRA în locul lui Lehman şi declară că va 
continua în totul politica predecesorului său, pentru a cere raţionalizarea consumului în 
toate ţările cu producţie suficientă, spre a putea ceda câte ceva şi altora. 

Marea Britanie reduce consumul de săpun, grâu, margarină, trimițând în Europa 800.000 
tone alimente, Uruguay introduce cartele, iar Statele Unite care vor să raţionalizeze 
cerealele şi untdelemnul, au trimis Organizaţiei deja 200.000 tone, din necesarul lunar al 
acesteia de 700.000 tone. 

în legătură cu această Organizaţie este interesant de notat că ea a admis Turcia 
prezentată de Franţa, refuzând în schimb Albania propusă de Jugoslavia şi de ruşi. 

Guvernul francez a trimis la Londra şi la Washington alte note cerând să se întreprindă o 
acţiune comună împotriva regimului Franco, iar comunicatul sovietic în această privinţă 
spune de-adreptul că Franţa are de ales între poziţia alături de Rusia denunţând Spania la 
Consiliul de Securitate şi atitudinea anglo-americană. 

Franţa stă acum în cumpănă. 

Guvernul canadian publică declaraţiile lui Buzenko, funcţionar la cifrul misiunii sovietice, 
care a dat numele a 15 canadieni şi ruşi recrutaţi ca agenţi de spionaj sovietici cu ajutorul 
Partidului Laburist-Progresist (comunist) local. El e foarte bine păzit de poliţie. 

O escadră engleză a Home-Fleet, condusă de vasul-amiral Nelson" a făcut escală la 
Lisabona şi - fapt cu totul neobişnuit - preşedintele Carmona şi premierul Salazar au 
participat la o recepţie la Ambasada Angliei, unde au susţinut toasturi pentru fericita 
continuare a alianţei anglo-lusitane. 

Times comentează declaraţiile lui Tito care acum se află la Praga şi declară că tratatele 
de alianţă pe care le încheie, nu reprezintă nicidecum constituirea unui bloc slav, căci 
aceste state sunt libere să încheie asemenea înţelegeri şi cu alte ţări, fiind de altfel convins 
că, prin politica lor, slavii vor realiza pacea în Europa... 

Prinţul regent Charles a însărcinat pe leaderul social-creştin să formeze noul guvern 
belgian, iar la Sofia, tot Gheorghiev va alcătui noul cabinet bulgar. 

Marea Britanie a acordat Transiordaniei completa independenţă şi suveranitate. Trupele 


engleze vor părăsi Levantul până la 30 iunie, iar cele franceze care urma să rămână până în 
aprilie 1947, vor pleca cel târziu până în august, dar grosul unităţilor va fi evacuat tot pân 
la 30 iunie. 

Experiențele cu bomba atomică, prevăzute iniţial la 15 mai şi 1 iulie în insulele Marshall, 
vor fi amânate cu şase săptămâni pentru a da posibilitatea tuturor delegaților tehnici invitaţi 
să fie prezenţi. 

în Christian Science Monitor gazetarul Marckham care a însoţit pe Mihalache în turneul 
său prin Moldova, spune cum la Suceava agenţi provocatori comunişti aveau concursul 
jandarmilor veniţi la întruniri să-i apere de indignarea publicului. Aud acum că în 
restaurantul din Bacău, unde Mihalache lua masa după întrunire, a năvălit o bandă, care cu 
ciomege şi scaunele din sală a atacat lumea, aşa că cei doi au fugit pe o uşă dosnică, sărind 
apoi garduri ca să scape de urmăritori. 

Moscova a anunţat guvernul chinez că, până la sfârşitul lunii aprilie, ruşii vor evacua 
Manciuria. Semn bun!... 

Un semn mai bun însă, l-ar da cedând la New-York în chestiunea Iranului, căci - spune 
The Economist - Consiliul va avea de rezolvat următoarea dilemă: riscul de a supăra pe ruşi 
care s-ar putea retrage din ONU, sau renunţarea la însuşi rostul pentru care aceasta a fost 
creată. Aşadar, chiar şi cu riscul plecării Rusiei trântind uşa, Consiliul va trebui să condamne 
acţiunea agresivă sovietică. 

Dar, - se întreabă, Spectator, - poate că în fond ruşii au doar poftă de nişte concesiuni 
petrolifere şi, în acest caz, anglo-americanii ar putea găsi înţelegeri pentru găsirea unei 
soluţii pe cale paşnică. 

24.3.46. Ceva bizar se produce acum la Teheran: Gavan Sultaneh exprimă speranţa de a 
ajunge la o înţelegere prin negocieri directe cu sovieticii înaintea zilei de luni. Deci contrar 
celor afirmate anterior, recunoaşte că aceste negocieri sunt în curs, aşa cum susţinuseră 
ruşii. 

în discursul de la Birmingham, Attlee speră că, dacă în următoarele 12 luni nu se vor ivi 
dificultăţi interne, iar cele externe vor putea fi evitate, Anglia va putea ieşi din criza 
economică. 

Averell Harrimann a fost numit ambasador la Londra în locul lui Vinant, care va 
reprezenta Statele Unite în comitetul economic şi social de la ONU. 

Fostul preşedinte american Hoover a trecut de la Paris la Roma, unde a avut întrevederi 
cu Papa şi cu de Gasperi. Este aşteptat în continuare la Varşovia. 

Cabinetul spaniol a publicat un comunicat, prin care respinge orice parte de răspundere 
în cazul vreunui incident la frontiera cu Franţa. 

însărcinatul cu afaceri al Angliei l-a întâlnit ieri pe Molotov, spre a-i reaminti că Sovietele 
n-au dat încă niciun răspuns notelor primite de la guvernul britanic. 

S-ar părea că aliaţii au de gând să transforme Germania într-o ţară cu caracter cât mai 
pronunţat agricol. 

Se pretinde că în afara bombei atomice, americanii ar mai poseda şi un soi de proiectil 
atomic, graţie căruia cinci mitraliere pot ţine pe loc şi distruge o divizie întreagă, explozia 
fiecărui glonte făcând vid pe o rază de 30 m. 

Se mai spune că englezii au la graniţa Persiei 250.000 oameni destinaţi a opri pe ruşi 
timp de câteva zile spre a da putinţa aviaţiei să se concentreze şi să atace. 

Totuşi, am impresia că aliaţii caută să înfrângă forţa agresivă a Sovietelor fără război. în 
ce mod? Când? Să sperăm că om putea-o afla nu prea târziu. 

Se anunţă astă seară la Belgrad arestarea lui Mihailovici care a fost prins încă de la 13 
martie, ceea ce explică declaraţia lui Tito la Varşovia. Tot el a declarat la Praga că, dacă 
comisia mixtă nu va da câştig de cauză sârbilor în problema Triest, aceştia vor şti să şi-l 
capete singuri, pentru ca oraşul să nu revină în niciun caz italienilor. 


Î 
ă 


Guvernul cehoslovac anunţă capturarea a vreo sută de persoane învinuite de organizarea 
unei revolte slovace în stilul bandelor „Hlinka” de sub guvernarea Tiso. 

Cei trei delegaţi englezi sosiți în India încep consultările cu reprezentanţii indieni. 

Se vorbeşte de o tendinţă separatistă pentru crearea unui stat mahomedan, fie că India 
devine independentă, fie că rămâne în cadrul Imperiului Britanic. 

Azi a murit Barbu Ştirbei la 78 ani, datorita unui icter şi a unei injecții cu glucoză 
expirată. 

Moscova anunţă că foarte probabil, dacă evenimente neaşteptate nu se vor produce, 
trupele sale ar putea fi evacuate din Persia în următoarele 5-6 săptămâni. Adică aproape 
timpul necesar până la terminarea sesiunii Consiliului de Securitate, pentru ca apoi să 
izbucnească deodată acel „eveniment neaşteptat”, util suspendării operaţiunilor de 
retragere. 

înţelegerea ar fi fost luată pe baza unui acord ruso-persan, dar aliaţii doresc a fi informaţi 
dacă Teheranul nu va suferi presiunea sovietică de-a lungul acestor săptămâni şi dacă deci 
un asemenea acord ar fi valabil. 

Pe de altă parte, cu privire la regulamentul de procedură al Consiliului, delegaţia 
sovietică la New-York a cerut ca dreptul de veto să fie bine specificat pentru anumite 
chestiuni, în care unanimitatea celor „5 mari” ar fi necesară. 

Tulburări la Triest cu ocazia unor demonstraţii în faţa sediului comisiei mixte. 

26.3.46. Azi după masă, înmormântarea lui Barbu Ştirbei. Slujba la Domnița Bălaşa, plină 
de înteg Bucureştiul, pentru ultimul mare boier ce se duce, ducând cu sine o lume ce nu va 
reveni. Au vorbit Constantin Brâncoveanu, penibil într-o românească stropşită, apoi 
Sadoveanu pentru fundaţia Elias şi în fine Mihai Popovici pentru Ardeal, ca să arate rolul 
preponderent jucat de Barbu la Cairo în 1944. 

Gavan Sultaneh, probabil terorizat de ruşi, declară că n-a transmis nicio nouă 
instrucţiune ambasadorului său la Washington, care din proprie iniţiativă a făcut al doilea 
demers şi pentru care a fost aspru admonestat de guvern. 

Aliaţii nu vor încă să ia vreo atitudine cu privire la acordul ruso-persan, neştiind cu ce 
preţ a obţinut Persia evacuarea teritoriului său de trupele sovietice. 

Englezii au trimis o comisie de anchetă în Persia, deci aliaţii înţeleg să amâne 
pronunţarea în această chestiune. 

La Atlantic City, UNRRA a discutat cazul lamentabil al Austriei înfometate, secătuită de 
ruşi cu neîncetate rechiziţii de alimente. Se arată că organizaţia nu înţelege să 
aprovizioneze o ţară, pentru ca alimentele destinate populaţiei, să fie consumate de o 
armată de ocupţie. De cazul nostru însă, unde UNRRA nu ne dă nimic, nu se preocupă 
nimeni de vampirul rus?... 

Guvernul portughez a acordat drept nelimitat de rezidenţă pretendentului Don Juan. 
Ultima scrisoare primită de Ticu Vălimărescu de la fiul său din America, descrie atmosfera 
schimbată, mirosind tot mai mult a perioadă pre-război, în care apare preocuparea generală 
pentru conflictul ce ar putea izbucni oricând şi în care se vede că pregătirea opiniei publice 
îşi produce efectul. 

27.3.46. Ştirile sosite din New-York arată că astă seară se va prezenta raportul sub- 
comisiei celor trei: Gromyko, Bymes, Bonnet, relativ la cele trei propuneri înaintate în 
chestiunea Iranului şi anume: 

1. rusă: amânarea discuţiilor până la 10 aprilie; 

2. egipteană: ascultarea ambasadorului iranian de către Consiliu; 

3. australiană: raport scris din partea Iranului. 

Declaraţia sovietică despre acordul încheiat nu pare a fi aşa de simplă precum fusese 
prezentată. într-adevăr, Sultaneh a negat să fi semnat ceva, astfel încât Gromyko s-a văzut 
silit a recunoaşte că a fost pur şi simplu vorba de o înţelegere verbală între primul ministru 
iranian şi comandantul trupelor ruseşti. 

Presa americană acordă toată importanţa dezbaterilor şi afirmă că, prin depăşirea 
actualelor dificultăţi, va rezulta pacea lumii, mai mult decât din frumoase fraze retorice. 

Ruşii au suferit o altă înfrângere la UNRRA unde cu 25 voturi şi două abţineri (URSS şi 


Franţa) s-a hotărât că nu se poate admite ca în ţări alimentate de acest organism, armate 
ocupante să rechiziţioneze terenuri arabile (în Austria 50.000 hectare au fost preluate 
pentru nevoile trupelor sovietice de acolo.) 

Ultima notă franceză în chestiunea Franco, propune retragerea ambasadorilor şi boicot 
economic (petrolifer). 

La Londra, 300 parlamentari laburişti întruniţi pentru a asculta expunerea lui Bevin 
asupra politicii externe engleze şi, în special, a raporturilor cu Rusia sovietică, au confirmat 
cu mare majoritate deplina încredere în guvern. Pe de altă parte, Partidul Laburist a răspuns 
reînnoitei cereri a comuniştilor de a se uni cu ei, că singura posibilitate ar fi ca 
reprezentanţii celor câteva mii de comunişti englezi să renunţe la crezul lor, alăturându-se 
crezului milioanelor de muncitori din Anglia. 

La 31 martie vor avea loc alegeri la Berlin pentru unirea social-democraţilor cu comuniştii 
într-o singură formaţiune („Zum Sieg durch Einheif'.51) 
6z „Spre victorie, prin unitate.” 

Van Acker a primit sarcina alcătuirii unui nou guvern belgian, în timp ce regele Leopold 
nu renunță la Tron. 

28.3.46. Aseară lovitură de teatru la Consiliul de Securitate. 

Văzând că cererea de amânare este respinsă, Gromyko a părăsit şedinţa, declarând că în 
aceste condiții delegația rusă nu mai participă la lucrări, în timp ce delegatul polonez a 
rămas. Reaua credință rusească e cu atât mai patentă, cu cât aroganța delegatului lor 
fusese tot timpul scandaloasă. 

Cât a fost de realizat acordul ruso-persan de care vorbeşte Gromyko, a explicat 
ambasadorul persan chemat ulterior să-şi prezinte memoriul, urmând ca azi să i se pună 
întrebări amănunțite. 

Ruşii au propus Iranului: 

1.  Menţinerea indefinită de trupe sovietice în unele regiuni. 

2. Autonomie interioară pentru Azerbaidjan. 

3.  Renunţarea la concesiuni petrolifere în schimbul unor societăţi mixte, în care ruşii 
să participe cu 51%. Bineînţeles, convorbirile au ajuns în impas. 

Cât despre faimoasa evacuare începută, ea s-a rezumat după însăşi mărturisirea ruşilor 
la aducerea în gara Karadj (35 km nod-vest de Teheran) a unui tren gol pentru a aştepta 
îmbarcarea soldaţilor şi aducerea pe peronul gării Kasvin (130 km de Teheran) a proviziilor 
din depozitele ruse din oraş. 

Situaţia e socotită gravă la New-York, amplificată şi de acţiunea senzaţională a lui 
Gromyko. Unii spun chiar că pacea ar fi serios ameninţată. 

în primele sale comentarii, presa engleză consideră că Sovietele n-ar putea părăsi ONU 
imediat după declaraţia lui Stalin că îşi bazează politica pe această organizaţie şi tocmai în 
momentul în care ruşii „sont dans leur tort”?. Căci odată mai mult, ei sunt responsabili şi 
par a avea geniul de a complica orice chestiune prin manevrele lor întortocheate. 

Singura concluzie la care se poate ajunge este că Rusia are ceva de ascuns. 

în legătură cu cererea comuniştilor englezi de a se afilia partidului laburist, Daily Herald 
explică refuzul categoric primit, prin convingerea că afilierea le-ar da putinţa să devină 
coloana a 5-a, menită să distrugă prin sabotare internă forţa laburiştilor, pe care din afară, 
nu-i pot ataca. 

Blum a declarat că Franţa speră ca în următorii 4-5 ani să se poată reface, graţie 
reparațiilor ce va primi din Germania şi ajutorului financiar al Statelor Unite. 

Generalul Morgan a denunţat pe jugoslavi că întreţin neîncetate tulburări în zona 
Veneţia-Giulia, unde continuă să aducă întăriri de trupe fără nicio justificare. 

s „sunt în culpă” 

Şefii opoziţiei bulgare au declarat lui Gheorghiev că nu vor participa la guvernul de 
concentrare, decât dacă se asigură alegeri libere, adică dacă actualul Parlament se dizolvă 


şi dacă nu li se impune o listă unică de candidaţi. 

în procesul de la Nurnberg, apărătorul lui Ribbentrop a arătat cu toată protestarea 
procurorului sovietic, că anexa secretă la acordul sovieto-german din august 1939 care 
pecetluia soarta Poloniei şi a statelor baltice a fost subtilizată de ruşi, dar s-ar putea 
reconstitui de către foştii săi colaboratori şi a cerut confruntarea cu Molotov în acest scop. 
Impresia generală e că ruşii se simt încolţiţi din toate părţile. 

29.3.46. Preşedintele Truman a declarat că e perfect de acord cu secretarul său de stat, 
ca examinarea chestiunii persane să aibă loc chiar şi în absenţa delegaţiei ruseşti. Aceasta 
de fapt nu are intenţia câtuşi de puţin să părăsească Consiliul sau ONU, ci refuză pur şi 
simplu să ia parte la şedinţele în care se discută acest subiect. 

Peron a fost ales preşedinte al Argentinei. 

Gheorghiev anunţă că nu poate accepta condiţiile celor două partide de opoziţie bulgare 
din opoziţie. 

Sophoulis a mărturisit că personal ar fi fost de părere ca alegerile să fie amânate până la 
toamnă, însă deoarece Statele Unite se opun formal, ele vor trebui să aibă loc duminică, 
această chestiune nemaifiind de ordin intern, ci trebuie privită pe plan internaţional. 
Sfătuieşte partidele de stânga să nu se abţină de la vot, căci această atitudine ar favoriza 
doar pe monarhişti. Se pare că regentul Damaschinos se va retrage după alegeri. 

30.3.46. La sugestia lui Bymes, Consiliul a admis în unanimitate ca Lie să invite pe 
Gromyko şi pe persan miercuri 3 aprilie pentru relaţii suplimentare asupra negocierilor: 

1. Dece guvernul persan consideră ca nesatisfăcătoare asigurările sovietice de 
evacuare a trupelor, dacă nu se produc evenimente neprevăzute? 

2. Ce negocieri au loc în prezent? 

3. Retragerea forţelor ruseşti este oare condiţionată de aceste negocieri? 

Mac Neil a făcut prin radio un apel către poporul grec în vederea alegerilor de mâine, 
arătând că orice amânare n-ar reuşi decât să înrăutăţească situaţia. leri a avut loc la Atena 
o demonstraţie cu păruieli, organizată de EAM. 

Gheorghiev a rupt relaţiile cu opoziţia, neadmiţând să dizolve Parlamentul, nici să 
înlocuiască prin câte un socialist şi un agrarian pe comuniştii de la ministerele de Interne şi 
Justiţie. El speră să formeze din nou guvernul numai cu partidele din Front. 

în Belgia din cauza problemei Regelui, social-catolicii refuză colaborarea şi să-l ajute pe 
van Acker să alcătuiască noul cabinet. 

Ribbentrop a vorbit ieri despre pactul din 1939, arătând că într-o clauză secretă, s-a 
recunoscut ruşilor zone de influenţă la est de Vistula şi de Bug, precum şi în Finlanda, 
statele baltice şi în Basarabia. 

Caietul VIII. Les convulsions pour la paix 
https://biblioteca-digitala.ro / https://migl.ro 
332 

Dimitrie luraşcu 

Hoover are la Varşovia convorbiri cu oamenii politici polonezi. 

31.3.46. Aliaţii occidentali au jugulat o mişcare nazistă în Germania, operând mai multe 
sute de arestări printre conducătorii Hitlerjugend care au încercat în tineretul german o 
renaştere a curentului naţional-socialist. 

Privitor la problema persană, Bevin a declarat la Bristol că: „nu este normal ca o mare 
putere să obţină concesiuni de la o ţară mică prin ocuparea teritoriului său”. 

A comunicat de altfel lui Byrnes a fi dispus să sosească imediat la New-York, în cazul în 
care existenţa ONU ar fi ameninţată de criza ruso-persană. Probabil că nu va fi cazul, 
deoarece aliaţii par a fi concilianţi, gata să ajungă la o înţelegere dacă Sovietele n-ar urmări, 
în toată această bizară politică a lor, decât obţinerea de concesiuni petrolifere în nordul 
Iranului. 

Vansittard a publicat ieri un articol foarte violent la adresa ruşilor, declarând că: „lumea 
a atins limita cedărilor făcute Rusiei, a sosit momentul să i se spună răspicat «Destul!» şi că 
nu e motiv să se pericliteze ONU, fiindcă ei au un apetit de căpcăun şi sunt lipsiți de bună 
creştere.” 

Se zice că noul ambasador persan la Moscova are sentimente prosovietice. 

Premierul Felix Gouin a declarat că piatra unghiulară a politicii franceze este să se opună 
din răsputeri împărţirii Europei în două blocuri adverse. Speră să poată încheia cu Anglia un 


pact similar tratatului franco-rus din 1944 şi, dacă aceasta ar putea duce spre înfăptuirea 
unui pact tripartit, Franţa l-ar socoti ca un eveniment fericit. 

Alegerile comunale din Italia continuă, unde în centrele urbane reuşesc socialiştii şi 
comuniştii, pe când la ţară succesul aparţine democraţilor-creştini. 

Peste trei zile se deschide la Londra o conferinţă în contra pericolului foametei, la care au 
fost invitate 27 state. 

în Jugoslavia s-a reintrodus serviciul militar obligatoriu cu doi ani pentru armata terestră, 
trei ani pentru aviaţie şi servicii tehnice şi patru ani în marină. 

Guvernul bulgar e alcătuit exclusiv din reprezentanţi ai Frontului Popular, cu cinci 
comunişti având Internele şi Finanţele, patru socialişti cu Externele şi Războiul, iar restul de 
cinci, din celelalte partide mai mici. 

Azi la Ateneul Român, Gheorghe Taşcă a fost împiedicat de derbedei comunişti să-şi ţină 
conferinţa despre „Proprietate” în care căuta a arăta rolul social şi economic al proprietăţii 
individuale, pe care înseşi Sovietele încep a-l recunoaşte. 

1.4.46. Primele ştiri sosite din Grecia arată că au avut succes grupările monarhiste de 
dreapta. Astfel la Atena 3/5, la Salonic 1/2, iar la Kalamata 9/10 din voturi le-au fost 
atribuite. 

în nord, în special în Macedonia, boicotarea alegerilor recomandată de EAM a avut 
anume efect. De altfel, agenţii comunişti au procedat prin teroare, ca într-un centru la sud 
de Salonic, unde 100 comunişti au ocupat localul de vot. 

în total s-au înregistrat aproape 80 morţi. 

Purtătorul de cuvânt al guvernului persan comunică din Teheran că evacuarea trupelor 
ruseşti continuă conform planului stabilit. 

în zonele occidentale de ocupaţie din Germania, votul de ieri al social-democraţilor a 
arătat că sunt contra formării unui bloc cu comuniştii, în timp ce în zona sovietică, din 
motive tehniceţ?), comandamentul sovietic n-a autorizat votarea. 

Vişinski a informat pe Trygve Lie că guvernul sovietic a trimis prin Federal Bank suma de 
450.000 livre sterline pentru contribuţia sa la ONU. 

Aseară am fost informat, dar vestea trebuie confirmată, că Franasovici a telegrafiat de la 
Londra că a fost primit „cu foarte multă răceală”. 

Van Acker a format la Bruxelles un guvern de „stânga moderat” compus din socialişti 
(Spaak rămâne la Externe), şase liberali, patru comunişti şi trei în afară de partide. Catolicii 
au refuzat participarea din cauza prezenţei comuniştilor. 

Sophoulis şi-a înaintat azi demisia regentului Damaschinos, care l-a rugat să continue a 
gira afacerile până la constituirea noului cabinet. După toate probabilitățile, va fi format de 
coaliția populiştilor cu monarhiştii şi Tsaldaris declară că e gata a accepta însărcinarea ce i 
s-ar da. Probabil coaliția va deţine 200 locuri în Parlamentul format din 350 membri, aşa că 
problema reîntoarcerii Regelui se va pune înainte de 1948, când se stabilise plebiscitul în 
chestiunea monarhică. 

Se anunţă că ruşii continuă în mod serios acum retragerea lor din Persia, Tabrizul a fost 
evacuat iar legăturile Teheranului cu Baku, capitala Azerbaidjanului au fost restabilite. Vom 
vedea de asemenea şi raportul parlamentarilor englezi sosiți de două zile la Teheran. 

Nu cumva ruşii dau aici înapoi, ca să încerce cine ştie ce atac neaşteptat aiurea? 
Vedremo/... 

3.4.46. Partidul Populist grec obţinând majoritatea (unii spun chiar absolută), regaliştii 
vor cere un plebiscit neîntârziat privitor la întoarcerea Regelui. Partidele de stânga susţin că 
50% din alegători s-au abținut, pe când populiştii vorbesc de doar o treime. 

Azi s-a deschis la Londra, sub presidenţia lui Bevin, conferinţa europeană a cerealelor, la 
care, din estul continentului singură Polonia a acceptat să participe, pe când Sovietele, 
Rusia albă, Ucraina au refuzat, iar Cehoslovacia, Ungaria, România şi Finlanda n-au dat 
niciun răspuns. 

Pentru şedinţa de azi a Consiliului de Securitate, Gromyko a declarat că nu va asista, pe 
când la Ambasada persană se afirma că răspunsul guvernului de la Teheran era aşteptat 
dintr-un moment în altul. 


în ultimul moment, s-a comunicat oficial că Lie a primit azi dimineaţă două note de 
răspuns, persană şi rusă. Să vedem conţinutul lori... 

Un raport oficial persan şi informaţii engleze arată că evacuarea trupelor ce se îmbarcă 
în porturile Mării Caspice este exactă şi continuă pe scară întinsă. 

Două comitete speciale lucrează în sânul Consiliului de Securitate: unul de procedură 
pentru stabilirea dreptului de veto, iar altul al Statelor Majore care examinează posibiltatea 
organizării unei armate internaţionale de securitate. Evident că o asemenea soluţie, - 
demilitarizarea tuturor statelor şi crearea unei singure forţe pentru tot globul, - ar fi unicul 
mijloc de a asigura o pace durabilă omenirii. 

în prealabil însă, ar trebui dărâmată forţa Sovietelor şi eliminată orice velieitate de 
agresiune din partea lor. Altminteri, totul n-ar fi decât vorbărie goală, ca la Geneva cu 
privire la nemți şi, în genere, la toţi revizioniştii. 

Şi la noi se pare că ruşii vor să anunţe retragerea a 800.000 oameni din România (unii 
pleacă, alţii vin!) şi că ne vor reduce din sumele ce le datorăm prin convenţia de armistițiu. 
Să nu fie doar o manevră încercând astfel a lua piuitul aliaţilor, pentru ca apoi să-şi facă 
mendrele aici cu nişte alegeri subite, după care să ne trezim cu cine ştie ce manifestări de 
federalizare cu Sovietele. 

Partidul Congresului (hindus) indian se arată hotărât împotriva oricărui sistem de divizare 
a ţării, aşa cum ar preconiza grupările mahomedane. 

O mare impresie a produs în Egipt ştirea că Bevin ar face o vizită la Cairo, în fruntea 
delegaţiei pentru reînnoirea acordului anglo-egiptean. 

Guvernul de la Washington a cerut celui jugoslav autorizarea să fie audiaţi aviatorii 
americani salvaţi de Mihailovici în timpul războiului. E destul de problematic ca Tito să 
admită aceasta, mai ales acum când a pornit o campanie împotriva aliaţilor occidentali, pe 
care îi acuză de neîncetate violări aviatice ale teritoriului sârb din Italia. 

în Statele Unite s-au luat măsuri ca stocurile existente de cereale să poată fi imediat 
ridicate în schimbul unor certificate date producătorilor, cu dreptul de a le valorifica până la 
31 martie 1947, spre a obţine preţul zilei cel mai avantajos. 

Continuă greva celor 400.000 mineri americani. 

Azi pare să se fi calmat îngrozitorul „raz de maree”? care a devastat Pacificul din 
Aleutine şi Alaska până pe coastele Chile pe o distanţă de 11.000 km, ridicând valuri de 35 
m, distrugând vase şi aşezări omeneşti, mai ales în zona insulelor Hawai. Cauza ar fi 
cutremure sau erupții vulcanice submarine între Kamciatka şi Aleutine. 

Radio Londra relatează cum s-a desfăşurat şedinţa de 45 minute a Consiliului de 
Securitate: Gromyko a lipsit bineînţeles şi ambasadorul persan a fost poftit să ia loc la masă. 
Preşedintele a citit raportul secretarului general precum şi cele două răspunsuri sosite de la 
Moscova şi de la Teheran. 

Nota sovietică afirmă că înţelegerea cu Persia a fost realizată şi că evacuarea trupelor 
este în curs, aşa că nu mai e cazul să se evoce un subiect lipsit de obiect. 

s „valul uriaş” 

Dimpotrivă, nota persană susţine că niciun acord n-a fost stabilit, deoarece evacuarea e 
condiţionată de două alte pretenţii sovietice: 

1. înfiinţarea de societăţi mixte petrolifere; 

2. acordarea autonomiei Azerbaidjanului, 
ambasadorul sovietic la Teheran precizând că astfel ar dispare şi condiţia „evenimentelor 
neprevăzute” pentru evacuarea trupelor. 

Formula e cu totul inacceptabilă, căci singur Parlamentul la alegerea căruia nu se poate 
proceda, atâta timp cât ţara e sub ocupaţie străină, este în drept să aprobe crearea de 
societăţi mixte, iar Azerbaidjanul fiind supus constituţiei statului persan, eventuala acordare 
a unei autonomii locale, e o problemă de ordin pur intern. 


La acestea, Byrnes a întrebat pe ambasadorul persan ce sugestii are de făcut şi 
răspunsul său a fost: 

1. ruşii să renunţe la condiţia „evenimentelor neprevăzute” şi 

2. să promită formal că evacuarea va fi terminată pînă la 6 mai. 

Chestiunea rămâne pe ordinea de zi, spre a putea fi reluată în orice moment. 

Agenţia Reuter adaugă că în întrunirea privată ce a urmat, membrii Consiliului au stabilit 
„a provisional and informai agreement” a chestiunii persane pentru obţinerea promisiunii 
Sovietelor că Persia va fi complet evacuată până la data menţionată. 

Din Paris, se anunţă că la 1 mai se va deschide conferinţa păcii, la care vor participa 21 
state, la care se vor adăuga Finlanda, România, Ungaria, Italia şi Bulgaria. 

4.4.46. Regentul Damaschinos a însărcinat pe Tsaldaris cu formarea noului guvern ce se 
va constitui probabil pe baza coaliţiei între populişti şi partidele de centru care au şi realizat 
un acord pentru plebiscitul asupra Monarhiei. 

Misiunea americană din Ungaria a trimis o notă lui Voroşilov, cerându-i îndepărtarea 
funcţionarilor sovietici din întreprinderile petrolifere cu capital american din sudul ţării. 

Franţa a încheiat cu Olanda un acord monetar precum şi unul consular, care suprimă 
paşapoartele între cele două ţări, şederea francezilor în Olanda şi a olandezilor în Franţa 
neputându-se prelungi totuşi indefinit. 

Bevin a făcut ieri declaraţii în Cameră privitoare la stabilirea de relaţii economice şi 
politice mai strânse cu Franţa, ideea unei alianţe franco-britanice fiind foarte ventilată de o 
vreme încoace. 

Sentimentul la New-York este că s-a terminat criza cu Sovietele şi că din fricţiunea 
ultimelor zile, prestigiul Consiliului de Securitate iese întărit. 

5.4.46. Consiliul a stabilit o hotărâre provizorie (interimară) cu privire la litigiul ruso- 
persan, acceptând propunerea lui Byrnes care e de părere ca rezoluţia să declare că 
ê „un acord provizoriu şi neoficial” 

Caietul VIII. Les convulsiona pour la paix 

https://biblioteca-digitala.ro / https://migl.ro 

336 

Dimitrie luraşcu 

amână procedura până la data de 6 mai, când va trebui primite de la ambele părţi 
raporturile privind executarea integrală a evacuării conform angajării. 

Rezoluţia adaugă că în caz că s-ar ivi între timp noi complicaţii, afacerea va fi redechisă 
în faţa Consiliului. Nouă din cei zece membri au votat rezoluţia, Gromyko fiind absent, iar 
delegatul Australiei s-a abținut, spunând că faptele n-au fost cercetate cu de-amănuntul. 

Ştiri sosite în ultimul moment din Teheran, anunţă că azi dimineaţă a fost semnat un 
acord complet de către Sultaneh şi ambasadorul sovietic, fixând fără alte condiţii, 
evacuarea totală la şase săptămâni după data iniţială de 24 martie, hotărând ca, după şapte 
luni de la aceeaşi dată, Parlamentul persan să aprobe crearea de societăţi mixte. De 
asemenea recunoaşte că problema Azerbaidjanului e de resortul politicii interne a Persiei, 
guvernul din Teheran fiind dispus a o examina şi rezolva cu bunăvoință în cadrul Constituţiei 
sale. 

Din toate acestea ar reieşi că Sovietele au cedat teren în faţa intransigenţei aliaţior. 

Privitor la conferinţa de pace, se află de la Paris că Moscova e de părere ca ea să se 
amâne până ce proiectele definitive ale tratatelor cu Italia, România, Bulgaria, Ungaria şi 
Finlanda vor fi redactate, pe când la Londra şi la Washington prevalează avizul că întrunirea 
cât mai grabnică a miniştrilor de Externe (cu câteva zile înainte de 1 mai), ar grăbi cu mult 
lucrurile. 

Hoover a sosit la Londra înainte de a-şi continua călătoria de cercetări la Bruxelles, 
pentru a raporta la conferinţa cereralelor cazul grav a 22 state europene cu o populaţie de 
300 milioane locuitori ameninţată de foamete, dacă seceta pornită pe tot continentul nu va 
da o recoltă satisfăcătoare. Pe de altă parte, Ben Smith s-a arătat foarte satisfăcut în 
Camera Comunelor de vizita la Washington, spunând că, dacă reuşeşte campania 
întreprinsă în Statele Unite de economisire a grânelor, Anglia va primi 7,5 milioane tone în 
locul celor 5,5 tone estimate iniţial, ştiut fiind că aceasta este limita extremă sub care n-ar 
mai putea cobori, în timp ce americanii mai hrănesc animalele cu cereale. 

Şi la noi seceta începe a fi tot mai îngrijorătoare. 


Noul guvern de coaliţie grec s-a format sub preşedinţia unui magistrat, având pe 
Tsaldaris la Externe. Conform hotărârii, Regentul şi-a înaintat telegrafic demisia sa regelui 
George în Anglia, deşi guvernul l-a rugat să nu plece. 

Guvernul jugoslav a refuzat audierea aviatorilor americani în favoarea lui Mihailovici, 
declarând că toate măsurile pentru garantarea unei drepte judecate au fost luate. 

Guvernul nostru, mai mintos decât celelalte, s-a găsit mai cu moţ şi prin glasul inefabil al 
lui Guţă a trâmbiţat că a rupt relaţiile diplomatice cu guvernul Franco, exprimând totodată 
poporului spaniol simpatia şi prietenia poporului român. Gest tot atât de caraghios ca şi 
declaraţia de război adresată de Antonescu Statelor Unite. 

Aceasta însă ne serveşte azi (prostie atunci, dar cuminţenie acum), căci dacă România s- 
ar fi limitat a declara război numai Sovietelor, azi ne-am fi aflat în „tete-ă-tete” doar cu 
sovieticii ca să încheiem pacea. 

Faţă de purtarea tot mai agresivă a guvenului albanez, Anglia a decis să nu mai 
acrediteze un ministru la Tirana şi nici să primească o misiune albaneză la Londra, 
continuând totodată a se opune cererii ca Albania să fie admisă ca membru al ONU. 

Pentru motive de sănătate Negel renunţă a mai fi mareşal al Palatului, rămânând numai 
cu administrarea „Domeniilor Coroanei”. 

Este vorba să se numească un ministru al Curţii regale, post pentru care se vorbeşte de 
Savel Rădulescu, dar pentru care apare şi Ghelmegeanu, candidat al guvernului. Cred că ar 
fi greu Regelui să accepte un membru al Frontului Plugarilor, care nu e decât o ipostază a 
comunismului. Pentru funcţia de mareşal se zbate şi Dim. Buzdugan. 

6.4.46. Cu reacţie extrem de tardivă, Sovietele dau azi un răspuns ridicol guvernului 
canadian în afacerea de spionaj: anume că funcţionarul misiunii sovietice care a mărturisit 
operaţiunile de spionaj ale ataşatului militar este un criminal ordinar, dovedit că a furat bani 
din casieria Legaţiei că toate aserţiunile sale sunt mincinoase şi neprobatorii în faţa 
justiţiei!... 

Răspunzând atitudinii Moscovei pentru amânarea conferinţei de pace, Bymes a propus ca 
cei patru miniştri de Externe (Bevin, Molotov, Bidault şi el însuşi) să se întrunească la Paris 
la 25 aprilie pentru discutarea şi găsirea de soluţii la problemele mai importante, asupra 
cărora delegaţii lor la Londra n-au reuşit a se pune de acord, astfel încât conferinţa să se 
dechidă totuşi la 1 mai. Chestiunile principale ar fi: 

- coloniile italiene, ruşii pretinzând un mandat asupra Tripolitaniei; 

- despăgubirile datorate de Italia, pentru care guvernul de la Roma a prezentat un 
memoriu aliaţilor că e în imposibilitate absolută de a plăti (ce simplu ar fi pentru unul din 
principalii autori ai dezastrului războiului să scape de răspundere şi cât de imoral pentru 
ceilalţi vinovaţi); 

- Tirolul meridional, pe care italienii nu vor să-l restituie Austriei, 

- Veneţia-Giulia, unde comisia şi-a terminat ancheta şi 

- contingentele militare ce urmează a se lăsa statelor foste inamice cu care se va 
încheia pacea. 

La Guardia a declarat fără înconjur la New-York, în numele UNRRA: „avem bani, avem 
vapoare, avem personalul necesar, dar milioane de oameni mor de foame şi noi nu le putem 
trimite hrana necesară. Numai în SUA sunt sute de mii de vagoane de cereale care ar putea 
salva lumea de înfometare. Putin îmi pasă dacă voi primi lovituri, numai să pot scăpa 
omenirea de acest dezastru, căci dacă nu trimitem grâul în aprilie, vom trimite coşciuge în 
iulie”. 

Ruşii au decis să părăsească terenurile de cultură din Austria de Jos ocupate de trupele 
lor, mărginindu-se a păstra 21.000 hectare la Zollerheim, care servea înainte drept câmp de 
manevre. Preşedintele Renner a declarat că ţara sa nu poate fi dominată din direcţia nici 
vreunui punct cardinal şi că doreşte să se organizeze sub controlul Naţiunilor Unite. 


în Grecia, din 1,1 milioane votanţi, populiştii au obţinut 602.000 voturi, dar abţinerea a 
fost de aproape 50%. Regele George va decide dacă Regentul îşi va continua funcţiile. 

Preşedintele Truman va vorbi azi la Chicago despre politica externă a Statelor Unite. 

Problema Ruhr-ului va constitui cheia de boltă a viitorului tratat franco-englez. 

Partidul Congresului este convins că prin acordarea neîntârziată a independenţei Indiei 
de către Anglia s-ar realiza mai uşor liniştirea spiritelor, pe când musulmanii preferă să 
întârzie acest moment, în speranţa obţinerii unui stat independent, Pakistanul, separat de 
India. 

Franţa şi Anglia au anunţat că acceptă propunerea lui Bymes pentru întâlnirea 
preliminară a miniştrilor de Externe la 25 aprilie; Rusia n-a răspuns încă. 

Guvernul polon a trimis instrucţiuni delegatului său la New-York să ridice problema 
regimului Franco în faţa Consiliului, arătând că el ameninţă pacea şi cerând ca toate statele 
democratice să rupă relaţiile cu Spania franchistă. 

Un număr de 15 prinți de sânge japonezi şi mai multe notabilităţi din Camera înaltă au 
fost siliţi să se demită din funcţiile ce le deţineau, acuzaţi fiind de a fi contribuit la 
declararea războiului, iar şeful protocolului imperial a suprimat salutul pe care orice japonez 
îl datora portretului Mikadoului. 

7.4.46. Toată lumea comentează discursul lui Truman rostit cu prilejul zilei Armatei 
americane la Chicago. Foarte potolit, dar cât se poate de hotărât. 

Partea centrală o constituie capitolul relativ la Orientul Apropiat şi Mijlociu compus din 
naţiuni slabe, chiar luate colectiv, în faţa unei agresiuni puternice (Persia şi lumea arabă 
faţă de atitudinea Rusiei). Zona ar putea deveni arena unei rivalități între puteri străine care 
ar duce la un conflict subit prin acţiuni coercitive sau de penetraţie în dauna suveranităţii 
acestor naţiuni. Statele Unite sunt azi ţara cea mai puternică din lume „nu dintr-un 
sentiment de fălire, ci ca un fapt real, de care alte state ar trebui să ţină seama.” E drept că 
în războiul trecut, americanii au avut doi ani să se înarmeze, dar într-un viitor conflict 
America va fi primul obiectiv al unei agresiuni. 

O aluzie mai directă la politica Sovietelor cred că nu se putea face. 

Truman mai precizează şi că împrumutul ce se acordă Angliei e socotit ca având o 
importanţă covârşitoare. 

S-a anunţat azi că în urma şedinţelor comisiei şefilor de State Majore a fost elaborat un 
plan strategic pentru asigurarea păcii în lume, eventual impunerea ei la nevoie prin acţiuni 
de ordin militar. Planul va fi supus Consiliului de Securitate. 
https://biblioteca-digitala.ro / https://migl.ro 
Juma! politic 1939-1950 
339 

Delegaţia pan-arabă este de părere că Tripolitania ar trebui să devină un stat 
independent; dacă însă n-ar fi posibil şi ar fi necesară o tutelă, aceasta să se acorde în mod 
colectiv Federaţiei pan-arabe sau ca o tutelă unică Egiptului. 

Argentina a promis să acorde UNRRA un supliment de 5 milioane tone grâu. 

Printr-un acord cu Sovietele, Ungaria va plăti Rusiei ca despăgubiri 50 milioane livre 
sterline în natură şi mărfuri, 7,5 milioane Cehoslovaciei şi 6,5 milioane Jugoslaviei. Agenţia 
Tass dezminte zvonul că Rusia ar fi pretins Italiei despăgubiri de 750 milioane, ci doar 65, 
din care numai 20 i-ar reveni, restul urmând a se împărţi cu Jugoslavia, Grecia şi Albania. 

Gavan Sultaneh a comunicat că societatea petroliferă mixtă ruso-persană va fi 
constituită pe 50 ani, ruşii preluând toate costurile de exploatare, iar persanii având 
autoritatea de poliţie; beneficiile ruseşti pe primii 25 ani vor fi de 49%, iar apoi de 50%. 
Alegerile vor avea loc după completa evacuare de trupe străine a ţării. (S-ar putea spera ca 
acest precedent să ne servească şi nouă, românilor?...). 

8.4.46. Moscova a trimis prin Gromyko o notă lui Lie, prin care afirmă că acordul 
încheiat cu Persia, implică scoaterea chestiunii de pe rolul Consiliului şi declară că hotărârea 
de a reexamina problema după 6 mai este contrară Chartei ONU. Acesta nu e şi punctul de 
vedere al aliaţilor, care socotesc că învoiala stabilită cu guvernul persan sub ocupaţie nu 
înlătură cu nimica încălcarea de către ruşi a tratatului tripartit. 

De altfel, ultimele ştiri din Teheran arată că nu 49%, ci 51% va fi atribuit ruşilor, pe care 
viitorul Parlament convocat în septembrie va avea să ratifice; că după 25 ani, părţile vor 
deveni egale, iar peste 50 ani Persia va avea dreptul să prelungească acordul sau să 


răscumpere acţiunile ruseşti. Teritoriul dat în exploatare societăţii corespunde cu aria 
actuală a Azerbaidjanului, minus o fâşie între lacul Urmia şi graniţa Turciei, unde Persia nu e 
autorizată a acorda concesiuni nimănui altuia. 

Anglo-americanii acordă mare importanţă încheierii unui act de acest fel sub ocupaţie, 
căci aceeaşi chestiune se va pune în curând cu privire la tratatele de pace cu statele foste 
aliate Germaniei, de unde trupele ruseşti vor trebui să plece şi pe care în prezent le 
secătuiesc, punând în imposibilitate restabilirea vieţii economice. 

Rusia încă n-a răspuns la nota Americii cu privire la întrunirea miniştrilor de Externe. 

Până joi Consiliul se va pronunţa cu privire la intervenţia Poloniei asupra regimului Franco 
pe care o va susţine şi Franţa, autorul iniţial al unui atare demers. 

în conferinţa ţinută la Lille, Bidault s-a arătat încântat de acordul încheiat cu Moscova 
pentru cele 500.000 tone cereale care perfecteză tratatul franco-sovietic. 

Şi-a exprimat speranţa că un tratat similar de alianţă să fie încheiat cu Marea Britanie. 
Totodată a cerut cu hotărâre ca regiunile Ruhr, Saar şi Renania să fie scoase de sub 
administraţia unitară a Germaniei, care altcum ar prezenta un pericol neîncetat pentru 

pace. în acest sens, propune ca Ruhr să fie internaţionalizat, Renania să treacă de sub 
controlul comisiei interaliate din Berlin sub cel al unei forţe franco-aliate, iar Saar să fie pus 
sub controlul permanent francez, având unitate economică şi monetară franceză şi fiind 
apărat de trupe de acoperire franceze. 

Delegații a 18 din cele 20 circumscripţii ale Berlinului s-au pronunţat împotriva fuziunii 
social-democraţilor cu Partidul Comunist. 

La Geneva s-a întrunit şedinţa finală a Societăţii Naţiunilor, la care au luat parte Hambro, 
Paul Boncour etc., şi s-a decis înglobarea sa în sânul Naţiunilor Unite, urmând ca palatul Ligii 
să servească reuniunilor ONU din Europa. 

Regele George a acceptat demisia lui Damaschinos, cerând guvernului să-i facă o 
propunere pentru viitorul Regent. 

Cele trei puncte ale referendumului constituţional polonez care va avea loc în iulie, 
înaintea alegerilor din toamnă ar fi: 

1. sistem mono-sau bicameral; 

2. adoptarea noilor legi sociale; 

3. vechile pietre de hotar la vest (linia Oder-Neisse) şi noua graniţă de est cu 
Sovietele. 

O ştire din Teheran anunţă că a izbucnit o revoltă în provincia Mazanderan, dintre 
Caspica şi capitală de unde s-au retras trupele ruseşti şi unde elemente de dreapta, ostile 
lui Sultaneh, au aţâţat lumea împotriva acordului cu Sovietele; oficial, armata persană va 
restabil ordinea, dar bineînţeles este vădită prezenţa codiţei bolşevice. 

9.4.46. Lucru de mirare, Moscova a acceptat să participe la întrunirea miniştrilor de 
Externe la 25 aprilie, aşa că numai Franţa n-a răspuns încă formal. 

Relativ la această conferinţă, anglo-americanii sunt de acord ca agenda să urmeze 
întocmai înţelegerea de la Potsdam, ştiut fiind că nicio îndreptare a stării economice din 
Europa nu poate fi realizată, câtă vreme nu vor fi fost semnate tratatele de pace, cât timp 
Italia, Finlanda, România, Ungaria şi Bulgaria nu vor cunoaşte exact care le vor fi graniţele, 
dar mai ales că nu-şi vor putea consolida situaţia internă, fiind silite a întreţine în continuare 
trupe străine de ocupaţie. 

în ce priveşte nota rusească relativ la Iran, Byrnes a declarat că nu se poate admite ca, 
prin simpla absenţă a unui membru de la dezbateri, deciziile Consiliului să devină 
inoperante. Aceasta e deci o problemă de procedură care va fi stabilită de Consiliul de 
Securitate împreună cu celelalte probleme (printre care şi exercitarea dreptului de veto) ce-i 
vor fi supuse spre soluţionare. 

Ca reacţie a guvernului Franco faţă de recunoaşterea de către Polonia a guvernului 
republican din exil a lui Girai, se anunţă la Madrid că guvernul spaniol n-a avut vreodată 
timp să examineze problema recunoaşterii celui polonez, impus de Soviete. 

Guvernul grec depune insistenţe pe lângă Damaschinos pentru a păstra mai departe 
funcţia de Regent. în schimb, grupările EAM intervin pe lângă aliaţi ca să fie evocată la 
Consiliul de Securitate problema greacă. 

Guvernul Statelor Unite a transmis republicilor americane o notă propunând constituirea 
unui comitet de uniune pan-americană în care să fie cuprinsă şi Argentina, în cazul în care 
guvernul Farrel ar da garanţii de modificare a actualei sale politici. 

Aseară şi Franţa şi-a comunicat acordul de participare la reuniunea miniştrilor de Externe 
începând cu 25 aprilie. 

12.4.46.Pe ordinea de zi a Consiliului va sta: 

- cererea Rusiei pentru abandonarea discuţiilor privitoare la Iran; 

- cererea Persiei pentru menţinerea chestiunii pe rol; 

- demersul Poloniei susţinut de Franţa, pentru examinarea regimului Franco. (Cu tot 
protestul Spaniei, cel puţin şase din 11 membri ai Consiliului sunt favorabili cererii 
poloneze). 

Evident că aceasta nu înseamnă şi învinuirea regimului spaniol că ameninţă pacea. între 
altele, Madridul dezminte categoric că mulţi nazişti nemți trăiesc acolo camuflaţi sub 
cetăţenie spaniolă, precum şi aserţiunea că uzine germane pentru cercetarea energiei 
atomice ar fi fost transferate în Spania. 

Cu privire la pericolul foametei în lume, deşi Truman a declarat că situaţia alimentară 
mondială e pe cale de îmbunătăţire, La Guardia crede că recolta viitoare nu va fi suficientă 
şi lăudând iniţiativa britanică de raţionalizare, apreciază că şi Statele Unite ar trebui să îi 
urmeze exemplul. La rândul său, Bevin a afirmat că Commonwealth-ul a răspuns admirabil 
cererii de grâne, ajungând aproape de limita raţionalizării, fapt care a mărit considerabil 
prestigiul Marii Britanii. 

Ţinând seama de insistența guvernului grec şi de demersul englez şi american, 
Damaschinos a consimţit să rămână mai departe Regent pentru perioada de tranziţie, adică 
până după ce plebiscitul se va fi pronunţat în problema Monarhiei. 

în privinţa alegerilor, raportul delegaților străini confirmă că ele au fost perfect libere şi 
că, din cei aproape 40% care s-au abținut abia 9% au făcut-o din motive de partid, aşa că 
acest fapt n-ar fi schimbat rezultatul final. 

Statele Unite s-au adresat Angliei care s-a raliat, şi Rusiei, care n-a răspuns nimic, pentru 
a reaminti guvernului român angajamentul luat faţă de aliaţi de a organiza alegeri până cel 
mai târziu în luna mai. 

Alegerile din Japonia au dat o majoritate hotărâtă pentru menţinerea Monarhiei şi a 
dinastiei imperiale. Din 336 deputaţi aleşi, 103 sunt liberali, 69 progresişti, 65 social- 
democrați, patru comunişti etc. Bineînţeles, aceştia din urmă protestază că alegerile au fost 
măsluite. 

Ştiri din Manciuria confirmă că la Harbin şi în alte localităţi de unde au plecat ruşii, ei au 
fost imediat înlocuiţi prin trupe chineze comuniste. 

Foştii miniştri din guvernul Antonescu au fost trimişi în judecată pentru 25 aprilie. 

13.4.46.Un acord a fost stabilit la Londra între guvernele britanic şi olandez pentru 
retragerea trupelor engleze din Jawa, în urma căruia şi Olanda va participa la ocuparea şi 
controlul unei regiuni din Germania. 

Există însă dificultăţi între Londra şi Paris din cauza pretenţiei franceze de a separa 
regiunile renană şi Ruhr de restul Germaniei, îngreunând realizarea acordului franco- 
britanic, spre completarea triunghiului cu Moscova. 

Mai există şi alte dificultăţi ce se desenează din partea ruşilor; New Statesman se 
întreabă dacă poziţia de izolare în care pare decis Stalin să se menţină, nu va provoca prin 
forţa lucrurilor un bloc occidental anti-bolşevic, ceea ce guvernul englez ar trebui din 
răsputeri a evita. Situaţia se va lămuri desigur la New-York unde Sovietele sunt decise a 
aduce din nou problema persană la punctul mort. 

Spania a cerut tuturor statelor reprezentate la Madrid să controleze în totală libertate 


aserţiunea poloneză cu privire la pretinsele uzine germane pentru energia atomică de pe 
teritoriul spaniol, ca să dovedească netemeinicia ei. 

Belgradul a hotărât să respecte toate tratatele internaţionale încheiate de guvernele 
jugoslave anterioare, ceea ce a netezit complet situaţia regimului Tito. 

Londra declară că, din momentul în care a recunoscut acest regim, a încetat sprijinul 
pentru partizanii regelui Petru şi, ca primă consecinţă, nu mai acordă niciun ajutor 
adversarilor lui Tito ce se află în zona britanică a Germaniei, cu excepţia doar a celui 
consimţit pentru refugiații politici. 

în ce priveşte întrunirea miniştrilor de Externe, Radio Moscova a şi anticipat, spunând că 
s-a stabilit acordul privind coloniile italiene ce vor fi administrate în comun de cei patru 
aliaţi, că Italia va plăti Rusiei 100 milioane dolari şi 200 milioane dolari Jugoslaviei, Albaniei 
şi Greciei. (De ce nimic - Franţei, care a pătimit cel mai mult de pe urma intrării în război a 
ltaliei?). 

Despre ai noştri, caraghioşi ca totdeauna, delegaţia pentru Conferinţa de pace stă cu 
geamantanele făcute, iar Guţă, dându-şi în fine seama de ridicolul în care se cufundă, a 
făcut pe bolnavul; astă seară ministerul de Externe spune la radio că nu e vorba de nicio 
plecare a vreunei delegaţii la Conferinţa de pace. 

Mai cu tâlc, în schimb, e călătoria la Moscova a delegaților guvernului maghiar, care 
încearcă să obţină câştig de cauză privitor la delimitarea viitoarelor graniţe cu România, cu 
toate că Groza a proclamat că frontiera noastră de vest va rămâne neschimbată, ştiut fiind 
că ruşii au pretins că ne vor susţine la conferinţă faţă de anglo- americani, dispuşi să 
convină la o rectificare. 

Gouin a primit azi în audienţă pe Stoilov, dar de faimosul Franasovici nu se aude nimic... 

Sunt informat că dacă ruşii reuşesc să smulgă Azerbaidjanul de sub dominaţia efectivă 
persană, această biată ţară îşi va pierde unicul grânar, restul de peste un milion km? fiind 
deşerturi şi stepe neproductive. Aud şi astă seară de la Moscova că primul ministru al 
acestei provincii (prin urmare ruşii continuă să menţină acolo un guveran autonom!), a decis 
împărţirea pământului şi împroprietărirea a unui milion de ţărani. 

Trebuie să recunoaştem că nici nu se mai ostenesc să varieze metodele!... 

14.4.46. La Guardia atenționează că dacă India nu primeşte grâu până în iunie, între 5 şi 
10 milioane indieni vor muri de foame, iar faţă de detaliile culese de Hoover în Germania, 
chiar dacă populaţia din zona sovietică ar fi redusă la „starvation”, fără un import masiv 
de alimente şi în zonele occidentale, vor izbucni în curând dezordini din cauza lipsurilor de 
hrană. 

în adevăr, pe când teritoriul Germaniei a pierdut 25% din suprafaţa agricolă anterioară 
(care oricum nu satisfăcea decât 85% a nevoilor), populaţia a crescut de la 67 la 72 
milioane, la care se mai adaugă 2 milioane de nemti aflaţi încă în străinătate. Acestea sunt 
cifre în faţa cărora frazele şi formulele reci n-au nicio acoperire. 

La Berlin, ca reacţie împotriva majorităţii social-democraţilor ce a refuzat fuziunea cu 
comuniştii, s-au pus bazele, artificiale desigur, ale unui partid de Uniune Socialistă, din 
fuziunea slabelor resturi de social-democraţi cu Partidul Comunist (care declară că renunţă 
la titulatură, însă nicidecum la strategia marxist-leninistă). 

Guvernul francez susţine crearea unui stat independent în Ruhr, dar este prea puţin 
probabil ca Naţiunile Unite să accepte o dezmembrare a Germaniei. 

în această situaţie, Franţa preferă o administraţie în „4” mai curând decât administrarea 
colectivă a ONU. Am impresia că la Paris se agită o formulă învechită, aceea a unui stat- 
tampon renan, menit a evita un viitor conflict franco-german. 

Pentru aceasta însă, ar fi trebuit: 

1. organizat un puternic stat viabil al Rinului din Alpi până la Marea Nordului, un soi de 
reminiscență a Lotharingiei tratatului de la Verdun şi 

2. să mai existe azi un pericol german, iar nu unul rusesc, care ar implica mai degrabă 
necesitatea unei „Lotharingii răsăritene” între Vistula şi Nistru, de la Baltică la Marea 
Neagră, puternic echipată şi susţinută de ONU. 

Presa anglo-americană se aşteaptă ca zilele următoare să fie iar destul de critice pentru 


eforturile de colaborare. 

2a „moarte prin inaniție’ 

Caietul VIII. Les convulsiona pour la paix 
https://biblioteca-digitala.ro / https://migl.ro 
344 

Dimitrie luraşcu 

Mai întâi, ştirile din New-York arată că în şedinţa de mâine a Consiliului de Securitate, 
cererea Rusiei de scoatere de pe rol a chestiunii persane va fi sigur respinsă, în timp ce 
solicitarea guvernului persan va fi desigur discutată şi analizată. 

Şi reclamaţia Poloniei, împotriva regimului Franco, la care aderă ruşii, francezii şi 
mexicanii va fi cu multă probabilitate respinsă, pe principiul de a nu se crea un precedent 
de ingerinţă în treburile interne ale unui stat, aceasta cu atât mai mult cu cât fostul 
ambasador al Poloniei la Madrid a publicat o declaraţie arătând că actualul guvern de la 
Varşovia „acţionează sub ameninţarea baionetelor ruseşti”. 

întrucât priveşte întrunirea de la Paris a celor „4” în data de 25 aprilie, nota dominantă 
nu este de optimism. Statele Unite sunt atât de convinse că până la sfârşit nu vor putea 
ajunge la niciun acomodament cu Sovietele, încât se gândesc foarte serios, pare-se, să 
recurgă la soluţia extremă de a nu mai ţine seama de pacta conventa cu aliaţii lor şi de a 
încheia tratate de pace separate cu statele foste satelite. 

Sigur că o asemenea soluţie n-ar fi ideală, deoarece s-ar normaliza de pildă, situaţia unei 
Românii care ar încheia pacea cu americanii; vom rămâne de fapt sub ocupaţie rusească?... 

Sunday Times este informat că la Paris, ruşii vor pretinde să păstreze în Ungaria, 
România şi Bugaria poziţiile de dominație exclusivă, vor cere mutarea sediului ONU în 
Europa, vor susţine să primească un mandat exclusiv asupra coloniilor italiene şi vor 
reclama 300 milioane dolari, ca despăgubiri din partea Italiei pentru ei şi acoliţii lor. 

Doi miniştri fără portofoliu din cabinetul grec, Venizelos şi Canelopoulos, au demisionat în 
urma telegramei adresate regelui George de către 165 deputaţi populişti, prin care 
mărturiseau credinţa lor monarhistă şi protestau în contra reînnoirii Regenţei lui 
Damaschinos. 

Generalul Marshall, reîntors de la Tchong-k'ing, a anunţat că situaţia din Manciuria este 
foarte gravă din cauza opoziţiei crescânde a comuniştilor care amplifică mereu conflictul 
existent cu trupele guvernamentale. 

15.4.46. Toată lumea este de acord la noi cu amânarea alegerilor până cel puţin la 
toamnă, adică până la plecarea ruşilor din ţară. 

Teama mare este că, de rândul acesta, aliaţii nu vor pretinde să executăm angajamentul 
luat, deşi n-ar fi nici în interesul lor ca lucrul să se facă în asemenea condiţii anormale. Nu e 
deci exclus ca pretenţia lor să fi fost formulată doar „pour la filme”. 

Privitor la delegaţia pentru conferinţa păcii, temându-se pe drept cuvânt de oprobiul ce-l 
vor purta mai târziu semnatarii actului, Tătărescu ţine cu orice chip să fie înglobaţi, în afara 
javrelor fenediste, şi reprezentanţi ai opoziţiei precum şi experţi tehnici, care să confere 
delegaţiei române mai multă greutate în opinia publică de la noi. 
pe „pentru a salva aparențele” 

Se loveşte, pare-se, atât de rezerva opoziţiei, cât şi de refuzul net al guvernului, fapt 
pentru care Guţă se simte „tres dans ses petits souliers”*, încercând un soi de rezistenţă 
pasivă. 

Un nou dar al Danaidelor înjghebat de ruşi cu guvernul este prelungirea de la şase la opt 
ani a termenului în care suntem obligaţi a executa toate clauzele armistiţiului; un răgaz a 
cărui generozitate se poate traduce printr-o prelungire a ocupaţiei. 

Problema statelor satelite ocupate a fost pusă de americani, arătând că sub ocupaţie 
străină aceste ţări nu pot spera să revină la o viaţă normală, astfel încât chestiunea va fi 
probabil prezentată explicit şi hotărât cu prilejul discutării în „4” a condiţiilor tratatelor de 
pace, pe care anglo-americanii nu înţeleg să le accepte ca pe o simplă parafrazare a 
convențiilor de armistițiu. 

în urma intervenţiei lui MacArthur relativ la situaţia din Japonia, făcută la conferinţa 


pentru alimentaţie de la Singapore, s-a recunoscut că în viitoarele trei luni problema nu se 
va îmbunătăţi, din cauza foametei îngrozitoare ce a început să bântuie acum şi în unele 
regiuni mai ales din India, dar şi din China. 

Cât despre Europa, în afară de problema germană unde lipsurile alimentare periclitează 
producţia şi mai cu seamă extracția cărbunelui din Ruhr, Hoover a sosit la Viena, fiind 
informat că mizeria şi aici este mare, iar condiţiunile cu foarte puţin mai bune decât în 
Polonia, considerată ca având cea mai grea situaţie. 

Guvernul de la Teheran a dat instrucţiuni delegatului său la Consiliul de Securitate pentru 
a-şi exprima încrederea că prevederile acordului ruso-persan vor fi în totul respectate şi 
pentru a anunţa că situaţia de atunci încoace este cu totul schimbată, că evacurarea 
trupelor sovietice continuă într-un ritm normal şi că, sub auspiciile acestui acord, vor avea 
loc în curând convorbiri pentru realizarea unei înţelegeri cu reprezentanţii Azerbaidjanului. 

Cu privire la reclamaţia poloneză, la New-York se vor discuta diversele aspecte ale 
regimului din Spania, fără însă a se păşi la măsuri imediate. Cu toate acestea, Girai a 
declarat că o acţiune împotriva lui Franco nu înseamnă deloc provocarea unui război civil, el 
preconizând mai ales sancţiuni economice. 

Moscova anunţă că toate oraşele din zona de ocupaţie rusească din Germania, s-au 
pronunţat în unanimitate pentru fuziunea social-democraţilor cu comuniştii, în timp ce în 
celelalte zone, ştirile anunţă că aceasta nu a întrunit decât cam o şesime din realele 
sentimente ale social-democraţilor germani. 

Se află că la Tchang-Tchung, capitala Manciuriei, au loc lupte îndărjite între trupele 
guvernamentale şi comuniştii care pun mâna pe totul imediat după plecarea ruşilor, în timp 
ce, reprezentantul acestora din Tchong-k'ing declară că sunt în dreptul lor să ocupe totul. 

La Sofia au avut loc manifestări anti-britanice. 

67 „foarte strămtoraf 

Ca o bombă, au sosit astă seară la New-York ultimele instrucţiuni de la Teheran, care în 
urma reînoitelor asigurări ale ambasadorului sovietic că toate trupele ruseşti vor părăsi 
necondiţionat teritoriul până la 6 mai, ordonă delegatului său la Consiliul de Securitate să 
retragă cererea Persiei de pe ordinea de zi. 

Rămâne de văzut care va fi acum reacţia celorlalţi membri. Mai ales că informaţii de la 
Teheran spun că, atâta vreme cât ruşii vor interzice corespondenţilor străini să pătrundă în 
Azerbaidjan, va fi greu de stabilit dacă şi în ce măsură ruşii chiar pleacă. 

16.4.46. încercarea ticluită la Teheran nu pare să fi reuşit, deoarece Consiliul şi-a 
amânat discuţia pe azi, după ce o seamă de state au respins cererea rusească, Polonia fiind 
singura să susţină pe ruşi, iar Franţa căutând o formulă conciliatorie, ca secretarul general 
să fie informat de lichidarea chestiunii spre a putea raporta la rândul său. Cadogan a spus 
că până la 6 mai Consiliul de Securitate ar putea evita să ia în discuţie problema iraniană, 
urmând ca atunci să se pronunţe asupra perfectei executări a angajamentelor sovietice. 

Răspunzând cererii franceze de a se discuta la Paris şi chestiunea germană (zona Ruhr şi 
Renania), Byrnes a declarat că cererea franceză n-ar putea fi luată în considerare decât 
după ce se va fi stabilit acordul asupra tratatelor de pace cu statele foste satelite, obiectul 
de bază al conferinţei. 

Spre a înlătura definitiv acuzele poloneze asupra existenţei unei uzine camuflate cu 
savanţi nemți pentru studiul energiei atomice în localitatea Portugaletto, la 8 km nord de 
Bilbao, guvernul spaniol a trimis invitaţii tuturor misiunilor acreditate la Madrid pentru 
verificarea inanităţii acestor afirmaţii. 

în sânul Adunării Naţionale Franceze se desenează o ruptură între majoritatea Camerei 
compusă din socialişti şi comunişti şi Partidul Republican Popular (catolic) care este în 
favoarea sistemului bicameral (deci contra desființării Senatului), pentru dreptul de 
dizolvare rezervat preşedintelui Republicii şi pentru independenţa puterii judecătoreşti faţă 
de influenţele politice. Cum, după toate probabilitățile, acest partid va rămâne în minoritate, 
el este hotărât a-şi îndemna partizanii să voteze împotriva Constituţiei la viitoarele alegeri. 

Tsaldaris a fost numit şef al Partidului Populist grec şi va deveni probabil preşedinte de 


Consiliu. Cei doi miniştri care-şi înaintaseră demisiile vor rămâne în guvern. 

17.4.46. Dezbaterile din Consiliul de Securitate asupra Persiei au fost amânate cu două 
zile din cauza intervenţiei neaşteptate a Secretarului General al Naţiunilor Unite, Trygve Lie, 
care a prezentat un raport relativ la aspectul legal al chestiunii de a şti în ce măsură 
Consiliul de Securitate este îndreptăţit să menţină cazul iranian pe ordinea de zi, astfel încât 
comitetul de experţi va avea să examineze acest raport, avizând la rândul său Consiliul. 

Foarte dârz, Gromyko a ironizat pe Stettinius şi pe Cadogan, care au pretenţia să ştie mai 
bine decât guvernul persan însuşi care îi este interesul; van Klaeffens a ripostat, 

afirmând că singur Consiliul e stăpân pe ordinea sa de zi, căci altfel ar fi uşor unui stat mic 
după ce a adresat o plângere, să fie intimidat de o mare putere care ar exercita presiuni 
asupră-i pentru a-şi retrage plângerea. 

în memorandumul său, Lie argumentează că din punct de vedere legal, normal ar fi ca 
acest caz să fie retras de pe ordinea de zi, afară doar de cazul în care Consiliul socoteşte că 
ar exista o reală ameninţare a păcii; deci, cu această unică excepţie, menţinerea cazului ar 
constitui un precedent periculos. 

lată cum un prost poate încurca lucrurile... 

Trebuie făcută evident o legătură şi cu declaraţia lui Gavan Sultaneh că guvernul persan 
va întrebuința forţa pentru menţinerea păcii interne, acesta după ce s-a răspândit zvonul că 
în Azebaidjan ar fi izbucnit tulburări între organele guvernamentale şi forţele aşa-zisului 
guvern autonom de acolo. 

Se pare că, până la sfârşit, cele trei partide de guvernământ din Franţa se vor pune de 
acord pentru menţinerea coaliţiei. 

Hoover a sosit la Atena, de unde va pleca la Cairo. 

în Grecia, cei trei miniştri fără portofoliu, Venizelos, Canelopoulos şi Papandreu s-au decis 
totuşi să demisioneze dacă nu li se dau câte un portofoliu administrativ. 

în Camera Lorzilor, Lordul Vansittard a protestat împotriva unei restabiliri de guvern 
central în Germania, care, în chipul acesta, ar ameninţa din nou securitatea europeană; 
Lordul-cancelar Jovitt a susţinut cu simpatie punctul de vedere al Franţei, unde încă trăiesc 
oameni care şi-au văzut ţara invadată şi devastată în trei rânduri de către germani. 

Vansittard a mai spus - ceea ce ziarele de la noi se feresc să reproducă - cum că, în zona 
rusească, comuniştii germani bat toba naţionalismului, transformând doar: „Ein Volk, ein 
Reich, ein Fuihrer'* în „Ein Volk, ein Reich, ein Kommissăr”?... 

Attlee a declarat că din octombrie 1941 până în martie 1946, Marea Britanie a remis 
Rusiei materiale de război, materii prime şi fabricate, medicamente etc. în valoare totală de 
430 milioane livre sterline. 

Gazetara americană Ann McCormick scrie că Bymes este decis să nu se înapoieze de la 
Paris, decât după ce va fi stabilit acordul definitiv cu privire la pacea în Europa, socotind 
această Conferinţă drept cea mai importantă de la terminarea războiului. 

în această privinţă, se pare că atât ruşii cât şi americanii ar fi dispuşi a nu mai ridica 
chestiunea unei retrocedări teritoriale ungurilor în nord-vestul Transilvaniei: ruşii fiindcă ne- 
au promis-o de la început, aliaţii din cauza vizitei neoportune făcută de guvernul maghiar la 
Moscova. 

68 „un popor, un imperiu, un Conducător” 
63 „un popor, un imperiu, un Comisar” 
Caietul VIII. Les convulsions pourla paix 

La Budapesta s-ar ventila trei formule în această privinţă: 

1. un coridor care să lege scaunele secuieşti de Ungaria; 

2. o cesiune de 8-9000 km?, sau în cel mai rău caz 

3. o simplă rectificare de fruntarie la vest, care şi ea ar comporta l-2000 km? 

Englezii de la noi afirmă că, dacă americanii nu ridică nicio pretenţie în această privinţă, 
Anglia nu are nimic de zis, iar locotenentul lui Scuyller exprimă convingerea că această 


problemă nu se va mai pune în discuţie. La rândul său, Guţă a declarat lui Haţieganu că 
lorgu lordan de la Moscova l-a informat că Sovietele au refuzat să dea ascultare ungurilor, 
dar lucrul nu este încă confirmat. 

în tot cazul, partidele de opoziţie doresc să trimită la Paris şi în mai multe locuri din 
Occident mesageri oficioşi, care să nu facă parte din actuala delegaţie română, pentru a 
încerca să contribuie la crearea unei atmosfere favorabile României. Se pare că Groza ar fi 
de acord, rămâne de văzut dacă şi ruşii vor admite această iniţiativă. 

în niciun caz, nici liberalii, nici ţărăniştii nu vor să participe la discuţii şi nici să avalizeze 
prin semnătura lor condiţiile ce ni se vor impune. 

Guşti pleacă în Statele Unite pe socotela sa, ca să se ocupe de probleme de sociologie, 
făcând totdată şi propagandă României; pleacă totuşi cu asentimentul ruşilor şi cu 
susţinerea guvernului. A lins prea multe talere, ca să nu se înfrupte şi din blidul comunist. 

18.4.46. în şedinţa de ieri a Consiliului de Securitate, delegatul Poloniei a citit 
„rechizitoriul în contra regimului Franco, acuzându-l de a continua să ajute pe naziştii 
ascunşi în Spania, de a fabrica arme noi după modele din Germania, de a întreţine o armată 
de 600.000 oameni şi, în general, de a prezenta un pericol neîncetat pentru pacea Europei. 
Cere ca în mod colectiv, statele democrate să rupă relaţiile diplomatice cu Madridul. 

Franţa şi Mexicul au susţinut teza poloneză. Delegatul Olandei s-a opus propunerii, iar 
Stettinius a declarat că, deşi este în contra regimului Franco, guvernul american doreşte ca 
înlăturarea sa să se facă fără război civil, pe cale paşnică printr-o mişcare interioară a 
poporului spaniol. (Concentrarea forţelor spaniole la graniţa franceză s-a produs numai după 
ce Parisul a ordonat închiderea frontierei). 

Din cauza demisiei celor trei miniştri greci, guvernul de coaliţie a căzut după 13 zile şi e 
vorba acum ca Tsaldaris să încerce a forma un cabinet populist (monarhist) omogen, care 
bineînţeles va face tot posibilul pentru aducerea Regelui pe Tron. 

La Haga, au avut loc negocieri între Olanda, Belgia şi Luxemburg în vederea unui acord 
economic şi a unei uniuni vamale tripartite. 

Guvernul de la Teheran a edictat o foarte strictă cenzură a presei în ce priveşte ştirile 
corespondenţilor străini. De aceea probabil, autorităţile sovietice au ridicat acum interdicţia 
pentru ziarişti să pătrundă în Azerbaidjan. Este totuşi surprinzător că acei trei deputat! 
englezi trimişi în Persia să ancheteze asupra situaţiei de fapt au fost nevoiţi a se întoarce la 
Londra, fără să fi obţinut autorizarea vizitării Azerbaidjanului. 

Noul guvern Tsaldaris a depus azi jurământul în faţa Regentului şi Moscova urlă că acest 
cabinet e plin de colaboraţionişti şi de anti-democraţi. 

Lucrul grav însă l-a declarat Hoover la Atena: că, dacă până la 1 mai Anglia şi Canada nu 
trimit 100.000 tone de grâu în Europa (din cantitatea ce soseşte din Australia, Statele Unite 
asigurând pe englezi că li se va restitui acest avans), atunci populaţia greacă va trebui să 
reducă raţia zilnică de la 900 la 500 sau chiar 400 calorii. 

în Manciuria, trupele comuniste au ocupat aproape complet capitala, unde încă se dau 
lupte şi unde ajutoarele trimise de guvern vor sosi probabil prea târziu. 

Ştiri neoficiale sosite astă seară anunţă că avizul comisiei de experţi va propune 
Consiliului de Securitate menţinerea pe rol a problemei persane. 

19.4.46. Bymes soseşte la Paris, însoţit de senatorii Conolly şi Vandenberg, ca 
reprezentanţi ai voinţei Congresului, dar mai ales că ambii şi-au exprimat destul de hotărât 
sentimentul lor faţă de ruşi. Numai după ce miniştrii de Externe se vor fi pus de acord (dacă 
vor reuşi s-o facă), se va decide şi data la care se va deschide conferinţa păcii, amânată 
până acum fără termen. 

Cu privire la problema spaniolă, Consiliul şi-a amânat discuţiile până marţi, urmând a lua 
în considerare un amendament australian care propune să se numească o sub-comisie din 
cinci membri care să obţină până la 17 mai informaţii pe cale diplomatică relativ la: 

1. situaţia din Spania trebuie considerată ca fiind de ordin intern sau internaţional? 

2. ar putea ea avea complicaţii sau litigii de ordin internaţional? 

3. în acest caz, ameninţă ea oare pacea mondială? 

Respingând mai toate capetele de acuzare poloneze ca neverificate, Cadogan a 


argumentat în favoarea menţinerii raporturilor diplomatice, misiunile străine de la Madrid 
fiind un mijloc de control al politicii regimului Franco, pe când, odată rupte aceste relaţii, s- 
ar lăsa câmp liber eventualelor intrigi germane. 

Preşedintele Truman a rugat pe Hoover să-şi întrerupă călătoria spre a prezenta raportul 
asupra celor constatate în Europa, ca să convingă pe americani asupra gravităţii situaţiei. 

Cererea de împrumut a Angliei de circa 3,5 miliarde dolari va trece probabil în Senat cu o 
majoritate de 18-20 voturi. în ce priveşte miliardul solicitat de Rusia, Statele Unite sunt 
dispuse a începe negocieri în luna mai. 

Marţi începe la Londra conferinţa primilor miniştri ai Commonwea/th-ului pentru 
elaborarea unui plan comun de apărare a Imperiului în condiţiile apariţiei bombei atomice. 
Acest început ar putea fi urmat, după cum se preconizează pe ambele maluri ale 
Atlanticului, de o înţelegere anglo-americană privind uniformizarea armamentului, a 
uniformelor, a aviaţiei etc. pentru realizarea unor armate perfect interchangeables, primul 
Caietul VIII. Les convulsions pourla paix 

pas către o armată de pace a unei federaţii mondiale (în previziunea cărei ameninţări, nu 
este prea greu de înţeles). 

Marshall a sosit la Tchong- King şi e posibil ca în China, regiunea cea mai nevralgică de 
pe glob, să asistăm în curând la ciocnirea celor două forţe adverse. 

Rădescu, cu care m-am plimbat azi, e convins că ruşii vor ceda, iar dacă le ia Dumnezeu 
minţile şi pornesc pe faţă la agresiune, Tele încâlcite se vor descurca cu foarfecă, fără milă, 
dar după ce se va fi dovedit lumii că s-a încercat tot ceea ce omeneşte era posibil pentru o 
formulă împăciuitoare, dar că totul a fost zadarnic. 

Tot el mi-a spus că situaţia lui Guţă în guvern este tot mai şubredă, că ar fi vorba să i se 
ia diversele ministere şi că ruşii i-ar fi făcut cunoscut că n-ar putea pleca cu delegaţia la 
Paris, decât dacă până atunci se vor întoarce în ţară D-na Tătărescu împreună cu copilul lor. 
Aceasta din cauza suspiciunii la care a dat naştere faptul decorării sale atât de neaşteptate 
de către Rege (fără o recomandare din partea lui Groza). 

Se pretinde că Franasovici ar fi adus o scrisoare din partea lui Carol, în care se arată rolul 
lui Tătărescu devotat Dinastiei şi că, auzind că Maniu, revoltat, ar fi voit să restituie 
decoraţiile, ar fi spus că n-ar fi bine să facă un asemenea gest necugetat, pentru că el 
(Suveranul) a socotit bine ce-a făcut şi că Maniu îi va da dreptate când va şti despre ce e 
vorba. 

O vom vedea-o şi pe asta: Guţă, omul providenţial, sacrificându-se pe altarul Patriei şi al 
Monarhiei... 

Generalul Umberto Nobile candidează pe listele comuniste. Nici nu s-ar fi putut altceva 
din partea celui care a abandonat pe Amundesen în tragicul şi nefastul său raid la Polul 
nord. 

20.4.46. Până marţi, când se va întruni Consiliul de Securitate, lumea face fel de fel de 
presupuneri şi perspectivele sunt că aliaţii nu se vor lăsa încălecaţi de ruşi. 

De aceea, presa sovietică fulgeră şi tună în contra americanilor, scriind că după cum s-au 
comportat în cazul Iranului, se vor împotrivi şi atacului ce se dă acum în contra regimului 
Franco, înseamnă că vor dovedi totala rea credinţă faţă de URSS. 

Totuşi, conform ştirilor de la Moscova, s-ar părea că guvernul englez ar fi sfătuit pe 
Franco, prin ambasadorul său de la Madrid, să demisioneze şi că ar fi rugat pe Salazar să 
intervină şi el în acelaşi sens. Faţă de acuzările ce i s-au adus, Franco a declarat că cei 
vinovaţi de starea de tensiune de la graniţa franco-spaniolă sunt comuniştii francezi cu 
activitatea lor agresivă. 

Adunarea Naţională Franceză a adoptat cu 309 voturi contra 289, proiectul de Constituţie 
a celei de-a IV-a Republici. în ciuda opoziţiei catolicilor, se pare că va continua colaborarea 
guvernamentală a acestora. 

într-un apel la radio, Truman a cerut poporului american ca două zile/săptămână să nu 
mănânce mai mult decât mănâncă în genere lumea în Europa. Guvernul american a 

decis să se utilizeze cu 25% mai puţină făină, iar surplusul să fie trimis sub forma de grâne 
statelor în nevoie, în special Cehoslovaciei, Austriei, Poloniei, Jugoslaviei, Albaniei şi Chinei. 

Hoover declară la Cairo că este absolută nevoie ca în viitoarele patru luni să fie aduse în 
Europa 5,3 milioane tone alimente. Dacă se ţine seama şi de lipsurile din Asia, necesarul se 
ridică la 11 milioane tone. 

Ce vor deveni însă aceste populaţii dacă nu primesc cele 5,3 milioane tone ce lipsesc 
acum? Ar fi tragic să ne închipuim rezultatul, dacă eforturile Statelor Unite, Australiei, 
Argentinei, Rusiei şi Angliei nu vor reuşi a umple acest gol. 

în Palestina numărul greviştilor în problema măririi salariilor a crescut la 100.000. E 
singurul punct asupra căruia se manifestă o solidaritate iudeo-arabă. 

O notă americană arată Rusiei condiţiile în care s-ar putea încheia împrumutul solicitat. 
Se presupune că ar fi vorba de lichidarea contractului de împrumut-închiriere din perioada 
războiului şi de participarea Rusiei la Banca Mondială de colaborare monetară. 

21.4.46. în ziua de Paşte, presa londoneză discută mai ales problema raporturilor dintre 
Rusia şi puterile occidentale ce se va pune peste trei zile, cu prilejul conferinţei miniştrilor 
de Externe. După toate probabilitățile, discuţiile se vor lovi de mari dificultăţi, mai ales din 
cauza absenței Franţei de la convorbirile relative la toate celelalte state satelite cu excepţia 
Italiei şi prin faptul că, în loc de a privi întregul ansamblu al problemei, se vor examina 
chestiunile în mod separat. 

Se presupune că ruşii vor pretinde ca Ungaria, România, Bulgaria să rămână în lotul 
sferei lor de influenţă, pe când Italia va căuta să se pună sub ocrotirea occidentalilor. 
Ziarele engleze îşi pun întrebarea dacă Triest, principalul port al Europei centrale, va cădea 
în lotul vestic sau va deveni port rusesc. 

Hebdomadarul conservator Observer aproape chiar că recunoaşte nevoia ca aliaţii să se 
pună de acord pe baza acceptării condiţiilor formulate de ruşi pentru Ungaria, România şi 
Bulgaria, în schimbul acceptării condiţiilor occidentalilor pentru Italia, adăugând că de fapt 
starea de pace există chiar pe aceste baze între Rusia şi cele trei state, după cum ea există 
între puterile occidentale şi Italia. 

Presa engleză socoteşte că pe aceste baze trebuie considerată reclamaţia de despăgubiri 
de război din partea Sovietelor faţă de Italia, care până la urmă se traduce prin plata făcută 
ruşilor de către englezi şi americani, după cum cererea de dezarmare a Ungariei, României 
şi Bulgariei este privită de ruşi, ca o pretenţie a aliaţilor occidentali de a dezarma parţial 
însăşi Armata Roşie. 

Este evident că mentalitatea anglo-saxonă reacţionează diferit de a noastră şi de asta 
mă întreb, dacă punând astfel chestiunea, presa britanică nu urmăreşte tocmai o reacţie 
contrară din partea propriilor lor guverne şi a opiniei publice? 

Cu toate acestea, perspectivele noastre sunt încă foarte întunecate şi ne aflăm încă 
departe de un orizont clar. 

în ajunul plecării sale de la Cairo spre Extremul Orient, Hoover a declarat că spre sfârşitul 
lunii septembrie criza alimentară va lua sfârşit, dar că deocamdată „the worid food situation 
is the greatest crisis ever faced by humanity”.7 

Un mic amănunt destul de semnificativ privitor la felul în care se face bucătăria 
interioară la noi: Filotti pregătise din vreme la ministerul de Externe toată documentaţia 
necesară pentru eventuala susţinere a drepturilor noastre la conferinţa de pace şi o avea 
aşezată în cuiere, pentru a fi gata să plece în orice moment odată cu delegaţia. Acum patru 
zile se trezeşte în biroul său cu trei agenţi ai Siguranţei care-i cer să examineze conţinutul 
materialului (or fi ştiut poate că el conţine şi chestiunea Bucovinei şi a Basarabiei?) El se 
opune, ei insistă şi se vede nevoit până la urmă să le dea cheile. După ce şi-au băgat nasul 
în toate, agenţii sigilează cuierele, iar Filotti se socoteşte îndreptăţit să se simtă vexat şi să- 
şi prezinte demisia lui Guţă. 

„Décidément, la confiance règne parmi les membres du gouvernement.... 1 

24.4.46. Complet epuizat de eforturile depuse în ultima vreme, Lord Keynes moare la 66 
ani, abia întors de la conferințele ţinute în America. [...] 


în Anglia, se accelerează măsurile de economisire a cerealelor şi după asigurările 
Canadei şi ale Statelor Unite de a-i restitui în septembrie avansurile făcute, guvernul 
britanic a decis să trimită imediat din stocurile sale 200.000 tone regiunilor înfometate. 
Ministrul american Anderson arată însă că La Guardia cere neapărat 700.000 tone lunar, din 
care abia jumătate pot fi asigurate. 

Acum, în ajunul conferinţei de la Paris, toate spiritele sunt răscolite şi fiecare naţiune vine 
cu revendicările sale. 

Grecia cere Epirul de Nord de la Albania şi propune trimiterea acolo de expert militari 
străini; în Austria au loc manifestări pentru realipirea Tirolului meridional şi cancelarul 
Renner consideră nimerit ca acest caz să fie evocat în faţa Consiliului de Securitate; Franţa 
insistă şi Daily Telegraph crede că ceilalţi trei vor accepta să discute Ruhr-ul, Renania şi 
Saar, ceea ce ar implica dezintegrarea unităţii germane; Belgia şi Olanda pretind ca în acest 
caz să ia şi ele parte la convorbiri. 

Delegații se adună azi la Paris: Bevin soseşte cu noul ambasador englez la Moscova, 
Bymes cu cei doi senatori, iar delegaţia rusă e aproape completă. 

Prin Radio Bucureşti, se află totuşi că Sovietele pretind că sosirea lui Molotov şi a lui 
Vişinski va fi în funcţie de cele ce se întâmplă la New-York. 

Acolo, ruşii au avut aseară o înfrângere: cu toată insistența lui Gromyko, şi cu toate că 
Bonnet propusese amânarea până în septembrie, Consiliul a decis cu opt voturi contra trei 
(rus, polon şi francez) să menţină chestiunea persană pe ordinea de zi. 
gi „problema, pe plan mondial, a alimentaţiei este cea mai gravă criză trăită vrodată de 
omenire’ 
ge „Este cert că încrederea domneşte printre membrii guvernului...” 

Gromyko n-a mai părăsit sala şi lumea crede că a triumfat spiritul Chartei şi autoritatea 
Consiliului. 

Cu toate acestea, apreciază presa engleză, sunt slabe speranţe ca întrunirea celor A" de 
la Paris să dea rezultate decisive pentru soluţionarea problemelor. [...] 

La conferinţa imperială de la Londra se vor discuta numeroase probleme, în ordinea 
probabilă: 

1. Chestiunea Pacificului, unde războiul din Manciuria este virtualmente început, 
trupele guvernamentale fiind la 70 km de Tchang-Tchung, ocupat de 80.000 comunişti şi 
unde generalul Eisenhower a pornit pe neaşteptate într-o inspecţie a Extremului Orient. 

2. Organizarea Commonwealth-ului britanic pe baza principiului de libertate completă 
pentru fiecare membru de a părăsi asociaţia dacă o doreşte (cazul se pune pentru India) [...] 

3. Rezolvarea crizei alimentare. 

4. Urmărirea conferinţei de la Paris, unde britanicii sunt de acord să afirme interesul 
imediat şi direct în fixarea condiţiilor de pace ale Italiei şi în lămurirea problemei 
Mediteranei, dar mărturisind (deocamdată, zic eu cu un rest de speranţă) interesul lor foarte 
relativ şi în rezolvarea păcii cu Ungaria, România şi Bulgaria, ceea ce înseamnă că suntem 
abandonaţi ruşilor. 

în legătură cu pacea, mă întreb ce zice Londra la vestea că primul ministru al Finlandei 
tratează la Moscova elaborarea unui tratat de pace „permanentă” cu Sovietele, fără a mai 
ţine seama de prezenţa Angliei... 

La Teheran a sosit Le Rougetel, în timp ce Azerbaidjanul ameninţă guvernul central că nu 
va mai tolera agresivitatea autorităţilor iraniene, pe când Gavan Sultaneh anunţă oficial că 
vor începe convorbiri în vederea acordării autonomiei acestei provincii. 

Să vedem ce se va petrece după 6 mai când, de bine, de rău, ruşii şi persanii vor 
comunica la New-York că trupele sovietice au părăsit teritoriul Persiei. 

Un partid liberal de opoziţie s-a înjghebat în Ungaria cu deputăţii excluşi, la ordinul 
ruşilor, din guvernul de coaliţie. 

Social-democraţii germani, fuzionaţi cu comuniştii la Berlin, s-au întrunit pentru 
elaborarea unei Constituţii, în timp ce în celelalte zone de ocupaţie, social-democraţii rezistă 
cu înverşunare. Demn de semnalat că autoritatea militară britanică a Berlinului a cerut 
imperios demiterea imediată a celor 14 delegaţi social-democraţi care asistă ca simpli 


invitaţi la şedinţa acestei formaţiuni fuzionate, dar care prin surprindere au fost aleşi în 
biroul central al formaţiunii. 

Partidul Socialist francez a refuzat să acţioneze în comun cu comuniştii pentru susţinerea 
campaniei în vederea referendumului din 7 mai pentru noua Constituţie. 

Mari manifestații la Atena, în toate bisericile, pentru Rege, în ziua de Sf. Gheorghe. 
Caietul VIII. Las convulsiona potir la paix 

Astă seară a sosit la Paris şi restul delegaţiei ruse, compusă din 100 persoane, în frunte 
cu Molotov şi Vişinski pentru conferinţa preliminară de la Palais du Luxembourg. S-ar părea 
că intransigenţa lor agresivă s-a mai muiat... 

Bineînţeles, convorbirile vor fi secretissime şi cei patru vor publica un comunicat la 
sfârşit, care nu va zice nimic. Bidault socoteşte că Germania constituie cheia Europei şi a 
întregii lumi şi că deci un acord în problema germană, va însemna posibilitatea unei 
înţelegeri asupra tuturor problemelor mondiale. 

Guvernul italian cere să i se acorde dreptul de a avea o armată, deoarece va deveni una 
din Naţiunile Unite etc. Fiecare, unde-l doare... 

Statele Unite au acordat Poloniei un credit de 90 milioane dolari pentru cumpărare de 
locomotive şi diverse alte furnituri, majoritatea din America, cu promisiunea fermă a 
guvernului de la Varşovia de a organiza alegeri libere, conformându-se în totul prevederilor 
de laYaltaşi Potsdam. 

Acordul fino-sovietic are mai ales un caracter economic şi prevede furnizarea de către 
Rusia a 100.000 tone cereale, ajutor industrial, mijloace de transport etc., precum şi 
scutirea pentru Finlanda a mai restitui bunurile sovietice. 

Cortesul spaniol a hotărât confiscarea şi împărţirea pământului, promițând totuşi o 
oarecare despăgubire. 

în Anglia e prevăzută construirea de 20 centre urbane noi cu o populaţie de circa 50.000 
locuitori fiecare. 

Grevele din Palestina s-au încheiat. 

Cadavrul lui Mussolini a dispărut din cimitirul de la Milano. Se pretinde că a fost furat de 
fascişti fideli şi că ar avea de gând să-l depună la picioarele Monumentului soldatului 
necunoscut din Roma, ca să şteargă oprobiul asasinării şi profanării sale sacrilege. 

26.4.46. La Paris, Conferinţa celor patru a debutat prin convenirea asupra aspectelor de 
procedură, iar ruşii au acceptat ca toţi patru să ia parte la toate discuţiile privitoare la 
tratatele de pace cu cele cinci state foste satelite, rămânând însă să le semneze numai cei 
ce au participat la convențiile respective de armistițiu. Rusia se opune însă la propunerea 
Franţei pentru discutarea, cu acelaşi prilej, a problemei Ruhr, Renania şi Saar, ca şi la 
retragerea trupelor de ocupaţie din Austria. 

Consiliul de Securitate va vota luni rezoluţia Australiei în privinţa regimului Franco, 
completată cu sugestiile franceză şi poloneză pentru sub-comisia de experţi. 

Gromyko însuşi şi-a modificat atitudinea, dar nu s-a putut împiedica a încerca o filipică în 
contra politicii din trecut a Angliei, care, nevoind să ia la timp o poziţie fermă, a permis 
agresiunea japoneză în Manciuria, a lui Mussolini în Abisinia, a lui Hitler în Austria şi a 
ambilor în Spania republicană. 

Nu simte el oare sub picioare un teren oarecum arzător? Dar doza de inconştienţă a 
ruşilor constituie tocmai forţa lor dezarmantă... 

în conferinţa Commonivea/f/r-ului de la Londra s-a convenit ca, în chestiunea Pacificului, 
să fie invitate toate puterile interesate: Statele Unite, Olanda, Portugalia, pe lângă Anglia, 
Australia şi Noua Zeelandă. Acest plan de lucru trebuie privit în lumina întregii situaţii 
internaţionale şi pus în legătură cu articolul din New-Yorfc Hera/d Tribune intitulat „Ultima 
şansă de la Paris”, cât şi cu declaraţiile lui Eisenhower despre menţinerea forţei armatei 
americane, încheiată cu fraza: „Până când organizarea Naţiunilor Unite va fi în stare să 
asigure securitatea Statelor Unite, americanii sunt nevoiţi a-şi garanta ei înşişi propria 


securitate.” 

La noi, guvernul anunţă că alegerile se vor ţine la 23 august. Cu fenedişti înarmaţi şi cu 
baionetele ruseşti în spate, e lesne de ghicit rezultatul. 

Din New Delhi se anunţă că Partidul Congresului a ales ca preşedinte pe Pandit Nehru, în 
locul celui precedent care, fiind mahomedan, era considerat de partidul acestora ca 
trădător, constituind poate cel mai serios obstacol pentru încercarea unei împăcări în India. 

Astă seară, s-a stabilit la Paris un acord preliminar asupra preambulului tratatului de 
pace cu ltalia. Se va examina ce material militar a rămas în bună stare spre a servi ca 
reparaţii de război. 

Mâine se va analiza probabil Dodecanezul şi problema graniţelor cu Franţa şi cu Austria. 
Convorbiri Bevin-Bidault pe chestiunea Germaniei. 

în Raiul Sovietic 

28.4.46. Aseară a vorbit Guţă la radio, inaugurând seria conferinţelor intitulate: „De 
vorbă cu ţara”. Evident că ceea ce a spus este corect: a arătat că România e îndreptăţită să 
se aştepte la un spirit de justiţie din partea aliaţilor, căci ne-am comportat ca adevăraţi 
aliaţi, luptând alături de ruşi timp de opt luni cu 20 divizii, adică contribuind la victorie cu 
efective care ne-au clasat a 4-a forţă beligerantă în contra Germaniei. A adăugat că, prin 
alegeri, vom putea restabili legalmente şi viaţa normală de stat şi că prin afirmarea şi 
consacrarea politicii guvernului (deci se prezintă pe listele END), poporul român va face act 
de conservare, pe când votând cu „forţele oculte” ce | se opun, ar însemna să facă act de 
dărâmare. 

în concluzie, cere ca poziţia de colaborare cu URSS să fie la baza politicii de mâine a 
României, recunoscând că trebuie să ne alăturăm celei mai puternice forţe politice şi 
militare din lume. „Tara are de ales între înţelegere şi colaborare, sau blocul urii şi al izolării 
neînţelegătoare.” Este în rezumat un soi de ameninţare, care denotă şi o reală preocupare 
pentru rezultatul viitoarelor alegeri, dar mai ales o totală amnezie despre tot ce a făcut şi a 
zis înainte de era fenedistă, ca şi cum s-ar fi născut la 6 martie 1945. 

Radio Londra a anunţat că Tătărescu va merge la Paris ca să susţină graniţa de vest în 
contra revendicărilor maghiare. De se va duce, nu ştiu, dar că ungurii vor ridica acolo glasul, 
asta e sigur. 

Adunarea constituţională a Franţei şi-a încheiat existenţa, urmând ca la 5 mai să aibă loc 
un referendum popular, iar la 6 iunie alegeri generale. 

La conferinţa miniştrilor de Externe s-a luat în discuţie cazul Italiei, şi de teama ciocnirilor 
de interese, s-a stabilit cu multă circumspecţie un acord asupra celei mai simple probleme: 
soarta flotei de război italiene, în timp ce toate celelalte (graniţele, Triestul, Dodecanezul, 
coloniile, reparaţiile) sunt cu mult prea delicate spre a fi abordate de la început. 

Relativ la cererea rusească de 300 milioane dolari (din care două treimi pentru Grecia şi 
Jugoslavia şi o treime pentru Soviete), Bymes a refuzat-o categoric, arătând că Italia e 
săracă lipită, că UNRRA va trebui să-i furnizeze mărfuri pentru o valoare de 500 milioane 
dolari spre a putea menţine un minim nivel de viaţă economică şi că deci a pretinde Italiei 
să plătească despăgubiri, ar însemna pur şi simplu a le cere Statelor Unite, că, de altfel, 
Anglia şi Franţa ar avea mai mult drept la despăgubiri decât Sovietele, care nu au niciunul. 

Pretenţia Rusiei de i se da mandat asupra Tripolitaniei va fi o altă piatră de încercare. 
Acordul privitor la flotă a stabilit să se lase Italiei patru crucişătoare, să se scufunde toate 

submarinele, iar restul unităţilor să se împartă între Anglia, Franţa şi Rusia, plus Grecia şi 
Jugoslavia. 

Tot în legătură cu Italia, se spune că în urma votului atât de semnificativ al congresului 
creştin-democrat pentru Republică, familia regală a Casei de Savoia (cea mai veche dinastie 
domnitoare din lume după cea japoneză, care e şi ea bătută de furtună), a decis să se 


stabilească în Elveţia. 

La Paris, guvernul cehoslovac cere ca regiunea Glatz din Silezia ce tomnează o enclavă 
pe graniţa nord-vestică să fie înglobată teritoriului Cehoslovaciei, în loc de a face parte din 
Polonia, precum se hotărâse la Potsdam. 

în ce priveşte Austria, ruşii se opun cererii aliaţilor de a încheia pacea cât mai curând şi 
de a retrage trupele de ocupaţie, sub cuvânt că democratizarea nu e încă destul de serios 
înfăptuită acolo. Lupta se dă acum pe faţă, căci ruşii dovedesc ferma hotărâre de a nu 
părăsi posturile lor avansate. 

La Guardia, care speră ca în mai sau în iunie să aducă un milion tone de alimente în 
Europa, socoteşte că Austria lăsată la propriile ei resurse, n-ar putea asigura decât 230 
calorii zilnice fiecărui locuitor până la noua recoltă. Dacă însă ruşii rămân acolo, este 
evident că vor pompa totul de pretutindeni, fără să le pese de înfometarea populațiilor ce se 
zbat cu nevoile pe toată întinderea atât de productivă a Europei de la răsărit de linia Stettin- 
Triest. 

Pe argumentul de umanitate şi de echilibrare economică, unii dintre ai noştri se nutresc 
cu speranţa că, printr-un mijloc sau altul, ruşii vor fi scoşi din ţară înainte de recolta viitoare, 
deci până peste două luni. Alţii mai puţin optimişti, dar totuşi încrezători într-un sfârşit 
favorabil, pretind că abia peste doi ani va izbucni conflictul (căci doar aşa va trebui să se 
termine cu sovieticii) şi că până atunci nu e niciun pericol ca dânşii să pună mâna pe 
secretul bombei atomice. 

Abia acum au răspuns ruşii notei americane cu privire la prădarea instalaţiilor industriale 
din Manciuria. Răspunsul pare să fie complet nesatisfăcător. 

Mihai Popovici mi-a spus că Groza este foarte neliniştit de declaraţiile primului ministru 
ungur Nagy că va cere autonomia Transilvaniei (renunțând deci la rectificarea fruntariei pe 
care, după spusele lui Berry, au abandonat-o atât englezii cât şi americanii ce se vor 
menţine la cele hotărâte de Consiliul suprem aliat în 1919). 

Bineînţeles, o reală autonomie, cu o dietă la Cluj, ar da o majoritate zdrobitoare 
elementului românesc. S-ar putea însă ca maghiarii să ceară o autonomie cantonală după 
sistemul eveţian, ceea ce ar da mult mai multă trăinicie naţionalismului unguresc, ce nu s-ar 
mai pierde astfel în masa românilor, şi aceasta pune ardelenii noştri pe gânduri. 

Se pare că pentru conferinţa păcii unde prezenţa lui Guţă n-ar fi agreată de ruşi, se 
gândeşte să meargă Groza ca şef al delegaţiei. 

Circul Kludski în toată splendoarea sa... 

O ştire venită de la Franasovici care e informat de Dimănceanu în legătură cu cercurile 
londoneze (tot atât de serioasă ca şi portarul de la hotelul Boulevard), pretinde că relativ la 
noi, aliaţii anglo-saxoni şi ruşii s-au pus de acord asupra: 

1. intangibilitatea graniţei de vest; 

2. retragerea trupelor ruseşti la două luni după semnarea tratatului de pace şi 

3. păstrarea unor linii de comunicaţie pentru legăturile pe la noi, cu control sovietic, cu 
unităţile sau serviciile lor din diversele ţări aflate sub control rusesc din vestul României. 

N-au putut stabili un acord asupra următoarelor alte trei puncte: 

1. problema Dunării; 

2. organizarea activităţii economice prin sistemul Sovrom-urilor: 

3. graniţa de esta României (pe care Charta Atlanticului o recunoaşte ca fiind cea din 
1939, ca şi pentru Finlanda sau statele baltice, admiţându-se numai pentru Polonia linia 
Curzon). 

în chestiunea alegerilor, Guţă ar fi dorit să anunţe că ele vor avea loc la 6 august, dar se 
pare că guvernul nu i-a îngăduit aceasta. Se spune că mai ales comuniştii sunt contra 
alegerilor sau aceasta ar fi doar un şiretlic al lor... 

Popovici este informat că guvernul a pregătit un proiect de lege pentru exproprierea 
totală a pădurilor, a viilor de peste 10 hectare şi pentru naţionalizarea Băncii Naţionale. Tot 
el mi-a confirmat că Antoneştii se află sub pază la Ministerul de Interne şi că vor fi judecaţi 
odată cu cu cei arestaţi ca miniştri în guvernul lor, căci se pare că străinătatea se plânge că 
sabotăm pacea, fiindcă numai în ţara noastră n-a fost încă nimeni executat, aşa cum s-a 


petrecut în Franţa, Italia, Ungaria, Bulgaria (dar Finlanda?) Eu găsesc, dimpotrivă, că am dat 
cu acest prilej dovadă de cuminţenie şi de maturitate politică. 

S-ar părea că deoarece Veturia Goga va scăpa, nu i se va face nimic nici Dnei. Maria 
Mareşal şi nici lui Elefterescu, care nu era decât o brută devotată şi necugetătoare. 

în schimb, Antonescu care luase la început totul asupră-şi şi se constituise unicul vinovat 
de tot ce s-a petrecut sub regimul său, arată acum vina lui Piki Vasiliu, care îl înşela că totul 
este bine şi calm, dând el în humele Mareşalului ordinele sângeroase de execuţii, de 
terorizare şi de jaf. Cât despre Ică, nu face decât să plângă şi să susţină că în tot timpul 
guvernării, n-a făcut decât să ducă politica aliaţilorin contra nemților. 

Popovici crede că de data aceasta condamnările vor fi urmate şi de execuţii. Ar fi trist ca, 
măcar în această slabă măsură, să nu putem arăta un fond de civilizaţie. 

Se pare că de 1 mai va defila şi un car alegoric al ministerului de Externe. Ce-ar putea 
reprezenta? Doar chipul lui Guţă,- „Janus” cu două feţe două feţe şi niciun obraz” 

a adăugat Mihai Popovici. 

Primul ministru grec a spus că guvernul elin va insista să obţină reparaţii din partea 

Italiei, Germaniei şi Bulgariei. Face oare jocul ruşilor?... 
Caietul IX. în raiul sovietic 

29.4.46. Lângă Teheran au loc negocieri între guvernul persan şi primul ministru al 
Azerbaidjanului, cu speranţa ca până la 6 mai ele să se încheie printr-un acord, care va 
facilita desigur şi problema plecării trupelor ruseşti din Persia. La sosirea la Teheran a 
delegaţiei, au avut loc tulburări, fiind ucise două persoane. 

La New Delhi - prima întâlnire a membrilor misiunii cabinetului britanic cu delegaţii 
Partidului Congresului şi cel al musulmanilor. 

La Paris, unde vor începe discuţiile asupra punctelor serioase şi delicate ale Tratatului de 
pace cu ltalia, Bevin s-a înapoiat cu instrucţiunile Commonwealth-ului, mai ales în ce 
priveşte soarta Mediteranei şi a coloniilor italiene care interesează îndeosebi Australia şi 
Noua Zeelandă pentru asigurarea căilor imperiale de transport, şi Africa de Sud, relativ la 
Tripolitana, râvnită de Soviete. în ce priveşte graniţa de vest a Italiei, se crede că Franţa va 
cere rectificări ale liniei de frontieră de l-3 km spre est. 

Montgomery, numit şef al Statului Major britanic, a declarat, la plecarea de la trupele 
sale din Germania, că nori groşi acoperă încă cerul, că vremea s-ar putea strica încă mai 
mult, dar că Anglia are grijă ca fiecare soldat englez să nu ducă lipsă de „umbrelele” care-l 
vor feri de ploaie. „A bon entendeur, salut!...”1 

în Franţa, preşedintele Gouin a început campania în favoarea aprobării Constituţiei la 
referendumul de duminică, pe când Bidault face propagandă împotrivă. 

Ca răspuns la acţiunea de fuzionare a socialiştilor cu comuniştii din zona sovietică a 
Germaniei, alegerile din zona americană (Bavaria, Hessen, Baden-Wurtemberg) dau ca cifre 
provizorii 60% pentru social-creştini, 25% pentru socialişti şi de abia 4% pentru comunişti. 

30.4.46. Consiliul de Securitate a adoptat cu 10 voturi şi abţinerea Rusiei, rezoluţia 
australiană de desemnare a unui comitet pentru cercetarea acuzațiilor aduse regimului 
Franco, cu amendamentul polonez ca în moţiune să fie introdusă formula: „condamnare 
morală unanimă”. 

Relativ la Spania, Gromyko pretinde că ruşii au descoperit la Berlin documente dovedind 
că în februarie 1943, Franco încheiase cu Hitler o alianţă militară secretă. 

S-a publicat la Paris proiectul tratatului de pace între Statele Unite şi Germania (după 
modelul celui pregătit pentru Japonia), care prevede: 

1. dezarmarea totală a Germaniei, cu un plan de ocupare pe 25 ani de către cei patru 
aliaţi; 

2. germanii vor avea doar o poliţie civilă dotată cu arme uşoare importate; 

3. aliaţii vor ancheta în întreaga ţară modul de executare a clauzelor impuse, cu dreptul 
de a interveni imediat în caz de nevoie. 

Molotov a obiectat că mai importantă decât o dezarmare viitoare, ar fi cea actuală (dând 
a înţelege că în zonele lor, anglo-americanii întreţin trupe germane înarmate). 

1 „Cine are de înțeles, să ințeleagă!...” 

Pentru coloniile italiene, s-a adoptat în parte formula americană de tutelă internaţională 
cu administraţie în cadrul ONU, având un comitet consultativ prezidat de un rus pentru 
Tripolitana şi de un englez pentru Cirenaica. 

O noutate însemnată a adus planul Bevin, care în numele dominicanelor, a arătat 
importanţa coloniilor cucerite de ei pentru calea imperială a Commonwealth-ului britanic, 
cerând independenţa Libiei (Tripolitana şi Cirenaica unite într-un singur stat), conform 
solicitării Ligii Arabe, Eritreea ar trebui dată Abisiniei, iar Somalia italiană, unită cu cea 
britanică. 

Evident nu s-a ajuns la nicio decizie, ce cu greu ar putea fi luată de comun acord. 
Dodecanezul ar reveni Greciei, care mai cere Epirul de nord de la Albania şi o rectificare faţă 
de Bulgaria în Tracia, pe care însă cu destulă obrăznicie, o revendică şi guvernul de la Sofia 
(vreo 9000 km?. între Enos şi Xanti). 

Primul ministru ungar Nagy a expus ţelurile de pace ale ţării sale, arătând dorinţa să 
trateze direct cu guvernele respective problema minorităţilor maghiare din Cehoslovacia şi 
din Transilvania, conform înţelegerii de la Moscova. 

A sosit agrementul pentru dr. Bagdasar la Washington. 

La Innsbruck a murit paralizat la 66 ani contele Kesselring, filozoful armonizării civilizaţiei 
occidentale cu a Orientului, care vorbise cu dezgust de epoca „şofeurului” în care a decăzut 
Europa şi care punea idealul umanităţii mai presus de comandamentele de dominație ale 
germanismului. 

Aud că un gazetar american ar fi publicat ştirea că flota aeriană a Statelor Unite e 
complet mobilizată de-a lungul graniţelor cu Uniunea Sovietică şi că ministerul Apărării de la 
Washington ar fi răspuns în legătură cu această chestiune, că nu poate da nicio relaţie. 
Evident, este o încercare de intimidare brutală, dar care este oarecum în tonul obişnuit al 
ruşilor. însă cum am mai spus, astfel de mesaje nu reuşesc decât aunci când cei ce 
ameninţă sunt ferm hotărâți să treacă de la vorbe la fapte. 

Ştiri de la Moscova anunţă că acordul între Persia şi Azebaidjan a şi fost stabilit şi că 
trupele ruseşti au părăsit azi Tabriz. 

Un complot împotriva lui MacArthur ar fi fost descoperit la Tokio. 

3.5.46. Din raportul comisiei anglo-americane asupra Palestinei, reiese că, singură, 
această ţară nu poate deveni unicul loc de imigrare a tuturor evreilor din Europa şi că deci 
ar trebui ca şi unele state europene să ia măsuri pentru ca drepturi egale şi permanente să 
se acorde unor refugiaţi evrei, alungaţi de regimurile naziste şi fasciste. Este vorba de circa 
100.000 evrei pe care Palestina ar trebui să-i primească în mod provizoriu imediat, 
rămânând ca mai târziu să se trimită alte cote noi. 

Arabii de pretutindeni protestează cât pot, iar creştinii de acolo li se alătură. 
în timp ce raportul explică cu prudenţă că statul va trebui să garanteze egalitate în drepturi 
tuturor, iar Agenţia Evreiască îşi exprimă o discretă satisfacţie, Liga Arabă socoteşte 

că o asemenea măsură de imigrări în masă, constituie un ultragiu la adresa drepturilor 
legitime ale populaţiei arabe şi declară că ea va provoca o stare permanentă de tulburări. 

Deocamdată se prevede menţinerea mandatului britanic asupra Palestinei până la 
stabilirea unui acord al Naţiunilor Unite. 

Conferinţa de la Paris dovedeşte că se ocupă cu predilecție de chestiunile minore, 
urmând ca cele mai importante să fie lăsate la urmă. 

Totuşi, cu toată însemnătatea Tirolului meridional, s-a dat cam repede câştig de cauză 
Italiei (probabil fiindcă biata Austrie e socotită ca încă minoră), iar adjuncţii delegaţiilor au 
primit însărcinarea să procedeze doar la mici rectificări de frontieră în avantajul Austriei, 
ceea ce a provocat tulburări în Alto-Adige, demisia guvernului provizoriu al Tirolului şi 
declaraţia cancelarului Renner că va protesta neîncetat faţă de această injustiţie. în ceea ce 
priveşte Triest şi Veneţia-Giulia, delegaţiile italiană şi jugoslavă îşi prezintă acum punctele 


de vedere. 

Ştirile de astă seară se arată cu totul pesimiste asupra rezultatului practic al conferinţei, 
unde cei patru mari arată că nu se vor putea pune de acord nici asupra graniţelor Italiei din 
spre Jugoslavia, nici asupra despăgubirilor de război pretinse de la Italia, nici asupra planului 
de dezarmare a Germaniei, pe care Rusia vrea să continue a o ţine ocupată cu forţe masive 
ca în prezent, nici asupra cererii lui Byrnes de modificare a condiţiilor armistiţiului cu 
România, Bulgaria şi Ungaria, unde ruşii întreţin fără motiv trupe de ocupaţie cu efective de 
770.000, respectiv 650.000 şi 280.000 soldaţi. 

La Innsbruck, francezii au trebuit să aducă tancuri pentru a impune linişte populaţiei 
exasperate de hotărârea celor patru cu privire la Tirol, iar guvernul italian a închis graniţa cu 
Austria. 

După întrunirea comitetului grupării sale, cei mai de seamă partizani ai lui Tătărescu, - 
Bentoiu, Aznavorian, Alimănişteanu, Basil Ştefănescu au demisionat motivat din partid, fără 
a mai vorbi de cei vreo sută care s-au abținut de la vot. 

Se pretinde că şi Franasovici s-ar fi pronunţat de la Paris, de unde-i vine să vorbească 
mai degajat, împotriva prezentării pe listele FND, ceea ce indică totala renuntare a lui Guţă 
la principiile expuse cu emfază la întrunirea de la sala Aro. 

5.5.46. Punctul mort la care a ajuns conferinţa de la Paris cu privire la graniţa italo- 
jugoslavă pare să fi paralizat complet toţi sorții de înţelegere între aliaţi. Linia propusă de 
americani, cea mai apropiată de aceea a preşedintelui Wilson, porneşte de la un punct între 
Triest şi Fiume şi împarte Istria în două, lăsând Italiei portul Pola, pe când Molotov susţine să 
se dea sârbilor toată Istria cu Triest. 

Şi italienii şi jugoslavii au protestat, declarând presei că ambele teze ar provoca în 
curând un conflict ireconciliabil între cele două popoare. Bymes a propus ca în regiunea 
contestată, adică între vestul liniei americane şi estul liniei ruseşti să se ţină un plebiscit al 

populaţiei locale. A rămas înţeles ca ambele delegaţii interesate să prezinte noi memorii, 
invocând şi argumentele economice ale frontierelor revendicate de fiecare parte. 

Cealaltă chestiune de importanţă primordială asupra căreia acordul este de asemenea 
imposibil de atins, priveşte viitorul Germaniei. 

Ziarele din New-York discută sensul manifestului rostit de Stalin la 1 mai şi se întreabă 
când spune el adevărul: atunci când vorbeşte de frăţia de arme cu aliaţii săi şi de 
colaborarea cu democraţiile apusene - în calitate de mareşalul Stalin - sau atunci când 
fulmină împotriva reacţiunii fasciste a capitalismului anglo-american - în calitate de 
tovarăşul Stalin. Se repetă acum atât de binecunoscuta ambiguitate de altă dată dintre 
Internaționala a III-a şi guvernul Sovietelor, care, după nevoie, se ignorau sau se întregeau 
reciproc. Acum dualitatea e înfăţişată în acelaşi om: Stalin. 

Ziarele londoneze de azi recunosc gravitatea situaţiei, din cauza regimurilor comunizate 
din centrul şi din sud-estul Europei şi afirmă că îndatoririle comunităţii britanice şi ale 
colaborării anglo-americane nu se pot limita la simple enunţări de principii morale. 

Englezii şi-au retras deocamdată trupele din Siria şi promit să plece din Liban până la 30 
iunie. 

Americanii n-au mai păstrat în China decât 4500 oameni, necesari evacuării materialului. 
Să vedem dacă acest exemplu ar putea servi întrucâtva ruşilor... 

Se pare că totuşi trupele acestora vor fi definitiv retrase din Persia până mâine, aşa că 
marţi se va putea întruni Consiliul de Securitate, spre a lua act de declaraţia oficială a 
reprezentantului persan şi a încheia astfel un capitol ce a servit ca măsură a capacităţii de 
rezistenţă a celor două părţi, dar care nu dovedeşte încă suficient, de partea cui a rămas 
câştigul. 

în adevăr, Azebaidjanul a tratat cu Persia de la stat la stat şi acum încheie acorduri cu 
Kurdistanul, ca şi cum n-ar mai exista o autoritate centrală la Teheran. 

în Grecia, protestări din partea EAM în contra valului de teroare al dreptei, iar guvernul 
introduce pedeapsa cu moartea pentru port ilegal de armă. 

Mâine începe la noi procesul mareşalului Antonescu şi al miniştrilor din guvernul său. Din 
actul de acuzare publicat azi în presă, reiese clar că se urmăreşte implicarea în proces a lui 


Maniu şi Brătianu „fără concursul cărora Antonescu n-ar fi putut începe războiul anti- 
sovietic”. [...] 

Guvernul publică lista ajutoarelor şi reducerilor acodate de URSS din contul armistiţiului 
şi anunţă totodată că în curând se vor înapoia ofiţerii încă prizonieri în Uniunea Sovietică. 

Noua Constituţie franceză, votată de Adunare cu o slabă majoritate, e supusă azi 
referendumului popular, fiind o prețioasă indicație pentru alegerile legislative din iunie. 

Luându-şi nădejdea de a obţine împrumutul solicitat Statelor Unite, ruşii au lansat un 
împrumut intern de 20 miliarde ruble, ceea ce revine la a recupera de la salariaţi - şi în 

URSS toţi sunt salariaţi - orice surplus de câştig ce depăşeşte cuantumul strict indispensabil 
existenţei. 

6.5.46. Contrar chiar prevederilor dreptei, şi în ciuda speranţelor comuniştilor, 
referendumul francez a dat 9,3 milioane voturi în favoarea Constituţiei şi 10,5 milioane 
contra. Reacţia fost provocată desigur de sistemul uni-cameral, care acordă Adunării 
Naţionale puteri dominante în stat şi ar fi permis astfel extremiştilor de stânga, să exercite o 
autoritate dictatorială asupra guvernelor. Sunt convins că au fost catolicii cei care au înfrânt 
de rândul acesta ofensiva comunistă, ceea ce reprezintă năruirea unei citadele importante a 
Sovietelor în apusul Europei. Aşadar, Camera ce va rezulta din viitoarele alegeri va forma un 
guvern provizoriu care va elabora în şapte luni un nou proiect de Constituţie. 

Cu încetul, elementul moral începe să câştige teren asupra materialismului, care, de un 
secol încoace, a tot dominat lumea şi a provocat grozavele crize, din care biata omenire de 
abia a ieşit slăbită, sărăcită şi zdruncinată, spre a se restabili un echilibru de forţe, menit să 
ofere tuturor putinţa de a-şi reorganiza viaţa. 

Pentru ziua de 1 mai a vorbit Attlee, declarând voinţa Angliei pentru o pace indivizibilă, 
dar a accentuat hotărârea de a ajuta pe fiecare popor al Europei să poată trăi independent 
şi să-şi aleagă în deplină libertate felul de organizare, precizând că guvernul englez este 
socialist, nu însă colectivist (aşa cum l-ar dori Sovietele). 

La Simla s-a întrunit conferinţa „Mesei Rotunde” pentru a da o soluţie problemei indiene. 
Proiectul ar fi să se acorde independenţa unui stat unitar, având unele ministere comune, 
iar restul - conform organizării administrative separată în regiuni hinduse şi regiuni 
musulmane ale Pakistanului. 

Presa americană analizează cu mult realism cele trei serii de propuneri ale Statelor Unite 
pentru salvarea şi consolidarea păcii: 

1. Alianţă în „3” anglo-ruso-americană pe termen lung pentru asigurarea păcii europene 
împotriva unei eventuale agresiuni viitoare a Germaniei, cu precizarea că fără spiritul de 
colaborare între naţiuni - cu sau fără alianţă - omenirea va merge inevitabil către al treilea 
conflict mondial, după cum nu le-a putut evita pe cele două anterioare. 

2. Revizuirea condiţiilor de armistițiu cu Italia, Ungaria, România şi Bulgaria şi 
retragerea imediată din centrul continentului a celor 130.000 trupe ruseşti din Austria (pe 
când Anglia, Franţa şi Statele Unite întreţin acolo numai câte 15.000 fiecare) şi a 1,5 
milioane ce păstreză ruşii în Ungaria, România şi Bulgaria, pe argumentul că se asigură căile 
de comunicaţie cu Austria. 

3. Plebiscit în regiunile în litigiu dintre Italia şi Jugoslavia, subliniind flagranta injustiţie 
ce se face unor populaţii ca cea austriacă din Tirolul meridional, sub cuvânt că Italia are 
nevoie de energia electrică produsă acolo. 

Pe de altă parte, ziarul Pravaa atacă vehement autorităţile aliate de poliţie din Triest 
„puse în slujba fasciştilor reacţionari' şi terorizând elementele democratice jugoslave. Sunt 

invectivele clasice ce-şi aruncă în faţă eroii homerici „pentru o bătălie a Troiei care nu va 
avea loc.” 

7.5.46. Comentariile de azi explică majoritatea franceză de aproape un milion de voturi 
împotriva Constituţiei, prin teama unui „saut dans l'inconnu”? pe care Camera unică, 
nestrăjuită de un Senat moderator, ar risca să-l provoace. 


Conferinţa de la Paris, recunoscând imposibilitatea realizării unui acord în chestiunea 
Triest şi a coloniilor italiene, a convenit să ia în discuţie tratatele de pace cu ceilalţi sateliți, 
începând cu România, fără ca acest lucru să implice vreun argument compensativ între 
problemele Italiei şi celelalte teme de pe ordinea de zi. 

Sunt zvonuri că în Grecia s-ar încerca de către partidele de dreapta ca plebiscitul să aibă 
loc cât mai curând, şi nu abia în 1948, aşa cum s-a prevăzut iniţial. 

De câteva zile Suveranul Italiei a şi subscris actul său de abdicare, ce va fi publicat cât de 
curând, sperând ca astfel să se salveze principiul monarhic cu prilejul referendumului din 2 
iunie şi să asigure Tronul principelui moştenitor Umberto. 

La noi, continuă interogarea Antoneştilor, cu tendinţa clară de a dovedi că războiul 
contra Sovietelor a fost făcut cu ajutorul partidelor liberal şi țărănist. 

Actul de acuzare conţine învinuiri ce se potrivesc aidoma regimului „democrat” de azi. Se 
pare că răspunsurile Mareşalului, pe care presa le ascunde, sunt destul de categorice: „Din 
cauza situaţiei politice de atunci, am fost nevoit să accept jaful abuziv al nemților, tot aşa 
precum acceptaţi d-voastră azi pe cel sovietic”. 

Printre martorii citați, se află Dinu şi Gheorghe Brătianu, Maniu etc. Şi ... lucru de mirare, 
nunțiul papal Andrea Cassulo. 

S-a anunţat astă seară că la Paris, consiliul celor patru a aprobat graniţa noastră de vest 
anterioară dictatului de la Viena precum şi cedarea Basarabiei făcută Rusiei (niciun cuvânt 
despre Bucovina!), dar niciun acord asupra controlului ţării şi regimului Dunării... 

8.5.46. Sabin Manuilă este şi el convins că lichidarea problemei ruseşti se va face tot 
prin conflict armat şi că până atunci vom mai avea de răbdat, dar că vom răbda. 

El explică aparenta opoziţie anglo-americană la recunoaşterea graniţei noastre vestice 
din 1939, pe motivul că acesta ar fi fost unicul argument de ordin tehnic ce i-ar fi îndreptăţit 
să nu recunoască nici anexarea Basarabiei şi a Bucovinei de nord de către Rusia. Prin 
urmare, ajutorul mărinimos al Moscovei, care ne-a susţinut cu atâta fidelitate împotriva 
ungurilor, nu era decât o abilă paradă, menită să-i asigure fructul spolierii sale cinice şi 
nefaste. 

La Paris, Bevin şi Byrnes insistă acum pentru grabnica plecare a ruşilor din Bulgaria, 
România, Ungaria şi Austria. Molotov refuză bineînţeles, pretextând mereu nevoia căilor de 
comunicaţie spre Germania, tot aşa cum refuză regimul libertăţii internaţionale a Dunării, pe 
2 „salt în necunoscut” 

motivul că aceasta este o problemă a statelor riverane, al căror unic reprezentant printre 
cei patru, este tocmai... Rusia. 

Până la urmă, tot chestiunea Dunării ne va salva şi ne va restitui poate şi Basarabia, tot 
aşa precum Dunărea a creat la 1856 România modernă. 

Cu toată opoziţia conservatorilor, Camera engleză a votat retragerea trupelor britanice 
din Egipt. Churchill şi Eden au protestat, arătând cu câtă uşurinţă Marea Britanie 
abandonează paza canalului de Suez, cheia Imperiului său maritim împreună cu tot sistemul 
de alianţă anglo-egiptean, în mâinile unui custode slab şi nepregătit. 

9.5.46. Amenințarea foametei e socotită a mai persista o perioadă de cinci ani; leaderul 
laburist Morrisson va merge la Washington pentru a discuta problema cu preşedintele 
Truman, în vederea unei conferinţe internaţionale pe această temă. 

Conferinţa miniştrilor de Externe se va încheia probabil sâmbătă printr-un bilanţ al 
dezbaterilor, care va recunoaşte ciocnirea intereselor divergente ale marilor puteri în 
politica Mediteranei, a coloniilor italiene şi a Triestului, a controlului politic al Italiei şi al celui 
economic al statelor din sud-estul Europei. 

Cu toate acestea, Byrnes propune ca la 15 iunie să fie convocată conferinţa generală a 
păcii la Paris, însă Molotov protestează, ca deobicei şi cere răgaz pentru a studia toate 
chestiunile. 

Tot acum au loc la Paris discuţii anglo-franceze la nivel de experţi în chestiunea Ruhr- 
Renania şi se propune organizarea pe timp de 50 ani a unui stat renano-westfalian sub 
control internaţional (Franţa, Anglia, Belgia, Olanda, Luxemburg) cu excepţia Rusiei şi a 
Statelor Unite. 


Problema foarte discutată azi la Londra este hotărârea guvernului britanic de a retrage 
complet trupele din Egipt, fapt pe care primul ministru Sidki Paşa îl consideră ca pe o mare 
binefacere, deşi din punct de vedere economic dominarea engleză va continua. Guvernul 
egiptean e gata să-şi pună armata şi teritoriul la dispoziţia armatei internaţionale. 

Este probabil ca până sâmbătă să fie votat la Washington împrumutul acordat Angliei, 
mai ales după ce senatorul Conolly a anunţat la Paris necesitatea imperioasă a acordării 
sale „din cauza situaţiei actuale din Europa”. 

Guvernul american a decis să ia măsuri energice spre a face faţă crizei de cărbune, ce 
ameninţă să paralizeze o mare parte din industria Statelor Unite. 

Truman a declarat, contrar unor zvonuri de corespondent din Paris, că nu are deloc 
intenţia să schimbe ceva în politica externă a Statelor Unite. 

Astă seară s-a anunţat la Londra că guvernul Groza a primit două memorii de protestare, 
unul semnat de Maniu şi Brătianu, celălalt de Haţieganu şi Romniceanu, împotriva sabotării 
angajamentului luat la Moscova, atât privind cenzura (prin sabotajul tipografilor), libertatea 
presei de opoziţie, atacurile exercitate de terorişti asupra oamenilor politici liberali şi 
ţărănişti, cât şi relativ la hotărârile guvernamentale şi edictarea legilor, 

trecute prin Consiliul de Miniştri şi promulgate peste capul lor, fără ştiinţa şi deci fără 
semnătura, de formă măcar, a reprezentanţilor celor două partide de opoziţie. 

10.5.46. Opoziția izolaţioniştilor americani din Senat a fost înfrântă şi toate 
încercările succesive de amendamente împotriva împrumutului solicitat de Anglia au întrunit 
voturi tot mai reduse. 

La Paris, miniştrii se întâlnesc şi azi, însă după cum toată lumea este convinsă, acordul 
ruşilor cu anglo-americanii se arată tot mai dificil de realizat. 

Molotov susţine că n-ar avea rost să fie convocată conferinţa de pace decât după ce se 
va fi stabilit acordul celor patru şi refuză a trece propria lor răspundere în mâinile celor 21 
naţiuni, pe când Bymes nu admite ca reuniunea să fie redusă la rolul de a confirma un acord 
mai dinainte stabilit. Consideră dimpotrivă, că rolul celor 21 state va fi mai activ şi mai 
necesar, tocmai în cazul nereuşitei unui acord între cei patru (fiind convins că anglo- 
americanii vor fi susținuți mai serios decât acum, faţă în faţă cu intransigenţa negativă 
rusă). 

Regele Victor Emmanuel a abdicat ieri la Napoli în prezenţa Casei regale, părăsind apoi 
Italia, iar principele Umberto e aşteptat azi la Roma. Chestiunea dinastică fiind suspendată 
în aşteptarea referendumului de la 2 iunie, membrii stângii din guvern refuză deocamdată 
să-i acorde alt titlu decât acel de „Locotenent al Regatului”. 

Churchill a vorbit ieri la Amsterdam în faţa Camerei şi a Statelor Generale reunite, pentru 
a afirma încrederea sa, pe baza amiciţiei dintre Anglia şi Statele Unite şi a alianţei ruso- 
britanice, în constituirea Statelor Unite ale Europei, cuprinzând statele din Apus şi din 
Răsărit, care vor da continentului nostru o stabilitate de pace mai puternică decât a avut 
vreodată de la prăbuşirea Imperiului Roman. 

La Belgrad s-a semnat un tratat de amiciţie jugoslavo-cehoslovacă, prevăzând alianţă şi 
ajutor reciproc în caz de atac din partea Germaniei, sau din al oricărui alt stat unit cu 
aceasta. 

La Simla, Pandit Nehru a avut pentru prima dată convorbiri directe cu şeful musulman 
Djinnah. 

Guvernul nostru n-a îndrăznit până la urmă să oblige pe Rege a asista ieri la dezvelirea 
Monumentului ostaşului sovietic, ceremonie menită a micşora însemnătatea zilei de 10 mai 
şi a amânat pe astăzi totul, înglobând-o în cadrul serbării naţionale cu defilarea trupelor şi a 
şcolilor prin faţa Suveranului, care este tot timpul ovaţionat frenetic. Teohari Geogescu s-a 
rugat de opoziţie să se abţină de la orice manifestaţie în această zi, sub cuvânt că trebuie 
să răspundă de viaţa Regelui. 

în cuvântarea sa, Susaikov a declarat cu trufia obişnuită a ruşilor: „Acest monument să 
fie un avertisment tuturor acelor fascişti, dornici să atäte provocarea unui nou conflict.” 
Avertisment adresat cui? Liberalilor şi ţărăniştilor de la noi, sau mai curând aliaţilor englezi 
şi americani?... 

Guvernul italian întrunit aseară a recunoscut pe Umberto ca rege al Italiei, în urma 
scrisorii acestuia că va respecta referendumul; partidele de dreapta sunt convinse că acest 
lucru va avea darul să îmbunătăţească mult sorții de reuşită ai Monarhiei, deoarece el e 
foarte simpatizat de italieni. 

11.5.46. Cu 46 voturi contra 36, Senatul american a aprobat creditul pentru Anglia, 
urmând ca marți să-l ia în discuţie şi Camera Reprezentanţilor. Acest credit de 4400 
milioane dolari, cuprinde 650 milioane dolari pentru lichidarea contractului de împrumut- 
închiriere. 

Canada, la rândul ei, a acordat fără vot Marii Britanii un împrumut de 1.250 milioane 
dolari. 

La Paris, miniştrii de Externe fac sforţări să se pună de acord în privinţa Italiei. Astfel, 
Molotov renunţă la mandatul sovietic asupra Tripolitaniei şi acceptă teza franceză a unei 
administrații italiene sub control ONU, iar Bevin acceptă, dar cere pentru Anglia mandatul 
asupra Cirenaicii, amintind de promisiunea dată arabilor Senussi de a-i scăpa de sub tirania 
Italiei şi afirmând că pentru Marea Britanie, Tobruk are aceeaşi însemnătate ca şi Stalingrad 
pentru Rusia. 

Cu privire la Triest, nu e posibilă vreo înţelegere, ca şi în privinţa convocării conferinţei 
de pace înainte de stabilirea acordului între cei patru, Molotov temându-se că cele două 
teze opuse vor separa statele mici în două tabere. 

Impresia că până la urmă anglo-americanii vor face tot posibilul spre a evita un conflict, 
cu speranţa că în timp de pace, comunismul s-ar putea nărui mai uşor decât prin război, 
face pe mulţi de-ai noştri să fie îngroziţi la gândul că vom fi lăsaţi încă multă vreme pradă 
influenţei moscovite, care, cu toate zvonurile de slăbiciune şi de nelinişte internă, are încă 
destulă capacitate expansionistă. 

Nagy a cerut autorizarea să meargă la Paris spre a pleda cauza Ungariei. 

Bulgaria are şi ea, ca să nu mai vorbesc de Italia, o echipă pregătită pe lângă consiliul 
celor patru. Numai noi n-avem pe nimeni şi ni s-a trimis chiar vorbă că nici nu e nevoie să 
ne mai ostenim cu o delegaţie românească la Paris, deşi Radio Bucureşti a avut neruşinarea 
să anunţe că Transilvania ne-a fost redată şi cauza României e apărată, graţie „delegaţiei 
noastre în frunte cu Franasovici”, care de fapt nici la Londra nu e tolerat decât ca 
„reprezentant al guvernului Groza”. 

Mackenzie King pleacă şi el la Londra pentru conferinţa imperială, după ce declarase că 
guvernul britanic nu consultase Canada cu privire la retragerea trupelor din Egipt. 

Reîntors în Statele Unite, Hoover afirmă că un milion de oameni vor muri de foame dacă 
greva americană a cărbunelui continuă. în urma presiunilor lui Truman, sindicatele au 
acceptat o întrerupere de două săptămâni, în care timp minerii vor lucra şi în paralel se vor 
duce negocieri pentru găsirea unei soluţii satisfăcătoare. 

îndată ce guvernul grec va fi stabilit revizuirea listelor electorale pe care ar dori să le 
controleze şi delegaţii occidentali, s-ar putea fixa şi data plebiscitului, eventual la toamnă. 

în procesul Antoneştilor, Tribunalul poporului care urmărea vădit discreditarea lui Maniu 
şi Brătianu în ochii aliaţilor şi desigur excluderea celor două partide de la guvern şi de la 
alegeri, pare acum să pună o surdină acestei tendinţe. Presa guvernului subliniază chiar că 
„vina cea mare a Antoneştilor nu poate fi întru nimic scăzută, prin încercarea lor de a găsi 
complicităţi politice aiurea”. 

în declaraţia sa, Dinu Brătianu a făcut figură mult mai frumoasă decât Gheorghe, care 
apare meschin şi fricos. Maniu a declarat azi că a fost pentru o politică de revendicare a 
Basarabiei „cedată în chip ruşinos de regimul din 1940”, dar că n-ar fi ales calea armelor ca 
Antonescu în 1941, ci pe cea a negocierilor şi că, în niciun caz, n-a aprobat aventura dincolo 
de Nistru. Totuşi din tonul presei, reiese că guvernul ar dori să facă o diferenţă între Brătieni 
şi Maniu, lăsând să planeze o mai pronunţată umbră de răspundrere asupra acestuia din 


urmă. 

Gheorghe Brătianu mi-a spus ieri că la proces a avut impresia clară că nu numai Eugen 
Cristescu, a cărui meserie este să-şi vândă conştiinţa, dar chiar şi Ică s-a pus la dispoziţia 
guvernului spre a căuta implicarea opoziţiei, în schimbul promisiunii probabile de a scăpa de 
osândă. 

12.5.46. O seamă de personalităţi americane proeminente în frunte cu Lehmann, 
au intervenit pe lângă Truman rugându-l să oprească exportul de cereale şi să pomeacă 
totodată o campanie de raţionalizare alimentară. 

Ultimile convorbiri ale celor patru de la Paris dovedesc poziţiile ireconciliabile pe care se 
menţin Molotov şi Bymes. Primul s-ar arăta dispus să fie convocată conferinţa păcii, chiar şi 
înainte de stabilirea acordului prealabil asupra tratatelor de pace cu statele balcanice şi 
Finlanda, cu condiţia ca cel puţin pentru Italia să nu mai subziste neînţelegeri. Punctele 
asupra cărora divergenţele au rămas aceleaşi sunt: cererea de despăgubiri din partea Rusiei 
şi problema Triestului. (Atitudinea aliaţilor e combătută de însăşi presa engleză, care cu 
drept cuvânt, subliniază poziţia lor falsă pe tema etnicităţii italiene a oraşului, după ce au 
călcat în picioare principiul etnic privitor la Tirolul meridional). Ruşii pretind portul pentru 
sârbi, în timp ce aliaţii propun un statut internaţional, deschis comerţului tuturor ţărilor din 
centrul şi din sud-estul european. 

Cât despre Tripolitana, unde ruşii par a fi cedat, se ridică din senin vocea lui Trygve Lie, 
care depăşindu-şi funcţia de funcţionar internaţional la ONU, protestează împotriva formulei 
franceze de a se lăsa administraţia italiană într-o provincie arabă care avusese atâta de 
suferit din cauza ternarei fasciste. De altfel, chiar Liga Arabă se ridică în contra ruperii 
populaţiei arabe din Libia, pusă sub două administrații diferite, ceea ce i-ar destrăma 
coeziunea. Englezilor însă le-ar conveni să se aşeze în Cirenaica, în momentul în care vor fi 
siliţi a abandona Egiptul. 

încercările de conciliere între guvernul persan şi Azerbaidjan întreprinse sub egida 
rusească au dat greş, căci trupelor iraniene li se interzice să se instaleze în locul celor 
sovietice care părăsesc regiunea. Totuşi se pare că delegatul provinciei care rupsese 
negocierile, s-a reîntors la Teheran pentru a le relua. 

13.5.46. Şi în India a eşuat conferința de la Simla din cauza Congresiştilor şi a 
musumanilor, rămaşi pe poziţii ireconciliabile, fără ca niciuna din părţi să poată fi vinovată 
de nereuşita eforturilor. Misiunea engleză va continua însă să lucreze la New-Delhi pentru 
elaborarea unei noi Constituţii şi stabilirea bazelor pentru independenţa Indiei. 

La Atena, Parlamentul şi populaţia au primit cu aclamații declaraţia regentului 
Damaschinos, care a fixat pentru 1 septembrie data plebiscitului asupra Monarhiei, 
adăugând că Grecia va lupta pentru recâştigarea provinciilor rămase încă sub dominație 
străină (Epirul de nord). 

La Budapesta, agrarienii cer demisia lui Nagy pentru faptul că „cei mari” au convenit 
retrocedarea către România a Ardealului de nord. Acesta a arătat că statele mici trebuie să 
se supună voinţei celor mari, mai ales Ungaria, care a dus războiul pe o cale greşită, că 
ungurii au nevoie să trăiască în bună înţelegere cu vecinii şi că dânsul speră să obţină prin 
negocieri ceea ce doresc cu toţii. Până la urmă, premierul a primit aprobarea Parlamentului. 

14.5.46. Rechizitoriul acuzatorilor publici în procesul guvernului Antonescu a cerut 
condamnarea la moarte a tuturor celor 16 acuzaţi, cu toate că Radio Londra anunţase că 
numai opt vor fi executaţi, iar Groza a mărturisit acum câteva zile ministrului Suediei la 
Bucureşti că nimeni nu va fi condamnat la moarte, adăugând că mâine o soartă similară îl 
aşteaptă şi pe dânsul cu tot guvernul său. 

Dacă li se vor aplica pedepse raţionale ca în Finlanda (închisoare pe diverse termene, în 
extremis - chiar detenţie pe viaţă), poporul nostru va fi dat dovadă încă o dată de 
maturitate politică şi de reală civilizaţie, mai mult decât toate statele balcanice, Ungaria, 
Italia sau chiar Franţa. 

E vorba ca înainte de 1 iunie, când expiră termenul până când fiinţează Tribunalul 
poporului, să fie judecate şi Veturia Goga împreună cu Maria Mareşal, cu toate că Groza se 


osteneşte să le considere tabu. 

La New-York, subcomitetul pentru problema franchistă a acceptat să primească dovezi 
din partea republicanilor spanioli, Girai fiind de două zile sosit acolo. 

Primul ministru al Iranului a comunicat oficial nereuşita negocierilor cu Azerbaidjanul, din 
cauza pretențiilor excesive ale delegaților acestuia. 

în raportul prezentat, Hoover a arătat că acum trei luni producţia mondială alimentară 
însuma un deficit de 11 milioane tone, care până la toamnă s-ar putea reduce la 3-4 
milioane. Cu toată vârsta înaintată, a acceptat să plece din nou în aceeaşi misiune în 
America de Sud. 

La noi, s-a lansat ştirea că guvernul va prezenta noua lege electorală, cu dreptul de vot 
pentru bărbaţi şi femei de la 18 ani, cu drepturi politice pentru funcţionarii publici şi cu 
desfiinţarea Senatului. 

75.5.46. Molotov a comunicat la Paris că este de acord cu plecarea trupelor ruseşti 
din Bulgaria dacă şi aliații vor părăsi Italia, însă Bymes a răspuns că ruşii vor trebui să plece 
din Bulgaria fără alte condițiuni şi că, dacă se rezolvă problema Austriei, vor pleca de acolo 
toate trupele de ocupaţie, deci ruşii vor trebui să plece din toate statele unde-şi mențin 
armată, cu justificarea asigurării aşa-ziselor „căi de comunicaţie”. 

Franco a declarat în Cortes că neutralitatea Spaniei a salvat Anglia în timpul războiului şi, 
contrar celor ce se petrec acum la Paris, Spania a tratat totdeauna Franţa cu toată 
consideraţia, chiar şi pe vremea ocupaţiei germane. A adăugat: „Nu vrem să avem o Spanie 
roşie şi nu admitem amestecul străin la noi. Toţi cei ce intervin, o fac din ordinul sau sub 
imboldul Rusiei. Noi suntem şi înţelegem să rămânem socialişti creştini.” 

Preşedintele Azerbaidjanului a declarat, plecând din Teheran, că provincia sa nu doreşte 
să rămână unită cu Persia şi că după promulgarea viitoarei Constituţii persane, se va dizolva 
şi Parlamentul azer. 

Ministrul american al Agriculturii a hotărât rechiziţionarea a unui sfert din producţia 
totală de grâu. 

Consiliul de Securitate al ONU va discuta mâine, pe lângă cererea Albaniei de admitere în 
ONU, şi pe cele ale Siamului, Suediei, Islandei şi poate a Elveţiei. 

76.5.46. La o conferinţă a cercului de studii liberale de la Ateneu, fenediştii au 
repetat scena conferinţei lui Taşcă şi prin întreruperi, au reuşit să rămână până la urmă 
stăpâni pe sală, majoritatea auditoriului preferând să plece faţă de perspectivele 
scandalului. 

leri, o altă conferinţă ţărănistă, prilej de ovaţiuni nesfârşite pentru Maniu. A fost mai bine 
organizată, nedând comuniştilor putinţa să o saboteze. Bandele de agitatori au aşteptat în 
stradă, pornind a lovi în stânga şi în dreapta pe cei care ieşeau din sală. Au fost mulţi răniţi. 
Bineînţeles autorităţile au fost total absente. Cred că aceste excese sunt de fapt dovada de 
slăbiciune a comuniştilor care se tem de fermitatea opoziţiei, negăsind alte mijloace s-o 
domine. Ştiut este că în toate timpurile, teroarea şi brutalităţile n-au reuşit decât să 
îndârjească şi să întărească rezistenţa. 

La Paris, domină şi azi neînțelegerile majore între cei patru. 

Anglo-americanii se opun proiectului francez de sfâşiere a unităţii germane şi vom vedea 
dacă până în noiembrie, când e vorba să se întrunească conferinţa pentru tratatul de pace 
cu Germania, vor reuşi a stabili un acord. 

Molotov se opune propunerii lui Bymes de a discuta la 15 iunie problema tratatului cu 
Austria, sub cuvânt că nu are timpul suficient studierii întregii chestiuni, dar în fond, fiindcă 
ruşii nu vor să plece cu trupele lor de acolo şi deci nici din celelalte ţări: Ungaria, România şi 
Bulgaria. 

Duplicitatea şi reaua credinţă rusească reapare şi în cazul Azerbaidjanului, despre care 
Moscova anunţă că şi-a închis graniţa cu Persia şi că a luat toate măsurile necesare pentru a 


fi gata la orice eventualitate. 

Cum se potriveşte oare această ştire, cu declaraţia primului delegat al acestei provincii, 
de hotărârea de a trăi unită cu Persia şi de a dizolva propriul Parlament?... 

Văzând că guvernul polonez nu e dispus a executa angajamentele luate, americanii fac 
cunoscut Varşoviei că nu se grăbesc să-i acorde creditul promis. 

Liga Americană pentru Palestina Liberă a organizat o manifestare pentru recunoaşterea 
internaţională a naţiunii iudaice suverane, cu egalitate de drepturi printre Naţiunile Unite şi 
admiterea la ONU. în schimb, la Cairo se vor întruni cinci regi şi doi preşedinţi ai statelor 
arabe pentru a discuta problema palestiniană şi a protesta împotriva raportului întocmit de 
comisia mixtă anglo-americană. 

La Londra şi la New-York s-a anunţat aseară proclamarea statului federativ al Indiei şi 
alcătuirea unui guvern tranzitoriu. 

Din cei 100.000 polonezi din legiunea britanică din Italia, abia o treime s-au înscris 
pentru a se înapoia în ţară, iar dintre aceştia numai 1500 vor pleca efectiv spre Polonia. 

17.5.46. Azi după amiază Tribunalul poporului a pronunţat sentinţa, condamnând la 
moarte pe lon şi Mihai Antonescu, Pantazi, Vasiliu, Alexianu, Lecca şi Cristescu, precum şi 
pe toţi legionarii fugiţi în frunte cu Sima. închisoare pe viaţă au primit Dobre şi Petrovicescu, 
urmaţi de pedepse între 10-25 ani, ca pentru Mareş şi Buşilă. Niciunul nu este achitat. 

Este evident că, de rândul acesta, rolul Regelui ar fi destul de delicat pentru acordarea 
graţierii, căci un gest de pură umanitate ar putea fi interpretat ca o subscriere a Suveranului 
la politica dusă de Mareşal; de altfel, pentru acesta, problema ar fi chiar insolubilă, deoarece 
aud că el ar refuza să facă o cerere de grațiere şi nu cred că guvernul Groza ar fi capabil de 
o asemenea mărinimie. 

Miniştrii de Externe s-au separat azi cu un extrem de uşor bagaj de realizări, lar reluarea 
discuţiilor la 15 iunie n-ar putea aduce vreo rază de speranţă, decât dacă ar înceta politica 
de suspiciune dintre ruşi şi americani sau dacă, dimpotrivă, aceştia s-ar hotărî în fine să 
apeleze la mijloace drastice. 

Situaţia din Statele Unite este încă tulbure din cauza grevelor minerilor şi ale căilor ferate 
ce par să se extindă tot mai mult. Propunerea de arbitraj a lui Truman a fost respinsă de 
sindicate şi de proprietarii de mine; cât despre cea a căilor ferate, dacă izbucneşte, 
guvernul va fi silit să le etatizeze administraţia. 

Bazele independenţei Indiei (fără vreo autonomie pentru Pakistan) au fost fixate în şase 
puncte şi guvernul provizoriu compus din 15 membri, va cuprinde cinci hinduși, cinci 
musulmani şi cinci ale diverselor alte partide. (Chiar comandantul militar englez va fi pus 
sub autoritatea unui ministru de Război hindus). „Dacă totuşi planul britanic nu va fi 
acceptat, nimeni nu poate spune ce grave tulburări ar putea rezulta”, arată presa engleză. 

Deosebirea specioasă din cuvântarea lui Vişinski la Paris între „dictatura sfântă” a 
proletariatului şi „dictatura criminală” a celorlalte categorii sociale, nu cred să fi fost tocmai 
pe placul francezilor care gândesc că au luptat de aproape două veacuri pentru o altă 
concepţie a libertăţii şi a democraţiei. 

18.5.46. Alegerile din Olanda, cu mai numeroşi votanţi decât oricând, au stabilit 
următoarea repartizare a locurilor în Parlament: 32 pentru catolici, 29 pentru laburişti, 13 
pentru anti-revoluţionari, 10 pentru comunişti etc. 

Morrison a declarat că Anglia va mai da 200.000 tone grâu fără nicio garanţie de a le 
recupera şi comunicatul anglo-american arată în această privinţă că, în ciuda tuturor 
restricţiilor promulgate, va mai rămâne un deficit de un milion tone. 

Gandhi susţine proiectul britanic pentru Constituţia Indiei, declarând că până acum, 
niciodată Anglia n-a făcut un gest atât de important. 

Generalul Morgan şi primul ministru de Gasperi vor semna textul revizuit al armistiţiului 
cu Italia, care îi recunoaşte pentru prima dată co-beligeranţa. 

Tito continuă a revendica Triest, Istria şi litoralul sloven. 

Guvernul grec se gândeşte a trimite o notă celor patru aliaţi cu privire la Epirul de nord, 
iar Tsaldaris declară că planul revendicărilor greceşti mai cuprinde Dodecanezul, rectificări 
pe graniţa bulgară şi chestiunea reparațiilor. 


Statele Unite nu se vor pronunţa asupra Palestinei înainte de a fi consultat atât pe arabi 
cât şi pe evrei. 

Comisia specială a Consiliului de Securitate a invitat pe Girai să asiste la şedinţa publică 
în care i se vor pune întrebări cu privire la acuzele aduse de el lui Franco, mai cu seamă 
relativ la intenţiile acestuia de cucerire a Marocului, a unei părţi a Algeriei franceze (Oran?) 
precum şi a Gibraltarului englez. 

Truman a declarat că, faţă de hotărârea greviştilor, a decis să pună căile ferate sub 
direcţia guvernului. Sunt pregătite o mie de avioane pentru a face faţă deficienţelor în 
transporturi. 

Toţi condamnaţi! de la noi au făcut recurs. 

Azi dimineaţă, încă de cu noapte, a fost arestat un nou lot de foşti miniştri şi subsecretari 
din guvernul Antonescu, în afară de generalii care au comandat în Rusia, ca Atanasiu şi 
Petru Dumitrescu, care dispăruseră brusc în timp ce comandau diviziile noastre în Ungaria 
alături de ruşi. 

Pe de altă parte, se pretinde că foştii membri ai Gărzii de Fier, arestaţi în zona franceză a 
Tirolului austriac, ar avea printre ei pe toţi şefii legionari, în cap cu Horia Sima. [...] 

19.5.46. Toată lumea recunoaşte în Anglia şi în Statele Unite rezultatul negativ al 
conferinței de la Paris, însă „une impasse vaut mieux qu'une politique de concessions 

unilatérales”, afirmă presa londoneză, care are curajul să adauge că greşeala iniţială a fost 
comisă la Teheran, atunci când aliaţii au acordat ruşilor zone de influenţă, care cu greu şi 
fără baze juridice le-ar putea fi acum smulse din mână. 

Observer prezintă cazul Austriei ca o reeditare a celui persan, iar presa moscovită, îndată 
după înapoierea lui Molotov, a început să atace aprig pe aliaţi. 

Este interesantă iniţiativa lui Evatt, premierul australian, care, de acord cu guvernul 
englez, cere ca toate problemele insolubile să fie rezolvate de conferinţa de pace pe 
principiul majorităţii, fără aplicarea dreptului de veto, prin care una singură din marile 
puteri, poate sabota realizarea păcii. 

Nu mai vorbesc de răspunsul plin de dispreţ pe care îl dă Stalin apelului adresat de 
Truman pentru contribuţia Rusiei la acţiunea mondială de combatere a foametei, zicând că 
apelul este tardiv şi că, de altfel, Sovietele nu fac parte din această comisie internaţională, 
aşa că nu au niciun rost să se amestece într-o problemă străină lor. 

Unii membri ai misiunii americane de aici nu-şi mai ascund părerea că unica soluţie a 
problemei ruse va fi un conflict cu Sovietele, pe care îl văd destul de apropiat, indicând că în 
asemenea împrejurări, misiunile engleză şi americană se vor refugia undeva în munţi, spre 
a rezista acolo momentelor tulburi prin care va trece ţara noastră. 

E unica posibilitate de a scăpa de primejdia comunisto-sovietică atât de actuală; rămâne 
doar să ne întrebăm dacă noi înşine vom putea rezista acestui val de groază şi dacă 
conflictul nu va izbucni mult prea târziu pentru noi, căci se pare că atacurile în contra însăşi 
structurii statului nostru devin tot mai prezente. 

20.5.46. Ştirile din Persia par să fie tulburi şi oarecum contradictorii. 

Pe când guvernul de la Teheran anunţă că a trims o misiune la Tabriz pentru continuarea 
convorbirilor şi cere răgaz secretarului general ONU privitor la informaţiile cerute despre 
plecarea trupelor ruseşti, radio Tabriz comunică ştirea că trupele guvernamentale persane 
au atacat Azerbaidjanul dinspre Kurdistan şi că luptele continuă, în timp ce oraşul Tabriz are 
aspectul unui „camp retranche” a cărui populaţie este hotărâtă să reziste cu orice preţ. Cu 
toate acestea, Consiliul de Securitate se va întruni miercuri spre a examina situaţia. 

La Tokio, 100.000 manifestanți în faţa palatului Mikadoului au cerut orez şi au pretins să 
li se deschidă bucătăriile împărăteşti. Unde sunt vremurile când japonezii se trânteau la 
pământ, numai trecând prin apropierea Palatului)... 

Azi reîncepe la Londra conferinţa primilor miniştri ai dominicanelor; programul discuţiilor 
prevede: planul defensiv al Imperiului, acordurile politicii comerciale, dările de seamă 
asupra conferinţei de la Paris, problema Egiptului, Palestinei şi Germaniei. 

„un impas e de preferat unei politici de cedări unilaterale” 


1 ,tabără asediată” 

Guvernul englez a convocat pe arabi şi pe evrei la o conferinţă a mesei rotunde în 
problema palestiniană. 

Vicepreşedintele Consiliului de miniştri polonez protestează vehement contra hotărârii 
americane de a opri împrumutul acordat dacă Polonia nu-şi respectă angajamentele. 

Guvernul sirian a comunicat ONU că toate trupele străine au părăsit teritoriul său încă din 
luna aprilie. 

22.5.46. Toată lumea e impresionată la maximum de declaraţiile lui Bymes, care 
spune hotărât că „dacă nu va reuşi să convoace conferinţa de pace în această vară, 
guvernul american va cere Adunării Generale a ONU să se ocupe de problema reglementării 
păcii”, adică: dacă Molotov va încerca şi la 15 iunie să torpileze reuniunea, dânsul va cere 
ca Naţiunile Unite să constate permanenta rea credinţă a Sovietelor şi să pună pe ruşi „au 
ban de l'humanité”.” 

De aici, să se afirme că până la toamnă vom avea război n-a fost decât un pas, mai ales 
că tonul său a fost tot timpul foarte tăios. De exemplu: „Nu trebuie să încercăm a ne 
impune voinţa asupra altora, dar trebuie să ne asigurăm ca ceilalţi să nu aibă impresia că 
ne pot impune voinţa lor”, sau: „Pacea cu Austria este esenţială, căci odată încheiată 
împreună cu celelalte tratate actualmente în discuţie, nu ar mai fi justificată, - în afara liniei 
de comunicaţie prin Polonia cu Germania, - prezenţa niciunui soldat pe pământ străin în 
Europa”, sau în fine: „Să nu uităm că dacă nu reuşim a coopera la o pace care este 
indivizibilă, va trebui să cooperăm într-un război care va fi mondial”. 

Sentimentul creat de discursul lui Bymes, trebuie completat cu impresia tot mai vădită că 
din ordinul ruşilor, guvernul Groza pare decis a precipita lucrurile spre a desfiinţa cât mai 
repede tot ce există în ţara asta ca elemente conducătoare. 

După miniştri, subsecretari de stat şi generali, vine acum rândul secretarilor generali, 
directorilor de minister, prefecţilor, primarilor şi în genere a tutoror celor care într-un fel sau 
altul au putut colabora cu regimul Antonescu. 

Suchianu a spus lui Dodel Iliescu că ceea ce se petrece azi va fi floare la ureche faţă de 
măsurile ce se vor lua după alegeri, iar Ana Pauker a mărturisit unei prietene, venită să-i 
ceară ajutor pentru deschiderea unui magazin de modă, că va mai putea face afaceri un an 
sau doi, fiindcă apoi nu va mai exista clientelă în România. 

Acum vreo 10 zile, Mihai Popovici mi-a spus că generalul Susaikov a chemat pe 
Carandino de la Dreptatea spre a-i face aspre observaţii pentru tot ce publică în ziar în 
contra guvernului, ameninţându-l că dacă nu se astâmpără imediat, va pătimi consecinţe 
extrem de grave în calitatea de director. Susaikov i-a declarat: „nu permit să se atace 
guvernul fiindcă Ţara noastră e sub ocupaţie, iar Convenţia de armistițiu este astăzi unica 
*„oprobiului lumii” 

lege în vigoare. Guvernul Groza este guvernul Sovietelor”. Carandino a încercat să arate că 
prin acordul de la Moscova, s-a garantat României libertatea presei etc. la care Susaikov l-a 
întrerupt cu enervare: „Nu te-am chemat să discut, ci să-ţi dau ordin. Şi acum, pleacă!” 

Faţă de această opresiune, Maniu şi Brătianu au adresat câte un nou memoriu aliaţilor, 
arătând că după publicarea platformei END, partidele de opoziţie socotesc deschisă 
perioada pre-electorală şi cer deci să se trimită neîntârziat observatori în România. Se pare 
că alegerile vor avea loc în august şi, desigur, oricum ar vota poporul, rezultatul va fi 
acelaşi: succes desăvârşit pentru guvern. 

Marckham, ameninţat direct de ziarul trupelor sovietice Era nouă, întrebat dacă crede că 
aliaţii vor face război, a răspuns: „Niciodată în istoria lor, americanii n-au făcut război 
nimănui, nici n-au atacat pe nimeni. Dacă însă îi atacă cineva, dânşii se apără, aşa cum s-a 
întâmplat în ambele războaie mondiale. Nu este deloc sigur că va izbucni conflictul în 
România; s-ar putea întâmpla ceva în Pensia, iar dacă nu, poate în Manciuria.” 


Cu doza de humor anglo-saxon, se vede uşor care îi sunt părerile şi dorinţele... 

în legătură cu condamnările aşa-zişilor vinovaţi de dezastrul ţării, în care guvernul are de 
gând să bage pe lângă miniştri, tot soiul de personalităţi, aşa cum am arătat mai sus, este 
evident că se încearcă o mistificare sinistră, înglobându-i pe toţi printre „criminalii de 
război” deoarece convenţia de armistițiu precizează la art. 14 că nu poate fi vorba decât de 
„arestarea şi judecarea persoanelor acuzate de crime de război”, adică de militari sau civili 
care au nesocotit legile războiului prin deportări, maltratări, ucideri, jefuiri de prizonieri, 
ostateci etc. 

Cât despre crima politică a dezastrului ţării, nu era nevoie de un Tribunal special, 
doarece Constituţia prevede cazul răspunderilor ministeriale, pe care le judecă înalta Curte 
de Justiţie, după ce a fost sesizată de Parlament. Prin urmare, Casaţia este de rândul acesta 
în drept să se pronunţe, nu asupra neconstituţionalităţii pedepsei cu moartea, ci asupra 
necompetenţei Tribunalului special. 

Potopeanu, scârbit şi el de Ică, care şi-a închipuit prosteşte că va fi salvat de comunişti, 
este convins că Regele va uza de dreptul de grațiere, chiar cu riscul să fie dat peste cap de 
ruşi, sau că aliaţii îi vor cere pe principalii acuzaţi să apară ca martori (contra lui Molotov!) 
în procesul de la Niimberg. 

Concomitent cu atitudinea fermă a guvernului american, Consiliul de Securitate n-a 
acceptat raportul lui Sultaneh, socotit incomplet şi neconcludent, amânând dezbaterile 
asupra chestiunii persane la o dată viitoare încă nefixată. 

în lipsa lui Gromyko, polonezul Lange, susţinut întrucâtva de delegatul francez, a propus 
să ceară guvernului de la Teheran să răspundă în 10 zile dacă da sau nu, ruşii s-au retras 
complet, pentru ca în caz afirmativ, Consiliul să scoată afacerea de pe rol. Propunerea a fost 
respinsă cu opt voturi contra 2, după intervenţiile lui Stettinius, Cadogan 

şi van Klaeffens, care bănuiesc că ruşii n-au plecat de peste tot, că n-au luat cu ei tot 
materialul şi echipamentul militar şi că în Azerbaidjan au rămas soldaţi sovietici îmbrăcaţi 
civil. 

Este pretutindeni procedura clasică a ruşilor de unde se retrag; la fel vor proceda şi la noi 
în ziua în care aliaţii vor fi siliţi a pleca din România. 

Aceasta cu atât mai mult cu cât aud azi cu surprindere că aliaţii ar fi acceptat 
propunerea lui Molotov de a se desfiinţa comisiile aliate de control din Ungaria, România şi 
Bulgaria, după exemplul din Italia. Rezultatul clar va fi că atunci ne vor freca cum vor Doft) 
prin guvernul de sinistre paiaţe şi ne vor distruge în scurtă vreme tot restul de rezistenţă, 
fără ca nimeni dintre aliaţi să mai poată interveni. 

Bymes a cerut desigur detalii şi oricum situaţia nu s-ar schimba până la conferinţa pentru 
pace. Cine ne asigură însă că în actuala stare de lucruri, pacea ar mai putea fi încheiată aşa 
de curând?... 

Ceea ce ar mai contrabalansa aceste preocupări, e că nici ruşii nu par a fi deloc liniştiţi. 
Mai întâi acuză formal pe americani de a susţine trupe Guomindangului în contra 
comuniştilor chinezi, de a le fi dat armament şi chiar de a lupta alături de ei cu avioane şi 
piloţi proprii. Apoi, presa moscovită dă o mare publicitate protestului unui deputat american 
Taylor, care a declarat că, dacă ar fi putut bănui că împrumutul acordat Angliei va servi 
scopurilor de război în contra Sovietelor, nu şi-ar fi dat niciodată votul. 

Mai important decât această manifestare discutabilă este faptul că în Rusia se face tot 
posibilul pentru întreţinerea, dezvoltarea şi propagarea sentimentului de suspiciune şi de 
inamiciţie faţă de anglo-americani. Foşti prizonieri francezi întorşi din Rusia, spun că acolo, 
pretutindeni, de la lucrătorul de rând până la nacea/nic, toată lumea e convinsă de 
izbucnirea conflictului şi se pregăteşte a se apăra împotriva agresiunii aliaţilor occidentali. 

Şi în Franţa preocuparea războiului devine vădită. 

în privinţa tratatelor de pace cu statele foste satelite, pentru care Molotov pretinde 
realizarea unui acord prealabil între cei patru, senatorul Conolly se întreabă cine a dat 
dreptul marilor puteri să se comporte în contradicie cu cele stabilite la Moscova şi să nu ţină 
seama de părerile naţiunilor mici. 

„Trichard Farsanovici” sosit ieri de la Paris, aduce, pare-se, un mesaj important de la 


Bevin (cam greu de crezut, poate mai de grabă de la vreun şef de cabinet sau de la vreun 
prieten francez care i-a repetat cele spuse) care se întreabă „ce fel de guvern avem noi în 
România, pentru a avea inconştienţa de a se declara încântat şi satisfăcut cu graniţa de 
vest spre Ungaria, în timp ce anglo-americanii se străduiesc să obţină pentru noi frontierele 
din 1939”. 

Spiritele sunt foarte dezorientate la noi. Unii sunt convinşi că am fost complet abandonaţi 
de aliaţi pe mâna ruşilor, alţii dimpotrivă, cred că se apropie ceasul când vom scăpa odată 
cu întrega Europă din ghiarele comunismului rusesc. 

"aset 

Trebuie să recunoaştem că, sufleteşte, românii au încă o minunată rezistenţă. 

Mi se spune că zilele trecute, un grup impresionant de manifestanți s-au dus la Jilava, 
strigând cât îi ţinea gura, în speranţa să-i audă condamnaţi! la moarte închişi acolo: „Aveţi 
încredere, ţara nu vă uită, ţara e cu voi!” fără ca nimeni să fi intervenit, căci erau prea 
mulţi. 

La Ministerul Marinei, unde din ordinul lui Precup, amiralul Bărbuceanu şi secretarul său 
căutau să convingă prin intimidare pe cei 300 funcţionari mari şi mici - de la colonei la 
femeile de serviciu - să ceară prin vot deschis executarea criminalilor, n-au reuşit să atragă 
de partea lor mulţimea. Sunt sigur însă, chiar dacă o atare rezistenţă ar fi răspândită în 
toată ţara, rezultatul alegerilor va fi tot o majoritate comunistă... 

în Cehoslovacia, unde duminică vor avea loc alegeri, s-a obţinut amânarea trecerii 
trupelor sovietice, pentru care era prevăzută perioada între 20-29 mai. 

în afara celor 30.000 polonezi care au cerut să se înpoieze în ţară, dar dintre care abia 
1500 pleacă deocamdată efectiv, guvernul englez va mai avea a se ocupa de 160.000, ce 
vor fi demobilizaţi şi urmează a găsi de lucru în Marea Britanie. 

Deşi negocierile pentru încetarea grevelor la căile ferate şi ale minerilor din Statele Unite 
vor mai continua o săptămână, preşedintele Truman a decis ca de ieri guvernul american să 
preia direcţiunea întregii activităţi miniere şi feroviare. 

în ultimul moment, soseşte ştirea că trupele guvernamentale chineze au cucerit capitala 
Manciuriei, ceea ce a determinat pe comunişti să accepte încetarea ostilităţilor. 

24.5.46. Optimiştii care cred că până la toamnă ruşii vor fi puşi cu botul pe labe, 
socotesc ca probabilă o întâlnire a celor „3” mari, în cazul în care, la 15 iunie, miniştrii de 
Externe nu vor putea cădea de acord şi că, dacă nici această supremă încercare nu va reuşi, 
în septembrie va fi sesizată Adunarea Generală a ONU. 

La aceasta s-ar putea răspunde: Ei, şi?!... 

Atacat în presă, Trygve Lie a declarat: „Am fost tratat de comunist şi de agent al 
Sovietelor, ceea ce este absolut fals. Dar voi continua atitudinea mea, de quelque nom 
qu'on me trăite”. E prost, însă e consecvent... 

Marckham va fi expulzat din ţară. Minunat!... 

25.5.46. Față de reaua voință a sindicatelor feroviare de a accepta propunerile sale 
de conciliere admise de companii şi dat fiind blocarea a peste 300 linii ferate care 
periclitează întreaga activitate economică a Statelor Unite şi împiedică încărcarea 
vapoarelor UNRRA cu alimente pentru Europa, preşedintele Truman a dat greviştilor un 
ultimatum ca până astă seară să reînceapă lucrul. Considerând că guvernul este provocat, 
Truman a obligat pe grevişti, prin forţa armată, să reia activitatea. 

7 „indiferent cum voi fi etichetat 

Truman a precizat că va cere Congresului elaborarea unei legi speciale pentru 
interzicerea grevelor, ceea ce pentru libertăţile americane, unde dreptul de grevă este 
sfânt, înseamnă că situaţia este foarte gravă şi că măsuri riguroase trebuie luate imediat. 

Mari dezbateri în Camera Comunelor în chestiunea retragerii trupelor engleze din Egipt. 
Churchill şi Eden au cerut ca, în niciun caz, Anglia să nu abadoneze apărarea prin propriile 


forţe a canalului Suez, iar Bevin a replicat că guvernul britanic avea de ales faţă de cel 
egiptean, între calea forţei şi cea a prieteniei, alegând-o pe aceasta din urmă, dar că va lua 
asigurări pentru ca paza canalului să fie efectivă şi ca acest punct stategic al drumului 
imperial să nu fie abandonat. 

Comitetul suprem arab a expus Angliei şi Statelor Unite revendicările Ligii Arabe asupra 
Palestinei: 

1. desfiinţarea regimului de mandat şi interzicerea oricărei imigrări evreieşti; 

2. recunoaşterea unui stat democrat arab; 

3. retragerea tuturor trupelor străine. 

Mandatul britanic asupra Transiordaniei luând azi sfârşit, în aceeaşi zi emirul Abdullah 
Hussein a fost proclamat Rege al noului stat naţional. 

26.5.46. Atitudinea fermă a lui Truman a avut suces: în ultima clipă, greva a luat 
sfârşit, lucrătorii feroviari reluând lucrul după trei zile de paralizare totală a transporturilor, 
între timp, Camera Reprezentanţilor a acordat - cu 306 voturi contra 16 - puteri 
excepţionale Preşedintelui, pe care şi Senatul urmează a le adopta azi. în ce priveşte greva 
minerilor, nu s-a obţinut un rezultat, aşa că rămâne de văzut dacă greva acestora va începe 
la noapte. 

Pravda acuză guvernul englez de a organiza un corp miltar special cu legionarii polonezi, 
pe când Bevin se sileşte să explice că-i va demobiliza spre a le da de lucru în Anglia sau în 
altă parte a Imperiului. 

Guvernul maghiar refuză a încheia un acord aerian cu Statele Unite, similar celui semnat 
cu Sovietele prin care acordă întreprinderilor ruseşti o cesionare pe termen lung a 
aerodromurilor proprii. 

Primele rezultate din Cehoslovacia arată că în Boemia şi Moravia cu o populaţie majoritar 
industrială, comuniştii obţin 40%, socialiştii 23% etc., pe când în Slovacia unde majoritatea 
este agricolă, social-democraţii de dreapta vin în frunte cu circa 60%. După calcule 
aproximative, viitoarea Adunare cehoslovacă se va compune din:115 comunişti cehi şi 
slovaci, 105 socialişti-naţionali cehi (grupul Beneş), 47 catolici cehi, 42 democrați slovaci, 36 
social-democraţi cehi etc. 

28.5.46. Anglia şi Statele Unite au adresat ieri guvernului român note de protest 
împotriva modului incorect şi cu totul insuficient în care execută angajamentele luate în 
urma conferinţei de la Moscova. Aliaţii au avut delicateţea să precizeze că textele nu vor fi 
date publicităţii decât peste câteva zile, spre a da guvernului român timpul necesar să le 
studieze. 

încercarea lui Truman de a împiedica greva celor 400.000 mineri n-a reuşit; va fi deci 
nevoie să se recurgă şi aici la puterile excepţionale cerute Congresului, dar se pare că se va 
întâmpina o serioasă opoziţie în Senat. Comuniştii fac spume. 

Daily Worker face comparaţie între marele democrat Roosevelt şi pigmeul care i-a urmat, 
iar unul din şefii mai îndârjiţi al sindicatului căilor ferate a declarat că toate fondurile 
sindicatului său în valoare de 47 milioane dolari, vor fi întrebuințate pentru combaterea 
candidaturii lui Truman, în cazul în care s-ar prezenta la viitoarele alegeri prezidenţiale. 

Afirmațiile lui Molotov făcute ziarelor Pravda şi Izvestia sunt o adevărată declaraţie de 
război adresată lui Bymes, prin care: 

- respinge propunerea acestuia de a sesiza ONU în cazul nereugşitei viitoarei conferinţe 
în patru de la Paris; 

- refuză ne-riveranilor să discute problema Dunării; 

- nu admite proiectul unei conferinţe de pace cu Germania, unde încă nu există un 
guvern central. 

El denunţă „cercurile străine imperialiste” ce caută să dea acum în cap Sovietelor, care 
au dus tot greul războiului... 

Grigorcea a fost rechemat de la Vatican şi deştepţii noştri, vor acum să alunge şi pe 
Nunţiul apostolic de aici. Le stă în gât această slabă legătură cu civilizaţia catolică. 

Partidele de stânga din Ungaria au constituit un Front al Independenţei împotriva 


guvernului,...întocmai ca la noi. E inutil desigur să ne întrebăm de unde vine ideea. 

La Moscova, după vizita guvernului polon în păr, cu care s-a încheiat un acord pentru 
înarmarea Poloniei cu material rusesc, acum a sosit Tito cu toţi ai săi, cu scopuri, fără 
îndoială, similare. 

Pentru orice previziune, ruşii se grăbesc să-şi consolideze blocul anti-occidental. 

Astă seară mi s-a confirmat că mai toţi foştii miniştri arestaţi în lotul al II-lea: Cancicov, 
Petrovici, Cretzianu etc., au fost liberaţi. 

Pe de altă parte, hotărârea Curţii de Casaţie cu privire la revizuirea de către Tribunal a 
pedepselor aplicate lui Mareş, Buşilă şi Popescu, pare să fie datorită faptului că din ordinul 
ruşilor, guvernul nu este încuviinţat să achite pe aceşti „criminali” atât de puţin culpabili, 
precum ar fi dorit. Mi se spune chiar că Pătrăşcanu, furios că i se impune de ruşi să se 
execute condamnările la moarte, deşi zvonul lansat este că aceasta este dorinţa aliaţilor 
anglo-americani, ar fi actualmente demisionar şi că nici n-ar mai participa la şedinţele 
Consiliului de miniştri. 

Guvernul englez a decis să reia raporturile bancare cu România. Să fie oare acesta un 
mijloc eficace de a contrabalansa influenţa sovietică? 

Delegații miniştrilor de Externe de la Paris au convenit asupra reducerii la minimum a 
forţelor Armatei române. 

în ce priveşte alegerile de duminică din Franţa, supoziţiile sunt că partidele de stânga vor 
pierde câteva voturi în favoarea dreptei moderate, dar că, în genere, intenţia şi cuminţenia 
ar fi ca viitorul guvern să fie o coaliţie în patru a partidelor de stânga, în care socialiştii să 
aibă conducerea. 

Aflu că Marckham, expulzat din ţară din ordinul ruşilor şi care sosise la Constanţa gata de 
plecare, s-a reîntors la Bucureşti în urma vehementelor proteste ale aliaţilor şi a amenințării 
că vor proceda la fel cu corespondenţii sovietici din zonele engleză şi americană din 
Germania. 

29.5.46. Bevin a replicat imediat lui Molotov în conferinţa sa de presă, respingând 
punct cu punct acuzările aduse şi a adăugat că sensul convorbirii şi acordului său cu Stalin 
privitor la Germania este complet alterat, fie printr-o falsă interpretare a lui Molotov, fie 
printr-o greşită transmitere a ziarelor moscovite. Comentariile presei engleze sunt unanime 
în contra poziţiei agresive luată de Molotov. Conservatorul britanic Daily Mail scrie că dacă 
popoarele persan, italian, român, grec, turc etc., s-ar putea exprima în ruseşte, ar şti să 
răspundă lui Molotov, care se străduieşte a constitui un bloc oriental, ceea ce va sili pe 
anglo-americani să organizeze şi ei unul al democraţiilor occidentale. Cât despre laburistul 
Daily Herald, în articolul intitulat „Război sau pace?” acuză direct pe Molotov că împinge 
lumea spre un al treilea război mondial, care va pustii întreaga omenire. 

Totuşi, Franasovici aduce de la Paris impresia că la 15 iunie părţile vor sfârşi prin a se 
înţelege şi că nu va izbucni conflictul. Minciuna colportată de el, cum că americanii refuzau 
să admită graniţa de vest, propunând negocieri directe cu ungurii; că dânsul s-a zbătut şi cu 
ajutorul ruşilor, dar mai ales al francezilor, a reuşit în fine să-i facă pe americani să renunţe, 
a fost dovedită într-o convorbire a lui Mihai Popovici cu Burton Berry, care a confirmat că, 
trei săptămâni înainte de întrunirea conferinţei de la Paris, guvernul Statelor Unite, 
însuşindu-şi raportul misiunii americane de la noi, a dat lui Maniu asigurări că graniţa de 
vest nu va fi ştirbită. „Cum rămâne atunci cu afirmaţiile lui Franasovici?” a întrebat Popovici. 
„Despre Franasovici poţi crede ce pofteşti”, a răspuns Berry. 

Cu atât mai dezgustătoare este atitudinea lui „Trichard Farsanovici”, cu cât pretinde că a 
venit de la Paris cu pretenţia anglo-americanilor de a sancţiona neîntârziat pe Antoneşti, 
când ştiut este că numai ruşii sunt cei ce pretind execuţia, tot aşa precum au refuzat 
achitarea lui Mareş, Buşilă şi Popescu şi au reclamat arestarea şi judecarea lotului al doilea 
de foşti demnitari, care au fost liberaţi doar graţie energicului protest anglo- american. 

Circulă zvonul că măsurile luate în ultima vreme de guvern, n-au reuşit decât să 
îndârjească populaţia şi să adâncească ura generală împotriva ruşilor. Sovietele au scos de 
la suflet nu numai pe Groza, ci şi pe Ana Pauker, vinovată de lipsă de abilitate; cel care 
conduce acum totul şi păstrează singur încrederea Moscovei este Lajos Lakatos (tovarăşul 


Vasile Luca). 

Caietul IX. în raiul sovietic 

Guvernul Siam a adresat o scrisoare de protest lui Trygve Lie, cerându-i să aducă în faţa 
Consiliului de Securitate cazul invadării unor teritorii siameze de către trupe franceze din 
Indochina. 

Duminică în Italia, 28 milioane de alegători, bărbaţi şi femei, vor da un dublu vot: 
referendum asupra formei de stat - Monarhie sau Republică - şi alegerea deputaţilor pentru 
Constituantă. Pentru primul punct, probabil nu se va obţine o diferenţă mare între opţiuni, 
dar despre alegeri, se crede că democrat-creştinii lui de Gasperi vor câştiga cât comuniştii 
cu socialiştii la un loc. 

Cu privire la notele adresate guvernului nostru, Buzei crede cu destulă dreptate că 
Regele a fost greşit sfătuit să acorde colanul „Serviciu credincios” lui Groza, tocmai în ziua 
în care se primeau notele de protest şi să-i arate că-i mulţumeşte şi-l felicită pentru politica 
dusă şi pentru reluarea raporturilor cu Anglia şi cu Statele Unite, infirmând oarecum prin 
aceste cuvinte toate punctele de nemulţumire ale aliaţilor. Mai crede că cel puţin până după 
alegeri, nimeni n-ar îndrăzni să se atingă de Suveran şi de Monarhie, aşa că i-ar fi posibil să- 
şi exercite dreptul de grațiere şi să afirme că nu va aproba alegeri decât după încheirea 
păcii. 

30.5.46. Faţă de activitatea politică a Moscovei, care organizează centre avansate 
în Polonia şi în Jugoslavia în vederea eventualului conflict cu blocul occidental, Anglia şi 
Statele Unite au pornit şi ele o activitate crescândă în Europa orientală, activitate negativă 
deocamdată, căci se rezumă la o serie de note de protestare: la Bucureşti, al căror conţinut 
va fi publicat mâine, la Belgrad, învinuind pe sârbi de a sabota sistematic acţiunea de 
împăciuire în regiunea Veneţia-Giulia, la Tirana, acuzând pe albanezi de a fi bombardat fără 
niciun motiv două vase engleze ce treceau prin canalul Corfu (notă la care de 10 zile 
guvernul albanez nici nu şi-a dat osteneala să răspundă...). în tot cazul, presa engleză 
subliniază caracterul unei divizări tot mai marcate a Europei în două tabere. 

Evatt a declarat din partea Australiei că va susţine din toate puterile propunerea lui 
Bevin de a convoca fără întârziere conferinţa de pace, sau, în caz de neînțelegere, de a 
deferi problema Adunării ONU. 

Guvernul din Teheran a destituit pe ambasadorul său din Statele Unite ca delegat la 
Consiliul de Securitate, în aşteptare de a-l înlocui şi din postul de la Washington. 

în pragul referendumului de dumincă, populaţia din Sicilia a făcut regelui Umberto o 
recepţie entuziastă. 

Amenințarea lui Truman cu maniera forte a reuşit, căci greva minerilor s-a încheiat printr- 
un acord în care patronii aprobă o majorare-de 18,5 cenţi/oră. Acum se studiază a treia 
grevă la orizont, cea a marinarilor şi a docherilor, prevăzută a începe la 15 iunie, în cazul 
eşecului negocierilor. 

Trist este însă că Senatul a respins cu 70 voturi contra 13, cererea preşedintelui de a 
încorpora în armată pe greviştii recalcitranţi. 

Alegerile municipale din Olanda au dat majoritatea tot catolicilor cu 189 locuri, faţă de 
156 pentru socialişti. 

Astă seară a sosit ştirea că Gavan Sultaneh a cerut demisia întregului guvern persan, 
spre a forma un nou cabinet. 

Anglo-americanii şi-au exprimat supărarea de a vedea cât de mult întârzie guvernul 
polonez executarea alegerilor legislative, aşa că se precizează tot mai mult influenţa 
sovietică în Europa orientală, odată cu agravarea relaţiilor anglo-americanilor cu aceste 
state şi deci cristalizarea a două grupări opuse pe plan mondial. 

1.6.46. Londra anunţă că după patru zile, ca răspuns la protestul adresat guvernului 
român şi publicat azi, Groza a declarat că în august sau cel mai târziu la începutul lui 
septembrie, vor avea loc în România alegeri libere. (Pătrăşcanu a publicat un ante-proiect al 


legii electorale, care pare acceptabil pe hârtie, în afara sistemului uni-cameral şi al dreptului 
electoral începând cu vârsta de 19 ani). 

în schimb, guvernul nu încetează a vexa opinia şi a nesocoti libertăţile cetăţeneşti prin 
metode de brutalizare: au arestat pe Lugoşianu sub un vag pretext de complot în contra 
siguranţei statului, au perchiziţionat casa lui Bebe Brătianu şi ţin zb la uşa lui Fotino, 
organizează în piaţa Universităţii manifestații de derbedei ca să ceară spânzurarea celor 
condamnaţi, - pe ale căror recursuri, le-a respins bineînţeles Casaţia, - lasă să apară în 
Graiul nou atacuri directe la adresa lui Maniu, acuzat de a fi ajutat şi împins pe Antonescu la 
război; toate acestea - ca să arate ce puţin caz se face la noi de notele cominatorii anglo- 
americane, cu toate că în scris se dau asigurări oficiale că angajamentele din ianuarie vor fi 
respectate. (Banii luaţi din casa Brătianu cu prilejul perchiziţiei au fost retumaţi). 

Guvernul francez face cunoscut că trupele din Indochina au depăşit frontiera Siamului 
urmărind bandiți, dar că s-au retras după trei ore. De altfel, acesta e un teritoriu contestat, 
cedat de Japonia Siamului în 1942, aşa că nu poate fi vorba de o încălcare propriu-zisă de 
graniţă. 

Guvernul englez a decis să stabilească sistemul conscripțiunii, încorporând pe tinerii de 
18 ani pentru un serviciu de doi ani, care din decembrie 1948, va fi redus la 18 luni. Se va 
obţine astfel un contingent anual de 190.000 militari. 

Austria cere Italiei să retrocedeze doar o porţiune de circa 2000 km? din Tirolul de sud, 
spre a-i da posibilitatea să aibă pe teritoriul său legătura feroviară de la Innsbruck la 
Klagenfurt, prin Brenner, Bressanone şi Dobiaco. Italienii refuză categoric. 

Canada a declarat că va primi ca muncitori agricoli 5000 polonezi din armata lui Anders, 
care refuză a se înapoia în ţara lor. 

Guvernul maghiar refuză a cere extrădarea lui Horthy, care se află arestat în zona 
americană din Germania, probabil ca să-şi scutească situaţia scabroasă a condamnării şi 
executării (după sistemul impus nouă de sovietici) celui care timp de un sfert de veac le-a 
ţinut loc de Suveran. 

Caietul IX. în raiul sovietic 

Primul ministru ungur va pleca în iunie la Londra în misiune oficială, după vizita sa la 
Moscova; se încearcă acum o restabilire a echilibrului. 

Se apeciază că grevele din Statele Unite au costat 500 milioane livre sterline şi că au 
întârziat producţia cu cel puţin trei luni. Temerea nu s-a sfârşit încă: alţi 75.000 mineri sunt 
acum în grevă, iar la 15 iunie, odată cu declanşarea grevei în marina comercială, Statele 
Unite vor fi practic complet izolate de restul lumii. 

Truman a declarat presei că în două rânduri, odată cu ocazia Potsdamului, iar în urmă cu 
prilejul conferinţei de la Paris, a trimis lui Stalin invitaţii personale pentru o vizită la Casa 
Albă, dar că acesta s-a scuzat, invocând starea sănătăţii şi avizul medicilor care îi interzic 
atât de lungi călătorii. 

Stettinius şi-a prezentat demisia din postul de reprezentant la ONU, afirmând că şi-a 
terminat însărcinările, dar în realiate supărat de a juca un rol searbăd de „comisionar” a lui 
Byrnes. Truman spune că nu-i va accepta demisia şi speră că, până la urmă, va renunţa la 
ea. 

Mareşalul Smuts a declarat că măsurile luate în Germania sunt socotite a-i exclude orice 
posibilitate viitoare de a încerca o tulburare a păcii, dar că nu trebuie urmărită distrugerea a 
însuşi poporului german, factor constructiv în Europa, care datorită unei politici nefaste, a 
format în centrul civilizaţiei europene un focar de nemulţumire care a dus la tragedia 
războiului. 

Cadogan a declarat în sub-comitetul pentru problema spaniolă că guvernul englez nu va 
putea admite ca Spania să fie primită printre Naţiunile Unite, atâta vreme cât va fi stăpânită 
de Franco, dar că totuşi informaţiile culese arată că: 

1. armata spaniolă e atât de slab înarmată şi de prost echipată, încât de abia dacă ar 
putea servi unor scopuri pur defensive, şi deci nu este amenințătoare pentru nimeni; 

2. niciuna din persoanele germane căutate pentru crime de război n-a găsit refugiu în 
Spania; 

3. producţia de uraniu a Spaniei este absolut insuficientă unei oricât de modeste 


încercări de producere a energiei atomice; 

4. niciun savant german nu lucrează în vreo uzină spaniolă. 

S-a răspândit acum zvonul că azi, la ora 5 după amiază, au fost executaţi toţi cei 
condamnaţi la moarte în lotul Antonescu, afară de Pantazi a cărui pedeapsă a fost comutată 
în detenţie pe viaţă. Se mai spune că la execuţie au asistat câte doi delegaţi englezi, 
americani şi ruşi, dar că până la urmă nici Cristescu n-a fost executat, ci luat de ruşi care îl 
vor întrebuința în afacerile lor de spionaj. 

Beneş a oferit leaderului comunist să formeze noul guvern cehoslovac. 

în ce priveşte alegerile de mâine din Italia şi poate chiar şi din Franţa, Papa a făcut azi o 
declaraţie în faţa colegiului cardinalilor (radiodifuzată de postul Vaticanului), spre a atrage 
luarea aminte poporului că va avea să se pronunţe pentru menţinerea civilizaţiei creştine 
sau pentru triumful distrugătorilor acesteia. 

2.6.46. Comunicatul oficial spune că au fost executaţi cei doi Antoneşti, Piki Vasiliu şi 
Alexianu, pe când conform raportului prezentat de Pătrăşcanu, s-a comutat pedeapsa lui 
Pantazi, Cristescu şi Radu Lecca la muncă silnică pe viaţă. 

Londra şi Washington au înregistrat această ştire, fără vreun comentariu. 

Bevin va vorbi marţi în Cameră asupra politicii externe spre a răspunde atacurilor lui 
Molotov, susţinut fiind de unanimitatea dominioanelor şi spre a cere pentru micile naţiuni, 
încheierea grabnică a tratatelor de pace. Radio Londra a şi pornit o campanie în acest sens. 
Comentează înţelesul noţiunii de „imperialism britanic” care pentru asigurarea teritoriului 
său, deşi uşor atacabil de pe coasta franceză, belgiană sau olandeză, nu înţelege a interveni 
în politica internă a acestor state, nici a le impune guverne favorabile Angliei, aşa cum 
procedează Rusia de-a lungul graniţelor sale. 

Cât despre politica Sovietelor, guvernul englez nu are nici cea mai mică intenţie să 
organizeze vreun bloc ostil, ci doreşte o cordială colaborare, ceea ce nu exclude dreptul ca 
atunci când Sovietele nu-şi ţin angajamentele, aşa cum au procedat în Persia, să le atragă 
politicos atenţia, fără succes însă, căci Moscova nu catadicseşte să-i dea măcar un răspuns. 

Un acord a fost stabilit între Persia şi Azerbaidjan pentru menţinerea trupelor pe poziţiile 
respective şi abţinerea reciprocă de a se ataca. 

Azi în toate bisericile catolice se va remite credincioşilor câte o copie a cuvântării Papei, 
care îi întreabă dacă doresc să-şi abandoneze soarta în mâinile unui stat puternic şi 
materialist, lipsit de orice ideal, fără credinţă şi fără Dumnezeu. Evident că de data aceasta, 
Papa este hotărât să ia parte în politica militantă, aşa că ruşii cam au dreptate să-l atace. 

Raportul sub-comitetului pentru problema spaniolă a decis - că deşi Franco nu ameninţă 
direct pacea, el poate totuşi periclita pacea internaţională prin caracterul fascist al 
regimului, - să ceară Adunării Generale ONU recomandarea către statele membre a ruperii 
relaţiilor diplomatice, fără a fi vorba de o intervenţie directă prin forţă. 

3.6.46. Primele rezultate ale alegerilor din Franţa dau 159 locuri pentru mişcarea 
republicanilor populari (catolici), 146 pentru comunişti şi 115 pentru socialişti, restul pentru 
alte partide mai mici. în tot cazul, membrii guvernului, printre care Daladier, Reynaud, 
Herriot au fost aleşi. Când se vor cunoaşte toate rezultatele, se va vedea repartizarea celor 
586 locuri şi care va fi coaliția guvernamentală. 

Ziarele spaniole Arriba şi ABC declară că Spania nu va admite nimănui să se amestece în 
treburile sale interne şi că puţin îi pasă ce gândesc străinii din afară. 

Cu excepţia lui Daily Worker, care acuză Anglia şi Statele Unite că doresc menţinerea 
guvernului Franco în sprijinul politicii lor anti-bolşevice, presa engleză socoteşte în general 
că Naţiunile Unite au de ales între o acţiune directă de răsturnare sau o neutralitate 
absolută, pentru a lăsa pe Franco să se prăbuşească singur, căci o simplă demonstraţie 
diplomatică n-ar avea decât efectul să-l consolideze în interior. 

Caietul IX. în raiul sovietic 

Brazilia, care iniţial refuzase din motive lesne de înţeles să rupă relaţiile cu Madridul, s-a 

raliat până la urmă la avizul general. 


Anglia şi Statele Unite au restituit Portugaliei bazele navale din Azore obţinute din 1943 
pentru desfăşurarea războiului. în schimb, negocierile pentru obţinerea de baze permanente 
în aceste insule şi în condiţii de pace continuă. 

în Italia, abia miercuri seara se va putea şti dacă ţara vrea să rămână Monarhie sau să 
devină Republică. în marile centre din nord: Milano, Torino, Genova majoritatea se arată 
republicană, monarhiştii sperând doar pe 40% din voturi; în schimb, ţăranii şi, în general, 
sudul peninsulei cu Napoli şi Sicilia, ar vota pentru Coroană până la 80%. 

De Gasperi pare a se scuza faţă de comunişti că a primit de la Umberto colanul 
„Annunziata”, ca şi cum Regele ar fi vrut să-l cumpere. 

La noi, starea de depresie este foarte accentuată. Cu tot demersul aliaţilor, aud că 
arestările continuă (unii vorbeau azi chiar de arestarea lui Maniu) şi, cum deocamdată nu sa 
obţinut semnătura Regelui pentru prelungirea activităţii Tribunalului poporului, se pretinde 
că va reîncepe sistemul internărilor în lagăr. 

în cazul lui Lugoşianu, arestarea nu e datorită implicării sale într-un complot, ci doar de 
faptul că prea vede des pe... anglo-americani! Complotul despre care e vorba ar fi cel al 
„Sumanelor negre” şi al „Junilor lui lancu”, destinate să provoace o mişcare de răsturnare a 
guvernului. Din această pricină au fost arestaţi generalul Aldea, llie Lazăr şi alţii. 

Cât despre guvern, mulţi spun că Groza va fi înlocuit cu Bodnăraş, ofiţer român de 
origine ucraineană, dezertat acum 10 ani la ruşi, unde a urmat o şcoală de agent 
propagandist comunist. în spatele acestuia, ar sta, ca delegat al Moscovei, Lajos Lakatos. 

5.6.46. Radio Londra anunţă că guvernul român a răspuns notei britanice, dar că Anglia 
îl socoteşte cu totul nesatisfăcător şi că de altfel, faptul că textele primite la Bucureşti n-au 
putut fi măcar publicate în presa noastră, arată cu prisosinţă de ce libertăţi se bucură opinia 
publică din România. 

Lumea se întreabă la noi, până unde va ajunge starea de tensiune în care ne aflăm: pe 
de o parte, unii dintre cei arestaţi sunt repuşi în libertate cu ameninţarea totuşi de a fi 
trimişi în judecată, dar în acelaşi timp se procedează la alte arestări. 

Se vorbeşte din nou de eventualitatea unui guvern Tătărescu (cel mai uşor de condus şi 
totodată singurul care ar putea încerca să ia ochii aliaţilor că reprezintă un curent burghez 
şi anti-comunist). 

A produs un efect deplorabil încercarea guvernului Groza de a implica pe Nunţiul 
apostolic în politica anti-bolşevică a lui Antonescu (pe baza unor note ale Mareşalului, în 
care acesta face menţiune de laudele aduse de către Nunţiu pentru cruciada întreprinsă 
împotriva ruşilor, de figura unui nou „atlet al lui Christos” pe care el o va reprezenta în 
Istorie etc.) ca şi cererea de rechemare adresată Vaticanului. Dar mai ales că Vaticanul n-a 
făcut niciun gest să-l apere, ci s-a mulţumit să regrete cele întâmplate şi pur şi simplu să-l 
recheme. 

Cu toate acestea, mulţi dintre optimiştii impenitenţi* de la noi îşi închipuie că, după 15 
iunie, aliaţii vor lua o atitudine hotărâtă faţă de Soviete şi că le vor obliga printr-o acţiune 
ultimativă, să cedeze pe toată linia. Se bazau pe ştirile că în Rusia domneşte haosul quasi- 
revoluţionar. 

Aceste sentimente sunt întărite de discursul de ieri al lui Bevin, care declară că Anglia nu 
va mai ceda la Triest, că va insista pentru reglementarea problemei dunărene şi că va 
pretinde lămurirea chestiunii Austriei, de care situaţia României e aşa de strâns legată. 

Impresionantă este perfecta coeziune în sânul Parlamentului şi al poporului englez. 
Churchiil acordă de altfel guvernului sprijinul conservatorilor şi acuză pe comuniştii englezi, 
care în 1939, din ordinul Moscovei, înfierau intrarea în război a Marei Britanii, ca fiind 
manevre ale capitalismului reacţionar. 

Referendumul din Italia a dat o majoritate vădită republicanilor, aşa că după o domnie de 
o lună, regele Umberto al II-lea va fi fost ultimul Suveran al Casei de Savoia. Sâmbătă când 
se va comunica rezultatul oficial, Regele va abdica părăsind ţara, urmând ca de Gasperi să 
preia provizoriu funcţia de şef al Statului până la alegerea unui preşedinte de Republică. 
Constituanta care va fi alcătuită din 196 democrat-creştini, 116 socialişti şi 107 comunişti, îl 
va alege la 25 iunie. 


Se vorbeşte de socialistul Romita sau de bătrânul Orlando, în vârstă de 86 ani. 

6.6.46. Londra şi Washington arată de ce răspunsul guvernului român este 
nesatisfăcător: evită să fixeze data alegerilor şi afirmă inexactităţi flagrante cu privire la 
libertate, interzicând publicarea în presă a textelor notelor primite. Dar apoi, ce sa va 
petrece? Ai noştri vor continua să mintă şi aliaţii vor continua să le dovedească reaua 
credinţă. Este adevărat că Churchill a declarat că dacă va izbucni cumva războiul, el va lua 
naştere în regiunile ocupate de ruşi de la est de perdeaua de fier dintre Stettin şi Triest. 

Faţă de eventualitatea unor măsuri coercitive împotriva regimului Franco pe care Anglia 
cu niciun chip nu vrea să le ia, ministerul de Externe de la Madrid declară că Spania preferă 
să trăiască izolată şi cu uşile închise, decât să se plece în faţa injoncţiunilor străine şi 
adaugă: „dacă e vorba să se discute politica dusă pe vremea războiului, atunci să se 
examineze activitatea tuturor naţiunilor, atât neutre cât şi beligerante, începând cu Rusia, 
care în 1939 a încheiat faimosul pact cu Germania hitleristă”. 

în locul lui Stettinius, care şi-a menţinut demisia, a fost numit senatorul republican Austin 
de 68 ani. 

Se pare că rezultatul oficial al referendumului italian nu va fi publicat decât miercuri şi că 
abia atunci Umberto va pleca în avion la Lisabona, unde îl aşteaptă regina Marie-José cu cei 
patru copii. Totuşi monarhiştii susţin că dată fiind mica majoritate de 2 milioane pentru 
Republică din cei 23 milioane votanţi, n-ar trebui ca noua formă de guvernământ să rămână 
de pe acum definitivată, ci ca peste un an să aibă loc un nou referendum. 

8 care nu au remuşcări (n.ed.) 

Un grup de clerici protestanți au intervenit pe lângă Truman, rugându-l să recheme pe 
reprezentantul său personal Taylor de pe lângă Sf. Scaun, post ce fusese creat de Roosevelt 
pentru nevoile războiului şi care nu corespunde în chip permanent tradiţiei americane. 

Un român întors din Jugoslavia, povesteşte îngrozit de totala comunizare a vieţii de acolo, 
de dezorganizarea industriei, de desfiinţarea tuturor proprietăţilor, de starea de mizerie 
materială şi fiziologică a populaţiei şi de teroarea „ustaşilor”, bande de SS care fac să 
dispară fără urmă o seamă de lume cunoscută. 

7.6.46. Ca primă manifestare de ostilitate faţă de aliaţi, sârbii şi polonii dându-se legaţi 
de mâini şi de picioare robi Moscovei, refuză să participe mâine la Londra la serbările 
Victoriei la care iau parte 19 naţiuni. 

întrunit pentru a discuta raportul privitor la regimul Franco, Consiliul de Securitate şi-a 
amânat dezbaterile pentru marţi, în urma declaraţiei reprezentanţilor englez şi american, 
care ezită a lua o hotărâre pripită relativ la propunerea sub-comitetului de a cere în 
septembrie Adunării ONU ruperea colectivă a relaţiilor cu Spania. 

Temându-se a întinde prea mult coarda, guvernul nostru s-a decis să publice azi în presă 
atât notele aliate din 27 mai, cât şi răspunsurile lui Guţă din 1 şi 3 iunie, despre care 
comentariile londoneze spun cu ironie că exprimă „inocenţa ofensată”. 

Aceasta nu-l împiedică totuşi să continue a proceda la arestări ale unor persoane „ce 
vorbesc cam prea mult” şi chiar să trateze pe cei dintre foştii miniştrii repuşi în libertate 
drept „criminalul de război Gheorghe Cretzianu este autorizat a locui provizoriu la domiciliul 
său, sub supravegherea poliţiei, urmând a se prezenta în faţa instanţelor atunci când va fi 
chemat la judecată.” Deci condamnat înainte de a fi judecat... 

Nu mai vorbesc de situaţia imposibilă din Ardealul de nord, unde ungurii îşi bat joc fără 
ruşine de tot ce e românesc şi unde autorităţile: prefect, jandarmi, nici nu îndrăznesc să 
intervină. La Cluj, ungurii bat şi terorizează pe studenţii români şi dau foc clădirilor 
Universităţii, iar preşedintele Tribunalului din Tg. Secuiesc se află la Braşov, fără a cuteza să 
se prezinte la post. 

La noi, mulţi se gândesc cu încredere că în curând va izbucni în fine conflictul cu 
Sovietele, mai ales după declaraţia lui Bevin, care socoteşte că lipsa Rusiei din concertul 
mondial la încheierea păcii din 1919 a fost extrem de regretabilă pentru toată lumea şi 
pentru stabilirea unei păci durabile. De rândul acesta, Rusia are „prilejul suprem şi ultim” de 
a participa la restabilirea păcii, ceea ce este socotit ca un fel de ultimatum din partea 


demnitarului englez. 

Guvernul polonez a interzis în şase ţinuturi ale teritoriului ţării, orice activitate politică 
pentru partidul lui Mikolajczyk, acuzat de a colabora cu bande teroriste. 

Săptămâna viitoare se va deschide congresul laburiştilor englezi, cu care ocazie 
comuniştii vor cere, pentru a 4-a oară, afilierea lor la acest partid, cu tot atât de puţin 
succes desigur, mai ales după ce şi sindicatele s-au pronunţat în acelaşi sens. 

După ce Argentina rupsese relaţiile diplomatice cu Rusia, odată cu Revoluţia din 1917, 
iată că acum s-a hotărât a relua raporturile cu Uniunea Sovietică. 

8.6.46. Puiu Romniceanu a făcut declaraţii corespondenţilor de presă pentru a arăta că 
membrii guvernului (cel puţin cei din opoziţie) n-au fost informaţi de textele notelor engleză 
şi americană, că n-a fost convocat cabinetul pentru a discuta asupra răspunsului, că dânsul 
n-a cunoscut decât ieri din ziare conţinutul acestora şi că, bineînţeles, nu se asociază întru 
nimic răspunsului dat de Tătărescu. 

De altfel, din ianuarie de când se află în guvern, el n-a participat decât la şase şedinţe 
ale Consiliului de miniştri. 

Delegaţia guvernamentală maghiară compusă din preşedinte, vicepreşedinte de Consiliu 
şi miniştrii de Externe şi Justiţie, pleacă azi la Washington şi apoi la Londra. 

De ieri a început armistițiul de 15 zile încheiat între comandanții trupelor 
guvernamentale şi comuniştii chinezi care sunt în conflict în Manciuria. 

Montgomery a fost însărcinat să viziteze Egiptul şi alte puncte din Orientul Apropiat, 
Africa şi Asia, unde britanicii şi-ar putea amplasa baze militare cu trupele ce vor părăsi în 
curând teritoriul egiptean. 

La Palermo şi Napoli, chiar şi la Roma au avut loc puternice manifestări monarhiste şi unii 
îşi exprimă temerea unei sciziuni ce s-ar putea produce între nordul şi sudul Italiei. 
Democrat-creştinii fac apel la partizanii lor, ca, indiferent de cum au votat la referendum, să 
accepte formula republicană, nemaiventilând ideea unui nou plebiscit, ce n-ar face decât să 
întreţină tulburare în spirite. După proclamarea Republicii, Umberto se va instala la Sintra în 
castelul marchizului Cadaval. 

Presa săptămânală engleză arată că, din ordinul Moscovei, comuniştii de pretutindeni 
sunt invitaţi să întreţină raporturi apropiate cu socialiştii, dar că acest plan nu va reuşi, nu 
din cauza vreunui bloc anti-bolşevic organizat de Bevin, ci datorită rezistenţei creştine şi 
conservatoare pe care alegerile din mai toate statele Europei apusene au dovedit-o. 

Azi s-au desfăşurat la Londra serbările Victoriei, în prezenţa Regelui, Reginei, prinţesei 
Elisabeth, a prinților Olaf, Bemhard şi François de Luxemburg. Attlee s-a aflat împreună cu 
Churchill în aceeaşi trăsură de gală. 

Ziarele au comentat cu mult umor absenţa ruşilor care au refuzat invitaţia, scriind că 
desigur Bevin a avut subiect de meditaţie. S-a mai scris că: „cedând neîncetat în faţa 
pretențiilor sovietice, guvernul nu va reuşi să-şi atragă bună voinţa Moscovei, după cum tot 
atât de greşit ar proceda, dacă ar sacrifica în acest scop interesele poporelor din centrul şi 
din estul Europei. Mai bine ar face să se gândească de pe acum că viitoarea întrunire de la 
Paris va fi un eşec, spre a putea lua din vreme măsurile necesare dictate de o politică 
sănătoasă”. 

Caietul IX. în raiul sovietic 

O moarte extrem de ciudată. în ajun de a pleca spre Washington, regele Siamului 
examinând în palatul său o armă de vânătoare, şi-a descărcat-o din imprudenţă în cap, 
murind pe loc. 

Se confirmă faptul că Vişinski a fost pentru câteva zile la Bucureşti, spre a ordona 
execuţia celor patru condamnaţi. între Vasiliu şi Pantazi, s-ar fi tras la sorţi în plin Consiliu 
de miniştri. Ca prin sec. al XVI-lea... 

10.6.46. Se pare că socialiştii francezi ar refuza să primească din nou presidenţia 
Consiliului, aşa că Bidault va trebui să încerce constituirea noului cabinet. 


Pravda atacă pe Bevin, respingând principalele sale cereri în chestiunile Austriei, 
Triestului şi a Dunării, iar presa londoneză socoteşte că sâmbătă, conferinţa celor patru se 
va deschide sub rele auspicii, cu toate că Bevin şi Bymes vor face tot posibilul să împiedice 
o ruptură cu Sovietele. 

Azi se va deschide congresul laburiştilor englezi sub preşedinţia lui Laski, iar Bevin va 
face miercuri declaraţii asupra relaţiilor cu Rusia. Un punct important va fi stabilirea 
principiului de a nu admite cererea de afiliere a comuniştilor. 

în vizitele sale, delegaţia guvernamentală maghiară va expune situaţia economică a ţării 
şi va încerca totodată să dovedească drepturile Ungariei asupra Transilvaniei de nord şi a 
teritoriilor maghiare revendicate în Slovacia. 

Se pare că mâine, în fine, va fi proclamată Republica italiană, după ce regele Umberto va 
fi transmis puterile în mâinile guvernului. 

Muftiul lerusalimului, care avea domiciliul forţat la Neuilly, a părăsit pe ascuns Franţa, 
sosind la Damasc pentru congresul pan-arab din Siria, la care va participa şi un delegat al 
Palestinei, deşi acest stat nu e reprezentat la congres. 

După reluarea raporturilor diplomatice cu Rusia sovietică, ziarul comunist din Buenos 
Aires a încetat a mai critica guvernul argentinian şi îşi îndreaptă acum toată violenţa 
împotriva anglo-americanilor. 

11.6.46. Azi se întruneşte Adunarea Franceză şi partidul MRP va propune pe 
Bidault, ca viitor preşedinte de Consiliu şi în funcţia de Şef al Statului, până la votarea 
Constituţiei. 

De Gasperi a proclamat Republica, Casaţia constatând că s-a obţinut o majoritate de 
aproape 2 milioane de voturi. Nu se ştie dacă Umberto va pleca imediat sau va pretinde să 
se verifice pretutindeni validitatea plebiscitului, ceea ce, după ziarele engleze, ar putea 
îngreuna mult situaţia internă a Italiei. 

Guvernul britanic a cerut la Paris explicaţii cu privire la fuga de sub supravegherea 
franceză a Muftiului lerusalimului, care după cum se ştie, pornise pe vremea războiului 
mişcarea insurecţională a arabilor din Palestina, găsindu-şi apoi refugiu în Germania. 

Sunt informat de către un membru prezent, că la o întrunire de sector al Partidului Social- 
Democrat, un participant îşi exprimase surprinderea că lipseşte portetul Regelui, pe când 
alte figuri erau atârnate pe perete, deşi ştiut este că principiul Monarhiei este consfințit 

de toate partidele din guvern, l-a replicat prietena Margareta Klein din comitetul executiv, 
care a precizat că partidul lor este secţiunea românească a social-democraţiei mondiale, 
aşa că expresii ca: Rege, Monarhie, Armată, Patrie, sunt simple prostii de care nu trebuie să 
se împiedice un adevărat socialist, iar „cui nu-i convine acest mod de a vedea lucrurile, n- 
are decât să plece”. 

13.6.46. Pătrăşcanu a fost nevoit să denunte la Cluj recrudescenţa revizionismului 
maghiar şi să afirme în numele guvernului şi al Partidului Comunist că respinge orice 
formulă de compromis asupra Transilvaniei. 

Este trist şi descurajant pentru toţi aceşti oameni din guvern să fie nevoiţi a recunoaşte 
că zadarnică a fost politica lor de frăţie cu ungurii şi de abandonare a Ardealului în mâinile 
şovinismului maghiar ascuns sub masca comunistă şi că multă dreptate au avut fostele 
noastre guverne, atât de hulite astăzi, de a nu se arăta slabe faţă de Budapesta, căci 
încercând să se pupe în bot cu ungurii, aceştia se vor grăbi a ne sili să le lingem tălpile. 

La congresul laburist de la Bournemouth, după discursul lui Bevin s-a înregistrat o vădită 
înfrângere a politicii moscovite: rezoluţia de criticare a politicii externe a guvernului a fost 
retrasă şi s-au respins rezoluţiile relative la relaţiile cu URSS, la afilierea comuniştilor, la 
ruperea relaţiilor cu regimul lui Franco. De asemenea s-a retras cererea de a nu se mai 
pune piedici imigrării evreilor în Palestina. 

După felicitările aduse lui Bevin, evreul polono-maghiar Laski a fost înlocuit la preşedinţia 
partidului cu Noii Baker. 

în ce priveşte acuzele lui Molotov despre un bloc anglo-american în contra Sovietelor, 
circulă următoarea glumă: Dacă se întâmplă ca la o masă, doi prieteni să refuze o mâncare 
cu spanac, aceasta nu înseamnă deloc că dânşii au constituit un bloc anti-spanac, ci doar că 


ambilor nu le place acea legumă... 

Umberto a sfârşit prin a delega aseară puterile lui Gasperi şi s-a retras la San-Rossore, în 
aşteptarea constatării finale a rezultatului referendumului de către Curtea supremă, în timp 
ce la Napoli, Taranto, Roma şi Bari continuă neîncetate încăierări între monarhişti şi 
comunişti, soldate cu morţi şi răniţi. 

La Congresul Ligii Pan-arabe, unde Mulftiul încă n-a sosit, s-a hotărât să se ceară tutela 
asupra Tripolitaniei, iar anglo-americanii au anunţat că nu vor lua nicio hotărâre asupra 
Palestinei, înainte de a fi consultat Liga. 

Faţă de măsurile draconice votate de congres împotriva grevelor, Truman şi-a exercitat 
dreptul de veto, înțelegând să stabilească o deosebire între grevele ce ameninţă economia 
generală a statului şi cele obişnuite, izvorâte din neînţelegeri între patroni şi lucrători, 
pentru care acest drept rămâne sfânt. 

Guvernul nostru anunţă azi trecerea armatei pe picior de pace şi reducerea efectivelor, 
conform deciziei de la Paris a celor patru, urmând ca o serie întreagă de ofiţeri 
Caietul IX. în raiul sovietic 

să treacă în cadrul disponibil. De fapt, se va face o discriminare în favoarea celor înscrişi în 
vreunul din partidele ce fac parte din FND. 

Cu prilejul unor întruniri liberale şi maniste la Craiova, provocatori comunişti au mitraliat 
la grămadă, omorând şi rănind o mulţime de oameni. Bineînţeles guvernul vorbeşte de 
huligani ai lui Maniu care au ucis un ofiţer sovietic nevinovat. 

Cât despre tulburările de la Cluj, lucrurile s-au petrecut astfel: vreo 150 studenţi au ieşit 
pe străzi pentru a-şi exprima simpatia pentru generalul Anastasiu, rechemat disciplinar din 
acea garnizoană. Organizațiile ungureşti au scos atunci vreo 3000 lucrători de la fabrica 
Dermata şi de aiurea, care, înarmaţi, au atacat pe studenţi. Aceştia s-au refugiat şi s-au 
baricadat în căminul lor, pe care maghiarii l-au luat cu asalt şi l-au devastat, făcând victime 
printre studenţi. 

Aflând de cele petrecute la Cluj, o mulţime de ţărani din împrejurimi au tăbărât cu ce- au 
putut asupra tuturor ungurilor peste care nimereau, devastând şi casele lor. 

De aceste incidente se foloseşte acum delegaţia guvernului de la Budapesta sosită la 
Washington, spre a pleda în contra cruzimilor sălbaticilor de valahi şi a revendica restituirea 
acestei „provincii a Ungariei”. 

Printre cei arestaţi sub cuvânt de complot contra siguranţei statului, sunt şi câţiva 
funcţionari ai misiunii americane. După sistemul inaugurat acum câtva timp, soldaţi 
americani înarmaţi i-au eliberat pe aceştia. Se pare că, de rândul acesta, Guţă s-a supărat 
foc şi a adresat lui Berry o notă de o vehementă agresivitate, declarând că guvernul nu va 
mai admite o asemenea imixtiune în treburile interne româneşti şi că va fi silit să ia măsuri 
faţă de acte atât de incalificabile. 

Nici Londra, nici Washington nu pomenesc de o atare notă, însă discutând situaţia din 
România, Washington Post declară că prin felul în care se comportă, guvernul Groza nu va 
mai putea sta o singură zi după plecarea ruşilor, pe ale căror baionete se sprijină şi al căror 
sistem l-a adoptat prin măsurile de spionaj şi suprimări. 

Mi se afirmă că, în ajunul executării Antoneştilor, se pusese la cale un atentat împotriva 
Regelui şi că un grup de 12 asasini se postase pe drumul de la Sinaia la Bucureşti. Planul a 
fost însă descoperit, Regele fiind împiedicat în ultimul moment să plece; automobilul său a 
fost însă ciuruit de gloanţe, şoferul ucis, iar banda, pare-se, a putut fi arestată, graţie 
vigilenţei americane. 

în procesul Mihailovici de la Belgrad se urmăreşte mai ales implicarea englezilor în 
acuzaţia de a fi ordonat urmărirea şi suprimarea comuniştilor lui Tito. 

Umberto a părăsit astă seară Italia, plecând cu avionul la Lisabona. 

într-o notă adresată guvernului de la Belgrad, guvernul englez îi cere să prezinte imediat 
dovezile documentate ale acuzărilor aduse celor trei ofiţeri britanici, cum că ar fi îndemnat 
pe Mihailovici să suprime bandele lui Tito, dat fiind că mărturiile acestor ofiţeri probează 
tocmai contrariul. 

15.6.46. A sosit şi Molotov aseară la Paris, aşa că azi după amiază va începe 
conferinţa. Ca dovadă a dorinţei sale de bună înţelegere, guvernul american prezintă 
propunerea Baruh relativă la bomba atomică, prin care Statele Unite se arată dispuse a 
dezvălui secretul de fabricaţie în cazul în care Naţiunile Unite vor reuşi să ia măsurile pentru 
împiedicarea oricărei agresiuni. 

în momentul în care urma să înceapă greva marinei comerciale americane, a intervenit 
acordul, aşa că, şi de rândul acesta, politica lui Truman reuşeşte a evita pericolul. 

Umberto a sosit la castelul Bellavista de lângă Lisabona, după ce a transmis poporului 
italian o proclamaţie prin care nu renunţă la Tron şi acuză guvernul de a-l fi constrîns la 
aceasta. 

Sunt informat că la Craiova, câţiva comunişti trăgând în mulţime, au ucis pe ofiţerul 
sovietic, dar că ruşii i-au prins şi i-au suprimat imediat. Totuşi guvernul a condamnat la trei 
ani închisoare pe doi „huligani manişti” pentru dezordine. 

78.6.46. Toate privirile sunt aţintite asupra conferinţei de la Paris, unde se pare că 
lucrările au început într-o atmosferă mai puţin încordată. 

Molotov a admis ca, după reglementarea chestiunilor de primă importanţă, să se discute 
şi problema tratatului de pace cu Austria, cu condiţia să se ia în deliberare şi situaţia internă 
din Italia, care nu este deloc limpede şi unde Sovietele caută să-şi bage codiţa. Se pretinde 
că la referendum, majoritatea republicană a fost obţinută în unele regiuni, graţie confuziei 
create de chipul încoronat al unei femei de pe buletinele de vot, asemuit cu „Monarhia” de 
către mulţi analfabeți şi care în realitate reprezenta „Republica”. Cert e că în sudul ţării 
situaţia e încă foarte tulbure, iar mizeria generală contribuie la întreţinerea stării de 
nelinişte. 

Programul conferinţei pentru tratatele de pace începe cu Italia şi va urma cu România, 
Bulgaria, Ungaria şi Finlanda. Cât despre proclamarea independenţei complete „sans 
entraves”? a Austriei propusă de Bymes, el va cere ca în caz de nereuşită, problema să fie 
supusă votului ONU şi nu conferinţei celor 21 naţiuni. 

începând cu Italia, miniştrii au discutat capitolul economic al tratatului şi din cele şapte 
puncte, au convenit asupra următoarelor patru: 

1. compensaţii pentru pagubele de război asupra bunurilor Naţiunilor Unite din Italia; 

2. bunurile italiene din teritoriile Naţiunilor Unite; 

3. renunţarea taliei la pretenţii de la Naţiunile Unite; 

4. clauze generale referitoare la comerţ, spre a facilita regimul economic în favoarea 
cetăţenilor Naţiunilor Unite. 

La New-York, comitetul pentru energia atomică, a propus ca cei 11 membri ai Consiliului 
de Securitate plus Canada, să statueze asupra creării unei administrații internaţionale a 
energiei atomice. 
°” „Fără piedici” 

Propunerea senatorului Baruh, de dezvăluire a secretului bombei sub anumite condițiuni, 
este un exemplu unic în istorie, ca un stat să renunţe de bună voie la monopolul unei arme 
ce-i asigură supremaţia. 

Tot la New-York se discută acuzaţiile aduse Spaniei; Consiliul tot amână a se pronunţa, 
dat fiind refuzul Angliei de a se lua măsuri coercitive şi inoperante în contra lui Franco, sau 
de a se da Adunării Generale a ONU indicaţii prea precise pentru eventuale măsuri de luat în 
această privinţă. 

La comemorarea eliberării oraşului Bayeux, de Gaulle a reintrat în arena politică, 
punându-şi candidatura la Presidenţie printr-un discurs în care proclamă necesitatea 
menţinerii unei a doua Camere şi atribuirea de puteri reale preşedintelui Republicii pentru a 
putea fi arbitrul între partide. 

Persia şi Azebaidjanul au convenit să încheie un acord, prin care acesta renunţă la 
autonomie şi redevine parte integrantă a Persiei. în acest fel dispare motivul de a ţine 
deschis cazul în faţa Consiliului de Securitate, dar gurile rele se întreabă dacă Azerbaidjanul 


a fost cu adevărat anexat Persiei şi dacă nu cumva s-a întâmplat mai de grabă contrariul. 

După ce Anglia şi Statele Unite au răspuns notei lui Tătărescu, pe care o resping ca fiind 
şi aceasta complet nesatisfăcătoare, se anunţă că guvernul Groza se va angaja în scris ca 
alegerile să aibă loc cel mai târziu în septembrie. Lumea are însă impresia că în realitate, 
nimeni nu are poftă de alegeri şi că toate aceste discuţii n-ar avea ca scop decât „pour 
amuserle tapis”. 

în tot cazul, atât partidele „istorice”, pe care le atacă Krasna/a zvezda cât şi Titel 
Petrescu, scriu memorii şi publică comunicate pe care le transmit regulat misiunilor aliate, 
protestând împotriva ante-proiectului guvernamental al legii electorale, ca fiind anti- 
constituţional prin încercarea de a escamota Senatul cu un simplu decret. Toate aceste 
manevre sunt desigur dictate de ruşi, care nu se sfiesc a declara prin vocea lui Gromyko la 
New-York, necesitatea ca şi Polonia să desființeze Senatul. 

încotro mergem, se întreabă cu grijă fiecare, spre conflict sau spre înţelegere? înţelegere 
ar trebui să însemne cedare în masă din partea ruşilor şi renunțare la majoritatea 
pretențiilor lor exorbitante. Să fie oare acesta cu putinţă prin bună învoială şi să fie posibil 
ca cea mai absurdă dictatură din lume să dea înapoi fără o puternică lovitură de ciomag în 
cap? în tot cazul, Statele Unite se pregătesc pentru orice eventualitate şi Truman a cerut 
Congresului ca cele trei ministere ale Apărării naţionale să fie înglobate într-unul singur. 

Unicul fapt care mă face să mă îndoiesc de probabilitatea unui conflict care să ne scape 
din ghiarele Moscovei este discursul lui Churchill în Cameră, în care nu vorbeşte decât de 
Austria şi Ungaria, ca ţări de care anglo-americanii ar avea grijă. Discutând despre destinele 
omenirii între „Rusia şi state sub controlul ei pe de o parte şi restul lumii pe de altă 
10 „a tot amâna”. 

parte”, mărturiseşte că: „mai bine ar fi o lume unită decât separată, dar că totuşi e mai bine 
o lume divizată decât o lume distrusă.” 

Deci, ne abandonează ruşilor... 

Brazilia a promis lui Hoover 100.000 tone alimente pentru Europa înfometată. 

în China, s-a stabilit un acord între generalul Marshall şi delegaţii Goumindangului şi ai 
comuniştilor pentru constituirea unei comisii de anchetă asupra Manciuriei. 

Dreptul de veto exercitat de Gromyko în Consiliul de Securitate relativ la Franco, a 
împiedicat luarea unei rezoluţii, cu toate că nouă voturi au fost pentru, iar Olanda s-a 
abținut. Şedinţa s-a amânat pe luni. 

în Palestina cresc acţiunile de sabotaj ale mişcării de rezistenţă a evreilor, care atacă şi 
răpesc ofiţeri englezi, distrug poduri şi ateliere de cale ferată la Haiffa. 

Greva generală proclamată de comuniştii greci n-a reuşit, negăsind ecou în populaţie. 

Se pare că misiunea americană de la noi l-a făcut scăpat pe Rădescu. Să fie acesta un 
semn prevestitor?... 

19.6.46. Londra anunţă azi că Rădescu a sosit în Cipru cu un avion românesc, 
având intenţia să plece în Elveţia. Aşa cum îl ştiu, n-a plecat din frică, deci cu o misiune, 
deci momentul se apropie... 

Fără contra-candidat, Beneş a fost ales preşedinte pe viaţă al Republicii cehoslovace. 

Cresc probabilitățile ca Bidault să fie însărcinat a forma noul guvern, fiindu-i însă 
necesare două treimi din voturile Adunării. 

20.6.46. Bidault a obţinut majoritatea necesară; rămâne de văzut dacă socialiştii şi 
comuniştii îi vor da sprijinul pentru formarea unui guvern de coaliţie de stânga. 

Mulftiul lerusalimului, despre care se spusese că ar fi fost arestat de englezi şi deportat în 
insulele Seychelles, a sosit pe neaşteptate la Cairo, fiind imediat primit de regele Faruk, 
conform tradiţiei că nimeni nu trebuie să bată zadarnic la uşa Palatului. 

Oricum, guvernul britanic a declarat că-i va interzice intrarea în Palestina; ne putem 
aştepta la represiuni violente. 

Gromyko a prezentat proiectul unui acord internaţional pentru distrugerea până în trei 
luni a tuturor armelor atomice, termen mult mai scurt decât planul american, dar nu 
pomeneşte nimic despre constituirea unui comitet internaţional, lăsând fiecărei puteri 
independenţa absolută şi răspunderea proprie, dar refuzând totodată să renunţe la dreptul 


de veto. Este evident că pe de o parte ruşii se tem de bombele americanilor, iar pe de altă 
parte vor să-şi rezerve întrega libertate de mişcare şi posibilitatea de a pregăti în ascuns 
„un coupâleurfacon”!!. 

Să sperăm că nu vor reuşi să-şi atingă scopurile, fără reacţia eficace din partea aliaţilor. 
11 
a „O lovitură în stilul lor” 

23.6.46. Pătrăşcanu a răspuns întâmpinărilor lui Maniu şi Brătianu asupra 
neconstituţionalităţii proiectului de lege electorală, arătând că planul unicameral al 
guvernului se bazează pe art. 3 al decretului din 31 august 1944 contrasemnat de 
Sănătescu, Maniu, Brătianu, Petrescu şi de el însuşi, care decide că „un decret dat în urma 
hotărârii Consiliului de miniştri va organiza Reprezentanţa naţională”. 

Este evident că acest text n-ar trebui interpretat decât în cadrul Constituţiei, repusă în 
vigoare prin acelaşi decret, adică respectând sistemul bi-cameral. Totuşi guvernul de azi ar 
putea jongla cu sofismele, graţie lipsei de autoritate şi de simţ al răspunderii, ce au prezidat 
într-o largă măsură toată acţiunea politică de la 23 august. 

Vom avea deci alegeri generale în septembrie şi, după toate probabilitățile, guvernul va 
reuşi. Mi se spune că atunci vom avea un cabinet Bodnăraş, ceea ce ar putea chiar permite 
ruşilor luxul să-şi retragă trupele, lăsând aici sub control direct oamenii lor de încredere. 

Cât despre eventualitatea unui conflict, sunt puţine speranţe să izbucnească aşa de 
curând. Astfel, la Paris domină spiritul de conciliere şi de concesiuni reciproce, cu singura 
deosebire că unii sunt decişi a se ţine de cuvânt, pe când ceilalţi participă cu totală rea 
credinţă: sovieticii au reuşit să condiţioneze evacuarea Bulgariei de cea a Italiei, obţinând 
astfel siguranţa că sârbii îşi vor putea face mendrele la Triest, iar problema plecării din 
România şi Ungaria, rămâne în funcţie de încheierea atât de problematică a unui tratat de 
pace cu Austria. 

După cum zic cu umor ziariştii occidentali, dar ei rămân cu umorul iar noi cu realitatea, 
miniştrii de Externe „ont decide d'un commun accord de ne pas s'entendre”.?? 

Drept este pe de altă parte că americanii ne spun: „N-aveţi niciun interes ca războiul să 
izbucnească în ţara voastră, deci aveţi răbdare şi aşteptaţi, deoarece conflictul va apare în 
mod inevitabil peste câtăva vreme în China”. 

Tot aşa spune şi Rădescu care, până în ultimul moment, afirma că România va scăpa de 
ruşi fără război, fiind convins că Moscova va ceda pe toată linia, atunci când se va vedea 
pusă în poziţia de agresoare. El crede deci că Sovietele nu încearcă acum decât un bluff, 
fără a-şi baza strategia pe nicio idee de reală rezistenţă. 

Fuga lui a fost cât se poate de simplă şi de asta a reuşit: sâmbăta trecută a ieşit de 
dimineaţă, însoţit de agenţi în automobilul Siguranţei, a făcut vizite unor prieteni americani, 
s-a dus apoi la Maniu unde a stat două ceasuri şi la ora 13 a sosit la casa nepoatei sale din 
strada Oiţelor 6, unde a anunţat că va dejuna, cerând ca maşina să revină la ora 16 pentru 
a-l duce acasă. Bineînţeles atunci când agenţii s-au întors, nu numai că nu l-au mai găsit, 
dar familia nici măcar nu-l văzuse şi deci nu putea da nicio relaţie. Probabil dânsul a pornit 
imediat la locuinţa lui Smeu, pilotul cu care a dispărut şi cu care a plecat de pe un câmp de 
12 „au convenit să nu se înțeleagă” 

lângă Cotroceni, unde pentru o clipă a aterizat avionul, zburând apoi spre Cipru. Se pare că 
pilotul, unul din bunii noştri aviatori, se pregătea de mult pentru acest zbor, ocupându-se 
permanent de aparatul care părea să prezinte defecte tehnice şi cu care făcea multiple 
încercări de decolare şi de aterizare pentru verificări. 

Partea delicioasă este că Smeu era membru al diviziei „Tudor Vladimirescu” ceea ce pare 
că a determinat guvernul să procedeze la sancţiuni, arestând pe generalul Cambrea. Se 
vorbeşte şi de arestarea lui Lascăr, a cărui unitate nu prezintă nici ea garanţii. 

La Paris, cei patru au convenit ca începând de mâine să ţină câte două şedinţe zilnic spre 


a putea termina lucrările tratatelor de pace, care în iulie vor fi prezentate Conferinţei celor 
21 Națiuni Unite. 

Dată fiind intransigenţa reciprocă a italienilor şi a sârbilor în problema Triest, Bidault a 
propus un plan în două etape: 

1. timp de mai mulţi ani, portul şi oraşul să fie puse sub administraţia Naţiunilor Unite ŞI 

2. laodată ce seva stabili după liniştirea spiritelor şi reluarea normală a activităţii 
economice se va proceda la un plebiscit care va hotărî soarta acestui punct atât de disputat. 

Oricum, Molotov declară că în niciun caz Triest nu va putea fi lăsat Italiei, delegaţia 
sovietică aşteptând instrucţiuni. 

Nu ştiu dacă delegaţia lui Nagy va obţine ceva la Washington sau la Londra cu privire la 
Transilvania şi la Slovacia; în tot cazul americanii au decis să restituie ungurilor depozitul de 
aur aflat în Bavaria în valoare de 32 milioane dolari şi să le acorde un credit de 10 milioane 
dolari pentru cumpărarea de material american aflat în Europa. 

24.6.46. Bidault a reuşit să formeze guvernul păstrând pentru partidul său 
Presidenţia, Externele, Războiul, Justiţia, Finanţele; comuniştii preiau şapte portofolii, 
cuprinzând Armamentul, Sănătatea, Munca, iar socialiştii şase portofolii, printre care: 
Internele, Educaţia, Coloniile, Agricultura. Bidault rămâne la Quai d'Orsay, Gouin şi Thorez 
devin vice-preşedinţi, iar Gay şi Varenne, miniştri de stat. Bidault a promis socialiştilor să 
ratifice acordurile financiare ale lui Blum şi să procedeze la noi alegeri la 15 octombrie, iar 
comuniştilor, o majorare a salariilor cu 15%. 

După inspecţiile făcute în Egipt şi Orientul Apropiat, Montgomery a sosit la Atena pentru 
completarea planului de apărare a bazinului Mediteranei şi a căilor de comunicaţie ale 
Imperiului Britanic. 

Citrine şi Jouhaux se află la congresul sindicatelor de la Moscova. După tot ce-a scris 
despre înşelătoria sistemului bolşevic, prezenţa lui Sir W. Citrine la congres e cât se poate 
de savuroasă. 

25.6.46. „Cei patru” au respins cererea Austriei de rectificare a graniţei cu Italia. 

Mare discuţie în chestiunea Dunării, Molotov refuzând să se însereze în tratatele de pace 
libertatea navigaţiei, sub cuvânt că sârbii şi cehii n-au fost consultaţi. Atunci când 

Bevin i-a răspuns că vor avea ocazia să se pronunţe la conferinţa păcii, rusul i-a replicat că 
atunci ar putea interveni şi Brazilia sau Norvegia, ceea ce n-are rost. „Ba are foarte mult” a 
răspuns englezul...şi totul s-a amânat ca de obicei. 

La New-York, polonezul Lange a propus ca Naţiunile Unite să rupă raporturile diplomatice 
cu Franco, obţinând patru voturi (Rusia, Franţa, Mexic, Polonia) contra 7. 

Radio Moscova anunţă că opoziţia din Grecia s-ar fi retras din Parlament, probabil pe 
chestiunea plebiscitului. 

Marckham a fost din nou expulzat, de data asta definitiv, şi alaltăieri a şi părăsit ţara. De 
acum încolo, tot ce se va petrece în România va fi cunoscut pe plan internaţional. Noi am 
dat dovadă de rezistenţă, evenimentele însă ne depăşesc. 

26.6.46. La Paris lucrările se poticnesc tot mai rău şi tot mai vădit se manifestă 
reaua voinţă a lui Molotov şi Vişinski, încât Bevin, exasperat, a sfârşit prin a spune: „Aşa 
cum discutăm acum, mi se pare că e o farsă şi nu mai are nicio importanţă ce anume 
chestiuni abordăm.” Lumea se aşteaptă ca Vineri să izbucnească criza. 

Cu ajutorul guvernului nostru, ruşii deţin întreaga administraţie şi autoritate asupra 
porturilor de la Giurgiu în jos, încât niciun vas străin nu poate pătrunde sau ancora fără 
încuviințarea sovietică. Pe de altă parte, se face cunoscut că transportul a 1mc. material, 
inclusiv taxele vamale de la New-York la Constantinopol costă 21 dolari, pe când de la 
Constantinopol la Constanţa costă 150 dolarii... Cred că aici rezidă în bună măsură nodul 
chestiunii dunărene şi imposibilitatea unui acord între aliaţi şi ruşi. 

Editorialul din Times pare dispus să dea într-o largă măsură dreptate Sovietelor. Astfel 
socoteşte foarte acceptabilă cererea unei despăgubiri de 100 milioane dolari din partea 
Italiei, o internaţionalizare a Triestului sub control mixt italo-jugoslav, amânarea liberei 
circulații pe Dunăre pentru o conferinţă ulterioară celei de pace şi discutarea tratatului cu 


Austria într-un spirit de înţelegere. 

La New-York, chestiunea regimului Franco este tot în impas şi unicul lucru convenit, a 
fost să fie lăsată pe ordinea de zi a Consiliului de Securitate. 

Guvernul român s-a hotărât în fine să publice ultimul schimb de note cu Anglia şi cu 
Statele Unite; tonul răspunsului lui Guţă e destul de tăios. Din două, una: sau ruşii se simt 
prea siguri pe poziţiile câştigate, sau, dimpotrivă, îşi dau seama că aliaţii nu se mai 
mulţumesc cu vorbe dulci şi că deci nu mai au ce menaja... 

2. 7.46. Deşi lucrurile merg greu la Paris, s-ar părea totuşi că asupra unor puncte tezele 
opuse vor sfârşi prin a se apropia. 

Astfel pentru Triest, prevalează formula lui Bidault cu regim internaţional sub controlul 
celor patru, inclusiv italo-sârb, dar Molotov propune permanenta în loc de 10 ani, precum şi 
un teritoriu redus care să fie înglobat în Jugoslavia. Cât despre Dunăre, ruşii ar admite 
egalitate de tratament pentru vasele comerciale ale tuturor ţărilor, însă refuză drept de 
existenţă oricărei comisii ce n-ar aparţine riveranilor. 

Tătărescu pleacă la Paris!... 

Efectul bombei atomice aruncată în noaptea de 30 iunie asupra celor 70 bastimente din 
laguna atolului Bikini a fost un fiasco după părerea martorilor oculari. Abia două vase au fost 
scufundate (nici măcar cuirasatul „Nevada” care fusese vizat), aşa că mă întreb dacă 
dezamăgirea produsă n-a fost întru câtva voită de americani, cu dorinţa machiavelică de a 
întreţine pe ruşi în sentimentul lor de încrezătoare agresivitate. Este o simplă supoziţie, 
bazată pe o doză de speranţă. 

Situaţia se agravează în Palestina pe zi ce trece: o seamă de evrei au fost deportaţi în 
Eritreea, iar comitetul executiv al Agenţiei Evreieşti pentru Israel ameninţă cu nesupunerea 
civilă, acuzând guvernul englez de a fi declarat război comunităţii evreieşti. Unii vorbesc 
chiar de rolul jucat din umbră de Mulftiul lerusalimului. 

Referendumul din Polonia a fost în favoarea proiectelor guvernului de suprimare a 
Senatului, de naţionalizarea industriei şi de reformă agrară, precum şi pentru confirmarea 
graniţei ocidentale. Gruparea lui Mikolajczyk protestează. 

Anglia şi Statele Unite refuză creditele promise Poloniei, dacă anumite angajamente 
politice nu vor fi îndeplinite. 

După instalarea noului preşedinte al Republicii italiene guvernul a demisionat, însă de 
Gasperi care continuă să gireze, a protestat împotriva hotărârilor de la Paris cu privire la 
graniţa Italiei spre Franţa şi la regiunea Triest. Se anunţă însă că acordul se va stabili în 
această privinţă poate chiar azi şi că apoi, cei patru vor conveni şi asupra datei convocării 
conferinţei de pace. 

5.7.46. leri la aniversarea independenţei Americii, Filipinele au devenit stat liber, iar 
miniştrii de Externe au convenit în fine ca la 29 iulie să se întrunească la Paris cele 21 
Națiuni Unite în conferinţa de pace. Lucru mare că au putut cădea de acord, dar mă tem că 
înţelegerea se realizează prin concesiuni succesive, pe hârtie din partea ruşilor şi reale din 
partea aliaţilor. 

Se vede azi lămurit că anglo-americanii nu vor să mai deschidă un nou conflict, aşa că 
salvându-se de ochii lumii formele legale, Sovietele vor face totul după placul lor, iar noi 
vom rămâne cu toţii în sfera lor de influenţă. 

Desigur că, într-o bună zi, ne vom trezi şi noi chemaţi la conferinţă şi că pro-forma, ruşii 
se vor obliga ca la trei luni după semnarea tratatului de pace să părăsească ţara. Vor pleca 
trupele, dar vor rămâne agenţii şi până atunci guvernul lor de slugi va fi făcut alegerile în 
voie, aşa că cu încetul, prin tot soiul de Sovromuri, ne vor stoarce, despuia şi dezorganiza 
după cum vor Doft, 

După ce a trâmbiţat plecarea sa la Paris, Guţă a fost nevoit să rectifice, vestea fiind 
prematură. De altfel, se zvoneşte că aliaţii vor pretinde ca delegaţii noştri la conferinţa de 
pace să fie reprezentanţi ai celor patru partide care au semnat armistițiul. Vedremol... 

Cei patru s-au pus de acord în chestiunea Triest, stabilind un statut liber (gen Dantzig) 
sub controlul Consiliului de Securitate, au admis cele 100 milioane dolari pe care Italia le va 
plăti Rusiei în produse timp de cinci ani, începând peste doi ani, au convenit să înceapă a 
discuta problema germană. 

încă nu se vorbeşte nimic de Austria, deşi Bymes a declarat că pacea trebuie încheiată 
cât mai curând „pentru a scăpa aceste state de ocupaţia străină ce le suge măduva”. 

După măsurile drastice ale englezilor în Palestina, s-ar părea că lucrurile se vor mai 
calma. Ofițerii britanici deţinuţi ca ostateci timp de două săptămâni au fost eliberaţi, după 
ce condamnările la moarte ale extremiştilor sionişti au fost comutate în închisoare pe viaţă. 
Dar la Londra opinia e surprinsă că preşedintele Truman oferă să suporte toate cheltuielile 
de imigrare ale celor 100.000 colonişti în Palestina. 

Să nu uităm însă că azi trăiesc în Statele Unite 6 milioane de evrei, din care numai în 
New-York se află 2 milioane. 

Comisia guvernamentală engleză în India s-a înapoiat la Londra, fără a fi obţinut un 
rezultat ferm. 

6.7.46. Jocul obstrucţionist al ruşilor este prea vădit, ca să nu-i deoachie în faţa oricui. „M 
n'est pire sourd que celui qui ne veut pas entendre”? şi mă tem că aşa cam procedează 
aliaţii. 

înainte încă de a se deschide conferinţa, Molotov îşi pune în practică sistemul: refuză 
Chinei dreptul de putere invitantă, concomitent cu campania pornită de Pravda împotriva 
„fascismului” lui Tchang Kai-check şi pretinde ca regulamentul conferinţei de pace să fie 
stabilit de cei patru înainte de lansarea invitaţiilor. Apoi, fără a mai finaliza această 
problemă, a voit să ia imediat în discuţie problema germană, după ce cu trei zile înainte 
refuzase a sta de vorbă cu Bymes, care-şi adusese expertul militar de la Berlin. 

Cu drept cuvânt, Bevin care prezida şedinţa i-a spus: „Dumneavoastră faceţi totul ca să 
compromiteţi pacea pentru chestiuni de simplă procedură.” Exasperaţi cu toţii, au amânat 
şedinţa pentru azi... 

Dacă aşa se poartă Molotov atunci când e singur, câte intrigi nesfârşite nu va încerca el 
necontenit la conferinţa „celor 21”, unde va avea de partea sa cel puţin şapte delegaţi şi 
unde fiecare reprezentant va fi liber să exprime o părere proprie sau să prezinte o 
propunere originală? Procedând aşa, cât de uşor se pot eterniza lucrările unei conferinţe ce 
poate dura luni de zile, fără a ajunge la niciun rezultat? 

între timp, alegerile de la noi se vor putea face de către un guvern de nimeni stingherit, 
şi, încetul cu încetul, ţara va cobori pe panta ruinei bolşevizante pentru ca în ziua în care - 
de formă - ruşii vor pleca, să nu mai rămână nimic de salvat din edificiul social şi economic. 
e „Nu există surd mai tare decât cel care nu vrea să audă” 

Ceea ce este dureros de constatat pentru noi, cei rămaşi în zona lor de influenţă, este că, 
- în timp ce referendumul din Polonia hotărăşte desfiinţarea Senatului, iar proiectul legii 
electorale din România ne îndreaptă pe aceeaşi cale, în Franţa toate partidele (inclusiv 
comuniştii) aprobă menţinerea sistemului bi-cameral, ba încă mai înfiinţează o nouă 
Adunare, Consiliul imperial, care împreună cu Camera şi Senatul vor proceda la alegerea 
preşedintelui Republicii. Este drept că la noi încă se opune Regele, care a refuzat a semna 
legea electorală, intrând deci din nou în conflict cu guvernul. Câtă vreme va mai putea 
păstra el această atitudine?!... 

7.7.46. Punctul mort la care s-a ajuns între cei patru la Paris, a provocat un protest din 
partea Chinei, iar în în ce priveşte pretenţia lui Molotov ca statele invitate să primească 
totodată şi un plan de activitate al conferinţei, Bevin a replicat că este imposibil ca cele 21 
naţiuni să nu fie tratate pe picior de egalitate. 

La Belgrad şi la Roma, reacţii cu privire la soarta Triestului. 

Arabii, indignaţi faţă de migraţia ilegală a celor 100.000 de evrei în Palestina, îi propun 
lui Truman să deschidă larg porţile Americii pentru evreii persecutați. 

11.7.46. După zile de permanentă obstrucție rusească, s-a convenit ca invitaţiile la 
conferința de pace să fie expediate în numele puterilor invitante de către Franta ca țară 


gazdă, trecând astfel uşor peste China şi s-a admis că o majoritate de două treimi este 
suficientă pentru o hotărâre valabilă. Bineînţeles, acestea sunt sugestii, pe care cele 21 
naţiuni sunt libere să şi le însuşească sau nu. 

Acum, miniştrii se sfădesc pe chestiunea Gemaniei, ruşii pretinzând o ocupaţie de 40 - în 
loc de 25 ani - şi nu numai dezarmarea totală, ci şi desfiinţarea întregii industrii grele care 
să poată servi unor scopuri războinice. 

Molotov mai cere o despăgubire de 10 miliarde dolari, pe care Bevin consideră că ruşii şi- 
au luat-o până acum cu vârf şi îndesat prin toate neîncetatele prădăciuni. Alţii cred totuşi că 
ruşii, cu încetul, „sans brûler les etapes”!*, vor fi constrânşi a semna tratatele, vor începe să 
părăsească ţările pe care azi le ocupă şi îşi vor apăra avantajele economice dobândite prin 
forţă din toate aceste ţări, într-o concurenţă cu englezii, americanii şi cu alţii. 

Adică să se ajungă pe nesimţite şi fără conflicte, la o quasi-normalizare a vieţii, care să 
permită aflarea unui nou echilibru în lume. 

S-a mai dovedit pe de altă parte prin experienţa de la Bikini, că bomba atomică nu se 
adevereşte a fi distrugătoare în mod absolut, ba nici chiar relativ, a flotelor navale şi 
aeriene. Sic demonstratus est cuiprodest... 

în Belgia guvernul van Acker, adversar al regelui Leopold a fost pus în minoritate şi silit 
să demisioneze. Partidul Social-Creştin care l-a răsturnat nu doreşte însă a intra într-o nouă 
formaţie guvernamentală de coaliţie, probabil ca să ajungă la o schimbare de directive... 

s „fără a forta ritmur 

Luptă aprigă la noi între Rege şi guvern care este nevoit să tot modifice decretul de lege 
electorală, pe care Suveranul refuză încă să-l semneze. Cât va mai putea dura rezistenţa 
acestui copil, ce dă, încă o dată, dovada unei reale maturităţi? Cred că până la urmă, 
alegerile tot vor avea loc şi că, spre a nu schimba nimic obiceiului pământului, guvernul îşi 
va asigura zestrea majorităţii în Parlament. Pentru reducerea cât mai mult a opoziţiei 
liberale, dar mai ales maniste, guvernul FND va susţine succesul partidului Lupu, care va 
reprezenta opoziţia oficială şi consacrată. 

Ar fi vorba ca Adunarea ONU să se ţină la 23 septembrie şi, cu acea ocazie, australianul 
Evatt, exasperat de jocul scabros al ruşilor, să ceară reexaminarea dreptului de veto, de 
care Sovietele au abuzat atât de mult. Ceea ce este încă mai neruşinat din partea lui 
Gromyko, este că pune în discuţie să fie sau nu primită Canada în comisia pentru energia 
atomică, probabil ca reacţie împotriva faptului că acolo spionajul rusesc a fost dat de gol. 

Pătrăşcanu anunţă astă seară că ultima variantă a legii electorale, remaniată de acord cu 
reprezentanţii opoziţiei, va fi prezentată Regelui spre semnare. 

12. 7.46. în realitate, nu numai că opoziţia n-a fost de acord, dar a şi protestat 
vehement împotriva acestei încercări de escamotare a alegerilor; reprezentanţii ei au 
părăsit ostentativ Consiliul de miniştri de aseară, ceea ce a determinat comunicatul 
guvernului, declarând că are adeziunea opoziţiei, chiar dacă textul nu-i poartă semnătura. 
Mă întreb dacă această manifestare nu are şi scopul de a arăta Regelui putinţa să refuze 
semnătura, pe motivul legal că acordul de la Moscova a inclus în guvern pe doi 
reprezentanţi ai opoziţiei, cu menirea de a fi o frână constituţională în anume împrejurări. 

La Paris, aparențele continuă a fi că ruşii au neîncetat câştig de cauză asupra aliaţilor. 
Molotov a respins propunerile anglo-americane asupra Germaniei, iar Bevin şi Bymes au 
acceptat ca la toamnă, după întrunirea ONU, să aibă loc o nouă conferinţă, special pentru 
problemele germane. 

Printre cele 21 naţiuni prezente la 29 iulie, vor fi 20 de ţări care au fost în război cu Italia, 
12 cu Bulgaria şi Ungaria, 11 cu România şi 10 cu Finlanda. 

Una din ţările cu care n-am fost în conflict a fost Norvegia, ceea ce va juca un rol 
însemnat graţie postului de secretar general al lui Trygve Lie. îmi închipui că din această 
pricină ne-am găsit a numi un ministru la Oslo. Totuşi de două luni stă Vălimărescu pe loc, 
iar acum „de Ignat”, ne trezim că vrem îngrăşarea porcului şi ne hotărâm a-l expedia „dare- 
dare”, ca să facă acolo atmosferă favorabilă delegaţiei ce va pleca la Paris. în cel mai bun 
caz, el nu va ajunge decât cu o săptămână înainte de deschiderea lucrărilor. Trist, din cale 


afară de trist, dar aşa merg toate lucrurile în această ţară de nemernici. 

14. 7.46. După ce a rezistat cât a putut, Regele a fost constrâns a semna aseară 
decretul-lege electoral, guvernul declarând că legea va fi promulgată cu sau fără 
43 „în mare grabă” 

asentimentul opoziţiei. Aliaţii cu aerul că ne abandonează, momentan cel puţin, hotărâți 
fiind a prefera, riscurilor unui conflict cu Rusia, o soluţie paşnică chiar şi cu sacrificii (din 
partea altora!). Aceasta nu înseamnă că dispare ilegalitatea actului. Nulitatea semnăturii 
Suveranului, neresponsabil în faţa Constituţiei, poate fi oricând invocată, singur guvernul 
care a contra-semnat rămânând responsabil de această violare a pactului fundamental. 

La Varşovia, referendumul a dat 68% pentru suprimarea Senatului, 77% pentru reforma 
agrară şi naţionalizarea industriilor şi 91% pentru graniţa de vest Oder-Neisse. Germenul 
viitorului război a fost deci consfințit în nord, aşa precum în sud mocneşte la Triest jăratecul 
incendiului, ce poate izbucni şi acolo în curând. (Slovenii trimit zilnic în oraş agenţi 
clandestini pentru întreţinerea tulburărilor). 

Degeaba protestează acum Mikolajczyk împotriva siluirii voinţei populare a naţiunii 
poloneze. Tot asemenea vor protesta mâine la noi Maniu şi Brătianu. 

Cei patru miniştri de Externe s-au separat la Paris fără a fi stabilit un acord asupra 
principalelor puncte ale programului onferinţei de pace: Germania, Austria, Dunărea. 

Aliaţii se felicită că au reuşit să aducă pe ruşi la conferinţa păcii şi eu cred cu o oarecare 
doză de optimism, că de data asta au şi acceptat atât de uşor, atât de numeroasele 
pretenţii ruseşti, concesii ce ar fi tot atâtea capitulări. Dacă intransigenţa sovietică va 
continua şi la conferinţă iar apoi la Adunarea ONU, nu vor mai avea chip să pretexteze că li 
s-a refuzat ceva, ci vor fi obligaţi să explice motivul pentru care sabotează sistematic pacea. 

Guţă pretinde că pacea cu România se va încheia în curând la Paris, iar după două luni, 
ruşii vor pleca din ţară. 

Vorbindu-mi de temerile lui Maniu, Mihai Popovici socoteşte că sistemul Moscovei este să 
instaureze şi la noi principiul sovietic, aşa cum procedează în Jugoslavia şi Bulgaria şi cum 
speră s-o facă în Polonia şi în Ungaria: mai întâi se federalizează un stat de republici 
sovietice sud-slave în Balcani, pentru ca pe urmă să obţină rezultate similare în România cu 
concursul comuniştilor ce vor dicta la noi după alegeri. Ralea nu se sfieşte de altfel să 
declare că cei ce se plâng acum de comunism la noi nu ştiu ce regim de comunism integral 
ne aşteaptă după acel moment. 

Maniu şi Brătianu au fost ieri după amiază în audienţă la Rege pentru a-l preveni că 
semnând decretul-lege electoral, el va semna însăşi condamnarea la moarte a Monarhiei din 
România, căci prima grijă a uneltelor ruseşti din guvern va fi să proclame cât mai curând 
Republica românească, primul pas spre sovietizare şi spre înglobarea ţării în federalismul 
moscovit. L-au sfătuit să facă apel la cei „3” în virtutea acordului de la Moscova, cerându-le 
să se pună de acord cu privire la actul guvernamental pe care el, ca Suveran care are 
datoria să respecte Constituţia, îl consideră absolut neconstituţional. 

Regele însă, intimidat de presiunile ruseşti şi neavând ca sfetnici, decât timoraţi precum 
Negel sau Savel Rădulescu, n-a îndrăznit să facă acest demers. Trebuie 

recunoscut de altfel, că englezii şi americanii de aici, preveniţi din vreme de Maniu şi 
Brătianu, s-au ferit să ia vreo atitudine, ci se menţin cu totul în afară de zbuciumul nostru 
intern, lăsându-ne să ne zvârcolim singuri în faţa teroare! exercitate de ruşi. 

în aceste condiţii, mă întreb dacă Regele n-a fost mai cuminte să nu se opună 
injoncţiunilor imperative ale guvernului, sperând să mai câştige timp, acest auxiliar preţios 
al tuturor acţiunilor omeneşti, căci fiecare clipă ce vom fi în stare să adăugăm capacităţii 
noastre de rezistenţă poate constitui în definitiv salvarea noastră finală. 

leri, Camera Reprezentanţilor de la Washington a aprobat cu majoritate de 60 voturi, 
creditele acordate Angliei, aşa că pentru perfectarea împrumutului nu mai e nevoie decât 


de sancţiunea prezidenţială. 

18. 7.46. Draga Mihailovici a fost executat ieri la Belgrad pentru înaltă trădare şi 
colaborare cu inamicul în contra bandelor lui Tito, când bine ştiut este că a lucrat mână în 
mână cu englezii şi că fiul lui Churchill i-a fost ofiţer de legătură. Guvernul de la Londra n-a 
avut nicio reacţie şi l-a lăsat să cadă ca şi pe mulţi alţii. Faţă de un astfel de spectacol, 
suntem în drept să deznădăjduim... 

A murit profesorul Bagdasar [...] 

Brabeţianu a fost numit secretar general în ministerul de Externe în locul lui Stoica. 

Din cauza veşnicelor tulburări din Triest întreţinute de sârbi, forţele militare aliate au 
ocupat uzinele metalurguice din oraş şi de la Monfalcone. 

în China, Goumindangul se plânge că profitând de răgazul obţinut prin armistițiul 
negocierilor, comuniştii se înarmeză şi pregătesc un nou atac. în acest timp, presa 
sovietizantă din China acuză pe Tchang Kai-check de a fi devenit vasalul Statelor Unite, care 
au în planul lor expoatarea economică a acestei enorme populaţii. 

Dacă ne gândim că aproape 45% din comerțul exterior american este pentru China, pe 
când Europa reprezintă abia 7-8%, înţelegem poate mai uşor cât de puţin trebuie să atârne 
soarta României în balanţa de conturi de pe Wall-Stneet. 

22. 7.46. Sâmbătă a sosit Franasovici, aducând lui Tătărescu informaţii asupra 
atmosferei de la Paris unde s-a instalat în calitate de „observator” benevol pe lângă 
gazetarii francezi, în timp ce la Londra, unde ar trebui să se afle în postul oficial de 
reprezentant al guvernului, tovarăşul Constantinescu-laşi ia contact cu lumea politică (de 
mâna a 2-a) şi face declaraţii şi pronosticuri asupra viitoarelor alegeri de la noi. Este evident 
că Ricardo speră să se înapoieze'la Paris ca prim-delegat pentru semnarea tratatului de 
pace şi poate că preferă a nu se compromite faţă de englezi în compania comunistului de 
propagandă. 

La Budapesta, comunistul Rakoczi din guvernul maghiar atacă din ordinul Moscovei 
politica şovină şi reacționară a agrarienilor. Desigur că ruşilor nu le convine renaşterea 
revizionismului violent asupra Transilvaniei şi, ca urmare, el cere o modificare în structura 
cabinetului. 

Alegerile de ieri din Turcia, unde pentru prima oară participă şi opoziţia, menţin totuşi în 
frunte listele candidaţilor guvernamentali. Nu degeaba suntem în Orient. 

în schimb, situaţie tulbure în Bolivia, unde rebelii au asasinat pe preşedintele Republicii. 

Negocieri anglo-americane pentru contopirea într-o unică administraţie, sau în tot cazul, 
pentru identificarea măsurilor ce au de luat, în zonele respective de ocupaţie din Germania. 
Timidă punere „en garde”!€ a ruşilor. 

24. 7.46. Atentat terorist sionist asupra cartierului general englez din lerusalim, 
stigmatizat de toată lumea în Anglia, a cauzat 93 victime. Se cer în Parlament măsuri 
imediate şi riguroase. Ideea de a se crea în Palestina două state distincte, unul arab, altul 
evreiesc în care să sosească cei 100.000 imigranţi din Europa, e sortită eşecului după 
credinţa mea. Mă întreb dacă englezii îşi dau seama că în toată această nenorocită 
problemă, lucrează activ mâna Moscovei. 

în ce priveşte zona sovietică din Germania, un delegat american care va participa la 
conferinţa de pace, a declarat că ruşii au prădat echipamente industriale şi bogății de cel 
puţin 2 miliarde dolari, ceea ce înseamnă că nemţii vor avea nevoie de două generaţii spre 
a încerca să refacă tot ce s-a distrus. 

Cu prilejul dezbaterilor pentru invalidarea alegerii lui Daladier ca deputat cerută de 
comunişti sub pretextul colaboraţionismului său de la Munchen, acesta s-a apărat spunând 
că marii vinovaţi ai insuccesului negocierilor cu Hitler au fost ruşii, care l-au împins la 
intransigenţă şi la război, socotind că după un conflict armat fraticid între europeni, 
bolşevismul moscovit ar putea uşor domina întregul continent. E pentru prima oară că se 
arată planul criminal al ruşilor şi e foarte semnificativ că după acest discurs atât de acerb, 
alegerea lui Daladier a fost validată. 

De aceea mulţi cred că în ciuda aparenţelor nefaste de abandonare a poziţiilor în faţa 
exigenţelor nemăsurate ale Sovietelor, anglo-americanii nu vor renunţa totuşi la ideea 


sfărâmării acestui pericol mondial. 

Deocamdată premierul cehoslovac Clement Gottwald se află în vizită la Moscova unde a 
sosit de asemenea (la raport?) şi Trygve Lie. 

La noi, Guţă, Pătrăşcanu şi Voitec se pregătesc în vederea prezenţei la conferinţa de 
pace, îndată ce vor fi chemaţi. 

Informaţiile lui Franasovici, culese în meseria sa de observator, ne asigură că graţie 
ruşilor, graniţa de vest va rămâne intangibilă şi că s-a renunţat pentru România la blocarea 
- după exemplul Italiei - a bunurilor românilor din străinătate. 

S-a primit în fine agrementul pentru Ralea, iar pentru Bruxelles vom trimite pe Pavel 
Pavel, fost ataşat de presă la Londra. Azi au plecat Vălimărescu şi Stoica. 

“e „atenționare” 

27.7.46. în aşteptarea deschiderii conferinţei, la noi continuă micile manevre sub auspicii 
ruseşti. Constantinescu-laşi se întoarce de la Londra aducând un plan de schimburi 
comerciale. Guvernul dă lista celor chemaţi în faţa Curţii criminale ca vinovaţi de dezastrul 
ţării sau de crime de război (termenul de funcţionare al Tribunalului poporului a expirat de 
mult) şi de rândul acesta citesc numele Veturiei Goga, al lui Negel precum şi al lui Atta 
Constantinescu. 

în previziunea alegerilor din toamnă, pentru care misionarul nostru la Londra a poftit - ca 
la spectacol - gazetari şi deputaţi britanici, s-a publicat în ziare rezultatul cercetărilor 
ministerului de Interne cu privire la aşa-zisele comploturi, în cap cu Aldea şi Rădescu, având 
ca scop să dea prilej a acuza pe Maniu şi pe Brătianu, implicând partidele lor şi încercând 
poate să le împiedice participarea la alegeri. 

29. 7.46. Azi se deschide conferinţa de pace şi se anunţă că Bidault va fi propus ca 
primul ei preşedinte. 

Bymes a decis că delegatul american în comisia tratatului cu România va fi Averell 
Harrimann, ceea ce poate ar fi un avantaj pentru noi. 

Franasovici i-a spus lui Popovici că toate încercările lui Nagy în contra noastră, au dat 
greş. Astfel, Bidault i-a răspuns că degeaba i se adresează lui, deoarece România a fost 
totdeauna o aliată sinceră a Franţei, în contra căreia n-a uneltit niciodată, aşa cum a făcut 
Ungaria şi că, de altfel, starea de pace n-a încetat să existe între cele două ţări pe toată 
durata războiului. în Statele Unite şi în Anglia a primit răspunsuri asemănătoare cu privire la 
graniţe, doar că i s-a promis ajutor financiar, dată fiind situaţia economică actuală a 
Ungariei care este cu adevărat îngrozitoare. 

Privitor la relaţiile sale cu anglo-americanii, Ricardo a mărturisit că ele sunt inexistente, 
că o singură dată, la Ambasada sovietică la Londra, a fost prezentat lui Bevin, dar că pe 
Bymes nici nu l-a cunoscut, că deatfel nici românii precum Gafencu, Tilea, Bianu care sunt 
în relaţii cu aliaţii şi care îi mai transmiteau câte o informaţie, nu-i mai dau niciun fel de 
concurs, ci dimpotrivă se feresc să ia contact cu dânsul. 

Franasovici atribuie atitudinea convingerii lor că în curând va izbucni conflictul cu 
sovieticii, în timp ce părerea sa personală e că atât ruşii cât şi aliaţii se vor feri să ajungă 
aici. El ar fi întrebat chiar pe Vişinski despre această eventualitate şi a primit următorul 
răspuns: „Ce, ne crezi într-adevăr atât de proşti? Noi ştim ce înseamnă un război şi nu vrem 
să-l începem; nici anglo-americanii nu sunt proşti, aşa că şi ei îl vor evita. Totul se va 
termina deci prin discuţii, uneori violente, prin fricţiuni chiar, însă până la urmă prin 
concesiuni reciproce”. 

Tipică în această privinţă a fost procedura rusească relativ la Triest: timp de trei 
săptămâni Molotov a fost intransigent, apoi când Bevin s-a ridicat zicând că orice continuare 
a discuţiilor a devenit inutilă, el a insistat să mai aibă o ultimă întrevedere şi atunci a cedat 

pe toată linia (bineînţeles, continuând lupta cu alte arme: protestări jugoslave, tulburări 
locale, etc.). 


La întrebarea lui Mihai Popovici dacă el va fi delegatul României la conferinţă, Franasovici 
i-a răspuns: „Să mă ferească Dumnezeu, căci nu vreau să mă prezint acolo ca un acuzat, 
legat de mâini şi de picioare, nici să rămân în ochii românilor ca un obiect de oroare”, lată 
deci explicaţia absenței sale din Londra. [...] Aşadar rostul acceptării din partea sa a unui rol 
atât de hibrid, se reduce la asigurarea unei copioase retribuţii băneşti. 

în legătură cu campania electorală, Popovici mi-a spus că agenţii guvernului continuă să 
se comporte cu sălbăticie, agresând opozanţii ce se întrunesc în provincie; deci, la alegeri 
nu se vor da în lături în faţa nici unei mârşăvii, dar cu toate acestea oamenii lui din judeţ îl 
asigură că guvernul nu va învinge. La întrebarea mea dacă nu se teme că, în cazul 
improbabil al succesului opoziţiei, situaţia noastră nu se va înrăutăţi în mod practic prin 
înăsprirea teroarei ruseşti, el mi-a răspuns că aceasta e chiar teza guvernului, însă el crede 
că tocmai atunci aliaţii vor avea putinţa să ia o atitudine mai fermă faţă de Soviete. Să fie 
oare aşa?... 

Arabii protestează vehement împotriva ideii unei împărțiri a Palestinei (judecata lui 
Solomon?) care propune constituirea unui stat federal arabo-iudeo-englez şi refuză evreilor 
dreptul de a avea reprezentanţi la conferinţa ce se va dechide în curând la Londra. Irakul a 
fost invitat în schimb să participe. 

Azi s-a anunţat la radio că la Paris, conferinţa nu se va ocupa nici de problema germană, 
nici de cea a Austriei sau de Dunăre. Aici este marele hop al înţelegerii: anglo- americanii 
care nu vor să discute încheierea unui tratat de pace cu Austria, ci s-o considere printre 
Naţiunile Unite şi să-i stabilească statutul, s-au lovit de intransigenţa rusească. Acolo se 
găsesc acum 60.000 trupe sovietice şi câte 20.000 aliate, pe care aceştia ar vrea să se 
reducă cu totul la 20.000, dar şi aici s-a ridicat un non possumus al ruşilor. 

2.8.46. Azi s-a publicat la noi textul integral al proiectului de tratat de pace cu România. 
Mi se pare bizar ca printre statele „în război cu România”, să văd numele Cehoslovaciei, 
căci atunci când am intrat noi în luptă, în iunie 1941, statul cehoslovac nu mai exista de 
mult, aşa că nu aveam cum să ne batem cu el, nici să-i declarăm, măcar simbolic război. 
Sau poate ca mulţumire că în 1944 trupele române au contribuit la dezrobirea teritoriului lor 
de nemți şi de unguri?!... 

în şedinţele preliminare s-a şi desenat o sciziune între părerea lui Evatt, care susţine că 
hotărârile trebuie luate cu majoritatea simplă (11), pe când Molotov vrea cu orice chip să se 
menţină majoritatea de două treimi, adică 14 voturi din 21, ceea ce ar însemna că pentru a 
continua politica de obstrucţie, el se bizuie pe opt voturi (Rusia, Rusia albă, Ucraina, Polonia, 
Jugoslavia, Cehoslovacia, poate Mexic şi Norvegia, (aceasta din urmă cu semn de întrebare). 
în genere, se învedereză o atitudine independentă în sânul statelor mici şi mijlocii, care nu 
înţeleg să rămână sub tutela celor mari. 

Caietul IX. în raiul sovietic 

Problema Palestinei nu pare deloc a fi uşurată prin planul de împărţire în patru: o 
provincie arabă, una evreiască, districtul lerusalimului şi cel al deşertului Negev, pentru 
care ar fi neapărată nevoie de colaborarea anglo-americană. [...] 

Churchill acuză guvernul laburist de a fi transformat problema palestiniană într-una de 
existenţă a Imperiului Britanic din ziua în care acceptat să părăsească Egiptul, ceea ce îl 
obligă a-şi menţine forţele armate în Palestina pentru controlul canalului Suez. 

Demn de notat, ca tipic al moravurilor de la noi: toate căruțele ţărăneşti ce intră cu 
marfă în Bucureşti plătesc o taxă fixă la barieră, care anul trecut era de 3000 lei, iar acum a 
devenit 7500 lei. Totuşi, de două zile taxa „s-a suspendat pentru două luni”, adică până 
după alegeri, reducându-se la un simplu bilet de voie de 180 lei. Speră astfel să atragă 
voturile?... 

4.8.46. Birourile conferinţei au invitat statele foste satelite să-şi trimită delegaţi la Paris 
pentru a-şi expune punctele lor de vedere. După toate probabilitățile, de la noi vor pleca 
Tătărescu, Pătrăşcanu, poate şi Voitec, însoţiţi de Filotti în calitate de consilier tehnic. Până 
azi, şedinţele preliminare n-au rezolvat nici problema presidenţiei permanente, pentru care 
Bymes propusese pe Bidault, dar la care se opune Molotov care preferă principiul rotației 
miniştrilor de Externe pe câte trei zile ca la San Francisco, nici problema majorităţii (simplă 


sau două treimi). 

Se pare că ungurii vor obţine unele reduceri la despăgubiri, pe motivul că Ungaria „a 
purtat război contra Germaniei”(?1), în timp ce pe noi, pentru acelaşi motiv, cehoslovacii ne 
consideră inamici. O altă chestiune plicticoasă e convenţia economică ungaro-rusă, prin 
care Sovietele obţin în contul reparațiilor, toate bunurile şi capitalurile maghiare din 
întreprinderile carbonifere din România, ceea ce înseamnă că ruşii vor pune mâna pe 
societatea „Petroşani”. 

D-na McCormick comunică din culisele conferinţei că, dintre toţi sateliții, românii vor 
avea condiţiile cele mai uşoare. Ea se ridică însă împotriva hotărârii anglo-americanilor de a 
lua în contul reparațiilor, depozitele româneşti particulare aflate la ei, în valoare de 60 
milioane dolari, arătând că ele au fost făcute tocmai de inamicii nemților, care aveau 
încredere în aliaţi. 

11.8.46. Azi dimineaţă a plecat la Paris delegația noastră compusă din: Tătărescu, 
Gheorghiu-Dej, Voitec, Pătrăşcanu, Maurer, Ralea, Rădăceanu, generalul Dămăceanu, 
Florica Bagdasar, Filotti, Ciuntu etc., în total 27 persoane, iar miercuri îi va urma un alt grup 
de 18 experţi. Ce se va întâmpla acolo, nu ştiu; se aude că n-ar fi exclus să se ceară ca 
delegaţia să fie formată din reprezentanţii celor patru partide democrate care au semnat 
armistițiul. Pe de altă parte, s-a anunţat că a fost depus la conferinţă un memoriu al lui 
Gafencu, iar locuitorii români din Cadrilater au prezentat o cerere de încorporare la 
România. 

Cât despre încrucişările de spade şi micile hărțuieli dintre ruşi şi anglo-americani, ele 
sunt încă în faza iniţială a încercării rezistenţei adversarului, însă cum trăim influenţaţi de 
mentalitea sovietică, aceste „passes d'armes”! se fac aproape ţigăneşte ca la uşa cortului, 
fiecare aruncând în faţa celuilalt adevăruri atât de crude, încât altă dată primul cuvânt al 
unui singur atac ar fi fost suficient să provoace ruptura. 

Fără a mă arăta prea optimist, am totuşi impresia că rezistenţa anglo-americanilor e cât 
se poate de solidă şi că până la urmă ruşii vor ceda. 

în chestiunea de procedură, propunerea sovietică a majorităţii de două treimi a fost 
respinsă incidental cu 15 voturi contra patru şi două abţineri (Norvegia şi Polonia), aşa că în 
afară de ipostazele lor ucraineană şi bielo-rusă, dânşii nu mai sunt siguri ca „briliant 
second”! decât pe Jugoslavia. O da oare Dumenzeu?!... 

leri a sărit în aer un depozit de muniții de la fortul Căţelu şi mi-am reaminitit de o altă 
explozie întâmplată la Socola în august 1918, când eram cu toţii sub călcâiul nemtesc şi 
peste două luni s-a răsturnat complet situaţia. Poate şi acum această detunătură să 
reuşească a... sparge ghinionul. Ce să fac? Devin superstiţios... 

Fel de fel de zvonuri au circulat în această privinţă: unele - că ruşii l-au aruncat în aer, 
neavând nicio încredere în lealitatea noastră, altele - dimpotrivă, că avioane americane 
misterioase l-au bombardat conform unui plan de a distruge toate forturile din jurul 
Capitalei, spre a împiedica pe ruşi să se întărească aici. Nimeni însă nu s-a gândit că 
excesiva căldură a produs deflagraţia munițiilor. 

S-a vorbit de un memoriu al lui Maniu asupra Basarabiei, înaintat Conferinţei de pace. Se 
mai spune că Maniu a avut o ultimă audienţă la Rege, căruia i-a arătat cât de rău este 
sfătuit de timoraţii Savel şi Negel, care îl silesc să tot capituleze în faţa ruşilor şi a 
guvernului, adăugând că a comis o crimă prin acceptarea executării lui Antonescu. Să nu 
uităm că Antonescu l-a salvat pe tatăl său de la moarte. 

La întrunirea ţărănistă de la Piteşti, comuniştii au tăbărât pe şefii opoziţiei, rănind grav 
pe Penescu şi pe alţi fruntaşi. în staţiunea Olăneşti, obrăznicia unor provocatori care insultă 
pe toată lumea în parc, tratându-ne de sălbateci meritând a fi deportaţi în Siberia, unde 
timp de 100 ani să ne înveţe ruşii civilizaţia, a provocat o încăierare cu câţiva studenţi, care 
i-au bătut măr, după care au fost luaţi pe sus, aduşi la Bucureşti, spre a fi puşi la adăpost de 
Teohari. 

12.8.46. Londra anunţă că la Paris s-au acceptat ca Națiuni Unite cu vot 
consultativ: Albania în unanimitate, iar Mexicul, Egiptul şi Cuba, - fiecare cu 15 voturi contra 
trei (Rusia, Bielorusia şi Polonia) şi trei abţineri (Ucraina, Jugoslavia şi Cehoslovacia.) 


Miercuri sau joi, 

e „manevre” 

e „secundul fidef 

delegaţii României şi Bulgariei, vor avea să susţină în faţa conferinţei punctele lor de 
vedere. Se pare că vom pretinde co-beligeranţa. 

13.8.46. Radio Londra anunță că s-ar putea chiar azi ca Tătărescu să fie chemat a 
expune poziția României, însă mă întreb ce valoare s-ar mai putea acorda acesteia, când de 
aseară încă, Groza s-a grăbit să facă declaraţii categorice. 

După ce reclamă statutul de co-beligeranţă spre a cere o uşurare a condiţiilor, proclamă 
recunoştinţa poporului nostru pentru Transilvania de nord şi definitiva fixare a graniţelor 
Basarabiei, Bucovinei şi a Dobrogei, precizând că în 1913 nu poporul român, ci un grup de 
conducători reacţionari au deschis problema acestei fruntarii. Se ridică apoi împotriva 
clauzei naţiunii celei mai favorizate în avantajul tututor Naţiunilor Unite şi termină reluând 
tema sovietică, respingând ca statutul Dunării să fie cuprins în tratatul de pace, ci cerând o 
conferinţă specială şi exclusivă a riveranilor care să-l reglementeze. Ajung să mă întreb 
dacă aceste manifestări de exclusiv servilism faţă de Rusia nu ne vor servi în viitor, fiindcă 
vor dovedi cu prisosinţă că nu românii sunt cei ce vorbesc acum, ci slugile unor tirani 
monstruoşi care ne înăbuşă. 

Potrivit convorbirilor de la Potsdam pentru modificarea convenției de la Montreux, 
Moscova a trimis o notă Turciei, prin care îi propune: 

1. navigația liberă prin Strâmtori a tuturor vaselor comerciale, iar pentru cele de război, 
riveranilor Mării Negre; 

2. interdicţia absolută a trecerii vaselor de război ale neriveranilor (în afara unor 
excepţii neprecizate) şi 

3. asigurarea pazei printr-o colaborare turco-sovietică. 

Ankara n-a răspuns; să vedem ce poziţie vor lua atât turcii cât şi anglo-americanii. 

Englezii au hotărât internarea în lagăre în Cipru a tuturor imigranţilor evrei frauduloşi în 
Palestina, iar, la cererea Angliei, Cehoslovacia a închis graniţa spre Polonia, de unde sosea 
un mare aflux de evrei. [...] 

25.8.46. Zilele trec, itele se încurcă şi se reaşază la loc fără a se descurca, iar 
conferinţa de pace dă impresia a cam bate apa în piuă. 

întrucât ne priveşte, declaraţia lui Tătărescu a fost destul de convenabilă şi bine 
întocmită. A trecut uşor peste chestiunea graniţelor şi n-a pomenit nimic despre problema 
Dunării. Totuşi, la plecarea delegaţiei de la Palais du Luxembourg, o mulţime de români din 
rezistenţă (Gafencu, Tilea, Cretzianu etc. care scot ziarul La Roumanie libre), a huiduit pe 
Guţă, amintindu-i de Basarabia şi de Bucovina pe care le-a dat uitării. 

Guţă s-a plâns lui Bidault, care i-a răspuns că în Franţa libertatea de exprimare nu poate 
fi împiedicată, dar totuşi ar fi sfârşit prin intenţia de suprimare a organului de presă 
românesc. 

Gruparea românilor a prezentat conferinţei un memoriu privind drepturile româneşti 
asupra pământurilor robite, dar rămâne de văzut dacă el a fost luat în consideraţie şi dacă 
grupării i se acordă vreo importanţă. 

Câtă deosebire între aceste vremuri vitrege cu ţara lăsată pe mâinile slugoilor intraţi cu 
leafă la duşmanii propriei noastre existenţe şi timpurile celuilalt război, în care Brătianu, 
solicitând să fie acceptat printre aliaţi pentru dobândirea Ardealului, nu se sfia s-o îndemne 
pe Regină a proclama drepturile imprescriptibile asupra Basarabiei şi Bucovinei de nord. 
Mari învăţăminte să tragem punând faţă în faţă searbădă frazeologie a lui Guţă şi scrisoarea 
atât de nobilă a reginei Maria din 9 mai 1915 către vărul ei, regele Angliei. Am distrus o 
clasă boierească de conducători ca să ne dăm pradă rândaşilor care îşi bat joc de ţară... 

La 23 august, Groza şi-a permis în prezenţa Regelui, în numele libertăţii cetăţeneşti, să 
arunce cu noroi asupra liberalilor şi ţărăniştilor, pe care are neruşinarea să-i acuze de a 


duce o politică de trădare naţională, în timp ce dânsul îşi lipeşte pe toate zidurile afişe cu 
mutra sa respingătoare, reproducând decretul regal prin care a smuls Suveranului „Colanul 
serviciului credincios”. Cu toate acestea, la Ambasada sovietică din Paris, Vişinski dă 
certificat de bună purtare lui Gheorghiu-Dej „omul care a contribuit atât de mult la sudarea 
forţelor democrate româneşti, organizatorul luptei pentru democratizarea ţării, omul 
admirabil şi brav” etc., indicând astfel că acesta va fi conducătorul României de mâine, 
când se va ridica cortina actului al II-lea al procesului de sovietizare. 

Oricât s-ar zbate ruşii la Paris, mai mult de şase voci din 21 nu pot obţine (3 ale lor şi alte 
trei ale sateliților: sârb, polon şi ceh), aşa că în sânul conferinţei dânşii merg din înfrângere 
în înfrângere. 

Cea mai dureroasă palmă a fost acceptarea Austriei de a fi audiată, cu toată opunerea 
absolut copilăroasă a lui Vişinski („cer înlăturarea cererii guvernului austriac din mai multe 
motive, primul fiind chiar lipsa de motive suficiente pentru audiere”- sic!) Crede el oare că 
tâmpenia aliaţilor este chiar incomensurabilă?! 

Motive de conflicte având Rusia în spate cresc precum ciupercile după o zi de ploaie: 

- Tsaldaris declară că Grecia se consideră în stare de război cu Albania, cât timp 
aceasta nu-şi retrage bandele din Epirul de nord şi adresează o plângere Consiliului de 
Securitate, denunţând obstrucţia sistematică a lui Molotov ca fiind ostil principiului păcii. 

- Guvernul polonez respinge cu indignare demersul anglo-american privind alegeri 
libere, taxându-l de amestec în treburile interne ale unui stat suveran. 

- Guvernul turc susţinut de Anglia şi de Statele Unite, respinge oferta Sovietelor cu 
privire la paza Strâmtorilor, precum şi dreptul exclusiv al riveranilor la stabilirea noii 
convenţii. S-a zvonit chiar că Turcia ar fi mobilizat. 

- Statutul oraşului Triest se arată mai mult decât oricând mărul discordiei, tezele 
italiană şi jugoslavă dovedindu-se ireconciliabile. 

Caietul IX. /n raiul sovietic 

- Ultimatumul american trimis Belgradului a adus tensiunea până în pragul rupturii. 
Aviația jugoslavă doborâse două avioane comerciale americane rătăcite între Viena şi Italia, 
pe deasupra teritoriului croat. 

Tito a socotit că a scăpat din încurcătură, eliberând în ultimul moment cele nouă 
persoane din primul avion, deţinute la Zagreb că prizonieri, şi declarând că respinge 
conţinutul notei americane, care nu mai are obiect. 

La Washington însă, se consideră problema nerezolvată, câtă vreme nu va fi lămurită şi 
soarta celor din al doilea avion, despre care se spune că ar fi murit cu toţii. 

în această înşiruire, nu mai vorbesc de imbroglio-ul chinez unde războiul între comunişti 
şi Guomindang este în toi. 

La noi, pentru 23 august, Regele a cerut cu multă cuminţenie să se renunţe la 
chiolhanurile fenediste, care totuşi şi-au dat în petic. Parada n-a stârnit niciun entuziasm şi 
puternice cordoane de trupe au împiedicat populaţia să asiste la defilare. Mi se spune că 
Regele e indignat la culme contra ruşilor care ne-au furat instalaţiile de filtrare necesare 
alimentării cu apă a Capitalei şi că acesta ar fi cauza adăpării cu picătura a bucureştenilor. 

Romniceanu este convins că nici opoziţia n-are chef de scrutin, dar nici guvernul n-are 
poftă să organizeze alegeri, fiind ştiut că recolta mizerabilă şi obligaţia autorităţilor de a lua 
grâul din casa ţăranului spre a-l redistribui în regiunile înfometate, îi vor răpi bruma de 
popularitate pe care mai spera. în ce priveşte intrarea în vigoare a eventualului tratat de 
pace, el îmi afirmă că nu e nevoie de vreo ratificare din partea unui Parlament român, ci că 
e suficientă ratificarea de către trei dintre marii aliaţi. 

Agenţia Reuter denunţă că şase mari uzine din zona sovietică din Germania fabrică 
pentru ruşi bombe-torpile V1 şi V2. Deci lumea se pregăteşte pentru un nou război între 
bombe atomice anglo-americane şi invențiile germano-sovietice. 

O mare demonstraţie a flotei Statelor Unite din Mediterană va avea loc în Marea Egee; 
turcii se pregătesc să facă o frumoasă primire escadrei americane care va sosi în curând în 
portul Smirna. 

Adjunctul ministrului de Externe sovietic Litvinov a fost înlăturat şi presa străină 


comentează această modificare a Moscovei, care renunţă la unicul european dintre ai săi şi 
porneşte deci ireductibil pe calea intransigenţei agresive. 

Mi se afirmă că în replica sa la atacul lui Molotov, Tsaldaris i-a spus că locul său este la 
Nurnberg, alături de complicii săi şi nu la conferinţa păcii. 

Actele nenumărate de banditism pe care le săvârşeşte la noi în stil mare pleava 
fenediştilor, dotați cu arme automate, căci numai ei sunt înarmaţi, au scopul bine 
determinat de distrugere economică şi sufletească a bietului nostru popor. Expropriază pe 
cei mari şi jefuiesc pe cei slabi, terorizează pe toată lumea cu absoluta impunitate din 
partea autorităţilor şi trec acum de la minciună şi calomnie la sacrilegiu. 
https://biblioteca-digitala.ro / https://migl.ro 
Jumal politic 1939-1950 
415 

Două biserici din Bucureşti au fost prădate de odoare şi în locul icoanelor furate, 
criminalii şi-au lăsat pecetea nelegiuirii, mâzgălind biserica cu vorbe spurcate împotriva 
religiei. îi va bate Dumnezeu mai curând poate decât ne-am putea închipui. Prin însăşi 
diabolica răutate, creşte speranţa reacției morale care le va dobori la pământ blestemata lor 
organizare. 

Am mai aflat o ştire nemaipomenită, care exprimă însă fidel mentalitatea ostilă a ruşilor. 
O misiune economică americană condusă de un subsecretar de stat, sosită în ţara noastră 
pentru a aprecia starea de sărăcie, a fost ţinută mai multe ceasuri pe aeroport la coborârea 
din avion, sub cuvânt că delegaţii nu aveau o viză sovietică din Atena. Apoi au fost conduşi 
la misiunea americană pe care n-au avut voie a o părăsi până a doua zi, când au plecat 
înapoi cu avionul aşa cum au venit... 

Starea de mizerie de la noi e profundă; recoltele au fost sub-mediocre. Dar şi în Ucraina 
regiuni întregi sunt înfometate, secerate de dizenterie, iar guvernul moscovit a decis a face 
vidul complet în jurul lor din punct de vedere al informării străinătăţii. 

27.8.46. Comisiile de specialitate de la Paris au respins pretenţia ungurilor de a fi 
luptat în contra hitlerismului ca şi cererea Bulgariei de a fi considerată co-beligerantă. în ce 
ne priveşte pe noi, delegatul australian a propus ca reparaţiile ce mai datorăm să fie 
evaluate în bani, pe care România să le plătească din ajutorul financiar al aliaţilor. Ruşii au 
protestat, spunând că aceasta înseamnă înrobirea noastră faţă de dolar şi de livra sterlină. 

Cu o scabroasă rea credinţă, Molotov susţine că România trebuie să plătească toate 
distrugerile pricinuite Uniunii Sovietice şi că, până acum, n-a achitat decât 80 milioane 
dolari. 

Toate aparențele arată că până la 23 septembrie conferinţa de la Paris nu va ajunge la 
niciun rezultat şi cum americanii ţin morts să nu se amâne Adunarea Generală a ONU, sunt 
probabilităţi ca ea să lucreze concomitent au ralenti. 

Formal, sârbii au cedat în faţa ultimatumului american, cele cinci cadavre din al doilea 
avion doborât urmând a fi înmormântate la Belgrad cu onoruri militare. însă cum Tito 
declară că toate afirmaţiile cuprinse în nota americană sunt inexacte şi cum, pe de altă 
parte, s-a ordonat avioanelor poştale Viena-Udine să nu mai survoleze peste teritoriul 
jugoslav, de fapt sârbii par să fi câştigat această „mânecă” a jocului. 

28.8.46. Fără a accepta măcar a discuta cererile delegaţiei noastre, comisia 
teritorială pentru România a respins a se admite: 

- data de 23 august în loc de 12 septembrie pentru ruperea relaţiilor cu Germania; 

- recunoaşterea co-beligeranţei; 

- declararea că România a fost în stare de război cu Germania şi Ungaria, cu tot 
demersul cehoslovac în sprijinul tezei româneşti. 

Deci, hotărâre fermă de a ne trata ca inamici (să fie oare numai din cauza guvernului 
fenedist? dar atunci de ce nu ne-au susţinut nici sovieticii?) Delegatul Poloniei declară că 
Caietul IX. în raiul sovietic 

renunţă a mai cere reparaţii de la România (sic!) Pe ce bază au fost oare formulate 
asemenea pretenţii de reparaţii?... 

La Consiliul de Securitate au fost acceptate în unanimitate cererile de admitere ale 
Suediei, Islandei şi Elveţiei, însă Grecia se opune admiterii Albaniei, Sovietele la cele ale 


Irlandei, Portugaliei şi Transiordaniei, Franţa la a Siamului şi China la a Mongoliei. 

Guvernul Statelor Unite a comunicat cetăţenilor americani domiciliaţi aici să părăsească 
România până la 15 octombrie. De ce?... Să fie un semn prevestitor de conflict?! Pe 
aerodromul din Buzău au aterizat 120 avioane ruseşti, iar de două zile le tot văd zburând în 
formaţie deasupra Bucureştiului; se mai pretinde că au sosit noi trupe în Moldova, Dobrogea 
şi în jurul Capitalei, iar la Constanţa se instalează baterii de coastă. 

Circulă zvonul că şi Gheorghe Brătianu ar fi fugit din ţară cu avionul, după modelul 
Rădescu. 

5.9.46. în toate aceste zile, delegaţii noştri s-au zbătut la Paris împotriva pretențiilor 
maghiare, care de la 22.000 km? se reduc acum la 4000 km? cuprinzând Arad, Oradea şi 
Satu Mare, cât şi pentru a obţine modificări de tratament, în sensul declaraţiilor lui Guţă din 
13 august. Impresia generală este că faţă de poftele ungureşti, problema nu pare a fi 
definitiv închisă. 

Cât despre dorinţa noastră de a fi consideraţi ca aliaţi co-beligeranţi având multe vieţi 
pierdute în luptele aprige împotriva trupelor germano-maghiare şi cu revendicări nu numai 
faţă de nemti dar şi faţă de maghiari, ele sunt respinse categoric pe toată linia, pentru ani 
se arăta clar că atâta vreme cât ne prezentăm la conferinţă ca sateliți şi slugi bolşevice, nu 
vom putea spera să obţinem nimic. S-ar putea ca, în socotelile anglo-americanilor, aceste 
refuzuri să aibă ca scop slăbirea poziţiei guvernului fenedist şi să-i provoace înfrângerea în 
alegeri, fără alt ajutor din afară. 

în Grecia, referendumul a dat peste 70% voturi în favoarea restabilirii Monarhiei (Atena şi 
Salonic mai puţin, iar în Creta majoritate republicană). Ar fi vorba ca regele George să 
sosească la Atena către 15 septembrie. 

La Consiliul de Securitate, delegatul ucrainean susţine reclamaţiile Albaniei, a cărei 
admitere la Naţiunile Unite este încă în discuţie. Mai ales că Manuilski consideră că 
agresivitatea greacă e ajutată de trupele engleze de ocupaţie, care vor determina Grecia să 
atace pe albanezi şi pe bulgari. 

Sovietele cer ca fiecare putere să prezinte ONU cifre exacte asupra forţelor sale armate 
prezente în diverse ţări ne-inamice: englezi în Palestina, Grecia, Indonezia; americani în 
China etc. 

Pravda protestează împotriva declaraţiilor ambasadorului american Messersmith la 
adunarea Ligii americane de la Buenos Aires, care a spus că războiul între USA şi URSS este 
inevitabil şi care a îndemnat statele sud-americane să sprijine Statele Unite în acest al 

III-lea război mondial. Ruşii susţin că declaraţia a fost făcută cu asentimentul 
Departamentului de Stat. 

Cei patru se întâlnesc la Paris pentru a grăbi negocierile de pace, dar s-ar părea că tot 
degeaba: ruşii propun fie- amânarea până în noiembrie a Adunării ONU, fie mutarea sediului 
de la New-York la Paris sau Geneva, în timp ce Bevin a refuzat, admițând cel mult scindarea 
discuţiilor, începând cu cele secundare care să poată fi tratate cât mai durează conferinţa, 
iar cele importante să fie aduse pe tapet mai târziu. La aceasta însă se opune Vişinski. 
Molotov întârzie să sosească de la Moscova oprindu-se la Berlin, în timp ce Bymes pleacă la 
Stuttgart unde va expune guvernatorilor militari aliaţi, politica americană faţă de Germania. 

în perioada manevrelor navale din Marea Egee, vor sosi acolo şi vase de război britanice. 
De aici, până a socoti că războiul ruso-turc e aproape, nu e decât un pas, iar acest pas a fost 
făcut de imaginaţia noastră care vorbeşte că importante forţe ruseşti au trecut Dunărea. 

7.9.46. Cumnatul lui Malaxa a primit ştiri din Paris care îl informează că anglo- 
americanii au ajuns la extrema limită a concesiunilor faţă de intransigenţa rusească şi că 
Bymes i-a pus neted lui Molotov chestiunea, dacă Sovietele înţeleg să ducă o politică de 
pace, sau să meargă spre un conflict armat, aşa precum deocamdată dovedesc. 

întrunirea celor cinci (inclusiv China admisă acum) continuă a se ocupa de propunerea 
sovietică de amânare pentru 11 noiembrie a Adunării ONU, fără însă a se fi ajuns la vreun 
rezultat. 

Din informaţii particulare, s-ar părea că Statele Unite au înarmat puternic pe chinezi, 
coreeni, şi manciurieni, iar turcii sunt chiar mobilizați, gata să intre în luptă; aviația anglo- 


americană se află în apropierea graniţelor Rusiei cu efective şi armament complet, dar 
totuşi... războiul nu va avea loc, fiindcă până la urmă ruşii vor ceda. 

Mă înspăimântă această formulă care ar dovedi că aliaţii ne abandonează complet în 
zona de influenţă sovietică, ceea ce însemnă că în curând se va pomi la noi distrugerea 
sistematică a întregii pături burgheze ce constituie încă rezistenţa anti-bolşevică; ţăranii, 
deşi scârbiţi de propaganda comunistă, nu vor putea-o combate. 

Comisia teritorială a conferinţei a respins pretenţia Ungariei, iar presa noastră are un nou 
motiv să ridice osanale bolşevicilor care ne-au susţinut. Cu toate acestea, Maurer întors de 
la Paris, denunţă cu ură şi îngrijorare campania grupării românilor din străinătate, ceea ce 
dovedeşte că acţiunea lor e serioasă. 

într-o scrisoare din Franţa menită a fi dată publicităţii, Argetoianu cântă laude Sovietelor, 
principala putere cu care trebuie să ducem o politică de permanentă prietenie. Se poate ca, 
în cinismul său, să fi scris numai pentru a-şi salva averea de aici. 

Caietul IX. în raiul sovietic 
https://biblioteca-digitala.ro / https://migl.ro 
418 

Dimitrie luraşcu 

Acum au fost arestaţi mulţi dintre foştii miniştrii ai lui Antonescu (Netta, Ghiolu, 
Cretzianu, Stoenescu etc.) cu scopul evident de a li se confisca averile, iar pentru a treia 
oară, Tribunalul poporului va judeca pe Buşilă şi pe Mareş. 

Bymes a preconizat refacerea unei noi Germanii, cu guvern central al tuturor statelor 
federateţI?) care, între Occident şi Orient, să nu fie satelitul niciunei puteri. Nu consideră 
definitivă graniţa cu Polonia (deci nici linia Curzon) şi cere ca Ruhr şi Renania să nu fie 
separate de teritoriul german, ceea ce înfurie pe francezi. 

în numele lumii arabe, Irakul intervine împotriva păstrării de către Italia a fostelor sale 
colonii, ce trebuie să devină independente sau să fie administrate de Liga Arabă. 

La conferinţa asupra Palestinei ce se deschide marţi la Londra, vor participa 
reprezentanţii celor şapte state arabe, însă niciun delegat al Agenţiei Evreieşti pentru Israel. 

Politica anti-britanică a ruşilor e foarte suplă: susţin pe musulmani în India în contra 
populaţiei pro-britanice, dar pe evreii în Palestina în contra arabilor, permiţând guvernului 
polonez ca ei să emigreze în masă. 

Aud că familii cu femei, copii şi bătrâni ajung la noi din Ucraina, unde se pare că 
mortalitatea provocată de mizerie este îngrozitoare. 

S-a realizat un acord italo-austriac asupra Adigelui de nord, care rămâne al Italiei. 

Damaschinos şi-a prezentat demisia regelui George, care mai amână cu câteva 
săptămâni înapoierea în Grecia, unde doreşte să lărgească formula coaliţiei 
guvernamentale. 

Mâine poporul bulgar se va pronunţa asupra Monarhiei, căci în prezent ţara are pe 
Simion, regele-copil de doi ani, cu o Regenţă formată din doi democrați şi un comunist. 

Comunistul italian Togliatti a denunţat existenţa unui acord între Anglia şi regele Petru, 
pentru ca graniţa italo-jugoslavă să fie pe Isonzo, dar guvernul englez dezminte categoric o 
atare aserţiune. 

11.9.46. Aparentele sunt că tot spre război ne îndreptăm. Informaţii serioase arată 
că noi trupe ruseşti trec neîncetat în Bulgaria, dar cei mai mulţi socotesc că întregul joc este 
un bluff, că ruşii vor ceda până la urmă dacă aliaţii nu mai dau înapoi, dar că deocamdată 
partida de poker continuă. 

în privinţa situaţiei interne, sunt unele indicii că guvernul va face tot posibilul să amâne 
alegerile la calendele greceşti, dându-şi bine seama că dacă reuşeşte să obţină majoritatea, 
ceea ce e foarte probabil datorită mijloacelor de care va uza, poziţia sa în formula actuală 
va fi extrem de periclitată: Groza, Guţă, Pătrăşcanu vor fi aruncaţi peste bord de extremiştii 
sovietizanţi, gen Gheorghiu-Dej. Unii cred că grupul celor ameninţaţi va constitui rezistenţa 
şi opoziţia în sânul guvernului, determinând astfel o uşoară orientare spre tabăra liberalo- 
manistă. Aceasta însă dacă o vor permite ruşii, lucru pe care nu-l cred posibil dacă litigiul 
dintre aliaţi şi sovietici se încheie nedecis, care ne-ar lăsa bineînţeles la discreţia Moscovei. 

în Bulgaria, plebiscitul a dat o majoritate zdrobitoare pentru Republică, ce va fi 
proclamată duminica viitoare. Acolo toată clasa burgheză a fost suprimată. 

Churchill va fi obligat să-şi întrerupă vacanţa în Elveţia din cauza evoluţiei situaţiei 
politice şi se va întoarce la Londra pentru consfătuiri cu guvernul. 

Până la urmă, ruşii au reuşit să-şi impună voinţa: Adunarea ONU a fost amânată prin 
consensul celor cinci până la 23 octombrie, dată la care conferinţa de la Paris ar trebui să-şi 
fi încheiat lucrările. 

Privitor la Conferinţa de la Londra pentru Palestina, reprezentanţii Agenţiei Evreieşti 
pentru Israel socotesc că împărţirea în zone a ţării ar fi cea mai nimerită, pe când arabii nu 
vor să audă de fărâmiţare. Guvernul englez e dispus a recunoaşte Liga Arabă ca entitate 
politică, pe lângă care ar dori să acrediteze un reprezentant diplomatic. 

12.9.46. Delegatul cehoslovac la conferinţa păcii, generalul Pika, a dus laude 
poporului român, cu pronunţate sentimente anglo-şi francofile, a cărui contribuţie în războiul 
contra Germaniei a fost mai importantă decât cea a Italiei. A fost întrerupt de delegatul 
britanic Alexander, care a protestat împotriva discursurilor cu scop de propagandă, 
afirmând că nu este locul a se stabili cifre comparative cu ce a făcut fiecare ţară. „România 
a fost un stat inamic, ale cărui distrugeri făcute în Rusia, au prelungit în mod considerabil 
războiul” au fost spusele lui. 

în chestiunea Dunării, delegatul Nicholson s-a ridicat contra tezei sovietice de excludere 
a puterilor ne-riverane, afirmând că actualmente toate statele riverane ale acestui fluviu 
sunt sub ocupaţie sovietică, ceea ce înseamnă că Dunărea ar rămâne încă timp îndelungat 
sub directiva exclusivă a Sovietelor. 

Informaţii de presă americane arată că la Paris, delegaţia română a fost invitată de aliaţi 
să prezinte situaţia restituirii materialului ridicat de armatele române din Rusia. Raportul 
român depus sâmbătă a fost retras luni din ordinul lui Vişinski, care a interzis să se arate 
cifre. în adevăr, aceste date arătau că până în prezent restituirile au depăşit suma de un 
miliard dolari. 

Problema Triest a ajuns din nou la un punct mort din cauza sârbilor, care, în ciuda 
hotărârilor celor patru, reclamă Gorizia şi Monfalcone pentru Jugoslavia. 

Senatorul Wallace susţinut de Truman, a declarat că Sovietele nu trebuie să creadă că 
politica americană e influenţată de sentimente pro-britanice sau anti-ruseşti căci ea nu e 
condusă de imperialismul britanic care ar duce-o fatal la un conflict cu Sovietele, ci este o 
politică de pace, pentru realizarea căreia însă şi ruşii trebuie să convină a face concesiuni. 
Wallace spune că lumea va fi împărţită într-o treime supusă tendinței socializante a URSS şi 
două treimi condusă de spiritul democratic american, fiecare urmând a nu aduce piedici 
activităţii libere a celuilalt. Frumoasă perspectivă!... 

Nu s-a rezolvat încă greva marinarilor americani. 

Republica bulgară e primul pas în sensul unei federaţii sud-slave cu Jugoslavia. 

Caietul IX. în raiul sovietic 

17. 9.46. Sârbii au declarat la Paris că refuză a semna tratatul de pace cu Italia dacă 


se admite pentru Triest formula celor patru, cu jumătatea occidentală a Istriei, pe când 
dânşii nu admit ca teritoriu internaţional decât portul şi oraşul cu împrejurimile imediate. 

Molotov a declarat că respinge teza lui Bymes cu privire la graniţele occidentale ale 
Poloniei, pe care dânsul le consideră ca definitive pe Oder şi Neisse. 

Wallace continuă a susţine morţiş declaraţia sa, cu care iniţial Truman a fost de acord, 
dar pe care acum o respinge, ceea ce-i va aliena gruparea radicalilor de stânga, acum în 
apropierea alegerilor pentru Camera Reprezentanţilor. Preşedintele va avea deci de ales 
între a se desolidariza de politica externă a lui Bymes şi a invita pe Wallace a părăsi 
guvernul. 

Generalul Smuts, fost adversar al Angliei, actual prim ministru al Uniunii sud-africane, 
declară că politica imperialistă britanică a încetat după războiul anglo-bur. 

Arabii cer încetarea activităţii Agenţiei Evreieşti pentru Israel. 

19.9.46. Ştiri din Paris pretind că nu se va putea încheia conferinţa de pace 
înaintea datei fixate pentru întrunirea Adunării ONU şi se arată că principalul obstacol este 


problema Triestului. Se anunţă totuşi că la Paris a sosit ambasadorul italian la Varşovia, 
comunistul Reale, ceea ce ar dovedi că ar putea porni convorbiri directe italo-jugoslave cu 
sorţi de izbândă. 

După întrevederea cu Truman, senatorul Wallace a declarat că nu va părăsi guvernul, dar 
că se va feri să mai facă declaraţii de natură politică înaintea terminătii conferinţei de pace. 

în Consiliul de Securitate, delegatul australian, căruia i s-au alăturat cel american, 
olandez, englez şi francez, a cerut respingerea acuzaţiei ucrainiene împotriva Greciei ca 
nefondată. Arătând că armata greacă, de cinci ori mai mică decât a sârbilor, bulgarilor şi 
albanezilor, nu poate ameninţa pacea, Sir Alexander Cadogan se miră că reprezentantul 
Ucrainei, cam îndepărtată de Grecia, se simte ameninţată atât de acut, încât trece în grabă 
peste Ocean pentru a cere ajutor. 

în ţară a produs vâlvă ultimul avatar al lui Argetoianu, care cu cinismul şi oportunismul 
ce l-au caracterizat totdeauna, n-are ruşinea să facă amendă „dezonorantă” faţă de ruşi, de 
teamă să nu-şi piardă averea din ţară şi îşi anunţă întoarcerea din refugiu. S-a spus chiar că 
va veni ca preşedinte al Partidului Naţional-Popular (PNP) în locul lui Mitiţă Constantinescu 
(ceea ce, între noi fie zis, nu e rău dintr-un anumit punct de vedere). 

Din alt izvor mi s-a spus că nu e deloc sigur că viitoarele alegeri să dea o majoritate 
comunistă, căci ar fi posibil ca un nou partid țărănesc (cu excluderea lui Mihalache) să se 
regrupeze rupând-o cu maniştii, ce ar putea forma dreapta liberalilor şi să obţină chiar 
majoritatea în Cameră. 

Asemenea zvonuri ar putea confirma sentimentul că ruşii nu vor îndrăzni să împingă la 
comunizare şi colhozuri, ci că se va menţine proprietatea individuală şi pătura burgheză, 

spre deosebire de ceea ce se întâmplă la slavii din Balcani. Nici primejdia răsturnării 
Monarhiei ca acolo nu pare a ne ameninţa, spiritul poporului nostru nefiind republican. 

în timp ce în Bulgaria regalitatea s-a menţinut numai graţie calităţilor personale ale lui 
Boris, în România, cu toate nebuniile lui Carol, sentimentul monarhic n-a putut fi zdruncinat. 
Cât despre Jugoslavia, în timpul regalității, elementul sârb nu încetase a încerca să domine 
în toate chipurile populaţia croată şi slovenă pe care o dispreţuia, pe când la noi s-a comis 
greşeala contrarie, de a se fi dat o prea mare importanţă ardelenilor, care veneau din 
Parlamentul de la Budapesta cu sufletele purtând pecetea unui complex de inferioritate, dar 
incapabili de a guverna aici. 

Marea noastră problemă şi preocuparea cea mai de seamă este că, în acest moment, nu 
avem în niciun partid şi de nicio vârstă adevăraţi oameni de guvernământ. 

Tsaldaris, întors la Atena, a declarat că Regele va sosi miercuri sau joi, venind din Malta. 

înaintea înapoierii la Londra, Churchill a rostit la Universitatea din Zurich o cuvântare în 
care a preconizat organizarea unei federaţii a statelor europene, unicul mijloc de a se 
menţine pacea. Dânsul propune ca o atare acţiune să înceapă printr-o strânsă colaborare 
între Franţa şi Germania, sub îndemnul şi sub ocrotirea Marei Britanii, Statelor Unite şi a 
Rusiei sovietice. Numai astfel s-ar putea realiza climatul unor State Unite ale Europei. La 
Moscova, unde spusele sale nu sunt prea pe plac, se adaugă că Domnia Sa a vorbit doar în 
numele său personal. Dar şi în Franţa şi în Cehoslovacia, ideea tovărăşiei franco-germane a 
stârnit o mare nemulţumire, la gândul că Churchill s-a gândit la un bloc apusean în contra 
Rusiei. 

De Gaulle s-a pronunţat împotriva proiectului noii Constituţii franceze, socotind că rolul 
preşedintelui Republicii ar trebui să fie mai accentuat şi că Senatul ar trebui ales de către 
consiliile municipale, iar nu direct de alegători. Discursul său a provocat disensiuni în sânul 
gaulliştilor şi proteste din partea Partidului Republican Popular (Bidault). 

20.9.46. Astă seară, lovitură de teatru şi „redressement” a politicii externe 
americane: Truman a declarat că politica externă a Statelor Unite nu-şi modifică cu nimic 
linia de conduită, că Bymes se bucură de încrederea sa totală, şi că, în consecinţă, a invitat 
pe Wallace să demisioneze din guvern. Acest lucru care nu poate avea decât un aspect 
unitar. 

Este aşadar o înfrângere a tendinţelor pro-sovietice; să vedem însă ce repercusiune va 
avea acest gest în masa electorală americană. 


La Paris, problema cea mai spinoasă, cea a Triestului, pare să fie pe cale de rezolvare 
prin compromis. Pe de o parte, au loc negocieri directe italo-jugoslave, iar pe de alta, 
Sovietele au avut corectitudinea să susţină cele hotărâte de cei patru, aşa că 
amendamentul jugoslav şi cel cehoslovac au fost respinse cu 13 voturi contra 5. Să fie oare 
acesta semn că Moscova s-a decis pe calea concesiunilor?... 

Caietul IX. în raiul sovietic 

Azi după amiază s-a întors de la Paris delegaţia noastră, făcându-i-se o primire ridicolă, 
ca şi cum ar fi câştigat cine ştie ce victorie. Guţă a avut cel puţin decenţa să încheie 
discursul insipid cu cuvintele „Trăiască Regele, Trăiască România.” 

28.9.46. Primul nostru şef de departament femeie este Florica Bagdasar, care a 
ezitat între ministerul Educaţiei, unde s-a manifestat cu un alfabet bine apreciat şi cel al 
Sănătăţii, pe care l-a ales în fine şi unde nu va avea decât să colaboreze cu toţi cei care 
conduceau treburile şi pe vremea soţului său. 

Tătărescu pleacă cu delegaţia marţi înapoi la Paris pentru semnarea tratatului, după cum 
pretinde el. Din Londra se anunţă însă că abia după 15 octombrie, când se vor încheia 
lucrările conferinţei, se va întruni consiliul celor patru pentru a proceda la redactarea 
textelor definitive ale celor cinci tratate de pace. Aşadar, va mai trece vreme... 

Aud că odată cu „Baba” Argetoianu, se va întoarce şi Pangal. Reconstituirea Lojei cu toţi 
venerabilii. Unii pretind ca să-l readucă pe Carol şi, ce e mai minunat, ca preşedinte al unei 
Republici impuse de Soviete şi la devoţiunea lor. 

Tot mai vorbeşte lumea de război la noi, dar teama mare pare a se fi îndepărtat după 
declaraţiile lui Stalin şi aprecierile lui Truman şi Byrnes. 

Regele George s-a întors la Atena şi va forma un nou guvern, probabil tot cu Tsaldaris, pe 
care ruşii îl denunţă ca reacţionar şi agresiv faţă de vecini. 

Bujoi cu soţia sa, urmăriţi de multă vreme şi ascunşi prin Ardeal, au fost arestaţi la 
Oradea pe când încercau să treacă graniţa cu paşapoarte false şi cu multă valută forte, 
datorită denunţului unui comisar căruia îi încredinţaseră prosteşte soarta. Au fost aduşi la 
Jilava, inculpaţi de complot în contra siguranţei statului. Deplorabil pentru liberali. 

S-a deschis acţiune publică împotriva altor foşti miniştri din timpul regimului Antonescu. 


1.10.46. Azi dimineaţă Tribunalul din Nurnberg a pronunţat verdictul în procesul 
celor 22 conducători nazişti, dintre care 12 au fost condamnaţi la moarte prin 
spânzurătoare. 


Cu toată opoziţia Sovietelor, care pretindeau ca problema dunăreană să fie lăsată în grija 
exclusivă a riveranilor, în tratatul de pace cu România se prevede libertatea absolută de 
navigaţie pe fluviu pentru toate naţiunile. 

3.10.46. După opt ore de dezbateri neîntrerupte, sub-comisia pentru Triest a 
adoptat, cu 14 voturi contra 6, proiectul de compromis francez, în ciuda declaraţiei 
delegatului jugoslav, că un vot obţinut la ora 6 dimineaţa nu poate fi valabil. 

Guvernul american a decis creşterea la 5 milioane a forţelor sale armate, ministrul de 
Război declarând că numai în acest chip poate fi respectată politica de pace a unei puteri şi 
ţinută în frâu tendinţele dictatoriale, ştiut fiind că totdeauna sunt doborâte avioane 
neînarmate, însă niciodată fortărețe zburătoare. 

Sunt informat din izvor ce pare serios că Tătărescu a putut lua contact la Paris cu Bymes 
şi cu Bevin, care i-au precizat că nu admit procedeul actualului guvern de a teroriza, 

aresta sau chiar suprima pe partizanii opoziţiei şi că, în asemenea condițiuni, alegeri 
parlamentare nu mai au niciun rost, aşa că ele vor trebui amânate până după ce trupele de 
ocupaţie sovietică vor fi părăsit teritoriul României. 

în fine, ei vor refuza orice ajutor în alimente sau în materii prime României, fiind ştiut că 
toate aceste produse sunt menite a trece la ruşi. Dacă aceste informaţii au un fond real, 
sunt multe probabilităţi ca alegerile să fie amânate sine die, căci şi în actuala echipă 
guvernamentală sunt elemente ce se feresc de alegeri. 


6.10.46. Continuă procesul unui nou lot de miniştri din guvernul Antonescu, dintre 
care cu greu au scăpat Cretzianu şi Neagu şi bineînţeles Atta Constantinescu, de care în 
mod vădit nimeni nu vrea să se atingă. Din relatările presei ar reieşi că apărarea lor e 
penibilă, fiecare încercând să se scuze, ba că a intrat şi a rămas forţat în minister, ba că sub 
acel regim dictatorial un simplu ministru n-ar fi putut avea o părere proprie, ci era un simplu 
organ de execuţie, ba chiar că diverse manifestări de servilism faţă de nemți, aveau doar 
scopul de a masca sentimentele lor reale, spre a sabota mai lesne politica pro-germană. 

Ca replică la declaraţiile lui Stalin, Byrnes a vorbit la clubul franco-american din Paris 
despre politica Statelor Unite, exprimând credinţa că nu există nicio primejdie imediată de 
război şi speră ca ruşilor să le fi trecut teama încercuirii Sovietelor de către un grup de 
naţiuni ostile. 

Poliţia bavareză voise să aresteze pe Papen, Schacht şi Fritsch, imediat după achitarea 
lor de către Tribunalul de la Nurnberg şi punerea lor în libertate, dar comisia militară aliată 
s-a opus şi mandatele de arestare au fot retrase. 

Arabii furioşi în contra lui Truman care insistă imigrarea în Palestina a celor 100.000 
evrei, au declarat că în acest caz cele şapte state ale Ligii, vor boicota pe americani, rupând 
chiar raporturile diplomatice şi economice cu Statele Unite. Attlee regretă acţiunea lui 
Truman fără o consultare prelabilă cu guvernul britanic. 

Comisiile conferinţei de pace de la Paris îşi încheie azi lucrările, iar mâine încep şedinţele 
plenare: trei pentru Italia, câte una pentru România, Bulgaria, Ungaria şi Finlanda, iar una 
de ordin general. 

Pentru Adunarea ONU din 23 octombrie, delegatul rus a ridicat chestiunea prezenţei 
trupelor aliate în ţări ce fac parte din Naţiunile Unite. 

8.10.46. Pătrăşcanu s-a întors ieri de la Paris după ce se zvonise că rămâne acolo 
din cauza atitudinii sale pro-româneşti. Se preciza chiar că, pe baza asentimentului său, a 
prezentat Christu tabloul cu valoarea livrărilor făcute Sovietelor (1.200 milioane dolari) 
despre care s-a vorbit atâta. 

Pe de altă parte, a circulat formula unei remanieri în guvern şi în cadrul blocului fenedist: 
atât lordan la Moscova cât şi Stoilov la Paris dovedindu-se insuficienţi, ar urma să revină în 
ţară, primul pentru funcţia de preşedinte al PNP (pe care n-o mai ia Argetoianu), iar al doilea 
pentru a merge la Moscova. 

Caietul IX. în raiul sovietic 

în guvern, Teohari Georgescu ar trece la Justiţie, Bodnăraş la Interne, Pătrăşcanu fiind 
prevăzut ca ambasador la Paris. 

Sunt informat că situaţia economică a ajuns îngrozitoare în Rusia, că lumea moare de 
foame, dar nimeni nu mişcă din cauza teroarei. Se mai vorbeşte de o accentuare a 
sentimentelor anti-semite ale ruşilor. [...] 

în primele şedinţe plenare ale conferinţei de pace privitoare la Italia, cuvântările rostite 
au accentuat încă mai mult dezbinarea între partida sovietică şi gruparea anglo- americană, 
iar pretenţia şi ameninţarea jugoslavă de a nu semna tratatul se menţin, cu tot apelul lui 
Bevin de a nu se repeta greşeala comisă de Italia cu privire la Fiume. 

12.10.46. Biata mama s-a prăpădit alaltăieri după o criză de uremie şi o agonie de 
cinci zile. Azi am înmormântat-o!... 

Din ordinul guvernului, Curtea criminală a condamnat un nou lot de miniştri ai lui 
Antonescu la pedepse între 8-20 ani de temniţă (afară de Ovidiu Vlădescu, condamnat în 
contumacie la muncă silnică pe viaţă, după ce au avut grijă să-l facă scăpat, fiindcă s-a 
încurcat cu Dina Cocea). 

Tratatul de pace cu România a fost adoptat de conferinţă. 

Survolul teritoriului nostru este interzis avioanelor engleze şi americane, din cauza 
manevrelor ruseşti (?!) 

încercare avortată de revoltă militară a unui batalion din Porto, pe care guvernul din 
Lisabona a sugrumat-o îndată. 

La Roma, ciocniri mai serioase cu şomeri veniţi la Quirinal să amenințe guvernul. Ge 
pretinde că Umberto s-ar afla incognito în nordul Italiei, cu scop de propagandă monarhistă. 

Toate apelurile condamnaților de la Nürnberg au fost respinse, execuțiile fiind fixate 


pentru 16 octombrie. Cei achitaţi însă, vor urma să fie supuşi justiţiei germane. 

14.10.46. în şedinţa plenară pentru România, Molotov a făcut spume împotriva 
voinţei celorlalţi cu privire la statutul Dunării şi a atacat stupid pe englezi şi pe americani 
referitor la Suez şi la Panama. Simte prea bine că ceilalţi nu vor ceda şi vrea ca ruşii să 
rămână stăpâni în Europa centrală, de unde să poată pompa ultima picătură pentru 
micşorarea cât de cât a mizeriei cumplite ce bântuie Uniunea Sovietică. Se pare că 
foametea şi lipsurile de tot felul sunt acolo fără remediu. 

De altfel, ruşii pun mâna la noi pe tot ce pot şi grâul colectat pentru aşa-zisa ajutorare a 
regiunilor lovite de secetă, trece tot în mâna lor. Astfel, cele 300 vagoane adunate în Ilfov 
pentru alimentarea Capitalei au fost luate de Armata sovietică, iar bucureştenii nu mai au 
pâine de trei zile. Comisiile vin din nou prin sate şi ridică din magazii tot grâul de sămânță, 
spunând că ulterior se va da cantitatea necesară agricultorilor. Bineînţeles că nu se va mai 
da nimic, aşa că va rămâne câmpul neînsemânţat şi la recolta viitoare, producţia va fi 
infimă. Atunci vom avea cu adevărat foamete în ţară. [...] 

Se povesteşte că la Paris după discursul lui Guţă, Molotov a cerut să i se traducă în 
ruseşte şi că Tsaldaris ar fi obiectat: „De ce mai piedem vremea cu o asemenea traducere, 
când e bine ştiut că acest discurs fusese redactat în limba rusă şi apoi citit în franceză?” 

Referendumul din Franţa a dat cam 55% din voturile exprimate în favoarea Constituţiei, 
însă cum abţinerile, împreună cu voturile contra, au fost cam tot atâtea, rezultă că 
majoritatea obţinută nu e de fapt reală. Manifestările intempestive ale lui de Gaulle 
împotriva Constituţiei şi în special împotriva rolului cu totul şters lăsat preşedintelui au 
produs o sciziune printre populiştii catolici. 

16.10.46. Azi dimineaţă au fost spânzurați cei 10 condamnaţi nazişti, Goering 
reuşind cu două ore înainte de execuţie să se sinucidă cu cianură de potasiu. Cine i-a dat 
otrava?... 

La noi guvernul va anunţa alegerile pentru ziua de 19 noiembrie. Partidele din opoziţie au 
protestat. 

Şedinţa finală a Conferinţei de pace de la Paris a avut loc în absenţa delegărilor jugoslavi 
care au declarat în scris că nu vor semna tratatul cu Italia, acuzând conferinţa de a fi 
procedat incorect faţă de ţara lor. în fond, rezultatul lucrărilor n-a modificat întru nimica 
situaţia de fapt creată prin discuţiile celor patru miniştri de Externe, care n-au reuşit a se 
pune de acord aupra principalelor puncte: Triestul, Dunărea şi reparaţiile. Ce va aduce 
Adunarea Generală la 23 octombrie, Dumnezeu ştie... 

De câtva timp trec prin nordul ţării pe la Sighet trenuri militare ruseşti care transportă 
trupe din Austria şi Germania. S-or fi retrăgând cu adevărat, sau pleacă printr-un punct şi se 
întorc prin altul? Ceea ce e sigur e că, pe unde trec, secătuiesc totul ca valul de lăcuste. 

Guvernul Statelor Unite a blocat creditul de 50 milionane dolari acordat Cehoslovaciei, 
datorită poziţiei acesteia la conferinţa de la Paris, unde a acuzat pe americani de a practica 
imperialismul economic în Europa. 

Discursul de încheiere al lui Molotov la conferinţă este cel mai aprig rechizitoriu al politicii 
anglo-americane. 

La noi, se pare că în ciuda tuturor insistențelor ruseşti de a grăbi alegerile, guvernul ezită 
încă, gândind să le amâne de teama englezilor şi americanilor care declară ritos că nu le vor 
recunoaşte validitatea. 

Protestul lui Maniu adresat reprezentanţilor de la Bucureşti ai celor trei puteri semnatare 
ale armistiţului şi ale acordurilor de la Moscova cere Consiliului miniştrilor de Externe ce se 
vor întruni la 4 noiembrie la New-York, să trimită în România observatori, spre a controla 
desfăşurarea campaniei electorale. 

20.10.46. leri s-a serbat la Ateneul Român, în prezenţa Regelui, a doua aniversare a 
înfiinţării ARLUS, iar şoseaua Kisseleff a fost botezată „Stalin”: distanţa dintre două Rusii 
dornice să ne absoarbă - una ne-a dat Regulamentul organic ca să ne înglobeze, alta se 
străduieşte a ne infiltra dezorganizarea comunizantă ca să ne digere. Ambele însă vor da 
Caietul IX. în raiul sovietic 

greş: prima a fost ţărmurită prin războiul Crimeei, a doua va fi împiedicată prin...(Dumnezeu 
ştie!). 

Byrnes a răspuns ieri lui Molotov şi l-a făcut atent asupra primejdiei intransigenţei lor 
politice şi a respins pretinsa încercuire a Sovietelor, care au câştigat teritorii atât pe graniţa 
occidentală cât şi la Pacific. Senatorul Vandenberg a precizat că nici Rusia, nici Statele Unite 
nu doresc războiul, dar că nu trebuie lăsat ca el să devină inevitabil. 

Bevin va răspunde marţi în Cameră atacurilor ruseşti, încă mai agresive faţă de Anglia 
decât cele la adresa americanilor. Observer arată asemănarea atacurilor sovietice cu 
acuzaţiile lui Goebbels în contra plutocraţiei anglo-saxone şi precizează că nu e vorba de o 
coaliţie împotriva socialismului, ci de lupta contra tiraniei. 

De acord cu anglo-americanii, guvernul turc a răspuns notei sovietice cu un hotărât non 
possumus. 

Gavan Sultaneh a format un nou cabinet persan cu excluderea celor trei reprezentanţi ai 
partidului de stânga, ceea ce ar dovedi scuturarea sa de orice influenţă rusească. 

Informaţii neconfirmate încă, pretind că liberalii şi maniştii sunt hotărâți a se retrage din 
alegeri spre a protesta contra ilegalităţilor comise, ceea ce plictiseşte foarte mult guvernul, 
de teamă că o asemenea manifestare va determina refuzul occidentalilor de a recunoaşte 
validitatea alegerilor. Se spune că, cu toată insistența ruşilor de a le grăbi, guvernul caută 
acum un pretext de a le amâna „ad calendas graecas”. 

Reîntors din America, Berry pare foarte preocupat din cauza atmosferei din ce în ce mai 
hotărâtă pentru un război cu Sovietele, pe care a găsit-o în Statele Unite. 

22.10.46. Răspunsul guvernului turc respinge nota sovietică, atât în ce priveşte 
propunerea de colaborare pentru paza Strâmtorilor, cât şi pretenţia unui control exclusiv al 
riveranilor Mării Negre, accentuând că Turcia are în Mediterana interese cel puţin tot atât de 
importante ca în Marea Neagră, arătându-se însă dispus a reexamina termenii convenției, în 
acord cu semnatarii de la Montreux. 

Guvernul american atrage atenţia celui bulgar asupra neexecutării angajamentelor de la 
Moscova cu privire la alegerile parlamentare de duminică. Gheorghiev a răspuns că s-au 
luat toate măsurile pentru garantarea libertăţilor, iar la un nou demers al reprezentantului 
Statelor Unite în comisia aliată de control, preşedintele rus a refuzat să-i dea urmare, 
pretextând că ar fi un amestec nepermis în afacerile interne ale Bulgariei. Guvernul englez a 
făcut un demers identic la Sofia, precizând că reprezentantul sovietic greşeşte, de crede 
despre comisia aliată de control, că n-are căderea să se ocupe de problema alegerilor 
bulgare. 

Aşa se va petrece şi la noi: americanii vor protesta, vor ameninţa că nu recunosc 
guvernul, iar acesta, împins de ruşi, va face tot cum ştie. 

Azi s-a dat publicităţii cartelul electoral încheiat între Dinu Brătianu, luliu Maniu şi Titel 
Petrescu. 

24.70.46. După discursul lui Bevin, Attlee a declarat că pacea nu este primejduită 
într-atât de prezenţa de trupe străine pe teritoriul altor state (englezii în Grecia), cât prin 
faptul că unele puteri (Rusia) şi-au mobilizat armatele la efective de război. 

La aceasta, Churchill care a susţinut politica externă a cabinetului laburist, a întrebat 
dacă guvernul ştie că Sovietele întreţin 200 divizii pe picior de război în statele ocupate din 
Europa centrală şi de est. Tot el a subliniat că Sovietele n-au respectat niciunul din 
angajamentele luate la Yalta. De asemenea, s-a protestat în contra abuzului ruşilor cu 
folosirea dreptului de veto, care la San Francisco s-a convenit numai ca ultimă soluţie în 
cazuri extreme - în care cele cinci mari puteri ar risca să fie angajate într-un conflict - şi 
nicidecum pentru orice fleac, aşa cum procedează ei în mod curent. 

La deschiderea Adunării Generale ONU la New-York, preşedintele Truman a specificat 
condiţiile menţinerii păcii prin respectarea celor patru libertăţi şi prin dreptate acordată egal 
statelor mari şi celor mici. în programul lucrărilor, se prevede în primul rând reglementarea 
regimului Dunării şi rezolvarea problemei Triest. 

Premierul Attlee a atacat direct comunismul şi politica agresivă a Sovietelor la congresul 


sindicatelor britanice. El afirmă că pentru aceştia, democraţia este numai ce ascultă de 
cuvântul de ordine al Moscovei, în timp ce adevărata democraţie occidentală e taxată de 
fascism. 

Comandamentul sovietic din zona de ocupaţie din Germania a dispus deportarea în URSS 
a unui însemnat număr de lucrători calificaţi împreună cu familiile lor, urmare şi a înfrângerii 
partidului organizat de ruşi, în faţa celui socialist german, care a avut succes desăvârşit în 
celelalte zone ocupate de aliaţi. 

25.70.46. în ciuda opoziţiei ruşilor prin obiecţiunile lui Vişinski, la New-York se va 
repune chestiunea dreptului de veto. în schimb, Sovietele au insistat şi au reuşit să oblige 
pe Smuts de a lăsa pe ordinea de zi reclamaţia indienilor din Africa de Sud, pe care acesta o 
prezenta ca o problemă de ordin pur intern, pe când ea se va prezenta ca un proces între 
India şi Africa de Sud. 

Penescu mi-a spus că alegerile nu vor fi amânate, dar că ele vor da naştere unor 
conflicte sângeroase, poate chiar la „război civil.” La obiecţiunea mea că acesta ar putea fi 
pretextul aşteptat de ruşi pentru a pune definitiv mâna pe ţară, mi-a răspuns că totul va 
depinde de modul în care vor reacţiona aliaţii. Am avut vaga impresie că s-ar prea putea ca 
lucrurile să fi fost ticluite între opoziţie şi anglo-americani, dar poate că mă las înşelat de 
propriile mele iluzii. 

29.70.46. Aşa cum era de aşteptat, alegerile din Bulgaria au dat o majoritate 
absolută de 78% blocului guvernamental având astfel 364 deputaţi, printre care 277 sunt 
comunişti dintr-un total al Parlamentului de 465 locuri. Este de mirare cum a reuşit opoziţia 

să aibă totuşi 101 deputaţi, mai ales că scrutinul s-a desfăşurat într-o relativă linişte. Se 
prooroceşte că la noi, în schimb, lupta va fi mult mai îndârjită şi că opoziţia nu va ceda aşa 
de uşor. 

Guvernul englez a înmânat ieri o notă guvernului nostru pentru a arăta că este perfect 
informat de toate ilegalităţile autorităţilor şi că recunoaşterea condiţionată ar putea fi 
revizuită, în caz de alegeri măsluite sau de acte teroriste. Numai că bandiții noştri în solda 
Moscovei, îşi bat joc de tot ce ar putea spune aliaţii, ştiind bine că protestări verbale nu duc 
la nimic, dacă nu sunt sprijinite de manifestări categorice de forţă. 

Interview-ul dat de Stalin privind chestiunile de politică externă şi răspunsurile sale pline 
de o totală lipsă de consideraţie pentru aliaţi, se pot reduce la o simplă formulă: „// se fout 
du monde...” Ură neţărmurită în contra lui Churchill, pe care-l acuză de a fi instigator al 
unui nou război şi protestând că nu 200, ci abia 60 divizii întreţin Sovietele în toate ţările 
ocupate, inclusiv Germania şi care peste două luni vor fi reduse la 40. 

La New-York, Molotov a repetat tonul agresiv al lui Stalin, atacând de asemenea pe 
Churchill şi cerând reducerea armamentului pe plan mondial şi suprimarea bombei atomice. 
Delegatul american Baruch a declarat însă că suprimarea nu se va putea înfăptui înainte de 
avea certitudinea că alte puteri nu vor profita de acest lucru spre a încerca să domine 
lumea. 

leri s-a înmânat guvernului şi o notă americană, similară celei engleze, spre a protesta 
contra înăbugşirii complete a opoziţiei în campania electorală. Dar aliaţii protestează, iar ruşii 
fac ce vor cu uneltele lor de la noi. Dacă nu intervine în curând o schimbare internaţională 
radicală, vom fi cu totul sovietizaţi. Regele este demoralizat şi se vede silit a semna tot soiul 
de decrete contrare crezului său, sub veşnica ameninţare că: „altfel s-ar supăra Moscova...” 

3.11.46. Mâine se deschide Consiliul miniştrilor de Externe. Belgia ei Olanda au 
cerut să fie şi ele acceptate în acest consiliu pentru discutarea problemei Germaniei. 

Sosit la New-York, Bevin a declarat presei că salvarea păcii nu se poate afla decât în 
crearea unei federaţii mondiale de state, după modelul Commonwealth-ului britanic. 

Guvernul bulgar a protestat împotriva despăgubirilor de 125 milioane dolari ce i s-au 
impus - şi din care n-ar putea plăti decât a 6-a parte - şi a cerut să i se recunoască statutul 
de co-beligeranţă (neruşinarea n-are margini!). 

Tătărescu a răspuns, din ordinul Moscovei, notelor engleză şi americană, declarând cu 
obrăznicie, cum era şi de aşteptat, că în întreaga ţară campania electorală se desfăşoară în 


cea mai deplină libertate şi că demersul aliaţilor a fost considerat ca o ingerinţă nepermisă 
în treburile interne ale României. (Chiar săptămâna trecută, o bandă de comunişti invadase 
sediul clubului țărănist din Bucureşti şi n-a putut fi izgonită decât după o bătaie zdravănă). 
Pretextul invocat de Tătărescu cum că un asemenea demers n-ar fi 

1% Jsi bate joc de toată lumea...” 

valabil decât formulat laolaltă de cele trei puteri semnatare ale acordului de la Moscova, nu 
se poate susţine, doarece în ianuarie, guvernul Groza îşi luase angajamentul în scris prin 
note separate adresate fiecăruia din cei trei reprezentanţi aliaţi la Bucureşti. 

Rusia, Cehoslovacia şi Jugoslavia au declarat la unison că nu vor admite convocarea unei 
conferinţe dunărene, la care să participe şi puteri ne-riverane. 

Guvernul italian va adresa Consiliului miniştrilor de Externe un protest relativ la graniţa 
cu Jugoslavia, care nu mulţumeşte nici interesele Italiei, nici pe ale statelor Europei centrale. 

Viitoarele alegeri parlamentare din Statele Unite vor da o majoritate republicanilor, aşa 
că se aşteaptă ca politica preşedintelui democrat Truman, care mai rămâne doi ani în 
funcţie, să fie de aici înainte aprig combătută (cel puţin pe tărâm intern). 

Nereuşind să realizeze o colaborare a opoziţiei, Tsaldaris va fi obligat să-şi reconstituie 
cabinetul cu elemente exclusiv regaliste. 

Adunarea ONU va primi cu o deosebită solemnitate pe noii membri cooptați: Afganistan, 
Suedia şi Islanda. 

Delegatul polonez la Consiliul de Securitate va încerca să scoată problema regimului 
Franco de pe ordinea de zi, spre a o putea aduce în dezbaterea Adunării Generale. 

7.11.46. Pentru a doua oară, aniversarea Revoluției bolşevice a fost serbată în 
absența lui Stalin. Discursul rostit de Jdanov cu acest prilej, a fost o filipică la adresa 
capitalismului şi a celor ce împing la un război contra Rusiei. 

Majorităţile obţinute de republicani în ambele Camere ale Statelor Unite precum şi în 
posturile de guvernatori, fac din Truman un preşedinte la discreţia Congresului: în politica 
internă va fi obligat să dea îndărăt relativ la ingerinţa statului, însă în politica externă există 
un acord perfect între cele două partide. Mai mult chiar, republicanii ar putea provoca o 
recrudescenţă a intransigenţei americane. 

într-adevăr, ultimul preşedinte republican de acum 15 ani, Hoover, a declarat: „Faţă de 
tendinţa generală a politicii duse de statele din lumea întreagă ce se îndreaptă cu toatele 
spre stânga, singure Statele Unite pornesc acum o politică de dreapta, împotriva curentelor 
din alte părţi”. 

La New-York s-ar iniţia încercări de negocieri directe italo-jugoslave. Sârbii ar fi dispuşi a 
accepta o lărgire a teritoriului Oraşului liber şi n-ar mai pretinde pe un jugoslav ca 
guvernator al Triestului, renunțând şi la menţinerea unei garnizoane jugoslave. Italienii iau 
act de acest spirit înţelegător, însă sub niciun motiv nu vor să discute cedarea Goriziei. 

Discuţii la New-York privitor la primirea de noi membri în ONU, ruşii susţinând 
candidaturile Albaniei şi Mongoliei, sub cuvânt că au ajutat pe aliaţi în războiul contra Axei şi 
protestând împotriva cererii Irlandei şi Portugaliei, care n-au fost de niciun folos. 

Deocamdată se anunţă din Washington că guvernul american îşi va retrage misiunea de 
la Tirana. 

Caietul IX. în raiul sovietic 

După succesul repubicanilor (235 locuri în Cameră faţă de 180 democrați şi 51 în Senat 
faţă de 41 -cifre provizorii), politica Statelor Unite va renunţa la comprimarea preţurilor. 

Sunt anunţate manevre ale escadrei militare americane din Mediterana, cu vizite în 
porturile greceşti, turceşti, siriene şi libaneze... 

11.11.46. După cum mă temeam, rezultatul alegerilor din Franţa dă avantaje 
comuniştilor faţă de populiştii, scindaţi din cauza intervenţiei lui de Gaulle, iar socialiştii 
înregistrează pierderi masive. Se pare că vechii radicali ar avea tendinţa de orientare spre 
dreapta. Se pune deci chestiunea dacă viitorul guvern va păstra formula celui tripartit 


actual, sau dacă nu va fi o reeditare a vechiului Front Popular. în tot cazul, comuniştii 
declară din nou că sunt gata să-şi ia întreaga răspundere. 

Suspensiunea de arme ce urma să înceapă azi între trupele guvernamentale şi cele 
comuniste chineze, nu pare să aibă sorţi de realizare. Luptele continuă între cele două 
tabere cu aceeaşi îndârjire, se pare că guvernamentalii au înregistrat unele succese în 
ultimul moment şi comuniştii îi acuză de a fi încercat acest subterfugiu spre a-i învinge. 

„Baba” Argetoianu, mai tânăr şi mai în formă decât oricând, declară pentru nevoile 
cauzei sale, că, până la Crăciun, pacea cu România va fi înfăptuită şi apoi că nu vor mai 
rămâne în ţară decât cel mult 20.000 ruşi pentru asigurarea serviciului cu teritoriile ocupate 
din apus. Ruşii însă, venind nu ştiu de unde, sosesc neîncetat şi se instalează în toate 
ungherile ţării. 

Se zvoneşte că Ralea s-a înapoiat în ţară fără gând de întoarcere la Washington, unde i s- 
a arătat a fi indezirabil şi că locul său va fi ocupat provizoriu de către Gust, 

13.11.46. în discursul Tronului la redeschiderea Parlamentului englez, regele George 
a afirmat menţinerea servicilui militar obligatoriu în Anglia şi şi-a exprimat speranţa că în 
curând, un acord internaţional va libera Austria de trupele străine de ocupaţie. în 
cuvântarea sa, Churchill a făcut o paralelă între armatele anglo-americane de ocupaţie din 
Germania şi cele sovietice care se tot întăresc şi sunt menținute pe picior de război. Attlee a 
vorbit de idealul unui guvern mondial pentru menţinerea păcii şi a securităţii în lume, 
adăugând că trebuie dusă o politică de dezarmare, dar că aceasta nu poate fi unilaterală. 

în acest timp, Bevin a cerut la New-York lichidarea cât mai grabnică a prezenţei trupelor 
străine în ţările ocupate, dar s-a lovit de intransigenţa lui Molotov, care pe un ton de dispreţ 
a răspuns că: „guvernul sovietic nu este dispus a discuta actualmente o asemenea 
chestiune.” Se pare că Bevin a replicat: „Aş dori să ştiu dacă noi ne-am adunat aici ca să 
stabilim pacea, sau dacă Rusia e decisă a continua războiul”. 

Consiliul miniştrilor de Externe a hotărât ieri cu privire la Triest, să se menţină la 
recomandările conferinţei de la Paris (adică la compromisul francez) şi să nu ţină seama de 
rezultatele unor negocieri directe, decât dacă ele s-ar încadra în formula acelor 
recomandări. (S-ar părea că până la urmă, ruşii tot cedează). 

A intervenit o înţelegere între guvernul olandez şi reprezentanţii Indoneziei, unde 
autorităţile guvernatoratelor s-ar transforma în Adunări constituţionale. 

14.11.46. Un grup de circa 50 deputaţi laburişti a prezentat Parlamentului un 
amendament la proiectul de răspuns la mesajul lui Truman, pentru a exprima îngrijorarea 
că, dacă guvernul nu va face tot ce e cu putinţă pentru relizarea unei politici de conciliere 
între naţiuni, lumea e ameninţată de iminenta izbucnire a unui conflict între comunismul 
rusesc şi capitalismul american. Codiţa Moscovei este vădită în această manevră. Guvernul 
sovietic a trimis la Londra o nouă notă în privinţa Strâmtorilor, probabil pentru a susţine 
interesul exclusiv al statelor riverane Mării Negre în stabilirea unei convenţii. 

Partidele din opoziţie de la noi au adresat miniştrilor de Externe ai Angliei, Statelor Unite 
şi Uniunii Sovietice o notă de protestare împotriva activităţii pre-electorale a guvernului, 
care de pe acum dă viitoarelor alegeri un vădit caracter de ilegalitate. Maniu a declarat că 
prin faptul că nici 50% din alegători n-au fost înscrişi în listele electorale, alegerile de marţi 
vor fi o simplă caricatură. în aceeaşi privinţă, Eden a protestat în Parlamentul britanic cu 
privire la modul în care au fost aranjate alegeri măsluite în România şi în Polonia. 

Guvernul grec acuză pe sârbi de a ajuta şi întreţine focare de insurecție în satele greceşti 
de la graniţă. 

Albania protestează neîncetat în contra dragării canalului Corfu de minele aflate acolo 
din timpul războiului, care au şi pricinuit pierderea unor unităţi ale flotei britanice. Un atare 
protest e cel puţin bizar. 

17.11.46. Răspunzând notelor insolente ale lui Tătărescu, guvernele englez şi 
american au remis ieri la Bucueşti câte o notă de replică spre a respinge - potrivit 
acordurilor de la Yalta - pretenţia guvernului român de a considera notele aliate drept un 
amestec nelegal străin în treburile interne ele ţării. Bineînţeles, gazetele de azi nici nu 
pomenesc ceva despre ele, lucru foarte periculos acum în ajunul alegerilor. După acest 


moment, se va răspunde poate cu vreo nouă obrăznicie. 

într-o declaraţie semnată cu prilejul reuniunii lor anuale, cardinalii americani în frunte cu 
Spellman, au înfierat politica sovietică, decretând-o la fel cu dictaturile hitleristă şi fascistă, 
drept agresiune contra libertăţilor omeneşti. S-ar părea că este începutul acţiunii contra 
Rusiei. [...] 

New Statesman discutând amendamentul celor peste 50 deputaţi din stânga laburistă, 
care doresc pentru Anglia o politică mai vădit socialistă, declară că astăzi politica engleză 
este înfeudată celei a Statelor Unite, care împinge la un iminent conflict cu Rusia. 

19.11.46. La localurile de votare pe unde am trecut, totul decurge în linişte şi cel 
puţin în aparenţă, în mod civilizat. Să vedem rezultatele. Manchester Guardian pretinde că, 
cu tot ajutorul Rusiei, guvernul se teme de rezultatul alegerilor şi că de aceea 
întrebuinţează mijloace de siluire a libertăţilor politice. 

Caietul IX. în raiul sovietic 

Votul de aseară din Parlamentul englez a fost o înfrângere a încercării procomuniste 
schiţată de grupul de deputaţi laburişti de stânga. Amendamentul lor a fost respins cu 353 
voturi, contra 0 şi 100 abţineri, ceea ce pentru Daily Worker înseamnă o ameninţare faţă de 
politica externă a Angliei, dar înseamnă totdată şi că mulţi conservatori şi-au dat votul 
guvernului. în caz de război deci, vom avea spectacolul unui guvern de uniune naţională a 
laburiştilor cu conservatorii. A fost respins şi amendamentul împotriva serviciului militar 
obligatoriu, care a întrunit numai 53 voturi. 

Amenințarea grevei iminente în minele de cărbuni din Statele Unite a silit guvernul să 
edicteze blocarea întregii cantităţi de cărbuni şi oprirea exporturilor către Europa. 

După ce Bymes şi Bevin au declarat că au ajuns la limita maximă a concesiunilor 
posibile, Molotov s-a hotărât să dea înapoi, aşa că miniştrii de Externe au căzut de acord 
asupra rolului acordat guvernatorului şi şefului poliţiei din zona liberă Triest. 

Faţă de reiteratele proteste ale Albaniei în contra prezenţei vaselor de război britanice în 
apele sale teritoriale, delegatul Angliei nici nu-şi dă osteneala să răspundă sau să ia act; 
Statele Unite în schimb, care a rupt relaţiile diplomatice cu Tirana, trimit două vase de 
război în portul Durazzo. 

Sentința în procesul organizaţiilor ilegale „Sumanele negre” şi „Junii lui lancu” a fost 
condamnarea la muncă silnică pe viaţă pentru gen. Aldea şi alţii, iar Fărcăşanu, amiralul 
Macellariu, Vintilică Brătianu la aceeaşi osândă (în contumacie), pe când generalul Rădescu 
(tot în contumacie) numai la doi ani închisoare corecțională, iar alţii achitaţi. 

New-York Herald Tribune arată că duminică a fost împrăştiată, cu focuri de armă, o 
manifestaţie ţărănistă cu focuri de armă şi că un fotograf american a fost atacat şi rănit, 
contrar aserţiunilor ministerului de Interne care prezintă cazul ca pe o înscenare a 
manifestanţilor manişti. 

Cu toate încercările de violenţă ale opoziţiei, brutalităţi, furturi de ume, teroare etc. 
guvernul român anunţă că „Blocul” a câştigat majorităţi zdrobitoare, că maniştii au câştigat 
câteva locuri pe ici - pe colo, şi că liberalii au fost cu totul spulberaţi. 

Radio Londra anunţă însă că o serie de gazetari englezi şi americani n-au putut sosi în 
România, refuzându-li-se viza sovietică, iar că acelor prezenţi în ţară, nu li s-a permis să 
telegrafieze rezultatele. în răspunsul la ultimele note ale Angliei şi Statelor Unite, guvernul 
Groza respinge fără noi argumente acuzările aduse relativ la încălcarea libertăţilor 
cetăţeneşti şi declară că menţine în totul cele arătate în nota sa din 2 noiembrie. 

22.1 1.46. Rezultatele date azi de guvern, arată că dintr-un total de 414 deputaţi, 
348 aparţin „Blocului”, 32 lui Maniu, 29 ungurilor, trei lui Brătianu, două pentru Lupu şi 
niciunul pentru Titel Petrescu. 

Bineînţeles, Haţieganu şi Romniceanu au demisionat imediat din guvern. 

Să vedem acum dacă şi cum vor reacţiona anglo-americanii. Dovezi de abuzuri sunt 
berechet. Numai eu ştiu că la Banca Naţională unde din cele 2100 cărţi de alegător, 700 

n-au fost distribuite, rezultatul a fost: 1200 pentru „Bloc”, 500 pentru Maniu, 150 pentru 
Dinu, 140 pentru Titel etc., în total 2100 voturi exprimate. Prin urmare, chiar cu intimidările 
exercitate, dacă s-ar fi distribuit cele 700 cărţi confiscate, „Blocul” ar fi rămas probabil cu 
500 voturi, iar cele 700 s-ar fi adăugat la manişti sau la liberali. 

Un alt caz văzut: la localul de vot de la şcoala Mavrogheni, uma fusese sigilată înainte de 
ora 7 a.m. când au sosit delegaţii opoziţiei, şi cărora biroul electoral le-a răspuns că n-au 
decât să facă contestaţie. La votare, buletinele nu se mai introduceau în umă, care era 
probabil plină încă de la început, ci se aruncau pe mese, pe scaune etc., pentru ca la urmă 
să fie distruse sau sofisticate. 

Aceste două cazuri sunt cunoscute de mine personal. Câte însă în toată ţara. 

în asemenea condiţii, Parlamentul se va deschide la 1 decembrie şi Regele îşi va citi 
mesajul... 

Mi s-a confirmat azi din toate părţile că, în ciuda tuturor abuzurilor comise de guvern, 
opoziţia avusese în întreaga ţară un desăvârşit succes şi că Groza, îngrozit cum era şi 
natural să fie, s-a dus într-un suflet la Susaikov să-l întrebe ce să facă. Acesta i-ar fi răspuns: 
„Faceţi ce poftiţi, dar să ştiţi că dacă apar asemenea rezultate, vom proceda şi aici ca în 
Ungaria,- teroare, foamete cu câte 1500 calorii zilnice de fiecare om etc”. Maniu se declară 
încântat şi declară că, cu asemenea greşeli grosolane, guvernul îşi sapă singur groapa mai 
sigur şi mai repede decât s-ar fi sperat. 

între altele, fostul secretar general de la Justiţie, Poulopol, povesteşte că pe sălile 
Tribunalului un consilier de curte care a prezidat localul de vot din minister i-a spus că 
văzând, la despuierea scrutinului, că a ieşit o majoritate manistă, a inversat cifrele, dând 
„Blocului” numărul de voturi obţinut de opoziţie. „Cel puţin n-o mai spune dacă ai făcut-o” i- 
a răspuns el faţă de alţi magistrați, martori ai scenei. 

Şi la Căile Ferate opoziţia a avut majoritatea şi doar acolo era fieful lui Gheorghiu Dej. 
Aceasta să fie cauza pentru care azi s-a anunţat că a plecat de la ministerul Lucrărilor 
Publice şi a luat ministerul Economiei? 

în Bulgaria guvenul a demisionat şi i s-a încredinţat lui Dimitrov, agentul Moscovei, 
mandatul „nelimitat” să reconstituie noul cabinet. Să vină oare şi la noi un guvern 
Gheorghiu-Dej cu Groza „e tutti gquanti“peste bord?... 

23.11.46. Conflictul greco-sârb devine tot mai iritant la graniţa Jugoslawe!, unde 
bande de rebeli greci par să fie susţinute de guvernul de la Belgrad. Se vorbeşte chiar de o 
rupere a relaţiilor diplomatice. 

Discuţii nesfârşite la New-York între Molotov şi Bevin asupra prezenţei trupelor de 
ocupaţie în statele aparţinând Naţiunilor Unite. Ruşii fac aluzie la situaţia din Grecia, China, 
Brazilia şi Islanda. Delegaţia engleză ar dori să înglobeze şi cazul ţărilor foste inamice, 
precum şi o declaraţie sinceră a tuturor puterilor, cu privire la realitatea efectivelor militare, 
atât peste hotare cât şi în propriul teriroriu. 

Caietul IX. în raiul sovietic 

Englezii vor să lege această chestiune de problema dezarmării, dar opoziţia Sovietelor e 
dârză. Tot din cauza acestora, care pretind plecarea imediată a trupelor străine de pe 
teritoriul Triest şi alegeri până la 4 iunie, Consiliul miniştrilor de Externe n-a putut realiza 
niciun acord. Fără sorţi de izbândă sunt şi discuţiile asupra Dardanelelor, unde anglo- 
americanii resping teoria unei Comisii exclusive a riveranilor Mării Negre. 

Greviştii din minele americane de cărbune ating 1,5 milioane lucrători. Iluminatul 
oraşelor şi transportul pe căile ferate a fost considerabil redus, căci se socoteşte că 
rezervele actuale ar mai putea ajunge pentru 60 zile. John Lewis, organizatorul şi 
conducătorul grevei, căruia Justiţia americană l-a pus în vedere să nu declanşeze mişcarea 
pe motivul că minele sunt sub controlul statului, este acum tras personal la răspundere. 

25.11.46. Guvenul american a declarat oficial că faţă de ilegalităţile comise la 
alegerile din România, care au îndreptăţit întocmai temerile sale anterioare, rămâne de 
examinat dacă recunoaşterea condiţionată a guvernului român ar mai putea fi menţinută şi 
dacă un tratat de pace poate fi încheiat cu un asemenea guvern. S-ar părea că la început 
aliaţii erau hotărâți a rupe imediat relaţiile diplomatice cu ţara noastră, dar ulterior şi-ar fi 


dat seama că ar pierde voit în acest caz, cel mai însemnat post de observaţie asupra 
Sovietelor. 

Cu toată atitudinea lor atât de ezitantă, eu cred totuşi că până la urmă tot la soluţia 
războiului vor ajunge, şi în acest caz o întâziere prea mare n-ar fi indicată. 

Toată lumea se aşteaptă că la primăvară să izbucnească conflictul. Ralea, întors de la 
Washington, pare îngrozit de pregătirea masivă a Statelor Unite pentru război, dar greva din 
minele de cărbune, care ia proporţii îngrijorătoare, ar putea pune serioase bețe în roate 
acestor planuri. 

Se verifică totdată că şi ruşii sunt foarte nemulţumiţi de rezultatele alegerilor, în special 
contra comuniştilor Ana Pauker, Dej etc. Aşa că proiectul lor iniţial ca imediat după alegeri 
să procedeze la remanierea guvernului în sensul comunist, cu debarcarea echipelor Groza, 
Tătărescu etc., ar fi căzut şi că deci formațiunea actuală merge mai departe. Sunt furioși în 
special că în armată, chiar în unităţile „TudorVladimirescu”, voturile au fost hotărât în 
favoarea lui Maniu. în satul Frunzăneşti de lângă noi, un ofiţer din unităţile „Tudor 
Vladimirescu”, fiu al popei de acolo, numit să asigure buna ordine la vot, a obligat biroul 
electoral să se deschidă uma sigilată dinainte, care s-a găsit plină vârf cu buletine gata 
pregătite, declarând că el a fost pus acolo pentru respectarea legilor şi că va împiedica cu 
forţa orice ilegalitate, indiferent de urmările pe care acest gest le-ar putea avea pentru 
dânsul. 

Mi se mai spune că sunt localităţi în Moldova unde ţăranii asediază încă şi azi localurile 
de vot. Ei nu admit ca rezultatele reale să fie denaturate. La New York neînţelegerea 
persistă la fel de acut între Molotov şi delegaţii aliaţi asupra majorităţii problemelor. Se pare 
că Bymes i-ar fi replicat lui Molotov într-un moment de enervare: „dacă 

discuţiile vor urma în acelaşi ritm ca până acum, prevăd că tratatele de pace vor fi încheiate 
prin 1950...”. 

Alegerile de ieri din Franţa pentru marii electori ce vor avea la rândul lor să aleagă pe 
reprezentanţii din Senat, dau ca rezultat: 24.700 comunişti, 24.400 populişti, 14.000 
socialişti, 11.000 moderați etc. Sunt încă rezultate parţiale, fără „oufre-mer”%. 

28.11.46. Din toate părțile vin confirmări că ruşii sunt foarte necăjiţi de insuccesul 
real al seizilor lor din România, că din această cauză remanierea guvernului în sensul unei 
epurări comunizante nu se va mai face şi că Sovietele ar fi dornice să-şi asigure simpatii 
printre reprezentanţii burgheziei româneşti care s-a dovedit mai puternică decât se crezuse 
la început. 

La rândul său, guvernul caută mijloace de apropiere cu opoziţia, pe care ar dori-o 
prezentă în Parlament, ceea ce ar explica şi faptul că, pe neaşteptate, comisia agrară a 
recunoscut fermele-model ale unui întreg şir de „moşieri reacţionari”, începând cu Dinu 
Brătianu şi isprăvind cu Vintilică, condamnat de Curtea marţială la muncă silnică pe viaţă... 

Guţă se zbate acum să-şi păstreze poziţia prin menţinerea în lotul său a departamentelor 
economice, pe care vor comuniştii să pună mâna. 

Succesul neînsemnat al comuniştilor în Franţa, care se află totuşi în fruntea tuturor, lasă 
să se prevadă un guvern prezidat de Thorez. Azi a demisionat Bidault, dar cei mai 
ameninţaţi sunt socialiştii, fie că dau mâna comuniştilor care i-ar asimila imediat, fie că ar 
trece de partea dreptei moderate, ceea ce i-ar discredita în ochii doctrinarilor. 

Molotov pare a fi slăbit considerabil în ultimul moment la New-York poziţia sa 
intransigentă de până acum. Astfel, în chestiunea Triest, a admis reducerea concomitentă la 
5000 oameni a trupelor engleze, americane şi jugoslave, alegerea guvernatorului de către 
Consiliul de Securitate şi alegeri până peste patru luni. 

în problema Dunării, a propus ca, îndată după încheierea tratatelor de pace cu România, 
Ungaria şi Bulgaria, să fie convocată o conferinţă danubiană, la care să participe statele 
riverane, dar şi Anglia, Statele Uite şi Franţa. Delegatul englez a replicat că în cazul 
participării Ucrainei, să fie chemată şi Grecia. 

în privinţa publicării până la 1 ianuarie 1947 a cifrelor exacte ale forţelor armate în 
vederea dezarmării, s-a convenit să se socotească atât cele aflate în afara graniţelor, cât şi 
cele din interior. Foarte aleatoriul... 


La graniţa sârbo-greacă situaţia tot încordată. 

în Pensia, din nou dificultăţi cu Azerbaidjanul. 

Evreii din Palestina anunţă că vor pomi o acţiune violentă, îndată după terminarea 
„sezonului lămâilor”. Business first!!... 

După 64 ani, flota engleză a părăsit Alexandria. 

2 „teritoriile din afara metropoler 

29.11.46. Pandit Nehru va însoți pe Sir Wawell la Londra pentru conferința relativă la 
Indii. Din nenorocire însă, Partidul Congresului nici nu vrea să audă de convorbiri cu duşmaii 
săi musulmani. 

Principiul libertăţii de navigaţie comercială pe Dunăre pentru toate statele lumii fără 
tarife preferenţiale, a fost admis în Consiliul miniştrilor de Externe. 

30.11.46. Spre a nu risca o amânare a deschiderii acestei caricaturi de Parlament, 
zbuciumul din sânul „Blocului” pentru repartizarea portofoliilor a luat sfârşit aseară şi 
guvernul s-a reconstituit precum urmează: 

- de la Frontul Plugarilor: Groza, prim-ministru, Săvulescu-Domenii, Zăroni- Cooperaţia, 
Livezeanu- Informaţiile; 

- dela comunişti: Pătrăşcanu-Justiţia, Dej- Economia; 

- dela liberali: Tătărescu-Exteme, Alexandrini-Finanţe, Vântu-Lucrări Publice, Roşculeţ- 
Culte; 

- dela socialişti: Rădăceanu-Munca, Tudor lonescu-Mine, Pas-Arte. 

Florica Bagdasar rămâne la Sănătate, generalul Lascăr la Război, aşa că Vasiliu Răşcanu 
şi Constantinescu-laşi, precum şi Bejan, rămân pe dinafară. Să vedem acum ce posturi în 
străinătate li se vor da, pentru că la Externe e depozitul tuturor mârşăviilor. 

Grupările din Bloc", ale PNP şi ale ţărăniştilor rămase fără portofolii declară că vor 
continua să colaboreze cu guvernul. 

De la Malta, Montgomery a trecut în Egipt, apoi în Palestina şi de unde va pleca în Grecia. 
Inspecţia şefului de Stat Major britanic în Mediterana orientală e semnificativă. 

Tsaldaris a plecat la New-York să ceară Consiliului de Securitate ca ONU să facă o 
anchetă în Grecia septentrională, unde bandele de rebeli sunt ajutate de sârbii de peste 
graniţă. 

Anglia, Statele Unite, Franţa şi China caută o formulă de compromis în problema 
dreptului de veto, spre a îngrădi abuzurile Sovietelor, fără însă a renunţa la acest drept. 

La noi, Regele citeşte în Parlament mesajul Tronului în absenţa deputaţilor opoziţiei, 
care, cu toate insistenţele guvernului, refuză a participa la lucrări, fără însă a renunţa la 
mandatele lor. S-a vorbit bineînţeles de prietenia indefectibilă cu Uniunea Sovietică, de 
bunele relaţii cu Anglia, Statele Unite, Franţa şi cu vecinii noştri, de respectarea dreptului de 
proprietate şi de etatizarea Băncii Naţionale. 

4.12.1946. La New-York s-a propus ca, fără a rupe relaţiile diplomatice cu Spania, să se 
dea generalului Franco sfatul de a demisiona, pentru ca în mod liber spaniolii să aibă putinţa 
de a-şi alege un guvern provizoriu democrat pe placul lor. S-ar evita în acest chip 
intervenţia străină şi riscul unui război civil. 

Aceasta e formula anglo-americană la care se opun Franţa, Norvegia, Bielorusia etc., 
care cer ruperea imediată a raporturilor. Franco a trimis o notă de protest însăcinatului cu 
afaceri american de la Madrid. 

în Camera Lorzilor, Vansittard a propus o colaborare mai strânsă între statele Europei 
occidentale, în special între Franţa şi Germania, ştiut fiind că de câte ori aceste două ţări au 
fost în conflict, Rusia a ajutat pe nemți. S-ar putea pune aceasta în legătură cu unificarea 
economică a zonelor engleză şi americană din Germania şi cu declaraţia şefului social- 
democrat german Schumacher care se află în Anglia de ceva vreme, provocând turbarea 
Sovietelor, şi care declară că în aceste condițiuni, în mai puţin de trei ani, industria germană 


ar putea fi reorganizată fără ajutor din afară. 

Adunarea Naţională Franceză a ales ca preşedinte pe socialistul Vincent Auriol. în 
schimb, congresul socialiştilor francezi a decis să susţină candidatura secretarului general al 
Partidului Comunist, Thorez, la preşedinţia Consiliului. Prin urmare socialiştii vor fi înglobaţi 
în masa comunistă. 

La noi, opinia e foarte împărţită cu privire la gestul Regelui de a fi sancţionat deschiderea 
Parlamentului, pe care Maniu îl numeşte: „o adunătură de derbedei”. Ştiu prea bine că 
Regele nu vroia cu niciun chip să urce dealul Mitropoliei şi că, până în ultimul moment, a 
aşteptat nota de protest americană, care n-a venit. 

Din punct de vedere constituţional, nu-i era îngăduit să coboare în arena luptelor politice 
şi să ia atitudine pro sau contra, pe când pe baza acordului de la Moscova, una din puteri 
era în drept şi chiar datoare să formuleze observaţii cu privire la alegeri. 

Opozita se ţine retrasă, ceea ce după unii va facilita blocul guvernamental care va putea 
proclama peste câtva timp pe deputăţii acesteia, decăzuţi din drepturile lor. Maniu însă 
susţine că fiind prezenţi în Parlament, înseamnă că ei sancţionează legile. Mi se mai adaugă 
dar nu-mi vine a crede, că Maniu ar fi sfătuit pe Rege să abdice, ceea ce ar fi grăbit criza, 
dânsul luându-şi răspundererea de tot ce s-ar petrece în ţară... 

De trei săptămâni, Vişoianu şi Buzei au dispărut din ţară, probabil cu ajutorul 
americanilor. 

Biata Caterina Ştirbei a murit alaltăieri la Viena. 

Doctorul Lupu a murit în clinica fratelui său şi guvernul îi face, de ziua lui, funeralii quasi- 
naţionale la Ateneu, ca lui Armand Călinescu şi lui Miron Cristea... Şeful opoziţiei, recunoscut 
oficial de guvern, a hotărât să participe la lucrările Parlamentului. 

Doi opozanți, din care unul mort. 

6.12.46. Miniştrii de Externe s-au pus ieri de acord asupra tratatelor de pace cu toţi 
sateliții Germaniei, au adoptat statutul Triestului şi au convenit ca reglementarea navigaţiei 
pe Dunăre ce va fi elaborată de riverani şi de cei patru mari (fără participarea Greciei) 
imediat după semnarea tratatelor de pace, să fie înscrisă ca principiu în fiecare din aceste 
acte. 

Asupra dreptului de veto, n-au putut însă cădea de acord din cauza refuzului Sovietelor. 
Justiţia americană a condamnat sindicatul minerilor la o amendă de 3,5 milioane dolari şi pe 
şeful său Lewis la 10.000 dolari, cu executarea suspendată până la judecarea 

apelului. în grupuri izolate, se pare că minerii reiau lucrul, aşa că în mod practic greva pare 
a fi luat sfârşit. 

După al doilea scrutin în Franţa, candidatura lui Thorez n-a putut întruni majoritatea 
absolută de 310 voturi, aşa că acesta s-a retras. Nici Bidault n-a obținut-o, tocmai din cauza 
abţinerii de la vot a comuniştilor. E nevoie probabil de un compromis. 

7.12.46. Ştirile sosite de la New-York arată că, începând de azi, cei patru miniştri de 
Externe vor aborda discutarea problemei germane, unde vor mai fi probabil invitate pentru 
a-şi da avizul, Belgia, Olanda, Cehoslovacia, Polonia şi Luxemburg. Rămâne de văzut dacă în 
acelaşi cadru se va discuta şi chestiunea Austriei. 

în privinţa tratatelor de pace, acordul fiind stabilit în linii mari, ar fi vorba ca redactarea 
textelor de către adjuncţi să fie terminată până în februarie, urmând ca în termen de şase 
luni de la semnarea acestora, să fie convocată şi o conferinţă a Dunării. 

La Consiliul de Securitate se va pune în discuţie atât protestul Greciei, pe care îl prezintă 
Tsaldaris după neaşteptata încetare din viaţă chiar la New-York a lui Dendremis, precum şi 
reclamaţia guvernului iranian împotriva celui din Azerbaidjan, care susţinut de ruşi, refuză 
accesul trupelor persane, venite să asigure libertatea (?!) alegerilor. Reprezentantul persan 
a afirmat că în ciuda opoziţiei, trupe regulate vor trece în regiunea septentrională. De fapt, 
ostilitățile sunt încă de pe acum în curs. 

8.12.46. Atmosfera s-a mai clarificat, cu sentimentul net că şi de data asta Statele 
Unite au reuşit să înlăture ameninţarea ce i-ar fi silit să fie mai puţin băţoşi faţă de Soviete. 

Lewis a decis să se reia lucrul, cel puţin până la 31 martie, spre a da timp justiţiei să se 
pronunţe definitiv, adăugând că sindicatele sunt gata a relua discuţiile fie cu guvernul, fie 


cu patronii. Starea generală a redevenit normală. Fără îndoială, graţie şi acestei gâtuiri a 
grevei, Molotov a admis să discute problema Germaniei şi, cum mâine se va încheia 
conferinţa celor patru, el a propus ca noua lor întrunire să aibă loc în ianuarie la Moscova. A 
admis de asemenea să se ocupe de problema Austriei. 

O nouă încercare rusească de a propune ruperea relaţiilor diplomatice cu Franco, s-a lovit 
de refuzul hotărât al Statelor Unite. 

Alegerile din Azebaidjan s-au amânat până la sosirea la faţa locului a controlorilor 
electorali. 

Bymes a propus ca, până în aprilie 1947, forţele armate în ţările ocupate să fie reduse: în 
Germania la 140.000 englezi, 140.000 americani, 70.000 francezi şi 200.000 ruşi. Pentru 
Austria câte 10.000 de fiecare din cei patru; pentru Polonia 20.000 ruşi şi pentru Ungaria şi 
România câte 5000 - pentru asigurarea comunicaţiilor, cât timp va dura încă ocuparea 
Austriei. Molotov însă, n-a vrut să ia în considerare propunerea, cel puţin pentru moment. 

10.12.46. Consiliul miniştrilor de Externe a hotărât să se întrunească la 10 martie la 
Moscova pentru discutarea problemei Germaniei şi Austriei. Atunci vor fi luate probabil în 

considerare şi graniţele occidentale ale Rusiei şi Poloniei, unde s-ar putea ca Sovietele să 
aibă surprize neplăcute. 

Comisia afacerilor politice a recomandat Naţiunilor Unite să-şi retragă şefii de misiuni din 
Madrid, fără însă a rupe raporturile diplomatice, lăsând lui Franco un timp „rezonabil” să se 
retragă. Prin ultima manifestaţie organizată în toată Spania, acesta arată clar că înţelege să 
deţină mai departe puterea. Consiliul de Securitate este invitat ca, după acest răstimp, să 
procedeze la măsuri adecvate. 

După demisia lui Sidky Paşa, regele Faruk a numit un guvern de coaliţie al saad işti lor cu 
liberalii, care declară că va căuta să încheie un nou tratat cu Anglia. 

La New-Delhi s-a deschis Adunarea Constituantă a Indiei, la care însă musulmanii refuză 
să participe. 

Alegerile pentru Senat în Franţa metropolitană au dat: 62 populişti, 61 comunişti, 37 
socialişti etc. Cu socialiştii împreună, extrema stângă câştigă deci teren. 

Sunt informat că din ordinul ruşilor şi în prezenţa lor, guvernul s-a decis să facă avansuri 
lui Maniu. Teohari Georgescu l-a vizitat acasă să-i propună o colaborare în guvern. Dânsul 
însă a refuzat net să stea de vorbă cu reprezentantul Blocului, arătând că politica abuzivă şi 
neabilă a acestui guvern e singura cauză a dispariţiei simpatiilor pentru Rusia în sufletul 
românilor. Dar ruşii i-ar fi spus că atitudinea sa dârză denotă o totală lipsă de amiciţie faţă 
de Soviete; la care, Maniu a răspuns protestând şi adăugând că este gata de a lua singur 
guvernul şi că, în acest caz, îşi asumă răspunderea să restabilească şi să consolideze o 
politică deschisă de sinceră prietenie cu Sovietele. întrebat în ce condiţii ar accepta puterea, 
el a răspuns că unica sa condiţie este plecarea imediată a ruşilor din ţară, subliniind că ar fi 
o naivitate să se pretindă dânşii plecaţi, ar fi cu putinţă ca mica Românie să poată prezenta 
vreodată un pericol pentru imensa Rusie. 

Se pare că după aceste explicaţii categorice, punţile n-au fost rupte. 

11.12.46. Guvernul britanic reclamă despăgubiri Albaniei pentru avarierea celor 
două distrugătoare în canalul Corfu din cauza minelor aşezate acolo, în contadicţie flagrantă 
cu legile internaţionale şi pentru moartea a 44 membri din echipaje. Pretinde scuze formale 
şi asigurări pentru viitor, dând termen de 14 zile pentru răspuns, după care va deferi cazul 
Consiliului de Securitate. Acesta examinează azi protestul Greciei împotriva ajutorării 
bandelor de rebeli de peste graniţă din Albania, Bulgaria şi Jugoslavia. Primele două au 
cerut să fie şi ele ascultate. 

Statul Major iranian anunţă că trupele regulate au pătruns în Azerbaidjan, cauzând 
pierderi însemnate rebelilor, iar Moscova precizează că avioane persane au bombardat 
Tabriz şi că rezistenţa se organizează rapid. 

Comuniştii chinezi acuză trupele lui Tchang Kai-check de a fi atacat provincia Yennan. 

Adunarea franceză a amânat alegerea preşedintelui de Consiliu. Se zvoneşte că pentru 
realizarea unui guvern de coaliţie, Gouin sau Herriot ar fi candidaţi. 

Delegatul britanic în Consiliul de Securitate a propus pe baza proiectului Molotov, ca o 
comisie specială să controleze în toate ţările exactitatea cifrelor oficiale ale forţelor armate 
de orice fel, fără ca în această privinţă să poată fi exercitat dreptul de veto, ceea ce nu pare 
să fie pe placul Sovietelor. 

Până la urmă, ruşii au renunţat la cererea ca în Comisia de Control a regiunii Triest, să fie 
acceptat un delegat român şi unul albanez, aşa că rămân cei 10 propuşi iniţial. 

Radio Londra anunţă că pe baza acordului de la Moscova, Maniu a cerut să se facă noi 
alegeri, iar în Camera Comunelor a avut loc o interpelare cu privire la falsificarea alegerilor 
din România. 

Ştiri de ultimă oră anunţă că rezistenţa a încetat complet în Azerbaidjan şi că şeful 
răsculaților s-a refugiat la ruşi. 

Cei patru miniştri de Externe au convenit ca, în vederea întrunirii de la Moscova, adjuncţii 
să se reunească în ianuarie la Londra, spre a asculta punctele de vedere ale statelor 
interesate (vecinele Germaniei, neinvitate), iar la 10 februarie să aibă loc la Paris semnarea 
tratatelor de pace cu Bulgaria, Finlanda, Hungária, Italia şi România (ordinea alfabetică). 

Adunarea ONU a respins propunerea controlului internaţional al trupelor şi al înarmărilor. 

La noi în ţară s-au suprimat un mare număr de trenuri. Se pune aceasta în legătură cu o 
importantă mişcare de trupe ruseşti (oare în retragere?). 

13.12.46. Adunarea Naţională Franceză a ales până la sfârşit pe Blum, deoarece 
pare-se, Auriol şi Herriot se rezervă pentru candidatura la preşedinţia Republicii. 

15.12.46. Printr-un compromis între formula engleză şi cea sovietică, Adunarea ONU 
a decis să-şi retragă imediat şefii misiunilor diplomatice de la Madrid, dând acestui gest 
semnificarea unei preliminări a ruperii relaţiilor. Măsura a fost votată de 34 voci, dar a avut 
contra cele şapte voturi ale sud-americanilor, pe când 13 state, printre care Olanda şi 
Canada s-au abținut. 

Presa conservatoare londoneză socoteşte totuşi că aceasta ar putea avea ca urmare o 
mai mare îndârjire a rezistenţei spaniole, în loc de a facilita răsturnarea regimului Franco. 

în aclamaţia unanimă, Bevin şi Molotov s-au raliat propunerii Bynes cu privire la controlul 
armamentului, pe care Consiliul de Securitate va avea sarcina să-l organizeze. 

Prin darul lui Rockefeller, sediul ONU rămâne permanent la New-York. 

Incontestabil că e una din cele mai marcante figuri de opozant. Ca om de guvernământ 
însă, sunt multe rezerve de făcut. în perspectiva istoriei, el are desigur dreptate în 
aprecierile sale, dar un om politic e nevoit să se strecoare printre obstacole şi n-are dreptul 
să aibă atitudini intransigente ce pot periclita existenţa de stat a unui popor. 

Tocmai această greşeală se pare că a comis când, după alegeri, a sfătuit pe Rege să nu 
asiste la deschiderea Parlamentului, ci cu riscul de a părăsi ţara, să nu se înconvoaie, 
deoarece dânsul, Maniu, va rămâne pe loc spre a-şi asuma întreaga răspundere a situaţiei. 

Pentru cine a atras pe vremuri serioasa atenţie lui Antonescu pentru greşeala de a lua 
asupra sa toată răspundererea războiului, şi la răspunsul căruia: „dacă pierdem războiul, mă 
împuşc”, a răspuns cu vorbele înțelepte: dar ce folos va aduce cadavrul D-voastră Ţării 
Româneşti?” - este o uitare regretabilă de a nu fi făcut o apropiere între cele două situaţii. 

Unii spun că scopul urmărit în realitate de Maniu ar fi fost să precipite criza conflictului 
sovieto-american, fără a gândi că în fiecare zi se ivesc nenumărate motive de conflict, dar 
pe care Statele Unite le evită cu grijă. Prin urmare, şi cazul României ar fi unul din acestea, 
dar pe care guvernul american le evită cu aceeaşi grijă, chiar cu riscul de a ne abandona 
definitiv în braţele Rusiei, văzând cât de lipsiţi de orice simţ politic sunt oamenii noştri de 
stat. 

Pe de altă parte, este adevărat că şi reprezentanţii englez şi american ar fi dat a înţelege 
Regelui că ar fi foarte bine să nu asiste la deschiderea Parlamentului, dar că atunci când 
Suveranul le-a cerut să ia o atitudine formală, dacă recunosc sau ba rezultatul alegerilor - 
pe care chiar dânşii le-au pretins să se desfăşoare în condiţii de perfectă legalitate conform 


acordului de la Moscova, aceşti reprezentanţi s-au derobat, sub cuvânt că n-au primit 
instrucţiuni în această privinţă. 

Partea glumeaţă este că primind probabil ecouri de la Londra şi Washington, tot ei ar fi 
mărturisit că în fond bine a făcut Regele să meargă la Parlament... 

17.12.46. Neputând obţine acordul între partide, Leon Blum a format un guvern pur 
socialist în care păstrează Externele, cu Le Troquer la Război şi Gouin la Planificare. Este o 
formaţiune provizorie, căci nu va dura decât până în ianuarie când va avea loc alegerea 
preşedintelui Republicii. 

Şefii de misiune se pregătesc a părăsi Madrid. Purtătorul de cuvânt al guvernului spaniol 
a declarat că Naţiunile Unite comit o greşeală enormă, de care vor avea foarte curând 
prilejul să se căiască. Fertilitatea imaginaţiei unora pretinde că este o aluzie transparentă la 
faptul că adevărata bombă atomică se pune acum la punct de către savanții germani în 
uzinele instalate de ei în Spania. 

Aud că ruşii ar fi acceptat să reducă la 5000 numărul trupelor de ocupaţie din Bulgaria, 
dar că ar fi refuzat să discute acest subiect pentru România şi pentru Ungaria, desigur tot cu 
pretextul nevoii de comunicaţii cu Austria. 

De la comisia armistiţiului aud că ruşii ar fi avizat că, începând cu 1 ianuarie, guvernul 
român nu va avea de suportat subsistenţa decât a 5000 soldaţi ruşi. Să fie aceasta numai 
pe hârtie, ca să arunce praf în ochii aliaţilor? 

Zvonuri circulau ieri că până peste două luni vom avea noi alegeri şi că noul guvern va fi 
alcătuit cu Maniu, comuniştii, social-democraţii, excluzând deci gruparea Tătărescu, 

Alexandrescu şi Frontul Plugarilor, adică omiterea liberalilor lui Dinu, înfrânți în alegeri. O 
combinaţie similară grupului de opoziţie care a pregătit actul de la 23 august. 

Treburile din India scârţâie tot mai rău: Pandit Nehru declară că indiferent de voinţa şi de 
planurile guvernului britanic, Constituţia ce va fi votată de Adunarea indiană va fi aplicată, 
chiar dacă va proclama independenţa completă a Indiei. 

Musulmanii fac obstrucţie, iar englezii protestează. 

Cererea Uniunii sud-africane de a i se încorpora fosta colonie germană a Africii de sud- 
vest a fost respinsă, teritoriul fiind pus sub tutela colectivă a ONU. 

S-a publicat proiectul de etatizare a Băncii Naţionale şi mi se pare că textul prezintă 
unele aberaţii: statul devine unicul proprietar al acţiunilor Băncii şi totuşi Banca e constituită 
în societate anonimă cu un capital de 600 milioane lei, împărţiţi în 200.000 acţiuni a câte 
3000 lei fiecare. Banca devine bancă de stat, dar se vorbeşte de un privilegiu cu durată 
nelimitată etc. 

în ce priveşte „pertractările” lui Maniu despre care tot târgul vorbeşte, nu este exclus ca, 
fără niciun gând să se angajeze în vreo combinaţie guvernamentală, dânsul să întrebuinţeze 
o asemenea manevră de a nu spune hotărât nici da", nici nu", decât pentru a osteni 
adversarul şi a câştiga timp fără să se compromită, ştiut fiind că în actualele împrejurări, 
orice personalitate politică ar veni la putere, ea s-ar uza iremediabil în cel mai scurt timp.... 
Şi Maniu se rezervă. 

Nu prea ştiu ce se petrece sau ce se pregăteşte în Turcia, căci în wilaiatul Istanbul, toate 
ziarele şi organizaţiile de stânga au fost suprimate iar conducătorii lor arestaţi. Este o 
revoluţie sugrumată în ou sau preludiul unui viitor război? 

Consiliul de Securitate a decis ca, până la 15 ianuarie, să trimită în regiunile de graniţă 
ale Greciei bântuite de guerilla, o comisie din 11 membri (câte unul pentru fiecare naţiune 
din Consiliu), la care se vor alătura reprezentanţii celor patru state interesate, şi care este 
autorizată să ancheteze oriunde va crede de cuviinţă. 

Gromyko protestase, zicând că originea răului aflându-se în însăşi situaţia politică din 
Grecia, ancheta ar trebui să se facă în interiorul ţării, iar nicidecum în regiunile de graniţă 
din Albania, Jugoslavia sau Bulgaria, absolut nevinovate de acuzarea ce li se aduce. Acest 
punct de vedere n-a prevalat. 

22.12.46. în Indochina s-a pornit o puternică mişcare anti-franceză, dar se pare că 
trupele metropolitane au început a stăpâni situaţia şi a restabili ordinea la Hanoi. Se pare că 


preşedintele aşa-zisei Republici a Vietamului doreşte să intre în negocieri. Azi pleacă într- 
acolo ministrul francez al Coloniilor. 

Eliott Roosevelt l-a întâlnit pe Stalin, care ieri a împlinit 67 ani, şi declară că l-a găsit „în 
perfect health and high spirit”.*1 Aşadar, zvonurile despre moartea sau paralizia sa, sunt 
nefondate... 

i „perfect sănătos şi bine dispus” 

Guvernul Poloniei a respins nota engleză prin care se cerea asigurarea unor alegeri „free 
and fair”\r\ ianuarie, arătând că o asemenea cerere aduce atingere suveranităţii ţării. 

Astăzi se proclamă independenţa Indoneziei în cadrul Commonwealth-ului indo-olandez, 
iar Constituanta Indiei tinde spre proclamarea unei Republici independente de Marea 
Britanie. 

Delegații englezi ai Crucii Roşii au vizitat 15 judeţe din Moldova şi au întocmit un raport 
îngrozitor asupra foametei de acolo. Populaţia redusă la 150 gr. mălai/zi, nu primeşte mai 
nicăieri şi mai niciodată raţia, aşa că oamenii fierb ghindă cu 1800 lei/kg şi, în lipsa acesteia, 
fierb coajă de copaci; copiii de un an cântăresc 3 kg. Pretutindeni spiritele sunt ajunse la cel 
mai cumplit grad de revoltă şi n-ar fi exclus să vedem izbucnind mişcări într-o bună zi. Chiar 
aici în Bucureşti, lucrătorii de la atelerele Griviţa se porniseră în masă spre oraş, să 
protesteze fiindcă nu mai primesc rațiile suplimentare de pâine. 

Cu drept cuvânt, Carandino de la Dreptatea spunea unui comunist: „Aţi restabilit cenzura 
şi lagărele de concentrare, aţi falsificat alegerile, nu mai rămâne decât să împuşcaţi pe 
muncitori, ca să fiţi la fel cu liberalii... Şi aceasta o veţi face în curând.” 

Este cu atât mai just, cu cât grupurile de lucrători au fost oprite de trupă, gata să tragă. 

Mihai Popovici mi-a afirmat că nimic nu e adevărat din zvonurile ce au circulat cu privire 
la întrevederea lui Maniu cu Susaikov, nici măcar despre cât de vagi sondări. 

Ceea ce este însă cert e că zvonul a plecat din sursă rusească. De ce?... 

El e însă încrezător că anglo-americanii ne vor ajuta, dar că o vor face la momentul care 
le va conveni. Când? Până atunci, să răbdăm, să rezistăm. 

Maniu primeşte regulat rapoarte de la Gafencu, care este cât de se poate de optimist. 
Ceea ce m-a surprins şi m-a îndurerat e sentimentul de îndârjită ostilitate a Partidului în 
contra Regelui, pe care-l taxează preocupat numai de conservarea Tronului. Mi-a zis că, aşa 
cum merg treburile, el nu dă şase luni ca să avem Republică. 

Regele, de frică, nu ascultă de niciun sfat, aşa că degeaba i-au vorbit Maniu, Savel şi 
Negel în contra prezenţei sale la deschiderea Parlamentului. Popovici a mai spus că în afara 
acestei greşeli, a mai comis anterior pe cea a semnării legii electorale şi a convocării 
corpului electoral, precum şi aducerea la guvern a lui Groza de teama lui Vişinski. Principala 
greşeală o consideră însă pe cea de la 23 august, când a adus în grabă guvemul-avorton 
Sănătescu, în loc de a face apel la Maniu, aşa cum îi propusese Buzei cu opt zile înainte şi 
cum de altfel convenise, (lată un lucru neaşteptat, căci toată lumea credea că Maniu s-a 
derobat prin obişnuita sa tactică). 

„Ce deosebire ar fi fost dacă Maniu s-ar fi dus la Moscova! N-am fi ajuns unde suntem cu 
comuniştii stăpâni în ţară. Căci Regele se înşeală crezându-i că au sentimente monarhice...e 
doar o atitudine tranzitorie.” 

Caietul IX. în raiul sovietic 

Apelul lui Maniu către Națiune e cât se poate de puternic, înfierând abuzurile şi teroarea 
guvernului în alegeri şi au perfectă dreptate cei ce pretind că un asemenea mesaj ar fi putut 
ridica într-o clipă tot poporul, dacă Maniu ar fi vrut să-l răscoale contra guvernului. 

25.12.46. Cuvintele adresate de regele Angliei poporului său arată că vom mai avea 
de suportat greutăţi şi lipsuri mari pe drumul greu care are însă la capăt libertatea şi pacea, 
iar Truman şi Bymes şi-au exprimat credinţa că 1947 va înregistra stabilirea trainică a 
echilibrului pe tot globul şi a independenţei şi siguranţei pentru o viaţă îmbelşugată pentru 
mici şi mari. 


în Indochina războiul continuă, guvernul francez e nevoit să anunţe de pe acum că va 
acorda în curând independenţa popoarelor de acolo în cadrul unui larg federalism. Toţi îşi 
închipuie acum că se poate aplica pretutindeni sistemul Commonwealth-M britanic, uitând 
că acesta n-a reuşit decât în foste colonii sau posesiuni de rasă albă. Sunt deci puţine 
probabilităţi să aibă succes în Indochina, Indonezia şi chiar în India, unde englezii se 
străduiesc zadarnic să joace un rol abil între musulmani şi hinduşi. (Pandit Nehru se consultă 
cu Gandhi). 

După refuzul evreilor de a merge la conferinţa de la Londra asupra Palestinei, azi şi arabii 
declară că nu se vor duce, dacă nu va fi invitat şi mulftiul lerusalimului. 

Mă întreb atunci: cu cine vor sta de vorbă anglo-americanii? 

27.12.46. Comandamentul britanic din Germania a cerut guvernului francez 
explicaţii cu privire a transferarea unor industrii germane din zona de ocupaţie franceză în 
Saar. 

Se anunţă că în Annam, s-au descoperit, între răsculații ucişi, şi cadavre de soldaţi 
japonezi, iar guvernul Blum acuză pe conducătorii Vietmanului că organizau atacuri 
banditeşti în timp ce tratau cu francezii. 

Societatea engleză „Anglo-lranian” tratează cu Standard Oii American vânzarea 
petrolului brut şi concesionarea conductelor de la golful Persic la Mediterana pentru o 
valoare de circa 30 milioane livre sterline. 

29.12.46. De Gaulle a declarat că nu va candida la preşedinţia Republicii, exprimând 
din nou obiecţiunile sale faţă de actuala Constituţie. După ce i-a încurcat bine şi i-a slăbit pe 
populişti prin manifestarea sa, acum se retrage aşteptând zile mai bune. Guvernul francez 
dă asigurări cu privire la regiunea Saar, pe care englezii bănuiesc că Franţa vrea s-o 
anexeze. 

în Indochina, deşi şefii răsculaților dau semne că vor să trateze, la Hanoi rezistenţa e 
înverşunată. Comandamentul indonezian a îndemnat la rezistenţă, cu tot acordul încheiat cu 
olandezii, în timp ce în China, trupele guvernamentale anunţă câştigarea de puncte 
strategice cucerite de la comunişti. 

Sovietele propun Consiliului de Securitate un plan general de dezarmare care să fie luat 
în considerare chiar de marţi, atunci când se va discuta şi probema energiei atomice. Să fi 
devenit oare acută teama lor de pregătirile americane? 

Se pare că în Rusia, lipsurile, foametea şi dezordinea cresc văzând cu ochii şi prizonieri 
români întorşi de curând spun că au văzut afişe mari anunțând populaţia că peste puţin 
timp va sosi grâu şi porumb din România. Mareşalul Montgomery a fost invitat să facă o 
vizită la Moscova în cursul lunii ianuarie. 

31.12.46. Anul se sfârşeşte cu adoptarea de către comisia pentru energia atomică a 
proiectului de cod internaţional al controlului exercitat asupra tuturor statelor de către 
Consiliul de Securitate, fără dreptul de veto din partea celui ce eventual ar încerca să se 
sustragă acestor îndatoriri. Au votat pentru 10 delegaţii, iar Rusia şi Polonia s-au abținut 
după o vehementă protestare a lui Gromyko, numit de curând ministru adjunct la Externe, 
alături de Vişinski şi Gusev, care pretinde că o asemenea restricţie încalcă Charta Naţiunilor 
Unite. Ne îndreptăm oare spre un nou impas? 

Comuniştii chinezi au hotărât să înfiinţeze un guvern propriu în opoziţie cu cel din 
Nanking. 

în Palestina au fost arestaţi şi biciuiţi în public un ofiţer şi trei sergenţi englezi, ca 
represalii faţă de condamnările poliţiei. Evreii ameninţă că în viitor vor uza de gloanţe dacă 
se mai continuă sistemul polițienesc britanic. 

Senatorii republicani americani Taft şi Vandenberg par a se desemna printre candidaţii la 
preşedinţia Statelor Unite, ultimul fiind de altfel ales preşedinte al Senatului. De obicei, 
funcţia aceasta e deţinută de vicepreşedinte, însă de la sosirea lui Truman la Casa Albă, 
postul nu este ocupat. 

Mâine intră în vigoare fuziunea economică între zonele de ocupaţie engleză şi americană 
din Germania, cu promisiunea că, până în trei ani, aceste zone se vor putea administra 
singure. 


Aliaţii promit Austriei plecarea trupelor de ocupaţie până la finele anuui 1947. Speranţă şi 
pentru noi?... 

Cuvântul Regelui pentru Anul Nou - foarte sobru, vorbind de greutăţi economice şi 
cerând unirea tuturor energiilor româneşti. Groza bineînţeles a tămâiat pe ruşi, care ne-au 
asigurat... democraţia şi progresul. 

să dea Domnul ca în anul ce vine să putem respira liberi... 

1947 

1.1.47. Circulă aici zvonul că vom avea în curând o nouă vizită a lui Vişinski. 

Se pretinde că ar veni să stabilească o destindere între partide şi, acordând pe hârtie 
unele avantaje economice, să redea oxigen comuniştilor „qui ont du plomb dans I'aile”.7 Eu 
iai „care au eşuai 
Caietul IX. în raiul sovietic 

însă nu mă pot bucura de o asemenea vizită, ştiind prea bine că, de câte ori a venit la noi, a 
fost să încurce iţele şi să ne complice existenţa, dacă nu chiar s-o compromită total. 

Din Londra avem ştirea, care devine cât se poate de actuală, a căsătoriei prinţesei 
moştenitoare Elisabeth cu prinţul Philipp al Greciei, care în viitoarea ei domnie va fi un al 
doilea prinţ consort. De mulţi ani încoace, englezii se gândesc „au grand regne” a celei a 
doua Elisabeta. Dacă vorbesc de acest plan matrimonial este că e de asemenea vorba de 
căsătoria probabilă a Regelui nostru cu o nepoată a reginei Angliei şi că, în acest scop, 
Negel ar putea fi trimis în curând la Londra. Nu se pune problema pentru a doua fiică a 
regelui George, care, până ce Elisabeth va avea un moştenitor, rămâne succesoarea la Tron 
şi nu se poate deci căsători decât cu un englez. 

Argetoianu a lansat un manifest pentru crearea unui nou partid, Uniunea Naţională 
pentru Muncă şi Refacere, în care vorbeşte de greşeala comisă prin sărăcirea claselor 
burgheze, cu ideea că astfel se va îmbogăţi proletariatul, fără a ţine seama că o bună stare 
generală reprezintă suma belşugului fiecăruia şi întrebuinţează formula trăgătoare după 
vechiul său obicei: „capitalul să muncească, munca să capitalizeze.” 

Vorbeşte bineînţeles de legea cererii şi a ofertei, adăugând necesitatea istorică şi 
geografică pentru ţara noastră de a întreţine raporturi strânse cu URSS. 

Şerbescu şi mulţi alţii consideră această încercare drept o farsă fără sorţi de reuşită, 
precizând totuşi că e informat de sprijinul pe care ruşii îl promit lui Argetoianu. După 
părerea sa, doar singuri comuniştii ar putea continua să guverneze, fiindcă numai ei sunt în 
stare să pună la muncă pe lucrători, trăgând la nevoie cu mitraliera în ei. 

Trebuie subliniat articolul din Scânteia care nu recunoaşte dreptul la grevă decât atunci 
când Partidul Comunist e în opoziţie. Şi apoi, care alt partid ar comite nebunia să accepte 
succesiunea guvernării în mizerabilele condiţii economice de azi? 

El crede că zvonurile de convorbiri Maniu-Susaikov sunt lansate şi dezminţite numai din 
oficine ţărăniste, spre a da puţin oxigen partizanilor lor. 

3.1.47. Călătoria la Moscova a lui Gheorghiu-Dej poate fi interpretată ca un semn că 
Sovietele ar avea de gând să ne acorde unele uşurări economice (poate chiar suspendarea 
clauzelor armistiţiului), pentru a-şi pregăti cărţile cu care vor juca la conferinţa din martie de 
la Moscova. 

Montgomery va fi luni oaspetele şefului de Stat Major sovietic şi speră să-l vadă pe Stalin. 
„Merg acolo, ca soldat” a declarat el. 

După declaraţiile făcute presei de Argetoianu, s-ar părea că acesta speră ca în curând să 
ia succesiunea cabinetului actual, bineînţeles ca guvern de tranziţie până la plecarea ruşilor, 
deci cu spirit de sacrificiu personal pentru refacerea economică a ţării şi prin ajutorul 
aliaţilor, unde se bucură de multe simpatii masonice. 

25 „la marea domnie’ 

Cred că acestea sunt iluzii!.. 
Senatorul Baruch dimpreună cu ceilalţi delegaţi în Comisia pentru energia atomică, şi-a 


prezentat demisia preşedintelui Truman, precizând că guvernul american va trebui să 
susţină limitarea dreptului de veto (deci să nu se pretindă unanimitatea), dar că, până la o 
legiferare generală, Statele Unite să continue fabricarea bombei atomice şi păstrarea mai 
departe a secretului fabricaţiei. 

Problema palestiniană pare a fi insolubilă: evreii sunt hotărâți să lupte pentru drepturile 
lor şi refuză participarea la Conferinţa de la Londra, Liga Arabă se arată dornică a fi invitată, 
iar englezii iau măsuri militare ca în preziua începerii ostilităţilor. N-ar fi exclus ca până la 
sfârşit Statele Unite care pun un picior sigur în Orientul Apropiat prin acordurile petrolifere 
cu Anglia şi care îşi vor organiza baze solide în regiune, să aibă de spus un ultim cuvânt în 
această problemă. 

6.1.47. Comisia parlamentară engleză, care fusese în august într-o misiune de anchetă 
în Grecia, şi-a publicat raportul, prin care preconizează: 

- constituirea unui guvern de uniune naţională (cu excepţia doar a extermiştilor); 

- plecarea cât mai curând a trupelor britanice; 

- noi alegeri (deci cele organizate de Tsaldaris n-au fost cinstite); 

- o largă amnistie care să pună capăt luptelor între guvernamentali şi răsculați, în care, 
deşi aceştia primesc poate ajutoare de peste graniţă, nu este mai puţin adevărat că şi 
adversarii lor comit abuzuri şi exercită teroarea. 

Comisia interaliată va sosi la Atena la 30 ianuarie. 

8.1.47. Vestea demisiei lui Byrnes, acceptată de Truman „with great reluctance”? 
stârneşte mare emoție în lumea întreagă. Dat fiind însă că Preşedintele i-a şi desemnat 
succesorul sub rezerva aprobării Congresului în persoana generalului Marshall, lasă câmp 
liber pentru largi presupuneri. Este reprezentantul politicii anti-ruse a Statelor Unite în 
China, e militar de carieră şi deci cu tendinţa să vorbească mai net la viitoarea conferinţă de 
la Moscova. 

S-ar putea chiar crede că planurile americane care au realizat de pe acum hegemonia în 
Pacific şi care prevăd supremaţia politică în China, să-şi îndrepte ţintele spre Siberia de 
răsărit, cu perspectiva deci să reducă imperialismul rusesc, atât în Asia cât şi în Europa, la 
proporţii ce n-ar mai fi amenințătoare pentru americani. Căci în faza actuală de 
interpenetraţie de pe glob, nu se mai poate concepe coexistenţa acestor două forţe 
adverse, trăind izolate una de alta. 

Zvonurile despre situaţia de la noi sunt însă destul de îngrijorătoare. 

Mai mult decât oricând se învederează scopul urmărit de Maniu de a alunga pe Rege din 
ţară, sub cuvânt că ar fi în interesul său de a se absenta în timpul unor viitoare alegeri, 

24 „Cu multă împotrivire” 

în perioada cărora dânsul şi-ar asuma Regenta, şi s-ar părea că Regele se lasă impresionat 
de asemenea argumente. Probabil bătut de valuri din toate părţile, el dă acum semne de 
oboseală. Chestie de nervi! 

O atare perspectivă îmi pare cu atât mai primejdioasă, cu cât Savel Rădulescu mi-a 
confirmat că, în ce priveşte aşa-zisele destăinuiri făcute mie de Mihai Popovici, Maniu a 
ticluit pretinse afirmări acolo unde nu-i convenea lumina adevărului (chestiunea guvernului 
pe care s-ar fi decis să-l formeze la 23 august 1944, injoncţiunile aliaţilor de a nu asista la 
deschiderea Parlamentului, pretinsele sfaturi în acelaşi sens date lui de către Savel şi Negel 
etc.). Se pare că, într-un fel sau altul, ţinta lui Maniu de a discredita Coroana n-a reuşit şi că 
ar fi pus acum o uşoară surdină acţiunii sale antidinastice. 

Dat fiind caracterul său, acest om nu poate admite ca un Suveran, pe care zice că el l-a 
adus sau că îl sprijină, să nu-i fie ascultător în totul; aşa s-a purtat cu Carol al |l-lea când i-a 
scăpat din mână, aşa încearcă acum cu Mihai. 

Suflet iezuit de dictator în umbră... 

Se mai spune că Groza şi guvernul sunt pe ducă şi că Vodă s-ar gândi la o combinaţie 
llasievici sau Sănătescu. Slabe probabilităţi... 

10.1.47. Numirea lui Marshall fiind confirmată în unanimitate de către Senatul 
american, dânsul va proceda la unele schimbări în personalul diplomatic şi se pregăteşte 


pentru Moscova, unde va sosi după ce va fi luat un substanţial contact cu Bevin şi după ce 
apoi va fi participat la Paris la semnarea tratatelor de pace cu statele foste satelite. 

Vizita lui Montgomery la Moscova se apropie de sfârşit. L-a văzut azi pe Stalin (pe care 
din ei?, căci se pare că cel adevărat e grav bolnav de inimă la Soci). 

Statele Unite au înmânat guvernului polonez o a treia notă de protest faţă de modul în 
care se pregăteşte campania electorală, ca şi teroarea contra agrarienilor. 

lată cum ţin cont ruşii de înfrângerile suferite în Ungaria şi în România... 

Situaţia economică devine la noi tot mai tragică pe zi ce trece: fometea se întinde cu 
rapiditate, în Moldova au avut loc manifestări de rebeliune şi atacuri la drumul mare, mai 
ales contra transporturilor sovietice cu alimente. 

Vizita în curând a lui Vişinski aici este ca să procedeze la constituirea unui nou guvern, 
zis de „tehnicieni”, format poate de generalul llasievici, cu concursul lui Argetoianu, care 
speră să vină la Finanţe în fruntea noului său partid de lichele şi de hămesiţi de pe la PNP, 
de la lupişti, primindu-se în echipă cu titlu personal şi pe unii brătienişti sau manişti. Vizita 
lui Dej la Moscova ar părea astfel că e sortită unei nereuşite, dar nu e mai puţin adevărat că 
şi speranţele lui Argetoianu de a obţine un substanţial concurs american sunt cu totul 
iluzorii, căci Berry a declarat de curând că: „oricare ar fi viitorul guvern român, chiar unul 
pur-Maniu, nu va avea niciun ajutor american, câtă vreme sunt ruşi în ţară.” 

Alţii spun că s-ar putea ca, în schimb de petrol şi de cherestea, americanii să ne 
alimenteze, chiar cu sovieticii la noi, socotind că lipsurile acestor articole la Soviete sunt 
atât 

de considerabile, încât „şa vaut la peine”2 să ne hrănească, cu riscul ca o parte să fie furată 
de ruşi. 

Consiliul de Securitate a aprobat statutul Triestului, aşa că nimic nu se mai opune pentru 
semnarea tratatului cu Italia, iar pentru pregătirea păcii cu Austria şi cu Germania, adjuncţii 
miniştrilor de Externe se vor întruni săptămâna viitoare la Londra sub auspiciile lui Bevin. 

Truman a depus la Congres proiectul de buget al Statelor Unite în valoare totală de 37,5 
miliarde dolari, din care o treime este alocat armatei, căci opinia publică americană 
consideră că acesta e unicul mijloc de a impune pacea. Berry a mărturisit unui amic al său 
de aici că foarte curând Statele Unite, căreia nimic şi nimeni nu i se vor putea opune, vor 
dicta voinţa lor democratică (deci anti-comunistă) şi că atunci vom putea şi noi respira în 
deplină libertate. . 

Guvernul sovietic a cerut Norvegiei revizuirea convenției internaționale din 1920 asupra 
insulelor Svalbad, prin care se stipulase interzicerea absolută a oricărei baze militare pe 
acel teritoriu. 

11.1.47. Activitatea politică de săptămâna viitoare va fi foarte importantă. 

Luni începe la Londra conferința anglo-birmană pentru acordarea autonomiei Birmaniei, 
iar marți Bevin deschide conferința adjuncţilor miniştrilor de Externe, care va dura şase 
săptămâni, având de întocmit programul discuţiilor de la Moscova asupra Germaniei şi de 
redactat textul tratatului pentru independenţa Austriei. 

Reprezentanţii celor 18 state care au participat la înfrângerea Germaniei, îşi vor spune 
cuvântul cu privire la soarta viitoare a acestei ţări. 

Joi parlamentarii francezi vor vota la Versailles pe viitorul preşedinte al Republicii şi vor 
căuta o formulă de conciliere în tensiunea dintre comunişti şi populişti. 

Generalul Leclerc înapoiat din Indochina, unde luptele continuă cu înverşunare şi unde 
francezii sunt obligaţi să aducă întăriri, mărturiseşte că încercarea de negociere cu 
Vietnamul a dat greş, Franţa fiind silită să apeleze la forţă în faţa rezistenţei locale. 

Guvernul francez încearcă să obţină ca întreaga regiune Saar să fie reunită economic cu 
Franţa, în sensul unei uniuni dintre Belgia şi Luxemburg, pentru ca toată producţia de 
cărbune să-i fie alocată, în loc de 16% cât primeşte actualmente. Renunţă în schimb a mai 
pretinde uniunea de natură politică, care înseamnă anexare. 

Lumea de la noi, nemaiştiind „ă quel saint se vouer'*?6, practică spiritismul şi află cu 
satisfacţie că: peste două luni vom avea guvern Maniu, peste patru luni va izbucni conflictul 
cu sovieticii care va dura o săptămână şi în care Stalin va fi asasinat, pământurile 


expropriate se vor restitui, etc, etc. Notez aceasta ca să arăt că, în subconştient, valul de 
23 „merită” 

sia „Cărui sfânt să se roage” 

Caietul IX. în raiul sovietic 

optimism ce suflă peste întreaga ţară creează pretutindeni, fără logică chiar, un sentiment 
de euforie, cu atât mai bizar cu cât foametea şi mizeria cresc vertiginos. 

14.1.47. Bymes a vorbit la Cleveland în fața Forului de politică externă, ultima sa 
prezență cu caracter oficial, afirmând că: „Niciun tratat nu poate asigura pacea, ci numai un 
regim al legii între națiuni, pentru ca nicio putere să nu poată domina lumea. Contribuția 
Statelor Unite la menținerea păcii trebuie să însemne conservarea unei forțe militare 
suficiente spre a determina în lumea imperfectă în care trăim, deciziile internaţionale”. Un 
mai clar aviz dat ruşilor, nici nu se putea... 

La deschiderea conferinţei de la Londra, după urările de bun sosit, Bevin şi-a exprimat 
speranţa că aliaţii se vor gândi să repare greşeala comisă în 1919 de desființare a Austro- 
Ungariei, pentru a crea posibilităţile unei strânse convieţuiri economice dunărene şi 
acordând Vienei rolul ce-i este predestinat. 

Auriol a fost ales preşedinele Adunării Naţionale după ce Herriot şi-a retras candidatura, 
cu gândul, probabil, de a se rezerva pentru preşedinţia Republicii ce se va hotărî mâine. 
Printre cei patru candidaţi nu se află niciun comunist. 

Vizita lui Blum la Londra s-a soldat prin hotărârea de a se încheia un tratat de alianţă 
anglo-francez în cadrul Chartei Naţiunilor Unite, cu principalul obiectiv de a preveni orice 
veleitate agresivă din partea Germaniei. 

La Consiliul de Securitate, Gromyko continuă să pretindă ca problema dezarmării să 
înglobeze pe cea a energiei atomice, în timp ce ceilalţi cer o disjuncţie. 

Agenţia Tass anunţă că s-a ajuns la un acord ruso-norvegian pentru apărarea în comun a 
Spitzberg-ului, adică pentru stabilirea unor baze militare sovietice. Foreign Office studiază 
acum problema. 

Bymes, deşi demisionat, va semna pentru Statele Unite tratatele de pace cu statele foste 
satelite ce urmează a fi semnate solemn la Paris la 10 februarie, aşa că textele lor vor fi 
publicate imediat. 

17.1.47. Vincent Auriol, candidatul socialist susținut de comunişti, a fost ales 
preşedintele celei de a IV-a Republici franceze cu un total de 452 voturi, contra lui 
Champetier de Ribes care a întrunit doar 242 opţiuni, lată rezultatul disensiunilor provocate 
de generalul de Gaulle şi al stării de patentă slăbiciune din sânul Partidului Socialist. 

La Londra s-au pus bazele unui Comitet al Europei Unite sub preşedinţia lui Churchill, 
care are ca scop constituirea unei colaborări economice şi politice între diversele state 
europene, inclusiv Germania, dar care se loveşte de pe acum de opoziţia Sovietelor şi 
statelor „slave” ce văd în această mişcare formarea unui bloc antirus. 

18.1.47. După demisia automată a guvernului Blum, noul preşedinte al Republicii a 
însărcinat pe socialistul Ramadier să constituie noul cabinet. 

în Italia, Nenni a demisionat, dar de Gasperi declară că e încă prematur să se vorbească 
de criză, cu toată ieşirea socialiştilor din blocul guvernamental. Evident că ruptura din 
propriul partid n-a fost atât de neînsemnată cum o prezenta Nenni. 

Primul ministru polonez acuză formal pe agrarieni de a provoca suspiciuni contra bunei 
credințe a guvernului, deşi probabil că alegerile de mâine nu vor fi libere. 

Noul Nunţiu Papal soseşte azi la Bucureşti; față de protestarea Sovietelor împotriva 
dreptului său de „decan al corpului diplomatic”, el va purta titlul de „regent al Nunțiaturii”. 
Scopul ruşilor era evident să ne silească a rupe relațiile cu Vaticanul, dar n-au reuşit, grație 
abilității popilor catolici. Pentru prima dată vom avea în țară un reprezentant ne-italian al 
Sfântului Scaun, Mgr. G.P. O'Hara, episcop de Savannah, născut în Pennsylvania. 
Coincidenţa e semnificativă. 


Criză în Grecia prin demisia din guvernul de coaliţie a generalului Gonatas şi a altor cinci 
miniştri după îndemnul lui Sophoulis. Totuşi, Tsaldaris doreşte să se prezinte mai întâi în 
faţa Parlamentului şi propune liberalilor un guvern de coaliţie cu dânsul şi Sophoulis ca 
preşedinţi de consiliu delegaţi, sub arbitrajul unei personalităţi marcante. Bizară formulă! 

20.1.47. EAM-ul propusese o suspendare a luptelor de gherilă pe timpul anchetei 
internaţionale, dar Tsaldaris a refuzat aceasta, reafirmând că guvernul va purta grija ca toţi 
rebelii ce vor depune armele, să fie trataţi cu blândeţe. 

De Gasperi a anunţat că-şi va prezenta demisia sa preşedintelui din cauza crizei 
Partidului Socialist. 

Guvernul englez a trimis o notă de protestare lui Stalin împotriva acuzațiilor publicate în 
Pravda faţă de Bevin, care declarase la 22 decembrie că Anglia îşi va adapta toate alianțele 
prevederilor din Charta ONU şi care prin urmare ar fi dat a înţelege că tratatul anglo-sovietic 
a devenit inutili. Nota face o punere la punct a adevăratului sens al frazei incriminate, dar s- 
ar putea ca alarma ruşilor să fie o anticipație. 

21.1.47. Bevin anunţă că va semna şi el tratatele de pace înainte de 10 februarie şi 
se presupune că la fel vor proceda ruşii şi francezii, aşa că la Paris în afara foştilor sateliți, 
se va afla restul de 21 Națiuni Unite. 

Marshall a depus azi jurământul înainte de a lua în primire succesiunea lui Bymes. 

Herriot a fost ales preşedinte al Adunării în locul lui Auriol. Ramadier s-a prezentat în faţa 
Parlamentului, care i-a dat învestitura pentru a forma guvernul (ce plăcută situaţie pentru 
şeful Statului!) şi speră să alcătuiască un cabinet de uniune naţională, afară eventual de 
populiştii care încă nu s-au pronunţat. 

Consiliul de Securitate a admis, contrar propunerii Sovietelor şi a Poloniei, amânarea 
discutării problemei dezarmării până la 4 februarie şi a aprobat aducerea plângerii Angliei 
împotriva Albaniei, ce va fi examinată odată cu sosirea delegatului acesteia pentru a-şi 
pleda cauza, fără însă a avea drept de vot. 

Caietul IX. în raiul sovietic 

Comitetul evreiesc american a decis a continua să ajute cu bani imigrarea în Palestina, 
declarând că o face din motive pur umanitare. 

23.1.47. Ramadier a constituit guvernul de concentrare cu reprezentanţi de la 
extrema stângă până la centrul-dreapta. La Apărare e un comunist, având pe cei trei 
miniştri ai armelor din alte partide, iar Bidault revine la Afacerile Străine. 

De Gaperi a fost din nou însărcinat să alcătuiască guvernul italian. 

La Conferinţa adjuncţilor miniştrilor de Externe, Jugoslavia pretinde Carintia de la Austria, 
Polonia cere menţinerera graniţelor orientale ale Germaniei, iar Belgia propune fărâmițarea 
Germaniei în state confederate şi robire economică pe cel puţin 40 ani. 

Parlamentul Indiei a proclamat dorinţa poporului de a avea o Republică suverană şi 
independentă. 

24.1.47. în Grecia, Máximos din Partidul Regalist al cărui şef este Tsaldaris, 
formează noul guvern; acesta ocupă portofoliul de la Externe şi preia vicepreşedinţia 
împreună cu liberalul de dreapta Venizelos, în timp ce fracțiunea liberală a lui Sophoulis 
rămâne în opoziţie. 

Gheorghiu-Dej anunţă că va pleca la Paris direct de la Moscova, pentru a semna, 
împreună cu Tătărescu şi poate cu Voitec, tratatul de pace. Se pare că Guţă, inconştient de 
rolul şters şi cât mai discret al delegatului unui stat învins, ce nu va avea decât să semneze 
în tăcere un instrument umilitor, vrea s-o pornească din nou cu tot alaiul. Mi se spune pe de 
altă parte, că aurul Băncii Naţionale va fi gajat (adică predat fără nădejde) Rusiei, pentru a 
obţine în schimb aşa-zisele avantaje economice, moratoriu etc., cu care guvernul comunist 
al lui Groza speră să mai arunce praf în ochi. 

în schimb, situaţia tragică a cumplitei foamete ce ne bântuie, se înrăutăţeşte pe zi ce 
trece: la laşi oamenii mor de foame, pâinea se dă odată pe lună, iar mălaiul se amestecă cu 
rumeguş. Nu mai au lemne, nici lumină. în timpul acesta, unii pun mâna pe toată bruma de 
ajutoare ce se trimit şi vând fără ruşine kg de pâine cu 60.000 lei. Când va pune mâna 
românul pe secure, va fi prea târziu... 

Stalin a recunoscut un sentiment de perplexitate faţă de reacţia lui Bevin, dar care a fost 


complet înlăturat de declaraţiile formale ale premierului britanic, dispus să dea o cât mai 
largă extindere acordului existent. Totuşi la propunerea lui Montgomery de a proceda la un 
schimb de ofiţeri ruşi şi britanici, Stalin a răspuns: „Nu deocamdată, aceasta s-ar putea 
interpreta ca o pregătire de război.” (Contra cui, Doamnei). 

Delegatul sud-african la conferinţa de la Londra a declarat că propunerea de a se 
constitui o confederație de state germane cu un guvern central din care să fie exclusă 
Prusia, a fost acceptată în principiu, dar că n-ar fi privită cu simpatie ideea alipirii regiunii 
Saar către Franţa, nici cererea Poloniei pentru graniţele orientale ale Germaniei. Tot el a 
cerut ca refacerea stabilităţii Germaniei să fie aplicată şi Austriei, propunând retragerea cât 
mai urgentă a forţelor de ocupaţie din această ţară. 

26.1.47. Un comitet internațional compus din personalități proeminente din Anglia, 
Franța, Olanda, Belgia a publicat un avertisment, arătând că grupări naziste din Germania 
se reorganizează clandestin pentru revenirea la putere. Textul mai arată că în Argentina, 
Suedia şi Elveţia, se află ascunse depozite băneşti germane. Statele Unite negociază acum 
cu Argentina expulzarea de acolo a foştilor agenţi inamici. 

Primul ministru egiptean a anunţat azi ruptura negocierilor cu Anglia asupra Sudanului, 
pe care Egiptul doreşte să-l vadă alipit de el, pe când guvernul britanic socoteşte că 
Sudanul însuşi ar trebui să se pronunţe asupra viitorului său. 

La Londra începe conferinţa asupra Palestinei cu delegaţi arabi, palestinieni, egipteni 
sirieni, libanezi, irakieni, transiordanieni dar fără participarea evreilor, prezenţi doar ca 
observatori. 

în ce priveşte viitorul statut al Germaniei, Polonia preconizează un stat unitar, în 
contradicţie cu părerea generală care preferă un sistem federal cu un cât mai slab organism 
central. în Anglia, se consideră că alegerile din Polonia reprezintă cea mai flagrantă violare 
a acordului de la Yalta şi că problema poloneză „ce nu se va putea trata prin note şi 
protestări”, va fi obiectul principal al discuţiilor de la Moscova. 

în ce ne priveşte pe noi, Regele a semnat azi un decret de amnistie a delictelor comise 
cu prilejul alegerilor, probabil în favoarea Blocului Partidelor Democratice. 

Din toate părţile se zvoneşte că preţul consimţământului din partea ruşilor al unui 
moratoriu pentru plata în natură a anuităţilor din armistițiu va fi gajarea întregului nostru 
stoc de aur. Cum desigur stocul va fi predat Moscovei, este evident că nu-l vom mai vedea 
niciodată. Atunci să vezi prăbuşirea leului nostru... Deocamdată, aud că medaliile păstrate 
la Banca Naţională pentru frânarea acestei formidabile inflaţii, vor servi atât la alimentarea 
alaiului ce va însoţi pe Tătărescu la Paris, cât şi la plata miniştrilor fenedişti trimişi în 
străinătate, fiindcă alţii, ca Vălimărescu de pildă, nu sunt plătiţi de patru luni. 

Simion Oieriu a fost numit profesor universitar printr-o recomandare semnată de 
profesorii Ciucă şi Mihăieşti, în calitatea sa de fost spiţer care vindea leacuri în contra 
reumatismului. Faţă de opoziţia ce s-a manifestat în sânul colegiului profesoral, omul şi-a 
permis să amenințe, pentru ca apoi să încerce o captatio benevolentiae, promițând că va 
interveni să li se mărească lefurile. 

27.1.47. Un avion Dakota olandez în drum spre Stockholm s-a prăbuşit la 
Copenhaga. Printre morţi, Gustav-Adolf fiul mai mare al prinţului moştenitor al Suediei şi 
Grace Moore. 

Egiptul vrea să transmită Consiliului de Securitate diferendul său cu Anglia, atât în ce 
priveşte Sudanul, cât şi în cazul trupelor britanice care sunt acum retrase pe linia canalului 
Suez. 

Jugoslavii se plâng că grecii întârzie să acorde viza delegaților sârbi care ar trebui să fie 
prezenţi vineri la Atena pentru întrunirea comisiei de anchetă. 

Caietul IX. în raiul sovietic 

Acţiunile evreilor în Palestina se amplifică: au început să răpească funcţionari englezi, ca 
represalii împotriva condamnării la moarte al unuia de-al lor. în numai 24 ore au răpit un 


maior şi pe un judecător din plină şedinţă a Curţii din Tel Aviv. 

După punerea în libertate de către autorităţile engleze din Pundjab, un grup de rebeli 
mahomedani, a făcut o manifestaţie ilegală chiar în faţa închisorii, cerând a fi rearestaţi. 

Accidentele cu avioane americane se ţin lanţ. leri s-a prăbuşit la New-Mexico o 
suprafortăreaţă zburătoare. 

29.1.47. Unul din primele gesturi politice ale lui Marshall a fost de a lua atitudine în 
contra actualului guvern polonez, consfințit de nişte alegeri frauduloase, pe când 
sentimentele cu adevărat nationale şi patriotice ale opoziției au fost complet înăbuşite. 
Aşadar Statele Unite nu recunosc situația de azi din Polonia. 

Concomitent, guvernul american a declarat oficial că se retrage din consiliul de „3” 
prezidat încă până mai ieri chiar de Marshall, ce fusese alcătuit pentru a se găsi un teren de 
conciliere între partida lui Tchang Kai-check şi cea comunistă, iar purtătorul de cuvânt de la 
State Department, întrebat cu privire la armata americană din China, a declarat că în 
această privinţă se va aviza ulterior. Renunţarea la acest rol mediator al Statelor Unite în 
ajunul întâlnirii de la Moscova e demnă de reţinut. 

Pe de altă parte, în calitatea sa de preşedinte al comisiei pentru afacerile străine a 
Senatului american, Vandenberg a propus Rusiei şi Angliei, o discuţie în trei asupra Poloniei. 
Nu ştiu de ce, dar mi se pare că se apropie funia de par. 

2.2.47. Azi a fost publicat la noi textul tratatului de pace. Guţă cu Pătrăşcanu, Voitec şi 
Dămăceanu pleacă mâine să-l semneze la Paris, după ce Molotov l-a iscălit la Moscova şi 
după ce va trece între timp şi prin Londra pentru semnătura lui Bevin. Probabil că Tătărescu 
a voit să împartă cu reprezentanţii celorlalte partide ale „Blocului” oprobiul ce i-ar păta mai 
târziu imaculatul nume. în cuprinsul său, tratatul are pentru noi părţi foarte dure; totul va 
depinde de condiţiile şi împrejurările internaţionale în care se va aplica. 

Familia regală a Angliei a pornit ieri în călătoria imperială la Capetown pentru 
deschiderea Parlamentului sud-african. 

Un nou guvern de coaliţie s-a constituit în Italia sub preşedinţia lui de Gasperi, cu 
bătrânul Sforza la Externe. 

în schimb, Tsaldaris a obţinut votul de încredere al Parlamentului grec, aşadar, criza de 
guvern de la Atena a fost înlăturată. 

Englezii procedează la evacuarea grabnică a cetăţenilor britanici din Palestina, unde se 
va aplica în curând cu toată asprimea legea marţială. 

4.2.47. Ziarele au publicat scrisoarea de platitudine pentru „democraţia progresistă” a 
guvenului Groza, din partea generalilor Mazarini şi Brătescu, care, în numele prizonierilor 
români din Rusia, se angajează a colabora cu guvernul. Mă întreb dacă lucrul n-a fost ticluit 
pentru cauza ticăloşilor de la noi, care simt tot mai şubred terenul de sub picioarele lor. Aud 

că delegaţia Dej-Alexandrini a fost primită la Moscova ca nişte slugi, că nu i s-a dat nicio 
consideraţie şi că probabil nu va obţine niciun avantaj. 

Un nou avion Dakota s-a prăbuşit la Sintra lângă Lisabona. 

în timp ce berecheţii noştri pleacă cu alai la Paris, guvernul italian declară că va cere 
revizuirea tratatului şi pe care, din partea sa, îl va semna doar însărcinatul cu afaceri al 
ltaliei la Paris. 

în chestiunea Palestinei, arabii nu admit împărţirea ţării în mai multe zone, iar 
organizaţiile evreieşti refuză a colabora cu englezii pentru combatera terorismului. Se vede 
clar deci ce plan urmăresc, dar se arată totuşi îngrijoraţi de măsurile de evacuare a 
populaţiei britanice. 

7.2A1. Toată lumea vorbeşte de un guvern Argetoianu, iar acesta lasă să se 
răspândească zvonul că ar veni cu asentimentul ruşilor şi al anglo-americanilor; ba chiar 
ceva mai mult, că ar fi susţinut de bătrânii liberali şi de Maniu, cu care s-ar fi înţeles să-i dea 
elemente din grupările lor spre a-şi forma echipa. Popovici dezminte însă cu indignare, 
spunând că unica convorbire a lui Argetoianu a fost cu dânsul, care i-a răspuns: „mai bine 
ca noi cu capul în nori, decât ca Dta. cu capul în noroi.” Dacă aceasta înseamnă acord... 

El mi-a mai povestit un lucru mult mai grav: Haţieganu l-a vizitat pe Groza şi l-a găsit 
complet zăpăcit şi distrus după o discuţie de mai multe ceasuri cu sovieticii, care veniseră 


să-i pretindă o droaie de condiţii economice inacceptabile, necuprinse nici în clauzele 
armistiţiului, nici în tratatul de pace. Nu i-a spus ce anume i se cere, dar i-a destăinuit că ne 
distrug complet ţara, că ne înfometează şi fac totul pentru a provoca răscoala populaţiei, 
spre a veni apoi să restabilească ordinea, ocupându-ne definitiv, l-a precizat că nicăieri nu 
se mai munceşte, că minele de la Petroşani şi Comăneşti nu mai produc nimic, că eo 
carenţă totală în autoritate şi că totul se destramă. Atunci când totul se va prăbuşi, el Groza 
va dispare, suprimându-se. Mă întreb ce mai aşteaptă, dacă nu îndrăzneşte a demisiona de 
teama stăpânilor săi sovietici. 

10.2.47. Azi la ora 15,25, cele 21 Națiuni Unite au participat la semnarea tratatului 
de pace cu România în salonul păcii de la Quai d'Orsay, acolo unde în anul 1856 s-a redat 
viaţă Principatelor Române. 

Tătărescu care a semnat alături de Pătrăşcanu, Voitec şi Dămăceanu, depusese din ajun 
pe biroul lui Bidault un memoriu, arătând că acest instrument conţine unele condițiuni grele 
pentru ţara noastră. Protestare complet platonică, de care nimeni nu va ţine seama. Tratatul 
va intra în vigoare după ratificarea sa de către Anglia, Rusia şi Statele Unite. 

Argetoianu a avut la club o ieşire violentă în contra lui Guţă, care, lipsit de decentă, a 
pornit cu alai la Paris, dar că va avea să răspundă mai târziu pentru această atitudine 
nepatriotică: „Ar fi trebuit să se dea delegaţie portarului Legaţiei de a semna...” 

Pentru Italia, contele Sforza va protesta la radio. însă Jugoslavia, care ameninţase că va 
refuza semnarea, a cedat în ultimul moment, declarând totuşi că îşi menţine pretenţiile 
asupra Triestului. 

în Anglia, din lipsa cărbunelui datorat extraordinarului val de frig şi a troienelor de 
ninsoare, s-a suprimat activitatea în multe industrii, aşa că peste 2 milioane de lucrători nu 
muncesc, iar curentul electric e oprit câte cinci ore zilnic. 

La noi, mizeria creşte văzând cu ochii. Kilogramul de lemne de foc a ajuns 1500 lei, iar un 
ou se vinde cu 15.000 lei. în curând nu vom mai avea ce mânca...şi ruşii continuă să ne 
jefuiască! 

Agenţia Evreiască pentru Israel a respins oferta ultimativă a englezilor de a colabora 
pentru stoparea terorismului din Palestina, dar pretinde că va încerca direct să convingă 
teroriştii de a renunţa la metodele lor. Aceştia ameninţă însă cu acte de violenţă crescândă. 

Consiliul de Securitate a respins cu opt voci contra trei, cererea comisiei de anchetă din 
Grecia de a se suspenda condamnările la moarte ale răsculaților, cu excepţa celor 
indispensabile desfăşurării anchetelor. 

18.2.47. Schimb de acerbe înţepături între americani şi ruşi. La o întrebare în 
Senatul american: „ce-ar fi făcut ruşii dacă posedau secretul bombei atomice?”, Dean 
Acheson a răspuns: „politica externă a Rusiei sovietice este agresivă şi expansionistă”. 
Molotov a protestat violent în contra acestei „atitudini incalificabile a subsecretarului 
Statelor Unite care a făcut o declaraţie ostilă, grosolană şi calomniatoare”. 

Foarte curioasă e atmosfera în care se pregăteşte conferinţa de la Moscova. 

Elencuţa Văcărescu a murit ieri la Paris, începându-şi exilul cu aureola imaculată a 
dragostei sale nenorocitei?) pentru Ferdinand şi terminându-l în mocirla fenedistă. 

Astă seară la club, lumea impresionată de ştirea că la Londra s-au pornit manifestări 
antisemite cu devastarea de sinagogi şi de şcoli evreieşti. 

Dem. Ghika e convins că cel târziu până prin august, vom asista la un ultimatum 
american adresat Sovietelor, care vor trebui să cedeze pe toată linia sau să se prăbuşească 
sub loviturile unui război. O fi?!... 

19.2.47. Ca răspuns la nota de protestare sovietică, Marshall a răspuns în scris 
ambasadorului rus că în Statele Unite nu poate fi considerat ca având un caracter de 
calomnie faptul că Acheson a făcut unele comentarii moderate pe tărâm de politică externă 
şi speră că Sovietele nu vor socoti ca ostilă o „declaraţie sinceră” căci un reprezentant al 
guvernului american e obligat să răspundă franc întrebărilor ce i se pun într-o comisie a 
Congresului. Deci respinge protestul. 

Faţă de informaţiile îngrozitoare privind foametea în Moldova, Truman a decis a trimite 


imediat la Constanţa 4500 tone alimente concentrate şi 2500 tone fasole din stocul destinat 
armatei americane din Europa. Vapoarele ar putea sosi la noi în nouă zile şi ar ajuta pe timp 
de 16 zile întreţinerea a 500.000 persoane cu câte 1000 calorii/zi. Condiţiile 

puse sunt: guvenul român asigură mijloacele de transport, iar distribuirea se face de către 
Crucea Roşie română sub controlul celei americane, fără niciun fel de discriminare. Totodată 
guvernul nostru se angajează ca, atâta vreme cât va dura foametea, să nu aloce niciun bob 
de cereale pentru plata reparațiilor sau pentru export în contul vreunei convenţii, nici din 
ajutoarele ce le va primi, nici din producţia proprie. Aceste cantităţi vor fi trimise cu titlu 
absolut gratuit... 

Să vedem acum în ce mod vor reacţiona canaliile noastre, mai ales după cele convenite 
la Moscova, unde, pare-se, ni s-au pus condiţii draconice. 

20.2.47. După un an de negocieri, în care timp guvernul britanic a încercat o 
mediere între partidul lui Gandhi şi Pandit Nehru care doreşte o Indie unitară şi cel 
musulman al lui Djinnah, care preconizează împărţirea în Pakistan şi Hindustan, Attlee a 
făcut azi în Parlament declaraţia senzaţională că, până în iunie 1948, Anglia va remite 
acestei ţări libertatea de a hotărî asupra soartei sale, având chiar dreptul să se retragă din 
asocierea naţiunilor britanice. Ca o consecinţă a acestei decizii, Wawell va fi înlocuit ca Vice- 
rege cu Lordul Mountbatten şi va primi un titlu nobiliar, însă Churchill va interpela guvernul 
în legătură cu această demitere forţată. 

22.2.47. La nota atât de hotărâtă a lui Marshall care a confirmat şi a întărit 
aprecierile lui Acheson, Molotov n-a găsit alt răspuns decât că: „argumentul nu e 
convingător.” Slabă replică faţă de tonul inițial, la accentuata acuzaţie americană... 

Ca simplă curiozitate istorică, mi se spune că actualul preşedinte al Repubicii polone este 
un fost membru al Ceka din Moscova, care în 1931 fusese arestat şi condamnat în Polonia 
ca agent al spionajului şi al propagandei ruseşti, pe care Sovietele l-au cerut şi l-au obţinut 
ca cetăţean sovietic, printr-un schimb de condamnaţi politici. Orice comentariu e de prisos. 

La noi, se pare că în guvern comuniştii vor să-l debarce pe Guţă pentru a-l înlocui cu 
Oieriu. Cât despre formula Argetoianu, acesta declară că ar putea veni dimpreună cu 
comuniştii peste 3-4 luni. 

24.2.47. Eisenhower face şi el apel călduros armatei americane pentru ajutorarea 
grabnică a regiunilor secătuite din Europa şi Asia, unde brutalitatea, rapacitatea şi 
bigotismul au semănat ruine. 

în zonele engleză şi americană din Germania, s-a pus mâna pe o întreagă organizare 
clandestină condusă de generali şi foşti şefi nazişti care urmărea reinstalarea regimului 
dictatorial şi scuturarea poporului german de jungla aliaţilor. Poliţia aliată o descoperise şi o 
urmărea de mai multe luni. 

Azi a circulat în oraş zvonul demisiei lui Maniu de la presidenţia partidului. Dacă faptul se 
confirmă, s-ar putea să fie datorat stării sale de sănătate; dar nu cred să mă înşel dacă Las 
atribui mai degrabă încercării de a realiza, în cazul reuşitei unei formule Argetoianu, 
posibilitatea apropierii între burghezo-comunişti, pe care ruşii ar dori să-i adune Caietul IX. 
în raiul sovietic 

în jurul lui Baba", şi elemente ţărăniste şi liberale, ce-ar constitui eventual laolaltă un soi 
de guvern tranzitoriu de uniune naţională. Lucru pe care prezenţa lui Maniu şi Brătianu în 
capul partidelor lor nu-l permite deocamdată. 

Am auzit că în calitatea sa de socialist, Voitec l-a vizitat pe Blum, care însă i-a tras un 
zdravăn zabrac, acuzându-l că a trădat doctrinele socialiste, făcându-se slugoiul 
comuniştilor şi duşmanilor acestor principii. 

Pe de altă parte, mi se afirmă că guvernul a început a proceda la arestări masive de 
ţărănişti şi liberali în Moldova şi că circa 200 au fost duşi într-un lagăr de lângă Piteşti. 

Marshall a anunţat că guvernul român a acceptat condiţiile americane pentru ajutorarea 
Moldovei. 


Comandantul american din Coreea a declarat că, în ciuda acordului de colaborare în 
zonele lor respective de influenţă, ruşii au impus o perdea opacă de fier şi că, în zona lor 
nordică, procedează la recrutarea coreenilor între 17-45 ani spre a forma o armată de 
500.000 oameni. Principalele puncte sensibile de fricţiune încep a se preciza în ajunul 
conferinţei de la Moscova. 

Adjuncţii miniştrilor de Exeme se separă la Londra, fără a se fi putut pune de acord 
asupra chestiunilor esenţiale a tratatelor cu Austria şi Germania. în privinţa aceasta, 
Australia a adresat un memoriu, cerând ca toate naţiunile care au participat activ la război, 
şi în special dominicanele britanice, să ia parte cu drepturi depline la redactarea acestor 
tratate. Bulgarii cerşi ei să participe...?! 

Evreii din America cer lui Truman să protesteaze în contra modului în care Bevin a 
apreciat în Camera Comunelor problema palestiniană. 

28.2.47. Bevin a anunţat azi în Cameră stabilirea acordului pentru tratatul de 
alianţă franco-britanic pe 50 ani, ce urmează a fi semnat de dânsul şi de Bidault marţi la 
Dunkerque, în timp ce presa engleză speră că la Moscova se va găsi şi formula pentru 
clarificarea şi întărirea alianţei anglo-ruse. în expunerea sa asupra tratatelor de pace, Bevin 
şi-a exprimat speranţa că va putea rezolva cât mai curând problema Austriei, ce va da 
putinţa acestei ţări, dar şi Bulgariei, Ungariei şi României să fie eliberate de trupele de 
ocupaţie. 

Un deputat laburist a adăugat că ruşii sunt, bineînţeles, în drept să pretindă ca în statele 
acestea să nu se stabilească guverne ce ar duce o politică anti-sovietică, dar că popoarele 
lor trebuie să-şi recapete libertatea după înţelesul apusean al democraţiei şi să se 
sfârşească cu regimul de teroare poliţienească. 

Consiliul de Securitate a decis o comisie compusă din Australia, Columbia şi Polonia să 
raporteze asupra temeiului acuzării aduse de Marea Britanie că Albania a minat canalul 
Corfu. 

Comuniştii germani au protestat împotriva graniţei Oder-Neisse şi a regimului propus 
pentru regiunea Ruhr. 

Lumea se întreabă unde va izbuti să ajungă politica rusă de teroare şi de arestări 
arbitrare ale partizanilor agrarieni din Ungaria... Pe de altă parte, în Polonia s-a proclamat 
amnistierea arestaţilor şi condamnărilor politici din gruparea ţărănistă a lui Mikolajczyk. 

1.3.47. Truman a prezentat Congresului împreună cu raportul lui Marshall şi textele 
celor patru tratate de pace cu Italia, România, Bulgaria şi Ungaria ce urmează a fi ratificate 
de Statele Unite. Tot el a anunţat că în campania de ajutorare a ţărilor înfometate, America 
speră să trimită în Europa, în lunile martie şi aprilie, 10 milioane tone de cereale, făină şi 
alte alimente, în loc de iunie cum fusese prevăzut, dar că acţiunea trebuie continuată până 
după recoltă. Prin acest mijloc, speră să readucă, atât ţările foste satelite cât şi pe cele 
liberate, pe calea adevăratei democraţii. 

Şerbescu are impresia că în ultimul timp a cam scăzut potenţialul autoritar al 
comuniştilor de la noi, că de altfel blocul guvernamental este virtualmente sfărâmat şi că 
acest lucru se poate constata prin schimbarea bruscă a poziţiei lui Guţă, care niciodată n-a 
strălucit printr-o atitudine curajoasă şi nu atacă decât cadavre sau cel puţin pe muribunzi, 
dar ia acum faţă de comunişti o atitudine dârză de quasi-opozant. Ceea ce este şi mai 
semnificativ este că înşişi comuniştii par să dea înapoi, fie din ordin de la Moscova, fie din 
sentimentul propriei slăbiciuni. Se pare că în sânul celor de la guvern, nu se ascunde 
părerea că situaţia actuală, adică un cabinet sub aspectul său de azi, n-ar putea dura mai 
mult de 3-4 săptămâni. 

Ar fi deci posibil ca şi Guţă, - precum încearcă şi „Baba” (Argetoianu), - să se gândească 
a cristaliza în jurul său o echipă a unei formaţiuni de tranziţie, pentru momentul în care, 
plecând ruşii din ţară, opinia poporului român s-ar putea manifesta mai liber. Unica 
problemă ce-l preocupă ar fi ca evenimentele să nu-i depăşească şi ca reacţiunea României 
să nu fie mai rapidă, ceea ce ar fi foarte grav. 

Tchang Kai-check a luat interimatul guvernului după demisia lui Song, acuzat de starea 
economică dezastruoasă a Chinei. Acesta arată însă că războiul civil este cauza unică a 


stării de lucruri. în acest moment, comuniştii au reluat ofensiva, iar trupele guvernamentale 
sunt în retragere, în timp ce Tchang suprimă toate organizaţiile comuniste de pe teritoriul 
controlat de dânsul. 

3.3.47. La semnarea de mâine a tratatului de alianţă franco-englez vor participa, ca 
semn al unităţii naţionale franceze, pe lângă Bidault şi Blum cu Thorez, precum şi Reynaud 
ca deputat de Dunkerque. Pactul va completa pe cele ruso-francez şi ruso-englez şi are ca 
scop esenţial de a preveni o agresiune din partea Germaniei. 

în expunerea politicii sale externe, Bidault a declarat între altele că, în ce priveşte 
populaţia din Saar, nu oricine poate deveni cetăţean francez, ci numai cei ce vor să devină 
şi să rămână francezi, iar pentru aceştia, poarta rămâne larg deschisă. Aceasta înseamnă 
renunţarea la orice principiu etnic şi corcirea tot mai pronunţată pe viitor a acestui popor, cu 
tot soiul de polonezi, belgieni, italieni, levantini, africani etc. 

Caietul IX. în raiul sovietic 

Evreii din Palestina care au pornit o nouă campanie violentă de atentate, au determinat 
măsuri de extremă rigoare a britanicilor care au anunţat că vor împuşca fără preaviz pe 
oricine va fi găsit circulând în oraşele Haifa, Tel-Aviv, lerusalim şi care au acordat azi în mod 
excepţional „une trêve”??? de trei ore pentru aprovizionarea populaţiei cu cele necesare de 
la magazinele de alimente şi din farmacii, deschise doar în acest răstimp. 

Erupția vulcanului Etna continuă cu impetuozitate, râurile de lavă înaintează cu 100 
m/oră, distrugând totul în cale. Până acum pagubele sunt evaluate la peste 500 milioane 
lire. 

4.3.47.Radio Londra anunţă că, din cauza multiplelor sale ocupaţii, Stalin a părăsit 
Ministerul Forţelor Armate, acesta fiind preluat de mareşalul Bulganin. 

Cu privire la perspectivele de schimbări în politica noastră internă, raţionamentul lui 
Ottescu (recte Argetoianu) este următorul: totul va depinde de modul în care se vor 
desfăşura convorbirile de la Moscova. Dacă ruşii simt că merg la o ruptură cu americanii şi 
conflictul se arată iminent, ei vor impune la noi un guvern pur comunist, care să oprească 
prin teroare orice încercare de mişcare. 

Dacă dimpotrivă, s-ar desena o destindere, ar fi probabilă o formulă comunişti- 
Argetoianu. în niciun caz, guvernul nu se poate menţine în forma actuală, din care sunt 
indicii că vor fi izgoniți atât social-democraţii cât şi Tătărescu. 

Cât despre aprecierea lui Şerbescu cum că Guţă s-a hotărât să ia făţiş o atitudine ostilă 
faţă de guvern, socotindu-l cadavru sau muribund, „Baba” crede că, în speţă, cadavre sunt 
însuşi Guţă, Voitec sau alţi ejusdem farinad?, membre gangrenate ale guvernului ce vor fi 
amputate şi înlocuite printr-o proteză, de pildă... Argetoianu sau alta. 

Raţionament bine prezentat, chiar de ar fi falacios, ca toate cele ale lui „Baba”. 

în vizită oficială la Mexico-City, Truman a declarat că politica americană de non- 
intervenţie, nu înseamnă indiferenţă faţă de ce se petrece dincolo de graniţele Statelor 
Unite, căci o acţiune dăunătoare legilor fundamentale ale omenirii ce s-ar petrece într-o 
ţară, poate influenţa şi chiar dezechilibra buna funcţionare a principiilor ce domnesc 
pretutindeni. A adăugat: „statul e menit a fi în serviciul individului şi nu individul sub 
stăpânirea statului”, adică negarea absolută a tezei totalitare ce domneşte în Rusia 
sovietică. 

Startingul norvegian a respins proiectul guvernului de a se acorda Sovietelor baze navale 
şi aeriene în insulele Svalbad, pe motivul bine întemeiat că neutralitatea lor a fost stabilită 
printr-o convenţie internaţională. 

înaintea plecării la Moscova, Marshall a cerut Senatului ratificarea neîntârziată a 
tratatelor de pace cu Italia, Bulgaria, România şi Ungaria, după care aceste ţări vor putea 
2i „O întrerupere” 

E de acelaşi soi 

cere a fi admise în sânul Naţiunilor Unite, unde vor avea prilejul şi dreptul să prezinte cereri 


de modificare sau suprimare ale unor clauze din tratate, socotite prea oneroase. 

Se pare că Statele Unite ar fi dispuse a acorda Greciei un substanţial ajutor financiar, cu 
condiţia ca trupele britanice să fie menținute în această ţară. Bineînţeles că ruşii urlă, 
acuzând pe englezi că au devenit mercenarii capitalismului american. 

în momentul plecării spre Moscova, Bevin a transmis poporului sovietic un mesaj în care 
arată că negocierile vor întâmpina mari dificultăţi şi că rezultatul lor va avea o importanţă 
covârşitoare pentru întreaga omenire. Mulţi speră că ruşii vor fi în curând puşi cu botul pe 
labe. 

6.3.47. Se pare că Moss, de la misiunea americană, a declarat unor prieteni, că până în 
2-3 luni vom avea aici un guvern instalat de americani şi că peste cel puţin doi ani România 
va fi una una din ţările cele mai prospere din Europa. Aceasta, împreună cu zvonul care 
circulă despre cele 24 puncte ale lui Marshall, printre care: 

- evacuarea imediată a teritoriilor ocupate; 

-  plenipotenţe depline date delegărilor de a lichida la conferinţă toate chestiunile fără a 
mai pretinde că trebuie să refere forurilor lor superioare; dar mai cu seamă cererea ca ruşii 
să-şi achite datoriile faţă de Statele Unite, au fost suficiente să creeze pretutindeni un 
sentiment general de euforie şi siguranţa că vom scăpa în curând de ruşi. [...] 

Un semn al timpurilor este mazilirea lui Oieriu, trimis într-o vagă misiune în Bulgaria, din 
cauza prea cumplitelor banditisme de la comisia de armistițiu. 

Guvernul a dispus arestarea lui Veniamin şi a altor 30 tineri manişti din toată ţara. 

1.3A1. Nota de protestare americană în contra arestărilor practicate direct de ruşi 
printre conducătorii Partidului Micilor Proprietari din Ungaria este cominatoriu: arată că s-au 
nesocotit toate angajamentele acordului de la Yalta, că ruşii s-au amestecat direct în 
treburile interne ale Ungariei, când este bine dovedit că acel partid obținuse majoritatea în 
alegeri şi că acum ţara e terorizată de o infimă minoritate. Nota cere să se constituie 
imediat o comisie compusă din cei trei reprezentanţi aliaţi, primul ministru ungar şi 
preşedintele Parlamentului care să ancheteze cazul. Dacă s-ar dovedi cu adevărat că a fost 
o încercare de complot, să se ia măsuri de rigoare, dar de către toţi trei împreună. 

Se pare că la noi, jocul cu formula Argetoianu a căzut baltă şi că ruşii, văzând cum stau 
lucrurile, preferă echipa guvernamentală în forma sa actuală, iar Guţă, care se cam răţoise 
la început, o lasă din nou moale şi rămâne în guvern. 

Buşilă, Mareş şi alţii dintre cei arestaţi în lotul Antonescu au fost scoşi din spitalul militar 
unde se bucurau de un regim de relativă favoare şi au fost reintemaţi la închisoarea 
Văcăreşti. 

8.3.47. Anglia a trimis şi ea o notă similară de protest în chestiunea arestărilor din 
Ungaria, dar presa din Budapesta nu le-a publicat, după ce guvernul maghiar ceruse avizul 
Caietul IX. în raiul sovietic 

reprezentantului sovietic, fără a face un demers identic şi pe lângă ceilalţi membri din 
comisia aliată de control. 

O altă problemă pe care Statele Unite o consideră îngrijorătoare e situaţia din Grecia şi a 
ajutorului american, iar din această cauză Truman şi-a întrerupt călătoria în Marea 
Caraibelor, convocând urgent la Casa Albă un număr de 14 reprezentanţi ai celor două 
partide din Congres. 

Preşedintele sindicatului minerilor, Lewis, s-a prezentat în faţa Congresului pentru a 
protesta împotriva interzicerii dreptului de grevă, a doua zi după ce Curtea Supremă 
condamnase acţiunea ca nelegală şi prejudiciabilă intereselor superioare ale statului. 

Comentariile presei americane relative la conferinţa de la Moscova, arată că problema 
spinoasă va fi viitorul Germaniei, cu privire la care se confruntă două teze diametral opuse: 

- cea a statelor mici care se învârtesc în orbita Sovietelor şi de la care au luat lecţii 
spre a cere un stat german unitar; 

- cea a micilor puteri occidentale care au adoptat teza franceză pentru o confederație 
germană. 

în sfârşit, mai este teza de compromis a anglo-americanilor, la care, în urma încheierii 
alianţei de la Dunkerque, se speră că s-ar ralia şi Franţa, şi care preconizează o Germanie 
federală cu un organ economic central, dar cu largi autonomii politice pentru diversele state 


şi cu Parlamente proprii. 

Este lesne de înţeles că ruşii, care deocamdată au stors ultimul dram de aprovizionare de 
tot soiul din propria zonă, au acum poftă să pompeze de asemenea, şi din zonele celorlalţi, 
unde englezii şi americanii au adus stocuri masive pentru alimentarea populaţiei. 

Foarte interesantă este concluzia acestor comentarii: dacă nu se va putea stabili un 
acord la Moscova, n-ar fi exclus ca Germania să fie practic ruptă în două: zona sovietică în 
care ruşii să aplice sistemul unitar, comunist şi cea a aliaţilor, cu sistem federativ, 
democratic, perspectivă ce ne-ar duce inevitabil la un nou război. 

A făcut senzaţie declaraţia lui Marshall, la trecerea sa prin Berlin, despre un acord quadri- 
partit pe 40 ani pentru asigurarea liniştii Germaniei şi a refacerii ei economice în cadrul 
colaborării internaţionale. E pentru prima oară în istorie că Statele Unite ar lua parte 
efectivă la conducerea Europei şi că s-ar lega printr-un acord cu Uniunea Sovietică. 

11.3.47. leri s-a deschis conferința celor „patru” la Moscova, concomitent cu care 
vor fi reluate şi discuțiile adjuncţilor. Să vedem dacă americanii se vor menţine fermi pe 
poziţii şi nu vor reîncepe politica de târguială, cedând într-o regiune spre a obţine avantaje 
în vreo alta. 

Mihai Popovici mi-a spus că atât Argetoianu cât şi comuniştii din guvern se laudă - 
fiecare pentru sine - că au asentimentul lui Maniu pentru colaborare. Acesta însă îşi menţine 
poziţia de intransigenţă: pe baza rezultatelor reale obţinute în alegeri, revendică singur 

puterea, urmând să arate atunci care va fi politica ce va duce. Mihai socoteşte că în acest 
scop, partidul nu trebuia să se menţină în expectativă pasivă, ci să pornească o acţiune, nu 
de răsturnare sau de revoltă împotriva regimului, - lucru imposibil din cauza ruşilor, - ci de 
lămurire şi de întreţinere a sentimentului opiniei publice prin întruniri, conferinţe, chiar cu 
riscul de a se lua măsuri împotriva conducătorilor săi (arestări, procese etc.) 

în privinţa conflictului social-democraţi-comunişti din sânul guvernului, el mi-a spus că 
primii cer să dovedească prin manifestări popularitatea de care se bucură şi succesul lor în 
alegeri faţă de comunişti, pe când aceştia refuză cererea, spunând că, în acest caz, vor 
manifesta şi ei simultan ca să facă o încercare de forţe. E lesne de înţeles ce ar prezenta o 
asemenea dublă manifestaţie: din nimic poate pomi o încăierare, pistoalele se descarcă 
singure, sunt morţi şi răniţi, destul ca să dea prilej ruşilor să intervină pentru restabilirea 
ordinii. Ba chiar, adaugă unii, să profite pentru a dispune arestarea şi deportarea în Rusia a 
unui întreg grup de oameni politici şi de diverşi „burghezi” din pătura reacționară. 

Deocamdată, guvernul a arestat samavolnic grupul de 30-40 manişti, sub pretext că 
pregăteau un complot împotriva siguranţei statului. întocmai ca în Ungaria, doar cu 
deosebirea că la noi n-au intervenit direct muscalii şi deci nici note de protest n-au fost. 

Prima încrucişare a lamelor a şi avut loc la Moscova: Molotov a cerut să se examineze şi 
chestiunea Chinei, unde conform înţelegerii între aliaţi, nu există încă un guvern central 
necontestat, războiul civil cu comuniştii fiind în toi, iar o revoltă va izbucni în Formosa 
împotriva lui Tchang Kai-check. Marshall a acceptat propunerea, stipulând că pentru 
această discuţie trebuie să fie prezent şi reprezentantul Chinei şi a cerut, la rândul său, să 
se ia în consideraţie şi părăsirea teritoriilor ocupate de către trupele aliate. 

Osservatore Romano crede că asupra Austriei se va ajunge uşor la o înţelegere, însă că 
pentru problema germană vor fi necesare mai multe conferinţe. 

Deocamdată, au căzut cu toţii de acord pentru suprimarea statului Prusia. Mă întreb dacă 
această hotărâre nu are poate scopul să uşureze chestiunea graniţelor orientale ale 
Germaniei. 

12.3.47. Incidente brutale în Parlamentul francez între comunişti şi dreapta cu 
prilejul discuţiilor asupra Indochinei: palme şi păruieli între deputaţi, strigăte de „dezertori! 
la adresa lui Thorez, care, hotărând a părăsi sala cu toată gruparea sa, a determinat pe 
Herriot să ridice brusc şedinţa. 

Moţiune de neîncredere în guvernul laburist la iniţiativa lui Churchill care îl învinuieşte de 
a fi socialist înainte de a fi englez, de a nu reprezenta nici măcar un întreg partid, ci doar o 
simplă fracțiune. „în loc de a naţionaliza băncile şi industriile, acest guvern ar fi făcut mai 
bine să se fi naționalizat el însuşi.” 


Şeful guvernului belgian de coaliţie a partidelor de stânga, Huysmans, şi-a înaintat 
demisia Regentului din cauza opoziţiei comuniştilor în chestiunea preţurilor şi a salariilor. 
Caietul IX. în raiul sovietic 

Pactul polono-cehoslovac de asistenţă mutuală pe 20 ani împotriva unei eventuale 
agresiuni germane, va fi completat cu acorduri economice. 

Bulgaria a adresat la Moscova o notă prin care cere să i se acorde reparaţii din partea 
Germaniei. 

Sofia creează un penibil incident diplomatic prin molestarea ministrului Franţei şi a altor 
diplomaţi, cu prilejul emiterii biletelor de bancă, dând în vileag apucăturile sălbatice ale 
autorităţilor şi determinând protestul vehement a şapte reprezentanţe străine. 

Guvernul francez a decis comprimarea serviciilor publice şi concedierea a peste 50.000 
funcţionari. 

Prietenul meu Murguleţ, întors de curând din Germania şi din Franţa, vine total scârbit de 
poporul francez, complet contaminat de virusul comunist, unde nu se mai munceşte, cu 
ideea că, acum fiind învingători, dânşii au dreptul să profite de munca de rob a nemților, de 
cărbunele lor din Saar, de industria lor din Ruhr, de pădurile lor din munţii Pădurea Neagră 
şi din Palatinat, pe care le taie fără socoteală. în ce priveşte atitudinea faţă de noi, a 
întâmpinat indiferenţă, dacă nu ostilitate. în schimb, în zonele engleză şi americană din 
Germania, a avut impresia că aliaţii întreţin şi organizează unităţi nemţeşti spre a servi ca 
trupe de şoc într-un eventual conflict cu sovieticii. 

în această privinţă, un ofiţer englez de la noi, care todeauna a fost rezervat faţă de 
români zicând doar: „aveţi răbdare, nu vă descurajaţi căci s-ar putea ca situaţia să se 
schimbe în viitor”, vine azi şi declară prietenilor săi români: „Vă pot afirma acum că peste 2- 
3 luni veţi scăpa definitiv de teroarea şi de marasmul în care zăceţi”. 

La fel vorbeşte şi Schuyler, până ieri foarte „boutonn6”2 Să fie oare adevărat ? „Les 
temps sont proches?!...”% 

Ceea ce este mai important decât toate, a fost comunicatul de azi dimineaţă al 
guvernului american, ca un soi de prefaţă a expunerii de astă seară a lui Truman în 
Congres, care arată în esenţă că politica tradiţională de până acum a Statelor Unite pentru 
colaborarea internaţională şi restabilirea păcii, nu mai poate fi continuată din cauza relei 
credinţe a Sovietelor şi a sateliților ei, aşa că americanii vor începe o politică de 
intervenţionism economic pentru susţinerea voinţei lor de a restaura pacea, libertatea şi 
prosperitatea în lume. Probabil că acest aviz solemn e datorit şi faptului că Marshall, care ar 
fi dorit ca supremă încercare de înţelegere, să aibă cu Stalin o convorbire prealabilă 
începerii lucrărilor, n-a reuşit să vadă pe „Marele Manitou”, ci a rămas să se zbată tot cu 
dârzul de Molotov. 

Truman a precizat că Statele Unite nu mai pot suporta teroarea şi falsificarea voinţei 
popoarelor din Polonia, România şi Bulgaria şi pornesc o campanie de apărare a libertăţii şi 
ST „închistat” 

refacerea ţărilor ruinate şi dezorganizate, începând cu ajutorarea Greciei şi a Turciei cu 400 
milioane dolari şi cu personalul civil şi militar necesar, mai ales acum că Anglia trebuie să-şi 
retragă trupele din mai multe regiuni de pe glob. 

14.3.47. Congresul american a luat imediat în deliberare proiectul Truman. 
Senatorul Vandenberg susține cu toată autoritatea Partidului Republican această nouă 
orientare a politicii Statelor Unite pentru combaterea totalitarismului comunist şi pentru 
susținerea în toate ţările a democraţiei în contra teroarei exercitate de o minoritate 
înarmată şi de acţiunea conjugată a comuniştilor dinăuntru şi din afară. 

Drept răspuns învinuirilor aduse de Soviete, de a fi nesocotit ONU, singurul în drept de a 
lua hotărâri în asemenea împrejurări, guvernul şi presa americană arată că Organizaţia nu 
este încă în măsură de a acţiona în această privinţă, deoarece nu are forţă armată la 
dispoziţie şi fiind deocamdată complet paralizată prin dreptul de veto acordat marilor puteri. 


n 


Ruşii turbează şi-şi exprimă furia prin /zvestia, prin agenţia Tass, dar şi prin vocea 
liberaluluiţ?!) Wallace, care acuză pe Truman de a împinge lumea într-un nou război. 

Cele trei partide democrate de la noi au adresat reprezentanţilor Statelor Unite, Angliei, 
Franţei şi Uniunii Sovietice cât şi la ONU, note - atât comune cât şi separate - de protestare 
împotriva guvernului Groza, care şi după semnarea tratatului de pace, continuă şi chiar 
agravează regimul de teroare. Titel Petrescu arată că partidul său este chiar socotit „hors la 
loi”, 

Molotov a propus la Moscova o convorbire în trei cu Marshall şi Bevin asupra Chinei la 
care să asiste şi ambasadorul acesteia în URSS. Guvernul Tchang Kai-check se opune formal 
acestui procedeu. 

16.3.47. Ruşii continuă să urle în contra imperialismului american, dar se simt tot 
mai izolaţi, fiindcă şi Franța ca şi Anglia se alătură acum Statelor Unite; este în joc însuşi 
imperiul lor colonial. Aud că Stalin ar fi declarat că apreciază foarte mult realismul 
conciliatorio al mesajului Truman. în această privinţă e delicios comentariul de ieri al lui 
Wickham Steed; după ce-şi exprimă încrederea că acest mesaj va avea darul să lămurească 
situaţia şi să împace lucrurile, el adaugă: „că doar domnul Stalin nu este bandit de drumul 
mare”! 

La Paris continuă disputa între parlamentarii comunişti şi cei de dreapta, guvernul nare 
nicio autoritate, aşa că se prevede demisia lui Ramadier după terminarea conferinţei de la 
Moscova, spre a permite lui Bidault să-şi termine cu bine activitatea. 

Criza guvernamentală din Grecia nu s-a terminat încă. 

La Budapesta, guvernul s-a remaniat în sens comunist, prin excluderera câtorva din 
partidul Micilor Proprietari care pierd acum terenul, după ce s-au dovedit neputincioşi să 
câştige - la conferinţa păcii - procesul Ardealului. 

31 „în afara legii' 

Incidentul de la Sofia are ca urmare ruperea negocierilor economice cu Franţa şi 
expulzarea de acolo a gazetarilor bulgari. 

La noi, guvernul procedează din ordin la arestări masive dintre cadrele partidelor din 
opoziţie, parte spre a-i judeca (cazul Veniamin), parte spre a-i trimite direct în lagăre. Se 
pune problema dacă ruşii nu vor vrea în clipa unui conflict să-i deporteze în pustietăţile 
moscovite, unde li s-ar pierde cu totul urma. Mi se spune însă că guvernul pur comunist ce 
ar trebui constituit în asemenea caz, ar avea puţini sorţi să se poată forma, doarece mulţi 
dintre ei au început a da semne de rezistenţă, ba unii au fost şi excluşi din partid. 

Deocamdată, Guţă care încearcă să joace pe ambele tablouri, este strâns cu uşa de 
tovarăşii săi: când, îndată după înpoierea de la Paris, se retrăsese la Poiana în ajun de 6 
martie, i s-a trimis vorbă că de nu va fi prezent la Bucureşti pentru acea zi festivă a 
„Blocului”, poate rămâne definitiv acolo unde se află; Guţă a sosit în grabă la raport. [...] în 
China, forţele Guomindang au reluat cu succes ofensiva împotriva comuniştilor. 

Comisia de anchetă din Grecia compusă din nouă membri, a trimis pe şapte dintre ei 
(rusul şi polonezul rămânând la Salonic în tovărăşia agenţilor de legătură bulgar, sârb şi 
albanez) la poalele Olimpului unde au aşteptat zadarnic timp de o săptămână să apară „Le 
Roi des montagnes”, faimosul Markos, şeful rebelilor care pretindea că ia aceste măsuri 
spre a nu trăda planul de acţiune şi a nu se afla punctele sale strategice de refugiu şi de 
rezistenţă. Ce operetă şi ce bătaie de joc pentru serioasa comisiei... 

22.3.47. Starea interioară de la noi este cât se poate de tulbure: degeaba se zbate 
Tătărescu cu social-democraţii din guvern, să ţină puţin în frâu voinţa feroce a comuniştilor 
de a stăpâni şi a dezorganiza totul în ţară; şi disperaţi, se adresează partidelor din opoziţie 
să-şi trimită deputăţii în Parlament spre a contabalansa pe extremişti. Aceştia sunt însă 
hotărâți să înlăture prin teroare orice obstacol şi de a executa întocmai ordinele Moscovei. 
Aud că n-ar fi exclus în caz de creştere a tensiunii dintre aliaţi, să aflăm că toţi cei arestaţi 
samavolnic au fost deportaţi în Rusia sovietică. 

Pe de altă parte, după săptămâni de rezistenţă, bietul Rege a fost silit să semneze 
decorarea lui Vişinski, cel care i-a bătut din picior şi l-a înjosit anul trecut cu „Marea Cruce a 
Ordinului Carol”. 


Stalin a fost proclamat cetăţean de onoare al României, iar Molotov, al oraşului Cluj. 
Dacă printre ticăloşii din guvern a mai rămas vreunul să simtă încă româneşte, şi-ar da 
poate seama de profundul dispreţ ce produc asemenea linguşiri în mintea celor adulaţi. 
Noroc doar că americanii nu au aerul să cedeze în faţa sovieticilor. Dimpotrivă, le cer să 
participe alături de toate statele lumii la realizarea unei dezarmări generale, care pentru 
Rusia, s-ar face sub control american. 

Cred că scopul urmărit de Statele Unite este să ajungă la prăbuşirea imperialismului 
rusesc care ameninţă veşnic pacea lumii, de-o fi el alb, roşu sau portocaliu. Pentru aceasta, 
înaintea unui eventual conflict, caută cele mai avantajoase poziţii în vederea reuşitei 

planului lor: pe de o parte, retragerea armatelor ruseşti de pe toate teritoriile ocupate în 
prezent, iar pe de altă parte, dezvoltarea procesului de destrămare a acestui monstruos 
imperiu, în organisme independente ale diverselor popoare componente. Ar fi inadmisibil ca 
americanii care au investit peste 400 miliarde dolari pentru a duce războiul şi a continua 
înarmarea, să socotească aceşti bani aruncaţi în gârlă, fără a mai spera la un beneficiu, 
când ştiut este că orice război este mai întâi de toate o afacere negustorească. în acest caz, 
ruşii vor plăti capete şi dobânzi... 

23.3.47. Fără a ţine seama de toate zvonurile, mai mult sau mai puţin fanteziste, 
care circulă la noi ca să întreţină speranţa că vom scăpa în curând de ruşi, sunt touşi două 
fapte certe care pot fi socotite simptomatice pentru desfăşurarea evenimentelor: 

1. La Moscova, Marshall a cerut - şi Molotov a acceptat - ca o delegaţie austriacă în 
frunte cu ministrul de Externe să sosească imediat acolo pentru a discuta cu cei patru şi a 
se încheia tratatul cu această ţară, încă în cursul lucrărilor acestei conferinţe. 

2. La Washington, Truman a dispus epurarea din toate serviciile publice, pe acele 
elemente care prin vreo atitudine sau manifestări fasciste sau comuniste, au tendinţe 
subversive şi ar da dovadă de nelealitate faţă de statul american şi de interesele sale. Dacă 
asta nu e un semn!... 

Pe de altă parte, ca să susţină cererea de ajutor pentru greci şi turci, Truman a prezentat 
Congresului a serie de documente, spre a dovedi că ruşii au dus o campanie intensă pentru 
înrobirea acestor popoare prin mijlocirea acţiunilor comuniste şi prin pretenţia sovietică de 
control efectiv cu baze militare la Strâmtori. Este drept că trupele rebele din Grecia nu 
însumează decât vreo 20.000, dar sunt bine înarmate şi de ruşi şi de vecini, faţă de forţele 
guvernamentale prost organizate, în timp ce englezii de acolo abia ating 6000 oameni. 

Americanii propun ca Ciprul să fie dat Greciei şi ca fără concesiuni teritoriale, bulgarii şi 
sârbii să obţină o ieşire la Marea Egee printr-o zonă liberă, la Salonic. 

Cât de tare şi-au bătut joc comuniştii greci de comisia de anchetă, o dovedeşte 
declaraţia de azi a lui Markos care afirmă că membrii ei îl aşteptau zadarnic lângă Olimp, 
fiindcă fuseseră greşit îndrumați, în timp ce dânsul le fixase întâlnirea într-un alt punct din 
Tesalia la vreo 250 km depărtare, unde de altfel s-au dus delegaţii rus şi polon (rămaşi 
atunci la Salonic) şi cu care a stat de vorbă 13 ore. Delicios! 

26.3.47. La Moscova delegaţii şi-au expus punctul de vedere asupra Germaniei, 
fiecare rămânând însă pe poziţiile sale. S-a admis totuşi că noţiunea reprobativă de 
„nazism” şi de „fascism” nu se confundă cu cea de „necomunism”, aşa cum este în capul 
ruşilor. 

Delegații Austriei vor sosi mâine la Moscova. 

Pentru noi, se pare că Guţă şi Dej vor susţine şi ei cauza României, mai ales în ce 
priveşte reparaţiile germane şi anume: dacă nu ni se permite a ridica pretenţii în calitate de 

beligeranţi după 23 august 1944, nici nouă să nu ni se mai poată cere a onora creanţele 
germane asupra noastră... sau vice-versa. 

La Consiliul de Securitate plângerea englezilor în contra Albaniei a fost torpilată prin 
exercitarea dreptului de veto de către Gromyko, în ciuda votului afirmativ al tuturor 
celorlalţi. Este de observat că până acum, numai ruşii au uzat şi au abuzat de acest drept... 


şi întotdeauna pe nedrept. Rămâne acum ca Anglia să se adreseze Curţii de la Haga. 

Ambasadorul american la Varşovia a demisionat ca să poată publica liber fărădelegile ce 
se comit în Polonia. 

Autorităţile americane au scos din slujbă pe un comentator de radio, care criticase 
mesajul preşedintelui Truman. 

30.3.47. La Moscova sunt semne că se cam bate apa-n piuă şi Marshall a declarat că 
probleme serioase îl reclamă la Washington, neavând timp de pierdut. Nu sunt aparenţe de 
înţelegere asupra viitorului Germaniei: unitatea economică, forma provizorie a guvernului, 
dezarmarea etc. în paralael, din iniţiativa lui Bevin, se discută acolo şi revizuirea tratatului 
anglo-rus şi se pune întrebarea dacă termenul de 50 ani ar mai fi posibil. 

Ca repercusiuni a situaţiei, la noi se văd prelungindu-se „/es tiraillements“? din guvern şi 
încercările lui Guţă să întindă cât poate mai mult coarda rezistenţei, fără însă a risca s-o 
rupă, faţă de veleităţile extremiştilor. 

Un englez a spus unei doamne de la noi: „Vom pleca numai după plecarea ruşilor”. E 
foarte puţin drept consolare, dar tot e ceva... Mai ales că Sovietele pretind că nu vor ratifica 
tratatele de pace decât în ianuarie, atunci când simulacrul de Parlament se va întruni în 
sesiune ordinară. 

O altă caricatură de Parlament este cel francez, în care veşnic sunt scandaluri sau 
ameninţări, ceea ce îndreptăţeşte pe unii să socotească destul de critică poziţia 
comuniştilor. în acest fel, se ridică din nou acţiunile lui de Gaulle care va rosti în curând un 
discurs la Strasbourg şi despre care se spune că va reintra în arena politică, fiindcă azi, din 
nou, Franţa are nevoie de el. 

Comisia specială instituită în urma hotărârii lui Truman, apreciază că Partidul Comunist 
american este în realitate un simplu agent al Sovietelor. Cât despre acţiunea ruşilor de 
sabotare a păcii, Sunday Times afirmă că dreptul de veto exercitat de Gromyko în 
chestiunea albaneză dovedeşte că: „sovieticii nu fac altceva decât cauză comună cu 
ucigaşii”. 

Situaţia alimentară în Anglia se arată sub foarte negre perspective: viscolul şi inundaţiile 
au compromis o însemnată parte a recoltei şi au omorât 1,5 milioane de oi şi vite. 

După Etna, a început acum erupția vulcanului Hekla din Islanda. N-ar fi oare vreo 
legătură între zvârcolirile din măruntaiele pământului şi nebunia omenească de azi?... 

32 „hărtuielile” 

31.3.47. Maniu este cât se poate de optimist şi persistă a declara că agresivitatea 
rusească, tradusă la noi prin arestarea opozanților şi măsurile comunizante de dislocare a 
aparatului de stat, nu reprezintă decât zbuciumările fiarei încolţite (ceea ce spun şi eu de 
atâta vreme condus numai de logică, spre a-mi întreţine speranţa). Mi se afirmă chiar că 
Berry ar fi declarat că: „fie ce-ar fi, peste două luni americanii vor fi în România” (ca şi în 
Grecia şi Turcia). în această privinţă, văd că, Congresul nu se grăbeşte să sancţioneze 
hotărârea lui Truman. Prilej pentru ruşi să pretindă că politica preşedintelui întâmpină o 
puternică opoziţie în Statele Unite. 

La noi, mizeria fiziologică se amplifică înspăimântător: tifosul exantematic face ravagii 
teribile, pare că nimic nu-l poate stăpâni. Sunt morţi în Gara de Nord, iar în spitale doctorii 
nu mai pot decât înregistra cazurile de deces. 

1.4.47. Se anunţă azi moartea regelui George al Greciei şi cu toate că americanii pretind 
că acest lucru nu va schimba cu nimic politica Statelor Unite, totuşi este posibil să se pună 
din nou problema Monarhiei sau a Republicii. Mă întreb dacă n-o fi fost şi mâna comunistă 
amestecată aici, aşa precum mâna nemţească a avut de a face cu moartea inopinată a 
regelui Boris la Sofia. 

Franco a făcut o declaraţie răsunătoare despre hotărârea sa de a restabili regimul 
monarhic în Spania, constituind un consiliu de Regenţă, care, după moartea sa, ar desemna 
pe viitorul Rege din familia regală spaniolă. Don Juan de la Lisabona respinge acest mod 
bizar de restaurare, iar voci din Londra spun însă că dacă această decizie ar grăbi plecarea 
lui Franco, englezii ar aplauda acest gest. 

Se apreciază că ziua de mâine ar putea fi hotărâtoare la Moscova, unde Marshall, văzând 


că niciun acord real cu sovieticii nu e posibil, ar cere lui Stalin să lămurească imediat 
atitudinea politică a Sovietelor, amenințând cu plecarea sa şi cu ruperea convorbirilor celor 
patru miniştri. Mă întreb dacă ruşii ar fi în stare să capituleze, fără ca un semn vădit şi 
contondent al conflictului să-i pocnească în creştet... 

Seara am aflat ştirea că prinţul Paul a şi depus jurământul ca nou Suveran şi că fiul său a 
devenit Diadoh; aşadar, criza constituţională greacă e înlăturată. 

4.4.47. Trei ani de la primul bombardament american asupra Bucureştiului, care a 
constituit primul semn vădit al unei schimbări totale în potenţialul politicii româneşti. în mod 
empiric, anul acesta ar trebui ca la 4 iulie să se arate un semn asemănător. 

Epidemia de tifos exantematic ia proporţii îngrozitoare, se vorbeşte de 40.000 cazuri, dar 
se semnalează şi şase cazuri de ciumă, din care patru mortale. Foametea ce se prevede 
pentru acest an ar putea depăşi orice imaginaţie, căci în multe părţi semănăturile de 
toamnă au degerat complet, iar primăvara se arată încă de pe acum secetoasă. 

Comisia de anchetă din Grecia a găsit lângă Belgrad un întreg sat, fost german, populat 
numai cu greci refugiaţi, în care numele străzile sunt Stalin, Molotov, Tito etc. şi unde se 
pretinde că se organizează echipele de comitagii. Investigaţiile încercate, lasă 

problema învăluită în mister. Comisia a plecat la Geneva pentru redactarea raportului, dar 
rezultatul se întrevede puţin clar. 

Comisia pentru afacerile străine a Senatului american a votat în unamitate ajutorul 
pentru Grecia şi Turcia. Guvernul se arată dispus a renunţa la această iniţiativă, de îndată 
ce ONU ar exprima dorinţa dar şi-ar dovedi şi putinţa, să preia această însărcinare. Doar 
Wallace şi Eliott Roosevelt se arată ostili. 

Guvernul englez a aprobat cu sprijinul conservatorilor, dar contra votului celor 70 
laburişti de stânga, serviciul militar obligatoriu care a fost redus totuşi printr-un 
amendament de la 18 la 12 luni. 

1AA1. Convorbirile de la Moscova sunt în continuare blocate. Nu se înţeleg deloc asupra 
viitorului Germaniei, ruşii neacceptând propunerea americană privitoare la unitatea 
economică, decât dacă li se admite plata reparațiilor din producţia curentă a Germaniei. 
Marshall respinge categoric această pretenţie care nu fusese prevăzută în acordul de la 
Potsdam, precizând cu o ironie mai crudă decât o palmă pe obraz: „it/ooks verymuch to us 
as though the Soviet Union is trying to sell the same horse twice”.** Numai că tovalul rusesc 
încasează toate palmele şi continuă a-şi face de cap. 

în urma reducerii serviciului militar din Anglia de la 18 la 12 luni, conservatorii declară că 
vor reexamina chestiunea, aşa că nu se mai ştie dacă vor acorda mai departe sprijinul lor 
guvernului laburist. i 

în discursul de la Strasbourg, de Gaulle s-a pronunţat împotriva Constituţiei franceze 
actuale care duce ţara de râpă. A declarat că a fost primul care a chemat pe Thorez spre a 
forma un guvern de uniune naţională, dar că, văzând ce planuri urmăreau comuniştii, a 
preferat să demisioneze decât să se lase copleşit de ei. A preconizat pentru Franţa o politică 
exclusiv apuseană, o redresare a francului prin economii bugetare severe şi reducerea 
personalului funcţionăresc, obţinerea prin orice mijloace a unui stoc important de cărbune şi 
reorganizarea producţiei prin aducerea a 2 milioane de muncitori străini. 

De la Lisabona, pretendentul Don Juan a lansat un apel către poporul spaniol pentru a 
protesta împotriva sistemului lui Franco de a restabili Monarhia, pentru a obţine dictatura 
personală pe viaţă. 

8AA7. Pe când americanii tratează pe ruşi de escroci, aceştia îi acuză de planuri ascunse 
de hegemonie. Prin vocea lui Gromyko, Sovietele cer ca ONU să numească o comisie spre a 
verifica dacă ajutoarele acordate Greciei servesc cu adevărat la înlăturarea mizeriei şi la 
refacerea economică a ţării, pe când anglo-americanii propun o comisie interaliată de 
control care să verifice situaţia de fapt de-a lungul graniţelor greceşti. Suspiciuni şi acuzări 
reciproce, fără ruperea convorbirilor şi fără rezolvarea crizei, în timp ce la noi, comuniştii din 
guvern încearcă distrugerea aparatului de stat prin prăbuşirea leului şi urcarea vertiginoasă 
a preţurilor. 

33 „pare ca şi cum Uniunea Sovietică ar vrea să vândă de două ori acelaşi car 

10.4.47. Maniştii, liberalii şi social-democraţii au înaintat un protest Regelui 
împotriva arestărilor printre fruntaşii acestor partide (240,100 şi respectiv 20 persoane) 
practicate de un guvern totalitar care stăpâneşte ţara, în ciuda tuturor principiilor de drept 
şi de libertate. 

Cu excepţia abţinerilor delegaților rus şi polonez, restul Consiliului de Securitate a propus 
ca litigiul anglo-albanez să fie deferit Curţii de la Haga. Dacă Albania, care nu e membru 
ONU, acceptă această jurisdicție, acesta va fi primul proces de această natură a Curţii 
internaţionale. 

La Moscova, Marshall a propus ca o comisie ad-hoc să studieze chestiunea graniţei 
polono-germane. Molotov s-a opus, pretinzând că graniţele au fost fixate definitiv la 
Potsdam, pe când delegatul american răspunde că fixarea fusese doar provizorie până la 
încheierea păcii cu Germania. în acest timp, pe când Marshall n-a reuşit încă să-l vadă pe 
Stalin, acesta a stat de vorbă peste o oră cu candidatul prezumtiv republican la viitoarele 
alegeri prezidenţiale din 1948. 

Ecouri din Moscova arată că ruşii nu cred în eventualitatea unui conflict, că în niciun caz 
ei nu vor întreprinde nimic spre a-l provoca (?!), dar la nevoie vor rezista în defensivă. Sunt 
convinşi că până în 1948, americanii vor ajunge în faţa unei crize ce va constitui un 
adevărat crash economic, din cauza crescândei lipse de debuşeuri pentru supraproducţia lor 
industrială, datorită pauperizării întregii omeniri. Acceptând reală o asemenea premiză, 
socot dimpotrivă, că americanii, dându-şi perfect seama de această primejdie, vor lua 
măsuri grabnice spre a preveni dezastrul şi că nu vor consimţi să piardă fără niciun folos 
pentru ei, investiţiile uriaşe făcute pentru ducerea războiului şi pentru înarmările masive de 
azi. 

Christian al Danemarcei, grav bolnav, a trecut puterile suverane în mâinile prinţului 
moştenitor. 

Henry Ford a murit la 83 ani. 

în Grecia a început ofensiva împotriva rebelilor. 

Cererea lui Bidault ca regiunea Saar să fie integrată în sistemul economic al Franţei, a 
fost susţinută de Bevin şi de Marshall. în ce priveşte Ruhr şi Renania, se preconizează o 
ocupaţie de lungă durată pentru preîntâmpinarea unui eventual pericol din partea 
Germaniei, însă nu se vorbeşte de scindarea acestor provincii de restul teritoriului german. 

13.4.47. Mişcarea pornită de generalul de Gaulle de a ralia în jurul său pe francezii 
de orice categorie, cu excepţia comuniştilor şi a extremiştilor de dreapta, ar putea 
determina prăbuşirea guvernului Ramadier şi chiar riscul unui război civil. [...] 

Sănătatea regelui Christian pare a se restabili, dar puterile îi scad, aşa că ne putem 
aştepta într-o zi la sfârşitul fatal. 

Conferinţa lui Wallace în Anglia atacă în mod direct politica lui Truman de ajutorare a 
Greciei şi a Turciei şi-l acuză a fi adversar al oricărei încercări de înţelegere cu Sovietele şi a 
săpa din temelii opera ONU. Violente critici s-au manifestat printre senatorii americani, 
dintre care unii au ajuns să propună excluderea Preşedintelui din viaţa politică a Statelor 
Unite. 

O şedinţă specială a ONU se va întruni la 28 aprilie pentru a discuta problema Palestinei. 

Francezii sunt foarte afectaţi din pricina ruşilor care se opun la integrarea economică şi 
vamală a regiunii Saar cu Franţa. Se crede că ar fi un mijloc de presiune pentru a obţine 
adeziunea franceză la campania Sovietelor împotriva anglo-americanilor cu privire la Ruhr şi 
Renania. 

Ruşii susţin cu îndârjire ca acele 10 miliarde dolari, pretinse ca despăgubiri de la nemti, 
să fie plătite din producţia curentă, ceea ce presa engleză socoteşte că s-ar rezuma prin a 
cere anglo-americanilor să le plătească ei înşişi. 

Conferinţa de la Moscova se apropie de sfârşit, fără a se fi ajuns la niciun rezultat 
apreciabil. Totodată se discută acolo şi stabilirea pe 40 ani a unui acord între cei patru 


pentru a împiedica orice veleitate din partea Germaniei a renaşterii nazismului şi a politicii 
sale de agresiune. 

Luptele din Grecia pentru reducerea rezistenţei rebelilor lui Markos continuă acerb. Gerul 
şi viscolul îngreunează operaţiunile. 

16.4.47. Marshall a stat în fine de vorbă aseară cu Stalin, însă a dat ordin să nu se 
publice niciun comunicat despre rezultatul convorbirilor. 

în negocierile de la Moscova, nicio înţelegere posibilă între anglo-franco-americani şi ruşi 
cu privire la stabilirea unui „pact în patru” asupra Germaniei, din pricina opoziţiei 
sistematice a lui Molotov, care - după vorba băiatului meu, copil de 10 ani, - formează el 
singur o majoritate negativă. 

în mai multe oraşe din Palestina, autorităţile britanice interzic evreilor ieşirea din casă, 
temându-se de tulburări cu prilejul execuţiei unor terorişti spânzurați într-o închisoare din 
St. Jean d'Acre. 

Christian al Danemarcei se apropie de sfârşit. 

De Gaulle a deschis la Paris liste de înscriere în noul partid, dar în prima zi n-a cules 
decât 10.000 aderenţi, se zice din cauza discursului lui Auriol, care-l acuză că vrea să 
dărâme Republica. Mâine generalul îşi va fixa programul. 

Guvernul englez prezintă Parlamentului primul buget echilibrat de după război, bazat mai 
ales pe impozitele indirecte (în primul rând tutunul). 

17.4.47. Cel mai mare dezastru al timpurilor actuale s-a înregistrat la Texas-City pe 
ţărmul golfului Mexic, care a fost cuprins de flăcări şi distrus de explozii, pornite de la un vas 
încărcat cu nitrați şi de la un petrolier. Sinistrul s-a propagat la diverse uzine şi la 
rezervoarele de petrol. Populaţia de 18.000 locuitori a fost grav afectată. [...] 

Se pare că la Moscova se desenează un început de acord posibil în chestiunea păcii cu 
Austria. Azi vor fi ascultați delegaţii austriac şi jugoslav pentru Carintia. Să fie oare 
rezultatul vizitei lui Marshall la Stalin?... Cu toate acestea, să nu ne închipuim numaidecât 
că s-a şi stabilit înţelegerea. 

Bevin împreună cu delegaţia va părăsi Moscova marţi, fără a fi ajuns la niciun rezultat 
practic privind reînnoirea alianţei şi ziarele engleze lasă a transpira grija că ruşii ar fi dorit să 
angajeze pe englezi de partea lor în cazul unui eventual conflict cu Statele Unite. De altfel, 
ideea unui posibil război începe a-şi face drum în spirite: la Washington un deputat a cerut 
ruperea relaţiilor diplomatice cu Moscova, iar aici un seid al lui Bodnăraş, ca să semene 
panica în suflete, a declarat că până în două săptămâni avem război, că teatrul luptelor nu 
va fi la noi, dar că ruşii vor avea grijă să aresteze şi să deporteze în masă pătura burgheziei. 

18.4.47. După expunerea delegatului jugoslav, care cere Carintia, o parte din Styria 
şi despăgubiri de război de 37,5 milioane livre sterline, şi după replica austriacă susținând 
că ţara a fost victima şi nu complicele lui Hitler, lucru recunoscut de aliaţi încă din 1943, se 
pare că nici măcar pacea cu Austria nu va fi semnată acum la Moscova. Delegaţiile vor 
pleca săptămâna viitoare, probabil cu dorinţa să reia convorbirile într-o viitoare conferinţă în 
iulie la Londra. Deci, adca/endas grecas... 

Remanieri în guvernul englez: un nou ministru al Indiilor şi un nou şef al Oficiului de 
control pentru Germania şi Austria, care va fi ataşat pe lângă Foreign Office, iar nu pe lângă 
War Office, ca până acum. Restul sunt de mai mică importanţă. 

Noi preşedinţi de Consiliu în Finlanda şi în China, iar ruşii ţipă fiindcă n-au câştigat 
comuniştii. 

Fortificațiile germane de pe insula Helgoland au fost aruncate în aer azi dimineaţă cu 2 
tone exploziv. 

Incidentul de la Sofia s-a închis printr-un comunicat comun al reprezentanţilor străini care 
admit că motivul neînţelegerii fusese boala ministrului de Externe şi hotărârea guvernului 
bulgar de a reda misiunilor străine sumele necesare în leva... 

Cu nouă voturi contra celor rus şi polonez, Consiliul de Securitate a respins propunerea 
sovietică de a supune ajutorul acordat Greciei şi Turciei controlului ONU, adoptând în 
schimb pe cea americană de a menţine de-a lungul graniţelor greceşti o sub-comisie 
internaţională de observaţie şi de investigare. 


Monseniorul Tiso, fostul preşedinte al Slovaciei, a fost spânzurat ieri. 

21.4.47. Astă noapte a murit regele Christian al Danemarcei; azi va fi proclamat 
noul rege Frederick. 

Cu toate zvonurile persistente că, până la terminarea conferinţei de la Moscova, tratatul 
cu Austria va fi semnat, cei patru miniştri de Externe continuă să nu se înţeleagă din pricina 
obstrucţiei sovietice asupra unor puncte esenţiale: revendicările teritoriale şi cererea de 
despăgubiri din partea sârbilor, care ambele au fost retrimise comitetului adjuncţilor spre a 
fi studiate. Prin obrăznicia lor, ruşii fac tot ce pot ca să silească pe americani să provoace 
conflictul, în timp ce aceştia, nevoind a face act de agresor, nu-şi pierd calmul, aşteptând 
suprema greşeală a sovieticilor. Până când? 

Faţă de măsurile guvernului francez împotriva celor patru deputaţi care au participat la 
revolta din Madagascar, Thorez păstreză o atitudine neutră, însă grupul parlamentar 
comunist e pornit pe scandal. 

24.4.47. După ce Senatul american a votat cu 67 contra 23 împrumutul pentru 
Grecia şi Turcia, Camera Reprezentanţilor urmează a-l vota săptămâna viitoare. 

Până atunci vom şti cum s-a terminat falimentul de la Moscova. Marshall aşteaptă acum 
răspunsul lui Molotov la propunerea de a se termina până în septembrie discuţiile asupra 
tratatului cu Austria, altcum problema va fi deferită ONU. Se vorbeşte ca, între timp, să mai 
aibă loc o întâlnire în iulie la Londra. Este evident că între americani şi ruşi conflictul este 
ameninţător şi poate deveni actual, dar cu toate acuzele verbale, şi unii şi alţii se feresc să-l 
provoace. întrebarea este până când va putea dura acest joc al abilității. Desigur nu până la 
totala dezorganizare de către ruşi a Europei, nici până la crahul economic american, pe care 
ruşii contează pentru anul viitor. 

Acordul anglo-franco-american asupra producţiei de cărbune german ar fi un semn că au 
renunţat la un acord cu sovieticii. 

Cât despre campania lui Wallace, se vorbeşte că n-ar fi exclus să fie acuzat de act de 
trădare faţă de politica ţării sale, pe baza unei legi din Connecticut de acum 150 ani. 
Camera Reprezentanţilor a cerut trimiterea în judecată a secretarului general al Partidului 
Comunist American pentru o atitudine politică similară. 

în fine, la noi este război deschis între Presidenţie şi Externe, Bodnăraş refuzând să 
acorde viza de ieşire din ţară a miniştrilor trimişi de Guţă în străinătate, ca un soi de 
răzbunare a refuzului acestuia să accepte numirea la Externe a lui Stupineanu (Honigman) 
care este pare-se, şeful unui serviciu secret. Dacă Tătărescu pe care nu-l caracterizează 
curajul (nici cel fizic, nici cel moral) are o atitudine atât de fermă, este că se bazează pe o 
schimbare radicală foarte pe curând, căci altfel riscă enorm. 

Chiar destrămarea economică a ţării organizată de Moscova prin urcarea preţurilor peste 
orice plafon şi paralizarea crescândă a producţiei, este tot un semn de slăbiciune rusească. 

Dacă ar putea conta pe menţinerea mai îndelungată a poziţiilor, n-ar fi nebuni să 
dezorganizeze producţia unei ţări din care pompează aproape totul. 

Se pare că în Rusia spectrul foametei e atât de sinistru, încât nu vor putea prelungi boala 
decât până prin iunie. Totul e paragină, nu se munceşte, armata înghite totul, aşa că se află 
în faţa următorei dileme: sau ţin armatele pe picior de război şi în scurtă vreme mor cu toţii 
de foame, sau demobilizează şi au imediat revoluţie. De aceea probabil că Marshall le-a dat 
termen până în septembrie, ştiind prea bine că până atunci vor fi K.O. 

în Camera Lorzilor guvernul englez a invitat cele cinci guverne ale foştilor sateliți în 
propriul lor interes, să ratifice cât mai curând tratatele de pace semnate, spre a putea 

beneficia de ajutoare financiare şi alimentare, dar mai ales pentru plecarea cât mai 
grabnică a trupelor de ocupaţie. 

leri, princess Elizabeth a împlinit 21 ani şi azi familia regală britanică se îmbarcă la Cape 
Town în drum spre ţară, după o absenţă de trei luni. 


Actele de teroare continuă în Palestina. Vor proceda englezii ca Vespasian? Agenţiile 
internaţionale pentru imigranții ilegali sunt acuzate la Londra de tot răul. 

Astă seară Stalin oferă la Kremlin un banchet în cinstea delegaților de la conferinţa care 
a luat deci sfârşit fără niciun rezultat. Nu se ştie încă ce a răspuns Molotov lui Marshall, însă 
de pe acum se anunţă că viitoarea conferinţă sa va întruni în noiembrie la Londra. Deci o 
amânare încă şi mai îndepărtată. Să fie oare reală presupunerea prăbuşirii grabnice a 
Sovietelor?... 

Marshall explică presei că aceasta nu înseamnă o rupere a negocierilor, precizând că, 
dacă în septembrie cei patru miniştri se reîntâlnesc la New-York, ei vor putea relua 
convorbirile încă înainte de Londra, pe când austriacul Gruber declară că guvernul său 
protestează contra acestei nedreptăţi, de a nu se fi încheiat tratatul cu Austria. între timp, o 
comisie va funcţiona la Viena pentru discutarea chestiunilor în litigiu. 

29.4.47. După prezentarea raportului în faţa lui Truman, a guvernului şi a 
fruntaşilor ambelor partide din Congres, Marshall a declarat presei care-l întreba de este sau 
nu optimist: „Timpul va arăta cum sunt”. Aseară a vorbit şi la radio, vorbind de rezultatele 
obţinute la Moscova. N-a putut accepta teza sovietică nici în ce priveşte formula centralistă 
a Germaniei care ar împinge spre reconstituirea unui stat totalitar, nici relativ la plata 
despăgubirilor din producţia actuală, împiedicând nedefinit reorganizarea normală a 
Germaniei, şi nici pretenţiile asupra bunurilor germane din Austria, ceea ce ar mina complet 
poporul austriac. 

Intransigenţa rusească a împiedicat ajungerea la un acord pe orice chestiune principală, 
dar acum cel puţin fiecare ştie ce vrea celălalt, aşa că pentru viitoarea întâlnire, poziţiile 
sunt fixate. în convorbirea cu Stalin, acesta i-a spus că asperităţile vor dispare cu timpul şi 
că, până la sfârşit, se va ajunge la o soluţie de compromis în fiecare problemă, căci 
rezultatele trainice nu se pot obţine prea repede. 

Marshall arată auditorilor săi că nu se poate admite formula compromisului asupra unor 
„exhausted problema”>*, căci evenimente noi se nasc în fiecare clipă care dezvoltă 
necontenit noi aspecte ale problemelor, aşa că Statelor Unite nu le este îngăduit să aştepte 
la nesfârşit, ci ele trebuie rezolvate cât mai curând, pe orice cale ar putea. 

Mulţi se întreabă dacă pe cale diplomatică, nu s-ar putea găsi măcar soluţionarea 
Austriei, înaintea deschiderii sesiunii ONU din septembrie. 

3 „subiecte epuizate” 

leri s-a deschis sesiunea specială ONU în chestiunea Palestinei, care a ales ca preşedinte 
pe delegatul Braziliei. Este greu de prognosticat rezultatul, deoarece stau în faţă: 

- tendinţele celor mari care se gândesc la continuarea formulei mandatului; 

- teza arabă de independenţă şi 

-  simpatiile pro-semite ale altor delegaţi care vor susţine acceptarea Agenţiei Evreieşti 
în Adunare. 

Actele de terorism continuă, Agenţia precizând că va colabora pentru încetarea lor. 
Unicul rezultat de până acum e admiterea în unanimitate a Siamului printre Naţiunile unite, 
aşa că ONU numără acum 55 membri. 

Este curios că Ungaria, al cărui tratat n-a fost încă ratificat, s-a şi prezentat la ONU cu o 
cerere de admitere. De altfel şi nouă ni se dă sfatul - de la Londra şi de la Washington - să 
grăbim cât se poate ratificarea. 

Novikov a sosit la Washington cu împuternicirea să negocieze lichidarea creditelor de 
împrumut-închiriere de pe timpul războiului, care se ridică la peste 11 miliarde dolari. 

Reprezentantul Partidului Radical Francez, Schumann, care fusese pe timpul războiului 
delegatul lui de Gaulle la Londra, declară acum că nu se raliază şi nici nu aprobă acţiunea 
Generalului. 

Duelul Guţă-Bodnăraş continuă prin placarde anti-maniste şi anti-brătieniste, prin 
ameninţări de noi arestări şi presiuni asupra muncitorilor ca să manifesteze de 1 mai pentru 
„Front”, răsturnarea Regelui sau mai ştiu eu pentru ce. 

De trei zile nu se distribuie nici pâine, nici mălai, iar un comunicat de azi are îndrăzneala 


să anunţe că porţiile alocate le vor primi toţi cei care muncesc, ceea ce înseamnă că pe cei 
nesindicaţi îi pândeşte de aici înainte foametea reglementată. Din 10 persoane la noi în 
casă, numai patru vom primi câte o raţie de mălai de la Economatul ministerului. Cât 
priveşte restul populaţiei, Guţă spunea aseară că nu se va da nimic încă timp de 10-15 zile. 

Aseară la Holman, secretarul Legaţiei Franţei care nu-şi ascundea sentimentele gaulliste, 
afirma că mişcarea câştigă teren şi chiar Auriol are simpatie pentru General. 

Reprezentantul republicanilor americani care l-a însoţit pe Marshall la Moscova, a vorbit 
şi el la radio, criticând pe ruşi pentru torpilarea conferinţei. Amânarea - ei o apreciază ca o 
reală tragedie pentru milioane de europeni sugrumaţi de Soviete. Totuşi Marshall s-a întors 
cu trei rezultate concrete pentru Statele Unite: 

1. cunosc acum procedeele politice ruseşti şi vor şti cum să se comporte în viitor; 

2. au scos în evidenţă influenţa lor în Europa; 

3. au obţinut apropierea de Franţa; 

El cere să nu se mai piardă zadarnic luni de aşteptare. 

30.4.47. Anglia a ratificat azi cele cinci tratate de pace care vor obţine şi 
semnătura regală. Nu vor intra în vigoare decât după ratificarea lor de către toate statele 
semnatare ale 

convențiilor de armistițiu; deci numai după aceea ţările respective vor putea solicita să 
devină membre ONU. 

Zvonuri tulburătoare circulă azi cu privire la cele ce se pregătesc pentru mâine. 

Sub ameninţări de alungare de la locul de muncă, lucrătorii din fabrici vor fi siliţi să 
defileze cu pancarte ca: „Vrem colhozuri! Să nu plece trupele sovietice! Vrem Republică!” 
etc., etc. Să sperăm că-s numai zvonuri, dar lumea e îngrijorată de eventuale protestări ale 
publicului care nu mai vede pâine, nici mălai, sau de ciocniri pe care ruşii tocmai contează, 
ca să intervină cu violenţă şi să ne distrugă. 

15.47. Criză de guvern în perspectivă în Franţa, Ramadier susţinând în contra 
comuniştilor, menţinerea preţurilor şi a lefurilor spre a împiedica prăbuşirea francului. 
Thorez profită de greva de la uzinele Renault etatizate care cer majorarea salariilor şi 
organizează o impresionantă manifestaţie comunistă în Place de la Concorde. S-ar putea ca 
imediat după întoarcereea lui Auriol din Africa, să izbucnească criza. 

La Adunarea ONU s-a respins cererea arabilor ca propunerea de independenţă a 
Palestinei să fie discutată în actuala sesiune. La rândul lor, evreii protestează fiindcă numai 
lor li se interzice participarea la discuţii, chiar şi fără drept de vot. 

Camera Reprezentanţilor din Statele Unite a votat creditul de ajutorare a statelor 
europene, redus de la 350 la 200 milioane dolari, cu expresa condiţie să nu fie acordat 
ţărilor ce se află sub dominaţia politică a Sovietelor, decât dacă guvernele lor vor accepta 
un control efectiv şi direct. (Asupra acestui punct, se pretindea că la manifestaţia de azi vor 
defila pancarte cu „Nu vrem ajutor american”, însă până acum n-am putut verifica acest 
lucru). în această privinţă, Walter Lippmann propune un plan destul de judicios pentru 
ajutorarea statelor europene deficitare: o colaborare între ele pentru stabilirea unui program 
comun de producţie, graţie căruia s-ar realiza un deficit comun mai redus decât suma 
deficitelor proprii, iar Statele Unite ar acorda ajutorul nu fiecărui stat în parte, ci unei Europe 
unite. 

Bevin a declarat în raportul din Camera Comunelor că, deşi nu este optimist, nu şi-a 
pierdut nădejdea că lucrurile se vor normaliza. în privinţa Poloniei, Cehoslovaciei şi a ţărilor 
din Balcani, constituţiile şi guvernele lor vor trebui modificate; dar aceste schimbări se vor 
face fără zbucium. 

La întrebarea ce i s-a pus despre România, a convenit că s-a procedat la noi arestări 
printre partidele din opoziţie, afirmând că dacă se va dovedi că ele au fost făcute în 
contradicţie cu clauzele tratatului, Anglia va fi nevoită să ia măsuri. 

2.5.47. S-a anunţat aseară la Radio Londra că ratificările tratatelor de pace pentru 
Bulgaria, Ungaria, România şi Finlanda vor fi depuse cât mai curând la Moscova, pe când cel 
pentru Italia, singurul la care şi Franţa este semnatară, va fi depus la Paris. Cele două 
capitale au anunţat că vor ratifica tratatele până cel mai târziu la 15 mai. S-ar putea deci să 


fie verosimil ce mi se explica astăzi: anume că ruşii au cedat de fapt în faţa anglo- 

americanilor, dar că au cerut puţin răgaz spre a masca astfel capitularea, spre a-şi salva 
prestigiul în interior unde situaţia e îngrozitoare. 

Aceasta este şi explicaţia tonului potolit din expunerea lui Marshall. 

Pe de altă parte presa americană a început să denunte pe ruşi, a căror obrăznicie e 
datorită prezumţiei ce au că în curând Statele Unite se vor afla în faţa unui crah financiar şi 
că astfel Sovietele vor rămâne singurii stăpânitori ai Europei. 

Groza a sosit azi la Budapesta pentru a cimenta prietenia româno-maghiară. Pe peronul 
gării din Budapeta, fanfara poliţiei (?!) locale a intonat imnul român, după care Groza a 
mulţumit la microfon în ungureşte prin cuvinte bine simţite. 

în ce priveşte aluzia lui Bevin la Cehoslovacia, se pare că a făcut-o spre a salva pe Beneş, 
pe care Gottwald vrea să-l mănânce fript. 

Fondul crizei franceze care se va decide duminică prin votul Adunării, a cărei încredere a 
cerut-o Ramadier, pare să provoace furia ruşilor care şi-au dat seama la Moscova că Bidault 
s-a dat de partea anglo-americanilor şi a încheiat cu dânşii acordul asupra cărbunelui. De 
astă dată, socialiştii vor avea de ales între continuarea colaborării cu comuniştii, şi deci 
capitularea în faţa acestora, sau orientarea spre dreapta şi mărirea sorţilor de viitor ai lui de 
Gaulle. 

La noi, două cazuri specifice atât regimului cât şi din nenorocire, consistenţei a însăşi 
drojdiei ce pluteşte de la celălalt război încoace, veşnic la suprafaţa vieţii noastre publice: 

1. Auschnitt şi Malaxa, plecaţi împeună în America de un an şi împăcaţi în interesele lor 
reciproce, au încercat acolo să faciliteze obţinerea de credite pentru România. Se pare că 
primul reuşise cu o dobândă de 2,5% pe 10 ani. A fost însă imediat torpilat de Malaxa care, 
cu concursul lui Ralea, a determinat guvernul să-l respingă oferta pentru a o accepta pea 
lui, cu 5% pe termen de patru ani. 

2. în decembrie trecut, Sergiu Dumitriu a fost bombardat ministru la Buenos Aires spre 
a trata cumpărarea de grâne argentiniene. Contractele aprobate de guvern au fost încheiate 
şi marfa încărcată, când pe neaşteptate în februarie, delegaţia aflată la Paris e avizată de 
numitul Sergiu că vasele nu vor pleca spre România, dacă nu se acordă ziselor firme un 
anume procent suplimentar pentru navlu. La toată cantitatea, aceasta însemna o diferenţă 
de 4 milioane dolari. Delegații noştri au simţit de unde vine lovitura, însă gândind cât de 
costisitoare şi de aleatorie ar fi o comisie de anchetă la faţa locului, au înghiţit hapul. 

Spre a-l încolţi acum pe Guţă, comuniştii au scos la iveală „panamaua Sergiu” şi trimit în 
anchetă pe Bucur Şchiopu. Mi se afirmă că afacerea fusese ticluită de mult între acesta şi 
Sergiu, cu scopul să împartă frăţeşte câştigul. Pofta, se vede treaba, a fost prea vie şi 
momeala prea aproape, aşa că Şchiopu a plecat acum val-vârtej „récupérer son dă”. Fără 
comentarii!... 

35 „să-şi recupereze drepturile” 
https://biblioteca-digitala.ro / https://migl.ro 
Jurnal politic 1939-1950 

479 

5.5.47. Criza din Franţa s-a lichidat provizoriu prin votul de încredere de ieri al Adunării 
(360 contra 187 şi 68 abţineri) pentru continuarea guvernării Ramadier, care în urma 
şedinţei de Consiliu de aseară prezidată de Auriol, a mulţumit celor cinci miniştri comunişti 
ce nu demisionaseră, pentru colaborarea din trecut şi a repartizat cu caracter interimar 
locurile vacante, la alţi miniştri din cabinet. Rămâne de văzut dacă Thorez, unealta 
Moscovei, se va limita la opoziţie în Parlament sau va pomi o campanie de tulburări şi de 
sabotare a vieţii economice în Franţa. în acest din urmă caz, s-ar putea ca figura lui de 
Gaulle să apară mai curând la orizont. 

Sovietele au lansat ieri un împrumut intern de 20 miliarde ruble ce urmează a fi acoperit 
prin reținerea salariului pe trei-patru săptămâni de la toţi muncitorii din URSS. Acest 
împrumut rambursabil pe 10 ani, va produce 4%, dar dobânzile se vor plăti subscrişilor prin 
bilete de loterie, ce se vor trage de două ori pe anl... 

La noi, s-au pus iarăşi pe arestări printre ţărănişti şi liberali sub pretext de provocare la 


tulburări şi de complot contra siguranţei statului. Astfel au fost închişi Vasile Melinte şi 
Victor Slăvescu. Despre acesta, care trăia aproape retras din politică, Puiu Romniceanu i-a 
spus lui Teohari că în acest mod creează dificultăţi partidului, făcând dintr-un inexistent un 
martir, ce va trebui ulterior răsplătit... 

7.5.47. După lungi dezbateri, care au durat multe ceasuri, consiliul naţional al 
socialiştilor francezi a aprobat cu o slabă majoritate de 2.529 contra 2.125, cererea lui 
Ramadier de a rupe politica tradiţională de colaborare cu comuniştii. Susţinut de Blum, 
premierul a declarat că se va supune votului oricare ar fi el, dar că un vot contra, ar atrage 
bine înţeţes demisia guvernului şi totodată sfârşitul Republicii (aluzie la de Gaulle?). 

Cu mare greutate, Adunarea ONU a admis ca în comisia politică să fie ascultate 
expozeele, atât a Agenţiei Evreieşti cât şi a Ligii Arabe asupra Palestinei. 

în Camera Reprezentanţilor, Marshall a insistat pentru urgenţa ratificării de către Statele 
Unite a tratatelor de pace, subliniind mai ales asupra importanţei celui semnat la Paris cu 
Italia, despre care sunt temeri că nu va întruni cele două treimi necesare şi declarând că 
respingerea sa, ar periclita întreaga operă a păcii, punând în primejdie şi pacea cu Austria şi 
cu Germania. 

Dolton a arătat în Camera Comunelor că datoria de război a Angliei de 3 miliarde livre 
sterline este şi injustă şi imposibil de suportat şi că va fi nevoie de negocieri cu ceilalţi aliaţi 
(recte Statele Unite) pentru o mai dreaptă ajustare a acestora. 

Guvernul american fiind informat că ruşii ne-au cerut 400 vagoane de făină pentru 
întreţinerea armatei de ocupaţie, a declarat că dacă cercetările ce au întreprins vor dovedi 
că o parte din cotele excepţionale acordate de Statele Unite României au părăsit teritoriul, 
va întrerupe orice alte livrări de alimente. 

Caietul IX. în raiul sovietic 

13.5.47. Azi Tătărescu a răspuns lui Burton Berry, declarând că este inexactă ştirea 


şi că niciodată România n-a livrat ruşilor nicio cantitate din grâul trimis din America, el fiind 
remis exclusiv populaţiei înfometate din Moldova. 

Se comentează cu mult optimism decorarea Regelui de către Truman şi mai ales 
considerentele scrisorii trimise, în care se recunoaşte rolul covârşitor pentru noua orientare 
a politicii româneşti în august 1944 şi ajutorul efectiv al armatei române pentru înfrângerea 
Germaniei, fără a se pomeni niciun cuvânt despre Soviete. 

Guvernul italian a demisionat şi de Gasperi acuză pe socialişti şi pe comunişti de a fi 
sabotat opera de colaborare. 

în Franţa, Ramadier a ordonat ocuparea tuturor morilor din Paris spre a combate pe 
greviştii care cer creşterea salariilor. Deocamdată deci, guvernul reacţionează. 

La ONU toate încercările ruşilor ce susţin cauza arabă şi propun independenţa Palestinei, 
întâmpină o viguroasă rezistenţă din partea majorităţii. 

14.5.47. împotriva dorinței ruşilor care împreună cu Ucraina şi Bielorusia au întrunit 
doar trei voturi, insistând ca cele cinci mari puteri să facă parte din comisia specială a 
Palestinei, s-a hotărât cu 19 voturi şi 10 abţineri, printre care delegaţiile statelor arabe, 
constituirea comisiei din 11 membri cu drept de anchetare foarte larg şi pretutindeni şi care 
îşi va prezenta raportul până la deschiderea sesiunii la 1 Septembrie. Se va da o atenţie 
specială libertăţii egale a celor trei culte: creştin, mozaic şi musulman. 

După demisie, Dean Acheson a şi început o energică propagandă pentru refacerea cât 
mai grabnică a Germaniei şi a Japoniei, ambele necesare reorganizării vieţii în Europa şi în 
Asia. 

Faţă de extinderea grevei morarilor şi în provincie, cu ajutorul cărora comuniştii francezi 
speră să combată guvernul prin criza de pâine, Ramadier a preluat portofoliul Aprovizionării 
decizând rechiziţionarea tuturor morilor. 

Demisia lui de Gasperi este interpretată de Soviete ca o manevră a reacţionarilor pentru 
lărgirea guvernului de colaborare în dauna comuniştilor şi a aripii socialiste de stânga. 

Presa sovietică urlă împotriva politicii de dominație reacționară şi anti-democratică a 
Statelor Unite asupra republicilor sud-americane prin constrângeri economice, de pildă: 
înăbuşirea grevelor în Cuba, excluderea comuniştilor din guvernul chilian, suprimarea 


grupărilor sindicale din Peru etc. 

Cu 79 voturi din 95, Senatul american a aprobat ajutorul financiar pentru Grecia şi 
Turcia. S-a revenit la propunerea lui Truman pentru un credit de 350 milioane dolari acordat 
ţărilor înfometate din Europa. 

într-o cuvântare foarte apreciată, Churchill a expus necesitatea creării Statelor Unite ale 
Europei care nu numai că n-ar ameninţa pe nimeni, dar ar constitui împreună cu Statele 

Unite ale Americii, cu Rusia sovietică şi cu Imperiul Britanic, cele patru coloane ale templului 
păcii, definitiv instaurată în lume. 

16.5.47. După ce conferinţa de la Moscova a fixat cu precizie problemele şi 
punctele de vedere ale fiecăruia, Bevin a declarat în Camera Comunelor că viitoarea 
conferinţă de la Londra va fi cea mai însemnată reuniune din istorie pentru definitiva 
stabilire a păcii. Dar tot el adaugă că în cazul în care nici atunci nu se va ajunge la un 
rezultat hotărâtor, n-ar mai putea prevedea eventuala desfăşurare a evenimetelor (aluzie 
abia deghizată la adresa Sovietelor, însă lumea a cam început să se sature de necontenitele 
ameninţări verbale, asemănătoare injuriilor eroilor din Illiada). 

Eden a răspuns fără înconjur că falimentul Moscovei este datorit în mod exclusiv 
atitudinii intransigente a Sovietelor, încheind cu întrebarea dacă n-ar fi nevoie pentru 
englezi şi americani să încheie păci separate cu Austria şi cu Germania. 

Un deputat englez înapoiat din Spania şi din Portugalia a expus întrevederea pe care a 
avut-o cu Don Juan şi a propus guvernului britanic să întreprindă o acţiune pentru cât mai 
grabnica înlocuire a regimului Franco prin Monarhie, arătând şi textul unui manifest semnat 
de mai mulţi generali, diplomaţi, deputaţi şi chiar miniştri din actualul cabinet spaniol, 
printre care ducele de Alba. 

20.5.47. Octogenarul Nitti, însărcinat a forma guvernul italian, speră să adune în 
jurul său un cabinet de colaborare a tuturor partidelor. 

Comisia de anchetă pentru Macedonia grecească a prezentat la Geneva două rapoarte 
contradictorii: teza anglo-americană care învinuieşte pe sârbi, bulgari şi albanezi şi teza 
sovietică care acuză pe „fascisto-monarhiştii” din Grecia. Delegatul american la Consiliul de 
Securitate protestează împotriva acţiunii de sabotaj din partea Jugoslaviei, Bulgariei şi 
Albaniei, susţinute de ruşi. 

Mountbatten conferă cu guvernul britanic asupra problemei Indiei, unde dacă nu 
reuşeşte constituirea unui guvern unitar spre a prelua administraţia de la englezi pentru a 
organiza la anul o Indie liberă, Anglia va fi silită a admite sfâşierea teritoriului în provincii 
separate hinduse şi musulmane. 

La noi, Guţă se tot zbate ca să reziste imperativelor comuniste, dar sunt temeri că până 
la sfârşit va accepta atât etatizările industriale, cât şi controlul Bodnăraş-Stupineanu la 
Externe. 

Preşedintele Truman a cerut tuturor şefilor de misiuni americane din străinătate rapoarte 
asupra situaţiei economice din ţările respective, în vederea alcătuirii unui tablou general de 
credite, pe care le-ar acorda guvernul american şi care s-ar ridica la cifra de 2 miliarde 
dolari. 

22.5.47. Partidul laburist englez a publicat o broşură-pamflet, intitulată „Să dăm 
cărţile pe faţă” în care arată că țelul politicii britanice este de menţinere a păcii în lume, o 
rodnică colaborare între cei trei mari şi că guvenul laburist lucrează neşovăielnic la o 
politică 

de strânsă amiciţie cu Rusia sovietică. De aceea, este surprinzător că tocmai de când acest 
guvern e la putere la Londra, politica expansionistă rusească în Europa şi în Orientul 
Apropiat combate pretutindeni Marea Britanie, căutând a o elimina din rolul său pe plan 
mondial. Anglia doreşte pacea, dar Rusia trebuie să ştie că niciodată ea nu va lua o 
atitudine neprietenoasă faţă de Statele Unite în cazul unui improbabil conflict americano- 


sovietic. Presa conservatoare aprobă în totul acest pamflet, dar Daily Worker urlă ca 
deobicei. 

Nitti şi-a depus mandatul în Italia şi acum, de Nicola stă de vorbă cu comuniştii şi cu 
Orlando. 

Lumea s-a emoţionat la noi de declaraţiile făcute la plecare de Burton Berry, chemat la 
Washington ca expert în problemele noastre, care a mărturisit că nu crede în război, că 
lucrurile vor merge greu şi încet, dar că acolo el ne va putea fi mai de folos decât aci. Până 
atunci, teroarea guvernamentală se intensifică şi chiar conducătorii opoziţiei sunt 
ameninţaţi cu arestarea. 

23.5.47. Consiliul de Securitate a respins propunerea sovietică în contra Comisiei de 
control auxiliare de la Salonic şi are de studiat acum raportul comisiei de la Geneva, care a 
propus: 

- o comisie permanentă de control de-a lungul graniţelor Greciei; 

- strămutarea refugiaților şi internarea lor în lagăre; 

- acord între cei patru vecini; 

- o nouă amnistie din partea guvenului elen. 

Truman a semnat la Kansas-City ajutorul de 400 milioane dolari pentru Grecia şi Turcia. 
Mulţumiri la radio de la Atena şi de la Ankara. 

După şase săptămâni de criză, guvernul finlandez îşi retrage demisia şi rămâne în 
vechea formaţiune. 

Pentru congresul laburiştilor de la Margate, s-au depus sute de moţiuni şi amendamente 
de tot soiul. 

Radio Moscova acuză guvernul american de a duce o politică agresivă pe tema energiei 
atomice, denunţând pregătirile de război ale Statelor Unite şi mai ales faimoasa nouă armă, 
norul atomic, menit să distrugă populaţii întregi. 

Se anunţă azi că şi bătrânul Orlando şi-a depus mandatul. 

Mi se afirmă că generalul Pika a comunicat aici, din ordinul lui Beneş, unui industriaş 
cehoslovac, spre a fi transmisă prietenilor români, următoarea informaţie: să aibă toată 
lumea răbdare, căci până în septembrie viitor, ruşii vor fi plecaţi din ţară şi numeroşi 
americani vor sosi pentru a reorganiza activitatea. Cu atât mai mare e valoarea acestei 
informaţii, cu cât industriaşul, înspăimântat de toate măsurile de ruinare ce se iau acum la 
noi, era hotărât să lichideze totul şi să plece în America. A fost sfătuit să nu comită o 
asemenea greşeală, ci să stea pe loc. Pe de altă parte, americanii ar avea de gând să 

aleagă România ca a doua etapă după ajutorarea Greciei şi Turciei, socotind-o ca cea mai 
importantă ţară din zonă. 

26.5.47. După ce deputăţii lui Tătărescu s-au abținut în bloc de la votul legii oficiilor 
industriale, poziţia lui de rezistenţă faţă de politica comunistă a guvernului s-a accentuat. A 
chemat „à /a rescousse”* şi pe Franasovici care soseşte mâine şi care, mai abil decât şeful 
său, speră să se poată strecura printre obstacole. Mulţi cred că până la sfârşit, va reuşi să 
se menţină fără o completă capitulare; alţii, chiar se gândesc la posibilitatea unor mari 
schimbări ce ar putea interveni până peste două luni, în funcţie de eventuale evenimente pe 
plan internaţional. 

Guţă a adresat un memoriu membrilor guvernului, dar probabil şi ruşilor, cerând 
clarificarea programului de guvernare al FND. 

La congresul laburist de la Margate s-a respins moţiunea contra sistemului de recrutare 
pentru serviciul militar, arătându-se că în cazul unui viitor război, Anglia n-ar mai avea în 
faţa sa 2-3 ani pentru desăvârşirea pregătirii militare, ci ar fi obligată să intre imediat în 
acţiune. Totodată s-a refuzat membrilor partidului să participe la asociaţia anglo-sovietică 
deoarece această organizaţie ascunde o acţiune comunistă. 

Printr-un mesaj adresat Congresului, Truman propune tuturor republicilor americane, 
inclusiv Canadei, organizarea unui program militar comun, cuprinzând printre altele: 
standardizarea materialului de război, coordonarea instrucţiunilor militare, colaborarea între 
comandamente. 

29.5.47. Toată lumea aşteaptă cu multă curiozitate desfăşurarea evenientelor în 


jurul atitudinii de frondă ce şi-a ales Tătărescu faţă de membrii comunişti ai guvernului. 

în memoriul său, difuzat de la Kavtaradze până la Maniu, el acuză guvernul de a fi 
dezorganizat din nepricepere sau cu rea intenţie industria, agricultura şi comerţul, de a se fi 
îndepărtat de sentimentele poporului prin măsuri arbitrare de arestări şi abuzuri şi de a nu fi 
stabilit până acum raporturi normale cu naţiunile aliate din Apus. 

Maniu declară că acuzele sunt atât de categorice, încât ar fi putut semna el însuşi acest 
memoriu. Ceva mai mult, spre deosebire de atitudinea de până acum, Maniu a declarat lui 
Jovin că ar fi dispus să colaboreze cu Guţă, cu toată vina acestuia la constituirea guvernului 
Groza, dacă ar putea avea încredere în rectitudinea politicii sale, înainte de toate, el se 
gândeşte la interesul superior al ţării, aşa precum a conlucrat cu Ştirbei, uitând de trecuta 
lor inimiciţie de pe vremea lui Brătianu. 

Pe de altă parte, s-ar părea că ruşii nu se gândesc să reducă politica lor de dominație în 
România la un guvern pur comunist, ci după votarea tuturor legilor infame, ar avea dorinţa 
să facă apel la un cabinet Maniu cu liberali, social-democraţi şi comunişti, în 
7S „în ajutor' 

proporția rezultatelor reale din alegeri. Mi se afirmă chiar că „pertractări” cu Maniu ar avea 
loc în prezent... şi pentru aşa ceva Maniu este nepreţuit. 

Maniu, Brătianu şi Titel Petrescu au fost în audienţă la Palat. Lumea e în aşteptare... 

1.6.47. De Gasperi a format noul guvern italian după 16 zile de criză, fără a mai face 
apel nici la colaborarea comuniştilor nici a socialiştilor; cum însă democrat-creştinii n-au 
majoritatea absolută în Parlament, guvernul va fi nevoit să ceară sprijinul şi altor partide, 
sau poate „l'uomo gqualunque ">... (Sforza la Externe). 

Primul-ministru ungur Nagy a demisionat din Elveţia, unde se afla în concediu, în urma 
acuzelor secretarului general al Partidului Micilor Proprietari, Kovacs (ţinut în închisoare de 
către ruşi) de complot contra Republicii. Noul guvern a fost constituit de ministrul de Război 
din precedentul cabinet, tot un mic agrarian, în timp ce ministrul de Externe, care negociază 
actualmente la Moscova, nu mai face parte din guvern. 

Turcii mulţumesc lui Bevin care a insistat în discursul din Cameră ca viitorul statut al 
Strâmtorilor să fie stabilit de către toţi semnatarii convenției de la Montreux şi că Anglia nu 
va admite pretenţia rusească de a obţine baze militare la Dardanele, ceea ce pentru turci ar 
însemna pierderea independenţei. 

Egiptul a oferit azil lui Abd-el-Krim, care după un exil de 21 ani în insula Réunion, fusese 
autorizat de guvernul francez să trăiască liber, cu condiţia de a-şi alege domiciliul în Franţa. 
La Port-Said, a preferat să facă apel la sentimentele mahomedane ale lui Faruk, care la un 
an după gestul de ospitalitate către muftiul lerusalimului, îl pofteşte acum pe răzvrătitul 
marocan să se instaleze la Cairo, cu condiţia să stea liniştit fără preocupări şi activitate 
politică. 

2.6.47. în jurul mesei rotunde din Delhi, azi încep convorbirile între trei delegaţi ai 
Partidului Congresului, trei mahomedani şi un sikh, sub preşedinţia Lordului Mountbatten 
care propune în numele guvernului englez, constituirea în sânul Commonwealth-ului 
britanic, al unui dublu dominion al Indiei cu un singur guvernator general. 

Gandhi se opune ideii împărţirii ţării sale şi se crede că va încerca să influenţeze pe 
hinduşi în acest sens. 

Comisia numită de Truman şi-a depus raportul în favoarea serviciului militar obligatoriu 
de şase luni training şi şase luni în rezervă, ceea ce ar asigura anual un contingent de 700- 
900.000 soldaţi. Insistă ca în fiecare stat federal să existe unităţi mobile, spre a preveni 
orice acţiune ostilă, acte de sabotaj sau chiar invazii, arătând că armata americană trebuie 
să fie gata a acţiona pe jumătate din glob în primele 60 zile de la declanşarea unui conflict. 

în privinţa monopolului asupra bombei atomice, raportul consideră că el ar putea fi 
menţiunt cel puţin încă patru ani şi cel mult 10 ani. 

7 „oricărei persoane” 

4.6.47. Planul britanic de împărţire a Indiei în două dominioane, unul hindus de 250 
milioane locuitori, altul mahomedan al Pakistanului de 95 milioane, rămânând circa 11% de 
diverse culte ce se vor ataşa unuia sau altuia, - plan de „pis a/ler”* faţă de cel unitar din 
mai 1946, a fost acceptat cu vădită satisfacţie atât la Londra cât şi la New-Delhi. 
Constituţiile şi le vor vota indienii înşişi care vor hotărî fie independenţa totală, fie 
continuarea existenţei în cadrul Commonwealth-ului britanic. 

Doar Daily Worker protestează împotriva acestui plan „laburisto-conservator care nu e un 
plan indian”. 

în Ungaria, triumful stângii din Partidul Micilor Proprietari şi excluderea din partid al lui 
Nagy, ca şi a preşedintelui Adunării care a fugit peste graniţă, imediata etatizare prin decret 
a marilor bănci şi alte măsuri de supunere faţă de Soviete,- ar dovedi luarea puterii de către 
un guvern tip Groza. Dar insistând asupra unui acord rapid cu Austria, americanii vor să 
grăbească retragerea trupelor ruseşti de pe liniile de comunicaţie din Ungaria şi din 
România. 

Rebelii greci atacă fără succes localitatea Florina, vecină cu graniţa jugoslavă, unde ar 
dori să instaleze un guvern al insurgenților. 

La noi, unii pretind că Guţă este ferm pe poziţie şi că până la sfârşit comuniştii vor ceda, 
alţii că rămâne în guvern prin concesii reciproce. 

Profitând de obligaţia de a mai comprima bugetul ministerului, Guţă a încercat din nou să 
mă scoată din carieră; s-a lovit însă de o cerere a mea anterioară de „punere în 
disponibilitate fără salariu” şi a fost nevoit să admită această formulă. 

5.6.47. La ONU, Gromyko a cerut ca Statele Unite să distrugă toate bombele atomice 
fabricate până acum, pe când toţi ceilalţi socotesc necesară stabilirea cât mai rapidă a 
controlului fabricaţiei, care pare că a fost iniţiată în multe părţi ale lumii. 

Deoarece Mountbatten a anunţat că, în august, autorităţile britanice din India ar putea 
începe să predea dominoanelor ce se vor constitui, întregul aparat de stat şi să-şi retragă 
trupele, Gandhi face acum un călduros apel la înfrățire întregului popor al Indiei, spre a evita 
împărţitea ţării în Industan şi Pakistan. 

Reprezentanţii Ungariei la Washington, Londra, Berna, Paris, Roma, chemaţi la raport de 
către noul guvern, refuză să se întoarcă, motivându-şi atitudinea că acest guvern „fantoşă” 
al Sovietelor, încearcă a se impune prin teroare şi ilegalităţi. 

Aşa cum merg lucrurile, adică aşa cum nu merg, se desenează tot mai mult spărtura în 
sânul Naţiunilor Unite şi se cristalizează cele două blocuri adverse: cel al lumii apusene şi 
cel al Sovietelor, care constrâng prin toate mijloacele pe clienţii lor prăpădiţi, să stea în 
umbra lor. 

Nouă ne trimit pe Patriarhul Moscovei (Semenovski, călugăr din 1904, episcop din 1913 
şi fiu al unui fost şambelan al ţarului Nicolae al II-lea) să ne blagoslovească şi să ne 
38 „paleativ 

convingă a ne alătura unui front al lumii ortodoxe, sub oblăduire rusească, spre a 
contrabalansa catolicismul. 

Gazetele ruseşti se indignează în contra motivării lui Truman pentru decorarea Regelui, 
prin care îi aduce laude şi mulţumiri pentru actul de la 23 august, fără a pomeni nimic 
despre acţiunea „liberatoare” a trupelor sovietice şi obligă scârbele de ziare româneşti să 
ţină isonul acestei indignări. 

în fine, se pretinde că vizita Groza-Tătărescu la Belgrad face parte dintr-o vastă acţiune 
rusească de înjghebare a unei parodii de „Mică înţelegere” sârbo-româno-bulgaro- 
maghiaro-polonă, care să se organizeze politic şi militar pentru a înspăimânta acţiunea lui 
Truman de unificare a apărării continentului american. 

Şi totuşi, nu cred că vom ajunge la război ci dimpotrivă, sunt convins că ruşii vor ceda, cu 
toată această aparenţă de ostilitate. Numai să mai trăim spre a vedea sfârşitul acestui 
tragic „imbroglio ””?. 

6.6.47. într-o conferință de mare răsunet, Marshall a propus convocarea unei întruniri 
europene pentru organizarea sistematică şi unitară a producției şi a repartizării bunurilor 
între toate statele, aliate sau foste inamice, fiecare având dreptul de a participa la această 


organizare. în acest scop, Statele Unite ar constitui un fond care să alimenteze cumpărarea 
de produse şi fabricate americane. 

Senatul american a ratificat tratatele de pace cu Italia, Bulgaria, România şi Ungaria, iar 
ruşii promit să le ratifice în curând. La Moscova, urmează a avea loc schimbul 
instrumentelor de ratificare, după care starea juridică de război în care se află încă azi 
aceste ţări, încetează complet. 

Prin urmare, comisiile aliate de control se vor desfiinţa automat, trupele ce vor mai fi 
menținute nu vor avea caracter de armată de ocupaţie, iar cei trei reprezentanţi diplomatici 
- rus, englez şi american - vor avea doar a supraveghea executarea condiţiilor din tratate, 
cu eventual dreptul de a întreprinde demersuri diplomatice, fără însă a se mai putea 
amesteca în politica internă a acestor state. 

Aşadar, este de nădăjduit ca la noi de pildă, Regele să poată chiar a doua zi chema pe 
Groza pentru a-i mulţumi de colaborarea trecută şi pentru a încredința altcuiva sarcina 
formării unui guvern neutru, care să prezideze noi alegeri. Cum l-ar mai putea atunci 
împiedica rusul să-şi exercite drepturile constituţionale, fără a crea imediat un grav conflict 
internaţional? După socotelile ce se fac, o asemenea schimbare s-ar putea produce la 
toamnă. 

Cu toate acestea, vedem pretutindeni cum se arată ruşii faţă de anglo-americani de o 
brutală şi insolentă agresivitate. în Ungaria generalul rus răspunde cererii de informaţii a 
reprezentantului englez relativ la acuzaţiile aduse lui Nagy, că nu-i poate satisface cererea, 
deoarece dosarul informativ se află în mâinile guvernului maghiar. 

33 „încurcătură” 

Statele Unite au pregătit o notă cominatorie pentru Soviete, amenințând cu aducerea 
cazului în faţa Naţiunilor Unite, iar Truman a declarat că americanii nu vor suporta un 
asemenea ultragiu. 

Aştept să văd cum se vor desfăşura lucrurile. (în această privinţă mă întreb dacă 
atitudinea intransigentă a lui Guţă faţă de comunişti nu e influenţată de poziţia hotărâtă a 
Americii şi dacă lovitura ce o pregăteşte guvernului nu este propria sa demisie, imediat 
după schimbul instrumentelor de ratificare, spre a ajuta Suveranul de a concedia pe Groza, 
având un cabinet descompletat). 

O altă obrăznicie rusească este părăsirea bruscă a conferinţei de la Munchen a primilor 
miniştri din cele 16 Lanauri germane de către cei cinci prim-miniştri din zona sovietică, sub 
pretext că numai un referendum al întregului popor german (deci formula unei Germanii 
unitare) ar putea decide asupra soartei ţării. 

în Bulgaria, a fost suprimat ziarul opoziţiei, iar şeful ei, Petcov a fost arestat, fapt pentru 
care guvernul britanic a adresat o protestare. 

Nu mai vorbesc de tonul insultător din întreaga presă sovietică sau al emisiunilor de la 
Radio Moscova, care afirmă, de exemplu, că rolul debarcării aliaţilor în Normandia în 1944 a 
fost minim şi că numai graţie armatelor sovietice, Germania s-a prăbuşit. 

în Franţa şi în Italia unde au fost excluşi de la guvernare, comuniştii au pornit lupta lor 
obişnuită din opoziţie, cu greve în organismele vitale ale statului: căi ferate, elecricitate, 
brutării etc. Mă întreb dacă acest partid nu e mai primejdios în opoziţie de cât în guvern, 
aceasta dacă guvernul nu e în mâinile unor oameni hotărâți şi având forţa de partea lor. 

Holman a trimis lui Groza o notă de protestare împotriva modului sălbatic în care sunt 
trataţi, aproape asasinați arestaţii politici de la Piteşti, de unde primise un memoriu din cele 
mai îngrozitoare. 

10.6.47. în Ungaria se studiază acum o nouă lege electorală spre a suprima dreptul 
de vot unei întregi serii de cetăţeni maghiari, consideraţi a avea sentimente anti- 
democratice. Ambasadorul englez la Moscova consideră că şi această ţară a trecut cu totul 
în rândul vasalilor Sovietelor, precum România, Bulgaria şi Jugoslavia. 

în Franţa, situaţia se agravează din cauza grevei lucrătorilor de la gaz şi electricitate, 
pentru a susţine pe cei de la căile ferate, care, de patru zile, au paralizat aproape complet 
viaţa economică a ţării. Ramadier vrea să obţină azi depline puteri de la Adunarea 
Constituantă. 


Mahomedanii indieni s-au pronunţat cu o mare majoritate pentru planul britanic de 
separare în două state. în acest caz, Regele Angliei nu mai va mai fi împărat al Indiei, ci 
dublu Rege al Industanului şi al Pakistanului. 

11.6.47. Aseară delegația română s-a întors de la Belgrad. Comunicatul asupra 
negocierilor de trei zile cu sârbii prevede o convenţie culturală ce se va încheia la Bucureşti, 
unde vor începe tratative asupra unui acord economic şi pentru o politică comună privind 

reglementarea statutului Dunării şi apărarea statelor riverane. în fine, se va lucra în sensul 
stabilirii unui pact de amiciţie, colaborare şi ajutor mutual. 

în interview-ul acordat presei jugoslave, Groza a proslăvit fără ruşine mărinimia ruşilor 
care ne-au dat 30.000 vagoane de cereale (dintr-ale noastre, refuzate de dânşii!) pe care le 
vom restitui fără dobândă când vom putea şi care „în ciuda intervențiilor mincinoase ale 
reacţionarilor, nu iau absolut nimic din producţia ţării, ci îşi aprovizioneză puţinele trupe ce- 
au mai rămas la noi cu produse aduse din Rusia”.(sic!) 

S-a zvonit că îndată după întoarcere, Groza va face declaraţii privind raportul lui 
Tătărescu. Să vedem pe unde va scoate cămaşa Guţă şi dacă într-adevăr are pe ce se bizui, 
ca să nu-i dârdâie carbonul. 

Comuniştii din Austria încearcă o lovitură similară celei din Ungaria, căutând să oblige pe 
populişti să preia mai multe elemente de stânga. Se pare însă că atât cancelarul Viegl cât şi 
Gruber vor rezista. 

în ultimul moment, s-a rezolvat conflictul cu sindicatele de la gaz şi electricitate din 
Franţa, dar tratativele cu cei de la căile ferate care cer 14 miliarde franci pe şase luni, sunt 
întrerupte. 

Furioasă de atitudinea neşovăitoare a anglo-americanilor, Pravaa scrie, - cu mult spirit, 
de altfel, - despre încercarea de „dolarizare” a Ungariei. 

Vizita lui Truman la Ottawa este prima de acest fel pe teritoriul unui dominion britanic, de 
când există Statele Unite. 

12.6.47. Gromyko a declarat că acum Sovietele sunt dispuse la controlul 
internaţional al energiei atomice sub directiva Consiliului de Securitate, cerând însă ca în 
toate statele lumii să se distrugă armele atomice existente de orice fel. Ce înseamnă asta? 
Fie că ruşii n-au putut camufla uzinele proprii, fie că-şi dau seama de imposibilitatea de a 
atinge nivelul producţiei americane. 

în schimb, ofensiva lor în Europa continuă cu îndârjire: 

-  Demersului englez privitor la Ungaria, i-a răspuns Molotov printr-o contra-acuzare că 
anglo-americanii susţin reacţiunea şi doresc răsturnarea Republicii democratice de acolo. 
Guvernul englez o respinge cu indignare, Bevin declarând că guvernul britanic e decis a 
susţine pretutindeni orice guvern cu adevărat democratic, indiferent de culoarea sa politică, 
fie el comunist, socialist sau chiar conservator, cu unica condiţie ca el să corespundă 
expresiei reale a voinţei poporului. 

-  întorsătura ce para lua lucrurile în Austria e de asemenea foarte îngrijorătoare. 

- în Cehoslovacia reprezentanţii celor opt partide ale coaliţiei guvernamentale denunţă 
existenţa în Slovacia a unui complot reacţionar, ce încearcă să distrugă armonia ce 
domneşte, graţie comunismului desigur, între cele două popoare ceh şi slovac. 

- Procesul din Bulgaria în contra şefului opoziţiei Petcov este considerat la Londra a fi 
cu adevărat procesul în faţa Istoriei a însuşi actualului regim din această ţară. 

- în ce priveşte atitudinea de frondă a lui Tătărescu şi ameninţarea sa de a nu participa la 
Sofia (asemănătoare celei de la Belgrad) dacă guvernul nu cedează pe tema punctelor din 
faimosul memoriu, se pare că el va plăti scump mai târziu această iniţiativă, zic acum 
comuniştii. Dânsul se laudă că nu-i vor putea face nimic, deoarece acţiunea sa are 
aprobarea prealabilă a Sovietelor. 

Maniu crede chiar, că întreaga scenă n-ar fi decât un joc al ruşilor care vor în acest chip 
să arunce praf în ochii lumii, spre a dovedi că în România libertatea politică este absolută. 


Dacă până şi în sânul guvernului se pot tolera iniţiative de totală independenţă ca cele ale 
lui Guţă, totul se va solda prin obţinerea câtorva locuri de prefecţi liberali sau anume posturi 
gras plătite pentru unii dintre partizanii săi politici. 

Este evident că dacă americanii nu fac război, şi încă foarte curând, nu văd cum vom 
scăpa de ruşi, noi cei care încă mai trăim. lar dacă scăpăm, nu ne vedem redevenind 
oameni în toată firea, după neîncetatele încercări de demoralizare tot mai profundă de la 
război încoace, decât dacă cel puţin două generaţii vom sta sub tutela americană. Altfel 
vom rămâne în stare de infantilism perpetuu. 

Generalul Rădescu a propus, într-un interview acordat presei londoneze, ca la eventuala 
discutare a problemei maghiare în Consiliul de Securitate, să se evoce şi tragica situaţie a 
României unde cele ce se petrec azi în Ungaria, au fost încă de mult depăşite la noi în 
intensitate, teroare şi cinism. 

Consiliul de miniştri a decis să trimită la Moscova pe Dej şi pe Săvulescu spre a cerşi 
acolo mila sovietică pentru aprovizionarea cu grâu şi porumb a ţării, care „n-a putut obţine 
din alte părţi decât ajutoare parţiale, insuficiente şi în condiţii umilitoare”... 

în acest timp, Marshall discută un plan general de ajutorare masivă a Europei, inclusiv 
Rusia şi Anglia, pentru refacerea economică. Planul ar fi gândit pe 3-4 ani şi ar comporta 
credite americane de 5-6 miliarde dolari anual. Bevin a anuţat că se va consulta cu guvernul 
francez în această privinţă, iar expertul american Clayton în drum spre Geneva, se va opri la 
Londra şi la Paris, eventual şi în alte capitale pentru a se orienta în problemele 
reconstrucției economice europene. 

Şeful Partidului Libertăţii de la Budapesta a denunţat actualul regim din Ungaria, ca pe 
unul poliţist, producând mare vâlvă în Parlament; se aşteaptă a fi arestat. 

Reprezentantul sovietic la Viena refuză a participa la întrunirea comisiei aliate de control, 
unde delegaţii englez şi american examimează situaţia economică a Austriei, pe care ruşii o 
secătuiesc în zona lor de ocupaţie. 

Azi s-a publicat în Statele Unite textul notei americane adresată încă din luna trecută 
guvernului Groza, spre a-i atrage atenţia supra eventualităţii ca proiectele guvernului român 
de etatizare (oficiile industriale) să atingă şi să pericliteze interesele americane din 
România. 

15.6.47. Guvernul a publicat azi planul comunist de redresare economică elaborat de 
secretarul general al partidului Gheorghiu-Dej şi adoptat în unanimitate de Consiliul de 
Miniştri. Să fie acesta răspunsul la memoriul lui Guţă? 

Se vorbeşte foarte frumos cu cifre impresionante, de creşterea masivă a producţiei 
industriale, de repartizarea materiilor prime, de acordarea de credite, de economii severe în 
personal şi materiale, de comprimarea preţurilor şi de fixarea justă a salariilor, în fine de 
stabilizarea monetară până la sfârşitul anului. Totul agrementat cu ameninţări de pedepse şi 
confiscări, cu atacuri la adresa bogătaşilor reacţionari şi a chiaburilor, fără nicio urmă sau 
gând de liberalizare a comerţului, pentru reactivarea jocului între cerere şi ofertă, sau vreo 
slabă aluzie la modalităţile preconizate pentru stabilizarea monedei. 

Semnând instrumentele de ratificare cu statele foste satelite, Truman a declarat formal 
că în Ungaria, Bulgaria şi România, contrar angajamentelor luate, nu s-au instaurat guverne 
democratice, care să respecte drepturile şi libertăţile cetăţeneşti. 

Delegatul rus în comisia de control din Budapesta refuză să accepte constituirea unei 
comisii tripartite de anchetă, sub cuvânt că s-ar leza suveranitatea maghiară, şi continuă să 
nu le comunice celorlalţi documentele relative la aşa-zisul complot anti-democratic din 
Ungaria. Pretextând că asemenea fapte nu sunt de resortul comisiei de control, împinge 
vădit pe anglo-americani la hotărâri extreme. Cu ce scop?... 

Presa londoneză este de părere că acţiunile conjugate în curs din Ungaria (complot anti- 
republican), Bulgaria (arestarea şefului opoziţiei), România (procesul unui grup de 52 
legionari sabotori?), Cehoslovacia (pretinse acţiuni fasciste în Slovacia) şi Polonia (acuze 
aduse unei grupări socialiste), - toate înseamnă voinţa Sovietelor de a instala în aceste ţări 
guverne fidele pur comuniste, pentru momentul în care îşi vor retrage trupele din această 


zonă. 

Lucru pe care de altfel încearcă să-l amâne cât pot, prin refuzul de a trata problema păcii 
cu Austria. 

Bevin a sosit la Paris spre a e pune de acord cu Bidault asupra proiectului Marshall de 
ajutorare americană pentru refacerea economică a Europei. Mai toată presa engleză se 
teme că din cauza obstrucţiei ruseşti, planul va trebui limitat la o acţiune de colaborare 
între ţările apusene ce ar urma să stabilească un fel de uniune vamală, rămânând ca cele 
răsăritene să graviteze în sfera rusească, izolate de mişcarea de consolidare a Statelor 
Unite. 

Dean Acheson, rămas totuşi subsecretar la State Department, acuză formal Sovietele de 
a nesocoti angajamentele de la Yalta şi de a împiedica refacerea statelor din Europa 
orientală şi din Externul Orient. 

17.6.47. Astă seară începe o conferinţă anglo-franceză de două zile asupra planului 
Marshall; totodată guvernul englez va întreprinde convorbiri similare cu guvernul sovietic 
prin mijlocirea ambsadorului său la Moscova. După comentariile din Pravaa, şansele sunt 
minime, căci Statele Unite sunt acuzate că încearcă o dominare politică a Europei prin 

mijlocirea dolarului. Din 1,3 milioane tone cereale ca ajutor american către Europa pentru 
luna august, vreo 8000 tone sunt destinate României. Ce fericire că Dej se va înapoia 
curând de la Moscova cu sacii de porumb în spinare!... 

O nouă grevă a flotei americane afectând aproape 2000 vase de transport, ar putea 
ameninţa foarte serios aprovizionarea Europei. 

La Consiliul de Securitate, delegatul rus s-a opus propunerii americane de se alege 
guvernatorul Triestului, sub cuvânt să se aştepte întâi ratificarea păcii cu Italia. Şi când te 
gândeşti că singurii care n-au ratificat încă tratatul sunt tocmai ruşii! Cu mult calm, Consiliul 
a amânat discuţia până vineri... 

Pentru ziua începerii anchetei a comisiei internaţionale în Palestina, statele arabe au 
hotărât o grevă de simpatie. 

Guvernul maghiar se arată gata a prezenta toate documentele privitoare la complotul 
anti-republican, dacă i se va cere acest lucru de către ONU. 

Guţă îşi revede la Poiana discursul ce-l va rosti în Parlament pentru ratificarea tratatului 
de pace. Interesant că în ceea ce priveşte situaţia sa din guvern, el a primit vinerea trecută 
timp de două ceasuri pe Susaikov, înainte de a pleca la Consiliul de miniştri în care s-a 
discutat proiectul de redresare economică, iar sâmbătă a declarat cu mult optimism unui 
colaborator că lucrurile se vor aranja fără criză. 

19.6.47. înainte de înapoierea lui Bevin la Londra, un comunicat franco-englez a 
publicat invitaţia făcută lui Molotov pentru o întâlnire în trei săptămâna viitoare, la Paris sau 
la Londra, spre a se pune de acord asupra planului Marshall. Urgenţa întâlnirii este 
subliniată de dezastrul pe care-l reprezintă orice zi de întârziere pentru situaţia economică 
europeană, dar impresia la Paris este că Molotov nu va accepta invitaţia. 

De altfel, în convorbirea avută la Moscova cu ambasadorul Angliei, Molotov s-a eschivat 
spunând că n-are suficiente informaţii asupra planului Marshall, dar că ar fi dornic să fie pus 
la curent. Cât despre treburile din Ungaria, dânsul continuă să-şi arate enervarea faţă de 
amestecul Angliei în afacerile lăuntrice ale acestei ţări, deşi guvernul britanic susţine 
dreptul său de a şti ce se petrece acolo, cât timp Ungaria mai este încă în stare de armistițiu 
şi cât mai există o comisie aliată de control. 

La Budapesta, reprezentantul rus care e preşedintele comisiei, refuză cu îndârjire să 
comunice celorlalţi documentele relative la învinuirile aduse lui Kocacs, ţinut arestat de 
sovietici. 

Criză politică în perspectivă în Italia, prin hotărârea preşedintelui de Nicola de a 
demisiona şi se vorbeşte iar de Orlando sau de Bonomi. 

în Camera Comunelor, interpelare a lui Eden asupra raporturilor cu Rusia, a politicii 
agresive a Sovietelor în Bulgaria, România, Ungaria, Polonia şi asupra imposibilității de a 
reorganiza lumea din cauza relei lor voințe. Dean Acheson îi acuză formal pe ruşi de a 
Caietul IX. în raiul sovietic 

împiedica refacerea economică a Europei, a cărei mizerie creşte pe ceas ce trece şi a cărei 
adevărată criză va izbucni anul viitor. 

20.6.47. în discuţia de ieri din Camera Comunelor, în problemele de politică externă, totul 
a fost orchestrat între interpelarea lui Eden şi răspunsul lui Bevin, pentru a lua poziţie faţă 
de atitudinea agresivă a Sovietelor. 

La întrebarea insidioasă a unui deputat comunist dacă proiectul Marshall are un sens 
economic sau politic, Bevin a răspuns tăios: „în ce priveşte amestecul politicului în 
problemele economice, puteţi să vă adresaţi prietenilor voştri de la Moscova”. El a mai 
declarat că a zăbovit la Moscova şase săptămâni pentru a discuta doar „paraphemalla”* iar 
dacă de acum încolo constată că există un conflict de ideologii, „nu putem decât să 
regretăm acest lucru,... but we must face if“. 

Când va cădea oare acea picătură de apă „qui fasse déborder la vase?” se pare că 
deocamdată Molotov nu va reacţiona la invitaţie, aşa că sunt prezumţii că lumea apuseană 
se va organiza într-un bloc economic, lăsând pe seama ruşilor tot spaţiul la est de Stettin- 
Triest. Şi totuşi nu pot crede că americanii sunt dispuşi să abandoneze partida... 

22.6.47. Foarte importantă atitudinea Congresului american cu privire la mişcările 
muncitoreşti din Statele Unite. Camera Reprezentanţilor a votat o lege aspră anti-sindicală 
retrăgând dreptul la grevă, dar Truman a respins-o din consideraţii de ordin politic. 
Chestiunea e acum în faţa Senatului unde se cere un vot de două treimi pentru a respinge 
acest veto prezidenţial... „et passer outre”*. 

Attlee a vorbit ieri despre drepturile omului, arătând că ele sunt încălcate în multe state 
din estul Europei, unde regimuri aşa-zis democratice sunt o simplă parodie, deoarece 
opoziţia e cu totul încătuşată. 

Guvernul maghiar a publicat o voluminoasă Carte Albă spre a dovedi manevrele anglo- 
americane din Ungaria, unde Statele Unite aveau de gând să instaleze un avantpost ofensiv 
în sud-estul european. 

Comandantul trupelor de ocupaţie americane din Austria anunţă guvernul din Viena că 
de azi înainte renunţă la subzistenţa pe contul acestei ţări şi că întreţinerea trupelor va fi 
plătită în dolari, arătând că acesta e primul semn de considerare a Austriei ca stat liberat şi 
că va fi ajutat să învingă dificultăţile sale conomice. 

Guvernul de Gasperi a obţinut o slabă majoritate la votul de încredere al Parlamentului. 
Toate dificultăţile momentului sunt legate de problema de a şti în ce mod se vor comporta 
Sovietele în acţiunea de ajutorare economică a Europei. 

“0 „modul de împărțire al bunurilor” 

ie „dar va trebui să-i facem faţă” 

42 „Care să reverse paharul?” 

#2 „Și a nu mai tine cont” 

Dacă Molotov acceptă să participe la conferință, desigur că va căuta prin orice mjloc să 
saboteze orice hotărâre; dar dacă refuză, ce va urma? Oricum, pentru statele ce rămân în 
afara zonei de influenţă rusească, se preconizează pe lângă o uniune vamală şi valutară, şi 
acceptarea reciprocă a unei ştirbiri benevole a suveranităţii economice. 

Presa din Turcia, care nu se sfieşte să atace pe faţă Rusia, propune, în ironie, ca unic 
mijloc de reuşită a viitoarei conferinţe a miniştrilor de Externe de la Londra, ca în salonul 
întrunirilor să se atârne de plafon şi o... bombă atomică. Până atunci însă multe se pot 
întâmpla. 

Adunarea Sovietului Suprem e poate indiciul că ruşii vor ratifica în curând tratatele... 

23.6.47. Sovietele au comunicat Franţei şi Angliei acceptarea invitației pentru o 
conferinţă a celor trei miniştri de Externe asupra propunerii americane de asistenţă 
economică şi fixează data de 27 iunie la Paris. 

în legătură cu acelaşi proiect, Truman a numit trei comisii pentru studierea ajutorului: 

- una alcătuită din 19 membri din diversele categorii ale societăţii americane sub 
preşedinţia lui Harrimann, spre a fixa limitele până la care va fi posibilă realizarea sa; 


- una pentru examinarea problemei transportului; 

- una pentru a calcula efectele asupra economiei Statelor Unite. 

Preşedintele republicii maghiare dezminte zvonul despre dorinţa sa de a demisiona şi 
totodată refuză a se pronunţa asupra responsabilităţii lui Nagy, subliniind că această 
chestiune e de resortul guvernului maghiar. 

S-a luat hotărârea refacerii oraşului Frankfurt/Main spre a instala acolo capitala 
economică a Germaniei bi-zonale anglo-americane. 

La Roma şi în ale oraşe ale Italiei s-a dat de urrma unei conspirații fasciste. 

Montgomery a întreprins o foarte importantă şi semnificativă vizită de informare în India, 
Singapore, Australia şi Japonia unde va fi oaspetele generalului MacArthur. 

26.6.47. Congresul american a respins încercarea de veto prezidenţial în 
chestiunea legii anti-sindicale. Aceasta înseamnă că toţi republicanii şi mare parte din 
democrați au declarat formal război comunismului şi că iau de pe acum toate măsurile în 
eventualitatea unui război căci - biata logică intervine şi aici - n-ar fi admisibil ca ducând la 
ei acasă o campanie înverşunată pentru înlăturarea primejdiei comuniste, americanii să 
comită copilăria de a lăsa în picioare Rusia sovietică, adică tocmai oficina permanentă care 
alimentează ofensiva mondială a acestei ideologii. 

Mai este un alt moriv care-i sileşte pe americani să lichideze cel mai târziu în vara 
viitoare pericolul rusesc: alegerile prezidenţiale din 1948. Deocamdată în Statele Unite au 
pornit greve de protestare împotriva noii legi. Să vedem cum va reacţiona guvernul. 

Mâine încep la Paris discuţiile celor trei miniştri, printre care Molotov a acceptat desigur 
să figureze doar ca să încurce lucrurile şi să saboteze lucrările. Mai ales că se va pune în 
discuţie prealabilă, lichidarea imediată a haosului politic din zonele controlate de Caietul 
IX. în raiul sovietic 

ruşi, ceea ce le va da acestora prilejul să acuze pe americani că sugestia Marshall nu e 
decât un pretext de încătuşare politică a Europei prin forţa dolarului. 

La Paris, guvernul este pus în faţa multor greve de protestare în contra proiectului de 
buget prin care se refuză majorările de salarii. 

în Italia preşedintele de Nicola a demisionat. 

Comisia de anchetă de la graniţa greacă şi-a publicat raportul (minus rusul şi polonezul 
care fac opinie separată), arătând că vina o poartă vecinii din nord care au ajutat pe rebeli, 
dar şi organele greceşti - prin politica de persecutare a elementelor minoritare. Cu tot 
refuzul Bulgariei, comisia de anchetă este decisă a trece pe teritoriul bulgar spre a continua 
cercetările. 

Americanii şi englezii au prezentat guvernului nostru note energice de protest în contra 
arestării şi deţinerii, în condiţii îngrozitoare şi fără temei de judecată, a sute de adepţi ale 
grupărilor de opoziţie şi chiar a unor persoane străine de partide, în ciuda angajamentelor 
formale din tratatul de pace. Se pare că printre comuniştii de aici există o oarecare 


îngrijorare. 

27.6.47. De Nicola a fost reales imediat cu o mare majoritate şi a acceptat să 
continue funcţia sa de preşedinte provizoriu a Italiei, aşa că motivul de boală n-a fost decât 
un pretext. 


în şedinţa de ieri din Parlamentul de la noi, s-au adus acuzaţii violente şi precise în contra 
lui Alexandrini, pentru irosirea fondurilor ministerului de Finanţe în folosul unor amici 
personali şi în contra lui Tătârescu, acuzat de a menţine în posturi diplomatice vechi 
colaboratori antonescieni. Este clar că vor comuniştii să-l dea peste cap. Dar cum rămâne 
atunci cu asentimentul Moscovei? 

Guvernul dezorganizator al ţării, la fel cu încercarea Patronajului de pe vremea lui 
Antonescu, a căutat ieri să dea peste cap comitetul de conducere al Crucii Roşii pentru a 
pune mâna pe această afacere, mănoasă scopurilor Partidului Comunist. A improvizat deci 
peste noapte o serie de noi membri care au ocupat din zori sala de adunare a societăţii spre 
a sabota întrunirea. 

Manevra fiind dată de gol de către lancu Costinescu, Florica Bagdasar, ministru al 
Sănătăţii cu ascultarea lui Grom şi ticluitoare a mârşăviei, a plecat dezorientată capul, a 
înghiţit ironiile şi a părăsit sala sub huiduielie adunării. Bineînţeles, versiunea oficială 


vorbeşte azi de un comitet neînţelegător al vremurilor noi care colaborase cu dictatura 
fascisto-antonesciană şi care refuză azi drepturile noilor membri intraţi după 23 august 
1944, nepemniţându-le accesul în sala de şedinţe, dar că în faţa protestărilor vehemente şi 
indignate ale acestora, şedinţa a fost amânată. 

29.6.47. La Paris, miniştrii de Externe s-au pus deocamdată de acord asupra unei 
singure chestiuni: acceea a secretului convorbirilor. De pe acum însă, agenţia Tass 

comentează defavorabil posibilităţile reuşitei întâlnirii, prin faptul că americanii vor căuta să 
profite de prilejul ajutorului spre a-şi instala dominaţia în Europa. 

La o întrunire la Lille, generalul de Gaulle a fost foarte aplaudat când a vorbit de 
ameninţarea politicii sovietice. 

Generalul Eisenhower a declarat că nu vede primejdia unui război în viitoarele 12 luni, 
dar că nu poate garanta excluderea unei asemenea posibilităţi în acest răstimp. 

Incidente de frontieră pe graniţa nordică a Greciei; iar guvernele din Belgrad şi Sofia 
refuză comisiei de anchetă a trece pe teritoriile sârb şi bulgar. 

Incidente şi în Carintia, unde bande din Jugoslavia au pătruns în Austria. [...] 

1.7.47. Gheorghiu-Dej şi Săvulescu vor prezenta mâine Blocului Partidelor Democratice 
(BPD) planul cu care s-au întors de la Moscova, ce pare a desăvârşi completa subjugare a 
economiei ţării prin acordarea unui împrumut de 100 milioane ruble şi concesionarea căilor 
ferate etc. 

Tot mâine se va examina şi poziţia „guţiştilor” din guvern: unii vorbesc de înlocuirea lui 
Alexandrini prin Bejan, alţii pretind că însuşi Tătărescu ar putea pleca, spre a da locul fie lui 
Ralea (care se întoarce zilele astea dar nu cred să fie prost şi să abandoneze mănosul post 
de la Washington), fie lui Constantinescu-laşi. 

în Bretania s-a descoperit un complot de dreapta pentru răsturnarea regimului, dar în 
care n-ar fi implicat de Gaulle. 

Zvon din nou că americanii sunt hotărâți a pomi foarte curând războiul contra ruşilor care 
vor cu tot dinadinsul să-şi păstreze „mărcile” avansate în Europa adică: Prusia, Polonia, 
Ungaria, România, Bulgaria, Jugoslavia. [...] 

în şedinţa de azi a celor trei miniştri de la Paris s-a dovedit totala nepotrivire între cele 
două teze: Sovietele susţin că planul Marshall - care cere o ajustare colectivă a economiei 
din întreaga Europă pe care Statele Unite ar ajuta-o printr-un program elaborat şi controlat 
de ei - nu poate fi acceptabil deoarece atinge suveranitatea statelor europene, ci propun ca 
fiecare ţară să-şi prezinte lipsurile şi nevoile proprii, pe care Statele Unite să le împlinească. 
Bevin a răspuns că o asemenea pretenţie este nerealizabilă, căci ar însemna să se ceară 
americanilor un cec „în alb”, adăugând că dacă nu se va găsi o formulă de compromis, 
Anglia îşi va rezerva atitudinea sa în viitor. 

în Italia guvernul de Gasperi ia măsuri împotriva încercărilor de tulburări comuniste. 

2.7.47. Faţă de obstrucţia dârză a lui Molotov şi după ce Bidault a încercat o formulă 
împăciuitoare prin care statele europene sunt libere a se ralia sau nu planului de ajutor 
american şi deci în drept a refuza o eventuală anchetă sau control străin pe propriul 
teritoriu, Bevin a cerut lui Molotov să răspundă până mâine ofertei de colaborare economică 
europeană. 

Concomient cu poziţia engleză, Marshall a protestat ieri cu vehemenţă împotriva 
grosolanelor minciuni cu care se falsifică adevărul, insinuând că Statele Unite urmăresc 
Caietul IX. în raiul sovietic 

planuri imperialiste asupra Europei: „Noi n-avem nicăieri în lume guverne şi regimuri impuse 
de noi, nici nu terorizăm populaţii străine prin abuzurile propriei noastre poliţii sau creăm 
aiurea din propria noastră autoritate, societăţi leonine americano-europene care să sleiască 
în favoarea noastră bogăţiile altora...” Rămâne de văzut până unde vor merge ruşii cu 
obrăzniciile şi până când le vor înghiţi americanii. [...] 

Astă seară s-a anunţat că Molotov a respins pe un ton foarte incisiv formulele engleză şi 


franceză, ca urmărind subjugarea statelor mici ale Europei şi că mâine se va reîntoarce la 
Moscova. Bidault şi Bevin au respins acuzarea şi au hotărât să trimită invitaţii tuturor 
statelor europene, mai puţin Spaniei, Germaniei şi Rusiei, sperând că vor putea totuşi reuşi 
să realizeze planul de ajutorare american. Să vedem ce vom face noi, care suntem complet 
înfeudaţi Sovietelor. 

Deocamdată, lumea e complet zăpăcită la noi datorită hotărârii guvernului de a se 
realiza reforma monetară. Cred că va fi cea mai sinistră farsă ce s-a putut imagina vreodată, 
dar care ne va distruge complet economiceşte. 

4.7.47.lată sosită şi ziua fixată empiric de mine, ca dată iniţială a unei noi orientări cu 
influenţă covârşitoare asupra ţării noastre. 

La drept vorbind, nu este exclus ca eşecul conferinţei de la Paris şi hotărârea anglo- 
franceză de a convoca pentru 12 iulie la o nouă conferinţă pe cele 22 state europene, să 
reprezinte tocmai acel punct de plecare. Textul invitaţiei a fost comunicat spre ştiinţă şi 
ambasadorului sovietic de la Paris cu formula politicoasă că poate, între timp, Rusia va mai 
reexamina problema şi-şi va modifica atitudinea. Speranţa, la Londra şi la Paris, este că 
între statele industriale din apus şi cele agricole din răsărit, se va putea stabili până la 1 
septembrie un plan practic de colaborare economică care să fie comunicat Statelor Unite. 

Ecourile din presa ţărilor din centrul şi estul Europei supuse influenţei ruseşti, arată 
dezamăgirea pentru ruperea conferinţei. în Anglia şi în Franţa se crede că ele nu vor putea 
accepta invitaţia de teama Sovietelor, care că ar încerca să exercite presiuni diplomatice 
chiar şi asupra unor state ca Elveţia şi ţările scandinave. 

Cu prilejul comemorării /ndependance Dayşi cu aproape aceleaşi cuvinte, Truman şi 
Bevin au arătat că, bazându-se pe voinţa fermă de pace a popoarelor, sunt însă state care 
duc o politică de neîncetate provocări, dar că împins prea departe, sistemul acesta a depăşit 
măsura şi a cauzat cele două războaie mondiale. Orice răbdare având o limită, ambii 
oameni de stat dau acum avertismentul să nu se împingă prea departe cu asemenea 
provocări, lată adevărata însumare a acestei zile, pe care o asemuiesc pentru ţara noastră 
cu cea de 4 aprilie 1944, când aliaţii au bombardat pentru prima oară Bucureştiul. Rămâne 
acum de văzut cât timp ne va trebui şi ce mijloace vom folosi spre a schimba de picior. 

Deocamdată, ruşii cu slugile lor de la guvern continuă să-şi facă de cap: aud că toate 
ştirile publicate despre miile de vagoane cu porumb pe care ni le împrumută cu atâta graţie 
Moscova şi din care s-a anunţat că au şi sosit vreo 800, sunt minciuni inventate pe de-a 

întregul. N-a sosit niciun bob nici la laşi, nici la Galaţi sau la Constanţa; din contra aici gem 
silozurile cu grâu de-al nostru, de unde ruşii nu ne cedează nimic, tot zvonul fiind răspândit 
ca o eventuală explicaţie a unei jumătăţi de vagon de aur pe care guvernul nostru l-a trecut 
în Rusia. 

în Franţa, Ramadier a susţinut oferta Marshall şi a obţinut votul de încrdere cu o 
importantă majoritate. 

5.7.47. leri, premierul englez Attlee a depus proiectul de lege al independenţei Indiei 
care dacă va fi aprobat, va transforma, până într-o lună, un Imperiu în două state suverane, 
a căror legătură cu Commomvea/tri-ul britanic ar putea fi ruptă oricând, ca şi pentru oricare 
alt dominion. Semnificativ este faptul că pentru acest gest, guvernul englez a ales tocmai 
Ziua independenţei americane. 

Tot ieri la Rio, Carol s-a cununat cu Lupeasca într-o cameră din hotel unde se pare că ea 
zace grav bolnavă. Căsătorie în extremist... 

Se anunţă crearea în Statele Unite a unui front comun al reprezentanţilor în exil a 
Partidelor Ţărăneşti din Ungaria, România, Bulgaria şi Jugoslavia. 

Mâine, în faţa congresului socialist, Ramadier va susţine politica externă a Franţei şi va 
cere să i se confirme continuarea actualei formule de colaborare a guvernului; chestiunea e 
discutabilă pentru aripa stângă a partidului, mai ales după atitudinea adoptată de Soviete 
faţă de propunerea Marshall. 

Franţa a decis să acorde Marocului un guvern alcătuit din 10 francezi şi 10 marocani, 
aflat sub preşedinţia Vizirului. 

Agenţia Tass continuă atacurile acerbe împotriva englezilor şi francezilor pentru invitaţia 


către Soviete de a reveni la sentimente mai înţelegătoare, deşi Bevin le-a taxat atitudinea 
de „stupidă şi periculoasă provocare, care ar putea să nu mai fie suportată”. 

Sârbii au declarat deja că nu pot adera la acest proiect, care le-ar dezorganiza planul 
economic pe cinci ani, finlandezii nu îndrăznesc a lua o hotărâre, ungurii şi polonii nu pot da 
un răspuns înainte de a se fi consultat cu toate partidele, iar la noi, Universul declară că 
guvernul îşi va însuşi teza lui Molotov. 

Miniştrii scandinavi, asupra cărora ruşii fac oarecari presiuni, se întâlnesc mâine la 
Copenhaga. 

în rezumat, Europa riscă să fie ruptă şi economic în două tabere, fără speranţa unei 
intercolaborări, spre nenorocirea acestui continent, atâta vreme cât Sovietele vor putea 
continua să-şi facă mendrele. 

7.7.47. La Paris, Ramadier a declarat la congresul socialiştilor, că doar partidul acesta 
poate ţine mai departe frâiele guvernării, între comploturile dreptei şi grevele organizate de 
comunişti, obţinând adeziunea participanţilor. 

Referendumul, cerut de Franco în Spania şi desfăşurat fără incidente, i-a dat cu o mare 
majoritate asentimentul pentru regimul dictatorial pe viaţă şi pentru acceptarea unei Caietul 
IX. în raiul sovietic 

succesiuni monarhice. Naţiunile Unite nu-l consideră însă ca exprimarea liberă a voinţei 
poporului spaniol. 

Comisia mixtă ruso-americană pentru Coreea, de abia întrunită după o lungă letargie, şi- 
a amânat sine die lucrările, în urma neînțelegerilor ivite imediat. 

Ştire senzaţională astă seară: Cehoslovacia a acceptat invitaţia pentru conferinţă, deşi a 
adăugat, pro-forma, că ministrul său din Franţa e însărcinat a se documenta asupra planului 
Marshall, pe care nu-l cunoaşte. Ştirea este temperată prin călătoria la Moscova a primului- 
ministru Gottwald însoţit de Masaryk, care vor primi acolo instrucţiuni precise pentru 
atitudinea reprezentantului lor la Paris. 

9.7.47. România şi Bulgaria au refuzat invitaţia (Polonia va proceda la fel) sub cuvânt că 
planul Marshall ar putea stingheri propriile planuri economice elaborate cu atâta grijă. 
Totodată, guvernul nostru a cerut admiterea României în sânul ONU, acceptând de 
asemenea Charta Atlanticului. Tătărescu va face mâine o expunere în Parlament. Ungaria a 
declinat şi ea invitaţia, aşa că Finlanda, cu toate că se zbate încă nehotărâtă, va fi cred 
obligată a se supune ordinelor Moscovei. 

Logodna prinţesei Elisabeta a Angliei este oficială. 

11.7.47. Altă lovitură de teatru: din dispoziția ruşilor, Cehoslovacia declină şi ea 
invitația la fel ca şi Finlanda, aşa că până la sfârşit la Paris se vor întruni mâine 14 delegaţii, 
un număr de opt abţinându-se. 

14. 7.47. Jocul moscovit îşi dă toate cărţile pe faţă, ca şi cum n-ar mai avea nimic de 
menajat pentru a ascunde cât de cât ruptura cu Occidentul: Cehoslovacia publică convenţia 
economică încheiată pe cinci ani cu Sovietele şi semnată acum la Moscova, de unde va 
primi hrană în schimbul produselor sale industriale, iar România respinge cu obrăznicie 
notele de protest engleză şi americană de acum trei săptămâni împotriva arestărilor 
abuzive de la noi, afirmând că nu poate admite o asemenea imixtiune a străinilor în 
treburile interne ale ţării. 

Groza în vizită la Sofia cu tot circul din guvern, face declaraţii de veşnică prietenie şi 
colaborare cu fraţii bulgari, arătând că scopul vizitelor succesive la Moscova, Belgrad 
Budapesta şi Sofia (va urma Varşovia) este tocmai înfăptuirea marelui plan de consolidare a 
vieţii economice în Răsărit. De altfel, Pravaa ridică în slăvi planificarea economică din estul 
Europei, cu programe bi-, tri- sau cincinale în aceste state regizate de Moscova şi vorbeşte 
de criza dolarului care a silit Statele Unite să lanseze planul Marshall. 

La Paris, conferinţa face progrese reale şi a hotărât să lase poarta deschisă celor opt 
state refuzante, conform declaraţiei candidatului republican la presidenţia americană, care 
spune că n-a fost voinţa lor, ci a Moscovei care le-a dictat atitudinea. 

Se precizează cu ironie că, de la război încoace, este prima conferinţă internaţională în 
care delegaţii nu-şi aruncă insulte şi cuvinte grele şi în care se poate lucra repede şi în 

linişte. S-a constituit o comisie de cooperare pe patru ani împărţită în următoarele secţiuni: 
alimentară, a fierului şi oţelului, a energiei şi a comunicaţiilor. 

Comentariile presei engleze exprimă regretul de a vedea Cehoslovcia declinând invitaţia 
pe care iniţial o acceptase şi găseşte o mare asemănare între această „volte-face” şi 
călătoria preşedintelui Hacha la Berlin din 1939. 

Aici s-a răspândit zvonul că Maniu şi Brătianu sunt reţinuţi acasă cu domiciliu forţat şi cu 
interzicerea de a primi vizite; este evident prodromul lansării ştirii despre descoperirea cine 
ştie cărui complot contra siguranţei statului. Toate acestea sunt semne sigure de slăbiciune, 
de nervozitate şi de teren şubred sub picioarele acestor democrați progresişti. Dar e tot atât 
de sigur că, dacă americanii se vor mai codi multă vreme să apuce taurul de coame, ne 
prăpădim cu toţii şi că pe urmă, pot ei veni totalmente zadarnic să mai învie morţii cu 
planuri de refacere ale unei Europe prăbuşite... 

Ştiri din Atena anunţă că importante forţe rebele trecând graniţa din Albania, au atacat 
localitatea Konitsa. Membri ai comisiei de anchetă au plecat imediat acolo spre a constata 
veracitatea acuzărilor. Se pare că situaţia e destul de gravă şi că Tsaldaris la New-York şi 
Papandreu la Roma au fost avizaţi de la Atena să se înapoieze cât mai curând în ţară. Ruşii 
au şi vestit că americanii se pregătesc pentru o intervenţie armată. 

Ca un soi de apropiere cu tâlc, flota engleză din Malta a început manevrele de vară în 
Mediterana răsăriteană, anunțând că va vizita porturile greceşti, Istanbulul şi că va împinge 
curtoazia până la Sevastopol. Ironie sau ameninţare?... 

Guvernul anunţă arestarea lui Mihalache, Penescu, llie Lazăr, Carandino etc., mulţi cu 
soțiile lor,12 persoane cu totul, care se pregăteau să fugă dn ţară cu avionul de pe 
aerodromul de la Tămădău din lalomiţa. Să fi fost copilărie din partea lor, sau mai degrabă o 
cursă spre a-i implica în cine ştie ce complot... 

Maniu - în sanatoriul dr. Jovin, iar Dinu Brătianu - la el acasă, se află amândoi sub 
observaţie. Se repetă farsa din Ungaria şi îmi pare că totul miroase a praf de puşcă. 

17.7.47. Fel de fel de versiuni circulă relativ la arestarea lui Mihalache & Co. Unii 
pretind că poliţia i-a ridicat de la casele lor şi i-a dus cu forța în faţa avionului, unde i-a 
fotografiat ca dovadă. Se pare că în Muscel populaţia e în plină revoltă, că localul Partidului 
Comunist a fost devastat şi că autorităţile locale nu prea îndrăznesc să ia măsuri de 
represiune. 

Pe de altă parte, chiar Regele mărturiseşte că din raportul ce i-a prezentat Teohari 
Georgescu, de-ar fi adevărat măcar 1/10, şi încă cei prinşi sunt realmente vinovaţi de a fi 
încercat să încalce regulamentele ţării, bune-rele cum ar fi, aşa că în caz de protest al 
partidului din opoziţie, Suveranul n-ar avea cum să intervină în favoarea lor. Eu însă cred că 
într-adevăr Mihalache hotărâse să plece, nu pentru a forma vreun guvern fantomă în Apus, 
+ „bruscă schimbare” 

nici să-şi pună pielea la adăpost, ci spre a participa din partea României la acţiunea 
concertată a reprezentanţilor refugiaţi în America ale Partidelor Ţărăneşti din Ungaria 
(Nagy), Croaţia (Macek), Serbia (Gavrilovici) şi din Bulgaria (Petcov), care au decis să 
formeze un front comun agrarian al statelor dunărene. Aceştia au adresat acum un protest 
colectiv împotriva presiunii sovietice asupra guvernelor satelite din aceste ţări, 
împiedicându-le să participe la conferinţa economică de la Paris. 

E deci lesne de înţeles cât ar fi dorit Mihalache să fie prezent la această acţiune. 
Greşeala sa de neiertat a fost că n-a dispărut singur precum Rădescu, fără vorbă, nici 
reclamă, ci a adunat un întreg „stat major”, pornind la drum cu căţel şi purcel şi dând zvon 
în ţară, aşa că, de pildă, mie mi-a anunţat Nadia Duca plecarea, încă de acum trei 
săptămâni. Stupidă copilăriei... 

în orice caz, această surprindere la aerodrom, reală sau ticluită, a dat guvernului prilej să 
elaboreze un întreg complot reacţionar pentru răsturnarea regimului, spre a putea proceda 
în voie, ca şi în Ungaria, a-şi asigura continuitatea puterii şi după ziua, cred corespondenţii 


străini, în care ruşii vor fi părăsit teritoriul nostru. Deocamdată au ridicat imunitatea 
parlamentară lui Maniu, Ghilezan, Leucuţia, Serdici, Buzei şi Maria llie lazăr, socotindu-i 
probabil ca organizatori ai complotului. 

în Grecia, lupte tot mai aprige. 

19.7.47. Independenţa Indiei a primit ieri sancţiunea regală. împărţită în două 
state, va deveni liberă la 15 august, după o stăpânire engleză de peste 200 ani. 

în Statele Unite s-au votat creditele necesare ajutorării Europei după desfiinţarea UNRRA, 
din care se deduc 18 milioane dolari anual, reprezentând cotele alocate statelor care sub 
influenţa Rusiei au refuzat deocamdată să participe la organizarea economică europeană, 
adăugând că dacă ele îşi vor schimba politica şi vor intra în complexul de refacere, lucrurile 
se vor modifica în favoarea lor. 

Comisia de anchetă din Grecia a opinat prin cinci voci că trupele rebele au trecut din 
Albania, dar că nu există o dovadă a pătrunderii de peste graniţă a vreunei divizii 
internaţionale sau a altei formaţiuni străine. 

La o întrunire comunistă de aici, chipurile pentru Spania liberă, s-a cerut judecarea 
„trădătorilor” Maniu & Co. de către un Tribunal ad-hoc al poporului. înspăimântat de cele ce 
se petrec, un apropiat al lor mi-a arătat temerea unei... vânzări din partea stângii partidului 
(Haţieganu), ca reeditare a cazului Anton Alexandrescu şi dr. Lupu. Guţă tremură, văzându- 
se complet izolat prin distrugerea păturii burgheziei. 

21.7.47. Scânteile conflictului izbucnesc în toate colţurile lumii: trupele olandeze 
din Indonezia au început acţiunea împotriva republicanilor cu care nu s-a putut ajunge la un 
acord; în Palestina au reînceput atentatele; la graniţa greacă, vecinii se acuză reciproc de 
încălcarea teritoriului, iar la cea austro-jugoslavă, sunt schimburi de focuri cu morţi şi răniţi. 
Nu mai vorbesc de China unde războiul continuă. 

în fine, la Rangoon, au fost asasinați în plin Consiliu opt miniştri, printre care şeful 
acţiunii anti-fasciste, iar în Coreea a fost ucis conducătorul stângii. 

în România, ziarul Dreptatea a fost suprimat în mod definitiv, iar Maniu este autorizat să 
locuiască acasă, dar sub supravegherea poliţiei. 

Guvernul englez a răspuns refuzului român în chestiunea arestărilor, arătând că pacea n- 
a fost încă restabilită în România şi, câtă vreme nu vom respecta dispoziţiile art.3 din tratat, 
Anglia nu va relua raporturi normale cu ţara noastră. 

24. 7.47. Chestiunea admiterii Albaniei în ONU a fost din nou discutată la New-York, 
dar fără rezultat. Cu atât mai puţini sorţi ar avea deci cererea României, deşi Bevin a 
declarat că primirea statelor foste inamice printre Naţiunile Unite, ar ajuta mult la 
întronarea acolo a adevăratei democraţii şi a libertăţilor cetăţeneşti. 

Marshall ne-a atras atenţia că trimiterea la Bucureşti a noului ministru Schoenfeld, nu 
înseamnă câtuşi de puţin renunţarea din partea Statelor Unite la principiul de a reclama 
încetarea măsurilor arbitrare din România. 

în această privinţă, mi se spune că în sânul partidului manist s-a convenit, fără vreo 
ruptură sau lipsă de coeziune, intrarea în Parlament a deputaţilor, cu excepţia bineînţeles a 
celor excluşi, aşa că mă întreb dacă a fost politic gestul lui Maniu de a fi refuzat cu atâta 
îndârjire acest lucru pentru a ajunge, până la sfârşit, la această capitulare. Brătieniştii, care 
au şi ei doi deputaţi aleşi, nu vor urma acest exemplu „decepţionant”. 

Statele Unite refuză a mai acorda Poloniei şi Ungariei vreo cotă din creditul de 350 
milioane dolari pentru Europa înfometată, nu din cauza atitudinii lor faţă de conferinţa de la 
Paris, ci pentru că au constatat putinţa acestor ţări de a face faţă nevoilor alimentare prin 
propria producţie actuală. 

Negocierile de la Moscova pentru un acord economic anglo-sovietic sunt gata să se rupă 
din cauza exorbitantelor pretenţii ruseşti asupra preţului grâului. 

Contrar dorinţei comuniştilor, Adunarea Naţională din Italia a hotărât a lua imediat în 
discuţie chestiunea ratificării tratatului de pace. Bevin a sfătuit şi România să încheie cât 
mai curând această problemă. 

Noile alegeri în Ungaria vor avea loc la 31 august. 

Ankara anunţă că în numele Partidului Naţional-Ţărănesc român, Alexandru Cretzianu a 


semnat protestul „Internaționalei Verzi” central-europene din America. 

Ultimul zvon al tragi-comediei de la Tămădău, care n-a fost poate decât o înscenare, ar fi 
că târguiala cu guvernul este ca preţul reintrării în Parlament a maniştilor să fie o relaxare a 
arestărilor şi un nou decret mai blând cu privire la urmărirea şi pedepsirea „criminalilor de 
război”...sau a celor post-belici. 

29. 7.47. Anglo-americanii par să primească necontenite palme... şi nu văd venind 
vreo reacţie, lată ultimele exemple: 

Sârbii şi bulgarii refuză să primească pe teritoriul lor comisia de anchetă a Consiliului de 
Securitate. 

Delegaţia economică engleză a fost nevoită să părăsească Moscova, din cauza ultimelor 
pretenţii ruseşti pentru reducerea şi eşalonarea datoriilor ne-militare din vremea războiului, 
dar Cripps reînoieşte în Parlament speranţa că vor ajunge touşi la o înţelegere, pe când 
Sovietele acuză pe englezi de proceduri necinstite. 

în privinţa neînțelegerilor asupra Germaniei, presa moscovită spune deschis că 
americanii urmăresc a crea în Europa o serie de state vasale Germaniei, ea însăşi înfeudată 
dolarului american. 

De Gaulle denunţă primejdia sovietică asupra omenirii, pe când obişnuitele glasuri 
tăioase de la Washington şi Londra au amuţit... 

în chestiunea indoneziană, India şi Australia au luat făţiş poziţie împotriva Olandei. 

în farsa bufă de la noi, se pare că Penescu a mărturisit şi alte proiecte de fugă, despre 
care guvernul nici n-avea idee, „/te sombrent dans le ridicule’. Ca urmare, prin Jurnalul 
Consiliului de miniştri, guvernul a dizolvat partidul lui Maniu cu toate sucursalele sale, iar 
Parlamentul a ratificat acest act, cu 295 voturi contra 1, toţi deputăţii ţărănişti fiind absenţi. 

Spiritele încordate în Palestina, unde trei evrei au fost spânzurați şi unde grupul sionist 
anunţase că în aceeaşi clipă vor fi spânzurați cei doi ofiţeri englezi răpiți şi ţinuţi ostateci. 

Mare zarvă la Consiliul de Securitate din cauza noului veto sovietic ce se opune unei alte 
comisii balcanice cu drepturi mai largi de anchetă, iar Gromyko va depune mâine în schimb 
o rezoluţie, prin care susţine că vecinii din nord nu poartă nicio vină a stării de lucruri din 
Grecia, ci este determinată exclusiv de starea internă. 

Statele Unite au trimis invitaţii pentru 18 august celor 11 state care au participat la 
războiul contra Japoniei pentru discutarea tratatului de pace. Rusia a respins invitaţia. 

Ministrul de Război american a plecat în Germania, iar Montgomery şi-a întrerupt brusc 
vizita în Extremul Orient şi se întoarce în grabă la Londra. 

1.8.47. La Consiliul de Securitate, Olanda protestează în contra sesizării sale despre 
conflictul indonezian, ca nefiind conformă Chartei Naţiunilor Unite, însă propune ca delegaţi 
ai mai multor state să ancheteze la faţa locului, guvernul olandez declarând a fi gata să 
accepte mediaţia Statelor Unite. 

Ca replică a respingerii cererii de admitere a Albaniei şi Mongoliei la ONU, ruşii se opun 
acceptării Portugaliei, Transiordaniei şi Irlandei. 

La invitaţia Angliei de a se grăbi schimbul instrumentelor de ratificare a tratatelor cu 
statele foste satelite, Moscova a răspuns că ele trebuie ratificate mai întâi de către acestea 
45 „Se scufundă în ridicol.” 

şi că apoi Rusia va proceda la fel pentru toate imediat. Parlamentul italian a votat, cu 
abţinerea comuniştilor, necesitatea ratificării imediate. S-ar putea deci ca ruşii să tragă 
sforile pentru ca în România, Ungaria sau Bulgaria ratificările de care leagă ei propria 
acţiune, să fie amânate la calendele greceşti. 

Nunta prinţesei Elisabeta a fost stabilită pentru 20 noiembrie în catedrala Westminster 
Abbey din Londra. 

încetul cu încetul, sosesc la Parlament deputaţi naţional-ţărănişti, care semnează lista de 
prezenţă sub titlul de „independenţi”: ieri au venit 16, iar mâine e vorba de Zâne şi de 
Haţieganu. 


3.8.47. Comunicatul conferinţei bulgaro-jugoslave, de trei zile de la Bled, anunţă foarte 
importante hotărâri de colaborare economică şi politică, cu mult mai însemnate decât 
acordurile sârbo-române şi care prevestesc aproape o federalizare a Balcanilor sub egida 
Moscovei. Printre acestea: stabilizarea schimbului monetar, uniune vamală, suveranitate 
comună a proprietăţilor de-a lungul graniţei, program de dezvoltare a navigaţiei pe Dunăre, 
renunțare din partea sârbilor la despăgubiri de război, strânsă colaborare politică, front 
comun faţă de atacurile „monarho-fasciştilor” din Grecia etc. Deci, pregătire de război. 

Pe de altă parte, ministrul de Război american, abia sosit în vizită la Berlin şi rechemat la 
Washington, s-a mulţumit cu o conferinţă cu reprezentanţii militari ai Statelor Unite din 
Italia, Grecia şi Austria, în loc de mai vizita ţările prevăzute în programul iniţial. Şi aici, cam 
miroase a conflict... 

Guvernul indonezian a acceptat apelul Consiliului de Securitate de a înceta imediat 
ostilitățile, pentru a se prezenta fie în faţa acestuia, fie la un arbitraj. De acord cu Olanda, 
Anglia s-a abținut de la vot, spre a nu recunoaşte astfel implicit suveranitatea Indoneziei. Cu 
toate rezervele sale asupra ineficaciţăţii gestului, guvernul olandez a luat măsuri pentru 
încetarea operaţiunilor militare în noaptea de 4/5 august; guvernul indonezian care va 
trimite un reprezentant la Lake Success“, va proceda la fel, cu condiţia ca trupele olandeze 
să se retragă pe linia lor de plecare de acum două săptămâni, lucru greu admisibil. 

Mare emotie în Anglia şi demonstraţii anti-semite în urma spânzurării celor doi ofiţeri 
britanici de către terorişti, care au anunţat, după legea talionului, că vor ucide câte un 
englez pentru fiecare evreu executat. 

Preşedintele Truman îşi anunţă vizita la Rio pentru luna viitoare, cu prilejul congresului 
pan-american de apărare a continentului. 

Analizând problema grecească, presa turcă scrie că trebuie „să aşteptăm cu încredere, 
fiindcă un viitor război va rezolva şi această problemă”, 

Asupra crizei economice şi financiare din Anglia care se arată foarte serioasă, Attlee va 
face miercuri declaraţii, propunând ţării masive sacrificii. 

46 Sediul Consiliului de Securitate de la New-York. 
Caietul IX. În raiul sovietic 

Cei 4500 emigranţi clandestini evrei fugiţi din Franţa la bordul unui vas pornit aparent 
spre Columbia şi întors din apele palestiniene la Port Bou lângă Marsilia pe trei vase engleze 
refuză să debarce. 

A murit preşedintele Uruguayului. Revolta continuă în Paraguay şi capitala Assuncion e 
ameninţată. 

Lordul Mountbatten a fost numit guvernator general al Indiei (Hindustan) iar Djimah în 
Pakistan. 

5.8.47. După operaţia suferită, Churchill a vorbit prima dată în faţa a aproape 20.000 
conservatori, acuzând guvernul laburist de impreviziune: a epuizat creditele americane, n-a 
reuşit creşterea producţiei de cărbune, a făcut cheltuieli nesocotite în toate direcţiile. Dar a 
adăugat că îl va susţine în măsurile de redresare pe care le va lua. 

Propunerea rusească în contra Greciei a fost respinsă în Consiliul de Securitate cu nouă 
voturi contra două, iar o formulă a Poloniei pentru o încercare de înţelegere directă între 
greci şi sârbi, bulgari şi albanezi, n-a avut niciun ecou. 

Cererile de admitere la ONU ale Italiei, Bulgariei, României şi Ungariei au fost combătute 
la Consiliul de Securitate chiar de ... Soviete, care au susţinut că nu pot fi luate în 
considerare înainte de ratificarea tratatelor. Teza a fost combătută de delegatul american, 
care a replicat că n-are sens ca aceste state să sufere, fiindcă numai una din cele patru mari 
puteri, Rusia, nu se grăbeşte să le ratifice. Să vedem dacă această atitudine scabrosă a 
ruşilor va fi menţionată în presa noastră... 

Acord pentru uniune vamală între Jugoslavia şi Albania. 

O delegaţie bulgară se află la Berlin pentru încheierea unei convenţii economice cu zona 
sovietică de ocupaţie. Moscova îşi ţese mai departe pânza de păianjen, cu care speră să 
ferece şi să înăbuşe lumea. Pe de altă parte, englezii şi americanii procedează la fel în 
zonele lor din Germania. Astfel s-a încheiat o convenţie similară cu Finlanda. 


Pravda e foarte preocupată de viitorul congres pan-american de la Rio şi susţine că o 
serie întreagă de republici sud-americane, ca Argentina, Chile, Cuba nu vor admite 
programul de unificare imperialist al Statelor Unite, care, după spusele oficiosului sovietic, 
vor suferi o înfrângere. 

9.8.47. Şi guvernul indonezian a acceptat mediaţia americană, dar cere ca o delegaţie a 
Consiliului de Securitate să arbitreze asupra cauzelor conflictului. 

Banca Mondială a acordat Olandei un împrumut de 195 milioane dolari, cu condiţia să nu- 
i folosească în scopuri militare, nici în acţiunea din Indonezia. 

Propunerea guvernului englez pentru măsuri severe în vederea refacerii economice a 
întrunit 251 voturi contra 148, deşi Churchill a taxat proiectul ca o „suprimare a 
Parlamentului şi a libertăţilor omului.” Dar unii deputaţi laburişti acuză guvernul de a nu 
îndrăzni să ia măsuri şi mai radicale pentru combaterea crizei. 

Guvernul american a respins refuzul guvernului nostru de a lua în considerare protestul 
relativ la suprimarea libertăţilor civile. Drept consecinţă, delegatul american la Consiliul de 
Securitate nu mai admite acceptarea Ungariei, României şi Bulgariei la ONU, contrar tezei 
sovietice care acum susţine candidaturile. „Bisoqua sapere chi desidera imbroglio 
adesso... "77 

10.8.47. Radio New-York anunţă că Maniu e pe moarte într-o celulă a prefecturii 
poliţiei, că ar fi avut un atac de inimă în timpul unui interogatoriu. Se prevede deci că nu va 
mai putea fi prezent la procesul ce i se intentează pentru aşa-zisa încercare de răsturnare a 
guvernului comunist din România. 

leri s-a anunţat decesul în captivitate sovietică a lui Bela Kovacs, secretarul general al 
Partidului maghiar al Micilor Proprietari. 

Teama unei noi crize de guvern în Franţa, unde cei cinci miniştri radicali ameninţă cu 
demisia în cazul în care Ramadier prezintă în Parlament proiectul unui nou statut în Algeria 
acordând drept de vot femeilor musulmane şi îngrădind autoritatea guvernatorului general. 
Mâine guvernul va cere votul de încredere privind propunerile pentru alegerile municipale. 

Statele Unite au invitat Franţa să participe la o discuţie de principiu împreună cu Anglia 
asupra condiţiilor de refacere economică a Germaniei şi a producţiei de cărbune din Ruhr. 
Aceată iniţiativă nu va influenţa cu nimic convorbirile anglo-americane relative la zona Ruhr. 

13.8.47. Constatând abuzul veto-ului sovietic în problema greacă, delegatul 
american consideră că ruşii susţin pe faţă acţiunea Albaniei, Bulgariei şi Jugoslaviei pentru 
instaurarea în Grecia a unui guvern comunist. în aceste condiţii, Statele Unite socotesc 
Consiliul ca fiind complet paralizat pentru orice măsură ar încerca să ia şi că deci fiecare 
putere în parte, îşi recapătă dreptul de acţiona individual pentru a căuta salvgardarea păcii. 
Această declaraţie va fi luată vineri în discuţie. 

Ankara anunţă că împrumutul american va servi în primul rând la fortificarea 
Dardanelelor (13 milioane livre sterline), ceea ce ar confirma zvonul că ruşii aduc forţe 
masive în Balcani şi că pregătesc un atac asupra Constantinopol la Canakkale, ceea ce ar 
putea grăbi crăparea abcesului. 

Contrar voinţei Olandei susţinută de Anglia, Franţa şi Belgia, Consiliul a admis, cu opt 
voturi contra trei, ca Indonezia să-şi poată pleda punctul de vedere, recunoscându-i indirect 
astfel suveranitatea. 

După ce a acordat depline puteri guvernului, Parlamentul englez se va proroga până în 
octombrie. Unii spun cu oarecare dreptate că în caz de conflict ruso-american, Anglia are tot 
interesul să rămână neutră; în acest chip, industria va lucra intens pentru Statele Unite şi ar 
putea plăti astfel datoriile sale de război, poziţiile fiind de astă dată inversate. 

17 „Avem nevoie să ştim acum, cine, de fapt, e cel ce păcăleşte.” 
Caietul IX. în raiul sovietic 

Guvernul de la noi dezminte ştirea despre gravitatea stării sănătăţii lui Maniu, dar anunţă 
că va continua arestările, acuzând PNŢ de încercarea de răsturnare a guvernului cu ajutor 


străin şi confirmând arestarea lui Maniu, Leucuţia, Ghiţă Pop şi alţii. 

Măsurile preliminare luate de guvern pentru stabilizarea leului (unii vorbesc de 1/12.500, 
alţii chiar de 1/30.000) au provocat nebunie pe piaţă: medalia a sărit la 50 milioane, un litru 
lapte a ajuns un milion şi 1 kg făină, 2 milioane lei... 

15.8.47. Azi dimineață a explodat bomba stabilizării, aşa cum au primit cei de la 
guvern ordinul Moscovei. La cursul 1/20.000, se schimbă doar capilor de familie câte 5 
milioane pentru plugari, 3 milioane pentru muncitori, funcționari şi pensionari şi 1,5 
milioane pentru restul populației. Tot surplusul de bani rămâne blocat. Aşa că majoritatea 
oamenilor va fi nevoită a se mulțumi, pentru câtă vreme nu se ştie, cu suma de 75 lei noi, 
pâinea urmând a costa 14 lei, litrul de lapte 8 lei şi Kg de came 40 lei. 

Lumea nu mai vinde nimic, în curând nimeni nu va mai putea cumpăra nimic, fiecare 
având de ales între a se da rob comuniştilor pentru dreptul de a mânca la cazan, sau de a 
se usca de foame. Totdată, aurul, devizele şi bijuteriile vor trebui declarate în următoarele 
15 zile, spre a fi predate Băncii Naţionale la preţul fixat de circa 1000 lei noi pentru 1 
napoleon (monedă în valoare de 20 franci-aur). 

După o dominație engleză de 160 ani, cele două dominicane ale Indiei devin 
independente şi pentru prima dată în istoria acestui popor, un englez, Lordul Mountbatten, a 
fost aclamat la New-Delhi ca guvernator general. 

16.8.47. Schimbul banilor se face într-un chip cu totul sălbatic: după prima zi când 
nici 5% din populaţie nu obținuse cei câţiva bani stabilizaţi, a căror putere de cumpărare e 
cu mult mai redusă decât a leilor vechi, nu se mai găseşte niciun aliment pe lei vechi, 
lăptarii îşi cer socoteala ultimei săptămâni pe lei noi şi nimeni n-are niciun ban. La cursul 
fixat de 1/20.000, ziarul de 5 lei noi, corespunde la 100.000, în loc de 5000 lei vechi, cât 
costa până acum. La fel, un bilet autobuz costă acum 10 lei (=200.000) în loc de 15.000; 
abonamentul de telefon costă 700 lei (=14.000.000), în loc de preţul vechi de 600.000. 

Statul a fixat preţul aurului la 168.350 lei/kg ceea ce revine la 1.121 lei pentru medalia 
de 6,66 gr. şi cu toate acestea Banca Naţională schimbă medaliile cu 970 lei, ceea ce 
înseamnă furt practicat oficial. Evreii cumpără milionul cu 20 lei în loc de 50 lei de la cei ce 
preferă să nu-şi depună banii în cont blocat. 

Comandamentul gherilelor din Grecia şi-a extins activitatea până în Beoţia, unde a 
proclamat restabilirea Republicii care, până la formarea unui guvern provizoriu, va fi 
condusă de către şefii rebelilor. Starea de război există de fapt azi în toată ţara. 

Şeful opoziţiei bulgare Petcov a fost condamnat la moarte prin spânzurare pentru crimă 
de trădare şi încercare de răsturnare a regimului comunist. Ce exemplu pentru ai noştri în 
ajunul deschiderii procesului în contra partidului lui Maniul!... 

Zvonuri insistente din multe părţi că ruşii tot trimit trupe şi armament numeros în 
Bulgaria şi se pretinde chiar că trec pe la noi răniţi ruşi evacuaţi de la luptele din Grecia. 
Lumea se aşteaptă la un atac la Constantinopol şi credinţa că războiul bate la uşă este tot 
mai vie. 

27.8.47. Delegatul Indoneziei refuză totuşi mediaţia Statelor Unite şi insistă să 
obţină arbitrajul Consiliului de Securitate, iar delegatul american, spre a arăta ruşilor cât e 
de departe de orice tendinţă imperialistă sau cotropitoare politica americană, renunţă la 
oferta făcută celor două părţi aflate în conflict. 

în chestiunea grecească, Australia a propus încetarea ostilităţilor şi reluarea raporturilor 
normale cu toţi vecinii săi. Gromyko s-a opus, uzând pentru a 16-a oară de dreptul de veto. 

Guvernul englez a suspendat azi noapte schimbul livrelor străine în dolari, sperând în 
acest chip să păstreze valoarea de cumpărare a monedei naţionale. Potrivit acestor 
dispoziţii, vor fi blocaţi 700 milioane dolari. 

La conferinţa pan-americană de la Rio s-a exprimat părerea ca deciziile pentru măsurile 
colective ce se vor lua, să fie obligatorii pentru toţi participanţii; secretarul de stat Marshall 
socoteşte ca fiind obligatorii doar hotărârile luate cu majoritate de două treimi, cu singura 
excepţie ca niciun stat să nu fie constrâns a contribui cu armata sa fără propriul 
consimţământ. Am impresia că deciziile ce se vor lua acolo, vor avea importanţă 
covârşitoare pentru viitoarea Adunare a ONU din septembrie şi chiar pentru pace. 


Statele Unite protestează la Budapesta în contra listelor electorale stabilite de comunişti 
pentru alegerile din 31 august, care în unele regiuni resping de la vot 70% din alegători 
(evrei socotiți ca nazişti, femei bătrâne taxate de foste prostituate, lucrători din fabrici 
consideraţi moşieri sau mii de cetăţeni, drept alienaţi). 

Statele Unite au cerut de asemenea suspendarea executării lui Petcov şi revizuirea 
procesului pe care îl califică ca „eroare judiciară”. 

Delegatul american la Lake Success a cerut ca problema grecească să fie deferită 
Adunării Generale a ONU din septembrie, iar Trygve Lie a declarat, în contra afirmației lui 
Gromyko, că atâta vreme cât Consiliul de Securitate nu i-a retras mandatul, comisia de 
anchetă continuă a exista şi a funcţiona. Consiliul a admis ca noi state membre ale ONU 
numai Pakistanul şi Yemenul, pe când Albania şi Mongolia exterioară n-au obţinut decât 
voturile Rusiei, Poloniei şi Siriei, iar Transiordania, Portugalia şi Irlanda n-au fost admise, 
deşi au primit nouă voturi, din cauza Sovietelor care au zis din nou „veto”. 

în ce priveşte cererile Ungariei, României, Bulgariei, Italiei şi Austriei, rezultatele au fost 
următoarele: 

- Ungaria: Rusia pentru, Anglia contra şi nouă abţineri; 

- România şi Bulgaria: Rusia pentru şi 10 abţineri; 

Caietul IX. în raiul sovietic 

- Italia şi Austria: 9, respectiv opt voturi pentru, dar veto-ul sovietic a fost din nou decisiv. 
în acest fel toate cererile au fost respinse. 

Dacă până mâine nu vor accepta să debarce, evreii de la Port Bou, vor fi transportaţi cu 
forţa în zona engleză a Germaniei. 

Astă seară, Partidul Comunist de la noi a găsit cu cale, din dispoziţia Moscovei, să ceară 
în ziua de 23 august în Parlament, ratificarea tratatului de pace. Când ne-o cereau englezii 
şi americanii, Guţă tot promitea. Acum că am primit palma celor 10 abţineri, ruşii vor să ne 
completeze ruşinea, punându-ne astfel sub a lor totală dependenţă politică, spre a ne sili 
poate într-un viitor apropiat s-o rupem cu aliaţii occidentali. [...] 

Dovada peremptorie a acţiunii concertate dirijate de Moscova: duminică 24 august, 
Parlamentul bulgar e convocat în sesiune extraordinară pentru a ratifica şi el tratatul. 

O mică rectificare: nu Rusia a votat pentru noi la Lake Success, ci Siria în calitate de 
preşedinte al Consiliului de Securitate, Rusia din contra s-a abținut, declarând că înainte de 
schimbul instrumentelor de ratificare şi deci de inaugurarea stării de pace, nu poate fi vorba 
de intrarea ţării noastre printre Naţiunile Unite. Delegatul american, dezasperat de veto-ul 
rusesc contra Italiei şi Austriei, a cerut Consiliului să supună chestiunea plenului Adunării 
ONU, la care Gromyko a replicat că şi asupra acestei propuneri el îşi va exercita acelaşi 
drept, aşa că americanul şi-a retras moţiunea. 

22.8.47. în comisia afacerilor străine, Guţă a declarat azi că tratatul va trebui 
ratificat mâine aşa cum e, cu clauzele sale bune şi rele. Mai târziu va încerca modificarea sa 
prin negocieri bilaterale cu statele semnatare. 

Rusia a respins notele de protest ale Angliei şi Americii şi cererea de revizuire a 
procesului Petcov, sub cuvânt că aceasta ar fi o ingerinţă în treburile interne ale Bulgariei. 

26.8.47. Situaţia din Grecia e din ce în ce mai tulbure. Mâximos a demisionat 
sâmbătă şi Tsaldaris nu reuşeşte a forma noul guvern de largă concentrare, mai ales din 
cauza lui Sophoulis, căruia i-a oferit chiar o demnitate nou creată, cea de preşedinte al 
cabinetului. Acesta nu admite ca Tsaldaris, din a cărui impopularitate s-a iscat criza, să 
rămână prim-ministru, ci revendică pentru el acest post. Pe de altă parte, trupele de gherilă 
terorizează tot teritoriul ţării; ocupă mici localităţi, părăsindu-le după câteva ore, după ce au 
dat foc clădirilor publice. 

Consiliul de Securitate a aprobat ca o comisie de trei să preia rolul de mediator în 
conflictul indonezian. Propunerea rusă pentru o comisie din reprezentanţii celor 11 membri 
întrunise şapte voturi, dar a fost respinsă prin dreptul de veto al Franţei. 

România, Bulgaria şi Albania (aceasta din urmă pentru Italia) au ratificat în unanimitate 
tratatele de pace. 

Partidul Agrarian bulgar al lui Petcov a fost decretat hors la loi, iar cei 65 deputaţi ai săi 
au fost invalidati. 


Mihai Popovici a fost şi el arestat. 

Cu toate încercările de mijlocire ale aliaţilor, la Atena oferta lui Tsaldaris de a forma un 
guvern al tuturor partidelor anti-comuniste, pare a nu reuşi din cauza lui Sophoulis care 
refuză în cabinet pe generalul Napoleon Zervas, aşa că Tsaldaris care are majoritatea în 
Parlament, va forma cabinetul numai cu reprezentanţi ai propriului partid, lăsând poarta 
deschisă şi altor colaborări. 

Guţă şi Groza vor fi debarcaţi în curând, aşa că vom avea, zice-se, un guvern Gheorghiu- 
Dej. Au început să aresteze şi printre rudele lui Groza. Se vorbeşte de Franasovici şi Stoica 
pentru noile reduceri de la Externe. Se anunţă vizite domiciliare în căutare de aur şi de 
devize. 

28.8.47. Consiliul de Securitate a aprobat aseară cu şapte voturi şi patru abţineri 
constituirea unui comitet de experţi care să studieze modalitatea restrângerii dreptului de 
veto în vederea discutării în Adunarea Generală. Propunerea americană a fost sprijinită de 
Anglia, Franţa şi China, însă Gromyko a declarat că Sovietele se vor opune în Adunare 
oricărei limitări a acestui drept. 

într-o conferinţă prezidată de Rege, şefii partidelor anti-comuniste din Grecia au convenit 
asupra necesităţii alcătuirii unui cabinet de coaliţie, care să fie însă condus de o persoană 
desemnată de Suveran. Tsaldaris continuă încercările. 

Relativ la cei 4500 emigranţi evrei care acum se află la Gibraltar în drum spre Hamburg, 
guvernul francez s-a oferit să le asigure ospitalitatea, cu condiţia ca debarcarea să se facă 
din voinţa lor şi acest act să nu creeze un precedent. 

Guvernul englez speră să realizeze economii de peste 200 milioane livre anual, reducând 
cu 1/7 raţia de came, suprimând benzina pentru automobilele particulare şi desfiinţând, de 
la 1 octombrie, dreptul englezilor de a-şi petrece vacantele în străinătate. 

2.9.47. leri a plecat la Praga delegaţia noastră guvernamentală: Groza, Tătărescu, 
Livezeanu, Bodnăraş etc. Este de fapt continuarea seriei de legături politice între statele de 
sub stăpânirea Moscovei, ce se înnoadă cu grabă pentru promovarea programului sovietic în 
ajunul încercării forţelor, care se va produce probabil la Adunarea ONU. De aceea, ruşii sau 
grăbit să ratifice toate tratatele de pace cu foştii sateliți. Alţii pretind că s-au supus 
injoncţiunilor americanilor. Mă îndoiesc!... 

La Atena, Tsaldaris n-a reuşit să formeze decât un guvern al propriului partid, întâmpină 
o rezistenţă îndârjită a grupărilor Venizelos şi Sophoulis, care intervin neîncetat pe lângă 
Suveran spre a obţine constituirea unui guvern de concentrare. 

Ciocnirile dintre evrei şi arabi în Palestina se înteţesc. Comisia specială a Naţiunilor Unite 
a prevăzut o Palestină independentă pentru 1949, alcătuită dintr-un dublu stat arab şi 
evreiesc, capitala rămânând lerusalim, ceea ce nemulţumeşte ambele tabere. Arabii nu 
admit o scindare a ţării, iar evreii protestează că Galileea nu le-ar mai aparţine şi că 
lerusalimul n-ar mai rămâne pur evreiesc. 

Caietul IX. în raiul sovietic 

Alegerile din Ungaria au dat câştig comuniştilor care devin cel mai puternic partid cu 
21%, într-un bloc guvernamental ce deţine peste 60%, pe când micii proprietari nu obţin 
decât 15%, în loc de 57% (în 1945). 

La Calcutta, ciocniri între hinduşi şi musulmani. 

Statele Unite au cerut Angliei să nu-şi retragă trupele sale din Grecia până la clarificarea 
situaţiei de la graniţe, adică o amânare fără termen. Se pretinde că, la bordul unui vapor 
american în drum spre Statele Unite, s-ar afla 35 prizonieri din luptele de gherilă din Grecia 
printre care şi doi români, însă niciun grec. 

în şedinţa de închidere a conferinţei pan-americane de la Rio, preşedintele Truman a 
făcut declaraţii hotărâte cu privire la voinţa Statelor Unite de a restaura pacea în lume şi de 
a lupta cu toate forţele împotriva celor ce caută a stânjeni refacerea şi libertatea 
popoarelor. A mai vorbit de datoria emisferei apusene de a ajuta refacerea lumii vechi. 


Ultimul act al conferinţei va fi semnarea unui tratat defensiv colectiv pan-american. 

în Anglia toate sindicatele au votat decizia de a susţine fără rezerve efortul de refacere 
economică a guvernului. Totuşi, greve au izbucnit în 23 mine de cărbuni; evident că este 
mână sovietică. Şi în multe centre industriale franceze, lucrătorii au intrat în grevă pentru 
majorarea raţiei de pâine şi mărirea salariilor. Ramadier a cerut din nou un vot de încredere 
pentru măsurile sale economice. 

în blocul guvernamental din Ungaria apar spărturi: miniştrii socialişti demisionează şi cer 
plecarea primului ministru. Este în fond un succes al opoziţiei. 

3.9.47. Bevin a vorbit la un congres muncitoresc englez şi a declarat că în noiembrie 
când se vor întâlni la Londra cei patru miniştri de Externe, este ultima şansă pe care lumea 
o are de a restabili pacea şi că europenii vor avea de ales între libertate şi dictatură. Anglia 
este pentru dezarmare, dar nu înainte de a avea asigurări că drepturile omului vor fi 
garantate. A considerat Consiliul de Securitate cu totul ridicol şi ineficient prin abuzul ce se 
face acolo cu dreptul de veto. Propune în final o uniune vamală între toate dominicanele 
Commonwealth-ului britanic. O comisie franco-italiană urmează în curând a studia 
posibilităţile unei asemenea uniuni şi între cele două ţări. 

Guvernul sovietic ar fi dispus a participa la planul englez pentru constituirea unei forţe 
armate internaţionale menită să asigure pacea, compusă din nave de război de diverse 
tipuri, 8-12 divizii terestre, bombardiere şi aparate de vânătoare. 

Marshall a definit, cu mult umor, acordul semnat la Rio „un pact pentru pace cu dinţi.” 
Aud că Radio Atena a anunţat că pe frontul rebelilor au fost luaţi prizonieri dintr-un regiment 
sovietic şi dintr-un batalion românesc (!). Aceştia ar fi declarat că fuseseră trimişi ca 
muncitori în Cehoslovacia, însă că apoi au fost transportaţi în Jugoslavia şi de acolo trimişi 
să lupte în Grecia. Să fie adevărat?!... 

5.9.47. La Atena sunt actualmente negocieri între liberalii lui Sophoulis şi populiştii lui 
Tsaldaris pentru un guvern de coaliţie. în acest caz, primul ar deveni prim-ministru, cu al 
doilea ca vicepreşedinte. 

Grevele minerilor englezi care afectează acum peste 60 mine din nordul ţării, aduc 
producţiei de cărbune pagube zilnice de peste 80.000 tone. 

Guvernul Ramadier a obţinut cu destulă greutate votul de încredere cu o majoritate de 
numai 45 voturi, căci atât comuniştii cât şi partidele de dreapta au votat contra măsurilor 
economice restrictive. 

9.9.47. Luni 15 septembrie va avea loc concomitent la Moscova şi la Paris depunerea 
instrumentelor de ratificare a tratatelor cu Italia, Bulgaria, România, Ungaria şi Finlanda, 
dată de la care aceste tratate vor intra oficial în vigoare. 

A doua zi se va deschide la New-York Adunarea Generală a ONU. Şeful delegaţiei Rusiei 
va fi Vişinski, în locul lui Molotov, reţinut la Moscova, aşa că sunt probabilităţi să se facă 
scandal, fiecare punând în linie bateriile sale grele. în tot cazul este de notat că acelaşi 
Vişinski a respins cu obrăznicie notele engleză şi americană care cereau ca revizuirea 
procesului Petcov să se facă de către cei trei reprezentanţi ai comisiei de control de la Sofia. 

Cu prilejul sărbătoririi celui de-al 8-lea centenar al întemeierii Moscovei, Stalin a vorbit cu 
trufie de toate valurile cuceritoare ale lumii mongole, Carol al XII-lea, Napoleon, Hitler, care 
s-au prăbuşit sub zidurile acestui sfânt oraş... 

Noul guvern grec prezidat de Sophoulis acordă o amnistie rebelilor care acceptă să se 
predea, dar comuniştii sunt furioşi fiindcă noţiunea de concentrare a guvernului nu e destul 
de largă. 

Emigranţii evrei au sosit la Hamburg şi în afara a 50 de recalcitranţi, totul s-a desfăşurat 
în linişte. Au fost instalaţi în tabere lângă Lübeck. 

Se vorbeşte de noi comprimări în ministerul nostru: au mai rămas vreo 50 diplomaţi de 
carieră, desigur îi vor scoate şi pe dânşii, ca să nu mai rămână decât cei înscrişi sau puşi de 
partid. Despre Guţă se spune că ar deveni ministrul Palatului, însă cu loc în Consiliul de 
miniştri, ceea ce ar însemna că Regele va fi în viitor la discreţia guvernului, care va hotărî 
asupra celor mai mici amănunte ale Curţii. Ca titular la Externe, ar fi iar vorba de Ralea. 

Nu ştiu ce se petrece în Turcia: acum câteva zile au fost remaniaţi şase miniştri din 


cabinet, iar azi se anunţă demisia preşedintelui de Consiliu. 

Markos, şeful rebelilor greci, a declarat că e gata să înceteze lupta dacă amnistia ar fi 
acordată de un guvern în care să intre toate partidele politice, inclusiv EAM şi care deci să 
asigure libertăţile cetăţeneşti. N-ar fi exclus ca această apă în vin să fie din ordinul 
Sovietelor care văd că se apropie momentul când vor fi obligate de a-şi retrage trupele din 
Bulgaria şi de a înceta lupta. 

Caietul IX. în raiul sovietic 

Şi în timp ce se arată semne că acţiunea sovietică în Grecia ar evolua spre un modus 
vivendi cu regimul monarhic, la noi se constituie cu manifestări şi discursuri insolite, un 
comitet de ajutorare a democraţiei elene în lupta sa împotriva terorii monarho-fasciste (?!) 
compus din Alexandru Rosetti, Sadoveanu, Pompei etc. 

O altă iniţiativă bizară este dizolvarea comitetului Ateneului Român, acuzat de 
sentimente reacționare. 

16.9.47. După schimbul instrumentelor de ratificare la Paris şi la Moscova, cele 
cinci state foste satelite ale Germaniei intră pe picior de pace cu Naţiunile Unite. 

De ieri a luat fiinţă noul statut al oraşului Triest şi trupe jugoslave au înaintat până la 
noua graniţă a regiunii Veneţia-Giulia. 

Văzând întârzierea în elaborarea tratatului de pace cu Austria, guvernul englez anunţă că 
va relua relaţiile diplomatice cu Viena, aceasta spre a pune în şah politica Rusiei. 

S-a deschis a doua sesiune a Aunării generale a ONU, care va avea de discutat ca puncte 
principale: situaţia din Grecia şi Balcani, Palestina, reglementarea dreptului de veto şi cazul 
regimului Franco. Sunt prezenţi peste 1000 delegaţi. 

în Slovacia, s-a procedat la sute de arestări dintre partizanii Partidului Democrat, acuzat 
de comunişti de a camufla pe aderenţii gărzilor „Hlinka”. 

Preşedintele turc Inonu a declarat la Erzerum că ambele partide ale Republicii trebuie să 
colaboreze, spre a împiedica în provinciile răsăritene ale Turciei intrigile interioare, ca şi pe 
cele din afară... 

La noi, în mod practic stabilizarea e dată peste cap; preţurile cresc uimitor de repede 
fără a se mai ţine seama de amenințările guvernului, care el însuşi comite cele mai mari 
abuzuri. Astfel, un liber profesionist impus cu 42 milioane pe an, plătise până în ajun de 15 
august, 23 milioane; după reformă, impozitul anual a fost recalculat la 25.000 lei, cu 
menţiunea că suma deja plătită reprezintă acum doar 1.150 lei, având deci de plătit 
diferenţa de 23.850 lei. Pe de altă parte, guvernul a achiziţionat în ajun produse din diverse 
industrii cu mii de miliarde lei vechi, care azi numai valorează practic nimic. 

17.9.47. Adunarea Generală a ONU a ales ca preşedinte pe brazilianul Aranha cu 29 
voturi, faţă de cele 22 obţinute de delegatul austalian, ceea ce a prilejuit ruşilor să anunţe 
că a fost învins candidatul Statelor Unite. Au fost aleşi şapte vicepreşedinţi, adică câte unul 
dintre cei mari, la care se adaugă cubanezul şi mexicanul, deci o majoritate americană. 
Marshall a vorbit foarte hotărât despre îndatoririle Adunării Generale de a scuti ONU de 
pacostea dreptului de veto, arătând că Organizaţia a putut restabili pacea, dar se dovedeşte 
incapabilă a o menţine. 

Presa turcă e de părere că pentru lichidarea problemei greceşti, Adunarea are de ales 
între a da dezlegare Statelor Unite de a restabili pacea în această ţară şi a lua măsuri pentru 
suprimarea regimurilor de teroare din ţările de sub controlul rusesc. 

Se constată, în genere, o denunţare pe faţă a Sovietelor. 

Preşedintele Inonu vizitează Kars din răsăritul Turciei, veşnic revendicată, ca şi Erzerum, 
de poftele ruseşti. 

18.9.47. Comentariile asupra declaraţiilor lui Marshall şi a hotărârii Adunării de a 
evoca problema greacă în ciuda opoziţiei sovietice, arată voinţa fermă americană de a 
înfrânge politica de obstrucţie practicată de ruşi. într-adevăr, Marshall propune constituirea 
unui comitet de pace şi securitate compus din reprezentanţi ai celor 55 state membre, care 


să decidă asupra tuturor problemelor pe care nu le-a putut rezolva Consiliul de Securitate. 

în acest mod, Adunarea Generală ar fi în sesiune permanentă şi s-ar suprima în acest 
organism dreptul de veto, care n-are rost decât în restrânsul Consiliu de Securitate şi se dă 
totodată o mai accentuată importanţă statelor mici. Manchester Guardian a criticat acest 
plan, susţinând că Franţa şi mai toate statele europene nu-l vor putea admite, fiindcă ar 
însemna să accepte ca ONU să fie transformată într-o instituţie la dispoziţia americanilor, în 
schimb, delegatul australian Evatt a susţinut planul lui Marshall. 

Este, de asemenea, viu criticată atitudinea Poloniei şi a Sovietelor, care s-au opus 
oricărui aranjament internaţional în problema energiei atomice. 

Curtea supremă din Sofia a respins recursul lui Petcov. Ce reacţie vor avea anglo- 
americanii? 

Maniu se află la Predeal, cu domicilu forţat, pentru refacerea sănătăţii. 

Se povesteşte că Susaikov, însoţit de Kavtaradze, l-au vizitat pe Guţă la Poiana Braşov 
pentru a-şi lua rămas bun. Partizanii săi interpretează aceasta ca un succes formidabil.care-i 
întăreşte poziţia şi-l desemnează ca şef al viitorului guvern. Alţii dimpotrivă, îl consideră pe 
ducă şi anunţă că ar putea fi înlocuit la Externe cu Pătrăşcanu. 

19.9.47. După Chile, Australia şi China care au fost de acord cu restrângerea 
dreptului de veto, Vişinski şi-a rostit aseară discursul în care, într-un torent de imprecaţiuni 
la adresa Statelor Unite, a declarat că se va opune din răsputeri planului Marshall, pe care-l 
denunţă că pregăteşte un nou război împotriva Sovietelor şi a Europei răsăritene, acuzând 
totodată Franţa şi Anglia pentru tendinţa ce arată a se ralia acestei politici agresive. 
Ruptură?!... în tot cazul, începe să troznească şandramaua. 

Acum Încep să se ivească şi valoroasele noastre lichele cu pretenţii de oameni 
providenţiali: Tătărescu şi Argetoianu se pun „sur les rangs”* ca viitori prim-miniştri într-un 
guvern de... pace. între amândoi, îl prefer în orice caz pe acesta din urmă, fiindcă mai bine 
cu deşteptul la pagubă decât cu prostul la câştig... Şi apoi, mi se afirmă că Vodă nu-l poate 
suferi pe Guţă. 

22.9.47. Raportorul general al Comitetului celor 16 naţiuni europene care au 
acceptat ajutorul american, Alphand, şi-a depus dosarul, publicat în Statele Unite şi în 
Europa, preconizând un program de refacere pe patru ani până în 1951 şi lăsând poarta 
deschisă restului de opt state să adere şi ele la acest program. 

48 „concurează” 

Guvernul englez acuză formal guvernele ungar, bulgar şi român de a nu reprezenta 
opinia acestor ţări, şi de a oprima partide politice prin mijloace de teroare poliţienească de 
către o minoritate comunistă; adaugă că noii miniştri ai Angliei la Budapesta, Sofia şi 
Bucureşti au primit instrucţiuni să se manifeste în acest sens. 

La serbarea de trei ani de la apariţia liberă a ziarului Scânteia, Vasile Luca a reluat 
vechile teme comuniste şi a insistat asupra nevoii unei judecări grabnice a duşmanilor clasei 
muncitoare, adică a clicii „manisto-fasciste”. Mai grav e că a lansat invective în contra 
acţiunilor imperialiste ale Statelor Unite, care urmăresc răsturnarea stării de fapt din 
România şi împotriva cărora Blocul Partidelor Democratice trebuie să lupte din răsputeri. 

Cum se vor potrivi asemenea elucubraţii cu atitudinea fermă luată de guvernul englez 
faţă de noi, mai ales cu răspunsul delegatului britanic la Adunare, McNeil, la invectivele lui 
Vişinski, pe care le tratează ca absurdităţi? La acuzarea că Churchill este pentru pacea lumii 
un „brandon d'incendie”* similar lui Hitler, McNeil a răspuns că lupta pentru democraţie şi 
libertate desfăşurată de Churchill e cel puţin tot atât de curajoasă ca a celui mai pur dintre 
comunişti şi că, în timpul războiului, vizita imperturbabil străzile Londrei, în timp ce bombele 
germane erau aruncate din avioane poate graţie petrolului rusesc... Aplauzele furtunoase 
ce-au urmat discursului, au avut aproape semnificaţia unui vot al Adunării contra Sovietelor. 

Petcov a fost spânzurat astă noapte în închisoarea din Sofia. Va fi vreo reacţie?... 

1.10.47. Cu toate încercările ruşilor şi ale slugilor lor, Anglia şi Statele Unite se opun 
explicit la admiterea ca membre a Bulgariei, României şi Ungariei, care nesocotesc în chip 
flagrant drepturile omului şi libertăţile cetăţeneşti, la respectarea cărora s-au obligat prin 


tratatele de pace. 

Presa turcă trage un semnal de alarmă către toate naţiunile civilizate de a împiedica 
crima politică în contra lui Maniu pe care-l aşteaptă în curând „ştreangul roşu”. Printre 
capetele de acuzare în procesul ce va începe la noi peste două săptămâni este şi politica... 
habsburgică a grupului Maniu între 1907-1916 (sic!). 

De altfel, în Albania au fost 16 condamnări la moarte, iar în Polonia se pregăteşte 
procesul împotriva lui Mikolajczyk. 

în Consiliul de Securitate, Australia şi Brazilia au fost înlocuite prin Argentina şi Canada. 
Locul Poloniei este aprig disputat între India şi Ucraina. 

Tito a acuzat într-o cuvântare trupele engleze din Grecia că ar fi provocat războiul civil. El 
spune: „în politica noastră să avem credinţa că pacea va dura cinci veacuri, dar să fim 
pregătiţi ca şi cum războiul va izbucni mâine”. 

Englezii fac demersuri urgente la Bucureşti şi la Sofia spre a împiedica îmbarcarea a circa 
16.000 emigranţi evrei pe două vase sub pavilon panamez care au intrat în Marea 
+9 „torță incendiară” 

Neagră. Insula Cipru e acum suprasaturată de cel care sunt împiedicaţi să debarce în 
Palestina, aşa că guvernul englez nu mai ştie unde să-i izoleze. Chiar şi ruşii anunţă cu 
mândrie că va fi cel mai formidabil transport clandestin din câte s-a încercat vreodată. 

Procesul deschis în Turcia contra celor trei ofiţeri români fugiţi din ţară care şi-au ucis 
pilotul pe drum, este prilej de mare publicitatea tuturor ororilor şi actelor de teroare comise 
de ruşi de când au intrat în România în 1944. 

2.10.47. întâlnirea celor patru miniştri de Externe a fost fixată la Londra pentru 
data de 25 noiembrie, fiind precedată de cea a adjuncţilor la 3 octombrie, care vor avea de 
examinat şi problema coloniilor italiene. Ruşii n-au confirmat încă invitaţia. De altfel, 
raporturile lor cu occidentalii sunt tot mai încordate. 

Vişinski a protestat energic pentru opoziţia faţă de candidatura Ucrainei, acuzând politica 
anglo-americană relativ la alegerea Argentinei şi a Canadei. Preşedintele Adunării, Aranha, 
s-a văzut silit să-i retragă cuvântul şi să-l cheme la ordine pentru propaganda sa nepermisă. 

Ambasadorul american la Moscova a trimis o notă de protest în contra atacurilor din 
Pravda la adresa preşedintelui Truman şi a primit „une fin de non recevoir” din partea lui 
Molotov. Ruşii acuză Readers Digest, ce se publică în 14 milioane exemplare, de a fi organul 
potentaţilor americani care propovăduiesc războiul contra Uniunii Sovietice. 

6.10.47. Reprezentanţi comunişti din nouă state şi anume: ruşi, poloni, cehoslovaci, 
francezi, italieni, unguri, români, sârbi şi bulgari au participat la Varşovia la o conferinţă 
pentru organizarea unei uniuni a Partidelor Comuniste din lume. Presa engleză şi americană 
consideră aceasta ca un război virtual deschis contra Statelor Unite şi lucrul e cu atât mai 
semnificativ, cu cât comuniştii englezi n-au fost invitaţi şi nu se ştie ce atitudine vor adopta 
ei. 

La congresul social-democraţilor de la Bucureşti prezidat de Şerban Voinea (recte Gaston 
Beuve), Groza a propus în aplauzele unanime alipirea la comunism a partidelor socialiste din 
diversele ţări reprezentate. 

Thorez a declarat că excluderea comuniştilor de la guvernare se datoreşte politicii şi 
influenţei americane.(Sunt convins că are dreptate). Pe de altă parte, de Gaulle şi-a început 
campania pentru alegerile comunale din Franţa printr-un discurs rostit la Vincennes în care 
slăveşte politica Statelor Unite şi declară pe faţă război comunismului. 

Dinu Brătianu şi Titel Petrescu vor fi audiaţi în procesul Partidului Naţional-Ţărănesc, pe 
care guvernul, după oarecare ezitare, caută acum să-i grăbească judecarea în faţa unei 
Curți marţiale pentru acte de trădare şi malversaţiuni. Se zvoneşte însă că printre 
magistraţii militari aleşi pe sprânceană, ar exista totuşi un curent pentru achitarea 
acuzaților, cu toate riscurile ce i-ar ameninţa pe aceşti ofiţeri. 

7.10.47. Aseară la discutarea problemei greceşti, Vişinski a avut o nouă ieşire 
violentă în contra Statelor Unite şi a politicii occidentale în genere. Cum această 

manifestare vine îndată după ştirea noii „Internaţionale” înjghebate la Varşovia, 
comentariile engleze şi americane o socotesc ca pregătirea ieşirii Rusiei din sânul ONU şi că 
acest „Komintern redivivus” este tot cel vechi, care de fapt n-a încetat o clipă de a exista. 

leri la club, Brâncoveanu nădăjduind probabil să-şi consolideze situaţia financiară, mi-a 
ţinut o întreagă teorie asupra nevoii tuturor statelor europene de se federaliza în contra 
imperialismului american, socotind că unica salvare a ţării noastre ar fi să ne apropiem 
sincer şi definitiv de Soviete, care ne vor asigura liniştea şi independenţa. Ce curios e acest 
„prinţ roşu” care n-are nimic din talentul şi personalitatea lui Kropotkin. 

Printr-o decizie a Ministerului Economiei Naţionale, guvernul renunţă a mai fixa preţuri 
maximale afară de unele articole blocate, spre a egaliza, explică el, diferenţele de preţ între 
sat şi oraş. Imediat, peste noapte, mai toate preţurile au sărit în tavan, ceea ce înseamnă 
recunoaşterea oficială a falimentului complet al stabilizării. 

8.10.47. Adjuncţii miniştrilor de Externe întruniţi la Londra au admis propunerea 
făcută de ruşi ca pentru coloniile italiene, pe lângă avizul celor cinci mari puteri, să se ceară 
şi pe cel al semnatarilor tratatului de pace cu Italia precum şi al Pakistanului, Egiptului şi al 
Italiei însăşi. 

în problema greacă, delegatul jugoslav a atacat cu insulte raportul Comisiei, tratând de 
„neruşinată” atitudinea delegaților englez şi belgian care au găsit vinovate guvernele 
vecine Greciei. 

La Londra, remaniere ministerială, cabinetul fiind redus la 18 membri. 

Presa engleză şi americană denunţă manifestul comunist, precizând că e preferabilă 
lupta pe faţă, decât cea ascunsă de până acum. 

Timpuri noi din Moscova acuză imperialismul anglo-saxon care-şi creează baze navale şi 
aeriene în Grecia spre a putea ataca democraţia sovietică şi că acesta fusese în realitate 
planul lui Churchill din timpul războiului care insistase atâta, dar fără suces, pentru crearea 
unui al doilea front în Balcani. 

10.10.47. Gogore Carp, convins că americanii vor face în curând război Sovietelor, 
găseşte următoarele argumente în favoarea tezei sale: 

1. Nevoia pentru Truman să lichideze această problemă înaintea începerii campaniei 
prezidenţiale din primăvara viitoare. 

2. Imposibilitatea Moscovei de a înceta acţiunile de provocare, care fac parte din 
compexul-motor de menţinere a dictaturii. 

3.  Masarea flotei americane la Dardanele şi echiparea trupelor americane pentru o 
campanie de iarnă. 

4. Angajarea republicanilor în politica de război. 

5. Sloganul răspândit pretutindeni în USA acum: război în toamna 1947 - trei 
săptămâni; în primăvara 1948 - trei luni; în toamna 1948 - 3ani. 

6. Răspunsul celor patru senatori americani cărora li s-a refuzat vizita în Rusia, la 
întrebarea presei cum cred că s-ar putea rezolva conflictul cu Rusia: „altă soluţie decât 
războiul nu există.” 

13.10.47. Presa britanică de dreapta şi cea liberală consideră Kominform-ul, care a 
luat fiinţă la Varşovia şi şi-a stabilit sediul la Belgrad, ca un semn de slăbiciune din partea 
Sovietelor care au pierdut teren în Franţa şi în Italia. Cea mai nimerită armă de a lupta 
contra acestei ofensive, ar fi ajutorarea celor două ţări de către Statele Unite pentru a le 
scoate din criza economică. în manifestul lansat în numele Partidului Rassemblement du 
Peuple Francais, de Gaulle denunţă pe comuniştii francezi de a servi cauza imperialismului 
rusesc. 

în urma arestării în Chile a unor diplomaţi jugoslavi dovediţi a fi unelte ale propagandei 
comuniste, guvernul din Belgrad a rupt relaţiile diplomatice cu această ţară, care, la rândul 
ei, răspunde că acest gest o lasă perfect indiferentă. 

Cu 35 voturi contra unu şi 10 abţineri, Adunarea ONU a aprobat constituirea comisiei 
pentru Grecia. 


mA 

Proiectul american de împărţire a Palestinei a întâmpinat o vie rezistenţă dn partea 
arabilor care susţin o ţară unitară cu o largă autonomie acordată evreilor în regiunile unde 
sunt în majoritate. Ruşii se miră de această atitudine a Statelor Unite. 

14.10.47. Până la sfârşit, Sovietele s-au raliat la planul american pentru Palestina, 
adăugând că totuşi n-au speranţa ca aceste două neamuri să se poată împăca. în acest fel, 
majoritatea necesară de două treimi în sânul Adunării va fi realizată. 

în problema greacă, moţiunile prin care ruşii căutau să arunce vina pe guvernul din 
Atena, exonerând pe vecini prin respingerea unei noi comisii, au fost înfrânte cu 36 voturi 
faţă de şapte şi 14 abţineri. 

Se zice că mâine ar începe procesul Maniu. 

16.10.47. Procesul Maniu s-a amânat. 

Mesajul către Parlament al Guvernului, de conţinutul căruia Regele nu fusese 
încunoştiinţat până în ajun, nu conţine, precum se temeau unii, vreun proiect de ştirbire a 
prerogativelor regale, nici tendinţă de mai intensă comunizare a ţării sau de distrugere a 
proprietăţii private. Bineînţeles, sunt ridicate osanale Sovietelor, se accentuează programul 
de reformă a justiţiei cu magistrați popular aleşi, dar nimic nu face încă să se prevadă 
gândul de alungare a Suveranului şi de proclamare a Republicii, chiar în cadrul URSS. 

Congresul de la Beirut a celor şapte state arabe pare să fi realizat, urmare planului de 
împărţire a Palestinei, o mai strânsă unitate în ce priveşte colaborarea lor militară. Să fie 
teama ca arabii să reziste cu armele acestei reînvieri a judecății lui Solomon?... 

în tot cazul, uşurinţa cu care ruşii s-au grăbit să subscrie la iniţiativa americană dă de 
bănuit că se gândesc la o întreagă serie de încurcături şi neplăceri pentru anglo-americani. 

La ONU lupta continuă între marele număr de peste 30 state alăturate politicii 
occidentale şi cele şase sau şapte voci ale clicii sovietice. Nu prea mă împac însă cu ideea 
unui important grup de 10 sau chiar 18 reprezentanţi ce se abţin de la vot în mod regulat şi 
care ar putea periclita la un moment dat cauza Apusului. 

Marshall a reuşit să obţină la Boston adeziunea la planul său de ajutorare a Europei a 
celei mai importante din cele două grupări sindicale din USA. Cu acest prilej s-a protestat cu 
umor în contra acuzării aduse de ruşi că Truman ar fi un al doilea Hitler, care vrea să dea 
foc lumii, căci dacă ar fi fost adevărat, ruşii s-ar fi grăbit să încheie cu dânsul un pact... 

Mi se afirmă că la una din recepţiile de la Rio, Lucie Femandez ar fi vorbit lui Truman în 
calitatea sa de româncă şi l-ar fi rugat să aibă grijă de ţara ei, iar că dânsul i-ar fi promis tot 
sprijinul. Despre colonelul Anderson care pleacă azi la Washington spre a fi înaintat general, 
sunt informat că va expune lui Truman, în calitatea sa de F. M., situaţia reală din România. 

Mare interes a stârnit cartea recent apărută Speaking Frankly în care Bymes face 
istoricul conferinţelor de la Yalta, Potsdam, Londra, Paris şi New-York, arătându-l pe Stalin 
ca pe un personaj sincer, însă secondat de abilităţile şerpuitoare ale lui Molotov. Critică atât 
pe ruşi pentru a fi refuzat admiterea Franţei printre marile puteri, cât şi pe francezi de a nu 
fi permis crearea unui guvern central în Germania înainte de fixarea definitivă a graniţei 
sale occidentale. El dă a înţelege necesitatea forţei de care Statele Unite vor trebui să uzeze 
pentru a sili pe ruşi să convină la liberarea popoarelor aflate sub jugul lor. 

17.10.47. Epidemia de holeră face ravagii cumplite în Egipt. Alexandria e complet 
izolată pe mare şi pe uscat, iar acum sunt temeri că se va extinde contagiunea spre 
Palestina. 

în Franţa au reînceput grevele (metrou etc.) şi s-ar putea ca, în caz de succes a 
campaniei lui de Gaulle, să se încerce tulburări şi mai grave din partea comuniştilor. 

Alegerile italiene au marcat un succes doar aparent al comuniştilor, care, împreună cu 
socialiştii de stânga, sunt totuşi depăşiţi de partidele de dreapta. 

Văzând că nu reuşesc a convinge pe ruşi să trateze Germania învinsă ca un stat unitar, 
englezii şi americanii au elaborat numai pentru zonele lor un program de demontare de 
instalaţii industriale (peste 600 în decurs de doi ani) ca o foarte slabă despăgubire faţă de 
toate ruinele produse în Europa în cele două războaie mondiale, dar mai ales ca asigurare 
că nemţii nu vor reîncepe cursa înarmărilor şi să provoace o ameninţare a păcii în lume. 


21.10.47. Primele rezultate ale alegerilor cantonale din Franţa au dat primul loc 
gaulliştilor cu 40%, după care urmează comuniştii cu 30%, ambele formaţiuni 
nereprezentate azi în guvern. Ramadier, care manifestă o vădită tendinţă de depărtare de 
stânga şi pe care presa de extrema stângă îl denunţă ca fiind „gaullist fără de Gaulle”, va 

avea de înfruntat o problemă cam insolubilă în concepţia sa socialistă. Zic socialistă, 
doarece catolicii lui Bidault au pierdut foarte mult teren. Partidul Socialist va avea de ales 
între colaborarea cu comuniştii de care se teme şi una cu dreapta, de care nu îndrăzneşte a 
se apropia. 

în momentul de faţă încep a se desena ca politică a viitorului apropiat în Franţa, grupări 
tot mai dense în jurul comuniştilor şi al gaulliştilor şi un joc de pendulare între aceste două 
forţe diametral opuse. 

La Adunarea Generală a ONU - iar o alegere anulată privitor la înlocuirea Poloniei în 
Consiliul de Securitate. Majoritatea de două treimi fiind 36, nici Ucraina cu 30 voturi, nici 
India cu 25, n-au reuşit, alegerile fiind din nou amânate. Nici în Consiliul de Tutelă, unde 
trebuiau să se aleagă doi membri noi, nu s-a ajuns la niciun rezultat. 

La noi, diverşi membri ai Partidului Naţional-Liberal în frunte cu Dinu Brătianu, au fost 
interogaţi la instanţele militare sub acuzaţia înstrăinării a 100 pistoale automate pe care le 
obţinuseră în august 1944 din dispoziţia generalului Mihai Racoviţă şi de care tineretul 
liberal s-ar fi servit în noiembrie 1945 spre a provoca tulburări. 

22.10.47. Brazilia a rupt relaţiile diplomatice cu Sovietele din cauza atacurilor 
ofensatoare din presa moscovită la adresa preşedintelui Republicii. Chile a procedat la fel, 
acum şi cu sovieticii şi cu Cehoslovacia, după ce s-a dovedit implicarea personalului lor 
diplomatic în acţiuni de aţâţare la dezordini şi tulburări. 

Mare vâlvă a stârnit în Anglia proiectul guvernului de a restrânge la un an dreptul 
Camerei Lorzilor de a se opune în materie de buget, sub cuvânt că ea este o adunare de 
sentimente conservatoare, ce face opoziţie numai unui guvern laburist. Toată presa, afară 
de guvernamentalul Daily Herald, acuză pe Attlee pentru această greşeală. 

loaniţiu, al cărui fiu este camarad cu Regele şi secretarul său, se îndoieşte că americanii 
ar fi în stare să pornească o acţiune în contra Sovietelor, câtă vreme nu pot conta pe o bază 
serioasă în Europa, în speţă Franţa, unde succesul gaullist e în detrimentul Partidelor 
Radical şi Socialist şi unde comuniştii sunt gata pentru tot soiul de mişcări. 

23.10.47. Guvernul Ramadier, care demisionase, s-a reconstituit mai restrâns, dar 
pe aceleaşi baze: şapte socialişti, cinci radicali, un independent şi cu Bidault la Externe. 

Importantă ar fi decizia Vaticanului, dacă se confirmă, ca tot episcopatul catolic să refuze 
de aici înainte comuniştilor şi marxiştilor serviciile Bisericii pentru botez, cununie, 
înmormântare. „/nterdicție a divinis”? e cea mai mare pedeapsă a unui catolic. 

Parlamentul persan a respins cu peste 70 voturi contra două, proiectul de lege pentru 
concesionarea terenurilor petrolifere Sovietelor. 

Guvernul englez a hotărât menţinerea flotei din Mediterana pe picior de război şi a dat 
dispoziţii pentru restabilirea în cel mai scurt timp a efectivelor. 

30 „Interdictie de la Dumnezeu’ 

27.10.47. Londra anunţă că peste două zile va începe în fine procesul Maniu. 

Despre Mikolajczyk, şeful agrarienilor din Polonia pe care-l ameninţă aceeaşi soartă, se 
spune că ar fi dispărut. 

După succesul lui de Gaulle în alegerile cantonale, acesta a cerut noi alegeri 
parlamentare. Socialiştii se simt tot mai mult între ciocan şi nicovală. 

Se anunţă că vase militare turceşti vor părăsi Pireul, spre a face loc transporturilor 
americane. 

Se zvoneşte că raporturile dintre Suedia şi Soviete ar fi dintre cele mai încordate, în urma 
insuccesului pentru suedezi al acordului de plăţi cu sovieticii. 


29.10.47. Azi a început la Şcoala de Război, în faţa Curţii Marţiale, procesul lui Maniu 
şi al altor 18 naţional-ţărănişti acuzaţi de a fi complotat cu misiunile engleză şi americană 
răsturnarea actualului regim, prin intervenţie străină. 

Radio Londra afirmă că reprezentanţilor britanici li s-a interzis accesul la proces. 

Mulţi dintre oamenii de partid ca Mihai Popovici, Ghiţă Pop, Haţieganu precum şi leaderi 
liberali şi o serie de funcţionari de la Externe sunt citați ca martori, unii în stare de arest. 
Implicaţi mai sunt Gafencu, Buzei, Vişoianu şi Cretzianu, dintre care cei doi din urmă fugiţi 
cu avioane americane. Desigur, procesul va merge repede şi mai toţi vor fi condamnaţi, 
chiar şi câţiva ani de temniţă grea ar fi suficienţi să-i distrugă în câteva luni, dacă... până 
atunci nimic nu se va întâmpla. 

Un mare duel oratoric a avut loc la New-York între Vişinski şi McNeil, care a ameninţat cu 
publicarea textului acordului sovieto-german din 1939, silindu-şi adversarul să părăsească 
şedinţa. Din nenorocire, până acum totul se reduce la violenţe verbale, ... în timp ce noi 
pierim cu paşi precipitaţi. 

lonel Christu, om de stânga, a cam schimbat piciorul în ultima vreme: acum întrevede 
războiul ca una din soluţiile posibile, bineînţeles nu imediat, nici la dată fixă. După el, soluţia 
cea mai convenabilă ar fi compromisul „dacă americanii nu vor încerca să-i pună pe ruşi în 
faţa unui ultimatum excesiv, pe care aceştia să nu-l poată accepta”. 

Prevede deci din partea Statelor Unite formularea unor pretenţii abil dozate, la care 
Sovietele să cedeze, fie chiar cu o primenire a personalului lor politic. Cea mai nefastă 
soluţie ar fi continuarea stării haotice de azi. 

30.10.47. Actul de acuzare în procesul Maniu implică în mod explicit pe Berry, 
Melboume, Holman şi alţii, aşa că de fapt reprezintă incriminarea formală a guvernelor 
englez şi american. 

La Paris, comuniştii au început mişcări de stradă, pe care poliţia a fost nevoită pentru a le 
stăpâni, să facă uz de arme. Este de aşteptat să vedem dezlănţuindu-se în Franţa un război 
civil şi poate chiar, în scurtă vreme, valul cotropitor al trupelor sovietice să ajungă la 
Atlantic, înainte ca americanii să poată interveni. 

Mi se afirmă că la audierea de ieri, inculpatul Oprişan de la Externe a fost lamentabil, 
recunoscând întreaga sa vină, denunţându-şi colegii şi cerând ca ispăşire, pedeapsa 
maximă. Nu-mi vine a crede, după cum arată actul de acuzare, că Serdici a putut fi în stare 
să acuze pe Maniu şi să se desolidarizeze de acţiunea sa. Tot aşa mă întreb ce narcotice li s- 
au dat încât să facă divulgări şi delaţiuni ca Oprişan sau Roiu. 

31.10.47. Din relatările oficiale ale procesului, văd că toţi, începând cu Pogoneanu, 
au recunoscut faptele şi coluziunea lor cu americanii, ceea ce dovedeşte odată mai mult, că 
„complotiştii” au procedat cu o stângăcie şi o uşurinţă nepermisă, ţinând dosare şi acte 
compromiţătoare care au încăput pe mâna autorităţilor. 

Amicul meu Geles afirmă pentru prima oară cu hotărâre, că războiul trebuie inevitabil să 
înceapă în decembrie ca să fie lichidat până în primăvară, când va începe în Statele Unite 
campania prezidenţială. N-ar putea fi amânat nici până după alegerea noului preşedinte, 
căci aceasta ne-ar duce în 1949, când sunt temeri ca ruşii să fi reuşit a avea şi ei bomba 
atomică. 

4.11.47. Alegerile municipale din Anglia au dat mare câştig conservatorilor în 
dauna laburiştilor. 

Mikolajczyk a reuşit să ajungă la Londra. 

Procesul Maniu se apropie de faza finală. După audierea acuzaților şi a martorilor, a 
urmat rechizitoriul în care s-a cerut pedeapsa maximă. Apoi va începe pledoaria apărării 
lăsată în seama unor avocaţi puşi din oficiu, cei aleşi de acuzaţi ca Emil Otulescu având, 
zice-se, domiciliu forţat. 

Unica apărare pe care o gândesc pentru Maniu şi o cred inatacabilă, ar fi următoarea: 

1. Reprezint un partid legalmente recunoscut de către cele trei puteri, având dreptul de 
control al executării obligaţiunilor ce decurg din convenţia de armistițiu şi din clauzele 
tratatului de pace. 

2. Prin urmare, atât ca partid de guvernământ, cât şi ca formaţiune în opoziţie, am avut 


nu numai dreptul, ci şi îndatorirea să pun misiunile străine în cunoştinţă cu starea reală din 
ţara mea şi să denunţ abuzurile de putere şi violările comise de guvern. 

3. Cum simultan, avizam totdeauna despre acestea atât pe reprezentanţii englez şi 
american, cât şi pe cel sovietic, n-am făcut altceva decât să exercit în mod strict una din 
atribuţiile mele de şef al unui partid recunoscut de puterile ce mi-au dat o atare însărcinare, 
fără a putea fi învinuit nici de complot, nici de trădare, nici de divulgare a unor secrete de 
stat. 

Se pare că la proces, dacă Maniu a păstrat nemişcat o atitudine absolut demnă, 
Pogoneanu, sigur de sine, a luat o poziţie dârză şi aproape agresivă, pe sând Serdici, 
Penescu, Roiu, Oprişan mai ales şi chiar lonel Stircea sunt lamentabili. 

Cu ce au fost dopati, terorizaţi sau ademeniţi?... 

Rechizitoriul procurorului a cerut pentru 14 din cei 15 prezenţi precum şi pentru cei patru 
de peste graniţă, pedeapsa cea mai aspră, adică muncă silnică pe viaţă. Doar Stircea a fost 
scos din cauză, fiind considerat că ar putea fi cel mult vinovat de neglijarea denunţării celor 
aflate despre complot, ceea ce ar comporta un maxim de doi ani închisoare. 

Fostul ambasador american la Londra, Winant s-a sinucis ca urmare a unei depresii 
nervoase. 

5.11.47. De două zile Scânteia şi apoi pe rând şi celelalte ziare, au pornit atacuri în 
contra lui Guţă, acuzând pe mai toţi funcţionarii ministerului de Externe ca unelte ale 
reacţiunii, pentru a ajunge la concluzia că poziţia şefului de departament este foarte gravă. 
După el, urmează lovituri la adresa titularului de la Finanţe. 

Am impresia că se urmăreşte nu numai eliminarea tătărăscanilor de la cele două 
ministere ce le-au mai rămas, ci şi implicarea personală a lui Guţă într-un proces. Vor urma 
apoi rând pe rând Brătienii, Titel Petrescu dacă până atunci nu se va întâmpla nimic. Sub 
ameninţare de sancţiuni, toţi funcţionarii ministerului sunt convocați azi de sindicat spre a 
vota o moţiune pentru condamnarea lui Maniu. 

6.11.47. Spre marea surprindere a grupării lui Guţă, în urma unui aviz al comisiei 
pentru afacerile străine, Camera Deputaţilor a dat un vot de neîncredere lui Tătărescu, pe 
care-l socoteşte direct răspunzător de atitudinea funcţionarilor de la Externe, implicaţi în 
procesul Maniu. Au fost 187 voturi pentru şi numai cinci contra, ceea ce înseamnă că mulţi 
partizani ai săi văzând că se prăbuşeşte, s-au dat cu adversarii. Căci e foarte probabil că 
Guţă, azi bolnav acasă, mâine desigur demisionar, va fi târât în scurtă vreme şi dânsul pe 
banca acuzaților. Motive sunt destule: afacerea de la Tatar-Bunar, atitudinea de la 
banchetul din Chişinău, unii spun chiar şi faptul demiterii lui Titulescu în 1936 sub acuzarea 
de ... sovietofilie. [...] 

Se vorbeşte de Bucur Şchiopu la Externe şi de Ghelmegeanu la Finanţe. Vlădescu- 
Răcoasa a fost numit ministru la Moscova, iar la Budapeta, unul... Vinţe, ce s-ar părea a fi 
chiar ungur. Marea întrebare continuă să fie dacă va izbucni conflictul; acum s-ar părea că 
buba ar putea să se spargă în chestiunea viitoarelor alegeri din primvară în Coreea. 

7.11.47. Nu cred că se vor mulţumi comuniştii cu demiterea din guvern a întregului 
grup Tătărescu, ci sunt convins că-l vor implica într-un proces: e natural ca după cel al 
girondinilor să înceapă atacul contra lui Danton („trop d'honneur pour Guţă'"1). Dar pe când 
va veni şi ziua de 9 Thermidor?... Aceasta e de altfel evoluţia ce se urmăreşte şi în Polonia, 
Cehoslovacia, Ungaria: guverne pur comuniste, spre a se ajunge în curând, dacă nu la o 
înglobare formală în Uniunea Sovietică, cel puţin la o federaţie economică a Europei 
orientale, ca răspuns planului Marshall. 

„prea mare onoare acordată lui Guţă” 

Să vedem cum vor reacţiona americanii... Deocamdată avem următoarele dovezi că nu 
ne-au abandonat: 

1. în Camera Lorzilor, Vansittard a renunţat la moţiunea de revizuire a tratatelor de 


pace cu statele foste satelite, motivată de neexecutarea condiţiilor impuse guvernelor 
respective, în urma asigurării că guvernul britanic va impune executarea riguroasă a tuturor 
clauzelor. 

2. La Lake Success, s-a votat cu 40 voturi contra şase şi şase abţineri, înfiinţarea 
comitetului interimar al Adunării Generale, ceea ce înseamnă anihilarea de fapt a dreptului 
de veto. 

3. Declaraţia lui Viîşinski că Sovietele nu vor admite să se supună jurisdicției Curţii de 
arbitraj de la Haga. 

4. Informaţia (ce pare a fi tendenţioasă, dar pare verosimilă) că guvernul Groza 
pregăteşte o nouă echipă guvernamentală, pur comunistă, care să proclame alipirea 
formală sau de fapt a României la URSS şi că Regele, de acord cu anglo-americanii, vrea so 
dejoace, plecând la Londra sub pretextul invitaţiei la nunta prinţesei Elisabeta, pentru a se 
înapoia peste câtăva vreme cu un nou guvern pregătit acolo. (Ştirea fiind din izvor 
principesa Illeana, poate fi numai o invenţie cu scop de a discredita persoana Suveranului şi 
a-l acuza şi pe el de acţiune subversivă şi trădătoare). 

5. Comunicatul englez că guvernul de azi al României este în contradicţie flagrantă cu 
angajamentele de la Moscova. 

8.11.47. După cum era de aşteptat, guvernul comunist s-a completat imediat, dar 
ca o nouă palmă rusească pe obrazul ţării, cu Ana Pauker, cetăţeană sovietică, la Externe şi 
cu secuiul Vasile Luca la Finanţe. 

Au mai fost numiţi un aşa-zis socialist, lordăchescu la Comunicaţii şi de la Frontul 
plugarilor, Stanciu Stoian la Culte. Ca subsecretar la Instrucție, apare un alt comunist, „Al 
Vasilicăi” (nume de copil natural). 

După felurite zvonuri pro-şi contra, se pare că Regele şi Regina-mamă Elena vor pleca 
peste 10 zile la Londra cu Negel, generalul Emilian lonescu şi... bineînţeles, Vergotti. 

Ankara a anunţat aseară că anglo-americanii vor rupe relaţiile cu guvernele comuniste 
din Bulgaria, România şi Ungaria, deferind la ONU cazurile acestor infractori ai tratatelor. 

Guvernul austriac a protestat împotriva exproprierilor practicate în zona sovietică, 
arătând că toţi foştii proprietari au binemeritat de la Patrie pentru atitudinea lor anti- 
hitleristă şi pentru munca depusă tot timpul în folosul economiei ţării. 

Regele Paul al Greciei, căruia i se făcuse o injecție anti-holerică, suferă acum de para- 
tifos. Incontestabil că familia aceasta „fiche la guigne”, începând cu George | 
ca „e urmărită de ghinion” 

asasinat, Teno şi George al II-lea detronaţi şi reîntronaţi pentru a muri apoi fără rost, 
Alexandru muşcat de o maimuţă, Elena cu Carol, George cu Elisabeta, Marina cu Kent, Irina 
cu Spoleto. Neam fără noroc... 

Radio New-York observă că procesul. Maniu care pornise în pas alergător, pare să se fi 
oprit cam brusc şi lasă a se înţelege că i s-ar putea conexa şi afacerea Guţă, în privinţa 
abuzurilor căruia se fac acum cercetări la Externe şi la Finanţe. 

Statele Unite renunţă la dreptul de veto în Consiliul de Securitate pentru alegerea de noi 
membri în ONU. 

14.11.47. în seara de marţi 11 noiembrie, Curtea marţială s-a pronunţat, 
condamnând pe toţi acuzaţii la pedepse variind între muncă silnică sau temniţă grea pe 
viaţă şi simplă detenţie pe un an. Stircea rămâne cu doi ani închisoare corecțională şi mulţi 
pretind că acesta ar fi preţul bunei voințe cu care a făcut mărturisiri abundente. Mai tuturor 
li s-au confiscat averile. Toţi au făcut recurs. 

Suveranii au plecat miercuri dimineaţa la Londra cu oprire la Paris, iar înapoierea se va 
face la începutul lui decembrie prin Elveţia. Se va întâlni oare cu Carol care pare că se 
instalează în Franţa? 

La nuntă, Mihai va fi cavalerul de onoare al sorei prinţesei Elisabeta şi mulţi încep a făuri 
planuri, fără a se gândi la tradiţia britanică. Se zice că mirat de uşurinţa cu care guvernul i-a 
acordat plecarea, un vagon plin va cuprinde suita, - Negel, Nely Catargi etc., Regele 
călătorind cu avionul. 


Se mai spune că, drept preţ al autorizării, el ar fi promis să facă mai târziu o vizită la 
Moscova, unde ruşii ar avea de gând să-i facă o întâmpinare grandioasă. 

Aventura lui Guţă se îneacă în mocirla ridicolului, ajungând să fie exclus din partid 
(dimpreună cu Alexandrini, Vântu şi Roşculeţ) de către faimosul Bejan, pe care fusese nevoit 
să-l dea afară de la Economia naţională pentru prea multe potlogării. 

Recursul maniştilor a fost casat, conform numeroaselor precedente, pentru viciu de 
formă prin neglijarea tragerii la sorţi a completului Curţii, toţi judecătorii fiind desemnaţi de 
guvern. Procesul deci reîncepe, dar vestea e prematură. 

Greve şi tulburări la Marsilia cu morţi şi răniţi. 

Acţiune anti-comunistă în sindicatele americane. 

Prin proiectul american al unei Palestine independente arabo-evreieşti, trupele engleze 
ar trebui să plece în mai 1948, dar se pare că Anglia nu vrea să renunţe imediat la mandat. 
Pe de altă parte, diverse state arabe au încercat să concentreze trupe la graniţele 
Palestinei. 

17.11.47. Prima listă de comprimări la Externe a luat pe rând după Direcţii, pe toţi 
funcţionarii mari şi mici, dând afară majoritatea. Au rămas câţiva mărunți înscrişi la 
comunişti menţinuţi în calitate de consilieri ... tehnici. [...] 

Va urma şi lista celor din străinătate, care în majoritatea cazurilor s-au grăbit să 
demisioneze. Printre ei şi numitul Raiciu, comunistul de la Varşovia, care ar fi dat bir cu 
fugiţii. Rusescu va fi înlocuit la Stockholm cu unul Năvodaru, în ciuda prieteniei lui cu 
Bodnăraş. Se zice că nici acesta n-ar mai fi socotit ca element absolut sigur, de vreme ce el, 
care fusese desemnat ca ministru de Externe, a fost înlocuit în ultimul moment cu Ana 
Pauker, din ordinul Moscovei. 

Procesul de epurare al celor puri de către cei şi mai puri îşi urmează cursul normal, la fel 
ca în toate precedentele revoluţii din lume. 

Truman va face azi declaraţii importante în Congres şi mulţi cred încă în izbucnirea 
conflictului. Se vorbeşte insistent că întrunirea de peste câteva zile a miniştrilor de Externe 
va da greş complet. 

Zvonuri că ruşii au încercat astă vară, undeva în Siberia, o experienţă cu bomba atomică, 
dar nereuşită. 

De câteva zile s-a auzit că Mihai (dar mai probabil Carol - e posibilă confuzia asupra 
persoanelor când se citează „Regele României”) s-ar fi dus la Stockholm, unde prin Rusescu 
şi d-na Kollontay să încerce o destindere ruso-americană în ceasul al 12-lea. 

în comitetul politic al ONU, moţiunea poloneză contra lui Franco a fost respinsă de 
delegatul american, care a susţinut că regimul din Spania nu prezintă vreo ameninţare 
pentru nimeni. Tot acolo s-a votat admiterea Irlandei cu 43 voci contra 7, ca fiind un stat 
iubitor de pace, aprobându-se şi cererile Portugaliei, Transiordaniei şi Italiei. Aceasta a cerut 
şi mandat asupra Eritreei, promițând Abisiniei ieşire la mare. 

Măsurile guvernului împotriva comuniştilor din Franţa sunt tot mai viguroase. De Gaulle 
ar cere dizolvarea Parlamentului, ceea ce nu s-a mai întâmplat de pe vremea lui Mac- 
Mahon. El denunţă ameninţarea Europei de către o enormă putere, mai mare decât vreo 
alta în istorie, inclusiv Reichul lui Hitler şi cere urgenta cooperare a Statelor Unite şi a 
Angliei contra comunismului. 

Şi în Italia au loc tulburări pentru şi împotriva comunismului. 

18.11.47. Zvon gazetăresc despre un important Consiliu de miniştri aseară din 
ordinul Moscovei, în care s-ar fi hotărât formarea unei noi echipe guvernamentale, tot sub 
Groza, cu Anton Alexandrescu, dr. Lupu şi Argetoianu şi cu elimintarea tuturor liberalilor, 
care ar putea fi chiar arestaţi, în tot cazul excluşi din Parlament. 

Se prevede că mergem cu paşi repezi spre colhozuri în agricultură. 

Ramadier, care continuă cu maniera forte, e acuzat de comunişti că urmăreşte ruperea 
relaţiilor cu URSS. 

24.11.47. în zilele cât am lipsit, fiind la ţară, treburile s-au încurcat încă şi mai tare, 
de se poate. 
în Franţa, cabinetul Ramadier a demisionat şi Blum, însărcinat cu formarea noului guvern, n- 


a reuşit să obţină majoritatea de încredere în Parlament, din cauza dreptei care Caietul IX. 
în raiul sovietic 

nu l-a susţinut, în urma greşelii tactice comise, declarând că primejdia pentru Franţa e tot 
atât de mare din partea comuniştilor, ca şi din cea a lui de Gaulle. Mandatul a fost dat lui 
Schuman, care a putut deocamdată ralia majoritatea din Cameră. Cu cât cresc dificultăţile 
interne în Franţa şi pericolul acţiunilor violente ale comuniştilor devine iminent, cu atât se 
desenează mai mult tendinţa spre dreapta. De Gaulle pare a fi rezervat, fie pentru cazul 
unui război, fie al unui conflict civil. 

Ca şi în Italia, încercările de tulburări comuniste dictate de Moscova sunt semn că în 
aceste două ţări extremiştii au fost debordaţi şi înfrânți pe tărâmul politic legal. Aceasta nu 
înseamnă că pericolul este înlăturat, căci în orice eventualitate, valul bolşevismului intern 
sau din afară ameninţă toată Europa de vest până la Atlantic. 

De aceea sunt mulţi cei care susţin că, în asemenea perspective, la noi va fi mai puţin 
rău în prima fază a ostilităţilor, fie ele pe faţă sau ascunse. 

Măsurile ce se iau la noi cu scop de distrugere a oricărui soi de rezistenţă burgheză sau 
ţărănească prin mizerie şi teroare, de a etatiza orice activitate comercială sau economică şi 
de a reduce lumea la alternativa de a se încadra la jugul comunist sau de a pieri de foame, 
sunt şi ele semne ale recunoaşterii implicite din partea Moscovei că n-a reuşit să atragă 
nicio fărâmă din populaţia românească. 

Sovietele cred că vor avea succes prin trupe de şoc, dar şi aici sper că se înşeală, căci la 
noi nu există o clasă muncitoare propriu zisă care din tată în fiu să fi lucrat în uzină şi prin 
mine, toţi fiind fii de ţărani, legaţi de pământ, care vor scăpa din mână când vor vedea că 
toţi ai lor ajung la sapă de lemn din ordinul ruşilor, ca şi a tuturor care conduc astăzi ţara în 
prăpastie. 

Mi se afirmă că şi în rândul comuniştilor de la noi, se observă o tot mai mare enervare, 
reflex al sentimentului de panică al Moscovei pe care chiar Laski l-a mărturisit, apelând la 
spiritul de înţelegere al laburiştilor englezi de a face toate sforţările spre a împiedica 
izbucnirea conflictului între Statele Unite şi Rusia sovietică. 

Note cominatorii americane peste note, mai ales după obrăznicia cu care s-au adus 
acuzări formale în procesul Maniu politicii imperialiste de la Washington. Până la judecarea 
recursului, tot lotul de condamnaţi a fost transferat la Galaţi, probabil pentru a fi mai în 
siguranţă în apropierea ruşilor. 

După dezorganizarea Externelor şi a Finanţelor, acum e rândul Magistraturii: până la 
sfârşitul lui februarie, orice magistrat poate fi mutat, retrogradat sau eliminat, fără nicio 
obligaţie în partea ministerului de Justiţie de a invoca măcar un motiv. Aud că Pătrăşcanu 
este depăşit şi că listele de comprimări sunt stabilite de sindicate. Se mai pretinde că 
Bodnăraş şi Gheorghiu-Dej sunt dominați şi lăsaţi în umbră de personalitatea Anei Pauker 
impusă de Soviete. 

în curând va începe procesul grupării lui Titel Petrescu, precum şi al celui de-al doilea 
grup de la ţărănişti, unde vor mai fi implicaţi şi alţi funcţionari de la Externe. Cred că nici lui 
Guţă nu-i este prea bine. 

26.11.47. Grevele se întind în Franţa, mai ales printre cheminots” şi guvernul 
Schuman va fi silit în curând fără îndoială să acţioneze dur faţă de menifestanţi. Cine va 
reuşi până la urmă e greu de prevăzut, însă pare sigur că de Gaulle se rezervă, fiind decis 
deocamdată să nu ia puterea, epuizându-se în mocirla unui război civil, adică ceea ce 
tocmai ar dori comuniştii. 

Conferinţa de la Londra s-a deschis sub auspicii cât se poate de pesimiste, considerate 
de comentatorul Harold Nicholson ca fiind încă mai negre decât la cea de la Moscova. 
Marshall a avut convorbiri serioase cu Bymes înaintea plecării, şi a declarat fără ambiguitate 
că s-a săturat de insolenţele sovietice şi mai ales de cele ale d-nului Vişinski. 

Cercurile gazetăreşti de aici, influențate de ceea ce transpiră la Moscova, se arată cât se 


poate de alarmate şi se aşteaptă la război. Alţii socotesc mai probabil, după terminarea fără 
rezultat a convorbirilor de la Londra, negocieri de pace separate cu Germania şi Austria, 
urmate apoi de injoncţiuni adresate Rusiei de a evacua zonele pe care le ocupă în aceste 
ţări. Asta ne-ar duce însă iar la amântri, tergiversări etc. până la formularea unui mandat pe 
care ONU l-ar da Statelor Unite, ceea ce ne-ar împinge cel puţin până spre toamna viitoare. 
Până atunci am avea destulă vreme să pierim de mai multe ori şi, odată cu noi, întreaga 
Europă. 

Guvernul nostru primeşte vizita celui de la Budapesta, care este găzduit în palatul 
Filipescu-Brâncoveanu de la şoseaua Jianu, în timp ce la Sofia, Tito e primit cu mult alai. Se 
spune că Tito şi Dimitrov vor sosi mai târziu la Bucureşti ca să întoarcă vizitele lui Groza. Tot 
mai vizibilă apare cimentarea sistemului de alianţe între sateliții Rusiei, brâul său de 
apărare spre Apus sau mai degrabă capetele sale de pod înaintate. 

4.12.47. Apăraţi de soldaţii ce păzeau Palais Bourbon, Parlamentul francez a votat 
cu 418 contra 183 ale comuniştilor, legea pentru apărarea intereselor ţării în contra 
grevelor. Se pare că acestea s-au redus în multe părţi, dar şi la căile ferate. 

Comuniştii îndârjiți au iniţiat o serie de deraieri cu victime şi pagube însemnate pe care 
caută a le pune în sarcina duşmanilor lor. Guvernul francez are dreptul să cheme sub arme 
80.000 rezervişti cu care speră să curme tulburările şi să restabilească ordinea. 

în chip cu totul neaşteptat la Londra, Molotov a propus ieri să se acorde fiecăruia din cei 
patru miniştri de Externe un răgaz de două luni pentru a pregăti câte un plan de tratat de 
pace cu Germania pe baza acordurilor de la Yalta şi Potsdam, însă Bidault care prezida 
şedinţa a protestat imediat, spunând că tocmai acesta e rostul actualei conferinţe şi deci o 
asemenea propunere i-ar zădărnici menirea. Molotov şi-a retras imediat propunerea, dar a 
Se mecanicii de locomotivă 

continuat, protestând împotriva admiterii participării Chinei la discutarea păcii cu Germania, 
spunând că rolul ei trebuie să fie rezervat chestiunilor din Asia. 

Presa engleză socoteşte că rostul propunerii sovietice era pur şi simplu de a mai câştiga 
timp, spre a vedea cum se vor desfăşura evenimentele din Franţa şi a se putea orienta mai 
uşor în consecinţă. 

Hotărârea ONU de împărţire a Palestinei în două state - toate ţările arabe sau 
musulmane, plus Cuba, în total 13 delegaţii votând contra - a stârnit un şir de tulburări şi 
ciocniri între populaţia evreiască şi cea arabă. Ca mama cea adevărată din judecata lui 
Solomon, arabii nu vor să audă de împărţeală. 

Sunt informat că ruşii concentrează la noi trupe cu echipament bogat în Oltenia şi pe tot 
malul Dunării, pornind o nouă serie de jafuri şi jecmăneli, ca în toamna şi iama 1944. 
Uneltele lor din guvern, Pauker, Luca, Teohari şi Dej, accelerează ritmul distrugerii metodice 
a oricărei posibilităţi de rezistenţă economică în ţară. Până în 3-4 luni, totul nu va fi decât 
jale şi ruină şi mulţi încep să nu mai creadă în perspectivele unui război. 

Pe de altă parte, la noi se grăbeşte Partidul unic al Comuniştilor şi al Social- Democraților, 
singurul ce va fi recunoscut oficial, graţie căruia ne vom trezi într-o bună zi cu moţiunea de 
alipire a ţării la blocul popoarelor slave, cu consecinţa consolidării legale a premanentei 
ocupaţii ruse în România. 

7.12.47. Aseară a circulat zvonul, azi încă neconfirmat că Regele s-ar logodi cu 
Anna de Bourbon-Parma, fata lui René şi a unei prințese daneze, nepoată a lui Sixt, pare-se 
frumoasă, dar săracă lipită. Numai să dea Dumnezeu să-i aducă noroc, cu neamul ei de 
pretendenți la exofle*...7 

La Londra, conferinţa a ajuns la un punct critic din cauza lui Molotov care se opune 
oricărui plan constructiv pentru Germania şi care se menţine la formule vagi şi nebuloase, 
ce reeditează doar pretenţiile de la Moscova, Yalta şi Potsdam, fără a voi să comunice 
măcar o cifră asupra pretențiilor de despăgubiri ruseşti. Marshall, care prezida, i-a dat 
termen până mâine să prezinte o formulă precisă şi concretă, fără de care o continuare a 
lucrărilor ar fi zadarnică. 

în Franţa, grevele încep a scădea, mulţi muncitori reîncepând lucrul sub protecţia poliţiei. 
Guvernul nu vrea să stea de vorbă cu Confederaţia generală a muncii (CGT), ci numai cu 


reprezentanţii diverselor sindicate în parte, iar preşedintele Auriol a refuzat o delegaţie a 
Confederaţiei care cerea retragerea legii contra grevelor. 

Ministrul francez de Interne a avut mare succes în Cameră când a declarat că toate 
măsurile au fost luate, dar că nu se va face apel la trupă, decât după ce vor fi epuizate toate 
celelalte mijloace legale. Aseară am auzit la radio că s-ar fi dat chiar ordin acestora (mulţi 
senegalezi în sudul ţării) să riposteze cu foc, în caz de agresiune din partea comuniştilor. 

M concedieri, descotorosire de cineva 

Un fapt însemnat este prezenţa acum în Franţa ca observator trimis de Marshall, a 
ambasadorului american Foster Dulles, care a declarat că vede cu bucurie cum poporul 
francez rezistă cu succes încercărilor de dezorganizare a ţării sale din partea străinilor, şi pe 
care Moscova îl prezintă ca pe agentul Statelor Unite. Pravda face spume, mai ales de când 
Dulles e la Paris şi de când fruntaşi de stânga părăsesc, rând pe rând, partida comunistă: 
după Blum, acum Jouhaux. 

Şi în Italia agresiunea de stânga a dat greş şi se spune că de Gasperi va constitui un nou 
cabinet cu caracter anti-comunist. 

Tito e sărbătorit la Budapesta unde a încheiat un tratat de amiciţie similar celui cu 
Bulgaria şi unde a declarat că greşesc cei care denunţă planul de constituire a unui bloc 
slav, deoarece Ungaria nu este o astfel de ţară. (Au avut maghiarii nevoie de certificarea lui 
Tito?). Să vedem dacă la Bucureşti, unde este aşteptat în curând, va face o declaraţie 
identică, sau dacă se va conforma teoriei moscovite că românii sunt un popor paleo-slav! 

în Palestina continuă tulburările, iar la Damasc şi Bagdad - manifestații violente în contra 
englezilor, ruşilor şi americanilor acuzaţi de a fi plănuit crima de împărţire a ţării. Se 
aşteaptă ca Liga Arabă să intre cu adevărat în acţiune în clipa plecării de acolo a trupelor şi 
a organelor de ocupaţie engleze, însă există unele divergențe de păreri, între care de pildă 
marele Mulftiu al lerusalimului care visează un stat palestinian arab şi Transiordania, al cărui 
guvern ar dori să-şi anexeze această ţară. 

Se pare că la Paris guvernul domină situaţia şi că acţiunea comunistă va fi înfrântă fără 
intervenţia lui de Gaulle, succesul său în alegeri nefiind deloc sigur, mai ales că necesitatea 
dizolvării Parlamentului nu e de fel necesară, acum că majoritatea face bloc în jurul lui 
Schuman. 

Negel s-a întors de la Londra destul de pesimist. E drept că acolo n-a putut vorbi cu 
nimeni: a stat la masă lângă Bevin fără a scoate o vorbă, el neştiind o boacă de engleză, iar 
acesta necunoscând altă limbă decât pe a sa. Spune că se aşteaptă la un compromis la 
terminarea conferinţei de la Londra, care bineînţeles ne-ar sacrifica pe noi, şi e convins că 
ne găsim în ajunul unor vremuri foarte grave pentru ţară. Să sperăm că nu exprimă decât 
propria sa convingere. 

Peste trei zile pleacă în Elveţia, întorcându-se de acolo cu Regele, poate logodit cu Anna 
de Bourbon-Parma (sau cu fata lui Leopold?). în orice caz, Regele nu va părăsi niciodată 
ţara, cu orice risc... 

9.12.47. Tonul hotărât al lui Marshall şi-a produs efectul; Molotov a venit ieri cu o 
formulă concretă pentru pacea cu Germania şi pentru reorganizarea ei economică, din care 
principalul capitol este pretenţia de 10 miliarde dolari ca reparaţii, plătibili în 20 ani. 
Adjunctul lui Bevin l-a respins din cauza enormităţii sumei. 

Ziarista McCormick a denunţat în New-York Times politica Moscovei care încearcă să 
încurce pe anglo-americani la Londra cu tot soiul de obiecţii imposibile privind Germania, 

în timp ce agentul său Tito organizează în ritm rapid imperialismul rusesc asupra Europei. 
Gazetara americană adaugă că Marshall, cu temperamentul său de militar, nu se va lăsa 
intimidat nici ameţit de jocul sovietic, ci va avea răbdarea să aştepte timpul necesar pentru 
completa dezvăluire a planului rusesc şi pentru înfrângerea căruia, va întrebuința la nevoie 
şi alte mijloace mai eficace... 


Din cele 2 milioane de grevişti la început, în Franţa au rămas mai puţin de un milion. Se 
anunţă că şi greva funcţionarilor publici a eşuat. Totuşi negocierile cu reprezentanţii 
muncitorilor n-au izbutit, ei continuând a cere mărirea salariilor. 

Guvernul de Gasperi este acuzat că sugrumă micarea comunistă; în regiunea Bari s-au 
găsit 60 jugoslavi, comunişti înarmaţi care au fost deportaţi pe insulele Lipari. 

Liga pan-arabă întrunită ieri la Cairo, a cerut a fi admisă să-şi spună cuvântul de 
protestare la Consiliul de Securitate împotriva împărţirii Palestinei. 

La noi, „guţiştii” rupti în două, îl exclud pe şeful lor, care a demisionat de frica lui Bejan, 
pe care-l dăduse afară anul trecut, iar „lupiştii” îl exclud şi ei pe dr. Lupu, care şi-a feştelit 
obrazul de pomană. 

în schimb, comuniştii desfiinţează barourile spre a nu mai accepta în colegiile avocaţilor 
decât pe cei puri, iar Pătrăşcanu modifică legea pentru pierderea cetăţeniei române, spre a 
pedepsi pe toţi cei care pleacă din ţară clandestin, pe cei care au refuzat să se întoarcă sau 
care, în străinătate fiind, iau atitudine în contra guvernului. 

Sovietele au contramandat negocierile proiectate pentru încheierea unui acord cu Franţa 
în urma măsurilor luate la Paris în contra agenţilor ruşi şi, ca urmare, toate delegaţiile ruse 
şi franceze emise pentru repatrierea propriilor supuşi, vor fi retrase. 

Ziarele elveţiene anunţă categoric promisiunea de căsătorie între Mihai şi Anne de 
Bourbon-Parma. 

12.12.47. în urma eşecului comuniştilor de a dezorganiza viaţa în Franţa prin greve, 
CGT a dat ordin să reînceapă lucrul, după făgăduiala guvernului de a acorda în mod 
provizoriu o mărire de salariu, care să asigure muncitorilor un minim de existenţă. 
Bineînţeles comuniştii prezintă această înfrângere ca un triumf şi anunţă că au încetat 
acţiunea pentru a se consolida, cu hotărârea de a reîncepe mai târziu o luptă şi mai 
îndârjită. însă „retragerea strategică pentru regruparea forţelor” este formula clasică a 
comunicatelor de război în cazul unei înfrângeri. ' 

Guvernul francez a luat o poziţie foarte fermă faţă de Soviete şi a respins nota Moscovei, 
acuzând-o formal de a fi uzat şi abuzat de delegaţia sa pentru repatrieri spre a momi o serie 
de cetăţeni francezi atraşi în Rusia, camuflaţi ca emigraţi ruşi şi cărora le refuză acum 
înapoierea în Franţa. La rândul său, delegatul francez în comisia de repatrieri din Rusia, 
colonel comunist de pe vremea maqu/s-ului care şi-a permis să susţină teza rusească, a fost 
suspendat. 

în Italia, grevele par să ia proporţii, dar guvernul e decis să nu cedeze. 

Marshall a cerut imperios lui Molotov la Londra să înceteze imediat transportarea în Rusia 
a producţiei germane din zona sovietică care se cifrează la 700 milioane dolari anual şi care 
reprezintă aproape suma pe care o cheltuiesc anglo-americanii în zonele lor, tot anual, 
pentru a asigura populaţiei locale un minim de existenţă. Aceasta înseamnă că ruşii se 
despăgubesc în Germania cu banii aliaţilor, sau, în caz contrar, riscă să transforme această 
ţară într-un haos economic permanent. Americanii fiind dispuşi acum să vorbească tare, să 
vedem în ce mod vor reacţiona ruşii după acest avertisment. 

Ruşii, secondaţi de scârba postului de radio-românesc, urlă în contra gauleiterului Dulles 
şi a fascistului Anders care, cu ajutorul naziştilor SS, ucide muncitorimea franceză. 

Belgradul denunţă acordul de repatriere încheiat cu Anglia. 

Guvernul nostru ridică în slăvi ajutorul dat de generosul popor sovietic, în timp ce-i acuză 
pe americani de a ne fi trimis grâu alterat care face ravagii în sânul populaţiei. 

Consiliul de Securitate a amânat sine die examinarea problemei Palestinei precum şi 
cererea de fi ascultată Liga Arabă în această privinţă. 

în acest timp, Parlamentul englez a decis că la 15 mai trupele britanice vor fi retrase din 
Palestina. 

După promulgarea noii Constituţii bulgare care dă drept de vot tinerilor de la 18 ani, 
premierul Dimitrov a demisionat şi tot el şi-a reconstituit imediat guvernul. 

Societatea americană „Care” ce trimite pachete cu alimente în 14 state din Europa 
înfometată, a hotărât suprimarea expedierilor în România, singura ţară ce nu-şi respectă 
obligaţiile luate în scris de Ralea la Washington, supunându-le taxelor vamale, şi ajungând 


chiar la arestarea delegatului său de la Bucureşti. 

Guvernul lui Gavan Sultaneh din Persia a demisionat în urma unui vot al Parlamentului. 
Să fie asta o contra-ripostă a Sovietelor?... 

14.12.47. Ultima şedinţă a conferinţei de la Londra a dat naştere unui schimb aspru 
de cuvinte din pricina unui nou pomelnic de invective aruncate de Molotov în faţa lui 
Marshall, Bevin şi Bidault, acuzându-i că ruinează economia Germaniei în zonele lor de 
ocupaţie prin pomparea cărbunelui şi a cherestelei şi prin acapararea pe nimic a 
principalelor ramuri industriale de acolo. Marshalll a ripostat că aceste acuze gratuite sunt 
de mult cunoscute şi că nu merită niciun răspuns, deoarece sunt destinate a fi auzite, nu ca 
argumente în conferinţă, ci ca propagandă în zona sovietică. Bevin a respins şi el asemenea 
absurdităţi şi jigniri, iar Bidault s-a mărginit a-l trata pe Molotov de mincinos. 

Bineînţeles că la Radio Bucureşti se arată că argumentelor impecabile ale ministrului rus, 
occidentalii n-au putut riposta decât prin insulte grosolane. 

în tot cazul, spre a evita o ruptură, cei patru au convenit să amâne întrunirea până mâine 
seara, spre a le da răgaz să pregătească întâmpinări scrise şi concrete. 

Comentatorul londonez socoteşte că miniştrii au acum de ales între a continua lucrările 
într-o atmosferă încărcată şi a le amâna pentru 2-3 luni. în ambele cazuri, situaţia 

este foarte regretabilă pentru noi, fie dând ruşilor răgaz să ne desființeze complet, fie 
abandonându-ne definitiv în spatele „cortinei de fier”. 

Presa americană prezintă problema politicii de azi a Statelor Unite care a pus capăt 
izolaţionismului său insular şi a luat, vrând-nevrând, locul Imperiului Britanic în treburile 
Europei, considerându-şi propriile graniţe la Stettin, Triest şi Suez, spre a împiedica 
dominarea continentului de către o singură putere imperialistă. 

în legătură cu planurile diabolice ruseşti, la noi se acreditează ideea că Tito ar fi destinat 
a coordona direct conglomeratul de state vasale de la apusul Uniunii Sovietice, într-un soi 
de federalism suigeneris. 

Precum se anunță, Bulgaria va fi complet părăsită de trupele ruseşti de ocupație, care se 
pare că s-ar instala la noi, năpădind Oltenia şi rechiziționând iarăşi spaţii în Bucureşti (blocul 
Leonida, restaurantele Athenee-Palace şi Capşa etc. spre a deveni cantine pentru 2000 
ofiţeri). 

Pe de altă parte, Truman anunţă că azi pleacă din Italia ultimul grup de trupe americane, 
prevenind că în caz de ameninţare a libertăţii sau a independenţei ţării, Statele Unite vor 
interveni imediat, conform cu angajamentul luat prin tratatul de pace. Tot azi, de Gasperi îşi 
va reconstitui cabinetul. 

Guvernul francez a răspuns unei a doua note sovietice, respingând acuzarea de a fi 
arestat şi maltratat cetăţeni sovietici şi arătând că s-a mărginit a trimite sub escortă până în 
zona sovietică din Germania pe delegaţii din comisia de repatrieri ce-şi depăşiseră şi 
încălcaseră mandatul primit. 

Bevin a adresat Chinei şi Rusiei note identice, comunicate spre ştiinţă şi Statelor Unite, în 
care arată nevoia urgentă de a începe preliminariile tratatului de pace cu Japonia şi 
susţinând că, pentru discuţii, vor trebui să renunţe cu toţii la dreptul de veto şi să se 
accepte ca deciziile să fie adoptate cu majoritatea de două treimi. Ca state cu drept de vot, 
propune să participe toate cele care au luat parte la războiul cu Japonia, cele ce au avut de 
suferit de pe urma ei şi cele cu interese în zona Pacificului. 

Sovietele au decis suprimarea cartelelor şi fixarea preţurilor, precum şi o reevaluare a 
rublei, prin schimbul a 10 ruble vechi contra unei ruble noi. 

18.12.47. După ruperea convorbirilor, conferinţa de la Londra a fost amânată sine 
die, dar de fapt s-a renunţat în mod hotărât la negocieri între cei patru miniştri de Externe, 
lăsându-se ruşilor deschisă portiţa pentru o aderare ulterioară la tratativele cu Germania şi 
cu Austria, în caz de încheiere a unor instrumente separate cu Statele Unite, Anglia şi 
Franţa. Molotov a plecat imediat, dar Bevin va face azi declaraţii în Cameră, în timp ce 
Marshall îşi va face raportul mai târziu. 

Punctele conflictului s-au concentrat, de o parte, în jurul acuzelor aduse occidentalilor de 
a pune bețe în roate unei Germanii unitare şi de cealaltă, refuzului ruşilor 

de a recunoaşte cât material din producţia curentă germană au sustras până în prezent. 
Epitetele cele mai jignitoare au fost curente pe tot parcursul lucrărilor. 

în paralel cu tensiunea de la Londra, în Italia şi în Franţa s-au desfăşurat evenimente spre 
confuzia comuniştilor. De Gasperi şi-a refăcut guvernul cu socialiştii şi democrat- creştinii, 
iar în CGT se produce o sciziune ca reacţie a acţiunii lui Jouhaux în rândurile muncitorilor de 
a regrupa sindicate independente de Confederaţia, care este înfeudată Moscovei. [...] 

De ieri, Tito se află la Bucureşti pentru a încheia un tratat similar celor cu Ungaria şi 
Bulgaria, în timp ce la Plovdiv, Albania şi Bulgaria au semnat un tratat asemănător. 

Capitala noastră îl aştepta de două săptămâni, împodobită cu lozinci şi oriflame, în 
speranţa înapoierii regelui Mihai care să-i facă o recepţie de şef de Stat. 

Aflând că Suveranul şi-a fixat data întoarcerii, Tito a pornit imediat spre Bucureşti, dar 
sper că Regele nostru va reuşi să-l păcălească şi că nu va fi aici nici măcar la plecarea lui 
Tito. 

Se pare că motivul esenţial al amânării plecării Suveranului din Lausanne este faptul că 
guvernul Groza întârzie să-i comunice consimţământul pentru căsătoria sa cu prinţesa Anna 
de Boubon-Parma. în culise s-a şoptit că această căsătorie devenise urgentă, din pricina 
unei blonde agente bolşevice, după care i se aprinseseră lui Mihăiţă călcâiele şi pe care 
slugoii noştri moscoviți nădăjduiau să-l facă s-o proclame soţie morganatică, spre a-l 
discredita în ochii ţării şi a-l obliga astfel să-şi ia mai uşor tălpăşiţa. 

Deocamdată, s-a pornit pe aici un nou val de abuzuri comuniste şi de arestări: se 
pretinde că toţrmembrii legaţiilor, instalaţi prin apartamente particulare, vor fi siliţi a se 
muta la hotelul Athenee-Palace până la construirea unui hotel special pentru străini, iar 
palatul Ştirbei de pe calea Victoriei a fost rechiziţionat pentru Apărarea Patriotică sau ceva 
asemănător. 

La graniţa ungară au fost arestaţi mulţi care încercau să părăsească ţara în mod 
clandestin, printre ei Ovid Sachelarie, nepotul lui Rădescu. (Mulţi dintre ei sunt evrei care 
blestemă acum pe Ana Paukerl). 

în Grecia, rebelii lui Markos au constituit un guvern democrat prezidat de Zahariadis, 
undeva prin munţii Pindului. 

Conferinţa Ligii Arabe din Cairo s-a terminat prin hotărârea de a lupta contra împărţirii 
Palestinei, prin menţinerea.de trupe de-a lungul graniţelor vecine pentru a facilita incursiuni 
de bande înarmate şi a susţine mişcarea de rezistenţă a arabilor din interior. 

în Siam, o lovitură de stat a adus la putere un guvern favorabil lui Tchang Kai-check. 

Dem. Ghika îmi afirmă că Moscova a trimis o nouă notă cu caracter oarecum ultimativ 
guvernului turc, pentru a-l întreba dacă şi când este dispus a retroceda Rusiei Erzerum, Kars 
şi Ardahan. 

https://biblioteca-digitala.ro / https://migl.ro 
534 

Dimitrie luraşcu 

Se pare că Tito deţine în prezent postul de secretar general al „Internaționalei 
Comuniste” după demisia lui Dimitrov, suferind de ciroză, ceea ce îi conferă locul imediat 
următor celui al lui Stalin. Se explică deci ca el să fie şeful suprem al „Federaţiei para- 
sovietice” din regiunile balcanică şi dunăreană. 

Neagoe Flondor crede că Regele a cerut lui Groza să-i garanteze unele din prerogativele 
sale regale şi că acesta ar fi refuzat, ceea ce explică întârzierea înapoierii sale în ţară. Alţii, 
că ar cere îndepărtarea Anei Pauker. Woras... 

20.12.47. S-a anunţat că aseară Regele a plecat din Lausanne spre ţară şi mulţi 
optimişti îşi închipuie că asta înseamnă victoria sa asupra guvernului în ce priveşte 
prerogativele sale şi, mai ales, a dreptului său de a desemna miniştrii de Interne şi de 
Război. Eu cred că mai degrabă s-a mărginit să aştepte plecarea lui Tito, care a părăsit azi 
noapte Bucureştiul după semnarea tratatului de alianţă, care în art. 3 şi 4 ne pune complet 
la cheremul politicii sovietice, dirijate de adjunctul lui Stalin, aici pe funcţia de gauleiter 
moscovit în zona Balcanilor. 


Timp de trei zile toată viaţa oraşului a fost paralizată de la statuia Aviatorilor până la b- 
dul. Regina Elisabeta sau chiar până la Dâmboviţa; circulaţia fost întreruptă zi şi noapte pe 
calea Victoriei, uneori chiar şi a pietonilor pentru că, sau Tito se odihnea în palatul Filipescu- 
Brâncoveanu, sau pleca undeva la dejun, la recepţie sau primea în piaţa Victoriei 70.000 (?!) 
manifestanți veniţi să-i asculte cuvântul pe sârbeşte. 

în tot acest timp lumea nu lucra, fabricile ca şi prăvăliile, băncile sau chiar tribunalul erau 
închise. Ceea ce înseamnă cu adevărat, pe de o parte libertatea de a sărbători pe un fiu al 
poporului, iar pe de alta, verificarea efortului regimului comunist care, ducând-o tot într-o 
petrecere, acumulează milioane de ore de muncă pierdute. 

Pentru noi, în tot cazul e mai bine că se întoarce Vodă, fie chiar de nu va reuşi să ne 
apere şi să ne susţină cu nimic. 

Aseară, Marshall s-a adresat poporului american, recunoscând că încercarea de 
conferinţă de la Londra a fost cea mai desăvârşită înfrângere a politicii de restabilire a păcii 
în lume, dar că nu sunt pierdute toate speranţele pentru menţinerea ei. 

în afara tonului agresiv al lui Molotov adoptat ca reclamă pentru populaţia germană, se 
zice că ruşii au ridicat până acum mai mult 7 miliarde dolari din cele 10, reclamate de ei ca 
reparaţii. Totdată, ei refuză o comisie pentru viitoarele graniţe ale Germaniei. 

Cererea de ajutorare a Europei supusă de Truman Congresului, comportă un plan pe 
patru ani cu o sumă totală de circa 17 miliarde dolari*. în afara celor 500 milioane dolari 
acordate în mod interimar Franţei, Italiei, Austriei şi Chinei, planul prevede în ordinea 
preferinţei Anglia, Franţa, Germania bi-sau tri-zonală şi Olanda. Nici vorbă de alte state, la 
est de linia Stettin-Triest. Americanii au aerul a ne fi abandonat complet, iar cei de aici 
vorbesc de posibilitatea unui război cu sovieticii peste... doi sau trei ani, căci până atunci nu 
speră a se ivi un motiv serios de conflict pe plan politic. 

Se pare că acţiunea lui Jouhaux a reuşit să rupă peste un milion de muncitori, care se vor 
constitui în sindicate independente, desprinse din CGT, care numără totuşi circa 6 milioane 
afiliaţi. 

* P.S. Truman cere ca pentru primele 18 luni, să se acorde 6,8 miliarde dolari, acţiunea 
urmând a funcţiona începând cu 1 aprilie 1948. 

25.12.47. Atmosfera din ce în ce mai lipsită de orice rază de speranţă face, pentru 
fiecare, ca acest Crăciun să fie prilej de temeri tot mai întemeiate şi ca ultimele iluzii să se 
volatilizeze în sufletele optimiştilor celor mai îndărătnici. Aşa cum merg lucrurile, suntem 
abandonaţi în zestrea Sovietelor, în contra cărora nu se arată niciun semn de acţiune 
ofensivă a americanilor. 

Regele s-a întors din Elveţia quasi-logodit, fără a fi aflat precis dacă guvernul şi-a dat 
consimţământul. 

A doua zi chiar, a fost nevoit să primească jurământul lui Bodnăraş în calitatea de 
ministru de Război, „tehnicianul politic al comuniştilor” precum îl numeşte Radio Londra. 
Sunt unii care pretind că acesta e o capitis deminutio” fiindcă este scos din rolul de 
conducător efectiv al guvernului ca subsecretar la Presidenţie, deci zvonul că a fost 
încălecat de echipa Luca-Ana Pauker pare a prinde consistenţă. 

Pentru 25 ianuarie, s-a anunţat un recensământ general al populaţiei, cu care ocazie se 
va face şi statistica proprietăţilor agricole şi a clădirilor; acest lucru ascunde desigur o 
revizuire a pământului rămas „bestiilor moşiereşti” şi o foarte probabilă rechiziţionare a 
locuinţelor, acolo unde nu se vor găsi destule persoane prin odăi. 

Prevăd că în curând, ţinând seama şi de lipsa tot mai acută de numerar, nu vor mai 
putea trăi în ţara noastră decât cei ce vor avea leafă şi vor primi cartele de la stat. 

în urma votului Parlamentului panamez care a respins proiectul guvernului de a reînnoi 
tratatul de amiciţie cu Statele Unite, guvernul american a hotărât să-şi retragă imediat 
trupele cantonate în 14 baze de pe cuprinsul Republicii şi să le restrângă de-a lungul 
canalului, care va rămâne mai departe sub autoritatea Statelor Unite. 

Comisia Naţiunilor Unite pentru Indonezia a propus o linie de demarcaţie între armata 
olandeză şi ce a rebelilor în vederea stabilirii unui armistițiu. 

Constituirea guvernului Markos în nordul Greciei, este denunţat de guvernul de la Atena 


la New-York, ca pe o acţiune a Kominform-ului, procedând la arestarea mai multor fruntaşi 
comunişti, printre care şi câţiva miniştri, aşa precum de altfel o şi anunţase. 

Şeful Partidului Democrat-Creştin din zona sovietică a Germaniei a fost înlăturat de ruşi, 
însă declară că el se va menţine totuşi la Berlin la conducerea partidului său. 

Noul proiect anti-inflaţionist a fost votat la Paris în ciuda celor 183 voturi contra ale 
comuniştilor. Prevede reducerea cu 150.000 a numărului funcţionarilor publici şi putinţa de 
a 
23 retrogradare 

achita unele impozite prin subscrierea la un împrumut intern nou lansat, care aduce o 
dobândă de 3%. în schimb, bugetul alocă 29% cheltuieli pentru armată. 

Noul lot de ţărănişti acuzaţi de a fi facilitat încercarea de fugă de la Tămădău au fost în 
parte condamnaţi la pedepse uşoare de câteva luni. 

26.12.47. Unele capitole din cartea lui Bymes Speaking Frankly, în special sfârşitul 
celui intitulat „A course of action”, ar trebui să ne dea speranţe că americanii nu ne vor 
părăsi în voia ruşilor şi că, după severe avertismente, vor pomi la executare în numele 
Chartei Naţiunilor Unite. 

Luptele din China au luat o nouă amploare, comuniştii ameninţă serios Mukden şi unii se 
întreabă dacă nu acolo va izbucni conflictul. Alţii vorbesc că Tito pregăteşte o lovitură la 
Triest. 

Ministrul Italiei la Stockholm, Bellardo Ricci a fost ucis în clădirea Legaţiei cu lovituri de 
foarfece de către un italian nebun, scăpat dintr-un ospiciu. 

28.12.47. Rebelii lui Markos, cu ajutoare sosite din Albania, atacă micul orăşel 
Konitsa la 12 km de graniţă şi toată presa anglo-americană urlă în contra primejdiei 
comuniste înarmată de peste hotare, cu toate că se pare că trupele guvernamentale 
domină situaţia. 

Probabil că de acum înainte, americanii sunt hotărâți a nu mai suporta aceste „cold 
wars" ale ruşilor şi că au de gând să-şi dovedească propriilor ochi existenţa agresiunii. De 
aceea, acum se vorbeşte de ajutoarele primite din Albania şi de comunicatele lui Markos 
care sunt difuzate de postul de Radio Belgrad. 

Guvernul jugoslav cere să i se livreze spre a fi judecaţi doi criminali de război italieni care 
au terorizat Slovenia: generalul Orlando, numit de curând secretar general la ministerul de 
Război, şi un altul, care e subsecretar de stat la Interne. 

Să fie adevărat că Tito are de gând să pornească o acţiune asupra Triestului, unde văd că 
se tot amână rezolvarea problemei guvernatorului? 

Caraghioşii de la noi, cer şi ei extrădarea lui Horthy din zona americană a Germaniei. 

leri la Varşovia au fost condamnaţi mai mulţi polonezi, dintre care unii la moarte, pentru 
fapte de spionaj în contul misiunilor britanică şi americană de acolo. 

Iranul este acuzat de a fi devenit unealtă a americanilor. Unde va crăpa buba? 

în chestiunea grevelor din Italia, Sovietele acuză pe faţă Vaticanul de a înarma bandele 
fasciste. 

30.12.47. Henry Wallace, care acum 18 luni a fost silit să demisioneze din guvernul 
american, a vorbit ieri în calitate de candidat la presidenţia unui al treilea partid, care 
preconizează o politică de pace cu Sovietele, unica soluţie în stare să asigure liniştea 
Statelor Unite; căci, aşa cum au pomit-o Truman şi Marshall în numele democraţilor şi al 
ge manifestări de „război rece’ 

republicanilor, ei împing la ruperea Europei în două şi la un nou război pentru generația 
noastră, pregătind încă un altul celei viitoare. 

Alaltăieri a murit la Alexandria în Egipt Victor Emmanuel de Savoia la vârsta de 79 ani. 
Presa de dreapta şi chiar cea independentă se închină cu respect în faţa sicriului său, 
declarând că Istoria îl va judeca, dar că oricine trebuie să-i recunoască devotamentul faţă 


de Patrie. 

Anglia a încheiat cu URSS un acord comercial pe termen scurt, rămânând ca până în mai 
viitor să se înceapă negocieri pentru unul pe termen lung. în cel actual se prevede livrarea 
de către ruşi de cereale pentru nutreţ, contra maşini şi utilaje. S-a admis totodată ca 
creanţele englezeşti de împrumut-închiriere de pe vremea războiului să fie achitate în 
termen de 15 ani, urmând ca dobânda redusă de la 2% la 1%, să curgă începând peste 
patru ani. Radio Moscova însă minte şi anunţă că aceste datorii au fost pur şi simplu 
suprimate. 

Anthony Eden, însoţit de fratele său, a sosit acum trei zile la Roma unde a vizitat pe 
Sforza şi pe de Gasperi. leri s-a oprit la Atena unde a văzut pe regina Frederika şi pe 
Tsaldaris. Regele Paul este încă suferind de pe urma febrei tifoide, dar buletinele de 
sănătate sunt mai satisfăcătoare. 

Acum Eden este în drum spre Teheran unde se duce pentru interese anunţate a fi de 
ordin ... comercial (1). Această călătorie în toiul sărbătorilor e foarte semnificativă, ştiut fiind 
că americanii duc o politică strânsă cu Churchill şi că, în caz de conflict, acesta ar fi 
desemnat să formeze un cabinet de uniune naţională. 

Un alt semn este şi aprecierea lui Truman că, în cazul recunoaşterii guvernului Markos de 
către alte state, gestul ar putea fi considerat ca un act de agresiune. Pe de altă parte, 
comisia pentru Grecia care a fost la Salonic în zona Konitsa şi-a redactat raportul, arătând 
că o asemenea recunoaştere ar periclita pacea. 

Dar până atunci, lovitura de măciucă la noi în ţară: astăzi a abdicat Regele pentru el şi 
toţi urmaşii săi, socotind că normele constituţionale în virtutea cărora domnea, nu mai 
corespund actualei stări de lucruri, sociale, politice şi economice şi renunţă la toate 
prerogativele regale. în consecinţă, guvernul a proclamat imediat Republica Populară 
Română, urmând desigur ca Parlamentul să consfinţească noua formă a statului şi să aleagă 
preşedintele Republicii, care precum se zvonise mai de mult pentru o asemenea 
împrejurare, ar fi Sadoveanu. Se vorbeşte, de asemenea, de Ralea la Externe şi Ana Pauker 
la Interne. Rămâne de văzut dacă Regele a făcut-o silit de către cei de aici, sau dacă lucrul 
fusese convenit dinainte la Londra. 

în acest caz dacă pleacă, va forma imediat un guvern în străinătate... 

31.12.47. Din felul în care s-a desfăşurat întreaga farsă a abdicării, reise clar că totul 
fusese dinainte pregătit de guvern, care a sperat în acest chip să compromită complet 
persoana Regelui. 

Caietul IX. în raiul sovietic 

De altfel, nici nu şi-au ascuns jocul: cu câteva zile înainte, Radio Bucureşti s-a trezit să 
reproducă pasaje din raportul lui Gheorghiu-Dej la conferinţa comunistă de la Varşovia, 
publicat apoi în organul Kominform-ului din Belgrad, în care, pentru prima oară, îndrăzneşte 
să atace formal şi direct persoana Regelui, acuzându-l de a se fi opus timp de cinci luni 
recunoaşterii guvernului Groza. Apoi, înlăturarea unor generali de la posturi de comandă 
(astfel, pe gen. lonaşcu de la Statul Major l-au şi arestat, dimpreună cu vreo 40, pare-se) şi 
numirea la ministerul de Război a trădătorului spion Bodnăraş, spre a putea ţine în cătuşe 
întreaga oştire, în cazul în care ea ar îndrăzni încercarea vreunui gest în favoarea 
Suveranului (regimentul de gardă a fost consemnat şi dezarmat sub directa supraveghere a 
unităţilor de poliţie ruseşti). 

în ziua de ieri, Mihai care se afla la Sinaia pentru a petrece acolo Anul Nou, a fost chemat 
pe neaşteptate la Bucureşti, unde fiecare din suita sa, pe măsură ce sosea, era arestat şi 
izolat în palatul Elisabeta, de la Şoseaua Kisseleff. 

La fel au procedat şi cu Regele, care la ora 3 p.m. a fost silit să semneze actul de 
abdicare, iar la ora 7 seara, adică peste patru ceasuri, se aflau la Bucureşti şi se întruneau 
la Cameră 295 deputaţi. Ei votează în unanimitate proclamarea Republicii Populare Române 
(RPR) şi aleg un Consiliu de Stat (prezidiu al Republicii) în persoanele lui: Parhon, 
Sadoveanu, Voitec, Stere şi Niculi, care depun un soi de jurământ în faţa Parlamentului şi 
care primeşte apoi la rândul său jurământul de credinţă al noului guvern Groza. 

Declaraţii ale lui Groza că fostul Suveran este absolut liber să plece din ţară cu suita sa, 


sau să rămână mai departe aici şi eventual să se întoarcă. Averea Coroanei trece în 
patrimoniul statului şi nimeni nu se va atinge de proprietăţile particulare ale Regelui. 

Se vorbeşte de Elveţia şi că regina Elena va fi însoţită de Vergotti, despre care s-a şoptit 
că ar mai şi juca un rol dubios ca agent informator al taberei adverse. 

în străinătate, abdicarea Regelui a îndurerat pe toată lumea, cunoscută fiind acţiunea sa 
de la 23 august care a grăbit cu cel puţin şase luni sfârşitul războiului, fapt recunoscut şi de 
ruşi prin acordarea supremei lor decoraţii, ordinul „Victoria”, dar n-a surprins totuşi pe 
nimeni, căci suprimarea Monarhiei în România, care era ultimul obstacol în calea înfăptuirii 
federalizării sovietice a Europei din spatele cortinei de fier, face parte din planul ştiut de 
expansiune imperialistă a Kremlinului. 

Lumea este prăpădită la noi. Nu întâlnesc decât figuri întunecate, suflete îngrozite dar 
uneori şi cu voinţă îndârjită. Printre funcţionarii obligaţi a depune în 24 ore noul jurământ, 
mai toţi îl fac cu reservatio mintalis”” şi mormăie ceva neînțeles în faţa autorităţilor. Li se 
cere să declare în scris ce părere au cu privire la abdicarea Suveranului, deci un soi de 
plebiscitare a Republicii. 

SS reținerea în gând 
https://biblioteca-digitala.ro / https://migl.ro 
Jurnal politic 1939-1950 

539 

Ticăloşii de la guvern aruncă acum noroiul sufletelor lor murdare asupra acestui copil al 
suferinţei, numindu-l pe „Mihai de Hohenzollem-Sigmaringen”, demn urmaş al înaintaşilor 
săi străini, aduşi în ţară de oligarhia moşierească spre a le permite să obijduiască poporul 
muncitor şi spre a-şi agonisi averi din bogăţiile ţării, cointeresaţi în toate afacerile 
negustoreşti ale acestei oligarhii. 

Din Grecia vine ştirea că trupele monarhiste domină situaţia şi că rebelii sunt înghesuiți 
în colţul graniţei spre Albania, pe teritoriul căreia s-ar şi da lupte. 

Guvernul Statelor Unite a făcut demersuri la Sofia, Belgrad şi Tirana, atrăgând şi el 
atenţia că o recunoaştere chiar de fado a guvernului Markos ar constitui un act de 
agresiune. Şi comitetul interimar de la New-York (în contra căruia au urlat atît de mult ruşii), 
socotind că nu se mai poate spera într-o soluţie paşnică a conflictului din Grecia, ar fi propus 
convocarea Adunării Generale ONU. 

Trist şi îngrijorător sfârşit de an. Toată nădejdea, în Dumnezeu de sus ne-o punem. 
Suprema salus esto nulla sperare salutem.58 
1948 

1.1.48. Fel de fel de zvonuri circulă acum la noi. S-a zis că din ordinul lui Tito, pe care 
Groza îl numeşte „scumpul nostru mareşal” s-ar fi cerut lui Lascăr echiparea şi mobilizarea 
a două divizii, spre a fi trimise pentru instrucţie în Jugoslavia, şi de acolo pentru a lupta în 
Grecia. Generalul ar fi refuzat, arătând că aceasta este în contradicţie cu prevederile 
tratatului de pace şi că din această cauză a fost debarcat. 

Pe de altă parte, pentru prima oară în analele istoriei politice, ministrul de Interne anunţă 
(la radio, de 1 ianuarie) că, pe lângă armata ţării, există o întreagă organizare militară de 
unităţi care aparţin direct de acest minister. S-a mai zvonit că Regele este împiedicat a 
pleca din ţară şi unii pretind că ar fi vorba să fie trimis a se instala în... Crimeea. Domiciliu 
forţat ca ostatic al ruşilor?... 

Se vor mai lăsa încă multă vreme americanii duşi de nas? Un vechi proverb indian spune 
„Fool me once, shame you; fool me twice, shame me”. 

3.1.48. O rază de bucurie mi-a dat Radio America, reproducând declaraţiile lui Rădescu 
care taxează proclamarea Republicii ca o infamă impostură, contrară tradiţiei monarhice şi 
voinţei întregului nostru popor, pusă la cale de trei cetăţeni sovietici: Ana Pauker, Lukacz 
Laszlo (alias Vasile Luca) şi Bodnarczuk (alias Emil Bodnăraş). 
3g La altceva decât în salvarea divină nu mai putem spera. 

SS „De mă înşeli o dată, ruşine fie; de mă înşeli a doua oară, ruşine mie.” 

în ziarul New-York Times din 1 ianuarie se expune cu precizie, minut cu minut, felul în 


care s-a ticluit răsturnarea Regelui: dezarmarea din ajun a regimentului de gardă, ocuparea 
cu trupe şi tancuri a împrejurimilor palatului Elisabeta, izolarea celor ce locuiau acolo ca să 
nu poată da de ştire la Sinaia, chemarea Suveranului la Bucureşti, prezentarea lui Groza la 
ora 9.30 dimineaţa cu actul de abdicare gata făcut, ameninţarea cu suprimarea dacă nu 
semnează, discutarea până la ora 13,30 a condiţiilor de plecare din ţară şi apoi comedia 
bufă din dealul Patriarhiei. 

Mărturisesc că mă temusem ca în Apus să nu se fi socotit evenimentul ca o slăbiciune a 
Regelui şi ca o totală lipsă de reacţie a unui popor care n-ar mai merita să fie ajutat. N-a fost 
aşa! Lumea ştie azi că Mihai n-a abdicat pe argumentul opoziţiei guvernului faţă de planul 
său matrimonial (precum ar vrea să acrediteze zvonul scârbele de la putere), ci pentru 
refuzul său de a trimite trupe în Jugoslavia cu scopul de a lupta în Grecia şi de a recunoaşte 
guvernul lui Markos. 

O altă dovadă a planului dinainte hotărât e faptul că amicul meu G., a fost în ziua de 29 
decembrie la Sadoveanu acasă (instalat în apartamentul directorului Camerei deputaţilor) şi 
că acesta, contrar obişnuitului său mutism, a vorbit de facilităţile ce vor fi făcute Regelui 
pentru a părăsi ţara şi de mijloacele financiare cu adevărat regeşti ce i se vor pune la 
dispoziţie. 

La Moscova s-ar fi exprimat o oarecare nemulţumire pentru graba pusă în înlăturarea 
Monarhiei din România. De altfel şi eu socotesc acest gest ca o greşeală, dovedind starea 
de enervare a comuniştilor, şi în politică sau în istorie, greşelile nu se iartă. Se vor mai ivi şi 
altele. 

Statele Unite au încheiat cu Franţa şi Austria (în curând o vor face şi cu Italia) acordurile 
relative la ajutorul financiar. 

Proiectul guvernamental francez de stabilizare, prevăzând supra-impozite de 150 
miliarde franci, a fost retras din cauza opoziţiei atât a comuniştilor cât şi a dreptei; se va 
prezenta un nou proiect cu economii de 125 miliarde franci pentru care se va cere votul de 
încredere al Adunării Naţionale. 

Sovietele pretind că jocul american este o cât mai mare devalorizare a francului, pentru 
a acapara astfel cât mai eftin bogăţiile franceze. 

în Grecia, guvernamentalii au făcut joncţiunea cu trupele asediate de şapte zile la 
Konitsa, respingând pe rebeli spre Albania, de pe graniţa căreia artileria continuă să tragă. 
Mişcări de surprindere mai sunt încercate şi asupra altor localităţi: una la nord de Salonic 
unde au incendiat gara şi alta în sudul ţării, unde au pătruns până în centrul oraşului. 

Excesele iudeo-arabe continuă în Palestina. Două vase transportând de la Burgos 15.000 
emigranţi clandestini au fost conduse de englezi în Cipru, după ce guvernul panamez a 
refuzat să le recunoască legalitatea pavilionului arborat. 

Churchill s-a îmbolnăvit la Marrakech unde se află pentru terminarea primului său volum 
de memorii, iar soţia şi medicul curant au plecat cu avionul pentru a-i acorda îngrijiri. 

Cu toată ostenela ce-şi dau autorităţile, trâmbiţând entuziasmul populaţiei şi răsunetul 
măreţei înfăptuiri a proclamării Republicii, ecoul produs în popor este nul şi lumea continuă 
a scâşni din dinţi. Ca măsură de siguranţă şi spre a para la orice eventualitate, de câteva 
zile încoace bubuie necontenit muniţiile ce se aruncă în aer în unităţile militare din jurul 
Capitalei. 

Londra anunţă astă seară ştirea că Regele părăseşte astăzi ţara pentru a merge în 
Elveţia unde a cerut să fie găzduit temporar. Bineînţeles, niciun comunicat oficial la noi în 
această privinţă din partea guvernului-fantoşă, care nu încetează în schimb a descrie 
bucuria „poporului suveran” care ţopăie hore şi trage beţii mai prin toate cartierele 
mărginaşe... 

Patru vase americane din Mediterana vor avea echipajul completat cu infanterie marină, 
având acum „the opportunity” pentru a mai face manevre... 

4.1.48. Regele a plecat aseară de la Sinaia cu un tren special spre Elveţia, însoţit de 
Regina-mamă Elena şi de suita sa. Străinii de la noi au stat cu inima sărită până ce l-au ştiut 
plecat. 

Sărbătorindu-şi aniversarea de 65 ani, Attlee a acuzat la radio politica Sovietelor: în 1848 


socialismul s-a ridicat împotriva despotismului Regilor şi împăraţilor; în 1948 democraţia 
trebuie să lupte împotriva dictaturii statului colectivist, în care o infimă minoritate 
terorizează masele şi calcă în picioare libertăţile individuale. Spre a atenua atacul, adaugă 
însă că Anglia stabileşte un echilibru între dictatura sovietică şi stăpânirea americană a 
capitalismului. 

La 1 ianuarie a intrat în vigoare noua Constituţie a Italiei şi preşedintele de Nicolo s-a 
instalat la Quirinal. 

La 4 ianuarie noua Republică a Birmanie! a devenit independentă ieşind din rândul 
naţiunilor britanice. 

Marţi se va întruni Consiliul de Securitate spre a examina problema conflictului dintre 
India şi Pakistan. 

Astă seară, Radio America anunţă că trenul special al Regelui a trecut prin Budapesta, 
având o suită de 30 persoane. 

Ministrul cehoslovac al Comerţului Exterior a făcut foarte curioase declaraţii unui gazetar 
american, arătând că planul de ajutorare a Europei va folosi indirect şi statelor care nu l-au 
semnat şi că printre ele ţara sa este gata a contribui la reuşita lui. 

La St. Etienne, de Gaulle a vorbit în contra comunismului, preconizând un nou sindicalism 
format pe întreprinderi de muncitori şi patroni, care amineşte de corporatismul mussolinian 
şi de programul de refacere al statului al lui Pétain. 

Caietul IX. în raiul sovietic 

La congresul Partidului Comunist italian, Togliatti a ameninţat că având armele în mână, 
comuniştii îşi vor apăra drepturile, iar la Paris, Duclos acuză pe americani că urmăresc 
inflaţia şi devalorizarea maximă a francului, spre a pune mâna pe industriile ţării. 

Atentate cu bombe la Jaffa şi lerusalim din partea unor evrei care au produs multe 
victime printre arabi. Aceştia se vor răzbuna desigur tot atât de crud. 

„Mica Adunare” se va întruni azi la New-York, cu excepţia Sovietelor şi a slugilor lor şi va 
rămâne în sesiune până în septembrie, cu dreptul de a se ocupa de orice chestiune adusă în 
faţa Adunării Generale, sau pe care Consiliul de Securitate nu o va fi putut rezolva. 

5.1.48. La sosirea trenului regal în Elveţia, o persoană din suită a anunţat că Regele va 
face mâine declaraţii oficiale relativ la abdicarea sa forţată. A precizat că Bodnăraş se 
întorsese cu trei zile înainte de la Moscova cu instrucţiuni precise în această privinţă. A mai 
spus că Regele nu şi-a modificat întru nimic intenţiile sale matrimoniale. (Primire entuziastă 
la Lausanne). 

Cu o foarte slabă majoritate, cabinetul Schuman a obţinut azi votul de încredere asupra 
celor cinci chestiuni puse în legătură cu proiectul de lege anti-inflaţionist. Cele 270 voturi 
contra, dovedesc că pe lângă cei 183 comunişti, s-au mai opus şi deputăţii dreptei. 

în Italia s-a constituit un front de dreapta cu liberali, monarhişti şi democrat-creştini în 
contra primejdiei comuniste. 

Konitsa e complet degajată de ameninţarea rebelilior; regina Frederika s-a dus la lanina 
să îmbărbăteze trupele. 

Azi s-au întrunit 51 din cele 57 delegaţii ale comitetului interimar (Mica Adunare), fără 
reprezentanţii Rusiei, Ucrainei, Bielorusiei, Poloniei, Cehoslovaciei şi Jugoslaviei care o 
boicotează, spre a lua în discuţie problema dreptului de veto al celor cinci mari puteri. 

Guvernul italian a respins cele trei propuneri pentru funcţia de guvernator al Triestului 
prezentate de jugoslavi, iar cel de la Belgrad a respins două din cele trei candidaturi 
înaintate de Roma. 

Se zvoneşte că o conferinţă militară americană la care a participat şi Montgomery, ar 
avea ca scop întocmirea unui raport confidenţial ce urmează a fi prezentat Congresului. 

Cluburile „Jockey” şi „Automobil” de la noi au fost închise, sub cuvânt că se joacă acolo la 
noroc bietul bridge sau belotte ... Yachtul regal „Luceafărul” a fost confiscat şi s-au publicat 
injurii la adresa Regelui, care-şi întreținea luxul din sudoarea şi mizeria poporului. 

7.1.48. Azi intră în vigoare noua lege anti-inflaţionistă în Franţa, urmând a se aplica 
majorări de preţuri şi de impozite. 

La congresul comuniştilor de la Milano, Thorez a condamnat guvernul francez, sluga 


americanilor, iar CGT a lansat anatema asupra grupării lui Jouhaux. 

La Albany, în statul New-York, sindicatul CIO care numără peste un milion de membri, a 
respins candidatura lui Henry Wallace, pe care-l denunţă ca anti-democrat şi anti-progresist. 

Discutând măsurile de stabilizare a rublei, presa din lumea întreagă le consideră ca o 
mărturisire a falimentului programului economic şi financiar al Sovietelor. Ele sunt asemuite 
cu bancruta din Germania de după primul război mondial. De altfel, informaţii primite direct 
din Rusia arată că mizeria creşte acolo văzând cu ochii şi că vânzarea pe cartele a fost 
desfiinţată fiindcă nu se mai găseşte mai nimic de vânzare. De aceea, cei care răspândesc 
acest zvon, pretind că dacă americanii ar şti să vorbească cu hotărâre ruşilor, aceştia ar 
ceda pe toată linia. 

Să vedem ce va spune azi Truman Congresului. în ce priveşte planul Marshall care 
prevede credite de 17 miliarde dolari pe timp de patru ani pentru ajutorarea Europei, 
senatorul Vandenberg a obiectat că actualul Congres nu-şi poate lua angajamente pe un 
termen ce depăşeşte propriile sale atribuţii, aşa că va rămâne probabil să se ratifice numai 
prima tranşă a proiectului, care însumează 6,8 miliarde dolari pe următoarele 15 luni. 

Cu ajutorul american, guvernul grec îşi va mări forţa armată până la 150.000 oameni. 
Corespondenţii străini au dovezi că artileria rebelă trage asupra Konitsei de pe teritoriul 
albanez şi că bandele puse pe fugă se retrag peste graniţă ca să se refacă. Rămâne de 
văzut dacă şi în ce mod se va putea pune chestiunea recunoaşterii lui Markos ca guvern al 
Greciei, sau măcar ca beligerant. 

în China, comuniştii continuă a înregistra succese; se spune că acum deţin sub 
autoritatea lor aproape o treime din teritoriul şi din populaţia ţării. 

La noi circulă diverse zvonuri în legătură cu detronarea Regelui: unii ajung chiar a spune 
că semnătura de pe actul de abdicare a fost falsificată. S-a mai zvonit că la trecerea 
frontierei, tot trenul a fost cotrobăit şi că s-au reţinut o serie de obiecte (între altele pânzele 
lui El Greco), aşa că Regele soseşte în Elveţia complet lipsit de mijloace. Ar fi deci la 
absoluta discreţie a celor din ţară, care pândesc să-i taie subsidiile imediat ce ar cuteza să 
vorbească. 

Cu toate presiunile lui Savel Rădulescu, el a fost şters de pe listă şi aud că Regele n-a 
insistat să-l ia cu el. Ileana va trebui şi dânsa să plece cu cei şase copii şi aici i s-au cam 
sechestrat toate bunurile. De asemenea va pleca şi Elisabeta cu întrega familie Scanavi. 

8.7.48. Truman a cerut urgenţa pentru discutarea planului Marshall care trebuie să intre 
în vigoare în aprilie acest an şi să se extindă până în iulie 1952. Pe baza calculelor făcute, 
sunt temeri că produsele în natură cerute de statele europene nu vor putea fi livrate în 
întregime: astfel cantitatea de 30 milioane tone cereale prevăzute pentru anul curent, n-ar 
putea depăşi 19 milioane tone. Pe de altă parte, Preşedintele cere credite de 50 miliarde 
dolari pentru dezvoltarea economiei americane şi prevede mărirea impozitelor pentru 
veniturile mari şi degrevarea celor mici, precizându-se că salariul minim trebuie fixat la 75 
cenţi/oră. 

în legătură cu situaţia internaţională, Truman cere votarea legii serviciului militar 
obligatoriu, explicând că numai bazându-se pe o forţă militară puternică, Statele Unite vor 
Caietul IX. /n raiul sovietic 
https://biblioteca-digitala.ro / https://migl.ro 
544 
Dimitrie luraşcu 
reuşi să facă a triumfa ţelurile lor de pace. El adaugă că ajutoarele acordate Greciei şi 
Turciei vor feri aceste ţări de ameninţarea ce le pândeşte şi îşi exprimă speranţa că se va 
ajunge la stabilirea şi aplicarea tratatelor de pace cu Germania, Austria, Japonia şi Coreea, 
unde americanii întreţin acum o armată de ocupaţie. 

Parlamentul brazilian a propus ca niciun comunist să nu mai poată fi ales deputat sau 
numit în vreo funcţie publică. 

Marshall a cerut Congresului să voteze în întregime planul, pentru a putea fi aplicat 
începând cu 1 aprilie; altfel tot vestul Europei riscă a cădea sub dominaţia unor state 
polițienești. 


Lucru destul de interesant: Şerbescu, foarte precaut până acum, mi-a mărturisit că până 
în primăvară are credinţa că se va răsturna căruţa. Mi-a adăugat că o duce foarte greu cu 
gazeta, căci e veşnic învinovăţit că nu e destul de „roşu”. 

10.1.48. Ministrul de Război grec care speră în curând să înfrângă bandele rebele, 
recunoaşte că numărul acestora se ridică la 20.000 oameni, instruiri, înarmaţi şi îngrijiţi pe 
teritoriile statelor învecinate din preajma graniţelor elene. Ministrul Statelor Unite la 
Bucureşti a adresat un protest în contra constituirii unui comitet român pentru ajutorarea 
rebelilor greci. 

Legea talionului se aplică în Palestina cu mare înverşunare reciprocă de către arabi şi 
evrei. Trupele britance au fost silite să împrăştie o bandă de 600 arabi ce trecuseră graniţa 
din Siria, iar reprezentantul englez la Damasc a protestat cu acest prilej faţă de guvernul 
sirian. 

O delegaţie guvernamentală condusă de Vasile Luca a plecat la Moscova pentru a 
încheia un nou acord economico-financiar cu Sovietele. 

Se aşteaptă în curând vizita la Bucureşti a lui Dimitrov. 

La New-York şi într-un port vecin s-au descoperit 130 tone explozive puternice, furate de 
la armata americană, ce urmau a fi expediate în Palestina. 

în ziarul Times, Vansittard declară că Anglia nu va mai comite greşeala din 1938 de la 
Munchen şi că va apăra cu toate mijloacele independenţa Greciei. 

Ambasadorul american la Londra Douglas, care a fost desemnat a administra întreaga 
operă de ajutorare a Europei conform planului Marshall, a arătat Congresului sumele 
necesare fiecărei ţări în parte pe timpul derulării programului de aproape cinci ani: peste 5 
miliarde dolari pentru Anglia, peste trei milarde dolari pentru Franţa, peste 2 miliarde dolari 
pentru Italia. A adăugat că Statelor Unite le este cu neputinţă să facă faţă unui asemenea 
buget în totalitatea sa, cerând Canadei, republicilor sud-americane şi Băncii Mondiale să 
contribuie cu circa 15 %. 

Laburiştii englezi în colaborare cu socialiştii francezi vor convoca la Londra în martie o 
întrunire a socialiştilor din 12 ţări, respingând ideea unui congres socialist european, pentru 
elaborarea unui program concret în legătură cu planul Marshall. 

Comisia ONU pentru Grecia a sosit la Konitsa şi generalul Stratos a declarat că bandele 
rebele vor fi lichidate până în câteva luni. Aud că în solda monarhiştilor ar lupta acum şi 
germani SS care doresc să se reabiliteze şi că grecii se arată încântați de concursul lor. 

După ce că nu e zi lăsată de la Dumnezeu în care Dinastia să nu fie batjocorită şi toţi 
Suveranii noştri insultaţi că au adunat averi de sute de milioane după ce primul 
Hohenzollern sosise în ţară cu un singur geamantan, acum au pornit să se răzbune şi asupra 
foştilor demnitari ai Curţii, alungându-i din casele lor, ca pe Dimitrie Ghica, fiindcă Elisabeta 
a fost doamnă de onoare a Reginei, sau pe familia Ulea. 

13.1.48. După declarațiile lui Attlee, H. Morrisson a avut ieri o ieşire virulentă 
împotriva Sovietelor pe care le-a acuzat că duc o politică de provocare la război, 
considerând comunismul lor o tiranie de extremă dreapta şi nicidecum de stânga şi dând 
totodată Moscovei un suprem avertisment să-şi schimbe atitudinea de sabotare a eforturilor 
de pacificare în lume. 

Truman a cerut Congresului un buget de apoape 40 miliarde dolari cu venituri de 44 
miliarde, din care 18%, adică 6,8 miliarde dolari sunt destinate programului de refacere 
europeană. Marshall a declarat că, dacă acest program nu se acceptă imediat şi integral, 
mai bine să se renunţe la el; este evident că în acest caz se va produce în lume un gol pe 
care-l va umple imediat politica de dominație sovietică. Speră că dacă planul se realizează, 
vor sfârşi a se ralia la el şi statele din răsăritul Europei, satelite ale Rusiei, care deocamdată 
l-au respins din ordin. 

Mâine soseşte Dimitrov la Bucureşti pentru a încheia un gcord similar celui cu Jugoslavia. 
A ameninţat pe socialiştii bulgari ce se încumetaseră (deşi numai nouă la număr în 
Sobranie) să respingă bugetul propus de guvern ca fiind înşelător, că va lua în contra lor 
măsuri să îl ţină minte, adăugând că Petcov a fost executat numai din cauza ingerinţelor 
anglo-americane, ce-şi permiseseră să intervină în favoarea sa. 


Cu privire la plecarea Regelui, Carol a dat un interview la Lisabona spre a arăta că 
abdicarea a fost forţată, că sentimentul poporului a rămas dinastic şi că restabilirea situaţiei 
depinde acum de desfăşurarea politicii puterilor apusene. A precizat că această declaraţie e 
făcută fără asentimentul prealabil al lui Mihai. 

Cu privire la detronare, New York Herald Tribune scrie că la faimoasa întrevedere de la 
30 decembrie cu Groza şi Dej, aceştia l-au ameninţat hotărât că dacă refuză a semna, va fi 
deferit Tribunalului poporului pentru a fi complotat cu Maniu şi cu Statele Unite împotriva 
intereselor ţării, că datorită sprijinului americanilor a refuzat timp de mai multe luni să 
recunoască guvernul de la 6 martie şi că a predat documente secrete duşmanilor ţării. 

Principesele Ileana şi Elisabeta au plecat şi ele ieri. 

în raportul prezentat preşedintelui Truman, comisia aeronautică americană arată că până 
în 1953, ştiinţa în domeniul energiei atomice va face asemenea progrese, încât se vor 

putea fabrica proiectile capabile să distrugă, unul singur, un oraş mare, condus de la o 
distanţă de 8000 km şi că este de aşteptat ca până în cinci ani şi alte state să posede 
asemenea arme. Astfel, apărarea Statelor Unite nu va mai putea fi în siguranţă. 

Comisia propune ca mijloc de apărare pentru o contra-ofensivă fulgerătoare, constituirea 
unui grup masiv de avioane de luptă. 

Totul, bineînţeles, pentru orientarea şi alarmarea opiniei publice americane. 

La 79 ani, Herriot a fost reales preşedinte al Adunării Naţionale Franceze, cu toată 
opoziţia comuniştilor care au provocat tumult văzând că li se refuză chiar şi alegerea unui 
vicepreşedinte al lor. 

15.1.48. Ca protest că nu au ocupat niciunul din posturile de conducere al Adunării, 
ci numai socialiştii şi radicalii, comuniştii francezi în frunte cu Marcel Cachin au părăsit sala 
de şedinţe. 

în Grecia, rebelii terorizează regiunea golfului Patras în apropiere de Missolonghi; 
guvernul a rechemat sub arme 6000 oameni, ceea ce ridică la 27.000 numărul trupelor de 
miliţie. Se anunţă din Washington că Burton Berry a fost numit asistent al şefului misiunii 
americane din Grecia. 

La Londra se anunţă oficial că în Germania s-a descoperit un aşa numit „Protokol M” în 
care este expus în detaliu un plan de sabotare a punerii în aplicare a planului Marshall, prin 
declanşarea de greve în zonele engleză şi americană, prin paralizarea producţiei şi prin 
stânjenirea transporturilor. Sistemul preconizat a fixat mai multe puncte fixe cu agenţi care 
să sincronizeze prin radio mişcarea pregătită pentru ianuarie-februarie, spre a da curs 
grevei generale în luna martie. Totul ar fi organizat de către Kominform-ul din Belgrad şi 
sprijinit de Soviete. 

16.1.48. Astăzi, mare manifestaţie în piaţa Victoriei până n-or boteza-o altfel, căci 
piaţa Palatului se cheamă acum „30 Decembrie” şi, în mijlocul fațadei Palatului, se întinde o 
enormă cârpă roşie „Trăiască Republica Populară Română”. Aici vorbesc Dimitrov şi Groza 
sub privirile Anei Pauker. Megafoanele urlă dis-de-dimineaţă, camioane pline cu derbedei 
strigând cât îi ţine gura aleargă nebune pe toate străzile să adune lumea, coloane de 
nenorociţi cu steaguri şi pancarte se îndreaptă spre locul adunării, toată viaţa oraşului este 
din nou complet paralizată, iar poliţişti şi agenţi secreţi mişună în toate părţile. Se vede că 
totul e organizat să buimăcească oamenii, să le ia din timpul şi putinţa de a mai cugeta, un 
sistem pus la punct pentru îndobitocirea maselor. 

Ce tragedie pentru biata omenire după atâtea veacuri de civilizaţie! 

Circulă cu insistenţă zvonul că îndată după întoarcerea lui Luca de la Moscova, se va 
forma un guvern prezidat de dânsul, cu Ana Pauker la Interne, Teohari la Finanţe şi Ralea la 
Externe, iar Groza, ambasador la Budapesta. 

După semnarea pactului de alianţă şi de asistenţă mutuală româno-bulgar, Dimitrov a 
vorbit în faţa mulţimii adunate în piaţă, acuzând pe anglo-americani, ca tulburători ai păcii şi 
insistând mai ales asupra problemei greceşti. 

Prin note de protest similare, englezii şi americanii acuză guvernul jugoslav de completă 
intoleranţă în regiunea sa de la Triest, comunizând totul în forţă şi respingând propunerea 
unei administrații mixte a teritoriului. Pe de altă parte, delegaţii aliaţi în comisia de control 
din Austria, resping cu indignare acuzaţiile sovietice privind sprijinirea de mişcări naziste şi 
le consideră ca o încercare de a zădărnici încheierea tratatului de pace. 

Misiunea militară americană a trimis pe frontul din Grecia 20 ofiţeri ca observatori şi 
agenţi de legătură, în contra cărora ruşii urlă. 

Am terminat de citit cartea lui Kravcenko, / Chose Freedom, impresionantă cu atât mai 
mult, cu cât trăim la noi reeditarea aidoma a întregului sistem al Kremlinului. Un aspect 
îmbucurător îl constituie denunţarea minciunii cu care Sovietele îşi îmbracă nulitatea 
progresului realizat în Rusia şi deci speranţa că groaza de amenințările asupra lumii 
civilizate este în bună parte un mit, cu care însăşi ele se încântă. Nu e mai puţin adevărat că 
întreaga lor maşinărie este în întregime diabolică şi tocmai de aceea se va prăbuşi...! 

18.1.48. în textul tratatului de alianţă şi amiciţie încheiat cu Bulgaria pe 20 ani, se 
prevede la art. 3 cazul de agresiune a Germaniei (?!) sau a uneia treia (sic!) puteri neştiind, 
desigur, din citirea documentelor servind ca precedente, sensul expresiei „tierce 
puissance”. în genere, conţinutul e cu atât mai ridicol cu cât se mai foloseşte de 
sperietoarea germană. 

După un post de cinci zile, Mahatma Gandhi a reuşit să convingă pe hinduși, pe 
musulmani şi pe sikhs a încerca realizarea unei împăcări. 

Joi şi vineri vor avea loc în Camera Comunelor dezbateri asupra politicii externe engleze; 
Bevin va face o expunere despre conferinţa din decembrie a miniştrilor de Externe, iar 
Churchill, întors cu bine din Maroc, se pregăteşte a lua parte la discuţii. 

Se anunţă că guvernul francez va publica peste câteva zile condiţiile unei noi devalorizări 
a francului. Se prevede un curs mai scăzut pentru negocierile internaţionale şi o bursă liberă 
a aurului şi a unora dintre devize. 

Am citit aşa-zisele mărturisiri ale generalului rus Vlasov „J'ai choisi la pofence” destul de 
slab prezentate şi lipsite de interes, în afară de faptul că el fiind mai presus de toate rus, 
acordă lui Stalin tot creditul că duce o politică naţională pentru gloria Sfintei Rusii. 

23.1.48. în discursul de ieri, Bevin a declarat că este absolut nevoie ca planul de 
redresare a Europei să fie aplicat cât mai curând şi că Anglia trebuie să contribuie la 
organizarea unei cât mai strânse colaborări economice cu toate statele din Apusul 
continentului. Asta înseamnă oare că suntem abandonaţi în mod definitiv? Churchill i-a 
împărtăşit în totul părerile şi a adăugat că este imposibil ca viaţa europeană să redevină 
normală, atâta vreme cât Asia îşi întinde graniţele până la Elba şi mâine poate la Atena şi la 
Strâmtori. Senatorul american Vandenberg a aplaudat de asemenea discursul lui Bevin şi mi 
se spune că formula răspândită în Statele Unite este: „Planul Marshall va fi îndeplinit cu 
sovieticii, fără ruşi sau împotriva ruşilor”. 

Organizaţia sindicală americană CIO s-a pronunţat ferm contra candidaturii lui Wallace şi 
a respins ideea creării unui al treilea partid. 

Jan Masaryk a declarat la Bmo că, deşi Cehoslovacia a respins planul Marshall pentru 
motive bine cunoscute, el e convins că acest plan de redresare va contribui mult la 
armonizarea vieţii între Orient şi Occident. 

Mi s-a spus că în cercurile comuniste de la noi se vorbeşte de iminenţa unui război, din 
care s-ar putea ca americanii să iasă învingători, dar o asemenea eventualitate trebuie să-i 
îndârjească şi mai mult în lupta subterană, căci, chiar şi învinşi de rândul acesta, pestei 5-20 
ani victoria va fi tot a lor. 

Până atunci, principalii membri ai guvernului, Pauker, Teohari Georgescu etc. în frunte cu 
Groza, sunt la Budapesta pentru a încheia şi cu ungurii un tratat de alianţă şi amiciţie. 
Apusul tot vorbeşte de planul de organizare al unui front, dar Răsăritul chiar îl 
înfăptuieşte! ... La noi se iau măsuri pentru mobilizarea mai multor contingente, iar prin 
fabrici se face controlul şi revizuirea funcţionării sirenelor de alarmă. 

Generalul Eisenhower a declarat că în cazul în care republicanii i-ar propune să 


candideze la presidenţia Republicii, dânsul va refuza fiindcă socoteşte că un militar de 
carieră nu tebuie să facă politică şi că e mai util ţării, devotându-se carierei. Clar, nu?!... 

Churchill socoteşte că primejdia de război este reală, dar că singurul mijloc de ao 
înlătura este de a vorbi ruşilor ferm şi de a le arăta o hotărâre neşovăitoare. Attlee a spus că 
Anglia nu se gândeşte să atace comunismul din Rusia, dar că nu admite a se încerca să se 
facă uz de această armă faţă de Anglia. 

în Franţa, „a treia forţă”, socialismul democrat, care se opune atât comuniştilor cât şi 
gaullismului, pare să câştige teren, pe când în Statele Unite majoritatea americanilor se 
opun ideii unui al treilea partid. 

75% dintre socialiştii italieni s-au pronunţat pentru fuziunea cu comuniştii, ceea ce 
înseamnă că vor fi dominați de aceştia, mult mai bine organizaţi. 

Greva de 24 ore din Bavaria, ca protest contra lipsurilor alimentare, s-a încheiat. 

Un soldat rus a împuşcat un ofiţer englez în zona britanică a Berlinului. 

26.1.48. Pentru devalorizarea francului au avut loc convorbiri la Paris între René 
Mayer şi Sir Stafford Cripps; acesta a declarat în Camera Comunelor că, deşi admite 
necesitatea acestei reforme financiare, nu este de acord cu guvernul francez asupra 
modalităţii aplicării sale. într-adevăr, începând de ieri, vor exista două feluri de franci: unul 
la curs oficial fix şi obligatoriu în tranzacţiile interne, stabilind dolarul la 280 franci şi livra 
sterlină la 864 franci, iar altul la curs liber şi variabil, pentru cumpărarea aurului şi a unor 
devize, precum dolarul şi escudo-ul portughez. 

La Bruxelles se discută ideea înfiinţării unei uniuni vamale între 15 state europene 
apusene. 

Se zvoneşte că luna viitoare vor fi reluate la Londra negocieri privind Austria între 
adjuncţii miniştrilor de Externe. Ruşii socotesc la 200 milioane dolari valoarea bunurilor 
germane din Austria şi cer o participare de 70% pe timp de 50 ani la industria petroliferă şi 
aproape totalitatea companiei de navigaţie pe Dunăre. 

28.1.48. Polonia a încheiat cu Moscova un acord economic pe patru ani cu o cifră 
de afaceri de circa un miliard dolari pe acest răstimp. 

O nouă epurare în serviciul diplomatic maghiar. 

Proiectul guvernului francez întâlneşte o crâncenă opoziţie pentru târgul liber al aurului şi 
al devizelor. într-adevăr, livra sterlină fixată la cursul oficial de 864 franci nu a cotat ieri pe 
piaţă decât 820-830 franci. Partidul Socialist s-a pronunţat împotrivă, cu tot votul unanim al 
miniştrilor săi din cabinet, iar comisia pentru Finanţe a Camerei, a întrunit 17 voturi contra, 
15 pentru şi şapte abţineri. Se prea poate ca Schuman să se retragă, dacă nu reuşeşte să 
obţină azi o orientare mai favorabilă. 

Tulburări în Irak din cauza acordului semnat cu Anglia, căruia i s-a opus Liga Arabă. La 
Bagdad şi în ţară au fost 70 morţi şi 300 răniţi, iar guvernul a demisionat. 

Guvernul grec afirmă că submarine necunoscute servesc la evacuarea unor şefi 
comunişti care au reuşit să fugă din închisori, în timp ce Statele Unite anunţă că nu reduc 
numărul vaselor şi echipajelor sale din Mediterana. 


Ulea a plecat ieri cu trenul. 

O ştire foarte interesantă şi poate chiar semnificativă. Pravda admonestează pe Dimitrov, 
care la înapoierea de la Bucureşti s-a trezit vorbind despre „federalizarea statelor din sud- 
estul şi centrul Europei” şi despre o uniune vamală între ele. Se socoteşte la Londra că lecţia 
dată satrapului de la Sofia se datoreşte faptului că acesta s-a cam grăbit să-şi aroge un rol 
prea important în Balcani, mai ales faţă de Tito, a cărui situaţie este preponderentă şi graţie 
căruia Belgradul este ales ca centru al Kominform-ului. Eu n-aş exclude nici posibilitatea 
unei retrageri strategice a Rusiei, din următoarele motive: 

1. Dificultăţile existente între Ungaria şi Cehoslovacia pentru completarea relaţiilor de 
alianţe între sateliții Moscovei. 

2. Slăbirea argumentelor invocate împotriva planului Marshall, acuzat de a tinde să 
rupă Europa în două. 

3. Temerea ca un bloc moscovit să nu decidă pe americani să precipite conflictul. 


30.1.48. Mahatma Gandhi a fost împuşcat azi de către un extremist hindus în 
momentul în care se pregătea să participe la rugăciunile pentru pacificarea Indiei. Se pare 
că ortodocşii indieni îl acuzau de a le fi trădat cauza, prin cerința de a se restitui 
mahomedanilor moscheele ocupate din New-Delhi. Pandit Nehru a făcut apel tuturor 
locuitorilor Indiei să evite răzbunări şi să rămână uniţi. Din toate părţile lumii se deplânge 
dispariţia la 78 ani a acestui martir al libertăţii naţionale şi pentru drepturile omului. 

Adunarea Naţională Franceză a aprobat cu 324 voturi contra 227 proiectul de lege pentru 
stabilirea pieţii libere a aurului şi a devizelor. 

Zvonuri bizare circulă cu insistenţă la noi: că flota americană ar fi pătruns în Marea 
Neagră; că vasul „Ardealul”, în drum de la New-York, a fost silit, în plin Atlantic, să devieze 
spre nord ruta obişnuită şi să piardă 48 ore în regiuni necunoscute, spre a da probabil 
putinţa unor importante convoaie să treacă neobservate spre Europa; că în Mediterana 
mişună transporturi americane de care vasele de călători nu au dreptul să se apropie la o 
distanţă mai mică de 3 mile; că în ţară rezistenţa este înarmată până în dinţi şi că aşteaptă 
doar un semnal să pornească acţiunea etc. 

N-or fi oare numai manifestări ale unui iluzionism tenace? Mulţi cred că, mai probabil, 
boala acestui dezechilibru în lume va mocni încă multă vreme, fără vreun conflict ruso- 
american. 

Azi s-a unificat Frontul Plugarilor cu Partidul Ţărănesc - Anton Alexandrescu prin 
contopirea acestuia în formațiunea lui Groza. lată deci a doua grupare a ţăranilor în cadrul 
Frontului Unic Muncitoresc ce se va constitui prin absorbirea şi a social-democraţilor de 
către comunişti. Mai rămâne de văzut în ce chip se va organiza şi aşa-zisa mică burghezie 
intelectuală (PNP), pentru a avea la un loc cele trei categorii de muncitori cu care se va făli 
noua democraţie progresistă română... 

31.1.48. Gandhi a fost incinerat azi pe un rug de santal clădit de opt mahomedani, 
în timp ce avioane aruncau flori asupră-i. Cenușa va fi aruncată în Gange. în mai multe 
centre din India, printre care Bombay, au avut loc excese contra extremiştilor hinduși. 

în timp ce în Franţa socialiştii s-au rupt de comunişti, în Italia, gruparea socialistă a lui 
Nenni s-a raliat Partidului Comunist, determinând pe ceilalţi socialişti să se orienteze spre 
partidele burgheze. 

în Anglia se desenează tot mai mult izolarea laburiştilor de stânga şi o apropiere între 
grosul forţelor laburiste de conservatori. 

Sovietele protestează contra acordării de baze aeriene americane în Libia de către 
autorităţile britanice. 

Italia respinge cu indignare nota sovietică relativă la prezenţa flotei americane în 
porturile din peninsulă, pe care ruşii o socotesc ca o încălcare a prevederii tratatului de pace 
de părăsire a teritoriului italian de către armatele de ocupaţie, pe când guvernul din Roma o 
consideră ca o simplă vizită oferită de un stat suveran unui stat amic. 

Danemarca respinge acuzaţia rusească cum că anglo-americanii vor să transforme acea 
tară într-o bază militară. 

Groza, Gheorghiu-Dej, Ana Pauker etc. au plecat la Moscova pentru a completa delegaţia 
lui Luca. 

2.2.48. De două zile circulă cu insistenţă zvonul că Tito s-ar fi dat cu aliaţii, ba chiar unii 
pretind că s-ar fi refugiat în Anglia. Se mai afirmă că orice fel de comunicaţie, chiar 

telefonică, cu Jugoslavia ar fi întreruptă. Imediat aici s-a făcut legătura între acest zvon şi 
convocarea bruscă la Moscova a slugilor române. 

Altă notă de protestare a Sovietelor împotriva avioanelor americane care controlează 
navigația în Marea Japoniei şi în Marea Galbenă. 

3.2.48. Notă de protestare americană la Bucureşti împotriva încălcării clauzelor 
tratatului de pace şi a nesocotirii libertăţilor elementare ale omului, cea mai flagrantă fiind 
arestarea lui Maniu. 


Statele Unite resping protestele sovietice relative la prezenţa vaselor de război 
americane în porturile italiene, la bazele aeriene din Tripolitana şi la acordarea de sprijin 
militar Iranului, acuzat că-şi întăreşte graniţa de nord spre URSS. 

Delegații Confederaţiei generale a muncii de la noi umblă prin fabrici şi explică 
sindicatelor că Tito s-a făcut vinovat de un act de trădare faţă de clasa muncitoare; deci 
este explicabil zvonul apropierii sale de aliaţi. Se mai vorbeşte şi de cazul Dimitrov; unii 
spun că ar fi refuzat să meargă la Moscova atunci când a fost convocat de Stalin, alţii că s- 
ar afla deja acolo în stare de arest. Evident că ceva anormal se petrece printre comunişti. La 
noi, aceştia par să fie fierţi şi speranţele cresc printre cei optimişti, care tot cred într-un 
război. 

La protestul american menţionat, s-a alăturat şi cel englez, care acuză guvernul român 
de a nesocoti art. 3 din tratatul de pace. 

în Ungaria are loc un proces politic pentru un complot menit răsturnării regimului. 

O nouă grevă de 24 ore în zona bi-zonală a Germaniei, ca protest contra lipsurilor 
alimentare, dar gen. Clay arată că nu grevele vor remedia situaţia ci dimpotrivă, o muncă 
bine coordonată, care în şase luni ar putea realiza o prodigioasă îndreptare a lucrurilor. 
Averell Harrimann arată că în ciuda obstacolelor sovietice, în Europa sunt semne 
îmbucurătoare că lumea se îndreaptă pe zi ce trece spre o tot mai eficientă colaborare 
economică. 

Atât Suedia cât şi Danemarca au găsit cu cale să declare că nu înţeleg a se alătura 
vreunui bloc politic, dar că susţin planul Marshall, mai ales că uniunea scandinavă constituie 
de pe acum un început similar Beneluxului. Dacă însă colaborarea în sânul Naţiunilor Unite 
ar fi paralizată prin declanşarea unui război, aceste ţări îşi rezervă libertatea de a se 
proclama neutre. 

Anglia refuză să accepte ideea înfiinţării unei armate naţionale evreieşti în Palestina (un 
corp de poliţie de 3000 oameni), înainte de completa retragere a forţelor britanice şi a 
lichidării finale a mandatului englez. Din această cauză, se aşteaptă o recrudescenţă a 
tulburărilor de acolo. 

în Franţa, preschimbarea bancnotelor de 5000 franci a dat naştere la operaţiuni negre, 
unde schimbul acestora se opera la 3000 şi chiar la 1500 franci. 

Adjuncţii miniştrilor de Externe au reînceput la Londra discuţiile asupra Austriei. 

Statisticile arată că producţia alimentară pe glob a scăzut cu 7% faţă de cea antebelică, 
în timp ce populaţia omenirii a crescut cu 200 milioane. 

Sovietele urlă împotriva pactului pe 10 ani încheiat de Statele Unite cu Italia, denunţând 
guvernul de Gasperi, ca fiind vândut americanilor. Mai urlă şi împotriva întrebuinţării de 
către comandamentul american din Mediterana a circa 100.000 foşti prizonieri germani din 
armata africană a lui Rommel, pe care i-a organizat în Italia ca unităţi conduse de ofiţeri 
nemti şi pe are îi plătesc şi-i tratează la fel ca pe englezi sau pe americani. 

România a semnat cu Sovietele un pact de amiciţie, colaborare şi asistenţă mutuală pe 
20 ani, în contra unei eventuale agresiuni din partea Germanieiţ?!) sau din a oricărui alt stat 
ce ar da ajutor Germaniei (sic!). 

în Bulgaria Frontul Patriei, ca partid unic, închide şcolile confesionale. 

6.2.48. După ce Sovietele lăsaseră din 1945 în postul de la Ankara un însărcinat cu 
afaceri, guvernul turc s-a decis în fine să-şi recheme ambasadorul de la Moscova pe timp 
nelimitat. 

Regina Wilhelmina a Olandei a declarat la radio oficial că „era colonială” a luat sfârşit. 

Situaţia din Jugoslavia pare încă neclară: în presă a apărut o declaraţie a lui Tito pentru a 
susţine politica Sovietelor şi a sateliților săi, atacând totodată pe anglo-americanii care vor 
să aservească lumea. Aceasta ar corespunde supoziţiei că n-ar fi avut niciun rost pentru 
aliaţi ca Tito să se refugieze în Italia, Anglia sau America, ci dacă s-a dat cu adevărat de 
partea lor, rolul său este tocmai acela de a se menţine în capul statului spre a determina 
schimbarea de atitudine la momentul oportun. 

Şi după o tăcere mormântală de câteva zile, apar deodată, tot soiul de manifestări de 
lealitate din partea lui Tito. Astfel, a fost ales membru al Academiei de ştiinţă şi artă de la 


Belgrad, prilej cu care a declarat că pe tărâmul ştiinţific şi cultural progresul nu se poate 
realiza decât în democraţiile populare şi în URSS. 

Attlee a făcut apel la cuminţenia poporului englez ca să lupte împotriva primejdiei 
inflaţiei prin menţinerea la un nivel scăzut a preţurilor şi a salariilor, unica măsură eficace în 
acest scop. Mari scăderi pentru toate valorile la bursa din New-York. Să fie semn 
premergător al războiului sau alarma crizei economice şi financiare pe care au anunţat-o 
Sovietele de atâta vreme? 

8.2.48. Marţi se redeschide graniţa franco-spaniolă, urmat de un aranjament economic. 
Bineînţeles că Sovietele fulmină şi acuză pe americani de a fi impus aceasta Franţei; în 
realitate, comerţul francez a suferit mult de măsura luată în 1945 de guvernul de la Paris, 
care socotise că exemplul îl vor urma şi altele, dar s-a trezit că a rămas până la urmă 
singur. 

Au început convorbiri în vederea finalizării unei uniuni vamale între statele scandinave, 
precum şi între Franţa şi Italia. 

Delegaţia noastră a plecat ieri din Moscova, iar Ralea e aici de trei zile. Se va întâmpla 
oare remanierea despre care se zvonise, cu Luca prim-ministru şi cu Ana Pauker „trie self- 
made widow” la Interne? înainte de plecare, Groza vorbise de o destindere şi acum văd că 
Guţă nu mai are domiciliu forţat. Se mai vorbeşte că un emisar al guvernului ar fi propus o 
formulă de colaborare lui Maniu, care însă nici n-a vrut să asculte. 

Alte zvonuri spun că situaţia la Sofia şi la Belgrad e foarte neclară. 

10.2.48. Zvonurile despre încercarea de destindere din partea guvernului persistă: 
Mihai Popovici ar fi fost pus în libertate şi se vorbeşte de un guvern de conciliere Tătărescu, 
alţii - de un cabinet Ralea. S-ar putea ca o asemenea manifestare să fie dictată de Moscova, 
cu speranţa să influenţeze în Apus o destindere a spiritelor. Ca şi cum s-ar mai admite ca 
americanii să continue a se lăsa purtaţi cu zăhărelul. 

Cu foarte mare întârziere, ruşii se trezesc să se supere pentru publicarea documentelor 
germane de către guvernul american, pe care-l acuză de a comite un act de trădare, luând 
de bune nişte vulgare falsificări ale naziştilor. La rândul lor, ameninţă să publice şi ei alte 
documente, dovedind conivenţa Angliei, Franţei şi Statelor Unite cu Hitler, pe care l-au 
ajutat să pregătească războiul mondial. 

La Viena a fost confiscat un ziar în care se vorbea de eventualii succesori ai lui Stalin. 

La Lake Success, Gromyko s-a făcut avocatul populațiilor din Uganda care protestează 
împotriva regimului britanic şi fac apel la URSS pentru spiritul ei democratic şi de 
apărătoare a libertăţilor omului. 

Situaţia din Grecia e foarte tulbure, iar nucleele rebelilor răspândite peste tot teritoriul, 
caută să semene panica în centrele mai importante: acum patru zile au atacat un sat la 
doar 30 km de Atena, iar azi au bombardat Salonicul cu un mortier situat la 5 km de oraş, 
lovind chiar clădirea Palatului unde e instalată comisia de anchetă. 

La Tetuan, în Marocul spaniol, au avut loc ciocniri între trupă şi naţionalişti marocani. 

Tito s-a manifestat la Belgrad, acuzând pe americani de a căuta să provoace conflicte în 
favoarea bancherilor din Wall-street, vechiul refren... 

Delegaţia s-a întors de la Moscova, dar Luca şi-a prelungit şederea. Nunţiul, cu care am 
stat de vorbă, este convins că în curând vor fi date la iveală adevăratele motive ale acestei 
convocări. 

Depre Tito, pare a se verifica o vădită schimbare de atitudine a acestuia faţă de Statele 
Unite: de unde până acum în urmă, aproape întorcea spatele reprezentantului american la 
Belgrad, la recepţia de 1 ianuarie a fost cât se poate de amabil cu acesta, fapt urmat apoi 
de un schimb de păreri al diplomatului cu ministrul de Externe jugoslav. Ca urmare, a fost 
redactat un memoriu al guvernului jugoslav care expune necesitatea ca ţara să păstreze o 
strictă neutralitate în cazul unui conflict armat în Europa. S-ar putea ca şi 

datorită poziţiei geografice excentrice a Jugoslaviei faţă de Moscova, să se adeverească 


zvonul despre negocierea unui pact de neagresiune cu ltalia. 

12.2.48. Ruşii continuă cu publicarea actului de acuzare împotriva puterilor 
occidentale. După ce susțin că finanța americană, engleză şi franceză au ajutat încă din 
1933 refacerea militară a Germaniei, ei prezintă acordul de la München, ca pe un adevărat 
pact de neagresiune cu Hitler pentru a-i permite să-şi îndrepte atacul spre Răsărit şi deci ca 
o acţiune ostilă faţă de Soviete. 

Evident că un fond de adevăr există, dacă m-aş gândi numai la aşa numitul „Concern 
Baldwin” care finanța industria grea germană, nu însă spre a lovi în Soviete, ci pentru a 
contrabalansa potenţialul Franţei, de FI) ee căreia Anglia continua să se teamă încă 
de pe vremea primului război mondial. 

13.2.48. Sub titlul „Falsificatorii istoriei” Sovietele continuă lista acuzațiilor aduse 
aliaţilor în susținerea politicii lui Hitler. Ei sunt furioşi mai ales pe Halifax, care în 1936 
promitea multă înţelegere din partea Angliei în ce priveşte înlăturarea clauzelor de la 
Versailles şi pentru revendicările Germaniei asupra Renaniei, Dantzig-ului, Austriei şi 
sudeţilor Cehoslovaciei. Aceasta, însă numai cu condiţia ca revizuirile teritoriale să se facă 
în linişte şi pace, în schimbul speranţei că poporul german va constitui cel mai sigur 
obstacol în calea comunismului moscovit. 

Evident că totul e mai mult decât exact. Dar după cum scrie presa americană, nu poate 
constituie o scuză faptul de a spune: „nu sunt numai eu singur de vină, căci şi alţii au comis 
asemenea delicte”. O atare scuză este în primul rând recunoaşterea vinovăţiei. Apoi dacă 
din partea Angliei şi Franţei s-au comis greşeli în anii premergători războiului, Statele Unite 
n-au participat niciodată la asemenea tranzacţii eronate, iar toate personajele engleze sau 
franceze care jucaseră un rol pe acea vreme, au dispărut de mult de pe scena politică, pe 
când în Rusia, tot Stalin şi întregul său Stat Major contiună a deţine puterea şi răspunderea. 

Previziunile ruseşti asupra crizei economice şi financiare în 1948 a Statelor Unite par a se 
adeveri: preţurile scad vertiginos, probabil din cauza supraproducţiei ce nu-şi mai găseşte 
debuşeuri şi totodată scad şi toate valorile la bursă. Criza creşte şi în Anglia, unde guvernul 
încearcă s-o înlăture printr-o fixare a preţurilor şi o comprimare a câştigurilor, prin care 
speră să înlăture necontenitele cereri de sporire a salariilor. 

în Franţa, se ivesc inerente dificultăţi în programul de devalorizare a francului, iar în 
Belgia sunt mereu greve prin care se cere majorarea salariior. 

lată desigur principala armă pe care contează ruşii spre a zădărnici acţiunea americană. 
Mă întreb dacă tocmai aceste crize nu vor precipita războiul. 

Rebelii greci asaltează Salonicul şi determină serioasă alarmă la Atena. 

La Sozopol lângă Burgos, bulgarii doboară două avioane turceşti. 

în China, comuniştii anunţă că se află la 8 km de Mukden cu o forţă de 4000 oameni 
pregătiţi să atace oraşul. 

Totul miroase a praf de puşcă... 

15.2.48. Anglia şi Statele Unite au decis să înfiinţeze o bancă comună pentru 
finanţarea regiunii bi-zonale a Germaniei, la care să poată adera mai târziu şi celelalte două 
zone (franceză şi sovietică). 

Guvernul englez a cerut tuturor salariaţilor să renunţe timp de trei ani la orice cerere 
pentru creşterea salariilor, sperând în acest chip să poată asigura o bunăstare a întregii 
populaţii. 

Churchill a adresat guvernului un apel pentru a nu interzice laburiştilor să participe la 
congresul de la Margate din luna mai pentru unificarea Europei, precizând că acest lucru nu 
se va putea realiza, aşa cum crede conducerea Partidului Whig“, numai prin colaborarea 
socialiştilor europeni. 

în continuarea acuzelor aduse puterilor apusene, ruşii pretind că pactul sovieto- german 
din august 1939 avea ca unic scop să câştige timp, spre a putea combate mai târziu pe 
Hitler, după ce s-au convins că misiunile engleză şi franceză de la Moscova nu urmăreau 
nicidecum realizarea unui acord serios cu Rusia, de vreme ce negociau în acelaşi timp o 
înţelegere cu Germania. 

Se anunţă că mâine vor avea loc atacuri severe în Parlamentul din Atena împotriva lui 


Sophoulis care ar putea determina căderea guvernului. Pe de altă parte, cei 150 rebeli ai 
gherilelor care au atacat Salonicul, sunt acum încercuiți. 

Congresul american a redus de la 15 la 12 luni şi de la 6,8 la 5,3 miliarde dolari, planul 
de reabilitare a Europei. Ruşii socotesc aceasta ca pe o înfrângere a lui Marshall. 

în ajunul deschiderii conferinţei de la Londra a adjuncţilor de Externe, joi are loc o 
conferinţă anglo-franco-americană cu privire la Germania, concomitent cu cea de la Praga 
pe acelaşi subiect între polonezi, cehi şi sârbi, în semn de protestare împotriva puterilor 
occidentale care nesocotesc acordurile de la Potsdam. 

Eisenhower a declarat că rolul Statelor Unite este să menţină liberă circulaţia în 
Mediterana, că un minim al armatei americane trebuie să fie de 1,3 milioane oameni, că 
războiul atomic ameninţă, dar că pacea ar putea fi totuşi salvată prin ONU. 

17.2.48. Mare vâlvă a stârnit în tabăra rusească vestea că cele trei puteri ocupante 
ale Germaniei de Vest se vor întruni la Londra pentru organizarea economică a acestei 
regiuni şi în special a Ruhrului, fără a mai aştepta bunăvoința Sovietelor, care sub cuvânt că 
doresc o Germanie unitară, fac tot ce pot pentru a sabota opera de refacere. 

Reprezentanţii Kremlinului de la Londra, Paris şi Washington au prezentat ieri simultan 
note foarte drastice împotriva acestei iniţiative, care exclude a patra putere, fiind 
€ Laburist 

flagrantă violarea acordurilor de la Potsdam şi de aiurea; ameninţă că vor considera ca nule 
şi neavenite orice hotărâri în trei ce vor fi luate. 

Această situaţie fusese însă discutată în şedinţa din 22 ianurie din Camera Comunelor şi 
la întrebarea formală a lui Eden ce va face guvernul în cazul probabil că nu se va cădea la o 
înţelegere cu Sovietele asupra Germaniei, Bevin a răspuns categoric că se va păşi la 
organizarea Germaniei de Vest, afirmând că nu s-ar putea concepe înfăptuirea planului 
Marshall fără a îngloba teritoriile germane. 

Ruşii au constituit în Coreea de nord o Republică Populară după sistemul lor, în totală 
contradicţie cu acordul stipulat cu nord-americanii. 

Markos se laudă în Grecia că deţine 20% din teritoriu; de fapt bandele sale terorizează 
satele şi alungă de acolo populaţia care se refugiază în oraşe, aşa că pe de o parte 
colectivizeză averile ţăranilor fugiţi, iar pe de alta, creează panică şi greutăţi de ordin 
economic în centrele mai mari. 

De Gasperi a început campania electorală în Italia, declarând că a rupt definitiv cu 
comuniştii. 

Conflict teritorial asupra posesiunilor antarctice ale insulelor Falkland între Anglia, Chile 
şi Argentina. 

18.2.48. Ultima parte a acuzațiilor sovietice a fost publicată azi, în care se arată că 
puterile apusene n-au făcut altceva decit să încerce a trăda Rusia, căutând a se înţelege cu 
Hitler pe spinarea ruşilor, pe când Stalin a încheiat pactul de neagresiune cu nemţii doar ca 
să-şi asigure o linie de apărare mai înaintată în vederea viitorului război, pe care-l vedea 
venind. Atunci când în ianuarie 1945, ofensiva germană era gata să dea peste cap în Belgia 
pe aliaţi, armatele sovietice au pornit imediat la prima cerere a lui Churchill, o mare 
ofensivă de la Baltica până în Carpaţi pe un front de 1500 km, graţie căruia forţa militară 
germană s-a prăbuşit. 

Nu mai vorbesc de odioasele minciuni cu privire la Basarabia şi la Bucovina (pe care o 
numesc „Moldavia”) ce de mai multă vreme „fuseseră realipite formal la URSS, dar unde n- 
au pătruns trupele sovietice decât la 27 iunie 1940”. Şi scârboasa noastră presă publică 
totul din ordin, aşa cum i s-a transmis de la Moscova. 

Despre căsătoria Regelui la Copenhaga n-am auzit până acum nicio confirmare. 

în schimb, Londra anunţă că Mihai a cerut viza pentru Statele Unite, unde ar dori să plece 
cât mai curând. 

Conferinţa în trei de la Londra se va întruni de abia săptămâna viitoare; dar niciunul 
dintre ei nu suflă un cuvânt despre protestul sovietic. 

A venit acum şi rândul ungurilor, care, în frunte cu preşedintele Republicii, se află de 
două zile la Moscova. 

Comisia pentru Palestina insistă pentru crearea unei organizaţii polițienești proprii, care 
să funcţioneze încă înainte de luna mai când se vor retrage englezii, spre a se evita 
tulburări sângeroase. 

Se pretinde că Mica Adunare ONU va fi sesizată în curând de grava situaţie din Coreea de 
nord, în urma creării de către ruşi a unei Republici Populare comuniste. 

20.2.48. Criza de guvern din Cehoslovacia preocupă pe toată lumea. lzbucnind 
imediat după încheierea întrunirii sârbo-ceho-polone de la Praga, demisia bruscă a 12 
miniştri necomunizaţi (socialiştii naţionali, popular-creştinii şi democraţii slovaci) din coaliția 
Gottwald, ar părea o reacţie burgheză, favorabilă planului Marshall. Beneş le-a refuzat 
demisia, coaliția trebuind să continue ca până acum. 

însă deoarece la rândul său, Gottwald respinge decizia Preşedintelui sub cuvânt că 
jigneşte voinţa poporului, s-ar putea ca Partidul Comunist să profite de acest prilej pentru a 
încerca răsturnarea elementelor ponderatoare Beneş-Masaryk, care constituie pentru 
Cehoslovacia trăsătura de unire între blocurile adverse apusean şi răsăritean. El gândeşte 
pentru viitoarele alegeri, realizarea unui partid unic comunisto-socialist, ca de pildă la noi, 
care să aibă singur dreptul de a depune liste electorale. 

Miniştrii demisionari acuză guvernul de a organiza o poliţie pur comunistă a statului. La 
rândul lor, ei sunt acuzaţi a fi amestecati într-un complot anti-comunist în legătură cu 
puterile occidentale. Veşnica poveste... 

Presa engleză şi cea americană sunt foarte alarmate. Din hărţile sosite acum de la 
Londra, reiese impresionant formidabilul progres realizat într-un an de către armatele 
comuniste chineze în dauna Guomintangului. Situaţia este cu adevărat preocupantă pentru 
politica americană în China. 

în Statele Unite se discută oportunitatea împărţirii Palestinei în două regiuni adverse, 
unde după plecarea englezilor va izbucni războiul civil. 

Guvernul nostru a decis retragerea cetăţeniei române unui grup de peste 30 persoane 
printre care: Rădescu, Vişoianu, Caranfil, Şeicaru, Franasovici etc., dar printre care nu 
figurează nume ca de pildă Malaxa sau Auschnitt. 

Un nou motiv de întărâtare a conflictului arabo-iudaic: terorişti arabi îmbrăcaţi în 
uniforme şi cu camioane englezeşti furate (lucru practicat curent de ambele tabere), au 
aruncat în aer mai multe clădiri din cartierul evreiesc al lerusalimului, ucigând cel puţin 50 
persoane prinse sub dărâmături. Rezultat: evreii furioşi acuză formal trupele britanice de a 
susţine acţiunea arabă, omorând nouă ostaşi englezi şi amenințând cu moartea orice alt 
soldat care ar îndrăzni să pătrundă de acum înainte în cartierul lor. 

State Department a respins nota de protest sovietică privind conferinţa în trei asupra 
Germaniei, acuzând formal pe ruşi de a fi sabotat orice posibilitate de acord şi de a arunca 
acum vina pe alţii, când ei înşişi sunt cei vinovaţi. Oricum, mâine începe la Londra 

conferinţa, pe ordinea de zi a căreia la primul punct va fi cererea de admitere a Beneluxului, 
aşa că s-a putea să avem o întrunire în şase. 

21.2.48. Scandal la Berlin unde cu prilejul aniversării înfmţării Armatei Roşii, 
generalul Sokolovski a atacat aprig „imperialismul american etc...”, ceea ce a obligat pe 
delegaţii aliaţi să părăsească ostentativ serbarea. 

Situaţia din Praga devine tot mai încordată. în timp ce Beneş insistă pe lângă şefii 
partidelor anticomuniste să nu abandoneze coaliția guvernamentală, Gottwald organizează 
o mare întrunire sindicală la care iau parte, ca prin minune, viceministrul rus de Externe, 
Zorin şi un comandant militar sovietic, pentru a declara că nu va admite completarea 
guvernului decât cu elemente de tendinţă comunistă. Totodată, ministrul de Interne ia 
măsuri să nu mai permită trecerea graniţei decât cu vize speciale şi cere ridicarea imunităţii 
parlametare a reprezentantului în guvern al Partidului Democrat slovac, acuzat de trădare 
de patrie, la instigarea imperialismului anglo-american. Exact ca în Bulgaria, România, 
Ungaria. 


Va fi oare şi Beneş dat peste cap, aşa cum a fost Regele nostru, sau deocamdată Zorin îi 
va bate numai din picior? Cum însă poliţia a şi făcut descinderi la birourile Partidului 
Socialist-Naţional, unde a procedat şi la unele arestări şi cum Gottwald, la care s-au raliat 
social-democraţii, a declarat că nu va constitui guvernul cu reprezentanţi ai partidelor care 
s-au manifestat prin demisii, înseamnă că el ia direct poziţie în contra lui Beneş. Acesta se 
va adresa mâine prin radio poporului, spre a-l îndemna să se menţină pe terenul strict 
parlamentar în compunerea guvernului. Deci momentul Rădescu, însă cu deosebirea că nu 
mai e în spate un Suveran care să întârzie o precipitare a evenimentelor. 

La noi, congresul de unificare a Partidelor Comunist şi Social-Democrat a luat sfârşit, prin 
alegerea unui comitet de 41 persoane, dintre care 31 comunişti cu Ana Pauker, Dej, Luca, 
Teohari, Bodnâraş şi toţi ceilalţi corifei ai lor. Pătrăşcanu este exclus!... 

Statele din Benelux au fost invitate la conferinţa de la Londra. 

Arabii îşi asumă răspunderea exploziei din lerusalim, declarând că este răzbunarea 
pentru ultimul atentat evreiesc. 

După scurgerea unui timp atât de îndelungat de la plecarea lui Vinogradov de la Ankara, 
Kremlinul s-a decis să acrediteze acolo un nou ambasador în persoana lui Lavrentiev, 
specializat în problemele balcanice. Să fie numai urmarea rechemării ambasadorului turc de 
la Moscova?... 

24.2.48. în urma acuzărilor formale ce i-a adus Teohari Georgescu la congres de a 
fi trecut de partea reacţionarilor, Pătrăşcanu a demisionat din guvern şi a fost înlocuit la 
Justiţie cu Avram Bunaciu. 

Astă seară a plecat la Varşovia delegaţia guvernamentală în frunte cu Groza, Teohari şi 
Ana Pauker. 

Parlamentul a fost dizolvat azi şi corpul electoral a fost convocat pentru 28 martie în 
vederea alegerii Marii Adunări constituante ce se va întruni la 6 aprilie. 

Conferinţa statelor scandinave (Suedia, Norvegia, Danemarca, Islanda) s-a încheiat prin 
votarea unei moţiuni de colaborare la opera de redresare a Europei. 

25.2.48. Astă seară, Beneş a capitulat în faţa desfăşurării forţelor comuniste, 
acceptând demisiile celor 12 miniştri anti-comunişti. Gottwald a refăcut cabinetul cu titulari 
comunişti la Interne, Finanţe, Comerţ Exterior, cu pro-comunistul Fierlinger la Industrie şi cu 
persoane neutre ca Jan Masaryk la Externe şi generalul Svoboda la Război. Bidault declară 
că este cea mai mare lovitură pe care o primeşte cauza europeană. 

La noi, pentru ce nu ştiu, ieri a fost arestat din sanatoriul St. Vincent de Paul, Monseniorul 
Vladimir Ghika. 

25.2.48. Concomitent, la Washington, Londra şi Paris s-au dat comunicate în 
numele celor trei guverne pentru a protesta împotriva violării principiilor de libertate în 
Cehoslovacia, iar Foreign Office a declarat că va examina problema recunoaşterii guvernului 
Gottwald. Acesta şi-a impus dictatura lui Beneş sub ameninţarea grevei generale, care pus 
în faţa evenimentelor, a amânat cu 24 ore declaraţia la radio. 

Ministrul de Justiţie cehoslovac a organizat în toate ministerele şi instituţiile, precum şi în 
presă, comitete de acţiune permanente, care au şi început operaţiunile de epurare a 
pesonalului. Primul care a pătimit, ca la noi, a fost corpul diplomatic. 

Un senator american observă că, desigur, comuniştii trebuie să se simtă foarte slabi, de 
vreme ce în prag de alegeri, au recurs la asemenea metode extreme, ce-i fac odioşi întregii 
omeniri. 

28.2.48. Cu toată aparenţa unei apatii din partea anglo-americanilor în faţa 
acţiunilor sovietice din ce în ce mai agresive, cred că evenimentele ce împing lumea pe 
panta războiului, se precipită. însăşi graba cu care încearcă ruşii să-şi fortifice poziţiile, 
denotă o temere crescândă a lor. 

După cele petrecute la Praga, de unde Benes a plecat în provincie fără a se mai adresa 
poporului şi unde Gottwald domină în aşa chip situaţia, încât nu mai lasă preşedintelui 
Republicii decât alternativa fugii peste graniţă sau a prizonieratului voluntar, acum ruşii 
atacă Finlanda spre a-şi completa linia baricadelor în faţa primejdiei apusene. O scrisoare 
personală a lui Stalin către Paasikivi cere imperios Finlandei încheierea fără întârziere a unui 


pact militar cu Sovietele. Lumea la Helsinki e înspăimântată, dar îşi dă seama că 
Parlamentul ce va fi convocat, n-ar putea refuza injoncţiunea. 

29.2.48. La Praga continuă epuraţia comunistă, atât în administraţie şi în presă, cât 
şi printre deputaţi. Fostul ministru de Justiţie a fost găsit în stradă în faţa casei sale cu capul 
zdrobit şi s-a anunţat că s-a sinucis, aruncându-se pe freastră. 

La Helsinki se prevede că Dieta va accepta încheierea pactului militar cu Sovietele şi în 
curând o delegaţie va merge la Moscova în acest scop. 

Caietul IX. În raiul sovietic 

După încheierea acordului cultural cu România, Varşovia anunţă că el va fi urmat de un 
pact militar, de tipul celor dictate de Moscova. 

La noi, au loc tot soiul de arestări printre persoanele cu dare de mână, având ca unic 
scop să le stoarcă sume de bani în valută forte, bijuterii etc. Lista ar cuprinde vreo 2000 
nume, care stau arestate între câteva zile şi câteva săptămâni, fiind repuse în libertate după 
ce s-au executat. Maffia sau Camora oficială... 

Se ventilează în presa occidentală ideea unei naţionalităţi comune (după modelul propus 
de Churchill Franţei în 1940), de care să beneficieze cetăţenii statelor ce s-ar grupa 
politiceşte în jurul planului Marshall. Un început în acest sens ar fi fost formulat în acordul 
italo-american semnat de curând la Roma, care recunoaşte italienilor din Statele Unite ca şi 
americanilor din Italia o serie de drepturi civile şi economice, egale cu cele ale localnicilor. 
S-ar putea ca în acest fel, societăţile americane să-şi dezvolte intens activitatea lor în 
Peninsulă. 

3.3.48. Din toate părţile, se simte din ce în ce mai mult că lumea se află în faza 
premergătoare izbucnirii ostilităţilor. 

Mâine se deschide la Bruxelles conferinţa celor cinci (Anglia, Franţa, Benelux) pentru 
pregătirea unui plan economic comun, iar la 15 martie va începe la Paris conferinţa celor 16 
pentru aplicarea planului Marshall. Statele scandinave au declarat că în actualele 
împrejurări ele nu mai pot rămâne indiferente faţă de planul de refacere european. 

La congresul parlamentar franco-britanic de la Paris, Eden, ca şef al delegaţiei engleze, a 
stigmatizat politica sovietică şi a denunţat primejdia comunismului asupra întregii Europe, 
iar în Camera Lorzilor, Addison, Packenham şi Salisbury au lansat atât din partea guvernului 
cât şi al opoziţiei, strigătul de alarmă faţă de pericolul comunist, acuzând pe ruşi de a 
ameninţa pacea prin reeditarea metodelor hitleriste. 

Marshall cere Congresului sume suplimentare pentru ajutorarea Turciei şi a Greciei, pe 
care le socoteşte direct şi imediat amenințate, precum şi pentru Triest. 

Ca amănunte: două importante partide politice finlandeze s-au pronunţat împotriva 
încheierii pactului politico-militar cu Sovietele, deşi sunt slabe speranţe ca guvernul să mai 
îndrăznească a refuza invitaţia lui Stalin. Se întreabă unii dacă totul nu se va termina prin 
alipirea Finlandei la sacrul imperiu asiato-moscovit. 

Au circulat zvonuri în Cehoslovacia că Beneş ar demisiona, dar ştirea oficială anunţă că 
preşedintele este bolnav, iar vestea demisiei sale este prematură. Ministrul Slavek în post la 
Washington, care fusese membru în cabinetul din exil de la Londra, a demisionat motivat, 
declarând că nu mai poate face parte dintr-un regim polițienesc, slugă a unui stat străin şi 
pe care Beneş a fost silit să-l accepte prin constrângere şi teroare. 

Unităţi ale flotei americane au sosit în Golful Persic, spre a asigura independenţa Iranului 
împotriva oricărei veleităţi agresive de la nord. Şi aici se vorbeşte că se va aprinde scânteia. 
https://biblioteca-digitala.ro / https://migl.ro 
Jumal politic 1939-1950 
561 

Ruşii care mărturisesc, pe de altă parte, că vase americane au şi sosit în Marea Neagră 
iar că războiul va izbucni în curând, îşi retrag, pare-se, populaţia civilă din Dobrogea, 
desfiinţează şcolile lor, aducând în schimb trupe. 

Pentru militarii de carieră, numirea generalului Bradley ca şef al Statului Major american 
e semnul cel mai evident că Statele Unite sunt gata să pornească ofensiva. 

4.3.48. Regele Mihai, împreună cu mama sa şi suita, au sosit azi la Londra; a dejunat la 
Buckingham Palace, apoi a făcut presei o declaraţie prin care arată că la 30 decembrie, 


Groza şi cu Dej l-au silit să semneze imediat actul de abdicare prezentat, sub ameninţarea 
trupelor ce înconjurau Palatul, ca şi de vărsări de sânge în rândurile populaţiei. De aceea, nu 
se consideră întru nimic legat de un act impus de un guvern, sluga unei puteri străine care 
domină un popor prin teroare, care nu se mai bucură de niciun soi de libertate şi că va lupta 
pentru victoria României de care şi-a legat soarta. 

La Waterloo Station, de unde pornea spre Southampton să se îmbarce pentru New-York, 
l-au salutat Regele şi Regina Angliei, însoţiţi de ducesa de Kent în mijlocul unei mulţimi de 
români şi de englezi. 

Se pare că 80% din populaţia Finlandei este împotriva încheierii unui pact cu Sovietele, 
dar că totuşi o delegaţie a guvernului va merge la Moscova. 

Laburiştii englezi au refuzat să participe la congresul radical-socialist de la Budapesta. 

Un acord a fost stabilit între Chile şi Argentina pentru apărarea drepturilor americane 
relativ la posesiunile englezilor din ins. Falkland. 

Pretenţiile Guatemalei asupra Hondurasului britanic au început a slăbi după sosirea de 
forţe navale engleze mai serioase. 

Mişcare anti-britanică printre negrii din Coasta de Aur. 

Ministrul englez al Aviației a declarat că deşi pentru moment, pacea nu este încă 
ameninţată, guvernul englez trebuie să continue toate sforţările pentru menţinerea 
superiorității sale aeriene în ce priveşte aparatele cu retro-propulsiune. 

Comentariile engleze asupra conferinţei celor cinci de la Bruxelles arată că într-un an de 
la semnarea tratatului de alianţă anglo-francez de la Dunkerque, care nu prevăzuse 
Germania decât ca posibil inamic, evenimentele au evoluat cu asemenea rapiditate, încât 
Benelux are dreptul să pretindă Londrei şi Parisului o extindere şi o amplificare a proiectului 
de uniune între puterile occidentale, care trebuie să ia în considerare noua situaţie din 
Europa după cele ce s-au petrecut în Cehoslovacia. 

în această privinţă, Jan Masaryk care pe vremea tatălui său se îndeletinicea la Praga cu 
rentabila meserie de misit interlop al celor ce încheiau contracte cu statul cehoslovac, a 
declarat acum că n-a ezitat un moment asupra atitudinii de luat faţă de această revoluţie, 
desfăşurată fără nicio picătură de sânge, convins fiind că sentimentele unanime ale 
poporului său sunt alături de Soviete... 

Rectificare faţă de cele consemnate acum câteva zile: Vladimir Ghika este fiul lui Leon 
Ghika-Dumbrăveni şi a fost arestat pentru chestiuni de sabotare la cota de porumb, nefiind 
vorba de Monseniorul purtând acelaşi nume. 

Mihai Popovici, Solomon, Hillard etc. au fost duşi de la închisoarea Piteşti la ministerul de 
Interne, având regim celular. 

7.3.48. Conferinţa în cinci de la Bruxelles se încheie printr-un pact de colaborare cu 
caracter politic şi militar, care totuşi nu precizeză cotele forţelor armate cu care se 
angajează fiecare stat să participe, lăsând asta în grija unor viitoare negocieri. Se prevede 
totodată că şi alte state s-ar putea alătura ulterior acestui pact, dar cu excluderea celor 
totalitare. 

Conferinţa de la Londra, a celor şase (la care participă şi Statele Unite), asupra viitorului 
Germaniei apusene, se orientează în mod favorabil cu speranţa că şi zona franceză se va 
îngloba în zona anglo-americană. 

Guvernul francez al premierului Schuman se menţine cu o majoritate din ce în ce mai 
slabă în Parlament, din cauza votului contrar al comuniştilor şi al aderenţilor gaullişti în 
problema politicii financiare. 

Churchill a declarat că perspectiva unui al treilea război mondial ameninţă tot mai mult 
Anglia, pe măsură ce continuă acţiunea agresivă a imperialismului sovietic. Triumful 
comuniştilor în Cehoslovacia şi capitularea apropiată a Finlandei, sunt evenimentele ce au 
impresionat cel mai puternic democraţiile apusene. 

Atât din Cehoslovacia spre zona americană a Germaniei, cât şi din nordul Finlandei spre 
Suedia, au loc zilnic masive treceri clandestine ale frontierei. 

Herbert Morrison a avertizat pe socialiştii de pretutindeni de pericolul comunist care-i 


domină şi care îi va desfiinţa prin toate mijloacele. 

Ministrul american al Agriculturii, Anderson, a arătat că democraţiile au o politică foarte 
înceată, în timp ce istoria merge cu paşi repezi: astăzi comunismul distruge Cehoslovacia, 
aşa cum a strangulat Jugoslavia, Bulgaria, România, mâine vine rândul Finlandei şi chiar 
Italia este ameninţată. Primul ministru danez denunţă primejdia comunistă şi propune 
izolarea totală a comuniştilor din ţara sa. 

Guvernul american a respins notele de protest polono-ceho-jugoslave, spunând că 
acuzările aduse sunt atât de lipsite de „preuves ă /'appui”*!, încât nici nu merită osteneala 
de a fi cercetate. 

Beneş face tot pe bolnavul la ţară, dar se întâlneşte cu Gottwald, care comunizează ţara 
într-un ritm şi mai precipitat decât la noi: toţi patronii ale căror întreprinderi au fost etatizate 
sunt trimişi la munca câmpului sau în uzine, în mine, sau în câmpuri de concentrare. 

DI probe’ 

9.3.48. La cererea comuniştilor, poliţia din Helsinki a împrăştiat o întrunire publică în 
care se protesta împotriva pactului cu Sovietele. 

Rădescu la New-York a parafrazat declaraţiile Regelui, spunând că tot ce face guvernul 
actual sub ocupaţie străină: abdicarea Suveranului, alegeri, o nouă Constituţie, - este nul şi 
neavenit pentru poporul român. 

Papa s-a opus căsătoriei Regelui cu Anna de Bourbon-Parma, din cauza refuzului net al 
lui Mihai de a-şi boteza viitorii copii după ritul catolic. 

leri la Compiegne, generalul de Gaulle a declarat că faţă de primejdia ofensivei sovietice, 
trebuie ca toate statele libere ale Europei cu aproape 250 milioane oameni, să formeze un 
bloc pe care America să-l sprijine. 

10.3.48. în patria „defenestraţilor”, iată al doilea caz în mai puţin de două 
săptămâni în care un ministru cehoslovac se sinucide, aruncându-se pe fereastră de la al 
doilea etaj. După comemorarea tatălui său şi sub imperiul unei profunde depresii nervoase, 
Jan Masaryk a fost găsit sfărâmat pe caldarâmul de sub apartamentul său de la ministerul 
de Externe din palatul Czemin. 

O extrem de lungă notă de protest sovietică a fost adresată celor trei puteri occidentale, 
sub acuzarea că prin reuniunea de la Londra asupra Germaniei, ele au violat acordurile de la 
Yalta şi Potsdam, încercând desfiinţarea unităţii Germaniei, zădărnicirea încheierii tratatului 
de pace şi paralizarea a însăşi existenţei consiliului aliat de control, când se ştie că la 
Moscova, ca şi la Londra, delegatul sovietic a făcut toate eforturile pentru realizarea unui 
acord. 

Cu toate că un faimos horoscop elveţian pentru anul 1948 prezicea că la primăvară vor fi 
momente atât de grave, încât toţi se vor aştepta la dezlănţuirea conflictului dar până la 
sfârşit pacea va fi totuşi salvată, eu cred posibil că războiul se apropie şi iată una din 
eventualităţi: 

Delegaţia finlandeză pentru încheierea unui pact militar cu URSS va zăbovi la Moscova în 
discuţii, fără a semna documentul ce li se va pune în faţă de către Molotov. Atunci ruşii vor 
proceda la ocuparea Finlandei. între timp, unul din reprezentanţii săi de la Londra sau Paris, 
va fi primit instrucţiuni să adere la blocul occidental al statelor libere, lăsat deschis pentru 
noi semnături; în acel moment, ocuparea Finlandei va putea fi considerată ca un act patent 
de agresiune sovietică şi va da celorlalţi co-semnatari dreptul şi îndatorirea să intervină. 

Deci iată un exemplu posibil de casus belii visat de americani... 

Radio Londra anunţă că societăţile petrolifere Astra Română şi Unirea aparţinând Royal 
Dutch Shell Co. au fost etatizate (confiscate) de guvernul român, fără a avea aerul de a 
despăgubi acţionarii, iar funcţionarii englezi urmând a părăsi România. 

11.3.48. Marshall, Attlee, Bevin, şi Churchill au adus elogii memoriei lui Masaryk 
care n-a mai putut suporta atmosfera de teroare din țara sa. Secretarul de stat american a 

declarat că situația devine din ce în ce mai îngrijorătoare, nu numai pentru ţările Europei, 


dar chiar pentru poporul american însuşi. 

Delegatul cehoslovac la Consiliul de Securitate a adresat o plângere în scris împotriva 
Sovietelor, care răpesc libertatea acestui stat prin forţă şi teroare. Trygve Lie însă, pro- 
bolşevic, n-a admis să fie înscrisă pe ordinea de zi, ci numai depusă pe biroul secretariatului 
general, ca un document ne-guvemamental, de care orice membru poate lua cunoştinţă. 
Teza delegatului ceh este că Masaryk nu s-a sinucis, ci a fost suprimat. Ideea mea este 
identică; mă întreb însă dacă a fost suprimat de comunişti care să-i fi atribuit manifestările 
pro-comuniste, pe care în realitate să nu le fi avut, sau dacă dimpotrivă, manifestările să fi 
fost realmente ale sale, din simplu oportunism şi atunci suprimarea sa să fie venit din 
partea naţionaliştilor cehi, exasperaţi de o asemenea atitudine. El a fost înlocuit la Externe 
de Clementis. 

Şerbescu se arată şi acum convins că în curând se va produce conflictul, chiar „mai 
curând poate decât ar trebui”. El nu crede că va fi determinat de problema finlandeză care 
se va lichida fără nicio dificultate, ci de cea a Italiei, unde atât comuniştii, cât şi naționaliștii- 
catolici (susținuți de Vatican), se luptă pentru a câştiga victoria şi unde s-ar putea ca 
Sovietele să pornească o acţiune agresivă. 

în chestiunile de politică externă din Adunarea Naţională Franceză, Bidault a obţinut 
încrederea cu 414 voturi contra celor 183 ale comuniştilor rămaşi singuri. 

Regele Mihai a sosit aseară la New-York unde a fost întâmpinat de Rădescu şi de peste 
150 gazetari, la ale căror întrebări a răspuns cu mult duh. A dezminţit ştirea pretinsului 
refuz al Papei, a cărui dispensă nici n-a fost cerută, iar cele două mame ale mirilor i-au făcut 
o vizită de curtozie la Vatican. Fără a fixa data, a spus că nunta va avea loc la Copenhaga. 
Timpul ce-l va petrece în Statele Unite nu este încă stabilit, dar va căuta să ia contact cu 
personalităţile guvernului american şi cu colonia română, fără a se fi gândit la constituirea 
unui guvern în exil. 

La întrebarea dacă îl crede pe Groza având sentimente naţionale româneşti sincere, a 
răspuns: „Not exactly”. Cât despre caracterul crud şi plin de ură ce se spune despre Ana 
Pauker, răspunsul său a fost: „Look at her pictare”. întrebat fiind dacă după abdicare, a fost 
silit să părăsească ţara, a răspuns că nu i s-a impus aceasta în mod formal, dar că scopul 
urmărit era lesne de înţeles. A mai spus că a plecat cu foarte puţini bani şi că averea sa din 
România a fost confiscată. Reînnoieşte însă declaraţia că se socoteşte în continuare 
Suveranul ţării şi că poporul român este alături de el cu tot sufletul. 

La amendametul propus de senatorul Taft de a se reduce de la 5,3 la 4 miliarde dolari 
ajutorul de reabilitare a Europei, Vandenberg a cerut Senatului să voteze neîntârziat 
proiectul integral al guvernului „ca să nu ne apuce ora 12”. 

Un nou atentat arab la lerusalim în care au pierit mai mulţi evrei. Presa din Londra aduce 
laude fidelității arabilor faţă de Anglia, pe când autorităţile britanice s-au arătat foarte 
versatile, susţinând adeseori când o tabără, când alta. 

O delegaţie militară sovietică în frunte cu Voroşilov, a plecat la Budapesta pentru a 
sărbători centenarul revoluţiei maghiare din 1848. 

Bolşevicii tună şi fulgeră în contra Vaticanului, care duce pe faţă campanie împotriva 
comuniştilor pentru viitoarele alegeri şi acuză violent pe americani pentru prezenţa forţelor 
lor militare în Italia şi amestecul în politica internă din această ţară. De acolo se va sparge 
buba?... 

După prezentarea scrisorilor de acreditare lui Parhon, ca şef al Prezidiului, de către 
reprezentanţii rus şi ale statelor vasale, astăzi a fost rândul lui Schoenfeld şi Holman, 
reprezentând Statele Unite şi Regatul Unit. 

13.3.48. Agenţii guvernului umblă din casă în casă, cerând ajutoare pentru fondul 
electoral şi se spune că acolo unde nu sunt bine primiţi, îşi notează numele şi adresa pentru 
anume măsuri ulterioare. Se pretinde de asemenea că cei care nu-şi vor ridica cărţile de 
alegător sau nu vor putea dovedi că au votat, nu vor mai primi cartelele alimentare. 

Guvernul chilian s-a sesizat la Lake Success de plângerea delegatului cehoslovac şi a 
cerut Consiliului să procedeze la o anchetă asupra amestecului Sovietelor în lovitura 
comunistă din Cehoslovacia. Chestiunea e pusă astfel pe ordinea de zi şi va fi luată în 


discuţie miercurea viitoare. 

Un număr de 71 deputaţi englezi au propus alcătuirea unui consiliu al uniunii statelor din 
vestul Europei, care să organizeze colaborarea economică, socială şi militară, începând cu 
stabilirea cursului monetar şi terminând cu cetăţenia comună, care prin ştirbirea unei 
anume suveranităţi a fiecărui stat, va tinde la o federalizare a lor. E posibil ca la conferinţa 
de la Paris a celor 16 state, acest subiect să fie discutat. 

Taft şi-a retras amendamentul, iar Senatul a votat integral planul Marshall cu 69 contra 
17, adoptând şi un amendament pentru un ajutor interimar de 44 milioane dolari. 

Herbert Morrison a denunţat politica de agresiune a Sovietelor, asimilând-o acţiunii lui 
Hitler şi exprimându-şi convingerea că ea va întâmpina o rezistenţă asemănătoare care îi 
vor zădărnici planurile. 

Este aşteptat discursul foarte important al lui Bevin la deschiderea conferinţei celor 16 
state luni la Paris, la care vor fi prezenţi 14 miniştri de Externe. 

La funeraliile lui Masaryk a asistat şi preşedintele Beneş, despre care se zice că i s-ar fi 
impus domiciliu la ţară, care n-a vorbit cu nimeni decât câteva cuvinte de condoleanţe 
adresate surorii lui Jan, plecând imediat trist şi obosit după cuvântarea lui Gottwald. 

Delegaţia finlandeză va pleca sâmbătă la Moscova. 

Presa londoneză vorbeşte de o propunere similară a Sovietelor către Norvegia. Ar fi 
desigur vorba de problema accesului liber în fiordul Varanger şi de portul norvegian Vadso, 

care le stă în gât ruşilor în faţa celui de la Petsamo cucerit de ei de la finlandezi în 1944. 
Totuşi delegatul norvegian la Consiliul de Securitate Finn Moe, fost gazetar comunist la 
Arbeiderbladet dezminte zvonul despre o invitaţie sovietică, însă buna sa credinţă poate fi 
oarecum suspectată. 

La o întrunire în statul South-Carolina, Bymes a făcut apel la guvernul american să atragă 
serios atenţia Sovietelor pentru cazul unei încercări de agresiune împotriva Greciei, Turciei, 
Italiei sau Franţei, dat fiind că Statele Unite nu se vor mulţumi să le trimită note de protest, 
ci vor trece imediat la acţiune. 

16.3.48. Discursul de ieri al lui Bevin n-a fost câtuşi de puţin răsunător. Attlee în 
schimb, a anunţat în Cameră că guvernul englez va înlătura din posturile lor pe toţi 
funcţionarii cu vederi fasciste sau comuniste din departamentele care au legătură cu 
apărarea naţională. 

Ministrul de Război al Suediei a vorbit de nevoia ca armata suedeză să-şi completeze 
cadrele şi armamentul, iar lucrările de fortificaţii ale ţării să fie încheiate. 

Comentatorul american Walter Lippmann apreciază politica Sovietelor ca o supremă 
încercare disperată a celui ameninţat cu război, care îşi organizează pe unde poate poziţii 
defensive. 

17.3.48. Şedinţele plenare ale conferinței celor 16 s-au terminat ieri. 

Bevin şi Bidault au plecat la Bruxelles, unde azi va ava loc solemnitatea semnării pactului 
celor cinci, cu care prilej fiecare ministru de Externe va face declaraţii, în timp ce la Paris a 
rămas o comisie de lucru pentru redactarea instrumentului final. 

S-a admis ca reprezentanţii aliaţi ai celor trei zone ale Germaniei să participe la lucrări. 
Nu s-a răspuns însă nimic propunerii portugheze făcută de Cairo d'Armata pentru admiterea 
ulterioară a Spaniei. 

Preşedintele Truman va face azi o expunere a situaţiei politice în faţa celor două camere 
ale Congresului. Preşedintele Camerei Reprezentanţilor a declarat că, faţă de înaintarea 
amenințătoare a perdelei de fier, Statele Unite au datoria să-şi asigure superioritatea 
forţelor militare în aer, pe apă şi sub apă, unicul mijloc de a se apăra în contra primejdiei. Se 
semnalează noi greve ale minerilor americani, cuprinzând circa 360.000 oameni. 

18.3.48. leri seara s-a semnat în Palatul Academiilor din Bruxelles pactul pe 50 ani, 
prin care cele cinci state apusene îşi garantează reciproc o strânsă colaborare pe teren 
economic, social, cultural şi al apărării. Aderarea la acest pact e posibilă oricărui alt stat 
european dacă cererea va fi prezentată de către unul din semnatari, urmat de 
consimţământul celorlalţi. 


Anunţând Congresului american acest eveniment, Truman a cerut votarea imediată a 
planului de reabilitare a Europei, precum şi o lege pentru recrutare şi serviciul militar 
obligatoriu. El a arătat că singure Sovietele, tulbură şi ameninţă pacea lumii prin instalarea 

cu mijloace teroriste a regimului comunist în ţările din centrul şi din estul Europei care 
astăzi îi sunt vasale, prin uciderea democraţiei cehoslovace, prin acţiunea din Finlanda, prin 
încercarea de răsturnare a guvernului grec, prin ofensiva internă a comunismului în Italia şi 
în Franţa. Exprimând dorinţa ca Rusia să priceapă acest avertisment (care după cum 
comentează presa, nu e nicidecum o declaraţie de război, ci dimpotrivă, speranţa instaurării 
unei păci stabile în lume), Preşedintele declară că o acţiune comportă unele riscuri evidente, 
dar că acestea ar fi cu mult mai mari prin lipsa de acţiune sau prin întârzierea unei acţiuni la 
momentul oportun. 

Au urmat la cuvânt Marshall, senatorii Taft, Vandenberg, fostul secretar de stat Bymes şi 
Wallace, singurul care a făcut notă discordantă. 

Senatul a păşit imediat la discutarea proiectului de lege a serviciului militar, iar în 
Camera Reprezentanţilor s-a luat în analizare planul de ajutorare a Europei. întrebarea este 
dacă aceste manifestări ale iminenţei pericolului vor da de gândit ruşilor, sau dacă vor 
produce efectul contrar de a-i exaspera şi de a precipita evenimentele. 

Cu toată opoziţia acerbă a delegatului sovietic, Consiliul de Securitate a decis să ia în 
considerare săptămâna viitoare acuzaţiile aduse de Chile amestecului rusesc în 
Cehoslovacia. 

19.3.48. Cei trei prim-miniştri scandinavi întruniţi la Stockholm au declarat că vor 
combate cu forţe unite orice încercare comunistă în ţările lor; această manifestare venind să 
completeze în chip fericit actul de la Bruxelles şi discursul lui Truman, a produs o excelentă 
impresie în Statele Unite, mai ales fiind ştiută ameninţarea Sovietelor asupra Norvegiei şi 
Suediei. 

Un prim-redactor al ziarului comunist englez Daily Worker a părăsit ostentativ redacţia, 
demisionând totodată şi din Partidul Comunist. 

D-na Joliot-Curie al cărei soţ este un comunist de vază, a fost arestată de poliţia 
americană, imediat după debarcarea în Statele Unite. 

Dimitrov a semnat la Moscova un pact pe 20 ani, aşa că bulevardul sovietic de apărare 
este acum complet. 

Mâine, la Torino, contele Sforza şi Bidault vor semna uniunea vamală italo-franceză şi 
câte un acord comercial şi financiar. 

Marshall a întreprins o vizită de două zile în California pentru a face propagandă în 
favoarea cererii lui Truman de înarmare. La Los Angeles a declarat că acum se duce în lume 
lupta între tiranie şi democraţie şi Statele Unite n-au dreptul să privească nepăsătoare cum 
statele dornice de libertate sunt nimicite unul câte unul. Dar ca şi Smuts în Parlamentul sud- 
african, declară că uşa rămâne deschisă pentru o înţelegere cu Rusia. 

D-na Joliot-Curie a fost repusă în libertate pe 15 zile, până când se se va lua o hotărâre 
definitivă, timp în care îşi va putea începe seria de conferinţe. 

Caietul IX. în raiul sovietic 
https://biblioteca-digitala.ro / https://migl.ro 
568 

Dimitrie luraşcu 

20.3.48.0 mare surpriză la Consiliul de Securitate a fost schimbarea totală de vederi a 
Statelor Unite în chestiunea Palestinei. Delegatul american a declarat că, dată fiind 
primejdia pentru pacea lumii ce ar prezenta starea permanentă de tulburări după plecarea 
trupelor britanice de acolo, renunţă la planul de împărţire a ţării şi propune un sistem de 
tutelă. Bineînţeles, Gromyko n-a fost de acord, fără însă a se opune, ci a spus că aşteaptă 
noi instrucţiuni, pe când francezii şi chinezii s-au raliat tezei americane. Este evident că 
aceasta înseamnă o poziţie favorabilă arabilor şi de aceea reprezentanţii Agenţiei Evreieşti 
şi-au exprimat mirarea şi deziluzia. 

Guvernul norvegian propune o nouă lege a recrutării şi de intensificare a serviciului 
militar. Ceva cu totul inoperant, dar ca simbol nu strică. 


Mare vâlvă a stârnit declaraţia comună la Washington, Londra şi Paris a celor trei 
guverne, cerând realipirea Triestului la Italia, pe motivul că manifestările jugoslave de 
dominație exclusivă a teritoriului liber ameninţă pacea. Cu două ore înainte de a fi date 
publicităţii, declaraţiile au fost aduse la cunoştinţa guvernelor italian şi sovietic. 

Ca soluţie de campanie electorală anti-comunistă, gestul este minunat: în toată Italia 
mulţimea entuziasmată strigă: „Trăiască Triestul italian” iar comuniştii nu pot nici să se 
ralieze, de teama Sovietelor, nici să protesteze, din pricina efectului dezastruos faţă de 
opinia publică italiană. Mi se afirmă că în apropiatele alegeri, comuniştii n-au nicio speranţă 
de succes, ceea ce scade considerabil eventualitatea unui conflict pe chestiunea Italiei. 

La Berlin, Sokolovski împreună cu delegaţia rusă a părăsit ostentativ şedinţa consiliului 
de control, după ce acuzase pe anglo-franco-americani de a fi hotărât asupra soartei 
Germaniei, în ascuns faţă de Rusia. Delegatul englez a răspuns că discuţiile de la Londra n- 
au avut decât scopul să informeze guvernele respective asupra situaţiei, dar că ruşii pot lua 
cunoştinţă de conţinutul lor, dacă şi dânşii vor explica pentru ce au luat în zona lor de 
ocupaţie măsuri unilaterale şi în ascuns de ceilalţi aliaţi. 

Guvernul bulgar a cerut rechemarea ataşatului militar turc şi a ajutorului său pentru 
atingere asupra securităţii statului bulgar. 

După semnarea actelor italo-franceze la Torino, Bidault a spus că speră ca în curând o 
unitate economică mai largă să se constituie prin aderarea Angliei, Benelux-ului şi chiar a 
Germaniei democrate. 

22.3.48. Marshall a declarat că în problema Triestului un acord unanim între cei trei 
se stabilise cu câteva zile înainte de publicarea declaraţiei şi că priveşte cu simpatie 
examinarea cererii Italiei de a i se acorda dreptul de tutelă asupra unora din fostele sale 
colonii. Sovietele s-au manifestat, învinuind cele trei puteri occidentale de a încerca în 
spatele Rusiei, dărâmarea tratatului de pace cu Italia. 

Jugoslavia nu şi-a exprimat încă punctul de vedere, însă de Gasperi declară că Tito ar fi 
propus iniţial să renunţe la Triest, în schimbul Goriziei, şi de aceea îndeamnă acum pe 
Togliatti să intervină pe lângă Stalin spre a-l lămuri pe Mareşal. Un alt comunist italian 

proclamă că acest oraş trebuie să revină Italiei, însă numai prin negocieri directe între 
Jugoslavia şi un guvern italian cu adevărat democrat. 

Rebelii greci denunţă că, sub comanda ofiţerilor americani, trupele monarho-fasciste au 
întrebuințat gaze cu muştar, iar guvernul grec informează că s-au tras focuri de armă de pe 
teritoriul albanez asupra comisiei de anchetă ce făcea investigaţii în satele de pe graniţă. 

Congresul socialist de la Londra convocat de laburiştii englezi şi socialiştii francezi îşi va 
încheia azi lucrările, propunând ca în cele 14 state europene, partidul lor să susţină planul 
de refacere economică a Europei, după ce a aruncat exclusiv contra grupărilor socialiste din 
ţările înfeudate Sovietelor, care s-au dat robi în mâinile comuniştilor. Noul şef al social- 
democratilor cehoslovaci Fierlinger a protestat împotriva admiterii la congres a fostului 
secretar general al partidului, fugit de curând în Occident. 

Guvernul de la Ankara, a cerut la rândul său plecarea ataşatului militar bulgar şi a 
adjunctului său; aceştia au şi părăsit teritoriul turc. 

24.3.48. După audiența de la Casa Albă, regele Mihai a repetat presei că n-are 
intenţia constituirii unui guvern în exil ci că dimpotrivă, socoteşte să se înapoieze în curând 
în România, fapt cu care e de acord şi preşedintele Truman. 

Averell Harrimann a oferit un banchet la care au asistat Marshall şi mulţi alţi membri ai 
guvernului american, precum şi ambasadorul englez Inverchapel cu care el fusese în 
misiune la Bucureşti. Regele va vizita Chicago şi Detroit unde trăieşte o numeroasă colonie 
de români emigraţi. 

La Consiliul de Securitate, delegatul cehoslovac Papanek a afirmat că Beneş este 
prizonier, că Masaryk nu s-a sinucis şi că personalităţi cehe fugite din Praga, vor putea 
dovedi amestecul sovietic în lovitura comunistă din februarie. Sir Alexander Cadogan a 
adăugat că cele petrecute la Praga fac parte din sistemul practicat de Moscova la Bucureşti, 
Sofia şi Budapesta, unde la momentul oportun, importante personaje ale Kremlinului veneau 
să bată cu pumnul în masă. La protestele lui Gromyko de totalul neamestec al Rusiei într-o 


schimbare de regim bazată pe un plebiscit popular, reprezentanţii Statelor Unite şi Franţei |- 
au întrebat cum explică tăcerea persistentă a lui Beneş, alungarea profesorilor din 
universităţi şi suprimarea redactorilor atâtor ziare. Discuţiile s-au amânat pe miercurea 
viitoare. 

în chestiunea Triest, Simici a mărturisit că într-adevăr Tito propusese lui Togliati în 1946 
să renunţe la Triest în schimbul Goriziei (după care azi dă înapoi, exlicând că nu se făcuse o 
propunere precisă). Comentariul secretariatului de stat american precizează că e foarte 
simplu să cedezi ce nu posezi, în schimbul unui lucru la care pofteşti. Se aşteaptă răspunsul 
oficial sovietic. 

în urma protestului lui Fierlinger la congresul socialist de la Londra, Partidul Social- 
Democrat cehoslovac a fost exclus din Uniunea Socialistă Internaţională, ca fiind 

ajuns slugă a comuniştilor. Pentru aceleaşi motive dar sub alte pretexte, de la congres s-au 
retras ungurii şi polonii, precum şi gruparea lui Pietro Nenni. 

în urma ieşirii violente a lui Sokolovski, englezii, francezii şi americanii au hotărât să nu 
mai participe la şedinţele consiliului de control din Berlin, până ce nu se va reveni asupra 
celor întâmplate. 

Agenţia Evreiască declară că imediat după 15 mai când vor pleca trupele engleze, se va 
proclama statul evreiesc în Palestina şi că vor începe imediat negocieri cu statele arabe 
vecine. Deocamdată atentatele reciproce continuă. 

26.3.48. Forrestal împreună cu miniştrii celorlalte departamente de Apărare, au 
prezentat în comisia pentru Apărarea naţională a Senatului, programul de înarmare propus 
de Truman, care printre altele, se referă la: 

1. mărirea contingentelor recrutate şi separat, o pregătire locală permanentă a tinerilor 
între 19-25 ani;. 

2. pregătirea aviaţiei de a fi gata să intervină în orice moment pe orice punct al globului 
şi asigurarea că de pe bazele aeriene din Alaska, poate fi lovit întregul teritoriu sovietic. O 
informare că în apropierea coastelor americane s-a semnalat prezenţa unor submarine, ce 
nu aparţin vreunei naţiuni situate la vest de „cortina de fier”. 

3. afirmarea că în prezent Statele Unite sunt capabile să fabrice bombe atomice, ceea 
ce ruşii încă nu pot realiza. 

Ce rezultat vor avea toate aceste serioase avertismente? 

Truman a propus ca în Palestina să intervină imediat un armistițiu între arabi şi evrei, 
pentru a permite apoi reunirea unei conferinţe care să pună bazele unei înţelegeri 
definitive. A adăugat că propunerea unei tutele ar fi o soluţie provizorie, căci pentru viitorul 
îndepărtat, tot împărţirea în două state ar duce la rezultatul cel mai bun, pentru evitarea 
unui război civil ce ar putea degenera într-o conflagrație generală. 

Ruşii declară că au intenţia să se menţină comisia aliată de control în Germania, atâta 
vreme cât şi ceilalţi aliaţi o vor admite. 

Regele Mihai a ţinut o conferinţă de presă cu participarea mai multor foşti miniştri români 
(i-o fi împăcat între ei?!), vorbind de regimul sovietic de teroare ce s-a abătut asupra ţării 
noastre, cu toate garanţiile formale din primăvara 1944 şi de totala nelegalitate a 
guvernului actual. Din altă parte, aud că Rădescu nu se mai înţelege cu Buzei, că Gafencu s- 
a reîntors în Elveţia etc. 

28.3.48. Azi alegeri generale în ţară. Desigur că aşa-zisul „Front al Democraţiei 
Populare” va reuşi cu 101% . Alte liste decât cea a „Soarelui” mai au liberalii lui Bejan, 
ţărăniştii lui Lupu şi o pretinsă grupare de independenţi, pentru a se putea afirma apoi că 
orice partid a avut libertatea să prezinte candidaturi. 

Cu acest prilej, Ana Puker şi Groza au ţinut la radio cuvântări mârşave în contra Regelui 
şi a imperialiştilor americani. Din ordin, toţi aceşti slugoi abjecţi au tăiat orice punte, 

deşi unii dintre comuniştii de la noi sunt convinşi că, fie prin război, fie prin capitulare, ruşii 
ii vor abandona şi că de pe acum sunt sacrificați. 


Radio New-York a anunţat că s-ar fi descoperit în America existenţa unui complot 
împotriva lui Mihai şi că s-au luat toate măsurile de protecţie, cât timp se va afla pe 
teritoriul Statelor Unite. Să fie adevărat sau e numai o manevră ca să întreţină la maximum 
sentimentul anti-comunist al americanilor? în primul caz, n-ar trebui să meargă printre 
lucrătorii din uzinele din Detroit, nici la întoarcere în Europa să se oprească în Franţa, unde 
pericolul ar fi real, ci mai degrabă în Turcia, după cum s-a pretins, până ce va putea reveni 
în ţară. 

Declaraţiile din comisia senatorială pentru apărare sunt foarte comentate. 

în afara bazelor aeriene din Alaska de unde aparatele pot atinge orice punct de pe glob şi 
apoi să se întoarcă sau să ajungă în Filipine sau în Bermude, e foarte important că se 
accentuează avertismentul la adresa ruşilor, că Statele Unite sunt decise a nu mai permite 
niciun act de agresiune în contra niciunei naţiuni, cum sunt Finlanda, statele scandinave, 
Italia, Grecia sau Franţa. Astfel, Sovietele n-ar mai putea pretinde ca împăratul Wilhelm, 
Mussolini, Hitler sau japonezii că au fost surprinşi de reacţia americană şi de rezistenţa 
democraţiilor europene şi pe care dictatorul german le taxase în 1938 la Munchen de 
„viermi gata să accepte târându-se, orice înjosire”. 

Propunerea lui Truman de a se opri exportul oricărui fabricat sau material putând servi la 
creşterea potenţialului militar rusesc, nu înseamnă, după cum a spus Harrimann, 
interzicerea comerţului cu Sovietele. Tot în legătură cu aceasta, se anunţă că 20.000 ofiţeri 
din armata americană care fiind în rezervă urmau să fie demobilizaţi, sunt menţinuţi sub 
arme. 

Guvernul american a respins protestul sovietic privitor la conferinţa celor trei asupra 
Germaniei, arătând că încă din 1946, Bymes propusese ruşilor o înţelegere generală. 

La 1 aprilie va fi unificată administrarea căilor ferate din cele trei zone de ocupaţie aliate 
ale Germaniei. 

Delegaţia americană la Geneva a propus desfiinţarea cenzurai pentru corespondenţii de 
presă în toate ţările, dar ruşii, polonii, jugoslavii şi românii au protestat, afirmând că toată 
presa americană e în mâna trusturilor şi că adevărata libertate există numai la ei. Tito a 
declarat unor comunişti italieni că nu există nicio concentrare de trupe jugoslave, nici 
gânduri agresive asupra Triestului, şi că Belgradul e dispus a discuta problema direct cu 
Roma. Ruşii încă n-au reacţionat. 

Deşi numărul pelerinilor catolici în Palestina s-a redus la 500 şi deşi s-au suprimat toate 
ceremoniile pascale, se pare că evreii au produs nelinişte în cartierul arab unde se află 
sanctuare creştine, în timp ce arabii atacă masiv convoaiele evreilor. 

Caietul IX. în raiul sovietic 

Propunerile Agenţiei Evreieşti de a se înlocui trupele engleze cu soldaţi danezi şi 
norvegieni a fost întâmpinată de arabi cu argumentul că în asemenea caz şi trupe arabe vor 
fi îndreptăţite a ocupa Palestina. 

Se pare că acţiunea în contra rebelilor în Grecia a luat un caracter mai energic. 

în fiecare zi se anunţă distrugerea şi capturarea unui număr însemnat în nord-vestul ţării. 
La Salonic au fost executaţi cei ce încercaseră atacul cu mortiere asupra oraşului. Un număr 
de 12 generali greci au fost puşi în retragere. 

29.3.48. Alegerile de la noi au decurs în linişte; oricum se vor fi exprimat în 
realitate voturile, e sigur că succesul guvernului va fi zdrobitor. Se anunţă că au votat 90% 
din alegători şi că din cele 980.000 voturi exprimate, 911.000 au fost pentru lista 
guvernamentală. Se pare că se vor acorda trei locuri în parlament listei Lupu, două locuri 
listei Bejan şi probabil un loc independenţilor. 

După toate probabilitățile, pactul cu Finlanda se va încheia azi sau mâine la Moscova, 
căci Molotov a şi anunţat invitaţia pentru banchetul de mâine seara. Nu încape îndoială că 
textul impus de ruşi va fi adoptat. Rămâne de văzut dacă Dieta finindeză va mai reacţiona. 

Gazeta Armatei Roşii acuză Suedia de a se fi dat în braţele englezilor şi americanilor care 
îi fumizeză avioane şi cu care are de gând să încheie un pact militar. 

Nota de protest sovietică trimisă la Teheran se plânge că Persia încalcă condiţiile 
acordului cu Rusia. 


Truman va cere Congresului noi credite pentru apărare de un miliard dolari. 

De Paşte, luptele între arabi şi evrei au fost mai aprige decât oricând. Peste 70 evrei ucişi 
şi foarte mulţi răniţi. Un convoi de 180 persoane care aproviziona aşezări evreieşti 
îndepărtate a fost încercuit de arabi şi trupele engleze au reuşit să asigure libera lor trecere 
spre lerusalim, dar abandonând toate proviziile şi armamentul. 

Papa a vorbit mulţimii de 250.000 credincioşi din piaţa San Pietro, aruncând anatema 
asupra comunismului, arătând că un creştin nu poate sluji la doi stăpâni deodată, întreaga 
biserică romano-catolică ţine acelaşi limbaj şi prelaţii de la noi nu se sfiesc a proclama din 
amvon lupta fără cruţare în contra acestui duşman. La fel a procedat şi arhiepiscopul de 
Canterbury. 

Ziarele americane publică rezultatele alegerilor din România, în care „Frontul” a obţinut 
75%. Regele Mihai, care se află la Detroit, declară presei că ele n-au nicio valoare, fiind 
dinainte ticluite şi că, de fapt, comuniştii nu reprezintă decât 3-5% din populaţie. Fostul 
prim-redactor de la Daily Worker spune şi mai mult, că toţi comuniştii români care au fost la 
început 300, au reuşit, doar graţie armatei sovietice care ocupă România. 

Senatorul american Pepper, indignat de poftele de dominație ale Moscovei, se ridică în 
contra Sovietelor după ce mai înainte fusese pro-rus. El propune o întâlnire cu Stalin, nu 

pentru a se ceda în faţa lui, ci pentru a se vorbi răspicat, după cum fusese altădată şi 
împotriva cedărilor în faţa lui Hitler. 

La Lake Success, un raport semnat de delegaţii Angliei, Franţei, Chinei şi Canadei 
respinge propunerea Sovietelor de control al energiei atomice, care are şi neruşinarea să 
ceară distrugerea tuturor armelor atomice din alte ţări, înainte să admită acest control pe 
teritoriul lor. 

Cel mai mare aerodrom din lume a fost construit în Alaska pentru un avion gigantic 
(Statele Unite posedă trei asemenea aparate) care poate transporta bombe atomice în orice 
punct al globului şi se poate înpoia la bază, fără escală. 

Sunt informat că Groza e foarte abătut simțindu-se abandonat de Moscova, care rămâne 
mută de 10 zile la numeroasele întrebări ale guvernului român. 

Tsaldaris va protesta la Consiliul de Securitate împotriva răpirii şi deportării copiilor greci 
de către rebeli, pe care îi împart prin azilele de orfani din Albania, Jugoslavia, Bulgaria şi 
România, pe când părinţii rămaşi acasă îi jelesc. 

Marshall a plecat la congresul pan-american de la Bogota, timp în care Truman nu se va 
îndepărta de Statele Unite. Una din principalele probleme ce se vor discuta, va fi aceea a 
primejdiei comuniste pe continentul american. Chestiunea posesiunilor europene în America 
n-a fost încă abordată. 

30.3.48. între Jaffa şi Tel-Aviv, arabii şi evreii se bombardează reciproc cu tiruri de 
mortiere. Se încearcă zadarnic un armistițiu între dânşii, iar americanii care nu mai insistă 
asupra planului de tutelă, se gândesc la convocarea specială a Adunării ONU. 

Ruşii dezmint drept calomnioase zvonurile despre prezenţa în apele teritoriale americane 
ale unor submarine sovietice (nu afirmase nimeni că ar fi sovietice!). 

în Italia de nord, ciocniri sângeroase cu comuniştii. La ameninţarea lui Togliati că vor 
recurge la forţă, de Gasperi a răspuns că forţa este în mâinile guvernului. Cât despre lauda 
comuniştilor că ei vor rezolva în 48 ore neînțelegerile cu jugoslavii, primul ministru a 
adăugat că un asemenea rezultat oricât ar părea de avantajos, s-ar plăti cu robirea întregii 
Italii sub jugul comunist. 

Delegaţia finlandeză aşteaptă la Moscova noi instrucţiuni din partea guvernului. 

La Helsinki se socoteşte situaţia cu gravitate, căci propunerile comunicate de ruşi, nu se 
potrivesc deloc cu cele la care se aşteptaseră finlandezii. 

31.3.48. în Camera Reprezentantilor din Washington, un amendament pentru 
admiterea Spaniei franchiste în planul de refacere a Europei a întrunit 149 voturi contra 
numai 52. Indiferent dacă în Senat se va admite sau nu această propunere, e interesant de 
ştiut că ea are ca scop să sublinieze că Spania este azi cea mai puternică citadelă anti- 
comunistă şi să protesteze în contra ofertei Sovietelor şi a statelor răsăritene de a participa 
la acest plan, ofertă care de altfel a fost respinsă cu dispreţ. 

La o întrunire pentru greci, Trumann a adresat lui Wallace invitaţia să se ducă să trăiască 
fericit în Uniunea Sovietică, dacă e atât de entuziasmat de viaţa minunată de acolo. 

Rezultatul alegerilor de la noi care erau dinainte cunoscute, cu cele 2% ce se vor acorda 
aşa-zisei opoziții, conferă 405 locuri pentru Blocul Guvernamental, şapte liberalilor lui Bejan 
şi două ţărăniştilor-democraţi ai lui Lupu. Parlamentul se va întruni la 6 aprilie şi peste 
puţine zile va fi votată noua Constituţie, ce nu e decât un pasticcio al celei sovietice. Mulţi 
sunt convinşi că dacă, între timp, nu se răstoarnă complet situaţia, ţara noastră va fi formal 
înglobată în URSS. De altfel, exemplu fără precedent, această Constituţie nu fixează în 
niciunul din articole frontierele RPR, care poate deveni oricând a (câta?) dintre republicile 
Uniunii Sovietice. 

Cum se vor putea discuta în Consiliul de Securitate acuzaţiile aduse Sovietelor în 
evenimentele din Cehoslovacia, de vreme ce delegatul acestei ţări a primit instrucţiuni 
precise să nu intre în polemici şi să nu răspundă la vreo întrebare? 

Guvernul american a cerut Consiliului să studieze aducerea în faţa Adunării Generale 
ONU a celor ce se petrec în Palestina şi să propună un armistițiu între arabi şi evrei. Se pare 
că arabii au reuşit o blocadă aproape completă a lerusalimului, unde cu greu, dacă din trei 
transporturi cu aprovizionarea, poate intra măcar unul. Lipsurile populaţiei devin tot mai 
evidente. 

Gromyko se ridicase împotriva ideii americane de tutelă pe care a denunţat-o ca un 
mijloc de a stabili o bază strategică anglo-americană în Palestina şi insistă asupra planului 
de împărţire pe care-l consideră ca fiind unica soluţie practică, dacă va fi aplicat cu 
promptitudine. 

Un nou mijloc de înjosire a Bisericii, după ce clerul, ca şi magistraţii, a fost obligat să se 
încoloneze la vot ca o turmă necuvântătoare, este de a chema de-a valma pentru a jura 
credinţă Republicii, pe toţi chiriarhii ortodocşi, dimpreună cu rabinul-şef, cu muftiul, cu 
arhimandritul armean, cu preşedinţii baptiştilor, ai adventiştilor, creştinilor după evanghelie 
etc. Această nesocotire a Bisericii pe care o pune la rând cu orice asociaţie privată, ar fi 
poate spre binele creştinătăţii în viitor, uşurând celor ce râvnesc la o unificare a bisericilor 
creştine şi pentru realizarea unei apropieri a Bisericii noastre de Vatican. Aud că Visarion 
Puiu s-ar afla la Roma, unde ar fi înjghebat o astfel de înţelegere, care din punct de vedere 
dogmatic să ne lase o largă autonomie locală. 

Ruşii au hotărât să rupă Germania în două, decretând că personalul aliat din Berlin 
precum şi orice transport de mărfuri spre sau din zonele repective, vor trebui să obţină în 
prealabil autorizarea autorităţilor sovietice. Cu toţii au protestat împotriva acestei stingheriri 
a traficului, contrară convenției de la Potsdam. 

La Consiliul de Securitate nu s-a ajuns la niciun rezultat în chestiunea Cehoslovaciei, 
Chile insistând ca o comisie de anchetă să cerceteze amestecul ruşilor, iar delegatul 
guvernului de la Praga refuzând a sta de vorbă, în timp ce Gromyko încerca să procedeze 

prin intimidare. Foarte violent, delegatul chilian a declarat că rusul „în loc de a răspunde 
acuzărilor ce i se aduc, s-a comportat ca un bătăuş necioplit”. 

Evreii au aruncat în aer trenul de călători Cairo-Haiffa, făcând 40 morţi şi 60 răniţi, mai 
toţi arabi. Aceştia răspund, asediind un sat de evrei. 

Camera Reprezentanţilor a votat cu mare majoritate suma de 5,3 miliarde dolari pentru 
planul de refacere a Europei, precum şi pentru ajutoare interimare acordate Greciei, Turciei 
şi Chinei. Rămâne acum ca o întrunire a delegărilor celor două camere să redacteze textul 
final. 

Două atacuri contra rebelilor greci au început spre graniţele albaneză şi jugoslavă; se 
pare că ele sunt premergătoare unei ofensive generale. 

Toată lumea la noi e abătută de continua aparenţă de tergiversare din partea 
americanilor, faţă de ruşi, pe când este cert că aceştia nu vor ceda decât în faţa forţei. 


Evident că, odată şi odată, americanii se vor convinge de acest adevăr. Mă tem însă că 
atunci va fi prea târziu, fiindcă - cel puţin în ce priveşte ţările de sub călcâiul sovietic, - nu 
vor mai libera decât nişte biete populaţii searbede, complet ruinate şi secătuite, având ca 
pătură conducătoare pe cei ce s-au dat cu comuniştii, adică pe toţi tâlharii, pe toate 
lichelele şi pe toţi nemernicii. 

Cu astfel de indivizi speră ei să refacă Europa?!... 

Nădejdea mi-a rămas numai în Cel de Sus, care va avea, cred, bunătatea să nu dea pieirii 
tot ce-a mai rămas de treabă în omenire şi să nu lase întreg pământul pe seama celor 
dominați de duhul Răului, hotărăţi a face din oameni robi şi unelte ale Diavolului. 

